༄༅། །སྲིད་ཞིའི་རྣམ་འདྲེན་༸གོང་ས་༸སྐྱབས་མགོན་ཆེན་པོ་མཆོག་ནས་སློབ་གྲྭ་སོགས་ལ་ཤེས་ཡོན་སློབ་སྦྱོང་བྱེད་སྒོའི་སྐོར་སྩལ་བའི་བཀའ་སློབ་ཕྱོགས་བསྡེབས་བཞུགས་སོ། །

པོད་གཉིས་པ།

© 2020 Gaden Phodrang Trust
(Office of His Holiness the Dalai Lama)
All rights reserved

༸གོང་ས་༸སྐྱབས་མགོན་ཆེན་པོའི་ཟབ་གསང་གསུང་གི་བདུད་རྩིར་ལོངས་སུ་སྤྱོད་པའི་སྐལ་ལྡན་དོན་གཉེར་ཅན་རྣམས་ཀྱི་རེ་འདོད་སྐོང་ཕྱིར། རྣམ་གྲྭ་ཐུབ་བསྟན་ཡར་འཕེལ་གྱིས་དཔར་རྩ་མཁོ་སྤྲོད་གནང་བ་ལྟར། དགའ་ལྡན་ཕོ་བྲང་གསུང་འབུམ་ཕྱོགས་སྒྲིག་ཁང་ནས་འཕྲུལ་དེབ་ཏུ་བསྒྲིགས་ཏེ་འགྲེམ་སྤེལ་ཞུས་པ་ལ། རྒྱ་ཆེའི་ཀློག་པ་པོ་རྣམས་ཀྱིས་ནོར་འཁྲུལ་ཡོ་བསྲང་གི་དགོངས་ཚུལ་ལྷུག་པོར་གསུང་བའི་རེ་བ་ཞུ།

འབྲེལ་ཡུལ་ཞལ་བྱང༌།

Gaden Phodrang Trust

Thekchen Choeling

McLeod Ganj – 176219

Dharamsala (H.P.) INDIA

+91-1892-221343

+91-1892-221879

sungbum@dalailama.com

www.dalailama.com

www.gyalwarinpoche.com

༄༅། །ཕྱི་ལོ་ ༡༩༩༠ ཟླ་ ༡༠ ཚེས་ ༢༣ ཉིན། བཞུགས་སྒར་དྷ་སྟེང་བོད་ཕྲུག་ཁྱིམ་སྡེར་སྩལ་བའི་བཀའ་སློབ།

ཀ༽ བཙན་བྱོལ་བའི་མིག་དཔེ་དང་། དགའ་སྤོབས་ཀྱི་གྲུབ་འབྲས།

དེ་རིང་འདིར་དྷ་ས་བོད་ཕྲུག་ཁྱིམ་སྡེའི་དུས་དྲན་ཐོག་ཚང་མར་ཐུགས་རྗེ་ཆེ་ཟེར་རྒྱུ་དང༌། གལ་ཆེ་ཤོས་འདི་ལོའི་ནང་གྲུབ་འབྲས་ད་ལྟ་འདིར་ལས་བསྡོམས་ནང་གསལ་བ་བཞིན་གང་ལེགས་བྱུང་ཡོད། ང་ཚོ་བཙན་བྱོལ་དུ་འབྱོར་ནས་ལས་ཀ་དང་པོ་ཕྱོགས་གཅིག་ནས་གཞིས་ཆགས་བྱེད་རྒྱུ་དང༌། ཕྱོགས་གཞན་ནས་སློབ་སྦྱོང་བྱ་རྒྱུར་འབད་བརྩོན་བྱས་ཡོད། དེ་ཡང་དེང་དུས་དང་མཐུན་པའི་ཤེས་ཡོན་རྣམས་བོད་མི་རིགས་རང་གི་ཆོས་དང་རིག་གཞུང་གི་ལྟ་བ་བཟང་པོ་ཡོད་པ་དེ་དང་ཟུང་དུ་འབྲེལ་བའི་སློབ་སྦྱོང་སྤྲོད་རྒྱུར་དོ་གལ་ཆེན་པོ་བརྩིས་ནས་ད་ལྟ་བར་སྲིད་བྱུས་འདི་ཟིན་ནས་ལག་ལེན་བཀལ་བ་རེད། དེ་ལྟར་བྱས་པའི་གྲུབ་འབྲས་ལ་འཛམ་གླིང་ནང་བཙན་བྱོལ་བ་མང་པོ་ཡོད་པའི་ནང་ནས་བོད་པ་བཙན་བྱོལ་བ་རྣམས་ཚགས་ཚུད་ཤོས་དང༌། ཡག་ཤོས་ཡིན་པ་འཛམ་གླིང་ནང་ངོས་འཛིན་བྱེད་ཀྱི་འདུག ང་ཚོ་མི་ཡུལ་ལ་གྱར་ཏེ་རང་གི་ལུང་པར་གནས་ཚུལ་ཐབས་སྐྱོ་པོ་ཆགས་པའི་སྡུག་སྐད་བརྒྱབ་པ་གཅིག་པོ་མ་ཡིན་པར། མ་འོངས་པར་བོད་མི་རིགས་སྲུང་སྐྱོབ་བྱེད་རྒྱུའི་ཐོག་བྱས་རྗེས་གང་འཚམ་བཞག་ཐུབ་ཡོད། འདིས་བོད་མི་རིགས་ཟེར་བ་འདི་ལྷག་བསམ་ཡོད་པ་དང༌། རྣམ་དཔྱོད་ཀྱི་ཐོག་ནས་ཐབས་ཤེས་བྱེད་ཐུབ་མཁན། ཞུམ་པ་མེད་པའི་སྙིང་སྟོབས་ཐོག་ནས་དཀའ་ངལ་ལ་གདོང་ལེན་བྱེད་ཐུབ་མཁན་ཞིག་ཡིན་པའི་ར་སྤྲོད་གསལ་པོ་བྱུང་ཡོད།

གཉིས་ནས་བོད་རང་གི་ནང་ལ་ཆ་བཞག་ན་རྒྱ་མིས་དབང་བསྒྱུར་བྱས་ནས་ལོ་ ༤༠ ཙམ་འགྲོ་གི་ཡོད་པ་དང༌། གདུག་རྩུབ་ཤུགས་ཆེའི་དྲག་གནོན་བྱས་ནས་ལོ་ ༣༡ ཙམ་འགྲོ་གི་ཡོད། དེའི་རིང་ལ་བོད་རྒྱ་ཆེའི་མི་མང་ཚང་མས་རང་བཞིན་གྱིས་སོ་སོའི་མི་རིགས་ཀྱི་ལ་ཞེན་དང༌། ལྟ་བའི་ལངས་ཕྱོགས་བརྟན་པོར་བཟུང་བའི་བྱེད་སྟངས་འདི་ངོ་མཚར་སྐྱེས་དགོས་པའི་རྣམ་འགྱུར་དེང་སང་ཇེ་གསལ་དུ་འགྲོ་གི་ཡོད། ང་ཚོ་བོད་མི་རིགས་ཟེར་བ་འདི་འཛམ་གླིང་ནང་མི་རིགས་མང་པོ་ཡོད་པའི་ནང་ནས་རྗེས་ལུས་མིན་པ་ཏན་ཏན་ཆགས་ཡོད་པ་འདི་ལ་ང་ཚོ་སྤོབས་པ་བྱེད་འོས་པ་ཡིན། ང་ཚོས་འབད་བརྩོན་ཆེ་བསྐྱེད་ཀྱིས་ད་མཚམས་བོད་ཀྱི་བདེན་མཐའ་གསལ་རྒྱུར་ལོ་གྲངས་ཚོད་དཔག་བྱེད་ཆོག་པ་ཞིག་ཆགས་ཡོད། དེ་སྔ་ཕན་ལ་ཞིག་ན་བདེན་མཐའ་གསལ་གྱི་རེད་བསམ་པ་ཙམ་ལས། ལོ་གྲངས་བརྩིས་ནས་ཧ་ལམ་འདི་ཙམ་ལ་བཟོ་ལྟ་ཐོན་གྱི་རེད་བསམ་པའི་ཚོད་དཔག་བྱེད་རྒྱུ་ཁག་པོ་ཡིན། ད་ཆ་ལོ་ ༥-༡༠ ཟེར་བའི་ལོ་རྩིས་རྒྱག་ཐུབ་པ་ཞིག་ཆགས་ཡོད་པས་སྔར་བཞིན་འབད་བརྩོན་བསྐྱེད་དེ་ཧུར་ཐག་བྱེད་རྒྱུ་དེ་གལ་ཆེན་པོ་ཡིན།

ཁ༽ མི་རིགས་ཀྱི་སྙིང་སྟོབས་དང་། ཚེ་སྲོག་གི་འགྲོ་གྲོན།

ད་ལྟའི་དུས་ཚོད་གཉན་འཕྲང་ཞིག་འགྲིམ་པའི་སྐབས་ལ་སླེབས་ཡོད། ང་ཚོས་བོད་རང་དབང་གི་འཐབ་རྩོད་རྣམས་གྲངས་མང་པོའི་ཐོག་ནས་བྱེད་དགོས་པ་དང༌། རྣམ་དཔྱོད་ལྡན་པའི་སྒོ་ནས་བྱེད་དགོས་པ་ལས་ལྐུག་པ་ཨུ་ཚུགས་ཁོ་ནས་ཡོང་ཐབས་མེད། ང་ཚོས་ཕྱོགས་གང་ས་ནས་ལས་རིགས་འདྲ་མིན་ནང་ལ་ཡོད་པའི་མི་ཚང་མས་ཐབས་ཤེས་ཀྱིས་ཡང་སྙིང་སྤྱི་དོན་སྒྲུབ་རྒྱུར་ཚང་མས་ནུས་ཤུགས་སྒྲིལ་ཐུབ་པ་བྱེད་དགོས། སེམས་ཤུགས་བསྒྲིལ་ཏེ་དམ་བཅའ་བརྟན་པོ་ཞིག་བཟུང་ནས་བསྡད་པས་མ་འཐུས་པར། དམ་བཅའི་སྙིང་སྟོབས་ལ་བརྟེན་ནས་སྐབས་སུ་བབ་པའི་ཐབས་ཤེས་སྒོ་གང་ས་ནས་བྱེད་དགོས། ལས་དོན་རྙོག་དྲ་ཚ་རུ་ཕྱིན་པ་དང་བསྟུན་ནས་ང་ཚོས་གཟབ་གཟབ་བྱེད་མ་ཐུབ་ན་འཐུས་ཤོར་འགྲོ་རྒྱུ་དང༌། གོ་སྐབས་ཆུད་ཟོས་འགྲོ་ཉེན་ཡོད་པ་གཏན་འཁེལ་རེད།

གཙོ་ཆེ་ཤོས་བོད་ནང་རྒྱ་མི་ཕོན་ཆེ་སླེབས་ཀྱི་ཡོད། བོད་རིགས་ཀྱི་ནང་ནས་སོ་སོའི་མི་རིགས་ཀྱི་ལྟ་བ་དང༌། རང་གི་རིག་གཞུང་དང་བཅས་པར་ཤ་ཞེན་བྱེད་མི་བྱུང་ན་དེ་ལ་རྒྱ་མིའི་ངོས་ནས་ཁ་བྲལ་བ་ཞེས་ཁྲིམས་འགལ་ཞིག་གི་མིང་ཞིག་བཏགས་ནས་ནག་ཉེས་འཕོག་པ་དང༌། བོད་པས་རྒྱ་མིའི་ཞེན་ཁོག་བྱེད་དགོས་ཀྱི་ཡོད། དེང་སང་བོད་མི་མང་པོ་འཛིན་བཟུང་བྱེད་པ་དང༌། བཙོན་བཅུག་ཟིན་པའི་མི་མང་པོ་ཞིག་ཉེས་བརྡུང་གིས་ནད་གཅོང་བཟོ་བ། འགའ་ཞིག་ལྐོག་གསོད་གཏོང་བ་སོགས་ཛ་དྲག་གཉན་འཕྲང་གི་དུས་སྐབས་འདིར་ང་ཚོས་དུས་ཚོད་ཀྱི་གོ་སྐབས་ཟིན་མ་ཐུབ་པར་ལྷོད་གཡེང་དང༌། ཉིན་འགྱངས་ཞག་ཕུད་ཀྱི་འཐུས་ཤོར་ཕྱིན་ན་ཉེན་ཁ་ཆེན་པོ་ཡོད་པ་ཞིག་ཡིན་པས། ང་ཚོ་བོད་མི་ཚང་མས་སེམས་ཤུགས་བསྒྲིལ་ནས་ཤུགས་རྒྱག་རྒྱུ་ཧ་ཅང་གལ་ཆེན་པོ་རེད།

ང་རང་ཚོས་ལས་ཀ་བྱས་པ་རྣམས་སྒྲིག་འཛུགས་དང་ལྡན་པའི་ཐོག་ནས་བྱེད་དགོས་པ་དང༌། མི་སྒེར་སོ་སོའི་ནུས་པ་རྣམས་སྒྲིག་འཛུགས་ཐོག་གཅིག་ཏུ་བསྒྲིལ་ནས་འགུལ་བསྐྱོད་བྱ་སྐབས་ནུས་པ་ཆེ་བ་ཐོན་པ་སྤྱིར་བཏང་འཛམ་གླིང་ནང་འགྲོ་སྟངས་གཅིག་ཡིན་སྟབས། ད་ལྟ་འདིར་བཙན་བྱོལ་གཞུང་གི་སྒྲིག་འཛུགས་ཡོད་པ་འདི་གལ་ཆེན་པོ་ཆགས་ཀྱི་ཡོད། ད་བར་རྒྱ་ཆེའི་མི་མང་གི་ཁོངས་ནས་སོ་སོའི་གཞུང་འདིས་འགྲིག་གི་མེད་ལུགས་ཤོད་མཁན་ཡོད། བཤད་པ་དེ་འགྲིག་པ་རེད། ཡིན་ན་ཡང་བཙན་བྱོལ་གཞུང་གི་སྒྲིག་འཛུགས་ཡོད་པ་འདི་ཚགས་ཚུད་ཡར་རྒྱས་ནུས་ཐོན་ཡོང་བ་ལ་ཚང་མས་སེམས་འཁུར་བླངས་ཏེ་སྐྱོན་ཡོད་པ་རྣམས་སེལ་ཐབས་དང༌། སྐྱོན་སེལ་ནས་ལྕམ་རྩ་རྡོ་གནོན་གྱི་ལས་ཀ་ཡག་པོ་ཡོང་བར་ཚང་མས་དོ་སྣང་དང་འབད་བརྩོན་སྐྱེད་དགོས་ཀྱི་འདུག ལས་ཀ་བྱེད་མཁན་ཚོའི་ངོས་ནས་ཀྱང་མིང་ཐོགས་ཙམ་གྱི་ཉི་མ་གང་འཁྱོལ་མ་ཡིན་པར། ཟླ་རེ་བཞིན་ལས་དོན་ཐོག་གྲུབ་འབྲས་ཐོན་པ་བྱེད་རྒྱུ་གལ་ཆེན་པོ་འདུག

ག༽ སློབ་སྦྱོང་གི་གོ་སྐབས། མི་རིགས་ཀྱི་འཐབ་རྩོད།

ད་ལྟ་འདིར་སྐབས་སུ་བབ་པ་བུ་ཕྲུག་ཚོའི་ཤེས་ཡོན་རེད། གོང་དུ་ལས་བསྡོམས་ནང་བཤད་པ་བཞིན་ལོ་ཡུན་འདིའི་ནང་ཤེས་ཡོན་ཐོག་ལ་སྒོ་མང་པོ་ཞིག་ནས་ཐབས་ཤེས་བྱས་ཡོད། གཙོ་ཆེ་ཤོས་རྒྱ་གར་གཞུང་གིས་མཚོན་རོགས་ཚོགས་ཁག་མང་པོ་ནས་ཡུན་བསྲིང་རོགས་རམ་བྱས་པའི་འོག་སྤྱིར་བཏང་བོད་མི་བཙན་བྱོལ་ནང་ཤེས་ཡོན་གྱི་གནས་སྟངས་བོད་ནང་གི་གནས་ཚུལ་དང་བསྡུར་ན་ང་ཚོ་ལེགས་པ་ཡོད། ལྷག་པར་དྷ་ས་བོད་ཕྲུག་ཁྱིམ་སྡེ་འདི་རྩ་བའི་སྒྲིག་འཛུགས་དང་། མཐུན་རྐྱེན་ཡག་ཐག་ཆོད་ཡོད་པ་དང༌། ཡང་སྒོས་ཤེས་ཡོན་ཐོག་བོད་པའི་སློབ་གྲྭ་མང་པོ་ཞིག་ཡོད་པའི་ནང་ནས་ཡག་ཤོས་ཆགས་ཡོད། འདི་ནི་གྲུབ་འབྲས་དང་བྱས་རྗེས་ཆེན་པོ་རེད། དེ་རིང་འདིར་མི་གསར་པ་ཚེ་དབང་ཡེ་ཤེས་ནས་འགན་འཁུར་བླངས་ཏེ་ལས་བསྡོམས་བཤད་པ་དེར་ཧ་ཅང་དགའ་པོ་བྱུང༌། མི་རྙིང་པས་འགན་མི་འཁུར་བའི་དོན་མ་ཡིན་པར་སོ་སོའི་མི་ཚེའི་རིང་ལ་སྤྱི་དོན་འགན་འཁུར་བྱེད་དགོས། ཡིན་ན་ཡང་མི་གསར་པ་ག་ཚད་ཐོན་པའི་ཚོད་ཀྱིས་འགན་ཁུར་བྱ་མི་མང་དུ་འགྲོ་གི་ཡོད། དེའི་ཚོད་ཀྱིས་ནུས་པ་ཆེ་བ་ཐོན་རྒྱུ་ཡིན་སྟབས་ཧ་ཅང་དགའ་པོ་བྱུང༌།

དེང་སང་ང་ཚོ་བོད་ཕྱི་ནང་གཉེན་འཕྲད་འགྲོ་འོང་གི་འབྲེལ་བ་ཡོང་གི་ཡོད། བོད་ནང་ཡོད་པའི་བོད་མི་ཚོར་གཙོ་བོ་ཁོང་ཚོའི་ལྷག་བསམ་དང་སེམས་ཤུགས། སོ་སོའི་མི་རིགས་ཀྱི་ལ་རྒྱ་ཤ་ཞེན་འགྲན་ཟླ་མེད་པ་ཡོད་པ་འདི་ལ་ང་ཚོས་སྐུལ་སློང་གཞེན་སྐུལ་བྱེད་དགོས་པ་གང་ཡང་མེད། དེ་སྐོར་སྐུལ་སློང་དང་གཞེན་སྐུལ་ཚུར་བྱེད་པ་མ་གཏོགས་ཕར་བྱེད་དགོས་མེད་པ་ལྟ་བུ་རེད། གང་གི་ཐོག་ཏུ་དོ་སྣང་བྱེད་དགོས་སམ་ཞེ་ན། བོད་ནང་གི་རྒྱ་ཆེའི་མི་མང་ཚོའི་ཤེས་ཡོན་ལ་དོ་སྣང་བྱེད་རྒྱུ་ཧ་ཅང་གལ་ཆེན་པོ་འདུག སློབ་གྲྭའི་མཐུན་རྐྱེན་ཚང་བ་ཡོད་མིན་ལ་མ་ལྟོས་པར་གང་ལྟར་སློབ་གྲྭ་ཡོད་པ་དེ་ཚོར་བོད་ཕྲུག་རྣམས་སློབ་སྦྱོང་དུ་བཏང་སྟེ་གོ་སྐབས་མ་ཤོར་བ་བྱ་རྒྱུ་དང༌། བོད་ཀྱི་སྐད་ཡིག་མེད་སར་གསར་དུ་འཛུགས་ཐབས། ཡོད་པ་ཡར་རྒྱས་གཏོང་རྒྱུར་ང་ཚོ་བོད་མི་རང་གིས་ཤུགས་སྐྱེད་བྱེད་རྒྱུ་ད་ལྟ་ཛ་དྲག་གི་དགོས་མཁོ་ཆགས་ཀྱི་འདུག འདི་ལ་རྒྱ་མིས་ཁ་བྲལ་རེད་ཟེར་བ་དང༌། མགོ་ལ་རྒྱུག་པ་གཞུ་རྒྱུའི་ཉེན་ཁ་གང་ཡང་མེད། དེ་མིན་བོད་ཀྱི་ས་ཁུལ་འགའ་ཞིག་ལ་མི་སྒེར་དེ་འདྲ་ན་སོ་སོས་ཐབས་ཤེས་བྱས་ཏེ་བོད་ཕྲུག་ལ་སློབ་སྦྱོང་སྤྲོད་རྒྱུའི་ཆ་རྐྱེན་ཕྲན་བུ་སྒྲུབ་ཀྱི་ཡོད་པའི་གནས་ཚུལ་མཐོང་གི་འདུག འདི་ཚོ་ལྷག་བསམ་གྱིས་ཀུན་ནས་བསླངས་ཏེ་དང་བས་ཐབས་ཤེས་བྱས་པ་ཞིག་རེད། དེ་ནི་བོད་མི་རིགས་ཀྱི་ཞབས་འདེགས་ཡིན་ལ། འགྲོ་བ་མི་སྤྱིའི་ཞབས་འདེགས་ཀྱང་ཡིན། སྒེར་ཁག་ཚོས་ཐབས་ཤེས་དེ་འདྲ་བྱས་ནི་ངོ་མཚར་སྐྱེ་འོས་ཡིན་པས་རྗེས་སུ་ཡི་རང་བྱེད་ཀྱི་ཡོད། ད་དུང་དེའི་ཐད་ཤུགས་རྒྱག་རྒྱུ་གལ་ཆེན་པོ་འདུག

ས་ཁུལ་ཁུག་ཀྱོག་འགའ་ཞིག་ལ་ཕྲུ་གུ་རྒྱ་མིའི་སློབ་གྲྭར་བཏང་ན་ཕྲུ་གུའི་ལྟ་བ་ལོག་འགྲོ་གི་རེད་ཟེར་ནས་རྒྱ་མིའི་སློབ་གྲྭར་བཏང་གི་མིན་ཟེར་བའི་བསམ་ཚུལ་འགའ་ཞིག་ཡོང་གི་ཡོད་བཟོ་འདུག བསམ་བློ་དེ་འདྲ་ནམ་ཡང་གཏོང་མི་རུང༌། དཔེར་ན། ད་ཕན་ང་ཚོས་ཉམས་མྱོང་ལ་གཞིགས་ན། བོད་མི་རིགས་ཀྱི་རང་དབང་འཐབ་རྩོད་བྱས་པའི་བརྒྱུད་རིམ་ནང་རྒྱ་མིའི་སློབ་གྲྭ་འགྲིམས་པའི་བོད་རིགས་འགའ་ཞིག་རྒྱ་སྐད་མ་གཏོགས་མི་ཤེས་མཁན་དེ་དག་གིས་ཀྱང་སོ་སོའི་མི་རིགས་ཀྱི་ལྟ་བ་དང༌། མི་རིགས་ཀྱི་ཐོབ་ཐང་རྩོད་རྒྱུར་ཧ་ལས་པའི་སེམས་ཤུགས་ཀྱི་མི་ཐོག་ནས་ཐབས་ཤེས་འབད་བརྩོན་བྱེད་ཀྱི་ཡོད་པ་ང་ཚོས་དེང་སང་མཐོང་དང་མཐོང་བཞིན་ཡོད། རྩ་བའི་ཤེས་ཡོན་ཡོད་ན་མི་རིགས་དེའི་ཐོབ་ཐང་དེའང་དྲན་གྱི་རེད་ལ། མི་རིགས་ཀྱི་ལོ་རྒྱུས་ལའང་དོ་སྣང་ཡོང་གི་རེད། སོ་སོའི་ཐོབ་ཐང་རྩོད་རྒྱུར་དུས་ཚོད་ལ་བསྟུན་ཤེས་པ་དང༌། དངོས་སུ་ནུས་པ་ཐོན་པའི་ཐབས་ཤེས་བྱེད་ཐུབ་ཀྱི་རེད། ཤེས་ཡོན་གྱིས་ཕོངས་ན་ལྷག་བསམ་ཡོད་ན་ཡང་ཨུ་ཚུགས་རྒྱག་རྒྱུ་ལས་མི་ཡོང་བས་ཤེས་ཡོན་གྱི་ཐོག་ལ་དོ་སྣང་བྱ་རྒྱུ་ཤིན་ཏུ་གལ་ཆེན་པོ་ཡིན།

དེ་རིང་འདིར་བོད་ནས་ཚུར་གནས་བསྐོར་དུ་ཡོང་བ་ཁ་ཤས་ཡོད་རེད་ལ། བོད་ལ་ཕར་གཉེན་འཕྲད་འགྲོ་མཁན་ཡང་ཡོད་ཀྱི་རེད། གནད་དོན་དེ་རྣམས་ཁྱེད་ཚོས་སེམས་ལ་ངེས་པ་བྱས་ཏེ་གང་ལྟར་བོད་ནང་ཤེས་ཡོན་ཡར་རྒྱས་འགྲོ་རྒྱུར་ཚང་མས་ཤུགས་བསྐྱེད་ནས་དོ་འཁུར་བྱེད་རྒྱུ་ཤིན་ཏུ་གལ་ཆེན་པོ་འདུག གཞན་རྒྱ་ཆེ་བ་གང་ཡང་ཞུ་རྒྱུ་མི་འདུག

ང༽ མང་གཙོའི་ལག་ལེན་དང་། སྤྱི་འཐུས་ཀྱི་འོས་འདེམས།

གོང་དུ་ལས་བསྡོམས་ནང་བརྗོད་པ་བཞིན། ད་དུང་ང་ཚོ་མང་གཙོའི་ལག་ལེན་ཚགས་ཚུད་ཡོང་ཆེད་འབད་བརྩོན་བྱེད་ཀྱི་ཡོད། མང་གཙོའི་རང་བཞིན་ཡོངས་སུ་རྫོགས་པ་དང༌། དེའི་ནུས་པ་ཐོན་པ་ཡོང་བ་ལ་མི་མི་རེ་ངོ་རེའི་ཆ་ནས་རྒྱུན་དུ་སེམས་འཁུར་ལེན་རྒྱུ་གལ་ཆེན་པོ་རེད། རྒྱུན་དུ་སྤྱི་དོན་ལ་སེམས་འཁུར་མེད་ན་རང་རང་སོ་སོའི་རྣམ་དཔྱོད་བེད་སྤྱོད་བྱ་རྒྱུའི་དུ་སུ་སླེབས་སྐབས་ཧོབ་སྟེ་བསམ་བློ་གཏོང་ལོང་མེད་པའི་ཐོག་ནས་འོས་ཤོག་འཕེན་ན་དགོས་དོན་དེ་ཙམ་མེད། དུས་རྒྱུན་ནས་ང་རང་ཚོ་བོད་སྤྱི་པའི་དོན་ལ་དོ་སྣང་སེམས་འཁུར་བླངས་ཏེ་གནས་ཚུལ་མང་ཙམ་ཤེས་ཐུབ་པ་བྱ་རྒྱུ་གལ་ཆེན་པོ་འདུག དེ་ནས་ང་ཚོས་སྤྱི་འཐུས་མང་དུ་བཏང༌། དེ་རྣམས་འོས་བསྡུ་བྱས་ཏེ་འོས་གཞི་གང་ལ་གང་འཚམ་བསྡུས་ཟིན་པ་རེད། མཐའ་མའི་འོས་དངོས་གཞི་ད་ལྟ་གཞི་ནས་ཡོང་རྒྱུ་ཡིན་སྟབས་ད་ཕན་འོས་གཞི་བསྡུ་རྒྱུའི་ཐོག་ལ་མི་མང་པོ་ཞིག་གིས་སྔོན་དང་མི་འདྲ་བར་དོ་སྣང་ཆེན་པོ་བྱེད་ཀྱི་ཡོད་བཟོ་འདུག དེ་ལ་དགའ་པོ་བྱུང༌། ད་དུང་དངོས་གཞིའི་འོས་བསྡུ་བྱ་རྒྱུར་བསྡད་ཡོད།

སྤྱི་འཐུས་ནི་མང་ཚོགས་ཀྱི་ངོ་ཚབ་ལྟ་བུ་རེད། བོད་སྤྱི་པའི་ལས་དོན་སྒྲུབ་ཐུབ་མཁན། སོ་སོའི་ལྷག་བསམ་གང་ཡོད་སྤྱི་ཐོག་གཏོང་མཁན་གྱི་མི་ཞིག་དགོས་ཀྱི་རེད། ཕྱི་དོན་ལ་ཁ་སྦར་མོ་གང་བཤད་པ་ལས་ལག་ལེན་ལ་དེ་ཙམ་མེད་པ་ལྟ་བུ་དང༌། སྒེར་གྱི་ཕྱོགས་འཐེན་བྱེད་ཤེས་མཁན་དེ་འདྲ་བྱུང་ན་ཡག་པོ་མེད། ད་ཕན་ལྷག་བསམ་མ་དག་པ་ཡོང་ཤེས་ཐབས་མེད། འོན་ཀྱང་བྱ་སྤྱོད་བཟོ་མིན་གྱི་སྐབས་རེ་དེ་འདྲའི་གནས་ཚུལ་ལྷག་ཡོད། འདི་ཚོའི་གྲས་གལ་ཆེན་པོ་འདུག

ཅ༽ བསམ་བློའི་ཞི་བདེ་དང་། ཡ་རབས་ཀྱི་མི་བཟང་།

དེ་ནས་མི་བཟང་པོ་དང་ཡ་རབས་བྱེད་དགོས་ཞེས་ཁྱེད་ཚོ་རྣ་བ་བསུན་བསུན་དང༌། ང་རང་གི་ཁ་ན་ན་རྟག་པར་ཤོད་ཀྱི་ཡོད་པ་དེ་དགོས་པ་གལ་ཆེ་ཤོས་མཐོང་གི་འདུག ང་རང་ཚོས་སྐྱེ་བ་སྔ་ཕྱི་དང༌། ལས་རྒྱུ་འབྲས་ཁས་ལེན་བྱས་རུང་མ་བྱས་རུང་མི་ལུས་ཤིག་ཐོབ་ཡོད། འཛམ་གླིང་འདིའི་སྒང་ལ་སོ་སོ་སྐྱེས་ནས་ལོ་ག་ཚོད་སྡོད་ཀྱི་ཡོད་ན་ཡང་དེའི་རིང་མི་བཟང་པོ་ཞིག་བྱུང་ན་སོ་སོ་སྐྱིད་པ་དང༌། རང་ཉིད་ལན་གཅིག་མིར་སྐྱེས་པའི་གནས་ས་དེར་བརྡབ་གསིག་བཟོ་མཁན་ཞིག་མ་བྱུང་ན་ཡག་པོ་རེད། མི་འགའ་ཞིག་ལན་གཅིག་སྐྱེས་པ་དེ་བརྡབ་གསིག་བཟོ་མཁན་དུ་སྐྱེས་པ་ལྟ་བུ་བྱུང་ན་རང་ཉིད་མ་སྐྱིད་པས་མ་ཚད། མི་མང་པོ་ཕུང་ལ་སྦྱོར་བའི་གནས་ཚུལ་དེང་སང་ང་ཚོས་མཐོང་བཞིན་པ་འདི་རེད།

དེ་ཡང་འཛམ་གླིང་སྤྱི་དང༌། ལྷག་པར་ནུབ་ཕྱོགས་ཡུལ་ལུང་ནང་གི་བསམ་བློའི་ཞི་བདེ་ཟེར་བ་དང༌། བསམ་པ་བཟང་པོ་ཟེར་བ་དེར་དེང་སང་གཞི་ནས་རིན་ཐང་ཆེ་རུ་འགྲོ་བ་དང༌། བསམ་བློའི་ཞི་བདེ་བརྒྱུད་ནས་ཡུལ་ཁམས་ཞི་བདེ་ཡོང་ཐབས་ལ་ལོ་བཅུ་གྲངས་དང༌། ལོ་ལྔ་དྲུག་གོང་གི་གནས་ཚུལ་དང་མི་འདྲ་བར་དེང་སང་གཞན་དང་མི་འདྲ་བའི་དོ་སྣང་བྱེད་ཀྱི་ཡོད། རང་བཞིན་གྱིས་མང་གཙོ་དང༌། རང་དབང་ལ་དགའ་པོ་བྱེད་པ་དེ་ཡང་འཚེ་བ་མེད་པའི་ཞི་བའི་ལམ་ལ་བརྟེན་ནས་ལས་འགུལ་ལ་འབད་བརྩོན་བྱེད་པ་སོགས་སྔར་ཕན་འཛམ་གླིང་ནང་བྱུང་མ་མྱོང་བའི་གནས་ཚུལ་མང་པོ་ཞིག་དེང་སང་ཡོང་གི་ཡོད། འདིས་རྟགས་གང་བསྟན་གྱི་ཡོད་དམ་ཟེར་ན། རྩ་བའི་མི་ཞིག་ཡིན་ཕྱིན་རང་བཞིན་ལྷན་སྐྱེས་ཀྱིས་འཚེ་བ་མེད་པ་དང༌། རང་དབང་ལ་དགའ་པོ་བྱེད་པ་མི་ལ་རང་ཆས་སུ་ཡོད་པ་དེའི་རྟགས་བསྟན་གྱི་ཡོད། དེང་སང་དུས་རབས་ཉི་ཤུ་པ་འདིའི་འགོ་སྟོད་ལ་མིའི་ལྷན་སྐྱེས་ནུས་པ་ལས། ཕྱིའི་འཕྲུལ་འཁོར་གྱི་ནུས་པ་དེ་ཁ་ཚ་བ་དང༌། ནུས་ཤུགས་ཆེ་བ་མཐོང་སྟེ་མི་མང་པོ་ཞིག་ཧ་ལམ་ཕྱིའི་འཕྲུལ་འཁོར་དང༌། རྫས་འཕྲུལ་རིག་པར་སྐྱབས་བཅོལ་བའི་བཟོ་འདྲ་པོ་ཆགས་ཡོད།

ང་ཚོ་མི་རང་ཡིན་པ་དང༌། མི་ཟེར་བ་དེ་ཕ་མ་མེས་པོ་བརྒྱུད་ནས་སྐྱེས་པ་ལས། འཕྲུལ་འཁོར་ལ་བརྟེན་ནས་སྐྱེས་པ་མིན་སྟབས། མི་ལ་དོན་དམ་དཀའ་ངལ་འཕྲད་པའི་ཚེ་དེ་སེལ་ཐབས་ཀྱང་མི་རང་ཉིད་ཀྱི་བསམ་བློར་བརྟེན་ནས་དཀའ་ངལ་སེལ་དགོས་པ་ལས། འཕྲུལ་ཆས་ལ་སྐྱབས་བཅོལ་ནས་དཀའ་ངལ་སེལ་མི་ཐུབ། ང་ཚོ་མིའི་རང་བཞིན་གྱི་འདི་ག་དུས་ཡིན་ཡང་འགྱུར་བ་མེད་པ་ཡིན་ན་ཡང་། འགའ་ཞིག་གི་བསམ་པར་མིའི་བདེ་སྡུག་ཟེར་མཁན་འདི་ཕྱིའི་དངོས་པོ་ཡར་རྒྱས་འབའ་ཞིག་ལ་བརྟེན་དགོས་པ་དང༌། མིའི་དཀའ་ངལ་སེལ་བའི་མཐར་ཐུག་གི་སྐྱབས་དེ་ཕྱི་དངོས་པོ་ཁོ་ནས་བྱེད་ཐུབ་ཀྱི་རེད་བསམ་པའི་བསམ་བློ་དེ་ལ་ད་ལྟ་འགྱུར་བ་འགྲོ་གི་ཡོད།

ཆ༽ བྱམས་བརྩེའི་རིག་གཞུང་དང་། ཡ་རབས་ཀྱི་ཀུན་སྤྱོད།

ང་ཚོ་བོད་མི་རིགས་ལ་སོ་སོའི་རིག་གཞུང་ཞིག་ཡོད། དེའི་རྩ་བ་རྒྱ་གར་ནས་ཚུར་བྱུང་བ་དང༌། དེ་བཞིན་ཁྱིམ་མཚེས་གཞན་ནས་རིག་པའི་གཞུང་ལུགས་ཚུར་བླངས། ང་རང་ཚོའི་མི་རབས་ནས་མི་རབས་ཀྱི་ཉམས་མྱོང་ཐོག་ནས་ཡར་རྒྱས་བཏང་སྟེ་ཡོད་པའི་བོད་པའི་རིག་གཞུང་འདི་ནང་སེམས་ཀྱི་ཞི་བདེ་དང་འབྲེལ་བ་ཆེན་པོ་ཡོད། དེ་ཡིན་པའི་རྒྱུ་མཚན་ང་ཚོ་བོད་པ་རང་ཉིད་ཀྱི་སོ་སོའི་གནས་ཚུལ་ཤེས་ཀྱི་མེད་པ་དང༌། དོ་སྣང་ཡོང་གི་མེད་ན་ཡང༌། ཕྱི་ནས་མི་མང་པོས་བོད་པའི་གནས་ཚུལ་ལ་བལྟ་དུས་བོད་པའི་གཤིས་ཀ་དང་རྣམ་འགྱུར་མི་འདྲ་བ་ཞིག་མི་མང་པོས་གསལ་པོ་མཐོང་གི་ཡོད། རྣམ་འགྱུར་དང་གཤིས་ཀ་མི་འདྲ་བ་ཡོང་བའི་རྩ་བ་ལུང་པའི་གནས་སྟངས་དང༌། ཁོར་ཡུག་གི་ཐོག་ནས་ཕྲན་བུ་ཁྱད་པར་ཡོད་ཤས་ཆེ་སྟེ། གཙོ་བོ་རིག་གཞུང་གི་ཐོག་ནས་ཡོང་གི་ཡོད་པ་སུས་བལྟས་ཀྱང་ཤེས་གསལ་རེད།

ང་ཚོ་བོད་མི་རིགས་ཀྱི་རིག་གཞུང་འདི་སོ་སོའི་མི་རིགས་ཀྱི་ཁེ་ཕན་ཙམ་དུ་མ་ཟད། མ་འོངས་པར་འཛམ་གླིང་འདིའི་སྒང་གི་འགྲོ་བ་མི་སྤྱི་ལ་ཞབས་འདེགས་གང་འཚམ་སྒྲུབ་ཐུབ་པ་དང༌། ཞལ་འདེབས་རྒྱག་ཐུབ་པའི་ཆ་རྐྱེན་ང་ཚོར་ཡོད། ང་ཚོའི་རིག་གཞུང་གི་བསླབ་བྱ་གཙོ་བོ་དེ་ངེས་པར་དུ་ནང་པ་དང༌། ཆོས་པ་བྱེད་དགོས་ཟེར་བ་མིན་པར། མི་བཟང་པོ་བྱེད་དགོས་ཟེར་གྱི་ཡོད། ནམ་རྒྱུན་ངས་རྩེད་མོ་དང་སྦྲགས་ཤོད་ཀྱི་ཡོད། བོད་པའི་རིག་གཞུང་གི་ཐོག་ནས་མི་གཤིས་ཀ་བཟང་པོ་བཟོ་དགོས་ན་ངེས་པར་ཆོས་བྱེད་དགོས་དོན་མེད། དཔེར་ན་ངའི་ངོ་ཤེས་ཁ་ཆེ་དེ་འདྲ་ཡོད། ཁ་ཆེ་འདི་ཚོས་ནང་པའི་གྲུབ་མཐའ་ཁས་ལེན་གྱི་མ་རེད། འོན་ཀྱང་བོད་ནང་ལ་འཚར་ལོངས་བྱུང་བའི་ཁ་ཆེ་མང་པོ་ཞིག་གི་རྣམ་འགྱུར་སྟོན་སྟངས་དང༌། ཁ་ནས་སྐད་ཆ་བཤད་ཡོང་སྐབས་བོད་པའི་གཤིས་ཀ་ཐུན་མོང་མ་ཡིན་པ་དེ་བསྟན་ཡོང་གི་འདུག བོད་མི་རིགས་ཀྱི་རིག་གཞུང་འདི་ནང་པ་སངས་རྒྱས་པའི་ཆོས་དང་འབྲེལ་བ་ཡོད་པ་ཞིག་ཡིན་ན་ཡང༌། རིག་གཞུང་གི་རྣམ་པ་དེ་སྡེ་ཚན་ལོགས་སུ་ཡོད་པ་ང་ཚོས་དབྱེ་བ་འབྱེད་ཐུབ་པ་ཞིག་ཡོད།

ཆོས་ལུགས་ཡོད་རུང་མེད་རུང༌། ཡང་ཆོས་ལུགས་འདྲ་མིན་གང་ཞིག་ཡིན་རུང་དེའི་གནས་ཚུལ་ཐ་དད་རེད། གནས་ཚུལ་གལ་ཆེ་ཤོས་ནི་མི་ཡིན་པ་གཅིག་གྱུར་གྱི་ཆ་ནས་མིའི་གཤིས་ཀ་ཡ་རབས་བྱེད་རྒྱུ་དང་ཀུན་སྤྱོད་བཟང་པོ་བྱེད་རྒྱུ་ཟེར་བ་འདི་རང་གཞན་ཚང་མར་དགོས་མཁོ་ཡོད་པ་ཞིག་དང༌། མེད་དུ་མི་རུང་བ་གསལ་པོ་རེད། ང་ཚོས་འདི་གཉིས་དབྱེ་བ་འབྱེད་དགོས། དེ་ལྟར་མིན་པར་བོད་པའི་རིག་གཞུང་རྩ་བ་ཆེན་པོ་རེད། དེའི་ཉམས་ལེན་ཆེད་ནང་པ་བྱེད་དགོས་ཞེས་བཤད་ན་མི་ཁ་ཤས་ལ་དཀའ་ངལ་འཕྲད་ཀྱི་རེད། དེར་གནད་འགག་ཅིག་ཆགས་འདུག

ང་ཚོ་བོད་པའི་མི་རིགས་ཀྱི་རིག་གཞུང་འདི་མིའི་བསམ་བློའི་ནང་ཕན་སེམས་ཡོད་པ་དང༌། མི་ཙམ་མ་ཟད་དུད་འགྲོ་ཚུན་ཆད་ལའང་ཕན་སེམས་ཡོད་པ། ཡ་རབས་དང་ངོ་ཚ་ཁྲེལ་གཞུང་ཡོད་པ། མིའི་མི་ཚེའི་ནང་སེམས་ལ་ཞི་བདེ་དང་བདེ་སྐྱིད་ཡོང་བ། དཀའ་ངལ་ཞིག་དང་འཕྲད་སྐབས་གདོང་ལེན་བྱེད་རྒྱུའི་ནུས་ཤུགས་ཐོན་པ་སོགས་བསམ་བློ་འདི་ཚོ་གནད་འགག་ཆེན་པོ་ཡོད་པར་བརྟེན། ནམ་རྒྱུན་ངས་མི་ཡ་རབས་བྱེད་དགོས། བཟང་པོ་བྱེད་དགོས་ཞེས་རྟག་པར་ཤོད་པ་དེ་རིང་འདིར་ང་རང་ཚོ་འཛོམས་པའི་ས་འདིར་ཡང་བསྐྱར་ཤོད་འདོད་བྱུང༌།

ཇ༽ བཟང་པོའི་བསླབ་བྱ་དང་། བྱམས་བརྩེའི་ཚོར་བ།

ལྷག་པར་ཕྲུ་གུ་ཚོ་མི་ཚེའི་འགོ་གཞི་ནས་ཚུགས་ཡོང་གི་ཡོད། ཁྱེད་ཚོའི་མི་ཐོག་འདིས་དུས་རབས་ཉི་ཤུ་རྩ་གཅིག་པའི་དུས་ཡུན་གང་འཚམ་ཞིག་ཁྱེད་ཚོའི་མི་ཚེས་སྐྱེལ་མདོག་ཁ་པོ་རེད། དུས་རབས་ཉི་ཤུ་རྩ་གཅིག་པ་དེ་ད་ལྟའི་དུས་རབས་ཉི་ཤུ་པ་འདི་དང་མི་འདྲ་བ་ཞིག་ཕལ་ཆེར་ཡོང་རྒྱུའི་བཟོ་ལྟ་ཕྱོགས་མང་པོ་ཞིག་ནས་མཐོང་གི་འདུག ང་རང་ཚོའི་བོད་པའི་རིག་གཞུང་ནང་བསླབ་བྱ་བཟང་པོ་ཡོད་པ་དེ་ཚོ་སོ་སོའི་ཉིན་རེའི་འཚོ་བའི་ནང་ལག་ལེན་བཀལ་ནས་མི་བཟང་པོ་དང༌། ཕན་སེམས་ཅན། སྤྱི་སེམས་ཡོད་པའི་མི་ཞིག་ཐོན་རྒྱུར་དགེ་རྒན་ཚོའི་ངོས་ནས་ཀྱང་དོ་སྣང་བྱེད་དགོས་པ་མ་ཚད། སློབ་ཕྲུག་ཚོའི་ངོས་ནས་ཀྱང་སློབ་སྦྱོང་གཅིག་པུ་མ་ཡིན་པར་བསམ་པ་བཟང་པོ་ཡོང་ཐབས་བྱེད་དགོས།

སློབ་སྦྱོང་གི་ང་རང་ཚོའི་བསམ་བློ་རྒྱ་ཆེ་རུ་དང༌། གུ་ཡངས་སུ་གཏོང་གི་ཡོད་པ་རེད། བསམ་བློ་རྒྱ་ཆེ་རུ་ཕྱིན་པ་དེ་བེད་སྤྱོད་བྱེད་སྟངས་ཕན་པའི་རང་བཞིན་དུ་འགྲོ་གི་ཡོད་དམ། ཡང་ན་གནོད་པའི་རང་བཞིན་ཅན་ཞིག་ཡོང་གྲབས་ཡོད་མེད་ཆ་མ་མཆིས་པ་རེད། ལྷག་པའི་བསམ་པ་བཟང་པོ་ཡོད་ན་ཤེས་ཡོན་ཆུང་ངུ་ལས་མེད་ཀྱང་དེའི་ཚོད་ཀྱི་ཕན་པ་སྒྲུབ་ཐུབ་རྒྱུ་དང༌། ཤེས་ཡོན་རྒྱ་ཆེན་ཞིག་ཡོད་ན་དེའི་ཚོད་ཀྱི་ཕན་པ་རླབས་ཆེན་སྒྲུབ་ཐུབ་པ་ཡོང་གི་རེད། རྩ་བ་མི་ཡ་རབས་དང༌། ལྷག་པའི་བསམ་པ་ཡོད་པ་བྱེད་རྒྱུ་འདི་ཤིན་ཏུ་གལ་ཆེན་པོ་རེད། དེ་ཡང་ཆོས་ཀྱི་ཐོག་ནས་རང་ལ་ལྷག་བསམ་ཡོད་ན་སྐྱེ་བ་ཕྱི་མ་ལ་ཕན་གྱི་རེད་ཟེར་བ་དེ་ཙམ་མ་ཡིན་པར། ལྷག་པའི་བསམ་པ་དང༌། བསམ་པ་བཟང་པོ་ཞིག་ཡོད་པ་ཡིན་ན་སྐྱེ་བ་ཕྱི་མ་ལ་ཕན་པ་ལོས་ཡིན། མི་ཚེ་འདི་རང་ལ་ཡང་ཁ་ཡོད་ལག་ཡོད་ཀྱི་ཕན་ཐོགས་ཆེན་པོ་ཡོད་པ་ཏན་ཏན་རེད།

དེས་ན་ཕྲུ་གུ་ཚང་མས་ཤེས་ཡོན་སྦྱོང་བ་དང་ཆབས་ཅིག་མི་བཟང་པོ་ཡོང་བ་བྱེད་རྒྱུར་འབད་བརྩོན་བྱེད་དགོས། ང་ཚོའི་བོད་ཁྱིམ་ནང་ལ་ཡོད་པར་ཆ་བཞག་ན། མི་གཞན་གྱི་བྱམས་བརྩེའི་ཕན་སེམས་ཐོག་ནས་ཁྱེད་རང་ཚོ་ཤེས་ཡོན་སྦྱོང་གི་ཡོད་པ་དང༌། ལོ་ནས་ལོ་སྦྲེལ་གྱི་མི་ཚེ་འཚར་ལོངས་བྱེད་ཀྱི་ཡོད་པ་རེད། ཁྱེད་ཚོ་གང་ཟག་གཞན་ཞིག་གི་བྱམས་བརྩེའི་འཚོ་སྐྱོང་འོག་ནས་འཚར་ལོངས་བྱུང་བ་ཡིན་དུས་དེའི་བཀའ་དྲིན་གསབ་པའི་ཆེད་དུ་ད་ཆ་རང་གིས་བྱམས་བརྩེའི་ཚོར་བ་དང་ལྡན་པའི་ཐོག་བྱས་ན་དེའི་བཀའ་དྲིན་གསབ་ཐུབ་པ་རེད། རང་ཉིད་གཞན་གྱི་བྱམས་བརྩེའི་བལྟ་སྐྱོང་འོག་ནས་འཚར་ལོངས་བྱས། དེའི་གྲུབ་འབྲས་ལ་རང་ཉིད་གདུག་རྩུབ་ཅན་གྱི་གོང་བུ་ཞིག་ལ་ཕྱིན་ན་ནོར་འཁྲུལ་རེད། དེ་ཕྲུ་གུ་ཚོའི་སེམས་ལ་ངེས་པ་བྱེད་དགོས། ཚང་མས་ཧུར་ཐག་བྱེད་རོགས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༠ ཟླ་ ༡༠ ཚེས་ ༢༩ ཉིན་ཐེག་ཆེན་ཆོས་གླིང་གཙུག་ལག་ཁང་དུ། ཧི་མ་ལ་ཡའི་རི་རྒྱུད་ཀྱི་རིག་གཞུང་འཛིན་སྐྱོང་ཚོགས་འདུའི་སར་སྩལ་བའི་བཀའ་སློབ།

ཀ༽ ཧི་མ་ལ་ཡའི་རྒྱབ་མདུན་དང་། ཆོས་རིག་གི་འབྲེལ་བ།

དེ་རིང་འདིར་ནང་པའི་རིག་གནས་ཆེ་བ་ལྔའི་སྐོར་གྱི་བགྲོ་གླེང་ཚོགས་འདུ་ཚུགས་པ་འདིའི་སར་སྒོ་འབྱེད་དུ་ཡོང་ཐུབ་པར་དགའ་པོ་བྱུང་ལ། ཐུགས་རྗེ་ཆེ་ཞུ་གི་ཡིན། ༡༩༥༩ ནས་ང་ཚོ་རྒྱ་གར་དུ་བཙན་བྱོལ་བ་ཆགས་ནས་ད་བར་ལོ་ ༣༡ ལྷག་ཙམ་འགྲོ་གི་ཡོད། ༡༩༦༠ རེ་གྲངས་ཀྱི་ནང་ནས་ང་ཚོ་ཧི་མ་ལ་ཡའི་རི་རྒྱུད་ནང་ལ་སྡོད་ཀྱི་ཡོད་པ་དང༌། ཧི་མ་ལ་ཡ་རི་རྒྱུད་ལ་ནང་པ་ཁྱོན་ཆེ་ཡོད་མུས་ཡིན་ན་ཡང༌། དེ་དུས་ང་ཚོ་འབྲེལ་བ་ཕྱོགས་གཅིག་ནས་ཉུང་ཉུང་ཡིན་པ་དང༌། ལྷག་པར་དེ་རིང་འདིར་ཚོགས་པ་ལྟར་ནང་པ་སངས་རྒྱས་ཀྱི་ཆོས་གཙོ་བོར་གྱུར་པའི་རིག་གནས་ཀྱི་སྐོར་ལ་དམིགས་བསལ་གྱི་དང་དོད་དང༌། དོ་སྣང་བྱས་ཏེ་གང་དགའ་ཅི་ལེགས་ཀྱི་ཚོགས་འདུ་བྱེད་རྒྱུ་དེ་ཙམ་བྱུང་ཐུབ་མེད།

བར་ལམ་ནས་སྤྱིར་བོད་པའི་ཆོས་དང་རིག་གཞུང་གི་ཐོག་ལ་དོ་སྣང་བྱེད་མཁན་ཇེ་མང་དུ་འགྲོ་བ་དང་ཆབས་ཅིག ཧི་མ་ལ་ཡའི་རི་རྒྱུད་ལ་གནས་པའི་ང་ཚོ་རིག་གཞུང་གཅིག་གྱུར་ཡིན་པའི་ས་ཁུལ་ཁག་ཚོའི་ནང་ལའང་གཞི་ནས་དོ་སྣང་དང༌། སེམས་འཁུར་ལོ་རེ་ནས་ལོ་རེ་མི་སྡོད་པར་ཡར་རྒྱས་འགྲོ་གི་ཡོད། དེ་རིང་གི་ཚོགས་འདུ་འདི་མཛད་སྒོ་ཚོགས་པ་ལྟ་བུ་དང༌། མི་རེ་ངོ་རེ་ནས་རྣམ་དཔྱོད་ཀྱི་རྒྱུགས་སྤྲོད་བྱེད་པ་ལྟ་བུ་མིན་པར་དངོས་དོན་རང་གི་ཐོག་ལ་གང་དགའ་ཅི་ལེགས་དང༌། རན་ཚོད་དཔག་ཚོད་ལག་ལེན་བྱེད་ཐུབ་པ་གང་དང་ཅི་ཡོད་སྐོར་གོ་བསྡུར་གྱི་ཐོག་ནས་ཕྱིན་ཆད་ཡར་རྒྱས་འགྲོ་ཐབས་ལ་སྨན་པའི་ཁ་ཡོད་ལག་ཡོད་ཀྱི་འཆར་གཞི་ལམ་སྟོན་མིག་ཕྱེ་བ་ནང་བཞིན་ཞིག་བྱུང་ན་ཡག་པོ་འདུག མ་གཞི་ངོས་ནས་ཀྱང་དེ་འདྲ་ལམ་སང་བཤད་ཐུབ་པ་ཁག་པོ་འདུག ཡིན་ནའང་མི་མང་པོ་མཉམ་འཛོམས་གྲོས་བསྡུར་བྱས་ན་དེའི་ནང་ནས་ལེགས་བཤད་ཐོན་ཐུབ་རྒྱུ་ཡིན་སྟབས་ཚོགས་འདུ་ཡག་པོ་ཡོང་གི་རེད་བསམ་པའི་རེ་བ་ཡོད་ལ། ཡག་པོ་ཡོང་ཐུབ་པ་ལ་ཚང་མས་དགོངས་བཞེས་གནང་རོགས་གནང་ཞེས་འབོད་སྐུལ་ཞུ་རྒྱུ་ཡིན།

ད་ལྟ་གོང་དུ་སྐལ་བཟང་ཡེ་ཤེས་ལགས་དང༌། གོང་དུ་གསུང་མཁན་ཚོས་གནས་ཚུལ་མང་པོ་གསུངས་སོང༌། གཏོར་མའི་བཅུད་ཐམས་ཅད་དྲངས། ཞེས་པ་ལྟར་སྙིང་པོ་བཅུད་ཐམས་ཅད་ཁྱེད་ཚོས་གསུངས་ཟིན་སྟབས་ངོས་ནས་དེར་དམིགས་བསལ་བསྐྱར་ཟློས་ཡང་ཟློས་བྱེད་དགོས་དོན་མི་འདུག ང་རང་དགའ་པོ་བྱུང༌། གསུང་བཤད་གནང་མཁན་ཚོས་སེམས་འཁུར་བླངས་ཏེ་རང་རང་གི་བློ་ལ་འཆར་ཚོད་རྣམས་བཤད་པ་རེད། མི་སུ་དང་སུ་ཡིན་ཡང་སེམས་འཁུར་བླངས་ན་སེམས་ནང་ན་ཚའམ་ཁུར་ལྗིད་ཅིག་འཁྱེར་གྱི་ཡོད་པའི་རྟགས་རེད། ཅི་བྱས་པ་དེ་རྣམས་ཡར་རྒྱས་ཡོང་བར་མངོན་དུ་ཕྱོགས་པ་ལྟ་བུ་ཡིན་པས་དགའ་པོ་བྱུང༌། ཐུགས་རྗེ་ཆེ་ཞུ་རྒྱུ་ཡིན།

ཁ༽ བོད་མིའི་དཀའ་སྡུག་དང་། གདུང་སེམས་མཉམ་སྐྱེད།

འདིར་ཧི་མ་ལ་ཡའི་རི་རྒྱུད་ཀྱི་བོད་དང་རིག་གཞུང་གཅིག་གྱུར་ཡིན་པའི་དགོན་པ་ཚོ་དང༌། ཡུལ་པ་ཚོ། སེར་སྐྱ་ཚང་མའི་ཐོག་ནས་སོ་སོ་རང་ཉིད་ཀྱི་ཆོས་དང་རིག་གཞུང་ཐོག་ལ་དོ་འཁུར་དང༌། ཉམས་པ་སོར་ཆུད་དང་མི་ཉམས་གོང་འཕེལ་ལ་དོ་སྣང་བྱེད་པ་དང་ཆབས་ཅིག ང་ཚོ་བོད་སྤྱི་པའི་དོན་དག་ལའང་ཤ་ཚ་དང་སེམས་འཁུར་བླངས་ཏེ་བར་ལམ་ལོ་ཤས་ནང་བོད་སྤྱི་དོན་ལ་ཁྱེད་ཚོས་ཆེ་གཞག་ཆུང་བཤོལ་གྱི་ཕན་ཐོགས་གང་ཡོང་ཅི་ཡོང་བསྒྲུབས་པ་ལ། དེ་རིང་ང་ཚོ་ཚང་མ་མཉམ་འཛོམས་ཀྱི་ས་འདིར་ངས་ཐུགས་རྗེ་ཆེ་ཞུ་གི་ཡིན།

དེང་སང་བོད་ཁ་བ་ཅན་གྱི་སེམས་ཅན་རྣམས་དངོས་འབྲེལ་དཀའ་ངལ་ནང་ལ་ལྷུང་ནས་བསྡད་ཡོད། ང་རང་ཚོ་འདིར་གྲ་འགྲིག་མདོག་ཁ་པོ་ཡོད་ཀྱང་། དོན་ངོ་མའི་གནས་སྟངས་ནི་ང་ཚོ་བཙན་བྱོལ་བ་ཆགས་ནས་བསྡད་ཡོད། ང་ཚོ་རང་གི་ལུང་པའི་ནང་སྡོད་མ་ཚུགས་པའི་ཐོག་ནས་ཡུལ་གྱར་བ་ཡིན་ན་དེ་གནས་ཚུལ་ཐ་དད་ཡིན་ཀྱང༌། ང་ཚོ་དེ་འདྲ་མིན། དེང་སང་འཛམ་གླིང་ནང་བོད་པ་ཞེས་བརྗོད་སྐབས་ཞི་བདེར་དགའ་མཁན་ཞིག་ལ་བརྩི་གི་ཡོད། འཁྲུག་པ་ཕྲན་བུ་ཡོང་བ་མིའི་ཆོས་ཉིད་རེད།

སྤྱི་ཡོངས་ཀྱི་ཐོག་ནས་བཤད་ན། ང་ཚོ་བོད་པ་རྣམས་ལྟོས་ས་ལྟོས་འཇོག་གི་སྒོ་ནས་འཚེ་མེད་ཞི་བའི་ལམ་ལ་མོས་མཁན་ཞིག་དང༌། ལག་བསྟར་བྱེད་མཁན་ཞིག་ཕལ་ཆེར་ཆགས་ཡོད། སུ་ལ་ཡང་འཚེ་བ་བྱེད་པའི་སྤོབས་པ་མེད་ལ། འཚེ་བ་མེད་པར་སྡོད་ཀྱི་ཡོད་ཀྱང༌། འབུ་ཆེས་ཆུང་ཟོས་དང༌། གནམ་གྱིས་ས་བརྡུངས་པ་བཞིན་བྱས་ཏེ་ང་ཚོ་རང་གི་ལུང་པ་བྲལ་བ་མ་ཟད། བོད་ལུང་པའི་ནང་རང་དབང་མེད་པའི་ཐོག་ལ་ལྟོགས་ཤི་ཉམས་ཉེས་ཚད་ལས་བརྒལ་བ། དེང་སང་བོད་ནས་རྒྱུན་ཆད་མེད་པ་ཡོང་མཁན་ཚོས་ལོ་ནས་ལོ་སྦྲེལ་སྡུག་བསྔལ་མྱོང་བའི་གནས་ཚུལ་བཤད་སྐབས་སྡུག་བསྔལ་དངོས་སུ་མྱོང་མཁན་སྨོས་ཅི། ང་ཚོ་ཉན་མཁན་ཚོ་ཡིན་ན་ཡང་དངོས་འབྲེལ་སེམས་ནང་མི་བཟོད་པའི་ཚོར་བ་མྱོང་སྟེ་དུས་ཚོད་སྐྱེལ་གྱི་ཡོད། དུས་ཚོད་འདི་འདྲ་ཞིག་གི་སྐབས་ལ་ཁྱེད་ཚོ་ཧི་མ་ལ་ཡའི་རི་རྒྱུད་ལ་ཡོད་མཁན་སྐྱ་སེར་མཆོག་དམན་མང་པོས་སེམས་འཁུར་བླངས་ཏེ་ང་ཚོར་གདུང་སེམས་མཉམ་སྐྱེད་ཐོག་ནས་གང་ཐུབ་ཅི་ཐུབ་ཀྱི་མཐུན་འགྱུར་རོགས་རམ་གནང་བར་ཐུགས་རྗེ་ཆེ་ཞུ་རྒྱུ་ཡིན་ལ། ད་དུང་ཡིན་ན་ཡང་ང་ཚོ་བོད་ཀྱི་བདེན་མཐའ་མ་གསལ་བར་དུ་ཁྱེད་ཚོས་རོགས་རམ་སྙུགས་བསྲིང་གནང་ཐུབ་པའི་ཡིད་ཆེས་ཡོད་ལ། དེ་ལྟར་གནང་རོགས་གནང་ཞུ་རྒྱུ་ཡིན།

ག༽ འཇིའུ་ཞིའི་མཉམ་བཞུགས་དང་། དེ་དག་གི་ལེགས་ཆ།

དེ་ནས་དེ་རིང་འདིར་མ་སྒྲིག་ལྷུན་གྲུབ་ཀྱི་སྟབས་འཁེལ་བ་ཞིག་ལ། འཇིའུ་ཞིའི་མི་ཚོ་ཁག་གཅིག་དྷ་རམ་ས་ལར་འབྱོར་ཡོད་པ་སང་ཉིན་ནས་ང་ཚོ་མཉམ་དུ་བགྲོ་གླེང་གོ་བསྡུར་བྱེད་རྒྱུ་ཡིན། མ་གཞི་བར་ལམ་སྒེར་པའི་རིགས་ཐུག་འཕྲད་བྱུང་བ་དང༌། དེ་བཞིན་ཁོང་ཚོའི་ཚོགས་པ་མང་པོ་ཞིག་ཀྱང་ཨ་རིར་ལན་འགའ་ཤས་ཐུག་མྱོང༌། རྒྱ་གར་ནང་ང་ཚོ་འཛོམས་པ་དང་པོ་རེད། ད་ལན་ཧི་མ་ལ་ཡའི་རི་རྒྱུད་ནས་ཕེབས་པའི་གྲོགས་པོ་ཚོ་འདིར་ཚོགས་འདུ་ཚོགས་སར་འཇིའུ་རིགས་གྲོགས་པོ་གསར་པ་ཚོ་ཡང༌། དེ་རིང་འདིར་ཟུར་ཉན་ལྟ་བུར་ཕེབས་པ་ལ་ངས་དམིགས་བསལ་གྱི་དགའ་བསུ་དང་བཀྲ་ཤིས་བདེ་ལེགས་ཞུ་རྒྱུ་ཡིན།

དེ་སྔ་ང་ཚོ་བཙན་བྱོལ་བ་ཆགས་མ་ཐག་ཏུ་ང་ཚོ་ནང་ཁུལ་སྐད་ཆ་ཡོང་གི་ཡོད། ང་ཚོ་རང་དབང་གི་འཐབ་རྩོད་བྱེད་ས་འདི་རྒྱ་ནག་སྟོབས་ཆེན་གྱི་རྒྱལ་ཁབ་ཅིག་ཡིན་ལ། ང་ཚོར་བདེན་པ་ཡོད་ཀྱང་དངོས་ཡོད་གནས་ཚུལ་ལ་ལོ་གཅིག་གཉིས་ནང་དང༌། ལོ་ཤས་ནང་བདེན་མཐའ་གསལ་རྒྱུ་ཁག་པོ་རེད། ང་ཚོ་མིའི་ལུང་པར་མི་ཐོག་ནས་མི་ཐོག་མ་འགོར་ན་ཡང༌། གང་ལ་གང་འཚམ་གྱི་དུས་ཡུན་འགོར་རྒྱུ་རེད། འཛམ་གླིང་འདིའི་སྟེང་འཇིའུ་ཟེར་བའི་མི་རིགས་འདིས་ལོ་སྟོང་ཕྲག་རིང་འགལ་རྐྱེན་དང་དཀའ་ངལ་མང་པོའི་འོག་ས་ཁུལ་འདྲ་མིན་མང་པོའི་ནང་ཁ་འཐོར་ཏེ་སྡོད་དགོས་བྱུང་ན་ཡང་སོ་སོའི་མི་རིགས་ཀྱི་ལྟ་བ་དང༌། མི་རིགས་ཀྱི་སེམས་ཤུགས་ནམ་ཡང་མ་བརླགས་པར་སྲུང་སྐྱོབ་བྱས་ཏེ་བསྡད་པ་རེད། ང་ཚོས་འཇིའུ་མི་རིགས་འདི་ཚོའི་ས་ནས་ཉམས་མྱོང་གི་བསླབ་བྱ་ལེན་རྒྱུ་ཡོད་ཅེས་ངས་མང་པོ་བཤད་མྱོང༌ཡོད།

བར་ལམ་འཇིའུ་རིགས་དངོས་སུ་ངོ་ཐུག་ཡོང་སྐབས་ཁྱེད་ཚོར་དཀའ་ངལ་མང་པོ་འཕྲད་པའི་འོག་མི་རབས་ནས་མི་རབས་བར་སོ་སོའི་མི་རིགས་ཀྱི་ལྟ་བ་བརྟན་པོར་བཟུང་ནས་ལས་ཀ་གང་གི་ཐོག་ཏུའང་འཇོན་པོ་དང༌། ས་ཁུལ་གང་དུ་བསྡད་ནའང་དེའི་ནང་སྐྱབས་མེད་མགོན་མེད་དུ་མ་བསྡད་པར་སོ་སོའི་ལྟ་བ་དང་རང་ལུགས་བཟུང་ནས་རང་ལ་སྤྱི་ཚོགས་དེའི་ཆ་འཇོག་འཕེར་བ་ཞིག་དང༌། མཐོང་ཡོད་པ་བྱས་ནས་བསྡད་པ་དེ་ནི་དངོས་གནས་གཟི་བརྗིད་རེད། ཁྱེད་ཚོའི་ཉམས་མྱོང་དེ་དག་ང་ཚོར་སློབ་དགོས་ཀྱི་འདུག ཁྱེད་ཚོར་ཐུན་མོང་མ་ཡིན་པའི་གསང་ཚིག་དང༌། གནད་འགག་ཡོད་པ་དེ་དག་ང་ཚོར་ཤོད་དགོས་ཀྱི་འདུག་ཅེས་རྩེད་མོ་དང་སྦྲགས་ཤོད་ཀྱི་ཡོད། དེ་རིང་འདིར་ཁྱེད་རྣམས་ཕེབས་ཐུབ་པར་དགའ་པོ་བྱུང་བས་ངས་ཐུགས་རྗེ་ཆེ་ཞུ་རྒྱུ་ཡིན།

ང༽ ཕྱི་ནང་སྣོད་བཅུད་དང་། མིང་ཚིག་གི་གྲུབ་ཚུལ།

སྐབས་དོན་ད་ལན་བོད་ཀྱི་རིག་གནས་ལྔའི་སྐོར་ལ་བགྲོ་གླེང་གནང་རྒྱུ་ཡིན་སྟབས་རྒྱ་ཆེ་བ་ཞུ་རྒྱུ་མི་འདུག་ལ། ཤེས་ཀྱང་མི་ཤེས། རྩ་བ་རིག་གཞུང་ཟེར་བ་འདི་མཐོང་ཆོས་ཀྱི་ཆ་ནས་བཤད་ན་འགྲོ་བ་མིའི་རིགས་ཀྱི་ཐུན་མོང་མ་ཡིན་པའི་ཁྱད་ཆོས་ཤིག་ཡིན། ཟ་འཐུང་ལ་ལོངས་སྤྱོད་ཤེས་ཙམ་ནི་དུད་འགྲོ་ཚོས་ཀྱང་ཤེས་ཀྱི་ཡོད། དཔེར་ན། དུད་འགྲོ་རིགས་འགའ་ཤས་ཀྱིས་སྐད་ཆ་ཚིག་འགའ་ཤས་ཤོད་ཀྱི་ཡོད། འོན་ཀྱང་མི་ནང་བཞིན་ཚིག་མང་པོ་དང་ཕྱུག་པོ་མེད་པ་ཐག་ཆོད་པ་རེད། འགྲོ་བ་མིས་ཚིག་གི་རྣམ་གྲངས་ཤིན་ཏུ་མང་པོ་སྤྱོད་པས་མིང་ཚིག་ཕྱུག་པོ་ཆགས། མིང་ཚིག་དེའི་རྗེས་སུ་འབྲངས་ནས་སྒྲ་སྤྱི་དང༌། དོན་སྤྱི་བློ་ལ་འཆར་རྒྱུ་ཡོད་པ། དེའི་རྐྱེན་པས་དངོས་པོ་གཅིག་ལ་ཡང་རྟོག་པ་འདྲ་མིན་གྱི་རྣམ་པ་མང་པོ་ཡོང་ཐུབ་པ། དེ་འདྲའི་གནས་ཚུལ་གྱི་ཐོག་ནས་དངོས་པོ་དེའི་རྣམ་གཞག་རྣམ་གྲངས་ཤིན་ཏུ་མང་པོ་ཤོད་ཐུབ་ཀྱི་ཡོད། དེ་ལྟར་མིའི་སྐད་ཕྱུག་པོ་ཡོད་པ་དང༌། སྐད་དེའི་རྗེས་སུ་འབྲང་མཁན་གྱི་རྟོག་པ་བཀྲ་པོ་ཡོད་པ་གསལ་པོ་རེད།

ངའི་ཚོད་དཔག་ལ་ཕྱོགས་གཅིག་ནས་མིའི་རིག་གཞུང་ཟེར་བ་འདི་མིས་བཟོས་པ་ལྟ་བུ་ཞིག་ཡིན། འོན་ཀྱང་བཟོ་དབྱིབས་ཐད་རང་གིས་འདི་འདྲ་ཞིག་བཟོ་དགོས་བསམས་ནས་བཟོས་པ་ཡིན་ནམ། གང་འདྲ་ཡིན་ཟེར་ན། མི་ཡི་འཚོ་བ་སྐྱེལ་སྟངས་དང༌། མི་རང་ཉིད་སྤྱི་ཚོགས་གང་དུ་གནས་པའི་ས་གནས་དེའི་གནས་སྟངས་དང་། མདོར་ན་གནམ་གཤིས་ཚུན་ལ་ཡང་འབྲེལ་བ་ཡོད། དཔེར་ན། རྒྱ་གར་ལྷོ་ཕྱོགས་གུ་ཅུ་རཱ་རྡི་ལ་ན་ནིང་སྐད་ཆ་བྱུང་དོན། ཁོ་ཚོའི་སྐད་ཀྱི་ནང་གངས་ཟེར་བའི་མིང་ཚིག་དེ་མེད་པ་རེད་བརྗོད་བྱུང༌། གང་ཡིན་ཞེ་ན་ཡུལ་དེར་གངས་བབས་མྱོང་མེད་སྟབས་མིང་ཚིག་དེ་དགོས་མཁོ་མ་བྱུང་བས་ཡིན་འདུག ཡིན་ནའང་འཁྱགས་པ་ཡི་མིང་ཚིག་འདུག དེ་ལ་ང་ཡ་མཚན་བྱུང༌། གངས་ཀྱི་མིང་ཚིག་མེད་པ་ལ་འཁྱགས་པ་ཡི་མིང་ཚིག་ཡོད་པ་འདི་གང་འདྲ་བྱས་ནས་བྱུང་བ་ཡིན་ནམ། གང་ལྟར་ལུང་པ་སོ་སོའི་གནས་སྟངས་དང༌། གནས་སྟངས་དེ་ལ་གཞིགས་པའི་མིའི་འཚོ་བ་སྐྱེལ་སྟངས་ཀྱི་གནས་ཚུལ་ལ་བརྟེན་ནས་སོ་སོའི་རིག་གཞུང་ཆགས་ཡོང་བ་ཡིན་སྟབས་ཕྱོགས་གཅིག་ནས་མིའི་བསམ་བློའི་ཐོག་ནས་བཟོས་པ་དང༌། མིས་བཟོ་དགོས་པའི་རྐྱེན་དེ་ཕྱི་ངོས་ཀྱི་གནས་ཚུལ་མང་པོ་ཞིག་འཕྲད་པའི་འོག་ནས་བྱུང་བ་གསལ་པོ་རེད་འདུག་གམ།

ང་རང་ཚོ་ནང་པ་སངས་རྒྱས་པའི་གཞུང་ནས་རྟེན་འབྱུང་ལྟོས་གྲུབ་གསུངས་པ་འདི་ཡིན་ཐག་ཆོད་རེད། ཕན་ཚུན་ལྟོས་པ་དང༌། གཅིག་གིས་གཅིག་ལ་རྐྱེན་མང་པོ་འཕྲད་པའི་གནས་ཚུལ་གྱི་འོག་ནས་མི་རིགས་སོ་སོའི་རིག་གཞུང་ཆགས་པ་དང་། དེ་ལྟར་ཆགས་པ་འདི་མི་རིགས་རང་ཉིད་འཚོ་ཞིང་གནས་པ་དང༌། མི་རིགས་རང་ཉིད་ཀྱི་རྣམ་པ་དང་ཐུན་མོང་མ་ཡིན་པའི་ནུས་པའམ། ཡོན་ཏན་ལྟ་བུར་གྱུར་པ་ཡིན། གོང་དུ་ཞུས་པ་བཞིན་འཇིའུ་མི་རིགས་ལ་ལྟ་བ་དང༌།རིག་གཞུང་ཞིག་ཡོད་པ་ལ་བརྟེན་ནས་འཇིའུ་མི་རིགས་དེ་ལོ་ངོ་སྟོང་ཕྲག་རིང་ཁ་འཐོར་དུ་ཕྱིན་པ་དང་། དཀའ་ངལ་ཇི་ཙམ་འཕྲད་ཀྱང་མི་རིགས་འཚོ་ཞིང་གནས་ཐུབ་པ་ཞིག་བྱུང༌ཡོད།

ང་ཚོ་བོད་པར་ཆ་བཞག་ན། སོ་སོའི་བོད་མི་རིགས་ཀྱི་རིག་གཞུང་ཡོད་པ་ལ་བརྟེན་ནས་རྒྱ་མིས་ཨུ་ཚུགས་ཀྱིས་བོད་རྒྱ་གཉིས་མཉམ་བསྲེས་བྱས་ན་ཡང་བོད་པ་དང་རྒྱ་མི་འདྲེས་མ་ཐུབ་པ་འདི་སོ་སོའི་རིག་གཞུང་ཐ་དད་ཡིན་པའི་ཆ་ནས་གནས་ཚུལ་འདི་ཆགས་ཡོང་གི་ཡོད། དེས་ན་རིག་གཞུང་ཟེར་བ་འདི་སྤྱིའི་ཆ་ནས་གལ་ཆེན་པོ་ཆགས་ཀྱི་ཡོད།

ཅ༽ མཁས་པའི་ལྷན་ཚོགས་དང་། དགེ་མཚན་གཉིས་ལྡན།

དེ་ནས་ང་ཚོ་མཁས་པའི་ཚོགས་འདུ་འདི་གྲས་ལ་དགེ་མཚན་རྣམ་པ་མི་འདྲ་བ་གཉིས་ཡོད། རིགས་གཅིག་གི་བགྲོ་གླེང་བྱས་ཏེ་བཤད་པས་གཏན་ལ་ཕབ། ད་ལྟ་དགོས་མཁོ་ཡོད་མེད་ཀྱི་གནས་ཚུལ་ལ་མ་ལྟོས་པར་སྔ་དུས་གནས་ཚུལ་གང་བྱུང་བ་སོགས་ཤེས་བྱའི་རྣམ་གཞག་གཏན་ལ་ཕབ། དེ་དག་ལ་འགྲེལ་བཤད་བརྒྱབ་ནས་བཤད་སྟངས་ཅིག་འདུག ང་འདི་རིགས་ལ་དོ་སྣང་དེ་ཙམ་མེད། གཉིས་པ་དེ་གང་ཡིན་ཟེར་ན། ང་ཚོར་རིག་གཞུང་ཞིག་ཡོད་པ་འདི་མི་རིགས་ཀྱི་སྲོག་འཚོ་བའི་ཆ་རྐྱེན་གཙོ་བོ་ཡིན་པ་དང༌། འདི་ཉམས་པ་སོར་ཆུད་མི་ཉམས་གོང་འཕེལ་བྱེད་སྟངས་ལ་གོ་བསྡུར་བྱེད་པ་འདི་ཡིན། དེ་རིང་འདིར་གཉིས་ཀ་སླེབས་ཀྱི་ཡོད། དེ་སྔའི་གནས་ཚུལ་གང་འདྲ་བྱུང་མིན་འགྲེལ་བཤད་བྱེད་པ་དང༌། ད་ལྟའི་དངོས་ཡོད་གནས་ཚུལ་ལ་དགོས་མཁོ་ཡོད་པ་དང༌། ཕན་ཐོགས་ཡོད་པ་ལ་ངོས་འཛིན་གྱི་ཐོག་ནས་ཉམས་པ་སོར་ཆུད་མི་ཉམས་གོང་འཕེལ་བྱེད་ཕྱོགས་ལ་གོ་བསྡུར་བྱ་རྒྱུ་གཉིས་ཀ་ཡོད་པ་རེད།

དེ་ནས་ཉམས་པ་སོར་ཆུད་མི་ཉམས་གོང་འཕེལ་ཟེར་བ་དེ་ལ་དོན་ཚན་གཉིས་མེད་དམ་བསམ་གྱི་འདུག རིགས་གཅིག་ད་ལྟ་ཡོད་དང་ཡོད་བཞིན་པའི་ནང་དོན་རིག་པ་གཙོ་བོར་གྱུར་པའི་རིག་གནས་འདི་གའི་ཐོག་ནས་རིག་གནས་འདིའི་རྗེས་སུ་འབྲང་མཁན་དང༌། རིག་གནས་དེ་དག་སློབ་མཁན་དག་ལ་ཕན་ཐོགས་ཡོད་སྟབས་དགོས་མཁོ་སྤྲོད་པ་དང༌། འཆད་སྤེལ་བྱེད་རྒྱུ། དེ་དག་ལ་བཅོས་བསྒྱུར་གང་ཡང་མ་བཏང་བར་གང་ཡོད་པ་དེ་རྒྱུན་འཁྱོངས་བྱེད་པ་དང༌། ཉམས་ལེན་བྱེད་པ་འདི་ལ་དཀའ་ངལ་མེད་པ་མིན་ན་ཡང༌ཅུང་ཟད་ལས་སླ་བ་ཡོད། འདིའི་དོན་ལ་ང་ཚོས་ད་ཕན་འབད་བརྩོན་གང་ཡོང་ཅི་ཡོང་བྱས་ཡོད། གཙོ་ཆེ་བ་ས་གནས་སོ་སོ་ནས་དོ་ཁུར་བླངས་ཏེ་དགེ་རྒན་གདན་ཞུ་བྱ་རྒྱུ་དང༌། དེ་བཞིན་དབང་ལུང་མན་ངག་གནང་མཁན་བླ་མ་གདན་ཞུ་བྱས་ཏེ་ཡུལ་དགོན་སོ་སོའི་ནང་ཆོས་ལ་དོ་སྣང་ཡོང་ཆེད་གསུང་ཆོས་ཞུ་རྒྱུ། དཔེ་དེབ་བསྒྱུར་རྒྱུ་ལ་སོགས་པ་དེང་སང་ལས་འགུལ་ཤུགས་ཆེར་འགྲོ་གི་ཡོད། ད་དུང་ཡང་མུ་མཐུད་ཤུགས་སྣོན་རྒྱག་དགོས།

གོང་དུ་སྐད་ཆ་མང་པོ་བྱུང་བ་བཞིན་དགོས་འབྲེལ་མང་ཚོགས་ཀྱི་ཤེས་ཡོན་ཡར་རྒྱས་གཏོང་རྒྱུ་འདི་ཧ་ཅང་གལ་ཆེན་པོ་འདུག ང་ཚོ་བོད་པའི་སྤྱི་ཚོགས་ནང་ལའང་དེ་འདྲ་རེད། ཆོས་སློབ་སྦྱོང་བྱེད་དགོས་བཤད་ན་སྤྱིར་བཏང་སློབ་གཉེར་བ་ཚོར་འཁྲི་བ་ལྟ་བུ་ལས། མང་ཚོགས་ནས་ཆོས་སློབ་སྦྱོང་བྱེད་མི་དགོས་པར་མ་ཎི་འདོན་ཤེས་ཙམ་བྱུང་ན་དེ་གས་འགྲིག་གི་ཡོད་པ་ལྟ་བུ་དེ་ཙམ་ལ་ཆོག་ཤེས་བྱས་ན་མི་འགྲིགས། ནང་པ་སངས་རྒྱས་པའི་ཆོས་འདི་ཕྱིའི་ལུས་ཀྱི་རྟགས་ཆ་ལུགས་ལ་མེད་ཅིང༌། དེ་བཞིན་ངག་གི་སྨྲ་བརྗོད་བྱེད་པའི་མགྲིན་པ་ལ་གནས་པ་ཡང་མིན། ནང་པ་སངས་རྒྱས་པའི་ཆོས་འདི་ནི་གཙོ་བོ་ཡིད་ལ་རག་ལུས་པར་དབུ་མ་བཞི་བརྒྱ་པ་ནས་གསུངས་པ་ལྟར། གཙོ་བོ་ཡིད་ཀྱིས་སྒྲུབ་དགོས་པ་ཞིག་ཡིན་སྟབས་དད་པ་གཅིག་པུས་འགྲིག་གི་མེད། ནང་པའི་ཆོས་ཀྱི་ནང་ལ་བྱམས་འཇམ་དབྱངས་གཉིས་དང་། ཡང་འཕགས་པ་སྤྱན་རས་གཟིགས་ཀྱང་ཡོང་གི་ཡོད། དད་པ་ཁོ་ནས་འགྲིགས་ན་དེ་དག་དགོས་དོན་མེད།

ནང་པ་སངས་རྒྱས་པའི་དད་པ་འདི་ཤེས་རབ་ཀྱི་གྲོགས་དང་བཅས་པ་ཟུང་དུ་འབྲེལ་བའི་དད་པ་ཞིག་དགོས་པ་དང༌། དེ་བཞིན་བཞིན་བརྩེ་བ་དེའང་ཤེས་རབ་ཀྱི་གྲོགས་དང་བཅས་པའི་བརྩེ་བ་ཞིག་དགོས་ཀྱི་ཡོད། འདི་ནི་ནང་པའི་སྒོས་ཆོས་དང་ཁྱད་པར་ཡིན། ཤེས་རབ་དེ་ཡང་བསླབས་ནས་ཤེས་པའི་ཤེས་རབ་ཅིག་དགོས་པ་ལས། མ་བསླབས་པར་མཁས་པ་མི་སྲིད་པ་རེད། སྐྱ་སེར་སུ་ཡིན་ཡང་སྤྱིར་བཏང་མང་ཚོགས་རང་གི་སོ་སོའི་དད་པ་ཡོད་སའི་ཆོས་སློབ་སྦྱོང་བྱེད་རྒྱུ་ཤིན་ཏུ་གལ་ཆེན་པོ་ཡིན། ཐོས་བསམ་སྒོམ་གསུམ་གྱི་རྩ་བའི་འགན་ཁུར་གཙོ་བོ་ལེན་མཁན་དགོན་པ་ཁག་རྣམས་ཡིན་ལ། བཤད་གྲྭ་སྒྲུབ་གྲྭ་ཟུང་འབྲེལ་ཡོད་པ་འདི་རྣམས་གལ་ཆེན་ཆགས་ཡོད། ཧི་མ་ལ་ཡའི་རི་རྒྱུད་དུ་ཡོད་པའི་དགོན་ཁག་སོ་སོར་སྐུ་གསུང་ཐུགས་རྟེན་ཡོད་པ་དེ་ཙམ་གྱིས་ཆོག་ཤེས་མི་བྱེད་པར་དེའི་ནང་དུ་ཡོད་པའི་གྲྭ་བཙུན་རྣམས་ཀྱི་སློབ་སྦྱོང་ལ་དག་བཤེར་བྱས་ཏེ་ནང་པ་སངས་རྒྱས་པའི་ཆོས་ཀྱི་འགྲོ་སྟངས་གང་འདྲ་ཡིན་གྱི་གནད་འགག་ཤེས་ཐུབ་པ་བྱེད་རྒྱུ་འདི་ཧ་ཅང་གི་དགོས་གལ་ཆེན་པོ་འདུག ད་ལྟ་ཡོད་པ་འདི་རང་མུ་མཐུད་འཛིན་རྒྱུའི་ལས་རིགས་འདིའི་ནང་ལ་ད་བར་ང་ཚོས་ཐབས་ཤེས་བྱས་ཏེ་གྲུབ་འབྲས་གང་ལ་གང་འཚམ་ཐོན་ཡོད། ད་དུང་ཡང་ཚང་མས་ཐུགས་ཁུར་བཞེས་ཏེ་ཤུགས་སྐྱེད་དགོས་ཀྱི་འདུག གོང་དུ་ཆོས་དོན་བཀའ་བློན་ནས་བཤད་པ་བཞིན། ང་ཚོ་བོད་པ་བཙན་བྱོལ་བའི་ངོས་ནས་རོགས་རམ་བྱེད་ཐུབ་པ་གང་ཡོད་བསམ་པ་རྣམ་དག་གི་སྒོ་ནས་ཞབས་འདེགས་སྒྲུབ་ངེས་ཡིན། འདི་ང་ཚོ་སྤྱི་པའི་ལས་འགན་ཆགས་ཡོད། འདི་སྡེ་ཚན་གཅིག་རེད།

ཆ༽ དམག་གི་མིང་ཚིག་དང་། འགྲོ་བ་མིའི་ཀུན་སྤྱོད།

སྡེ་ཚན་གཅིག་ཁ་སང་མཁས་དབང་ཀྲི་པ་ལི་ནས་བཤད་པ་ལྟར། ནུབ་ཕྱོགས་པའིཤེས་ཡོན་དང༌། ཤར་ཕྱོགས་པའི་ཤེས་ཡོན་སྐོར་ཁྱེད་རང་གིས་ཤོད་ཀྱི་འདུག་པ་དེ་དངོས་འབྲེལ་མགོ་ན་དགོས་པའི་སྐད་ཆ་རེད་འདུག དེ་ལ་བསམ་བློ་གཏོང་དགོས་པ་ཞིག་ཏན་ཏན་རེད། ངས་དཔེ་ཞིག་བཤད་ན། ང་ཚོ་བོད་པའི་གོམས་གཤིས་ལ་དམག་མི་ཞེས་བརྗོད་ཚེ་གང་འདྲ་ཞིག་ལ་ངོས་འཛིན་གྱི་ཡོད་ཅེ་ན། དམག་མི་ཟེར་ན་གཤམ་འོག་ཅིག་ཏུ་བཞག་པ་ལས་འགོ་ལ་གཏན་ནས་བཞག་གི་མ་རེད། རང་བཞིན་གྱིས་གོམས་གཤིས་ཤིག་ཡོད། ནུབ་ཕྱོགས་རྒྱལ་ཁབ་ཁག་གིས་དམག་མིར་མཐོང་ཆེན་པོ་བྱེད་ཀྱི་འདུག དཔེར་ན་ཐའེ་ལན་ཌིར་ཆ་བཞག་ན། ཐའེ་ལན་ཌིའི་རྒྱལ་པོ་དེ་བདུན་ཕྲག་ཁ་ཤས་ལས་མ་བྱུང་ཡང་ངེས་པར་དུ་གྲྭ་པ་བྱས་ཏེ་དགོན་པར་བཞུགས་པའི་མིག་ལྟོས་ཤིག་འདུག ནུབ་ཕྱོགས་རྒྱལ་ཁབ་ནང་དུ་སྔར་ཡིན་ན་རྒྱལ་པོ་དང༌། རྒྱལ་སྲས་དཔེར་ན་དབྱིན་ཇིའི་རྒྱལ་པོ་ལྟ་བུ་ངེས་པར་དུ་དམག་མིའི་སྒྲིག་འཛུགས་ནང་ལ་ཞུགས་ཏེ་དམག་དོན་སྦྱོང་བརྡར་བྱས་ན་ཆེ་མཐོང་སླེབས་ཀྱི་ཡོད་པ་ལྟ་བུ་ཞིག་འདུག

སྤྱིར་ན་ཤར་ཕྱོགས་རྒྱལ་ཁབ་ནང་དུའང་དམག་བརྒྱབ་མ་མྱོང་བ་མིན། བོད་རང་ལ་ཆ་བཞག་ན་ཡང་དམག་མང་པོ་བརྒྱབ་ཡོད། སྤྱིར་བཏང་བསམ་བློ་བཏང་ན་དམག་ཟེར་བ་དེ་གང་འདྲ་ཞིག་འདུག་གམ། ང་ཚོའི་བསམ་བློའི་ནང་དམག་ཅེས་པའི་མིང་ཚིག་དེའི་རྗེས་འབྲེལ་དོན་སྤྱི་ཞིག་བློ་ལ་འཆར་གྱི་ཡོད་པ་ནི་མིའི་བྱེད་སྟངས་ཡིན་པ་ལྟ་བུ་དང་། འདིའི་དོན་ལ་ས་ལ་འགྲོ་མཁན་གྱི་རྐང་དམག ཆུ་ལ་འགྲོ་མཁན་གྱི་མཚོ་དམག གནམ་ལ་འགྲོ་མཁན་གྱི་གནམ་དམག་ལ་སོགས་པའི་དམག་དཔུང༌། མི་ཁྲི་གཅིག་གཉིས་དང༌། དམག་དཔུང་ཆེ་གྲས་ལ་འབུམ་ཁ་ཤས་ཡོད་པ་རེད།

སྤྱིར་བཏང་ལྟར་སྣང་ལ་དམག་དཔུང་འདི་དག་ཉམས་འདོན་ས་དང༌། གཟི་བརྗིད་འདོན་ས། དཔའ་བོའི་རྣམ་དཔྱོད་འདོན་སའི་རྣམ་པ་འཆར་བ་མ་གཏོགས། དམག་དཔུང་དེ་དག་ནང་ཡོད་པའི་མི་མི་རེ་ངོ་རེས་ང་ཚོ་ནང་བཞིན་གྱི་སྲོག་ལ་གཅེས་འཛིན་ཡོད་པ་ཞིག་དང༌། སོ་སོའི་དགའ་ཉེ་བློ་དཀར་མི་མང་པོ་ཞིག་དང་འབྲེལ་བ་ཡོད་པ་འདི་བློ་ལ་འཆར་གྱི་མི་འདུག་གམ། འདིར་དགྲ་བོའི་སྟོབས་ཤུགས་ཆེན་པོ་འདུག་པས་འདིར་ཁྲི་དམག་གཉིས་གཏོང་དགོས། ཁྲི་དམག་གསུམ་གཏོང་དགོས་ཞེས་བརྗོད་སྐབས་ཧ་ལམ་ཡུར་པོ་ཞིག་ནས་ཆུ་ཤོར་གྱི་ཡོད་ན་དེར་ས་སྣོན་རྒྱག་པ་ལྟ་བུ་དང༌། ཡང་ན་མེ་ཞིག་ལ་མེ་ཤིང་རྫོགས་གྲབས་ཡོད་ན་དེར་མེ་ཤིང་ཁ་སྣོན་བརྒྱབ་པའི་སྣང་བ་ལས་མི་དེ་དག་ལ་རང་ཉིད་ནང་བཞིན་གྱི་སྲོག་ཡོད་པ་དང༌། དེ་ལ་ཁོ་རང་གི་གཅེས་པོ་བྱེད་ཀྱི་ཡོད་པ། ཁོའི་སྲོག་ལ་སྐྱོན་བྱུང་བ་ཡིན་ན་ཁོའི་གཉེན་འབྲེལ་དེ་དག་ལའང་སེམས་འཁྲལ་ཡོང་གི་རེད་བསམ་པ་འདིའི་ཕྱོགས་ལ་བསམ་བློ་ནམ་ཡང་འཁོར་གྱི་མེད། གང་འདྲ་ཞིག་འདུག་གམ།

དམག་ཅེས་པའི་མིང་ཚིག་འདིའི་འོག་ནས་སྒྲིག་འཛུགས་བཟོ་བ་དང༌། ལམ་ལུགས་གཏན་ལ་ཕབ་པ་འདི་ཚོར་ཕྱོགས་གཅིག་ནས་བསམ་བློ་བཏང་ན་འགྲོ་བ་མིའི་ཀུན་སྤྱོད་ཐོབ་ཐང་དང་འགལ་གྱི་མེད་དམ་སྙམ། མིང་སྙན་པོ་དང༌། འདྲ་ཆགས་པོ་བཏགས་པའི་འོག་ནས་དོན་ལ་ཡང་སྙིང་དམ་པོས་དམ་བཅིངས་བྱ་སྤུ་གནོན་གྱི་སྒྲིག་འཛུགས་ཤིག་ཆགས་ཡོད། ང་རང་ཚོ་མིའི་གོམས་གཤིས་ཟེར་བ་འདི་ཡང་མིའི་བསམ་བློ་གཏོང་སྟངས་འདྲ་མིན་གྱི་ཐོག་ནས་མི་ཚེའི་ནང་ལ་ཕན་གནོད་ཡོད་པའི་གནས་ཚུལ་ཆགས་འདུག

ཇ༽ ཤཪ་ནུབ་ཀྱི་ཆོས་ཚན་དང་། གསར་གཏོད་ཀྱི་རྗེས་ལུས།

ཡང་ཤར་ཕྱོགས་ལུང་པའི་ནང་བསམ་བློ་གཏོང་སྟངས་རིག་གཞུང་གི་ཐོག་ནས་ཕྲན་བུའི་ཁྱད་པར་ཡོད་བཟོ་འདུག ནུབ་ཕྱོགས་པའི་ཤེས་ཡོན་གཙོ་བོ་ཚན་རིག་དར་བ་དེ་ཕལ་ཆེར་ཆགས་ཡོད། ཚན་རིག་གི་ལྟ་བ་ལ་བརྟེན་ནས། འདིར་འགུལ་བསྐྱོད་བརྒྱབ་ནས་ལམ་སང་འདིར་གྲུབ་འབྲས་སྟོན་རྒྱུ་དང་། འདིར་ཐིག་ཅིག་བརྒྱབ་ན་དེ་ལ་མི་བཅུས་བལྟས་ཀྱང་མཐོང་སྣང་གཅིག་གྱུར་ཡོང་དགོས་པ་ཞིག་རེད། ལྟ་བའི་གོམས་གཤིས་སམ། འཁྱེར་སོ་འདི་ལྟ་བུའི་གནས་ཚུལ་གྱི་འོག་ནས་མི་ཚེའི་འགྲོ་སྟངས་ཁ་ཐོག་ལག་བཞག་བྱེད་ཀྱི་ཡོད།

སྤྱིར་བཏང་ནུབ་ཕྱོགས་པའི་མིའི་རང་བཞིན་གྱི་གཤིས་ཀ་ལ་གཞིགས་ན། བྱ་བ་གང་ལའང་དོ་སྣང་དང་ཞིབ་འཇུག་ནན་ཏན་བྱེད་མཁན་ཞིག་མིན་ནམ་སྙམ། དཔེར་ན། ནུབ་ཕྱོགས་པའི་མིའི་ནང་ནས་ནང་པ་སངས་རྒྱས་པའི་ཆོས་ལ་དོ་སྣང་བྱེད་མཁན་རྣམས་ཀྱིས་ཆོས་ལ་དོ་སྣང་བྱེད་པ་དང་ཆབས་ཅིག་དེ་ལམ་སེང་ལག་བསྟར་ཐུབ་ཐབས་ཡོད་ན་ལམ་སེང་ལག་བསྟར་བྱེད་པ་དང༌། ལག་ལེན་འགེལ་ཐབས་མེད་ན་དེ་ལ་དེ་ཙམ་སྤྲོ་བ་མེད་པ་ལྟ་བུ་ཞིག་ཡོད། ང་ཚོ་བོད་པའི་བསམ་བློའི་ནང་ལ་ཆོས་རྩ་ཆེན་པོ་རེད། གཟི་བརྗིད་ཆེན་པོ་རེད་ཅེས་གོ་ན་དེ་གས་ཆོག་ཤེས་བྱེད་པ་ལྟ་བུ་ལས་དེ་ལམ་སེང་ལག་ལེན་བཀལ་ཏེ་གྲུབ་འབྲས་ཐོན་ཐབས་ལ་བསམ་བློ་གཏོང་མཁན་དེ་ཙམ་མེད།

འདིས་མཚོན་པའི་སྤྱིར་བཏང་ནུབ་ཕྱོགས་པའི་དཔལ་འབྱོར་འགྲན་སྡུར་གྱི་ལམ་ལུགས་དེ་ཚོར་ཡང་ཕལ་ཆེར་འབྲེལ་བ་ཡོད་སྲིད། གང་ལྟར་ལས་ཀ་གང་ཞིག་ཡིན་ནའང་སྤུས་དག་ཅིག་དང༌། སོ་སོས་འགན་ཁུར་ཏེ་བྱ་བ་རྩོམ་པ། དེ་ལ་གྲུབ་འབྲས་ཐོན་ཐབས་དང་སྤུས་དག་ཚད་ལོངས་ཡོང་བར་དང་དོད་བྱེད་པ། དེ་བཞིན་གསར་གཏོད་ཀྱི་རང་བཞིན་ཡོད་པ་དེ་དག་རྩ་བ་ཆེན་པོ་དང་དགེ་མཚན་ཆེན་པོ་རེད་བསམ་གྱི་འདུག ང་རང་ཚོ་ལ་སོ་སོ་རང་ཉིད་ནས་བསམ་བློ་བཏང་སྟེ་གསར་གཏོད་བྱེད་པའི་མིག་ལྟོས་དེ་ཙམ་མེད། རི་མོ་འབྲི་མཁན་ཞིག་ཡིན་ཡང་དེ་སྔོན་ལོ་བརྒྱ་ཕྲག་མང་པོའི་གོང་ལ་གཏན་ལ་ཕབ་པ་དེ་རང་གི་རྗེས་མནན་པ་ལྟ་བུ་ཞིག་ལས། རང་ཉིད་ནས་བསམ་བློ་བཏང་སྟེ་རི་མོའི་ལམ་ནས་བོད་པའི་སྡུག་བསྔལ་མཚོན་པ་དང༌། བོད་པའི་རིག་གཞུང་མཚོན་ཐུབ་པ་དེ་འདྲ་བསམ་བློ་གཏོང་མཁན་མེད། ང་ཚོ་བོད་པའི་གཤིས་ཀའི་ནང་དཔར་བཤུས་བརྒྱབ་སྟེ་མཐུད་པ་ལས་གསར་གཏོད་རང་བཞིན་དེ་མ་ལྡེང་པའི་གནད་དོན་ཆེན་པོ་ཡོད། དེ་ལ་ཡ་ཡུད་ཡོང་སྲིད་ཀྱང༌། སྤྱིར་བཏང་གི་ཆ་ནས་དེ་དགོས་པ་ཞིག་རེད།

ནུབ་ཕྱོགས་པར་གསར་གཏོད་ཀྱི་རང་བཞིན་ཤུགས་ཆེན་པོ་ཡོད་པ་དང༌། གསར་གཏོད་རང་བཞིན་ཤུགས་ཆེ་དྲགས་ནས་སྐབས་རེ་ནོར་འཁྲུལ་ཡང་ཡོང་གི་ཡོད། འོན་ཀྱང་ཡར་རྒྱས་འགྲོ་གི་ཡོད། དེ་ལྟར་ནུབ་ཕྱོགས་པར་ལེགས་ཆ་མང་པོ་ཡོད་ཀྱང༌། ད་ཕན་ནུབ་ཕྱོགས་པའི་འགྲོ་སྟངས་འདིས་མིའི་སྤྱི་ཚོགས་ཡར་རྒྱས་འགྲོ་ཐབས་ལ་བརྒྱ་ཆ་བརྒྱ་རན་གྱི་ཡོད་དམ་ཟེར་ན་ཐེ་ཚོམ་རེད། ནུབ་ཕྱོགས་པའི་འགྲོ་སྟངས་འདིའི་ཐོག་བཤད་མ་ཤེས་པ། གང་ལྟར་ཅིག་ལྡེང་གི་མེད་པ་དང༌། མ་རན་ཞིག་ཡོང་ངེས་རེད།

ཉ༽ ཤཪ་ནུབ་ཀྱི་སྟོང་ཆ་དང་། མ་འོངས་པའི་མདུན་ལམ།

དེ་བཞིན་ང་ཚོ་ཤར་ཕྱོགས་པའི་ནང་ལ་ཡང་མ་ལྡེང་པ་ཏན་ཏན་ཡོད། ངས་རྣམ་ཀུན་ཕྱི་རྒྱལ་གྱི་གྲོགས་པོའི་རིགས་ལ་བརྗོད་ཀྱི་ཡོད། དུས་རབས་ཉི་ཤུ་པ་འདི་ཛ་དྲག་ཤོས་ཀྱི་དུབས་རབས་ཡིན། དུས་རབས་འདིའི་ནང་འགྲོ་བ་མིས་དངོས་འབྲེལ་ཉམས་མྱོང་མང་པོ་བསགས་ཡོད། ཉམས་མྱོང་མང་པོ་བསགས་པའི་རྐྱེན་གྱིས་དུས་རབས་ཉི་ཤུ་པ་རྫོགས་ལ་ཉེ་བའི་མིའི་བསམ་བློའི་ནང་ད་ལྟ་ཡོད་བཞིན་པའི་འགྲོ་སྟངས་ཆུ་ལམ་བྱང་འདིས་ལྡེང་གི་ཡོད་མེད་དང༌། འདིས་འགྲིག་གི་ཡོད་མེད་ལ་ཐེ་ཚོམ་སླེབས་ནས་འདི་མིན་པའི་བྱེད་ཕྱོགས་དང༌། འདི་མིན་པའི་ཐབས་ལམ་གང་ཞིག་ཡོད་དམ་སྙམ་པའི་བསམ་བློ་འཁོར་གྱི་ཡོད་ཚོད་འདུག

ཕྱོགས་གཞན་ཞིག་ནས་བཤད་ན་ཕྱིའི་རྫས་དང༌། ནང་གི་རྣམ་ཤེས་གཉིས་ཡོད་པ་ལས་ནུབ་ཕྱོགས་པའི་སྤྱིར་བཏང་གི་ཤེས་ཡོན་དང༌། དེའི་བྱེད་ལས་རྣམས་ཕྱིའི་རྫས་ལ་ཤུགས་ཆེན་པོ་བསྟེན་མཁན་ཞིག་ཡིན་པ་དང༌། ཤར་ཕྱོགས་པའི་རིག་གཞུང་སྤྱི་དང༌། ལྷག་པར་བོད་ཀྱི་རིག་གཞུང་ལ་ཆ་བཞག་ན་ནང་བསམ་བློ་དང་འབྲེལ་བ་གཙོ་བོ་ཆགས་ཡོད། དེར་བརྟེན་མ་འོངས་པར་ང་ཚོ་བསམ་བློ་གཏོང་རྒྱུ་མེད་དམ་སྙམ། འདི་གཉིས་ཀྱི་ལེགས་ཆ་ཕྱོགས་བསྡུས་སྣོན་འཕྲི་བྱེད་རྒྱུ་ཡོད་སྲིད་པ་རེད་བསམ་གྱི་འདུག འོན་ཀྱང་འདིའི་སྐོར་གོང་དུ་བརྗོད་ཟིན་པ་བཞིན། ག་ལེ་ག་ལེར་མིའི་ཉམས་མྱོང་གསོག་བཞིན་དུ་བློ་གྲོས་དང༌། ཐབས་ལམ་གསར་པ་བསྟེན་ནས་འགྲོ་དགོས་པ་ལས། རྣམ་དཔྱོད་ཆེན་པོ་ཇི་འདྲ་ཞིག་ཡིན་ནའང་མི་གཅིག་གིས་ཐག་བཅད་དེ་ལམ་སྟོན་བྱེད་ཐུབ་པ་ཁག་པོ་རེད་བསམ་གྱི་འདུག དེ་ཡོང་བ་ལ་མིས་འབད་བརྩོན་དང་དོ་སྣང་བྱས། དཔག་ཚོད་ཀྱིས་ཉམས་ཞིབ་བྱས། བསམ་བློ་མང་ཙམ་བཏང་ནས་གོ་བསྡུར་འདྲ་བྱས་ན། དེའི་ཐོག་དོ་སྣང་བྱེད་མཁན་མང་པོ་ཞིག་དང༌། ཉམས་ཞིབ་བྱེད་མཁན་ཡོང་ངེས་ཡིན། དེ་ནས་ལམ་ཞིག་ཆགས་རྒྱུ་རེད།

ཏ༽ ཐེག་ཆེན་བཀའ་སྒྲུབ་དང་། གཏེར་ཡིག་གི་དགོངས་དོན།

ང་ཚོས་རིག་གཞུང་གི་རྩ་བ་གལ་ཆེར་བརྩིས་ནས་སྲུང་སྐྱོབ་དང་ཉམས་ལེན་བྱེད་དགོས་ཀྱང༌། བྱེད་སྟངས་སྔར་ཡོད་དཔར་བཤུས་བྱས་པ་གཅིག་པུ་མ་ཡིན་པར། དེའི་ཐོག་ནས་ལྡེ་མིག་ལྟ་བུ་བཙལ་ཏེ་གསར་གཏོད་བྱེད་རྒྱུ་གང་འདུག་ཉམས་ཞིབ་བྱེད་དགོས། དཔེར་ན་ང་རང་ཚོ་ནང་པ་ཞིག་གི་ངོས་ནས་ཐེག་ཆེན་བཅོམ་ལྡན་འདས་ཉིད་ཀྱིས་གསུངས་པར་བརྩིས་དགོས་པ་ལྟར་བརྩི་གི་ཡོད། བཅོམ་ལྡན་འདས་ཀྱི་གསུངས་མིན་ཞེས་བརྗོད་ན་ལུང་ཙམ་མ་ཡིན་པའི་དངོས་ཡོད་རྣམ་གཞག་མང་པོ་ནས་རྙོག་དྲ་དོན་ཡོང་གི་རེད།

ཡང་ན། ཀུན་མཁྱེན་ཁས་མ་བླངས་ན་དེ་ག་ལས། ཀུན་མཁྱེན་ཁས་བླངས་ན་ཐེག་པ་ཆེན་པོ་སངས་རྒྱས་ཀྱི་བཀའ་མིན་པར་དེ་མཇུག་ལ་དར་རྒྱས་བྱུང་བ་རེད་ཅེས་བརྗོད་ཐབས་མེད། དེ་བཞིན་ལྷག་དོན་གསང་སྔགས་ཀྱི་ཆོས་འདི་སངས་རྒྱས་ཀྱི་བཀའ་མིན་ཞེས་བརྗོད་ཐབས་གཏན་ནས་མེད། དངོས་སུ་སྒོམ་སྒྲུབ་བྱས་པའི་གྲུབ་འབྲས་དེང་སང་མཐོང་གི་ཡོད། ཡོངས་གྲགས་ལ་བཀའ་བསྡུ་རིམ་པ་གསུམ་གྱི་ནང་ཐེག་ཆེན་བཀའ་བསྡུ་བྱས་མེད་པ་གསལ་པོ་ཡོད། བཅོམ་ལྡན་འདས་ཉིད་ཀྱིས་ཡོངས་གྲགས་བཀའ་གནང་བ་ཞིག་མིན་ན་ཡང༌། ངས་འདི་འདྲ་བརྗོད་ཀྱི་ཡོད། དཔེར་ན། ཤེར་ཕྱིན་གྱི་མདོ་སྡེ་ལྟ་བུར་མཚོན་ན། བྱ་རྒོད་ཕུང་པོའི་རིར་དེའི་ཚེ་དེའི་དུས་ལྷ་དང་བཅས་པའི་གདུལ་བྱ་གང་ཟག་ལས་དག་དམིགས་བསལ་ཅན་གྱི་ཐོག་ལ་བཀའ་གནང་བ་དང༌། དག་པའི་སྣང་བ་ལ་དག་པ་རབ་འབྱམས་འབའ་ཞིག་ཤར་རྒྱུ་ཡོད་པར་བརྟེན། སྣོད་ཀྱི་བཀོད་པ་ཆེ་རུ་མ་ཕྱིན། བཅུད་ཀྱི་དེ་བཞིན་བཤེགས་པ་འཁོར་དང་བཅས་པ་ཆུང་དུ་མ་ཕྱིན་པར། གནས་དེའི་ནང་བྱང་ཆུབ་སེམས་དཔའ་ཁྲི་ཕྲག་འབུམ་ཕྲག་མང་པོ་བཞུགས་ཐུབ་པ་ཡོང་གི་རེད། དེ་ལ་འགྲེལ་བཤད་རྒྱག་རྒྱུ་ཡོད་པ། བཅོམ་ལྡན་འདས་ཀྱིས་བཀའ་གནང་བ་ཞིག མ་འོངས་པར་ཐེག་པ་ཆེན་པོའི་ཉམས་ལེན་བྱེད་མཁན་གྱི་ཆེད་དུ་ཡིག་ཐོག་ལ་ཕབ་པ་དང༌། ཡིག་ཐོག་ཕབ་པའི་དགོས་པ་དེའི་དུས་ཀྱི་མི་རབས་ལ་ཕན་པའི་ཆེད་བྲིས་པ་ལས། སྔ་མོའི་སྐད་ཆ་གཅིག་པུ་འབྲི་གི་མ་རེད། མི་ཐོག་དེ་གའི་སྤྱིར་བཏང་བརྗོད་སྟངས་གང་འདྲ་ཡོད་ཀྱང་དེ་གཞིར་བཞག་བྲིས་པ་ཡོང་སྲིད།

དཔེར་ན། དེང་སང་གཏེར་སྟོན་ཚད་ལྡན་འགའ་ཞིག་གིས་གཏེར་འདོན་སྐབས་རྩ་བ་གཏེར་ཡིག་དེ་ག་གཞི་ལ་གཞག་གི་ཡོད་ཀྱང༌། གཏེར་ཡིག་ཁ་ཤས་ཧ་ཅང་དམོར་བསྡུས་དེ་འདྲ་ཡོང་གི་འདུག གཏེར་ཡིག་ཚིག་ཁ་ཤས་ལས་མེད་པ་དེ་ལས་དང་སྨོན་ལམ་དང༌། ཕྱི་ནང་གི་རྟེན་འབྲེལ་འཛོམས་སྐབས་གཏེར་གྱི་དགོངས་པ་བཀྲལ་ཡོང་དུས་ཚིག་མང་པོའང་ཡོང་གི་འདུག སྐབས་རེ་གཏེར་ཡིག་ཚིག་གཉིས་གསུམ་ལས་མེད་པ་དེ་བཀྲལ་བའི་སྐབས་ཤོ་ལོ་ཀ་མང་པོ་ཡོད་མཁན། དེ་ཚོའི་གྲས་ཡིག་ཐོག་ཏུ་འབྲི་སྐབས་ད་ལྟ་ད་ལྟའི་སྤྱི་ཚོགས་འདིའི་ནང་ལ་ཚིག་བེད་སྤྱོད་བྱེད་བཞིན་པ་དེ་ག་ཡོང་ཆོག་གི་རེད། དཔེར་ན་རྒྱ་གར་གྱི་མཁས་པ་ཚོས་རྒྱ་གར་ནང་ལ་ནང་པའི་ཆོས་གསུངས་སྟངས་ལ་མཚོན་ན། རྒྱས་སྲས་ཞི་བ་ལྷའི་གསུང་སྤྱོད་འཇུག་ནི་ལམ་རིམ་གྱི་རྒྱལ་པོ་ལྟ་བུ་ཡིན། དེ་བཞིན་འཕགས་པ་ཀླུ་སྒྲུབ་ཀྱི་གསུང་དབུ་མ་རིན་ཆེན་ཕྲེང་བ་ཡང་ལམ་རིམ་གྱི་རྒྱལ་པོ་ཆགས་ཡོད། འོན་ཀྱང་གོ་རིམ་སྒྲིག་སྟངས་དང༌། བསྟན་སྟངས་ལ་ཆ་བཞག་ན། བོད་ནང་ཕྱིས་སུ་བཀའ་གདམས་པ་གསར་རྙིང་གི་ཐོག་ནས་ལམ་རིམ་གསུང་སྟངས་དང༌། དེ་བཞིན་དཔལ་ས་སྐྱ་པའི་ལམ་འབྲས་སྐོར། རྫོགས་ཆེན་ཀློང་ཆེན་རབ་འབྱམས་པའི་གསུང་ཡིད་བཞིན་མཛོད་ལ་སོགས་པ་དེ་རིགས་རྒྱ་གར་མཁས་པའི་གཞུང་དང་སྒྲིག་སྟངས་མི་འདྲ་བ་ཡིན།

འདིས་རྟགས་གང་ཞིག་བསྟན་གྱི་ཡོད་དམ་ཞེ་ན། ཆོས་གཅིག་ཡིན་ལ། ཆོས་དང་འབྲེལ་བའི་རིག་གཞུང་ཡང་གཅིག་ཡིན། འོན་ཀྱང༌དུས་ཚོད་མི་འདྲ་བ་དང༌། མིའི་བསམ་ཚུལ་མི་འདྲ་བ་ལ་བརྟེན་ནས་དོན་དག་གཅིག་ལ་རྣམ་འགྱུར་མི་འདྲ་བ་དང༌། གོ་རིམ་སྒྲིག་སྟངས་མི་འདྲ་བ། བསྟན་སྟངས་མི་འདྲ་བ་བྱུང་བ་ཡིན། སྔར་ཚན་རིག་མ་དར་བའི་གནས་སྐབས་ནས་དེང་སང་ཚན་རིག་ཤུགས་ཆེ་དར་ཏེ་མིས་མཁའ་དབྱིངས་སུ་འགྲོ་སྡོད་བྱེད་པའི་དུས་རབས་ལ་སླེབས་ཡོད། ནང་པ་སངས་རྒྱས་པའི་ཆོས་ཀྱི་རྩ་བ་དེ་བསྒྱུར་བཅོས་དགོས་དོན་མེད་ཀྱང༌། དུས་ཚོད་འགྱུར་བའི་དབང་གིས་བསྟན་སྟངས་དེ་དུས་ཚོད་དང་རན་པའི་འགྱུར་བ་ཡོང་སྲིད་ཅིང་། དངོས་ཡོད་གནས་ཚུལ་ལ་གཞིགས་པས་དཔག་ཚོད་དང་རན་པའི་འགྱུར་བ་འགྲོ་གི་འདུག

གང་ལྟར་གོང་དུ་ཞུས་པ་བཞིན། ཆོས་དང་རིག་གཞུང་གཙོ་བོར་གྱུར་པའི་མིའི་རིག་གནས་འདི་དག་གསར་གཏོད་རང་བཞིན་ལྡན་པ་ཞིག་དང༌། སྒོ་ཡོངས་སུ་ཕྱེ་བ་ཞིག་དགོས་པ་ཡིན། འདི་མི་ཆོག་སྔར་འདི་ལྟར་གསུངས་ཡོད་ཅེས་བཤད་ན་མི་འགྲིག རྩ་བའི་གཞུང་གི་དགོངས་པ་དང་མ་འགལ་ཕྱིན། མིའི་བསམ་བློ་དང་། སྤྱི་ཚོགས་ཀྱི་གནས་སྟངས་འགྱུར་གྱི་ཡོད་ལ། མིའི་ཤེས་ཡོན་མང་པོ་ཞིག་དེང་སང་འགྱུར་བ་འགྲོ་གི་ཡོད། ཤེས་བྱ་གསར་པ་མང་པོ་སླེབས་ཀྱི་ཡོད། དེ་ལྟ་བུའི་གནས་ཚུལ་གྱི་འོག་ནས་འགྱུར་བ་འགྲོ་སྲིད། རྩ་བ་མ་བོར་བའི་ཐོག་ནས་འགྲོ་སྟངས་མང་པོ་ཞིག་གསར་གཏོད་ཆགས་སྲིད་ཀྱི་རེད། གོང་དུ་ཁོང་གིས་གསུངས་པ་མ་གཏོགས་དྲན་མ་བྱུང༌། མ་གཞི་རྣམ་ཀུན་དོ་སྣང་ཡོང་གི་འདུག དེ་ལྟར་མ་ཡིན་ནམ། དེ་མིན་ཞུ་རྒྱུ་མེད། ཚང་མར་བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༠ ཟླ་ ༡༢ ཚེས་ ༢༡ ཉིན། སཱ་ར་ནཱ་ཐར་ཧི་མ་ལ་ཡའི་ནང་པའི་ཆོས་ཚོགས་ལ་སྩལ་བའི་བཀའ་སློབ།

ཀ༽ ཟུར་གསལ་གྱི་ཆོས་རིག་དང་། ཉམས་གསོའི་ལས་དོན།

དེ་རིང་འདིར་ཧི་མ་ལ་ཡའི་ནང་པའི་ཆོས་དང་རིག་གཞུང་ཉམས་པ་སོར་ཆུད་དང་། མི་ཉམས་གོང་འཕེལ་གྱི་སྐོར་ལ་བགྲོ་གླེང་ཚོགས་འདུ་ཞིག་ཁྱེད་རང་ཚོ་འབྲེལ་ཡོད་ཁག་ནས་གྲ་སྒྲིག་གནང་སྟེ་ཚོགས་པའི་སར་ངོས་རང་བཅར་རྒྱུའི་གོ་སྐབས་བྱུང་བར་དགའ་པོ་བྱུང༌། ཁྱེད་རང་ཚོ་ཚང་མས་དགོས་པ་རྒྱུན་མཚན་མཐོང་བའི་སྒོ་ནས་གལ་ཆེན་པོ་ཞིག་ལ་བརྩིས་ཏེ་དེ་རིང་འདིར་ཚོགས་འདུ་བྱེད་ཀྱི་ཡོད་པ་འདིར་གྲུབ་འབྲས་ཐོན་ཐུབ་པ་དང༌། བགྲོ་གླེང་འདིའི་ཐོག་ནས་བསམ་བློ་གསར་པ་དང༌། ལམ་སྟོན་གསར་པ་ཡོང་རྒྱུར་ངས་རེ་བ་དང་སྨོན་ལམ་ཡོད། ང་ཚོ་བཙན་བྱོལ་བ་བྱས་ཏེ་ལོ་སུམ་ཅུ་སོ་གཅིག་ལྷག་ཙམ་རིང་རྒྱ་གར་ནང་ལ་བསྡད་པ་རེད། དེའི་རིང་ལ་ཧི་མ་ལ་ཡའི་རི་རྒྱུད་ལ་ཡོད་པའི་བོད་ཀྱི་ཆོས་དང་རིག་གཞུང་གཅིག་གྱུར་གྱི་སྤུན་ཟླ་ཚང་མས་སོ་སོའི་རིག་གཞུང་ལ་རིམ་བཞིན་དོ་སྣང་ཤུགས་ཇེ་ཆེར་ཕྱིན་པ་དང་། ཉམས་ཆག་ཕྱིན་པ་དེ་དག་གྱོང་ཆེན་པོ་ཞིག་ཡིན་པ། ལྷོད་གཡེང་ཤོར་བའི་ཉེས་དམིགས་མཐོང་སྟེ་རང་དོན་རང་གཅེས་ཀྱིས་དགོན་པ་ཁག་དང༌། དེ་མིན་གྱི་ཡུལ་པ་མི་དམངས་ཚོའི་ཐོག་ནས་སོ་སོའི་རིག་གཞུང་ཟུར་གསལ་ཞིག་ཡོད་པ་དེའི་ཐོག་ལ་གང་ཐུབ་ཀྱིས་ཉམས་པ་སོར་ཆུད་དང་། མི་ཉམས་གོང་འཕེལ་ཡོང་རྒྱུར་འབད་བརྩོན་བྱེད་བཞིན་པ་ཞིག་ངས་མཐོང་གི་འདུག

མི་དམངས་ནས་རང་བཞིན་གྱིས་དོ་སྣང་དང༌། བསམ་ཚུལ་གསར་པ་བྱུང་བའི་རྐྱེན་བྱས་ཏེ། ཉེ་བའི་ཆར་ཁྱེད་རང་ཚོས་ཚོགས་པ་བཙུགས་པ་དང་། ཚོགས་པའི་མིང་ཐོག་ནས་དུས་དུས་ལ་བགྲོ་གླེང་ཚོགས་འདུ་ཚོགས། དཔེར་ན་ཉེ་བའི་ཆར་དྷ་རམ་སར་ཡང་ཚོགས་པ་རེད། དེ་རིང་འདིར་ཡང་མི་དམངས་མང་པོ་ཞིག་འདུས་ཏེ་ཡོད་པ་རེད། དེ་དག་གི་རྟགས་གང་ཞིག་བསྟན་གྱི་ཡོད་ཅེ་ན། རང་བཞིན་གྱི་དོ་སྣང་ཤུགས་ཆེ་རུ་ཕྱིན་པ་དང་ཆབས་ཅིག དེའི་ཐོག་ལ་སྒོ་གང་ས་ནས་འབད་བརྩོན་ཐབས་ཤེས་བྱེད་ཀྱི་ཡོད་པའི་རྣམ་འགྱུར་གསལ་པོ་རེད། དེ་ལྟར་ཁྱེད་རང་ཚོ་ཚང་མས་སེམས་ཤུགས་བསྐྱེད་པ་དང་ཆབས་ཅིག་གང་ཐུབ་ཀྱིས་འབད་བརྩོན་བྱས་པ་དེར་ངོས་ནས་བསྔགས་བརྗོད་ཞུ་རྒྱུ་ཡིན།

ཁ༽ བྱམས་བརྩེའི་རིག་གཞུང་དང་། ཞི་བདེའི་བསམ་པ།

འགྲོ་བ་མི་ཟེར་མཁན་འདི་སྤྱིར་བཏང་སེམས་ཅན་གཞན་དག་ལས་ཁྱད་པར་གཙོ་བོ་དེ་མིའི་རྣམ་དཔྱོད་ཅེས་པ་འདི་ཡིན་པ་དང༌། མིའི་རྣམ་དཔྱོད་བེད་སྤྱོད་བྱེད་ས་དེ་རིག་གཞུང་ནང་ལ་སླེབས་ཡོང་གི་ཡོད་པས། མིའི་སྤྱི་ཚོགས་ནང་རིག་གཞུང་ཞེས་པ་འདི་གལ་ཆེན་པོ་ཡིན། མིའི་རྣམ་དཔྱོད་ལ་བརྟེན་ནས་རིག་གཞུང་འདྲ་མིན་ཡོང་བ་དང༌། རིག་གཞུང་འདྲ་མིན་ལ་བརྟེན་ནས་མིའི་རྣམ་དཔྱོད་ལ་ཚུར་ཞབས་འདེགས་བསྒྲུབས་ཏེ་གང་ལྟར་གཅིག་ཕན་གཉིས་གྲོགས་སམ་གཅིག་ལ་གཅིག་རྟེན་ལྟ་བུ་ཡིན། རིག་གཞུང་གི་ཁྱད་པར་ལས་མིའི་ཀུན་སྤྱོད་མི་འདྲ་བ་དང༌། མིའི་བསམ་བློ་གཏོང་སྟངས་ཕྲན་བུ་མི་འདྲ་བའི་ཁྱད་པར་ཡོང་གི་ཡོད་པས། རིག་གཞུང་གལ་ཆེན་པོ་ཡིན་པ་དེ་གཞི་རྩ་གཅིག་ཡིན།

གཉིས་ནས་ཧི་མ་ལ་ཡའི་རི་རྒྱུད་ལ་ཡོད་པའི་རིག་གཞུང་དེ། གོང་དུ་གསུང་བཤད་གནང་མཁན་ཚོས་གསུངས་པ་བཞིན། ནང་ཆོས་དང་འབྲེལ་བ་ཆེན་པོ་ཡོད་པ་ཞིག་རེད། ནང་པའི་ཆོས་ཀྱི་བསླབ་བྱའི་ཤུགས་རྐྱེན་ཆེན་པོ་ཡོད་པའི་རིག་གཞུང་དེས་མི་ལ་བཟོ་ལྟ་གང་འདྲ་ཞིག་བཟོ་གི་ཡོད་ཅེ་ན། མི་རང་བཞིན་གྱིས་རྒྱུད་དུལ་པོ་དང༌། ངང་རྒྱུདེ་རིང་པོ། ཕན་པའི་བསམ་པའམ། བཟང་པོའི་ཡོན་ཏན་ལ་རང་ཤུགས་ཀྱིས་དོ་སྣང་བྱེད་པའི་གོམས་གཤིས་ཤིག་རྒྱུན་འཇགས་ཡོང་གི་ཡོད། དེས་སྤྱི་ཚོགས་ཀྱི་ནང་ལ་ཞི་བདེ་ཡོང་རྒྱུ་དང༌། ཡང་སྒོས་མི་སྒེར་པ་སོ་སོའི་བསམ་བློའི་ནང་ལ་ཞི་བདེ་བག་ཕེབས་ཡོང་རྒྱུར་ཕན་ཐོགས་ཆེན་པོ་ཡོད་པ་ཞིག་རེད།

རྩ་བ་རྒྱ་གར་འཕགས་པའི་ཡུལ་ནས་བྱུང་བའི་རིག་གནས་ཆེ་བ་ལྔ་དང༌། ཆུང་བ་ལྔ་ཞེས་བཤད་པ་དེ་དག་མིའི་བདེ་སྐྱིད་ལ་གསོ་བ་རིག་པས་ལུས་ཀྱི་བདེ་ཐབས་ལ་ཁ་ཡོད་ཀྱི་ལག་ཡོད་ཀྱི་ཕན་ཐོགས་ཆེན་པོ་ཡོད། ཕྱོགས་གཞན་ཞིག་ནས་བཤད་ན། གསོ་བ་རིག་པ་དང༌། ནང་དོན་རིག་པ་གཉིས་ཀྱིས་མིའི་ལུས་སེམས་གཉིས་པོ་དེར་ལྷན་སྐྱེས་ཀྱི་སྡུག་བསྔལ་མང་པོ་ཡོད་པ་རྣམས་ཉུང་དུ་གཏོང་བ་དང༌། ལུས་སེམས་གཉིས་ཀར་ཞི་བདེ་བག་ཕེབས་ཡོང་རྒྱུར་ཐད་ཀར་འབྲེལ་བ་ཆེན་པོ་ཡོད། རིག་གནས་དེ་རིགས་འཛམ་གླིང་འདིའི་ཐོག་གི་རིག་གནས་རྙིང་ཁུངས་ཡིན་པ་ཙམ་དུ་མ་ཟད། ད་ལྟ་ཉིན་རེ་ཉིན་རེའི་འཚོ་བའི་ནང་མི་ལ་ཕན་ཐོགས་ཡོད་པ་ཞིག་ཡིན་པར་བརྟེན། དེང་སང་ཧི་མ་ལ་ཡའི་ས་ཁུལ་གྱི་ཆོས་དང་རིག་གཞུང་དང་རྩ་བ་ནས་ཐ་དད་ཡིན་པའི་རྒྱལ་ཁམས་གཞན་གྱི་ནང་དུ་ཡང༌། ནང་པ་སངས་རྒྱས་པའི་ནང་དོན་རིག་པ་དང༌། གསོ་བ་རིག་པ་འདི་རིགས་ལ་གཞི་ནས་དོ་སྣང་གསར་དུ་བྱེད་མཁན་ཡོང་བཞིན་ཡོད།

བར་ལམ་དུས་རབས་ཉི་ཤུ་པ་འདིའི་ནང་ལ་ཧི་མ་ལ་ཡའི་རི་རྒྱུད་ལ་ཡོད་པའི་རིག་གཞུང་དང་གཅིག་གྱུར་ཡིན་པའི་སོག་པོ་དང༌། དེ་བཞིན་བོད་བཅས་ས་གནས་གཙོ་ཆེ་བ་ཁག་གཉིས་པོ་དེའི་ནང་ལ། སོ་སོས་དགའ་ཞེན་བྱེད་ས་དང༌། སོ་སོ་ལ་ཕན་ཐོགས་ཡོད་པ། གནའ་རབས་ནས་རང་ནས་རང་གི་མི་རིགས་ནང་ཡོད་པའི་ཆོས་དང་རིག་གཞུང་དེ་མི་འདོད་བཞིན་དུ་དོར་དགོས་པའི་ཉམས་ཆག་ཤིན་ཏུ་ཆེན་པོ་བྱུང༌། དེ་དང་ཆབས་ཅིག་ཧི་མ་ལ་ཡའི་རི་རྒྱུད་ནང་རང་དབང་གི་ཚོར་བ་ཡོད་པ་དང༌། ཆབ་སྲིད་ཀྱི་རང་དབང་ཡོད་པའི་གནས་ཚུལ་འོག་རང་གི་འདོད་པས་དང་དུ་བླངས་པ་མིན་ན་ཡང༌། ལྷོད་གཡེང་ལ་ཤོར་ནས་ཉམས་ཆག་ཕྱིན་ན་ཧ་ཅང་ཕངས་པོ་རེད། འོན་ཀྱང་དེང་སང་ཁྱེད་རང་ཚོས་དོ་སྣང་གསར་པ་བྱས་པ་འདི་དངོས་གནས་དགའ་འོས་པའི་གནས་ཚུལ་བཟང་པོ་ཞིག་རེད།

ལར་ནས་འཛམ་བུ་གླིང་འདིའི་སྒང་ལ་དུས་རབས་ཉི་ཤུ་རྩ་གཅིག་པ་འཆར་རྒྱུའི་འགོ་ཚུགས་པའི་སྐབས་འདིར་འཛམ་གླིང་གང་སར་འགྱུར་བ་ཆེན་པོ་ཞིག་འགྲོ་དང་འགྲོ་བཞིན་པ་མ་ཟད། ཧི་མ་ལ་ཡའི་རི་རྒྱུད་ལ་ཡོད་པའི་ཆོས་དང་རིག་གཞུང་གི་འབྱུང་ཁུངས་སམ། ཆོས་དང་རིག་གཞུང་གི་རྟེན་ས་རྩ་བ་བོད་དང༌། སོག་ཡུལ་ལ་ཆ་བཞག་ན་འགྱུར་བ་ཆེན་པོ་ཞིག་འགྲོ་ཚར་ཡོད། འཛམ་བུ་གླིང་འདིའི་སྒང་ལ་གནའ་སྔ་མོ་ནས་ཡོད་པའི་གཞུང་ད་ལྟ་དངོས་སུ་ཕན་ཐོགས་ཡོད་པ་འདི་རིགས་ཀྱིས་གཞི་རྩའི་ཆ་ནས་ད་དུང་མུ་མཐུད་འཛམ་བུ་གླིང་འདིའི་སྒང་གི་མི་དམངས་ལ་གང་ལ་གང་འཚམ་གྱི་ཞབས་འདེགས་འགྲུབ་ཐུབ་ཀྱི་རེད་བསམ་པའི་ཡིད་ཆེས་ཡོད་པའི་ཐོག་ནས་འབད་བརྩོན་བྱ་རྒྱུ་གལ་ཆེ་པོ་ཡིན།

ག༽ གཅིག་ཕན་གཉིས་རོགས་དང་། སྐྱིད་སྡུག་མཉམ་མྱོང་།

དེ་ནས་ཧི་མ་ལ་ཡའི་ཁུལ་གྱི་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་ཡོང་ཐབས་ལ་ང་ཚོ་བོད་མི་བཙན་བྱོལ་བའི་ངོས་ནས་གང་ཞིག་བྱེད་ཐུབ་པ་དེ་དགའ་པོའི་ངང་ནས་བྱེད་འདོད་ཡོད། ད་ལྟ་ཕན་ཆད་ལ་ང་ཚོ་ཆོས་དང་རིག་གཞུང་གཅིག་གྱུར་ཡིན་པ་མ་ཟད། དེ་སྔ་ལོ་རྒྱུས་ཀྱི་ཐོག་ནས་ང་ཚོ་ཁྱིམ་ཚང་གཅིག་ལྟ་བུ་ཆགས་ཡོད། དེ་དང་འབྲེལ་བའི་གནས་སྐབས་ལ་ང་ཚོ་བཙན་བྱོལ་བའི་མཐུན་རྐྱེན་གང་ཞིག་ཡོད་པ་དེ་དག་གི་ཐོག་ནས་ཞབས་འདེགས་སྒྲུབ་ཐུབ་པ་དེ་དག་ད་ལྟ་བར་དུ་བསྒྲུབས་པ་རེད་ལ། མ་འོངས་པར་བོད་རང་དབང་གི་ཉི་མ་འཆར་བའི་རྗེས་སུའང་སྔར་བཞིན་ང་རང་ཚོ་འདི་དག་ནང་ཚགས་རང་བྱས་ཏེ། ང་ཚོ་བོད་པའི་ངོས་ནས་གང་ཞིག་བྱ་རྒྱུ་ཡོད་པ་དེ་དག་དགའ་ཞིང་སྤྲོ་བཞིན་དུ་བྱེད་རྒྱུ་ཡིན།

ང་ཚོ་འདིར་བཙན་བྱོལ་བ་བྱས་ཏེ་བསྡད་པའི་རིང་ལ། ཧི་མ་ལ་ཡའི་རི་རྒྱུད་ཀྱི་དགོན་སྡེ་ཁག་དང༌། མི་དམངས་ཚང་མའི་ཐོག་ནས་བོད་མི་བཙན་བྱོལ་བའི་ཐོག་ལ་ཁྱེད་རང་ཚོའི་ངོས་ནས་གང་ཞིག་གི་མཐུན་རྐྱེན་བསྒྲུབ་རྒྱུ་ཡོད་པ་རྣམས་གདུང་སེམས་མཉམ་སྐྱེད་ཐོག་ནས་ཧུར་ཏག་བྱས་བྱུང༌། ཉེ་བའི་ཆ་ལ་ཡིན་ནའང་བོད་ནང་སྡུག་བསྔལ་ཚབས་ཆེན་ཡོང་བའི་སྐབས་ལ་ཁྱེད་རང་ཚོས་དམིགས་བསལ་གྱི་དོ་སྣང་བྱས་ཏེ་བོད་པའི་ཐོག་ལ་སེམས་ཤུགས་ཀྱི་ཐོག་ནས་རྒྱབ་སྐྱོར་བྱེད་རྒྱུ་དང༌། སྨོན་ལམ་རྒྱག་རྒྱུ། དེ་བཞིན་བོད་པའི་བདེན་དོན་གསལ་རྒྱུའི་དོན་དག་ལ་ཁྱེད་རང་ཚོས་གོམ་བགྲོད་རྒྱང་སྐྱོད་བྱེད་པ། ཁྲོམ་སྐོར་བྱེད་རྒྱུ་སོགས་དེ་གྲས་མང་པོ་ཞིག་ཁྱེད་རང་ཚོ་ཚང་མས་ཧུར་ཐག་བྱས་པ་ལ། དེ་རིང་འདིར་བོད་རྒྱ་ཆེའི་མི་དམངས་ད་ལྟ་བཙན་དབང་འོག་ཏུ་མནར་གཅོད་སྡུག་བསྔལ་མྱངས་དང་མྱོང་བཞིན་ཡོད་པ་ཚང་མའི་ཚབ་བྱས་ཏེ་ཁྱེད་རང་ཚོར་ངོས་ནས་ཐུགས་རྗེ་ཆེ་ཞེས་ཞུ་རྒྱུ་ཡིན། དེ་རིང་གི་ཚོགས་འདུ་འདི་ཡང་གྲུབ་འབྲས་ལྡན་པ་ཡག་པོ་ཞིག་ཡོང་བའི་སྨོན་ལམ་ཡོད། ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༠ ཟླ་ ༡༢ ཚེས་ ༢༣ ཉིན། ཝཱར་ཎ་མཐོ་སློབ་ཏུ་སྩལ་བའི་བཀའ་སློབ།

ཀ༽ འཕགས་བོད་ཀྱི་འབྲེལ་བ་དང་། ཆོས་རིག་ཉམས་གསོ།

གྲོགས་པོ་རྣམ་པ་ལྷན་རྒྱས་ལ་ཞུ་རྒྱུར། གནས་མཆོག་འདིར་ང་ཚོ་ག་དུས་འཛོམས་པ་ཡིན་ནའང་རྟག་ཏུ་ཚོར་བ་ཞིག་ཡོང་གི་ཡོད། ཚོར་བ་གང་ཞིག་ཡོང་གི་ཡོད་ཅེ་ན། ང་ཚོ་བོད་དང་འཕགས་པའི་ཡུལ་གཉིས་སྔར་ནས་འབྲེལ་བ་ཟབ་པོ་བྱུང་བ་ཞིག་དང༌། ལོ་རབས་བརྒྱ་ཕྲག་མང་པོའི་ནང་དངོས་གནས་སྙིང་སྟོབས་དང༌། རྣམ་དཔྱོད་ཡོད་པའི་མི་མང་པོ་ཞིག་གིས་དཀའ་ལས་བརྒྱབ་སྟེ་འཕགས་བོད་གཉིས་ཀྱི་འབྲེལ་བ་བཟང་པོ་འདི་བཟོས་པ་ངོས་ཀྱི་བསམ་བློའི་ནང་རྟག་ཏུ་དྲན་གྱི་ཡོད། དེ་རིང་ཡང་བསྐྱར་ཚོར་བ་འདི་བྱུང༌། ང་ཚོའི་རྒྱ་གར་གྱི་གྲོགས་པོ་ཚོར་ངས་ནམ་རྒྱུན་རྟག་ཏུ་ཞུ་མུས་ལྟར། ངོས་རང་རྒྱ་གར་འཕགས་པའི་ཡུལ་གྱི་སྐྱེས་བུ་དམ་པ་ཚོའི་རྗེས་སུ་འབྲང་མཁན་དང་། དེ་དག་གི་གསུང་ལ་སློབ་སྦྱོང་བྱས། ཡིད་ཆེས་བྱས། ཉམས་ལེན་བྱེད་མཁན་ནང་པའི་དགེ་སློང་ཞིག་གི་ངོས་ནས་ཁྱེད་རང་ཚོར་འཚམས་འདྲི་ཞུ་གི་ཡོད།

བར་ལམ་བོད་ནང་རྐྱེན་ངན་བྱུང་སྟེ་གནས་ཚུལ་ཐབས་སྡུག་ཅིག་གི་འོག་ནས། ང་ཚོ་འདིར་རྒྱ་གར་འཕགས་པའི་ཡུལ་ལ་གཞི་ནས་མི་ཚེ་གསར་པ་སྐྱེལ་རྒྱུའི་འགོ་ཚུགས། དེ་འདྲའི་གནས་ཚུལ་ལ་བརྟེན་ནས་ང་ཚོའི་མཐོ་རིམ་སློབ་གཉེར་ཁང་འདི་ཚུགས་ཐུབ་པ་བྱུང་བ་རེད། དེ་ལྟར་བྱུང་བའི་ཉེར་ལེན་གྱིས་གནའ་རབས་ནས་རྒྱ་གར་གྱི་རིག་གཞུང་བོད་སྐད་ནང་བསྒྱུར་བའི་རིགས་དང༌། ཡང་རིགས་ཁ་ཤས་རྒྱ་གར་གྱི་ཐོག་མའི་མ་རྩའི་ཡིག་ཆ་རྩ་བརླག་ཏུ་ཕྱིན་པའམ། ཡང་ན་གང་ལ་གང་འཚམ་ཐོར་གྱར་ཕྱིན་པའི་ཡིག་ཆ་མང་པོ་ཞིག་གཞི་ནས་བོད་སྐད་ཀྱི་ཐོག་ཏུ་གུང་བསྒྲིགས་ཏེ་བསྐྱར་གསོ་བྱེད་པ་ལྟ་བུ། དེ་བཞིན་ཡིག་ཆ་གསར་པ་འགའ་ཞིག་པར་སྐྲུན་བྱེད་པ་ལ་སོགས་པའི་ལས་འགུལ་བྱེད་ཀྱི་ཡོད་ཅིང་། ང་ཚོར་རྐྱེན་ངན་བྱུང་བའི་ངོས་ནས་བསམ་བློ་བཏང་ན། དངོས་འབྲེལ་སྟོད་བརྒྱང་རྒྱུའི་གནས་ཚུལ་ཡིན་ན་ཡང༌། རྐྱེན་ངན་འདི་འདྲ་ཞིག་གི་འོག་ནས་བྱ་བ་བཟང་པོ་དང་གྲུབ་འབྲས་ཡོད་པ་འདི་རིགས་ཡོང་དུས་སེམས་ལ་སྤྲོ་བ་སྐྱེས་པ་དང༌། རྐྱེན་ངན་གྲོགས་ལ་ཤར་བ་ལྟ་བུ་ཞིག་ཏུ་མཐོང་གི་འདུག

ང་རང་ཚོའི་བོད་ཕྲུག་ཚོའི་ནང་ནས་རང་ཉིད་མི་ཚེ་བཙན་བྱོལ་གྱི་ནང་ལ་འཚར་ལོངས་བྱས་པ་དང་ཆབས་ཅིག ལེགས་སྦྱར་གྱི་སྐད་གཙོ་བོར་བྱས་པ་འགའ་ཤས་སློབ་སྦྱོང་ཐོན་ཏེ་བསྟན་བཅོས་བསྒྱུར་རྒྱུ་དང༌། དེ་བཞིན་ཞུ་དག་གཏོང་རྒྱུ་སོགས་རང་འགན་འཁུར་བའི་དུས་ཚོད་ལ་སླེབས་པ་འདིར་དགའ་པོ་བྱུང༌། དོ་བདག་སོ་སོའི་ངོས་ནས་སྙིང་སྟོབས་བསྐྱེད་དེ་ཧུར་ཐག་བྱས་པ་ལ་བསྔགས་བརྗོད་ཡོད། དེ་བཞིན་ང་ཚོའི་བོད་ཕྲུག་གི་ནང་ནས་ལེགས་སྦྱར་གྱི་སྐད་ཀྱི་ཐོག་ནས་རང་མགོ་གང་འཚམ་ཐོན་ཏེ་རིག་གཞུང་གི་ཐོག་ལ་ཞབས་འདེགས་སྒྲུབ་ཐུབ་པ་འདི་དགེ་རྒན་ཚོས་རོགས་རམ་བྱས་ཏེ་བྱུང་བ་ཡིན་དུས་དེ་རིང་གོ་སྐབས་འདི་ཟིན་ནས་ད་ལྟ་འདི་གར་ཡོད་པ་ཚོར་ཐུགས་རྗེ་ཆེ་ཞེས་ཞུ་འདོད་བྱུང་ལ། དེ་དང་ཆབས་ཅིག་དེ་སྔ་འབྲེལ་བ་བྱུང་ཞིང་། ད་ཆ་དྲན་པའི་ཡུལ་ཙམ་ལས་མེད་པ་རྣམས་ལའང་སེམས་ནང་ཡང་བསྐྱར་དྲན་པའི་ཐོག་ནས་ཚང་མར་ཐུགས་རྗེ་ཆེ་ཞེས་ཞུ་རྒྱུ་ཡིན།

ཁ༽ གཞོན་ནུ་ཤེས་ལྡན་དང་། ཕོ་མོ་འདྲ་མཉམ།

དེ་ནས་བོད་པ་ཚོར་ཚིག་འགའ་ཞིག་ཤོད་རྒྱུ་ཡིན། འདིར་ཡོད་སློབ་ཕྲུག་རྣམས་དང༌། དེ་བཞིན་དགེ་རྒན་ལས་བྱེད་དང་བཅས་པ་ཚང་མར་འཚམས་འདྲི་ཞུ་རྒྱུ་དང༌། ཚང་མས་ཧུར་ཐག་བྱས་ཏེ་གྲུབ་འབྲས་མཐོང་རྒྱུ་ཡོད་སྟབས་ཚང་མར་ཐུགས་རྗེ་ཆེ་ཞུ་རྒྱུ་ཡིན། ད་ལྟ་བཤད་མ་ཐག་པ་བཞིན། ང་ཚོར་དུས་འགྱུར་ཡོང་བའི་སྐབས་ལ་འགའ་ཤས་ཕྲུ་གུ་ཆུང་ཆུང་དང༌། ཁ་ཤས་སྐྱེ་རྒྱུ་ཡིན་ཤས་ཆེ། དེ་འདྲའི་མི་གསར་པ་རྣམས་ང་ཚོ་འདིར་བཙན་བྱོལ་བ་བྱས་ཏེ་བསྡད་པའི་ནང་གཞི་ནས་སོ་སོའི་མི་ཚེ་གསར་པ་ཞིག་འགོ་ཚུགས། སློབ་སྦྱོང་གི་གོ་སྐབས་ཐོབ། དེང་སང་ང་ཚོ་རྒྱ་གར་གྱི་ནང་ལ་དེང་དུས་ཀྱི་གཞི་རྩའི་ཤེས་ཡོན་སློབ་སྦྱོང་ཐོབ་ནས་འཚར་ལོངས་བྱས་དང་བྱེད་བཞིན་པའི་ཕྲུ་གུ་ཁྲི་འགའ་ཤས་བྱུང་ཡོད། གནའ་སྔ་མོའི་རྒྱ་གར་དང༌། ང་ཚོ་ཐུན་མོང་མ་ཡིན་པའི་འབྲེལ་བ་ཡོད་པའི་རིག་གཞུང་འདིའི་ཐོག་ལ། སྔར་གྱི་ལོ་ཙཱ་བ་མཁས་པ་སྐྱེས་བུ་དམ་པ་མང་པོ་ཞིག་བྱུང་བ་དེ་དག་གི་རྗེས་སུ་འབྲང་མཁན་ས་ཁུལ་འདི་ནས་མ་གཏོགས་གཞན་དག་ནས་ཐོན་རྒྱུ་ཕལ་ཆེར་ཁག་པོ་རེད། དེ་ལྟར་ན་དམིགས་བསལ་གྱི་ཁྱད་ཆོས་ལྟ་བུ་ཚང་བ་ཡག་པོ་འདུག ཁྱེད་རང་ཚོ་དེ་ལྟ་བུའི་ལས་འགན་འཁྱེར་རྒྱུའི་རིམ་པ་ལ་སླེབས་པ་དང༌། སོ་སོའི་ངོས་ནས་ཀྱང་ལས་འགན་འཁྱེར་ཐུབ་པར་དགའ་པོ་བྱུང༌།

གཉིས་ནས་ད་ལྟ་འདིར་ཁྱེད་རང་ཚོ་བུ་མོའི་ནང་ནས་སློབ་ཕྲུག་གསུམ་ཙམ་ཡོད་པ་ལ་དམིགས་བསལ་དགའ་པོ་བྱུང༌། གང་ཡིན་ཟེར་ན། སྤྱིར་བཏང་བོད་ཀྱི་ནང་ལ་ཕོ་མོ་འདྲ་མཉམ་གཞི་རྩའི་ཐོག་ནས་ཕལ་ཆེར་ཡོད་པ་ལྟ་བུ་རེད། ང་ཚོའི་ཁྱིམ་མཚེས་ཤར་ཕྱོགས་རྒྱ་ནག་ལ་ལྟོས་ཀྱང་རུང༌། ཁྱིམ་མཚེས་རྒྱ་གར་ལ་ལྟོས་ཀྱང་རུང༌། ང་རང་ཚོ་བོད་ཀྱི་ནང་ལ་ཕོ་མོ་འདྲ་མཉམ་དེ་ཕལ་ཆེར་ལེགས་པ་ལྟ་བུ་ཞིག་ཡོད། འོན་ཀྱང་གནའ་བོའི་འགྲོ་སྟངས་ཐོག་བུད་མེད་ཀྱིས་སྤྱི་ཚོགས་ཀྱི་ནང་ལ་འགན་འཁུར་ནས་ཟུར་དུ་ངོ་སོ་ཐོན་པ་བྱེད་མཁན་སྤྱིར་བཏང་ཉུང་ཉུང་རེད། ནང་པ་སངས་རྒྱས་པའི་ཆོས་སྤྱི་དང༌། ལྷག་པར་གསང་སྔགས་བླ་མེད་ཀྱི་ཆོས་ཀྱི་ནང་ནས་བུད་མེད་གལ་ཆེན་པོ་དང༌། བཀུར་བའི་ཡུལ་དུ་འཛིན་གྱི་ཡོད། དེ་འདྲའི་གནས་ཚུལ་འོག་ནས་རྒྱ་གར་གྱི་གྲུབ་ཆེན་བརྒྱད་ཅུའི་ནང་ལའང་རྣལ་འབྱོར་མ་དེ་འདྲ་ཡོད་ལ། རྗེ་བཙུན་མ་དེ་རིགས་ཀྱང་ཡོང་གི་ཡོད།

བོད་ལའང་རང་བྱུང་གི་རྣལ་འབྱོར་མ་དེ་རིགས་ཡོང་གི་ཡོད། ནང་པ་སངས་རྒྱས་པའི་ཆོས་ཆ་ཚང་བ་ཞིག་གི་ཐོག་ནས་བལྟས་པ་ཡིན་ན། རིགས་རུས་དང༌། ཕོ་མོའི་དབྱེ་འབྱེད་གཏོང་རྒྱུ་མེད། འོན་ཀྱང་སྤྱིར་བཏང་སྤྱི་ཚོགས་ནང་ལ་བུད་མེད་ཀྱིས་དམིགས་བསལ་ཆོས་དང་རིག་གཞུང་ཐོག་ཞབས་འདེགས་ནུས་པ་ཐོན་པ་ཞུ་མཁན་ཉུང་ཉུང་རེད། ང་རང་ཚོ་བོད་པའི་བུད་མེད་ཀྱི་ནང་ནས་བུད་མེད་ཡིན་ཕྱིན་སོ་སོའི་ཁྱིམ་ཚང་གི་འཚོ་སྐྱོང་ལ་མི་ཚེ་སྐྱེལ་རྒྱུའི་བསམ་ཚུལ་མ་བཟུང་བར། སྤྱི་ཚོགས་ཀྱི་ནང་ལ་གང་ཅིའི་ཐོག་ནས་ཞབས་འདེགས་སྒྲུབ་རྒྱུའི་ཐོག་དང༌། སོ་སོའི་རྣམ་དཔྱོད་བཏོན་ནས་འགན་དབང་སྤྱོད་ཐུབ་པ་བྱེད་རྒྱུ་དེ་གལ་ཆེན་པོ་འདུག དེར་བརྟེན་དེ་རིང་འདིར་ཁྱེད་རང་ཚོ་འགའ་ཤས་ཤིག་ཡོད་པ་ལ་དགའ་པོ་བྱུང༌། དམིགས་བསལ་གྱིས་བསྔགས་བརྗོད་དང་བཀྲ་ཤིས་བདེ་ལེགས་ཡོད།

ལར་ནས་ང་ཚོས་རྒྱ་གར་དུ་བཙུན་མའི་དགོན་པ་འཛུགས་ཐབས་ལ་སྔར་ནས་འབད་བརྩོན་བྱས་ཡོད་ལ། ལག་ལེན་ལམ་སེང་འཁེལ་ཐུབ་མིན་ཇི་ལྟར་ཡང་། སྤྱིར་བཏང་བུད་མེད་ལ་གཙོ་བོར་དམིགས་པའི་མཐོ་རིམ་སློབ་སྦྱོང་བྱེད་ས་ཞིག་ཐབས་ཤེས་བྱེད་ཐུབ་ན་ཡག་པོ་འདུག་ཅེས་དེ་འདྲའི་འཆར་གཞིའི་སྐོར་ད་ལྟ་བགྲོ་གླེང་བྱེད་ཀྱི་ཡོད། གང་ལྟར་ཡང་སྙིང་ང་རང་ཚོའི་སྤྱི་ཚོགས་ནང་ལ་བུད་མེད་ཀྱི་ཁྲོད་ནས་བསམ་བློ་གསར་པ་དང༌། སྙིང་སྟོབས་གསར་པ་ཞིག་སྐྱེས་ནས་མིག་དཔེ་ཞིག་གསར་གཏོད་ཐུབ་པ་བྱེད་རྒྱུ་དེ་གལ་ཆེན་པོ་འདུག་འདི་གཅིག་ཞུ་འདོད་བྱུང༌།

ག༽ ཆོས་ལུགས་མཐུན་སྒྲིལ་དང་། སྐྱེ་འགྲོར་ཕན་བདེ།

དེ་མིན་དམིགས་བསལ་ཞུ་རྒྱུ་དེ་ཙམ་མི་འདུག ང་ཚོ་སྔར་ནས་སྐད་ཆ་མང་པོ་ཡོང་མུས་ལྟར། ཚང་མར་རྒྱུས་ཡོད་ཆགས་ཡོད། སྤྱིར་བཏང་ང་ཚོའི་མཐོ་སློབ་ཀྱི་བསྟི་གནས་འདིར་བོད་གངས་ཅན་ལྗོངས་ཀྱི་ཆོས་བརྒྱུད་ཚང་མ་ནས་མི་སྣ་ཡོད་པ་འདི་དག་དམིགས་བསལ་གྱི་ཁྱད་ཆོས་ལྟ་བུ་ཞིག་ཆགས་ཡོད། ང་རང་ཚོ་གཅིག་གིས་གཅིག་ལ་འབྲེལ་བ་མེད་པར་བསྡད་དུས། སོ་སོས་ཆེད་དུ་དོན་གཉེར་བྱས་ན་མ་གཏོགས། གྲུབ་མཐའ་སོ་སོའི་བཞེད་སྲོལ་གང་དང་གང་ཡོད་པ་དང༌། འགྲོ་སྟངས་གང་འདྲ་ཡོད་པ་དེ་དག་ལ་དོ་སྣང་མེད་པར་ལུས་བསྡད་ཀྱི་ཡོད། ཚང་མ་མཉམ་དུ་བསྟི་གནས་གཅིག་གི་ནང་ལ་མཉམ་འཛོམས་བྱུང་ན། ཤུགས་མ་ཐུབ་ཀྱིས་ཞར་དང་ཞོར་ལ་ཕན་ཚུན་གྱི་གནས་ཚུལ་གསལ་པོ་ཤེས་རྒྱུར་ཕན་ཐོགས་ཡོང་གི་རེད་བསམ་པའི་རྒྱུ་མཚན་གྱི་ཐོག་ནས་མཐོ་སློབ་འདི་བཙུགས་པ་རེད།

དེ་ལྟར་ཕན་ཚུན་གྱི་གནས་ཚུལ་གསལ་པོ་ཤེས་རྟོགས་ཐུབ་པའི་ཐོག་ནས་བསམ་བློ་གུ་ཡངས་པོ་ཞིག་དང༌། བློ་གཟུ་བོར་གནས་པའི་ཐོག་ནས་བལྟས་ན། དེང་སང་གི་དུས་ཚོད་འདིར་ཆོས་ལུགས་ཀྱི་ལྟ་བ་མི་འདྲ་བ་དང༌། སྤྱོད་པ་མི་འདྲ་བ། སྟོན་པ་མི་འདྲ་བ་ནས་བཤད་པའི་ཆོས་ལུགས་ཕན་ཚུན་ཚང་མ་ནང་ཁུལ་རྩོད་པ་བྱེད་པའི་དུས་ཚོད་མ་ཡིན་པར་ཚང་མ་མཐུན་པོ་བྱེད་དགོས་པའི་དུས་སྐབས་ཡིན། ཆོས་ལུགས་ཐུན་མོང་གི་ཐོག་ནས་འཛམ་བུ་གླིང་སྤྱི་ལ་ཕན་ཐོགས་གང་ཞིག་བྱེད་རྒྱུ་འདུག་གམ། སེམས་ཅན་ཐམས་ཅད་མ་བྱུང་ན་ཡང༌། སྔོན་ལ་ཁ་ཡོད་ལག་ཡོད་ཀྱི་འཛམ་བུ་གླིང་རིལ་པོ་འདིའི་སྒང་ལ་ཡོད་པའི་སེམས་ཅན་སྤྱི་དང༌། ཡང་སྒོས་འགྲོ་བ་མིའི་རིགས་འདི་རྣམས་མི་མཐུན་པ་མཐུན་པ་ཞིག་དང༌། མཐུན་པ་འདི་བཟང་པོའི་ཕྱོགས་སུ་འགྲོ་ཐུབ་རྒྱུར་ཆོས་ལུགས་ཁག་ཚོའི་ཐོག་ནས་གང་ཞིག་ཐུབ་མིན་ལ་དགོངས་བཞེས་ཀྱི་ལག་ལེན་བསྟར་དགོས་པ་གལ་གནད་ཆེན་པོ་ཆགས་ཡོད།

དེང་སང་འཛམ་བུ་གླིང་འདིའི་སྒང་ལ་དངོས་པོ་ཡར་རྒྱས་ཧ་ལས་པ་ཕྱིན་ཡོད་ཀྱང༌། བསམ་བློའི་ཡར་རྒྱས་ལྡེང་གི་མི་འདུག་ཅེས་བརྗོད་པའི་སྐབས་འདིར། ཆོས་ལུགས་རིས་སུ་མ་ཆད་པ་འདི་རྣམས་བསམ་བློ་ཡར་རྒྱས་ལ་ཞབས་འདེགས་སྒྲུབ་མཁན་དང༌། ཆ་རྐྱེན་སྒྲུབ་མཁན་མིང་རྒྱབ་འཁུར་ཡིན་པའི་ཆ་ནས་མིའི་སྤྱི་ཚོགས་ལ་ཞབས་འདེགས་གང་ཞིག་སྒྲུབ་དགོས་ཀྱི་འདུག་གམ། དེ་ལྟའི་དུས་ཚོད་ཀྱི་ཐོག་ལ་ཆོས་ལུགས་ཀྱི་ལྟ་བ་དང་སྤྱོད་པ་མི་འདྲ་བ་ཡོད་པ་ཚང་མ་མཐུན་པོ་བྱེད་དགོས་ཀྱི་འདུག དེ་ལྟར་མ་བྱས་ན་དངོས་ཡོད་གནས་ཚུལ་གྱི་ཐོག་ཁེ་ཕན་འབྱུང་མི་ཐུབ་པའི་ཁར་རང་གཞན་གཉིས་ཕུང་ལ་འགྲོ་ཉེན་ཡོད། གྲུབ་མཐའ་ཐ་དད་ཡིན་པ་འདི་དག་ཀྱང་ཕན་ཚུན་གཅིག་གིས་གཅིག་ལ་བརྩི་བཀུར་དང་། གཅིག་གིས་གཅིག་ལ་ཕན་ཚུན་ཉམས་མྱོང་བསླབ། ཕན་ཚུན་སྲོལ་རྒྱུན་མི་འདྲ་བ་ཡོད་པ་རྣམས་གཅིག་གིས་གཅིག་ལ་ཤེས་རྟོགས་ཡོང་བ་བྱ་རྒྱུ་བཅས་ནི། ང་ཚོས་བྱེད་ཐུབ་པ་ཡིན་ལ། བྱེད་དགོས་པ་ཞིག་ཀྱང་ཡིན།

ང་ཚོ་སྟོན་པ་གཅིག་གི་རྗེས་སུ་འབྲང་མཁན་མི་རིགས་ནང་ཚགས་འདི་རྣམས་ཕན་ཚུན་གཅིག་གིས་གཅིག་ལ་དད་པ་དག་སྣང་སྦྱངས། ཐུན་མོང་གི་ཐོག་ནས་བོད་སྤྱི་པའི་དོན་དག་དང༌། སངས་རྒྱས་ཀྱི་བསྟན་པ་སྤྱིའི་དོན་དག་ལ་ཚང་མས་ཕྱར་བ་གྲུ་འདེགས་དང༌། ཁུར་མཉམ་ལེན་བྱེད་ཐུབ་པ་ཞིག་ཡོང་དགོས་པར་བརྟེན། དེ་ལྟ་བུའི་ཆ་རྐྱེན་ལ་སྨན་པ་བྱུང་ན་སྙམ་ནས་འཆར་གཞི་བཏིངས་ཏེ་མཐོ་རིམ་སློབ་གཉེར་བསྟི་གནས་འདི་བཙུགས་པ་རེད། ད་ལྟའི་ཆར་ཡང་ཁྱེད་རང་ཚོ་དགེ་སློབ་ཚང་མའི་སེམས་ལ་གནད་དོན་འདི་དག་ངེས་པ་བྱེད་དགོས།

ང༽ ཆོས་ལུགས་རིས་མེད་དང་། བསྟན་པའི་མིག་རྒྱན།

དེ་སྔ་བོད་ལ་ཡིན་ན། སོ་སོའི་རང་ལུགས་ཁེ་གཙང་དུ་ཟིན་ནས་བསྟན་པ་འཛིན་སྐྱོང་སྤེལ་གནང་མཁན་རིགས་གཅིག་དང༌། ཡང་རིགས་གཅིག་གྲུབ་མཐའ་རིས་མེད་ཕྱག་བཞེས་གནང་ནས་དེའི་སྲོལ་རྒྱུན་ཁྱབ་སྤེལ་གནང་མཁན་བཅས་སྡེ་ཚན་གཉིས་བྱུང་ཡོད། དེང་གི་དུས་འདིར་གང་ཞིག་རན་པ་དང༌། གང་ཞིག་ལེགས་པ་འདུག་ཅེས་ཟེར་ན། རིས་མེད་གནང་རྒྱུ་དེ་མི་མང་པོ་ཞིག་གི་མིག་དཔེ་ལ་ཕན་པ་དང༌། སོ་སོ་སྒེར་གྱི་ཉམས་ལེན་གྱི་ཐོག་ལ་ཡིན་ན་ཡང་བློ་སྐྱེད་དམིགས་བསལ་ཡོང་ཐུབ་པ་ཞིག་ཏན་ཏན་ཡོད། དེས་ན་ང་རང་ཚོས་རིས་མེད་ཀྱི་ལྟ་བ་འཛིན་རྒྱུ་དེ་རྩ་བ་ཆེན་པོ་མིན་ནམ་བསམ་གྱི་འདུག ཕན་ཐོགས་ཆེན་པོ་ཡོད་པ་ཞིག་རེད།

རང་ཉིད་སྒེར་གྱི་གཙོ་བོའི་གྲུབ་མཐའི་རང་རྐང་འཛིན་རྒྱུ་དང༌། ཉམས་ལེན་ཐད་སོ་སོའི་མོས་པ་དང་བསྟུན་ནས་བྱེད་རྒྱུ་ངེས་པར་ཡོང་ངེས་ཡིན། འོན་ཀྱང་དེ་དང་ཆབས་ཅིག་བོད་གངས་ཅན་ལྗོངས་ཀྱི་སྟོན་པ་གཅིག་གི་རྗེས་སུ་འབྲངས་པའི་གྲུབ་མཐའ་མི་འདྲ་བ་ཚང་མ་ཤེས་པ་བྱས་ཏེ་ཚང་མར་དད་པ་དག་སྣང་སྦྱངས་ན་དད་པ་དག་སྣང་སྐྱེ་ཐུབ་རྒྱུ་རེད། གནད་དོན་མ་ཤེས་ན་དད་པ་དག་སྣང་ཡོང་ཐབས་མེད། ཐུགས་མཐུན་སེམས་ཀྱི་གཏིང་ནས་མ་བྱུང་ན་ཕྱི་ནས་ཨུ་ཚུགས་བརྒྱབ་པས་ཕན་མི་ཐུབ། སེམས་གཏིང་ནས་གཅིག་གིས་གཅིག་ལ་སློབ་སྦྱོང་བྱེད་རེས་དང་། བློ་གཟུ་བོར་གནས་པའི་ཐོག་ནས་ཉམས་ཞིབ་བྱས་ཚེ། གྲུབ་མཐའ་རིས་མེད་བྱས་པའི་ཐོག་ནས་སོ་སོའི་ཉམས་ལེན་ལའང་ཕན་ཐོགས་ཡོད་པ་ཉམས་མྱོང་གི་ཐོག་ནས་ཁ་གྲགས་ཡོང་གི་རེད། དེ་ལ་གནད་འགག་ཅིག་མེད་དམ་བསམ་པ་འདུག ཁྱེད་རང་ཚོའི་སེམས་ལ་ངེས་པ་བྱེད་དགོས།

འཛམ་བུ་གླིང་ལ་དེ་སྔ་སངས་རྒྱས་ཀྱི་བསྟན་པ་དར་མ་མྱོང་བའི་ས་ཆ་དེ་རིགས་ལ་དེང་སང་སངས་རྒྱས་ཀྱི་བསྟན་པར་གཞི་ནས་དོ་སྣང་བྱེད་མཁན་གསར་པ་ཡོང་གི་ཡོད་པ་དང༌། དེ་རིགས་མང་པོ་ཞིག་གིས་རིས་མེད་ལ་དད་པ་བྱེད་པ་དང༌། རིས་མེད་ཀྱི་ཆོས་ཚོགས་ཡིན་ཞེས་དང་དོད་བྱེད་ཀྱི་ཡོད། ང་རང་ཚོ་བོད་པའི་ངོས་ནས་ས་དགེ་བཀའ་རྙིང་རིས་སུ་མ་ཆད་པའི་ཐོག་ལ་སློབ་སྦྱོང་དང་ཉམས་ལེན་བྱས། ཚང་མའི་གནས་ཚུལ་ཆ་རྒྱུས་ཡོད་པའི་ཐོག་ནས་མི་ལ་ཤོད་ཐུབ་མཁན་ང་རང་ཚོ་བོད་པའི་ནང་ནས་བཏང་ཆོག་བྱེད་ཆོག་ཡོད་ན་ཧ་ཅང་རན་པོ་ཞིག་དང༌། ཕན་ཐོགས་ཆེན་པོ་ཞིག་ཡོང་བཟོ་འདུག་ཀྱང༌། ད་ལྟ་དེ་རིགས་དཀོན་པོ་འདུག ངའི་ངོས་ནས་རིས་སུ་མ་ཆད་པའི་བསྟན་པར་དད་པ་དག་སྣང་དང་ཉམས་ལེན་བྱས་ན་ཡག་པོ་རེད་ཅེས་མི་ལ་འབོད་སྐུལ་བྱེད་ཀྱི་ཡོད། འབོད་སྐུལ་བྱས་པ་བཞིན་དེ་ལྟའི་ཚོགས་པ་ཡང་ཡོང་གི་ཡོད། དེ་རིགས་ལ་སློབ་དཔོན་རིས་སུ་མ་ཆད་པའི་ཉམས་ལེན་གནང་མཁན་ལྟ་བུ་ཞིག་གཏོང་རོགས་ཞེས་བརྗོད་མཁན་ཡོང་བའི་སྐབས་ལ་ང་ཚོའི་ངོས་ནས་བཏང་ཆོག་མེད་པའི་དཀའ་ངལ་འཕྲད་ཀྱི་འདུག་པར་བརྟེན། ང་རང་ཚོ་བོད་རིགས་རང་གི་ནང་ནས་རིས་སུ་མ་ཆད་པའི་ཐོག་ལ་སོ་སོས་ཉམས་ལེན་བྱས་ཏེ་རྒྱུས་མངའ་ཡོད་མཁན། གཞན་ལ་ཤོད་ཐུབ་མཁན་དེ་རིགས་ཐོན་ཐུབ་ན་ཡག་པོ་རེད། ས་འདིར་དམིགས་བསལ་གྱི་མཐུན་རྐྱེན་ཚང་ཞིང་། གོ་སྐབས་ཀྱང་ཡོད་སྟབས་ཁྱེད་རང་ཚོས་དོ་སྣང་བྱེད་ཐུབ་ན་ཡག་པོ་མེད་དམ་བསམ་གྱི་འདུག ཐུགས་རྗེ་ཆེ། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༡ ཟླ་ ༡༠ ཚེས་ ༩ ཉིན། ཨ་རིའི་ཡེལ་གཙུག་ལག་སློབ་གྲྭ་ཆེན་མོར་གནང་བའི་གསུང་བཤད།

ཀ༽ འཛམ་གླིང་ཞི་བདེ་དང་། ལེགས་བརྒྱའི་འཆར་སྣང་།

ཡེལ་གཙུག་ལག་སློབ་གྲྭ་ཆེན་མོའི་སློབ་དཔོན་མཁས་དབང་ལ་ཡི་ཌོན་དང༌། སྤུན་ཟླ་ཕོ་མོ་རྣམས་ནས་མཛའ་བརྩེའི་མགྲོན་འབོད་གནང་བར་ཤིན་ཏུ་ཐུགས་རྗེ་ཆེ་ཞུ་རྒྱུ་དང༌། ངོས་རང་འདི་གར་བཅར་ཐུབ་པར་དགའ་སྤོབས་ཆེན་པོ་བྱུང༌། ང་ཚོ་དངོས་འབྲེལ་དུས་ཚོད་དམིགས་བསལ་ཅན་ཞིག་ཏུ་གནས་ཡོད་ཅིང༌། འདས་པའི་ལོ་ཁ་ཤས་ནང་འཛམ་གླིང་ཐོག་ཤིན་ཏུ་ཧ་ལས་དགོས་པའི་འགྱུར་བ་བྱུང་ཡོད། མི་མང་དང༌། རྒྱལ་ཁབ་ཀྱི་རང་དབང་དང༌། དམངས་གཙོ། རང་ཐག་རང་གཅོད་ཀྱི་བསམ་འདུན་ཁག་སླར་ཡང་བློ་ཡུལ་དུ་མི་ཤོང་བའི་ནུས་ཤུགས་སྲ་བརྟན་གྱི་མངོན་ཚུལ་གསལ་པོ་བྱུང་ཡོད། ཤར་ཕྱོགས་ཡོ་རོབ་ཁུལ་དང༌། སོག་ཡུལ་དུ་བྱུང་བའི་གནས་ཚུལ་དང༌། སྦར་ལིན་གྱི་གྱང་རྩིག་འཐོར་ཞིག་ཏུ་སོང་བ། ཉེ་བའི་ཆར་ལོ་བདུན་ཅུ་ལྷག་ཙམ་རིང་དམར་པོས་དབང་བསྒྱུར་བྱས་རྗེས་ཨུ་རུ་སུའི་ནང་བྱུང་བའི་འགྱུར་བ་བཅས་ནི་གོང་གསལ་གྱི་དཔེ་མཚོན་ཡིན།

ངོས་ནས་ད་ལམ་སོག་ཡུལ་དང༌། སྤལ་ཌིག་རྒྱལ་ཁབ་ཁག སྤལ་གྷ་རི་ཡ་བཅས་ལ་ནམ་ཡང་བརྗེད་དཀའ་བའི་ལྟ་སྐོར་འཚམས་འདྲི་བྱས་མ་ཐག་ཡིན་ཞིང༌། ལོ་བཅུ་ཕྲག་མང་པོའི་རིང་རང་དབང་བྲལ་བའི་མི་མང་ས་ཡ་མང་པོ་ད་ཆ་རང་དབང་བདེ་སྐྱིད་ལ་ལོངས་སུ་སྤྱོད་པ་མཐོང་བས་ངོས་རང་དགའ་ཚོར་ཆེན་པོ་བྱུང༌། ཁོང་ཚོའི་རྒྱལ་ཁ་དེས་འགྲོ་བ་མིའི་རང་དབང་གི་འདུན་པ་རྣམས་དུས་ཡུན་རིང་ཐུང་ཇི་འདྲ་ཞིག་དང༌། མནར་གཅོད་ཀྱི་དཀའ་སྡུག་ཚབས་ཆེ་ཇི་འདྲ་ཞིག་བྱུང་རུང་མཐར་རྒྱལ་ཁ་ཐོབ་རྒྱུ་ཡིན་པའི་ར་འཕྲོད་གསལ་པོ་བྱས་ཡོད། གལ་ཆེ་བ་ཞིག་ལ་དེ་ལྟ་བུའི་ཡོང་ངེས་ཀྱི་འགྱུར་བ་དེ་ནི་དྲག་རྩུབ་ཐབས་ལམ་མ་བརྒྱུད་པར་སྒྲུབ་ཐུབ་པ་ཞིག་ཡིན།

ཉེ་ཆར་སྲིད་འཛིན་ཇོའོ་ཇི་སྤུ་ཤུ་དང༌། སྲིད་འཛིན་མི་ཁལ་གྷོར་པ་ཅོབ་རྣམ་གཉིས་ནས་གནང་བའི་ཁྱབ་བསྒྲགས་དེས་རིམ་པས་འཛམ་གླིང་དེ་གོ་མཚོན་མེད་པའི་ས་གཞི་ཞིག་ཏུ་འགྱུར་བ་བྱེད་ཐུབ། ངོས་ནས་ཁོང་རྣམ་པའི་ལོ་རྒྱུས་རང་བཞིན་གྱི་ཐག་གཅོད་དེར་བསྔགས་བརྗོད་ཞུ་རྒྱུ་ཡིན། ལོ་མང་པོའི་གོང་གོ་མཚོན་མེད་པའི་འཛམ་གླིང་ཞིག་བསྐྲུན་རྒྱུའི་ངོས་ཀྱི་འཆར་སྣང་བསམ་ཚུལ་རྣམས་བརྗོད་སྐབས་ངོས་ཀྱི་གྲགས་པོ་ཚོ་ཐེ་བས་མང་པོ་ཞིག་གིས་དེ་ནི་ཧ་ཅང་ལེགས་པའི་སྟོང་བསམ་ཞིག་རེད་སྙམ་གྱི་ཡོད། འོན་ཀྱང་འགྱུར་བ་གསར་པ་དེ་དག་གིས་ངོས་ཀྱི་འཆར་སྣང་དེ་འགྲུབ་སྲིད་པར་བསྟན་ཡོད། དེ་ལྟ་ནའང་ལས་འགན་འདི་ནི་དཀའ་ངལ་ཅན་ཞིག་དང༌། འགལ་རྐྱེན་མང་པོ་ཡོད་པ་ཞིག་ཡིན་པས། འབད་བརྩོན་དེ་ང་ཚོ་ཚང་མས་མུ་མཐུད་ཆེ་ཆུང་ལ་མ་ལྟོས་པར་རང་ནུས་ཞལ་འདེབས་སུ་འབུལ་དགོས།

ད་ལྟ་ང་ཚོས་འདི་ལྟ་བུའི་མྱུར་མགྱོགས་ཆེ་བའི་ཆབ་སྲིད་འགྱུར་འགྲོས་ཀྱི་དུས་བབ་སྣང་ཚུལ་ནས་རྒྱ་ནག་གཞུང་གིས་ལོ་བཞི་བཅུའི་རིང་བཙན་གནོན་བྱས་རྗེས་ཐོན་པའི་བོད་མིའི་རང་དབང་སླར་གསོའི་འཐབ་རྩོད་ཀྱི་རང་བཞིན་ངེས་པར་དུ་མཐོང་ཐུབ་པ་དགོས། རྒྱ་ཕྱོགས་ནས་ཕྱི་ལོ་ ༡༩༤༩ ནས་ ༡༩༥༡ ཡས་མས་སུ་བོད་ལ་བཙན་འཛུལ་བྱས་པ་ནས་བཟུང་བོད་མི་ས་ཡ་གཅིག་དང་འབུམ་གཉིས་ཏེ་བོད་མིའི་མི་འབོར་གྱི་ལྔ་ཆ་གཅིག་གི་རང་སྲོག་ཤོར་ཡོད། ལོ་བཞི་བཅུ་ཞེ་གཉིས་ཀྱི་དུས་ཡུན་རིང་ང་ཚོས་རང་ཉིད་ཀྱི་རྩ་དོན་གསོན་གནས་དང༌། ནང་ཆོས་རིག་གཞུང་གི་འཚེ་མེད་ཞི་བ་དང་སྙིང་རྗེ་བཅས་སྲུང་སྐྱོབ་འབད་བརྩོན་དང༌། འཐབ་རྩོད་བྱས་ཡོད།

དུས་སྐབས་དེ་དག་རིང་རྒྱའི་དབང་འཛིན་པ་ཚོར་མཐའ་གཅིག་ཏུ་སྡང་སེམས་ཀྱིས་ཁོང་ཁྲོ་སྐྱེ་རྒྱུ་དང༌། དེ་བཞིན་རང་ཉིད་ལ་བདེན་པ་ཡོད་པའི་དབང་གིས་ཁོང་ཚོ་དགྲ་ཟླར་བཟུང་ནས་ཁོ་པ་ཚོའི་རྩུབ་སྤྱོད་ཀྱི་བྱ་བར་སུན་འབྱིན་དང༌། མ་འོངས་པར་ཁོང་ཚོར་བསམ་ཤེས་ནམ་ཡང་བྱེད་མི་འོས་པའི་བསམ་འཁོར་རྒྱུ་ལས་སླ་པོ་ཡིན་ན་ཡང༌། དེ་ནི་ནང་པའི་ལྟ་སྤྱོད་དང་མི་མཐུན་པ་མ་ཟད། ཞི་བདེ་དང༌། ཆིག་སྒྲིལ་ཡོང་བའི་ཐབས་ལམ་ཡང་མིན་པ་ནི་ཉེ་ཆར་བྱུང་བའི་གནས་ཚུལ་དེ་དག་གིས་གསལ་པོར་བསྟན་ཡོད།

ཁ༽ དགེ་རྒན་གྱི་བཟོད་བསྲན་དང་། བོད་མིའི་ཆོད་སེམས།

ང་ཚོའི་དགེ་རྒན་ཡག་ཤོས་ནི་དགྲ་བོ་ཡིན། དེ་ནི་ནང་པའི་གཞི་རྩའི་བསླབ་བྱ་ཡིན་པ་མ་ཟད། མི་ཚོའི་ནང་དངོས་སུ་མཐོང་བའི་གནས་ཚུལ་ཡིན། ང་ཚོའི་གྲོགས་པོས་ཐབས་ལམ་མང་པོའི་ཐོག་ནས་རང་རེར་ཕན་ཐོགས་བྱེད་ཀྱི་ཡོད་རུང༌། འགལ་ཟླར་གདོང་ལེན་གྱིས་དཀའ་ཐུབ་དང༌། བཟོད་བསྲན། སྙིང་རྗེ་བཅས་ཀྱི་གོ་སྐབས་ནི་དགྲ་བོ་ཁོ་ན་ནས་ཡོང་གི་ཡོད། ཡོན་ཏན་དེ་གསུམ་ནི་སྤྱོད་ལམ་བཟང་པོ་དང༌། སེམས་ཀྱི་ཞི་བདེ། བདེ་སྐྱིད་ངོ་མ་བཅས་ཡོང་བར་ངེས་པར་དགོས་པ་ཞིག་ཡིན། ཡེ་ཤུའི་ཆོས་ལུགས་ནང་དགྲ་བོས་རང་ལ་འགྲམ་ལྕག་གཅིག་གཞུས་ན་སླར་ཡང་འགྲམ་ངོས་གཞན་པ་དེ་བསྟན་དགོས་པའི་བསླབ་བྱ་སེམས་འགུལ་ཐེབས་ངེས་ཤིག་ཡོད།

ནང་ཆོས་ཀྱི་ལྟ་སྤྱོད་ཀྱང་དེ་དང་ཕྱོགས་མཚུངས་ཡོད་པ་ལྟར་ཉམས་ལེན་གྱི་བྱ་རིམ་བརྒྱུད་བཟོད་བསྲན་གྱི་གོམས་པ་ཤུགས་ཆེར་འཕེལ་ནས་དགྲ་བོས་རང་ཉིད་ལ་བརྡེག་པའི་བྱ་སྤྱོད་དེ་ཉམས་ལེན་འཕེལ་བའི་ཆ་རྐྱེན་དུ་འགྱུར་གྱི་ཡོད་པར་བརྟེན་བཀའ་དྲིན་རྗེས་དྲན་བྱེད་ཀྱི་ཡོད། ཁོང་ཁྲོ་དང༌། སྡང་སེམས་མེད་པར་ཞི་ལྷོད་ངང་ཕ་རོལ་པོའི་བྱ་སྤྱོད་བྱུང་རྐྱེན་གྱི་གཞན་དབང་གནས་ཚུལ་རྣམས་གསལ་པོར་མཐོང་ཐུབ་པ་མ་ཟད། དེའི་བྱ་སྤྱོད་ཀྱི་འབྲས་བུ་ངན་པ་རང་སྟེང་དུ་སྨིན་ངེས་ཡིན་པར་བསམས་ནས་ཡང་དག་པའི་སྙིང་རྗེ་ཡང་སྐྱེ་གི་ཡོད། རང་ཉིད་ལ་ཕན་འདོགས་པའམ། གནོད་པ་སྐྱེལ་བ་ཇི་ལྟར་བྱས་རུང་མཐར་ཚང་མ་རང་ཉིད་ཀྱི་གྲོགས་པོ་ཡིན་པ་སེམས་ལ་བཅངས་ནས་དུས་ཚོད་བཟང་ངན་ཇི་འདྲ་ཞིག་ཡིན་རུང་ང་ཚོ་བོད་མི་ཚོས་ང་ཚོའི་ཆོས་ཀྱི་འཚོ་བ་དང༌། བློ་བག་ཡངས་པོ་དེ་དག་རྒྱུན་འཛིན་བྱེད་ཆེད་འབད་བརྩོན་བྱེད་ཀྱི་ཡོད། ཇི་སྲིད་བར་ང་ཚོས་གཞི་རྩའི་དོན་དངོས་དེ་དག་སེམས་བཅངས་བྱས་པ་ཡིན་ན། ང་ཚོ་ནམ་ཡང་གཞན་གྱི་གླགས་མི་རྙེད་པ་ཞིག་ཏུ་གནས་ཐུབ་ཅེས་ངས་བོད་མི་ཚོར་ཡང་ཡང་བརྗོད་ཀྱི་ཡོད། ང་ཚོའི་ཆོད་སེམས་འདི་ནམ་ཡང་འགྱུར་བ་མེད་པའི་ཐོག་ནས་རིམ་བཞིན་ང་ཚོའི་གྲོགས་པོ་རྒྱ་ནག་ལའང་རོགས་ཕན་བྱེད་ཐུབ།

ང་རང་ནི་མི་མང་དང༌། རྒྱལ་ཁབ་ཕན་ཚུན་བར་གྱི་འབྲེལ་བ་རྣམས་ཕན་ཚུན་ཤེས་རྟོགས་ལ་བརྟེན་དགོས་པར་རྒྱུན་དུ་ཡིད་ཆེས་བརྟན་པོ་བྱེད་མཁན་ཞིག་ཡིན། ཕན་ཚུན་ཟོལ་མེད་དྲང་པོའི་བསམ་ཚུལ་ཤོད་རེས་བྱེད་པ་དེ་ཁོ་ནའི་ལམ་ནས་ད་ལྟ་འཛམ་གླིང་མི་མང་ལ་འཕྲད་བཞིན་པའི་དཀའ་རྙོག་རྣམས་སེལ་རྒྱུའི་ཐབས་ལམ་ཞིག་རྙེད་ཐུབ། རྒྱ་ནག་གིས་རྒྱལ་སྤྱིའི་ཚོགས་སྡེ་དང་མཉམ་དུ་ཡར་རྒྱས་འཛུགས་སྐྲུན་བྱ་གཞག་ནང་དུས་གང་ཞིག་ཏུ་ཞུགས་འདོད་བྱས་པ་ཡིན་ན། རྒྱལ་སྤྱིའི་ཐོག་ནས་ཀྱང་ཁོང་ཚོར་དེ་མཚུངས་ཀྱི་གོ་སྐབས་སྤྲོད་རྒྱུ་ཡིན་པར་ཡིད་ཆེས་ཡོད། འོན་ཀྱང་རྒྱ་ནག་ནས་གཞི་རྩའི་ཡ་རབས་སྤྱོད་བཟང་ཁག་དང་མུ་མཐུད་རྒྱབ་འགལ་གཏོར་བཤིག་བྱས་ཚེ་དེ་དག་བྱིས་པ་ལང་ཤོར་གྱི་ཚུལ་དུ་ནམ་ཡང་འཇོག་མི་རུང་བར་ཁོ་ཚོ་རྒྱལ་སྤྱིའི་མང་ཚོགས་ཀྱི་ཁོངས་མི་འགན་ཁུར་ཡོད་མཁན་ཞིག་ཡིན་པར་བརྟེན་དེ་ཉིད་ཀྱི་བྱ་ངན་གྱི་འགན་འཁྲི་ཚང་མ་ཁོང་ཚོར་འཁུར་དུ་འཇུག་དགོས།

ག༽ རྒྱ་ནག་གི་སྤྱོད་ཚུལ་དང་། རྒྱལ་སྤྱིའི་གནོན་ཤུགས།

ཁྱེད་རྣམ་པས་མཁྱེན་གསལ་ལྟར། ངོས་རང་ཁ་སྔོན་ཨ་རིར་ལྟ་སྐོར་དུ་ཡོང་སྐབས་སྲིད་འཛིན་ཇོའི་ཇི་སྦུ་ཤུ་དང་མཇལ་རྒྱུའི་དམིགས་བསལ་གྱི་གོ་སྐབས་བྱུང༌། ཁོང་གིས་ཉེ་སྔོན་དཔྱིད་ཀ་ཡེལ་གཙུག་ལག་སློབ་གྲྭ་ཆེན་མོ་འདིར་གནང་བའི་གསུང་བཤད་ཀྱིས་མཚོན་མང་ཚོགས་ཀྱི་གཏམ་བཤད་ཁག་ནས་འགྲོ་བ་མིའི་རིགས་ཀྱི་མི་འབོར་གྱི་བཞི་ཆ་གཅིག་ཟིན་པའི་རྒྱ་ནག་གི་དམངས་གཙོའི་བསྒྱུར་བཅོས་ཁྱབ་སྤེལ་གཏོང་བའི་བྱ་བར་ཁ་ཞེ་གཉིས་མེད་ཀྱི་སེམས་འཁུར་གནང་གི་ཡོད་པར་མཚོན་ཡོད།

ང་ཚོ་བོད་མི་ཚོས་ཨ་རི་དང༌། རྒྱལ་ཁབ་གཞན་རྣམས་ནས་རྒྱ་ནག་གཞུང་གི་བཙན་གནོན་སྲིད་བྱུས་ལ་བཟོད་བསྲན་བྱེད་མི་ཐུབ་པའི་ཐ་ཚིག་གསལ་པོར་བསྒྲག་རྒྱུ་ཡིན་པར་ཡིད་ཆེས་བྱེད་ཀྱི་ཡོད། ཆབ་སྲིད་དང༌། དཔལ་འབྱོར་གྱི་གནོན་ཤུགས་ནི་འགྱུར་བ་གཏོང་རྒྱུར་ངེས་པར་མཁོ་ཞིང་འཚམ་པའི་ཆ་རྐྱེན་ཞིག་ཡིན། ཐབས་ཚུལ་འདི་རྒྱལ་སྤྱིའི་ཚོགས་སྡེས་འཛམ་གླིང་གི་ས་ཁུལ་གཞན་དུ་མི་སེར་སྤེལ་བའི་རིང་ལུགས་སྤྱོད་མཁན་དང༌། འགྲོ་བ་མིའི་ཐོབ་ཐང་བདལ་བཤིག་གཏོང་མཁན་ཐོག་ཇི་ལྟར་ལག་ལེན་བསྟར་བ་བཞིན་རྒྱ་ནག་གི་ཐོག་ཏུའང་ལག་བསྟར་བྱེད་དགོས།

ཤར་ཡོ་རོབ་དང༌། སྤལ་ཌིག་རྒྱལ་ཁབ་ཁག །ཨུ་རུ་སུ། ལྷོ་ཨ་མི་རི་ཀ་བཅས་ལ་གནས་ཚུལ་འགྱུར་བ་བྱུང་བ་དེ་དག་ཆབ་སྲིད་ཀྱི་འབྲེལ་བ་དང༌། དཔལ་འབྱོར་བཀག་སྡོམ་གྱིས་མཚོན་པའི་རྒྱལ་སྤྱིའི་གནོན་ཤུགས་དེ་རིགས་མེད་ན་འགྲུབ་མི་ཐུབ་པ་ཞིག་ཡིན། འགའ་ཞིག་གིས་གལ་ཏེ་རྒྱ་ནག་གི་སྤྱོད་ཚུལ་འགྱུར་ལྡོག་ཡོང་སླད་རྒྱལ་སྤྱིའི་ཚོགས་སྡེས་གནོན་ཤུགས་སྤྱད་ན་ཁོང་ཚོས་མའོའི་དུས་སྐབས་ཀྱི་ཁེར་རྐྱང་ཟུར་སྡོད་ཀྱི་ལམ་དུ་བསྐྱར་ལོག་བྱེད་ཀྱི་རེད་སྙམ་གྱི་ཡོད་ལ། རྒྱ་ནག་གི་འགོ་ཁྲིད་ཚོའི་ནང་ནས་ཀྱང་དེ་ལྟར་བྱེད་རྒྱུའི་འཇིགས་སྐུལ་བྱེད་ཀྱི་ཡོད་པ་རེད། འོན་ཀྱང་རྒྱ་ནག་གི་འགོ་ཁྲིད་ཉུང་ཤས་ལ་དེ་ལྟར་བྱེད་སེམས་ཡོད་རུང༌། རྒྱ་ནག་གི་མི་མང་ཚོས་རང་དབང་དང༌། མང་གཙོ་ལ་བཀྲེས་པ་ཟས་འདོད་ལྟར་རེ་སྒུག་བྱེད་ཀྱི་ཡོད་པའང་བསྟན་ཟིན་པ་རེད། ཁོང་ཚོས་དམར་པོའི་རྒྱལ་ཁབ་གཙོ་ཆེ་ཤོས་ཀྱི་ནང་དུ་ལམ་ལྷོང་མ་བྱུང་བའི་སྲིད་དབང་བཙན་འཕྲོག་བྱེད་པོ་རྣམས་ལ་མྱོང་ཚོར་ཇི་ལྟ་བུ་བྱུང་བ་དང༌། དམངས་གཙོར་རྒྱལ་ཁ་ཐོབ་པ་མཐོང་ཡོད་པ་ལྟར། རང་དབང་དང་དམངས་གཙོའི་སེམས་ཤུགས་ལ་གོ་སྐབས་གཅིག་བྱུང་ཕྱིན་དེ་ནི་འགོག་གནོན་བྱེད་མི་ཐུབ་པ་ཞིག་ཡིན།

ང༽ ཚེ་སྲོག་གི་གལ་གནད་དང་། འཚེ་མེད་ཀྱི་ལག་ལེན།

དེ་བཞིན་འགྲོ་བ་མིའི་རང་དབང་སྐོར་ཨེ་ཤ་ཡའི་ལྟ་ཚུལ་ནི་ནུབ་ཕྱོགས་པའི་ལྟ་ཚུལ་དང་རྩ་བ་ནས་མི་འདྲ་བ་དང༌། ཨེ་ཤ་ཡའི་མི་རིགས་ཚོས་མིའི་ཚེ་སྲོག་གལ་གནད་ཆུང་ངུར་བརྩི་གི་ཡོད་པ་ལྟ་བུ་བརྗོད་མཁན་ཡོད་པ་དེ་ནི་རྩ་བ་ནས་བདེན་པ་མིན། ནང་པ་ཡིན་པའི་ཆ་ནས་ང་ཚོས་ཚེ་སྲོག་ནི་ལྷན་སྐྱེས་ཀྱི་བདག་དབང་རྩ་བ་ཆེ་ཤོས་ལ་བརྩི་གི་ཡོད། ངོས་ཀྱི་འགྲོ་བ་མིའི་རང་དབང་སྐོར་གྱི་བལྟ་ཚུལ་ནི་ཁྱེད་རྣམ་པའི་ལྟ་ཚུལ་དང་ཁྱད་པར་མེད། སྡུག་བསྔལ་དང་མྱ་ངན་ནི་འགྲོ་བ་མིའི་རིགས་ཀུན་ལ་གཅིག་གྱུར་ཡིན། ཁྱེད་རང་ཙོས་ཨ་མེ་རི་ཀ་དང༌། ཡོ་རོབ། ཨཧྥ་རི་ཀ ལྷོ་ཨ་རི་ཀ་ལ་སོགས་པའི་གཞན་རྣམས་ཀྱི་མྱོང་ཚོར་ལྟར་བོད་དང༌། ཨེ་ཤ་ཡའི་མི་རིགས་གཞན་རྣམས་ལའང་མྱོང་ཚོར་དེ་དག་འདྲ་མཚུངས་ཡོད། ཨུ་རུ་སུ་དང༌། ཨཧྥ་རི་ཀ་བཅས་ནང་འགྲོ་བ་མིའི་ཐོབ་ཐང་བདལ་བཤིག་བཏང་བར་རྒྱལ་སྤྱིས་སེམས་འཁུར་བྱས་པ་ལྟར་བོད་དང༌། རྒྱ་ནག་ནང་ལག་ལེན་ལོག་པར་བསྟར་བ་ལས་བྱུང་བའི་སྡུག་བསྔལ་རྣམས་སེལ་རྒྱུར་ཡང་དེ་བཞིན་སེམས་འཁུར་བྱེད་དགོས་པའི་ཐོབ་ཐང་གཅིག་མཚུངས་ཡོད། གནས་ཚུལ་འདི་ནི་རྒྱལ་ཁབ་ཁག་གང་རུང་ཞིག་ནང་གི་གནས་ཚུལ་མ་ཡིན་པར། ས་ཕྱོགས་གང་སར་ཡོད་པའི་འགྲོ་བ་མིའི་རིགས་སྤུན་ཟླ་ཕོ་མོ་ཐམས་ཅད་ཀྱི་སྡུག་བསྔལ་ལ་སེམས་འཁུར་བྱེད་དགོས་པའི་གཞི་རྩའི་གནད་དོན་ཞིག་ཡིན།

ད་ཆ་བཙན་དབང་ལྡན་པའི་དམར་པོའི་རྒྱལ་ཁབ་མཐའ་མ་རྒྱ་ནག་དེ་གྲོགས་མེད་ཁེར་རྐྱང་དུ་ལུས་ཡོད། འོན་ཀྱང་ཉེ་ཆར་ཨུ་རུ་སུའི་ནང་གི་འཕོ་འགྱུར་གྱིས་གསལ་པོ་བསྟན་པ་ལྟར་དེ་དག་ཡུན་རིང་གནས་མི་ཐུབ་པར་རྒྱ་ནག་ནང་མང་གཙོ་དང་རང་དབང་ཡོང་རྒྱུ་རེད། འཛམ་གླིང་ཞི་བདེ་སྲ་བརྟན་ཡོང་སླད་རྒྱ་ནག་ནང་གི་འཕོ་འགྱུར་དེ་མགྱོགས་མྱུར་ཞི་འཇམ་དང༌། འཚེ་བ་མེད་པ་ལག་ལེན་བསྟར་གང་ཐུབ་ཀྱི་ཐོག་ནས་ཡོང་ཐབས་སུ་རྒྱལ་སྤྱིའི་ཚོགས་སྡེས་རྒྱ་ནག་ལ་སྐུལ་མ་ཤུགས་ཆེ་གཏོང་རྒྱུའི་ཡིད་ཆེས་ཡོད། ཤར་ཡོ་རོབ་ཀྱི་ས་ཁུལ་ཁག་དང༌། ཨུ་རུ་སུའི་ནང་བྱུང་བའི་ཞི་བའི་གསར་བརྗེ་དེ་དག་ནི་དཔེ་མཚོན་ཞིག་ཡིན། ཡོ་གོ་ས་ལ་ཝ་ཡའི་ནང་ཚབས་ཆེའི་དཀའ་རྙོག་བྱུང་བར་དུས་ཐོག་ཏུ་རྒྱལ་སྤྱིའི་ས་ཁུལ་དེ་དག་འཐོར་ཞིག་དང༌། ཡུལ་དེའི་མང་ཚོགས་ལ་སྡུག་བསྔལ་ཚད་མེད་འབྱུང་བཞིན་པའི་གནས་ཚུལ་དེ་རིགས་སླར་ཡང་ཡོང་དུ་བཅུག་ན་མི་འགྲིགས། རྒྱལ་སྤྱིའི་གནོན་ཤུགས་མེད་ན་ཨུ་རུ་སུའི་ནང་བྱུང་བའི་གནས་ཚུལ་དེ་རིགས་ཡོང་སྐབས་རྒྱ་མིས་རང་ཉིད་ཀྱི་འཆི་ཁའི་སྲིད་དབང་གནས་ཐབས་སུ༌ཤུགས་ཆེའི་བཙན་གནོན་གྱི་སྲིད་བྱུས་ལག་བསྟར་བྱེད་སྲིད། དེ་ནི་ཉེ་ཆར་བོད་ནས་འབྱོར་བའི་གནས་ཚུལ་ཁག་ནས་གསལ་པོ་བསྟན་ཡོད། དེར་བརྟེན་ལྡོག་ཏུ་མེད་པའི་འགྱུར་བ་ཡོང་སྐབས་དྲག་རྩུབ་དང༌། འགྲོ་བ་མིར་སྡུག་བསྔལ་ཅི་ཆེ་བཟོ་རྒྱུ་རེད། གནས་ཚུལ་དེ་འདྲ་ཡོང་རྒྱུ་བཀག་འགོག་བྱེད་པའི་འོས་འགན་འཛམ་གླིང་སྤྱི་ལ་ཡོད།

སྤལ་ཌིག་རྒྱལ་ཁབ་ཁག་ནང་བྱུང་བའི་འགྱུར་བ་དེ་དག་ནི་དམིགས་བསལ་དགའ་སྤོབས་སྐྱེ་གཞི་ཞིག་ཡིན། མ་གཞི་གནས་ཚུལ་དེར་དུས་ཡུན་རིང་པོ་འགོར་ཡོད་རུང༌། མཐར་སྔོན་མའི་དབང་འཛིན་པ་ཨུ་རུ་སུའི་གཞུང་ནས་བཟློག་ཏུ་མེད་པའི་མི་མང་ཚང་མས་རང་ཉིད་ཀྱི་རང་བཙན་རྩོད་ལེན་ལམ་ལྷོང་བྱུང་བ་ལྟར། ང་ཚོ་བོད་མི་ནས་ཀྱང་རང་ཉིད་ཀྱི་རང་བཙན་མགྱོགས་མྱུར་ལེན་ཐུབ་རྒྱུར་ངོས་རང་ཡིད་ཆེས་ཡོད། དམིགས་ཡུལ་དེ་འགྲུབ་སླད་རྒྱ་མིས་བཙན་འཛུལ་བྱས་ནས་ད་བར་ལོ་བཞི་བཅུ་ཞེ་གཉིས་སོང་རིང་ང་ཚོས་ཆོད་སེམས་འགྱུར་མེད་བརྟན་པོར་རྒྱུན་འཛིན་བྱས་ཡོད། འདས་པའི་ནང་ང་ཚོའི་བར་གྱི་མི་མཐུན་པ་སེལ་ཐབས་དང༌། བོད་ཀྱི་གནད་དོན་ཐག་གཅོད་གསལ་པོ་ཡོང་ཆེད་ངོས་ནས་རྒྱ་ནག་གི་འགོ་ཁྲིད་ཚོར་བསམ་ཤེས་ཀྱི་ཆ་རྐྱེན་ཡོང་རེས་གྲོས་འཆར་མང་པོ་ཞིག་བཏོན་ཡོད། གྲོས་འཆར་དེ་དག་ནི་ངོས་ནས་བོད་མི་ས་ཡ་དྲུག་གི་རང་དབང་གི་མགྲིན་ཚབ་པ་ཞིག་བྱས་ཏེ་བཏོན་པ་ཡིན།

ཅ༽ ཞི་བའི་གྲོས་འཆར་དང་། མཐའ་མའི་ཐག་གཅོད།

ཕྱི་ལོ་ ༡༩༨༧ ལོར་རྒྱ་ནག་དང་འགྲིག་མཐུན་ཡོང་བའི་འགོ་འཛུགས་ལྟ་བུར་ཞི་བའི་གྲོས་གཞི་དོན་ཚན་ལྔ་བཏོན་པ་དང༌། དེའི་ཕྱི་ལོ་སི་ཏྲས་སི་སྤག་ཏུ་ཡོ་རོབ་གྲོས་ཚོགས་ལ་གཏམ་བཤད་བྱེད་སྐབས་གོང་གསལ་གྲོས་གཞིའི་ཐད་རྒྱས་བཤད་ཀྱིས་བོད་རྒྱའི་དབར་མཉམ་གནས་ལྟ་བུ་ཞིག་ཡོང་བའི་བསམ་འཆར་བཏོན་ཡོད། འོན་ཀྱང་རྒྱ་ནག་གི་འགོ་ཁྲིད་ཚོས་གྲོས་འཆར་དེ་དག་ངོས་ལེན་འགྲིག་མཐུན་ཡོང་རྒྱུ་ཁས་ལེན་བྱས་མེད། བོད་དང༌། བཙན་བྱོལ་དུ་ཡོད་པའི་བོད་མི་མང་པོ་ཞིག་ནས་གྲོས་འཆར་དེ་དག་ནང་རྒྱ་ནག་ལ་དགོས་མེད་ཀྱི་གུ་བཤངས་བྱས་དྲགས་པའི་བསམ་ཚུལ་ཤུགས་ཆེ་བྱུང་ཡོད། ད་ཆ་སི་ཏྲས་སི་སྤག་གི་གྲོས་འཆར་དེ་ཕན་ནུས་གང་ཡང་མེད་པར་གྱུར་ཟིན་པར་བརྟེན་ང་ཚོར་གྲོས་འཆར་དེའི་དོན་གནད་ལ་བརྩི་སྲུང་བྱེད་དགོས་པའི་འགན་འཁྲི་གང་ཡང་མེད་པ་ཉེ་ཆར་གསལ་བསྒྲགས་བྱས་པ་ཡིན།

ངོས་ནས་རྟག་ཏུ་བརྗོད་པ་ལྟར་གལ་ཆེ་ཤོས་བོད་མི་ཚོའི་རང་གི་མ་འོངས་པའི་མདུན་ལམ་མཐའ་མའི་ཐག་གཅོད་དེ་བོད་མི་མང་རང་ཉིད་ནས་ངེས་པར་དུ་བྱེད་དགོས། ཐག་གཅོད་དེ་ནི་རྒྱ་མི་ལྟ་ཅི། ཏཱ་ལའི་བླ་མས་ཀྱང་བྱེད་རྒྱུ་ཞིག་མིན། རྩ་དོན་དེ་སྐོར་ཕྱི་ལོ་ ༡༩༥༠ ལོའི་ཟླ་ ༡༢ ཚེས་༧ ཉིན་རྒྱ་གར་གྲོསཚོགས་ནང་སྐུ་གཤེགས་སྲིད་བློན་ནེཧ་རུ་ནས། བོད་དེ་རྒྱ་ནག་དང་གཅིག་པ་མིན་པར་བརྟེན་མཐའ་མའི་རྒྱལ་ཁ་བོད་མི་མང་གི་བསམ་བློར་ཐོབ་དགོས་པ་ཞིག་རེད། ཅེས་གསལ་པོ་གསུངས་ཡོད།

ངོས་རང་གནས་ཚུལ་འགྱུར་ལྡོག་མེད་པར་རང་གནས་སུ་སྡོད་རྒྱུར་འདོད་པ་མེད། འཛམ་གླིང་ཡོངས་ཁྱབ་ཀྱི་འགྱུར་བའི་མྱུར་ཚད་གཞི་ལ་བཞག་སྟེ་ད་ཆ་བོད་ལྟ་བུའི་རྒྱུན་རིང་ལྷག་པའི་གནད་དོན་ཁག་ཐག་གཅོད་བྱེད་རྒྱུའི་གོ་སྐབས་གསར་པ་ཞིག་ཡོད་པ་ང་ལ་ཡིད་ཆེས་ཡོད། དེར་བརྟེན་ངོས་ནས་བོད་ཀྱི་གནད་དོ་ཞི་བའི་ངང་ཐག་གཅོད་ཡོང་སླད་བཙན་བྱོལ་བོད་ཀྱི་གྲོས་ཚོགས་དང༌། དེ་མིན་གཞན་དག་བཅས་ལ་གྲོས་འཆར་གསར་པ་འདོན་དགོས་པའི་འབོད་སྐུལ་བྱས་ཡོད། ཡིན་ནའང་ངོས་ནས་བསྐྱར་དུ་བརྗོད་གལ་ཆེ་ཤོས་ཤིག་ལ། ང་ཚོའི་རྒྱལ་ཁབ་ཀྱི་མ་འོངས་པའི་མཐའ་མའི་ཐག་གཅོད་བྱེད་དབང་བོད་ནང་ཡོད་པའི་བོད་མི་ས་ཡ་དྲུག་ལ་ངེས་པར་དུ་ཡོད་དགོས།

རྒྱ་ནག་དམངས་གཙོའི་རྒྱལ་ཁབ་ཀྱིས་བོད་མི་རྣམས་རྒྱ་མིའི་དབང་སྒྱུར་འོག་སྐྱིད་པོ་ཡོད་པ་དང༌། ཁ་བྲལ་བ་སྤར་མོ་གང་གིས་དེ་ལས་ལྡོག་པའི་བསམ་ཚུལ་འཁྱེར་གྱི་ཡོད་ལུགས་ཧམ་བཤད་བྱེད་ཀྱི་ཡོད། ངོས་ནས་གོང་དུ་ཞུས་པ་ལྟར། བོད་མི་མང་གི་བསམ་ཚུལ་ཤེས་པའི་ཐབས་ཤེས་ཡག་ཤོས་ནི་རང་དབང་གི་སྒོ་ནས་མང་ཚོགས་ཀྱི་བསམ་ཚུལ་གསལ་པོར་བརྗོད་ཐུབ་པ་བྱེད་རྒྱུ་དེ་ཡིན། འོན་ཀྱང་རྒྱ་ནག་གི་དབང་འཛིན་པ་ཚོའི་བསམ་བློའི་འཁྱེར་སོ་ལ་ངོས་རང་སེམས་འཚབ་ཡོད། གང་ལགས་ཤེ་ན། པེ་ཅིང་ནས་དངོས་ཡོད་གནས་ཚུལ་ཁས་ལེན་བྱེད་ཀྱི་མེད་པ་རེད། ཇི་སྲིད་བོད་མི་མང་གི་འདོད་འདུན་ངོ་མ་ཇི་ཡིན་མ་ཤེས་བར་དཀའ་རྙོག་དེ་གཙང་སེལ་བྱེད་ཐུབ་རྒྱུ་ཧ་ཅང་ཁག་པོ་ཡིན།

མཐུན་འགྲིག་འགོ་འཛུགས་སླད་ངོས་ནས་འབད་བརྩོན་བྱས་པ་དེ་ལ་རྒྱ་ནག་གཞུང་ནས་ཁས་ལེན་ལན་འདེབས་མ་བྱས་པར་བརྟེན་བོད་མི་མང་པོ་ཞིག་དང༌། ལྷག་པར་བོད་ནང་ཡོད་པའི་བོད་ཀྱི་གཞོན་ནུ་མང་པོ་ཞིག་གིས་ད་ལྟ་ང་ཚོ་སྐྱོད་མུས་ཀྱི་ཞི་བའི་ལམ་འདིར་ངང་ཐུང་འཚབ་འཚུབ་བྱེད་ཤུགས་ཆེ་རུ་འགྲོ་བཞིན་ཡོད། རྒྱ་ནག་གིས་མུ་མཐུད་བོད་ནང་མི་འབོར་བཙན་འཇུག་བྱས་ཏེ་བོད་མི་རྣམས་རང་ཉིད་ཀྱི་ལུང་པར་མི་རིགས་གྲངས་ཉུང་ཅན་ཞིག་དང༌། རིམ་གྲས་གཉིས་པ་ཞིག་བཟོས་པར་བརྟེན་ངོས་ཀྱི་ལུང་པའི་ནང་ཛ་དྲག་ཇེ་ཆེར་འགྲོ་བཞིན་པ་རེད། བོད་མི་ཚོར་འཇིགས་སྐུལ་དང༌། བཙན་གནོན་ཚབས་ཆེ་བྱས་པར་བརྟེན་གནས་ཚུལ་འགལ་ཟླའི་ཕྱོགས་སུ་འཕེལ་ཤུགས་ཆེ་རུ་སོང་སྟེ། འབར་ལ་ཁད་པའི་གནས་ཚུལ་དེའི་ནང་དྲག་སྤྱོད་ཀྱི་ཐལ་ཟིང་ཡོང་རྒྱུར་ངོས་ལ་སེམས་འཚབ་ཆེན་པོ་ཡོད། དེ་དག་འགོག་སླད་ངོས་ནས་ཐབས་ཤེས་ཇི་ཡོད་ལག་བསྟར་བྱེད་རྒྱུ་ཡིན།

ཆ༽ བོད་དུ་གཟིགས་སྐོར་དང་། གལ་ཆེའི་རྒྱུ་མཚན་གཉིས།

གནས་ཚུལ་དེ་དག་ལ་བསམ་ཞིབ་ཀྱིས་གང་མགྱོགས་བོད་ནང་ལྟ་སྐོར་ཞིག་ལ་འགྲོ་ཐུབ་པའི་བསམ་བློ་གཏོང་གི་ཡོད། དེ་ལྟ་བུའི་ལྟ་སྐོར་བྱེད་པར་ངོས་ལ་རྒྱུ་མཚན་གཉིས་ཡོད། དང་པོ་ནི། རང་ཉིད་ས་གནས་ས་ཐོག་ཏུ་བོད་མི་དང་ཐད་ཀར་འབྲེལ་གཏུགས་ཀྱིས་བོད་ཀྱི་གནས་ཚུལ་ཤེས་རྟོགས་ཐུབ་ཐབས་བྱ་རྒྱུ་དེ་ཡིན། ངོས་ཀྱིས་དེ་ལྟར་བྱས་པར་བརྟེན་ནས་རྒྱ་མིའི་འགོ་ཁྲིད་ཚོས་བོད་མིའི་བསམ་འདུན་ངོ་མ་ཤེས་རྟོགས་ཐུབ་རྒྱུར་ཕན་ཐོགས་ཡོང་རེ་ཡོད། དེར་བརྟེན་ལྟ་སྐོར་དེའི་སྐབས་གནས་ཚུལ་མཐོང་བ་དང༌། སོ་སོའི་གོ་རྟོགས་རྣམས་གསལ་བསྒྲགས་བྱེད་ཐུབ་པའི་ཆེད་རྒྱ་ནག་གི་འགོ་ཁྲིད་བགྲེས་པ་རྣམ་པ་དང༌། གསར་འགོད་པ་ཐེ་བས་ཕྱི་རྒྱལ་གྱི་རྟོག་ཞིབ་པ་ཚོ་བཅས་ངོས་དང་མཉམ་དུ་ཡོང་རྒྱུ་གལ་ཆེན་པོ་ཡིན།

གཉིས་པ་ནི། ངོས་ནས་ངོས་ཀྱི་མི་མང་ཚོར་འཐབ་རྩོད་ཀྱི་འགྲོ་ལམ་ཡང་དག་པ་འཚེ་མེད་ཞི་བའི་ལམ་འདི་མི་འདོར་རྒྱུའི་འབོད་སྐུལ་བསླབ་བྱ་རྒྱག་རྒྱུ་དེ་ཡིན། ངོས་ནས་རང་གི་མི་མང་ཚོར་སྐད་ཆ་ཤོད་ཐུབ་ན་ཞི་བའི་ལམ་བརྒྱུད་ནས་དཀའ་རྙོག་སེལ་ཐབས་ལ་གལ་ཆེའི་ནུས་པ་ཐོན་སྲིད་ལ། མཐུན་འགྲིག་གོ་རྟོགས་སྤེལ་བའི་གོ་སྐབས་གསར་པ་ཞིག་ཀྱང་འབྱུང་སྲིད།

ལྟ་སྐོར་དེ་བྱེད་པར་བོད་མི་ཚོར་ངོས་དང་ཐུག་འཕྲད་བྱེད་ཆོག་པ་ཞིག་དང༌། ཁོང་ཚོས་རང་དབང་གི་སྒོ་ནས་སྐད་ཆ་བཤད་པར་རྗེས་སུ་ཁོང་ཚོར་འཁོན་ལན་གྱི་འཇིགས་སྣང་མེད་པའི་ཆ་རྐྱེན་ངེས་པར་ཡོད་དགོས། ངོས་ལ་ཆ་མཚོན་ནའང་རང་ཉིད་ས་གནས་གང་དུ་སྐྱོད་འདོད་ཡོད་པ་དང༌། བོད་མི་སུ་འདྲ་ཞིག་དང་ཐུག་འཕྲད་བྱེད་འདོད་ཡོད་པ་དེར་འགྲུལ་བཞུད་བྱེད་པའི་རང་དབང་ངེས་པར་དགོས་པ་ཡིན། དེའི་སྐབས་ངོས་དང་མཉམ་དུ་ཡོང་འདོད་ཡོད་པའི་ངོས་ཀྱི་གྲོགས་པོ་མང་པོ་དེ་ཚོར་ཡང་བཀག་འགོག་མེད་པར་དེ་ལྟར་བྱེད་ཆོག་པའི་རང་དབང་དགོས་པ་དང༌། གུ་ཡངས་བསམ་ཤེས་ཀྱི་སྒོ་ནས་རྒྱལ་སྤྱིའི་གསར་འགོད་པ་ཚོར་ཡང་དར་ལྟ་བུའི་སྤྱོད་བཟང་གི་རྣམ་འགྱུར་འཛིན་དགོས།

ལོ་བཅུ་ཕྲག་མང་པོའི་རིང་གནས་པའི་བོད་དང་རྒྱ་ནག་དབར་གྱི་འཁྲུག་རྩོད་ཐག་གཅོད་ཡོང་བའི་ཐབས་ལམ་འཚོལ་བའི་ཛ་དྲག་གི་གནས་ཚུལ་སེམས་ལ་བཞག་སྟེ་ད་ཆ་རྒྱ་ནག་གི་འགོ་ཁྲིད་ཚོས་ངོས་ཀྱི་འབད་བརྩོན་གསར་པ་འདི་ལ་བཟང་ཕྱོགས་ཀྱི་ལན་འདེབས་བྱ་རྒྱུའི་རེ་བ་ཡོད། ཁོང་ཚོས་མི་མང་གི་དཔྱད་ཞིབ་བཟོད་ཐུབ་པ་དང༌། འཕོ་འགྱུར་རེ་འཚོལ་བྱེད་བཞིན་པའི་སྐྱེ་བོ་རྣམས་འདོད་བློ་ཁེངས་པ། བོད་ནང་ཞི་བདེ་ཡོང་བ་བཅས་ཀྱི་ཆེད་དུ་འབད་བརྩོན་དངོས་འབྲེལ་བྱེད་རྒྱུར་ངོས་ལ་རེ་བ་ཡོད།

ངོས་ནས་སྔོན་འགོག་གི་ཐབས་ལམ་འདི་དག་ལག་བསྟར་བྱ་རྒྱུའི་འབོད་སྐུལ་བྱེད་དགོས་དོན་ནི། ང་ཚོས་གོམ་པ་མདུན་སྤོ་བྱེད་པ་ལས། ཕྱོགས་གཉིས་པོ་གང་རུང་ཞིག་གིས་རང་དགར་ཕྱིར་ཤིག་མི་བྱེད་པའི་ཆེད་དུ་ཡིན། འདས་པའི་སྣེ་གཅིག་ལ་བརྩི་འཇོག་བྱས་མེད། ཕྱི་ལོ་ ༡༩༥༡ ལོར་ལྷ་ས་དང༌། ཕྱི་ལོ་ ༡༩༥༤ ལོར་པེ་ཅིང༌། ཕྱི་ལོ་ ༡༩༥༦ ལོར་རྒྱ་གར་བཅས་སུ་མའོ་ཙེ་ཏུང་དང༌། ཀྲའུ་ཨེན་ལཡེ་གཉིས་ཀྱིས་གཙོས་པའི་དཔོན་རིགས་མང་པོས་ངོས་ཀྱི་མི་མང་ཐོག་རྒྱ་མིའི་བྱ་སྤྱོད་ཀྱི་འབྲེལ་བ་བྱེད་སྟངས་སྐོར་ངོས་ལ་ཁ་གསལ་གྱི་ཁས་ལེན་མང་པོ་བྱས་ཡོད། དེ་ནས་བཟུང་རྒྱ་ནག་གི་དབང་འཛིན་པ་ཚོས་བོད་མི་རིགས་དང༌། བོད་ཀྱི་ཐུན་མོང་མ་ཡིན་པའི་ཆོས་དང་རིག་གཞུང་ལ་བརྩི་སྲུང་བྱ་རྒྱུ་རང་ཉིད་ནས་གསལ་བསྒྲགས་བྱས་པའི་སྲིད་བྱུས་མང་པོ་ཞིག་མུ་མཐུད་དེ་ལག་ལེན་བསྟར་མེད།

ཉེ་བའི་ལོ་ཤས་ནང་འཛམ་གླིང་རྒྱལ་ཁབ་ཁག་གི་འགོ་ཁྲིད་དང༌། གྲོས་ཚོགས་ཀྱི་འཐུས་མི། གྲོགས་པོ་སྒེར་མང་པོ་ཞིག་བཅས་ནས་འབད་བརྩོན་ཆེན་པོས་ངོས་ཀྱི་གྲོས་འཆར་དེ་དག་ལ་བཟང་ཕྱོགས་ཀྱི་ལན་འདེབས་བྱེད་དགོས་པའི་རྒྱ་ནག་གཞུང་ལ་འབོད་སྐུལ་བྱས་ཡོད། ངོས་ནས་གོ་སྐབས་འདི་བཟུང་སྟེ་ཁོང་རྣམ་པར་ཁ་ཞེ་གཉིས་མེད་ཀྱི་ཐུགས་རྗེ་ཆེ་ཞུ་རྒྱུ་དང༌། ངོས་ཀྱི་འབད་བརྩོན་ཁག་ལ་མུ་མཐུད་རྒྱབ་གཉེར་ཡོང་བའི་འབོད་སྐུལ་ཞུ་རྒྱུ་ཡིན།

ཞི་བདེ་དང༌། མཐུན་འགྲིག་ངང་གནས་ཐུབ་པའི་སླད་རྒྱ་ནག་གི་འགོ་ཁྲིད་ཚོས་རང་ཉིད་ཀྱི་མི་མང་དང༌། ཁྱིམ་མཚེས་ཁག ཨ་རི། འཛམ་གླིང་གི་རྒྱལ་ཁབ་གཞན་དག་བཅས་དང་མཉམ་ལས་བྱེད་པའི་རེ་བ་ཡོད། དེ་ལྟར་བྱས་ན་གཞི་ནས་འགྲོ་བ་མིའི་གྲངས་འབོར་གྱི་བཞི་ཆ་གཅིག་ཟིན་པའི་རྒྱལ་ཁབ་རྙིང་ཁུངས་འདིས་འཛམ་གླིང་གི་ཁྱིམ་ཚང་ཆེན་པོའི་ནང་འོས་ཤིང་འཚམ་པའི་རང་ཉིད་ཀྱི་གོ་གནས་འཛིན་ཐུབ། འདི་ནི་སྙིང་རྗེ་གཞི་རྩར་བཟུང་སྟེ་ཞི་བདེར་གནས་ཤིང༌། དགྲ་བོ་མེད་པ་དང༌། བདེ་སྐྱིད་ཀྱིས་ཁྱབ་པའི་འཛམ་གླིང་ཞིག་བསྐྲུན་རྒྱུའི་ནང་པའི་ལྟ་ཚུལ་དང་ཡང་མཐུན་པ་ཡིན། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༡ ཟླ་ ༡༠ ཚེས་ ༣༠ ཉིན་དྷ་ས་བོད་ཁྱིམ་དུས་དྲན་མཛད་སྒོའི་ཐོག་བཀའ་སློབ་སྩལ་བ།

ཀ༽ ཆོས་རིག་གི་ཤུགས་རྐྱེན་དང་། མི་ཚེའི་གོམས་གཤིས།

དེ་རིང་འདིར་གར་བོད་ཁྱིམ་གྱི་མཛད་སྒོའི་ཐོག་ལ་སེར་སྐྱ་མང་པོ་ཞིག་ཕེབས་ཡོད་པ་ཚང་མར་འཚམས་འདྲི་དང༌། བཀྲ་ཤིས་བདེ་ལེགས་ཞུ་རྒྱུ་ཡིན། འདས་པའི་ལོ་ཡུན་དེ་དག་གི་རིང་དང༌། ད་ལྟ་འཚོ་བཞིན་པའི་འབྲེལ་ཡོད་ཚང་མས་ངོ་ལྐོག་མེད་པར་ཧུར་ཐག་བྱས་པ་ལ་བརྟེན་ནས་གྲུབ་འབྲས་ཡག་ཐག་ཆོད་ཐོན་ཡོད། ཆོས་ཉིད་ལྟར་ཉམས་མྱོང་བསགས་པ་དེ་དག་གཞི་ལ་བཞག་ནས་མ་འོངས་པར་ཡར་རྒྱས་གཏོང་རྒྱུའི་ནུས་པ་བཏོན་ན། ཕལ་ཆེར་ཚོད་དཔག་བྱེད་ཐུབ་པ་ཞིག་ཡིན། འདས་པའི་ཉམས་མྱོང་གཞི་ལ་བཞག་ནས། མུ་མཐུད་ཡར་རྒྱས་གོང་འཕེལ་ཡོང་རྒྱུར་ཚང་མས་ཧུར་ཐག་གནང་རོགས་གནང་ཞུ་རྒྱུ་ཡིན།

ད་ལྟ་འདི་གར་བོད་ཕྲུག་ཁྱིམ་སྡེའི་འབྲེལ་ཡོད་གནས་སྟངས་སྐོར་དང༌། ཤེས་ཡོན་གྱི་སྐོར། བོད་སྤྱི་པའི་གནས་སྟངས་སྐོར། མ་འོངས་པར་བཙན་བྱོལ་ལ་ཡོད་པའི་བོད་མི་སྤྱི་དང༌། ལྷག་པར་བུ་ཕྲུག་ཚོའི་ངོས་ནས་མ་འོངས་བོད་ཀྱི་རང་དབང་སླར་གསོའི་ཉི་མ་ཤར་བའི་མཚམས་ལ་བོད་དེ་དེང་དུས་དང་མཐུན་པ་ཞིག་དང༌། མདོར་ན་འདི་ཕྱི་གཉིས་ཡོད་ཀྱི་མི་སྡེའི་སྤྱི་ཚོགས་ཡག་པོ་ཞིག་འཛུགས་སྐྲུན་བྱ་རྒྱུ་གལ་གནད་ཆེན་པོ་ཡིན་པ་སྙིང་ལ་བཅངས་ནས་ཚང་མས་ཧུར་ཐག་བྱེད་དགོས་པའི་སྐོར། ད་ལྟ་བཀའ་བློན་དང༌། ཚོགས་གཙོ་གཉིས་ནས་ཞིབ་ཕྲ་ཡག་ཐག་ཆོད་བྱུང་སོང༌། དེ་ལ་ངས་བསྐྱར་ཟློས་ཞུ་དགོས་མི་འདུག

ད་ལྟ་འདིར་བསམ་བློ་འདི་འདྲ་ཞིག་འཁོར་བྱུང༌། འདས་པའི་མི་ལོ་ ༣༢ ཙམ་གྱི་རིང་ལ་ང་རང་ཚོ་ཚང་མས་བོད་ཀྱི་རིག་གཞུང་ཞེས་རྩ་ཆེར་བཟུང་བ་དང༌། འདི་མི་ཉམས་ཡུན་གནས་ཡོང་ཐབས་ལ་འབད་བརྩོན་བྱས་པ་རེད། ད་ཆ་ལོ་དེ་ཙམ་ཕྱིན་པའི་རིང་ལ་བསམ་བློ་གཏོང་སྐབས། དེ་སྔ་འགོ་སྟོད་ང་རང་ཚོ་བོད་མིའི་ནང་ལའང་འགའ་ཞིག་སོ་སོའི་སེམས་ལ་ཞུམ་པ་སྐྱེ་བ་དང༌། བོད་པ་ཡིན་པའི་ཆ་ནས་ངོ་གནོང་བའི་རྣམ་པ་དང༌། ཉམས་དམའ་བའི་བསམ་ཚུལ་དེ་འདྲ་བྱུང་ཡོད། ཁག་མི་འདུག ད་ཆ་དུས་ཡུན་གང་འཚམ་ཕྱིན་པའི་སྐབས་ལ། བོད་ཀྱི་མི་རབས་ནས་མི་རབས་རིམ་བརྒྱུད་ལ་ང་ཚོའི་ཆོས་དང་རིག་གཞུང་གིས་རྐྱེན་པས་མི་ཚེའི་འགྲོ་སྟངས་གོམས་གཤིས་ཆ་ཚང་བ་ཡོད་པ་འདི་དེང་སང་འཛམ་བུ་གླིང་འདིའི་སྒང་ལ་ཕྱོགས་གང་ས་ནས་རིན་ཐང་ཆེ་རུ་འགྲོ་བཞིན་པ་གསལ་པོ་རེད།

ཁ༽ དམར་པོའི་ལྟ་བ་དང་། ཁྱི་ཁར་རུས་བཟུང་།

ཕྱོགས་གཅིག་ནས་བོད་པ་རྣམས་རྒྱ་མིའི་བཙན་འོག་ལ་ཚུད་ནས་ད་ཕན་མི་ལོ་སུམ་ཅུ་བརྒལ་བ་ཕྱིན་པ་དང༌། ལྷག་པར་དུ་ཡང་ ༡༩༥༥-༡༩༥༦ ནས་བཟུང་རྒྱ་མིས་ཕྱིའི་མཛེས་ཟོལ་གྱི་རྣམ་པའི་གདོང་རིས་དེ་བསྒྱུར་ནས་དྲག་ཤུགས་ཀྱིས་དབང་སྒྱུར་བྱེད་རྒྱུའི་འབད་བརྩོན་བྱས་པ་རེད། དེ་ལ་སོགས་པའི་ཐབས་ཤེས་གང་ཡོང་བྱས་ཀྱང་། ད་ལྟའི་གནས་ཚུལ་ལ་བོད་མི་ས་ཡ་དྲུག་གི་ནང་ནས་ཁྲི་རེ་ཟུང་ལྟ་བུ་རྒྱ་མིར་དགའ་ཞེན་ཡོད་ན་ལས། དེ་མིན་ཡོངས་རྫོགས་རྒྱ་མིར་བློ་ལོག་ནས་བསྡད་ཡོད། དེ་འདྲའི་མི་རིགས་ཀྱི་ལྟ་བ་མཁྲེགས་པོ་ཡོང་བའི་གནད་དོན་ཆེ་ཤོས་དེ་ང་ཚོའི་ཆོས་དང༌། རིག་གཞུང་གི་ཐོག་ནས་ཡོང་གི་ཡོད། བོད་ཀྱི་ཆབ་སྲིད་འཐབ་རྩོད་ཀྱི་རྩ་བའི་རྒྱབ་རྟེན་ལ་ང་ཚོའི་ཆོས་དང་རིག་གཞུང་གི་ཐོག་ནས་ནུས་ཤུགས་ཆེན་པོ་བཏོན་ཡོད། བོད་ལ་ཡོད་པའི་རྒྱ་མི་ཁོ་རང་ཚོའི་ནང་ནས་ལྐོག་ལ་བོད་པ་འདི་ཚོ་ཁྱད་མཚར་ཞིག་འདུག མི་དེ་ཚོ་གཞུང་དྲང་པོ་དང༌། སེམས་བཟང་པོ་འདུག་ཅེས་བརྗོད་མཁན་ཡོད།

ད་ལྟ་བོད་ནང་ལ་དབང་བསྒྱུར་བྱེད་མཁན་གྱི་རྒྱ་མི་ཚོས་དམར་པོའི་ལྟ་བ་འཛིན་གྱི་ཡོད། དམར་པོའི་ལྟ་བ་དེ་ཕྱི་ལོ་ ༡༩༡༧ ལོར་འགོ་ཚུགས་ཤིང་། ད་ཆ་ཕྱི་ལོ་ ༡༩༩༡ ལོར་སླེབས་སྐབས་དམར་པོའི་ལྟ་བ་དང་འབྲེལ་བའི་སྲིད་དབང་བཙན་ཤུགས་ལྡན་པའི་ཐོག་ནས་འཛིན་མཁན་ཨུ་རུ་སུ་ཐེ་བས་དམར་པོའི་རྒྱབ་ཁབ་མང་ཆེ་བའི་ནང་ལ་བསྒྱུར་བཅོས་ཆ་ཚང་ཕྱིན་ཡོད། རྒྱ་མི་གཅིག་པུས་ཁྱི་ཁར་རུས་བཟུང་བྱས་ནས་བསྡད་ཡོད། འདིའི་ཐད་ང་ཚོས་དཔྱད་བསྡུར་ཞིག་བྱས་ན་ང་ཚོ་བོད་ཀྱི་ལུང་པ་ས་རྒྱ་ཆེ་ལ་མི་འབོར་ཉུང་བ། དེ་འདྲའི་བབས་ཀྱིས་ཐུན་མོང་མ་ཡིན་པའི་གོམས་གཤིས་ཤིག་ཡོད་ཀྱང་རྩ་བ་ནང་པའི་ཆོས་དང་འབྲེལ་བ་ཤིན་ཏུ་ཆེན་པོ་ཡོད།

ནང་ཆོས་འདི་གནས་བརྟན་སྡེ་པའི་ལུགས་ལྟར་ན། མི་ལོ་ ༢༥༠༠ ལྷག་ཙམ་ཕྱིན་ཟིན་ཅིང་། དེའི་རིང་ལ་དུས་ཚོད་འགྱུར་བ་མང་པོ་ཕྱིན་ཡོད་ཀྱང༌། ནང་པ་སངས་རྒྱས་པའི་ཆོས་འདིར་དུས་ད་ལྟའང་བསྒྱུར་བཅོས་གཏོང་དགོས་པ་དང༌། ལྷན་པ་རྒྱག་དགོས་པ་རྩ་བ་ནས་མེད། ཆོས་ལུགས་སྤྱི་དང༌། ལྷག་པར་ནང་པ་སངས་རྒྱས་པའི་ཆོས་ལ་སྐྱོན་དང༌། ཉེས་དམིགས་སུ་བལྟས་ནས་མཐའ་གཅིག་ཏུ་གཏོར་བཤིག་གཏོང་མཁན་དམར་པོའི་ལྟ་བ་སྲིད་དབང་དང་འབྲེལ་བའི་སྒྲིག་འཛུགས་ཀྱི་གནས་སྟངས་དེ་དུས་རབས་ཉི་ཤུ་པ་འདིའི་ནང་ལ་སྐྱེས་པ་རེད། དུས་རབས་ཉི་ཤུ་པ་འདི་གའི་ནང་ལ་ཤི་འགྲོ་གི་ཡོད། གསོན་པའི་རིང་ལའང་རལ་པ་ལྷན་པས་མ་ཁེབས་པ་ལྟར་སྣོན་མ་རང་བརྒྱབ་ནས་སྡོད་དགོས་པ་ཞིག་བྱུང་ཡོད།

ག༽ ནང་པའི་ཆོས་རིག་དང་། བོད་མིའི་འཚོ་གནས་ཀྱི་གཞི་རྟེན།

ང་རང་ཚོ་བོད་ཀྱི་དངོས་ཡོད་གནས་ཚུལ་དང་འབྲེལ་ནས་བཤད་ན། ནང་པ་སངས་རྒྱས་པའི་ཆོས་དང་རིག་གཞུང་འདི་ང་རང་ཚོ་བོད་མི་རིགས་འཚོ་ཞིང་གནས་ཐུབ་པའི་རྨང་གཞི་ལྟ་བུ་ཆགས་འདུག ང་ཚོར་དབང་བསྒྱུར་བྱེད་མཁན་གྱིས་དམར་པོའི་ལྟ་བ་དང་འབྲེལ་བའི་མིང་འཁྱེར་ནས་གསར་བརྗེ་བྱེད་དགོས་ཞེས་ཤོད་ཀྱི་ཡོད་ཀྱང༌། བསྡུར་བ་ཡིན་ན། ང་ཚོའི་ནུས་པ་ཆེ་བ་ཡོད་པ་དང༌། ཕ་རོལ་པོའི་ནུས་པ་སྣུམ་ཟད་ཀྱི་མར་མེ་ནང་བཞིན་ཆགས་ཡོད་པ་བརྒྱ་ཆ་བརྒྱ་ཐམ་པ་ཐག་ཆོད་པ་རེད།

ཆེ་ས་ནས་བཤད་ན་ཕྱི་ལོ་ ༡༩༧༩ ནས་ཨུ་རུ་སུའི་ནང་ལ་ཐེངས་ཁ་ཤས་སླེབས་པ་རེད། ཉེ་ཆར་ལོ་འདིའི་ནང་ལ་ཡང་སྐྱར་ས་ཁུལ་དེ་གའི་ནང་པའི་ཆོས་བྱེད་པ་ཡོད་སའི་རིགས་ཁ་ཤས་ལ་ཕྱིན་པ་ཡིན། མོ་སི་ཁོ་ཡི་གནས་ཚུལ་འགྱུར་བ་བྱུང་བའི་རྗེས་སུའང་སླེབས་པ་རེད། གང་ལྟར་དངོས་ཡོད་གནས་ཚུལ་ལ། གསར་བརྗེ་བྱས་ནས་ལོ་ཡུན་དེའི་རིང་ལ་གྱོང་གུན་ཆེ་ཤོས་དེ་ཆོས་ཕྱོགས་དང་འབྲེལ་བའི་ཡ་རབས་སྤྱོད་བཟང་གི་གོམས་གཤིས་བརླགས་པ་དེ་ཡིན་ལ། དེ་ནི་གྱོང་གུན་ཆེ་ཤོས་དང༌། འགྱོད་པ་ཆེ་ཤོས་སུ་བྱས་ནས་ཕངས་སྣང་བྱེད་མཁན་མང་པོ་ཞིག་ཐུག་བྱུང༌། གང་ལྟར་ནུས་པ་བསྡུར་སྐབས་ནང་ཆོས་ཀྱི་ནུས་པ་ཤུགས་ཆེ་བ་ཡོད་པ་ཧ་ཅང་གསལ་པོ་རེད།

དེ་ནས་ནུབ་ཕྱོགས་རྒྱལ་ཁབ་ཚོའི་ནང་ལ་མཚོན་ན་ཕྱི་དངོས་པོ་ཡར་རྒྱས་ཕྱིན་ནས་ཡག་པོ་ཡོད་པ་དང༌། དེ་མིན་རྣམ་གཡེང་ཁོ་ནས་དུས་འདས་ནས་སྡོད་ཀྱི་ཡོད། འཇིགས་ན་སྐྱབས་ཟེར་བ་ལྟར་དམིགས་བསལ་དཀའ་ངལ་འཕྲད་སྐབས་ཆོས་ཀྱི་བསམ་བློ་འཁོར་གྱི་ཡོད། སྤྱིར་བཏང་སོ་སོ་རང་ཉིད་ཀྱི་ཕ་མེས་ནས་ཡོད་པའི་ཆོས་ལུགས་ཐོག་ལ་དུས་རབས་ཉི་ཤུ་པའི་ནང་ལ་དོ་སྣང་ཆུང་དུ་ཕྱིན་ན་ཡང༌། བར་ལམ་ནས་ཆོས་ལུགས་ཚང་མའི་ཐོག་ལ་འགྱུར་བ་འགྲོ་གི་ཡོད་བཟོ་འདུག དེའི་ནང་ནས་སྤྱིར་ཤར་ཕྱོགས་པ་དང་། ཡང་སྒོས་ནང་པ་སངས་རྒྱས་པ། དེའི་ནང་ཚན་བོད་ཀྱི་ནང་ཆོས་ལ་དོ་སྣང་བྱེད་མཁན་ཇེ་མང་དུ་འགྲོ་བཞིན་ཡོད། ང་རང་ཚོས་ཆོས་དང་རིག་གཞུང་ཞེས་རྩ་བ་ཆེན་པོར་འཛིན་པ་འདིས་ཕྱིན་ཆད་མི་རིགས་ཡར་རྒྱས་འགྲོ་རྒྱུ་དང༌། འཛམ་བུ་གླིང་འདིའི་སྒང་ལ་མིག་དཔེ་སྟོན་འོས་པའི་མི་རིགས་ཤིག་ཆགས་པའི་རྒྱུ་རྐྱེན་དང༌། ནུས་པ་ཞིག་ཡོད་པ་གསལ་པོ་རེད་འདུག

ང་རང་ཚོའི་གཉེན་གྱི་ཕྱོགས་ནས་བལྟས་ནའང་བོད་ཀྱི་རིག་གཞུང་འདི་རྩ་བ་ཆེན་པོ་ཡིན་པ་དང༌། ང་རང་ཚོའི་དགྲ་བོའི་ཕྱོགས་ནས་བལྟས་ཀྱང་བོད་ཀྱི་རིག་གཞུང་འདི་རྩ་བ་ཆེན་པོ་ཆགས་ཀྱི་འདུག ད་ལྟ་བར་ལོ་མང་དེ་ཙམ་རིང་ང་རང་ཚོས་བོད་ཀྱི་རིག་གཞུང་ལ་གཅེས་སྤྲས་བྱེད་དགོས་ཞེས་ཡང་ཡང་བཤད་དེ་འབད་བརྩོན་བྱས་པ་དེ་ནོར་མི་འདུག་བསམ་གྱི་ཡོད། ང་ཚོས་རང་མི་རིགས་ཀྱི་རིག་གཞུང་ལ་གླེན་པའི་ཞེན་ཁོག་དང༌། ཞེ་ཕུགས་སུ་བྱས་པ་དེ་འདྲ་མ་ཡིན་པར་རྒྱུ་མཚན་ལྡན་པའི་སྒོ་ནས་ཞེན་དང༌། གཅེས་སྤྲས་བྱས་པ་ཞིག་ཡིན། དེས་ན་ང་རང་ཚོ་བོད་མི་རིགས་ཚོས་ཞུམ་པ་སྤངས་ཏེ་སྤོབས་པ་བྱ་འོས་པ་ཞིག་ཡིན།

དེ་སྔ་ཕན་ང་ཚོར་དེང་དུས་ཀྱི་ཤེས་ཡོན་གསར་པའི་རིགས་སློབ་སྦྱོང་གི་གོ་སྐབས་མ་བྱུང་བ་ལས། དེ་མིན་བསམ་བློའི་ཆ་ནས་ཉིན་རེ་ཉིན་རེའི་འཚོ་བའི་ཀུན་སྤྱོད་དང༌། གཤིས་ཀ་སོགས་གང་ཐད་ནས་ང་རང་ཚོ་བོད་མི་རིགས་ལ་མི་གཞན་གྱི་མིག་དཔེ་བྱེད་འོས་པ་ཞིག་ཡོད། དེ་ང་ཚོས་ངོས་འཛིན་བྱས་ནས། སོ་སོ་བོད་རིགས་ཤིག་ཡིན་པ་ལ་སྤོབས་པ་དང༌། སྤྲོ་བ་སྐྱེས་པ་བྱེད་རྒྱུ་གལ་ཆེན་པོ་འདུག ལྐུག་པ་ཨུ་ཚུགས་དང་གླེན་པའི་སྤོབས་པ་མ་ཡིན་པར་རྣམ་དཔྱོད་ལྡན་པའི་སྤོབས་པ་དེ་གང་ཅིའི་ཆ་ནས་ཡར་རྒྱས་འགྲོ་བའི་གཞི་མ་ཡིན། ཞུམ་པས་ཆོས་འཇིག་རྟེན་གང་གི་ཡང་ཕོངས་པ་སེལ་མི་ཐུབ། དེ་ལྟར་ན། ང་རང་ཚོས་ལས་དོན་གང་ཅིའི་ཐོག་ལ་སྤྲོ་ཤུགས་ལྡན་པའི་སྒོ་ནས་འབད་བརྩོན་བྱ་རྒྱུ་འདི་གལ་ཆེན་པོ་འདུག དེ་ཚང་མའི་སེམས་ལ་བཞག་ན་བསམ་པ་དྲན་བྱུང༌། དེ་མིན་ཞུ་རྒྱུ་གང་ཡང་མེད། ཚང་མར་བཀྲ་ཤིས་བདེ་ལེགས་ཡོད། ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༢ ཟླ་ ༣ ཚེས་ ༡༢ ཉིན་སུ་ཇ་སློབ་གྲྭར་སྩལ་བའི་བཀའ་སློབ།

ཀ༽ ཤེས་ཡོན་ཐོབ་མིན་དང་། དེ་དག་གི་མདུན་ལམ།

དེ་རིང་འདིར་བོད་ནས་ཉེ་ཆར་འབྱོར་བ་སློབ་སྦྱོང་ལ་དོན་གཉེར་བྱས་ནས་ཡོང་མཁན་རྣམས་ཀྱི་ཆེད་དུ་དམིགས་ནས་ཛ་དྲག་གི་སློབ་སྦྱོང་གི་བསྟི་གནས་འདི་འདྲ་ཞིག་བཙུགས་པ་རེད། དེའི་ས་ཆ་འདིར་དེ་རིང་ཡང་བསྐྱར་སླེབས་ཐུབ་པར་དགའ་པོ་བྱུང༌། ཁྱེད་རང་ཚོ་ཚང་མར་ཐུགས་རྗེ་ཆེ་ཟེར་རྒྱུ་ཡིན། སྔོན་མ་ང་འདིར་ཡོང་བའི་ཉིན་མོ་དེར་ཆར་བརྡུང་བཏང་སྟེ་ཚང་མར་སླེབས་ཐུབ་མེད། སྐབས་དེར་གཞི་ནས་འཛུགས་སྐྲུན་བྱེད་པའི་སྐབས་རེད། ད་ཆ་འཛུགས་སྐྲུན་གང་ལ་གང་འཚམ་ཟིན། སློབ་ཕྲུག་ལ་ཆ་བཞག་ནའང་ཧ་ལམ་བདུན་བརྒྱ་ལྷག་ཙམ་ཟིན་ཡོད། ཚང་མས་ཧུར་ཐག་བྱས་འདུག་པས་དགའ་པོ་བྱུང༌། ཐུགས་རྗེ་ཆེ་ཞུ་གི་ཡིན།

ད་ལྟ་ལས་བསྡོམས་ནང་བཤད་པ་བཞིན། ཁུངས་འདི་བོད་ཕྲུག་ཁྱིམ་སྡེའི་ཁོངས་ནས་འགན་བླངས་རྗེས་གང་ཅིའི་གནས་སྟངས་ཚགས་ཚུད་པའི་རྣམ་པ་གསལ་པོ་ཐོན་པར་ཡང་ཐུགས་རྗེ་ཆེ་ཟེར་གྱི་ཡིན། ད་ལྟ་ཤེས་རིག་བཀའ་བློན་གྱིས་འགྲེལ་བཤད་བརྒྱབ་པ་དང༌། རེ་འདུན་བཏོན་པ་འདི་དག་དངོས་ཡོད་གནས་ཚུལ་རེད། བོད་ནས་གསར་དུ་འབྱོར་བ་རྣམས་ཀྱི་སློབ་སྦྱོང་བྱེད་རྒྱུའི་དོན་དག་ལ་ཐོག་མར་འཆར་གཞི་བཏིང་སྐབས་ཛ་དྲག་བྱས་ནས་བཙུགས་པ་ཞིག་རེད། དེ་ནས་རིམ་པས་རིམ་པས་སློབ་སྦྱོང་བྱེད་མཁན་མུ་མཐུད་ནས་ཡོང་བར་བརྟེན་འཕྲལ་སེལ་གྲ་སྒྲིག་ཞིག་གིས་མི་འགྲིགས་པར་ཡུན་རིང་པོའི་འཆར་གཞི་གཏིང་ན་མ་གཏོགས་ཡོང་ཐབས་མེད་པ་གསལ་པོ་ཆགས་ཡོང་སྐབས། འདིར་གཞི་ནས་སློབ་གྲྭ་རྒྱག་རྒྱུའི་འཆར་གཞི་བཏིང་བ་རེད།

ད་ཆ་ལས་བསྡོམས་ནང་གསལ་བཞིན། ཕལ་ཆེར་སྡེ་ཚན་ལྟ་བུ་གཉིས་ཡོད། ཚུར་བོད་ནས་ཡོང་མཁན་ནང་རིགས་གཅིག་གཞི་རྩའི་བོད་ཡིག་སློབ་སྦྱོང་གནས་ཚད་དང༌། རྒྱ་ཡིག་གི་གནས་ཚུལ་ཡག་ཐག་ཆོད་ཡོད་པ། དབྱིན་ཇིའི་སྐད་གཙོ་བོར་གྱུར་པའི་ཕྱི་རྒྱལ་གྱི་སྐད་ཡིག་སློབ་སྦྱོང་བྱེད་རྒྱུ་དམིགས་ཡུལ་འཛིན་མཁན་ཚོ་ཁག་ཅིག་ཡོད། དེ་རྣམས་ཤེས་ཚད་ཀྱི་གཞི་རྩ་ཡག་པོ་ཡོད་སྟབས་མུ་མཐུད་ནས་སློབ་སྦྱོང་དམིགས་བཀར་སྤྲོད་ཐུབ་ན་ཕྱིན་ཆད་ཤེས་ཡོན་གྱི་ཐོག་ནས་སྤྱི་སྒེར་གང་ལ་ཡང་བལྟ་བཟོ་འཇོག་བཟོ་ཡོང་ཐུབ་པའི་རེ་བ་ཡོད་པ་ཁག་ཅིག་ཡོད། ཚོ་ཁག་གཞན་དེ་བོད་ནང་སློབ་སྦྱོང་ཇི་བཞིན་ཚང་བ་མ་ཐོབ་མཁན་ཡིན་པས་དེ་དག་གཞི་ནས་སློབ་སྦྱོང་སྒོ་གང་ས་ནས་བྱེད་དགོས་པ་དེ་གྲས་ཕལ་ཆེར་འབོར་ཆེ་བ་ཡོད། བོད་ནང་མཐོ་རིམ་གྱི་སློབ་སྦྱོང་བྱས་པ་དང༌། ཁ་ཤས་རྒྱ་ནག་ལ་སློབ་སྦྱོང་བྱེད་མྱོང་བ་དེ་རིགས་ཁ་ཤས་ཡོད་པ་དེ་དག་གི་གྲས་ཕྱི་རྒྱལ་ལ་ལམ་སེང་གཏོང་རྒྱུ་དང༌། ཡང་རྒྱ་གར་སློབ་གྲྭ་ཆེ་ཁག་ལ་ལམ་སེང་གཏོང་རྒྱུར་ཧ་ཅང་ཁག་པོ་ཡོད། ཐོག་མར་སྐད་བརྡ་མ་འཕྲོད་པ་དང་གཅིག སྐད་བརྡ་འཕྲོད་ནའང་ལམ་སེང་འགྲོ་ཆོག་བསྡད་ཆོག་ཡོང་ཐབས་མེད།

མཐོ་རིམ་གྱི་སློབ་སྦྱོང་གང་ལ་གང་འཚམ་ཡོད་པ། རེ་བ་ཡོད་པ་དེ་དག་གི་གྲས་ལ་སློབ་སྦྱོང་སྤུས་དག་སྤྲོད་རྒྱུའི་སྡེ་ཚན་ཞིག་ཕྱེ་དགོས་ཀྱི་མེད་དམ་བསམ་པ་དྲན་བྱུང༌། དམངས་མ་རྣམས་ལ་རང་ཉིད་ཀྱི་ཁམས་དང་མོས་པ་དང་མཐུན་པའི་ཤེས་ཡོན་སློབ་སྦྱོང་སྤྲོད་རྒྱུ་དང༌། རིམ་པས་རིམ་པས་ལག་ཤེས་ཀྱི་ཐོག་ནས་རང་ཉིད་ཀྱི་མདུན་ལམ་འཚོལ་རྒྱུའི་ཆ་རྐྱེན་སྒྲུབ་དགོས། ཛ་དྲག་འཕྲལ་སེལ་གྱི་གསོག་སྒར་སློབ་གྲྭ་ལྟ་བུ་ཞིག་ཏུ་ཚང་མ་ཉ་ཉུང་མཉམ་བསྲེས་ལྟ་བུ་བྱས་ན་མཐོ་རིམ་སློབ་མ་སྤྱི་བྱིངས་སློབ་སྦྱོང་བྱེད་ཐུབ་མཁན་ཉུང་ཤས་ཡོད་པ་དག་གི་དུས་ཚོད་ཆུད་ཟོས་དང༌། འདོད་པ་ཡང་མ་ཚིམས་པ་ལྟ་བུའི་འཐུས་ཤོར་འགྲོ་ཉེན་ཡོད། ད་ཆ་ང་ཚོས་ཏན་ཏན་དབྱེ་འབྱེད་ཅིག་བཏང༌། སློབ་སྦྱོང་མ་ཐུབ་པའི་རིགས་སོ་སོ་རང་ས་ནས་གནས་མ་ཐུབ་པ་ལས། གཞན་དག་གཅིག་གིས་ཐོབ་ཐང་འཕྲོག་པ་ལྟ་བུ་རྩ་བ་ཉིད་ནས་མིན། བོད་ནས་སློབ་སྦྱོང་བྱེད་རྒྱུའི་གོ་སྐབས་མ་བྱུང་བར་སླེབས་པ་འདི་དག་གི་གྲས་ཀྱི་ལན་རྩ་རྒྱ་མིར་ཐུག་པ་ལས། སུ་གཅིག་ལ་ཁག་བཞག་ས་མེད།

ཁ༽ ཤེས་ཡོན་ལ་འབད་བརྩོན་དང་། སྒྲིག་ཁྲིམས་ལ་བརྩི་སྲུང་།

གཞན་ཡང་ཁྱེད་རང་ཚོ་ཁ་ཤས་དང་ང་ཚོ་སྐད་ཆ་བྱུང༌། བོད་ནས་ཚུར་ཡོང་མཁན་ཚོ་ལ་ང་ཚོས་དམིགས་བསལ་གྱི་དཀའ་ངལ་ཆེན་པོ་ཞིག་འོག་ནས་གྲ་སྒྲིག་བྱས་པ་འདི་སྤུས་དག་པོ་ཞིག་མ་ཆགས་པའི་སྐབས་ལ་བོད་ནས་ཡོང་མཁན་རིགས་གཅིག་གིས་སྦིར་སློབ་གྲྭར་འགྲོ་མི་དགོས་པ་ཞིག་གནང་རོགས་ཞེས་བརྗོད་ཀྱི་འདུག ཧ་ལམ་འདིར་མི་ཆ་བེ་ཆོ་བེ་ཚོ་འགྲོ་ས་ལྟ་བུ་ཞིག་ལས། དངོས་གནས་སློབ་སྦྱོང་བྱེད་ཐུབ་མཁན་གྱི་མིའི་སློབ་སྦྱོང་བྱེད་ས་གཅིག་ལ་ངོས་འཛིན་བྱེད་ཀྱི་མི་འདུག དེས་ན་སྤུས་དག་པོ་ཞིག་དང༌། མིག་དཔེ་འོས་པ་ཞིག་བྱུང་རོགས་བྱས་ན་བསམས་ནས་ང་ཚོས་འདིར་འགྲོ་སོང་བཏང༌། རོགས་རམ་ཚོགས་པ་རྣམས་ལ་འབོད་སྐུལ་བྱས། ཕྱོགས་མང་པོ་ཞིག་ནས་ཐབས་ཤེས་ཡོད་རྒུ་རྩལ་སྤྲུག་བྱས་ནས་ད་ཆ་གྲུབ་འབྲས་ཐོན་པ་དང་ཕན་ཐོགས་ཡོད་པ་ཞིག་བྱུང་ཡོད།

གྲ་སྒྲིག་བྱེད་མཁན་ཚོའི་ངོས་ནས་ཡིན་ནའང་ཧུར་ཐག་བྱེད་ཀྱི་ཡོད་ལ། གཙོ་བོ་ད་ལྟ་སློབ་ཕྲུག་ཚོའི་ངོས་ནས་ཚང་མས་ང་རང་ཚོ་བོད་སྤྱི་པའི་མཚན་ལར་བསམ་གཞིགས་དང༌། སོ་སོ་སྒེར་སོ་སོའི་ངོས་ནས་བོད་ནང་དཀའ་ངལ་དེ་འདྲ་ཞིག་མྱངས་པའི་འོག་ནས་ཚུར་རང་དབང་གི་ལུང་པར་སླེབས། སླེབས་པ་ཙམ་དུ་མ་ཟད་སོ་སོའི་མི་ཚེའི་མདུན་ལམ་ནང་སོ་སོའི་ནུས་པ་དང་འཚམ་པའི་སློབ་སྦྱོང་བྱེད་སའི་གོ་སྐབས་ཡོད་པ་འདི་ཉི་མ་གཅིག་ཡིན་ནའང་ཆུད་ཟོས་མ་བཏང་བར་སློབ་སྦྱོང་བྱེད་རྒྱུ་གལ་ཆེན་པོ་ཡིན།

དེ་ནས་སྒྲིག་ལམ་ཀུན་སྤྱོད་ཀྱང་ཧ་ཅང་གལ་ཆེན་པོ་འདུག བོད་ནང་ལ་གཞོན་སྐྱེས་མང་པོ་ཞིག་གིས་ཆང་རག་ཚོད་མེད་འཐུང་བ་དང༌། རྩེད་མོ་རྩེས་པ་སོགས་བག་ཡངས་ཀྱིས་མི་ཚེར་འཐུས་ཤོར་གྱི་གནས་ཚུལ་གཅིག་ཆགས། དེ་འདྲ་ཞིག་གི་འོག་ནས་འདི་ཕྱོགས་ཚུར་སླེབས་མཁན་གྱི་ནང་ད་དུང་བོད་ཀྱི་གོམས་གཤིས་ངན་པ་ལངས་ཤོར་ལྟ་བུའི་ལྷོད་ཡངས་ཡོང་མི་སྲིད་པ་མིན་པས་ཚང་མས་གཟབ་གཟབ་བྱེད་དགོས་ཀྱི་འདུག འགོ་སྟོད་དེ་སྐབས་ལ་སྦིར་སློབ་ཕྲུག་གིས་རྒྱག་རེས་རྒྱག་གི་འདུག་ཅེས་པའི་གནས་ཚུལ་ཐབས་སྐྱོ་པོ་དེ་འདྲ་བྱུང་ཡོད། རིམ་པས་རིམ་པས་ཕྲན་བུ་དྲག་ཏུ་ཕྱིན་ཡོད། ད་དུང་ཚང་མས་རྒྱུན་གྱི་སྒྲིག་ལམ་ཀུན་སྤྱོད་ཐོག་ལ་ཡིད་གཟབ་བྱེད་དགོས།

ག༽ འཆར་ལ་ཉེ་བའི་རང་དབང་དང་། དེ་བསྟུན་འབད་ཐབས།

དེ་ནས་ང་རང་ཚོ་བོད་སྤྱི་པའི་དོན་དག་ལ་ཆ་བཞག་ན། དངོས་གནས་ལོ་རེ་ནས་ལོ་རེ་མི་སྡོད་པར་ཧ་ཅང་གི་འགྱུར་བ་ཆེན་པོ་ཞིག་འགྲོ་གི་ཡོད། གཙོ་ཆེ་ཤོས་འཛམ་བུ་གླིང་སྤྱི་ཡོངས་ལ་ཧ་ལས་པའི་འགྱུར་བ་ཆེན་པོ་ཞིག་འགྲོ་བཞིན་པ་ཚང་མས་ཤེས་གསལ་རེད། རྒྱ་ནག་ནང་གི་འགྱུར་བའི་གནས་སྟངས། བོད་ནང་གི་རྒྱ་ཆེའི་མི་མང་ཚོས་དངོས་གནས་དྲང་གནས་སེམས་ཤུགས་འགྱུར་བ་མེད་པར་བསྡད་པའི་གནས་ཚུལ་སོགས་ཕྱོགས་མང་པོ་ཞིག་ལ་བལྟས་ན་རྟེན་འབྲེལ་ལྟོས་གྲུབ་ཀྱི་རྒྱུ་རྐྱེན་མང་པོ་ཞིག་འཕྲད་པའི་འོག་ནས་བོད་དོན་བདེན་མཐའ་གསལ་བའི་དུས་ཚོད་འཆར་ལ་ཉེ་བར་སླེབས་ཡོད།

ང་རང་ཚོ་ལ་ད་ལྟ་ཕན་ཆད་རྒྱ་མིས་འཇམ་བསླུས་རྒྱག་སར་འཇམ་བསླུས་བརྒྱབ། མགོ་སྐོར་གཏོང་སར་མགོ་སྐོར་བཏང༌། དྲན་གནོན་བྱེད་སར་དྲག་གནོན་བྱས། ཐབས་ཤེས་ཡོད་རྒུ་རྩལ་སྤྲུག་གིས་བོད་མིའི་བློ་འགྱུར་བའི་ཐབས་ཤེས་རབ་དང་རིམ་པ་ལོ་བསྟུད་ནས་བྱས་པ་དེ་དག་རྩ་བ་ནས་ཕམ་ཉེས་ཕྱིན་པ་རེད། རྩ་བའི་ཆ་རྐྱེན་ང་རང་ཚོའི་མི་མང་གི་སེམས་ཤུགས་ཀྱི་ཐོག་ནས་ཡོང་གི་ཡོད། བོད་ནང་ལ་ཡོད་པའི་རྒྱ་ཆེའི་མི་མང་གི་སེམས་ཤུགས་དངོས་གནས་བསྔགས་པར་འོས་པ་ཞིག་ཡོད་པ་འདི་ད་ཆ་འཛམ་བུ་གླིང་གང་ས་གང་ནས་ཤེས་རྟོགས་ཐུབ་པ་ཆགས་ཡོད། ཚང་མ་སེམས་སྐྱིད་པོ་བྱས། ཧུར་ཐག་བྱེད་དགོས།

དེ་ནས་ཁྱེད་རང་ཚོ་བོད་ལ་སྡོད་དུས་རྒྱ་མིས་གདུག་རྩུབ་གཏོང་སྟངས་དེ་ཉིན་རེ་བཞིན་མཐོང་བ་དང༌། དྲན་གསོ་གཏོང་མཁན་ལྟ་བུ་ཡོད་པ་རེད། འདི་ནས་ཚུར་རང་དབང་ལུང་པར་སླེབས་རྗེས་དེ་འདྲའི་ཛ་དྲག་གི་གནས་ཚུལ་གང་ཡང་མེད་སྟབས་བསམ་བློའི་ངར་ཤ་ལྟ་བུ་དེ་ཟླ་བ་ཇི་སོང་གི་ག་ལེ་ག་ལེར་བརླག་འགྲོ་རྒྱུའི་ཉེན་ཁ་ཡོད་པས་ལྷོད་གཡེངས་བྱེད་མི་རུང༌། ཁྱེད་རང་ཚོ་མང་ཆེ་བ་བོད་ནས་སྤྱི་པའི་དོན་དག་ལ་སེམས་ཤུགས་འཁྱེར་ནས་སླེབས་པར་བརྟེན་ཉིན་མ་དང་པོའི་སེམས་ཤུགས་དམ་བཅའ་གང་འདྲ་བཞག་ཡོད་པ་དེ་མུ་མཐུད་ནས་འཛིན་རྒྱུ་གལ་ཆེན་པོ་ཡིན། ད་ལྟ་བརྗོད་པ་བཞིན་འཛམ་གླིང་སྤྱི་ཡོངས་ལ་འགྱུར་བ་དེ་འདྲ་ཞིག་ཕྱིན་ནས་ང་ཚོ་ལ་རེ་བ་ཡོད་པའི་དུས་སུ་སླེབས་སྐབས་ཚང་མས་སྔར་བཞིན་དུ་ཧུར་ཐག་བྱེད་དགོས།

ང༽ མ་འོངས་པའི་བོད་གསར་དང་། བྱེད་ལུགས་ཀྱི་གོ་རིམ།

ང་རང་ཚོའི་རང་དབང་སོན་པའི་མཚམས་ལ་མ་འོངས་པའི་བོད་དེ་གང་འདྲ་ཞིག་བྱེད་ཀྱི་རེད་དམ་ཞེ་ན། དེ་ནི་ཧ་ཅང་གལ་གནད་ཆེན་པོ་ཆགས་ཡོད། ངོས་རང་འདི་ལྟར་དྲན་གྱི་འདུག་ལ། ད་ལྟ་བར་དུ་གཞན་ལའང་དེ་བཞིན་ཤོད་ཀྱི་ཡོད། ང་ཚོས་རང་དབང་རྩོད་ལེན་བྱེད་རྒྱུ་འདི་དཀའ་ངལ་ཤིན་ཏུ་ཆེན་པོ་ཡོད་པ་ཞིག་ཡིན་པ་དང༌། རང་དབང་བྱུང་བའི་མཚམས་ལའང་མུ་མཐུད་ནས་དཀའ་ངལ་རྣམ་གྲངས་མང་པོ་ཞིག་ཡོང་སྲིད་པ་རེད། དཔེར་ན་ཨ་ཧྥི་རི་ཀ་ལ་སོགས་པ། ལུང་པ་མང་པོ་ཞིག་སྔར་ནུབ་ཕྱོགས་རྒྱལ་ཁབ་ཀྱི་དབང་སྒྱུར་དང༌། མི་སེར་སྤེལ་ཡུལ་འོག་སྡོད་མཁན། མཐའ་ལ་རང་དབང་རང་བཙན་ཐོབ་པའི་སྐབས་ལ་རྣམ་པ་གསར་པའི་དཀའ་ངལ་མང་པོ་ཞིག་འཕྲད་པ་ང་ཚོའི་མཐོང་ཆོས་ལ་ཡོད་པ་འདི་ལྟར་རེད།

ང་རང་ཚོ་བོད་ལ་ཡང་ཕྱིན་ཆད་རང་དབང་སོན་པའི་མཚམས་ལ་དཀའ་ངལ་རྣམ་གྲངས་མང་པོ་ཞིག་ཏན་ཏན་ཡོང་སྲིད་པ་ཞིག་ལས། རྒྱ་མི་ལོག་པའི་ཉིན་མོ་དེ་ནས་ང་རང་ཚོ་ཚང་མ་ད་འགྲིགས་སོང་ཞེས་བརྗོད་དེ་ཞེ་ལྷོད་དུ་སྡོད་རྒྱུ་ཡོང་ཐབས་མེད། དཀའ་ངལ་མང་པོ་ཞིག་འཕྲད་སྲིད་པར་བརྟེན། གཙོ་ཆེ་ཤོས་བོད་ནང་ལ་ཡོད་པའི་རྒྱ་ཆེའི་མི་མང་སྤྱི་དང༌། ལྷག་པར་དུ་གཞོན་སྐྱེས་ཚོས་སློབ་སྦྱོང་ཐོག་ལ་དོ་ཁུར་བྱེད་དགོས་ཀྱི་འདུག་ཅེས་ངོས་ནས་རྟག་ཏུ་བརྗོད་ཀྱི་ཡོད།

དེ་བཞིན་རྒྱ་མིའི་ལས་ཁུངས་འདྲ་མིན་གྱི་ནང་དུ་ལས་ཀ་བྱས་ཏེ་སྡོད་མཁན་རྣམས་ཀྱིས་ལས་རིགས་སྣ་ཚོགས་ནང་ལ་ཉམས་མྱོང་གསོག་རྒྱུ་དེ་གལ་ཆེན་པོ་འདུག ང་རང་ཚོ་བཙན་བྱོལ་དུ་ཡོད་པའི་ངོས་ནས་ཆ་བཞག་ན་ཡང༌། གང་ལྟར་རང་དབང་བྱུང་བའི་མཚམས་ལ་བོད་ལ་ལོག་ཆོག་ཆོག་དང༌། ལོག་ནས་ཟས་ཆོག་འཐུང་ཆོག་ཡོད་བསམས་ནས་བསྡད་ན་མི་འགྲིགས། ང་རང་ཚོའི་ལུང་པའི་ནང་རང་བཞིན་གྱི་ཐོན་སྐྱེད་ལ་སོགས་པའི་གནས་ཚུལ་ཡག་པོ་ཡོད་པ་རྣམས་རྒྱ་མིས་འཕྲལ་སེལ་ཐོན་སྐྱེད་ཀྱི་མིང་བཏགས་ནས་གང་ལྟར་ལུང་པའི་སྣོད་བཅུད་ཀྱི་ནུས་པ་ཉམས་ཆག་ཆེན་པོ་བཏང་ཡོད། གང་ལྟར་ང་ཚོ་གཞི་ནས་མི་ཚེ་གསར་པ་ཞིག་སྐྱེལ་དགོས་པའི་གནས་ཚུལ་སྒང་ལ་སླེབས་ཡོང་བས་ན་ང་རང་ཚོ་རྒྱ་གར་ནང་སྡོད་མཁན་ཚོས་ཀྱང་མ་འོངས་པའི་རང་དབང་སོན་པའི་མཚམས་ལ་སོ་སོའི་ལུང་པའི་ནང་སོ་སོའི་འགྲོ་སྟངས་འདི་འདྲ་ཡིན། བྱེད་སྟངས་འདི་འདྲ་ཡིན་བསམ་པ་ཞིག་གི་གོ་རིམ་སྒྲིག་རྒྱུ་གལ་ཆེན་པོ་ཡིན།

ཅ༽ གཞིས་བྱེས་མཉམ་འཛོམས་དང་། མང་གཙོའི་རྩ་ཁྲིམས།

མ་འོངས་པའི་བོད་ཀྱི་འགྲོ་སྟངས་གང་འདྲ་རེད། སྒྲིག་འཛུགས་འགྲོ་སྟངས་གང་འདྲ་རེད་ཟེར་ན། སྔོན་མ་ཕྱི་ལོ་ ༡༩༦༡ ནས་ ༡༩༦༢ ལོ་ཙམ་ནས་མ་འོངས་པའི་བོད་ཀྱི་མང་གཙོའི་རྩ་ཁྲིམས་ཤིག་བཟོ་རྒྱུའི་འགོ་བཙུགས། དྲུག་ཅུ་རེ་གསུམ་ལོར་མ་འོངས་པའི་བོད་ཀྱི་རྩ་ཁྲིམས་ཟིན་བྲིས་ཤིག་གཏན་འབེབས་བྱས་ཡོད། དེའི་རྩ་དོན་ནི་མང་གཙོ་རང་དབང་ལྡན་པ་ཞིག་གཞི་ལ་བཞག་པ་ཡིན། དེའི་གནས་སྐབས་ལ་ང་ཚོ་མ་འོངས་པར་རང་དབང་སོན་པའི་མཚམས་སུ་ང་ཚོ་དངོས་གནས་དྲང་གནས་མང་གཙོ་རང་དབང་ལྡན་པ་ཞིག་གི་ལམ་ལ་འགྲོ་དགོས་ཀྱི་འདུག་བསམ་པ་ཞིག་དེའི་དུས་ནས་བསམ་བློའི་ནང་འཆར་ཡོད། འོན་ཀྱང་བདེན་མཐའ་གསལ་བའི་མཚམས་ལ་ཟེར་བ་ཙམ་ལས་ཐག་ཉེ་པོའི་བསམ་བློ་མེད།

ད་ཆ་ལོ་ཁ་ཤས་ཀྱི་ནང་ང་རང་ཚོ་སོ་སོའི་ལུང་པར་ལོག་ཐུབ་པ་དང༌། གཞིས་བྱེས་མཉམ་འཛོམས་ཡོང་ཐུབ་པའི་རེ་བ་ཆེན་པོའི་སྒང་ལ་སླེབས་ཡོད་སྟབས་དངོས་གནས་ལོ་དང་པོའི་ནང་ལ་ལས་ཀ་འདི་དང་འདི་བྱེད་རྒྱུ། ལོ་གཉིས་པའི་ནང་ལ་ལས་ཀ་འདི་བྱེད་རྒྱུ་ཡིན། ལོ་གསུམ་པའི་ནང་ལ་ལས་ཀ་འདི་བྱེད་རྒྱུ་ཡིན་ཞེས་འཆར་གཞི་གོ་རིམ་གསལ་པོ་སྒྲིག་དགོས་པ་ཡིན་དུས། ཉེ་ཆར་མ་འོངས་པར་ང་ཚོ་བོད་ལ་གཞིས་བྱེས་མཉམ་འཛོམས་བྱུང་བའི་མཚམས་ལ་ལས་ཀ་ལག་ལེན་གང་འདྲ་བྱེད་རྒྱུ་ཡིན་པ་དེ་འཆར་གཞི་རགས་རིམ་ཞིག་བསྒྲིགས་ཏེ་ཡིག་ཆ་དཔར་འདེབས་བྱས་ཟིན་པ་ཁྱེད་རང་ཚོས་མཐོང་གི་རེད། དེས་ན་དགེ་རྒན་རྣམས་ཀྱི་ཐོག་ནས་ཡིག་ཆ་དེ་སློབ་འཁྲིད་དམིགས་བསལ་བྱས་ན་ཡག་པོ་མིན་ནམ་བསམ་པ་དྲན་བྱུང༌། སློབ་འཁྲིད་འདྲ་བྱས། ཁྱེད་རང་ཚོ་གཞོན་སྐྱེས་ཚོས་དེའི་ཐོག་ལ་བགྲོ་གླེང་འདྲ་བྱས། གང་ལྟར་བློ་ལ་ངེས་པོ་བཟོ་རྒྱུ་དེ་གལ་ཆེན་པོ་རེད།

ཡིག་ཆ་དེའི་ནང་རྩ་དོན་གང་ཡོད་དམ་ཟེར་ན། བོད་རང་དབང་བྱུང་ནས་ང་རང་ཚོ་གཞིས་བྱེས་མཉམ་འཛོམས་བྱུང་མཚམས་ངས་ལས་ཀ་དང་པོ་དེ་བོད་ཆོལ་ཁ་གསུམ་གྱི་ས་ཁུལ་ཡོངས་སུ་རྫོགས་པ་ནས་དམིགས་བསལ་གྱི་འཐུས་མི་རྒྱས་བསྡུས་འཚམ་པའི་ཚོགས་འདུ་ཞིག་བསྐོང༌། ཚོགས་འདུ་འདིའི་ཐོག་ནས་འོས་པའི་མི་ཁ་ཤས་ཤིག་གི་མིང་ཐོ་འདེམས་སྒྲུག་བྱས། འདིའི་ནང་ནས་མི་གཅིག་ལ་བོད་ཀྱི་བར་བརྒལ་སྲིད་གཞུང་གསར་པ་འཛུགས་རྒྱུའི་འགོ་ཁྲིད་ལ་ངས་གཏན་འབེབས་བྱས། འགོ་ཁྲིད་དེ་གཏན་འཁེལ་བའི་མཚམས་ལ་༸རྒྱལ་བ་རིན་པོ་ཆེ་ལ་ལོ་རྒྱུས་ཀྱི་ཐོག་ནས་དབང་ཚད་ཡོད་པ་དེ་ཁྲིམས་མཐུན་གཞིར་བཟུང་གི་ངས་མི་དེ་ལ་རྩིས་སྤྲོད་རྒྱུ་བྱས། འདིའི་ཉིན་མོ་དེ་ནས་ངས་རྣམ་ཀུན་ལོ་ནས་ལོ་བསྟུད་རྒྱུན་དུ་ཤོད་མུས་ལྟར། བོད་རང་དབང་བྱུང་བའི་མཚམས་ལ་ངས་འགན་འཁྱེར་གྱི་མིན་ཞེས་ཟེར་བ་དེ་ལག་ལེན་ངོ་མའི་ཐོག་ནས་བར་བརྒལ་གྱི་སྲིད་གཞུང་གསར་པ་དེར་རྩིས་སྤྲད་དེ་ངས་ལས་ཀ་བྱེད་མི་དགོས་པ་དང་། བར་བརྒལ་གྱི་སྲིད་གཞུང་གི་ལས་འགན་དང་པོ་དེ་བོད་ཆོལ་ཁ་གསུམ་ཡོངས་སུ་རྫོགས་པའི་ས་ཁུལ་ནས་མི་མང་འཐུས་མིའི་ཚོགས་ཆེན་བསྡུ་སྟངས་དང༌། ས་ཁུལ་བགོ་འགྲེམས་བྱེད་སྟངས། འཐུས་མི་གྲངས་འབོར་སོགས་གོ་བསྡུར་གཏན་འབེབས་ཀྱིས་འཆར་འགོད་ལས་དོན་བྱས་ནས་ལོ་གཉིས་ནང་ཚུད་ལ་བོད་རྒྱལ་ཡོངས་མི་མང་འཐུས་མིའི་ཚོགས་ཆེན་དངོས་སུ་ཚོགས་ཐུབ་པ་བྱེད་རྒྱུ། ཚོགས་འདུ་ཆེན་མོ་འདི་ཁྲིམས་བཟོ་ལྷན་ཚོགས་ཤིག་ཀྱང་ཆགས་ཡོང་གི་རེད། ཚོགས་འདུ་ཆེན་མོ་འདིའི་ཐོག་ནས་བོད་ཀྱི་རྩ་ཁྲིམས་གཏན་འབེབས་བྱེད་རྒྱུ། བོད་ཀྱི་རྩ་ཁྲིམས་གཏན་འབེབས་བྱེད་རྒྱུར་བསམ་བློ་གཏོང་གཞིའི་དཔེ་མཚོན་དང༌། ལེགས་ཆ་གཅེས་བསྡུས་བྱེད་པའི་ཆེད་དུ་ངས་དྷ་སར་རྩ་ཁྲིམས་འཆར་ཟིན་ལྷན་ཚོགས་ཤིག་བཙུགས་ཡོད་པ་འདིའི་ནང་རྩ་ཁྲིམས་རིགས་ཁ་ཤས་ཤིག་བོད་ཡིག་ཏུ་ཕབ་བསྒྱུར་བྱེད་ཀྱི་ཡོད།

དཔེར་ན། རང་དབང་ལུང་པའི་ནང་རྒྱ་གར་སྲིད་གཞུང་གི་འགྲོ་སྟངས་དང༌། ཨ་མི་རི་ཀའི་སྲིད་གཞུང༌། ཡང་དེ་མིན་གྱི་ལུང་པ་འདྲ་མིན་དཔེར་ན། ཧྥ་རན་སིའི་སྲིད་གཞུང་གི་འགྲོ་སྟངས་སོགས་ཕྲན་བུ་ཕྲན་བུ་མི་འདྲ་བ་ཡོད་པ་རེད། རང་དབང་མང་གཙོ་ཡིན་པ་གང་ཞིག་ལ་སྲིད་གཞུང་འཛིན་སྟངས་དང་། ཆབ་སྲིད་སྐྱོང་སྟངས། སྒྲིག་འཛུགས་ཀྱི་འགྲོ་སྟངས་ཕྲན་བུ་ཕྲན་བུ་མི་འདྲ་བའི་ཁྱད་པར་ཡོད་པ་ཁ་ཤས་ཤིག་དཔེ་མཚོན་ལྟ་བུར་ད་ལྟ་ལས་ཀ་བྱས་དང་བྱེད་བཞིན་པ་རེད། ལོ་གཅིག་གཉིས་ནང་ཚར་ཡོང་གི་རེད། འདི་དག་ལ་མིག་དཔེ་བལྟས། ཉམས་ཞིབ་དང༌། གོ་བསྡུར་བྱས་ཏེ་མདོ་དོན་ཡང་སྙིང་ལོ་གཉིས་ཀྱི་ནང་ཚུད་ལ་བོད་རྒྱལ་ཁབ་ཀྱི་རྩ་ཁྲིམས་གཏན་འབེབས་བྱེད་རྒྱུ་དང༌། རྩ་ཁྲིམས་དེ་གཏན་འབེབས་ཟིན་པའི་རྗེས་ལ་རྩ་ཁྲིམས་དེ་གཞིར་བཟུང༌། གང་ལྟར་སྲིད་འཛིན་གྱི་ལམ་ལུགས་བྱས་ཀྱང་རུང༌། ཡང་ན་འཐུས་མི་མང་མོས་ལྟ་བུ་འཐུས་མི་མང་བ་ཡོད་པའི་ཚོགས་པའི་ཐོག་ནས་གཞུང་འཛིན་པ་ཡིན་ཡང་རུང༌། གང་ལྟར་རྩ་ཁྲིམས་གཞིར་བཟུང་གི་ཐོག་ནས་གཞུང་གསར་པ་ཞིག་འཛུགས་རྒྱུ་ཡིན།

ཆ༽ དཔལ་འབྱོར་གྱི་ལམ་ལུགས་དང་། ཞི་བདེའི་བསྟི་གནས།

མ་འོངས་པའི་བོད་ཀྱི་དཔལ་འབྱོར་ལམ་ལུགས་ཐད་ནུབ་ཕྱོགས་རྒྱལ་ཁབ་ཀྱི་མ་རྩའི་རིང་ལུགས་ཀྱི་ལམ་ལུགས་ནང་ནས་ལེགས་ཆ་མང་པོ་ལེན་རྒྱུ་ཏན་ཏན་ཡོད། ཡང་སྤྱི་ཚོགས་རིང་ལུགས་ཟེར་བའི་དམར་པོའི་རྒྱལ་ཁབ་ལྟ་བུ་མ་ཡིན་པར་སྤྱིར་བཏང་གི་སྤྱི་ཚོགས་རིང་ལུགས་ནང་ནས་ཀྱང་ལེགས་ཆ་མང་པོ་ལེན་རྒྱུ་ཡོད་པས་གཉིས་ཕྱོགས་ནས་ལེགས་ཆ་བསྡུས། ང་རང་ཚོ་བོད་རང་གི་སྣོད་བཅུད་རང་བཞིན་དང་འཚམ་པ། དེ་ལྟ་བུའི་དཔལ་འབྱོར་གྱི་ལམ་ལུགས་ཤིག་བཟོ་རྒྱུ། གཙོ་ཆེ་ཤོས་མ་འོངས་པའི་བོད་ཀྱི་ནང་དམག་འཐབ་ཀྱི་ལས་ཀ་མེད་པ། གོ་མཚོན་གྱི་ལས་ཀ་རྩ་བ་ནས་མེད་པའི་ཞི་བདེའི་བསྟི་གནས་ཤིག་བཟོ་ཐུབ་ཐབས་བྱ་རྒྱུ། ཞི་བདེའི་བསྟི་གནས་ཤིག་བཟོ་ཐུབ་ན་བོད་མི་རང་ཉིད་ལ་དཔལ་འབྱོར་ཆུད་ཟོས་མི་འགྲོ་བའི་དགེ་མཚན་ཆེན་པོ་ཡོད།

དཔེར༌ན། ལྷོ་ཨ་མི་རི་ཀའི་ནང་ཀོ་ས་ཏ་རི་ཀ་ཟེར་བའི་ལུང་པ་ཆུང་ཆུང་དེ་དམག་འཐབ་སྤངས་པའི་ལུང་པ་ཞིག་ཆགས་ཡོད། ཁོ་ཚོར་སྐོར་སྲུང་བ་ཙམ་ལས། དེ་མིན་དམག་དཔུང་གཏན་ནས་མེད། འདས་པའི་ལོ་བཞི་བཅུ་ལྷག་ཙམ་རིང་ལ་ལུང་པ་དེ་གོ་མཚོན་སྤངས་པའི་རྒྱལ་ཁབ་ཞིག་ཏུ་གནས་འདུག དེ་ལུང་པ་ཆུང་ཆུང་ཞིག་ཡིན་པ་དང་། དེའི་ཉེ་སྐོར་ལའང་ལུང་པ་ཆུང་ཆུང་མང་པོ་ཡོད། དེ་དག་ལ་གོ་མཚོན་དང༌དམག་མི་ཡོད། དེ་དག་ནང་འཁྲུག་ལོང་རྒྱུན་མར་ཡོང་གི་ཡོད། གཡས་གཡོན་གྱི་ཡུལ་ལུང་ཟིང་དེ་དག་འཁྲུག་ནང་བསྡད་ནའང་ཀོ་ས་ཏ་རི་ཀ་དེ་ཞི་བདེའི་ཐོག་གནས་ཐུབ་པ་བྱུང་འདུག དཔེར་ན། དམག་མཁོའི་ཡོ་ཆས་གནམ་གྲུ་ཞིག་ཉོས་ན་ཌོ་ལར་ས་ཡ་བརྒྱ་ཕྲག་མང་པོ་འགྲོ་གི་ཡོད་སྟབས་དཔལ་འབྱོར་གྱི་ནུས་ཤུགས་མང་པོ་ཞིག་གོ་མཚོན་ཐོག་ལ་ཕྱིན་ཏེ་ལུང་པའི་ཐོག་ལ་དཔལ་འབྱོར་གྱོང་གུན་ཆེན་པོ་ཆགས་ཀྱི་ཡོད། ཀོ་ས་ཏ་རི་ཀ་ཟེར་བའི་ལུང་པ་ཆུང་ཆུང་དེའི་ཐོན་སྐྱེད་དཔལ་འབྱོར་གྱི་ནུས་ཤུགས་འཐེན་མཁན་གྱི་དམག་དཔུང་སྒྲིག་འཛུགས་མེད་སྟབས་ཤེས་ཡོན་དང་། འཕྲོད་བསྟེན་སོགས་མང་པོ་ཞིག་གི་ཐོག་ཏུ་གཏོང་ཐུབ་ཀྱི་ཡོད། ང་རང་ཚོས་མིག་དཔེ་བལྟ་སའི་ལུང་པ་དེ་འདྲ་ཡོད་མུས་རེད། དེས་ན་མ་འོངས་པའི་བོད་འདི་ཞི་བདེའི་བསྟི་གནས་ཤིག་བཟོ་ཐུབ་ན་བསམ་པའི་རེ་འདུན་དེ་ལྟར་ཡིན།

ང་རང་སྒེར་ངོས་ནས་ཆ་བཞག་ན་ཡང་ང་རང་གི་མི་ཚེ་འདིའི་རིང་བོད་ཡུལ་དེ་དངོས་གནས་དྲང་གནས་ཞི་བདེའི་བསྟི་གནས་མི་སྨོན་རང་སྐྱིད། འདི་ཕྱི་གཉིས་ཡོད་དེ་འདྲའི་ལུང་པ་ཞིག་བཟོ་ཐུབ་ན་བསམ་པའི་རེ་བ་དེ་འདྲ་ཞིག་ཡིན། དེ་ལྟར་ཡོང་བའི་ཐོག་ལ་ང་རང་གི་མི་ཚེ་སྐྱེལ་བསམ་པའི་བསམ་བློ་ཡོད། ངས་གཞུང་གི་ལས་འགན་འཁྱེར་རྒྱུ་དེ་ལ་དགོས་པ་གང་ཡང་མཐོང་གི་མི་འདུག སྲིད་གཞུང་དང་མི་མང་དབར་ལ་གནས་ཚུལ་འདྲ་མིན་གྱི་ཐོག་ནས་དཀའ་ངལ་དེ་འདྲ་འཕྲད་སྐབས་ངས་ཐབས་ཤེས་གང་ཞིག་བྱེད་རྒྱུ་ཡོད་པ་དེ་བྱས་ཆོག་ཅིང་། ངས་ཞབས་འདེགས་གང་ཞིག་ཞུ་རྒྱུ་ཡོད་པ་རྣམས་ཀྱང་ཞུས་ཆོག་པ་ཡིན། དེ་མིན་གཞུང་གི་འགོ་ཁྲིད་ཀྱི་འགན་འཁྱེར་མི་དགོས་པ་ཞིག་བྱུང་ན་དེ་ལ་ཕྱོགས་མང་པོ་ཞིག་ནས་དགེ་མཚན་ཞིག་མཐོང་གི་འདུག སྙིང་བསྡུས་དེ་ལྟ་བུའི་གནས་ཚུལ་ཆགས་ཡོད།

ཇ༽ དོན་གྱི་བདག་པོ་དང་། བར་བརྒལ་གྱི་སྲིད་གཞུང་།

བར་བརྒལ་སྲིད་གཞུང་བཙུགས་པ་དེར་ངས་༸རྒྱལ་བ་རིན་པོ་ཆེའི་མིང་གནས་དང་འབྲེལ་བའི་དབང་ཆ་ཡོད་པ་ཆ་ཚང་རྩིས་སྤྲད་པ་དང་ཆབས་ཅིག་ང་ཚོ་བཙན་བྱོལ་གཞུང་འདི་དེའི་ཉིན་མོ་ནས་མཇུག་བསྡོགས་པ་རེད། ང་ཚོ་བཙན་བྱོལ་གཞུང་གི་ནང་ལ་ཡོད་པའི་ལས་བྱེད་པ་རྣམས་ལ་དམིགས་བསལ་གྱི་ཐོབ་ཐང་གང་ཡང་མེད། ཡིན་ནའང་སོ་སོ་མཐོང་རྒྱ་ཐོས་རྒྱ་མང་པོ་ཡོད་པ་དང༌། རང་དབང་ལུང་པའི་ནང་ལ་ཉམས་མྱོང་མང་པོ་བསགས་པའི་ཆ་རྐྱེན་ཡོད་སྟབས་དེ་ལ་གཞིགས་པས་ལས་ཀ་འདྲ་མིན་བྱེད་རྒྱུ་ཏན་ཏན་ཡོང་ངེས་ཡིན། གཞིས་ལུས་མི་མང་གིས་སྲིད་གཞུང་གསར་པ་འཛུགས་པའི་སྐབས་དེའི་སྲིད་གཞུང་དེའི་ཐོག་ནས་ཚུར་རེ་འདུན་བྱེད་ཀྱི་རེད་ལ། དེ་གཞིར་བཟུང་ལས་ཀ་བྱེད་རྒྱུ་ཡོང་གི་རེད།

གཙོ་ཆེ་ཤོས་ད་ལྟ་བོད་ནང་ལ་ཡོད་མུས་རྒྱ་མིས་བཙུགས་པའི་ལས་ཁུངས་ཁག་གི་ལས་བྱེད་པར་ལྟོ་ཕོགས་རྒྱ་མིས་སྤྲོད་ཀྱི་ཡོད། འོན་ཀྱང་གང་ལྟར་བོད་ཆོལ་ཁ་གསུམ་གྱི་ས་ཁུལ་ཁྱོན་ཡོངས་ལ་ལས་ཀ་བྱེད་མཁན་བོད་རིགས་ལས་བྱེད་པ་མང་པོ་ཞིག་ཡོད། ལས་བྱེད་པ་དེ་དག་གི་སྒྲིག་འཛུགས་རྒྱ་མིས་བཟོས་པ་དང་། བཀོད་བྱུས་རྒྱ་མིས་བྱེད་ཀྱི་ཡོད་ཀྱང་གང་ལྟར་རིག་གཞུང་གི་ཐོག་དང༌། ཤེས་ཡོན། འཕྲོད་བསྟེན། དཔལ་འབྱོར་སོགས་ལས་རིགས་འདྲ་མིན་དང༌། སྡེ་ཚན་འདྲ་མིན་ནང་དུ་ལས་ཀ་བྱས་པའི་ཉམས་མྱོང་དང་རྒྱུས་ཡོད་ཡོད་པ་རེད། ལོ་གཉིས་ཀྱི་བར་བརྒལ་དུས་ཡུན་རིང་ལས་བྱེད་དེ་རྣམས་ཀྱིས་ལས་ཀ་མུ་མཐུད་བྱེད་དགོས།

རྩ་ཁྲིམས་གཏན་འབེབས་ཟིན་ཏེ་མང་གཙོའི་གཞུང་གསར་པ་ཞིག་འཛུགས་སྐབས་གནས་ཚུལ་ཐ་དད་ཡིན། བར་བརྒལ་གྱི་དུས་ཡུན་དེའི་རིང་ལ་ཕྲུ་སློག་མང་པོ་ཞིག་ཕྱིན་ན་དེའི་དབར་ལ་སྤྱི་ས་བར་ས་བྱས་ནས་འཐུས་ཤོར་བའི་གི་ཉེན་ཁ་ཡོད་སྟབས། དེ་འདྲ་ཞིག་གི་གོ་སྒྲིག་བྱས་པ་རེད། མ་འོངས་པའི་ཆབ་སྲིད་ཀྱི་ལམ་སྟོན་ཟེར་བའི་སྒྲིག་གཞི་ཉུང་ཉུང་ཞིག་ཐོན་ཡོད་པ་དེར་ཁྱེད་རང་ཚོས་དོ་སྣང་བྱེད་དགོས། དེའི་ཐོག་ལ་བགྲོ་གླེང་འདྲ་བྱས། གང་ལྟར་སེམས་ལ་ངེས་པོ་ཡག་པོ་བྱུང་ན་ཕན་ཐོགས་ཡོང་གི་རེད། དེ་རིང་འདིར་ཁྱེད་རང་ཚོ་ཡང་བསྐྱར་ཐུག་པ་ལ་དགའ་པོ་བྱུང༌། ཧུར་ཐག་བྱེད་རོགས། ཤེས་སོང་ངམ། གཟབ་གཟབ་བྱེད་རོགས།

ཉ༽ དགོས་དབང་གི་གཏམ་འཆལ་དང་། དོགས་ཅན་གྱི་མི་སྣ།

སྐབས་རེ་སོ་སོའི་རང་ས་ནས་ཆ་རྐྱེན་གང་འདྲ་ཞིག་ཚང་དགོས་ཀྱི་ཡོད་མེད་དང༌། གང་འདྲ་ཞིག་བྱེད་དགོས་མིན་ལ་ཞུ་དག་ཡག་པོ་རང་མ་བཏང་བར་ཕྱི་ལོགས་ནས་ཡས་ཡས་འགྲིག་གི་མི་འདུག མས་མས་འགྲིག་གི་མི་འདུག་ཅེས་ཤོད་ཀྱི་ཡོད། མ་གཞི་མིའི་ཆོས་ཉིད་རེད། དེ་འདྲ་བྱས་ན་ཡག་པོ་མེད། ས་ཆ་འདིར་སྔ་རྗེས་སུ་མི་ཆིག་སྟོང་བཞི་བརྒྱ་ལྷག་ཙམ་འབྱོར་བའི་ནང་ནས་མང་ཆེ་བ་ཐོན་ཟིན་པ་རེད། འདིར་ལྷགས་པ་དེ་བདུན་བརྒྱ་ཙམ་ཡོད་པ་ཕལ་ཆེར་ཉེ་ཆར་འབྱོར་བ་རེད། འདིར་འཁྱུག་ཙམ་ཞིག་བསྡད། དེ་ནས་ཕར་ཐོན། སོ་སོའི་རང་ས་ནས་འགན་འཁུར་གང་ཡོད་པ་ལ་དོ་སྣང་མ་བྱས་པར་ཡས་འགྲིག་གི་མི་འདུག་བཤད་ན་ཡག་པོ་མི་འདུག གལ་ཏེ་བཤད་ན་རྒྱུ་མཚན་ལྡན་པ་ཞིག་ཤོད་དགོས། དེ་འཕྲོས་བཤད་ཡིན།

ཁྱེད་རང་ཚོར་གཙོ་བོ་ཤོད་རྒྱུ་མེད། འདས་པའི་ལོ་རྒྱུས་ནང་ལ་དེ་འདྲ་ཕྲན་བུ་བྱུང་ཡོད། དེ་འདྲ་ཤོད་མཁན་བལ་ཡུལ་ནང་ལ་ཡང་གང་ལ་གང་འཚམ་ཡོད་བཟོ་འདུག བོད་ལ་ཕར་ལོག་ནས་བོད་ནང་ལ་ཤོད་མཁན་ཡང་ཁ་ཤས་ཁ་ཤས་ཡོད་ས་རེད། རྩ་བའི་བདེན་མཐའ་ཟེར་བ་དེ་ག་དུས་ཡིན་ནའང་ཕྱི་གསལ་ནང་གསལ་བྱས་ནས་མཐོང་རྒྱུ་ཞིག་རེད། རིགས་ཁ་ཤས་ཕལ་ཆེར་རྒྱུ་མཚན་དམིགས་བསལ་ཅན་དང༌། དགོས་དབང་གི་གཏམ་འཆལ་དེ་འདྲ་ཤོད་ཀྱི་མེད་དམ་བསམ་པ་ཡང་ཡོང་གི་འདུག

གཉིས་ནས་རྒྱ་མིས་རྒྱ་གར་ནང་དམིགས་བསལ་གྱི་དགག་ཆ་མ་བྱས་པར་རྒྱ་གར་རང་དབང་ལུང་པའི་ནང་ལ་མི་མང་པོ་ཞིག་དགོས་དབང་གིས་གཏོང་གི་མེད་དམ་བསམ་པའི་དོགས་པ་ཡང་ཡོང་གི་འདུག དེའི་དམིགས་ཡུལ་གང་ཞིག་ཡིན་ཟེར་ན་ང་ཚོ་འདིར་རང་དབང་ལུང་པའི་ནང་ལ་བཙན་བྱོལ་བའི་མིང་གི་ཐོག་ནས་མཐུན་རྐྱེན་གཞན་དག་ལ་བསྟེན་ནས་སྒྲིག་འཛུགས་ཤིག་ཆགས་པ་འདིའི་ནང་དཀྲོག་རྐྱེན་བཟོ་རྒྱུའི་དམིགས་ཡུལ་གཅིག་བཅང་གི་མེད་པའི་ངེས་པ་མི་འདུག

ཏ༽ བོད་ས་བཙན་བཟུང་དང་། སྣོད་བཅུད་གཏོར་བཤིག

ང་ཚོས་ཁ་གཏད་གཅོག་ས་དེ་རྒྱ་མི་ལ་གཅོག་དགོས། ང་ཚོ་རྒྱ་མི་ལ་མ་དགའ་བ་མིན་ལ། རྒྱ་ནག་རྒྱལ་ཁབ་ལ་ངོ་རྒོལ་མིན། བདེ་སྐྱིད་རྒྱ་ནག་ལ་ཡང་དགོས་པ་ཡིན། རྒྱ་མིར་བདེ་སྐྱིད་ལོས་དགོས། ང་རང་ཚོ་ནང་པ་རེད། སེམས་ཅན་ཐམས་ཅད་ཅེས་བརྗོད་ཀྱི་ཡོད། མི་གྲངས་མང་ཤོས་ཡིན་པའི་རྒྱ་ནག་རྒྱལ་ཁབ་ལ་བདེ་སྐྱིད་བྱུང་ན། ང་རང་ཚོས་རྣམ་ཀུན་ནས་སེམས་ཅན་ཐམས་ཅད་ཅེས་པའི་སྨོན་ལམ་བརྒྱབ་པའི་ཆ་ཤས་ཤིག་འགྲུབ་པ་རེད། འོ་ན་ང་ཚོས་གང་ཞིག་བྱེད་ཀྱི་ཡོད་ཅེ་ན་རྒྱ་མིས་རྒྱུ་མཚན་མེད་པ་དང༌། ཧམ་པའི་ཐོག་ནས་ང་ཚོའི་བོད་ལུང་པ་དེ་ཟིན། ཟིན་པ་ཙམ་དུ་མ་ཟད་བོད་ཀྱི་བདག་པོ་བོད་མི་རྣམས་ལ་བྲན་གཡོག་གི་འདུ་ཤེས་བཞག བོད་མིས་ཆ་རྒྱུས་མེད་མཁན་གྱི་རྒྱ་མིའི་དཔོན་པོ་གསར་པ་ཞིག་བོད་པའི་སྒང་ལ་བསྡད་ན་འགྲིག་གི་མི་འདུག་ཅེས་ང་ཚོས་དེ་བརྗོད་ཀྱི་ཡོད། ང་ཚོས་བདེན་དོན་རྩོད་པའི་དོན་དག་ལ་རྒྱ་མིར་ངོ་རྒོལ་བྱེད་ཀྱི་ཡོད་པ་ལས་ང་ཚོ་རྒྱ་མིར་མ་དགའ་བ་བྱས་ནས་རྒྱ་མིར་ངོ་རྒོལ་བྱས་པ་མིན། རྒྱ་མིས་ང་ཚོ་བོད་པའི་ཐོག་ལ་མཐའ་གཅིག་ཏུ་དྲག་པོའི་ཐོག་ནས་དབང་སྒྱུར་བྱས་ཏེ་ང་ཚོ་བོད་པར་ཐུབ་ཚོད་དང་དབང་ཡོད་བྱས་པ་དང༌། འདས་པའི་ལོ་བཞི་བཅུའི་རིང་ལ་བོད་ནང་གཏོར་བཤིག་ཇི་ཙམ་བཏང་བ་དང་། བོད་མི་ཇི་ཙམ་ཤི་རྨས་བྱུང་བ། བོད་མི་ཇི་ཙམ་གྱིས་སྡུག་བསྔལ་མྱངས་པ། ལྷ་ཁང་དང་དགོན་པ་ཇི་ཙམ་གཏོར་བཤིག་བཏང་བ། རྒྱ་མིས་བོད་ལུང་པའི་ནང་ནས་ཐོན་སྐྱེད་ཇི་ཙམ་རྒྱ་མིས་དབོར་བ། དཔེར་ན། མིག་གི་མཐོང་སར་ཤིང་ཆ་ཇི་ཙམ་དབོར་བ། དེ་བཞིན་ས་གཏེར་གྱི་ཇི་ཙམ་དབོར་གྱི་མི་འདུག་གམ།

མདོར་ན་ང་རང་ཚོ་བོད་ཀྱི་འབྲོག་སྡེ་དང༌། བྱང་རྒྱུད་ནས་སེམས་ཅན་གྱི་ཤ་ཇི་ཙམ་དབོར་གྱི་འདུག་གམ། པགས་པ་ཇི་ཙམ་དབོར་གྱི་འདུག་གམ། བོད་མི་ས་ཡ་དྲུག་རྒྱ་མིའི་བྲན་གཡོག་ཏུ་ཚུད་པ་མ་ཟད། བོད་ལུང་པ་ཡོངས་རྫོགས་ཀྱི་སྙིང་བཅུད་རྣམས་རྒྱ་མིས་འཇིབ་འགྲོ་གི་ཡོད། བོད་མིའི་ཐོག་ལ་རྒྱ་མིས་རྣམ་འགྱུར་གང་འདྲ་ཞིག་སྟོན་གྱི་ཡོད་ཅེ་ན། རྒྱ་མིའི་སྒོར་མོ་དུང་ཕྱུར་མང་པོ་བོད་ལ་བཏང་བ་ཡིན་ཞེས་ངོ་གསོ་གཏོང་གི་ཡོད། དཔེར་ན། ན་ནིང་གྲོས་མཐུན་བཀོད་ནས་ལོ་བཞི་བཅུ་ཕྱིན་པའི་དུས་ཆེན་ཟེར་བའི་སྐབས་ལ་རྒྱ་ནག་སྲིད་གཞུང་གི་སྲིད་བློན་ལས་ཐོག་ཁོང་གི་གསུང་བཤད་ནང་བོད་ལ་རྒྱ་ནག་གཞུང་གིས་འགྲོ་སོང་ཐེར་འབུམ་ཁ་ཤས་ཤིག་བཏང་ལུགས་བཤད་ཡོད། གང་ལྟར་དབྱིན་ཇིའི་ཚིག་ལ་འབི་ལུན་ (Billion) ཁ་ཤས་བཏང་ཡོད་ཅེས་དང༌། རྒྱ་མིས་བོད་ནས་སྒོར་རྡོག་གཅིག་བླངས་མེད་ཅེས་ཟེར་གྱི་འདུག དེ་གང་འདྲ་ཞིག་འདུག་གམ། སྐད་ཆ་དེ་དག་ཧར་སོང་གང་འདྲ་ཞིག་མི་འདུག

ཐ༽ བདེན་པའི་ལག་ཆ་དང་། མེ་མདའི་དྲག་གནོན།

གང་ལྟར་རྒྱ་མིའི་ངོས་ནས་བོད་པའི་ཐོག་ལ་འབུ་ཆེས་ཆུང་ཟོས་ཀྱི་ཐུབ་ཚོད་གཏོང་གི་ཡོད་པ་དང༌། བོད་མིས་བོད་པར་ཤ་ཚ་བྱས་ན་ཁྲིམས་འགལ་དུ་བརྩིས། བོད་པས་རྒྱ་མིའི་ཞེན་གོག་བྱས་པ་ཡར་ཐོན་ལ་རྩིས་པ་དེ་འདྲ་ཞིག་ཆགས་ཡོད། རྒྱ་མིས་རྒྱུ་མཚན་མེད་པར་ཧམ་པ་དང་དམར་ཤེད་ཀྱི་ཐོག་ནས་ང་ཚོའི་བོད་ལུང་པ་ཟིན་བསྡད་པ་དེ་ལ་ང་ཚོ་ནད་ཐེག་ཐབས་མེད་པ་ཞིག་ཆགས་ཡོད། བོད་ནང་ལ་ཡོད་པའི་རྒྱ་ཆེའི་མི་མང་རྣམས་རྒྱ་མིའི་མེ་མདའི་ཁ་འོག་ལ་ཉེན་ཁ་དེ་འདྲ་ཞིག་འོག་ནས་སོ་སོའི་སྙིང་སྟོབས་བསྐྱེད་དེ་བོད་རང་དབང་རྩོད་ལེན་བྱེད་ཀྱི་ཡོད།

ང་ཚོས་རྒྱ་མིར་ཁ་གཏད་གཅོག་གི་ཡོད། ཁ་གཏད་གཅོག་སའི་རྒྱ་མིའི་གནས་ཚུལ་ངས་ཤོད་དགོས་པ་མི་འདུག ལྔ་བཅུ་ང་དགུ་ཚུན་ཆད་ལོ་ནས་ལོ་བསྟུད་གནས་ཚུལ་མང་པོ་ཞིག་ཁྱེད་རང་ཚོས་མཐོང་ཡོད་པ་ལྟར་ཁྱེད་རང་ཚོས་ཤེས་ཀྱི་རེད། རྒྱ་མི་ལས་རྒྱུ་འབྲས་ནི་རྩིས་དགོས་མེད། ཁྲེལ་དང་ངོ་ཚ་ནི་རྩིས་དགོས་མེད། ཡ་རབས་དང་སྙིང་རྗེ་ནི་མེད། མ་རབས་དང་ཁྲམ་པ། ཧམ་ཤེད་བྱེད་མཁན་དེ་འདྲ་ཞིག་ལ་ང་ཚོས་དྲང་བདེན་གྱི་ཐོག་ནས་ཁ་གཏད་གཅོག་དགོས་སྟབས་ལས་སླ་པོ་མེད།

ང་ཚོར་ལག་ཆ་གང་ཞིག་ཡོད་ཅེ་ན། ང་ཚོར་བདེན་པ་ཡོད། ང་ཚོས་རྒྱ་མི་ལ་ཁ་གཏད་གཅོག་གི་ཡོད་ཀྱང་རྒྱ་མིར་གནག་སེམས་གནོད་སེམས་བྱས་ནས་ཁ་གཏད་གཅོག་གི་མེད། རྒྱ་མི་ཡང་མི་ཡིན་པས། ང་ཚོ་མི་གཅིག་པ་རེད། བདེ་སྐྱིད་ཁོང་ཚོར་ཡང་དགོས་ཀྱི་རེད་བསམ་པ་གཅིག་དང༌། དྲང་ཞིང་འོས་པ། གཉིས་ཕན་ཞིག་གི་ཐོག་ནས་ང་ཚོས་ཐབས་ལམ་འཚོལ་གྱི་ཡོད་ལ། བསམ་ཚུལ་ཤོད་ཀྱི་ཡོད། ང་ཚོས་ཤོད་ཐུབ་པའི་སྤོབས་པ་དང་། ང་ཚོར་བདེན་པ་ཡོད། རྒྱུ་མཚན་ཡོད་ལ། ང་ཚོར་རྒྱུ་མཚན་དང་བདེན་པ་ཡོད་པའི་ཆ་ནས་ང་ཚོས་སྤོབས་པ་དང་བཅས་རྒྱ་མིར་སྐད་ཆ་ཤོད་འདོད་ཡོད་ཅེས་བརྗོད་པ་དང༌། སྐད་ཆ་ཤོད་རྒྱུའི་དོན་ཚན་དང་པོ་འདི་ཡིན། གཉིས་པ་འདི་ཡིན། གསུམ་པ་འདི་ཡིན་ཞེས། དོན་ཚན་གོ་རིམ་བསྒྲིགས་ནས་རྒྱ་མིར་སྐད་ཆ་ཤོད་པའི་སྐབས་སུ་རྒྱ་མིས་ཕར་གཡོལ་ཚུར་གཡོལ་བྱེད་པ་དང་། སྐད་ཆ་ཤོད་འདོད་ཡོད་ཅེས་བརྗོད་པ་ལས། དོན་དམ་པའི་བརྡ་ལན་སྤྲོད་ཀྱི་མི་འདུག དེ་ནི་ཁོང་ཚོར་གནོང་ཡོད་པའི་རྟགས་རེད།

བདེན་པ་བདེན་གཏུགས་ཀྱི་སྐད་ཆ་བཤད་ན་བོད་པར་སྟོབས་ཤུགས་ཡོད་ཅིང་། རྒྱ་མིར་བདེན་པའི་སྟོབས་ཤུགས་མེད། རྒྱ་མིའི་སྟོབས་ཤུགས་ནི་མེ་མདའ་འཁྱེར་ནས་དྲག་གནོན་བྱེད་རྒྱུ་དེ་ཡིན། རྒྱ་མི་དཔུང་སྟོབས་བཙན་པོ། ངོ་ཚ་ཁྲེལ་གཞུང་མེད་མཁན་ཚོར་ང་ཚོས་རྒྱུ་མཚན་ལྡན་པ་ཞིག་དང༌། དྲང་བདེན་ཞིག་གི་ཐོག་ནས་ཁ་གཏད་གཅོག་དགོས་ཀྱི་ཡོད་པར་བརྟེན། ང་རང་ཚོར་འདིར་ཡོད་པའི་བོད་མི་ཚང་མས་སོ་སོའི་མི་ཚེ་སྐྱེལ་སྟངས་དང༌། སོ་སོའི་བསམ་བློ་གཏོང་སྟངས། སོ་སོའི་སྤྱོད་ལམ་འཁྱེར་སྟངས་ཚང་མ་དངོས་གནས་དྲང་གནས་ཡ་རབས་སྤྱོད་བཟང་དྲང་བདེན་དང་ལྡན་པ་ཞིག་བྱེད་དགོས།

དེ་མིན་རྒྱ་མི་ས་ཡ་སྟོང་ཕྲག་གཅིག་ལྷག་ཡོད་པའི་རྒྱལ་ཁབ་དེ་ལ། ང་ཚོ་ས་ཡ་དྲུག་གིས་ཇི་ལྟར་བྱས་ཏེ་ཁ་གཏད་གཅོག་དགོས་སམ། ང་རང་ཚོས་མི་ཆོས་རང་བཞིན་ལྡན་པ་དང༌། ཡ་རབས་སྤྱོད་བཟང་ལྡན་པ། དྲང་བདེན་དང་རྒྱུ་མཚན་ལྡན་པའི་དཔུང་སྟོབས་ལ་བརྟེན་ནས་རྒྱ་མིར་ཁ་གཏད་བཅག་ན་ང་ཚོས་ཁ་གཏད་གཅོག་ཐུབ་ཀྱི་རེད། འཛམ་གླིང་འདིའི་སྒང་ལ་གྲངས་ཀའི་ཆ་ནས་བོད་པ་ས་ཡ་དྲུག་ལས་མེད་ལ། རྒྱ་མི་ས་ཡ་སྟོང་ཕྲག་གཅིག་ལྷག་ཙམ་ཡོད། ང་རང་ཚོ་བོད་པའི་བདེ་སྡུག་གི་འབོད་སྒྲ་ཆུང་ངུ་ཞིག་ལས་མེད་ཀྱང་དེ་ལ་བདག་པོ་རྒྱག་མཁན་དང༌། བོད་པའི་སྐད་སྒྲ་ཆུང་ངུ་དེར་གཞན་གྱིས་བརྩི་འཇོག་བྱེད་ཀྱི་ཡོད་ལ། གཞན་གྱིས་དྲང་པོ་རེད་ཅེས་བརྗོད་ཀྱི་འདུག དེ་བདེན་པ་རེད་ཅེས་རྒྱབ་སྐྱོར་བྱེད་ཀྱི་འདུག རྒྱ་མིའི་ངོས་ནས་འགྲོ་སོང་དེ་ལྟ་བུ་གཏོང་གི་ཡོད། རྒྱལ་ཁབ་ཁག་ཚང་མའི་ནང་ལ་རྒྱ་ནག་གི་གཞུང་ཚབ་ཆེན་མོ་ཡོད། ཆ་རྐྱེན་ཧ་ཅང་མང་པོ་ཡོད། ཐབས་ཤེས་མང་པོ་བྱེད་ཀྱི་ཡོད་ཀྱང་དེར་གཞན་གྱིས་ཆ་འཇོག་བྱེད་ཀྱི་མེད། དེ་གང་ཡིན་ཞེ་ན། སྟོབས་ཤུགས་ལ་ཚད་མ་འཛིན་པར། བདེན་པ་ཡིན་མིན་ལ་ཚད་འཛིན་གྱི་ཡོད་པའི་རྟགས་ཡིན།

ང་རང་ཚོར་བདེན་པའི་ལག་ཆ་ཡོད་པ་འདི་རིན་ཐང་ཆེན་པོ་ཡིན། བོད་མི་སྤྱི་བོ་གནམ་བསྟན་ཡོངས་རྫོགས་ནས་ང་རང་ཚོའི་སྟོབས་དང་ནུས་པ་གང་གི་ཐོག་ནས་ཡོང་གི་ཡོད་པ་དེ་ངོ་ཤེས་པར་བྱེད་དགོས་ལ། དེ་གཞིར་བཟུང་གིས་མི་སྒེར་སོ་སོའི་ངོས་ནས་ཀྱང་ཉིན་རེ་ཉིན་རེའི་མི་བཟང་པོ་ཞིག་དང༌། མི་ཡ་རབས་ཤིག་དང༌། མི་དྲང་བདེན་ཞིག་བྱེད་ཐུབ་ན་ང་རང་ཚོའི་སྟོབས་དང་ནུས་པ་འཕེལ་ཡོང་གི་རེད། ཤེས་སོང་ངམ། ཞོར་འཕྲོས་ལྟ་བུ་བྱས་སོང་ཡང་ཁྱེད་རང་ཚོས་སེམས་ལ་ངེས་པ་བྱེད་དགོས།

ད༽ རང་འགན་རང་འཁུར་དང་། དཀའ་སྤྱད་འབད་བརྩོན།

མདོ་དོན་ང་ཚོ་རྒྱ་དང༌། བོད་ཟེར་ནས་འཐབ་རྩོད་ཛ་དྲག་པོའི་སྐབས་ལ་བསྡད་ཡོད་པས་ལས་སླ་པོ་མེད། ང་ཚོ་བོད་མི་ངོ་རེའི་མཇིང་པའི་སྒང་ལ་རྡོག་ཁྲེས་ཆེན་པོ་རེ་འཁྱེར་ནས་བསྡད་ཡོད། དེ་ལྟར་རང་ཉིད་ཀྱི་ལས་འགན་དེ་དག་རང་ཉིད་ཀྱིས་ངོ་ཤེས་པ་བྱས་ཏེ་ཚང་མས་ཧུར་ཐག་བྱེད་དགོས། ཚང་མས་རང་འགན་མ་འཁུར་བར། ༸རྒྱལ་བ་རིན་པོ་ཆེས་བྱེད་ཀྱི་མི་འདུག བོད་གཞུང་གི་བྱེད་ཀྱི་མི་འདུག གཅིག་གིས་བྱེད་ཀྱི་མི་འདུག གཉིས་ཀྱིས་བྱེད་མི་འདུག་ཅེས་ཁ་ནས་ལས་སླ་པོ་ཞིག་བཤད་པས་ལ་དག་ཐབས་མེད། ང་རང་ཚོ་ཚང་མས་འགན་འཁྱེར་ནས་གཟབ་གཟབ་བྱེད་དགོས།

ལྷག་དོན་ང་ཚོ་མང་གཙོའི་ལམ་ལ་འགྲོ་དགོས་ཟེར་བ་འདི་འདྲ་ཆགས་པོའི་ཐོག་ནས་བཤད་པ་ཙམ་མིན། མང་གཙོ་བྱུང་ན་གང་ཟག་མི་རེ་ངོ་རེའི་སེམས་ནང་འགར་ཁུར་སླེབས་ཀྱི་ཡོད། མི་རེ་ངོ་རེ་ནས་འགན་འཁུར་དེ་བླངས་ཏེ་འབད་རྩོལ་བྱས་ན་དེའི་ཚོད་ཀྱི་ནུས་པ་ཐོན་ཡོང་གི་རེད། མི་གཅིག་གི་དབང་ཆ་ཟིན་ནས་བསྡད་ཚེ། དཔེར་ན། རྒྱ་ནག་གིས་མཚོན་པས་དམར་པོའི་ལུང་པའི་ནང་ལ་མཚོན་ན། དབང་ཆ་མི་གཅིག་གིས་ཟིན་བསྡད་དུས་མི་འབོར་ཆེན་པོ་ཇི་ཙམ་ཡོད་ཀྱང་གང་ཟག་མི་རེ་ངོ་རེའི་ཆ་ནས་འགན་འཁུར་ལེན་མཁན་མེད། སེམས་ཀྱི་ནང་ནས་བྱེད་འདོད་ཀྱི་འདུན་པ་དང༌། སེམས་ཤུགས་ཤིག་སྐྱེས་ནས་རང་རང་སོ་སོའི་ངོས་ནས་གསར་གཏོད་བྱེད་པའི་ནུས་པ་འདོན་མི་ཐུབ། ནུས་པ་མ་བཏོན་ན་མི་མང་ཡང་ཕན་ཐོགས་མེད་ལ། ཡར་རྒྱས་འགྲོ་ཐུབ་ཐབས་མེད།

རང་དབང་དང༌། མང་གཙོ་ཡོད་ན་མི་མི་རེ་ངོ་རེའི་སེམས་ནང་སོ་སོས་འགན་ཞིག་འཁྱེར། སོ་སོས་ཤུགས་ཤིག་བརྒྱབ་ན་སོ་སོའི་མདུན་ལམ་བཟང་པོ་དེ་སོ་སོས་བསྒྲུབ་ཐུབ་པ་ཞིག་ཡོད་བསམས་ནས་མི་མི་རེ་ངོ་རེས་ཤུགས་རྒྱག་གི་ཡོད། མི་རེ་ངོ་རེས་ཤུགས་རྒྱག་དུས་སྤྱི་ཡོངས་དེ་ཡར་རྒྱས་འགྲོ་ཐུབ་ཀྱི་ཡོད། ལུང་པ་སྤྱི་ཡོངས་ཡར་རྒྱས་འགྲོ་རྒྱུ་དང༌། མི་མི་རེ་ངོ་རེའི་ཆ་ནས་ཡར་རྒྱས་འགྲོ་རྒྱུའི་ཆ་རྐྱེན་ལྟ་བུ་དེ་རང་དབང་མང་གཙོ་ཟེར་བ་འདི་ཆགས་ཡོད། ཡང་རང་དབང་མང་གཙོ་ཟེར་བ་འདི་མགོ་མེད་མཇུག་མེད་སྒྲིག་ཁྲིམས་འཁྱེར་མི་དགོས་པའི་སྐད་ཆ་མིན། མང་གཙོ་ཡིན་ཡང་སྒྲིག་ཁྲིམས་ངེས་པར་དུ་འཁྱེར་དགོས་པ་ཡིན། རང་རང་སོ་སོའི་ངོས་ནས་ལས་འགན་ཡོད་ལ། རང་རང་སོ་སོའི་ངོས་ལ་ཐོབ་ཐང་ཞིག་ཀྱང་ཡོད། ཐོབ་ཐང་ཡོད་པ་བཞིན་འོས་འགན་ཞིག་ཀྱང་ཡོད།

དེས་ན་མི་མི་རེ་ངོ་རེའི་ཆ་ནས་སྒྲིག་རང་སྲུང་བྱེད་དགོས། ཕྱི་ལོགས་ནས་གྲི་མེ་མདའ་འཁྱེར་ཏེ་ཚུར་བཀོད་པ་ཤོད་མི་དགོས་པར། མི་མི་རེ་ངོ་རེའི་སེམས་ཀྱི་ནང་ནས་སོ་སོའི་འགན་འཁུར་དེ་ངོས་ཟིན་ནས་ཡ་རབས་སྤྱོད་བཟང་བྱེད་སྐབས་དངོས་གནས་དྲང་གནས་སེམས་བག་ཕེབས་པོ་དང་། ཞེད་སྣང་བྱེད་མི་དགོས་པ། ཡ་རབས་སྒྲིག་ཁྲིམས་ལྡན་པ་ཞིག་ཆགས་ན་སྤྱི་ཚོགས་དེ་ཡང་ཡར་རྒྱས་འགྲོ་ངེས་ཡིན། སྤྱི་ཚོགས་ཞི་བདེ་བག་ཕེབས་ཡོང་གི་རེད། དངོས་ནས་དྲང་གནས་མིའི་མཛའ་གཅུགས་ཀྱི་འཚོ་བ་དང་ལྡན་པའི་མིའི་སྤྱི་ཚོགས་ཤིག་ཆགས་ན་ཚང་མར་ཕན་ཐོགས་ཡོད། དེ་ཡང་མི་ཙམ་དུ་མ་ཟད། སྲོག་ཆགས་བྱ་བྱིའུ་ཚུན་ཆད་ལ་ཕན་གྱི་ཡོད།

ན༽ བདེ་སྐྱིད་བྲལ་བའི་མི་ཚེ་དང་། བྱམས་བརྩེ་བརླག་པའི་སྤྱི་ཚོགས།

ཕར་ཕྱོགས་དེར་རྒྱ་མིའི་སྒོ་འགྲིམས་ན་བྱམས་བརྩེ་ཟེར་བའི་མིའི་རིན་ཐང་དེ་བརླག་ཚར་བའི་རྗེས་ལ་སྲོག་ཆགས་གྲོག་སྦུར་ཚུན་ཆད་ལ་བརྡབ་གསིག་ཡོང་བ་ཞིག་དང༌། མི་མི་རེ་ངོ་རེའི་ཆ་ནས་ཀྱང་གཅིག་གིས་གཅིག་ལ་ཞེ་སྣང་སྐྱེས་པ་དང༌། དངངས་སྐྲག་སྐྱེས་པ་ཞིག་ལས་མེད། གུང་བྲན་རིང་ལུགས་ཀྱིས་མིའི་སྤྱི་ཚོགས་ནང་ལ་རང་བཞིན་ལྷན་སྐྱེས་ཀྱི་ཕ་མ་བུ་ཚ་དང༌། མི་དང་མིའི་ཕན་ཚུན་བརྩེ་བ་ཟེར་བའི་རྩ་བ་ཆེ་ཤོས་དེ་མེད་པ་བཟོས་ཡོད།

དེ་ཡང་བཟའ་ཚང་བར་དང་། ཕ་མ་བུ་ཕྲུག་བར། སྤུན་མཆེད་ནང་ཚགས་ཀྱི་བར་སོགས་གང་དུའང་དོགས་པ་བྱས་ནས་སྡོད་དགོས་པ་དང༌། གང་དུ་ཡིན་ནའང་སྐད་ཆ་ཤོད་ཚོད་བྱེད་དགོས་པ། ག་དུས་ཡིན་ནའང་ཞེད་སྣང་བྱེད་དགོས་པའི་གནས་ཚུལ་ཆགས་སྐབས་མིའི་སེམས་ཀྱི་བདེ་སྐྱིད་ཀྱི་རྩ་བ་ནས་བརླག་འགྲོ་གི་འདུག དེ་ནི་ཧ་ལས་པའི་ཐབས་སྐྱོ་པོ་རེད། ཞེད་སྣང་གི་འོག་ནས་མི་ཚེ་སྐྱེལ་དགོས་པ་དང༌། གཅིག་གིས་གཅིག་ལ་དོགས་པ་བྱས་ནས་སྡོད་དགོས་པའི་མི་ཚེ་སྐྱེལ་དགོས་བྱུང་ན་ཤིན་ཏུ་ཁག་པོ་རེད།

པ༽ གསར་བརྗེ་གསར་རྙིང་དང་། ཞི་དྲག་གི་ལས་འགུལ།

གུང་བྲན་རིང་ལུགས་ཀྱི་གནས་ཚུལ་ལ་བསམ་བློ་བཏང་ན། ཨུ་རུ་སུ་དང༌། རྒྱ་ནག་གང་ལ་བལྟས་ཀྱང་མིའི་སེམས་སུ་ག་དུས་ཡིན་ནའང་བློ་གཡེང་ངང་སྡོད་དགོས་སྟབས་མི་ལ་བདེ་སྐྱིད་ཡོང་ཐབས་མེད། ཕྱི་ལོ་ ༡༩༡༧ ལོར་ཨུ་རུ་སུའི་ནང་ཐོག་མར་གསར་བརྗེ་ལངས་སྐབས་གྲི་དང་མེ་མདའ་འཁྱེར་ནས་གསར་བརྗེ་ལངས་པར་བརྟེན། ལོ་ངོ་བདུན་ཅུ་ལྷག་ཙམ་རིང་ལ་གསར་བརྗེ་དེ་ཉིད་གྲི་དང་མེ་མདའ་ཁོ་ནས་སྲུང་སྐྱོབ་བྱས་ནས་བསྡད་ཡོད།

འོན་ཀྱང་ཕྱི་ལོ་ ༡༩༩༡ ཟླ་ ༨ ནང་གསར་བརྗེ་གསར་པ་དེ་ལངས་སྐབས་ཞི་མཐུན་གྱི་ཐོག་ནས་ལངས་པ་ནི་དངོས་གནས་དྲང་གནས་ཧ་ལས་པའི་གནས་ཚུལ་ཞིག་ཡིན་ལ། དམར་པོའི་རིང་ལུགས་ཀྱི་གསར་བརྗེ་དེ་མི་གསོད་ཁྲག་སྦྱོར་གྱི་འོག་ནས་བྱུང་བ་ཞིག་དང༌། མི་གསོད་ཁྲག་སྦྱོར་གྱི་འོག་ནས་བྱུང་བའི་རིང་ལུགས་སྲུང་སྐྱོབ་བྱེད་པ་དེ་ཡང་དམག་དཔུང་རང་ལ་བརྟེན་ནས་སྡོད་དགོས་པ་ཞིག་ཆགས་སྐབས་གནད་དོན་དེ་རང་བཞིན་གྱིས་མི་ལ་རན་གྱི་མེད། མ་རན་པར་བརྟེན་མཐའ་མ་མི་ཚང་མ་འུ་ཐུག་ཐབས་ཟད་ཀྱིས་གོ་མཚོན་སྤངས་པའི་ཞི་བདེའི་ཐོག་ནས་སྒྲིག་འཛུགས་དེ་མེད་པ་ཆགས་རྒྱུའི་འབད་རྩོལ་བྱས་པ་དང་། འབད་རྩོལ་བྱས་ནས་འགྲིགས་པ་རེད། ལོ་ངོ་ཁ་ཤས་གོང་དུ་བསམ་ཡུལ་ལས་འདས་པའི་འགྱུར་བ་བྱུང་བ་རེད།

ད་ཆ་རྒྱ་མིར་ཆ་བཞག་ནའང་རིང་ན་ལོ་བཅུ་དང་། ཐུང་ན་ལོ་བཞི་ལྔ་དེ་འདྲའི་ནང་ལ་འགྱུར་བ་འགྲོ་རྒྱུ་ཧ་ལམ་ཐག་བཅད་ནས་བཤད་ཆོག་པ་ཞིག་ཕལ་ཆེར་ཆགས་ཡོད། དེ་ང་གཅིག་པུས་བཤད་པ་མིན། ཁ་ས་ཁ་ཉིན་རང་ང་ལ་རྒྱ་མི་ཞིག་ཐུག་འཕྲད་བྱུང༌བར། ཁོ་རང་རྒྱ་ནག་ནས་ཉི་ཧོང་ལ་སློབ་སྦྱོང་ལ་ཕྱིན་པ་དང་། བར་ལམ་ཉི་ཧོང་ལ་བསྡད་ཡོད་ཅེས་བརྗོད་ཀྱི་འདུག གནམ་བདེ་སྒོ་མོ་ཆེའི་གནས་ཚུལ་བྱུང་རྗེས་རྒྱ་ནག་ཏུ་ཕྱིར་ལོག་བྱེད་རྒྱུའི་རེ་བ་རྩ་བྲལ་དུ་ཕྱིན་ནས་རང་དབང་མང་གཙོའི་ལས་འགུལ་ནང་དུ་ཞུགས་ཏེ་ལས་ཀ་བྱེད་ཀྱི་ཡོད་ཅེས་ཟེར། ཁོ་རང་ད་ལམ་གསུམ་བཅུའི་དུས་དྲན་གྱི་སྐབས་སུ་ཚུར་ཡོང་བ་རེད། ཁོ་པས་ཀྱང་བསམ་ཚུལ་དེ་ག་རང་ཤོད་ཀྱི་འདུག ད་ནི་ལོ་ངོ་འགའ་ཞིག་ནང་རྒྱ་ནག་ལ་འགྱུར་བ་འགྲོ་རྒྱུ་གཏན་འཁེལ་རེད་ཅེས་ཤོད་ཀྱི་འདུག

དེ་ནས་ཁ་སང་ང་ཨ་མི་རི་ཀར་ཡོད་དུས་ཀྱང་རྒྱ་མི་ཁ་ཤས་ཐུག་བྱུང༌། ཁོང་ཚོ་ཤེས་ཡོན་ཅན་བསམ་བློ་ཡོད་མཁན་གྱི་མི་སྣ་གལ་ཆེན་དེ་འདྲ་རེད། ཁོང་ཚོ་ཚང་མ་ཁ་གཅིག་གྲགས་རང་རེད། ད་ནི་ལོ་ངོ་བཞི་ལྔ་ལྟ་བུའི་ནང་རྒྱ་ནག་ལ་འགྱུར་བ་ཏན་ཏན་འགྲོ་གི་རེད་ཅེས་ཤོད་ཀྱི་འདུག དེར་བརྟེན་ང་ཚོ་རིག་པ་སྒྲིམ་དགོས་པའི་དུས་སྐབས་ཡིན་པས་ཚང་མས་གཟབ་གཟབ་བྱེད་ཤོག་ཨང་། མ་འགྲིགས་པ་ཡོད་པ་དེ་དག་རང་ཉིད་ཀྱིས་སེལ་ཐུབ་པའི་བསམ་བློ་གཏོང་དགོས་པ་ལས། མ་འགྲིགས་པ་ལམ་སེང་གཞན་ལ་བཤད་ན་སྙིང་པོ་གང་ཡང་མེད། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༢ ཟླ་ ༡༠ ཚེས་ ༡༠ ཉིན་དྷ་ཤོད་བོད་ཕྲུག་ཁྱིམ་སྡེ་དབུ་འབྱེད་ཀྱི་མཛད་སྒོའི་ཐོག་སྩལ་བའི་བཀའ་སློབ།

ཀ༽ བོད་མིའི་འགན་འཁྲི་དང་། ཞུམ་མེད་ཀྱི་སྙིང་སྟོབས།

དེ་རིང་འདིར་སློབ་ཕྲུག་གཙོ་བོར་གྱུར་པའི་སེར་སྐྱ་མང་པོ་ཞིག་འཛོམས་ནས་ཡོད་ལ། དེ་བཞིན་སྐུ་མགྲོན་ཁག་བཅས་པར་ཞུ་རྒྱུར། ད་ལྟ་འདིར་དྷ་རམ་ས་ལ་ཤོད་ཀྱི་སློབ་གྲྭ་འདིར་དེ་རིང་ཡང་བསྐྱར་སླེབས་པའི་གོ་སྐབས་བྱུང་བར་དགའ་པོ་བྱུང༌། སྔོན་མ་ང་འདིར་འཁྱུག་ཙམ་སླེབས་པ་རེད། དེ་ནས་བར་དེར་ཧ་ལམ་ས་ཆ་ངོ་མ་ཤེས་པ་ལྟ་བུ་ཆགས་འདུག ད་ལྟ་ལས་བསྡོམས་ནང་གསལ་བཞིན་དངོས་གནས་ཡར་རྒྱས་མིག་གིས་མཐོང་རྒྱུ་ཡོད་པ་ཡིན་སྟབས་ཧ་ཅང་དགའ་པོ་བྱུང༌། ཚང་མར་ཐུགས་རྗེ་ཆེ་ཟེར་རྒྱུ་ཡིན། དེ་ནས་ད་ལྟ་འདིར་ཚོགས་གཙོ་དང༌། ཚོགས་གཞོན། བཀའ་ཤག་གིས་གསུང་བཤད་དེ་དག་ནང་ལ་ཞིབ་ཕྲ་བཀའ་མོལ་བྱུང་སོང༌། ང་ལ་དམིགས་བསལ་གྱི་མང་པོ་ཞུ་རྒྱུ་གང་ཡང་མི་འདུག

འདས་པའི་ལོ་ཡུན་དེ་དག་གི་རིང་ལ་གནས་ཚུལ་འགལ་རྐྱེན་མང་པོ་ཞིག་གི་འོག་ནས་ང་རང་ཚོ་ཚང་མས་སེམས་ཤུགས་མ་ཆག་པར་ཧུར་ཐག་བྱས་པའི་ལག་རྗེས་ལ་བཙན་བྱོལ་བ་ཆགས་ནས་ལོ་སུམ་ཅུ་སོ་གསུམ་ལྷག་ཙམ་གྱི་ནང་ལ་བལྟས་ཡོང་དུས། ང་རང་ཚོའི་ཤེས་རིག་གི་ལས་དོན་གྱི་ཐོག་ལ་དངོས་གནས་གང་ལ་གང་འཚམ་གྱིས་བྱས་རྗེས་དང༌། གྲུབ་འབྲས་མཐོང་རྒྱུ་ཡོད་པ་ཞིག་བྱུང་ཡོད། དངོས་གནས་སྤོབས་པ་སྐྱེས་འོས་པ་རེད། བྱེ་བྲག་སློབ་གྲྭ་འདིར་ཆ་བཞག་ན། གོང་དུ་ལས་བསྡོམས་ནང་ལ་བཤད་པ་བཞིན། དངོས་གནས་ཚང་མས་འབད་རྩོལ་སྙུགས་སྲིང་ངལ་བ་དང་ལེན་བྱས་པའི་གྲུབ་འབྲས་ལ་སྣོད་ཀྱི་རྩ་བའི་བཀོད་པར་མཚོན་ན་ཡང་ས་ཆ་དེ་ཙམ་མེད་པ་ཞིག་ལ་ལས་སྐུལ་ངལ་རྩོལ་གྱི་འོག་ནས་ད་ཆ་གང་ལྟར་གཞི་རྒྱ་གང་ལ་གང་འཚམ་ཆགས་ཐུབ་པ་བྱུང་ཡོད།

དེ་བཞིན་ནང་གི་ཤེས་ཡོན་སྤྲོད་ཕྱོགས་ཀྱི་ཐོག་ནས་ཆ་བཞག་ནའང༌། ཚང་མས་ཧུར་སྐྱེད་བྱས་པའི་འབྲས་བུ་ལ་གང་ལྟར་རྒྱུགས་སྤྲོད་དེ་དག་གི་ཐོག་ནས་གསལ་པོ་མཐོང་ཐུབ་པ་ཡིན་སྟབས་དགེ་རྒན་དགེ་ཕྲུག་གཉིས་ཀའི་ཐོག་ནས་གྲུབ་འབྲས་དངོས་གནས་ཚད་ལོངས་པ་བྱུང་བ་ཧ་ཅང་དགའ་པོ་བྱུང༌། དེ་སྔ་འགོ་ཚུགས་པ་ནས་བཟུང་སྟེ་འདིར་དཀའ་ལས་རྒྱག་མཁན་མང་པོ་ཞིག་བྱུང་ཡོད།

ད་ལྟ་ཡིན་ནའང་དཀའ་ལས་བརྒྱབ་དང་རྒྱག་བཞིན་པ་ཁྱེད་རང་ཚོ་ཚང་མར་བཀའ་དྲིན་དང་དྲན་གསོ་བྱེད་རྒྱུ་དང༌། ད་ལྟ་འདིར་ཁྱེད་རང་ཚོ་དཀའ་ལས་རྒྱག་བཞིན་པ་འདི་དག་ཆོས་ཀྱི་ཐོག་ནས་བཤད་ན་དངོས་གནས་བསོད་ནམས་གསོག་རྒྱུའི་ལས་ཀ་དང་། འཇིག་རྟེན་ཡ་རབས་ཀྱི་ཐོག་ནས་བཤད་ནའང་བོད་སྤྱི་པའི་དོན་དག་དང་སོ་སོའི་མི་རིགས་ཤིག་འཛུགས་སྐྲུན་བྱེད་རྒྱུའི་ལས་ཀ་ཡིན་པ་རེད། ཆོས་དང་འཇིག་རྟེན་གང་གི་ཐོག་ནས་བཤད་ཀྱང་ཤེས་ཡོན་གྱི་ལས་ཀ་ཟེར་བ་འདི་དངོས་གནས་རླབས་ཆེན་པོ་ཞིག་དང༌། སོ་སོའི་མི་ཚེ་གཅིག་གི་ནང་དུ་རང་ཉིད་རྗེས་སུ་ཡི་རངས་སྐྱེས་ཆོག་པའི་ལས་དོན་ཡིན་པས། ད་དུང་ཡང་ཚང་མར་ཧུར་ཐག་བྱེད་རོགས་ཞེས་འབོད་སྐུལ་བྱེད་རྒྱུ་ཡིན།

དེ་ནས་ང་རང་ཚོའི་ལེགས་ཆ་རྣམས་ཚང་མས་མཐོང་གསལ་ལྟར་བསྐྱར་ཟློས་དགོས་དོན་མི་འདུག སྤྱི་ཡོངས་ཀྱི་ཐོག་ནས་བཤད་ན་ང་རང་ཚོ་བོད་མི་བཙན་བྱོལ་བ་གྲངས་ཀ་ཉུང་ཉུང་ཡིན་ནའང་། ཇི་ཙམ་མི་འདུག་ཅེས་བརྗོད་ཀྱང་ང་ཚོ་ཡར་རྒྱས་ཕྱིན་པའི་ལག་རྗེས་རྣམས་འཛམ་བུ་གླིང་འདིའི་སྒང་ལ་མངོན་གསལ་མཐོང་ཐུབ་པའི་བཙན་བྱོལ་བའི་རྟེན་གཞི་ཆགས་ཡོད། བོད་ཀྱི་ཆོས་དང་རིག་གཞུང་ཕྱོགས་ནས་བཤད་ནའང༌། ད་ལྟའི་ཆར་ཆོས་དང་རིག་གཞུང་ཉམས་ལེན་བྱེད་མཁན་འབོར་ཆེན་པོ་མེད་ཀྱང་། འཛམ་བུ་གླིང་འདིའི་སྒང་ལ་བོད་ཀྱི་ཆོས་དང་རིག་གཞུང་འདི་ངོ་སོ་མཐོན་པོའི་ཐོག་གནས་ཡོད།

དེ་ལྟ་བུའི་གནས་ཚུལ་གྱི་འོག་ནས་རྩ་བའི་བོད་དོན་ལ་ཆ་བཞག་ན་ཡང་བོད་ཀྱི་སྣོད་བཅུད་ཡོངས་རྫོགས་རྒྱ་མིའི་དབང་འོག་ལ་ཚུད་དེ་བསྡད་ཡོད་ཀྱང་། བོད་དོན་རྩ་བ་ནག་བསུབ་གཏོང་མ་ཐུབ་པར་རྒྱ་མིའི་ཐོག་ལ་དཀའ་ངལ་མུ་མཐུད་ནས་འཕྲད་པ་དང༌། རྒྱ་མི་མགོ་ན་ནས་སྡོད་དགོས་པའི་གནས་ཚུལ་ཞིག་ཆགས་ཡོད། འདི་དག་ནི་གཙོ་བོ་བོད་རིགས་རྒྱ་ཆེའི་མི་མང་གི་སེམས་ཤུགས་དང༌། ཞུམ་པ་མེད་པའི་སྒོ་ནས་དཀའ་ངལ་ཁྱད་བསད་ཀྱིས་སྙུགས་བསྲིངས་ནས་བདེན་པའི་མཐའ་གསལ་རྒྱུར་འབད་རྩོལ་བྱས་པའི་ལག་རྗེས་རེད།

ཁ༽ སྔར་བྱས་ཀྱི་གྲུབ་འབྲས་དང་། ལྷོད་མེད་ཀྱི་མཇུག་སྐྱོང་།

ང་རང་ཚོ་བཙན་བྱོལ་བའི་ཐོག་ནས་ཡིན་ན་ཡང་དེ་ལུགས་ཀྱི་ཐབས་ཤེས་སྒོ་གང་ས་ནས་བྱས་པའི་གྲུབ་འབྲས་ཡིན་པ་རེད། གྲུབ་འབྲས་འདི་དག་སྐད་ཆ་ཚིག་སྐམ་པོ་གཅིག་གཉིས་ཤིག་བཤད་ནས་ཡོང་ཐུབ་པ་ཞིག་དང༌། འཁྲབ་སྟོན་ལྟ་བུ་བྱས་པའི་ཐོག་ནས་ཡོང་ཐུབ་པ་ཞིག་མིན། ལོ་ནས་ལོ་བསྟུད་འབད་བརྩོན་ཡུན་བསྲིངས་བྱས་ནས་ཡོང་དགོས་པ་ཡིན་སྟབས་ལས་སླ་པོ་ཞིག་མིན། འདི་དག་ནི་དངོས་གནས་དྲང་གནས་ང་ཚོའི་གྲུབ་འབྲས་ཆེན་པོ་ཆགས་ཡོད།

ད་ཚུར་ཕྱོགས་ང་ཚོའི་ཉེས་ས་ནས་བསམ་བློ་གཏོང་དགོས་པ་འདི་ཤིན་ཏུ་གལ་ཆེན་པོ་ཡིན། ང་རང་ཚོ་ལྟོས་ས་ལྟོས་འཇོག་གི་ཡག་ཐག་ཆོད་ཡོད་བསམ་པའི་ཐོག་ནས་ཞི་ལྷོད་ཕྱིན་ན། གཏམ་དཔེར་ཡོད་པ་བཞིན་དེ་འདྲའི་ཉེན་ཁ་མ་ཡོང་བའི་ངེས་པ་མེད། ཐོག་མར་འཛུགས་སྐྲུན་བྱེད་པའི་སྐབས་མངོན་གསལ་དོད་པོའི་དཀའ་ངལ་ཞིག་མཐོང་གི་ཡོད་དུས་ཚང་མས་རིག་པ་བསྒྲིམས་ཏེ་རང་བཞིན་གྱིས་ཡར་རྒྱས་གཏོང་གི་ཡོད་པ་དང༌། གང་ལ་གང་འཚམ་གྱིས་གཞི་རྩ་ཚུགས། གང་ལ་གང་འཚམ་གྱིས་ཡར་རྒྱས་ཕྱིན་པའི་སྐབས་ལ་བསམ་བློའི་ནང་ལ་ད་ནི་འགྲིགས་ཡོད་བསམ་པའི་བློ་ལྷོད་ཀྱི་ངང་ནས་འཐུས་ཤོར་འགྲོ་རྒྱུའི་ཉེན་ཁ་ཏན་ཏན་ཡོད།

ང་རང་ཚོའི་ལས་ཀ་གང་དུ་ཡིན་ན་ཡང་གང་ལ་གང་འཚམ་གྱིས་གྲུབ་འབྲས་སོན་པའི་སྐབས་མུ་མཐུད་ནས་བཟང་པོ་ཞིག་ལ་གནས་མ་ཐུབ་པར་རིམ་པས་ཇེ་སྡུག་ཇེ་ཞན་ལ་འགྲོ་བ་དེ་ལས་རིགས་གང་དུ་ཡིན་ཀྱང་ཡོང་གི་འདུག དཀའ་ངལ་མངོན་གསལ་དོད་པོ་ཡོད་པའི་སྐབས་ལ་ཚང་མས་རིག་པ་སྒྲིམ་གྱི་ཡོད་སྟབས་འཐུས་ཤོར་ཉུང་བ་བྱས། གང་ལ་གང་འཚམ་གྱིས་གྲུབ་འབྲས་ཐོན་པའི་མཚམས་ལ་ལྷོད་ཡངས་ཀྱི་གནས་ཚུལ་འོག་ནས་འཐུས་ཤོར་འགྲོ་རྒྱུ་ལས་སླ་བ་ཞིག་ས་ཆ་གང་དུ་ཡིན་ཀྱང་ཡོང་གི་འདུག དེར་བརྟེན་ང་རང་ཚོ་ཡར་རྒྱས་ལྟ་བུ་གང་ལ་གང་འཚམ་ཕྱིན་པའི་སྐབས་ལ་ལྷོད་ཡངས་འགྲོ་རྒྱུའི་ཉེན་ཁ་ཏན་ཏན་མཐོང་གི་འདུག

གཉིས་ནས་ང་རང་ཚོ་བོད་པའི་གཤིས་ཀ་ལ་ཛ་དྲག་གི་གནས་ཚུལ་ཡོད་ན་གདོང་ལེན་བྱེད་རྒྱུར་བོད་པར་ཐུན་མོང་མ་ཡིན་པའི་སྙིང་སྟོབས་དང༌། རྣམ་དཔྱོད་ཅིག་ཡོད་ངེས་ཅན་རེད། དེ་འདྲའི་ཛ་དྲག་གི་གནས་ཚུལ་མེད་པའི་སྐབས་ལ་ལྷོད་ཡངས་བྱེད་རྒྱུ་དང༌། སྒྱིད་ལུག་བྱེད་རྒྱུ་བོད་པའི་གཤིས་ཀར་ཡོད་པ་ལྟ་བུ་ཞིག་འདུག དེས་ན་ཚང་མས་ལྷོད་ཡངས་ཀྱི་སྒང་ལ་མ་སོང་བ་བྱེད་རྒྱུ་ཧ་ཅང་གལ་ཆེན་པོ་རེད། བོད་ཀྱི་ཆོས་དང་རིག་གཞུང་འདི་འཛམ་གླིང་འདིའི་ཁྱད་ནོར་བྱེ་བྲག་པ་གཅིག་ཡིན་བསམ་པ་མ་དྲན་ཀྱང༌། སོ་སོའི་མི་རིགས་ཤིག་གི་དོན་དག་ཡིན་བསམ་པ་དྲན་དགོས།

ག༽ མི་རིགས་ཀྱི་ལས་དོན་དང་། འཛམ་གླིང་གི་ཁྱད་ནོར།

དཔེར་ན་ང་རང་ཚོས་ཆོས་དང་རིག་གཞུང་ཞེས་རྟག་པར་ཤོད་ཀྱི་ཡོད་ཀྱང་། ཁ་ནས་བཤད་པའི་ཚིག་དེས་འདང་གི་མེད། སོ་སོ་རང་ཉིད་ཀྱི་བསམ་བློའི་ནང་ལ་ཕྱོགས་གཅིག་ནས་བོད་ཀྱི་ཆོས་དང་རིག་གཞུང་ཟེར་བ་དེའི་གཙོ་ཆེའི་སྙིང་དོན་རྣམས་ཤེས་ཐུབ་པ་ཞིག་དང༌། གཉིས་ནས་ཤེས་པ་ཙམ་གྱིས་མི་ཆོག་པར་ཆུ་ཚོད་ ༢༤ རིང་སོ་སོའི་གོམས་གཤིས་ལ་འཇགས་ཐུབ་པ་ཞིག་དགོས་ཀྱི་ཡོད། དེ་ལྟར་བྱུང་ན་བོད་ཀྱི་ཆོས་དང་རིག་གཞུང་དེ་སོ་སོའི་མི་ཚེའི་ཆ་ཤས་འདྲ་པོ་ཆགས་ཡོང་དུས་དེའི་ཐོག་ནས། སོ་སོའི་ཉིན་རེ་ཉིན་རེའི་འཚོ་བའི་ནང་ལ་ཡ་རབས་སྤྱོད་བཟང་ལྡན་པ་ཞིག་དང༌། དེའི་ཐོག་ནས་འཛམ་བུ་གླིང་འདིའི་སྒང་ལ་བོད་པའི་སྤྱི་ཚོགས་གང་དུ་ཡོད་ཀྱང་ཡ་རབས་ཀྱི་སྤྱི་ཚོགས་ཤིག་ཆགས་ཐུབ་པ་ཞིག་ཡོང་གི་རེད།

བོད་ཀྱི་ཆོས་དང་རིག་གཞུང་རྩ་བ་ཆེན་པོ་རེད་ཅེས་ཁ་ནས་བཤད་པ་ཙམ་དང༌། བོད་ཆས་གྱོན་ཤེས་ཙམ་ཞིག་དང༌། བོད་སྐད་རྒྱག་ཤེས་པ་ཙམ་ཞིག་གིས་མི་འགྲིགས་པར་བསམ་བློའི་ནང་ལ་བོད་པའི་ཆོས་དང་རིག་གཞུང་གི་བསླབ་བྱ་བཟང་པོའི་ཚོར་སྣང་དེ་སེམས་ནང་ལ་རྒྱུན་དུ་འཇགས་ཐུབ་པ་ཞིག་བྱེད་རྒྱུ་གལ་ཆེན་པོ་འདུག དཔེར་ན་འདས་པའི་ལོ་སུམ་ཅུ་སོ་གྲངས་ནང་ང་ཚོའི་སློབ་གྲྭའི་ནང་ནས་སློབ་སྦྱོང་གང་ལ་གང་འཚམ་ཐོན་པའི་རིགས་ཤིག་ཡོང་གི་ཡོད། ཁོང་ཚོས་བོད་ཀྱི་ཆོས་དང་རིག་གཞུང་གལ་ཆེན་པོ་ཡིན་པ་ཤེས་ཀྱི་ཡོད་ལ། ཚང་མའི་སྣང་བར་འཇགས་ཡོད། འོན་ཀྱང་འགག་ལ་ཐུག་སྐབས་སོ་སོ་སྒེར་གྱི་དཔལ་འབྱོར་དང་འབྲེལ་བའི་གོ་སྐབས་བྱུང་ན་དེ་དང་ལེན་བྱེད་པ་ལས། བོད་ཀྱི་སྤྱི་པའི་དོན་དག་དང་ཡང་སྒོས་ང་རང་ཚོའི་མི་རབས་ནས་མི་རབས་གཙོ་སྐྱོང་བྱེད་རྒྱུའི་ལས་རིགས་དེ་འདྲའི་ནང་ལ་གཏན་ནས་དོ་སྣང་མེད་པ་དེ་འདྲ་ཡོང་གི་འདུག

བོད་ཀྱི་ཆོས་དང་རིག་གཞུང་འདི་དག་འཛམ་བུ་གླིང་འདིའི་ཁྱད་ནོར་བྱེ་བྲག་པ་གཅིག་ཡིན་བསམ་པ་མ་དྲན་ན་ཡང༌། སོ་སོའི་མི་རིགས་ཤིག་གི་དོན་དག་ཡིན་བསམ་པ་དྲན་དགོས་ཀྱང་། ཤེས་ཡོན་གང་ལ་གང་འཚམ་ཡོད་པ་འགའ་ཞིག་གིས་སོ་སོའི་ཁྱིམ་ཚང་གི་གནད་དོན་དང་འབྲེལ་བའི་གོ་སྐབས་གང་དུ་བྱུང་རུང་དེར་འགྲོ་རྒྱུ་གཙོ་བོར་བྱས། སྤྱི་པའི་དོན་དག་ལ་དེ་ཙམ་གྱི་སེམས་འཁུར་མེད་མཁན་དེ་འདྲ་ཡོང་གི་འདུག དེ་ཚོ་ང་ཚོའི་ཏན་ཏན་འཐུས་ཤོར་རེད། དེ་འདྲའི་འཐུས་ཤོར་མཐོང་ཚར་དུས་དེ་བྱས་ཆོག་གི་མ་རེད། ཁྱོད་རང་གིས་ནོར་བ་རེད་ཅེས་བརྗོད་པས་ལ་མི་དག་ཅིང་། ཕན་ཐོགས་གང་ཡང་མི་འདུག

དེས་རྟགས་གང་ཞིག་སྟོན་གྱི་ཡོད་ཅེ་ན། མི་དེ་རིགས་ཐོག་མར་སློབ་གྲྭ་འགྲིམས་ནས་སློབ་སྦྱོང་བྱེད་པའི་སྐབས་སུ་བསམ་བློའི་ནང་ལ་བོད་ཀྱི་ཆོས་དང་རིག་གཞུང་སྐོར་དང༌། དེ་དང་འབྲེལ་བའི་བོད་སྤྱི་པའི་དོན་དག་གི་སེམས་ཤུགས་ཀྱི་ས་བོན་ནུས་པ་ཐོན་པ་ཞིག་འདེབས་མ་ཐུབ་པའི་ཉེར་ལེན་གྱིས་མཐའ་མ་སློབ་སྦྱོང་མཐའ་འཁྱོལ་ནས་མི་ཚེ་སྐྱེལ་བའི་སྐབས་ལ་སྒེར་ཕན་གྱི་གོ་སྐབས་བཟང་པོ་ཞིག་རག་སོང་ན་ལམ་སང་དེར་རྒྱུག་འགྲོ་བའི་གནས་ཚུལ་འདི་ཆགས་ཡོང་གི་འདུག སྤྱིར་ན་མི་སོ་སོ་སྒེར་གྱི་ཐོབ་ཐང་རེད་ལ། རང་དབང་ཡིན་པས་སོ་སོ་གང་ཞིག་བྱས་ཀྱང་དེ་ཆོག་གི་མ་རེད་བརྗོད་ཐབས་མེད་ནའང་། བློ་ཕམ་པའི་གནས་ཚུལ་ཞིག་རེད། འདི་ང་ཚོའི་འཐུས་ཤོར་གཅིག་རེད།

དེ་བཞིན་ང་རང་ཚོས་བོད་ཀྱི་ནང་ལ་བོད་ཀྱི་ཆོས་དང་རིག་གཞུང་གཙོ་བོར་གྱུར་པའི་བཟང་པོའི་ལྟ་སྤྱོད་ཉམས་ཆག་འགྲོ་གི་འདུག་ཅེས་ཤོད་ཀྱི་ཡོད་པ་རེད། སྤྱི་ཡོངས་ཀྱི་ཐོག་ནས་བཤད་ན། ང་ཚོ་བཙན་བྱོལ་ལ་ཡོད་པ་འདི་དག་ཆོས་དང་རིག་གཞུང་ཐོག་ལ་གོ་སྐབས་ཏན་ཏན་མང་བ་དང༌། མཐུན་རྐྱེན་འཛོམས་པ་དང་ལེགས་པ་ཡོད་ཀྱང༌། ཞིབ་ཕྲའི་ཚད་བསྡུར་བྱས་ཏེ་དཔེར་ན་བོད་ཡིག་ལེགས་ཉེས་ལ་མཚོན་ན། བོད་ནང་འཚར་ལོངས་བྱེད་མཁན་རྣམས་སློབ་སྦྱོང་གི་གོ་སྐབས་མ་བྱུང་བའི་གྲས་མ་གཏོགས། གོ་སྐབས་བྱུང་བ་ཚོའི་བོད་ཡིག་གནས་ཚད་དང༌། ང་ཚོ་འདིར་རིག་གནས་མཐོན་པོར་བརྩིས་པའི་བོད་ཡིག་གི་གནས་ཚད་བསྡུར་ན་དེ་ཡང་བསམ་བློ་གཏོང་དགོས་པ་ཞིག་འདུག

དེ་བཞིན་འཛམ་གླིང་གི་དེང་དུས་ཀྱི་ཤེས་ཡོན་སྣ་ཚོགས་པ་དེ་ཚོའི་གྲས་སྐད་ཡིག་གཞན་དག་ལ་བརྟེན་མི་དགོས་པར་སོ་སོ་རང་གི་སྐད་ཡིག་གི་ཐོག་ནས་དོན་དག་ཚང་མ་ཤེས་ཐུབ་པ་ཞིག་བྱེད་དགོས་ཀྱི་འདུག་ཅེས་ང་ཚོས་ལོ་ནས་ལོ་བསྟུད་དེ་འབད་རྩོལ་བྱེད་ཀྱི་ཡོད་ལ། འབོད་སྐུལ་ཡང་བྱེད་ཀྱི་ཡོད། ཡིན་ནའང་བོད་ནང་ནས་ཡིག་ཆ་ཐོན་པ་དེ་རིགས་ལེགས་པ་ཡོད་པ་ལྟ་བུ་འདུག དེ་ཚོའི་གྲས་ང་ཚོས་འཐུས་ཤོར་གྱི་ཡོད་པའི་རྟགས་གསལ་པོ་རེད། ང་རང་ཚོར་བསྟོད་ར་མི་གཞན་དག་གིས་བཏང་ན་འགྲིགས་པ་རེད། ང་རང་ཚོ་ནང་ཚགས་རུབ་རུབ་བྱས་ནས་གོ་བསྡུར་བྱེད་དུས་ང་ཚོ་འཐུས་ཤོར་གང་ནས་ཤོར་མིན་དང་། ང་ཚོ་གྲ་མ་འགྲིག་ཐོན་ས་གང་ནས་ཐོན་མིན་སོགས་ལ་བསམ་བློ་བཏང་ནས་དོ་སྣང་བྱེད་རྒྱུ་དེ་གལ་ཆེན་པོ་རེད། འཐུས་མ་ཤོར་བ་བྱུང་ན་ཚགས་ཚུད་པོ་དང་ཡར་རྒྱས་ཡོང་ངེས་ཡིན། ང་ཚོས་རྒྱུན་དུ་ལྷོད་ཡངས་མ་ཤོར་བ་དང༌། གཟབ་གཟབ་བྱེད་རྒྱུ་དེ་ཤིན་ཏུ་གལ་ཆེན་པོ་འདུག ཆོས་དད་ཡོད་མིན་ལ་མ་ལྟོས་པར་མི་རིགས་ཀྱི་ཁྱད་ཆོས་མཚོན་བྱེད་རིག་གཞུང་ཡིན་པ་ལ་ངོས་འཛིན་བྱས་ཏེ་ཚང་མས་ནང་པའི་ཆོས་དེ་བསྐྱར་གསོ་བྱེད་དགོས།

ང༽ མི་རིགས་ཀྱི་མཚོན་བྱེད་དང་། ཆོས་རིག་བསྐྱར་གསོ།

གཞི་རྐང་ང་རང་ཚོ་བོད་ཀྱི་ཆོས་དང་རིག་གཞུང་འདི་དག་ཕྱོགས་གཅིག་ནས་འཛམ་བུ་གླིང་འདིའི་སྒང་ལ་རིག་གཞུང་འདྲ་མི་འདྲ་མང་པོ་ཡོད་པ་དང༌། གནའ་རབས་ཀྱི་རིག་གཞུང་མང་པོ་ཡོད་པའི་ནང་ལ་བོད་ཀྱི་རིག་གཞུང་འདི་དངོས་གནས་འདྲ་འདྲའི་ནང་ནས་མི་འདྲ་བ་ཞིག་གི་ཡག་པོ་ཡོད་པ་དེ་འཛམ་བུ་གླིང་གི་མི་དོ་སྣང་ཡོད་མཁན་དང་བློ་གཟུ་བོར་གནས་པ་ཕལ་མོ་ཆེས་མོས་མཐུན་གཅིག་གྱུར་ཡོད་པ་གསལ་པོ་རེད།

གཉིས་ནས་ང་རང་ཚོ་བོད་མི་རིགས་གཞིས་བྱེས་ཚང་མའི་སེམས་ཀྱི་གཏིང་ལ་སོ་སོའི་རང་དབང་བརླག་པའི་སེམས་ནད་ཆེན་པོ་ཡོད། མི་རིགས་ཤིག་གི་རང་དབང་ཞེས་པའི་འགག་རྩ་སོ་སོའི་མི་རིགས་འབུར་ཐོན་ཡོད་པ་དང་མི་རིགས་ཟུར་གསལ་ཞིག་ཡོང་བའི་ཁྱད་ཆོས་སམ་ངོ་བོ་མཚོན་བྱེད་གཙོ་བོ་དེ་སོ་སོའི་རིག་གཞུང་འདི་ཡིན་པ་རེད། དཔེར་ན། ཉེ་ཆར་ཨུ་རུ་སུའི་ཁྱབ་ཁོངས་ཀྱི་མངའ་སྡེ་ཁ་ཤས་ཤིག་ལ་ཕྱིན་པ་ཡིན། ས་ཁུལ་དེ་ཚོའི་ནང་ལ་སོ་སོ་སྒེར་གྱི་ངོས་ནས་ཆོས་ལ་དད་པ་ཡོད་མིན་ལ་མ་ལྟོས་པར་ནང་པ་སངས་རྒྱས་པའི་ཆོས་ཤིག་མེད་ན་སོ་སོའི་མི་རིགས་ཀྱི་རྣམ་པ་བྱེ་བྲག་པ་ཞིག་མཚོན་གྱི་མེད་པ་དང་མི་རིགས་ཀྱི་མཚོན་བྱེད་བརླག་འགྲོ་གི་འདུག་ཅེས་ཟེར་གྱི་འདུག སོ་སོ་སྒེར་གྱི་ཆོས་དད་ཡོད་མིན་ལ་མ་ལྟོས་པར་མི་རིགས་ཀྱི་ཁྱད་ཆོས་མཚོན་བྱེད་རིག་གཞུང་ཡིན་པ་ལ་ངོས་འཛིན་བྱས་ཏེ་ཚང་མས་ནང་པའི་ཆོས་དེ་བསྐྱར་གསོ་བྱེད་མ་ཐུབ་ན་སོ་སོའི་མི་རིགས་ཀྱི་རྣམ་པ་དེ་བརླག་གི་འདུག་ཅེས་དོ་འཁུར་ཆེན་པོ་བྱེད་ཀྱི་འདུག ནང་པའི་ཆོས་དེ་ཆོས་ལ་འདུ་ཤེས་ནས་སྐྱེ་བ་ཕྱི་མ་ལ་ཕན་གྱི་རེད་བསམ་པའི་འདུ་ཤེས་ཡོད་རུང་མེད་རུང་གང་ལྟར་སོ་སོ་གསོན་པའི་མི་ཚེ་འདིའི་རིང་མི་རིགས་བྱེ་བྲག་པ་གཅིག་གི་རྣམ་འགྱུར་མ་བརླག་པ་དང༌། དེའི་རྣམ་པ་མ་བརླག་པའི་དོན་དག་ལ་ནང་པའི་ཆོས་དེ་གལ་ཆེན་པོ་འདུག་ཅེས་ཁོང་ཚོ་མང་པོ་ཞིག་གིས་བཤད་བྱུང༌།

ང་རང་ཚོ་བོད་ལ་ཡིན་ནའང་དེ་དེ་བཞིན་རེད། ང་ཚོར་རང་དབང་དགོས་ཀྱི་ཡོད། ང་ཚོའི་རང་དབང་བརླག་སོང་ཟེར་བའི་རྩ་བ་འདྲ་པོ་དེ་སོ་སོ་མི་རིགས་ཟུར་གསལ་ཞིག་ཡིན་པའི་སྐད་ཆ་བཤད་ཡོང་དུས་སོ་སོའི་ཆོས་དང་རིག་གཞུང་གལ་ཆེན་པོ་རེད། མི་རིགས་ཤིག་གི་ལ་རྒྱའི་ཆ་ནས་བཤད་པ་ཡིན་ན་ཡང་རུང༌། མི་རིགས་ཀྱི་རྣམ་པ་ཟུར་གསལ་གྱི་མཚོན་བྱེད་དམ། མི་རིགས་ཀྱི་ཁྱད་ཆོས་མཚོན་བྱེད་གང་ཅིར་སོ་སོའི་ཆོས་དང་རིག་གཞུང་གལ་ཆེན་པོ་རེད། ང་རང་ཚོའི་བོད་ཀྱི་ཆོས་དང་རིག་གཞུང་ཟེར་བ་འདི་འཛམ་བུ་གླིང་འདིའི་སྒང་གི་རིག་གཞུང་འདྲ་འདྲའི་ནང་ནས་མི་འདྲ་བ་ཞིག་ཡིན་པ་ང་རང་ཚོས་གཏམ་འདོད་བྱས་ནས་བཤད་པ་དང༌། ང་རྒྱལ་གྱི་ཐོག་ནས་བཤད་པ་མིན་པ། རྒྱུ་མཚན་གྱི་ཐོག་ནས་མཐོང་གསལ་ཡིན།

དཔེར་ན་ཁ་སང་ཁ་ཉིན་ཉིན་ལྔའི་རིང་ལ་ཚན་རིག་པ་དེ་འདྲ་དང་ང་ཚོ་མཉམ་དུ་འཚོགས་ཏེ་བསམ་ཚུལ་གོ་བསྡུར་བྱས་པ་ཡིན། ད་རེས་ཐེངས་དང་པོ་མ་རེད། དེ་སྔ་དེ་འདྲ་ཚར་འགའ་ཤས་ཚོགས་མྱོང༌། དེས་ག་རེ་རྟགས་སྟོན་གྱི་ཡོད་པ་རེད་ཅེས་ཟེར་ན། སྤྱིར་བཏང་འཛམ་བུ་གླིང་འདིའི་སྒང་ལ་ཆོས་ལུགས་མང་པོ་ཡོད་ཀྱང་། དེང་དུས་ཀྱི་ཚན་རིག་པ། ཚན་རིག་གི་སྡེ་ཚན་རིགས་ཁ་ཤས་ཀྱི་ཚན་རིག་པ་དེ་ཚོ་དང་མཉམ་དུ་གོ་བསྡུར་བྱེད་ཐུབ་མཁན་དེ་ཕལ་ཆེར་ནང་པའི་ཆོས་མ་གཏོགས་དཀོན་པོ་རེད། ཚན་རིག་གི་སྡེ་ཚན་ཚང་མ་རང་གང་ཤེས་ཏེ། གཙོ་བོ་སེམས་དང་འབྲེལ་བ་ཡོད་པའི་གནས་ཚུལ་མང་པོ་ཞིག་གི་ཐོག་ལ་ནང་པའི་ཆོས་དང༌། ཚན་རིག་གི་སྡེ་ཚན་བྱེ་བྲག་པ་དེ་ཚོ་མཉམ་དུ་ཟུང་སྦྲེལ་གྱི་ཐོག་ནས་ཉམས་ཞིབ་བྱེད་རྒྱུ་ལ་དེང་སང་ཚན་རིག་པ་ཚོའི་ནང་དུ་དོ་སྣང་ཆེ་རུ་ཆེ་རུ་འགྲོ་བ་གསལ་པོ་འདུག ང་རང་ཚོའི་ཕ་མེས་ནས་རིམ་པས་རིམ་པས་དར་སྤེལ་བྱུང་ནས་ཡོད་པའི་ནང་པ་སངས་རྒྱས་པའི་ཆོས་དང་འབྲེལ་བའི་ང་ཚོའི་བོད་ཀྱི་རིག་གཞུང་འདི་དངོས་གནས་འཛམ་བུ་གླིང་འདིའི་སྒང་ལ་འདྲ་འདྲའི་ནང་ནས་མི་འདྲ་བ་ཞིག་ཡོད་པའི་རྟགས་གསལ་པོ་སྟོན་གྱི་ཡོད། དེ་ལྟར་སྤྱི་དང་བྱེ་བྲག་གི་གནས་ཚུལ་མང་པོ་ཞིག་གི་ཐོག་ལ་བསམ་བློ་བཏང་བ་ཡིན་ན་སོ་སོའི་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་སྤེལ་བྱས་ནས་དེའི་ངོ་བོ་དང་ཁྱད་ཆོས་ངོས་ཟིན་རྒྱུ་དང༌། དེའི་དགོས་པ་དགེ་མཚན་སེམས་ཀྱི་ནང་ལ་འཇགས་ཐུབ་པའི་ཐོག་ནས་དེ་ལུགས་ཀྱི་འབད་རྩོལ་བྱེད་རྒྱུ་དེ་གལ་ཆེན་པོ་རེད་བསམ་གྱི་འདུག ངས་དེ་ཞུས་ན་བསམ་བྱུང༌། གཞན་དེ་འདྲ་ཞིག་རེད།

དེ་རིང་འདིར་སེར་སྐྱ་མི་མང་གང་ལ་གང་འཚམ་ཞིག་སླེབས་ཡོད་པ་རེད། ང་རང་ཚོ་བོད་སྤྱི་པའི་དོན་དག་ལ་ཆ་བཞག་ན་ག་རེ་བྱས་ཀྱང་བདེན་མཐའ་གསལ་རྒྱུའི་ཐོག་ལ་ཕྱོགས་མང་པོ་ཞིག་ནས་འགལ་རྐྱེན་རྣམས་འགྱུར་བཞིན་པ་དང༌། མཐུན་རྐྱེན་མང་པོ་ཞིག་འཛོམས་ཡོང་གི་ཡོད། ད་ལྟའི་དགུ་བཅུ་གོ་གཉིས་ནས་གོ་གསུམ། གོ་བཞི། གོ་ལྔ་སོགས་ལོ་ཁ་ཤས་རིང་ང་ཚོ་ལམ་འཕྲང་དོག་ས་ཞིག་ལ་སླེབས་ཡོད། ལ་རྩེ་རུ་སླེབས་ཐག་ཉེ་བ་གང་ཞིག་ལ་དེའི་ལམ་འཕྲང་དོག་པོ་ཡོད་པའི་གནས་ཚུལ་དེ་འདྲ་ཞིག་ཆགས་ཡོད།

ང་རང་ཚོ་འདིར་བོད་མི་སྤྱི་བོ་གནམ་བསྟན་ཡོངས་རྫོགས་ལ་བོད་སྤྱི་པའི་དོན་དག་གི་འགན་འཁུར་འཁྲིས་ནས་བསྡད་ཡོད་པ་ལྟར་ཚང་མས་ད་ལྟ་ཕན་ལ་ཞུམ་པ་མེད་པའི་སྙིང་སྟོབས་ཀྱི་ཐོག་ནས་ལྷག་བསམ་རྒྱུན་བཅངས་བྱས་ཏེ། སོ་སོར་སྐབས་སུ་བབ་པའི་ལས་རིགས་གང་གི་ནང་ལ་ཡིན་ན་ཡང་ཚང་མས་སྤྱི་པའི་དོན་དག་བསམ་སྟེ་ཧུར་ཐག་འབད་ཐག་བྱེད་ཀྱི་ཡོད་པ་རེད་ལ། ད་དུང་ཡིན་ཀྱང་ཚང་མར་ཧུར་ཐག་གནང་རོགས་ཞུ་རྒྱུ་ཡིན།

ཉི་མ་ཚ་པོ་བྱེ་ཐང་འདྲ་པོ་འདིའི་ནང་ལ་ཁྱེད་རང་ཚོ་བསིལ་གྲིབ་མེད་པར་སྡོད་སྐབས་སྐད་ཆ་ཡུན་རིང་པོ་བཤད་ན་ཁྱེད་རང་ཚོ་ཐང་ཆད་ཅིང་། དཀའ་ལས་ཡོད་འགྲོ། ཁྱེད་རང་ཚོ་ཚང་མས་སྒྲིག་ཁྲིམས་སྲུང༌། ཚང་མ་དངོས་གཙང་མ། སེམས་ལ་དགའ་སྣང་དང༌། སྤྲོ་སྣང་གི་རྣམ་པ་གདོང་གི་ཐོག་ནས་གསལ་པོ་མཚོན་གྱི་འདུག་སྟབས་ང་རང་ཧ་ཅང་དགའ་པོ་བྱུང་ལ་ཚང་མ་ལ་ཐུགས་རྗེ་ཆེ་ཡང་བསྐྱར་ཞུ་རྒྱུ་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༢ ཟླ་ ༡༠ ཚེས་ ༢༣ ཉིན་བཞུགས་སྒར་དྷ་སྟེང་བོད་ཕྲུག་ཁྱིམ་སྡེ་དབུ་བརྙེས་ནས་ལོ་ ༣༢ འཁོར་བའི་དུས་ཆེན་ཉིན་སློབ་ཕྲུག་རྣམས་དང༌། ལས་བྱེད་ཡོངས་ལ་སྩལ་བའི་བཀའ་སློབ།

ཀ༽ སྔར་བྱས་ཀྱི་གྲུབ་འབྲས་དང་། འཐུས་ཤོར་གྱི་རྒྱུ་རྐྱེན།

དེ་རིང་འདིར་ང་རང་ཚོ་བོད་ཕྲུག་ཁྱིམ་སྡེ་ཚུགས་ནས་ལོ་ ༣༢ འཁོར་བའི་དུས་དྲན་འདིའི་ཐོག་ལ་ང་རང་ཚོ་འདིར་འཛོམས་པའི་གོ་སྐབས་བྱུང་བ་རེད། དེ་རིང་འདི་གར་ཁྱེད་རང་ཚོ་ཐུག་པར་དགའ་པོ་བྱུང༌། ཚང་མར་བཀྲ་ཤིས་བདེ་ལེགས་དང༌། ཐུགས་རྗེ་ཆེ་ཟེར་རྒྱུ་ཡིན། དེ་ནས་ད་ལྟ་འདིར་ལས་བསྡོམས་ནང་ལ་བཀོད་པ་བཞིན། གང་ལྟར་ལོ་ཡུན་དེ་དག་གི་རིང་ལ། དངོས་གནས་ཐོག་མར་བུ་གསོ་ཁང་ཆུང་ཆུང་ཞིག་ཚུགས་པ་དེ་ནས་རིམ་པས་རྒྱ་ཇེ་ཆེར་ཕྱིན་ནས། ད་ཆ་བུ་ཕྲུག་སྟོང་ཕྲག་མང་པོ་ཞིག་ལ་སློབ་སྦྱོང་བྱེད་ས་ཡོད་པ་འདི་འདྲ་ཞིག་བྱུང་ཡོད། ཆེ་ས་ནས་བཤད་ན་བོད་མི་རིགས་སྤྱིའི་ཞབས་འདེགས་བསྒྲུབས་ཀྱི་ཡོད་ལ། གཉིས་ནས་བུ་ཕྲུག་མང་པོ་ཞིག་གི་མི་ཚེའི་འཚར་ལོངས་བྱེད་རྒྱུའི་གཅེས་སྐྱོང་བྱས་པ་སོགས་ཀྱི་ཞབས་འདེགས་ཆེན་པོ་ཞིག་བསྒྲུབས་དང་སྒྲུབ་བཞིན་པ་ཡིན་སྟབས་དངོས་གནས་གྲུབ་འབྲས་ཆེན་པོ་རེད།

ལོ་ཡུན་དེ་དག་རིང་ལ་ལོ་ནས་ལོ་བསྟུད་དཀའ་ལས་བརྒྱབ་པ་ཞིག་ཡིན་པ་ལས། གློ་བུར་དུ་སྨོན་ལམ་བརྒྱབ་ནས་སྒྲུབ་པ་ལྟ་བུ་ཞིག་མིན་པར། ལོ་ནས་ལོ་བསྟུད་དེ་དཀའ་ལས་རྒྱག་མཁན་འགའ་ཞིག་ད་ཆ་འདས་ཟིན་པ་དང༌། ཡང་འགའ་ཞིག་ལོ་ན་རྒས་ཤིང་འཁོགས་པ་ཆགས་ནས་ཡོད་པ་འདི་རྣམས་སོ་སོའི་མི་ཚེ་རྫོགས་ཀྱང་། མི་ཚེའི་རིང་ལ་དཀའ་ལས་རྒྱག་ཐུབ་པའི་གྲུབ་འབྲས་འདི་དག་ད་དུང་ཡང་དངོས་སུ་མཐོང་རྒྱུ་ཡོད་པ་ཞིག་བྱུང་བ་འདི་རྣམས་བྱས་རྗེས་དངོས་གནས་རེད། ད་ལྟ་འདིར་དཀའ་ལས་རྒྱག་བཞིན་པ་ཚང་མས་དངོས་གནས་སེམས་ཤུགས་བསྒྲིལ་ནས་མ་འོངས་པར་ད་དུང་ཡར་རྒྱས་གཏོང་རྒྱུའི་དམིགས་བསལ་བློ་ལ་འཁོར་བའི་ཐོག་ནས་ཡར་རྒྱས་གཏོང་བསམ་པའི་སེམས་ཤུགས་ཡོད་པ་འདི་ཧ་ཅང་གི་ཡག་པོ་རེད། ད་ལྟ་ནང་བཞིན་ཧུར་ཐག་འབད་ཐག་བྱེད་རོགས་ཟེར་རྒྱུ་ཡིན།

དེ་ནས་ངས་རྒྱུན་དུ་བཤད་མུས་ལྟར། ང་རང་ཚོ་ལ་བསྟོད་བསྔགས་མིས་བཏང་ན་ཡག་པོ་རེད། སོ་སོར་སོ་སོས་བསྟོད་ར་བཏང་ན་འོས་པ་གང་ཡང་མི་འདུག ང་རང་ཚོར་གལ་ཆེ་བ་ནི་སྐྱོན་གང་ནས་ལྷག་མིན་དང་། འཐུས་ཤོར་གང་ནས་འགྲོ་མིན་དེ་དག་ལ་བསམ་བློ་བཏང་རྒྱུ་དེ་གལ་གནད་ཆེན་པོ་ཆགས་འདུག ད་ལྟ་ཕན་ཆད་འདས་པའི་ལོ་ངོ་ ༣༣ ཙམ་གྱི་རིང་ལ་ང་ཚོ་བཙན་བྱོལ་བ་ཆགས་པའི་དཀའ་ངལ་མང་པོ་བྱུང་ཡོད། ང་རང་ཚོ་ནང་ཁུལ་ནས་ཀྱང་སྐབས་རེ་གྲ་འགྲིགས་མིན་ཡོང་གི་ཡོད། ཡིན་ནའང་སྤྱི་ཡོངས་ནས་བལྟས་ན་ང་ཚོར་གཞན་ལས་ལྷག་པའི་བྱས་རྗེས་ཡོད་པ་ཞིག་ཆགས་ཡོད། འཛམ་བུ་གླིང་འདིའི་སྒང་ལ་བཙན་བྱོལ་མང་པོ་ཞིག་ཡོད་པའི་ཁྲོད་ནས་ང་ཚོ་བོད་པའི་གྲངས་ཀར་ཆ་བཞག་ན་ཧ་ཅང་ཉུང་ཉུང་དང་། བཙན་བྱོལ་བ་ཉུང་ཤོས་ཀྱི་གྲས་ཤིག་རེད། ཡིན་ནའང་གྲུབ་འབྲས་དང་ཚགས་ཚུད་ལོས་དེ་ལྟ་བུའི་ཐོག་ནས་བཤད་ན་བོད་པ་བཙན་བྱོལ་བ་དེ་ཚགས་ཚུད་ཤོས་དང༌། ཡར་རྒྱས་ཆེ་ཤོས། རོགས་རམ་གང་བྱུང་བ་རྣམས་ནད་ཐོག་སྨན་འཁེལ་བྱས་ནས་གྲུབ་འབྲས་མཐོང་རྒྱུ་ཡོད་པ་བྱུང་ཡོད།

འདི་ག་བུ་གསོ་ཁང་ལ་ཆ་མཚོན་ན་ཡང་བོད་ནས་ཡོང་མཁན་ཚོས་བུ་གསོ་ཁང་ལ་ལྟ་སྐོར་བྱས་པའི་རྗེས་ལ་དངོས་གནས་དགའ་ཚོར་ཆེན་པོ་བྱེད་པ་དང་། རང་ཉིད་ཀྱི་བུ་ཕྲུག་གཏོང་རྒྱུར་དགའ་ཞིང་སྤྲོ་བཞིན་འབད་བརྩོན་བྱེད་བཞིན་འདུག་ལ། དེ་བཞིན་དུ་ཕྱི་རྒྱལ་གྱི་མི་སྣ་དྷ་རམ་ས་ལར་ཡོང་མཁན་མང་པོ་ཞིག་གིས་དྷ་རམ་ས་ལའི་ཁུལ་གྱི་ང་རང་ཚོའི་བོད་རིགས་ཀྱི་སྡེ་ཚན་འདྲ་མིན་དེ་དག་མཐོང་རྗེས་མང་ཆེ་བའི་མཐོང་ཚུལ་བཟང་པོ་ཡོང་བ་དང༌། ཡང་སྒོས་ལྷག་པར་ཅན་དུ་བོད་ཁྱིམ་སློབ་གྲྭ་ཡས་མས་ལ་ཚང་མས་མཐོང་ཚུལ་ཡག་པོ་ཡོང་གི་འདུག འདི་དག་ང་ཚོའི་གྲུབ་འབྲས་རེད། ལེགས་པའི་ཆ་རེད།

ད་ཡང་ང་ཚོས་གཟབ་གཟབ་མ་བྱས་ན། སྐབས་རེ་ང་རང་ཚོའི་སྤྱི་ཚོགས་ནང་ལ་དཔེར་ན་བོད་ཁྱིམ་གྱིས་མཚོན་པས་དེ་སྔ་ཡར་རྒྱས་ཆེན་པོ་ཡོད་མཁན་དེ་དག་གི་གྲས་དེང་སང་ཕྲན་བུའི་འཐུས་ཤོར་ཡོང་གི་ཡོད་བཟོ་འདུག་ཅེས་བརྗོད་པའི་སྐད་ཆ་ཡང་ལྷང་ཙམ་རེ་གོ་ཐོས་ཡོང་གི་འདུག འདི་ནི་གང་ལྟར་མིའི་གཤིས་ཀ་རེད། དཀའ་ངལ་ཆེན་པོ་ཡོད་པའི་སྐབས་སུ་རིག་པ་བསྒྲིམ། ཡར་རྒྱས་གང་འཚམ་ཕྱིན་པའི་སྐབས་ལ་ལྷོད་ཡངས་ཤོར་རྒྱུའི་ཉེན་ཁ་དེ་ཏན་ཏན་མི་ལ་རང་བཞིན་གྱིས་ཡོད་པ་ཞིག་ཡིན་སྟབས་དེར་གཟབ་གཟབ་བྱེད་དགོས། འཐུས་ཤོར་གྱི་ལས་ཀའི་རིགས་ཆུང་ཆུང་སྐབས་ལ་དོ་སྣང་མ་བྱུང་བར་ལུས། ཆེན་པོ་ཆགས་ཏེ་དོ་སྣང་ཡོང་བའི་སྐབས་ལ་ཐལ་ཆ་ཕྱིན་ཟིན་པ་ལྟ་བུ་དེ་རིགས་ཡོང་གི་འདུག རྒྱུན་དུ་དོ་སྣང་དང་གཟབ་གཟབ་བྱེད་རྒྱུ་གལ་ཆེན་པོ་འདུག

ཁ༽ སྤྱི་སྒེར་གྱི་མཚན་ལ་དང་། ཡ་རབས་ཀྱི་སྤྱོད་པ།

ང་རང་ཚོ་འདིར་སློབ་སྦྱོང་སྤྲད་དགོས་དོན་སྐོར་ཚོགས་གཙོ་དང་བཀའ་བློན་ཚོས་གསུངས་པ་བཞིན་རེད། ང་རང་ཚོ་སྤྱི་དང་བྱེ་བྲག་གི་བོད་པ་འབུམ་གཅིག་ཙམ་གྱི་དོན་དག་དང་འབྲེལ་བ་ཡོད་ལ། གཙོ་བོ་སློབ་སྦྱོང་བྱས་ནས་མི་ཚེ་བཟང་པོ་ཞིག་ཡོང་ཐུབ་པ་བྱེད་དགོས། ང་རང་ཚོ་མི་ལུས་ཐོབ་ཡོད། མིའི་རྣམ་དཔྱོད་དེ་འཛམ་བུ་གླིང་འདིའི་སྒང་ལ་མི་ལ་རྙོག་དྲ་བཟོ་རྒྱུ་ཞིག་དང༌། མི་ལ་སྡུག་བསྔལ་གསར་པ་སྤྲོད་རྒྱུ་ཞིག་གི་དོན་དག་ལ་མིའི་ལུས་འདི་གྲུབ་པ་གཏན་ནས་མིན། མིའི་རྣམ་དཔྱོད་དམ། ང་རང་ཚོ་མིའི་ནུས་པ་རང་བཞིན་གྱི་ཆ་རྐྱེན་བཟང་པོ་ཡོད་པ་འདིས་རང་ཉིད་ཙམ་དུ་མ་ཟད་སྤྱི་ཚོགས་ཚང་མར་ཕན་ཐོགས་ཡོང་ཐུབ་པ་ཞིག་དང༌། མདོ་དོན་ཡང་སྙིང་གཞན་ལ་ཕན་པའི་རང་བཞིན་ཞིག་ཡོང་ཐུབ་ཐབས་ལ་ང་རང་ཚོ་མིའི་རྣམ་དཔྱོད་བེད་སྤྱོད་བྱེད་དགོས། རང་སྒེར་གྱི་ངོས་ནས་བཤད་ན་ཡང༌། མིའི་རྣམ་དཔྱོད་བེད་སྤྱོད་ཇི་ཙམ་བཟང་པོ་བྱས་པའི་ཚོད་ཀྱིས་རང་ཉིད་ཀྱང་སྐྱིད་པ་ཡོང་རྒྱུ་དང༌། ཇི་ཙམ་གྱི་མིའི་རྣམ་དཔྱོད་དེ་བེད་སྤྱོད་ཕྱིན་ཅི་ལོག་པའི་ཚོད་ཀྱིས་རང་ཉིད་ཀྱང་མཐའ་མ་མ་སྐྱིད་པ་ཡོང་རྒྱུ་མ་ཟད། མཐའ་མ་ཧ་ལམ་མི་གྲལ་ནས་བུད་དགོས་པ་ལྟ་བུ་འཛམ་གླིང་གི་ལོ་རྒྱུས་ནང་ལ་ཡོང་མུས་རེད།

དཔེར་ན་སྤྱི་ཚོགས་གང་དུའང་མི་སྤྱི་སེམས་ཡོད་པ་དང༌། ལྷག་བསམ་ཡོད་པ། རྣམ་དཔྱོད་དང་ལྷག་བསམ་ལྡན་པ་དེ་དག་ལ་རང་བཞིན་གྱིས་མིས་བསྟོད་བསྔགས་དང༌། རྗེས་སུ་ཡི་རངས་བྱས་ནས་བསྔགས་བརྗོད་བྱེད་པ། མིའི་རྣམ་དཔྱོད་དེ་རང་དོན་ཁོག་བཅུག་དང་། མགོ་བདེ་དྲན་འཕྲུལ་གྱི་ཐོག་ནས་ཕྱིན་ན་སུས་ཀྱང་འཕྱ་སྨོད་བྱེད་པ་མཐོང་ཆོས་ལྟར་ཡིན། དེས་ན་སོ་སོ་རང་དོན་ལ་ལྟོས་ཀྱང་ཡ་རབས་བྱེད་རྒྱུ་གལ་ཆེན་པོ་ཡིན། སྤྱི་པའི་ཐོག་ནས་བཤད་ན་ཡང་ཡ་རབས་བྱེད་རྒྱུ་གལ་ཆེན་པོ་ཡིན། སློབ་སྦྱོང་བྱས་ནས་མིའི་ཤེས་ཡོན་ཡར་རྒྱས་ཕྱིན་པ་དང་ཆབས་ཅིག་རྩ་བའི་ཤེས་ཡོན་བེད་སྤྱོད་བྱེད་མཁན་མིའི་རང་བཞིན་ལྷན་སྐྱེས་ཀྱི་གཤིས་རྒྱུད་བཟང་པོ་ཞིག་ཡོང་ཐུབ་པ་དོ་སྣང་བྱེད་དགོས། རྩ་བའི་ཤེས་ཡོན་གྱི་ནུས་པ་ཆེ་རུ་ཕྱིན་པ་དང་ཆབས་ཅིག་ལྷག་བསམ་ཇེ་མཐོར་བཏང་ནས་དེ་གཉིས་ཟུང་སྦྲེལ་བྱེད་པ་དེ་རྩ་དོན་ཡིན། དེ་ལྟར་བསྒྲུབ་པའི་དོན་དུ་སློབ་ཚན་བསྒྱུར་བཅོས་གཏོང་དགོས་སམ། སློབ་སྦྱོང་སྤྲོད་སྟངས་ཀྱི་ཐོག་ནས་སྣོན་འཕྲི་སྤོར་གཅོག་གང་ཞིག་བྱེད་དགོས་པ་དེ་དག་སྐབས་དང་འཚམ་པ་ཞིག་བྱེད་དགོས།

ག༽ དངོས་པོའི་ཡར་རྒྱས་དང་། བྱམས་བརྩེས་ཕོངས་པའི་དཀའ་ངལ།

ད་ལྟ་ཚོགས་གཙོས་གསུངས་པ་བཞིན། སྤྱིར་རྒྱ་གར་ནང་ལ་དེང་སང་ཤེས་ཡོན་སློབ་སྦྱོང་སྤྲོད་སྟངས་ཀྱི་གཞི་རྩ་དབྱིན་ཇིའི་ལུགས་སྲོལ་དང༌། ནུབ་ཕྱོགས་རྒྱལ་ཁབ་ཀྱི་ཤེས་ཡོན་སློབ་སྦྱོང་སྤྲོད་སྟངས་ཡིན་ཅིང་། དེ་རྩ་བ་རྒྱ་གར་ལ་རན་དང་མ་རན་ལ་བསམ་བློ་གཏོང་དགོས་པ་ཆགས་ཀྱི་ཡོད་ལ། ཡང་སྒོས་ང་རང་ཚོ་བོད་པའི་ཐོག་ལ་རན་དང་མི་རན་ཟེར་བ་དེ་ཡང་བསམ་བློ་གཏོང་དགོས་པ་ཞིག་ཡིན། འོན་ཀྱང་དེ་རིགས་དངོས་གནས་འདི་ཚོའི་ཐོག་ལ་རིགས་གཅིག་རྐང་འཛིན་ཡིན་པའི་མི་ཚོས་གོ་བསྡུར་བརྟག་དཔྱད་བྱས། ཚོད་བལྟ་བྱས། ཉམས་མྱོང་བསགས་པ་སོགས་ཀྱི་ཐོག་ནས་འགྲོ་དགོས་པའི་གཞི་རྩ་གལ་ཆེན་པོ་ཞིག་རེད། འོན་ཀྱང་དེ་བབསྒྲུབ་རྒྱུ་ལས་སླ་པོ་མིན།

གང་ལྟར་ཡང་སྙིང་ང་རང་ཚོས་སློབ་སྦྱོང་བྱེད་པའི་དམིགས་ཡུལ་སྤྱི་ཚོགས་ཡར་རྒྱས་ཟེར་བ་དེ་ཕྱི་ལོགས་ཁྲ་ཁྲ་ཟིང་ཟིང་བྱེད་པ་དེ་མ་ཡིན་པར། མི་ཚེ་རིང་ལ། ལུས་པོ་བདེ་ཐང༌། སེམས་སྐྱིད་པ། བག་ཕེབས་པ་སོགས་དགོས་པ་ཡིན། ཕྱི་ལོགས་ཁྲ་ཁྲ་ཟིང་ཟིང་ཡོད་ཀྱང༌། ནང་དུ་སེམས་ཁྲལ་ཁོ་ན་བྱས་ནས་སྡོད་དགོས་བྱུང་ན་དེར་སྤྱི་ཚོགས་ཡར་རྒྱས་ཞེས་མི་བརྗོད་ཅིང་། སེམས་ཁྲལ་ཁོ་ན་བྱས་པའི་ལག་རྗེས་ལ་ལུས་མི་བདེ་བ་དང་། ལུས་པོ་བདེ་ཐང་ཡོད་ཀྱང་སེམས་མ་སྐྱིད་པའི་དབང་གིས་རང་སྲོག་རང་གིས་གཅོད་དགོས་པ་དང་། རང་ཉིད་མ་སྐྱིད་པའི་ཞོར་ལ་མི་ཚང་མར་སྡོད་བཟོད་མི་བདེ་བ་བཟོ་མཁན་དེ་ལྟར་སྤྱི་ཚོགས་གང་སར་ཡོང་གི་འདུག

ལྷག་པར་ཕྱི་དངོས་པོ་ཡར་རྒྱས་ཧ་ཅང་ཆེན་པོ་ཕྱིན་པའི་ལུང་པའི་ནང་དུ་སེམས་ཀྱི་ཞི་བདེ་ཉུང་དུ་འགྲོ་བའི་གནས་ཚུལ་ང་ཚོས་མཐོང་མུས་ཡིན། དངོས་པོ་ཡར་རྒྱས་ཕྱིན་པ་དེ་དག་སུའི་དོན་དག་ལ་དམིགས་ནས་དངོས་པོ་ཡར་རྒྱས་གཏོང་གི་ཡོད་ཅེ་ན། མི་ལ་ཕན་ན་བསམས་ནས་དངོས་པོ་ཡར་རྒྱས་གཏོང་གི་ཡོད་ལ། གང་ལ་དམིགས་ཡུལ་མིའི་བསམ་བློའི་བདེ་སྐྱིད་བརླགས་ན་སྤྱི་ཚོགས་ཡར་རྒྱས་ཕྱིན་པའི་དགོས་དོན་མ་ཚང་བ་རེད། དངོས་གནས་མིའི་མི་ཚེའི་ནང་ལ་ཡ་རབས་སྤྱོད་བཟང་ཟེར་བ་འདི་སྲོག་བཞིན་རྩ་བ་ཆེན་པོ་ཡིན། ཡ་རབས་སྤྱོད་བཟང་མེད་ན་ཧ་ལམ་དུད་འགྲོ་དང་ཁྱད་མེད་ལྟ་བུ་ཆགས་ཀྱི་ཡོད། ཡ་རབས་སྤྱོད་བཟང་ཡོད་ན་དངོས་གནས་མིའི་མཚན་ཉིད་ཚང་གི་ཡོད་པས་ང་རང་ཚོ་དུས་རྒྱུན་ལྡན་ནས་བཟང་པོའི་སྤྱོད་པ་དང་ཡ་རབས་ཀྱི་གོམས་གཤིས་རྒྱུན་དུ་འཇགས་པ་བྱེད་རྒྱུ་དང་། དེ་དག་གོང་འཕེལ་ཡོང་ཐབས་བྱེད་རྒྱུ་ཤིན་དུ་གལ་ཆེན་པོ་འདུག

དཔེར་ན་སྤྱི་ཚོགས་རིང་ལུགས་ཀྱི་ལུང་པ་དེ་རིགས་མ་རྩའི་རིང་ལུགས་ཀྱི་འགྲོ་སྟངས་དང་མི་འདྲ་བར་མི་མང་བའི་བདེ་སྐྱིད་ཀྱི་དོན་ལ་བལྟ་རྒྱུ་དང༌། དཔལ་འབྱོར་གྱི་འགྲོ་སྟངས། སློབ་སྦྱོང་གི་འགྲོ་སྟངས་ཚང་མ་མང་ཚོགས་ལ་ཕན་པའི་ཆེད་དུ་དམིགས་པ་དང༌། དེ་ཡང་འཆར་གཞི་བཀོད་པ་སོགས་འགྲོ་སྟངས་དེ་ལྟར་ཡིན་ནའང་། དངོས་གཞི་ལག་ལེན་བསྟར་སྐབས་བྱམས་བརྩེས་ཕོངས་ནས་གནོད་འཚེའི་བསམ་བློ་དང༌། གྲལ་རིམ་འཐབ་རྩོད་བྱེད་པ་སོགས་འཁོན་འཛིན་གྱི་བསམ་བློ་ཤུགས་ཆེན་པོ་ཆགས་པ། བྱམས་བརྩེའི་བསམ་བློ་མ་འདང་བའི་གནས་ཚུལ་གྱི་འོག་ནས་གཅིག་གིས་གཅིག་ལ་དོགས་ཟོན་བྱེད་དགོས་པ་དང༌། གཅིག་གིས་གཅིག་ལ་རྩོད་པ་རྒྱག་དགོས་པ་མཐའ་མ་ཁྱིམ་ཚང་གཅིག་གི་ནང་ལ་ཡིན་ན་ཡང་ཕན་ཚུན་ཡིད་ཆེས་བརླག་པ། ག་དུས་ཡིན་ན་ཡང་ཞེད་སྣང་དང་དངངས་སྐྲག་གི་འོག་ལ་སྡོད་དགོས་ཀྱི་ཡོད་པ་དེ་ག་རེས་ལན་པ་རེད་ཟེར་ན། བྱམས་བརྩེས་ཕོངས་པ་རེད། རྣམ་དཔྱོད་ཡོད་ཀྱང་བྱམས་བརྩེས་ཕོངས་པའི་ཉེན་ལེན་གྱིས་མི་སྤྱི་ཡོངས་ལ་བདེ་སྐྱིད་ཡོང་གི་མེད་ལ། གཏམ་བཤད་འདྲ་ཆགས་ཇི་ཙམ་ཡོད་ནའང་མི་ཕན་པར་མི་ཚང་མ་ཞེ་ལོག་དགོས་པའི་གནས་ཚུལ་དེ་ཡོང་གི་ཡོད།

ང༽ བོད་ཕྲུག་གི་བྱ་སྤྱོད་དང་། ཡ་རབས་བཟང་སྤྱོད།

ང་རང་ཚོ་བོད་རིགས་ནང་ལ་མཚོན་ན་སྤྱི་ཡོངས་ཡག་པོ་ཡོད་ཀྱང༌། དེང་སང་གློ་བུར་རྐྱེན་དབང་གིས་ང་རང་ཚོ་བོད་རིགས་ནང་ལ་ཡང་ཁྲམ་པ་དང་འཕྲོག་བཅོམ་བྱེད་མཁན་མང་དུ་འགྲོ་གི་ཡོད་པ་གོ་ཐོས་ཡོང་གི་འདུག སློབ་གྲྭ་འགྲིམས་ཏེ་གང་ལ་གང་འཚམ་སློབ་སྦྱོང་ཡོད་པ་འགའ་ཞིག་མཐའ་མ་ཁ་བསླུས་རྒྱག་མཁན་དང་། སྡུག་ས་ནས་བཤད་ན་རྐུན་མ་རྒྱག་མཁན་ལྟ་བུ་ཁ་ཤས་ཡོང་གི་ཡོད། དེ་དག་ཧ་ཅང་གི་ཐབས་སྐྱོ་པོ་རེད། སོ་སོ་སྒེར་གྱི་ངོས་ལ་ཆ་བཞག་ནའང་མི་ཚེ་གཏན་བརླག་གཏོང་གི་ཡོད་ལ། ཚེ་འདི་ཕྱི་བཤད་ན་སྐྱེ་བ་ཕྱི་མའི་མདུན་ལམ་ལ་བལྟ་བཟོ་མེད་པ་ཞིག་ཆགས་ཀྱི་ཡོད། ཚེ་ཕྱི་མ་མ་ཁས་མ་བླངས་ཀྱང་ཚེ་འདི་གར་ཆ་བཞག་ན་ཡང་སོ་སོ་རང་ཉིད་ཁྲམ་པ་དང་། རང་ཉིད་རྐུན་མ་ཞིག་ཆགས་ན་སྤྱི་ཚོགས་ནང་ལ་སུས་ཀྱང་ཆ་འཇོག་མི་བྱེད་ལ། སུས་ཀྱང་བདག་པོ་རྒྱག་གི་མ་རེད། འཕྲལ་སེལ་དངུལ་དང་དངོས་པོ་ཕྲན་བུ་ཞིག་བྱུང་བའི་ཕན་ཐོགས་བདུན་ཕྲག་གཅིག་གཉིས་ཤིག་ཡིན་ལས་ཆེ། དེའི་དབང་གིས་རང་ཉིད་ཀྱི་མི་ཚེ་བཟང་པོར་ནག་ཐིག་ཕོག་སྟེ་རང་གི་མི་ཚེ་འདི་རང་ཆུད་ཟོས་འགྲོ་གི་ཡོད། འདི་རིགས་ལ་ང་རང་ཚོ་གང་ལྟར་འཐུས་ཤོར་འགྲོ་བའི་རྟགས་མཚན་ཡིན།

ཡ་རབས་སྤྱོད་བཟང་བྱེད་མཁན་གྱི་མི་བརྒྱ་ཐམ་པ་སྟོང་ཐམ་པ་ཡོད་ན་ཡང་ཉུང་དྲགས་ཡོད། ང་རང་ཚོ་དངོས་གནས་དྲང་གནས་ཀྱི་ཡ་རབས་སྤྱོད་བཟང་ཟེར་བ་འདི་གལ་ཆེ་ཤོས་ཤིག་ཡིན་བསམ་པ་ག་དུས་ཡིན་ནའང་ཕྲུ་གུ་སོ་སོའི་བསམ་བློའི་ནང་ལ་འཇགས་ཐུབ་པ་ཞིག་དང༌། ཕ་མ་དང་སྤུན་མཆེད་ཚང་མའི་སེམས་སུ་ཡ་རབས་ཟེར་བ་འདི་རྒྱུན་དུ་དགོས་པ་དེ་གལ་ཆེན་པོ་འདུག ཡ་རབས་ཟེར་བ་དེ་སློབ་ཚན་བསླབས་ནས་ཤེས་རྒྱུ་ཞིག་ཕལ་ཆེར་ཡིན་བཟོ་མི་འདུག ཡ་རབས་སྤྱོད་བཟང་ཟེར་བ་འདི་ཆུ་ཚོད་ ༢༤ རིང་གོམས་གཤིས་ལ་འཇགས་དགོས་པ་ཞིག་སྟེ། འདི་བྱས་ན་ཡ་རབས་དང༌། འདི་བྱས་ན་མ་རབས་རེད་ཅེས་བསམ་བློས་ཤེས་པ་ཙམ་གྱིས་མི་འགྲིགས་པར། ཡ་རབས་ཀྱི་སྤྱོད་པ་དེ་དག་རང་ཉིད་ཀྱི་གཤིས་རྒྱུད་ལ་འཇགས་པ་ཞིག་དང༌། རང་ཉིད་ལ་གོམས་གཤིས་ཆགས་པ་ཞིག་དགོས་པ་ཡིན། དེ་ལྟར་ཡོང་བ་ལ་བསམ་བློའི་ནང་ལ་དེ་གལ་ཆེན་ཡིན་པའི་ངོས་འཛིན་དང༌། གལ་ཆེན་དོན་ཆེན་ཞིག་ལ་བརྩི་བའི་འདུ་ཤེས་དགོས་ལ། འདིའི་ཐོག་ལ་དང་དོད་བྱེད་རྒྱུའི་བསམ་བློ་ཇི་ཙམ་ཤུགས་ཆེ་བ་ཡོད་པ་དེའི་ཚོད་ཀྱིས་གོམས་གཤིས་ལ་འཇགས་ཐུབ་པ་ཡོང་གི་རེད།

དཔེར་ན་ཆོས་ཉམས་ལེན་བྱེད་མཁན་ཞིག་ཡིན་ན་ཡང༌། ཆོས་ཤེས་པ་ཙམ་གྱིས་མི་ཆོག་པར་ཆོས་གཤིས་རྒྱུད་དང་འདྲེས་པ་ཞིག་ཡོང་ཐབས་ལ་དཔྱད་སྒོམ་བྱེད་དགོས་སར་དཔྱད་སྒོམ་དང་། འཇོག་སྒོམ་བྱེད་དགོས་སར་འཇོག་སྒོམ་བྱས་ཏེ་སེམས་རྒྱུད་དོན་དེ་དང་འདྲེས་པ་བྱེད་དགོས་ཀྱི་ཡོད། དེ་ལྟ་བུའི་ཐོག་ནས་སོ་སོའི་གོམས་གཤིས་དེ་སྒྱུར་བཅོས་ཐེབས་ཀྱི་ཡོད། ང་རང་ཚོའི་ཡ་རབས་སྤྱོད་བཟང་ཟེར་བ་འདི་གོམས་གཤིས་ལ་འཇགས་དགོས་པར་བརྟེན་ཁྱིམ་ཚང་སོ་སོའི་ནང་ནས་དོ་སྣང་བྱེད་རྒྱུ་གལ་ཆེན་པོ་ཡིན་པས་ཕྲུ་གུ་ཆུང་དུས་ནས་ཡ་རབས་སྤྱོད་བཟང་ལ་གོམས་གཤིས་འཇགས་ཐུབ་པ་ཞིག་དང༌། མིག་ལྟོས་ལ་འཇགས་ཐུབ་པ་ཞིག་བྱེད་དགོས།

ཅ༽ སྣོད་བཅུད་ཀྱི་གཙང་འཕྲོད་དང་། ཁོར་ཡུག་སྲུང་སྐྱོབ།

དེ་དང་མཚུངས་པར་ང་རང་ཚོས་གཙང་སྦྲ་འཕྲོད་བསྟེན་བྱེད་རྒྱུ་ཡང་གལ་ཆེན་པོ་རེད། སྒེར་པ་རང་ཉིད་ཀྱི་འཕྲོད་བསྟེན་གྱི་གནས་ཚུལ་དང་། རང་ཉིད་གང་དུ་གནས་སྡོད་བྱེད་སའི་གནས་སྤྱི་ཡོངས་དེ་གཙང་མ་དང༌། ཡིད་དུ་འོང་བ་ཆགས་ཐུབ་ཐབས་བྱེད་དགོས། དཔེར་ན་དཔེ་ཆའི་ནང་ལ།

ཐམས་ཅད་དུ་ནི་ས་གཞི་དག །

གསེག་མ་ལ་སོགས་མེད་པ་དང༌། །

ལག་མཐིལ་ལྟར་མཉམ་བཻཌཱུརྱའི། །

རང་བཞིན་འཇམ་པོར་གནས་གྱུར་ཅིག །

ཅེས་གསུངས་པ་ལྟར་པར་དགོས་པ་ཞིག་དང༌། སྨོན་པའི་གནས་ཤིག་དང༌། ཡིད་དུ་འོང་བ། ཡིད་དུ་འཐད་པ་ཞིག་ཡིན་པ་རེད། དེ་ལྟར་ས་གཞི་འཇམ་པ། རྩི་ཤིང་ནགས་ཚལ་གྱིས་བརྒྱན་པ་དེ་ལྟར་བྱུང་ན་དེ་ཡིད་དུ་འོང་བ་ཞིག་དང༌། ལེགས་པའི་ཆ་ཡིན། ང་རང་ཚོས་དངོས་སུ་ལག་ལེན་གྱི་ཐོག་ནས་དེ་ལྟར་ཡོང་མིན་ལ་འབྲེལ་བ་སླེབས་ཀྱི་ཡོད། དཔེར་ན། རང་ཉིད་གདན་སྟེང་དུ་བསྡད་དེ།

ཐམས་ཅད་དུ་ནི་ས་གཞི་དག །

གསེག་མ་ལ་སོགས་མེད་པ་དང༌། །

ལག་མཐིལ་ལྟར་མཉམ་བཻཌཱུརྱའི། །

རང་བཞིན་འཇམ་པོར་གནས་གྱུར་ཅིག །

ཅེས་ངག་ནས་བརྗོད་ཅིང་། དོན་དངོས་ཐོག་རང་ཉིད་སྡོད་སའི་གཡས་གཡོན་རྣམས་ཧ་ཅང་བཙོག་པར་བསྡད་ན་ཁྱད་མཚར་ཞིག་ཆགས་ངེས་ཡིན། ཁ་ནས་བཤད་པ་བཞིན་སོ་སོ་ཡོད་སའི་ས་ཆ་དེར་གད་འཕྱིས་གཙང་མ་བྱས་ཏེ། ཤོག་སྙིགས་སོགས་མེར་བསྲེག་བཏང་དགོས་སར་མེར་བསྲེག་བཏང༌། ཀྲིང་གོག་སོགས་གང་བྱུང་དུ་མ་གཡུགས་པར་སོ་སོའི་ཁོར་ཡུག་དེ་དག་གཙང་མ་བྱེད་དགོས།

དཔེར་ན་སྦྱོར་བའི་ཆོས་དྲུག་གི་གནས་ཁང་བྱི་དོར་བྱ་བ་བཤད་པ་དེ་ཁོར་ཡུག་གཙང་མ་དང་འབྲེལ་བ་ཡོད། བར་ལམ་ང་ལ་དེ་ལྟའི་ཡི་གེ་འབྲི་མཁན་འགའ་ཞིག་བྱུང་ལ། དངོས་སུ་བརྗོད་མཁན་ཡང་འགའ་ཞིག་བྱུང༌། ༸རྒྱལ་བ་རིན་པོ་ཆེས་ཁོར་ཡུག་སྲུང་སྐྱོབ་ལ་དོ་སྣང་ཆེན་པོ་བྱེད་ཀྱི་ཡོད་ཀྱང་། སྔོན་ལ་ཉེ་འཁྲིས་མེག་ལོར་གྷན་ཇིར་ཧ་ཅང་འརྫོར་པོ་འདུག དེ་ལ་བྱེད་ཐབས་ཞིག་མི་འདུག་གམ་ཞེས་བརྗོད་མཁན་བྱུང༌། དེ་དངོས་གནས་རེད། ས་གནས་རྫོང་གི་ལས་ཁུངས་དང་འབྲེལ་བ་ཡོད་སྟབས་ལམ་སེང་དུས་ཐོག་ཡོང་གི་མེད་ཅེས་ལྷན་པ་རྒྱག་ཁུལ་བྱས་ཀྱང་། གང་ལྟར་ང་རང་ཚོར་འགན་ཁག་དེ་སླེབས་ཡོད། ༸རྒྱལ་བ་རིན་པོ་ཆེའི་ཁ་ནས་འཛམ་བུ་གླིང་གི་ཁོར་ཡུག་སྐོར་བརྗོད་ཀྱི་ཡོད་ཀྱང་། ངོ་ཐོག་སོ་སོའི་འཁྲིས་ལ་ཡོད་མཁན་དེ་རྣམས་རྫོར་ཐག་ཆོད་བྱས་ནས་བསྡད་ན་གང་འདྲ་འདུག་གམ། ཚུར་ཙམ་དེར་༸རྒྱལ་བ་རིན་པོ་ཆེའི་བཀའ་སློབ་ཅེས་ཤོད་ཀྱི་ཡོད་ཀྱང་། ཕར་ཙམ་དེར་ལག་ལེན་ཐོག་དོ་སྣང་མེད་པ་ལྟ་བུ་བྱས་ན་མི་འགྲིགས། མ་གཞི་ལྷོད་ཡངས་བཏང་བ་མིན་ཡང༌། རང་བཞིན་གྱིས་གོམས་གཤིས་ལ་མ་འཇགས་པའི་སྐྱོན་རེད། སྣབས་ལུད་དང༌། མཆིལ་མ་གང་བྱུང་དུ་གཡུགས་པ་སོགས་བྱེད་མི་རུང༌། བྱེད་སྟངས་འདི་རིགས་ཡག་པོ་མ་རེད། ཁོར་ཡུག་སྲུང་སྐྱོབ་དང་རང་ཉིད་ཀྱི་འཕྲོད་བསྟེན་དང་འབྲེལ་བ་ཡོད་པས་གཙང་སྦྲ་འཕྲོད་བསྟེན་བྱེད་རྒྱུ་གལ་ཆེན་པོ་ཡིན། བོད་རིགས་གང་དུ་ཡོད་སར་དེའི་ཚོད་ཀྱི་རྫོར་པོ་ཡོད་པ་ལྟ་བུ་བྱས་ན་ཡག་པོ་མི་འདུག

མདོ་དོན་དེ་དང་དེས་མཚོན་པས་གང་ལྟར་ང་རང་ཚོ་ཡ་རབས་སྤྱོད་བཟང་བྱེད་རྒྱུའི་མི་ཚེའི་སྙིང་པོ་རེད། བོད་པ་ཞིག་ཐུག་དུས་དེ་ཤོད་ཀྱི་ཡོད་ལ། ཕྱི་རྒྱལ་མི་ཞིག་ཐུག་དུས་ཀྱང་དེ་ལྟར་ཤོད་ཀྱི་ཡོད། དེ་མིན་མི་སུ་ཞིག་ཐུག་ཀྱང་དེ་ལྟར་ཤོད་ཀྱི་ཡོད། མ་འོངས་པར་ང་ཚོ་རྒྱ་མི་ཐུག་མདོག་ཁ་པོ་རེད། རྒྱ་མི་ཐུག་ཀྱང་ངས་དེ་བཤད་བསམས་ནས་བསྡད་ཡོད། དེ་ནི་ང་རང་ཚོ་ཚང་མའི་བདེ་སྐྱིད་ཀྱི་རྩ་བ་རེད། མི་ཚང་མ་བདེ་སྐྱིད་འདོད་ཀྱི་ཡོད། མི་ཚང་མ་སྡུག་བསྔལ་འདོད་ཀྱི་མེད་ལ། བྱེ་བྲག་ཏུ་འཛམ་བུ་གླིང་འདིའི་སྒང་ལ་ཆོས་དང་རིག་གཞུང༌། རིགས་རུས་སོགས་ཀྱི་ཐོག་ནས་དབྱེ་འབྱེད་མང་པོ་ཞིག་གཏོང་གི་ཡོད་ཀྱང་། ཆེ་ས་ཞིག་ནས་བཤད་ན་འཛམ་གླིང་སྒོར་མོ་འདིའི་སྒང་ལ་གནས་པའི་མི་གཅིག་གྱུར་རེད། འཛམ་བུ་གླིང་ཁོར་ཡུག་ལ་རང་བཞིན་གྱིས་འབྱུང་བའི་གནས་སྟངས་འགྱུར་བ་ཕྱིན་ཏེ་མི་ལ་བརྡབ་གསིག་བྱུང་ན་ང་ཚོ་འཛམ་བུ་གླིང་གི་མི་ཡོངས་རྫོགས་ལ་བརྡབ་གསིག་ཡོང་རྒྱུ་ལས་ལུང་པ་ཁ་ཤས་ལ་བརྡབ་གསིག་དེ་མྱོང༌བ་དང་། ལུང་པ་ཁ་ཤས་ལྷག་པའི་རེ་བ་མེད། ང་རང་ཚོ་མི་སུ་དང་སུ་ཡིན་ནའང་ཆེ་ས་དང་ཕུགས་རྒྱང་རིང་ས་ནས་འཛམ་གླིང་སྤྱིའི་དོན་ལ་བསམ་བློ་གཏོང་དགོས། ང་རང་ཚོས་ཁ་ནས་སེམས་ཅན་ཐམས་ཅད་ཅེས་སྨོན་ལམ་རྟག་ཏུ་རྒྱག་གི་ཡོད་ཀྱང་། ཐོག་མར་སེམས་ཅན་ཐམས་ཅད་ཕར་བཞག ཁ་ཡོད་ལག་ཡོད་དངོས་སུ་འབྲེལ་བ་ཡོད་པའི་འཛམ་གླིང་འདིའི་སྟེང་གི་མི་ཡོངས་རྫོགས་ཀྱི་བདེ་བ་དང་སྡུག་བསྔལ་སྐོར་སྨོན་ལམ་བརྒྱབ་པ་དང་ཆབས་ཅིག་ལག་ལེན་གྱི་ཐོག་ནས་ཚོད་དཔག་གི་གང་ལ་གང་འཚམ་གྱི་ཕན་བདེ་ཞིག་བསྒྲུབ་ཐུབ་ན་ཡག་པོ་རེད། དེ་ལྟར་བྱས་ན་ཁ་ནས་བཤད་པ་ནང་བཞིན་ལག་ལེན་གང་ཐུབ་བསྟར་གྱི་ཡོད་པའི་རྣམ་པ་ཞིག་ཡོང་ངེས་ཡིན། གང་ལྟར་ཆེ་ས་ཆུང་ས་གང་འདྲ་ཞིག་གི་ཐོག་ནས་བཤད་ཀྱང༌། མདོ་དོན་ཡ་རབས་ཟེར་བ་འདི་སྲོག་གི་སྙིང་པོ་དང༌། མི་ཚེའི་རྩ་བ་ལྟ་བུ་ཡིན། མ་གཞི་རྟག་པར་བཤད་མུས་ཡིན་ཀྱང༌། དེ་རིང་འདིར་ཐུག་པའི་ཞོར་ལ་བརྗོད་ན་བསམ་པ་དྲན་བྱུང༌།

ཆ༽ ཉལ་ཐག་བེད་སྤྱོད་དང་། སྤྱི་ཚོགས་ཀྱི་ལས་འགན།

དེ་བཞིན་ང་རང་ཚོའི་སྤྱི་ཚོགས་ནང་ལ་ཉེ་ཆར་ཁག་ཁ་ཤས་ལ་མངགས་བཅོལ་བྱ་རྒྱུ་བྱུང་ལ། དོ་སྣང་གསར་པ་བྱེད་དགོས་པ་ཞིག་ལ། ཐ་མག་ཉལ་ཐའི་རིགས་འཐེན་མཁན་ཁ་ཤས་ཡོང་གི་ཡོད་བཟོ་འདུག ཁག་ནི་ཁག་མི་འདུག ན་གཞོན་བསམ་བློའི་ནང་ལ་མཐོང་རྒྱ་ཐོས་རྒྱ་གང་ལ་གང་འཚམ་ཡོད་པའི་དབང་གིས་རེ་བ་མང་པོ་ཞིག་བྱས། རེ་བ་བྱས་པ་བཞིན་མ་འགྲུབ་པའི་སྐབས་སུ་སེམས་མ་སྐྱིད་པ་ཆགས་པ་སོགས་ཀྱི་ཐོག་ནས་ཉལ་ཐ་འཐེན་མཁན་ལྟ་བུ་ཁ་ཤས་ཡོང་གི་མེད་དམ་བསམ་གྱི་འདུག འདི་ཚོའི་གྲས་མ་བྱུང་སྔོན་འགོག་བྱེད་རྒྱུ་ཤིན་ཏུ་གལ་ཆེན་པོ་འདུག དེ་ནི་ལས་ཁུངས་ཤིག་གིས་སྐད་ཆ་བཤད་མ་བཤད་དང་། ལས་ཁུངས་ཤིག་གི་ལས་འགན་མིན་པར་སྤྱི་ཚོགས་ཡོངས་རྫོགས་ཀྱི་ལས་འགན་ཆགས་ཡོད། དེ་རིགས་ལ་དོ་སྣང་བྱེད་དགོས་ཀྱི་འདུག

ཉལ་ཐ་འཐེན་མཁན་ཡོད་ན་དེ་ལ་ང་ཚོས་དྲིན་ཆུང་དང༌། འཐབ་འཛིང་གཏོང་ཡུལ་མ་ཡིན་པར་ལྷག་པར་དུ་ཡང་བྱམས་བརྩེས་བསྐྱངས་ནས་ཕྱིན་ཅི་ལོག་པའི་ལམ་ལས་ཚུར་ཕྲལ་ཏེ་ཕྱིན་ཅི་མ་ལོག་པའི་ལམ་ལ་བྱམས་བརྩེས་ཀུན་ནས་བསླངས་ཏེ་འགོད་དགོས་པ་དེ་གལ་གནད་ཆེ་ལ། དེ་བཞིན་དུ་མི་དགེ་བཅུའི་ནང་ཚན་ནས་ལོག་གཡེམ་གྱིས་རྐྱེན་པས་ན་ཚ་འདྲ་མིན་དེང་སང་འཛམ་གླིང་ཐོག་ཡོང་གི་ཡོད། དཔེར་ན། ང་རང་ཚོ་བོད་པའི་སྤྱི་ཚོས་ནང་ལ་ད་ལྟ་ཕན་ཆད་ཧ་ལམ་བྱུང་མྱོང་མེད་པ་ལྟ་བུ་ཡིན་ནའང་དེ་ལྟབུའི་རིགས་ལའང་ང་ཚོས་མཛེས་པོ་དང་འདྲ་ཆགས་བྱས་ནས་མ་བསྡད་པར། དེ་རིགས་དངོས་ཡོད་ཉེན་ཁ་ཆེན་པོའི་གནས་ཚུལ་ཡིན་སྟབས་གཟབ་གཟབ་བྱེད་དགོས། མདོར་ན་དེ་དང་དེས་མཚོན་པས་ང་རང་ཚོ་སྡུག་སའི་ཕྱོགས་སུ་ཚང་མས་གཟབ་གཟབ་དང་། སེམས་བཅངས། སྦི་གསང་བྱེད་རྒྱུ་སོགས་གལ་ཆེན་པོ་རེད།

ཇ༽ ལས་དོན་འཐུས་ཤོར་དང་། ཁ་འཕངས་ལག་འཕྱིས།

ཡང་ང་རང་ཚོའི་ལས་ཁུངས་ཁག་གི་ལས་བྱེད་སོགས་གང་ལྟར་ཆེ་ཆུང་གང་དུ་ཡིན་ན་ཡང་སྐབས་རེ་སོ་སོའི་ལས་འགན་མ་འགྲུབ་པའི་སྐབས་ལ་ཁ་བཞག་ས་རེ་བཙལ་ཏེ་ངས་ནི་བྱས་པ་ཡིན། འོན་ཀྱང་ཡས་ཡས་ཀྱིས་འགྲིགས་མ་སོང༌། མས་མས་ཀྱིས་འགྲིགས་མ་སོང་ཞེས་བརྗོད་མཁན་རིགས་ཤིག་ཡོང་གི་འདུག ཁ་འཕངས་ལག་འཕྱིས་ལྟ་བུ་བྱས་ཏེ་རང་ཉིད་ལ་ཉེས་པ་ཆ་ཚང་མ་ཕོག་པའི་ཐབས་ཤེས་བྱེད་ཀྱི་ཡོད་ཀྱང་། ལས་དོན་གྱི་ཐོག་ལ་འཐུས་ཤོར་ཕྱིན་ཟིན་པ་རེད། རང་ཉིད་ཀྱི་མ་འགྲིགས་པ་དང་། གཞན་གྱིས་མི་འགྲིགས་པ་གང་ཞིག་ཡིན་རུང་དོན་ལ་ལས་དོན་མ་འགྲུབ་པ་རེད། སྤྱི་པའི་དོན་དག་ལ་འཐུས་ཤོར་ཕྱིན་པ་རེད། གཞན་ལ་ཁག་དཀྲི་མ་བྱས་པར་རང་ཉིད་ཀྱིས་བྱེད་ཐུབ་པ་རྣམས་འགྱོད་པ་མེད་པ་བྱེད་རྒྱུ་གལ་ཆེན་པོ་རེད། གཞན་ལ་ལག་པ་འཕྱིས་ཐུབ་ཙམ་གྱིས་སྡིག་པ་དག་པ་ལྟ་བུ་རྩ་བ་ཉིད་ནས་མེད། ཚང་མས་ངོ་ལྐོག་རྒྱབ་མདུན་མེད་པའི་ཧུར་ཐག་འབད་ཐག་བྱེད་དགོས།

ཡང་སྐབས་རེ་ང་རང་ཚོར་གང་ལ་གང་འཚམ་ཞིག་གི་སྒྲོམ་གཞི་ལྟ་བུ་ཆགས་པ་དང་། ལམ་དང་ལུགས་སྲོལ་ཆགས་སྐབས་ལམ་དང་ལུགས་སྲོལ་དེ་དག་ཕན་པའི་དོན་དུ་བཟོས་ཀྱང་། སྐབས་རེ་ལམ་དང་ལུགས་སྲོལ་དེ་དག་འགལ་རྐྱེན་ལ་འགྲོ་གཞི་དང༌། འགོག་རྐྱེན་ལ་འགྲོ་བ་ལྟ་བུ་ཡོང་གྲབས་བྱེད་ཀྱི་འདུག དེ་དག་ལ་ལམ་དང་ལུགས་སྲོལ་གྱི་ཐོག་ནས་མར་བཙལ་སྐབས་འགྲིགས་མི་འདུག་ཅེས་བརྗོད་རྒྱུ་མེད་ལ། དོན་དག་ལ་འཐུས་ཆ་ཚང་ཤོར་བ་ལྟ་བུ་ཡོང་གི་འདུག འདི་ཚོའི་གྲས་ལ་ང་རང་ཚོས་གཟབ་གཟབ་བྱེད་དགོས།

ཉ༽ དོན་གྱི་བདག་པོ་དང་། མི་རིགས་ཀྱི་ལར་ཞེན།

དེ་ནས་གཅིག་བྱས་ན་དེ་རིང་འདིར་བོད་ནས་གཉེན་འཕྲད་དང༌། འགའ་ཤས་བྲོས་ནས་ཡོང་མཁན་ལྟ་བུ་ཁྱེད་རང་ཚོ་ཁ་ཤས་ཡོད་ཤས་ཆེ། རྩ་བ་ང་རང་ཚོ་ཧ་ལམ་འདས་པའི་ལོ་བཞི་བཅུ་ཙམ་གྱི་རིང་ལ་བོད་ནང་ལ་རྒྱ་ཆེའི་མི་མང་མི་ཐོག་བརྗེས་འགྲོ་གི་ཡོད་ན་ཡང་མི་ཐོག་གསར་པ་འདི་དངོས་གནས་དྲང་གནས་བོད་སྤྱི་པའི་དོན་དག་ལ་སྤྱི་སེམས་དང་སོ་སོ་རང་ཉིད་ཀྱི་ཐོབ་ཐང་ལ་རྒྱ་ཟིན་རྒྱུ་བཅས་པར་ངོ་མཚར་སྐྱེས་དགོས་པའི་ཧ་ཅང་ཡག་པོ་རེད། ངས་ནམ་རྒྱུན་བོད་ནང་ལ་ཡོད་པའི་རྒྱ་ཆེའི་མི་མང་འདི་དག་ང་ཚོའི་དོན་གྱི་བདག་པོ་ཡིན་ཞེས་རྟག་པར་ཤོད་ཀྱི་ཡོད། དེ་བཤད་པ་བཞིན་ད་ལྟ་བར་དུ་དོན་གྱི་བདག་པོས་སྤྱི་ཡོངས་ཀྱི་ཆ་ནས་ཀོ་ཐག་གློད་མེད། སོ་སོའི་སྲོག་ལ་ཉེན་ཁ་ཡོད་ཀྱང་། སྤྱི་པའི་དོན་དག་ལ་རང་ཚུགས་ཟིན་ཏེ་བསྡད་ཡོད། ཐ་ན་རྒྱ་མིའི་ཞི་དྲག་ལས་ཁུངས་ནང་ལ་ཡོད་པའི་ལས་བྱེད་པ་ཧ་ལམ་བརྒྱ་ཆ་དགུ་བཅུ་གོ་དགུ་ལས་མི་ཉུང་བ་ཞིག་གིས་ཀྱང་བོད་སྤྱི་པའི་དོན་དག་ལ་མི་རིགས་ཀྱི་ལྟ་བ་བརྟན་པོ་བཟུང་ནས་བསྡད་ཡོད།

དེང་སང་རྒྱ་བོད་ཅེས་པའི་དབྱེ་འབྱེད་གསལ་ཐག་ཆོད་ཆགས་ཡོད། དེ་ལྟར་ཡིན་པའི་དབང་གིས་རྒྱ་ནག་གཞུང་གིས་བོད་པའི་ཐོག་ལ་ག་དུས་ཡིན་ཀྱང་བློ་གཡེང་དང་བསུན་སྣང་བྱེད་དགོས་པའི་གནས་ཚུལ་ཆགས་ཀྱི་ཡོད། གལ་ཏེ་བོད་ནང་ལ་ཡོད་པའི་བོད་རྒྱ་ཆེའི་མི་མང་རྣམས་རྒྱ་མིས་བཤད་པ་བཞིན་དངོས་གནས་རྒྱ་མིས་བཅིངས་བཀྲོལ་བཏང་བ་དང༌། རྒྱ་མིས་དབང་སྒྱུར་བྱས་པ་ལ་མོས་མཐུན་བློ་མཉམ་པ་ཞིག་ཡོད་ན་རྒྱ་མིས་བོད་དོན་ཐོག་ལ་འཛེམས་ཟོན་བྱེད་དགོས་པ་དང༌། དེ་ཙམ་གྱི་བློ་གཡེང་བྱེད་དགོས་དོན་མེད། དཔེར་ན། བོད་ནང་ལ་རྒྱ་མིའི་དམག་མི་འབོར་ཆེན་འདི་ལྟར་བཞག་དགོས་པ་དང༌། མདོར་ན་ལྕགས་ཁྲབ་འཁོར་ལོ་ཚུན་ཆད་བཞག་དགོས་པ་དེ་དོན་དམ་པའི་ཆ་ནས་བོད་མི་མང་གིས་རྒྱ་མིར་མཐའ་གཅིག་ཏུ་ངོ་རྒོལ་བྱེད་ཀྱི་ཡོད་པ་འདི་གསལ་པོ་ཆགས་ཏེ་རྒྱ་མིའི་ངོས་ནས་དེ་ཙམ་གྱི་དོགས་ཟོན་བྱེད་དགོས་བྱུང་བ་རེད། དེ་ལྟར་ཡིན་སྟབས་བོད་རྒྱ་ཆེའི་མི་མང་རྣམས་ཧ་ལས་པའི་སྙིང་སྟོབས་དང༌། དངོས་གནས་བསྔགས་འོས་སུ་གྱུར་པ་རེད།

ཏ༽ རང་དབང་གི་རྦ་རླབས་དང་། བདེན་མཐའི་ཉི་གཞོན།

ད་ཆ་ང་རང་ཚོ་བོད་པ་རང་ཉིད་ཀྱི་ནུས་པའི་ཐོག་ནས་བསྒྲུབ་ཐུབ་རྒྱུ་མེད་མཁན་གྱི་གནས་ཚུལ་མང་པོ་ཞིག སེམས་ཅན་སྤྱི་མཐུན་གྱི་ལས་དང༌། བསོད་ནམས་གང་ཞིག་བསགས་པ་དང་གང་ཞིག་བརྗོད་ཀྱང༌། དེ་ལྟ་བུའི་གནས་ཚུལ་གྱི་འོག་ནས་འགྱུར་བ་ཆེན་པོ་འགྲོ་བཞིན་པ་རེད། རང་དབང་དང་མང་གཙོ་ཞེས་པའི་རྦ་རླབས་ཀྱང་འཕྱུར་བཞིན་ཡོད་པ་དང༌། མང་གཙོ་གཅིག་སྡུད་ཅེས་པའི་བཙན་དབང་ལམ་ལུགས་ལ་ཚང་མས་འཕྱ་སྨོད་བྱེད་པའི་ལྟ་སྟངས་ཤིག་འཛམ་གླིང་འདིའི་སྟེང་དུ་སླེབས་ཀྱི་ཡོད།

དེ་བཞིན་མི་སྒེར་སོ་སོའི་ངོས་ནས་ཆ་བཞག་ནའང་འགྲོ་བ་མིའི་ཀུན་སྤྱོད་ཐོབ་ཐང་ཟེར་བ་དང༌། མི་རིགས་འདུས་ཚོགས་ལ་ཆ་བཞག་ན། མི་རིགས་དེ་དང་དེའི་རང་ཐག་རང་གཅོད་ཀྱི་ཐོབ་ཐང་ཟེར་བ་སོགས་དུས་སྐབས་གསར་པ་ཞིག་ཡོང་གི་ཡོད། འགལ་རྐྱེན་བྲལ་ཞིང་མཐུན་རྐྱེན་འཛོམས་ན་འབྲས་བུ་གསར་པ་ཞིག་འབྱུང་མི་སྲིད་པ་མིན། ང་རང་ཚོས་ཐབས་ཤེས་བྱས་ནས་བསྒྲུབ་མི་ཐུབ་པ་ཞིག་དང༌། ང་ཚོའི་ནུས་པའི་རེ་བ་ལས་བརྒལ་བའི་འཛམ་གླིང་སྤྱི་ཡོངས་ཀྱི་ཆ་ནས་མཐུན་པའི་རྐྱེན་མང་པོ་ཞིག་སླེབས་ཡོང་བའི་སྐབས་འདིར། ང་རང་ཚོས་ལྷག་པར་དུ་ཡང་རིག་པ་བསྒྲིམས་ནས་འབད་རྩོལ་བྱེད་དགོས་པ་འདི་ཧ་ཅང་གལ་ཆེན་པོ་ཡིན།

རིགས་ཁ་ཤས་ཀྱིས་ང་ལ་འདི་ལྟར་བརྗོད་མཁན་ཡང་བྱུང༌། ད་ནི་ལོ་ཤས་ནང་ལ་བོད་ཀྱི་བདེན་མཐའ་གསལ་གྱི་རེད་ཅེས་ཟེར་གྱི་འདུག འབད་རྩོལ་གང་ཡང་མ་བྱས་ཀྱང་སྒུག་བསྡད་ན་ལོ་ཁ་ཤས་ནང་ལ་དོན་འབྲས་ཡོང་བ་ལྟ་བུ་ཟེར་གྱི་འདུག དེ་ལྐུགས་པའི་སྐད་ཆ་རེད། དཔེར་ན་ང་རང་ཚོ་སེམས་ཅན་ཐམས་ཅད་ཀྱི་གོ་འཕང་འཐོབ་རྒྱུ་ཡོད་པ་དེ་ཐག་ཆོད་ཅིང་། གཞི་གྲུབ་པ་རེད། འོན་ཀྱང་དེ་ཡོང་བར་དོ་བདག་རང་ཉིད་རྒྱུད་མ་སྨིན་པ་སྨིན་པར་བྱས། རྒྱུད་མ་དུལ་བ་དུལ་བར་བྱས། འབད་རྩོལ་བྱས་ནས་ག་ལེར་ས་དང་ལམ་གྱི་རྟོགས་པའི་རྒྱུ་ཚོགས་ཚང་བའི་ཐོག་ནས་སངས་རྒྱས་ཀྱི་གོ་འཕང་བསྒྲུབ་དགོས་པ་རེད།

དཔེ་དེ་བཞིན་དུ་ང་རང་ཚོ་བོད་སྤྱི་པའི་དོན་དག་ལ་ཆ་བཞག་ན་ཡང༌། བཟང་པོའི་རྐྱེན་མང་པོ་ཞིག་སླེབས་ཡོང་གི་ཡོད་ལ། ངན་པའི་རྐྱེན་མང་པོ་ཞིག་ཆུང་དུ་འགྲོ་གི་ཡོད་པའི་དུས་འདིར་ང་རང་ཚོ་རང་ཉིད་ཀྱིས་རང་དོན་རང་གཅེས་བྱས་ནས་སྐབས་སུ་བབས་པའི་ཐབས་ཤེས་གང་འདྲ་བྱེད་དགོས་ཀྱི་ཡོད་ཀྱང་དེ་རྣམས་ཚང་མས་ཞེ་ལྷོད་མ་སོང་བའི་རིག་པ་བསྒྲིམས་ནས་བྱེད་རྒྱུ་དེ་ཧ་ཅང་གལ་ཆེན་པོ་ཡིན། རང་དགར་ལྷོད་ཡངས་བྱས་ནས་སྡོད་རྒྱུ་ཞིག་རྩ་བ་ཉིད་ནས་མ་རེད། དཔེར་ན། ལ་མོ་བརྒལ་རྒྱུའི་ལ་རྩེའི་མཚམས་ལ་སླེབས་སྐབས་ཐང་ཆད་ཀྱང་ཨུ་ཚུགས་རྒྱག་གི་ཡོད་པའི་དཔེ་ལྟར་བྱས་ཏེ་ང་རང་ཚོ་ད་ཆ་བདེན་མཐའ་གསལ་ཉེའི་མཚམས་ལ་སླེབས་ཡོང་དུས་ཐང་ཆད་ཡོད་ཀྱང་རིག་པ་བསྒྲིམས། དབུགས་ཆད་གྲབས་བྱེད་ཀྱི་ཡོད་ཀྱང་འམ་ཚིག་བསྡམས་ནས་འགྲོ་དགོས་པའི་མཚམས་ལ་སླེབས་ཡོད། དེ་ལྟར་ཡིན་སྟབས་ཚང་མས་ཧུར་ཐག་འབད་ཐག་ད་ལྟ་ཕན་ཆད་ལའང་བྱས་ཡོད་ལ། ད་དུང་ཡང་ཚང་མས་ཧུར་ཐག་བྱེད་རོགས་བྱེད་ཅེས་ཟེར་རྒྱུ་ཡིན།

ཐ༽ ཆང་རག་མ་ཅང་དང་། རྩྭ་ཆུའི་ནང་དམེ།

བོད་ནང་དུ་བར་ལམ་གཞོན་སྐྱེས་རྣམས་ལ་དངོས་གནས་ལྷག་བསམ་ཧ་ལས་པ་ཞིག་ཡོད་ཀྱང་། དངོས་ཡོད་ཀྱི་གནས་ཚུལ་ཐོག་ནས་ཡིད་མ་ཚིམས་པའམ་གང་ལྟར་མ་སྐྱིད་པ་ཆགས་པ་སོགས་ཀྱི་ཐོག་ནས་ཆང་རག་ཤུགས་ཆེན་པོ་འཐུང་མཁན་དེ་འདྲ་ཡོད་ཚོད་འདུག རྒྱ་མིས་ཀྱང་ཨ་རག་གི་བཟོ་གྲྭ་སོགས་ཀྱང་བཙུགས་ཡོད། ཆང་རག་ཚོད་མེད་བཏུང་བའི་རྐྱེན་བྱས་ཀྱིས་ནད་ན་ཚ་ཡང་ཡོང་གི་ཡོད་འདུག དེ་རིགས་གཏན་ནས་ཡག་པོ་མ་རེད།

དེ་བཞིན་མ་ཅང་རྒྱག་པ། མ་ཅང་རྒྱག་རྒྱུར་མིང་གསར་པ་ཞིག་བཏགས་ཏེ་རྩིག་པ་རྩིག་གི་ཡོད་ཅེས་བརྗོད་ཀྱི་འདུག དེ་དག་ནི་མི་དགོས་པ་ཞིག་རེད། ད་ལན་ཉེ་ཆར་ངོས་ནས་གོ་ཐོས་བྱུང་བ་ལྟར། བར་ལམ་ངོས་ནས་འབོད་སྐུལ་བྱས་པའི་རྐྱེན་གྱིས་ཕྲན་བུའི་ཉུང་དུ་འགྲོ་གི་འདུག་ཅེས་གོ་ཐོས་བྱུང་བར་ཧ་ཅང་དགའ་པོ་བྱུང༌། ངོས་ནས་ལྷག་བསམ་གྱི་ཐོག་ནས་འབོད་སྐུལ་བྱས་པ་དེས་ཕ་གིར་གཡོ་འགུལ་ཐེབས་སྐབས་ངོས་རང་ཧ་ཅང་དགའ་པོ་བྱུང༌། མ་ཅང་ཟེར་བ་འདི་རིགས་དངོས་གནས་རང་ཉིད་ཀྱི་མི་ཚེ་སྟོང་ཟད་དང་། སྤྱི་པའི་ལས་ཀའང་འཐུས་ཤོར་འགྲོ་རྒྱུ་སོགས་ཤིན་ཏུ་ཐབས་སྡུག་རེད།

དེ་བཞིན་ང་རང་ཚོ་བོད་ཀྱི་ས་ཁུལ་འགའ་ཤས་ལ་སྐབས་རེ་རྩྭ་ཆུའི་དོན་དག་ཆུང་ངུ་རིགས་ལའང་ནང་ཁུལ་འཁྲུག་རྩོད་བྱེད་པ་དང༌། ད་ལྟ་ཨ་མདོ་ཁུལ་དང༌། ཁམས་ཁུལ་རེ་ཟུང་ལ་གསོད་རེས་གཏོང་བ་སོགས་བྱུང་འདུག འདི་ཚོའི་གྲས་ཤིན་ཏུ་ཐབས་སྡུག་རེད། རྒྱ་མིས་མཐའ་གཅིག་ཏུ་གདུག་རྩུབ་ཆེན་པོ་ཞིག་གིས་མནན་པའི་སྐབས་སུ་དེ་ལྟར་ཡོང་གི་མེད། ལྟོས་ས་ལྟོས་འཇོག་གི་གུ་ཡངས་ཕྲན་བུ་ཐོབ་སྐབས་བོད་པ་ནང་ཚགས་འཁྲུག་པ་བརྒྱབ་ནས་གསོད་རེས་བཏང་ན་ཤིན་ཏུ་ངོ་ཚའི་གནས་དང་། ཐབས་སྡུག་ཡིན་པས་དེ་ལྟར་གཏན་ནས་བྱེད་རྒྱུ་མེད།

ད༽ རྒྱ་མིའི་སློབ་གྲྭ་དང་། བོད་ཕྲུག་གི་མདུན་ལམ།

རྒྱ་མིས་བཙུགས་པའི་སློབ་གྲྭའི་ནང་ལ་རྒྱ་སྐད་བསླབ་དགོས་ཀྱང༌། རྒྱ་མིས་བཙུགས་པའི་སློབ་གྲྭ་རེད་ཅེས་བརྗོད་ནས་དེ་དག་ལ་རང་ཉིད་ཀྱི་བུ་ཕྲུག་སློབ་གྲྭར་གཏོང་འདོད་མེད་པ་དེ་ལྟར་གཏན་ནས་བྱེད་རྒྱུ་མེད། ཐོག་མར་ལེགས་ཉེས་ལ་མ་ལྟོས་པར་སློབ་གྲྭ་ཞིག་ཡོད་པ་དེའི་ནང་ཕྲུ་གུ་གཏོང་རྒྱུ་གལ་གནད་ཆེན་པོ་རེད། འབྲོག་ཁུལ་ལྟ་བུ་ས་ཆ་ཁུག་ཀྱོག་ཁ་ཤས་ལ་ཕ་མས་ཕྲུ་གུ་རྒྱ་མིའི་སློབ་གྲྭར་གཏོང་གི་མིན། རྒྱ་མིའི་སློབ་གྲྭར་གཏོང་འདོད་མི་འདུག་ཅེས་བརྗོད་མཁན་འགའ་ཞིག་ཡོང་གི་ཡོད་བཟོ་འདུག དེ་ནི་ལྷག་བསམ་ཡིན་ནའང་བསམ་བློ་གཏི་ཐུག་རེད། རྣམ་དཔྱོད་ལྡན་པའི་ལྷག་བསམ་ཞིག་དགོས་པ་ལས། གླེན་པ་གཏི་ཐུག་ལྟ་བུའི་ལྷག་བསམ་གྱིས་བཟང་མཐའ་འཁྱོལ་ཐབས་མེད་པས་གྱོང་རག་ངེས་ཡིན་པས། གནས་ཚུལ་དེ་དག་སྐོར་ངེས་པར་དུ་ཤེས་པར་བྱེད་དགོས།

ན༽ ཁོར་ཡུག་སྲུང་སྐྱོབ་དང་། རི་དྭགས་རྔོན་རྒྱག

དེ་ནས་བོད་བྱང་ཐང་ཁུལ་སོགས་ཁ་ཤས་ལ་རྔོན་པའམ་ཁྱི་ར་རྒྱག་མཁན་མང་པོ་ཡོང་གི་ཡོད་འདུག དེ་ནི་ཤིན་ཏུ་ཐབས་སྡུག་རེད། དེང་སང་འཛམ་གླིང་འདིའི་སྒང་ལ་ཁོར་ཡུག་སྲུང་སྐྱོབ་དང་འབྲེལ་བའི་རང་བཞིན་གྱིས་སེམས་ཅན་སྲོག་ཆགས་དེ་དག་ལ་ལྟ་རྟོག་སྲུང་སྐྱོབ་ཀྱི་ལས་འགུལ་སྤེལ་གྱི་ཡོད། ང་རང་ཚོ་དེ་སྔ་བོད་ལ་ཡིན་ན་གཞུང་ནས་རི་རྒྱ་ཀླུང་རྒྱ་བསྡམས་སྲོལ་ཡོང་གི་ཡོད། དེ་ལྟར་ཡོད་ཅེས་ང་ཚོས་སྤོབས་པ་མཐོ་པོ་དང་། སྐད་གསང་མཐོན་པོའི་ཐོག་ནས་བརྗོད་ཀྱི་ཡོད། འོན་ཀྱང་བར་ལམ་བོད་ནང་དུ་བྱ་རི་དྭགས་ཀྱིས་མཚོན་པས་བདག་ཏུ་མ་བཟུང་བའི་རི་དྭགས་སྲོག་ཆགས་མང་པོ་ཞིག་དངོས་གནས་རྩ་མེད་ཤུལ་མེད་འགྲོ་བཞིན་ཡོད་ལ། ང་ཚོས་ངན་ཁག་རྒྱ་མིར་སྤྲད་ཀྱི་ཡོད་པ་ལྟར་རྩ་བ་རྒྱ་མིའི་རྐྱེན་གྱིས་བྱུང་བ་སྟེ། ལུགས་སྲོལ་ངན་པ་རྒྱ་མིས་བསླབས་པ་དང་། མིག་ལྟོས་ངན་པ་རྒྱ་མིས་བསླབས། མེ་མདའ་རྒྱ་མིས་སྤྲད། སྐུལ་སློང་རྒྱ་མིས་བྱེད་ཀྱི་ཡོད། འོན་ཀྱང་ང་ཚོ་བོད་པའི་ནང་ནས་ཤ་པགས་ཀྱི་དོན་དང༌། དངུལ་ཕྲན་བུ་བྱུང་ན་བསམ་པའི་ཐོག་ནས་ཁྱི་ར་རྒྱག་མཁན་མང་པོ་ཞིག་ཡོང་གི་ཡོད་པའི་སྐད་ཆ་འདུག དེང་སང་ལྟོགས་ཤི་ཐེབས་ཉེན་མེད། ལྟོགས་ཤི་ཐེབས་ཉེན་ཡོད་ན་གནས་ཚུལ་ཐ་དད་རེད། དེ་ལྟར་མེད་ན་འཛམ་བུ་གླིང་སྤྱི་ཡོངས་ཀྱིས་བདག་ཏུ་མ་བཟུང་བའི་སེམས་ཅན་དེ་དག་ལ་སྲུང་སྐྱོབ་བྱེད་དགོས་པའི་འབོད་སྐུལ་བྱེད་བཞིན་པའི་མུར་ང་རང་ཚོ་བོད་པ་གཅིག་གིས་ལག་པར་རྒྱ་མིས་སྤྲད་པའི་མེ་མདའ་འཁྱེར་ཏེ་རྔོན་པ་རྒྱག་ཏུ་ཕྱིན་ན་ཤིན་ཏུ་ཐབས་སྡུག་ཡིན་པས་དེ་ལྟར་གཏན་ནས་བྱེད་རྒྱུ་མེད། གཟབ་གཟབ་བྱེད་དགོས།

དེ་ཚོའི་གྲས་ང་རང་ཚོའི་བསམ་བློའི་ནང་ལ་དོ་སྣང་བྱེད་དགོས་པ་ཞིག་རེད། གནད་དོན་འདི་རིགས་གཅིག་ལ་གཉིས་བརྒྱུད་བྱས་ཏེ་མང་ཚོགས་ཀྱིས་ཤེས་རྟོགས་ཐུབ་པ་ཞིག་དང༌། དེ་དག་གི་ཐོག་ལ་གོ་རྟོགས་གསར་པ་ཞིག་ཡོང་ཐབས་བྱེད་རྒྱུ་དེ་གལ་ཆེན་པོ་འདུག དེ་ཡང་དེ་རིང་ང་ཚོ་འདིར་འཛོམས་ནས་ཡོད་པའི་ཞོར་ལ་བརྗོད་ན་བསམ་པ་དྲན་བྱུང༌། ཁྱེད་རང་ཚོ་ཚང་མའི་སེམས་ལ་ངེས་པ་བྱེད་དགོས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༢ ཟླ་ ༡༢ ཚེས་ ༢༠ ཉིན་མོན་གྷོ་གཞིས་སྒར་གཏན་སློབ་ཏུ་སྩལ་བའི་བླང་དོར་བཀའ་སློབ།

ཀ༽ སློབ་མའི་ཀུན་སྤྱོད་དང་། དགེ་རྒན་གྱི་ཆ་རྐྱེན།

དེ་རིང་འདིར་ང་རང་ཚོ་གཞིས་ཆགས་ཀྱི་སློབ་གྲྭར་འཁྱུག་ཙམ་ཡོང་རྒྱུའི་གོ་སྐབས་བྱུང་སོང༌། སློབ་ཕྲུག་ཚོས་དགའ་བསུ་དང༌། དད་པ་དང་དམ་ཚིག་གཡོ་བ་མེད་པའི་རྣམ་འགྱུར་བསྟན་པ་ལ་དགའ་པོ་བྱུང༌། ཐུགས་རྗེ་ཆེ་ཞུ་རྒྱུ་ཡིན། ལས་བསྡོམས་ནང་བཤད་པ་བཞིན། ད་ལྟ་བར་དུ་ཡར་རྒྱས་འགྲོ་དང་འགྲོ་བཞིན་པ་དང༌། མ་འོངས་པར་བྱེད་འཆར་སྐོར་ཡག་པོ་འདུག གཞི་རྐང་སྤྱི་སྙོམས་ཀྱི་ཆ་ནས་ང་རང་ཚོ་བཙན་བྱོལ་བའི་སློབ་གྲྭའི་མཐུན་རྐྱེན་ཇི་ཙམ་མི་འདུག་ཅེས་བརྗོད་ཀྱང༌འགྲིགས་ངེས་ཤིག་ཡོད་ལ། གཞི་རྩའི་མཐུན་རྐྱེན་ཡོད་པ་གང་ཞིག་ལ་ལག་ལེན་སྤུས་དག་པོ་དང༌། བེད་སྤྱོད་ཚགས་ཚུད་ཡོང་མིན་སྣ་ཚོགས་ཤིག་ཡོད། འདས་པའི་ཉམས་མྱོང་ལ་གཞིགས་ནས་ཆ་རྐྱེན་ཡོད་པ་འདི་དག་སྤུས་དག་པོ་ཡོང་ཐུབ་པ་དང༌། ཚགས་ཚུད་ཡོང་ཐབས་ལ་ཚང་མས་ཤུགས་སྣོན་རྒྱག་དགོས།

སློབ་སྦྱོང་བྱེད་པ་ནི་མི་ལ་རང་བཞིན་གྱི་བསམ་བློ་གཏོང་རྒྱུའི་ནུས་པ་ཡོད་པ་ཆ་ཚང་གསལ་ཐུབ་པའི་ཐབས་ཤེས་ཤིག་ཡིན་ཅིང་། སློབ་སྦྱོང་ཡག་པོ་ཡོད་ན་རང་ཉིད་སྒེར་གྱི་མི་ཚེ་གཅིག་དང༌། རང་ཉིད་གང་དུ་ཡོད་སའི་སྤྱི་ཚོགས། རང་ཉིད་གང་དུ་གཏོགས་པའི་རྒྱལ་ཁབ། རང་ཉིད་ཀྱི་མི་རིགས་བཅས་སྤྱི་སྒེར་མང་པོ་ཞིག་ལ་ཕན་ཐོགས་ཆེན་པོ་དང༌། སོ་སོའི་མི་ཚེ་དོན་དང་ལྡན་པ་ཞིག་ཡོང་ཐུབ་པ་ཡིན།

ང་རང་ཚོ་བོད་པར་བར་ལམ་དཀའ་ངལ་འདི་འདྲ་ཞིག་འཕྲད་པའི་རྐྱེན་རྩ་གཙོ་བོ་གཅིག་ནི། དེ་སྔ་མཐོང་རྒྱ་ཐོས་རྒྱ་ཆུང་དྲགས་པའི་སྐྱོན་བྱུང་ཡོད། ད་ཆ་ང་ཚོས་ཕྱོགས་གཅིག་ནས་བོད་རང་དབང་རྩོད་ལེན་བྱེད་དགོས་པ་དང༌། གཉིས་ནས་རང་དབང་ཐོབ་པའི་རྗེས་ལ་སོ་སོའི་ལུང་པ་དེ་སྲ་ཐག་ཐག་འཛིན་སྐྱོང་བྱེད་ཐུབ་པ་ནི་ཤེས་ཡོན་ལ་རག་ལུས་ཡོད། ཤེས་ཡོན་ཡག་པོ་ཞིག་ཡོད་ཀྱང༌། རྩ་བའི་ལྷག་བསམ་གྱི་རྒྱབ་མ་འཁྱོགས་ན་དོན་སྙིང་ལྡན་པ་ཞིག་ཡོང་མིན་ཐེ་ཚོམ་གྱི་གནས་ཡིན། སློབ་གྲྭའི་ནང་ལ་ཤེས་ཡོན་སྤྲད་པ་དང་ཆབས་ཅིག་གཞི་རྩའི་སློབ་ཕྲུག་འཚར་ལོངས་བྱེད་མཁན་འདི་དག་མི་བསམ་པ་བཟང་པོ་དང༌། མི་ཡ་རབས་ཡོང་ཐུབ་ཐབས་ལ་དོ་ཁུར་ཆེན་པོ་བྱེད་དགོས།

སྐབས་རེ་སློབ་གྲྭ་ཁག་ནས་ཡོང་བའི་ན་གཞོན་ཁ་བསླུས་རྒྱག་མཁན་རེ་ཟུང་ཡོང་གི་ཡོད་པ་དེ་དག་ནི་བློ་ཕམ་གྱི་གཞི་རེད། ཡ་རབས་སྤྱོད་བཟང་ཟེར་བ་དེ་འཛིན་གྲྭའི་ནང་ལ་བཤད་པ་ཙམ་གྱིས་མི་འགྲིགས་པར་ཕྲུ་གུའི་གོམས་གཤིས་ལ་འཇགས་ཐུབ་པ་ཞིག་དགོས་པར་བརྟེན། དགེ་རྒན་རྣམས་ཀྱི་ངོས་ནས་རྒྱུན་གྱི་རྣམ་འགྱུར་སྟོན་སྟངས་དང༌། སྤྱོད་ལམ་བྱེད་སྟངས། མདོར་ན་སྐད་ཆ་ཤོད་སྟངས་ཚུན་ངང་རྒྱུན་རིང་པོ་དང༌། ཞི་ཞིང་དུལ་བ། ཕན་སེམས་ལྡན་པའི་རྣམ་འགྱུར་ཕྲུ་གུའི་མིག་དཔེར་འཇགས་པ་ཞིག་ངེས་པར་དུ་སྟོན་དགོས་ཀྱི་འདུག དགེ་རྒན་གཅིག་གིས་ཕྲུ་གུའི་མ་འོངས་པའི་མདུན་ལམ་ལ་སེམས་འཁུར་བླངས་ཏེ་ཤ་ཚ་དང་། ཕན་སེམས་ལྡན་པའི་ཐོག་ནས་སློབ་སྦྱོང་སྤྲད་པ་དང༌། དགེ་རྒན་གཞན་ཞིག་གིས་སྤྱིར་བཏང་སློབ་སྦྱོང་སྤྲད་པ་གཉིས་ལ་ཁྱད་པར་ཆེན་པོ་ཡོང་ངེས་ཡིན། དགེ་རྒན་གྱི་ངོས་ནས་སློབ་ཚན་བསླབས་པ་ཙམ་མ་ཡིན་པར་ཕྲུ་གུའི་བསམ་བློའི་ནང་ལ་ཡ་རབས་སྤྱོད་བཟང་གི་བག་ཆགས་འཇགས་ཐུབ་པའི་ཐབས་ཤེས་བྱེད་རྒྱུ་ཤིན་ཏུ་གལ་ཆེན་པོ་འདུག དེའི་སྐོར་ཕྲུ་གུ་སོ་སོའི་ཕ་མ་སྤུན་མཆེད་དགའ་ཉེ་བློ་དཀར་ཚོ་ལའང་ལས་འགན་ཆེན་པོ་ཞིག་འཁྲི་གི་ཡོད།

ཡང་སྐབས་རེ་ཁྱིམ་ཚང་ཚོའི་ནང་ནས་ཕྲུ་གུ་སློབ་སྦྱོང་མཐའ་མ་བསྐྱལ་བར་རང་ཉིད་ཀྱི་ནང་ལས་བསྐུལ་རྒྱུ་དང༌། གཉེན་སྒྲིག་བྱེད་རྒྱུ་སོགས་ཀྱི་ཐོག་ནས་ཕྲུ་གུ་སློབ་སྦྱོང་མཇུག་སྐྱོང་མ་ཐུབ་པ་བྱུང་ན་ཧ་ཅང་ཕངས་པོ་རེད། ཕྲུ་གུ་དོ་བདག་སོ་སོའི་ངོས་ནས་སློབ་སྦྱོང་བྱེད་མ་ཐུབ་པ་དང༌། དམིགས་བསལ་གྱི་གནས་ཚུལ་བྱུང་ན་ཐ་དད་ལས། དེ་མིན་སློབ་སྦྱོང་ཚད་མཐོར་འགྲོ་ཐུབ་པའི་འབད་བརྩོན་བྱེད་དགོས། ང་ཚོ་འཕྲལ་སེལ་གཞིས་ཆགས་ཀྱི་ནང་དུ་མི་ཚེ་སྐྱེལ་རྒྱུའི་དོན་དག་གཅིག་པུ་མིན་པར། བོད་རང་དབང་བསྐྱར་ལེན་བྱེད་རྒྱུའི་ལས་འགན་འཁྲི་ཡོད། ཕྱིན་ཆད་བོད་ནང་གཞིས་བྱེས་མཉམ་འཛོམས་ཡོང་བའི་སྐབས་ལ་ཁྱེད་རང་ཚོས་བོད་བསྟན་སྲིད་སྤྱི་སྒོས་ཀྱི་གནས་ཚུལ་མང་པོ་ཞིག་གི་ཐོག་ལ་ཕན་ཐོགས་བསྒྲུབ་ཐུབ་པ་ཞིག་བྱུང་ན་ཕ་མ་རྣམས་ཀྱང་སྤོབས་པ་བྱས་ཆོག་པ་ཞིག་དང༌། ཕ་མའི་དྲིན་ལན་གསབ་ཐུབ་པ་ཞིག་ཡོང་ངེས་ཡིན།

དེ་ནས་རྒྱ་གར་གྱི་དགེ་རྒན་མང་པོ་ཡོད། ཁྱེད་རང་ཚོ་བོད་མིའི་གཞིས་སྒར་མཐུན་རྐྱེན་འཛོམས་པོ་མེད་པ་འདི་ལྟ་བུའི་ནང་དུ་དུས་ཚོད་མང་པོ་བཏང་སྟེ་བོད་ཕྲུག་ཚོར་སློབ་སྦྱོང་སྤྲོད་ཀྱི་ཡོད་པ་འདི་དག་བཀའ་དྲིན་ཆེན་པོ་རེད། ང་ཚོས་བཀའ་དྲིན་དྲན་ཤེས་བྱེད་ཀྱི་ཡོད། བོད་དང་རྒྱ་གར་ཐུན་མོང་མ་ཡིན་པའི་འབྲེལ་བ་ཡོད་པ་དང༌། ང་ཚོའི་ལུང་པར་ཉམས་ཉེས་ཆེན་པོ་བྱུང་སྟེ་བོད་མི་རིགས་ཆགས་འཇིག་གི་མཚམས་ལ་སླེབས་སྐབས་གཙོ་བོ་རྒྱ་གར་དབུས་གཞུང་དང༌། མངའ་སྡེའི་གཞུང༌། རྒྱ་གར་མི་མང་བཅས་ནས་ཤ་ཚ་དང་རྒྱབ་སྐྱོར་གྱི་འོག་ནས་བོད་མི་བཙན་བྱོལ་བ་རྣམས་རྒྱ་གར་ནང་ལ་བསྡད་ཆོག་པའི་གོ་སྐབས་གནང་བ་དང༌། བོད་ཕྲུག་ཚོའི་སློབ་སྦྱོང་ཐོག་ལ་ཁྱེད་རང་དགེ་རྒན་ཚོས་བྱས་རྗེས་ཆེན་པོ་བཞག་ཡོད་པས། ཁྱེད་རང་ཚོར་ཐུགས་རྗེ་ཆེ་ཞེས་ཞུ་རྒྱུ་ཡིན།

ཁ༽ གཙང་སྦྲ་འཕྲོད་བསྟེན་དང་། དུས་བཟང་ལ་གཅེས་སྤྲས།

ཁོར་ཡུག་སྲུང་སྐྱོབ་ཐོག་ལ་དམིགས་བསལ་གྱི་འཆར་གཞི་ལྡན་པའི་ཐོག་ནས་ཕྲུ་གུ་ཚོར་ཆེད་མངགས་དོ་སྣང་སྤྲོད་རྒྱུ་གལ་ཆེན་པོ་འདུག ང་རང་ཚོ་བོད་པའི་གཤིས་ཀར་གཙང་སྦྲ་འཕྲོད་བསྟེན་གྱི་ཐོག་ཏུ་དེ་ཙམ་དོ་སྣང་མེད་མཁན་ཞིག་རེད། དེང་སང་འཛམ་གླིང་སྤྱི་ཡོངས་ཐོག་ཁོར་ཡུག་གཙང་སྦྲ་ཡོང་བ་དང༌། ཁོར་ཡུག་སྲུང་སྐྱོབ་ཀྱི་དོན་ལ་དོ་སྣང་ཆེན་པོ་བྱེད་ཀྱི་ཡོད་པ་ལྟར། ཁོར་ཡུག་ལ་དོ་སྣང་བྱེད་དགོས་པ་དང་ཆབས་ཅིག མི་རེ་ངོ་རེའི་འཕྲོད་བསྟེན་དང༌། གཙང་མ་ཡག་པོ་བྱ་རྒྱུ་སོ་སོའི་གོམས་གཤིས་ལ་འཇགས་ཐུབ་པ་ཞིག་བྱེད་དགོས། དེ་སྐོར་ཁྱེད་རང་ཚོས་དོ་སྣང་བྱས་པར་ཐུགས་རྗེ་ཆེ་ཟེར་གྱི་ཡིན།

ཁྱེད་རང་ཚོ་ཚང་མ་ད་ལྟ་སློབ་སྦྱོང་བྱེད་པའི་དུས་ཚོད་རེད། ཚང་མས་ཧུར་ཐག་བྱེད་དགོས། ཡིག་ཚད་གཏོང་བ་དང༌། རྒྱུགས་སྤྲོད་བྱེད་དུས་བར་ལམ་སྐབས་རེ་བསམ་པ་རྣམ་དག་མེད་མཁན་ཁ་ཤས་ཡོང་གི་ཡོད་ཚོད་ལ། དེ་ཚོའི་གྲས་མི་ཡོང་བའི་གཙང་མ་ཞིག་བྱེད་དགོས། སློབ་གྲྭའི་ནང་གཞི་རྩའི་སློབ་སྦྱོང་རྒྱུན་དུ་སྤྲོད་ཀྱི་ཡོད་ཀྱང་། སློབ་སྦྱོང་སྤྲོད་སྟངས་དོན་ཕན་ལྡན་པ་དང༌། གནད་ལ་འཁེལ་པོ་ཞིག་མ་བྱུང་ན་ཧ་ཅང་ཕངས་པོ་རེད། འགྲོ་གྲོན་ཕོན་ཆེ་བཏང༌། དུས་ཚོད་ཀྱང་ཧ་ཅང་རིང་པོ་བཏང་། སྤྱིར་བཏང་ཚང་མས་སློབ་སྦྱོང་བྱེད་ཀྱི་ཡོད་པ་ལྟ་བུ་ཞིག་ལ་དགོས་ངེས་ཀྱི་ཚད་ལོངས་པ་མ་བྱུང་བར་ཆུད་ཟོས་ཕྱིན་ན། འགྲོ་སོང་དང་དུས་ཚོད་བསྐྱར་ལོག་ཡོང་ཐབས་མེད། སློབ་ཕྲུག་སུས་སློབ་སྦྱོང་ཡག་པོ་བྱེད་མིན་དང༌། ཕྲུ་གུའི་ཤེས་ཚད་ཇི་ཙམ་ཡོད་མེད། རྣམ་ཀུན་སྤྱོད་ལམ་གང་འདྲ་ཡོད་མེད་སོགས་ལ་རྒྱུན་དུ་ལྟ་རྟོག་བྱས་ཏེ་དུས་ཚོད་ངེས་ཅན་སྐབས་ལ་གསལ་བསྒྲགས་བསྔགས་བརྗོད་རིགས་བྱས་ན། སློབ་སྦྱོང་བྱེད་རྒྱུའི་སེམས་ཤུགས་སླེབས་རྒྱུར་ཕན་ཐོགས་ཡོང་གི་རེད། ཚང་མས་ཧུར་ཐག་འབད་ཐག་བྱེད་རོགས་བྱེད་ཟེར་རྒྱུ་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༣ ཟླ་ ༤ ཚེས་ ༡༠ ཉིན་རྡོར་གླིང་གཏན་སློབ་ཀྱི་ལས་བསྡོམས་༸སྙན་ཞུ་གསན་རྗེས་དགེ་སློབ་ཡོངས་ལ་བཀའ་སློབ་བཀའ་དྲིན་སྩལ་བ།

ཀ༽ རྒྱ་གར་གྱི་རོགས་རམ་དང་། མིག་སྨན་མིག་ཐོག

དེ་རིང་འདི་ཁུལ་གྱི་བོད་སློབ་ཚོགས་པའི་དྲུང་ཆེ་སྐུ་ཞབས་དང༌། ས་གནས་སློབ་གྲྭའི་སློབ་སྤྱི་དང༌། དགེ་སློབ་བཅས་འདིར་འཛོམས་ནས་ཐུག་རྒྱུའི་གོ་སྐབས་བྱུང་བ་འདིའི་ཐོག་ངས་ཚང་མར་དགའ་བསུ་ཞུ་རྒྱུ་ཡིན། བར་ལམ་གོད་ཆག་མང་པོ་ཞིག་བྱུང་ཡང་གཙོ་ཆེ་རྒྱ་གར་གཞུང་གི་རོགས་རམ་འོག་དང༌། འདི་གའི་འབྲེལ་ཡོད་ལས་བྱེད་ཚང་མས་སེམས་འཁུར་སྐྱེད་དེ་ཧུར་ཐག་བྱས་པའི་གྲུབ་འབྲས་ལ་ད་ཆ་ཕལ་ཆེར་རྐྱེན་ངན་གྲོགས་སུ་འཆར་བ་ལྟ་བུ་བྱུང་འདུག་པར་ང་རང་དགའ་པོ་བྱུང༌། དགེ་སློབ་ཚང་མར་ཐུགས་རྗེ་ཆེ་བརྗོད་རྒྱུ་ཡིན།

འདས་པའི་ལོ་སུམ་ཅུ་སོ་བཞིའི་རིང་རྒྱ་གར་གཞུང་གིས་ང་ཚོར་གང་ཅིའི་ཐོག་རོགས་རམ་ཆེན་པོ་གནང་ཡོད་པ་དང༌། ལྷག་པར་ཕྲུ་གུའི་སློབ་སྦྱོང་ཐད་ཧ་ལས་པའི་རོགས་རམ་ཆེན་པོ་གནང་ཡོད་པ་དེ་ལ་ཐུགས་རྗེ་ཆེ་ཞུ་བ་དང་ཆབས་ཅིག་རྒྱ་གར་གཞུང་གི་རྩ་བའི་སྲིད་བྱུས་སྤུས་དག་པོ་ཡོད་པ་འདི་སྐབས་རེ་ས་གནས་ས་ཐོག་གི་ལག་ལེན་བསྟར་མཁན་གྱི་ཐོག་ནས་གཞུང་གི་རྩ་བའི་སྲིད་བྱུས་དང་ཤ་ཚ་དེ་ཏན་ཏན་མི་གནས་པའི་གནས་ཚུལ་ཡོང་གི་འདུག བར་ལམ་དྲུང་ཆེས་འགན་བཞེས་པ་ནས་བཟུང་བསམ་པ་རྣམ་དག་གིས་རྒྱ་གར་གཞུང་གི་རྩ་བའི་སྲིད་བྱུས་གང་ཡོད་པ་རྣམས་གཞིར་བཟུང་མིག་སྨན་མིག་ཐོག་ཏུ་འཁེལ་བ་ཞིག་གནང་ནས་གྲུབ་འབྲས་ཤིན་ཏུ་ཡག་པོ་བྱུང་སོང༌། ངོར་རང་སློབ་གྲྭ་ཡས་མས་ལ་སླེབས་སྐབས་སློབ་གྲྭ་ཚང་མས་སྐུ་ཞབས་ལ་བསྟོད་བསྔགས་བྱེད་ཀྱི་འདུག ཁོར་འདིར་སླེབས་པར་ཤིན་ཏུ་དགའ་པོ་བྱུང༌། ཐུགས་རྗེ་ཆེ་བརྗོད་རྒྱུ་ཡིན།

ད་ལྟ་ལས་བསྡོམས་ནང་སློབ་ཕྲུག་གི་ཤེས་ཡོན་སྦྱང་འབྲས་ཕྲན་བུ་བཟང་དུ་འགྲོ་གི་ཡོད་གསུངས་པ་ཤིན་ཏུ་དགའ་པོ་བྱུང༌། འདིར་སློབ་གྲྭ་ཞིག་ཡོད་ཀྱང་བར་སྐབས་ལྟོ་གོས་ཀྱང་ཁུངས་མ་འཁྱོལ་བའི་གནས་ཚུལ་བྱུང་སྟེ་བསམ་འཆར་མང་པོ་བྱུང་ཡོད། དེང་ཤེས་ཡོན་གྱི་སྤུས་ཚད་བཟང་དུ་འགྲོ་གི་ཡོད་པའི་གནས་ཚུལ་ཞིག་ཐོན་ནས་ཤིན་ཏུ་ཡག་པོ་བྱུང་འདུག ད་དུང་ཡང་ཚང་མས་འཁུར་བསྐྱེད་དེ་ཧུར་ཐག་གནང་རོགས་ཞུ་རྒྱུ་དང༌། དེ་བཞིན་རྒྱ་གར་གྱི་དགེ་རྒན་ཚོར་མཚོན་ན་ང་ཚོ་བོད་མི་བཙན་བྱོལ་བ་གནས་ཡུལ་གྱི་ས་ཆ་མང་པོའི་སློབ་གྲྭའི་ནང་རྒྱ་གར་གྱི་དགེ་རྒན་ཚོས་ང་ཚོ་བཙན་བྱོལ་བ་དང༌མཉམ་དུ་འཚོ་བ་སྐྱེལ་གྱི་ཡོད་པ་འདི་ཤིན་ཏུ་བཀའ་དྲིན་ཆེན་པོ་ཡིན་པས་ང་ཚོས་རྒྱུན་དུ་བཀའ་དྲིན་དྲན་གྱི་ཡོད། ད་ཕན་ཁྱེད་རང་ཚོས་ཧུར་ཐག་བྱས་པ་རེད་ལ་ད་དུང་ཧུར་ཐག་གནང་རོགས་ཞེས་ཞུ་རྒྱུ་ཡིན། ལས་བསྡོམས་ནང་རྒྱ་བོད་ཀྱི་ལས་བྱེད་དང༌། དགེ་རྒན། དེ་བཞིན་ས་གནས་ཀྱི་འབྲེལ་ཡོད་བཅས་ཚང་མ་མཐུན་པོའི་ངང་གཅིག་ཕན་གཅིག་གྲོགས་བྱེད་བཞིན་ཡོད་ཅེས་འཁོད་པར་ཤིན་ཏུ་དགའ་པོ་བྱུང༌། མཐུན་པོ་ནི་བདེ་སྐྱིད་ཀྱི་རྩ་བ་ཡིན། མཐུན་པོ་བྱུང་ན་རང་གཞན་ཚང་མར་བདེ་སྐྱིད་ཡོང་བ་དང༌། གཅིག་ཕན་གཅིག་གྲོགས་བྱས་ན་དཀའ་ངལ་མང་པོ་ཞིག་སེལ་ཐུབ་ཀྱི་རེད།

ཁ༽ ཤེས་ཡོན་སློབ་སྦྱོང་དང་། ཆོས་སྲིད་ཀྱི་དགོས་མཁོ།

དེ་ནས་སྐབས་སུ་བབས་པ་ཕྲུ་གུའི་ཤེས་ཡོན་ཐོག་ད་ཕན་གྲུབ་འབྲས་ཤིན་ཏུ་ཡག་པོ་བྱུང་འདུག རྩ་བ་ཕྱིའི་མཐུན་རྐྱེན་ཡོད་པ་འདིའི་ཐོག་ཕྲུ་གུ་སོ་སོའི་བསམ་བློའི་ནང་ནས་ཡོན་ཏན་ལ་དང་དོད་ཀྱིས་འབད་བརྩོན་བྱ་རྒྱུ་ཤིན་ཏུ་གལ་ཆེན་པོ་ཡིན། ཕྱིའི་མཐུན་རྐྱེན་ཡོད་ཀྱང་ནང་གི་བསམ་བློ་ཉི་མ་གང་འཁྱོལ་ལྟ་བུ་དང༌། ཡིག་ཚད་རན་གྲབས་ཡོད་སྐབས་ཤུགས་ཆེ་ཙམ་བརྒྱབ། དུས་རྒྱུན་རྣམ་གཡེང་གི་གཞན་དབང་ལ་བཏང་ན་ཡག་པོ་མེད། ཁྱེད་རང་ཚོ་སོ་སོའི་ངོས་ནས་ཤེས་ཡོན་ལ་དོ་ཁུར་བྱ་རྒྱུ་ཤིན་ཏུ་གལ་ཆེན་པོ་ཡིན།

ཚང་མས་ཤེས་གསལ་ལྟར། ང་རང་ཚོ་འགྲོ་བ་མི་ལ་རང་བཞིན་གྱི་རྣམ་དཔྱོད་ཅིག་ཡོད། ཆོས་རབ་ཏུ་འབྱེད་པའི་རྣམ་དཔྱོད་ཀྱི་ཤེས་རབ་ཀྱི་ནུས་པ་ཇི་བཞིན་འདོན་པར་བྱེད་པ་ལ་ཤེས་བྱ་ཡོན་ཏན་སློབ་སྦྱོང་བྱ་རྒྱུ་འདི་མེད་ཐབས་མེད་པ་ཞིག་ཆགས་ཡོད། ཆོས་དང་འཇིག་རྟེན་གྱི་གནས་ལུགས་གང་ལའང་སློབ་སྦྱོང་ཞེས་པ་འདི་ཧ་ཅང་གལ་ཆེན་པོ་ཡིན། མི་ལུས་ཐོབ་པའི་ཁྱད་ཆོས་ང་རང་ཚོར་རྣམ་དཔྱོད་ཅིག་ཡོད་པ་འདི་དོན་མེད་ཆུད་ཟོས་ལ་མི་འགྲོ་བ་བྱ་རྒྱུ་གལ་ཆེན་པོ་འདུག

གཉིས་ནས་དེང་སང་འཛམ་གླིང་འདི་ཡར་རྒྱས་འགྲོ་བའི་སྐབས་ཡིན་པས་ཇི་ཙམ་ཡོན་ཏན་ཡོད་པ་དེ་ཙམ་གྱིས་ཡར་རྒྱས་འགྲོ་ཤུགས་ཀྱང་ཆེ་བ་ཡོང་གི་ཡོད། ཇི་ཙམ་ཡོན་ཏན་མེད་པ་དེ་ཙམ་གྱིས་ཡར་རྒྱས་ཀྱང་ཆུང་བ་ཡོད། ང་ཚོ་བོད་པ་ཡང་འཛམ་གླིང་ཐོག་གནས་པའི་མི་ཞིག་ཡིན། མ་འོངས་པར་ང་ཚོའི་མི་ཚེའི་མདུན་ལམ་གང་འདྲ་ཞིག་ཡོང་མིན་ཤེས་ཡོན་ལ་ལྟོས་ཚབས་ཆེན་པོ་ཆགས་ཡོད།

ག༽ བཅིངས་འགྲོལ་གྱི་མིང་སྙན་དང་། མི་སེར་སྤེལ་བའི་སྲིད་བྱུས།

གསུམ་ནས་ང་ཚོ་སོ་སོའི་ལུང་པ་བྲལ་ཏེ་མིའི་ལུང་པར་གྱར་ཡོད། དེ་ནི་སོ་སོའི་ལུང་པའི་ནང་ཁྲིམས་མེད་ལུགས་མེད་དང༌། མ་རབས་ཐ་ཤལ་གྱི་ལས་ཀ་ཚབས་ཆེན་བྱས་ནས་མི་ཡུལ་དུ་གྱར་དགོས་བྱུང་བ་དང༌། ཡང་ན་ལུང་པའི་ནང་རང་བཞིན་འབྱུང་བའི་གོད་ཆག་བྱུང་བའི་རྐྱེན་གྱིས་རང་བཞིན་ཡུལ་གྱར་དགོས་བྱུང་བ་ཞིག་མིན། ང་རང་ཚོའི་ཡུལ་ལ་ལོ་ངོ་སྟོང་ཕྲག་གི་སྔོན་དུ་རྒྱ་གར་འཕགས་པའི་ཡུལ་གྱི་ནང་པ་སངས་རྒྱས་པའི་ཆོས་དར་བ་ནས་བཟུང་ལོ་ངོ་སྟོང་ཕྲག་མང་པོའི་རིང་དེ་དག་རྒྱུན་འཛིན་བྱས་ཏེ་ཐ་མ་བོད་མིའི་གོམས་གཤིས་དང༌། སྤྱི་ཚོགས་ཀྱི་རང་བཞིན་དེ་རང་བྱམས་བརྩེའི་ཚོར་སྣང་གིས་ཁྱབ་པ་ཞིག་ཆགས་ཡོད། དེ་ལྟར་སྤྱི་ཚོགས་དང་མི་གཞན་ལ་འཚེ་བ་མི་བྱེད་ཅིང་། བླ་མ་དཀོན་མཆོག་ལྟ་བུར་བསྡད་ནས་རྒྱ་མིར་ཕྱོགས་ཡོངས་ནས་ཁ་གཏད་གཅོག་རྒྱུའི་རང་སྲུང་གི་གྲ་སྒྲིག་ཚགས་ཚུད་མེད་པའི་གོ་སྐབས་དེ་བཟུང་ནས་རྒྱ་མིས་ང་ཚོའི་ལུང་པར་བཙན་འཛུལ་བྱས་པ་དང༌། དེ་ཡང་མི་རིགས་བཅིངས་འགྲོལ་ཟེར་བའི་མིང་འཁྱེར་ནས་ང་ཚོར་བཙན་འཛུལ་བྱས་པ་ཞིག་རེད།

བཙན་འཛུལ་བྱེད་མཁན་གཞན་ལ་མཚོན་ན་དེ་སྔོན་རྒྱ་གར་ལ་དབྱིན་ཇིས་མི་སེར་སྤེལ་ཡུལ་གྱི་དབང་སྒྱུར་བྱས་པ་དེ་ཐབས་རྡུགས་ཡིན་ཡང༌། ཁོང་ཚོས་རྒྱ་གར་ལུང་པའི་ནང་མི་ཐོག་ནས་མི་ཐོག་ཕན་ཐོགས་ཡོད་པའི་འཛུགས་སྐྲུན་མང་པོ་ཞིག་བྱས་ཡོད། ཤེས་ཡོན་ཐད་ཀྱང་དེ་བཞིན་གྱི་ཕན་ཐོགས་བྱུང་ཡོད། ང་ཚོ་བོད་ལུང་པའི་ནང་རྒྱ་མིས་མི་སེར་སྤེལ་བའི་དབང་སྒྱུར་གང་འདྲ་ཞིག་བྱས་ཡོད་ཅེ་ན། ཡ་ང་སྙིང་རྗེ་མེད་པའི་གདུག་རྩུབ་ཀྱི་དྲག་པོའི་དབང་ཤུགས་འོག་མནན་པ་འདི་ཡིན། རྒྱ་མིས་བོད་ལ་དབང་སྒྱུར་བྱས་ནས་ལོ་བཞི་བཅུ་ཞེ་གྲངས་འགྲོ་གི་ཡོད། དེའི་རིང་དངོས་གནས་བོད་པར་སློབ་སྦྱོང་གིས་མཚོན་པའི་སྦྱོང་བརྡར་སྤྲོད་རྒྱུའི་རིགས་ཚང་མ་ཡག་པོ་ཞིག་བྱས་ཡོད་ན་ད་ལྟ་བོད་ལུང་པའི་ནང་དེང་དུས་ཤེས་ཡོན་གྱི་གནས་ཚད་ལོངས་ཤིང་རང་མགོ་ཆ་ཚང་ཐོན་ཐུབ་པའི་མི་ཁྲི་སྟོང་མང་པོ་ཞིག་ཡོང་ངེས་ཀྱང་ཤིན་ཏུ་ཉུང་ཉུང་ལས་མེད། ཁོང་ཚོས་བོད་པས་འཇོན་གྱི་མི་འདུག་ཅེས་ཁག་བཏགས་ནས་རྒྱ་མི་མང་པོ་བརྫངས་ཏེ་ལས་རིགས་མང་པོའི་ནང་རྒྱ་མི་འཇོག་གི་ཡོད། གང་ལྟར་བོད་པ་མ་འཇོན་པ་བཟོ་མཁན་རྒྱ་མི་ཚོ་རེད། རྒྱ་མིས་ང་ཚོའི་ལུང་པར་བཙན་འཛུལ་བྱས་ནས་དོན་དམ་གྱི་བོད་པར་མཐོང་དང་ཤ་ཚའི་སྒོ་ནས་དྲིན་འཇགས་བྱས་པ་ཤིན་ཏུ་ཉུང་ཉུང་རེད། ཞར་ལ་ཡར་རྒྱས་ཕྲན་བུ་ནི་ཡོང་སྲིད་པ་ཡིན། ཕྱོགས་ཡོངས་ནས་བལྟས་ན་རྒྱ་མིས་ཐབས་རྡུགས་ཀྱི་དབང་སྒྱུར་བྱེད་བཞིན་ཡོད། ལྷག་པར་དེང་སང་བོད་ཡུལ་རྒྱ་ཡུལ་ལ་འགྱུར་བའི་བྱ་ཐབས་སྤེལ་ནས་བོད་ནང་རྒྱ་མིའི་མི་འབོར་བོད་མི་ལས་མང་བ་ཆགས་ཡོང་གི་ཡོད་པ་རེད།

ང༽ བོད་ཡུལ་གྱི་གཏེར་ཁ་དང་། རྐུན་ཇག་གི་བྱེད་ལུགས།

བོད་ཀྱི་གདོད་མའི་ནགས་ཚལ་དང༌། རང་བྱུང་གཏེར་རིགས་འདྲ་མིན་རྣམས་རྒྱ་མིས་བེད་སྤྱོད་ཤུགས་ཆེ་རུ་བྱེད་ཀྱི་ཡོད། དཔེར་ན། གཏེར་ཁ་འཚོལ་ཞིབ་བྱེད་སྐབས་ས་གནས་ཀྱི་བོད་མི་དང༌། བོད་མི་ལས་བྱེད་པ་ཚོ་མཉམ་ཞུགས་བྱེད་འཇུག་ཀྱང་གཏེར་དངོས་རྩ་ཆེན་རྙེད་དེ་བསྔོགས་འདོན་རྒྱ་ཆེ་བྱེད་པའི་དུས་སུ་སླེབས་སྐབས་ས་ཆ་དེ་དམ་བསྒྲགས་ས་ཁུལ་ཞིག་བཟོས་ནས་བོད་པ་ཡུལ་མི་ཚོས་རང་གི་ས་ཁུལ་ནས་གཏེར་ཁ་གང་ཞིག་ཐོན་གྱི་ཡོད་དང༌། ཅི་བྱེད་ཀྱི་ཡོད་རྩ་བ་ནས་ཤེས་ཀྱི་མེད་པ་རེད། ས་ཁུལ་དེའི་བོད་མི་ལས་བྱེད་པ་ཚོ་ཡང་རྒྱ་མི་ཕར་འགྲོ་ཚུར་འོང་བྱེད་མཁན་ཚོར་སྣེ་ལེན་བྱ་རྒྱུ་ཙམ་མ་གཏོགས། གཏེར་ཁ་དེ་ནས་གཏེར་དངོས་གང་ཞིག་ཐོན་གྱི་ཡོད་ཁོང་ཚོས་ཀྱང་མི་ཤེས་པའི་གནས་ཚུལ་ཆགས་ཡོད། དེ་ནི་རྐུན་མ་དང་ཇག་པའི་བྱེད་སྟངས་རང་མ་རེད་དམ།

འོན་ཀྱང་ཁོང་ཚོས་རྣམ་ཀུན་འུད་ཤོབ་ཤོད་དུས་བོད་ལུང་པར་རྒྱ་ནག་གཞུང་གིས་འགྲོ་སོང་མང་པོ་བཏང་ཡོད་པ་ལས་ཕར་གང་ཡང་འཁྱེར་མེད་ཅེས་ཤོད་ཀྱི་ཡོད་པ་དང༌། དེ་བཞིན་འཛམ་གླིང་ཐོག་སྤྱིར་བཏང་གཟུ་བོར་གནས་པའི་མིས་ཆ་འཇོག་བྱེད་སའི་བོད་ཀྱི་ཆོས་དང་རིག་གཞུང་འདི་རྒྱ་མིས་ཆེས་རྗེས་ལུས་དང༌། ཆེས་མུན་ནག་སོགས་རྩ་བ་ནས་ཕན་ཐོགས་མེད་པའི་སྤྱི་ཚོགས་ཀྱི་ལམ་སྲོལ་ཞིག་ལ་བལྟས་ནས་སྐབས་རེ་ཆེད་མངགས་རྩ་མེད་བཟོ་གི་ཡོད། དེང་སྐབས་མི་རིགས་ཀྱི་རིག་གཞུང་ཞེས་བསྟོད་བསྔགས་ཕྲན་བུ་གཏོང་གི་འདུག་སྟབས་ཆེད་དུ་མངགས་ནས་རྩ་མེད་བཟོ་གི་མེད་ཅེས་བརྗོད་མི་ཐུབ་ཀྱང་ལག་ལེན་ངོ་མའི་ཐོག་སྣང་ཆུང་ཁྱད་གསོད་བྱས་པའི་དབང་གི་ཉམས་ཉེས་ནི་འགྲོ་དང་འགྲོ་བཞིན་པ་རེད།

ཅ༽ བོད་འབངས་དམར་གསོད་དང་། འཆི་ལུགས་ཀྱི་གྲངས་ཐོ།

གཉིས་ནས་བོད་པས་བོད་པར་ཞེན་ཁོག་དང༌། རང་གི་རིག་གཞུང་ལ་དང་དོད་བྱས་ན་མི་དེ་ལ་དོགས་པ་བྱས་ཏེ་ནག་ཐིག་བརྒྱབ་ནས་མངོན་ལྐོག་གང་ས་ནས་སོ་བལྟ་བྱེད་མཁན་འཛུགས་པ་དང༌། བོད་པ་ཞིག་གིས་རྒྱ་སྐད་བརྒྱབ་ནས་ཀུན་སྤྱོད་ཚང་མ་རྒྱ་མི་ཇི་བཞིན་བྱས་ན་རྒྱ་མི་ཚོ་དགའ་ཐག་ཆོད་བྱེད་ཀྱི་ཡོད་པ་རེད། དེ་འདྲའི་འོག་བོད་ལུང་པ་རྒྱ་ཡུལ་ལ་བསྒྱུར་བའི་གནས་ཚུལ་འདི་ངོ་མ་ཆགས་ཀྱི་ཡོད་པ་རེད། གང་ལྟར་བོད་པས་བོད་པར་ཞེན་ཁོག་བྱས་ན་མཐའ་མ་བཙོན་ལ་འཇུག་པ་དང༌། ཉེས་བརྡུང་གཏོང་བ། ནག་ཐིག་རྒྱག་པ། དེ་ཚོའི་བུ་ཕྲུག་དང་བཅས་པའི་རྒྱབ་ལ་སོ་བལྟ་བྱེད་མཁན་འཛུགས་པ་བཅས་བྱེད་ཀྱི་ཡོད་པ་རེད།

བོད་ལ་རྒྱ་མིས་བཙན་འཛུལ་བྱས་ནས་ ༡༩༨༣ ཕན་ང་ཚོར་འབྱོར་བའི་གནས་ཚུལ་གཞིར་བཟུང་བྱས་ན་བོད་མི་འབུམ་བཅུ་གཉིས་ཙམ་རྒྱ་མིའི་བཙན་གནོན་འོག་འཆི་རྐྱེན་བྱུང་ཡོད་པ་དེའི་ནང་ནས་འབུམ་བཞི་ལྔ་ཞིག་དམག་འཐབ་སྐབས་བསད་པ་དང༌། འབུམ་གཉིས་ཡས་མས་ཤིག་ངལ་རྩོལ་བསྒྱུར་བཀོད་སོགས་གདུག་རྩུབ་མནར་གཅོད་འོག་བསད་པ། མང་པོ་ཞིག་ནི་སྡུག་བསྔལ་བཟོད་མ་ཐུབ་པར་རང་ཤི་རྒྱག་དགོས་བྱུང་བ། དེ་འཕྲོས་རྣམས་འཚོ་བས་འཕོངས་ཏེ་ལྟོགས་ཤི་ཐེབས་འདུག དེ་སྐབས་བཟའ་བཅའི་རིགས་ལ་དམ་བསྒྲགས་ཆེན་པོ་བྱས་ཏེ་ཟླ་བ་གཅིག་གི་གཏན་འབེབས་འབྲུ་རིགས་རྣམས་རྣམ་ཀུན་ཟ་དུས་ཉིན་བཅོ་ལྔ་ཙམ་ལས་ལྡེང་གི་མེད་པ་རེད།

དེ་འདྲའི་གནས་ཚུལ་འོག་ཐ་མ་ཤིང་གི་ལོ་མ་དང༌། གསོག་གཤག་རྒྱབ་པའི་ཤིང་ཕྱེ། སྙིགས་ས་བཅས་ཟ་དགོས་བྱུང་ཡོད། བར་ལམ་ལོ་བཅོ་ལྔར་ཉེ་བའི་རིང་བོད་ནས་རྒྱ་གར་ནང་ཚུར་གཉེན་འཕྲད་ལ་ཡོང་མཁན་ཕལ་ཆེར་མི་ཁྲི་གཉིས་ཙམ་ཟིན་པ་མང་པོ་ཞིག་སྐབས་ཚང་མའི་ཁ་ནས་རྒྱ་མིས་ངའི་ཕ་བསད་སོང༌། ཨ་མ་བསད་སོང༌། སྤུན་མཆེད་བསད་སོང་ཞེས་ཤོད་རྒྱུ་མེད་པ་ཕལ་ཆེར་མི་འདུག དེ་ཚོའི་ནང་མཐོ་རིམ་གྱི་མི་སྣ་དང་བླ་མ་དགེ་བཤེས་ཡོད་ལ། ཞིང་པ་དང་འབྲོག་པ། བཟོ་པ་སོགས་རྒྱ་མིས་གྲལ་རིམ་གཙང་མར་བརྩི་བའི་མི་ཡང་མང་པོ་ཞིག་ཡོད། ཁྱིམ་ཚང་འགའ་ཞིག་ནས་མི་གཉིས་གསུམ་དང༌། འགའ་ཤས་ལ་མི་ཁོ་རང་གཅིག་པུ་མ་གཏོགས་ལྷག་མེད་ཤོད་མཁན་ཡང་འདུག

དཔེར་ན། བོད་མི་ས་ཡ་དྲུག་ལ་ཁྱིམ་ཚང་ས་ཡ་གཅིག་དང་ཁྱིམ་ཚང་རེར་མི་གྲངས་ལྔ་དྲུག་ཡས་མས་ཤིག་ཡོད་པར་ཆ་བཞག་ན། ཁྱིམ་ཚང་ས་ཡ་གཅིག་གི་ནང་ཕལ་ཆེར་རྒྱ་མིའི་རྡུང་རྡེག་འོག་ཁྱིམ་མི་རྐྱེན་འདས་མ་བྱུང་བའི་ཁྱིམ་ཚང་གཅིག་ཀྱང་མེད། འདི་སྐོར་ད་ལྟ་ཨ་རིར་ལས་བྱེད་བཞིན་ཡོད་པའི་ང་ཕོད་ཀྱི་སྲས་འཇིགས་མེད་ལགས་ནས་ཀྱང་བོད་རྒྱལ་ཡོངས་ཀྱི་ཁྱིམ་ཚང་རེ་རེའི་ནང་ནས་རྒྱ་མིའི་ལག་འོག་ཏུ་མི་གཅིག་མ་ཤི་བའི་ཁྱིམ་ཚང་ཕལ་ཆེར་མེད་ཅེས་བརྗོད་ཀྱི་འདུག གཏོར་བཤིག་དང་སྡུག་པོ་འདི་འདྲ་ཞིག་མྱོང་དགོས་པ་ང་ཚོ་གང་གིས་ལན་པ་རེད་དམ། ང་ཚོས་རྒྱ་ནག་ལ་དམག་རྒྱག་རྒྱུ་མ་བྱུང་ལ། རྒྱ་མིར་དབང་ཡོད་ཀྱང་ཤོད་རྒྱུ་མ་བྱུང༌། སེམས་གནག་ནི་དེ་བས་ཀྱང་བྱེད་རྒྱུ་མ་བྱུང༌། ང་རང་ཚོ་སོ་སོའི་ལུང་པའི་ནང་ཟ་མཁས་འཐུང་མཁས་ཉམ་ཆུང་བྱས་ཏེ་སྡོད་སྐབ་བཙན་འཛུལ་བྱས་ཏེ་ཧམ་ཤེད་དེ་འདྲ་བཤད་པ་ནི་ལུགས་དང་མཐུན་པ་ཞིག་རེད་དམ།

ཆ༽ འགྲོ་བ་མིའི་ཐོབ་ཐང་དང་། ཁྱད་འཕགས་ཀྱི་སྐད་ཡིག

དེང་སང་འཛམ་གླིང་ཐོག་མི་སྒེར་ལ་ཆ་བཞག་ན་འགྲོ་བ་མིའི་ཀུན་སྤྱོད་ཐོབ་ཐང་ཞེས་ཤོད་ཀྱི་ཡོད་ལ། མི་རིགས་ཤིག་ལ་ཆ་བཞག་ན་རང་ཐག་རང་གཅོད་ཀྱི་ཐོབ་ཐང་ཞེས་ཤོད་ཀྱི་ཡོད་ལ། དེ་འདྲ་ཤོད་པའི་སྐབས་ལ་ང་ཚོ་བོད་པར་ཡང་སོ་སོའི་སྐད་ཡིག་དང༌། འཛམ་གླིང་ཐོག་རྩ་ཆེར་བརྩི་བའི་རིག་གཞུང་ཞིག་ཡོད། སྐད་ཡིག་ལ་ཆ་བཞག་ན། ཤར་ཕྱོགས་ཀྱི་སྐད་ཡིག་ནང་ལེགས་སྦྱར་གྱི་སྐད་རྩ་བ་ཆེ་ཤོས་ལ་བརྩི་གི་ཡོད་ཅིང༌། ཤེས་གསལ་ལྟར་འཛམ་གླིང་ཆོས་ལུགས་ཀྱི་ནང་ནས་ནང་པ་སངས་རྒྱས་པའི་ཆོས་ལུགས་འདི་རྒྱ་ཆེ་ཤོས་དང༌། གཏིང་ཟབ་ཤོས་ཆགས་ཡོད། དེའི་གནས་ལུགས་འགྲེལ་བཤད་ཆ་ཚང་རྒྱག་ཐུབ་པའི་སྐད་ཡིག་ནི་བོད་ཀྱི་སྐད་ཡིག་ཙམ་ཡིན། དེས་ན་ང་ཚོ་བོད་པ་ཉམས་དམའ་པོ་བྱེད་དགོས་དོན་གང་ཡང་མེད།

རྒྱ་མིར་ཆ་བཞག་ན། རྒྱ་ནག་རྒྱལ་ཁབ་ནི་ཡུན་རིང་གི་ལོ་རྒྱུས་དང༌། རིག་གཞུང་གཏིང་ཟབ་ཡོད་པའི་རླབས་ཆེན་རྒྱལ་ཁབ་ཅིག་རེད། ང་ཚོ་བོད་པར་ཆ་བཞག་ནའང༌། དེ་དེ་བཞིན་གྱི་ལོ་རྒྱུས་དང༌། རིག་གཞུང་གཏིང་ཟབ་ཡོད་པའི་རླབས་ཆེན་གྱི་མི་རིགས་ཤིག་ཡིན། བོད་པའི་རིག་གཞུང་འདི་རྒྱ་མིའི་རིག་གཞུང་དང་བསྡུར་ན་རྒྱའི་རིག་གཞུང་ལས་ལྷག་པ་མ་གཏོགས་ཆད་པ་མེད། དེ་འདྲའི་མི་རིགས་ཤིག་ལ་རྒྱ་མིས་ཐུབ་ཚོད་བཏང་བ་འདི་དྲང་བདེན་གྱི་ངོས་ནས་བཤད་ཀྱང་མི་འགྲིགས་ལ། དངོས་ཡོད་གནས་ཚུལ་ལའང་བདེ་སྐྱིད་རྒྱ་མིར་དགོས་ལ། བོད་པར་ཡང་དགོས། རྒྱ་མིར་བདེ་སྐྱིད་དགོས་པ་དང༌། བོད་པར་བདེ་སྐྱིད་མི་དགོས་པའི་རྒྱུ་མཚན་མེད།

ཇ༽ ཞི་བདེའི་བསྟི་གནས་དང་། ཤེས་ཡོན་བེད་སྤྱོད།

གཉིས་ནས་བོད་ལུང་པའི་དོན་དག་འདི་བོད་མི་ས་ཡ་དྲུག་གི་དོན་དག་གཅིག་པུ་མིན། བོད་ལུང་པ་འདི་དངོས་གནས་ཞི་བདེའི་བསྟི་གནས་འཚེ་བ་མེད་པའི་དུས་བདེ་ཞི་འཇགས་ཀྱི་ལུང་པ་ཡག་པོ་ཞིག་བྱུང་ན། རྒྱ་གར་དང༌། བལ་ཡུལ། འབྲུག་སོགས་བོད་ཀྱི་ཁྱིམ་མཚེས་རྒྱལ་ཁབ་ཚང་མར་ཞི་བདེ་ཡོང་རྒྱུའི་ཐད་ཕན་ཐོགས་ཆེན་པོ་ཡོད། རྒྱ་མིས་བོད་དབང་སྒྱུར་བྱས་རྗེས་ཧི་མ་ལ་ཡི་རི་རྒྱུད་ལ་རྒྱ་གར་གཞུང་གི་འགྲོ་སོང་ཆེན་པོ་གཏོང་དགོས་ཀྱི་མི་འདུག་གམ། འགྲོ་སོང་དེ་དག་གཏོང་མ་དགོས་པ་ཞིག་བྱུང་ན། དེས་རྒྱ་གར་ནང་སློབ་གྲྭ་དང༌། སྨན་ཁང་ཇི་འདྲ་མང་པོ་འཛུགས་ཐུབ་རྒྱུ་མ་རེད་དམ།

བོད་ཡུལ་རྒྱ་མིའི་དམག་མིས་བཟུང་ནས་སྡོདེ་རིང་རྒྱ་དཀར་ནག་དབར་འཕྲལ་སེལ་འབྲེལ་བ་བཟང་དུ་ཕྱིན་ནས་རྣམ་འགྱུར་ཞི་འཇམ་མངོན་ནའང༌། གཞི་རྩའི་ནད་གཞི་ལྕི་པོ་ཞིག་ཡོད་བཞིན་པ་འདི་མུ་མཐུད་ནས་གནས་རྒྱུ་རེད། བོད་ཞི་བདེའི་བསྟི་གནས་ཤིག་ཆགས་ན། དེའི་ཉིན་ནས་བཟུང་རྒྱ་དཀར་ནག་གཉིས་ཀྱི་འབྲེལ་བ་དངོས་གནས་བཟང་དུ་འགྲོ་རྒྱུ་རེད། དེ་ལྟར་ས་ཁུལ་འདིའི་རྒྱལ་ཁབ་ཕན་ཚུན་དབར་མཐུན་ལམ་ཡག་པོ་ཞིག་ཡོང་མིན་ཐད་ལ་བོད་ཀྱི་གནད་དོན་འདི་རྩ་འགངས་ཆེན་པོ་ཞིག་ལ་ཐུག་ཡོད། དེར་བརྟེན་ང་ཚོ་བཙན་བྱོལ་ལ་ཡོད་པའི་བོད་པ་ཚོའི་མཇིང་པར་བོད་ལུང་པའི་ལས་དོན་གྱི་འགན་ལྕི་པོ་ཞིག་སླེབས་ཡོད། ལས་འགན་འདི་ཤེས་བྱ་ཡོན་ཏན་དང༌། ལྷག་བསམ་གྱི་རྒྱབ་འཁྱོག་པའི་ཐོག་ནས་བསྒྲུབ་དགོས་ཤིང༌། ཡོན་ཏན་དང་ལྷག་བསམ་མེད་ན་གང་ཡང་བསྒྲུབ་ཐུབ་ཀྱི་མ་རེད། ལག་པར་རྒྱུག་པ་འཁྱེར་ཏེ་བོད་སྤྱི་པའི་དོན་དག་བསྒྲུབ་མི་ཐུབ་ལ། གྲི་དང་མེ་མདའ་འཁྱེར་ནས་བོད་སྤྱི་པའི་དོན་དག་བབསྒྲུབ་རྒྱུ་ཡང་ཤིན་ཏུ་ཁག་པོ་ཡིན། ཤེས་བྱ་ཡོན་ཏན་མེད་ན་མི་འགྲིགས། ཤེས་བྱ་ཡོན་ཏན་ཡོད་ནའང་ལྷག་བསམ་མེད་ན་ངོ་མཚར་ཆེ་རྒྱུ་གང་ཡང་མེད།

དེ་སྐོར་འཛམ་གླིང་གི་ས་གནས་གང་སར་མཐོང་རྒྱུ་ཡོད། དཔེར་ན། རྒྱ་གར་གྱི་གྲོགས་པོ་ཚོའི་ནང་ལའང་འདུག ལྷག་བསམ་གྱི་མ་ལྡེང་ན་ཤེས་བྱ་ཡོན་ཏན་ཡག་པོ་ཡོད་ཀྱང་མི་རྫུན་མ་དང༌། མགོ་བདེ་དྲན་འཕྲུལ་མཁན། མཐོ་སར་སྤྲེལ་ལད་དང༌། དམའ་སར་ཐུབ་ཚོད་གཏོང་མཁན་གྱི་མི་དེ་ཚོའི་གྲས་ལ་རིན་ཐང་གང་ཡང་མེད། མི་དེ་ཚོ་ནི་སྤྱི་ཚོགས་ནང་དམ་ཚིག་མི་མཐུན་པ་བཟོ་མཁན་ཞིག་ལས་སྤྱི་ཚོགས་ཡར་རྒྱས་གཏོང་རྒྱུར་ཕན་ཐོགས་མེད། ངེས་པར་དུ་ཤེས་བྱ་ཡོན་ཏན་ཡོད་པ་འདི་བེད་སྤྱོད་ཡང་དག་པར་བྱེད་ཐུབ་པའི་ལྷག་བསམ་ཞིག་ཡོད་དགོས། ལྷག་བསམ་ཞེས་པ་འདི་ཤིན་ཏུ་གལ་ཆེན་པོ་ཡིན། ང་ཚོ་བོད་པའི་རིག་གཞུང་ནང་ཡོད་པའི་བྱམས་བརྩེ་ཞེས་པ་འདི་ཤིན་ཏུ་གལ་ཆེན་པོ་ཡིན།

ང་ཚོ་བོད་པའི་རིག་གཞུང་ནང་ཡོད་པའི་བྱམས་བརྩེ་ཞེས་པ་འདི་ལྷག་བསམ་ཡོང་བའི་གཞི་རྩ་དང༌། བོད་ཀྱི་རིག་གཞུང་གི་སྙིང་པོ་ཡིན། དེ་ཡང་ཡ་རབས་ཀྱི་བསམ་བློ་ཡོད་ན་ལྷག་བསམ་ཡོང་བ་དང༌། ལྷག་བསམ་ཡོད་ན་ཇི་ཙམ་ཤེས་བྱ་ཡོན་ཏན་ཡོད་པ་དེ་ཙམ་གྱིས་རང་སྒེར་དང་བོད་སྤྱི་པ་བཅས་པར་ཕན་ཐོགས་བྱེད་ཐུབ་པ་དང༌། དེ་ཡང་ད་ལྟའི་མི་ཐོག་ལ་ཕན་པ་ཙམ་དུ་མ་ཟད་མ་འོངས་པའི་མི་རབས་ལའང་ཕན་པ་ཞིག་བྱེད་ཐུབ་རྒྱུ་ཡིན་པས་འདི་ཚང་མའི་སེམས་ལ་ངེས་པ་བྱེད་དགོས། ད་ལྟའི་དུས་ཚོད་འདིར་ཕྲུ་གུ་ཚོས་ཤེས་ཡོན་སློབ་སྦྱོང་བྱ་རྒྱུ་ནི་སོ་སོ་སྒེར་གྱི་ངོས་ནས་དང་། བོད་སྤྱི་པའི་དོན་གང་ནས་བཤད་ཀྱང་ཤིན་ཏུ་གལ་ཆེན་པོ་ཡིན་པས། དེ་ལུགས་ཚང་མས་རིག་པ་བསྒྲིམས་ནས་ཧུར་ཐག་བྱེད་དགོས་ལ། རང་ལ་འགན་འཁྲི་ཆེན་པོ་ཡོད་པ་འདི་ཡང་ཤེས་པ་བྱེད་དགོས། ལྷག་པར་དགེ་རྒན་ཚོས་དེ་ལུགས་ང་ཚོའི་དམིགས་ཡུལ་གང་ཡིན་པ་དང༌། རང་ལ་འགན་ཇི་ཙམ་ཡོད་པ་བློ་ངེས་ཡིན་ཀྱང་། ད་དུང་ཡང་ཡང་དྲན་གསོ་བཏང་ནས་ཚང་མར་ཧུར་ཐག་བྱེད་རོགས་ཞེས་འབོད་སྐུལ་བྱ་རྒྱུ་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༣ ཟླ་ ༡༠ ཚེས་ ༡༣ ཉིན་རིགས་ལམ་སློབ་གྲྭ་ནས་དགེ་རྒན་འོས་སྦྱོང་ཐོན་པ་སེར་སྐྱ་ཕོ་མོ་ཉི་ཤུ་ཐམ་པར་སྩལ་བའི་བཀའ་སློབ།

ཀ༽ གཞིས་ཀྱི་ཉམས་མྱོང་དང་། བྱེས་ཁྲོད་དུ་སློབ་ཁྲིད།

ད་ནི་ཁྱེད་རང་ཚོ་དགེ་རྒན་འོས་སྦྱོང་ཐོན་པ་ཡག་པོ་རེད། ཁྱེད་རང་ཚོའི་ནང་ལ་བོད་ནས་གསར་དུ་འབྱོར་བ་ཚོས། སོ་སོའི་མཐོང་ཐོས་ཀྱི་ཉམས་མྱོང་གང་ཡོད་པ་རྣམས་ཕྲུ་གུ་ཚོར་སློབ་དགོས་པ་དེ་གལ་ཆེན་པོ་རེད། ཕྲུ་གུ་ཚོར་ཆབ་སྲིད་ཀྱི་སློབ་གསོ་ཟེར་དགོས་སམ། གང་ལྟར་ཁོ་ཚོར་སེམས་ཤུགས་བསྐྱེད་ཐབས་བྱེད་དགོས་པ་དེ་གལ་ཆེན་པོ་ཞིག་ཆགས་ཀྱི་ཡོད། བར་ལམ་བོད་ནང་རྒྱ་མིའི་དབང་ཤུགས་འོག་ལ་མནར་གཅོད་ཚད་མེད་མྱངས་མྱོང་བ་འདི་ཁུལ་རིམ་འབྱོར་དེ་རིགས་རྒྱ་གར་ནང་གི་ང་ཚོའི་སློབ་གྲྭ་ཁག་ལ་ཕྱིན་ནས་བོད་ནང་གང་ཞིག་བྱུང་བ་དེ་དག་རང་རང་སོ་སོའི་མྱོང་ཐོག་ནས་ལེགས་སྦྱར་ཤོད་རྒྱུ་དེ་འདྲ་བྱས་པ་རེད། ཕན་ཐོགས་ཆེན་པོ་བྱུང་འདུག ད་ལྟ་འདིར་ཡོད་ཁྱོད་རང་ཚོ་བོད་ནས་གསར་དུ་འབྱོར་བས་དགེ་རྒན་བྱེད་སྐབས། སོ་སོའི་དངོས་མྱོང་གང་ཡོད་ཕྲུ་གུ་ཚོར་ཤོད་དགོས་པ་ཧ་ཅང་གལ་ཆེ་ཞིག་རེད། ཞར་ཞོར་གོ་སྐབས་ནམ་བྱུང་ལ་ཤོད་དགོས། ཁྱེད་རང་ཚོའི་སེམས་ལ་བཞག་ནས་ཧུར་ཐག་བྱེད་དགོས།

དེ་ནས་ཁྱེད་རང་ཚོ་དགེ་རྒན་བྱེད་མཁན་ཚང་མར། གཙོ་བོ་གཞན་ལ་ཕན་སེམས་ཡོད་དགོས་པ་དེ་ཧ་ཅང་གལ་ཆེན་པོ་ཞིག་རེད། དགེ་རྒན་ཚོའི་བསམ་བློའི་ནང་ལ་ཕོགས་གཅིག་པུར་དམིགས་ནས་ལས་ཀ་བྱས་པ་ཡིན་ན། རྩ་བའི་ལས་འགན་ཡག་པོ་ཞིག་འགྲུབ་ཐུབ་ཀྱི་མ་རེད། ཕྲུ་གུ་ཚོར་སློབ་ཚན་གང་བསླབས་པ་ཚང་མ་ཤ་ཚའི་ཐོག་ནས་སློབ་དགོས། ཁྱེད་རང་ཚོས་ཕྲུ་གུ་རེ་རེའི་མ་འོངས་པའི་མི་ཚེ་གང་པོའི་མདུན་ལམ་གྱི་དོན་དག་ལ་སེམས་འཁུར་བླངས་ནས་བསླབས་ན། ཕྲུ་གུ་ཚོའི་ཆ་ནས་ཀྱང་དགེ་རྒན་ལ་རང་ཤུགས་ཀྱིས་གུས་བརྩི་བྱེད་པ་ཞིག་ཡོང་གི་རེད་ལ། ཕྲུ་གུ་རེ་རེའི་སེམས་ནས་དགེ་རྒན་ལ་དགའ་བའི་གུས་བརྩི་བྱེད་པའི་གཞི་རྩའི་ཐོག་སློབ་ཚན་གང་བསླབས་པ་དང༌། བསླབ་བྱ་བརྒྱབ་པ་རྣམས་སེམས་ལ་འཇགས་པོ་ཡོང་གི་རེད། དགེ་རྒན་གྱིས་འཛིན་གྲྭར་སློབ་དགོས་པ་དེ་དག་ཁྲལ་ལྟར་བསླབས་ན། ཕྲུ་གུའི་བསམ་བློའི་ནང་ལའང་ཁྲལ་གྱི་འདུ་ཤེས་སླེབས་པ་ལས། བསླབས་པ་རྣམས་སེམས་ཀྱི་གཏིང་ལ་འཇགས་ཐུབ་པ་ཞིག་ཁག་པོ་རེད། དགེ་རྒན་གྱི་སྤྱོད་ལམ་ཡག་པོ་དགོས་པ་དང༌། དགེ་རྒན་གྱི་སེམས་པ་བཟང་པོ་དགོས་པ་གལ་གནད་ཆེན་པོ་ཞིག་ཆགས་ཡོད་པ་དེ་ཁྱེད་རང་ཚོའི་སེམས་ལ་བཞག་དགོས། བཀྲ་ཤིས་བདེ་ལེགས་ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༣ ཟླ་ ༡༠ ཚེས་ ༡༨ ཉིན། དྷ་རམ་ས་ལར་བལ་ཡུལ་རྣམ་རྒྱལ་སློབ་གྲྭའི་དགེ་ལས་སློབ་ཕྲུག་རྣམས་ལ་སྩལ་བའི་བཀའ་སློབ།

ཀ༽ ཤེས་ཡོན་ཡོད་མེད་དང་། མདུན་ལམ་བཟང་ངན།

དེ་རིང་བོད་གཞུང་ཤེས་རིག་ཁྱབ་ཁོངས་ཀྱི་སློབ་ཕྲུག་ཚོ་ཁག་ཅིག་སླེབས་པ་ལ་ངོས་ནས་དགའ་བསུ་ཡོད། ད་ལན་ཁྱེད་རང་ཚོ་རྒྱ་གར་ནང་ཡོང་དོན་གཙོ་བོ་ནི་དྷ་རམ་ས་ལར་བཙན་བྱོལ་གཞུང་གི་སྒྲིག་འཛུགས་ཀྱི་གནས་ཚུལ་ལ་བལྟ་རྒྱུ་དང༌། སློབ་སྦྱོང་བྱེད་རྒྱུ། དེ་མིན་ཉེ་སྐོར་སློབ་གྲྭར་ལྟ་སྐོར་བྱེད་རྒྱུའི་འཆར་གཞི་ཡོད་པ་རེད། དེ་དག་ལ་བལྟས་ནས་ཁྱེད་རང་ཚོའི་བསམ་བློའི་ནང་འཕྲལ་སེལ་ཕན་ཐོགས་ཡོང་ཐུབ་པ་མ་ཟད། ཕུགས་རྒྱང་རིང་པོའི་ཆ་ནས་སོ་སོའི་མི་ཚེའི་ནང་བསམ་བློ་གཏོང་སྟངས་དང༌། སོ་སོའི་མི་ཚེའི་མདུན་ལམ་ཐོག་ཕན་ཐོགས་ཡོང་ཐུབ་པའི་རེ་བ་ཡོད།

ཁྱེད་རང་ཚོ་ཚང་མས་ཤེས་གསལ་རེད། ང་རང་ཚོ་འགྲོ་བ་མི་ཟེར་བ་འདི་རྣམ་དཔྱོད་བློ་རིག་ཧ་ཅང་བཀྲ་པོ་སྲོག་ཆགས་གཞན་དང་མི་འདྲ་བ་ཞིག་རེད། དེར་བརྟེན་མི་ལ་སློབ་སྦྱོང་སྤྲོད་རྒྱུ་དེ་ཧ་ཅང་གལ་ཆེན་པོ་རེད། ཆོས་དང་འཇིག་རྟེན་གཉིས་ཀའི་ཐོག་སློབ་སྦྱོང་ཡོད་ན་མདུན་ལམ་བཟང་པོ་ཡོང་བ་དང༌། སློབ་སྦྱོང་མེད་ན་མདུན་ལམ་བཟང་པོ་མི་ཡོང་བའི་གནས་ཚུལ་ཆགས་ཡོང་གི་ཡོད། དེར་བརྟེན་ང་རང་ཚོ་མིའི་སྤྱི་ཚོགས་ནང་གལ་ཆེ་ཤོས་སློབ་སྦྱོང་བྱེད་རྒྱུ་འདི་ཡིན།

དེང་སང་གི་དུས་རབས་ཉི་ཤུ་པའི་ནང་འཛམ་གླིང་གང་སར་ཤེས་ཡོན་ཧ་ཅང་གི་གལ་ཆེན་པོར་བརྩིས་ཏེ་རྒྱལ་ཁབ་ཁག་ནས་འགྲོ་སོང་མང་པོ་ཞིག་ཤེས་ཡོན་ཐོག་གཏོང་གི་ཡོད། དེ་སྔ་འཛམ་གླིང་ནང་དུའང་བྱུང་ཡོད་པ་ལྟར། ང་རང་ཚོ་བོད་ལུང་པའི་ནང་གཙོ་བོ་ཆོས་དང་འབྲེལ་བའི་ཤེས་ཡོན་ཁག་དགོན་པ་ཚོས་འཛིན་སྐྱོང་བྱེད་པ་དང༌། སྤྱིར་བཏང་མང་ཚོགས་ནང་དེ་སྔ་སློབ་སྦྱོང་ཧ་ཅང་སྐྱོ་པོ་ཡིན། ང་ཚོ་རྒྱ་གར་དུ་སླེབས་རྗེས་དུས་ཚོད་འགྱུར་བ་ཕྱིན་ནས་བོད་ནང་རྒྱ་མིས་སློབ་གྲྭ་མང་དུ་བཏང་སྟེ་སློབ་ཕྲུག་གི་གྲངས་འབོར་ཆ་ནས་མང་དུ་ཕྱིན་ཡོད་ཀྱང་གཞི་རྩའི་སློབ་སྦྱོང་གི་གནས་ཚད་སྤུས་དག་པོ་ཐོབ་ཀྱི་མེད། སྤྱིར་བཏང་དམར་པོའི་རྒྱལ་ཁབ་སྤྱི་དང༌། རྒྱ་མིས་སློབ་གྲྭ་འཛུགས་རྒྱུའི་དགོས་དོན་གཙོ་བོ་ཁོ་རང་ཚོའི་ལྟ་སྤྱོད་སློབ་སྦྱོང་སྤྲོད་ཀྱི་ཡོད་པས་ཕྱོགས་གཅིག་ལྟ་བུ་རེད།

གཉིས་ནས་བོད་ནང་རྒྱ་མི་ཁོ་རང་ཚོའི་ཤེས་ཡོན་གཙོ་བོ་བསླབས་ཏེ་བོད་མི་ཚོས་རྒྱ་མིའི་ཤེས་ཡོན་ལ་མ་བསྟེན་ན་བོད་པ་ཁུངས་འཁྱོལ་ཐབས་མེད་པ་བཟོ་རྒྱུའི་རྣམ་འགྱུར་ཞིག་ཐོན་ཡོང་གི་ཡོད། བོད་ཕྲུག་ཚོའི་བསམ་བློའི་ནང་རྒྱ་ཡིག་དང་རྒྱ་སྐད་མ་ཤེས་ན་བོད་ཡིག་གཅིག་པུ་ཤེས་པས་ཁུངས་འཁྱོལ་ཐབས་མེད་པ་ཞིག་མཐོང་ནས་བོད་ཡིག་དང་བོད་སྐད་ལ་སེམས་ནང་དོ་སྣང་ཡོད་ན་ཡང༌། ལག་ལེན་ངོ་མའི་ཐོག་ནས་རྒྱ་ཡིག་རྩལ་འདོན་མ་བྱས་ན་སོ་སོའི་མི་ཚེའི་མདུན་ལམ་ལ་དཀའ་ངལ་འཕྲད་རྒྱུའི་གནས་ཚུལ་ཆགས་ཡོང་གི་ཡོད། བོད་ནང་གི་གནས་ཚུལ་དེ་འདྲ་ཞིག་རེད།

ཁ༽ བོད་ཀྱི་རིག་གཞུང་དང་། བོད་མིའི་ཆ་རྐྱེན།

ང་རང་ཚོ་རང་དབང་ལུང་པའི་ནང་ཡོད་པའི་ཕྲུ་གུ་ཚོ་སྤྱིར་བཏང་བཤད་ན་ཕྱི་རྒྱལ་གྱི་ལུང་པའི་ནང་ལ་སྡོད་དགོས་པར་བརྟེན་སོ་སོ་སྡོད་སའི་ལུང་པ་དེའི་སྐད་ཡིག་བེད་སྤྱོད་བྱེད་དགོས་ཀྱི་ཡོད་ཀྱང༌། སྲིད་བློན་ནེ་རུ་བཞུགས་སྐབས་རྒྱ་གར་དབུས་ཤེས་རིག་བློན་ཆེན་གྱིས་འགོ་ཁྲིད་པའི་བོད་སློབ་འཛིན་སྐྱོང་ཚོགས་པ་ཟེར་བ་ཞིག་བཙུགས། དེའི་འོག་ང་ཚོ་བོད་པའི་སློབ་གྲྭ་ཁག་ཟུར་དུ་བཙུགས་པ་རེད། དེ་ལྟར་ཟུར་གསལ་འཛུགས་དགོས་དོན་ནི་བོད་པའི་ཕྲུ་གུ་དེ་དག་ཕྱིན་ཆད་བོད་མི་རང་བྱེད་ཐུབ་པ་ཞིག་དགོས་ཀྱི་ཡོད་པ་ལས། བོད་པའི་ཕྲུ་གུ་རྣམས་རྒྱ་གར་བ་ལྟ་བུ་ཆགས་ན་མི་འགྲིགས་ལ། རྒྱ་མི་ལྟ་བུ་ཆགས་ན་ཡང་ག་ལ་འགྲིགས། བོད་པའི་ཕྲུ་གུ་རྣམས་བོད་པ་རང་བྱེད་ཐུབ་པ་ཞིག་བྱུང་ན་དེས་བོད་སྤྱི་པའི་དོན་དག་ལ་ཕན་གྱི་ཡོད་པས་མ་ཚད། སྒེར་སོ་སོའི་ངོས་ནས་ཀྱང་སོ་སོའི་ལུས་འདི་བོད་པའི་ཤ་ཁྲག་ལས་གྲུབ་པ་ཞིག་ཡིན་པར་བརྟེན་མི་ཚེ་དེ་བོད་པའི་ཐོག་བསྡད་ན་སོ་སོ་རང་ཉིད་སེམས་སྐྱིད་པའི་ཁེ་ཕན་ཡོད།

སོ་སོའི་ལུས་འདི་བོད་པའི་ཤ་ཁྲག་ལས་གྲུབ་ཀྱང་བསམ་བློ་ཕྱི་རྒྱལ་གྱི་མི་ལྟ་བུ་ཆགས་ན། མི་ཚེ་དེ་ཡང་གང་མཚམ་ནས་སྐྱིད་པོ་ཡོང་གི་མ་རེད། ཕར་ཕྱོགས་ལ་ཡང་མི་ཐེ། ཚུར་ཕྱོགས་ལ་ཡང་མི་ཐེ་བ་དེ་འདྲ་ཡོང་གི་རེད། དེར་བརྟེན་བོད་པའི་ཕྲུ་གུ་རྣམས་ལུས་སེམས་ཆ་ཚང་བོད་མི་གཙང་མར་གནས་ཐུབ་པ་འདི་སྤྱི་སྒེར་གཉིས་ཀའི་ཐོག་གལ་ཆེན་པོ་ཆགས་ཡོད། བོད་པའི་ཕྲུ་གུ་བོད་པ་ཆགས་པ་ལ་བོད་པའི་རིག་གཞུང་སློབ་སྦྱོང་སྤྲོད་དགོས་པ་ལས། བོད་པའི་ལྟོ་ཆས་ཟས་པ་ཙམ་གྱིས་བོད་པ་ཆགས་མི་ཐུབ། གང་ལྟར་སློབ་སྦྱོང་དང་རིག་གཞུང་གི་ཐོག་ནས་བོད་པའི་བསམ་བློ་ཡོད་པ་ཞིག་དགོས་པ་ཡིན།

གཞི་རྩ་འདི་འདྲ་ཞིག་ལ་བཞག་ནས་རྒྱ་གར་ནང་ ༡༩༥༩-༡༩༦༠ ལོར་ཐོག་མ་མ་སུ་རིར་ཕྲུ་གུ་ལྔ་བཅུ་ཙམ་གྱི་སློབ་གྲྭ་ཞིག་བཙུགས། དེ་ནས་བཟུང་རྒྱ་གར་གཞུང་ལ་བཀའ་མོལ་རིམ་པར་ཞུས་ཏེ་དེང་སྐབས་ཉིན་སློབ་དང་གཏན་སློབ་བསྡོམས་སློབ་གྲྭ་ ༨༥ ཙམ་ཚུགས་ཐུབ་པ་བྱུང་བའི་ནང༌། ཕྲུ་གུ་ཁྲི་ཕྲག་ཁ་ཤས་སློབ་སྦྱོང་བྱེད་ཀྱི་ཡོད། འདི་དག་འདོད་པ་ཡོངས་སུ་ཁེངས་པ་ཞིག་དང༌། ཚད་ལོངས་པ་ཞིག་མེད་ཀྱང་རྩ་བའི་དམིགས་ཡུལ་བོད་པའི་ཕྲུ་གུ་བོད་པ་རང་ཡོང་ཐབས་ཀྱི་དམིགས་ཡུལ་བཟུང་ནས་འཆར་གཞི་བཏིང་ནས་ད་བར་ལག་ལེན་བསྟར་ཡོད་པ་རེད། དེང་སྐབས་གངས་ཅན་སྐྱིད་གཤོངས་ནང་གི་ལས་བྱེད་པ་ཕལ་མོ་ཆེ་ཤེས་ཚད་བརྒྱ་ཆ་བརྒྱའི་འདོད་པ་ཁེངས་པ་ཞིག་ཡོད་མིན་ལ་མ་ལྟོས་པར་བོད་པའི་སློབ་གྲྭ་ཁག་ནས་ཐོན་པའི་ཕྲུ་གུ་ཤ་སྟག་ཡིན། བོད་པའི་ཕྲུ་གུ་བོད་པ་རང་ཡོང་ཐབས་སུ་དེང་དུས་ཤེས་ཡོན་གྱི་སློབ་སྦྱོང་དང༌། བོད་རང་གི་གནའ་རབས་ཤེས་ཡོན་ཟུང་སྦྲེལ་གྱི་ཐོག་ནས་སློབ་སྦྱོང་སྤྲོད་ཀྱི་ཡོད། ད་བར་གྱི་གནས་སྟངས་དེ་ལྟར་རེད།

ག༽ བོད་མི་རིམ་ཡལ་དང་། མི་ལའི་དཔེ་མཚོན།

ད་ཆ་ང་ཚོ་རྒྱ་གར་དུ་བཙན་བྱོལ་བ་བྱས་ཏེ་ལོ་ངོ་ ༣༤ ལྷག་ཙམ་འགྲོ་གི་ཡོད། ད་ལྟའི་བོད་ནང་གི་གནས་སྟངས་ཅི་འདྲ་ཞིག་ཡོད་དམ་ཞེ་ན། ང་ཚོའི་བོད་ལུང་པའི་ནང་བོད་རིགས་མངོན་གསལ་མེད་པ་དང༌། བོད་པའི་ནུས་པ་ཐོན་མི་ཐུབ་པ་བཟོ་རྒྱུར་རྒྱ་མིས་འཆར་གཞི་བཀོད་དེ་བོད་མི་རྣམས་རང་གི་ལུང་པའི་ནང་གྲངས་ཉུང་མི་རིགས་ཤིག་ཏུ་བསྒྱུར་ཐབས་བྱེད་ཀྱི་ཡོད། དེང་སྐབས་ལྷ་སས་མཚོན་པའི་གྲོང་ཁྱེར་ཆེ་ཁག་ནང་མི་འབོར་གསུམ་ཆ་གཉིས་རྒྱ་མི་ཡིན་པ་དང༌། ཁམས་ཁུལ་དང༌། ལྷག་པར་མདོ་སྨད་ཁུལ་ལ་ཆ་བཞག་ན་ལུང་པའི་ནང་རྒྱ་མི་ཕོན་འབོར་ཆེ་བ་ཆགས་ཟིན་པ་ཧ་ཅང་གསལ་པོ་ཡིན། གང་ལྟར་བོད་ཆོལ་ཁ་གསུམ་གྱི་ས་ཁུལ་ཁྱོན་ཡོངས་ལ་བོད་མི་ས་ཡ་དྲུག་ཙམ་ཡོད་སར་རྒྱ་མི་ས་ཡ་བདུན་ལྷག་ཙམ་ཡོད་པ་ང་ཚོས་གནས་ཚུལ་མང་པོ་ཞིག་ཕྱོགས་བསྡོམས་བྱེད་སྐབས་དེ་འདྲ་ཞིག་མཐོང་གི་འདུག

དེ་སྔ་བོད་པའི་ས་ཆ་བསྙོན་མེད་ཁ་ཤས་ལ་ཕྱིས་སུ་རྒྱ་མི་མང་པོ་སླེབས་ཏེ་ལུང་པ་རྒྱ་སྡེ་ལྟ་བུར་གྱུར་པ་དང༌། བོད་པའི་ཁྱིམ་ཚང་རེ་ཟུང་ལྷག་པ་ཚོ་དེ་ནས་ཚུར་ཡུལ་ཐོན་ནས་བོད་པ་མང་སར་ཟླ་བསྒྲིལ་མཁན་དེ་འདྲ་ཡང་བྱུང་ཡོད་པ་རེད། དངོས་གནས་ད་ཆ་བོད་ཡུལ་རྒྱལ་ཡུལ་དུ་བསྒྱུར་བའི་དུས་ཚོད་ཅིག་ཏུ་སླེབས་ཡོད། དེ་འདྲའི་ཛ་དྲག་གི་དུས་སྐབས་འདིར་བོད་པའི་ཕྲུ་གུ་ཁྱེད་རང་ཚོ་བོད་མི་ས་ཡ་དྲུག་ནང་གི་བོད་མི་ཆགས་ཡོད། རྒྱ་མི་ས་ཡ་སྟོང་ཕྲག་གཅིག་ལྷག་ཙམ་ཞིག་གིས་བོད་མི་ས་ཡ་དྲུག་འཛམ་གླིང་ཐོག་མངོན་གསལ་མེད་པ་བཟོ་རྒྱུའི་འཆར་གཞི་བཏིང་ནས་ལག་ལེན་བཀལ་གྱི་ཡོད་སྟབས་ང་ཚོ་བོད་པ་གཅིག་ཡིན་ནའང་རང་ཉིད་བོད་མི་ཡིན་བསམ་པའི་འདུ་ཤེས་མ་བརླག་པའི་ཐོག་ནས་བོད་པའི་རྣམ་འགྱུར་ཆ་ཚང་ལྡན་པའི་ཐོག་ནས་འཛམ་གླིང་ཐོག་བོད་པའི་ཚབ་བྱེད་ཐུབ་པའི་ནུས་པ་འདོན་རྒྱུ་འདི་ཧ་ཅང་གལ་ཆེན་པོ་ཡིན།

ཁྱེད་རང་ཚོ་སློབ་སྦྱོང་བྱེད་པ་འདི་ཕྲུ་གུ་གཞན་དག་ཚོའི་སྤྱིར་བཏང་མི་ཚེའི་འགྲོ་སྟངས་བཞིན་སློབ་སྦྱོང་བྱེད་པ་དང་མི་འདྲ་བ་ཡིན། སྔར་རྗེ་བཙུན་མི་ལ་མཚན་སྙན་ཆེན་པོ་དེ་སྐུ་ཆུང་ངུའི་སྐབས་ཡབ་གཤེགས། ཡུམ་ལ་ཨ་ཁུ་ཨ་ནི་སོགས་གཉེན་ཚན་དགྲར་ལངས་ནས་སྐུ་ངལ་ཆེན་པོ་འཕྲད་སྐབས་ཡུམ་ནས་ཁོང་མཐུ་བསླབས་པར་བཏང་བ་རེད། མི་ལ་དང་སློབ་གཉེར་བ་གཞན་དག་འགའ་ཤས་མཉམ་དུ་མཐུ་བསླབ་པར་ཐོན་ཁར་ཡུམ་གྱིས་མི་ལར་མངགས་ཆ་གནང་དོན། གཞན་རྣམས་དང༌ཁྱོད་ཀྱི་སློབ་གཉེར་བྱེད་པའི་དམིགས་ཡུལ་གཅིག་གྱུར་མིན། ཕྲུ་གུ་གཞན་དག་ཚོ་འ་ཆད་འུ་ཐུག་མིན་པར་རྒྱགས་ཤིང་སྐྱིད་པའི་སྒོ་ནས་མཐུ་སློབ་སྦྱོང་བྱེད་མཁན་དང༌། ཁྱེད་རང་གི་ཕ་འདས། གཉེན་ཚན་དགྲར་ལངས། དཀའ་ངལ་འདི་ལྟ་བུའི་འོག་ནས་བུ་ལ་རེ་བ་བརྒྱབ་སྟེ་མཐུ་བསླབ་པར་བཏང་བ་ཡིན། ཁྱོད་ཀྱིས་མཐུ་བསླབ་ནས་ཕྱིན་ཆད་གདེང་འཁེལ་བའི་གྲུབ་འབྲས་ཐོན་པ་ཞིག་མ་བྱུང་ན་ཨ་མ་རང་ཤི་རྒྱག་གི་ཡིན་ཞེས་གསུངས་པ་རེད།

དཔེ་དེ་བཞིན་དུ་ང་རང་ཚོའི་བོད་ཕྲུག་ཚོར་ཆ་བཞག་ན་ཡང་སྤྱིར་བཏང་འཛམ་གླིང་ནང་གཞོན་སྐྱེས་ཚང་མས་སློབ་སྦྱོང་བྱེད་པ་དང༌། བོད་ཕྲུག་སློབ་སྦྱོང་བྱེད་པའི་གནད་དོན་མི་འདྲ་བ་ཡིན། བོད་ཕྲུག་ཚོ་ནི་བོད་མི་རིགས་ཆགས་འཇིག་ཅིར་འགྱུར་གྱི་དུས་ཚོད་ལ་སླེབས་པའི་མི་རབས་ཤིག་ཆགས་ཡོད། དེ་ལ་གཞིགས་པའི་འགན་ཆེན་པོ་ཞིག་ཡོད་བསམ་པའི་ཐོག་ནས་སློབ་སྦྱོང་ལ་ཧུར་བརྩོན་བྱེད་དགོས་པ་ཧ་ཅང་གལ་ཆེན་པོ་ཡིན། ངོས་རང་སྒེར་ལ་ཆ་བཞག་ནའང་ལོ་ཉེར་ལྔའི་མཚམས་ལ་སོ་སོའི་ལུང་པ་བྲལ་བ་རེད། རྒྱ་གར་ལ་སླེབས་ནས་ད་ཕན་ལོ་སུམ་ཅུ་སོ་བཞིའི་རིང་ལ་གཙོ་ཆེ་ཤོས་བོད་མི་རིགས་འདི་འཛམ་གླིང་འདིའི་སྒང་གནས་དང་མི་གནས་བོད་པའི་ཕྲུ་གུ་དེ་དག་གི་ཤེས་ཡོན་དང༌། ལྷག་བསམ་ལ་རག་ལུས་པར་བརྟེན། བོད་ཕྲུག་ཚོའི་སློབ་སྦྱོང་ཐོག་དམིགས་བསལ་དོ་སྣང་བྱས་ཏེ་ནུས་པ་གང་ཡོང་ཅི་ཡོང་བཏོན་ནས་བསྡད་པ་རེད། ད་ཆ་རང་ལོ་ལྔ་བཅུ་ང་བརྒྱད་ཐོག་སླེབས་ཡོད། ང་ཚོའི་མི་ཐོག་གི་དར་མའི་དུས་ཚོད་ཡོལ་ཟིན་པ་རེད། ཁྱེད་རང་ཚོའི་མི་ཐོག་གོང་མའི་རྗེས་མཐུད་ཡོང་མཁན་ཞིག་ཆགས་ཀྱི་ཡོད།

ང༽ ཤེས་ཡོན་གྱི་རལ་གྲི་དང་། ལྷག་བསམ་གྱི་རྣོ་ངར།

མིའི་མི་ཚེ་གཅིག་གི་གནས་ཚུལ་དེ་ཐུང་ཐུང་ཡིན། བོད་མི་རིགས་དང་རྒྱལ་ཁབ་གཅིག་གི་ལོ་རྒྱུས་ནས་ཤོད་སྐབས་མི་ཐོག་ནས་མི་ཐོག་སྦྲེལ་ཏེ་འགྲོ་དགོས། མི་ཐོག་རྒན་པ་རྫོགས་ཀྱིན་རྫོགས་ཀྱིན་ལ་གཞོན་པ་ཚོས་མཇུག་མཐུད་དེ་འགྲོ་དགོས། མི་ཐོག་རྒན་པ་ཚོས་ལས་ཀའི་སྒྲོམ་བསླངས་པ་འདིའི་མཇུག་ཁྱེད་རང་ཚོས་སྐྱེལ་དགོས་པར་བརྟེན། གལ་ཆེ་ཤོས་སློབ་སྦྱོང་རེད། དེ་དང་ཆབས་ཅིག་ལྷག་བསམ་སེམས་ཤུགས་ཧ་ཅང་གལ་ཆེན་པོ་ཡིན། ལྷག་བསམ་ཡོད་ན་སློབ་སྦྱོང་བྱས་པའི་ཤེས་ཡོན་གང་ཡོད་པ་དེ་དག་རང་གཞན་ཚང་མར་ཕན་ཐོགས་ཡོད་པ་ཞིག་ཡོང་ཐུབ་ཀྱི་རེད། ལྷག་བསམ་མེད་ན་སློབ་སྦྱོང་ཇི་ཙམ་ཡོད་ཀྱང་ཧ་ལས་རྒྱུ་མེད། ཁྲ་ཁྲ་ཟིང་ཟིང་འདྲ་མིན་མང་པོ་ཞིག་སོ་སོས་མཐོང་ཐོས་བྱུང་བའི་རྐྱེན་གྱིས་སོ་སོའི་སེམས་ནང་མ་སྐྱིད་པ་དང༌། ཕྲག་དོག འགྲན་སེམས། ང་རྒྱལ་མང་པོ་ཞིག་སླེབས། མི་ཚེ་ཧྲིལ་པོ་མ་སྐྱིད་པ་ཁོ་ནའི་ངང་སྡོད་དགོས་པ་ཆགས་ཀྱི་ཡོད།

སྤྱི་ཚོགས་ནང་དུ་ཆ་བཞག་ནའང་ལྷག་བསམ་མེད་པ། ཤེས་ཡོན་ཕྲན་བུ་ཡོད་པ་དེས་ཕར་ཡང་འཁྲབ། ཚུར་ཡང་འཁྲབ་སྟེ་བོད་མིའི་ཤོད་རྒྱུན་ལ་མི་དེ་ཌ་མ་རུ་རེད་ཟེར་བ་དེ་ཡོང་གི་རེད། ཐ་མ་དེར་སོ་སོ་རང་ཉིད་རྫུན་མ་ཆགས། མི་དེ་གྲུང་པོ་དང་འཇོན་པོ་ཡོད་ན་ཡང་མགོ་བདེ་དྲགས་ཏེ་མགོ་སྐོར་གཏོང་གི་རེད། དེས་ཕུང་ལ་སྦྱར་གྱི་རེད་ཅེས་བརྗོད་རྒྱུ་ཡོང་གི་ཡོད། མི་ལ་ཤེས་བྱ་ཡོན་ཏན་ཕྲན་བུ་ཡོད་ཀྱང་རྩ་བའི་ལྷག་བསམ་མེད་ན་རང་ཉིད་སེམས་མ་སྐྱིད་པ་དང༌། དེའི་ཞོར་ལ་རོགས་པ་ཚོ་ཡང་མདའ་དཀྲུག་ཕུ་དཀྲུག་བཟོས། སྤྱི་ཚོགས་དེའི་ནང་ལ་ཡང་མ་སྐྱིད་པ་ཞིག་ཡོང་གི་ཡོད། དེ་འདྲའི་ཤེས་ཡོན་ཅན་ཡོད་པ་ལས་མེད་པ་ཡག་གི་རེད།

དཔེར་ན། འཛམ་གླིང་གི་ལོ་རྒྱུས་ནང་ལྟོས་དང༌། དུས་རབས་ཉི་ཤུ་པ་འདིའི་ནང་མི་ས་ཡ་སུམ་ཅུ་བཞི་བཅུས་མི་ཚད་པ་བསད་ཡོད་པ་རེད། འཛམ་གླིང་ནང་རྡུལ་ཕྲན་མཚོན་ཆ་ལ་སོགས་པའི་ཉེན་ཁའི་དངངས་སྐྲག་ཆེན་པོའི་འོག་སྡོད་དགོས་ཀྱི་ཡོད། འདི་དག་མི་ཤེས་ཡོན་མེད་མཁན་ཚུལ་མཐུན་གཅིག་གིས་བཟོས་པ་མིན། ཤེས་ཡོན་ཆེན་པོ་ཡོད་པའི་ཚན་རིག་པ་དང༌། སྲིད་དོན་པ། ལག་རྩལ་ཡོད་པ། བསམ་བློ་རྒྱ་ཆེན་པོ་ཡོད་པ། ལྷག་བསམ་དང་བྱམས་བརྩེའི་ཕན་སེམས་ཀྱིས་མ་འདང་མཁན། ང་རྒྱལ་དང༌། ཕྲག་དོག བཙན་ཤུགས་ལ་རེ་ལྟོས་འཆའ་མཁན་གྱི་མི་ཚོས་བཟོས་པ་རེད། དེང་སྐབས་ཕྲན་བུ་དྲག་ཏུ་འགྲོ་གི་ཡོད་པ་ལས། དེ་མིན་རྡུལ་ཕྲན་མཚོན་ཆ་དེ་དག་གིས་འཛམ་གླིང་ཡོངས་རྫོགས་ཕུང་ལ་སྦྱོར་བའི་ཉེན་ཁའི་གནས་ཚུལ་ཐོག་སླེབས་ཡོད། དེར་བརྟེན་འཛམ་གླིང་ཐོག་ཤེས་ཡོན་ཡོད་པ་ཙམ་ལ་ངོ་མཚར་ཆེ་རྒྱུ་གང་ཡང་མེད།

ཅ༽ ཕྱི་དངོས་ཀྱི་ཡར་རྒྱས་དང་། ནང་སེམས་ཀྱི་དཀའ་ངལ།

དཔེར་ན། དེང་སྐབས་ཨ་རི་དང༌། ཡོ་རོབ་ཀྱི་ཡུལ་གྲུ་དེ་དག་ནང་ཧོབ་སྟེ་བལྟས་ན་ལུང་པའི་དཔལ་འབྱོར་ཡར་རྒྱས་ཆེན་པོ་དང་། འཕྲུལ་ཆས་ལ་བརྟེན་ནས་ཧ་ཅང་གྲ་རྒྱས་པོ། ཕུན་སུམ་ཚོགས་པོ། དེ་བཞིན་དཔལ་འབྱོར་གྱི་འགྲོ་སྟངས་དང་། ཆབ་སྲིད། ཁྲིམས་སོགས་ཀྱི་འགྲོ་སྟངས་ཧ་ཅང་ཡག་པོ་ཡོད་ཀྱང༌། སེམས་ནང་བྱམས་བརྩེ་རྩ་བར་བཞག་པའི་ཕན་པའི་བསམ་བློ་བཟང་པོ་ཞིག་མེད་དུས་དཀའ་ངལ་ཆེན་པོའི་ཐོག་གནས་ཡོད། ངོས་ཀྱི་ངོ་ཤེས་ཨ་རི་བ་དང༌། ཡོ་རོབ་ནུབ་ཕྱོགས་པའི་མི་དེ་འདྲ་ཡོད། ཁོང་ཚོར་ལྟོ་གོས་ཀྱི་སེམས་ཁྲལ་བྱེད་མི་དགོས་པའི་འབྱོར་ལྡན་དེ་འདྲ་ཡིན་ན་ཡང༌། སེམས་མ་སྐྱིད་པ་ཆེན་པོ་ཞིག་ནང་སྡོད་དགོས་ཀྱི་ཡོད། དེ་རྗེས་ཁོང་ཚོ་ངོ་ཤེས་གྲོགས་པོ་ཆགས་ཏེ་ཐོག་མར་ཁ་ནས་འཚམས་འདྲིའི་སྐད་ཆ་འདྲ་ཆགས་པོ་ཤོད་ཀྱི་འདུག་ཀྱང༌། གང་མཚམ་འགྲོ་སྐབས་གཉིད་ཁུག་གི་མི་འདུག་ཟེར་བ་དང༌། ཕྲག་དོག འགྲན་སེམས་སོགས་ཀྱི་སེམས་མ་སྐྱིད་པའི་སྐད་ཆ་མང་པོ་ཐོན་ཡོང་གི་འདུག འདིས་རྟགས་གང་ཞིག་སྟོན་གྱི་ཡོད་དམ་ཟེར་ན། ཤེས་ཡོན་ཡོད་ཀྱང་ལྷག་བསམ་དང༌། ཕན་སེམས་བཟང་པོ་ཞིག་མེད་ན་སྤྱི་ཚོགས་ནང་དཀའ་ངལ་ཆེན་པོ་ཡོད་པའི་རྟགས་མཚན་གསལ་པོ་འདུག

དེང་སྐབས་བོད་པའི་བླ་མ་དགེ་བཤེས་ཕྱི་རྒྱལ་གྱི་སྐད་ཡིག་སོགས་གང་ཡང་མི་ཤེས་ཀྱང་ཕྱི་རྒྱལ་ཁག་ཏུ་འགྲོ་མཁན་མང་པོ་ཡོད། ཁོང་ཚོ་ཕྱི་རྒྱལ་མི་ཚོས་མགྲོན་འབོད་བྱས་པ་རེད། ཕྱི་རྒྱལ་ཁོ་རང་ཚོར་ད་ལྟ་ཡོད་པའི་ཤེས་ཡོན་འདིས་མ་ལྡེང་བར་ཁོ་རང་ཚོར་སྔར་མེད་པའི་ཤེས་ཡོན་ཞིག་འཐོབ་རྒྱུར་འབད་བརྩོན་བྱེད་ཀྱི་ཡོད། སྤྱིར་ཤར་ཕྱོགས་པའི་ལྟ་བ། ཡང་སྒོས་བོད་པའི་ནང་པ་སངས་རྒྱས་པའི་ཆོས་ཀྱི་འགྲོ་སྟངས་ལ་དོ་སྣང་བྱེད་མཁན་ཕྱི་རྒྱལ་བ་འབུམ་ཁ་ཤས་ཤིག་ཡོད་པ་རེད། ད་ཕན་ལོ་སུམ་ཅུ་སོ་བཞིའི་རིང་ཕྱི་རྒྱལ་ཁག་ཏུ་བོད་ཀྱི་ནང་པའི་ཆོས་ཚོགས་གསར་པ་ཚུགས་པ་ཕལ་ཆེར་སྟོང་ཕྲག་གཉིས་ལྷག་ཙམ་ཡོད་པ་རེད། བོད་ཀྱི་ནང་པའི་ཆོས་འདི་སེམས་འདུལ་ཐབས་ཀྱི་བསླབ་བྱ་བཟང་པོ་ཞིག་དང༌། མི་ལ་ཕན་ཐོགས་ཡོད་པ་ཞིག་ཡིན་པར་བརྟེན་ཕྱི་རྒྱལ་བས་དོ་སྣང་དང་ཤེས་འདོད་ཆེན་པོ་བྱེད་ཀྱི་ཡོད། མི་ལ་ཤེས་ཡོན་ཡོད་པ་གཅིག་པུས་མི་ཆོག་པར། ཕན་སེམས་བཟང་པོ་དགོས་པ་འདི་ཧ་ཅང་གལ་ཆེན་པོ་ཡིན།

བོད་པ་རྣམས་ཆུང་ངུའི་སྐབས་ནས་ཕ་མས་མ་རྒན་སེམས་ཅན་ཐམས་ཅད་ཟེར་བ་དང༌། དེ་བཞིན་ལས་རྒྱུ་འབྲས་ཟེར་བ་དཀའ་ངལ་འཕྲད་སྐབས་འཁོར་བའི་ཆོས་ཉིད་རེད་ཅེས་མང་པོ་ཤོད་ཀྱི་ཡོད། སྔོན་ལ་འཁོར་བ་དང༌། ལས་རྒྱུ་འབྲས་ཀྱི་གནས་ཚུལ་ཞིབ་ཕྲ་མ་ཤེས་ཀྱང༌། སྤྱིར་བཏང་ཆུང་ཆུང་སྐབས་ནས་མ་རྒན་སེམས་ཅན་ཐམས་ཅད་ཟེར་བ་དང༌། སངས་རྒྱས་ཆོས་ཚོགས་མ་བཏོན་རྒྱུ་སོགས་ཆུང་ཆུང་སྐབས་ནས་སློབ་ཀྱི་ཡོད། རྩ་བའི་ལྷག་བསམ་གཞི་རྩ་འདི་དག་གི་ཐོག་ནས་ཡོང་དགོས་པ་རེད། དེར་བརྟེན་ཁྱེད་རང་ཚོས་དེང་དུས་ཀྱི་ཤེས་ཡོན་བསླབས་པ་དང་ཆབས་ཅིག་ལྷག་བསམ་དང༌། སོ་སོ་མི་བཟང་པོ་ཞིག་ཡོང་ཐབས་ལ་དོ་སྣང་ཆེན་པོ་བྱེད་དགོས།

དགེ་རྒན་ཚོས་ཀྱང་ལྷག་བསམ་དང༌། སེམས་བཟང་པོའི་མི་ཞིག་ཡོང་ཐབས་སུ་ཕྲུ་གུ་ཚོར་ནམ་རྒྱུན་བྱམས་བརྩེའི་ཐོག་ནས་སློབ་ཁྲིད་ལྟ་སྐྱོང་བྱས་ཏེ་ཕྲུ་གུའི་མི་ཚེའི་མདུན་ལམ་གྱི་སེམས་འཁུར་ལེན་ཐུབ་པ་དང༌། དགེ་རྒན་རང་ཉིད་ཀྱི་སྤྱོད་ལམ་ཐོག་ནས་ཕྲུ་གུ་ཚོའི་མིག་སྣང་ལ་ཡ་རབས་ཀྱི་མིག་དཔེ་སྟོན་ཐུབ་པ་བྱ་རྒྱུ་གལ་ཆེན་པོ་ཡིན། ཤེས་ཡོན་ཡོད་པ་དང༌། དེའི་ཐོག་ཡ་རབས་སྤྱོད་བཟང་དང་ལྷག་བསམ་ལྡན་པ་ཞིག་བྱུང་ན་སོ་སོ་སྒེར་གྱི་མི་ཚེ་སྐྱིད་པོ་ཡོང་གི་རེད་ལ། བོད་སྤྱི་པའི་དོན་དག་ཡང་ཕན་ཐོགས་ཡོང་གི་རེད། འདི་ཧ་ཅང་དོན་གལ་ཆེན་པོ་ཡིན་པས་ཁྱེད་རང་ཚོ་ཚང་མའི་སེམས་ལ་ངེས་པ་བྱེད་དགོས།

ཆ༽ རྒྱབ་ཤ་དཀར་པོ་དང་། དོན་ཀུན་གྲུབ་པ་མི་ཤིགས་པ།

རྒྱ་གར་དྷ་རམ་ས་ལར་བཙན་བྱོལ་གཞུང་ཆགས་ཡོད། བཙན་བྱོལ་གཞུང་གི་འཛིན་སྐྱོང་གི་འགྲོ་སྟངས་ཇི་འདྲ་ཡོད་མེད་དང་། གྲོས་ཚོགས་གང་འདྲ་ཡོད་མེད། ཁྲིམས་འཛིན་བཅས་ཀྱི་གནས་ཚུལ་ཁྱེད་རང་ཚོས་ཡག་པོ་རྟོགས་པ་བྱེད་དགོས། ཕྱིན་ཆད་ང་ཚོ་བོད་རང་དབང་བྱུང་བའི་མཚམས་ལ་ཡིན་ན་ཡང་བརྒྱ་ཆ་བརྒྱ་ཐམ་པ་མང་གཙོའི་ལམ་དུ་བསྐྱོད་རྒྱུ་ཡིག་ཆའི་ཐོག་ནས་གཏན་འབེབས་བྱས་ཟིན་པ་རེད། དེ་དག་ཁྱེད་རང་ཚོས་ཤེས་པ་བྱེད་དགོས།

བར་ལམ་བོད་དོན་གནས་ཚུལ་སྐོར་རྒྱ་མིས་མི་བདེན་རྫུན་སྒྲིག་གི་རྒྱབ་ཤ་དཀར་པོ་ཟེར་བའི་དེབ་ཅིག་བཏོན་པ་དེར་ང་ཚོས་འདི་ནས་ལན་འདེབས་གསལ་བཤད་དེབ་ཅིག་བཏོན་ཡོད་པ་རེད། འདི་དག་གི་གནད་དོན་ཁྱེད་རང་ཚོས་སློབ་ཁྲིད་བྱ་རྒྱུ་གལ་ཆེན་པོ་ཡིན། དེ་བཞིན་བར་ལམ་བོད་ནང་ནས་རྩོམ་སྒྲིག་བྱས་པ་དོན་ཀུན་གྲུབ་པ་མི་ཤིགས་པས་བྲིས་ཞེས་པའི་དེབ་ཅིག་འདུག དེ་ཁྱེད་རང་ཚོ་བོད་ཀྱི་ལོ་རྒྱུས་འཁྲིད་པའི་སྐབས་སློབ་ཁྲིད་བྱས་ན་ཡག་པོ་མེད་དམ། དེ་ནི་དེ་སྔའི་རྒྱལ་རབས་ལོ་རྒྱུས་མ་ཡིན་པར་དེང་སྐབས་ཀྱི་བོད་ཀྱི་གནས་ཚུལ། རྒྱ་དང་བོད་ཀྱི་འབྲེལ་བ་གང་འདྲ་ཡིན་པ་གཙོ་བོར་བྲིས་པ་གསལ་པོ་ཞིག་འདུག

གང་ལྟར་ཁྱེད་རང་ཚོ་བོད་པའི་ཕྲུ་གུ་ཡིན་པ་དང༌། རྟ་མང་ཟེར་བ་རྣམས་ཀྱང་དེ་སྔ་ཕ་མེས་ནས་བོད་པ་དང་འབྲེལ་བ་ཡོད་པས་ང་ཚོ་དང་རིག་གཞུང་གཅིག་གྱུར་རེད། ཁྱེད་རང་ཚོ་ཡང་བོད་པའི་སྤྱི་ཚོགས་ནང་བོད་པའི་ཕྲུ་གུ་ཚོ་དང་མཉམ་དུ་བློ་བག་ཕེབས་པོའི་ངང་སློབ་སྦྱོང་ཡག་པོ་བྱེད་དགོས། ཕྱིན་ཆད་བོད་ལ་རང་དབང་བྱུང་བའི་མཚམས་ཁྱེད་རང་ཚོ་བོད་དུ་ཡོང་ནས་ལས་ཀ་བྱས་ནའང་འགྲིགས། ཡང་བལ་ཡུལ་ནང་ལས་ཀ་བྱས་ནའང་འགྲིགས་པ་རེད། སོ་སོའི་རང་དབང་རེད། གང་ལྟར་བློ་བདེ་པོ་བྱས་ཏེ་ཧུར་ཐག་བྱེད་ཤོག་ཨང་། ཚང་མར་བཀྲ་ཤིས་བདེ་ལེགས་ཡོད། ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༣ ཟླ་ ༡༠ ཚེས་ ༢༡ ཉིན་བོད་ཕྲུག་ཁྱིམ་སྡེའི་དུས་དྲན་ཐེངས་ ༣༣ པའི་མཛད་སྒོའི་ཐོག་སྩལ་བའི་བཀའ་སློབ།

ཀ༽ དགེ་ལས་མ་མ་དང་། རྒྱབ་མདུན་མེད་པའི་ཞུ་སྒོ།

དེ་རིང་འདིར་བོད་ཕྲུག་ཁྱིམ་སྡེའི་དུས་ཆེན་མཛད་སྒོར་སྐུ་མགྲོན་མང་པོ་ཞིག་དང༌། འབྲེལ་ཡོད་ཀྱི་མི་སྣ་མང་པོ་ཞིག་ཡོད་པ་འདིའི་ཐོག་ཞུ་རྒྱུར། རང་རེའི་མཛད་སྒོ་ལོ་རེ་བཞིན་གྲ་འགྲིག་ཏུ་འགྲོ་བ་མ་ཟད། གཙོ་ཆེ་སློབ་ཕྲུག་ཚོའི་ཕྱིའི་ལུས་པོ་འཚར་བ་དང་ཆབས་ཅིག ནང་བསམ་བློའི་ཤེས་ཡོན་ཡང་དེ་མཚུངས་འཚར་ཏེ་ལོ་རེ་ནས་ལོ་རེ་ཇེ་བཟང་དུ་འགྲོ་གི་ཡོད་པས་ཚང་མར་ཐུགས་རྗེ་ཆེ་ཞེས་དང༌། འཚམས་འདྲི་ཞུ་རྒྱུ་ཡིན། བོད་ཕྲུག་ཁྱིམ་སྡེས་ད་ཕན་ལས་ཀ་བྱས་པའི་གྲུབ་འབྲས་ཡག་ཐག་ཆོད་ཕྱི་ནང་གང་ནས་ཀྱང་བསྔགས་བརྗོད་ཐོབ་པ་ཞིག་ཆགས་ཡོད།

ང་ཚོའི་ལས་རིགས་གང་ཞིག་ཡིན་ཡང་ཐོག་མར་འགོ་འཛུགས་དུས་ཡག་པོ་ཡོད་རུང་རིམ་པས་ཐོག་མའི་དམིགས་ཡུལ་དང༌། མིའི་སེམས་ཀྱི་ངར་ཤུགས་ཉམས་བརླག་ཏུ་འགྲོ་བ་ཡོང་མི་སྲིད་པ་མིན། འདིར་ལས་ཀ་བྱེད་མཁན་ཚང་མས་སོ་སོའི་སེམས་ལ་ཡང་ཡང་སྐུལ་ལྕག་བཏང་ནས་རང་ལ་སྐབས་སུ་བབ་པའི་ལས་ཀ་གང་ཡོད་པ་དེ་སྤུས་དག་ཚགས་ཚུད་བྱས་ནས་ད་ལྟ་མིས་བསྟོད་བསྔགས་བྱེད་པ་འདི་མུ་མཐུད་གནས་ཐུབ་པ་ངེས་པར་དུ་བྱེད་དགོས་པ་ལས་འཆར་ཅན་ཡིན་པ་ལྟ་བུ་དང༌། མདུན་ལ་འདྲ་ཆགས་པོ་ལེ་མ་ཐོགས་ཙམ་དང༌། རྒྱབ་ལ་དེ་ལས་ལྡོག་པ་ཞིག་བྱས་ན་ཕྱོགས་གཅིག་ནས་ངོ་ལྐོག་གི་ལས་ཀ་ཟེར་བ་འདི་ངོ་ཚ་པོ་དང༌། ཤིན་ཏུ་ཐབས་སྐྱོ་པོའི་ལས་ཀ་ཞིག་ཡིན་ལ། ཆོས་ཕྱོགས་ནས་བཤད་ན་ངོ་ལྐོག་གི་ལས་ཀ་ནི་ལས་འབྲས་རྙོག་པ་ཞིག་རེད།

གཉིས་ནས་ངོ་ལྐོག་གི་ལས་ཀ་བྱས་ན་རིམ་པས་རྫུན་ཕུག་བརྡོལ་རྒྱུ་དང༌། གལ་ཆེ་ཤོས་དངོས་ཡོད་ཀྱི་གནས་ཚུལ་ལའང་ཕྱིའི་འདྲ་ཆགས་པོས་གྲུབ་འབྲས་ཐོན་མི་ཐུབ། སྐབས་རེ་ལྟ་སྐོར་ཡོང་མཁན་དེ་རིགས་ལ་འཁྱུག་ཙམ་རིང་འདྲ་ཆགས་པོ་མཐོང་སྲིད་ཀྱང་དེ་ལ་ང་ཚོས་ཡིད་ཚིམ་མི་ཐུབ། གཙོ་ཆེ་ཤོས་འདིར་འཚར་ལོངས་ཡོང་བཞིན་པའི་ཕྲུ་གུ་ཚོའི་ལས་ཀ་ཉིན་གཅིག་འཐུས་ཤོར་ཕྱིན་ཚེ་དེ་ལྟར་ལོ་བསྟུད་ནས་འགྲོ་སྐབས་མཐར་གནས་ཚུལ་ཆེན་པོ་ལྷགས་རྒྱུ་རེད། དེར་བརྟེན་ལས་རིགས་ཁག་ནང་ཡོད་པའི་དགེ་རྒན་ཚོ་སྨོས་ཅི། ཤེས་ཡོན་ཐོག་ལ་དམིགས་བསལ་ཉམས་ཞིབ་དོ་ཁུར་བྱེད་མཁན་ཚོ་དང༌། མདོར་ན་མ་མ་དང༌། མ་བྱན་ཚུན་ཆད་ཚང་མས་རང་འཁྲིའི་ལས་ཀ་ཉམས་བསླད་དང༌། ལྷོད་ཡངས། འཆར་ཅན་ཡིན་བསམས་ནས་དང་དོད་མི་བྱེད་པར་ཁྲལ་འཁྱོལ་ཙམ་བྱེད་པ་བཅས་གཏན་ནས་བྱེད་མི་རུང༌།

ཕྲུ་གུ་ཚོར་ལྟ་རྟོག་བྱེད་མཁན་མ་མ་ཚོའི་ངོས་ལ་བརྗོད་ན། འཚར་ལོངས་ཡོང་བཞིན་པའི་ཕྲུ་གུ་ཚོའི་བསམ་བློ་ཤིན་ཏུ་གཉོམ་ཆུང་ཞིག་ཡོད་པ་འདི་དག་ས་བོན་གྱི་མྱུ་གུ་ཇི་བཞིན་བསྐྱེད་འཚར་ཡོང་བའི་སྐབས་ལ་ཁོང་ཚོའི་བསམ་བློའི་འཕེལ་ཤུགས་དང་བསྟུན་ནས་མུ་མཐུད་བསམ་བློ་འཕེལ་རྒྱས་ཡོང་བ་བྱེད་དགོས་པ་ལས་ཞེད་སྣང་དང༌། དངངས་སྐྲག འཚེར་སྣང་སྐྱེ་བ་བཅས་ཀྱི་བྱ་ཐབས་བཟུང་ན་ཁོང་ཚོའི་སློབ་སྦྱོང་བྱེད་འདོད་ཀྱི་བསམ་བློ་རིམ་པས་སྦུག་བཀག་ཐེབས་ན་ཡག་པོ་མེད། འདི་གལ་ཆེན་པོ་ཡིན།

ཡང་ང་རང་ཚོ་ཉོན་མོངས་དུག་གསུམ་ལ་ཐོག་མ་མེད་པ་ནས་གོམས་འདྲིས་ཡོད་པ་ཞིག་ཡིན་པ་དང་འཚར་ལོངས་ཡོང་བཞིན་པའི་ཕྲུ་གུ་ཆུང་ཆུང་དེ་ཚོར་ཡང་ཉོན་མོངས་དུག་གསུམ་ཡོད་པས་དེའི་གཞན་དབང་ལ་ཕྱིན་ན་མགོ་ལོག་རྩེད་རྒྱུའི་ཉེན་ཁ་ཡོད་པས་དེ་རིགས་ལ་སྟངས་འཛིན་ངེས་པར་བྱེད་དགོས། ཡག་ཤོས་ཕྲུ་གུ་རང་ཉིད་ཀྱིས་སྐྱོན་དང་ཡོན་ཏན་ཤེས་པའི་སྒོ་ནས་རིམ་པས་སྒྲིག་རང་ཁུར་ཐུབ་པ་ཞིག་བྱུང་ན་མཆོག་དང་དམ་པ་རེད། དེ་མེད་ན་དགེ་རྒན་དང༌། ཕ་ཚབ་མ་ཚབ་དང་ཕྲུ་གུ་ཚོ་དབར་གྱི་རྒྱུན་གྱི་འབྲེལ་བ་དེ་ཕན་ཚུན་གཅིག་གིས་གཅིག་ལ་བྱམས་བརྩེའི་ཚོར་སྣང་ལྡན་པ་ཞིག་བྱུང་ན། ཕྲུ་གུ་ཚོས་ཀྱང་ཁྱིམ་ཚང་གི་ཕ་མ་ཚོར་སོ་སོའི་ཕ་མ་ངོ་མ་ལྟར་སེམས་ཀྱི་གཏིང་ནས་དགའ་པོ་བྱས་ཏེ་བློ་གཏད་བཅོལ་ནས་བརྩི་བཀུར་བྱེད་པ་ཞིག་ཡོང་ཐུབ།

དེ་ལྟར་བྱུང་ན་བརྩི་བཀུར་ཡོད་པའི་མི་དེས་སྟངས་འཛིན་ཕྲན་བུ་བྱས་པར་ཕྲུ་གུའི་སེམས་ནང་མི་དགའ་བ་དང་ཞེད་སྣང་ཕལ་ཆེར་ཡོང་གི་མ་རེད་ལ། དགའ་ཞེན་གྱི་ཐོག་ནས་སོ་སོའི་སྤྱོད་ལམ་བསྒྱུར་བཅོས་གཏོང་བ་ཡོང་སྲིད། གཞི་རྩའི་དགའ་ཞེན་མེད་ན་ཕྲུ་གུས་ཐོག་མར་ཞེད་སྣང་དང༌། དེ་ནས་རིམ་པས་ངོ་ལྐོག་བྱེད་པའི་གནས་ཚུལ་ཞིག་ཡོང་གི་རེད། གང་ལྟར་ཕྲུ་གུ་ཆུང་ཆུང་འཚར་ལོངས་ཡོང་མཁན་ཚོའི་བསམ་བློ་གཅེས་སྐྱོང་བྱེད་རྒྱུ་འདི་འཛིན་གྲྭའི་ནང་གི་གནས་ཚུལ་ཙམ་མིན་པར། ཁྱིམ་ཚང་སོ་སོའི་ནང་ཉིན་ཞག་ཕྲུགས་གཅིག་གི་དུས་ཡུན་རིང་ཕྱོགས་གང་ས་ནས་གཟབ་གཟབ་བྱེད་དགོས་པའི་ལས་ཀ་གལ་ཆེ་ཞིག་ཡིན།

གཙོ་བོ་ངས་རྒྱུན་དུ་བརྗོད་པའི་ཕན་སེམས་དང༌། བྱམས་བརྩེ་ཞེས་པ་འདི་ཡོད་པ་ཡིན་ན་དེས་རང་ཤུགས་སུ་མི་ཕན་ཚུན་བར་སེམས་དང་སེམས་མཐུན་པའི་སྦྱར་རྩི་ལྟ་བུའི་ནུས་པ་ཐོན་རྒྱུ་རེད། དགེ་རྒན་དང་ཕ་ཚབ་མ་ཚབ་ཚོས་སེམས་པགས་སྲབ་ཅིང་གཉོམ་ཆུང་གི་བསམ་བློ་ཡོད་པའི་ཕྲུ་གུ་ཚོའི་བསམ་བློ་ཡར་རྒྱས་ཀྱི་འགལ་རྐྱེན་དུ་མི་འགྲོ་བའི་ཐོག་ནས་ཁོང་ཚོ་ལམ་ཡང་དག་པ་ཞིག་གི་ཐོག་འཁྲིད་རྒྱུ་འདི་དངོས་གནས་ཆོས་ཀྱི་ཐོག་ནས་བཤད་ན་སོ་སོའི་འདི་ཕྱིའི་ལེགས་ཚོགས་ཀྱི་བསོད་ནམས་གསོག་པའི་གོ་སྐབས་ཡག་པོ་ཞིག་ཡིན། ཆོས་ཉམས་ལེན་བྱས་ཏེ་ཁ་ཏོན་དགེ་སྦྱོར་མང་པོ་བྱེད་མ་ཐུབ་ཀྱང་ཕན་པའི་བསམ་བློས་ཀུན་ནས་བསླངས་ཏེ་མི་སྤྱི་དང༌། ལྷག་པར་མ་འོངས་པའི་མི་ཚེ་གཞི་ནས་སྐྱེལ་རྒྱུའི་གཞོན་སྐྱེས་འཚར་ལོངས་ཡོང་མཁན་རྣམས་ལ་ལྟ་རྟོག་ཡག་པོ་བྱེད་ཐུབ་ན། དེ་ནི་དངོས་གནས་བསོད་ནམས་ཀྱི་ཚོགས་རླབས་ཆེན་བསགས་པ་ཞིག་ཡིན་པས་ཚང་མས་གཟབ་གཟབ་བྱས་ཏེ་ད་དུང་ཞན་དུ་མི་འགྲོ་བའི་དགོངས་པ་བཞེས་རྒྱུ་གལ་ཆེན་པོ་ཡིན།

ཁ༽ རིན་བྲལ་གྱི་དུས་བཟང་དང་། རྣམ་དཔྱོད་ཀྱི་ལྡེ་མིག

ང་རང་ཚོའི་འདིར་སྐབས་སུ་བབས་པ་ཚང་མས་ཤེས་ཡོན་ལ་དོ་སྣང་ཆེན་པོ་བྱེད་ཀྱི་ཡོད་ལ། ཤེས་ཡོན་དང་འབྲེལ་བའི་བསྟི་གནས་ཤིག་ཀྱང་ཆགས་ཡོད། ཤེས་བྱ་ཡོན་ཏན་ནི་གལ་ཆེན་པོ་ཡིན་པ་ཚང་མས་ཤེས་གསལ་ཡིན། ང་རང་ཚོའི་ཉམས་མྱོང་ལ་ཆ་བཞག་ནའང་སོ་སོའི་ལུང་པའི་རང་དབང་གཞན་ལག་ཏུ་ཤོར། ཤོར་བ་ཙམ་དུ་མ་ཟད་ལུང་པའི་ནང་ཉམས་རྒུད་འདི་ཙམ་ཕྱིན། ད་ལྟའི་གནས་སྐབས་ལ་བོད་མི་རིགས་རིག་གཞུང་དང་བཅས་པ་རྩ་བརླག་དང༌། ཆགས་འཇིག་གི་མཚམས་ལ་སླེབས་པ་འདིའི་རྐྱེན་རྩ་གཅིག་ང་རང་ཚོ་བོད་པའི་ངོས་ནས་མི་ཐོག་གོང་མ། གོང་མའི་གོང་མ་དེ་དག་གི་སྐབས་ནས་བཟུང་འཛམ་གླིང་སྤྱིའི་འགྲོས་དང་མཐུན་པའི་གཤིབ་མཁན་ཐབས་ལམ་དུས་བསྟུན་ཡག་པོ་ཞིག་བྱེད་མ་ཐུབ་པ་དང༌། དེ་དག་མཐོང་རྒྱ་ཐོས་རྒྱ་ཉུང་བའི་དབང་གིས་ཞེ་ལྷོད་སོང་ནས་སྐྱོན་ཆ་བྱུང་བ་གསལ་པོ་ཡིན། དེ་ནི་དཔེར་ན། སྐུ་མདུན་སྐུ་གོང་མའི་ཞལ་གདམས་བཀའ་སློབ་ནང་ཡོད་པ་བཞིན་ང་རང་ཚོ་སོ་སོའི་རང་ས་ནས་འཐུས་ཤོར་འགྲོ་གི་ཡོད་པ་ཤིན་ཏུ་གསལ་པོ་ཡིན། དེ་འདྲས་རྐྱེན་པས་ང་ཚོར་རྐྱེན་ངན་བསམ་ཡུལ་ལས་འདས་པ་ཞིག་བྱུང་བ་རེད།

ད་ལྟའི་སྐབས་ལ་ང་ཚོའི་རང་དབང་བསྐྱར་ལེན་བྱ་རྒྱུ་འདི་ཤེས་བྱ་ཡོན་ཏན་གྱི་ནུས་པར་བརྟེན་ནས་རང་དབང་བསྐྱར་ལེན་བྱེད་དགོས། ལྷག་པར་གལ་ཆེ་བ་ཞིག་ལ་ང་རང་ཚོའི་རང་དབང་ལག་ཏུ་སོན་པའི་རྗེས་ལ་སོ་སོའི་ལུང་པ་འདི་དངོས་གནས་མི་སྨོན་རང་སྐྱིད་ཡག་པོ་ཞིག་ཡོང་བའི་ཆ་རྐྱེན་གཙོ་བོ་ཡང་ཤེས་ཡོན་ལ་རག་ལུས་ཡོད་ན། དེ་ལུགས་ཚང་མས་དོ་ཁུར་བསྐྱེད་དེ་ཧུར་ཐག་བྱེད་རོགས་བརྗོད་རྒྱུ་ཡིན།

སློབ་སྦྱོང་གིས་མིའི་རང་བཞིན་རྣམ་དཔྱོད་ཀྱི་སྒོ་མོ་ཕྱེ་བའི་ལྡེ་མིག་ལྟ་བུ་སྦྱིན་གྱི་ཡོད། ལྡེ་མིག་དེ་ལ་བརྟེན་ནས་ཆོས་དང་འཇིག་རྟེན་གྱི་བྱ་གཞག་གང་དང་གང་གི་དཀའ་གནད་ཀྱི་སྒོ་ལྕགས་དབྱེ་དགོས་ཀྱི་ཡོད་དུས་ཉིན་རེའི་དུས་ཚོད་ཆུད་ཟོས་སུ་མ་བཏང་བར་ཚང་མས་ཧུར་བསྐྱེད་བྱེད་དགོས། གལ་ཏེ་ཉིན་མ་གཅིག་གཉིས་སམ་ཟླ་བ་གཅིག་ཆུད་ཟོས་སོང་ན་དུས་ཚོད་ལ་ཁ་གསབ་བྱེད་ཐབས་མེད་པས་ཚང་མས་ཤེས་ཡོན་སྦྱོང་བརྡར་ཐོག་ཧུར་བསྐྱེད་གནང་རོགས་ཞུ་རྒྱུ་ཡིན།

ག༽ ཆོས་རྒྱལ་གྱི་ཆབ་འབངས་དང་། བོད་ཡིག་གི་ངོ་མཚར།

དེ་རིང་འདིར་འཛོམས་པའི་བོད་མི་ཚང་མ་བོད་གངས་ཅན་ལྗོངས་ཀྱི་སྔར་གྱི་ཆོས་རྒྱལ་ལོ་པཎ་བསམ་གྱིས་མི་ཁྱབ་པ་དེ་དག་གི་རྒྱུད་པ་ནས་མཆེད་པ་ཞིག་ཡིན། ཁྱེད་རང་ཚོ་ཕྲུ་གུ་མང་པོ་ཞིག་སྐྱེས་ས་འཚར་ས་རྒྱ་གར་ནང་ཡིན་པ་དང༌། མང་པོ་ཞིག་ནི་སྐྱེས་ས་བོད་ནང་སྐྱེས་ཀྱང་འཚར་ལོངས་བྱེད་ས་རྒྱ་གར་ནང་ཡིན། དེ་བཞིན་རྒན་པ་ཚོའི་ནང་གི་མི་ཁག་ཅིག་གཉེན་འཕྲད་ལ་ཡོང་བ་དང༌། ཁག་ཅིག་ནི་ལྷག་བསམ་གྱི་ཐོག་ནས་བོད་ནང་རྒྱ་མིའི་བཙན་དབང་ལ་ངོ་རྒོལ་བྱས་པ་དེས་རྐྱེན་བྱས་ཏེ་ཤུགས་མ་ཐུབ་ཀྱིས་འདི་ཕྱོགས་སླེབས་པ་མང་པོ་ཞིག་ཡོད། མདོ་དོན་ཡང་སྙིང་ང་རང་ཚོ་ཚང་མ་བོད་ཀྱི་ལོ་རྒྱུས་ནང་གསུངས་པའི་ཕ་སྤྲེའུ་རྒན་བྱང་ཆུབ་སེམས་དཔའ་དང༌། མ་སྲིན་མོ་བྲག་སྲིན་གྱི་རྒྱུད་ལས་མཆེད་པ་གཅིག་གྱུར་ཡིན།

དེ་བཞིན་དེ་རིང་འདིར་ནུབ་ཕྱོགས་ཕྱི་རྒྱལ་ལུང་པའི་མི་གང་འཚམ་སླེབས་འདུག ཁོང་ཚོ་ཕལ་མོ་ཆེ་བོད་པར་དགའ་པོ་དང༌། ཤ་ཚ་བྱས་ནས་གྲོགས་པོ་ཆགས་ཏེ་ཡོང་བ་ཞིག་རེད། མདོར་ན་དེ་རིང་འདིར་འཛོམས་པའི་ང་རང་ཚོ་བོད་མི་སྨོས་ཅི། བོད་མི་མ་ཡིན་པའི་མི་རིགས་གཞན་དེ་ཚོ་ཡང་བོད་ཡུལ་ལ་སེམས་ཐག་ཉེ་པོ་ཡོད་པ་ཞིག་ཡིན་ན། ང་རང་ཚོ་ཚང་མའི་སེམས་ནང་བོད་གངས་ཅན་གྱི་ལྗོངས་ཞེས་པ་འདི་ཅི་འདྲ་ཞིག་ལ་བརྗོད་ཀྱི་ཡོད། དེའི་ཐད་ཀྱི་དོན་སྤྱིའི་ཚོར་སྣང་ཟབ་པོ་ཞིག་དགོས་རྒྱུ་གལ་ཆེན་པོ་ཡིན་པ་འདི་ནི་ང་ཚོའི་རྨོངས་ཞེན་གྱི་སྐད་ཆ་ཞིག་མིན། རྒྱུ་མཚན་གྱི་ཐོག་ནས་བསམ་བློ་གཏོང་སྐབས། དཔེར་ན། ང་རང་ལ་ཆ་བཞག་ན་དེ་སྔ་བོད་ལ་སྡོད་སྐབས་གནས་ལུགས་དེ་ཙམ་ཤེས་ཀྱི་མེད། མ་གཞི་འཛམ་གླིང་གི་གནས་ཚུལ་འདྲ་མིན་གསར་ཤོག་ཐོག་ཐོན་པ་དེ་ཚོར་ལྟ་གི་ཡོད་ལ། ཆུང་ཆུང་སྐབས་ནས་བརྙན་དེབ་ཀློག་རྒྱུར་དགའ་པོ་ཡོད། དེ་ཚོ་ནས་གནས་ཚུལ་ཕྲན་བུ་ཕྲན་བུ་ཤེས་པ་འདི་ཙམ་ཡིན།

ལྔ་བཅུ་ང་དགུའི་ལོ་སོ་སོའི་ལུང་པ་ཤོར་ནས་ང་ཚོ་རྒྱ་གར་ནང་བཙན་བྱོལ་བ་ཆགས་ཏེ་དྲུག་ཅུ་རེ་གྲངས་ནང་དཀའ་ངལ་ཆེན་པོ་འཕྲད་སྐབས་དེ་ནས་དེང་དུས་ཀྱི་ཤེས་ཡོན་སྦྱངས་ཏེ་འཛམ་བུ་གླིང་སྤྱི་འགྲེ་སྤྱི་མཚུངས་ཀྱི་མི་གྲལ་ལ་ཚུད་ཐུབ་པ་བྱེད་དགོས་བསམ་པའི་སེམས་ཤུགས་སྐྱེས་པ་དང་ཆབས་ཅིག གངས་ཅན་ལྗོངས་ལ་མི་རབས་ནས་མི་རབས་བརྒྱུད་དེ་ཡོད་པའི་སོ་སོའི་ཆོས་དང་རིག་གཞུང་འདི་དག་དང་རང་གི་ལུང་པ་སྲུང་སྐྱོབ་མ་ཐུབ་པ་ལྟ་བུ་མཐོང་བ་བཅས་དེའི་ཚེ་དེའི་དུས་ཀྱི་བསམ་བློ་འཁོར་སྟངས་མི་འདྲ་བ་ཞིག་ཡོད། དེ་ནས་རིམ་པས་འཛམ་གླིང་གི་མི་སྣ་འདྲ་མིན་ཐུག་སྟེ་ཕན་ཚུན་སྐད་ཆ་མང་པོ་ཤོད་རེས་བྱས་པའི་ནང་ནས་བསམ་ཚུལ་དང༌། ཉམས་མྱོང་འདྲ་མིན་མཐོང་ཆོས་སུ་ཡོད་པ་ཤེས་རྟོགས་དང༌། དེ་བཞིན་ལུང་པ་འདྲ་མིན་ནང་བསྐྱོད་དེ་གནས་ཚུལ་ལ་བལྟས་ནས་དུས་ཚོད་རིམ་པ་འགྲོ་དུས་ང་ཚོ་བོད་པ་ཞེས་པ་འདི་སྐྱོ་པོ་ཞིག་རྩ་བ་ནས་རེད་མི་འདུག་བསམ་པའི་གཞི་ནས་སེམས་ནང་སྤོབས་པ་ཞིག་སླེབས་ཀྱི་འདུག

ང་རང་ཚོར་ཤར་ཕྱོགས་རྒྱ་ནག་དང་རྩ་བ་ནས་ཐ་དད་ཡིན་པའི་སྐད་དང་ཡི་གེ་ཞིག་ཡོད། དེ་དག་གི་དབྱངས་གསལ་ལྷོ་ཕྱོགས་རྒྱ་གར་དང་མཐུན་པོ་ཡོད་ཀྱང་གཞི་རྩའི་ཐོག་ང་རང་ཚོའི་སྐད་ཡིག་ཟུར་གསལ་ཞིག་ཡིན་པ་མ་ཟད། བེད་སྤྱོད་ཀྱང་ལོ་སྟོང་ཕྲག་བཏང་བ་ཞིག་ཡིན་པ་ལས། བར་ལམ་འཛམ་གླིང་གི་ཡར་ཐོན་རྒྱལ་ཁབ་དང་འབྲེལ་བ་བྱུང་ནས་ཡི་གེ་གསར་པ་བཟོས་པ་དེ་འདྲ་མ་རེད། ཐོན་མིས་བོད་ཡིག་གསར་བཟོ་འམ་ཡང་ན་ལེགས་བཅོས་གནང་བ་གང་ཞིག་ཡིན་རུང་ང་ཚོའི་ཡི་གེ་འདི་རྙིང་ཤོས་ཀྱི་གྲས་ཤིག་ཆགས་ཡོད་པ་དང༌། བརྗོད་བྱ་སྟོན་ནུས་ཀྱི་ཆ་ལ། དཔེར་ན། ནང་པ་སངས་རྒྱས་པའི་ཆོས་འདི་རྣམ་གྲངས་མང་ལ་བརྗོད་བྱ་ཤིན་ཏུ་རྒྱ་ཆེ་ཞིང༌། དེའི་ལྟ་གྲུབ་ཀྱི་རྣམ་གཞག་ཡོངས་རྫོགས་ཇི་མ་ཇི་བཞིན་སྐད་ཡིག་ཕལ་པ་ཞིག་གིས་བརྗོད་ཐུབ་རྒྱུ་ཁག་པོ་ཡིན། འོན་ཀྱང་བོད་ཀྱི་སྐད་ཡིག་གིས་རྒྱ་གར་གྱི་ལེགས་སྦྱར་དང༌། པ་ལིའི་སྐད་ཡིག་ནང་ཡོད་པའི་གཞི་ལམ་འབྲས་གསུམ་གྱི་རྣམ་གཞག་ཕྱིན་ཅི་མ་ལོག་པར་བསྒྱུར་སྤེལ་བྱེད་ཐུབ་ཀྱི་ཡོད། བོད་པའི་སྐད་ཡིག་འདི་སོ་སོའི་ཟུར་གསལ་གྱི་སྐད་ཡིག་ཅིག་ཡིན་པ་མ་ཟད་དེ་ཡང་ཕྱུག་པོ་ཡོད་པ་ཞིག་ཏན་ཏན་ཡིན།

ཕྱིས་སུ་དར་རྒྱས་ཕྱིན་པའི་ཚན་རིག་དང༌། ལམ་ལུགས་གསར་པའི་ཆབ་སྲིད་ཀྱི་མིང་ཚིག་དེ་དག་བོད་སྐད་ནང་བེད་སྤྱོད་དང་སྦྱོང་བརྡར་བྱེད་པའི་གོ་སྐབས་མ་བྱུང་བར་བརྟེན་སྐབས་གཅིག་རིང་ཡར་རྒྱས་འགྲོ་མ་ཐུབ་པ་ཙམ་ལས། གོ་སྐབས་བྱུང་ཕྱིན་ལས་རིགས་སྡེ་ཚན་གང་གི་ནང་དུའང་བོད་པའི་སྐད་ཡིག་འདིས་མ་འདང་བ་ཕལ་ཆེར་མེད། ང་རང་ཚོར་དངོས་གནས་སྐད་ཡིག་ཕྱུག་པོ་ཞིག་དང༌། མི་ལ་སྨོན་མི་དགོས་པའི་རིག་གཞུང་ཞིག་ཡོད།

ང༽ ཆོས་རིག་གི་བག་ཆགས་དང་། གནས་དུས་ཀྱི་སྤྱོད་ལམ།

ཡུལ་གང་དང་གང་དུ་སྐྱེས་པའི་མི་ཚང་མ་ཐོག་མར་མ་ཡི་མངལ་ནས་སྐྱེ་བའི་གནས་སྐབས་ལ་ཚང་མ་གཅིག་གྱུར་ཡིན། ནང་པ་སངས་རྒྱས་པའི་ཆོས་ཚུལ་གྱིས་སྐྱེ་བ་སྔ་ཕྱི་ཡོད་པ་ཁས་ལེན་གྱི་ཡོད་ལ། སྐྱེ་བ་སྔ་ཕྱི་ཡོད་པའི་རྟགས་མཚན་ཡང་མང་པོ་ཡོད་པ་བཞིན་སེམས་ཀྱི་བག་ཆགས་མི་འདྲ་བ་ཏན་ཏན་ཡོང་གི་ཡོད། དེ་མིན་སྤྱི་ཡོངས་ཀྱི་ལུས་པོ་དང་འབྲེལ་བའི་བསམ་བློ་གཏོང་སྟངས་ཕལ་མོ་ཆེ་སྐྱེས་པའི་སྐབས་གཅིག་པ་ཡིན། འོན་ཀྱང་མིའི་གཤིས་ཀ་དང༌། སྤྱོད་ལམ་མི་འདྲ་བ་ཡོང་བ་ནི་རང་ཉིད་གང་དུ་གནས་སའི་ཡུལ་གྱི་ས་བབ་ཀྱི་གནས་སྟངས་དང༌། ཕྱིའི་རྐྱེན། ཡུལ་དེ་གའི་རིག་གཞུང༌། གོམས་གཤིས་བཅས་ལ་བརྟེན་ནས་རིམ་པས་གཤིས་ཀ་དང༌། སྤྱོད་ལམ་མི་འདྲ་བ་དེ་ཡོང་གི་ཡོད། ང་རང་ཚོ་བོད་མིའི་གཤིས་ཀ་འདི་ཕར་ཕྱོགས་རྒྱ་མི་དང་བསྡུར་ནའང་ཕྲན་བུ་མི་འདྲ་བ་ཞིག་དང༌། ཚུར་ཕྱོགས་རྒྱ་གར་བ་ཞིག་དང་བསྡུར་ན་ཡང་ཕྲན་བུ་མི་འདྲ་ཞིག་ནུབ་ཕྱོགས་ཀྱི་མི་ཞིག་དང་བསྡུར་ན་ཡང་ཕྲན་བུ་མི་འདྲ་ཞིག་ཡོད། ང་ཚོ་བོད་པའི་གཤིས་ཀ་སྤྱི་ཡོངས་ཀྱི་ཆ་ནས་བཤད་ན་ཕྲན་བུ་ངོ་ཚ་ཁྲེལ་ཡོད་དང༌། ཡ་རབས་གཞུང་བཟང་གི་ཡོན་ཏན་ལྡན་པ་ཞིག་ཡོད། དེ་ཡང་ང་རང་སྒེར་གྱི་ངོས་འཛིན་གཅིག་པུ་མིན་པར་མི་གཞན་གྱིས་ཀྱང་ང་ལ་དེ་ལྟར་བརྗོད་ཀྱི་འདུག ཁོང་ཚོས་བོད་པའི་གཤིས་ཀ་འདི་གཞན་དང་མི་འདྲ་བའི་བཟང་པོ་ཞིག་ཏུ་མཐོང་ནས་དེ་ལ་དགའ་པོ་བྱེད་ཀྱི་ཡོད།

ང་རང་ཚོའི་སྐད་ཡིག་དང་འབྲེལ་བའི་རིག་གཞུང་ཞིག་ཡོད་པ་འདི་ཡང་བཟང་པོའི་རང་བཞིན་ཅན་ཞིག་ཆགས་ཡོད། དེང་སང་འཛམ་བུ་གླིང་ཐོག་བོད་པའི་རིག་གཞུང་ཞེས་བརྗོད་དུས་རྣམ་དཔྱོད་ཅན་གྱི་མཁས་པའི་ཁུར་འཛིན་མཁན་ཚོས་དོ་སྣང་བྱེད་ཀྱི་ཡོད་པ་མ་ཟད། ཉིན་རེའི་འཚོ་བའི་ནང་སེམས་ཞི་བདེ་བག་ཕེབས་ཕྲན་བུ་ཞིག་བྱུང་ན་བསམས་ནས་དངངས་སྐྲག་ངང་གནས་པའི་མི་མང་པོ་ཞིག་ལ་དོ་སྣང་སླེབས་ཡོད། དེས་གང་ཞིག་མཚོན་གྱི་ཡོད་དམ་ཞེ་ན་ཉིན་རེའི་མི་ཚེའི་འཚོ་བའི་ནང༌། བོད་པའི་རིག་གཞུང་དང༌། གོམས་གཤིས་དེ་དག་གིས་ཁ་ཡོད་ལག་ཡོད་ཀྱི་ཕན་ཐོགས་ཤིག་ཡོང་གི་ཡོད་པ་གསལ་པོ་མཚོན་གྱི་ཡོད།

ང་རང་ཚོར་འཛམ་གླིང་གི་རིག་གཞུང་གཞན་ལ་སྨོན་མི་དགོས་པའི་རིག་གཞུང་ཞིག་ཡོད། དེ་དང་འབྲེལ་ནས་བོད་པ་སྤྱིའི་རྩ་བའི་མི་གཤིས་ཀྱང་གཞི་རྩ་མཁྲེགས་པོ་ཡོད་པ་ཞིག་ཡིན། སྔར་ལོ་རྒྱུས་ཀྱི་དུས་སྐབས་མང་པོའི་ནང་མཁྲེགས་པོའི་རང་གཤིས་གསལ་པོར་མཚོན་ཡོད་ལ། ད་ལྟ་བོད་མི་རིགས་ཆགས་འཇིག་གི་འགག་རྩའི་དུས་ལ་ཐུག་སྐབས་ཀྱང་མཁྲེགས་པོ་བྱས་ཏེ་བསྡད་ཡོད། མི་གྲངས་མང་ཉུང་སོགས་ཀྱི་གནས་ཚུལ་འོག་བོད་ཆགས་འཇིག་གི་མཚམས་ལ་སླེབས་པའི་དཀའ་ངལ་འདི་འཕྲད་པ་ལས། རྩ་བའི་མིའི་ངོ་བོའི་ཆ་ནས་བོད་པ་ཧ་ཅང་གིས་མཁྲེགས་པོ་ཡོད།

བོད་ནང་རྒྱ་མིའི་བཙན་གནོན་འོག་ལོ་མང་པོ་སྡོད་མཁན་དེ་ཚོའི་ཐོག་ནས་ད་ལྟའང་བོད་མིའི་རྩ་བའི་སྙིང་སྟོབས་དང་ལྷག་བསམ་བརྟན་པོར་གནས་པའི་རྣམ་འགྱུར་གསལ་པོ་ཐོན་དང་འཐོན་བཞིན་ཡོད། འདི་ཕྱོགས་བཙན་བྱོལ་ལ་ཡོད་པའི་བོད་མིའི་ཚོའི་ངོས་ནས་ཀྱང་དཀའ་ངལ་ལ་གདོང་ལེན་བྱས་ཏེ་སོ་སོའི་འགྲོ་སྟངས་སྲ་ཐག་ཐག་བྱེད་ཐུབ་པ་སྤྱི་ཡོངས་ཀྱི་ཆ་ནས་ཏན་ཏན་གྱོང་པོ་ཡོད། ཡང་སྐབས་རེ་ང་ཚོར་ཛ་དྲག་འུ་ཐུག་གི་གནས་ཚུལ་ཞིག་མ་བྱུང་ན་ལྷོད་ཡངས་གཏོང་བ་འདི་ཡང་བོད་པའི་གཤིས་ཀ་རེད་འདུག འོན་ཀྱང་རྩ་བའི་འགག་ལ་ཐུག་དུས་བོད་པའི་མི་རིགས་འདི་གྱོང་པོ་ཡོད་པའི་རྣམ་པ་བོད་ཕྱི་ནང་གཞིས་བྱེས་གཉིས་ནས་གསལ་པོ་ཐོན་ཡོད།

ཅ༽ ཡིད་འོང་གི་ཡུལ་གྲུ་དང་། སྙིང་སྟོབས་ཅན་གྱི་མི་རིགས།

བཙན་བྱོལ་བར་ཆ་བཞག་ན་འཛམ་གླིང་ཐོག་དུས་རབས་འདིའི་ནང་ལུང་པ་འདྲ་མིན་གྱི་བཙན་བྱོལ་བ་མང་པོ་ཞིག་བྱུང་ཡོད། དེའི་ནང་ནས་བོད་པ་བཙན་བྱོལ་བ་ཚོ་འཛམ་གླིང་ཐོག་ཚགས་ཚུད་ཤོས་དང༌། ཡར་རྒྱས་ཆེ་ཤོས་ལ་བརྩི་གི་ཡོད། ང་ཚོར་སྐད་ཡིག་རྙིང་ཁུངས་ཟུར་གསལ་ཞིག་དང༌། དེ་དང་འབྲེལ་བའི་རིག་གཞུང་འཛམ་གླིང་གི་བློ་གཟུ་བོར་གནས་པའི་མི་མང་པོས་དགའ་པོ་དང༌། དོ་སྣང་བྱེད་པ་ཞིག་ཡོད། རིག་གཞུང་དེ་དང་འབྲེལ་བའི་མི་རིགས་འདི་ཡང་སྙིང་སྟོབས་ལྡན་ཞིང༌། འགག་ལ་ཐུག་སྐབས་ཀོ་ཐག་མི་གློད་མཁན་གྱི་མི་སྤུས་དག་ཅིག་ཡོད།

སྙིང་སྟོབས་ཆེ་ལ་རྣམ་དཔྱོད་ལྡན་པའི་མི་རིགས་དེ་གང་དུ་གནས་སའི་ཡུལ་ལུང་གི་བཀོད་པ་ཡང་འཛམ་གླིང་གི་ཡང་ཐོག་ཅེས་བཤད་སྲོལ་ཡོད་པ་བཞིན། ས་བཀྲར་བལྟས་ན་འཛམ་གླིང་གི་ཡང་ཐོག་ཆགས་ཡོད། དེར་རང་བཞིན་གྱི་མཛེས་སྡུག་ཕུན་སུམ་ཚོགས་པ་ཡོད་པ་སྨོས་ཅི། ཁ་རླུང་ཡང་ཤིན་ཏུ་གཙང་བ་དེས་རྐྱེན་པས་ནད་འབུའི་རིགས་ལུང་པ་གཞན་དང་བསྡུར་ན་ཉུང་ཉུང་ཡིན། ས་ཆ་དམའ་ས་ཀོང་པོ་དང་པད་མ་བཀོད། དེ་བཞིན་ཁམས་ཁུལ་གྱི་ས་ཆ་ཁ་ཤས་ལ་འབུ་སྲིན་ཕྲན་བུ་ཡོད་སྲིད། དེ་མིན་བོད་སྤྱི་ཡོངས་ཀྱི་ས་ཆའི་ནང་འབུ་སྲིན་ཉུང་ཉུང་ཡིན་སྟབས། ང་ཚོ་ཐོག་མར་རྒྱ་གར་ནང་སླེབས་སྐབས་འབུ་སྲིན་མང་པོ་འདུག་ཅེས་སྐད་ཤོར་བའི་རྒྱུ་མཚན་ཡང་དེར་ཐུག་ཡོད། བོད་ཡུལ་གྱི་སྣོད་ཀྱི་བཀོད་པ་ཤིན་ཏུ་བཟང་པོ་ཡོད་པ་མ་ཟད། འཛམ་གླིང་གི་ལུང་པ་གཞན་དང་བསྡུར་དུས་བོད་ཀྱི་སྣོད་བཅུད་གཉིས་ཀ་སྤོབས་པ་ཞུམ་མི་དགོས་པ་ཞིག་ཏན་ཏན་ཡོད།

དེར་བརྟེན་ད་ལྟ་གོང་དུ་ཚོགས་གཙོས་གསུངས་པ་ནང་བཞིན་ང་རང་ཚོ་བོད་པ་རང་ཉིད་ལ་སོ་སོའི་རིག་གཞུང་དང༌། ཡོན་ཏན་ཁྱད་ཆོས་ཡོད་པ་རྣམས་མཐོང་ན་སེམས་པ་ཞུམ་རྒྱུ་ལས་ལྡོག་སྟེ་སེམས་ནང་སྤོབས་པ་སླེབས་པ་ཞིག་ཡོང་རྒྱུ་ཡིན་པ་འདི་ནི་ཤིན་ཏུ་གལ་ཆེན་པོ་ཡིན། སྤོབས་པ་ཞེས་པ་འདི་ང་རྒྱལ་བྱེད་པ་ཞིག་མ་ཡིན་པར། དེ་ནི་རྒྱུ་མཚན་ལྡན་ལ་དྲང་ཞིང་འོས་པའི་ཐོག་ནས་བྱ་བ་གང་ཞིག་ཡིན་ཡང་ངས་བྱེད་ཐུབ་བསམ་པའི་སེམས་ནང་གདེང་དང༌། ཡིད་ཆེས་ཡོད་པ་དེ་ལ་སྤོབས་པ་ཟེར། རྒྱུ་མཚན་མེད་པར་སྐད་ངན་བརྒྱབ་སྟེ་མི་གཞན་ལ་ཁྱད་གསོད་དང༌། མཐོང་ཆུང་བྱས་ནས་རང་ཉིད་གང་མིན་ཚད་ཡིན་བསམ་སྟེ་བསྡད་པ་དེ་ལ་ང་རྒྱལ་ཟེར། དེས་ཀོ་ཐག་གློད་ནས་གནོད་རྒྱུ་མ་གཏོགས་ཕན་ཐོགས་མེད། མི་གཞན་ལ་ཁྱད་གསོད་དང་མཐོང་ཆུང་མི་བྱེད་པ་དང༌། དཀའ་ངལ་འཕྲད་སྐབས་ཕྱིར་ཤིག་མི་བྱེད་པར་དཀའ་ངལ་འདི་ངས་གདོང་ལེན་བྱས་ནས་སེལ་ཐུབ་ཀྱི་རེད་བསམ་པའི་བསམ་བློ་ནི་སྤོབས་པ་ཡིན། མི་ལ་སྤོབས་པ་ཡོད་ན་མིའི་རྣམ་དཔྱོད་དང༌། སྤོབས་པ་ཟུང་དུ་འབྲེལ་ནས་དཀའ་ངལ་གང་ཞིག་ཡིན་ཀྱང་རིམ་པས་སེལ་ཐུབ་པ་ཡོང་གི་རེད།

ཡང་སྤོབས་པ་ཡོད་ཀྱང་ཤེས་ཡོན་མེད་ན་དཀའ་ངལ་འཕྲད་ཀྱི་རེད་ལ། སྤོབས་པ་མེད་ན་མི་དེ་བླ་འདར་བ་ཆགས་ཀྱི་རེད། སྤོབས་པ་ཡོང་བ་ལ་ཡ་རབས་དང་སྤོབས་པ་གཉིས་འབྲེལ་བ་དམ་པོ་ཡོད། མི་ལ་མཐོང་ཆུང་དང་ཁྱད་གསོད། ཐུབ་ཚོད། མགོ་སྐོར་གཏོང་བ་སོགས་མི་བྱེད་ཅིང༌། དཀའ་ངལ་ཞིག་འཕྲད་དུས་ཨང་དང་པོར་ཐོན་ཡོང་མཁན་དེ་ཡ་རབས་དང་སྤོབས་པ་གཉིས་ཀ་ཡིན། ང་རང་ཚོའི་ཕ་མེས་དུས་ནས་ཡོད་པའི་རིག་གཞུང་འདི་དང༌། ཕ་མེས་ནས་བརྒྱུད་པའི་བོད་མིའི་ཤ་ཁྲག་ལས་གྲུབ་པའི་ལུས་པོ་འདི་དང་འབྲེལ་བའི་གང་ཟག་གམ། བོད་མི་ཞེས་པ་འདི་དངོས་གནས་འཛམ་བུ་གླིང་འདིའི་ཐོག་ཞུམ་མི་དགོས་པར་མགྲིན་པ་གཟེངས་སུ་བསྟོད་དེ་བསྡད་ཆོག་པ་ཞིག་ཡོད་པ་འདི་ཚང་མའི་སེམས་ལ་ངེས་དགོས་རྒྱུ་གལ་ཆེན་པོ་ཡིན།

ཆ༽ ཆོས་རིག་གི་རྨང་གཞི་དང་། ཤེས་ཡོན་གྱི་མཛེས་རྒྱན།

ད་ལྟ་བཤད་མ་ཐག་པ་བཞིན་འཛམ་གླིང་གི་ས་ཁུལ་འདྲ་མིན་ནང་བསྐྱོད་དེ་ཕན་ཚུན་ངོ་ཤེས་ནས་རིམ་པས་བསྡུར་སྐབས་ང་ཚོ་བོད་པ་དངོས་གནས་སྐྱོ་པོ་མིན་པ་ཏན་ཏན་རེད་འདུག དེ་ལྟར་གཞི་རྩ་སྤུས་དག་པོ་ཡོད་ནའང་དེའི་ཆ་རྐྱེན་ནམ་ཡན་ལག་ལྟ་བུ། དཔེར་ན། ཤིང་སྡོང་གི་རྩ་བ་བརྟན་པོ་ཡོད་ནའང་དེ་ལ་ཡལ་ག་དང༌། ལོ་མ། མེ་ཏོག འབྲས་བུ་བཅས་མེད་ན་མི་འགྲིགས་པར་ངེས་པར་དུ་དགོས་པ་བཞིན་ང་རང་ཚོར་དེང་སང་གི་འཛམ་གླིང་གི་ཤེས་ཡོན་ཚང་མ་དགོས་རྒྱུ་ཤིན་ཏུ་གལ་ཆེན་པོ་ཆགས་ཡོད། འཛམ་གླིང་གི་ཕྱིའི་ཤེས་ཡོན་དེ་དག་ང་རང་ཚོ་བོད་རང་ཉིད་ལ་ཕ་མེས་ནས་ཡོད་པའི་ཤེས་ཡོན་དང་ཟུང་དུ་འབྲེལ་ནས་སློབ་སྦྱོང་བྱས་ཏེ་ཉམས་ལེན་དང༌། གཤིས་རྒྱུད་ལ་ཚང་བ་ཞིག་བྱུང་ན། རྩ་བ་ང་རང་ཚོར་བོད་ཀྱི་རིག་གཞུང་དང་ལྷག་བསམ་གྱི་རྨང་གཞི་བྱས་པའི་བོད་ཀྱི་གཤིས་ཀ་འདི་ཡོད་པ་ཡིན་དུས། ཁྱད་ཆོས་དེའི་ཐོག་དེང་དུས་ཀྱི་ཤེས་ཡོན་བསྣན་ན་གང་ཅི་ནས་ཕུན་སུམ་ཚོགས་པ་ཞིག་ཡོང་གི་རེད།

དེ་ལྟར་བྱུང་ན་དུས་སྐབས་དང་སྦྱར་བའི་ཐབས་ཤེས་མ་འཕྱུགས་པ་མེད་པའི་ཐོག་ནས་སྒེར་གྱི་མི་ཚེ་སྐྱེལ་སྟངས་དང༌། སྤྱི་པའི་དོན་དག་བབསྒྲུབ་རྒྱུ་སོགས་སྤྱི་སྒོས་གང་ལའང་འཐུས་ཤོར་མེད་པ་ཚགས་ཚུད་པོ་ཞིག་ཡོང་ཐུབ་ཀྱི་རེད། དེང་དུས་ཀྱི་ཤེས་ཡོན་དང༌། ང་རང་ཚོ་བོད་པའི་ཤེས་ཡོན་གཉིས་ཟུང་འབྲེལ་གྱི་ཐོག་ནས་སྦྱོང་བརྡར་བྱས་ཏེ་བསམ་བློའི་ནང་ཤེས་ཡོན་ཞེས་པ་ནི་འདི་འདྲ་ཞིག་ཡིན་པ་རེད་བསམ་པའི་གོ་བ་ཆགས་པ་དང༌། གོ་བརྡ་འཕྲོད་པ་དེ་ཙམ་མ་ཡིན་པར་སོ་སོ་རང་ཉིད་ཀྱི་ཉིན་རེ་ཉིན་རེའི་མི་ཚེ་སྐྱེལ་བའི་ནང་གོམས་གཤིས་ལ་འཇགས་པ་ཞིག་དགོས།

ཇ༽ གཙང་སྦྲ་འཕྲོད་བསྟེན་དང་། ཁོར་ཡུག་སྲུང་སྐྱོབ།

དེ་དང་འབྲེལ་བའི་བྱ་བ་ཁོར་ཡུག་གཙང་སྦྲར་དང་དོད་དང༌། དོ་སྣང་བྱེད་རྒྱུ་འདི་ང་ཚོའི་གོམས་གཤིས་ལ་འཇགས་པ་བྱེད་དགོས། བོད་ཀྱི་ས་ཆ་མཐོ་ཞིང་གཙང་ལ་མི་གྲངས་ཀྱང་ཉུང་ཉུང་ཡིན་པའི་གནས་ཚུལ་འོག་ནས་གཙང་མར་དོ་སྣང་དེ་ཙམ་མེད་པའི་གནས་ཚུལ་ཞིག་ཡོད། དཔེར་ན། གཞན་དག་ཕར་ཞོག་ཁ་ལུད་སྣ་ལུད་གཡུག་རྒྱུ་ཚུན་ལ་དོ་སྣང་དེ་ཙམ་མེད། དེ་ཚོའི་གྲས་རྩ་བ་ནས་ཡག་པོ་མིན། ཕྱིའི་སྣོད་སྦགས་བཙོག་འགྲོ་བ་དེ་རིགས་ལ་དོ་སྣང་བྱས་ཏེ་སོ་སོའི་རྒྱུན་ལྡན་གྱི་གོམས་གཤིས་ལ་འཇགས་ཐུབ་པ་བྱེད་དགོས།

དེང་སང་འཛམ་གླིང་གི་ཁོར་ཡུག་སྲུང་སྐྱོབ་བྱ་རྒྱུ་གལ་ཆེན་པོ་མཐོང་གི་ཡོད་པ་འདི་ཨ་གསར་གྱི་སྐད་ཆ་ཞིག་རེད་མི་འདུག ཁོར་ཡུག་གི་གནས་ཚུལ་ལ་དམིགས་བསལ་ཉམས་ཞིབ་བྱེད་མཁན་མཁས་དབང་ཚོས་འགྲེལ་བཤད་རྒྱག་དུས་དངོས་གནས་གནས་ཚུལ་འདི་གལ་ཤིན་ཏུ་ཆེན་པོ་ཞིག་དང༌། དེང་སང་ཛ་དྲག་ཆེན་པོའི་གནས་ཚུལ་ཞིག་ཆགས་ཡོང་གི་འདུག འཛམ་གླིང་ཡོངས་ཀྱི་ཁོར་ཡུག་སྲུང་སྐྱོབ་ཀྱི་ཐོག་ལ་དོ་སྣང་གསར་པ་སླེབས་པའི་སྐབས་ལ་ང་རང་ཚོ་བོད་པའི་ངོས་ནས་ཀྱང་དེ་ལ་ཆ་གང་ཅི་ནས་ཕྱར་བ་གྲུ་འདེགས་ཀྱི་ཞབས་འདེགས་བསྒྲུབ་རྒྱུ་འདི་གལ་ཆེན་པོ་ཡིན།

སྐབས་རེ་ངའི་ངོ་ཤེས་གྲོགས་པོ་དེ་རིགས་ནས་༸རྒྱལ་བ་རིན་པོ་ཆེས་ཁོར་ཡུག་སྐོར་ལ་ཐུགས་སྣང་གིས་གཏམ་བཤད་གནང་བ་དེ་ཚོ་ཡག་པོ་རེད། འོན་ཀྱང་༸རྒྱལ་བ་རིན་པོ་ཆེ་རྒྱུན་དུ་བཞུགས་སའི་དྷ་རམ་སར་དེ་ཙམ་གཙང་མ་མི་འདུག་ཅེས་བརྗོད་མཁན་ཁ་ཤས་བྱུང༌། དེ་ཚོ་བདེན་པ་རེད། ང་རང་ཚོ་ཚུར་ཕྱོགས་ནས་འཛམ་བུ་གླིང་སྤྱིའི་ཆེ་སར་དོ་སྣང་བྱས་ཏེ་མི་ལ་བཤད་པ་དང་ཆབས་ཅིག སྔོན་ལ་སོ་སོ་གནས་ཡུལ་དེ་ག་རང་གཙང་མ་བཟོ་དགོས་པ་མ་ཟད། ཁོར་ཡུག་སྲུང་སྐྱོབ་ལ་དོ་སྣང་བྱེད་པའི་རང་བཞིན་ལྷན་སྐྱེས་ཀྱི་བསམ་བློ་དེ་ཆུང་ས་ནས་འགོ་བཙུགས་ཏེ་གོམས་གཤིས་ལ་འཇགས་ཐུབ་པ་བྱ་རྒྱུར་ཚང་མས་དོ་སྣང་གསར་པ་ཞིག་བྱེད་དགོས།

ཉ༽ འགྱུར་མེད་ཀྱི་སྙིང་སྟོབས་དང་། རྨ་མེད་ཀྱི་ལྷག་བསམ།

ང་རང་ཚོ་བོད་སྤྱི་པའི་དོན་དག་ལ་ཆ་བཞག་ན་རིམ་པས་བདེན་པའི་མཐའ་གསལ་རྒྱུར་མངོན་དུ་ཕྱོགས་ནས་བསྡད་ཡོད། བར་ལམ་ཡང་ནས་ཡང་དུ་ཞུས་པ་བཞིན་ང་རང་ཚོ་དུས་ད་ལྟ་བར་དུ་གཙོ་ཆེ་ཤོས་བོད་ནང་ཡོད་པའི་གཞིས་ལུས་རྒྱ་ཆེའི་མི་མང་དེ་དག་དངོས་གནས་སྙིང་སྟོབས་འགྱུར་བ་མེད་པར་ལྷག་བསམ་བརྟན་པོའི་ངང་གནས་ཡོད་ཅིང༌། འདི་འདྲའི་གནས་ཚུལ་འོག་འཛམ་གླིང་ཐོག་བོད་པའི་བདེན་དོན་འདི་ཇེ་གསལ་ཇེ་གསལ་ལ་འགྲོ་བཞིན་ཡོད། སྤྱི་ཡོངས་ནས་འཛམ་གླིང་འདིའི་སྒང་ལ་བཙན་པོ་དབང་སྒྱུར་བྱེད་པའི་དུས་རབས་རྫོགས་ནས་རང་དབང་མང་གཙོ་ཞེས་པའི་དུས་རབས་གསར་པ་ཞིག་སླེབས་ཡོང་གི་ཡོད་ལ། རྒྱ་ནག་རང་གི་ནང་ལ་ཡིན་ནའང་འགྱུར་བ་དེས་ཤུགས་རྐྱེན་ཆེན་པོ་ཞིག་ཐེབས་ཀྱི་ཡོད། དེ་འདྲའི་སྤྱི་སྒོས་ཀྱི་རྐྱེན་མང་པོ་ཞིག་གི་འོག་ནས་འགྱུར་བ་འདི་གཏན་འཁེལ་བའི་གནས་ཚུལ་ཞིག་ཡིན།

དེ་ལྟར་འགྱུར་བ་འགྲོ་བའི་གནས་ཚུལ་གསལ་པོ་ཆགས་ནས་ཡོང་དུས། རྒྱ་ནག་གཞུང་གིས་དེ་རིང་ཁ་སང་བརྟན་བརླིང་དང་བརྟན་བརླིང་ཞེས་རྟག་ཏུ་ཤོད་པ་དེ་ཁོང་ཚོའི་སེམས་ནང་ཞེད་སྣང་ཞིག་ཡོད་པ་ཡིན་དུས་ཁ་ནས་བརྟན་བརླིང་ཟེར་བ་འདི་ཐོན་ཡོང་གི་ཡོད་པ་རེད། གང་ལྟར་འགྱུར་བ་ནི་འགྲོ་རྒྱུ་ངེས་གཏན་ཡིན། ཡང་འགྱུར་བ་འགྲོ་གི་རེད་ཅེས་ང་རང་ཚོ་སྐྱིད་ཉལ་བརྒྱབ་སྟེ་བསྡད་པས་འགྲིགས་ཐབས་མེད། གཙོ་ཆེ་གཞིས་ལུས་རྒྱ་ཆེའི་མི་མང་ཚོས་ད་མུས་བཞིན་ཚང་མས་ལྷག་བསམ་དང་སྙིང་སྟོབས་བཅངས་ཏེ་མུ་མཐུད་ནས་འཚེ་མེད་ཞི་བའི་ཐབས་ལམ་ལ་བརྟེན་ནས་སོ་སོ་རང་དབང་གི་ཐོབ་ཐང་རྩོད་དགོས་ལ། ང་ཚོ་ཕྱི་ལ་ཡོད་པ་ཚོའི་ངོས་ནས་ཀྱང་ད་ལྟ་བར་དུ་སྐབས་སུ་གང་བབས་ཀྱི་ཐབས་ཤེས་གང་ཡོང་ཅི་ཡོང་བྱས་ཡོད་ལ་ད་དུང་ཡང་ང་ཚོ་ཚང་མས་མུ་མཐུད་དེ་ལྟར་བྱེད་ཀྱི་རེད།

ཏ༽ རང་མི་རང་ལས་དང་། རང་འགན་རང་འཁུར།

ད་ལྟ་གོང་དུ་བོད་ཁྱིམ་ཕྲུ་གུ་ཚོའི་ཤེས་ཡོན་གལ་ཆེན་པོ་ཡིན་པའི་འབྲེལ་བཤད་བརྒྱབ་པ་བཞིན། ད་ལྟ་བོད་ནང་སློབ་གྲྭར་འགྲོ་བཞིན་པའི་སློབ་ཕྲུག་ཚོ་དང༌། དེ་བཞིན་གཞོན་སྐྱེས་ཚོ་བཅས་ནས་སློབ་སྦྱོང་ཐོག་ལ་དོ་ཁུར་ཆེན་པོ་བྱེད་དགོས། ད་ལྟ་རྒྱ་མིས་བཀོད་སྒྲིག་བྱས་པའི་ལས་རིགས་འདྲ་མིན་ནང་ཡོད་པའི་བོད་མི་ཚོས་ཉིན་མ་གང་འཁྱོལ་ལྟ་བུ་མ་བྱས་པར་སོ་སོའི་ལས་རིགས་དེ་དང་དེར་དོ་སྣང་གིས་ཉམས་མྱོང་བསགས་ཏེ་སློབ་སྦྱོང་བྱས་ནས་ཕྱིན་ཆད་ལས་རིགས་དེའི་འགན་སོ་སོ་རང་ཉིད་ཀྱིས་འཁྱེར་དགོས་པ་བྱུང་ན་འགན་གཙང་མ་འཁྱེར་ཐུབ་པ་ཞིག་ངེས་པར་བྱེད་དགོས།

བར་ལམ་བོད་ནས་ཡོང་མཁན་དེང་དུས་ཀྱི་སྨན་པ་སྦྱངས་པ་རེ་ཟུང་ཐུག་བྱུང༌། ཁོང་ཚོའི་གྲས་ཀྱིས་ང་ཚོ་ལྷ་ས་ཁུལ་ལ་དེང་དུས་ཀྱི་སྨན་པའི་ལག་རྩལ་སྦྱངས་ནས་ལག་འཁྱེར་ཐོན་ཏེ་སྨན་པའི་ལག་ལེན་བྱེད་མཁན་གང་འཚམ་ཡོད། དེ་དག་ལ་སྨན་པའི་ལག་རྩལ་གྱི་ཐོག་ནས་ཞབས་འདེགས་འཐུས་སྒོ་ཚང་བ་ཞིག་ཐུབ་པའི་གདེང་ཚོད་ཡོད་ཅེས་བརྗོད་ཀྱི་འདུག དེར་དངོས་གནས་དགའ་པོ་བྱུང་ལ་བསྔགས་བརྗོད་ཀྱང་བྱས་པ་ཡིན། དེ་དག་ནི་ཤིན་ཏུ་ཡག་པོ་རེད། དེས་མཚོན་པའི་གཏེར་རིགས་ཀྱི་ལས་ཀ་བྱེད་མཁན་དང༌། སློབ་གསོའི་ལས་ཀ་བྱེད་མཁན། དེ་མིན་བཟོ་ཞིང་འབྲོག་གསུམ་སོགས་ལས་རིགས་གང་དང་གང་གི་ནང་ལས་ཀ་བྱེད་མཁན་ཚང་མས་སོ་སོའི་ལས་རིགས་ལ་དང་དོད་དང༌། དོ་སྣང་བྱས་ནས་ཉམས་མྱོང་གསོག་རྒྱུར་ཡིད་གཟབ་ཆེན་པོས་རིག་པ་བསྒྲིམ་རྒྱུ་ཤིན་ཏུ་གལ་ཆེན་པོ་ཡིན།

ང་ཚོས་རྒྱུན་དུ་བོད་ཡུལ་བོད་མིས་འཛིན་སྐྱོང་ཐུབ་པ་ཞིག་དགོས་ཞེས་བརྗོད་ཀྱི་ཡོད། འཛིན་སྐྱོང་ཐུབ་པ་ཞེས་པ་འདི་ལས་རིགས་གང་ཅིར་སོ་སོའི་ཤེས་ཚད་དང་ཉམས་མྱོང་འདང་བའི་ཐོག་ནས་བོད་ཡུལ་བོད་མིས་འཛིན་སྐྱོང་དགོས་པ་ལས། ལག་ལེན་ངོ་མའི་ཐོག་ཤེས་ཚད་དང་ཉམས་མྱོང་མ་འདང་བར་རྐུབ་སྟེགས་ཟིན་ནས་བསྡད་ན་འགྲིགས་ཐབས་མེད། འདི་ཤིན་ཏུ་གལ་ཆེན་པོ་ཡིན།

ཐ༽ རི་དྭགས་རྔོན་རྒྱག་དང་། རྩྭ་ཆུའི་ནང་དམེ།

དེ་བཞིན་ཁོར་ཡུག་སྲུང་སྐྱོབ་དང་འབྲེལ་བའི་གནས་ཚུལ་གཅིག་ལ་བོད་ཡུལ་གྱི་ས་ཆ་ཁ་ཤས་ལ་དེང་སང་རྔོན་པ་རྒྱག་མཁན་ཕྲན་བུ་ཡོང་གི་ཡོད་པའི་སྐད་ཆ་འདུག དེ་སྔོན་ལོ་རབས་ལྔ་བཅུ་པ་དང༌། དྲུག་ཅུ་པའི་ནང་ཡུལ་མང་པོར་མུ་གེ་བྱུང་བའི་སྐབས་ལ་སོ་སོའི་སྲོག་འཚོ་བའི་དོན་དུ་སྐམ་གཤེར་ལ་གནས་པའི་བདག་ཏུ་མ་བཟུང་བའི་སྲོག་ཆགས་མང་པོ་ལོངས་སྤྱད་པ་ནི་ཁག་མེད་པའི་གནས་ཚུལ་ཞིག་ཡིན། དེང་སང་དེ་འདྲའི་ཛ་དྲག་གི་གནས་ཚུལ་མེད་པས་སྐམ་གཤེར་ལ་གནས་པའི་སྲོག་ཆགས་ལ་འཚེ་བ་བྱེད་པ་འདི་ང་རང་ཚོ་བོད་པའི་རིག་གཞུང་དང་འགལ་བ་མ་ཟད། བོད་པའི་གོམས་གཤིས་དང་ཡང་འགལ་གྱི་ཡོད། རྒྱ་མིས་བྱེད་ཀྱི་འདུག་བསམས་ནས་མིག་དཔེ་ངན་པར་བལྟ་རྒྱུ་མེད།

ལྷག་དོན་རྩྭ་ཆུའི་གནད་དོན་ཕྲན་བུར་བོད་པ་ནང་ཁུལ་འཁྲུག་རྩོད་བརྒྱབ་ནས་སྡུག་པ་ཁ་ཤས་ཀྱིས་ཕན་ཚུན་གསོད་རེས་བཏང་བའི་གནས་ཚུལ་བྱུང་བ་ངས་གོ་ཐོས་བྱུང༌། ཧ་ཅང་བློ་ཕམ་སྐྱེ་བའི་གནས་ཚུལ་བརྗོད་རྒྱུ་འདུག རྒྱ་མིས་བོད་པར་ཁྱི་ར་རྒྱག་བྱེད་སྤྲད་པའི་གོ་མཚོན་དེ་དག་ང་རང་ཚོ་བོད་པ་ནང་ཁུལ་གསོད་རེས་ལ་བེད་སྤྱོད་བཏང་ན་དེ་ནི་ཤིན་ཏུ་ངོ་ཚ་པོ་ཡིན་པས། དེ་རིགས་ལ་ཚང་མས་ཡིད་གཟབ་བྱེད་དགོས།

ད༽ ཆང་རག་དང་། རྒྱན་རྩེད། འཆལ་སྤྱོད།

དེ་བཞིན་གཞོན་སྐྱེས་ཁག་གཅིག་རྩ་བའི་ལྷག་བསམ་དང༌། རྒྱལ་གཅེས་ཀྱི་སེམས་ཤུགས་ཡག་པོ་ཡོད་ཀྱང་ཕྲན་བུ་སེམས་མ་སྐྱིད་པ་ཡོང་སྐབས་བློ་སྦུག་དོག་པོ་བྱས་ཏེ་ཆང་ཚོད་མེད་འཐུང་བ་དང༌། རྩེད་མོ་རྩེས་པ། མ་རབས་ཀྱི་འཆལ་སྤྱོད་བྱེད་པ་བཅས་བྱེད་མཁན་རེ་ཟུང་ཡོང་གི་ཡོད་འདུག དེ་ཚོའི་གྲས་ཀྱིས་འཕྲལ་རྐྱེན་དབང་དུ་མ་བཏང་བར་ཕུགས་རྒྱང་རིང་པོའི་ཁེ་གྱོང་ལ་བསམ་བློ་མ་འཕྱུགས་པ་གཏོང་རྒྱུ་གལ་ཆེན་པོ་ཡིན།

ང་རང་ཚོ་དུས་ཚོད་འགག་རྩ་འདི་འདྲ་ཞིག་ལ་ཐུག་སྐབས་མ་འགྲིགས་མ་འཐུས་པ་ཚང་མ་རྒྱ་མིའི་ཐོག་ལ་གཡོགས་ན་ཡག་པོ་མེད་ལ། དེ་འདྲ་བྱས་ནའང་ཡག་པོ་མེད། ང་རང་ཚོ་བོད་མི་རང་ཉིད་ཀྱི་ངོས་ནས་གང་བྱེད་ཐུབ་པ་རྣམས་ཚང་མས་གཟབ་གཟབ་ཀྱིས་རིག་པ་བསྒྲིམས་ནས་སོ་སོའི་མདུན་ལམ་སོ་སོས་མ་འཕྱུགས་པ་བྱ་རྒྱུ་གལ་ཆེན་པོ་ཡིན།

ན༽ བསྟན་པ་རྒྱས་མིན་དང་། ཤེས་རྒྱུད་དུལ་མིན།

དེང་སང་བོད་ནང་ཆོས་སྒོ་ཕྱེ་སྟེ་དགོན་པ་ཉམས་གསོ་དང༌། འགའ་ཞིག་གསར་རྒྱག་བྱེད་པའི་གནས་ཚུལ་འོག་ཆོས་ལ་དོ་སྣང་ཆེན་པོ་བྱེད་པ་ཤིན་ཏུ་ཡག་པོ་ཡིན། འོན་ཀྱང་ཆོས་ཞེས་པ་འདི་ལྷ་ཁང་དང༌། སྐུ་གསུང་ཐུགས་རྟེན་བཞེངས་ཐུབ་ཙམ་ཞིག་ལ་བརྗོད་པ་མིན། ཆོས་ཞེས་པ་འདི་ནང་སེམས་རྒྱུད་དང་འབྲེལ་བའི་ཐོག་ནས་འགྲོ་དགོས། སེམས་རྒྱུད་རྩ་བ་ནས་མ་དུལ་བར་ཕྱི་ལ་ལྷ་ཁང་བརྒྱབ་སྟེ་དེའི་ནང་སེམས་རྒྱུད་མ་དུལ་བའི་མི་གང་འཚམ་ཞིག་བསྡད་ན་དེས་བསྟན་པ་ལ་ཕན་གྱི་ཡོད་མེད་ཐེ་ཚོམ་གྱི་གཞི་རེད།

སངས་རྒྱས་ཀྱི་བསྟན་པ་ལ་ཞེན་བྱེད་པར་བྱེད་སྟངས་ཤེས་དགོས། དངོས་གནས་བསྟན་པ་རྒྱས་དང་མ་རྒྱས་ཞེས་པ་འདི་ཤེས་རྒྱུད་དུལ་བའི་མི་མང་དུ་སོང་བ་དེ་ལ་བསྟན་པ་རྒྱས་པ་ཞེས་བརྗོད་པ་ལས། གཤིས་རྒྱུད་མ་དུལ་བའི་རྟགས་ཆ་ལུགས་བརྗེས་ཐུབ་ཙམ་ཞིག་གིས་བསྟན་པ་རྒྱས་པ་ལ་ཕན་པའི་ངེས་པ་མེད། ད་དུང་གཤིས་རྒྱུད་མ་དུལ་བའི་ལུས་ལ་གྲྭ་ཆས་གྱོན་མཁན་ཇི་ཙམ་མང་བ་དེའི་ཚོད་ཀྱིས་སྤྱི་ཚོགས་ནང་ནང་པ་སངས་རྒྱས་པའི་ཆོས་ཀྱི་མཐོང་བརླག་རྒྱུའི་ཉེན་ཁ་བཟོ་བ་ལས་ཆོས་ལ་མཐོང་སླེབས་རྒྱུར་ཕན་གྱི་མ་རེད། བསྟན་པ་དགེ་འདུན་གྱི་སྡེ་དང་བཅས་པ་ཉམས་ཆག་ཆེན་པོ་བྱུང་རྗེས་བསྟན་པ་སླར་གསོ་བྱེད་སྐབས་རབ་བྱུང་ངུར་སྨྲིག་གི་སྡེ་གསར་དུ་ཚུགས་རྒྱུར་ཚང་མས་དང་དང་སྤྲོ་སྤྲོ་བྱེད་པ་འདི་ཆོས་ཉིད་ཡིན་ལ། དེ་ལྟར་ལོས་བྱེད་དགོས། ཡིན་ཡང་ལས་ཀ་དེ་རིགས་དང་པོ་ནས་སྤུས་དག་པོ་ཡོང་ཐབས་ལ་ཞེ་ལྷོད་རྩ་བ་ནས་མ་སོང་བ་བྱེད་དགོས་པ་ལས། སྔོན་ལ་གྲངས་ཚད་ཐོག་དངངས་སྐྲག་བྱས་ནས་ཕྱིན་ཚེ་མཇུག་ཏུ་སྤུས་དག་པོ་མེད་པ་མང་པོ་ཞིག་ཆགས་ན་རྩ་བ་ནས་ཡག་པོ་མིན།

དེ་སང་དེ་འདྲ་ཁ་ཤས་ཡོང་གི་ཡོད་པའི་གནས་ཚུལ་ཐོས་ཀྱི་འདུག བསྟན་དགོན་དང་པོ་ཚུགས་ཡོང་དུས་ནས་སྤུས་དག་པོ་ཡོང་ཐབས་ལ་ཚང་མས་དོ་སྣང་བྱེད་དགོས། གྲགས་ཀ་མང་ཉུང་ལ་ཁྱད་པར་ཆེ་བ་མེད། ཉུང་ཡང་སྤུས་དག་པོ་བྱུང་ན་འདི་གལ་ཆེ་བ་ཡིན། ཕྱག་མཆོད་འབུལ་དང༌། བསོད་ནམས་གསོག་པའི་ཀུན་སློང་གི་ཐོག་ནས་དགོན་པ་ཉམས་གསོ་བྱེད་རྒྱུས་མཚོན་པའི་དེ་ཚོའི་གྲས་ཧ་ཅང་ཡག་པོ་ཡིན་ཀྱང༌། བསོད་ནམས་གསོག་པའི་ཆ་རྐྱེན་གཞན་ཡང་བབསྒྲུབ་རྒྱུ་ཡོད།

དཔེར་ན། སྨན་ཁང་ཡར་རྒྱས་གཏོང་རྒྱུ་དང༌། སྨན་ཁང་གསར་པ་འཛུགས་རྒྱུ་སོགས་འཕྲོད་བསྟེན་གྱི་ལས་རིགས་སྣ་ཚོགས་ཤིག་ཡོད་པ་དང༌། ལྷག་པར་སློབ་གྲྭ་བཙུགས་ནས་བོད་ཡིག་གཙོ་བོར་གྱུར་པའི་སློབ་སྦྱོང་ཁག་སྤྲད་ན་དེས་སངས་རྒྱས་ཀྱི་བསྟན་པའི་རྨང་གཞིར་ཕན་གྱི་ཡོད། ང་རང་ཚོ་བོད་ཀྱི་ས་ཁུལ་མང་པོ་ཞིག་ལ་རྩ་བའི་ལྷག་བསམ་དང༌། མི་རིགས་ཀྱི་ལ་ཞེན་ཤིན་ཏུ་ཡག་པོ་ཡོད་ཀྱང༌། ང་ཚོའི་བྱེད་སྟངས་འདི་ཕྱོགས་གང་ཅིའི་གནས་ཚུལ་ལ་བལྟས་ནས་ཆ་སྙོམ་པོ་ཞིག་མ་བྱུང་ཕྱིན། སྐབས་རེ་འཐུས་ཤོར་འགྲོ་རྒྱུའི་ཉེན་ཁ་ཡོད་པ་རྒྱུན་དུ་བརྗོད་པ་བཞིན་དེ་རིང་ཡང་འདིར་འཕྲོས་ནས་ཞུས་ན་སྙམ་པ་དྲན་བྱུང༌།

པ༽ ཨེ་ཤ་ཡའི་ཞི་བདེ་དང་། བོད་མིའི་ཆ་རྐྱེན།

མཐའ་དོན་གཙོ་ཆེ་ཤོས་འདིར་ཤེས་ཡོན་སློབ་སྦྱོང་བྱེད་བཞིན་ཡོད་པའི་བོད་ཕྲུག་ཚོ་ཚང་མས་ཧུར་ཐག་བྱེད་དགོས། སྤྱིའི་སངས་རྒྱས་ཀྱི་བསྟན་པ་དང༌། ང་རང་ཚོ་བོད་གངས་ཅན་ལྗོངས་ཀྱི་རང་དབང་གཉིས་འབྲེལ་བ་ཤིན་ཏུ་དམ་པོ་ཡོད། སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་བོད་མི་རིགས་ཞེས་པ་འདི་མི་སྒེར་སོ་སོའི་མི་ཚེ་ལ་ཚད་ཡོད་པས་མི་རབས་བརྗེས་འགྲོ་གི་ཡོད་ཀྱང༌། བོད་རིགས་མུ་མཐུད་ནས་གནས་དགོས་པས་མི་ཐོག་རྒན་པ་ཚོ་རྫོགས་ཀྱིན་རྫོགས་ཀྱིན་ལ་མི་ཐོག་གཞོན་པ་ཚོས་དེའི་མཇུག་མཐུད་ཀྱིན་མཐུད་ཀྱིན་བྱེད་དགོས།

ཐོག་མར་མཐའ་ཡས་པའི་སེམས་ཅན་ཐམས་ཅད་ཀྱི་དོན་དུ་མ་བྱུང་ཡང་སྤྱིར་འཛམ་བུ་གླིང་དང༌། བྱེ་བྲག་དེའི་ནང་ཚན་ཨེ་ཤ་ཡ་དབུས་སུ་བཞག་པའི་དེའི་ཉེ་སྐོར་གྱི་ས་ཁུལ་ཡོངས་ལ་ཞི་བདེ་དང༌། ཁོར་ཡུག་གཙང་མ་ཡོང་བའི་ཆ་རྐྱེན་ཞིག་ང་རང་ཚོ་བོད་མི་རིགས་ཀྱིས་བསྐྲུན་དགོས། དེའི་ཐད་མིག་དཔེ་བཟང་པོ་ཞིག་འཇོག་ཐུབ་པའི་ནུས་པ་ང་ཚོར་ཏན་ཏན་ཡོད་ལ། གོ་སྐབས་ཤིག་བྱུང་ཕྱིན་ང་ཚོས་ཆ་རྐྱེན་དེ་དག་བསྒྲུབ་ཐུབ། དེ་ལུགས་ཚང་མའི་སེམས་ལ་འཆར་བའི་སྒོ་ནས་ཕྱི་ནང་གི་ཤེས་ཡོན་སློབ་སྦྱོང་གང་ཅིར་ཧུར་བརྩོན་བྱེད་རོགས་ཞེས་འབོད་སྐུལ་ཞུ་རྒྱུ་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༤ ཟླ་ ༥ ཚེས་ ༥ ཉིན་གངས་སྐྱིད་ཕྱི་འབྲེལ་ཚོགས་ཁང་དུ། གཏན་ཉིན་སློབ་སྤྱི་ཁག་དང༌། དགེ་རྒན། གཞིས་འགོ་བདེ་དོན། ལྡི་ལི་དབུས་བོད་སློབ་འཛིན་སྐྱོང་ཚོགས་པའི་དྲུང་ཆེ་སོགས་འབྲེལ་ཡོད་ཚོགས་འདུའི་སར་སྩལ་བའི་བཀའ་སློབ།

ཀ༽ ཤེས་ཡོན་གྱི་ལྟེ་གནས་དང་། བོད་ཕྲུག་གསོ་སྐྱོང་།

དེ་རིང་འདིར་ང་རང་ཚོ་བོད་པའི་སློབ་གྲྭ་ཁག་གི་འགོ་ཁྲིད་རྣམས་དང༌། གཞིས་འགོ་ཁག རྒྱ་གར་དབུས་ཤེས་རིག་ཚོགས་པའི་དྲུང་ཆེ་དང༌། ང་རང་ཚོ་བཙན་བྱོལ་གཞུང་གི་ཤེས་རིག་སྡེ་ཚན་གྱི་ལས་ཀ་བྱེད་མཁན་ཚོ་བཅས། ཁྱེད་རང་ཚོ་ཚང་མ་འདིར་རུབ་འཛོམས་བྱས་ཏེ་མིའི་མི་ཚེའི་འཚོ་བའི་ནང་ལ་གལ་ཆེ་ཤོས་དང༌། མི་རིགས་ཤིག་འཛུགས་སྐྲུན་བྱེད་པའི་དོན་རྩ་གལ་འགངས་ཆེན་པོ་ཡིན་པ་ཤེས་ཡོན་གྱི་གནད་དོན་སྐོར་ལ་གོ་བསྡུར་བྱེད་ཀྱི་ཡོད་པ་རེད། དེ་རིང་ང་རང་ཚོ་ཐུག་འཕྲད་བྱུང་བར་དགའ་པོ་བྱུང༌། ཁྱེད་རང་ཚང་མར་འཚམས་འདྲི་ཡོད།

དེ་རིང་གི་ཚོགས་འདུ་འདི་འདུ་འཛོམས་ཆེ་བ་ཞིག་དང༌། རྒྱ་བོད་འགན་ཡོད་མཁན་མང་པོ་ཞིག་མཉམ་འཛོམས་བྱས་པའི་དུས་ཚོད་དང་པོ་ཆགས་བསྡད་ཡོད། ཁྱེད་རང་ཚོ་གོ་བསྡུར་ལྷུག་པོ་ཞིག་དང༌། མ་འོངས་པའི་བྱེད་ཕྱོགས་སྐོར་ལ་ལམ་སྟོན་ནམ། ཐབས་ཤེས་བྱེད་ཕྱོགས་གསལ་པོ་ཞིག་ཡོང་ཐུབ་པའི་རེ་བ་ཡོད་ལ། ཡོང་གི་རེད་བསམ་པ་དྲན་གྱི་འདུག མིའི་རང་བཞིན་གྱི་ཁྱད་ཆོས་ལ་རྗེས་ཡོང་སྔོན་དྲན་གྱི་བསམ་བློ་གཏོང་བའི་ནུས་པ་ཆེན་པོ་ཞིག་ཡོད་པ་རེད། མ་འོངས་པའི་བྱེད་ཕྱོགས་སྐོར་ལ་ཐབས་ལམ་སྣ་ཚོགས་བསམ་བློ་འཁོར་ནས་སོ་སོ་སྒེར་པ་ཡིན་ནའང་འདྲ། མི་ཚེ་གཅིག་ཡིན་ནའང་འདྲ། ལུང་པ་ཞིག་ཡིན་ནའང་འདྲ། གང་ལྟར་མ་འོངས་པར་ཡར་རྒྱས་འགྲོ་ཐབས་ལ་བསམ་བློ་གཏོང་བ་འདི་ང་རང་ཚོ་མིའི་ཁྱད་ཆོས་ཡིན་པ་རེད། མི་ལ་ལྷན་སྐྱེས་ཀྱི་མ་འོངས་པའི་གནས་ཚུལ་ལ་བསམ་བློ་གཏོང་བ་དང༌། འཆར་གཞི་འགོད་རྒྱུའི་ནུས་པ་ཡོད་པ་དེ་ད་དུང་གོང་ནས་གོང་དུ་སྤེལ་རྒྱུའི་ཐོག་ལ་ཤེས་བྱ་ཡོན་ཏན་དགོས་པ་དེ་གལ་ཆེན་པོ་ཞིག་ཆགས་ཀྱི་ཡོད་པ་རེད།

ང་ཚོ་བཙན་བྱོལ་བ་ཆགས་པའི་སྐབས་སུ་མ་འོངས་པའི་བོད་སྤྱི་པའི་དོན་དག་བབསྒྲུབ་རྒྱུ་དང༌། བོད་མི་སྒེར་སོ་སོའི་གནས་སྟངས་གང་ཅི་ཤེས་ཡོན་ལ་རག་ལས་ཀྱི་ཡོད་པར་བརྟེན། བོད་པའི་ཤེས་ཡོན་ཡར་རྒྱས་གཏོང་རྒྱུ་དེ་ཧ་ཅང་གལ་ཆེན་པོར་བརྩིས་ནས་ཐོག་མར་སློབ་གྲྭ་ཁག་བཙུགས་པ་རེད། ཤེས་ཡོན་དེ་ཡང་བོད་པའི་ཕྲུ་གུའི་ཤེས་ཡོན་ཡིན་པས་བོད་མི་མཚན་ཉིད་ཚང་བ་ཞིག་ཡོང་བ་ལ་བོད་པའི་ཤེས་ཡོན་ངེས་པར་དུ་དགོས་ཀྱི་ཡོད་པ་རེད། འཛམ་གླིང་དེང་དུས་ཀྱི་ཤེས་ཡོན་དང་ཆབས་ཅིག་བོད་པའི་ཤེས་ཡོན་ཡོད་པ་ཞིག་བྱུང་ན་བོད་པའི་དྲི་མ་མ་ཡལ་བ་ཞིག་དང༌། བོད་པའི་རྣམ་པ་མ་ཡལ་བ་ཞིག་ཡོང་གི་ཡོད་པ་རེད། བོད་པའི་རྣམ་པ་མ་ཡལ་བའི་ཤེས་ཡོན་ཅན་ཞིག་བྱུང་བ་ཡིན་ན་བོད་ལུང་པར་ཕན་པ་ཞིག་ཡོང་གི་རེད།

བོད་པའི་རྣམ་པ་དེ་ཟིན་མ་ཐུབ་ན་དེང་དུས་ཀྱི་ཤེས་ཡོན་གཅིག་པུས་སོ་སོ་སྒེར་ལ་འཕྲལ་སེལ་དཀའ་ངལ་མེད་ཙམ་བྱུང་ན་ཡང་། མི་ཚེ་རིང་པོའི་ནང་དུ་བོད་པ་ཞིག་ལ་བོད་པའི་ཤེས་ཡོན་ཡོད་ན་སེམས་སྐྱིད་པ་དང༌། བག་ཕེབས་པ་ཞིག་ཡོང་གི་རེད། བོད་པ་ཡིན་པ་གང་ཞིག་ལ་བོད་པའི་ཤེས་ཡོན་མེད་ན་ཁོ་གང་འཚམ་ནས་ཕོ་རོག་དཀར་པོ་ཆགས་རྒྱུ་རེད། སྤྱི་ཚོགས་གང་དུ་བསྡད་ཀྱང་ཤ་ཁྲག་ལས་གྲུབ་པའི་ལུས་པོ་ནི་བརྗེ་ཐབས་མེད། ག་ལེ་ག་ལེར་སོ་སོ་རང་ཉིད་གང་ནས་ཡིན་པ་དང༌། གང་ནས་ཡོང་བ། ངའི་ཕ་མ་ཚོ་གང་ནས་ཡིན་པ་སོགས་བསམ་བློ་འཁོར་ཡོང་དུས་རང་ཉིད་བོད་པ་ཞིག་ཡིན་ན་ཡང༌། རང་ལ་བོད་པའི་དྲི་མ་མེད་མཁན་ཞིག་ཆགས་བསྡད་དུས་སྐྱིད་པ་ཞིག་ཡོང་རྒྱུ་ཁག་པོ་རེད། བོད་སྤྱི་པའི་དོན་དག་སྨོས་མེད་ཁར། སྒེར་སོ་སོའི་དོན་ལ་ཡིན་ན་ཡང་བོད་པའི་ཤེས་ཡོན་ཞིག་ཡོད་ན་གང་ལྟར་ཕན་ཐོགས་ཡོད་པ་ཞིག་དང༌། དགེ་མཚན་ཡོད་པའི་གནས་ཚུལ་དེའི་འོག་ནས་བོད་པའི་སློབ་གྲྭ་ཞེས་ཟུར་དུ་བཙུགས་པ་རེད།

ཁ༽ རྒྱ་གར་གྱི་རོགས་ཕན་དང་། བརྗེད་མེད་ཀྱི་བཀའ་དྲིན།

གཙོ་ཆེ་ཤོས་སྐབས་དེར་རྒྱ་གར་གཞུང་གི་སྲིད་བློན་དམ་པ་ནེ་ཧེ་རུ་ཞལ་བཞུགས་པའི་སྐབས་ལ་ཁོང་གིས་དམིགས་བསལ་གྱི་ཐུགས་འཁུར་བཞེས། ཁོ་རང་སྐུ་སྒེར་གྱི་ཆ་ནས་དོ་སྣང་དང༌། ཤ་ཚ་རྣམ་འགྱུར་ཤུགས་ཆེན་པོའི་ཐོག་ནས་ལྡི་ལིར་དབུས་བོད་སློབ་འཛིན་སྐྱོང་ཚོགས་པ་བཙུགས། སློབ་གྲྭའི་འགྲོ་སོང་ཡོངས་རྫོགས་རྒྱ་གར་གཞུང་ནས་འགན་བླངས། བོད་པའི་ཕྲུ་གུ་ཚོ་ལ་དེང་དུས་ཀྱི་ཤེས་ཡོན་དང་ཆབས་ཅིག་བོད་རང་གི་ཤེས་ཡོན་འཇགས་ཐུབ་པ་ཡོང་བའི་འཆར་གཞི་ཆ་ཚང་བཟོས་ནས་དུས་ད་ལྟ་བར་དུ་ང་ཚོའི་སློབ་གྲྭ་ཁག་གི་ནང་ལ་ལག་ལེན་བསྟར་ཡོད། དེའི་ཐོག་ལ་རྒྱ་གར་གྱི་མི་ཕོ་མོ་མང་པོས་བོད་པའི་སློབ་ཕྲུག་གི་དོན་དག་ལ་ཁུར་བླངས། མདོར་ན་བོད་མི་བཙན་བྱོལ་བ་ས་ཆ་ཁུག་ཀྱོག་ལ་གཞིས་ཆགས་བྱས་ནས་བསྡད་པའི་ནང་ལ་ཡང་རྒྱ་གར་དགེ་རྒན་ཚོས་བོད་པ་དང་མཉམ་དུ་དཀའ་སྡུག་མྱངས་ཏེ་ལོ་ནས་ལོ་སྦྲེལ་ཏེ་བསྡད་པ་རེད། མ་གཞི་འཐུས་སྒོ་མ་ཚང་བ་དེ་འདྲ་ཡོད་ན་ཡང་སྤྱི་ཡོངས་ཀྱི་ཆ་ནས་དངོས་གནས་ཧ་ཅང་གི་བཀའ་དྲིན་ཆེན་པོ་རེད།

དེ་ལྟར་རྒྱ་གར་གཞུང་གི་འགྲོ་སོང་བཏང༌། རྒྱ་གར་གྱི་མི་སྣ་མང་པོ་ཞིག་གིས་དངོས་སུ་བོད་པ་དང་མཉམ་དུ་བསྡད་ནས་བོད་པའི་ཕྲུ་གུའི་ཤེས་ཡོན་གྱི་ཐོག་ལ་ཁུར་བླངས་ཏེ་ཞབས་འདེགས་བསྒྲུབས་པ་འདི་དངོས་གནས་བརྗེད་དུ་མེད་པའི་བཀའ་དྲིན་ཆེན་པོ་རེད། ད་ལྟ་ང་ཚོའི་མི་ཐོག་འདི་རྣམས་ཀྱིས་སོ་སོའི་མིག་གིས་མཐོང་བའི་ཐོག་ནས་བཀའ་དྲིན་བརྗེད་མི་ཐུབ་པ་ཙམ་དུ་མ་ཟད། མ་འོངས་པའི་བོད་ཀྱི་ལོ་རྒྱུས་ནང་ལ་ཡིན་ནའང་ལྔ་བཅུ་ང་དགུའི་གནས་ཚུལ་དཀའ་ངལ་ཆེན་པོ་ཞིག་གིས་བོད་མི་རིགས་ཆགས་འཇིག་གི་མཚམས་ལ་སླེབས་སྐབས་རྒྱ་གར་གྱི་སྲིད་བློན་ནེ་ཧེ་རུ་ནས་བོད་པའི་ཐོག་ལ་ཕུགས་རྒྱང་རིང་པོའི་དགོངས་པ་བཞེས་ནས་བོད་པའི་སློབ་གྲྭ་ཚོགས་པ་ཞིག་ཟུར་དུ་བཙུགས། འགྲོ་སོང་རྒྱ་གར་གཞུང་གིས་འགན་བླངས་ཏེ་རྒྱ་གར་ནང་ལ་བོད་པའི་ཕྲུ་གུ་ཁྲི་ཕྲག་ཁ་ཤས་ཤིག་ལ་སློབ་སྦྱོང་སྤྲད་པ་རེད་ཅེས་ང་ཚོའི་མི་ཐོག་རྗེས་མ་ཚོས་ཡིན་ན་ཡང་བརྗེད་ཐབས་མེད་པ་ཞིག་རེད་བསམ་པ་དྲན་གྱི་འདུག

དེ་སྔ་སྲིད་བློན་ནེ་ཧེ་རུ་དང༌། རྒྱ་གར་ཤེས་རིག་བློན་ཆེན་ཤྲི་མ་ལི་གཉིས་དང༌། ང་ཚོ་མཉམ་དུ་ཉིན་གུང་གསོལ་ཚིགས་ཤིག་གི་སྐབས་དབུས་བོད་སློབ་འཛིན་སྐྱོང་ཚོགས་པ་འཛུགས་རྒྱུའི་སྐོར་གོ་བསྡུར་བྱས་ནས་ཐག་གཅོད་བྱས་པ་རེད། དེས་ན་སྲིད་བློན་ནེ་ཧེ་རུ་སོགས་རྒྱ་གར་གཞུང་གི་དཔོན་རིགས། ཤྲི་མ་ལིས་མཚོན་པའི་རྒྱ་གར་དབུས་ཤེས་རིག་ལས་ཁུངས་ནང་གི་མི་སྣ་ཁག དེ་བཞིན་ང་རང་ཚོ་བོད་སློབ་འཛིན་སྐྱོང་ཚོགས་པའི་ལས་ཀ་བྱེད་མཁན་ཚོ། གང་ལྟར་འདས་པའི་མི་སྣ་བོད་ཕྲུག་གི་ཤེས་ཡོན་ཐོག་དཀའ་ལས་རྒྱག་མཁན་ཚང་མ་ལ་དེ་རིང་གི་གོ་སྐབས་འདིར་ང་ཚོས་རྗེས་དྲན་བྱེད་རྒྱུ་དང༌། ད་ལྟ་འདིར་དངོས་སུ་ལས་ཀ་བྱས་དང་བྱེད་བཞིན་པའི་སྐུ་ཞབས་དྷ་དྷ་དང༌། དེ་བཞིན་གྱི་དགེ་རྒན་རྣམ་པ་ཁྱེད་རང་ཚོ་ཚང་མ་ལ་ཐུགས་རྗེ་ཆེ་ཞེས་ཞུ་རྒྱུ་ཡིན། དེ་ངས་འདྲ་ཆགས་པོ་བྱས་ནས་བཤད་པ་མིན། ད་ལྟ་བཤད་མ་ཐག་པའི་རྒྱུ་མཚན་དེ་དག་ལ་བརྟེན་ནས་ཁྱེད་རང་ཚོ་ལ་ཐུགས་རྗེ་ཆེ་ཞུ་གི་ཡོད།

སྔ་མོ་ཡིན་ན་ང་ཚོ་བོད་ལུང་པ་འདི་རྒྱ་དཀར་ནག་གཉིས་ཀྱི་བར་ན་གནས་ཡོད། རང་བཞིན་གྱི་མིའི་འགྲོ་སྟངས་ལྟར། ཁྱིམ་མཚེས་ཁག་ནས་ང་ཚོས་མིག་དཔེ་དང་ཉམས་མྱོང་མང་པོ་ཞིག་བླངས་ཡོད། དེའི་ནང་ནས་གལ་ཆེ་ཤོས་རྒྱ་གར་འཕགས་པའི་ཡུལ་ནས་ནང་པ་སངས་རྒྱས་པའི་ཆོས་གཙོ་བོར་གྱུར་པའི་རིག་གཞུང་ཡག་པོ་མང་པོ་ཞིག་བླངས་ཏེ་སྔ་དུས་ང་ཚོ་བོད་པའི་སློབ་དཔོན་རྒྱ་གར་གྱི་ལུང་པ་འདི་ནས་བྱས་པར་བརྟེན། ང་ཚོ་བོད་པ་ཚོ་རྒྱ་གར་མཁས་པའི་དགེ་ཕྲུག་ཆགས་བསྡད་ཡོད། འདས་པའི་ལོ་རྒྱུས་ནང་ལ་བལྟས་ན་རྒྱ་གར་མཁས་པའི་དྲིན་ལ་བརྟེན་ནས་ང་ཚོ་བོད་མི་རིགས་འདི་གཞི་ནས་ཤེས་ཡོན་ཡོད་པའི་མི་རིགས་ཤིག་ཆགས་ཡོད། མ་གཞི་ང་ཚོ་བོད་མི་རིགས་རང་ཉིད་ལའང་གནའ་རབས་ནས་རིག་གཞུང་ཞིག་ཡོད་ན་ཡང་རྒྱ་གར་ནས་ནང་པ་སངས་རྒྱས་པའི་ཆོས་གཙོ་བོར་གྱུར་པའི་རིག་གཞུང་འདི་བླངས་པར་བརྟེན་ནས་བོད་ཀྱི་རིག་གཞུང་དེ་ཤིན་ཏུ་ཕྱུག་པ་དང༌། ཡར་རྒྱས་སུ་ཕྱིན་ཡོད་པ་རེད།

དེང་དུས་བོད་ལུང་པ་རང་དབང་བྲལ། དཀའ་ངལ་ཆེན་པོ་འཕྲད་པའི་སྐབས་འདིར་ང་ཚོ་བཙན་བྱོལ་བོད་མིའི་ཕྲུ་གུ་རྣམས་ལ་རྒྱ་གར་གྱི་གྲོགས་པོ་ཚོས་གཞི་ནས་དེང་དུས་ཀྱི་ཤེས་ཡོན་ཐོག་ལ་རོགས་རམ་ཕན་ཐོགས་ཧ་ཅང་ཆེན་པོ་ཞིག་བྱུང་ཡོད་པ་རེད། ང་ཚོ་འདིར་བཙན་བྱོལ་ལ་བསྡད་ནས་ལོ་སུམ་ཅུ་ལྷག་ཙམ་སོང་བའི་རིང་ལ་བོད་པའི་ཕྲུ་གུ་ཁྲི་ཕྲག་ཁ་ཤས་ཤིག་གིས་རྒྱ་གར་ནང་ལ་ཤེས་ཡོན་སྦྱངས་ཡོད། དེང་སང་དངོས་ཡོད་གནས་ཚུལ་ལ་བོད་ནང་རྒྱ་མིས་དབང་བསྒྱུར་བྱས་པའི་འོག་ནས་བོད་པའི་དེང་དུས་ཀྱི་ཤེས་ཡོན་གྱི་གནས་ཚད་དང༌། རྒྱ་གར་ལ་བཙན་བྱོལ་བའི་བོད་མིའི་ཤེས་ཡོན་གྱི་གནས་ཚད་བསྡུར་ན་རྒྱ་གར་ལ་དྲག་པ་མ་གཏོགས་སྐྱོ་བ་མེད་པ་དེང་སང་ཡོངས་གྲགས་རེད། རྒྱ་གར་གྱི་གྲོགས་པོ་ཚོས་སློབ་སྦྱོང་སྤྲད་པའི་དྲིན་གྱིས་རྒྱ་གར་ནང་ལ་སློབ་སྦྱོང་བྱས་ཏེ་ཤེས་ཡོན་གང་ལ་གང་འཚམ་ཡོད། བོད་པའི་ཕྲུ་གུ་ཁྲི་ཕྲག་ཁ་ཤས་ཡོད་པ་འདི་རྣམས་ཀྱིས་མ་འོངས་པ་ལ་བོད་ནང་འཛུགས་སྐྲུན་བྱེད་རྒྱུའི་ཤེས་ཡོན་གྱི་ཐོག་ལ་ཞབས་འདེགས་སྒྲུབ་ཐུབ་པའི་དུས་ཚོད་ཅིག་ཤར་གྱི་རེད་བསམ་པ་དྲན་གྱི་འདུག དེས་ན་ཁྱེད་རང་ཚོ་རྒྱ་གར་གྲོགས་པོ་ཚོས་དངོས་གནས་བྱས་རྗེས་ཆེན་པོ་བཞག་ཡོད།

འཛམ་བུ་གླིང་འདིའི་སྒང་ལ་ལོ་རྒྱུས་ཡུན་རིང་ཡོད་པའི་མི་རིགས་ཤིག་དང༌། ཆོས་དང་རིག་གཞུང་གཏིང་ཟབ་ཡོད་པའི་མི་རིགས་ཤིག་ཆགས་འཇིག་གི་མཚམས་སུ་སླེབས་པའི་སྐབས་ལ་དེར་མཐུན་རྐྱེན་གྱི་བྱས་རྗེས་འཇོག་མཁན། བོད་པའི་སློབ་གྲྭའི་དགེ་རྒན་གྱི་ལས་འགན་འཁྱེར་ནས་བོད་པའི་ཕྲུ་གུ་ཚོར་སློབ་སྦྱོང་སྤྲད་པ་དེ་འཛམ་བུ་གླིང་འདིའི་ནང་གི་མི་རིགས་ཤིག་འཚོ་ཐུབ་པ་དང༌། མི་རིགས་ཤིག་ཡར་རྒྱས་ཡོང་བའི་ཐོག་ལ་ཕན་ཐོགས་ཡོད་པའི་ཆ་རྐྱེན་སྒྲུབ་ཀྱི་ཡོད་བསམ་པའི་ངོས་འཛིན་བྱ་རྒྱུ་དེ། རྒྱ་གར་དགེ་རྒན་གྲོགས་པོ་ཚོས་མཁྱེན་དགོས་ཀྱི་འདུག འདས་པའི་དུས་ཡུན་ནང་ཁྱེད་རང་ཚོའི་བྱས་རྗེས་ལ་ཐུགས་རྗེ་ཆེ་ཞེས་ཞུས་པ་དང་ཆབས་ཅིག་མ་འོངས་པ་ལ་ཡང་དམིགས་ཡུལ་རྒྱ་ཆེན་པོ་ཡོད་པ་འདི་ཁྱེད་རང་ཚོས་བློ་ལ་ཤར་བ་བྱས་ནས་སྔར་བཞིན་དུ་འབད་བརྩོན་བསྐྱེད་རོགས་ཞེས་ཞུ་འདོད་བྱུང༌།

ལྷག་དོན་སྐུ་ཞབས་དྷ་དྷ་ཁྱེད་རང་གིས་ཤེས་རིག་ཚོགས་པའི་དྲུང་ཆེའི་ལས་འགན་བླངས་པ་ནས་མིག་མཐོང་ལག་ཟིན་གྱི་ཡར་རྒྱས་བྱུང་ཡོད་པ་དང༌། དེ་བཞིན་ཁྱེད་རང་ལ་འབྲེལ་ཡོད་བོད་མི་ཤེས་རིག་ལས་ཁུངས་ཀྱི་ལས་བྱེད་པ་དང༌། སློབ་གྲྭ་ཁག་གི་ལས་བྱེད། དེ་མིན་འབྲེལ་ཡོད་མི་སྣ་ཚང་མས་ཁྱེད་རང་གིས་བསམ་པ་རྣམ་དག་གི་ཐོག་ནས་ཁུར་འགན་བཞེས་ཀྱི་འདུག་ཟེར་བ་དང༌། ནུས་པ་ཐོན་པའི་གྲུབ་འབྲས་ཡོང་གི་ཡོད་སྟབས་ངས་དེ་རིང་ཁྱེད་རང་ལ་དམིགས་བསལ་གྱི་ཐུགས་རྗེ་ཆེ་ཞུ་འདོད་བྱུང༌།

ག༽ དགེ་རྒན་ལས་བྱེད་དང་། བསྒྲུབ་བྱའི་དམིགས་ཡུལ།

དེ་ནས་ང་རང་ཚོ་བོད་པའི་དགེ་རྒན་ཚོ་དང༌། གཞིས་འགོ་བདེ་དོན་ཚོས་ཤེས་ཡོན་གྱི་ཐོག་ལ་འགན་འཁུར་ཤུགས་ཆེ་ཙམ་ལེན་རྒྱུའི་འཆར་འགོད་གོ་སྒྲིག་བྱས་པ་དེ་ཡག་པོ་བྱུང་འདུག གང་ལྟར་ང་རང་ཚོ་བོད་རིགས་གཞིས་འགོ་བདེ་དོན་དང༌། དགེ་རྒན་ཚོས་རྒྱ་གར་གྱི་དགེ་རྒན་ཚོ་ལས་ལྷག་ཙམ་གྱི་ཁུར་འགན་མང་བ་འཁྱེར་དགོས་པ་དངོས་པོའི་གཤིས་ལུགས་རེད། གང་ཡིན་ཞེ་ན། རང་དོན་རང་གཅེས་བྱེད་དགོས་པའི་གནས་ཚུལ་ཡིན། ད་ཕན་ང་རང་ཚོའི་སློབ་གྲྭ་ཁག་ལ་བོད་རིགས་དགེ་རྒན་ཇེ་མང་དུ་འགྲོ་བཞིན་པ་དང༌། དེ་ཡང་རང་ཉིད་ལ་གཞི་རྩའི་སློབ་སྦྱོང་ཡོད་པའི་ཐོག་ལ་དགེ་རྒན་གྱི་འོས་སྦྱོང་ཐོན་པའི་དགེ་རྒན་ཇེ་མང་འགྲོ་བཞིན་ཡོད་པ་ཡག་པོ་རེད། ཡིན་ནའང་བོད་རིགས་དགེ་རྒན་གྲངས་ཀ་མང་དུ་ཕྱིན་པ་གཅིག་པུར་ངོ་མཚར་ཆེ་རྒྱུ་མེད་པས། དོ་བདག་སོ་སོའི་ངོས་ནས་དངོས་གནས་སེམས་འཁུར་ལེན་རྒྱུ་དེ་ཤིན་ཏུ་གལ་ཆེན་པོ་རེད།

ལས་ཀ་གང་དང་གང་ཡིན་ནའང་རྩ་བ་ལས་རིགས་དེ་གའི་ཉམས་མྱོང་དང་སྦྱོང་བརྡར་གལ་ཆེན་པོ་རེད་ལ། དེ་བས་གལ་ཆེ་ཤོས་ལྷག་བསམ་རེད། སོ་སོའི་བསམ་བློའི་ནང་ནས་ལས་རིགས་ག་རེ་ཡིན་ནའང་རང་ཐོག་ཏུ་བབས་པའི་ལས་འགན་དེ་དགའ་ཞིང་སྤྲོ་བཞིན་ཧུར་ཐག་བྱེད་རྒྱུའི་སེམས་ཤུགས་ཡོད་པའི་ཐོག་ནས་ལས་ཀ་བྱས་ན་ཉམས་མྱོང་ག་ལེར་གསོག་ཡོང་གི་རེད། མི་ལའང་སྐད་ཆ་འདྲི་རྒྱུ་ཡོང་གི་རེད། འགོ་སྟོད་དེ་ཙམ་མ་ཤེས་པ་ཞིག་ཡིན་ན་ཡང་ལས་ཀ་བྱེད་སེམས་ཡོད་པ་ཡིན་ན་ག་ལེར་ཤེས་ཡོང་གི་རེད།

དཔེར་ན་ང་རང་སྒེར་ལ་ཆ་བཞག་ན་ང་ལ་འཛམ་བུ་གླིང་གི་དེང་དུས་ཀྱི་ཤེས་ཡོན་མེད། དེ་བཞིན་ལུང་པ་གཅིག་གི་འགོ་ཁྲིད་བྱེད་རྒྱུའི་སྦྱོང་བརྡར་དང་ཉམས་མྱོང་གང་ཡང་མེད། ལྷག་དོན་ང་ཚོའི་རང་དབང་རྩོད་ལེན་བྱེད་པའི་དོན་དུ་རྒྱ་མིར་ཁ་གཏད་གཅོག་དགོས་ཀྱི་ཡོད། དེ་འདྲའི་ཐོག་ལ་སློབ་སྦྱོང་གང་ཡང་ཡོད་པ་མ་རེད། ཡིན་ནའང་བོད་མི་མང་གིས་ང་ལ་རེ་བ་རྒྱག་གི་ཡོད་པ་དང༌། རང་ངོས་ནས་ཀྱང་སོ་སོར་ལས་ཀྱིས་བསྐོས་པའི་འགན་རེད་བསམ་པའི་ཐོག་ནས་ཧུར་ཐག་བྱེད་ཀྱི་ཡོད། རྩ་བ་ནང་པ་སངས་རྒྱས་པའི་ཆོས་ཉམས་ལེན་བྱེད་མཁན་གྱི་དགེ་སློང་ཞིག་ཡིན་པས་དྲང་པོ་དྲང་བཞག་དང༌། བསམ་པ་རྣམ་དག ཕན་སེམས་བྱེད་པ་འདི་ཆོས་ཀྱི་ཉམས་ལེན་ཡིན། ཆབ་སྲིད་ལ་ཐུག་འཕྲད་བྱེད་དུས་སྐབས་རེ་རྩོད་པ་རྒྱག་དགོས་ཀྱང་བསམ་ཚུལ་དེ་དང༌། སོ་སོའི་ལྟ་བ་དེ་གཞི་ལ་བཞག་ནས་རྩོད་པ་རྒྱག་གི་ཡོད། རེ་འདུན་ཡང་བྱེད་ཀྱི་ཡོད། ང་རང་ཚོའི་ལས་བྱེད་པ་ཚོ་ལ་ཡང་བསམ་ཚུལ་དེ་གཞི་ལ་བཞག་ནས་སྐུལ་སློང་དང་རེ་འདུན་འདོན་གྱི་ཡོད། སྐབས་རེར་སྐྱོན་བརྗོད་བྱེད་ཀྱི་ཡོད། གང་ལྟར་ཡང་སྙིང་སོ་སོས་ཞུམ་པ་མེད་པ་ཧུར་ཐག་ངོ་ལྐོག་མེད་པ་ཞིག་བྱེད་བསམ་པའི་ཐོག་ནས་ཨུ་ཚུགས་རྒྱུན་བསྲིངས་བྱས་ནས་རིམ་པས་མི་ལ་འབྲེལ་བ་བྱེད་སྟངས་ཀྱི་ཉམས་མྱོང་གསོག་གིན་གསོག་གིན་ཤེས་ཡོང་རྒྱུ་འདུག

ལྷག་བསམ་དང་སེམས་ཤུགས་མེད་ན་ཤེས་ཡོན་གང་ཞིག་ཡོད་ནའང་མི་དེས་ཀོ་ཐག་གློད་ཉེན་ཡོད་པས། ཕན་ཐོགས་ཡོང་རྒྱུ་ཁག་པོ་རེད། ང་རང་གི་ཉམས་མྱོང་གི་ཐོག་ནས་དཔེ་མཚོན་བཤད་ན། དངོས་གནས་གལ་ཆེ་ཤོས་དེ་ལྷག་བསམ་དང༌སེམས་ཤུགས་རེད། ཧུར་ཐག་བྱེད་བསམ་པའི་སེམས་ཤུགས་ཡོད་ན་ཉམས་མྱོང་གསོག་གིན་གསོག་གིན་ལ་ཤེས་ཡོང་གི་རེད། ཁྱེད་རང་ཚོ་བོད་ཡིག་དགེ་རྒན་དང༌། དེ་བཞིན་འབྲེལ་ཡོད་ལས་བྱེད་པ་ཚང་མས་ང་ཚོའི་སྤྱི་དོན་བསྒྲུབ་བྱའི་དམིགས་ཡུལ་ངོས་ཟིན་པའི་ཐོག་ནས་ཧུར་ཐག་བྱེད་རྒྱུ་གལ་ཆེན་པོ་རེད། གང་ལྟར་ང་ཚོ་བོད་པའི་སློབ་གྲྭ་ཁག་དང་འབྲེལ་ཡོད་བོད་རིགས་ཚང་མས་དམིགས་བསལ་གྱི་འགན་འཁུར་ལེན་དགོས།

སྐབས་རེར་བོད་པའི་དགེ་རྒན་ཁ་ཤས་སྤྱི་སེམས་མེད་པའི་སྐྱོ་པོ་དེ་འདྲ་འདུག་ཟེར་བ་དང༌། སློབ་ཕྲུག་ལ་ཤ་ཚ་བའི་ཐོག་ནས་སློབ་སྦྱོང་སྤྲོད་རྒྱུར་དེ་ཙམ་གྱིས་དོ་སྣང་དང་སེམས་འཁུར་མེད་པ་དེ་འདྲ་འདུག་ཅེས་གནས་ཚུལ་གོ་ཐོས་ཡོང་གི་འདུག དེ་སྔ་རྒྱ་གར་བའི་དགེ་རྒན་ནང་ལའང་རེ་ཟུང་འགན་འཁུར་གྱི་བསམ་པ་མེད་པར་ཕོགས་ཟ་ཐུབ་ཙམ་ཞིག་མ་གཏོགས། ཉི་མ་གང་འཁྱོལ་བྱས་ནས་སྡོད་མཁན་དེ་འདྲ་བྱུང་ཡོད་པ་དང༌། ད་ཆ་བོད་རིགས་དགེ་རྒན་ཚོའི་ནང་ལའང་དེ་འདྲ་ཡོང་གི་འདུག་ཅེས་གནས་ཚུལ་གོ་ཐོས་ཡོང་གི་འདུག དེ་ཚོའི་གྲས་དཔེ་མ་སྲིད་པའི་སེམས་སྐྱོ་པོ་རེད། རྒྱ་གར་དགེ་རྒན་ནང་ལ་རེ་ཟུང་རེ་ཟུང་དེ་འདྲ་ཡོང་བར་ཁག་མི་འདུག ང་རང་ཚོ་བོད་རིགས་ནང་ལ་དེ་འདྲ་ཡོང་གི་འདུག་ཟེར་བ་དེ་བློ་ཡུལ་ལ་མི་ཤོང་བའི་སྐད་ཆ་རེད། ང་རང་ཚོ་སོ་སོའི་ལུང་པ་བྲལ་ཏེ་ཐབས་སྡུག་པོ་འདི་འདྲ་ཞིག་གི་ངང་ལ་གྱར་བའི་སྐབས་སུ་བོད་པ་གཅིག་གིས་བོད་སྤྱིའི་དོན་དག་ལ་སེམས་འཁུར་མེད་པར་ཞེ་ལྷོད་བཏང་ན་ཤིན་ཏུ་ངོ་ཚ་པོ་དང༌། རྒྱུ་འབྲས་ལ་མ་ལྟོས་པའི་ལས་ཀ་རེད། ང་རང་ཚོའི་བོད་རིགས་དགེ་རྒན་ཚོས་རྩ་བ་ལྷག་བསམ་གཡོ་བ་མེད་པ་ཞིག་དང༌། སེམས་ཀྱི་གཏིང་ནས་སེམས་ཐག་ཆོད་པའི་ལས་འགན་འཁྱེར་དགོས་པ་དེ་ཤིན་ཏུ་གལ་ཆེན་པོ་རེད། དེ་རྩ་དོན་གཅིག་བྱས།

ང༽ སྐད་ཡིག་གི་ཁྱད་ཡོན་དང་། ཡར་རྒྱས་སུ་གཏོང་ཐབས།

དེ་ནས་ཉེ་བར་ཁ་ཚ་བ་ཞིག་ལ་རིམ་པས་སློབ་ཚན་ཁག དཔེར་ན་འཛིན་གྲྭ་ལྔ་པ་བར་དུ་སློབ་ཚན་ཁག་ཡོངས་རྫོགས་བོད་སྐད་ཀྱི་ནང་ནས་སློབ་པའི་ལག་ལེན་བཀལ་ཏེ་འགྲོ་ཐུབ་པ་དང༌། འགྲིགས་ཐག་ཆོད་ཡོང་གི་ཡོད་པ་དེ་ཧ་ཅང་ཡག་པོ་རེད། སྔོན་མ་དྲུག་ཅུ་རེ་གྲངས་ནང་ཤེས་རིག་ཚོགས་ཆེན་ཐེངས་དང་པོ་འཚོགས་པའི་སྐབས་ནས་ང་ཚོས་སྐད་ཆ་བྱུང་ཡོད། དཔེར་ན་ང་རང་སྒེར་གྱི་ངོས་ནས་གཞན་དག་ཉམས་མྱོང་གང་ཡང་མེད་ཀྱང་སྔོན་མ་རྒྱ་ནག་ལ་ཕྱིན་པའི་སྐབས། རྒྱ་མིས་ཡན་ཕན་ཟེར་བ་ཀོ་རི་ཡའི་ས་མཚམས་རེད། ཀོ་རི་ཡའི་མི་རིགས་ཀྱི་རང་སྐྱོང་ཆུང་ཆུང་ཞིག་འདུག དེར་ལྟ་སྐོར་ལ་སླེབས་སྐབས་ཡུ་ནི་བ་སི་ཀྲིའི་ (University) རིམ་པ་བར་དུ་སློབ་ཚན་ཚང་མ་ཀོ་རི་ཡའི་སྐད་ཡིག་ཐོག་ནས་སློབ་ཀྱི་ཡོད་པ་ཞིག་དེ་དུས་དོ་སྣང་བྱུང༌།

ང་རང་ཚོ་བོད་པ་ལ་ཆ་བཞག་ན་རྩ་བའི་བོད་སྐད་འདི་སྐྱོ་པོ་གཏན་ནས་མིན། དཔེར་ན། ནང་པ་སངས་རྒྱས་པའི་ཆོས་ཀྱི་ཐོག་ལ་ལེགས་སྦྱར་གྱི་སྐད་དེ་གནའ་བོའི་སྐད་ཡིག་རྙིང་ཤོས་ཤིག་དང༌། སྐད་ཡིག་ཕྱུག་པོ་ཞིག་ཏུ་བརྩི་བཞིན་ཡོད། སྐད་ཡིག་ཕྱུག་པོར་བརྩིས་པ་དེའི་ཐོག་ནས་བཤད་པའི་ནང་པའི་ལྟ་བ་དང༌། གྲུབ་མཐའི་སྐོར་ཡོངས་སུ་རྫོགས་པ་བོད་སྐད་ཀྱི་ནང་ནས་ཤོད་ཐུབ་ཀྱི་ཡོད། འཛམ་བུ་གླིང་འདིའི་སྒང་ལ་ཡི་གེ་རྙིང་ཤོས་ཀྱི་གྲས་བཅུ་གྲངས་ཤིག་ཡོད་པའི་ནང་ལ་བོད་པའི་ཡི་གེ་འདི་ཡང་བགྲང་གི་འདུག རྩ་བའི་ཆ་ནས་ང་རང་ཚོ་བོད་པའི་སྐད་ཡིག་ཕྱུག་པོ་ཡིན་པ་གསལ་པོ་རེད།

དེང་དུས་ཀྱི་སློབ་ཚན་རིགས་ཁག་མང་པོ་ཞིག་གི་ནང་ལ་བོད་པའི་སྐད་བེད་སྤྱོད་བྱེད་རྒྱུའི་གོ་སྐབས་མ་བྱུང་བས་ཡར་རྒྱས་མ་ཕྱིན་པར་བསྡད་པ་ལས། རྩ་བ་བོད་པའི་སྐད་ཡིག་གི་ཐོག་ནས་དེང་དུས་ཀྱི་སློབ་ཚན་གང་ཞིག་ཡིན་ནའང་བསླབ་ཐུབ་པའི་ནུས་པ་ཡོད་པར་དེ་དུས་ནས་ངས་ཡིད་ཆེས་བྱས་ཏེ་འབད་རྩོལ་བྱས་པ་རེད། ཡིན་ན་ཡང་སྐབས་དེར་མི་ཁག་གཅིག་གི་བསམ་ཚུལ་ལ་དེ་ཁག་པོ་བྱས་མི་ཡོང་ངམ། ཕབ་སྒྱུར་གྲ་འགྲིགས་པོ་མ་བྱུང་ན་རྩ་བའི་ཤེས་ཡོན་ཐོག་ལ་འཐུས་ཤོར་ཕྱིན་མི་ཡོང་ངམ་ཞེས་དེ་མུར་སྤྱི་ས་བར་ས་བྱས་ནས་ལུས་པ་རེད། ད་ཆ་འདི་ལོ་བུ་གསོ་ཁང་གི་ཁོངས་ནས་ལག་ལེན་བཀལ་བ་དང༌། ང་ཚོའི་སློབ་གྲྭ་ཡོངས་རྫོགས་ལ་འཛིན་གྲྭ་གང་ལ་གང་འཚམ་བར་དུ་བོད་སྐད་ཀྱི་ཐོག་ནས་སློབ་ཚན་ཆ་ཚང་སློབ་རྒྱུའི་འཆར་གཞི་ཡོད་པ་འདི་ང་ཚོ་སྤོབས་པ་སྐྱེས་འོས་པ་ཞིག་རེད། ཡག་པོ་བྱུང་འདུག གང་ལྟར་ལས་ཀ་འདི་བྱེད་དགོས་ངེས་ཅན་ཞིག་རེད།

ང་ཚོ་འདིར་བཙན་བྱོལ་བ་བྱས་ནས་རྒྱ་གར་ནང་མི་ཚེ་སྐྱེལ་རྒྱུའི་དོན་དག་མ་རེད། ང་ཚོ་ཆབ་སྲིད་ཀྱི་བཙན་བྱོལ་བ་ཡིན་སྟབས་ཐོག་མ་ནས་འགྱེལ་ས་ནས་ལངས་ཐུབ་པ་དམིགས་ཡུལ་དུ་བཟུང་ཡོད་པར་བརྟེན། ང་རང་ཚོའི་བོད་པའི་སྐད་ཡིག་འདི་ཕྱུག་པོ་བཟོ་རྒྱུ་དང༌། བོད་པའི་སྐད་ཡིག་གི་ཐོག་ནས་ལས་རིགས་ཆ་ཚང་བྱེད་ཐུབ་པ་ཞིག་དགོས་ཀྱི་ཡོད། རྒྱ་གར་ནང་ལ་མི་ཚེ་སྐྱེལ་མཁན་ཞིག་ཡིན་ན་མཐའ་གཅིག་ཏུ་བོད་པའི་སྐད་ཡིག་ཐོག་ཤུགས་རྒྱག་དགོས་དོན་མེད་ན་ཡང༌། ང་ཚོ་འགྱེལ་ས་ནས་ལང་རྒྱུའི་དམིགས་ཡུལ་ཡོད་སྟབས་བོད་པའི་སྐད་ཡིག་ཡོན་ཏན་ཐོག་ཤུགས་རྒྱག་རྒྱུ་ཧ་ལས་པའི་གལ་ཆེན་པོ་ཆགས་ཡོད།

ཨིན་ཇི། ཧིན་དཱི། དེ་མིན་གྱི་སྐད་ཡིག་འདྲ་མིན་དེ་རིགས་སྐད་ཡིག་དེ་ག་སློབ་སྦྱོང་བྱེད་པ་ལས། སློབ་ཚན་གཞན་དག་ཚང་མ་སོ་སོའི་བོད་ཀྱི་སྐད་ཡིག་ཐོག་ནས་སློབ་སྦྱོང་བྱེད་ཐུབ་པ་ཞིག་ངེས་པར་དུ་དགོས་ཀྱི་འདུག དེ་བྱུང་ན་བོད་པའི་སྐད་ཡིག་ཡར་རྒྱས་འགྲོ་གི་རེད། དེས་བོད་པའི་རིག་གཞུང་ལ་ཕན་གྱི་རེད། བོད་པའི་རྣམ་པ་ཟིན་རྒྱུ་ལ་དེས་ཕན་གྱི་རེད། བོད་པའི་སྐད་ཡིག་ཡར་རྒྱས་མ་བཏང་བར་ཟ་སྐད་འཐུང་སྐད་ཙམ་མ་གཏོགས་གཞན་དག་ལས་དོན་འགངས་ཆེ་བ་ཚོ་སྐད་ཡིག་གཞན་དག་བེད་སྤྱོད་བྱས་ན་མ་གཏོགས་བོད་པའི་སྐད་ཡིག་གིས་མ་འདང་བར་བསྡད་ན་ཧ་ཅང་ངོ་ཚ་པོ་རེད་ལ། བོད་པའི་སྐད་ཡིག་རང་ཤུགས་ཀྱིས་འཐུས་ཤོར་འགྲོ་གི་རེད། དངོས་ཡོད་གནས་ཚུལ་ལ་བོད་སྐད་མ་འདང་བ་ཞིག་གི་གནས་ཚུལ་མུ་མཐུད་བསྡད་པ་ཡིན་ན་བོད་པའི་རིག་གཞུང་རྩ་བ་ཆེན་པོ་རེད། ཅེས་ང་ཚོས་ག་ཚོད་བཤད་ན་ཡང་དེ་ཙམ་གྱིས་ནུས་པ་ཐོན་ཐུབ་ཀྱི་མ་རེད། དེ་འདྲའི་རྒྱུ་མཚན་གྱི་ཐོག་ནས་ང་ཚོ་བོད་པའི་དགེ་རྒན་ཚོར་དམིགས་བསལ་གྱི་ལས་འགན་ཆེན་པོ་སླེབས་ཡོང་གི་ཡོད་པ་རེད། སློབ་ཚན་ཚང་མ་བོད་པའི་སྐད་ཡིག་གི་ནང་ནས་སློབ་དགོས་པར་བརྟེན་བོད་པའི་དགེ་རྒན་རྣམས་ནས་དམིགས་བསལ་གྱི་དོ་ཁུར་ཆེར་བསྐྱེད་བྱ་རྒྱུ་དེ་གལ་ཆེན་པོ་འདུག

ཅ༽ བུ་ཕྲུག་གི་ཤེས་ཡོན་དང་། རང་དོན་རང་གཅེས།

གཞིས་འགོ་བདེ་དོན་ཁག་ནས་ཀྱང་ཁུར་མཉམ་ལེན་བྱས་ན། ས་གནས་ས་ཐོག་ལ་ཁ་ཡོད་ལག་ཡོད་ཀྱི་ཕན་ཐོགས་ཡོང་རྒྱུ་རེད། ཁྱེད་རང་གཞིས་འགོ་བདེ་དོན་ཚོ་ལ་ཡང་འགན་འཁྲི་ཡོད་པ་ལྟར། དགེ་སྐྱོན་གང་ནས་ཡོང་གི་འདུག འཐུས་ཤོར་སའི་གཞི་གང་ཞིག་ཡོད་མེད་ཐད་དམིགས་བསལ་གྱི་དོ་སྣང་རྒྱུན་དུ་བྱས་ཏེ་འཐུས་ཤོར་གྱི་འདུག་ན་རྒྱབ་བཤད་མིན་པར་ས་གནས་ས་ཐོག་རང་ནས་སྐབས་འཕྲལ་སེལ་ཐབས་བྱེད་དགོས། ཕ་མ་ཚོར་ཡང་བོད་པའི་ཕྲུ་གུའི་ཤེས་ཡོན་གྱི་ཐོག་དོ་སྣང་རང་དོན་རང་གཅེས་ཀྱི་བྱེད་དགོས་ཞེས་འབོད་སྐུལ་བྱེད་འདོད་བྱུང༌།

ཕ་མ་རིགས་ཤིག་གིས་ཕྲུ་གུ་འཛིན་གྲྭ་གང་འཚམ་སོན་རྗེས་སློབ་མཇུག་མ་བསྐྱལ་བར་ཁྱིམ་ཚང་ནང་ལ་ཉར་བ་དང་། ཡང་སྐབས་རེ་ཕར་ཚུར་གཉེན་སྒྲིག་བྱེད་རྒྱུར་བྲེལ་བ་བྱས་ནས་སློབ་གྲྭ་མཚམས་འཇོག་བྱེད་པ་དེ་ཚོའི་གྲས་བློ་ཕམ་གྱི་རང་བཞིན་རེད། ང་ཚོ་འདིར་ཆ་རྐྱེན་བཟང་ངན་ལ་མ་ལྟོས་པའི་སློབ་སྦྱོང་བྱེད་སའི་གོ་སྐབས་འདི་འདྲ་ཞིག་ཡོད་པའི་སྐབས་འདི་ཆུད་ཟོས་བཏང་ན་ཕྱིན་ཆད་འགྱོད་པའི་རང་བཞིན་དང་། སོ་སོ་སྒེར་དང་བོད་སྤྱི་པའི་དོན་དག་གང་སར་འཐུས་ཤོར་འགྲོ་གཞི་བྱེད་ཀྱི་ཡོད། ཕར་ཙམ་དེར་རྒྱ་མིས་བོད་དབང་སྒྱུར་བྱས་ནས་ཡོད་པའི་གནས་ཚུལ་འདིའི་འོག་ལ་བོད་ནང་ཤེས་ཡོན་འཐུས་ཤོར་འགྲོ་གི་འདུག་ཅེས་ང་ཚོས་སྐད་རྒྱག་གི་ཡོད། ཚུར་ཕྱོགས་འདིར་ང་ཚོར་སློབ་སྦྱོང་གི་གོ་སྐབས་ཡོད་ཀྱིན་ཡོད་ཀྱིན་ལ་སོ་སོས་དང་དུ་བླངས་ནས་གོ་སྐབས་དེ་ཆུད་ཟོས་བཏང་ན་དཔེ་མ་སྲིད་པའི་ཐབས་སྐྱོ་པོ་རེད། དེས་ན་ཕ་མ་ཚོ་དང་། ཁྱིམ་ཚང་གི་གཉེན་འབྲེལ་ཚང་མས་ཕྲུ་གུ་ན་གཞོན་ཚོའི་སློབ་སྦྱོང་ཐོག་ལ་ཁུར་མཉམ་ལེན་བྱེད་རྒྱུ་གལ་ཆེན་པོ་འདུག

ཆ༽ ཆོས་དགེའི་ལས་འགན་དང་། ལས་འགན་གྱི་ཁ་ཕྱོགས།

དེ་ནས་རྩ་བའི་རིག་གཞུང་གི་ཐོག་ནས་བོད་པའི་རྣམ་པ་འཛིན་ཐུབ་པའི་དོན་དུ་ཐོག་མར་དྲུག་ཅུ་རེ་གྲངས་ནང་ང་ཚོས་སློབ་གྲྭ་འགོ་འཛུགས་སྐབས་དམིགས་བསལ་ཆོས་དགེ་ཞེས་ཟུར་གསལ་གྱི་མིང་ཞིག་བཏགས་པ་རེད། དེའི་དགོས་པ་འདོན་ཁ་ཁྲལ་སློབ་རྒྱུའི་དོན་དག་རྩ་བ་ཉིད་ནས་མ་རེད། བོད་ཀྱི་རིག་གཞུང་ངོ་སྤྲོད་དང༌། སློབ་སྦྱོང་སྤྲོད་རྒྱུའི་ཆེད་དུ་རེད། དཔེར་ན། བོད་ལ་ཉེ་དུས་བོད་པའི་སློབ་གྲྭ་ཁ་ཤས་ཀྱི་ནང་ལ་བོད་ཀྱི་ནང་པའི་ཆོས་ཀྱི་ཚད་མ་རིག་པ་སློབ་ཀྱི་ཡོད་པ་རེད། ཚད་མ་རིག་པ་སློབ་པ་ལ་ཆོས་ཀྱི་ངོས་འཛིན་བྱས་པ་མ་རེད། ང་ཚོའི་སློབ་གྲྭ་ཁག་གི་ནང་ལ་ནང་པའི་གཞུང་གི་ཚད་མ་རིག་པའི་སྐོར་སློབ་སྦྱོང་བྱེད་རྒྱུས་མཚོན་པས་དེ་འདྲའི་ཐོག་ལ་དོ་སྣང་ཆེ་ཙམ་བྱེད་དགོས་ཀྱི་འདུག ཆོས་དགེར་མིང་འདོགས་ཕྱོགས་ཀྱང་གང་འདྲ་ཞིག་དགའ་བ་ཡོད་དམ། གྲྭ་ས་ཁག་ནས་ནང་དོན་རིག་པ། ཚད་མ་རིག་པ་དེ་ཚོའི་ཐོག་ལ་སློབ་སྦྱོང་ཡག་པོ་ཡོད་མཁན་དེ་འདྲ་རིམ་པས་བཀོད་སྒྲིག་བྱས་ཏེ་སློབ་གྲྭའི་ནང་དགེ་རྒན་དེ་འདྲ་བྱུང་ན་ཕལ་ཆེར་ཡག་པོ་ཡོང་རྒྱུ་རེད།

མིང་ཆོས་དགེ་བཏགས་མ་བཏགས་གང་ལྟར་ཡང་མདོ་དོན་ཡང་སྙིང་བོད་པའི་རིག་གཞུང་གི་ནང་དོན་ངོ་སྤྲོད་བྱེད་རྒྱུ་དེ་ཧ་ཅང་གལ་ཆེན་པོ་འདུག སློབ་གྲྭའི་ནང་ལ་ཕྲུ་གུ་ཚོས་སྔ་དགོང་འདོན་པ་བཏོན་པ་འདི་ཙམ་ཞིག་གིས་ནང་པའི་ཆོས་ཤེས་ཀྱི་ཡོད་པ་དང༌། ནང་པའི་ཆོས་ཀྱི་སློབ་སྦྱོང་དེས་གོ་ཆོད་པ་རྩ་བ་ཉིད་ནས་མ་རེད། ཁ་ནས་ཤོ་ལོ་ཀ་བརྒྱ་ཕྲག་སྟོང་ཕྲག་སྐྱོར་རྒྱུ་ཡོད་ནའང་བསམ་བློའི་ནང་ལ་གོ་བ་མ་ཆགས་ན་སྐད་འཁོར་གྱི་སྒྲ་ལྟ་བུ་མ་གཏོགས་ཕན་ཐོགས་གང་ཡང་མེད། ནང་པའི་ཆོས་གཙོ་བོར་གྱུར་པའི་བོད་ཀྱི་རིག་གཞུང་སྐོར་ལ་ངོ་སྤྲོད་བྱེད་ཐུབ་མཁན་དེ་དགོས་གལ་ཆེན་པོ་འདུག དེ་ཡང་གྲྭ་སའི་ནང་ནས་སློབ་གཉེར་བྱས་པ་ས་དགེ་བཀའ་རྙིང་རིས་སུ་མ་ཆད་པ། མདོར་ན་བོན་དང་བཅས་པ་དེ་འདྲའི་ནང་ནས་བྱུང་ན་ཕན་ཐོགས་ཆེ་བ་ཡོང་གི་རེད་བསམ་པ་དྲན་གྱི་འདུག

ཇ༽ ཆོས་བྱེད་རང་དབང་དང་། བཟང་སྤྱོད་ཀྱི་ལག་ལེན།

ངས་མ་གཞི་ཕྱི་རྒྱལ་ཚོར་དེ་ལྟར་ཤོད་ཀྱི་ཡོད། ཡ་རབས་སྤྱོད་བཟང་ཟེར་བ་འདི་ཆོས་ཀྱི་གནས་ལུགས་གཅིག་པུ་མིན། ཡ་རབས་སྤྱོད་བཟང་ཡོང་བ་ལ་ཆོས་ལུགས་གཙོ་ཆེ་བ་ཁག་ཚང་མས་ནན་བཤད་བྱེད་ཀྱི་ཡོད་པ་དང༌། མིའི་ཡ་རབས་སྤྱོད་བཟང་འཕེལ་རྒྱས་འགྲོ་བ་ལ་ཆོས་ལུགས་ཁག་གིས་ཕན་ཐོགས་ཏན་ཏན་ཡོད་པ་རེད། ཆོས་ལུགས་ཁག་གིས་མི་བཟང་པོ་ཞིག་ཡོང་བའི་དམིགས་ཡུལ་བཟུང་གི་ཡོད་ནའང་ཡ་རབས་སྤྱོད་བཟང་གི་ལྟ་བ་ཉམས་སུ་ལེན་པ་ལ་ཆོས་པ་ཞིག་ཡིན་དགོས་པའི་ངེས་པ་མེད། ཆོས་མེད་མཁན་གྱི་མི་ཡ་རབས་སྤྱོད་བཟང་ཡོད་པ་ཞིག་ཡོང་ཐུབ་ཀྱི་རེད། ཆོས་བྱེད་དང་མ་བྱེད་ཟེར་བ་དེ་སྒེར་པ་སོ་སོའི་རང་དབང་རེད། སྒེར་པ་སོ་སོའི་བསམ་ཚུལ་རེད། ཡིན་ནའང་རང་ཉིད་མི་ཞིག་ཡིན་པའི་རྒྱུ་མཚན་གྱི་ཐོག་ནས་ཡ་རབས་སྤྱོད་བཟང་ངེས་པར་དུ་དགོས་པ་ཞིག་རེད། ཡ་རབས་སྤྱོད་བཟང་བྱེད་དང་མ་བྱེད་རང་དབང་རེད་ཅེས་བརྗོད་ན་ཧ་ཅང་ཐལ་བ་ཡིན།

མི་བསད་དང་མ་གསད་སོ་སོའི་རང་དབང་རེད། རྐུན་མ་བརྐུས་དང་མ་བརྐུ་སོ་སོའི་རང་དབང་རེད་ཅེས་བརྗོད་ཐུབ་ཐབས་མེད། མི་བསད་པ་དང༌། རྐུན་མ་རྐུ་བ་དང༌། རྫུན་བཤད་པ་དང༌། ལོག་གཡེམ་བྱེད་པ་སོགས་བྱུང་ན་སྤྱི་ཚོགས་ནང་ལ་འཁྲུག་རྐྱེན་ཡོང་གི་ཡོད་པའི་རྒྱུ་མཚན་གྱིས་ཆོས་མེད་ནའང༌། དེ་དག་བྱས་ཆོག་གི་མ་རེད་ཅེས་ཟེར་གྱི་ཡོད་པ་རེད། དཔེ་དེ་བཞིན་དུ་ཡ་རབས་སྤྱོད་བཟང་མེད་ན་མི་སྒེར་པ་སོ་སོ་ཡིན་ནའང་སྐྱིད་པ་ལ་བལྟ་རྒྱུ་མེད། ཁྱིམ་ཚང་ནང་ལ་ཡིན་ནའང་བག་ཕེབས་པ་ལ་བལྟ་རྒྱུ་མེད་ཅིང་། སྤྱི་ཚོགས་ནང་ལ་ཡིནའང་ཕན་ཐོགས་མེད་པ་ཞིག་ཆགས་ཀྱི་ཡོད། ཡ་རབས་སྤྱོད་བཟང་ཟེར་བ་འདི་སྤྱི་སྒེར་ཚང་མར་ཕན་ཐོགས་ཡོད་པའི་རང་བཞིན་ཅན་ཞིག་ཡིན་སྟབས་ཡ་རབས་སྤྱོད་བཟང་དང་བྲལ་ནས་མ་རབས་ཀྱིས་སྤྱོད་ངན་བྱས་ན་སྤྱི་སྒེར་ཚང་མར་གནོད་ཀྱི་ཡོད། དེས་ན་མི་ཞིག་ཡིན་ཕྱིན་ཆད་ལ་ཡ་རབས་སྤྱོད་བཟང་ལྡན་པ་ཞིག་ངེས་པར་དུ་བྱེད་དགོས་ཀྱི་རེད་ཅེས་བརྗོད་ཐུབ་པ་ལྟར་ངས་ཕྱི་རྒྱལ་བ་ཚོར་དེ་འདྲ་ཤོད་ཀྱི་ཡོད།

བོད་པ་ཚོས་ཀྱང་དེ་ལྟར་བསམ་བློ་གཏོང་དགོས་ཀྱི་མེད་དམ་བསམ་གྱི་འདུག སློབ་གྲྭའི་ནང་ལ་ཆོས་དགེ་ཚོས་སློབ་སྦྱོང་སྤྲོད་སའི་ཕྲུ་གུ་དེ་དག་ཆོས་པ་བཟོ་དགོས་པ་དང༌། ནང་པ་བཟོ་དགོས་པའི་རྒྱུ་མཚན་མེད། ཆོས་དགེ་དེ་སོ་སོས་ནང་པའི་གཞུང་སྦྱངས་ནས་ཡོང་པ་ཡིན་ནའང་འདྲ། ཡེ་ཤུའི་ཆོས་སྦྱངས་ནས་ཡོང་པ་ཡིན་ནའང་འདྲ། སོ་སོས་གཞུང་སྦྱངས་པ་དེའི་ཐོག་ནས་སྤྱི་ཚོགས་ནང་ཡ་རབས་སྤྱོད་བཟང་ཡོང་བ་ལ་ཞབས་འདེགས་གང་འདྲ་བྱས་ནས་བསྒྲུབ་ཐུབ་ཀྱི་འདུག་གམ། ཕན་ཐོགས་གང་འདྲ་བྱས་ནས་བྱེད་ཐུབ་ཀྱི་འདུག་གམ། དེ་ལ་བསམ་བློ་གཏོང་རྒྱུ་མ་གཏོགས་སོ་སོ་ཡིད་ཆེས་ཡོད་སའི་ཆོས་དེ་ལ་ཕྲུ་གུ་ཚོས་ཡིད་ཆེས་བྱེད་དགོས་ཞེས་བརྗོད་ཐུབ་ཀྱི་མ་རེད།

ཉ༽ ཆོས་དགེའི་ལས་འགན་དང་། མི་བཟང་གསོ་སྐྱོང་།

ཆོས་དགེ་ཚོས་མ་འོངས་པ་ལ་སློབ་ཕྲུག་ཚོ་ཡ་རབས་སྤྱོད་བཟང་ལྡན་པའི་མི་བཟང་པོ་ཞིག་ཡོང་བའི་དམིགས་ཡུལ་ཟིན་ནས་དེའི་ཐོག་ལ་ཆོས་ཕྱོགས་ཀྱི་བསླབ་བྱ་བརྒྱབ་ནས་འབྲེལ་ཡོད་ལ་ཕན་ཐོགས་པ་ཞིག་ཡོང་གི་འདུག་ན་ཆོས་ཕྱོགས་ཀྱི་ཐོག་ནས་བསླབ། སྤྱིར་བཏང་འཛམ་བུ་གླིང་གི་ལོ་རྒྱུས་ཀྱི་ནང་ནས་བཤད་ནས་ཕན་ཐོགས་པ་འདུག་ན་འཛམ་བུ་གླིང་གི་ལོ་རྒྱུས་ཀྱི་ཐོག་ནས་བགྲངས། ཁྱིམ་ཚང་གཅིག་གི་གནས་ཚུལ་གྱི་འོག་ནས་འགྲེལ་བཤད་བརྒྱབ་ནས་ཐུབ་པ་ཞིག་འདུག་ན་དེ་ནས་འགྲེལ་བཤད་བརྒྱབ་སྟེ། དོན་སྙིང་སོ་སོས་སློབ་སྦྱོང་སྤྲོད་སའི་ཕྲུ་གུ་འདི་ཚོ་ཕྱིན་ཆད་མི་ཚེ་གང་པོ་མི་བཟང་པོ་ཞིག་ཡོང་བ་དང༌། ཅི་ཙམ་གྱི་ཤེས་ཡོན་ཡོད་པ་དེ་ཙམ་གྱིས་སྤྱི་ཚོགས་ནང་ལ་ཕན་ཐོགས་ཡོང་ཐུབ་པ་ཞིག་བཟོ་རྒྱུ་དེ་ལས་འགན་ཡིན་པ་ལས། ནང་པ་མང་དུ་གཏོང་རྒྱུའི་ལས་འགན་མ་རེད། ཆོས་པ་མང་དུ་གཏོང་རྒྱུའི་ལས་འགན་མ་རེད། ང་ཚོས་དེ་ལྟར་དབྱེ་འབྱེད་ཅིག་བྱས་ན་གནད་འགག་ཅིག་མཐོང་གི་འདུག

ཕྱི་རྒྱལ་ལུང་པ་ཁ་ཤས་ནང་ལ་ཡ་རབས་སྤྱོད་བཟང་དང༌། བྱམས་པ་དང་སྙིང་རྗེ་ཞེས་བརྗོད་ན། དེ་ཆོས་ཀྱི་བསླབ་བྱ་ལྟ་བུར་མཐོང་སྟེ་ཆོས་ལ་དོ་སྣང་མེད་མཁན་ཚོས་དེ་ལ་སྣང་ཆུང་བྱེད་ཀྱི་ཡོད། དེའི་འབྲས་བུ་ལ་མི་ཁོ་རང་བྱམས་སྙིང་རྗེས་ཕོངས་པའི་མི་ཞིག་ཆགས། དེས་རང་སྐྱིད་པ་ལ་བལྟ་རྒྱུ་མེད་ལ། སྤྱི་ཚོགས་ནང་ལའང་ཕན་ཐོགས་མེད་པ། གང་ལྟར་མདའ་དཀྲུགས་ཕུ་དཀྲུགས་བྱེད་མཁན་གྱི་མི་ཞིག་ཆགས་པའི་རྩ་བ་རྐྱེན་རྩ་བྱམས་སྙིང་རྗེའི་ཚོར་སྣང་གིས་ཕོངས་པའི་གནས་ཚུལ་ཡིན་པ་གསལ་པོ་རེད།

དཔེར་ན་ཨ་མི་རི་ཀའི་ལུང་པ་ལ་བཞག་ན། ཧ་ལས་པའི་དངོས་པོ་ཡར་རྒྱས་ཕྱིན་པའི་ལུང་པ་རེད། སྤྱི་ཚོགས་ནང་ལ་རང་དབང་དང་མང་གཙོ་ཟེར་བ་དངོས་གནས་ཧ་ལས་པ་ཡོད་ནའང་མ་རབས་ཀྱི་བསམ་བློ་དང༌། རང་གཅེས་འཛིན་ཁོ་ན་མ་གཏོགས་མེད་པའི་སྤྱི་ཚོགས་ཤིག་ཆགས་པ་ཡིན་ན་དེའི་ནང་སྒྲིག་དང་ཁྲིམས་ཟེར་བ་ཧ་ཅང་ཁག་པོ་ཆགས་ཀྱི་ཡོད། སྒྲིག་དང་ཁྲིམས་ཟེར་བ་དེ་སྐྱེ་བོ་རང་ཉིད་ཀྱི་བསམ་བློའི་ནང་ནས་རང་ཁྲིམས་རང་སྲུང་དགོས་པ་ལས། སོ་སོའི་བསམ་བློའི་ནང་ནས་ཡ་རབས་སྤྱོད་བཟང་གི་བསམ་ཚུལ་གཞི་ལ་བཞག་པའི་སྒྲིག་ཁྲིམས་ལྡན་པ་ཞིག་མ་བྱུང་ན་ཕྱི་ལོགས་ནས་སྐོར་སྲུང་བས་རྟག་པར་མེ་མདའ་འཁྱེར་ནས་སྒྲིག་ཁྲིམས་སྲུང་དགོས་བྱུང་ན་ཁག་པོ་རེད། དངོས་གནས་ནུས་པ་ཐོན་པའི་སྒྲིག་ཁྲིམས་ལྡན་པའི་སྤྱི་ཚོགས་ཤིག་ཡོང་བ་ལ་བསམ་བློ་ནང་ནས་དུལ་ཞིང་ཡ་རབས་སྤྱོད་བཟང་ལ་དངོས་གནས་སོ་སོའི་སྲོག་བཞིན་རྩ་ཆེར་འཛིན་པའི་སྤྱི་ཚོགས་ཤིག་བྱུང་བ་ཡིན་ན་སྒྲིག་ཁྲིམས་རང་བཞིན་གྱིས་ཡོང་གི་རེད། མི་གསོད་ཁྲག་སྦྱོར་ཡོང་གི་མ་རེད།

དེང་སང་ཨ་རི་དང༌། ཡུ་རོབ་དེ་ཚོའི་ནང་ལ་དཔེར་ན་ཕྲུ་གུ་ལོ་ཆུང་དེ་འདྲས་མེ་མདའ་བརྒྱབ་ནས་ཕྲུ་གུ་གསོད་རེས་གཏོང་བ་དེ་འདྲ་ཡོང་གི་ཡོད་པ་རེད། ཤིན་ཏུ་ཐབས་སྡུག་རེད། དེ་ལྟར་ན་མི་ཞིག་ཡིན་ཕྱིན་ཆད་ལ་ངེས་པར་དུ་ཡ་རབས་སྤྱོད་བཟང་དགོས་པར་ཨུ་ཚུགས་རྒྱག་དགོས། ཡིན་ནའང་མི་ཞིག་ཡིན་པའི་རྒྱུ་མཚན་གྱིས་ཆོས་བྱེད་དགོས་རེད་ཅེས་བརྗོད་ཐུབ་ཀྱི་མ་རེད།

ཕྱིན་ཆད་ཆོས་དགེ་ཚོ་ཡིན་ནའང་རེད། དགེ་རྒན་མི་རེ་ངོ་རེ་ཡིན་ནའང་རུང་འདོན་པ་ཞིག་བསླབས་ཏེ་ཕྲུ་གུས་ཁ་འདོན་ཤོ་ལོ་ཀ་གཅིག་གཉིས་འདོན་ཤེས་པ་དེས་ཆོས་བསླབ་པའི་འཐུས་སྒོ་ཚང་བའི་ངོས་འཛིན་བྱས་ན་ནོར་འཁྲུལ་རེད། ཕྲུ་གུས་འདོན་པ་སྐྱོར་ཤེས་རུང་མ་ཤེས་རུང་མིའི་གཤིས་ཀ་ལ་ཕན་སེམས་ཡོད་མཁན་ཞིག་དང༌། ལྷག་བསམ་ཡོད་པ་ཞིག་བཟོ་ཐུབ་ན་འགྲིགས་པ་རེད། འདོན་པ་ཤེས་དགོས་པ་མ་རེད། འདོན་པ་མང་པོ་འདོན་རྒྱུ་ཡོད་ཀྱང་བསམ་བློ་མ་རུངས་ཁོག་བཅུག་བྱས་ན་དགོས་པ་ཅི་ཡང་མེད།

ད་དུང་གཞུང་ཆེན་སློབ་མཁན་དེ་ཚོའི་གྲས་ཀྱིས་གཞུང་གི་རྩ་བ་བློ་འཛིན་བྱེད་རྒྱུ་ནི་གནས་ཚུལ་ཁག་ཁག་རེད། གཞུང་གི་རྩ་བ་བློ་འཛིན་བྱས་ཏེ་འགོ་སྟོད་ཤེས་ཀྱི་མེད་ཀྱང་ག་ལེ་ག་ལེར་གཞུང་སྦྱངས་པའི་མཚམས་སྔར་བློ་འཛིན་བྱས་པའི་རྩ་ཚིག་དེས་དྲན་གསོ་གཏོང་རྒྱུར་ཧ་ཅང་ཕན་ཐོགས་ཡོད། དེ་ནི་གནས་ཚུལ་ཐ་དད་ཡིན། དེ་མིན་ཆོས་སྤྱོད་འདོན་ཁ་ཁྲལ་བློ་འཛིན་བྱས་པ་དེ་ཚོ་ཕན་ཐོགས་དེ་ཙམ་ཞིག་ཡིན། རིམ་པས་བོད་ཀྱི་ཆོས་དང༌། རིག་གཞུང་གི་སློབ་གསོ་སྤྲོད་མཁན་ཚོས་བསམ་ཚུལ་འདིའི་དམིགས་ཡུལ་དང༌། དམིགས་ཡུལ་དེ་འགྲུབ་ཐབས་ཚང་མའི་སེམས་ལ་གསལ་པོ་ངེས་དགོས་རྒྱུ་གནད་འགག་ཆགས་ཀྱི་འདུག །

ཏ༽ བོད་མིའི་ཁྱད་ནོར་དང་། གཅེས་ནོར་ཉམས་གུད།

དེ་ནས་ང་ཚོའི་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་ཡོང་བའི་རྒྱུན་འཛིན་བྱེད་རྒྱུའི་འགན་གཙོ་བོ་ཞིག་ཁྱིམ་ཚང་ནང་ལ་སླེབས་ཀྱི་མེད་དམ་བསམ་གྱི་འདུག དཔེར་ན། ཁྱིམ་ཚང་བཟང་པོའི་ནང་གི་ཕྲུ་གུ་དེས་སྐད་ཆ་ཤོད་དུས་ཀྱང་ཡ་རབས་པོ་དང༌། གུས་ཞབས་བྱེད་སྟངས་དེ་ཚོའི་གྲས་རང་བཞིན་གྱིས་ཕྲུ་གུ་དེའི་གཤིས་ཀ་ལ་འཇགས་པ་དང༌། ཡང་ཕྲུ་གུ་ཆུང་ཆུང་སྐབས་ནས་བུ་གསོ་ཁང་གི་ཁྱིམ་ཚང་ཚོའི་ནང་ལ་སླེབས། ཁྱིམ་ཚང་གིས་ཕ་མ་ཚོས་ཀྱང་ཡ་རབས་བྱེད་སྟངས་དེ་ཚོའི་གྲས་ལ་དོ་སྣང་མེད་པའམ། གང་ལྟར་ཡང་ཕྲུ་གུ་ཚོས་སྐད་ཆ་ཤོད་སྟངས་ཡག་པོ་མི་ཤེས་པ་འདི་གྲས་ཕྲུ་གུ་ལ་ཁག་ཡོད་པ་མ་རེད། ཆུང་ཆུང་སྐབས་སུ་ཡ་རབས་དང༌། ཞི་དུལ་གྱི་མིག་དཔེ་བལྟ་ས་མེད་པ་དང༌། བསམ་བློའི་ནང་ལ་ཚིག་གིས་ངོ་སྤྲོད་མཁན་མེད་པ། བཟང་པོའི་གོམས་གཤིས་འཇགས་པའི་གོ་སྐབས་མ་བྱུང་སྟབས། དེ་རྗེས་སློབ་གྲྭའི་ནང་དང༌། སློབ་གྲྭ་ཐོན་པའི་སྐབས་སུ་ཡང༌། ཀུན་སྤྱོད་ཡག་པོ་མ་ཤེས་པ་ལྟ་བུ་ཞིག་ཡོང་གི་ཡོད་འདུག །

དེང་སང་འཛམ་བུ་གླིང་འདིའི་སྒང་ལ་ཡོངས་གྲགས་བཤད་རྒྱུན་ལ། ཕྲུ་གུ་ཆུང་དུས་ཕ་མའི་བྱམས་སྐྱོང་མྱོང་མཁན་གྱི་ཕྲུ་གུ་དེ་ག་རེ་བྱས་ནའང་ཡ་རབས་པ་དང༌། སྤྱོད་པ་ཡག་པ། རང་ཉིད་ཕྲུ་གུ་ཆུང་ཆུང་སྐབས་ཕ་མས་བྱམས་བརྩེས་བསྐྱངས་པའི་ཚོར་བ་ཤུགས་ཆེན་པོ་ཡོད་པའི་དབང་གིས་མི་གཞན་ལ་ཡང་བྱམས་བརྩེ་བྱེད་ཤེས་མཁན་ཞིག་དང༌། ཕྲུ་གུ་ཆུང་ཆུང་སྐབས་ཕ་མ་དང་ཁ་བྲལ་བའམ། ཡང་ན་མ་ཤི་ཙམ་གྱི་ལྟོ་ཆས་སྤྲད་པ་མ་གཏོགས་བྱམས་བརྩེའི་སྐྱོང་འཁུར་གནས་ཚུལ་མ་མྱོང་བའི་ཕྲུ་གུ་འདི་ཚོའི་གྲས་རིམ་པས་རིམ་པས་བསམ་བློ་ཡང་འཁྲུག་བསྡད་པ་ལྟ་བུ། ལུས་པོ་ཡང་འཚར་ལོངས་ཡོང་དཀའ་བ། ལྷག་དོན་ཕྲུ་གུ་འདི་ཚོའི་གྲས་རིམ་པས་མི་རྒན་ཆགས་ཏེ་སྤྱི་ཚོགས་ནང་ལ་མི་ཚེ་གཞི་ནས་འགོ་ཚུགས་པའི་སྐབས་སུ་རང་ཉིད་བྱམས་བརྩེའི་ཚོར་བ་མ་མྱོང་བའི་དབང་གིས་གཞན་ལ་བྱམས་བརྩེ་ཟེར་བ་དེ་བསྟན་མ་ཤེས་པ། མི་ཞིག་ཐུག་ནའང་ལམ་སང་དེར་དོགས་པ་བྱེད་དགོས་པ་འདྲ་པོ། མ་དགའ་བ་བྱེད་དགོས་པའི་བཟོ་འདྲ་པོ། མི་ནང་ཚགས་ཤིག་ཐུག་ན་ཡང་ཁ་གཏད་གཅོག་སའི་རྣམ་པ་འདྲ་པོ་ཞིག་ཤར་བ་མ་གཏོགས་དེ་ལ་ཡིད་ཆེས་མི་བྱེད་མཁན། བྱམས་བརྩེའི་ཚོར་སྣང་གི་འོག་ནས་མིའི་སྤྱི་ཚོགས་འཚོ་དགོས་ཀྱི་ཡོད་པ་དེ་མ་ཤེས་མཁན་ཞིག་ཆགས་ཀྱི་ཡོད་འདུག །

དེང་སང་འཛམ་བུ་གླིང་གི་ནུབ་ཕྱོགས་ཚན་རིག་པ་དེ་འདྲའི་ཐོག་ལ་བརྟག་དཔྱད་བྱེད་མཁན་མི་མང་པོས་དེ་འདྲ་ཟེར་གྱི་འདུག་པས་ཁྱིམ་ཚང་ནང་ནས་ཡ་རབས་སྤྱོད་བཟང་དང༌། ཞི་དུལ་བག་ཡོད་སློབ་རྒྱུ་དེ་ཧ་ཅང་གལ་ཆེན་པོ་འདུག གཏན་འཇགས་སློབ་གྲྭ་ལས་ཀྱང་ཉིན་མོའི་སློབ་གྲྭ་དེ་ཚོའི་གྲས་ཚགས་ཚུད་ཡག་པོ་ཞིག་བྱུང་བ་ཡིན་ན། སྔ་དགོང་སོ་སོའི་ཁྱིམ་ཚང་ནང་ལ་ཕ་མ་ཚོ་དང༌། ནང་མི་རྒན་པ་ཚོ་དང་མཉམ་དུ་བསྡད་ནས་བྱམས་བརྩེའི་ཚོར་བ་དང༌། ཡ་རབས་བཟང་སྤྱོད་སོགས་བོད་པའི་གོམས་གཤིས་ཆ་ཚང་འཇགས་པ་ཞིག་བྱས། ཉིན་མོའི་རིང་སློབ་གྲྭའི་ནང་ལ་སློབ་སྦྱོང་ཆ་ཚང་བྱེད་རྒྱུ་ཡོད་པ་ཞིག་བྱུང་བ་ཡིན་ན་དགེ་མཚན་ཞིག་ཕལ་ཆེར་ཡོད་འདུག །

ཕྲུ་གུ་ཆུང་ཆུང་སྐབས་ཁྱིམ་ཚང་ཕ་མ་ཚོ་དང་ཁ་བྲལ་ཏེ་སློབ་གྲྭ་འགྲིམས་པའི་དུས་སུ་དགེ་རྒན་ཚོས་ཕ་མའི་ཚབ་བྱས་ཏེ་ཕྲུ་གུ་ལ་སློབ་སྦྱོང་སྤྲོད་པ་དང་ཆབས་ཅིག་ཕྲུ་གུའི་མི་ཚེའི་འགན་འཁུར་དེ་ཡིན་གཅིག་མིན་གཅིག་དགེ་རྒན་ཚོས་ལེན་དགོས་ཤིང་། དགེ་རྒན་ཚོས་འཛིན་གྲྭའི་ནང་ལ་ཕྲུ་གུར་སློབ་སྦྱོང་སྤྲོད་པའི་སྐབས་སུ་དགེ་རྒན་རང་གི་ངོས་ནས་ཕྲུ་གུར་རྣམ་འགྱུར་སྟོན་སྟངས། སྐད་ཆ་བཤད་སྟངས། འཛིན་གྲྭ་ཡར་ཚོགས་ཡོང་དུས་ཕྲུ་གུར་དང་པོ་འཚམས་འདྲི་བྱེད་སྟངས། འཛིན་གྲྭ་གྲོལ་ཏེ་ཁ་གྱེས་ནས་འགྲོ་དུས་ཕྲུ་གུར་རྣམ་འགྱུར་སྟོན་སྟངས་འདི་ཚོའི་གྲས་ཤིན་ཏུ་གལ་ཆེན་པོ་མིན་ནམ་བསམ་གྱི་འདུག

དགེ་རྒན་གདོང་ནས་གད་མོ་བགད་རྒྱུ་མེད་མཁན། རྟག་པར་རླུང་ལངས་པའི་གདོང་ཞིག་བསྟན། ཕྲུ་གུར་སེམས་འཁུར་གང་ཡང་མེད་མཁན། དེའི་ཐོག་ལ་སློབ་སྦྱོང་དེ་ཡང་འཐུས་སྒོ་ཚང་བ་ཞིག་མ་སྤྲད་པ་ཡིན་ན་ཤིན་ཏུ་ཐབས་སྡུག་རེད། དེར་བརྟེན། དགེ་རྒན་ཚོས་འཛིན་གྲྭའི་ནང་ལ་ཕྲུ་གུར་ཡ་རབས་དང་བྱམས་བརྩེ་ཟེར་བ་དེ་ཁ་ནས་ངོ་སྤྲོད་པ་ཙམ་མ་ཡིན་པར་སོ་སོའི་གཤིས་ཀའི་རྣམ་འགྱུར་སྟོན་སྟངས་ཀྱི་ཐོག་ནས་ཕྲུ་གུའི་བསམ་བློའི་ནང་ལ་འཇགས་ཐུབ་པ་ཞིག་དང་ངོ་སྤྲོད་ཐུབ་པ་གཅིག་བྱས། ཁྱིམ་ཚང་ནང་དུ་སྡོད་སྐབས་ཕ་མ་དང་གཉེན་འབྲེལ་ཚོས་ཀྱང་ཡ་རབས་བྱམས་བརྩེའི་ཚོར་བ་རྒྱུན་དུ་བསམ་བློའི་ནང་ལ་འཇགས་ཐུབ་པ་ཞིག་བྱས་པ་ཡིན་ན། ང་ཚོའི་མ་འོངས་པའི་མི་རབས་འདི་དངོས་གནས་བོད་པའི་མཚན་ཉིད་ཡོངས་སུ་རྫོགས་པ་ཞིག་ཡོང་ཐུབ་པའི་རེ་བ་ཡོད་པ་རེད། དེ་འདྲ་ཞིག་མ་བྱུང་ན་ཁག་པོ་རེད།

དེང་སང་བོད་ནས་གསར་དུ་རྒྱ་གར་ལ་ཡོང་མཁན་སྤྱི་ཡོངས་རྣམས་དངོས་གནས་རང་ཕྱག་འཚལ་འོས་པ་རེད། དགྲ་བོའི་རྩེ་གྲིའི་ཁ་འོག་ལ་གདོང་ལེན་བྱས་ནས་སྡོད་མཁན། དངོས་གནས་དྲང་གནས་ཀྱི་ཧ་ལས་པ་ཞིག་རེད། ཡིན་ནའང་རེ་ཟུང་རེ་ཟུང་གི་བྱ་སྤྱོད་བར་ལམ་ང་ཚོ་ཚང་མས་མཐོང་གསལ་དེ་རེད། སྤྲོ་ཐུང་ཐུང༌། ཕྲན་བུ་ཞིག་མ་འགྲིག་ན་ལམ་སང་གྲིའི་མགོ་ལ་ལག་པ་འཆང་མཁན་དེ་འདྲ་བྱུང༌། བར་ལམ་འདས་པའི་ལོ་གསུམ་བཞི་ཞིག་གི་ནང་ལ་དྷ་རམ་ས་ལར་མི་གཅིག་བསད་པ་རེད། ལྡི་ལི་ལའང་གཅིག་བསད་པ་རེད་ཟེར་བ། སྦིར་སློབ་གྲྭར་རྒྱག་རེས་བརྒྱབ་པ་དེ་འདྲ་བྱུང་བ་རེད། དེ་ཚོའི་གྲས་བོད་པའི་གཤིས་ཀ་སྡུག་ཏུ་སྡུག་ཏུ་འགྲོ་གི་ཡོད་པའི་རྟགས་མཚན་གསལ་པོ་རེད།

དེ་བཞིན་སློབ་གྲྭ་ཁག་གི་དགེ་རྒན་དེ་འདྲ་ཁ་ཤས་ཀྱིས་བོད་པའི་ཕྲུ་གུ་ཚོའི་མི་ཐོག་བརྗེ་འགྲོ་དུས་གཤིས་ཀ་སྡུག་ཏུ་འགྲོ་གི་ཡོད་པ་ལྟ་བུ་འདུག་ཅེས་དེ་འདྲ་ང་ལ་བརྗོད་མཁན་བྱུང༌། འདི་ཚོའི་གྲས་དཔེ་མ་སྲིད་པའི་ཛ་དྲག་གི་གནས་ཚུལ་དང༌། འགན་ལྗིད་པོའི་གནས་ཚུལ་རེད། ད་ལྟ་བར་དུ་ང་རང་ཚོས་བོད་པའི་རིག་གཞུང་ཡག་པོ་ཡོད། བོད་པའི་གཤིས་ཀ་ཡག་པོ་ཡོད་ཅེས་ང་ཚོས་སྤོབས་པ་བྱས་ནས་ཤོད་ཐུབ་ཀྱི་ཡོད། དེ་ནི་རྒྱ་མི་གུང་ཁྲན་གྱིས་སོ་སོར་མེད་པར་ཡོད་ཅེས་ལབ་པ་དེ་འདྲ་མིན། བོད་པའི་གཤིས་ཀ་ཡག་པོ་འདུག བོད་པའི་གཤིས་ཀ་དེ་མི་འདྲ་བ་ཞིག་འདུག་ཅེས་མི་གཞན་དག་གིས་ང་ཚོར་ཚུར་ཤོད་ཀྱི་ཡོད་པ་ད་ལྟ་བར་དུ་དེ་ལྟར་བྱུང་བ་རེད། ད་ལྟ་བར་དུ་བོད་པའི་གཤིས་ཀ་ཡག་པོ་ཡོད་པ་འདི་ང་ཚོའི་ཁྱད་ནོར་ཞིག་དང༌། གཅེས་ནོར་ཡིན་པ་རེད། དེ་ཉམས་འགྲོ་གི་འདུག་ཟེར་བ་འདི་ཛ་དྲག་གི་གནས་ཚུལ་རེད་བསམ་གྱི་འདུག

འདི་ཚོའི་ཐོག་ལ་ཚང་མས་དམིགས་བསལ་གྱི་དོ་སྣང་དང༌། སྐྱོན་གང་ནས་ཤོར་གྱི་འདུག་གམ། ན་ཚ་ཡོང་སའི་གཞི་མ་དེ་རྩད་བཅད་དེ་དེའི་ཐོག་ལ་དམིགས་བསལ་གྱི་དོ་སྣང་དང༌། ཁུར་ལེན་བྱེད་དགོས་ཀྱི་འདུག གཞན་དག་སྐོར་ང་ལས་ཁྱེད་རང་ཚོ་རྒྱུས་ཡོད་ཆེ་བ་ཆགས་བསྡད་ཡོད། ཤེས་ཡོན་གྱི་ཐོག་ལ་ག་ཚོད་མིན་ཟེར་ཡང་ལོ་ནས་ལོ་བསྟུད་ནས་ཉམས་མྱོང་བསགས་ཡོད། དངོས་ཡོད་གནས་ཚུལ་དེ་ཁྱེད་རང་ཚོས་མཐོང་གི་ཡོད་པ་རེད། མདོ་དོན་ངས་ལབ་པ་དེ་བསྒྲུབ་ཐུབ་པ་བྱེད་རྒྱུ་དེ་ཁྱེད་རང་ཚོའི་ལག་པར་ཡོད།

དེ་སྔ་ལྔ་བཅུ་ང་དགུ་དྲུག་ཅུ་ཐམ་པ་དེ་ཚོའི་སྐབས་ལ་ལས་བྱེད་སྤྱི་བྱིངས་ཕར་ཚུར་མང་པོ་འགྲོ་ཐུབ་ཀྱི་མེད་པ་དང༌། དེ་ཙམ་ཤེས་ཀྱི་ཡོད་པ་མ་རེད། དེའི་སྐབས་ལ་ང་ཕྲན་བུའི་མཐོང་རྒྱ་ཐོས་རྒྱ་ཆེ་བ་ཡོད་པའི་ཁུལ་གྱིས་གནས་ལུགས་མང་པོ་ཞིག་བཤད་དགོས་ཀྱི་ཡོད་པ་རེད། དེ་ངའི་ལས་འགན་རེད་བསམ་པ་དྲན་གྱི་ཡོད། དེང་སང་གི་དུས་ཚོད་ཁྱེད་རང་ཚོས་མ་ཤེས་པའི་ཉེས་པ་ཕལ་ཆེར་མཐོང་གི་མི་འདུག ཚང་མས་ཤེས་ཀྱི་ཡོད་པ་རེད། ལས་རིགས་མང་པོའི་ནང་ལ་ང་ལས་ཁྱེད་རང་ཚོས་མང་བ་ཤེས་ཀྱི་ཡོད་པ་རེད། ད་ཆ་ལག་ལེན་བྱས་དང་མ་བྱས། སྙུགས་སྲིང་ནས་མཐའ་ལ་བཀར་མ་བཀར་དེ་ཁྱེད་རང་ཚོའི་ལག་པར་ཡོད། ང་ཚོའི་རྩ་དོན་འགན་ཆེན་པོ་འདིའི་སྒང་ལ་ཐུག་གི་ཡོད་པ་དང༌། མཇིང་པའི་སྒང་ལ་རྡོག་ཁྲེས་ཆེན་པོ་ཞིག་ཡོད། རྩ་བའི་ངོ་བོ་དེ་རླབས་ཆེན་ཡིན་པས། ཆོས་ཀྱི་ཐོག་ནས་བཤད་ན་དངོས་གནས་བསོད་ནམས་ཆེན་པོ་གསོག་པའི་བྱ་བ་ཡིན། འཇིག་རྟེན་གྱི་ཐོག་ནས་བཤད་པ་ཡིན་ནའང་མི་རིགས་ཤིག་སྐྱོབ་པའི་དུས་ཚོད་ལ་སླེབས་ཡོད། འཛམ་བུ་གླིང་འདིའི་སྒང་ལ་མ་འོངས་པར་ཕན་ཐོགས་བྱེད་ཐུབ་པའི་རིག་གཞུང་སྲུང་སྐྱོབ་བྱེད་རྒྱུའི་གནས་ཚུལ་རེད། འཕྲལ་དུ་ཡིན་ན་ཡང་བོད་ལུང་པ་བཙན་ཟོས་བྱེད་མཁན་གྱི་རྒྱ་མི་ལ་ཁ་གཏད་གཅོག་དགོས་ཡོད་པ་རེད།

ཐ༽ བོད་མིའི་བྱ་སྤྱོད་དང་། རྒྱ་རིགས་ཀྱི་རྒྱབ་སྐྱོར།

དེ་ཡང་རྣམ་དཔྱོད་ལྡན་པ་དང༌། བྱམས་བརྩེའི་བསམ་པ་མ་བརླག་པའི་ཐོག་ནས་རྒྱ་མིར་ཁ་གཏད་གཅོག་དགོས་པ་མ་གཏོགས་ཤེས་ཡོན་མེད་ན་རྒྱ་མིར་ཁ་གཏད་གཅོག་མི་ཐུབ། མེས་མེ་གསོད་ཐུབ་ཀྱི་མ་རེད། མེ་ཆུས་གསོད་དགོས་པ་རེད། དཔེ་དེ་བཞིན་དུ་ཕ་རོལ་པོའི་ངོས་ནས་ང་རང་ཚོ་ལ་བསམ་གནག་དང༌། གནོད་སེམས། ཕྲག་དོག་དང༌། འདོད་རྔམ་དེ་འདྲས་ཀུན་ནས་བསླངས་ཏེ་ང་ཚོའི་སྒང་ལ་ཚུར་བཙན་དབང་མནར་གཅོད་གཏོང་གི་ཡོད་ན་ཡང༌། ང་ཚོའི་ཕྱོགས་ནས་རྣམ་དཔྱོད་ལྡན་པ། བྱམས་བརྩེ། ལྷག་བསམ། ཕན་སེམས། བཟོད་བསྲན་ལྡན་པ་བཅས་ཀྱི་སྒོ་ནས་རྒྱ་མི་ལ་ཁ་གཏད་གཅོག་དགོས། རྒྱ་མིའི་ནང་ནས་ང་ཚོ་བོད་པ་ལ་རྒྱབ་སྐྱོར་བྱེད་མཁན་ཇེ་མང་ཇེ་མང་དུ་འཕེལ་བཞིན་ཡོད།

དཔེར་ན། ཁྱེད་རང་ཚོས་གཅིག་བྱས་ན་ཤེས་ཀྱི་ཡོད་ལས་ཆེ། ཉེ་ཆར་ཧྲང་ཧད་ཁུལ་ནས་རྒྱ་མི་ཤེས་ཡོན་ཅན་དང༌། དེ་ག་ནང་བཞིན་གྱི་བཟོ་པ་དེ་འདྲ་ཡང་ཡོད་པ་རེད། མི་ལྔ་བཅུ་ང་བཞིའི་ས་ཡིག་བརྒྱབ་ནས་རྒྱ་ནག་དབུས་གཞུང་གི་རྒྱལ་ཡོངས་མི་དམངས་འཐུས་མི་ཚོགས་ཆེན་གྱི་ཚོགས་གཙོ་ཇའོ་ཧྲི་ལ་ཡི་གེ་ཞིག་ཁ་སང་ཟླ་ ༣ ཚེས་ ༣ ལ་སྤྲད་འདུག ཡི་གེ་དེའི་ནང་ལ་དོན་ཚན་བཅུ་དགུ་ཡོད་པ་དང༌། དོན་ཚན་ ༡༥ པ་དེ་རྒྱ་ནག་གི་ས་ཁུལ་ཁག་ལ་ཡོད་པའི་གྲངས་ཉུང་མི་རིགས་ཁག་ལ་རང་སྐྱོང་མིང་དོན་མཚུངས་པ་ཞིག་དགོས་པ་དང༌། ལྷག་པར་དུ་ཡང་བོད་ནང་ལ་ཁ་ཡོད་ལག་ཡོད་ཀྱི་རང་སྐྱོང་མིང་དོན་མཚུངས་པ་ཞིག་ངེས་པར་དུ་དགོས་ཀྱི་རེད། དེའི་དོན་དག་ལ་ཏཱ་ལའི་བླ་མ་ལ་ཐད་ཀར་འབྲེལ་བ་བྱེད་རྒྱུ་དེ་གལ་ཆེན་པོ་རེད་ཅེས་རྒྱ་ནག་ནང་ལ་ཡོད་པའི་ཤེས་ཡོན་ཅན་ཟེར་བའམ། གང་ལྟར་རང་དབང་མང་གཙོའི་ལས་འགུལ་སྤེལ་མཁན་གྱི་ཚོགས་པ་གཅིག་གིས་ཡི་གེ་དེ་འདྲ་བྲིས་འདུག

ང་ཚོས་རྒྱ་མི་ལ་མཐའ་གཅིག་ཏུ་དགྲ་དགྲ་ནག་ལ་བརྩིས། ཕན་སེམས་དང་སྙིང་རྗེའི་བསམ་པ་ཏིལ་འབྲུ་ཙམ་མེད་པའི་ཐོག་ནས་འཐབ་རྩོད་བྱས་པ་ཡིན་ན་གནས་ཚུལ་འདི་རིགས་ཡོང་གི་མ་རེད་བསམ་གྱི་འདུག ང་ཚོས་རྒྱ་མི་ལ་ཡང་གྲོགས་པོའི་འདུ་ཤེས་བཞག མ་འོངས་པར་རྒྱ་མི་ལ་ང་ཚོས་ཕན་ཐོགས་བྱེད་བསམ་པའི་ཀུན་སློང་གི་ཐོག་ནས་འཐབ་རྩོད་བྱས་ན་ཚུར་ལའང་རང་བཞིན་གྱིས་ཤ་ཚ་ཞིག་སླེབས་ཡོང་བ་མིའི་ཆོས་ཉིད་རེད། མི་སྡུག་པ་ཁ་ཤས་ནི་གནས་ཚུལ་ཐ་དད་ཡིན་པ་ལས། སྤྱི་ཡོངས་ཀྱི་མི་ལ་ཕར་ཡག་པོ་བྱས་ན་ཕལ་མོ་ཆེས་ཚུར་ཡག་པོ་བྱེད་ཀྱི་རེད།

ང་རང་ཚོའི་ངོས་ནས་ད་ལྟ་བར་དུ་རྒྱ་མི་ལ་ཁ་གཏད་གཅོག་སྟངས་དེ་དེ་འདྲ་ཞིག་གི་འོག་ནས་ཁ་གཏད་གཅོག་གི་ཡོད་དུས་ད་ལྟ་རྒྱ་མིའི་ངོས་ནས་ང་ཚོར་དོ་སྣང་བྱེད་མཁན་ཇེ་མང་ཇེ་མང་དང༌། ཤ་ཚ་ཡོད་མཁན་མང་དུ་འགྲོ་བཞིན་ཡོད། ང་ཚོས་རྒྱ་མི་ལ་ཁ་གཏད་གཅོག་སྟངས་དེ་རྣམ་དཔྱོད་ལྡན་པ། ཤེས་ཡོན་ལྷག་བསམ་ཚང་མ་ཟུང་དུ་འབྲེལ་བའི་སྒོ་ནས་ཁ་གཏད་གཅོག་དགོས། སྤྱི་སྒེར། ཕྱོགས་གང་ནས་བལྟས་པ་ཡིན་ན་ཡང༌། ང་རང་ཚོའི་སློབ་སྦྱོང་སྤྲོད་སྟངས་དེ་ཚོ་ཆོས་དང་འཇིག་རྟེན་གང་གི་ཆ་ནས་ཁྱེད་རང་ཚོ་གོ་སྐབས་ཤིན་ཏུ་རྩ་ཆེའི་སྒང་ལ་སླེབས་བསྡད་ཡོད། གོ་སྐབས་ཡག་པོ་དེ་དངོས་གནས་ཡར་རྒྱས་ཀྱི་ནུས་པ་ཐོན་པའམ། ཉམས་ཆག་ཏུ་གཏོང་། དེ་སོ་སོའི་ལག་པར་ཡོད་པ་རེད། ཤེས་སོང་ངམ། ཚང་མས་ཧུར་ཐག་བྱེད་དགོས། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༤ ཟླ་ ༧ ཚེས་ ༡༡ ཉིན་བཞུགས་སྒར་ཉེ་འདབས་ཤེས་རབ་དགའ་ཚལ་སློབ་གླིང་དུ་(གསོག་སྒར་སློབ་གྲྭར་)སྩལ་བའི་བཀའ་སློབ།

ཀ༽ བཙན་བྱོལ་དུ་ཡོང་དོན་དང་། དཀའ་ངལ་ལ་གདོང་ལེན།

དེ་རིང་འདི་ག་གསོག་སྒར་སློབ་གྲྭར་ཡོང་ཐུབ་པར་དགའ་པོ་བྱུང༌། ཕྱོགས་གཅིག་ནས་རྒྱ་གར་དྷ་རམ་ས་ལའི་ས་ཁུལ་དབྱར་ཀ་ཚ་བ་དང༌། བཞའ་རློན་ཆེན་པོ། དགུན་ཁ་གྲང་ངར་ཆེན་པོ་ཡོད་པ། དེ་འདྲའི་གནས་སྟངས་ཐོག་ལ་ས་ཆ་གཏན་འཁེལ་གཙང་མ་བྱུང་མེད་སྟབས་སྡོད་སྒར་དགུན་ཁ་དྲོ་པོ་དང༌། དབྱར་ཀ་བསིལ་པོ་ཡོང་བ་ཞིག་བཟོ་ཐུབ་ཀྱི་མེད། དེ་ལྟ་བུའི་གནས་ཚུལ་འོག་ནས་ཁྱེད་ཚོར་དཀའ་ངལ་ཏན་ཏན་ཡོད་རེད། ཁྱེད་རང་ཚོ་རྒྱ་གར་ལ་ཐོག་མར་ཡོང་སྐབས་གལ་སྲིད་བསམ་བློའི་ནང་ལ་རྒྱ་གར་དུ་སླེབས་ན་སྐྱིད་པོ་ཡོད་པ་རེད་བསམ་དྲན་ན་བསམ་བློ་གཏོང་སྟངས་ནོར་བ་རེད། ང་རང་ཚོ་ཚང་མ་རྒྱ་གར་ལ་བཙན་བྱོལ་བྱས་ཏེ་བསྡད་ཡོད། སོ་སོའི་ལུང་པ་ལས་ལུང་པ་གཞན་དག་སྐྱིད་པོ་ཞིག་ལ་ངོས་འཛིན་རྒྱུ་མེད། སོ་སོའི་ལུང་པ་དེ་སྐྱིད་པ་ཡོད། འོན་ཀྱང་སོ་སོའི་ལུང་པ་སྐྱིད་པོ་མཐུན་རྐྱེན་འཛོམས་པོ་དང༌། ལུང་པ་བཟང་པོ་ཡོད་པ་དེ་རྒྱ་མིའི་བཙན་དབང་གི་འོག་ལ་ཚུད་ཡོད། གཞན་དབང་ལ་ཡོད་པ་ནི་སྡུག་བསྔལ་གྱི་རང་བཞིན་དང༌། གཞན་དབང་ལས་གྲོལ་ནས་རང་དབང་འཐོབ་ན་བདེ་སྐྱིད་ཡིན་པར་བརྟེན། ང་ཚོས་རང་དབང་འཐོབ་རྒྱུའི་དམིགས་ཡུལ་བཟུང་ནས་དེའི་ཆེད་དུ་ཐབས་ཤེས་རིམ་པ་གང་འདྲ་ཡིན་ཀྱང་བེད་སྤྱོད་བྱེད་དགོས་པ་དང༌། དེ་ལྟར་བྱེད་སྐབས་མཐུན་རྐྱེན་མ་འཛོམས་པ་དང༌། དཀའ་ངལ་མང་པོ་འཕྲད་ཀྱང་ངལ་བ་དང་ལེན་བྱེད་དགོས་པ་ཡིན།

ཁྱེད་རང་ཚོ་དང་པོ་ཡོང་སྐབས་དཀའ་ངལ་ཏན་ཏན་ཡོང་གི་རེད། འོན་ཀྱང་རང་དབང་བསྒྲུབ་རྒྱུའི་དོན་ལ་དཀའ་ངལ་གང་འཕྲད་གདོང་ལེན་དང༌། བཟོད་བསྲན་ཐོག་ནས་བོད་སྤྱི་པའི་དོན་ལ་ཞབས་འདེགས་བསྒྲུབ་ཐུབ་པ་ཞིག་བྱེད་བསམ་པའི་བསམ་བློ་འཁུར་ནས་ཚུར་ཡོང་དགོས་ཀྱི་རེད། དེ་མིན་སྐྱིད་པོ་གཏོང་རྒྱུའི་དོན་ལ་རྒྱ་གར་ལ་འགྲོ་བསམ་ན་དང་པོ་ནས་བསམ་བློ་ནོར་བ་རེད་ལ། དངོས་ཡོད་རྒྱ་གར་ས་ཐོག་ཏུ་འབྱོར་སྐབས་དང་པོ་ཡོང་སྐབས་ཀྱི་བསམ་པ་ལྟར་མེད། དེ་ལྟ་བུའི་ཐོག་ནས་བློ་ཕམ་དང༌། མ་བདེ་བ་ཡོང་ངེས་ཡིན། དེ་མིན་བོད་ནས་ཡོང་སྐབས་དཀའ་ངལ་ཡོང་གི་ཡོད་ཀྱང་། བོད་རང་དབང་བསྒྲུབ་རྒྱུའི་དོན་ལ་རྒྱ་མིའི་བཙན་དབང་འོག་ཏུ་སྡོད་མ་དགོས་པའི་ཆེད་དཀའ་ལས་གང་ཞིག་ཡིན་ཀྱང་རྒྱག་བསམ་པའི་སེམས་ཐག་བཅད་ནས་ཡོང་ན་དངོས་གནས་བསམ་བློ་གཏོང་སྟངས་དེ་ཡང་དག་པ་རེད། དེ་གཞིར་བཟུང་གིས་འདིར་འབྱོར་རྗེས་དཀའ་ངལ་ཏན་ཏན་ཡོང་ངེས་ཡིན་ནའང་། དཀའ་ངལ་རྣམས་བཟོད་བསྲན་ཐུབ་པ་ཞིག་དང༌། གདོང་ལེན་བྱེད་ཐུབ་པ་ཞིག་ཡོང་གི་རེད།

ཁ༽ འཐབ་རྩོད་ཀྱི་དམ་བཅའ་དང་། དཀའ་སྤྱད་བཟོད་བསྲན།

ཕྱི་ལོ་ ༡༩༥༩ ཕྱི་ཟླ་ ༤-༥ ནས་བཟུང་བོད་མི་སྟོང་ཕྲག་མང་པོ་རྒྱ་གར་ས་ཐོག་ཏུ་བཙན་བྱོལ་དུ་འབྱོར་ཞིང་། མི་ས་མ་རི་ཞེས་རྒྱ་གར་ཨ་སམ་ཁུལ་དུ་འབྱོར་ནས་བོད་མི་སྟོང་ཕྲག་མང་པོ་ཞིག་ཚ་བ་ཧ་ཅང་ཆེན་པོའི་དཀའ་ངལ་དཀྱིལ་དུ་གནས་སྡོད་བྱས་པ་རེད། དེ་ནས་ལོ་ངོ་རིམ་བསྟུད་ཀྱིས་ད་ལྟ་འདིར་ཡོད་པའི་དགེ་རྒན་དང་རྒན་པ་རྣམས་ཀྱི་ངོས་ནས་སོ་སོའི་མི་ཚེའི་ལོ་རྒྱུས་ཤོད་རྒྱུ་ཡོད་པ་ཞིག་ཆགས་ཡོད། དེ་ནས་རིགས་གཅིག་གིས་ས་བབ་བསིལ་ས་ཞིག་བྱུང་ན་སྙམ་སྟེ། འབྲས་ལྗོངས་ཁུལ་དུ་ལམ་བཟོར་འགྲོ་བ་དང༌། དེ་བཞིན་རྒྱ་གར་ཧི་མ་ཅལ་ནང་ཁུལ་བསིལ་སར་ལམ་བཟོ་སོགས་བྱས་ཏེ་ང་ཚོ་བོད་པ་མི་ཐོག་རྒན་པ་ཚོས་དཀའ་ལས་ཧ་ལས་པ་ཞིག་བརྒྱབ་ཡོད། འོན་ཀྱང་ཚང་མས་མ་འོངས་པར་རྒྱ་མིར་ཁ་གཏད་གཅོག་རྒྱུའི་དམིགས་ཡུལ་དང་། དེའི་དམ་བཅའ་སེམས་ལ་བཀོད་དེ་འཕྲལ་སེལ་དཀའ་ངལ་འཕྲད་ཀྱང་ཕུགས་རྒྱང་རིང་པོའི་ཆ་ནས་ང་ཚོར་ལས་འགན་ཞིག་བབསྒྲུབ་རྒྱུ་ཡོད་བསམ་པའི་ཐོག་ནས་ཟླ་བ་དང༌། ལོ་སྦྲེལ་ཏེ་དཀའ་ངལ་ཁྱད་བསད་ཀྱིས་བོད་མི་བཙན་བྱོལ་བའི་གོང་བུ་འདི་འདྲ་ཞིག་ཆགས་པ་རེད།

དེ་ནས་གཞིས་ཆགས་བྱེད་པའི་སྐབས་སུའང་ལས་སླ་པོ་བྱུང་མེད། མའེ་སོར་གཞིས་ཆགས་ཀྱིས་མཚོན་པའི་གཞིས་ཆགས་གཡས་གཡོན་དེ་རྣམས་ཐོག་མར་ནགས་ཚལ་གཅོད་འབྲེག་གཙང་སེལ་གྱི་ལས་ཀ་ནས་བཟུང་མཐའ་མར་ཞིང་ཁ་བཏབ་སྟེ་འབྲུ་རིགས་བསྡུ་ལེན་བྱེད་པའི་བར་དུ་དཀའ་ངལ་ཆེན་པོའི་བརྒྱུད་རིམ་ནང་ལ་ཕྱིན་པ་རེད། འོན་ཀྱང་ལོ་ངོ་ ༣༥ ཙམ་གྱི་རིང་ལ་བོད་མི་བཙན་བྱོལ་བ་རྣམས་ནས་དཀའ་ངལ་མང་པོ་འཕྲད་པར་གདོང་ལེན་བྱས་པའི་མཐའ་མར། ད་ཆ་བོད་མི་བཙན་བྱོལ་བ་སྤྱི་ཡོངས་ཀྱི་ཆ་ནས་བཤད་ན། འཛམ་གླིང་ནང་བཙན་བྱོལ་བ་འདྲ་འདྲའི་ནང་ནས་གྲ་འགྲིགས་ཤོས་དང༌། ཚགས་ཚུད་ཤོས་ཤིག་བྱུང་ཡོད།

དེས་ན། ཁྱེད་རང་ཚོར་ད་ལྟ་འདིར་མཐུན་རྐྱེན་མ་འཛོམས་པའི་དཀའ་ངལ་ཆེན་པོ་ཡོད་ཀྱང༌། དཀའ་ངལ་ལྷོད་གཡེངས་བཏང་བས་འགྲིག་གི་མེད་སྟབས། གང་ཐུབ་ཀྱིས་སེལ་ཐུབ་པ་བྱེད་དགོས། གཙོ་ཆེ་ཤོས་འཕྲོད་བསྟེན་དང༌། ལྟོ་ཆས་དེ་གཉིས་གལ་ཆེ་ཤོས་རེད། གཟུགས་པོ་བདེ་ཐང་གི་འོག་ནས་སློབ་སྦྱོང་བྱེད་རྒྱུར་ད་ལྟ་བར་དུ་ཚང་མས་ཧུར་ཐག་བྱེད་ཀྱི་ཡོད་པ་ཡག་པོ་བྱུང་འདུག ང་དགའ་པོ་བྱུང༌། ཚང་མར་བསྔགས་བརྗོད་དང་རྗེས་སུ་ཡི་རངས་ཡོད། དགེ་རྒན་གྱི་ཆ་ནས་བོད་དགེའི་དཀའ་ངལ་འཕྲད་ཡོད་པ་དེ་གང་འདྲ་བྱས་ན་དགའ་བ་འདུག སྔོན་ལ་ཐབས་ཤེས་བྱེད་རྒྱུ་གང་ཞིག་ཡོད་མེད་ལ་བལྟ་ཆོག་གི་རེད། གང་ལྟར་སློབ་ཕྲུག་ཚོའི་ངོས་ནས་ཧུར་ཐག་བྱེད་ཀྱི་ཡོད་པར་དགའ་པོ་བྱུང༌། སློབ་སྦྱོང་བྱེད་རྒྱུ་གལ་ཆེན་པོ་རེད།

ག༽ རྒྱ་བོད་ཐ་དད་དང་། འབུ་ཆེས་ཆུང་བཟོས།

དེ་ནས་རིམ་པས་སློབ་སྦྱོང་བྱས་ནས་སོ་སོ་སྒེར་གཅིག་པུའི་དོན་ལ་མི་ཚེ་སྐྱེལ་རྒྱུ་གཅིག་པུ་མ་རེད། བོད་སྤྱི་པའི་དོན་ལ་ལས་འགན་ཆེན་པོ་ཞིག་ང་ཚོའི་མཇིང་པར་འཁྲི་ཡོད། བོད་ཀྱི་ལོ་རྒྱུས་ཐོག་ནས་ང་ཚོར་ལས་འགན་འཁྲི་བསྡད་ཡོད། ང་ཚོ་བོད་ཀྱི་ལུང་པ་ལོ་རྒྱུས་ཐོག་ནས་རྒྱ་ནག་གི་ས་ཆ་བསྙོན་མེད་ཅིག་ཡིན་ན་གནས་ཚུལ་ཐ་དད་རེད། ལོ་རྒྱུས་ཀྱི་ཐོག་ནས་བོད་ཅེས་པ་རང་དབང་གི་ལུང་པ་རྒྱལ་ཁབ་ཐ་དད་ཅིག་ཡིན་པ་ཧ་ཅང་གསལ་པོ་ཡོད། ཡང་རྒྱལ་ཁབ་ཐ་དད་ཡིན་ནའང༌། ཆོས་དང་རིག་གཞུང་གང་ཅིའི་ཐོག་ནས་སྐྱོ་པོ་ཡིན་ན་གནས་ཚུལ་ཐ་དད་རེད། དེ་ཡང་མ་རེད། རྒྱ་ནག་རྒྱལ་ཁབ་དང་འགྲན་བསྡུར་བྱེད་ཐུབ་པའི་བོད་པའི་རིག་གཞུང་དང༌། བོད་པའི་རིག་གནས་ཡོད། ལོ་རྒྱུས་ལ་ཆ་བཞག་ཀྱང་འཛམ་གླིང་འདིའི་སྒང་ལ་རྒྱ་ནག་ལའང་ནང་པའི་ཆོས་དར་ཏེ་མཁས་པ་མང་པོ་བྱུང་ཡོད་ཀྱང་། དེང་སང་འཛམ་གླིང་ནང་ལ་བོད་ཀྱི་མཁས་པ་རྣམས་ཀྱིས་སངས་རྒྱས་ཀྱི་བསྟན་པར་ཞབས་འདེགས་བསྒྲུབས་པ་ལྟ་བུ་ཞིག་འཛམ་གླིང་ནང་ལུང་པ་ཚང་མར་བྱུང་མེད་ཅེས་ཧ་ལམ་བརྗོད་ཐུབ་པ་ཞིག་རེད།

དེང་སང་ནང་པའི་ལུང་པར་ཆ་བཞག་ན་བོད་གཅིག་པུ་མིན་པའི་ལུང་པ་མང་པོ་ཡོད། ཡིན་ནའང་གཞི་ནས་འཛམ་གླིང་འདིའི་སྒང་ལ་ནང་ཆོས་ལ་དོ་སྣང་གསར་པ་ཡོང་བའི་སྐབས་ལ་བོད་ཀྱི་མཁས་པས་བརྩམས་པའི་གཞུང་ལ་དེང་སང་དོ་སྣང་དང་རིན་ཐང་བརྩི་གི་ཡོད། རྒྱ་མིའི་ནང་དུ་ནང་པའི་མཁས་པ་མང་པོ་བྱུང་ཡོད་ཀྱང༌། དེང་སང་ནང་ཆོས་སློབ་སྦྱོང་ཐོག་ལ་བོད་ནང་པ་སྤུས་དག་ཤོག་སུ་བརྩི་གི་འདུག དེ་འདྲར་བརྟེན་ང་ཚོ་བོད་ཀྱི་ལུང་པ་ཆབ་སྲིད་ཀྱི་ཐོག་ནས་རང་དབང་རང་བཙན་ཡིན་པ་ཙམ་དུ་མ་ཟད། ཆོས་དང༌། རིག་གཞུང་གང་ཅིའི་ཆ་ནས་རྒྱ་ནག་ལས་རིགས་ཁ་ཤས་ལྷག་པ་མེད་ནའང་ཆད་པ་མེད་པ་ཞིག་ཆགས་ཡོད། དེ་འདྲའི་ང་ཚོ་བོད་ཀྱི་ལུང་པ་དེ་རྒྱ་མིས་འབུ་ཆེས་ཆུང་ཟོས་ཀྱིས་བཙན་ཟོས་བྱས་པས་མ་ཚད། ད་ཆ་ཧ་ལམ་མི་རིགས་རིག་གཞུང་དང་བཅས་པ་རྩ་མེད་ཤུལ་མེད་བཟོ་བའི་ལས་ཀ་གུང་སྒྲིག་ཡོང་གི་ཡོད་དུས་ཛ་དྲག་གི་གནས་ཚུལ་དེ་འདྲའི་འོག་ལ་ང་ཚོར་ལས་འགན་ཆེན་པོ་ཞིག་འཁྲི་བསྡད་ཡོད།

ལས་འགན་ཆེན་པོ་ཞིག་ནའང་ང་ཚོས་འགན་འཁུར་བསྒྲུབ་ཐུབ་རྒྱུ་ཡོད་པ་ཞིག་རེད། ང་ཚོས་བསམ་བློ་བཏང་ན་བོད་ཀྱི་ཆབ་སྲིད་རང་དབང་རྩོད་ལེན་བྱེད་པའི་ལས་འགན་གྱི་གནས་སྟངས་འདི་འཛམ་གླིང་ཐོག་ལོ་ ༣༥ རིང་ཡར་རྒྱས་ཕྱིན་ཡོད། དེ་སྔ་འཛམ་གླིང་ནང་བོད་པའི་གནས་ཚུལ་ཤེས་མཁན་ཧ་ཅང་ཉུང་ཉུང་རེད། ཕྱི་ལོ་ ༡༩༩༢། ༡༩༩༣། ༡༩༩༤ ནང་སླེབས་དུས་བོད་པའི་གནས་ཚུལ་འཛམ་གླིང་འདིའི་སྒང་ལ་བོད་རྒྱ་མིས་བཙན་ཟོས་བྱས་པ་དང༌། བོད་ལུང་པའི་ནང་ལ་རྒྱ་མིས་འགྲོ་བ་མིའི་ཀུན་སྤྱོད་ཐོབ་ཐང་བརྡལ་གཤིག་གཏོང་གི་ཡོད་པ་དང༌། ལྷག་པར་དུ་བོད་མིའི་ཆོས་དང༌། རིག་གཞུང་ཞེས་ཟུར་གསལ་དམིགས་བསལ་ཡོད་པ་རྩ་མེད་ཤུལ་མེད་བཟོས་དང་བཟོ་བཞིན་པའི་ཐོག་ལ་འཛམ་གླིང་སྤྱིའི་ཐོག་ནས་སེམས་འཁུར་ལེན་མཁན་དེང་སང་ཤུགས་ཆེ་རུ་འགྲོ་གི་ཡོད།

ཕྱོགས་གཞན་ཞིག་ནས་གུང་བྲན་རིང་ལུགས་ཀྱི་རྒྱལ་ཁབ་ས་ཕྱོགས་གང་སར་གནས་མི་ཐུབ་པའི་གནས་ཚུལ་ཞིག་ཡོང་གི་ཡོད། དེ་འདྲའི་གནས་ཚུལ་འོག་ནས་བོད་ཀྱི་བདེན་མཐའ་གསལ་ལ་ཉེ་བར་སླེབས་ཡོད་སྟབས་ང་ཚོས་བསྒྲུབ་བྱ་དེ་དག་བསྒྲུབ་ཐུབ་རྒྱུ་ཡོད་པ་དང༌། དེ་ཡང་ལོ་ཁ་ཤས་ཀྱི་ནང་ལ་བསྒྲུབ་ཐུབ་པའི་རེ་བ་ཡོད། དེས་ན་ང་ཚོ་ཚང་མས་རྒྱུ་མཚན་ལྡན་པ་དང༌། བསྒྲུབ་ན་འགྲུབ་རྒྱུ་ཡོད་པའི་བསྒྲུབ་བྱའི་ཐོག་ད་ལྟ་བར་དུ་སེམས་ཤུགས་བསྒྲིལ་ཏེ་ཧུར་ཐག་བྱས་པ་རེད་ལ། ད་དུང་ཡང་སྙིང་ལ་རུས་པ་བཅུག་སྟེ་ཧུར་ཐག་བྱེད་དགོས།

ང༽ ཁྲིམས་སྒྲིག་ལ་བརྩི་སྲུང་དང་། བཟང་སྤྱོད་ཀྱི་ཉམས་ལེན།

འདིར་ཁྱེད་རང་ཚོའི་ཀུན་སྤྱོད་ཡག་པོ་འདུག་ཟེར། སྒྲིག་ལམ་ཀུན་སྤྱོད་ནི་ཡག་པོ་དགོས་པ་རེད། འགྲིགས་འདུག་ཧ་ཅང་ཡག་པོ་རེད། བར་ལམ་བོད་ནས་གསར་འབྱོར་ཡོང་མཁན་སྤྱི་ཡོངས་ཀྱི་ཆ་ནས་དངོས་གནས་ལྷག་བསམ་བསྔགས་འོས་སུ་གྱུར་པ་ཤ་སྟག་རེད། བོད་དུ་སོ་སོའི་ལུང་པར་རྒྱ་མིའི་བཙན་དབང་འོག་ལ་དཀའ་ངལ་ཆེན་པོ་མྱངས་པ་དང༌། སོ་སོའི་ཁྱིམ་ཚང་གཅིག་གི་ནང་ལ་ཕ་མ་སྤུན་མཆེད་རྒྱ་མིའི་ལག་འོག་ལ་འདས་གྲོངས་མ་སོང་བ་ཧ་ལམ་མེད་པ་རེད། ངའི་ཕ་མ་རྒྱ་མིའི་བཙོན་ཁང་དུ་ཤི་སོང་ཟེར་བ་དང༌། རྒྱ་མིའི་མནར་གཅོད་འོག་ཏུ་ཚུད་ཡོད་ཟེར་བ། མནར་གཅོད་ཀྱི་འོག་ནས་གཅོང་ནད་ཕོག་སྟེ་བསྡད་ཡོད་ཟེར་བ་སོགས་མང་ཆེ་བར་ཤོད་རྒྱུ་ཡོད་པ་ཤ་སྟག་རེད། དེ་འདྲའི་གནས་ཚུལ་གྱི་འོག་ནས་ཡོང་བར་བརྟེན། ཁྱེད་རང་ཚོ་ཚང་མར་སྔོན་འབྱོར་བོད་པ་ཚོའི་ངོས་ནས་སྣེ་ལེན་མཐུན་འགྱུར་གང་ཞིག་བྱེད་རྒྱུ་ཡོད་པ་དེ་ངེས་པར་དུ་བྱེད་དགོས།

བོད་ཀྱི་དོན་གྱི་བདག་པོ་བོད་ནང་ཡོད་པའི་རྒྱ་ཆེའི་མི་མང་རྣམས་རེད་ཅེས་ངས་སྔ་ཕྱི་བར་གསུམ་དུ་བརྗོད་ཀྱི་ཡོད་ལ། དོན་དངོས་ལའང་དེ་རང་རེད། ལུང་པ་གང་དུ་ཡིན་ཀྱང་མང་བ་དེ་གཙོ་ཆེ་བ་རེད། ང་ཚོའི་བོད་མི་ས་ཡ་དྲུག་བོད་ནང་དུ་ཡོད། བོད་མི་བཙན་བྱོལ་བ་འབུམ་གཅིག་ཙམ་ཞིག་ཡོད་པ་རེད། ཁྱེད་རང་ཚོ་དོན་གྱི་བདག་པོའི་ཚབ་ལྟ་བུ་ཆགས་ཡོད། ཡང་རེ་ཟུང་གི་བྱེད་སྟངས་ལ་ཁག་མི་འདུག རྒྱ་མིའི་བཙན་འོག་ཏུ་སྤྲོ་ཐུང་ཐུང་ཞིག་ཆགས་པ་དང་། གཉིས་ནས་ཡ་རབས་སྤྱོད་བཟང་གི་མིག་ལྟོས་རིམ་པས་ཉམས་ཏེ་མ་རབས་ཁྲམ་པ་བྱེད་པའི་མིག་ལྟོས་ངན་པ་རྒྱ་མིའི་འོག་ནས་སྦྱོང་བརྡར་ཐེབས་ནས་འདི་ཕྱོགས་སུ་ཡོང་བས་ན་རྒྱག་རེས་ཤོར་ན་ལམ་སེང་གྲི་མགོར་ལག་པ་འཆང་སྟེ་མི་གསོད་ཐལ་ཆ་འགྲོ་བ་དེ་འདྲ་བར་ལམ་བྱུང་བ་རེད། འཛམ་བུ་གླིང་འདིའི་སྒང་ལ་བོད་མི་རིགས་ཞེས་བརྗོད་སྐབས་རང་བཞིན་གྱིས་ཡ་རབས་སྤྱོད་བཟང་དང༌། གཞུང་བཟང་ལྡན་པ་ཞིག་ཡོད་ཅེས་ནམ་རྒྱུན་ཤོད་ཀྱི་ཡོད་ལ། སྤྱི་ཡོངས་ཀྱི་ཆ་ནས་ཀྱང་ཡོད་ཐག་ཆོད་རེད། དེ་འདྲ་ཞིག་གི་གནས་ཚུལ་འོག་ལ་བོད་པ་ནང་ཚགས་རྒྱག་རེས་ཤོར་ནས་མི་གསོད་ཀྱི་འདུག་ཅེས་ཟེར་བ་ལྟ་བུ། བོད་པས་འཁྲུག་པ་རྒྱག་གི་འདུག་ཟེར་དུས་ཧ་ལས་པའི་ངོ་ཚ་པོ་དང༌། འཛམ་བུ་གླིང་འདིའི་སྒང་ལ་བོད་པའི་གནས་ལུགས་གཞན་ལ་འགྲེལ་བཤད་ཇི་ལྟར་བྱེད་དགོས་སམ་སྙམ་སྟེ་མཚམས་རེར་ང་རང་ཡང་ངོ་གནོང་དགོས་པ་ཆགས་ཡོང་གི་འདུག ཁྱེད་རང་ཚོ་འདི་གར་ཡོད་པ་དེ་འདྲའི་སྤྱོད་ལམ་མེད་པ། ཡ་རབས་ཀུན་སྤྱོད་དང་སྒྲིག་འཛུགས་ཡག་པོ་འཁུར་ཏེ་ཡག་པོ་འདུག་ཅེས་ད་ལྟ་ལས་བསྡོམས་ནང་ཤོད་ཀྱི་ཡོད་སྟབས་དེ་ལ་ངོས་རང་ཧ་ཅང་དགའ་པོ་བྱུང༌།

བོད་སྤྱི་པའི་མཚན་མཐོང་ལར་རྒྱའི་ངོས་ནས་བཤད་ནའང༌། ཡ་རབས་སྤྱོད་བཟང་གལ་ཆེན་པོ་རེད་ལ། མི་གཅིག་གི་ཆ་ནས་བཤད་ཀྱང་མི་ཚེ་དོན་དང་ལྡན་པ་དང༌། མི་ཚེ་བཟང་པོ་ཡོང་བར་ཡ་རབས་སྤྱོད་བཟང་གལ་ཆེན་པོ་རེད། ཆོས་ཀྱི་བསླབ་བྱ་གཙོ་བོ་ཡ་རབས་སྤྱོད་བཟང་བྱེད་རྒྱུ་དེ་རེད། ནང་ཆོས་ཀྱི་མི་དགེ་བཅུ་སྤོང་གི་སྙིང་བསྡུས་བཤད་ན་ཡ་རབས་སྤྱོད་བཟང་གི་འགྲོ་སྟངས་ཤིག་ཡིན་པ་དང༌། མི་དགེ་བཅུ་སྤོང་ལག་ལེན་བྱེད་མཁན་ཞིག་ཡིན་ན་ཡ་རབས་སྤྱོད་བཟང་ཆགས་ཡོད། ཡ་རབས་སྤྱོད་བཟང་ཟེར་བ་དེ་ཆོས་དང་འཇིག་རྟེན་སྲིད་ལུགས་གང་གི་ཐོག་ནས་ཡིན་ཀྱང་གལ་ཆེན་པོ་རེད། ད་ལྟ་ཁྱེད་ཚོས་འདི་གར་ཧུར་ཐག་བྱེད་ཀྱི་འདུག་ཅེས་གོ་ཐོས་བྱུང་སྐབས་ང་ཧ་ཅང་དགའ་པོ་བྱུང༌། ད་དུང་ཡང་སྡུག་ཏུ་མི་འགྲོ་བའི་ཧུར་ཐག་བྱེད་དགོས།

མཐུན་རྐྱེན་མ་འཛོམས་པའི་དཀའ་ངལ་གང་ཡོད་ལ་ཁྱེད་ཚོ་ས་གནས་ས་ཐོག་ཏུ་ཡོད་པའི་དགེ་ལས་ཚོས་ཁུར་ཆེན་པོ་བླངས་ནས་ཡག་པོ་བྱས་འདུག་པས་བསྔགས་བརྗོད་ཡོད། ཁྱེད་ཚོས་གསོག་སྒར་ནང་གི་ཕྲུ་གུ་ཚོར་ལྟ་རྟོག་བྱེད་པ་དང་ཆབས་ཅིག་སོ་སོ་ཡིན་ཀྱང་གཞིས་ཆགས་ཁག་ནས་ཡིན་ནའང་རེད། རང་ཉིད་སྡོད་སའི་ས་གནས་ནས་ཁ་བྲལ་ཏེ་འདི་གར་ཟླ་བ་དང་ལོ་སྦྲེལ་ཏེ་དཀའ་ངལ་དང་ལེན་བྱས་པར་རྗེས་སུ་ཡི་རངས་ཡོད། ད་ལྟ་བར་དུ་ཧུར་ཐག་བྱས་པར་ཤིན་ཏུ་དགའ་པོ་བྱུང༌། ཐུགས་རྗེ་ཆེ་ཟེར་རྒྱུ་ཡིན། ད་དུང་ཡིན་ཀྱང་བསྒྲུབ་ཐུབ་ཚོད་ཀྱིས་མཐུན་རྐྱེན་གང་ཡོད་ང་ཚོས་ངེས་པར་དུ་དམ་དོན་བྱེད་ཀྱི་རེད། བཀྲ་ཤིས་བདེ་ལེགས། རྗེས་ལ་ཐུག་གི་རེད། ང་ཚོ་འཁྲིས་དེར་ཐག་ཉེ་པོ་རེད། ཚང་མ་བློ་བདེ་པོ་གྱིས། སེམས་སྐྱིད་པོ་གྱིས། ཧུར་ཐག་གྱིས་ཨང་། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༤ ཟླ་ ༡༠ ཚེས་ ༢༣ ཉིན་བོད་ཕྲུག་ཁྱིམ་སྡེ་དབུ་བརྙེས་ནས་ལོ་སོ་བཞི་འཁོར་བའི་དུས་ཆེན་སྐབས་སྩལ་བའི་བཀའ་སློབ།

ཀ༽ སྔར་བྱས་ཀྱི་འགྲུབ་འབྲས་དང་། འཐུས་ཤོར་གྱི་ཉེན་ཁ།

དེ་རིང་འདིར་ང་རང་ཚོ་བོད་ཕྲུག་ཁྱིམ་སྡེ་ལོ་སུམ་ཅུ་སོ་བཞི་ཕྱིན་པའི་དུས་དྲན་ཐོག་ལ་ང་རང་ཚོ་མི་སྣ་མང་པོ་ཞིག་འཛོམས་ཡོད་པ་རེད། མང་པོ་ཞུ་རྒྱུ་གང་ཡང་མི་འདུག དུས་དྲན་ལོ་ལྟར་རེ་བཞིན་ཚོགས་དུས་སྐད་ཆ་རྙིང་པ་ལྡབ་སྐྱོར་རྒྱག་གིན་བསྡད་ན་དགོས་པ་མི་འདུག ཁྱེད་རང་ཚོ་ཡང་ཉི་མའི་དཀྱིལ་དུ་ཚིག་རོགས་རེད། ང་ལ་ཡང་བྲེལ་བ་ཕྲན་བུ་ཡོད། དོན་དམ་སྙིང་པོ་གང་ཞིག་འདུག་ཅེ་ན། ང་རང་ཚོ་བཙན་བྱོལ་ཆགས་ནས་ལོ་དུས་འདིའི་རིང་ལ་གཙོ་ཆེ་ཤོས་ཤེས་ཡོན་གྱི་ལས་རིམ་ནང་ལ་གྲུབ་འབྲས་ཡག་ཐག་ཆོད་ཐོན་ཡོད། དེ་མིན་གྱི་ཕྱོགས་གང་ཅིའི་ལས་རིགས་རྣམས་ཀྱང་བཙན་བྱོལ་བའི་གནས་སྟངས་འདིའི་འོག་ནས་ཡག་ཐག་ཆོད་རེད།

མདོ་དོན་སྙིང་པོ་ཁ་ནས་འགྲེལ་བཤད་མང་པོ་རྒྱག་མི་དགོས་པར་དངོས་ཡོད་གནས་ཚུལ་ལ་འཛམ་བུ་གླིང་འདིའི་སྒང་ལ་བཙན་བྱོལ་བ་མང་པོ་ཡོད་ཀྱང་། བོད་མི་བཙན་བྱོལ་བ་ཚགས་ཚུད་ཤོས་དང༌། གྲ་འགྲིགས་ཤོས་ཤིག་ཆགས་ཡོད། རོགས་རམ་བྱེད་མཁན་ཚོས་རོགས་རམ་སྤྲད་པ་རྣམས་ཀྱང་ཆུད་ཟོས་ལ་མ་བཏང་བར་ནད་ཐོག་སྨན་འཁེལ་གྱི་ཐོག་ནས་གྲུབ་འབྲས་སྟོན་རྒྱུ་ཡོད་པ་ཞིག་ཡོད་སྟབས་རོགས་རམ་བྱེད་མཁན་རྣམས་ཀྱང་བོད་མི་བཙན་བྱོལ་བར་རོགས་བྱས་པ་འདི་ནོར་མི་འདུག ཡག་པོ་བྱུང་འདུག་ཅེས་ཚང་མས་དགའ་པོ་བྱེད་པ་ཞིག་བྱུང་ཡོད། བོད་མི་བཙན་བྱོལ་བ་ཆགས་ནས་ལོ་མང་པོ་དེ་ཙམ་ཕྱིན་ཀྱང་། ད་དུང་བོད་པའི་ཐོག་ལ་རོགས་བྱེད་མཁན་མུ་མཐུད་ནས་ཤུགས་ཆེན་པོ་ཡོང་གི་ཡོད། ད་ལྟ་ཕན་ཆད་ལ་ང་རང་ཚོ་གཞི་རྩ་ལྟ་བུ་ཡག་ཐག་ཆོད་ཚུགས་ནས་ཡོད་པ་འདི་དག་སྡུག་ཏུ་མི་འགྲོ་བ་དང་། ལྷོད་ཡངས་མ་ཤོར་བ་བྱེད་རྒྱུ་འདི་ང་རང་ཚོའི་མཇིང་པའི་སྒང་ལ་འཁྲི་ཡོད།

ད་ལྟ་ཕན་ཆད་ལ་འཛུགས་སྐྲུན་བྱས་ནས་གཞི་རྩ་ཨང་ཀི་དང་པོ་ཡོད་པ་རེད་དེ་ལྷོད་ཡངས་ཕྱིན་ན་འཐུས་ཤོར་འགྲོ་རྒྱུ་ཏན་ཏན་ཡོང་གི་རེད། འཐུས་ཤོར་རིགས་ཁ་ཤས་འཐུས་ཤོར་ཕྱིན་པའི་རྟགས་མཚན་ལྟ་བུ་ལམ་སེང་གསལ་པོ་མཐོང་སྟེ་ལམ་སེང་བསྒྱུར་བཅོས་གཏོང་རྒྱུ་ལྟ་བུ་དང༌། སྐྱོན་དེ་སེལ་ཐབས་ཀྱི་བསམ་བློ་ཏན་ཏན་འཁོར་ཡོང་གི་རེད། དཔེར་ན། དེ་རིང་གཟུགས་པོའི་འཕྲོད་བསྟེན་འཐུས་ཤོར་ཕྱིན་ཏེ་སང་ཉིན་མགོ་ན་བ་ལྟ་བུ་མ་བདེ་བ་མངོན་གསལ་དོད་པོ་ཞིག་ཡོང་སྐབས་ལམ་སེང་སྨན་ཟ་རྒྱུ་དང༌། ཐབས་ཤེས་བྱེད་རྒྱུ་བསམ་བློ་འཁོར་གྱི་རེད་ལ། ཐབས་ཤེས་བྱེད་ཀྱི་རེད། ལས་ཀའི་རིགས་མང་པོ་ཞིག་ལྷོད་ཡངས་དང་། འཐུས་ཤོར་ཕྱིན་པའི་སྐབས་དེར་ལམ་སེང་མ་མཐོང་བར་དེ་ནས་ཟླ་བ་མང་པོ་ཕྱིན། ལོ་གཅིག་གཉིས་ཕྱིན་པའི་མཚམས་ལ་གཞི་ནས་འཐུས་ཤོར་ཕྱིན་པའི་རྟགས་མཐོང་ཡོང་དུས་དེའི་རིང་ལ་དུས་ཚོད་མང་པོ་འཕྲོ་བརླག་ཕྱིན། གོ་སྐབས་མང་པོ་འཕྲོ་བརླག་འགྲོ་རྒྱུའི་ཉེན་ཁ་ཏན་ཏན་འདུག

ལྷག་དོན་ང་རང་ཚོའི་ཤེས་ཡོན་གྱི་ཐོག་ལ་འཐུས་ཤོར་ཕྱིན་ན་དེའི་དུས་ཡུན་དེའི་རིང་ལ་སློབ་སྦྱོང་བྱེད་མཁན་གྱི་ཕྲུ་གུ་བརྒྱ་ཕྲག་སྟོང་ཕྲག་གི་མི་ཚེའི་མདུན་ལམ་ལ་ཕན་གནོད་འགྲོ་བའི་རང་བཞིན་ཆགས་ཀྱི་ཡོད། ད་བར་གྲུབ་འབྲས་ཡོད་པ་འདི་དག་ལ་ང་ཚོ་སྤོབས་པ་བྱེད་འོས་པ་ཞིག་དང་། གཞི་རྩ་ཡོད་པ་ཞིག་ཆགས་ཡོད། ད་དུང་ང་ཚོས་མ་ཐུབ་པ་མེད་ལ། ང་ཚོས་བྱེད་ཐུབ་བསམ་པའི་ཡིད་ཆེས་བརྟན་པོའི་ཐོག་ནས་ལྷོད་ཡངས་མ་སོང་བར་གཟབ་གཟབ་བྱེད་རྒྱུ་དེ་ང་རང་ཚོའི་ལས་རིགས་གང་གི་ཐོག་ལའང་ཧ་ཅང་གལ་ཆེན་པོ་རེད། ང་རང་ཚོ་བོད་པའི་གཤིས་ཀ་ལ་ཛ་དྲག་ཡོད་ན་དངོས་གནས་དྲང་གནས་ཀྱི་ནུས་པ་བཏོན་ཏེ་ཚགས་ཚུད་པོ་བྱེད་ཐུབ་མཁན་ཞིག་དང༌། ཡང་ཛ་དྲག་རང་མེད་པའི་གནས་སྐབས་ལ་ལྷོད་ཡངས་ཕྱིན། སྤྱི་ས་བར་ས་བྱེད་རྒྱུའི་ཉེན་ཁ་ཏན་ཏན་འདུག ང་རང་ཚོས་གཟབ་གཟབ་བྱེད་དགོས།

ཁ༽ ཛ་དྲག་གི་གནས་ཚུལ་དང་། བོད་དོན་གྱི་རེ་བ།

དེ་ནས་བོད་སྤྱི་པའི་དོན་དག་ལ། ང་རང་ཚོ་ཚང་མ་ཆབ་སྲིད་ཀྱི་ཐོག་ནས་བཙན་བྱོལ་བ་ཆགས་ཤིང་། སྲིད་དོན་གྱི་གནས་ཚུལ་གྱི་འོག་ནས་བཙན་བྱོལ་བ་ཆགས་པ་ལས། ང་རང་ཚོའི་ལུང་པ་ནང་ལ་མུ་གེ་དང༌། ནད་ཡམས་བྱུང་ནས་བཙན་བྱོལ་བ་ཆགས་པ་མིན། དེར་བརྟེན་ང་རང་ཚོ་ཚང་མར་རང་བཞིན་གྱིས་བསམ་བློའི་ནང་ལ་ལས་འགན་ཞིག་སླེབས་ཡོད། ཡང་སྒོས་ལྷག་པར་དུ་བོད་ནང་ལ་ཡོད་པའི་རྒྱ་ཆེའི་མི་མང་རྣམས་བོད་རང་དབང་ནམ་ཞིག་ལོན་ཡོང་བསམ་སྟེ་ཉིན་མཚན་མ་འཁྱོལ་བར་བསྡད་ཡོད་པས། ང་རང་ཚོ་ཚང་མས་བོད་སྤྱི་པའི་ལས་འགན་ཞིག་མཇིང་པའི་སྒང་ལ་ཡོད་པ་འདི་དུས་ནམ་ཡང་བརྗེད་རྒྱུ་མེད། ཕྱོགས་གཅིག་ནས་བོད་ནང་གི་གནས་ཚུལ་ནི་ངོ་ཐོག་རང་བོད་ཡུལ་རྒྱ་ཡུལ་ལ་འགྱུར་རྒྱུའི་གནས་ཚུལ་ཛ་དྲག་ཡོད་པ་དང༌། ཁོར་ཡུག་ཉམས་ཆག་ཤིན་ཏུ་ཆེན་པོ་ཞིག་འགྲོ་གི་ཡོད། དེ་ལྟ་བུའི་གནས་ཚུལ་ཛ་དྲག་ཡོད་པ་དང་ཆབས་ཅིག ཡང་སྤྱི་ཡོངས་ཀྱི་བོད་པའི་གནས་ཚུལ་དེ་ལོ་རེ་ནས་ལོ་རེ་ང་ཚོའི་བདེན་པའི་རང་བཞིན་ཇེ་གསལ་ཇེ་གསལ་དུ་ཕྱིན་ཏེ་བོད་པ་ལ་རྒྱབ་སྐྱོར་བྱེད་མཁན་ཇེ་མང་དུ་འགྲོ་གི་ཡོད།

རྒྱ་ནག་ནང་གི་འགྱུར་བ་དང༌། འཛམ་བུ་གླིང་སྤྱིའི་འགྱུར་བ་སོགས་ཀྱི་གནས་ཚུལ་མང་པོ་ཞིག་གི་འོག་ནས་དངོས་གནས་དྲང་གནས་ཀྱི་བདེན་མཐའ་གསལ་ལ་ཉེ་བ་ཞིག་ཡོད་པ་རེད། དེ་ལྟར་ཕྱོགས་གཅིག་ནས་ང་རང་ཚོ་བོད་སྤྱི་པའི་དོན་དག་དེ་ཕྱོགས་གང་ས་ནས་རེ་བ་ཆེན་པོ་ཡོད་པ་དང༌། ཕྱོགས་གཞན་ནས་ཛ་དྲག་གི་གནས་ཚུལ་ཡོད་པ་རྒྱུ་མཚན་དེ་གཉིས་ཀྱི་ཐོག་ནས་ང་རང་ཚོ་ཚང་མར་བོད་སྤྱི་པའི་དོན་དག་ཐད་འགན་འཁུར་ཡོད་པ་དང་སོ་སོའི་སྐབས་སུ་བབས་པའི་ལས་ཀ་གང་ཞིག་བྱེད་ཀྱི་ཡོད་ཀྱང་། ལས་རིགས་དེ་བོད་སྤྱི་པའི་དོན་དག་དང་འབྲེལ་བ་ཡོད་པ་ཡིན་སྟབས་ཚང་མས་ང་རང་ཚོ་སྤྱི་པའི་ལས་འགན་དང་དམིགས་ཡུལ་དེ་བསྒྲུབ་རྒྱུའི་ཐོག་ལ་རང་རང་སོ་སོའི་སྐབས་སུ་བབས་པའི་ལས་རིགས་གང་ཞིག་ཡིན་ནའང་དེ་ཚགས་ཚུད་པོ་ཞིག་དང༌། དེ་བརྒྱུད་ནས་བོད་སྤྱི་པའི་དོན་དག་བསྒྲུབ་ཐུབ་རྒྱུར་ཚང་མས་ཧུར་ཐག་བྱེད་དགོས་ཀྱི་འདུག

དེ་རིང་འདིར་བོད་ནས་ཚུར་གསར་འབྱོར་གྱི་བུ་ཕྲུག་མང་པོ་ཞིག་ཡོད་པ་རེད། ང་ཚོ་འདིར་རྒྱ་གར་ནང་བཙན་བྱོལ་ལ་ཡོད་པའི་སློབ་གྲྭ་ཁག་དང་བོད་ཁྱིམ་ཡས་མས་ཀྱིས་མཚོན་པའི་ཚང་མར་གང་ཅིའི་མཐུན་རྐྱེན་སོགས་དཀའ་ངལ་མང་པོ་ཡོད་ན་ཡང༌། ད་ལྟ་ཕན་ཆད་ལོ་མང་དེའི་རིང་ལ་བོད་ནས་ཡོང་མཁན་ཚོར་སློབ་སྦྱོང་ཆེད་ཕྱོགས་གང་ས་ནས་ཞབས་འདེགས་བསྒྲུབས་ཡོད་ལ། ད་ལྟ་ཁྱེད་རང་ཚོ་བོད་ནས་ཡོང་མཁན་རྣམས་ཀྱང་ཚུར་ཡོང་བའི་དམིགས་ཡུལ་སློབ་སྦྱོང་བྱས་ནས་མ་འོངས་པ་ལ་བོད་བསྟན་སྲིད་ཀྱི་ཞབས་འདེགས་བསྒྲུབ་ཐུབ་པའི་ཆེད་དུ་ཡོང་དོན་གཞིར་བཟུང་འདིར་སློབ་སྦྱོང་བྱེད་པའི་སྐབས་སུ་ཡང་བརྩོན་འགྲུས་ཆེན་པོ་དང༌། ཚང་མས་ནུས་པ་བཏོན་ནས་སློབ་སྦྱོང་གི་ཐོག་ལ་ཡར་རྒྱས་ཆེན་པོ་བྱུང་བ་ཧ་ཅང་ཡག་པོ་རེད། རྗེས་སུ་ཡི་རངས་ཡོད། ཚང་མས་ད་དུང་ཡིན་ནའང་ཧུར་ཐག་བྱེད་རོགས་ཟེར་རྒྱུ་ཡིན།

ག༽ ལྷག་བསམ་དང་། ཤེས་ཡོན། བཟང་སྤྱོད།

དེ་ནས་དོན་ཚན་གཅིག་ལ། ང་རང་ཚོ་ཚང་མས་དུས་རྒྱུན་ལྡན་ནས་ཡ་རབས་སྤྱོད་བཟང་བྱེད་རྒྱུ་དེ་ཤིན་ཏུ་གལ་ཆེན་པོ་རེད། ཕྱོགས་གཅིག་ནས་མི་ལ་ཤེས་ཡོན་དགོས་ཀྱི་ཡོད་ལ། ཕྱོགས་གཞན་ནས་ལྷག་བསམ་དགོས་ཀྱི་ཡོད་པ་རེད། ལྷག་བསམ་དང་ཤེས་ཡོན་ཟུང་འབྲེལ་མ་བྱུང་ན་ཡག་པོ་མེད་ཅེས་ང་ཚོས་རྟག་པར་ཤོད་ཀྱི་ཡོད། དཔེར་ན། ང་རང་ཚོས་བསམ་བློ་ཞིག་ཐོངས་དང༌། སྤྱིར་བཏང་ཤེས་ཡོན་སློབ་སྦྱོང་སྤྲོད་སྟངས་ལ་མཚོན་ན། ཤེས་ཡོན་གྱི་རིགས་འདྲ་མིན་དེ་ཚོའི་གྲས་འཛམ་བུ་གླིང་གི་ཡར་ཐོན་ཡུལ་ཁག་དང༌། རྒྱ་གར་ནང་ལ་ཡང་ང་ཚོས་མིག་དཔེ་བལྟ་ས་མང་པོ་ཡོད། དེ་ཚོར་མིག་དཔེ་བལྟས་ཏེ་ང་རང་ཚོས་མཐུན་རྐྱེན་དང་ཉམས་མྱོང་གསོག་བཞིན་པའི་ཐོག་ནས་ང་ཚོས་ཁོང་ཚོའི་རྗེས་ཟིན་ཐུབ་པ་ཞིག་བྱེད་རྒྱུ་རེད། ལྷག་བསམ་གྱི་ཐོག་ལ་མིག་དཔེ་བལྟ་ས་ཧ་ལམ་མེད་པ་ལྟ་བུ་ཞིག་འདུག

དཔེར་ན་འཛམ་བུ་གླིང་དངོས་པོ་ཡར་རྒྱས་ཆེན་པོ་ཕྱིན་པའི་ལུང་པ་ཡོ་རོབ་ནང་དང་། ཨ་མི་རི་ཀ་སོགས་དེ་ཚོའི་ལུང་པ་མང་པོའི་ནང་ལ་ཤེས་ཡོན་ཧ་ལས་པ་ཞིག་ཡོད། ལག་རྩལ་དང་འཕྲུལ་ཆས་ཀྱི་རིག་གནས་ཐོག་ལའང་ཧས་པ་ཞིག་ཡོད། འོན་ཀྱང་སྤྱི་ཚོགས་ནང་ལ་གཞན་ཕན་གྱི་ལྷག་བསམ་དང༌། ལྷག་བསམ་དེས་དྲངས་པའི་ཡ་རབས་སྤྱོད་བཟང་གིས་མ་འདང་བའི་དཀའ་ངལ་དེ་འཛམ་བུ་གླིང་ཡར་རྒྱས་ཕྱིན་པ་དེ་དག་ནང་ལ་ལོ་རེ་ནས་ལོ་རེ་ཇེ་གསལ་དུ་འགྲོ་གི་ཡོད། ཨ་རི་དང༌། ཡོ་རོབ་ཁུལ་གྱི་སློབ་གྲྭ་ཆེ་ཁག་སོགས་སུ་སྐབས་རེ་སྐད་ཆ་ཤོད་རྒྱུའི་གོ་སྐབས་ཡོང་བའི་སྐབས་ལ་ངས་དེ་སྐོར་གསལ་བཤད་བྱེད་ཀྱི་ཡོད། ཤེས་ཡོན་གྱི་ཐོག་ལའང་ཧ་ལས་པའི་ཡར་རྒྱས་འགྲོ་གི་ཡོད་པས་རྗེས་སུ་ཡི་རངས་ཡོད། འོན་ཀྱང་ངས་གང་ཞིག་མཐོང་གི་འདུག་ཅེ་ན། ཤེས་ཡོན་གྱི་ཐོག་ལ་དོ་ཁུར་བྱས་པ་ལྟར་རྩ་བ་ལྷག་བསམ་བཟང་པོ་ཡོང་ཐབས་ལ་དོ་ཁུར་བྱེད་རྒྱུ་དེ་ལྡང་གི་མི་འདུག་ཅེས་ངས་ཤོད་ཀྱི་ཡོད། མི་མང་པོས་དེ་ལ་མོས་མཐུན་བྱེད་ཀྱི་འདུག

ང༽ བཟང་སྤྱོད་ཉམས་དམས་དང་། སྤྱི་ཚོགས་ཀྱི་དཀའ་རྙོག

སྤྱིར་བཏང་འཛམ་བུ་གླིང་འདིའི་སྒང་ལ་སློབ་གྲྭ་ཁག་གིས་ཤེས་ཡོན་གྱི་ཐོག་ལ་དོ་ཁུར་བྱེད་པའི་ཆེད་དུ་སློབ་གྲྭ་ཆེ་ཆུང་མང་པོ་གསར་གཏོད་བྱས་ཡོད་ལ། ལྷག་བསམ་ཡོང་ཐབས་དེ་ཡེ་ཤུའི་དགོན་པ་ཁག་དང༌། ཆོས་སྡེ་ཁག་གིས་འགན་འཁུར་ལྟ་བུ་དང་པོ་ཆགས་སྟངས་དེ་འདྲ་ཞིག་ཆགས་པ་མིན་ནམ། རྩ་བའི་ལྷག་བསམ་གྱི་ཐོག་ལ་འགན་འཁུར་བྱེད་མཁན་ཟུར་གསལ་ཞིག་ཡོད་སྟབས་སློབ་གྲྭ་ཁག་གི་ནང་དུ་སློབ་སྦྱོང་སྤྲོད་རྒྱུ་ཁོ་ནའི་ལས་འགན་འཁྱེར་ནས་དུས་ཚོད་ག་ལེར་ཡར་རྒྱས་ཕྱིན་པའི་སྐབས་ལ་སྤྱིར་བཏང་སྤྱི་ཚོགས་ནང་ལ་ཆོས་ལ་དོ་སྣང་དང༌། དེར་དོ་ཁུར་བྱེད་རྒྱུ་ཇེ་ཉུང་དུ་ཕྱིན། དེ་འདྲའི་གནས་ཚུལ་གྱི་འོག་ནས་དགོན་པ་ཁག་ཚོས་སྤྱི་ཚོགས་ཀྱི་ནང་ལ་ཡ་རབས་སྤྱོད་བཟང་ཡོང་ཐབས་ཀྱི་ནུས་ཤུགས་ཐོན་མ་ཐུབ། དེའི་འབྲས་བུར་མཐའ་མ་སྤྱི་ཚོགས་ནང་ལ་ཤེས་ཡོན་ཡོད་པའི་མི་མང་པོ་ཡོང་གི་ཡོད་པ་དང༌། ལོ་རེ་ནས་ལོ་རེ་ཤེས་ཡོན་ཇེ་བཟང་ལ་འགྲོ་གི་ཡོད་ཀྱང་། ལྷག་བསམ་གྱིས་མ་འདང་བའི་དབང་གིས་ཤེས་ཡོན་ཡོད་པ་དེ་དག་ཕྱིན་ཅི་ལོག་ཏུ་བེད་སྤྱོད་བྱེད་མཁན་མང་པོ་ཐོན་གྱི་ཡོད།

དཔེར་ན་ཆབ་སྲིད་པའི་ནང་དང་། དཔལ་འབྱོར་ལོངས་སྤྱོད་ཀྱི་ལས་ཀ་བྱེད་མཁན་ནང་། གཞུང་གི་ལས་བྱེད་པའི་ནང་། ཆོས་པའི་ནང་། མདོར་ན་མཐོ་དམན་གང་སར་རྒྱུ་དངོས་ཀྱི་རྗེས་སུ་འབྲངས་ཏེ་བརྫུན་དང༌། ཁྲམ་པ་ཁྲམ་ནག གཡོ་སྒྱུ་ཧམ་ཤེད་བྱེད་མཁན་འཛམ་གླིང་འདིའི་སྒང་ལ་ཇི་ཙམ་མི་འདུག་གམ། དེ་རྣམས་གང་ཞིག་གིས་ལན་པ་ཡིན་ནམ་ཞེ་ན། ཤེས་ཡོན་གྱི་ལན་པ་མིན། ཤེས་ཡོན་ཡོད་སྟབས་རྫུན་ཤོད་ཐུབ་ཀྱི་ཡོད་ལ། མགོ་སྐོར་གཏོང་ཤེས་ཀྱི་ཡོད། གཡོ་རྫུན་ཡང་འཁྲབ་ཤེས་ཀྱི་ཡོད། ཤེས་ཡོན་མེད་མཁན་ལྐུགས་པ་གཅིག་གིས་དེ་ལྟར་བྱེད་མི་ཐུབ། མི་ལ་མགོ་སྐོར་གཏོང་ཤེས་ཀྱི་མ་རེད། ཤེས་ཡོན་ཡོད་པའི་ཆ་ནས་ཚུལ་མིན་དེ་དག་བྱེད་ཤེས་པ་རེད།

གང་ལྟར་མིའི་སྤྱི་ཚོགས་ཀྱི་ནང་ལ་དཀའ་ངལ་ཟེར་བ་འདི་སུ་ཡིན་ནའང་མི་འདོད་པ་ཞིག་རེད། དེ་སེལ་དགོས་པ་ཞིག་རེད། ཆོས་ཁས་ལེན་མིན་ཇི་ལྟར་ཡང་། མདོར་ན་མིའི་སྤྱི་ཚོགས་འདི་དྲང་བདེན་གྱི་འཚོ་བ་ཡོད་པའི་སྤྱི་ཚོགས་ཤིག་བྱུང་ན་དངོས་གནས་མི་ལ་བདེ་སྐྱིད་ཡོང་གི་རེད། མི་ཚང་མ་སེམས་བག་ཕེབས་པོ་ཞིག་ཡོང་གི་རེད། ཚེ་ཕྱི་མ་ལ་ཨ་ཅང་ཅང་སྟེ། ཚེ་འདི་ཡི་དབང་དུ་བྱས་ཀྱང་མི་བཟང་པོ་ཞིག་དང༌། ཡ་རབས་སྤྱོད་བཟང་དེ་དགོས་གལ་ཆེན་པོ་འདུག་གམ། དེང་སང་གི་འཛམ་བུ་གླིང་ཡར་རྒྱས་ཕྱིན་པའི་ལུང་པའི་ནང་ལ་ཁྲིམས་འགལ་དང༌། མི་གསོད་རེས་གཏོང་བ་དེ་ཚོའི་གྲས་ཛ་དྲག་འདུག་ཅེས་སྐྱོན་མང་པོ་ཞིག་མཐོང་གི་ཡོད། སྐྱོན་རྣམས་སེལ་ཐབས་ལ་ལུང་པ་མང་པོ་ཞིག་གིས་སྐོར་སྲུང་དམག་ཉེན་རྟོག་པ་མང་དུ་གཏོང་བ་དང༌། དེ་ལྟ་བུའི་ཁྲིམས་འགལ་གྱི་ཐོག་ལ་ཞིབ་འཇུག་བྱེད་མཁན་མང་དུ་གཏོང་བ། སྐབས་རེ་ནག་ཅན་རྣམས་ལ་ཉེས་པ་མང་དུ་གཏོང་བ་སོགས་བྱེད་ཀྱི་ཡོད་ཀྱང་། དེས་ཕན་ཐོགས་ཡོང་རྒྱུ་ཁག་པོ་རེད།

ཅ༽ བོད་མིའི་ཁྱད་ནོར་དང་། གཞན་ཕན་གྱི་བྱ་གཞག

མིའི་ནང་གི་སེམས་མ་དུལ་ན་ཕྱི་ནས་དམ་པོས་དམ་བཅིངས་ཇི་ཙམ་བྱས་ཀྱང་གང་ལ་གང་འཚམ་ཕན་གྱི་ཡོད་ཀྱང་། ངན་སྤྱོད་ཡོངས་རྫོགས་འགོག་ཐུབ་པ་ཧ་ཅང་ཁག་པོ་རེད། ཚུལ་མིན་བྱེད་མཁན་དེ་དག་ཧ་ཅང་སྤྱང་གྲུང་འཛོམས་པོ་དང་། ཐབས་ཤེས་ཆ་ཚང་བྱེད་ཐུབ་ཀྱི་ཡོད་སྟབས་ཁག་པོ་རེད། དེ་ལྟར་ན་འཛམ་བུ་གླིང་ཕྱི་ལ་ཡ་རབས་སྤྱོད་བཟང་གི་ཐོག་ལ་མིག་དཔེ་བལྟ་ས་ཧ་ལམ་མི་འདུག ཕར་མིག་དཔེ་བལྟ་རྒྱུའི་ཚབ་ལ་ང་རང་ཚོ་བོད་པའི་གནས་སྟངས་ལ་ཁོང་ཚོས་ཚུར་མིག་དཔེ་ལྟ་ཡུལ་ལྟ་བུ་ཧ་ལམ་ཆགས་ཀྱི་ཡོད། འཛམ་བུ་གླིང་འདིའི་སྒང་ལ་མི་གྲངས་དུང་ཕྱུར་ལྔ་བཅུ་ང་བདུན་ཙམ་ཡོད་པའི་ནང་ལ་བོད་པ་ཉུང་ཤས་ཡིན་ཀྱང་། ཡ་རབས་སྤྱོད་བཟང་གི་ཐད་ལ་ཚུར་མིས་སྨོན་ཡུལ་དང༌། ཚུར་བསྟོད་བསྔགས་བྱེད་ཡུལ་ཞིག་ཆགས་ཡོད་སྟབས། འདི་ང་རང་ཚོའི་ཁྱད་ནོར་ལྟ་བུ་ཞིག་ཡིན། རང་གི་ལག་པར་ཡོད་པའི་ཁྱད་ནོར་དེ་རང་གིས་ངོ་ཤེས་པ་བྱེད་རྒྱུ་གལ་ཆེན་པོ་འདུག མི་ཁ་ཤས་ཀྱིས་ང་ཚོ་རྗེས་ལུས་རེད། ཕྱི་རྒྱལ་འཛམ་བུ་གླིང་གི་ལུང་པ་ཚོ་ཤིན་ཏུ་ཡར་རྒྱས་ཕྱིན་པ་རེད་བསམ་པའི་ཐོག་ནས། འགྲོ་སྟངས་ཟ་སྟངས་ཚུན་ཆད་ཕྱི་ལ་དཔེ་བལྟ་མཁན་ཡོང་གི་འདུག དེ་ནོར་འཁྲུལ་རེད།

ང་རང་ཚོ་བོད་པ་རང་ཉིད་ཀྱི་སོ་སོའི་ལུང་པའི་གནས་སྟངས་ལ་གཞིགས་པའི་གོམས་གཤིས་ཡོད་ལ། གོམས་གཤིས་དེ་དང་འབྲེལ་བའི་ང་རང་ཚོ་ལ་ཡ་རབས་སྤྱོད་བཟང་གི་བསམ་པ་དང་སྦྱོར་བ་ཡོད་པ་འདི་འཛམ་བུ་གླིང་གི་མི་ཚོས་ཚུར་སྨོན་ཡུལ་ཞིག་ཆགས་ཡོད་པར་བརྟེན་སོ་སོའི་ཕ་མེས་བརྒྱུད་ནས་གོམས་གཤིས་སུ་འཇགས་ནས་ཡོད་པའི་བཟང་པོའི་ཕྱོགས་འདི་དག་བཟང་པོ་ཡིན་པ་ངོ་ཤེས་པའི་ཐོག་ནས་བདག་པོ་རྒྱག་རྒྱུ་དེ་གལ་ཆེན་པོ་འདུག ཡ་རབས་སྤྱོད་བཟང་ཟེར་བའི་སྙིང་པོ་ནི་སོ་སོ་ནང་བཞིན་མི་གཞན་དག་ཀྱང་བདེ་སྐྱིད་འདོད་ཀྱི་ཡོད་པ་དང༌། བདེ་སྐྱིད་བསྒྲུབ་པའི་ཐོབ་ཐང་ཡོད་པ། སྡུག་བསྔལ་མི་འདོད་པ་དང་སྡུག་བསྔལ་སྤོང་པའི་ཐོབ་ཐང་ཡོད་པ་ཤེས་པ་བྱས་ནས་དེའི་ཐོག་ནས་གང་ཐུབ་ཀྱིས་རང་ཉིད་ལས་མི་གཞན་གལ་ཆེ་བར་བརྩིས་ཏེ་མི་གཞན་དག་གི་ཞབས་འདེགས་བསྒྲུབ་དགོས། གཞན་ཕན་བསྒྲུབ་རྒྱུ་ཁག་པོ་ཡིན་ནའང་རང་ཉིད་སྡུག་བསྔལ་མི་འདོད་པ་དང༌། བདེ་བ་འདོད་པའི་བསམ་བློ་ལ་དཔེ་བླངས་ཏེ་མི་གཞན་དག་ལ་གནོད་པ་སྐྱེལ་བ་དང༌། མི་ལ་མགོ་སྐོར་གཏོང་བ། མི་ལ་སེམས་གནག་བྱེད་པ་དེ་རིགས་ནམ་ཡང་བྱེད་མི་རུང༌།

ཆ༽ བྱམས་བརྩེའི་ཉམས་ལེན་དང་། སྤྱི་ཚོགས་ཀྱི་དགོས་མཁོ།

དཔེར་ན། རང་ཉིད་ལ་མི་གཞན་ཞིག་གིས་ཚུར་སེམས་གནག་བྱས་པ་དང་། མགོ་སྐོར་བཏང་ན་རང་ཉིད་མ་སྐྱིད་པ་ཇི་ཙམ་ཡོང་བ་དེའི་ཉམས་མྱོང་དཔེ་ལ་བླངས་ནས་མི་གཞན་དག་མི་དྲག་ཞན་དང་། དབུལ་ཕྱུག ཡོན་ཏན་ཡོད་མེད་སུ་ཞིག་ཡིན་ཡང་ཁྲམ་པ་དང་གནོད་པ་གཏན་ནས་བྱེད་མི་རུང༌། དེའི་རྩ་བ་བྱམས་བརྩེར་ཐུག་ཡོད། མི་གཞན་དག་སྡུག་བསྔལ་ལས་བྲལ་ན་བསམ་པའི་སྙིང་བརྩེ་བ་དང༌། བདེ་བ་དང་ལྡན་ན་སྙམ་པའི་བྱམས་པ་གཉིས་དེ་རྩ་བ་ཡིན། དེ་ལྟ་བུའི་བྱམས་བརྩེ་གཉིས་པོ་དེ་ཆོས་ཕྱོགས་ནས་གལ་ཆེན་པོ་ཡིན་པ་དང༌། དེ་སྤེལ་བའི་ཐབས་ལམ་མང་པོ་ཞིག་བཤད་ཡོད། སྤྱིར་བཏང་གི་མིའི་རང་གཤིས་ལ་ཆོས་ཡོད་མེད་ཇི་ལྟར་ཡང༌། རང་ཉིད་ལ་བྱམས་པོ་བྱེད་མཁན་ཞིག་བྱུང་ན་དགའ་པོ་ཡོང་བ་དང༌། རང་ཉིད་ཀྱང་མི་ལ་བྱམས་པོ་བྱས་ན་ལམ་སང་གྲོགས་པོ་གསར་པ་ཞིག་ཡོང་བ་འདི་དག་ནི་མིའི་ཆོས་ཉིད་ཡིན་ཅིང་། གཅིག་གིས་གཅིག་ལ་བྱམས་བརྩེ་ཡོད་པ་བྱུང་ན་མི་གཉིས་བློ་གཅིག་སེམས་གཅིག་གི་བློ་མཐུན་ཆགས་ཡོང་ངེས་ཡིན། གྲོགས་པོ་བློ་མཐུན་བྱུང་ན་སྐྱོ་བའི་གནས་སྐབས་སུ་སྐྱོ་རོགས་དང་། དགའ་པོ་བྱུང་སྐབས་འཁྲབ་རོགས་བྱེད་མཁན་ཞིག་ཡོང་ངེས་ཡིན་པས་ཡག་པོ་ཡོད།

སྤྱི་ཚོགས་ཀྱི་ནང་ལ་མི་དང་མི་འབྲེལ་བ་མི་བྱ་མཐུ་མེད་ཡིན་པ་གང་ཞིག་ལ། གཅིག་གིས་གཅིག་ལ་དོགས་པ་བྱས་ནས་ཁོས་ང་ལ་སེམས་གནག་གང་ཞིག་བྱས་ཡོང༌། ཁོས་ང་ལ་གནོད་པ་གང་ཞིག་བསྐྱལ་ཡོང་བསམས་ནས་སྡོད་དགོས་པ་བྱུང་ན་སྐྱིད་པོ་གང་ཡང་མེད། ང་རང་ཚོ་མིའི་རང་གཤིས་ལ་ཕན་ཚུན་གཅིག་གིས་གཅིག་ལ་བློ་དཀར་སེམས་དཀར་ཞིག་གི་ཐོག་ནས་སྡོད་རྒྱུ་བྱུང་སྐྱིད་པོ་ཡོད། དཔེར་ན་ལྟོ་ཆས་སྐྱོ་པོ་ཞིག་བཟས་ནས་བསྡད་ཡོད་ཀྱང་ཕན་ཚུན་བློ་དཀར་སེམས་དཀར་ཞིག་ཡོད་ན་དེའི་ཉིན་མོ་སྐྱིད་པོ་ཡོད་ལ། ལྟོ་ཆས་ཧ་ཅང་གྲ་རྒྱས་དང་། མཐུན་རྐྱེན་འཛོམས་པོ་ཡོད་ཀྱང་བསམ་བློའི་ནང་ལ་ཕན་ཚུན་དོགས་ཟོན་བྱེད་དགོས་པ་དང༌། བསམ་བློའི་ནང་ལ་དོགས་པ་རྣམ་རྟོག་གི་རུ་འཛིངས་ནས་བསྡད་ན་སྐྱིད་པོ་གང་ཡང་མེད། དེ་ལྟར་ཡིན་པ་ང་ཚོས་ཤེས་གསལ་ཡིན།

ཆོས་ཁས་ལེན་མིན་ཇི་ལྟར་ཡང་མི་ཕན་ཚུན་བྱམས་བརྩེའི་འཚོ་བའི་འོག་ནས་ཕན་ཚུན་དངོས་གནས་བློ་དཀར་སེམས་དཀར་བྱས་ཏེ་སྡོད་ཐུབ་པ་ཞིག་བྱུང་ན་རང་ཉིད་སྐྱིད་པ་དང་། རང་ཉིད་ཀྱི་ཁྱིམ་ཚང་སྐྱིད་པ། རང་ཉིད་གང་དུ་གནས་སའི་སྤྱི་ཚོགས་དེ་ཡང་སྐྱིད་པ། རིམ་བཞིན་འཛམ་གླིང་སྤྱི་ལ་བདེ་སྐྱིད་ཡོང་ཐུབ་པ་ཡིན། གདོང་ནས་གད་མོ་བགད་པ་དང༌། ཁ་ནས་ཞེ་ས་བྱེད་པ་དེ་དག་ཡ་རབས་སྤྱོད་བཟང་གི་གྲས་ཤིག་ཡིན་ནའང་། གཙོ་བོ་སེམས་ཀྱི་བལྟ་སྟངས་འདི་ལ་ཐུག་ཡོད། དེ་དག་ཁྱེད་རང་ཚོའི་སེམས་ལ་འཇགས་པ་བྱེད་དགོས། འདི་དག་སློབ་ཚན་ལྟ་བུའི་ནང་ནས་ངོ་སྤྲོད་བྱེད་ཐབས་མེད། གལ་གནད་ཆེ་ཤོས་ཕྲུ་གུ་རྣམས་ལ་ཆ་མཚོན་ན། ཁྱིམ་ཚང་གི་ཕ་མ་དང༌། སློབ་གྲྭའི་དགེ་རྒན་རྣམས་ཀྱིས་བུ་ཕྲུག་རྣམས་ལ་བྱམས་བརྩེའི་རིན་ཐང་དང་། བྱམས་བརྩེའི་ཕན་ཡོན་ཇི་ལྟར་ཡོད་པ་རྣམས་ཁྱེད་རང་ཚོའི་སྤྱོད་ལམ་གྱི་ཐོག་ནས་ཕྲུ་གུར་ངོ་སྤྲོད་བྱེད་དགོས། ཁ་ནས་བྱམས་བརྩེ་དང་ཡ་རབས་སྤྱོད་བཟང་བརྗོད་བཞིན་དུ་རང་ཉིད་ཀྱི་བྱ་སྤྱོད་ཀྱི་ཐོག་ནས་ཕྲུ་གུར་སྡུག་སྦྱོང་གཏོང་བ་དང་། ཕྲུ་གུར་ཐུབ་ཚོད་བཤད་པ། ཕྲུ་གུ་བེད་སྤྱོད་གང་བྱུང་བྱས་ན་སྙིང་པོ་གང་ཡང་མེད། ཕྲུ་གུའི་བསམ་བློའི་ནང་ལ་ལོག་ལྟ་སྐྱེས་ཉེན་ཡོད་ལ། ཨ་ཙི་རྒན་ལགས་ཀྱིས་ཁ་ནས་ཡ་རབས་སྤྱོད་བཟང་གསུང་གི་འདུག་ཀྱང་། གནང་སྟངས་འདི་དག་ཁྱད་མཚར་ལགས་ཨང་། བྱམས་པ་དང་བརྩེ་བས་ཕན་ཐོགས་གང་ཡང་མི་འདུག བྱམས་པ་དང་བརྩེ་བ་ཞེས་པ་གང་འདྲ་ཞིག་ལ་བརྗོད་ཀྱི་ཡོད་དམ་སྙམ་པ་དྲན་ན་སྙིང་པོ་གང་ཡང་བྱུང་མེད།

ཇ༽ མི་ཚེའི་བྱ་སྤྱོད་དང་། བྱམས་བརྩེའི་མིག་དཔེ།

དེས་ན་ཡ་རབས་སྤྱོད་བཟང་ཟེར་བ་འདི་རྒན་པ་རྣམས་ཀྱི་སྤྱོད་ལམ་གྱི་ཐོག་ནས་ཕྲུ་གུར་ངོ་སྤྲོད་བྱེད་དགོས་པ་ལས། ཁ་ནས་འདྲ་ཆགས་པོ་བཤད་པ་གཅིག་པུས་ཕན་ཐོགས་རྒྱུ་ཁག་པོ་རེད། ངས་ནམ་རྒྱུན་འདི་ལྟར་དྲན་གྱི་འདུག་ལ། གཞན་ལའང་དེ་བཞིན་ཤོད་ཀྱི་ཡོད། མི་ལ་བྱམས་བརྩེ་ཟེར་བ་སློབ་སྦྱོང་ངོ་མ་སྤྲོད་མཁན་དེ་ཨ་མ་ཡིན་པ་ལས། བླ་མ་མིན་ཞེས་ཤོད་ཀྱི་ཡོད། གང་ཡིན་ཟེར་ན་ང་ཚོ་སྐྱེས་པའི་སྐབས་རང་ཉིད་ཀྱི་ལུས་ཀྱི་འོ་མ་སྤྲད། སོ་སོའི་ལུས་ཀྱི་ཆ་ཤས་ལྟར་དུ་བལྟས་ཏེ་བྱམས་བརྩེའི་གསོ་སྐྱོང་བྱེད་མཁན་དེ་ཨ་མ་ཡིན། སྤྱིར་བཏང་བྱས་ན། ང་ཚོར་བྱམས་བརྩེའི་རིན་ཐང་ཨ་མས་བསླབས་ཡོད། བྱམས་བརྩེའི་ངོ་སྤྲོད་དེ་ལག་ལེན་གྱི་ཐོག་ནས་ཉིན་རེ་བཞིན་དུ་ཕྲུ་གུ་ཚོའི་བསམ་བློའི་ནང་ལ་འཇགས་ཐབས་བྱེད་རྒྱུ་དེ་གལ་ཆེན་པོ་འདུག ཕྲུ་གུ་རྣམས་སྡོད་སའི་ཁྱིམ་ཚང་གི་ཕ་མ་ཚོས་འདི་དག་ལ་བསམ་བློ་གཏོང་དགོས། འདི་དག་ཕྲུ་གུ་རེད་བསམས་ནས་སྣང་ཆུང་དང༌། མཐོང་ཆུང་བྱེད་སྟངས་བྱེད་པ་ལྟ་བུ་བྱུང་ན་ཡག་པོ་གཏན་ནས་མེད།

ཡང་རིགས་ཁ་ཤས་ཀྱིས་བསམ་པ་ཕན་སེམས་ཡིན་ན་ཡང༌། བྱེད་སྟངས་ཕྲུ་གུར་ཉེས་བརྡུང་གཏོང་བ་དང༌། རྩུབ་པོ་བྱེད་པ་དེ་དག་ཡག་པོ་མེད། སྤྱིར་བཏང་དམིགས་བསལ་གྱི་གནས་ཚུལ་ཡོང་བ་ལས། སྤྱི་ཡོངས་ཀྱི་ཆ་ནས་ཕྲུ་གུ་ཆུང་ཆུང་འཚར་ལོངས་བྱེད་མཁན་དག་ལ་བྱམས་བརྩེའི་འོག་ནས་འཚར་ལོངས་བྱེད་ཐུབ་པ་ཞིག་བྱུང་ན་དེ་ལྟ་བུའི་ཕྲུ་གུ་དེ་རང་ཉིད་ལ་བྱམས་བརྩེའི་ཚོར་སྣང་གི་འོག་ནས་འཚར་ལོངས་བྱས་པ་ཡིན་སྟབས་ཕྱིན་ཆད་ཕྲུ་གུ་དེའི་བསམ་བློའི་ནང་ལ་བྱམས་བརྩེ་ཟེར་བ་དེ་རིན་ཐང་ཆེན་པོ་ཡིན་པ་ཞིག་རང་བཞིན་གྱི་བསམ་བློའི་ནང་ལ་འཇགས་ཐུབ་པ་ཞིག་དང༌། དེའི་ཐོག་ནས་རང་ཉིད་ཀྱིས་ཀྱང་གཞན་ལ་བྱམས་བརྩེའི་རྣམ་འགྱུར་སྟོན་སྟངས་ལས་སླ་བ་ཡོད། ཕྲུ་གུ་ཆུང་ཆུང་སྐབས་ལ་ཚུར་ཁྱིམ་ཚང་ནང་ལ་བྱམས་བརྩེ་མེད་པ་དང་། ཕར་སློབ་གྲྭའི་འཛིན་གྲྭའི་ནང་ལའང་བྱམས་བརྩེ་མེད་པ་ལྟ་བུ་ཆགས་ན། ཤེས་ཡོན་སློབ་སྦྱོང་བྱེད་བཞིན་ཡོད་ཀྱང་། བྱམས་བརྩེའི་ཚོར་བ་འཛིན་གྲྭ་དང་ཁྱིམ་ཚང་གཉིས་ཀའི་ནང་ལ་མེད་པ་ཞིག་བྱུང་ན། དེ་ལྟ་བུའི་ཕྲུ་གུ་དེ་དག་ཕྱིན་ཆད་བྱམས་བརྩེའི་ཉམས་མྱོང་གཏན་ནས་མེད་པ་ཞིག་ཡོང་ཉེན་ཡོད།

ཕྲུ་གུ་ཆུང་ཆུང་འཚར་ལོངས་བྱེད་པའི་སྐབས་ལ་ཡ་རབས་སྤྱོད་བཟང་དང༌། བྱམས་བརྩེ་ཞེས་པ་དེ་དག་ཉིན་རེའི་འཚོ་བའི་ནང་ལ་སླེབས་པ་ཞིག་བྱ་རྒྱུ་གལ་ཆེན་པོ་ཡིན་འདུག ང་རང་ཚོའི་བོད་ལུང་པའི་ནང་ལ་གཙོ་བོ་ནང་པ་སངས་རྒྱས་པའི་ཆོས་སྤྱི་དང༌། ལྷག་པར་ཐེག་པ་ཆེན་པོའི་ཆོས་དར་བའི་ཉེར་ལེན་གྱིས་རང་ཉིད་ཀྱིས་དངོས་སུ་ལག་ལེན་བསྟར་མིན་ལ་མ་ལྟོས་པར་ཁ་ནས་མར་གྱུར་སེམས་ཅན་ཐམས་ཅད་ཟེར་བ་དང༌། འགྲོ་བ་རིགས་དྲུག་གི་སེམས་ཅན་ཐམས་ཅད་ཅེས་པ་དེ་ནམ་དུ་ཡང་ཁ་ནས་ཐོན་ཡོང་གི་ཡོད་སྟབསས་དེའི་བག་ཆགས་ལྟ་བུ་དེ་ཤུགས་མ་ཐུབ་ཀྱིས་ང་ཚོར་འཇགས་ཡོང་གི་ཡོད་འདུག འདི་ནི་ང་ཚོའི་ཁྱད་ནོར་རེད། དེ་ཡ་རབས་སྤྱོད་བཟང་གི་རྩ་བ་ཆགས་ཡོད། དེ་དག་ང་ཚོས་མ་བརྗེད་པ་བྱས་ནས་རང་གིས་ཀྱང་ཉམས་སུ་བླངས། གཞན་ལའང་དེའི་ཐོག་ནས་ང་ཚོས་འཛམ་གླིང་འདིའི་སྟེང་དུ་སྟོན་ཐུབ་པ་ཞིག་བྱུང་ན། ངས་ནམ་རྒྱུན་རྟག་པར་བཤད་པ་བཞིན་ང་ཚོ་བོད་པ་སྐྱོ་པོ་གཏན་ནས་མིན།

ཉ༽ བོད་མིའི་ཆོས་རིག་དང་། འཛམ་གླིང་ཞི་བདེ།

ང་རང་ཚོ་བོད་པའི་ཆོས་དང་རིག་གཞུང་བཟང་པོ་འདི་དག་ཉམས་པ་སོར་ཆུད་དང་། མི་ཉམས་གོང་འཕེལ་བྱས་ནས་ཉར་ཐུབ་པ་ཞིག་བྱུང་ན། བོད་མི་ས་ཡ་དྲུག་ལ་ཕན་པ་ཙམ་དུ་མ་ཟད་ཧི་མ་ལ་ཡའི་རི་རྒྱུད་དང་། བྱང་ཕྱོགས་ལ་ཕར་ཕྱིན་ན་སོག་པོ་ཕྱི་ནང༌། ཤར་ཕྱོགས་སུ་ཕྱིན་ན་རྒྱ་ནག་མི་མང་ས་ཡ་མང་པོར་ང་ཚོས་ཕན་ཐོགས་བྱེད་ཐུབ་ལ། རྒྱ་མིའི་ཁེ་ཕན་ལའང་ཐུག་ཡོད་པ་མ་ཟད། རྒྱ་གར་གྱི་ཁེ་ཕན་ལའང་ཐུག་ཡོད་ཅེས་ངས་དེ་བརྗོད་ཀྱི་ཡོད། དེ་ག་རང་བསམ་གྱི་འདུག དེ་ནི་ངོས་ནས་ཆབ་སྲིད་ཀྱི་སྐད་ཆ་དང་། ཧམ་པ་བཤད་པ། སྒྲོ་བཏགས་པ་སོགས་གང་ཡང་མིན། དངོས་ཡོད་གནས་ཚུལ་ལ་བརྟག་དཔྱད་བྱས་ནས་དེ་དག་ང་ཚོས་ཤེས་དགོས་པ་ཞིག་རེད།

དེ་ལྟ་བུའི་གནས་ཚུལ་གྱི་འོག་ནས་མ་འོངས་པར་བོད་ཡུལ་འདི་འཚེ་མེད་ཞི་བའི་བསྟི་གནས་བཟོ་གི་ཡིན་ཟེར་བའི་བསམ་བློ་དེ་དང་འབྲེལ་ནས་ཤོད་ཀྱི་ཡོད། འཚེ་མེད་ཞི་བ་ཞེས་པ་འདི་གོ་མཚོན་མེད་པ་གཅིག་པུར་བརྗོད་པ་ཞིག་མིན། དེ་ཡང་ཕྱི་ལ་གོ་མཚོན་མེད་ཀྱང༌། ནང་སེམས་སུ་ཆགས་སྡང་འཁྲུག་ནས་བསྡད་ན་ཆེ་བ་མེ་མདའ་མ་རག་ཀྱང་། གྲི་ཆུང་ཞིག་ལས་མེད་ནའང་ཨམ་ཕྲག་ཏུ་ཉར་ནས་སྡོད་ཉེན་ཡོད། སྤྱིར་ང་ཚོས་མཚོན་ཆ་སྤངས་པའི་འཚེ་མེད་ཞི་བའི་ལུང་པ་ཞིག་བཟོ་གི་ཡིན་ཞེས་པའི་རྩ་བ་དེ་མིའི་བསམ་བློའི་ཐོག་ནས་ཡོང་དགོས། ང་རང་ཚོས་ཉོན་མོངས་མ་སྤངས་བར་དུ་ཁོང་ཁྲོ་གཏན་ནས་མེད་པ་ཡོང་ཐབས་མེད། འདོད་ཆགས་དང༌། ཞེ་སྡང་ལ་སོགས་པའི་ཉོན་མོངས་རྣམས་དགྲ་བཅོམ་ཐོབ་པའི་སྐབས་དང༌། ཡང་ན་ས་བརྒྱད་པ་ཐོབ་པའི་སྐབས་སུ་མ་གཏོགས་སྤོང་མི་ཐུབ། ལས་སླ་པོ་རྩ་བ་ནས་མེད།

སྤྱིར་བཏང་མིའི་སྤྱི་ཚོགས་ནང་ལ་ཆགས་སྡང་ཡོད་པ་གཅིག་གྱུར་ཡིན་ན་ཡང༌། ཆགས་སྡང་ཤུགས་ཆེ་ཆུང་མང་པོ་ཡོད་པ་ང་ཚོས་མཐོང་གསལ་ཡིན། ང་ཚོས་ལམ་སེང་ཆགས་སྡང་རྩ་བ་ནས་མེད་པ་བཟོ་མི་ཐུབ་ཀྱང་ཤུགས་ཆུང་དུ་གཏོང་ཆེད་སློབ་སྦྱོང་དང༌། དེ་བཞིན་སྤྱིར་མིའི་སྤྱི་ཚོགས་ནང་གི་མིག་ལྟོས་སོགས་ཀྱི་འོག་ནས་བསྒྱུར་བཅོས་གཏོང་ཐུབ་པ་ཞིག་ཏན་ཏན་ཡོད། ང་རང་ཚོ་བོད་པའི་སྤྱི་ཚོགས་དེ་ཕྱི་ལྟར་དུ་དངོས་གནས་འཚེ་མེད་ཞི་བའི་བསྟི་གནས་ཤིག་དང༌། ནང་ལྟར་དུ་གཙོ་བོ་སེམས་ཀྱི་ནང་ནས་བྱམས་བརྩེ་གཞི་རྩར་གྱུར་པའི་མི་ཚེ་སྐྱེལ་སྟངས་ཤིག་ང་ཚོས་འཛུགས་སྐྲུན་བྱེད་ཐུབ་ན་དངོས་གནས་དྲང་གནས་འཛམ་གླིང་སྤྱིས་ཡིད་སྨོན་བྱ་ཡུལ་ཞིག་དང༌། ཁྱིམ་མཚེས་རྒྱལ་ཁབ་ཡོངས་ལ་ཕན་ཐོགས་ཡོང་ཐུབ་པ་ཞིག་ཏན་ཏན་བྱེད་ཐུབ་ཀྱི་རེད་སྙམ། དེ་ལུགས་ང་རང་ཚོ་ཚང་མས་སེམས་ལ་ངེས་པ་བྱས་ཏེ་ཧུར་ཐག་བྱེད་རྒྱུ་གལ་ཆེན་པོ་རེད། ཚང་མར་བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༤ ཟླ་ ༡༡ ཚེས་ ༡༠ ཉིན་མེ་སོར་གཞིས་སྒར་སློབ་གྲྭར་སྩལ་བའི་བཀའ་སློབ།

ཀ༽ རང་ཡུལ་དུ་ཕྱིར་ལོག་དང་། ཆོས་རིག་གི་ཞབས་འདེགས།

དེ་རིང་འདིར་ང་ཚོ་རྒྱ་གར་ནང་གི་གཞིས་ཆགས་ཆེ་ཤོས་དང༌། ཚུགས་སྔ་ཤོས་ཀྱི་ས་ཆ་འདིར་སློབ་གྲྭ་བའི་ཕྲུ་གུ་ཚོ་ཐུག་འཕྲད་བྱེད་རྒྱུ་བྱུང་བར་དགའ་པོ་བྱུང༌། དང་པོར་ངས་ཁྱེད་ཕྲུ་གུ་ཚོར་འཚམས་འདྲི་དང་བཀྲ་ཤིས་བདེ་ལེགས་ཞུ་རྒྱུ་ཡིན། དེ་དང་ཆབས་ཅིག་བོད་དགེ་དང༌། རྒྱ་གར་དགེ་རྒན་ལས་བྱེད་པ་ཚོ་བཅས་པར་འཚམས་འདྲི་བྱ་རྒྱུ་དང༌། ད་བར་ཁྱེད་རང་ཚོས་ཧུར་ཐག་བྱས་པར་ཐུགས་རྗེ་ཆེ་ཞེས་བརྗོད་འདོད་བྱུང༌། ང་འདིར་ཐེངས་མང་སླེབས་ཡོད། ཐོག་མར་ལས་ཀའི་རྐང་འགན་འཁྱེར་མཁན་དང་། དཀའ་ལས་རྒྱག་མཁན་རྣམས་དེང་སང་སྤོ་རྨོའོ་ཆགས་ཏེ་རྒས་འགྲོ་བ་དང༌། མི་ཚེ་རྫོགས་འགྲོ་གི་ཡོད། མིའི་སྤྱི་ཚོགས་གང་དུ་ཡིན་ཡང་མི་སྒེར་སོ་སོའི་མི་ཚེ་རྫོགས་ཀྱི་ཡོད་ཀྱང༌། མིའི་སྤྱི་ཚོགས་དེ་མི་ཐོག་ནས་མི་ཐོག་སྡོད་ཀྱི་ཡོད་པ་ལྟར། ང་ཚོས་གཞིས་ཆགས་འདིར་ཆ་མཚོན་ནའང་། ཁྱེད་རང་ཚོ་མི་ཐོག་གསར་པ་ཞིག་གཞི་ནས་འཚར་ལོངས་བྱས་ཡོང་གི་ཡོད།

ང་ཚོ་བཙན་བྱོལ་དུ་ཡོད་མཁན་ཚོའི་རྩ་བའི་ལས་འགན་དེ་ང་ཚོ་སོ་སོའི་བོད་ལུང་པར་རང་དབང་ལྡན་པའི་ཐོག་ནས་ལོག་ཐུབ་པ་བྱ་རྒྱུ་དེ་ཡིན། ཁྱེད་ཚོའི་ལས་འགན་གཉིས་པ་ནི་མ་འོངས་པར་གཞིས་བྱེས་མཉམ་འཛོམས་བྱེད་རྒྱུའི་དུས་སྐབས་བྱུང་བའི་མཚམས་སུ་བོད་ནང་མི་ཚེ་སྐྱེལ་བ་དང་ཆབས་ཅིག་མི་རིགས་ཀྱི་དོན་དུ་བོད་ཀྱི་རིག་གཞུང་དང༌། བོད་ནང་འཛུགས་སྐྲུན་བྱེད་རྒྱུ་སོགས་གང་ཅིའི་ཐོག་ལ་ཁྱེད་རང་ཚོས་བྱས་རྗེས་འཇོག་ཐུབ་པ་དགོས་རྒྱུ་ཁྱེད་ཚོའི་སེམས་ནང་ངེས་པ་བྱེད་དགོས། དེ་ལྟར་བྱེད་མཁན་ཁྱེད་ཚོ་གཞོན་སྐྱེས་ཚོ་དེ་རིང་འདིར་ང་ཚོ་འཛོམས་ཐུབ་པར་དགའ་པོ་བྱུང༌། གཞོན་སྐྱེས་ཚོ་གལ་ཆེན་པོ་ཡིན། མ་འོངས་པའི་ནང་ལ་འགན་རྐང་འཁྱེར་མཁན་དང༌། གདོང་ལེན་བྱེད་མཁན་ཁྱེད་རང་ཚོ་ཆགས་ཡོད། ཆོས་ཕྱོགས་ནས་བཤད་ན་མི་ལུས་ཐོབ་པ་འདི་དཀོན་པོ་རེད། ཁྱེད་ཚོ་འདིར་ཡོད་རྣམས་མི་ལུས་ཐོབ་པ་དང༌། དེ་ཡང་དུས་ཚོད་གལ་ཆེན་ཞིག་གི་སྒང་ལ་མི་ལུས་ཐོབ་པ་དེ་སོ་སོའི་ལས་དང་སྨོན་ལམ་གྱི་འབྲེལ་བ་ཡོད། ཁྱེད་ཚོས་མ་འོངས་པར་མི་ཚེ་འདི་དོན་དང་ལྡན་པ་ཞིག་དང༌། མི་ལུས་ཐོབ་གོ་ཆོད་པ་ཞིག་བྱ་རྒྱུ་འདི་རྩ་དོན་རེད།

ཁ༽ མི་ཚེའི་དགོས་དོན་དང་། རྣམ་དཔྱོད་བེད་སྤྱོད།

ང་རང་ཚོ་འགྲོ་བ་མིའི་རིགས་ཀྱི་བསམ་བློ་འདི་སེམས་ཅན་གཞན་དང་མི་འདྲ་བར་ནུས་ཤུགས་ཆེན་པོ་དང༌། གཏིང་རིང་པོ། རྒྱ་ཆེན་པོ་གཏོང་ཐུབ་མཁན་རྩ་བ་ཆེན་པོ་ཡིན། དེའི་རྐྱེན་གྱིས་མི་ཚོས་ནུས་པ་ཆེན་པོ་འདོན་ཐུབ་ཀྱི་ཡོད། མི་ལ་ལྷན་སྐྱེས་ཀྱི་བསམ་བློའི་ནུས་པ་ཤུགས་ཆེན་ཡོད་པ་འདི་ཆ་ཚང་བེད་སྤྱོད་ཡག་པོ་བྱེད་ཐུབ་པ་ལ་ཤེས་ཡོན་གལ་ཆེན་པོ་ཡིན། སློབ་སྦྱོང་མེད་ན་རྩ་བའི་མིའི་ཀླད་པ་སྤུས་དག་པོ་ཡོད་ཀྱང་བེད་སྤྱོད་ཡག་པོ་བྱེད་མི་ཐུབ། དེས་ན་ཤེས་ཡོན་ཤིན་ཏུ་གལ་ཆེན་པོ་རེད།

ལུང་པ་སྤྱིའི་ཐོག་ནས་བཤད་ན་ཡང༌། འཛམ་གླིང་གི་ལུང་པ་སོ་སོའི་ནང་མི་མང་གི་ཤེས་ཡོན་ཇི་ཙམ་ལེགས་པའི་ཚོད་ཀྱི་ལུང་པ་ཡར་རྒྱས་ཡོད་པ་དང༌། མི་མང་ཤེས་ཡོན་སྐྱོ་བ་ཚོ་ལུང་པ་རྗེས་ལུས་ཐེབས་ཀྱི་ཡོད། སོ་སོ་མི་སྒེར་ངོས་ནས་ཆ་བཞག་ནའང༌། ཤེས་ཡོན་ཡོད་པའི་ཚོད་ཀྱི་སོ་སོའི་ལས་ཀ་རླབས་ཆེ་བ་བྱེད་ཐུབ་པའི་ཕན་ཐོགས་ཡོད། མི་ཚེ་དོན་ལྡན་ཡོང་བ་དང༌། མི་ཚེའི་དགོས་དོན་ཚང་བ་ཞིག་ཡོང་བ་ལ་མིའི་རྣམ་དཔྱོད་ཆ་ཚང་བེད་སྤྱོད་ཐུབ་པའི་ལྡེ་མིག་ལྟ་བུ་ཤེས་ཡོན་ཡིན་པས་ཤེས་ཡོན་སློབ་སྦྱོང་བྱ་རྒྱུ་འདི་ཤིན་ཏུ་དགོས་མཁོ་ཆེན་པོ་དང༌། ཕྲུ་གུ་ཆུང་དུས་གུང་སེང་མང་ཙམ་བྱུང་ན་བསམ་པ་ཡོང་ངེས་ཡིན་ནའང་། སློབ་སྦྱོང་བྱ་རྒྱུ་ཤིན་ཏུ་གལ་ཆེན་ཡིན་པ་ཤེས་པའི་ཐོག་ནས་ཁྱེད་ཚོས་བརྩོན་འགྲུས་ཡག་པོ་བྱེད་དགོས། ཡིག་ཚད་གཏོང་ཁར་ཧུར་བརྩོན་བྱེད་པ་དང་། ཡིག་ཚད་ཟིན་རྗེས་ལྷོད་ཡངས་བྱས་ན་གཏན་ནས་མི་འགྲིགས། སློབ་སྦྱོང་བྱེད་པ་འདི་མི་ཚེ་བཟང་པོ་དང༌། སྐྱིད་པོ་སྐྱེལ་རྒྱུའི་ཆེད་དུ་ཡིན་པ་ལས། ཡིག་ཚད་གཏོང་རྒྱུའི་དོན་དུ་མིན། སོ་སོའི་རྣམ་དཔྱོད་ཀྱི་ནུས་པ་ཆ་ཚང་བེད་སྤྱོད་ཡག་པོ་ཐུབ་པའི་དོན་ལ་སློབ་སྦྱོང་སྤྲད་ཀྱི་ཡོད་པས། སློབ་ཚན་ཁག་གི་ལྡེ་མིག་ལྟ་བུ་ཡིན། ལྡེ་མིག་དེ་དག་གིས་ཤེས་བྱའི་དཀྱིལ་འཁོར་རྒྱ་ཆེན་པོའི་སྒོ་ཕྱེ་ནས་དེ་རྣམས་ཕྲ་ལྷམ་མེར་མཐོང་ཐུབ་པ་བྱེད་དགོས།

སློབ་དེབ་ནང་གི་ཚིག་བློ་འཛིན་བྱས་པ་ཙམ་ལས་དོན་དག་མ་ཤེས་ན་སྙིང་པོ་གང་ཡང་མེད། སློབ་སྦྱོང་ནི་སྤྱི་སྒེར་གང་ཅིར་གལ་ཆེན་ཡིན་པ་ཤེས་པ་བྱས་ཏེ། དེར་དཀའ་ལས་ཁག་སྣང་མིན་པར། སེམས་ཤུགས་བསྐྱེད་དེ་སློབ་སྦྱོང་ཡག་པོ་བྱེད་དགོས། དཔེར་ན། བོད་པའི་ཕྲུ་གུ་འབུམ་ཕྲག་མང་པོ་སོ་སོའི་བོད་ལུང་པའི་ནང་བསྡད་ཡོད་ཀྱང༌། སློབ་སྦྱོང་གི་གོ་སྐབས་དང༌། མཐུན་རྐྱེན་རྒྱ་གར་ནང་ལ་བསྡད་པ་ནང་བཞིན་མེད། ཕྱོགས་གཅིག་ནས་རྒྱ་མི་གུང་བྲན་གྱི་དབང་སྒྱུར་འོག་ལ་སློབ་སྦྱོང་གང་འདྲ་ཞིག་སྤྲད་པ་ཡིན་རུང་མིག་ཡ་གཅིག་བཀབ་པ་ལྟ་བུ་ལས། མིག་གཉིས་ཀས་མཐོང་ཐུབ་པ་ཞིག་མེད།

ག༽ གཞིས་བྱེས་བོད་ཕྲུག་དང་། ཤེས་ཡོན་གྱི་གོ་སྐབས།

གཉིས་ནས་རྒྱ་མི་གུང་བྲན་གྱིས་བོད་ཀྱི་ཐོག་ལ་སྲིད་བྱུས་གང་འདྲ་ཞིག་འཛིན་གྱི་ཡོད་དམ་ཟེར་ན། བོད་པ་རྣམས་རྒྱ་མི་ནང་བཞིན་བཟོ་རྒྱུའི་བསམ་བློ་གཏོང་གི་ཡོད་སྟབས། དེ་ལྟ་བུའི་གནས་ཚུལ་གྱི་འོག་ལ་སློབ་སྦྱོང་གི་མཐུན་རྐྱེན་ཆ་ཚང་བ་ཡོང་ཐབས་མེད། ཕྲན་བུ་ཡོད་པ་དེ་ཡང་བེད་སྤྱོད་བྱེད་སྟངས་བོད་པ་རྒྱ་མིར་བསྒྱུར་རྒྱུའི་དམིགས་ཡུལ་འཛིན་གྱི་ཡོད་སྟབས། རང་དབང་ཡང་ཡོད་པ་མ་རེད། ང་ཚོ་རྒྱ་གར་ནང་ལ་ཡོད་པ་རྣམས་སྡོད་ས་སོ་སོའི་ལུང་པ་མིན་ན་ཡང༌། གཙོ་ཆེ་ཤོས་རྒྱ་གར་གཞུང་དང༌། ཡང་སྒོས་རྒྱ་གར་མི་མང༌། ས་གནས་སོ་སོའི་སྲིད་གཞུང་ཁག་གིས་ང་ཚོར་དགའ་བསུ་བྱས། ཤ་ཚ་རྣམ་དག་གི་རྒྱབ་སྐྱོར་ཡོད་པའི་གནས་ཚུལ་འོག་ང་ཚོ་ཧ་ལམ་སོ་སོའི་ལུང་པ་ཡིན་པ་ལྟ་བུ་ཚོར་གྱི་ཡོད། གནས་ཚུལ་འདི་འདྲ་ཞིག་གི་འོག་ནས། ང་ཚོར་སློབ་སྦྱོང་གི་མཐུན་རྐྱེན་གང་ཅིའི་ཆ་ནས་ཡག་པོ་ཡོད་པ་དང༌། རང་དབང་གི་ལུང་པའི་ནང་ལ་ང་ཚོར་རང་དབང་ལ་སྤྱོད་པའི་གོ་སྐབས་ཡོད།

དེ་ལྟ་བུའི་དུས་ཚོད་རྩ་བ་ཆེན་པོ་ཡིན་པ་འདི་ངེས་པར་ཤེས་དགོས། སོ་སོའི་ལུང་པའི་ནང་ལ་སྡོད་མཁན་ཚོ་རྒྱ་མིའི་བཙན་དབང་འོག་གནས་ཡོད་སྟབས་སློབ་སྦྱོང་གི་གོ་སྐབས་མེད་པ་དང༌། ང་ཚོ་རྒྱ་གར་ལུང་པའི་ནང་ལ་རང་དབང་ཐོག་ནས་སློབ་སྦྱོང་བྱེད་རྒྱུའི་གོ་སྐབས་ཡོད་པ་འདི་རྩ་བ་ཆེན་པོ་ཡིན་པ་ངོ་ཤེས་པའི་ཐོག་ནས་གོ་སྐབས་འདི་བདག་པོ་ཡག་པོ་རྒྱག་དགོས། དཔེར་ན། བར་ལམ་བོད་ནས་ཕྲུ་གུ་མང་པོ་ཞིག་རྒྱ་གར་ནང་ལ་སློབ་སྦྱོང་བྱེད་པའི་ཆེད་དུ་སླེབས་ཡོད། ཕ་མ་ཚོར་ཉེན་ཁ་ཡོད་ཀྱང༌། ཉེན་ཁ་བློས་གཏོང་གིས་ཕྲུ་གུ་རྒྱ་གར་དུ་གཏོང་གི་ཡོད། དེང་སང་རྒྱ་མིས་ཕྲུ་གུ་རྣམས་རྒྱ་གར་ནས་བོད་དུ་ལེན་དགོས། ཞེས་རྙོག་དྲ་ཤོད་ཀྱི་འདུག རྒྱ་མིས་བོད་པའི་ཕྲུ་གུའི་ཐོག་ལ་དམ་བསྒྲགས་དང་སྡང་ཟུག་དེ་ལྟ་བུ་བྱེད་སྟངས་ལ་གཞིགས་ན། ང་ཚོ་བཙན་བྱོལ་བའི་ཕྲུ་གུ་སློབ་སྦྱོང་བྱེད་རྒྱུའི་མཐུན་རྐྱེན་དང༌། གོ་སྐབས་ཡོད་པ་འདི་རྩ་བ་ཆེན་པོ་ཡིན་པས། ཉིན་གཅིག་གི་དུས་ཚོད་ཀྱང་རྩ་བ་ཆེན་པོ་དང༌། གལ་ཆེན། དཀོན་པོ་ཞིག་ཡིན་པར་བརྩིས་པའི་ཐོག་ནས་སློབ་སྦྱོང་ལ་དོ་སྣང་ཡག་པོ་བྱེད་དགོས།

ང༽ ཤེས་ཡོན་བེད་སྤྱོད་དང་། ལྷག་བསམ་གྱི་དོན་སྙིང་།

དེ་ལྟར་སློབ་སྦྱོང་བྱས་པའི་ཤེས་ཡོན་བེད་སྤྱོད་གང་འདྲ་ཡོང་མིན་ལྷག་བསམ་ལ་རག་ལས་པ་རེད། ཀུན་སློང་ཡག་པོ་ཡོད་ན་སློབ་སྦྱོང་ཇི་ཙམ་ཡོད་པ་དེ་རྣམས་དངོས་གནས་དོན་དང་ལྡན་པ་ཞིག་ཡོང་གི་རེད། ཀུན་སློང་དང་ལྷག་བསམ་ཡག་པོ་མེད་ན། ཤེས་ཡོན་ཕྲན་བུ་ཡོད་ན་ཡང༌། དངོས་འབྲེལ་མི་ཚེ་དོན་དང་ལྡན་པ་གཅིག་དང༌། གཞན་ལ་ཕན་ཐོགས་ཡོད་པ་ཞིག་མི་ཡོང་བའི་ཉེན་ཁ་ཡོད། དཔེར་ན། འཛམ་གླིང་འདིའི་སྒང་ལ་མི་མང་པོར་གནོད་པ་བསྐྱལ། མི་མང་པོ་ཕུང་ལ་སྦྱར། དབང་ཡོད་བཤད། ཐུབ་ཚོད་ཤོད་མཁན་འདི་ཚོའི་གྲས་ཀྱིས་སློབ་སྦྱོང་གང་ལ་གང་འཚམ་བྱས་ཡོད། དེས་སློབ་སྦྱོང་ཡོད་པ་ཡིན་ནའང་རྩ་བ་ལྷག་བསམ་ཡག་པོ་མེད་ན། མི་འགྲིགས་པའི་རྟགས་སྟོན་གྱི་ཡོད་པ་རེད།

ལྷག་བསམ་རྣམ་དག་ཟེར་བའི་དོན་སྙིང་གང་ཡིན་ཟེར་ན། མི་གཞན་དག་ལ་ཕན་སེམས་ཡོད་པ། གཞན་དག་ལ་སྙིང་རྗེ། གཞན་དག་ལ་རོགས་རམ་བྱེད་དགོས་པ་རེད། མི་གཞན་ཚོ་ཡང་སོ་སོ་ནང་བཞིན་བདེ་བ་སྒྲུབ་པ་དང༌། སྡུག་བསྔལ་སེལ་འདོད་ཡོད་པ་གཅིག་གྱུར་ཡིན་པ་ངོས་འཛིན་དང་འབྲེལ་བའི་ཐོག་ནས་གཞན་གྱི་དོན་ལ་བསམ་བློ་འཁོར་ཐུབ་པ་བྱུང་ན་དེ་ལ་ལྷག་བསམ་ཟེར་བ་ཡིན། དེ་འདྲའི་ལྷག་བསམ་ཡོད་པ་ཡིན་ན། སྤྱི་པའི་དོན་ལ་སྤྱི་སེམས་སླེབས་ཡོང་གི་རེད། གཞན་ལ་གནོད་འཚེ་བྱེད་སེམས་སྐྱེས་ཀྱི་མ་རེད། དེས་ན་ཤེས་ཡོན་དང༌། ལྷག་བསམ་གཉིས་ཀ་ཡོད་དགོས་པ་འདི་གལ་ཆེན་པོ་རེད།

དེང་སང་འཛམ་གླིང་ཐོག་ལུང་པ་ཡར་རྒྱས་ཕྱིན་པ་ཨ་རི་དང༌། དབྱིན་ལན། ཧྥ་རན་སི། འཇར་མན་དེ་ཚོའི་ནང་ཤེས་ཡོན་ཡར་རྒྱས་ཆེན་པོ་ཡོད། འོན་ཀྱང་ལུང་པ་དེ་ཚོའི་ནང་ལ་སྐབས་རེ་ཕྲུ་གུ་ལོ་ཆུང་ཆུང་དེ་འདྲས་མེ་མདའ་བརྒྱབ་སྟེ་གསོད་རེས་གཏོང་མཁན་ཡོང་གི་ཡོད། དེང་སང་ལུང་པ་དེ་དག་ནང་ལ་ཡ་རབས་ཀྱི་བསམ་བློ་མ་འདང་བའི་སྐྱོན་ཆེན་པོ་འདུག་ཅེས་གསར་ཤོག་ཐོག་མང་པོ་ཐོན་གྱི་འདུག་ལ། མི་མང་པོས་བཤད་ཡོང་གི་འདུག ལུང་པ་དེ་དག་གི་ནང་དུ་ཤེས་ཡོན་སྐྱོ་དྲགས་པའི་སྐྱོན་མིན། ཆེས་མཐོའི་གཙུག་ལག་སློབ་གྲྭ་སྟོང་ཕྲག་འགའ་ཤས་ཡོད་ལ། ཆེས་མཐོའི་སློབ་གྲྭ་རེ་རེའི་ནང་དུའང་སློབ་ཕྲུག་ཁྲི་ཕྲག་མང་པོ་ཡོད། ལུང་པའི་ནང་ལ་དེ་ལྟ་བུའི་སློབ་སྦྱོང་གི་གནས་ཚད་མཐོ་པོ་ཡོད་ན་ཡང་ལྷག་བསམ་གྱིས་མ་འདང་བའི་དཀའ་ངལ་དེ་འཕྲད་ཡོང་གི་ཡོད།

ངའི་ངོས་ནས་སྐབས་རེ་ལུང་པ་དེ་ཚོའི་ནང་གི་སློབ་གྲྭ་ཆེན་པོ་དེ་འདྲའི་ནང་ལ་སྐད་ཆ་ཤོད་རྒྱུའི་གོ་སྐབས་ཡོང་སྐབས། ངས་ལྷག་བསམ་རྣམ་དག་གི་ཐོག་ནས་ཁྱེད་རང་ཚོ་སློབ་སྦྱོང་གི་ཐོག་ནས་ཕོངས་པ་མིན་ནའང༌། སློབ་སྦྱོང་བྱེད་མཁན་གྱི་རྩ་བའི་མིའི་རང་གཤིས་བཟང་པོ་ཡོང་ཐབས་ལ་དོ་སྣང་དེ་ཙམ་བྱེད་ཀྱི་ཨེ་ཡོད་བསམ་གྱི་འདུག་ཅེས་ཤོད་ཀྱི་ཡོད། དེ་ལ་མང་པོས་དགའ་པོ་དང༌། མོས་མཐུན་བྱེད་ཀྱི་འདུག ལུང་པ་མང་པོའི་ནང་ལ་ལྷག་བསམ་ལ་དོ་སྣང་ཆུང་དྲགས་པའི་རྐྱེན་གྱིས་ཤེས་ཡོན་གང་འཚམ་ཡོད་པ་དེ་ཚོའི་གྲས་ཀྱིས་མགོ་བདེ་དྲན་འཕྲུལ་བྱེད་བྱེད་པ་དང༌། རྒྱ་ཆེའི་མི་མང་ས་ཡ་མང་པོ་ལ་བརྡབ་གསིག་དང༌། དཀའ་ངལ་འཕྲད་ཀྱི་ཡོད། ལས་བྱེད་པ་དང་ཆབ་སྲིད་པའི་མིའི་ནང་ནས་རྒྱུ་བརྔན་རྗེས་འབྲང་བྱེད་པ་དེ་རིགས་གནས་ཚུལ་ཡོང་སྐབས། ལུང་པ་ཡར་རྒྱས་ལའང་གནོད་ཀྱི་ཡོད།

འཛམ་གླིང་ཡར་རྒྱས་ཕྱིན་པའི་ལུང་པའི་ནང་ལ་བལྟས་ནའང་འདྲ། རྒྱ་གར་ནང་ལ་བལྟས་ནའང་འདྲ། བོད་པའི་སྤྱི་ཚོགས་ནང་ལ་བལྟས་ནའང་འདྲ། གང་ལྟར་ཤེས་བྱ་ཡོན་ཏན་དང་ལྷག་བསམ་ཟུང་འབྲེལ་དགོས་པ་ཤིན་ཏུ་གལ་ཆེན་པོ་རེད། དཔེར་ན། སོ་སོ་སྒེར་ངོས་ནས་བཤད་ན། སློབ་སྦྱོང་བྱས་པའི་ཤེས་ཡོན་ཀྱང༌། ལྷག་བསམ་མེད་ན་སེམས་སྐྱིད་པོ་ཡོང་བ་ཁག་པོ་ཡིན། མི་དེ་གྲས་ཀྱིས་འཛམ་གླིང་ནང་གི་ཁྲ་ཁྲ་ཟིང་ཟིང་མང་པོ་ཡོད་པ་དེ་ཤེས། སོ་སོར་དགོས་མཁོ་མང་པོ་ཞིག་དྲན། དེ་ཚོའི་དོན་དུ་རྫུན་དང༌། ཁྲམ་པ་སོགས་བྱས་ཀྱང༌། སོ་སོའི་འདོད་པ་བཞིན་འགྲུབ་མ་ཐུབ་སྟབས་སེམས་ཁྲལ་ཤ་སྟག་བྱས་ནས་སྡོད་ཀྱི་ཡོད།

ཅ༽ ལྷག་བསམ་དང་། ཤེས་ཡོན་ཟུང་འབྲེལ་དགོས་པ།

ཤེས་ཡོན་གལ་ཆེན་པོ་ཡིན་པ་སྨོས་མེད་ཡིན་ནའང་། བསམ་པ་བཟང་པོ་ཡོང་བའི་འབད་བརྩོན་མཉམ་དུ་བྱེད་མ་ཐུབ་ན། རྗེས་སུ་དཀའ་ངལ་འཕྲད་ཀྱི་རེད། སོ་སོ་སྒེར་ལ་ཡིན་ནའང་དཀའ་ངལ་འཕྲད་ཀྱི་རེད་ལ། སྤྱི་ལའང་ཕན་ཐོགས་མེད། ཁྱེད་རང་ཚོ་སློབ་གྲྭ་བ་ཕྲུ་གུ་ཚོས་ལྷག་བསམ་དང་ཤེས་ཡོན་ཟུང་དུ་འབྲེལ་ཐུབ་པའི་འབད་བརྩོན་བྱེད་དགོས། ཕྲུ་གུ་ཚོ་ལྷག་བསམ་དང་ཤེས་ཡོན་ཟུང་འབྲེལ་ཡོང་ཐབས་ལ་ཕ་མ་ཚོ་དང་དགེ་རྒན་ཚོར་འགན་འཁུར་ཡོད། ཁྱེད་ཚོ་དགེ་རྒན་ཚོས་ཕྱོགས་གཅིག་ནས་ཕྲུ་གུར་ཤེས་བྱ་ཡོན་ཏན་གྱི་སློབ་སྦྱོང་སྤྲོད་པའི་སྐབས་ཡ་རབས་ཟེར་བ་གང་འདྲ་ཡིན་པ་དང༌། གཞན་ཕན་གྱི་ལྷག་བསམ་ཟེར་བ་དེ་གང་འདྲ་ཡིན་པ་སོ་སོའི་སྤྱོད་ལམ་དང༌། རྣམ་འགྱུར་གྱི་ཐོག་ནས་ངོ་སྤྲོད་བྱེད་དགོས།

སོ་སོ་རང་ཉིད་ཀྱི་སྤྱོད་ལམ་དང༌། རྣམ་འགྱུར་སྟོན་སྟངས་ཡག་པོ་མེད་པ་དང༌། ཕྲུ་གུའི་བདེ་དོན་གྱི་ཐོག་ལ་སེམས་འཁུར་མེད་པའི་རྣམ་འགྱུར་ཐོན་ན་ཕྲུ་གུར་བཟང་པོའི་ལམ་སྟོན་བྱེད་ཐུབ་ཐབས་མེད། ལྷག་བསམ་དང་གཞན་ཕན་ལག་ལེན་གྱི་ཐོག་ནས་ངོ་སྤྲོད་བྱེད་དགོས་པ་ལས་ཚིག་གཅིག་པུའི་ཐོག་ནས་ངོ་སྤྲོད་བྱེད་མི་ཐུབ། དགེ་རྒན་ཚོའི་ངོས་ནས་ཕྲུ་གུར་སློབ་ཚན་ངོ་སྤྲོད་བྱེད་པ་དང་ཆབས་ཅིག་བྱམས་བརྩེའི་ཐོག་ནས་ཕྲུ་གུའི་མི་ཚེའི་མདུན་ལམ་ལ་སེམས་འཁུར་ཡོད་པའི་རྣམ་འགྱུར་སྟོན་པ་དང༌། རྣམ་འགྱུར་དེ་དང་འབྲེལ་བའི་ཕྲུ་གུར་སློབ་སྟོན་བྱས་ན། ཕྲུ་གུའི་བསམ་བློའི་ནང་ལ་ཡང་རྒན་ལགས་ཀྱིས་ང་ཚོར་སློབ་སྦྱོང་སྤྲོད་རྒྱུ་ཙམ་དུ་མ་ཟད། ང་ཚོར་དངོས་གནས་བྱམས་སྐྱོང་གནང་སྟེ་ཐུགས་འཁུར་བཞེས་ཀྱི་ཡོད། དགེ་རྒན་བཀའ་དྲིན་ཆེན་པོ་ཡིན་བསམ་པ་ཞིག་ཡོང་ངེས་ཡིན། དེ་ལྟར་བྱུང་ན། དགེ་རྒན་དེས་སློབ་སྟོན་ཇི་བྱས་ཚང་མ་ཕྲུ་གུའི་བསམ་བློར་འཇགས་ཐུབ་པ་ཡོང་གི་རེད།

མི་ལ་ཤེས་ཡོན་དང༌། ལྷག་བསམ་དགོས་པ་གལ་ཆེན་པོ་ཡིན་པ་འདི་ཕྲུ་གུ་དང༌། དགེ་རྒན་ཚང་མས་ངོས་འཛིན་ཡག་པོ་བྱེད་དགོས། གཉིས་ནས་ཕ་མ་ཚོས་རང་གི་ཕྲུ་གུར་ཤ་ཚ་མེད་པ་ཕལ་ཆེར་ཡོང་བཟོ་མེད་ཀྱང་། ཕ་མས་ཕྲུ་གུའི་མི་ཚེའི་ཐོག་ལ་དམིགས་བསལ་གྱི་དོ་ཁུར་ལམ་སྟོན་བྱེད་རྒྱུ་དང༌། རྒྱུན་དུ་བྱམས་པོ་བྱེད་རྒྱུ་འདི་གལ་ཆེན་པོ་རེད། དེ་ལྟར་འཛིན་གྲྭའི་ནང་དགེ་རྒན་ཚོས་རང་གི་སྤྱོད་ལམ་གྱི་ཐོག་ནས་ཕྲུ་གུར་ཡ་རབས་དང་སྤྱོད་བཟང་ངོ་ཆ་སྤྲོད་པ་དང༌། ཁྱིམ་ཚང་གི་ནང་དུ་ཕ་མ་ཚོས་ཀྱང་དེ་ལྟར་བྱས་ན་དངོས་འབྲེལ་ཕྲུ་གུ་དེ་ཡག་པོ་ཞིག་ཡོང་ཐུབ་ཀྱི་རེད།

དེ་མིན་འཛིན་གྲྭའི་ནང་དང་ཁྱིམ་ཚང་གཉིས་ཀར་བྱམས་བརྩེའི་ཚོར་བ་མེད་པའི་ནང་ནས་འཚར་ལོངས་བྱུང་བའི་ཕྲུ་གུ་དེ་སོ་སོས་དངོས་སུ་མི་གཞན་གྱི་བྱམས་བརྩེའི་ཚོར་བ་མྱོང་མ་མྱོང་བའི་རྐྱེན་གྱིས་སྐྱོན་ཡོང་གི་ཡོད་འདུག འཛམ་གླིང་ནང་ཕ་མ་དང་ཕྲུ་གུའི་བར་ལ་འབྲེལ་བ་ཇི་ཙམ་ཞན་པ་ཡོད་པའི་ལུང་པའི་ནང་ལ་ཕྲུ་གུའི་ཡ་རབས་དང༌། གཞན་ཕན་གྱི་བསམ་བློ་ཉུང་བ་ཡོད་པ་ལྟ་བུ་མཐོང་གི་འདུག དེས་ན་ཕ་མ་དང༌། དགེ་རྒན་ཚོར་འགན་འཁུར་ཤིན་ཏུ་ཆེན་པོ་སླེབས་ཡོང་གི་ཡོད།

དེང་སང་ང་ཚོའི་སྤྱི་ཚོགས་ཀྱི་ནང་ལ་ཕྲུ་གུར་རོགས་རམ་བྱེད་མཁན་མང་པོ་ཡོད་སྟབས། སྐབས་རེ་ངན་ལང་ཤོར་བ་ལྟ་བུ་བྱས་ཏེ་ཕྲུ་གུའི་སློབ་སྦྱོང་གི་འགྲོ་སོང་གཏོང་རྒྱུ་ཕ་མར་འགན་འཁྲི་མེད་པ་ལྟ་བུའི་བསམ་ཚུལ་ཡོང་གྲབས་བྱེད་ཀྱི་མེད་དམ་བསམ་གྱི་འདུག ང་ཚོར་རོགས་རམ་བྱུང་བ་རྩ་བ་ཆེན་པོ་རེད། ཡིན་ན་ཡང་རོགས་རམ་ཁོ་ནར་བརྟེན་རྒྱུའི་བསམ་བློ་ནམ་ཡང་གཏོང་མི་རུང༌། ཁྱིམ་ཚང་སོ་སོའི་ངོས་ནས་འགན་ཆ་ཚང་ཐེག་པ་བྱེད་དགོས། རང་འགན་ཐེག་པ་བྱེད་རྒྱུར་དང་དོད་བྱེད་དགོས། དེ་འདྲ་ཞིག་གི་ལམ་ལ་ང་རང་ཚོ་འགྲོ་ཐུབ་པ་བྱུང་ན། དངོས་གནས་ཁྱེད་རང་ཚོ་མི་ཚེ་དོན་ལྡན་ཞིག་དང༌། མི་རིགས་རང་མགོ་ཐོན་པ། བོད་སྤྱི་པའི་དོན་ལ་ཞབས་འདེགས་རྒྱ་ཆེན་སྒྲུབ་ཐུབ་པ་ཡོང་གི་རེད། ཕྱིན་ཆད་ང་རང་ཚོ་གཞིས་བྱེས་མཉམ་འཛོམས་བྱུང་བའི་མཚམས་ལ་བོད་ནང་རྒྱ་མིའི་བཙན་དབང་གི་འོག་སྡོད་མཁན་ཚོས་ང་ཚོར་དགའ་བསུ་ཞུ་གི་རེད། འདི་གལ་ཆེན་པོ་འདུག ཁྱེད་རང་ཚོས་སེམས་ལ་ངེས་པ་བྱེད་དགོས།

ཆ༽ བོད་རིགས་སྲུང་སྐྱོབ་དང་། རང་དོན་རང་གཅེས།

དེ་ནས་ང་རང་ཚོ་བོད་ཀྱི་རིག་གཞུང་འདི་དག་ནང་པ་སངས་རྒྱས་པའི་ཆོས་དང་འབྲེལ་བའི་རིག་གཞུང་ཞིག་རེད། རིག་གཞུང་འདི་ཇི་ཙམ་ཉར་ཚགས་ཐུབ་པའི་ཚོད་ཀྱིས་བོད་པ་ཟེར་བའི་མིང་ལོགས་སུ་ཡོད་པའི་མི་རིགས་འདི་གནས་ཐུབ་པ་དང༌། རིག་གཞུང་དེ་དང་འབྲེལ་བའི་གོམས་གཤིས་བརླགས་ན་སོ་སོ་ཕོ་རོག་དཀར་པོ་ལྟ་བུ་ཆགས་ཏེ་དཀའ་ངལ་འཕྲད་རྒྱུ་རེད། དེང་སང་བོད་མི་རིགས་རིག་གཞུང་དང་བཅས་པ་རྩ་བརླག་འགྲོ་རྒྱུའི་ཉེན་ཁའི་དུས་མཚམས་ལ་སླེབས་ཡོད་པར་བརྟེན། བོད་པ་གཅིག་ཡིན་ན་ཡང༌། ནང་པ་སངས་རྒྱས་པའི་ཆོས་དང་འབྲེལ་བའི་བོད་པའི་རིག་གཞུང་དང་བོད་མིའི་རྣམ་པ་མ་བརླག་པ་འཛིན་ཐུབ་པ་བྱེད་རྒྱུ་འདི་གནད་ཆེན་པོ་ཡིན་པས་ཁྱེད་རང་ཚོ་ཚང་མས་སེམས་ལ་ངེས་པ་བྱེད་དགོས། གལ་ཆེ་ཤོས་སློབ་སྦྱོང་ཡག་པོ་བྱེད་དགོས། སློབ་སྦྱོང་ཡོད་པ་དེ་ཕྱིན་ཆད་བེད་སྤྱོད་ཡག་པོ་ཡོང་ཐབས་ལ་མི་བསམ་པ་བཟང་པོ་ཡོང་ཐུབ་པར་འབད་བརྩོན་བྱེད་དགོས། དགེ་རྒན་དང༌། ཕ་མ་ཚོའི་ངོས་ནས་ཀྱང་ཕྲུ་གུ་བསམ་པ་བཟང་པོ་དང༌། ཡ་རབས་སྤྱོད་བཟང་ཡོང་ཐབས་ལ་ཐུན་མོང་གི་ཐོག་ནས་འགན་བླངས། དོ་སྣང་བྱེད་དགོས། ད་ལྟ་འདིར་རྒྱ་གར་གྱི་དགེ་རྒན་མང་པོ་ཞིག་སོ་སོའི་ནང་མི་བུ་ཕྲུག་བཞག་སྟེ། བོད་པ་བཙན་བྱོལ་བ་དང་མཉམ་དུ་བསྡད་དེ་དཀའ་ལས་རྒྱག་མཁན་ཁྱེད་རང་ཚོ་ཚང་མར་ཐུགས་རྗེ་ཆེ་ཟེར་གྱི་ཡིན། ཤིན་ཏུ་བཀའ་དྲིན་ཆེན་པོ་རེད།

བོད་པའི་དགེ་རྒན་ཚོ་དང༌། ལས་བྱེད་ཚོ་ནི་སོ་སོ་རང་ཉིད་ཀྱི་དོན་དག་ཡིན་སྟབས་རང་དོན་རང་གཅེས་བྱ་རྒྱུར་དམིགས་བསལ་གྱི་ལས་འགན་ཡོད་པས་སེམས་འཁུར་ལེན་དགོས་པ་སྨོས་མེད་རེད། ཕོགས་ཡོད་ཀྱང་རུང༌། ཕོགས་མེད་ཀྱང་རུང༌། ང་ཚོ་བོད་མི་རིགས་སྔར་ཆོས་རྒྱལ་ཚོའི་སྐབས་ནས་དུས་ད་ལྟ་བར་དུ་རྒྱ་དཀར་ནག་སུ་དང་མ་འདྲེས་པའི་མི་རིགས་འདི་དེང་སང་རྩ་བརླག་འགྲོ་རྒྱུའི་ཉེན་ཁ་ལ་སླེབས་ཡོད་སྟབས། བོད་པ་སྤྱི་བོ་གནམ་བསྟན་ཡོངས་རྫོགས་ལ་བོད་མི་རིགས་སྲུང་སྐྱོབ་བྱེད་པ་དང༌། བོད་ཀྱི་རིག་གཞུང་སྲུང་སྐྱོབ་བྱེད་རྒྱུའི་འགན་འཁུར་ཡོད། ལྷག་པར་དུ་སློབ་གྲྭའི་ལས་ཀའི་ནང་ལ་འབྲེལ་བ་ཡོད་མཁན་ཁྱེད་རང་ཚོ་མ་འོངས་པའི་བོད་མི་རིགས་རིག་གཞུང་དང་བཅས་པའི་འཛུགས་སྐྲུན་གྱི་ཐོག་ལ་གལ་ཆེན་པོ་ཡིན་པའི་ཕྲུ་གུ་འདི་དག་ལ་ཐད་ཀར་འབྲེལ་བ་ཡོད་པར་བརྟེན། ཕོགས་ཀྱི་རྗེས་འབྲེལ་གྱི་ལས་ཀ་ཡིན་བསམ་པ་དང༌། སྐྱོན་མ་ཐོན་ཙམ་བྱུང་ན་འགྲིག་གི་རེད་བསམ་པ་ལྟ་བུ་བྱས་ན་ཤིན་ཏུ་ནོར་འཁྲུལ་རེད། དངོས་གནས་རང་དམིགས་བསལ་གྱི་སེམས་འཁུར་བླངས་ཏེ་རང་གཞན་ཚུལ་བཞིན་དུ་སྒྲུབ་དགོས། མ་གཞི་ཚང་མས་ཧུར་ཐག་བྱེད་ཀྱི་ཡོད་ཀྱང༌། ད་དུང་ཡིན་ཡང་ཧུར་ཐག་བྱེད་རོགས་ཞེས་བརྗོད་རྒྱུ་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༤ ཟླ་ ༡༢ ཚེས་ ༡༥ ཉིན་སྦེང་ལོར་དུ་སློབ་ཕྲུག་དང༌། མང་ཚོགས་ལ་སྩལ་བའི་བཀའ་སློབ།

ཀ༽ འཆལ་སྤྱོད་སྤོང་ཞིང་། སློབ་སྦྱོང་ལ་འབད་བརྩོན།

ཐོག་མར་ཁྱེད་རང་ཚོ་ཚང་མར་འཚམས་འདྲི་དང༌། བཀྲ་ཤིས་བདེ་ལེགས་ཞུ་རྒྱུ་ཡིན། སྦེང་ལོར་གྲོང་ཁྱེར་ཆེ་བ་ཞིག་ཡིན་པ་དང༌། ཡར་རྒྱས་ཤུགས་ཆེན་པོ་འགྲོ་བཞིན་པའི་གྲོང་ཁྱེར་འདིའི་ནང་ལ་ཁྱེད་རང་ཚོ་བསྡད་ཡོད་སྟབས། མཐོང་རྒྱ་དང་ཐོས་རྒྱའི་གོ་སྐབས་ཡག་པོ་ཡོད་ཅིང་། ཡང་ཕྱོགས་གཅིག་ནས་གྲོང་ཁྱེར་ཆེ་ཁག་ནང་ལ་མིག་ལྟོས་སྡུག་ཆགས་རིགས་ཀྱང་མང་པོ་ཡོད་པས་སྤྱོད་པ་འཆལ་འགྲོ་བ་དང༌། སྤྲང་པོ་ཁྲེལ་མེད་ཆགས་རྒྱུའི་ཉེན་ཁ་ཡང་ཡོད། ཁྱེད་རང་ཚོས་གྲོང་ཁྱེར་ཆེན་པོ་འདིའི་ནང་གི་ལེགས་ཆ་གང་ཡོད་ཤེས་ཐུབ་པ་ཞིག་དང༌། སོ་སོར་འཇགས་ཐུབ་པ་དང༌། སྤྱི་སྒེར་གང་དུ་ཡིན་ནའང་ཕན་ཐོགས་མེད་པའི་སྤྱོད་པ་འཆལ་རྐྱེན་སྡུག་ཆགས་དེ་རིགས་མ་འགོས་པ་ཞིག་བྱེད་དགོས།

ང་ཚོ་བོད་པ་བཙན་བྱོལ་བ་ཞིག་ཡིན་བསམ་པ་དང༌། ང་ཚོ་ཕྱིན་ཆད་སོ་སོའི་ལུང་པ་ལ་ལོག་དགོས་བསམ་པ། ལྷག་པར་བོད་མི་རིགས་རིག་གཞུང་དང་བཅས་པ་རྩ་མེད་འགྲོ་རྒྱུའི་དུས་ཚོད་འདི་འདྲའི་སྐབས་ལ། སོ་སོའི་ལུང་པའི་རང་དབང་གི་དོན་དག་ལ་འཐབ་རྩོད་བྱེད་རྒྱུའི་ལས་འགན་ཡོད་པ། འགོ་༸རྒྱལ་བ་རིན་པོ་ཆེ་ནས་བཟུང༌། ང་ཚོ་ཚང་མས་སྣང་བ་སྐྱིད་པོ་དང༌། བག་ཡངས་བྱས་ནས་སྡོད་རྒྱུའི་དུས་ཚོད་མིན་བསམས་ནས་ཚང་མས་ཧུར་ཐག་བྱེད་དགོས། དེ་ཤིན་ཏུ་གལ་ཆེན་པོ་རེད། སྤྱིར་བཏང་ང་རང་ཚོ་བོད་པ་བཙན་བྱོལ་བ་རྒྱལ་ཁབ་སུམ་ཅུ་སོ་གྲངས་ཤིག་གི་ནང་ལ་ཁ་འཐོར་ནས་བསྡད་ཡོད། དེའི་ཁོངས་ནས་བོད་པ་རེ་ཟུང་གིས་བསམ་བློ་མ་ཐོངས་པར་འཆལ་སྤྱོད་ཚུལ་མིན་བྱེད་མཁན་ཡོད་པ་ལས། བོད་པ་མང་ཆེ་བས་སོ་སོའི་མི་རིགས་ཀྱི་ལྟ་བ་དང༌། སོ་སོའི་མཇིང་པའི་སྒང་ལ་བོད་མི་རིགས་ཀྱི་ལ་རྒྱའི་རྡོག་ཁྲེས་འཁྱེར་ཏེ་ས་ཁུལ་གང་དུ་ཡོད་ནའང་དེར་ཚང་མས་བོད་པའི་མི་ཚབ་བྱས་ཏེ་བསྡད་ཡོད།

ཁྱེད་རང་ཚོ་སློབ་སྦྱོང་བྱེད་རྒྱུའི་གོ་སྐབས་འདི་འདྲ་བྱུང་བ་འདི་ཆུད་ཟོས་མ་བཏང་བར་སློབ་སྦྱོང་ཧུར་ཐག་བྱེད་དགོས། ཡིག་ཚད་རྒྱུགས་འཕྲོད་ཐུབ་ཙམ་བྱུང་ན་དེ་གས་འགྲིགས་པ་ལྟ་བུའི་བསམ་བློ་བཏང་ན་མི་འགྲིགས། ད་ལྟ་ང་རང་ཚོ་བོད་མི་རིགས་འགྱེལ་ས་ནས་ཡར་ལངས་རྒྱུའི་འབད་བརྩོན་བྱེད་ཀྱི་ཡོད་པ་རེད། སོ་སོའི་མི་རིགས་ཀྱི་རང་དབང་ལེན་ཐུབ་པ་དང༌། རང་དབང་ལོན་ནས་སོ་སོའི་ལུང་པ་འཛིན་སྐྱོང་བྱེད་པ་ལ་ཤེས་བྱ་ཡོན་ཏན་ཚད་ལོངས་དགོས་པ་ལས། ཤེས་བྱ་ཡོན་ཏན་མེད་ན་ལྷག་བསམ་གཅིག་པུས་འདང་གི་མེད། ང་ཚོའི་རང་དབང་བསྒྲུབ་རྒྱུ་འདི་དཔའ་བློ་ཁོག་གིས་འཁྲུག་པ་བརྒྱབ་ནས་བསྒྲུབ་རྒྱུ་མ་ཡིན་པར། བདེན་པ་བདེན་ཐོག་ལ་འཁྱོལ་བའི་རྒྱུ་མཚན་ཡང་དག་པ་དང་ལྡན་པའི་འོག་ནས་ང་ཚོས་རང་དབང་སྒྲུབ་དགོས་ཀྱི་ཡོད་པར་བརྟེན། ཤེས་བྱ་ཡོན་ཏན་གལ་ཆེན་པོ་རེད། ཤེས་བྱ་ཡོན་ཏན་མེད་ན་རང་དབང་རྩོད་ཐུབ་རྒྱུ་ཁག་པོ་རེད།

ཁ༽ རང་དབང་འཐབ་རྩོད་དང་། ཤེས་ཡོན་གྱི་ལག་ཆ།

དབྱིན་ཇིའི་འོག་ནས་རྒྱ་གར་རང་བཙན་ལེན་མཁན་མི་དེ་ཚོ་སོ་སོའི་རྒྱ་གར་གྱི་མི་རིགས་ཀྱི་ལྟ་བ་མཁྲེགས་ཐག་ཆོད་ཡོད་མཁན། དཔེར་ན། གྷན་དྷིར་ཆ་བཞག་ན། ཆས་གོས་གྱོན་སྟངས་དང༌། རྣམ་འགྱུར་སྟོན་སྟངས། རྒྱ་གར་གྱི་ཀླད་པ་མཁྲེགས་པོ་ཡོད་པ་དེའི་ཐོག་ལ། དེང་དུས་ཀྱི་དབྱིན་ཇིའི་ཤེས་ཡོན་དེ་དག་ཚད་ལོངས་པ་ཡོད། རྒྱ་གར་རང་གི་ལྟ་བ་དང༌། སྤྱོད་པ་བརྟན་པོ་ཞིག་ཡོད་པ་ཡིན་ནའང༌། དེང་དུས་ཀྱི་ཤེས་ཡོན་མེད་ན་དབྱིན་ཇིས་མི་མཐོང་ཆ་འཇོག་བྱེད་ཀྱི་མ་རེད། ཡང་དབྱིན་ཇིའི་སློབ་སྦྱོང་ཨང་ཀི་དང་པོ་ཡོད་ཀྱང༌། རྒྱ་གར་རང་གི་མི་རིགས་ཀྱི་ལྟ་བ་མེད་ན་དབྱིན་ཇིའི་རྒྱུགས་ཁྱི་ཆགས་རྒྱུ་ལས་རྒྱ་གར་རང་ལ་ཕན་ཐོགས་ཡོང་གི་མ་རེད། གྷན་དྷི་ལ་སོགས་པ་ཁོང་རྣམ་པས་སོ་སོའི་མི་རིགས་ཀྱི་ལྟ་བ་ཆ་ཚང་ཟིན་པའི་ཐོག་ལ། དེང་དུས་འཛམ་གླིང་གི་ཤེས་ཡོན་བེད་སྤྱོད་བྱས་ནས་རྩོད་ལེན་བྱས་པ་རེད།

སྔོན་མ་ང་ལྔ་བཅུ་ང་དྲུག་ལོར་རྒྱ་གར་ལ་ཐེངས་གཅིག་སླེབས་པ་རེད། དེ་དུས་རྒྱ་གར་རང་བཙན་རྩོད་ལེན་བྱེད་མཁན་གྱི་མིའི་གྲས་འགའ་ཤས་ཐུག་འཕྲད་བྱུང༌། དེ་ཚོའི་གྲས་ཀྱིས་ཆས་གོས་གྱོན་སྟངས་དང༌། རྣམ་འགྱུར་སྟོན་སྟངས་རྒྱ་གར་རང་གི་ལྟ་སྤྱོད་གཙང་མ་ཡིན་པ་གང་ཞིག་ལ། དེང་དུས་ཀྱི་ཤེས་ཡོན་ཆ་ཚང་སྤུས་དག་པོ་ཡོད་པ་ཤ་སྟག་རེད། དེ་བཞིན་དུ་ང་རང་ཚོ་བོད་པའང་སོ་སོའི་མི་རིགས་ཀྱི་ལྟ་བ་ཆ་ཚང་ཡོད་པའི་ཐོག་ལ། དེང་དུས་ཀྱི་ཤེས་ཡོན་སྒོ་གང་ས་ནས་ཆ་ཚང་ཡོད་པ་ཞིག་དགོས་ཀྱི་ཡོད་པ་རེད། ཁྱེད་རང་ཚོས་ཤེས་ཡོན་སློབ་སྦྱོང་བྱེད་རྒྱུའི་ཐོག་ལ་དོ་ཁུར་ཆེན་པོ་བྱེད་དགོས།

ཉིན་མ་གཅིག་ཡིན་ནའང་ཆུད་ཟོས་མ་བཏང་བར་གཟབ་གཟབ་བྱས་ནས་སློབ་སྦྱོང་ཧུར་ཐག་བྱེད་དགོས། ཕྱིན་ཆད་ང་རང་ཚོ་རང་དབང་ལོན་ནས་གཞིས་བྱེས་མི་དམངས་མཉམ་འཛོམས་བྱུང་བའི་མཚམས་ལ་དེང་དུས་ཀྱི་ཤེས་ཡོན་ཡོད་པའི་ཐོག་ནས་སོ་སོའི་ལུང་པ་སྐྱོང་དགོས་པ་དང༌། ལུང་པ་འཛུགས་སྐྲུན་བྱེད་དགོས། ལས་རིགས་གང་འདྲ་ཞིག་ཡིན་ནའང་སོ་སོས་འགན་འཁུར་བའི་ཐོག་ནས་སོ་སོའི་ལུང་པ་སྐྱོང་ཐུབ་པ་བྱེད་དགོས། དཔེར་ན། དེང་སང་བོད་ནས་ཡོང་མཁན་གྱི་བོད་པ་ཚོར་ངས་ཤོད་ཀྱི་ཡོད། ཁ་ནས་རྒྱ་མི་རྒྱ་ནག་ལ་ལོག་རྒྱུགས་ཟེར་རྒྱུ་ལས་སླ་པོ་ཡིན་ཀྱང༌། སོ་སོའི་ལུང་པའི་ནང་གི་ལས་རིགས་ཆ་ཚང་སོ་སོས་འགན་འཁྱེར་རྒྱུའི་དུས་ཚོད་སླེབས་པའི་སྐབས་ལ་བོད་མི་སོ་སོས་ལས་ཀ་བྱེད་མ་ཐུབ་པར། རྒྱ་མི་གླ་སྒྲིག་བྱེད་དགོས་བྱུང་ན་ངོ་ཚ་པོ་རེད་ཅེས་ཤོད་ཀྱི་ཡོད།

དེར་བརྟེན་ང་རང་ཚོ་རྒྱ་གར་ནང་ཡོད་པ་ཚོ་བོད་ནང་ལ་ཡོད་པ་དང་མི་འདྲ་བར་རང་དབང་ཡོད་པའི་ལུང་པའི་ནང་སློབ་སྦྱོང་བྱེད་ཀྱི་ཡོད། མིག་གཉིས་ཀས་བལྟ་རྒྱུ་ཡོད་པ་དང༌། རྣ་བ་གཉིས་ཀས་ཉན་རྒྱུ་ཡོད་པ་རེད། གུང་བྲན་རིང་ལུགས་ཀྱི་འོག་ཏུ་མིག་ཡ་གཅིག་དང༌། རྣ་བ་ཡ་གཅིག་བཀབ་ནས་སྡོད་དགོས་ཀྱི་ཡོད། ང་རང་ཚོ་རང་དབང་ལུང་པའི་ནང་ལ་ཕྱོགས་ཚང་མའི་དགེ་སྐྱོན་ཡོངས་རྫོགས་མཐོང་ཐུབ་པའི་ཐོག་ནས་སློབ་སྦྱོང་བྱེད་རྒྱུའི་གོ་སྐབས་ཡོད་པ་འདི་རྩ་བ་ཆེན་པོ་ཡིན་པས་ཚང་མས་སློབ་སྦྱོང་ཧུར་བསྐྱེད་བྱེད་དགོས། ཁ་སང་གཞིས་ཆགས་ལ་སྐད་ཆ་བྱུང༌། བོད་པའི་ཕྲུ་གུ་སློབ་གྲྭ་མ་ཐོན་གོང་ནས་ནང་ལས་བསྐུལ་རྒྱུ་དང༌། ཡང་ན་གཉེན་སྒྲིག་བྱེད་རྒྱུའི་ཆེད་དུ་སློབ་སྦྱོང་འཕྲོ་མ་འཁྱོལ་བ་དེ་འདྲ་ཡོང་གི་ཡོད་འདུག དེ་ཚོའི་གྲས་ཤིན་ཏུ་ཐབས་སྐྱོ་པོ་རེད། ཕྲུ་གུ་སོ་སོའི་ངོས་ནས་སློབ་སྦྱོང་མ་ཐུབ་ན་དེ་ག་ལས། སློབ་སྦྱོང་ཐུབ་ངེས་ཤིག་ཡིན་ན། སློབ་སྦྱོང་མུ་མཐུད་བྱས་ཏེ་ཚད་གང་མཐོ་མཐོ་ཞིག་ལ་འགྲོ་ཐུབ་པ་ངེས་པར་དུ་བྱེད་དགོས་ཞེས་ཁ་སང་གཞིས་ཆགས་ལ་བརྗོད་རྒྱུ་བྱུང༌། ཁྱེད་རང་ཚོ་སློབ་གྲྭ་ལ་དངོས་སུ་འགྲོ་མཁན་ཚོས་དེ་ལུགས་ཡིད་གཟབ་བྱས་ཏེ་ཧུར་བསྐྱེད་བྱེད་དགོས།

ག༽ གཅིག་ཕན་གཉིས་རོགས་དང་། སྤྱི་སེམས་ཀྱི་ཞལ་འདེབས།

ཁྱེད་རང་རྒན་པ་ཚོ་སྒེར་གྱི་ཐོག་ནས་ཚོང་འཁོས་ཐབས་ཤེས་ཀྱི་ཆེད་དུ་སྦེང་ལོར་ནང་ལ་གཏན་འཇགས་སྡོད་མཁན་འགའ་ཤས་ཡོད་པ་རེད། སོ་སོའི་འཚོ་ཐབས་ཀྱི་མདུན་ལམ་ཞིག་རྙེད་པ་དེ་ཡག་པོ་རེད། ཡང་དེ་དང་ཆབས་ཅིག་བོད་པའི་སྤྱི་ཚོགས་ནང་ལ་སོ་སོའི་དཔལ་འབྱོར་གནས་སྟངས་གང་ལ་གང་འཚམ་ཡག་པོ་ཆགས་པའི་སྐབས་ལ། སྤྱི་པའི་སྤྱི་སེམས་དེ་ཙམ་རང་འཁྱེར་མ་ཐུབ་མཁན་ཁ་ཤས་ཡོང་གི་མེད་དམ་བསམ་གྱི་འདུག དེ་ནོར་འཁྲུལ་རེད། ང་རང་ཚོའི་བོད་སྤྱི་པ་འདི་ཡག་པོ་ཞིག་བྱུང་ན། སྒེར་པ་སོ་སོར་བདེ་སྐྱིད་ཡོང་ཐུབ་ཀྱི་རེད། འགའ་ཞིག་བསམ་པར་སྒེར་སོ་སོར་དངུལ་འདང་ངེས་ཡོད་པས་དཀའ་ངལ་ཡོང་གི་མ་རེད་བསམ་གྱི་ཡོད་ཀྱང་། བོད་སྤྱི་པ་དེ་ཡག་པོ་མ་བྱུང་ན། སྒེར་སོ་སོར་སྒོར་མོ་ས་ཡ་དུང་ཕྱུར་ཡོད་ན་ཡང༌། སྐྱིད་པོ་ཡོང་རྒྱུ་ཁག་པོ་རེད། ད་ལྟ་ཁྱེད་རང་ཚོ་སྒེར་སོ་སོ་འཚོ་ཐབས་འགྲིགས་ཙམ་ཡོད་པ་དེར་རྗེས་སུ་ཡི་རངས་ཡོད། བོད་པ་མི་ཚང་གཅིག་ཧྲ་ཐག་ཐག་བྱུང་ན་ཡང་དེས་ང་ཚོ་སྤྱི་པའི་ཐོག་ལ་ཕན་གྱི་ཡོད་པ་རེད།

ཡང་བོད་མིའི་སྤྱི་ཚོགས་དང་ཁ་བྲལ་ཏེ་སྤྱི་སེམས་བརླག སོ་སོ་ལོགས་དགར་ཟུར་ཐོན་བྱས་ན། སོ་སོར་དཀའ་ངལ་འཕྲད་ངེས་ཡིན་པས་ཡག་པོ་མེད། ཁྱེད་རང་ཚོ་རྒྱ་གར་གྱི་གྲོང་ཁྱེར་ཆེན་པོ་ཞིག་གི་ནང་ལ་སྡོད་མཁན་བོད་པ་མི་ཚང་ཁ་ཤས་ཡོད་པ་ཚོ་བོད་སྤྱི་ཡོངས་ཀྱི་འགྲོ་སྟངས་དེ་དང་སོ་སོ་ཁ་མ་བྲལ་བ་བྱེད་དགོས། ཁ་མ་བྲལ་བ་ཟེར་བ་དེ་ལུས་པོ་ཁ་མ་བྲལ་བར་སྡོད་རྒྱུའི་སྐད་ཆ་མ་རེད། བསམ་བློའི་ནང་ནས་ཁ་བྲལ་བ་ཞིག་དང༌། ནང་ཁུལ་འབྲེལ་བ་དམ་ཟབ་བྱེད་དགོས། བོད་དོན་སྐོར་གསར་འགྱུར་ཁག་ལ་དོ་སྣང་བྱེད་རྒྱུ་དང༌། དེ་མིན་ང་རང་ཚོ་བོད་སྤྱི་པའི་ལས་འགུལ་བྱེད་པའི་སྐབས་ལ་མི་རྒྱུ་གཉིས་ཐོག་ནས་སོ་སོས་གང་ཐུབ་ཀྱིས་ཁ་སྣོན་ཞལ་འདེབས་འདྲ་རྒྱག་དགོས། གང་ལྟར་བོད་པ་སྤྱི་ཡོངས་དང་ཁ་བྲལ་བ་བྱུང་ན་གཅིག་ཕན་གཉིས་གྲོགས་བྱས་ནས་དགེ་མཚན་ཡོད་པ་རེད།

ང༽ ཡུལ་མིར་མཐུན་ལམ་དང་། འཕགས་བོད་ཀྱི་འབྲེལ་བ།

དེང་སང་བོད་པ་སྤྱི་ཡོངས་ཀྱི་ཆ་ནས་རྒྱ་གར་ཡུལ་པ་ཚོ་དང་འབྲེལ་བ་ཡག་པོ་ཡོད། ཡིན་ནའང་སྤྱིར་བཏང་རྒྱ་གར་གྲོང་གསེབ་ཡུལ་པ་ཚོ་ལས་བོད་པའི་གནས་སྟངས་ལེགས་པ་ལྟ་བུ་ཆགས། སྐབས་རེ་རྒྱ་གར་ཡུལ་པ་ཚོའི་མཐོང་སྣང་ལ་མི་མཛེས་པ་དེ་འདྲའི་ཐོག་ནས་དཀའ་ངལ་ཞིག་ཡོང་གི་ཡོད། དཔེར་ན་ཁ་སང་དྷ་རམ་ས་ལར་གནས་ཚུལ་དེ་ལྷག་པའི་སྐབས་ལ་རྒྱ་གར་ཚགས་པར་ཁ་ཤས་ནང་ལ་བོད་པར་སྐྱོན་བརྗོད་ཐོན་ཡོད། གཅིག་བྱས་ན་རྒྱ་མི་གུང་བྲན་གྱི་ཐོག་ནས་ཐབས་ཤེས་དེ་འདྲ་ཡོད་སྲིད་ཀྱི་རེད། གང་ལྟར་བོད་པ་ཡོད་ས་ཚང་མས་རྒྱ་གར་ཡུལ་པ་ཚོ་དང་འབྲེལ་བ་ཡག་པོ་ཡོང་ཐབས་ལ་དམིགས་བསལ་གྱི་དོ་སྣང་བྱེད་དགོས།

རྩ་བའི་རྒྱ་གར་དབུས་གཞུང་དང༌། བོད་པ་ཡོད་ས་མངའ་སྡེ་ཚང་མས་དངོས་གནས་དྲང་གནས་བོད་པའི་ཐོག་ལ་ཤ་ཚ་དང་རོགས་རམ་ཧ་ཅང་ཡག་པོ་བྱས་ཡོད། རྒྱ་གར་རང་ལ་དཔལ་འབྱོར་དང༌། འཕྲོད་བསྟེན། ཤེས་ཡོན་གང་ཅིའི་ཐོག་ལ་དཀའ་ངལ་ཆེན་པོ་ཡོད་བཞིན་དུ། ང་ཚོ་བོད་པ་ཧ་ལམ་འབུམ་གཅིག་ཙམ་རྒྱ་གར་ནང་ལ་ཡོད་པ་འདི་དག་ལ། རྒྱ་གར་གཞུང་གིས་གང་ཐུབ་ཀྱིས་རོགས་རམ་ཡག་པོ་བྱས་ཡོད། སྲིད་དོན་གྱི་གནས་ཚུལ་ཐོག་ནས་བཤད་པ་ཡིན་ཡང༌། རྒྱ་མིས་རྒྱ་གར་ལ་བསུན་པོ་རྟག་པར་བཟོ་གི་ཡོད་ན་ཡང༌། ང་ཚོ་བོད་པ་རྒྱ་གར་ནང་ཡོད་པ་ཚོར་རྒྱ་གར་གཞུང་གིས་སྐྱོང་སྟངས་ཧ་ཅང་ཡག་པོ་གནང་ཡོད། ཕྱི་རྒྱལ་གྱི་ལུང་པ་ཆེན་པོ་ཚོས་རྒྱ་མིར་ཟོན་ཇི་ཙམ་བྱེད་དགོས་ཀྱི་འདུག་གམ། རྒྱ་གར་རྒྱལ་ཁབ་ད་ལྟ་ཡར་རྒྱས་འགྲོ་བཞིན་པ་དང༌། དཀའ་ངལ་ཆེན་པོ་ཡོད་མཁན། ལྷག་དོན་བོད་རྒྱ་མིས་དབང་སྒྱུར་བྱས་པའི་རྗེས་ལ་ཐད་ཀར་རྒྱ་མི་དང་ས་མཚམས་ཀི་ལོ་མི་ཊར་སྟོང་ཕྲག་ཁ་ཤས་ཀྱི་འབྲེལ་བ་ཡོད་པ་ཞིག་ཆགས་ཡོད་ཀྱང༌། རྒྱ་གར་གྱིས་བོད་པའི་ཐོག་ལ་སྲིད་བྱུས་འཛིན་སྟངས་ཧ་ཅང་ཡག་པོ་རེད་བསམ་གྱི་འདུག

ཡང་བོད་རྒྱ་ནག་ཁོངས་གཏོགས་ཀྱི་རང་སྐྱོང་ཞིག་རེད་ཅེས་སྔོན་མ་ནས་ཟེར་གྱི་ཡོད་ཀྱང༌། སྲིད་བྱུས་དེ་ཡང་རྐྱེན་མང་པོ་ཞིག་གི་འོག་ནས་བྱུང་བ་ལས། རྒྱ་གར་གྱིས་དང་བས་ཀུན་ནས་བླངས་ཏེ་དགའ་ཞིང་སྤྲོ་བཞིན་དུ་བྱས་པ་མིན་པ་ཚང་མས་ཤེས་གསལ་རེད། དེ་ལྟར་ན་རྒྱ་གར་གཞུང་དང༌། རྒྱ་གར་མི་མང་དྲིན་ཆེན་པོ་རེད། གཉིས་ནས་རྒྱ་གར་དང་བོད་ཀྱི་འབྲེལ་བ་དེ་སྔར་འདས་པའི་ལོ་རྒྱུས་ནང་ལ་ཡང་འབྲེལ་བ་ཤུགས་ཆེན་པོ་བྱུང་ཡོད། བོད་ལ་ཡོད་པའི་བཀའ་བསྟན་འགྱུར་པུ་ཏི་སུམ་བརྒྱ་ཉི་ཤུ་རྩ་གྲངས་ཤིག་ཡོད་པའི་ཁོངས་ནས་པུ་ཏི་གསུམ་བཞི་ཞིག་རྒྱ་ནག་ནས་བསྒྱུར་ཡོད་ན་ལས། གཞན་ཚང་མ་རྒྱ་གར་ནས་བསྒྱུར་བ་ཤ་སྟག་རེད། དཔེ་ཆ་ཚང་མའི་དབུར་རྒྱ་གར་སྐད་དུ་ཞེས་འཁོད་ཡོད། སྔར་ཡང་རྒྱ་གར་དང་བོད་གཉིས་འབྲེལ་བ་དམ་པོ་ཞིག་ཆགས་ཡོད་ལ། མ་འོངས་པར་ཡིན་ནའང་རྒྱ་གར་དང་བོད་གཉིས་ཀྱི་འབྲེལ་བ་དམ་ཟབ་བྱས་ནས་སྡོད་དགོས་པས། ང་རང་ཚོས་རྒྱ་གར་ཡུལ་མི་དང་འབྲེལ་བ་བཟང་པོ་བྱེད་རྒྱུ་དེ་ཤིན་ཏུ་གལ་ཆེན་པོ་རེད། ཚང་མས་གཟབ་གཟབ་བྱེད་དགོས། ལྷོད་ཡངས་བྱས་ན་མི་འགྲིགས། བོད་པས་ལྷོད་ཡངས་ཤོར་ཏེ་རྒྱུ་ཆུང་སྐྱོན་ཆེན་བྱུང་ན་ཡག་པོ་མེད། གཟབ་གཟབ་བྱེད་དགོས།

ཅ༽ བོད་རྒྱའི་དཀའ་རྙོག་དང་། གཉིས་སྨན་དབུ་མའི་ལམ།

བོད་དང་རྒྱ་ནག་གི་བར་ལ་ད་ཕན་ལོ་བཅོ་ལྔ་ལྷག་ཙམ་རིང་ལ་རྒྱ་བོད་གཉིས་ཕན་གྱི་ཐོག་ནས་དཀའ་ངལ་སེལ་ཐུབ་པའི་ཐབས་ལམ་ཅིག་རྙེད་ན་བསམ་པའི་འབད་བརྩོན་རིམ་པ་བྱས་པ་རེད། གདོང་དང་གདོང་བསྟན། མི་དང་མི་ཐུག་ནས་གྲོས་མོལ་བྱས། སྐད་ཆ་བཤད་དེ་དཀའ་ངལ་དེ་གཉིས་མོས་ཀྱི་འོག་ནས་སེལ་ཐབས་འབད་བརྩོན་བྱས་ཀྱང༌། ད་ལྟ་བར་དུ་གྲུབ་འབྲས་གང་ཡང་མ་བྱུང་བ་རེད། ང་ཚོའི་ངོས་ནས་ད་ལྟ་ཡིན་ན་ཡང་དབུ་མའི་ལམ་དེ་ག་བརྒྱུད་ནས་དཀའ་ངལ་སེལ་བའི་འབད་བརྩོན་བྱེད་ཀྱི་ཡོད། ཡང་དེ་དང་ཆབས་ཅིག་འཛམ་བུ་གླིང་རྒྱལ་སྤྱིའི་ཐོག་ལ་འབོད་སྐུལ་བྱེད་ཀྱི་ཡོད། འབོད་སྐུལ་བྱས་པའི་རྗེས་འབྲེལ་ཨ་མི་རི་ཀ་དང༌། དེ་མིན་རྒྱལ་ཁབ་ཁག་འགའ་ཤས་ཀྱིས་རྒྱ་བོད་གཉིས་སྐད་ཆ་བཤད་པའི་ཐོག་ནས་གཉིས་མོས་ཀྱི་ཐབས་ལམ་བཙལ་ཐུབ་ན་ཡག་པོ་རེད་ཅེས་རྒྱ་ནག་གཞུང་ལ་འབོད་སྐུལ་བྱེད་ཀྱི་ཡོད་པ་རེད། རྒྱ་ནག་གཞུང་གི་བོད་པའི་ཐོག་ལ་བལྟ་སྟངས་དེ་འགོ་སྟོད་བརྒྱད་ཅུ་གྱ་གྲངས་ལ་ཕྲན་བུའི་བསམ་ཤེས་བྱེད་རྩིས་ཡོད་པ་ལྟ་བུ་ཞིག་ཡོད་ན་ཡང༌། བར་སྐབས་ཤིག་ནས་འགྱུར་བ་ཕྱིན་ཏེ་དོན་ཕན་གང་ཡང་བྱུང་མེད། ཉེ་ཆར་རྒྱ་ནག་གཞུང་གིས་བོད་པའི་ཐོག་ལ་སྲིད་བྱུས་མཁྲེགས་པོ་ཞིག་འཛིན་གྱི་ཡོད་པ་ལྟ་བུ་ཞིག་འདུག གང་ལྟར་ན་ནིང་ཕྱི་ཟླ་བརྒྱད་པ་ནས་ང་ཚོའི་བར་གྱི་འབྲེལ་བ་མཚམས་ཆད་པ་རེད། ད་ལྟ་གནས་སྟངས་དེ་འདྲ་ཞིག་གི་སྒང་ལ་བསྡད་ཡོད།

དེང་སང་ཡོ་རོབ་ནང་ལ་གུང་བྲན་རིང་ལུགས་ཀྱི་རྒྱལ་ཁབ་གཅིག་ཀྱང་མེད་པ་ཆགས་ཚར་བ་རེད། པོ་ལན་དང༌། ལེ་ཐུ་ནེ་ཡ། ཧང་གྷ་རིའི་ནང་ལ་གུང་བྲན་ཡོད་ན་ཡང༌། དེང་དུས་མང་གཙོ་ཅན་གྱི་གུང་བྲན་ལས། གཅིག་སྡུད་ཀྱི་གུང་བྲན་མེད། སྤྱིར་བཏང་འཛམ་གླིང་སྤྱི་ཡོངས་ལ་འགྱུར་བ་ཆེན་པོ་འགྲོ་གི་ཡོད། རྒྱ་ནག་རང་གི་ནང་ལ་ཡང་མང་གཙོ་རང་དབང་གི་ལས་འགུལ་ལངས་ཆོག་ཆོག་བྱས་ནས་བསྡད་ཡོད། ང་རང་ཚོ་བོད་མི་མང་གི་སེམས་ཤུགས་ཧ་ལས་པ་ཞིག་ཡོད། དེ་ལྟ་བུའི་མཐུན་པའི་རྐྱེན་དེ་དག་གི་འོག་ནས་སྔ་ཕྱི་ཙམ་ལས་འགྱུར་བ་འགྲོ་རྒྱུའི་རེ་བ་ཏན་ཏན་ཡོད། ད་ལྟ་ཕན་ཆད་ལ་ང་རང་ཚོས་བོད་ཀྱི་བསྟན་དོན་ལ་རྒྱ་ཚང་མས་བརྟན་པོ་ཟིན་ཏེ་བསྡད་པ་རེད། ད་དུང་ཡིན་ན་ཡང་ཚང་མས་སེམས་ཤུགས་མ་ཆགས་པར་སྔར་བཞིན་དུ་ཧུར་བསྐྱེད་བྱེད་རྒྱུ་དེ་གལ་ཆེན་པོ་རེད། ང་ཚོ་ཚང་མ་མཐུན་པོ་བྱེད་རྒྱུ་དང༌། རྡོག་འགྲིལ་པོ་བྱེད་དགོས།

ཆ༽ ཆོལ་གསུམ་ཆོས་ལུགས་དང་། དམ་ཚིག་འོ་ཆུ་གཅིག་འདྲེས།

ཆོས་པ་ཕན་ཚུན་ཡིན་ནའང་རེད། ཆོས་ལུགས་ཕན་ཚུན་ས་དགེ་བཀའ་རྙིང་བོན་དང་བཅས་པ་ང་ཚོ་ཚང་མ་རྒྱ་གར་ནང་ལ་གཅིག་གིས་གཅིག་ངོ་ཤེས་པ་དང༌། རྒྱུས་ཡོད་ནང་ཚགས་ཆགས་ཡོད་པ་ལྟར། ད་དུང་མ་འོངས་པ་ལ་ཡིན་ན་ཡང༌། ད་དུང་ཚང་མས་དེའི་ཐོག་ལ་འབད་བརྩོན་དང༌། དོ་སྣང་བྱས་ཏེ་ཆོས་བརྒྱུད་ཚང་མས་གཅིག་གིས་གཅིག་ལ་དག་སྣང་སྦྱང་རྒྱུ་དང༌། དམ་ཚིག་འོ་ཆུ་གཅིག་སྒྲིལ་བྱ་རྒྱུ་གལ་ཆེན་པོ་རེད། དེ་བཞིན་དུ་ཆོལ་ཁ་ཕན་ཚུན་ལ་མཚོན་ན། ང་རང་ཚོ་བོད་པ་སྤྱི་བོ་གནམ་བསྟན་ཡོངས་སུ་རྫོགས་པ་ལ་རྒྱ་མིས་གཅིག་གྱུར་གྱི་ཐོག་ནས་ཐུབ་ཚོད་བཤད་ཡོད་པ་དང༌། གཅིག་གྱུར་གྱི་ཐོག་ནས་གཏོར་བཤིག་བཏང་བ་ལས། ཆོལ་ཁ་སུ་ཞིག་ལ་དམིགས་བསལ་བཏང་མེད། ང་རང་ཚོ་རྒྱ་གར་ལ་བཙན་བྱོལ་དུ་འབྱོར་བའི་ཉིན་མོ་དེ་ནས་བོད་ཆོལ་ཁ་གསུམ་དབྱེ་བ་མེད་པར་བོད་རིགས་དང༌། བོད་གངས་ཅན་པ་ཟེར་བའི་མིང་ཚིག་དེའི་འོག་ལ་གཅིག་གྱུར་བྱས་ནས་བསྡད་པ་རེད།

བོད་ནང་ལ་ཆ་བཞག་ནའང༌། དེང་སང་རྒྱ་ནག་གཞུང་གིས་དགོས་དབང་གི་ཐོག་ནས་དབྱེ་འབྱེད་ཆེན་པོ་བྱེད་ཀྱི་ཡོད་ཀྱང༌། བོད་མི་རང་གི་ངོས་ནས་མདོ་སྟོད་སྨད་དབུས་གཙང་ཡོངས་སུ་རྫོགས་པ་ལ་ང་ཚོ་གངས་ཅན་པ་ཟེར་བའི་མིང་ཚིག་དེའི་འོག་ནས་བོད་རིགས་ཡོངས་རྫོགས་གཅིག་གྱུར་བྱས་ཏེ་བསྡད་ཡོད། མི་རིགས་ཀྱི་ལྟ་བ་དཔེ་མི་སྲིད་པའི་ཤུགས་ཆེན་པོ་ཡོད་འདུག དེས་ན་ང་རང་ཚོ་འདིར་བཙན་བྱོལ་ལ་ཡོད་མཁན་བོད་མི་ཉུང་ཤས་ཡོད་པ་ཚང་མ་དམ་ཚིག་གོང་བུ་གཅིག་སྒྲིལ་བྱེད་རྒྱུ་དེ་ཤིན་ཏུ་གལ་ཆེན་པོ་རེད།

ཇ༽ ཕན་སེམས་བྲལ་བའི་དཀའ་དང་། སྡུག་སྦྱོང་གི་དཔེ་མཚོན།

དེ་ནས་གོང་དུ་ཕྲུ་གུ་ཚོ་ལ་སློབ་སྦྱོང་བྱེད་རྒྱུ་གལ་ཆེན་པོ་རེད་ཟེར་བ་དང་ཆབས་ཅིག་ངས་ས་ཕྱོགས་གང་སར་བོད་པ་ཙམ་དུ་མ་ཟད། ཕྱི་རྒྱལ་མི་ལའང་ཤོད་རྒྱུ་ཞིག་ཡོད། དེ་གང་ཡིན་ཞེ་ན། ཤེས་བྱ་ཡོན་ཏན་ཟེར་བ་དེ་རྩ་བ་ཆེན་པོ་རེད། མི་ལ་རང་བཞིན་གྱི་དུད་འགྲོ་སེམས་ཅན་གཞན་ལས་ཁྱད་དུ་འཕགས་པའི་རྣམ་དཔྱོད་ཀྱི་ནུས་པ་ཞིག་ཡོད། ཡིན་ན་ཡང་ཤེས་བྱ་ཡོན་ཏན་དང་རྣམ་དཔྱོད་ཡོད་པ་ཙམ་ལ་ངོ་མཚར་རྒྱུ་གང་ཡང་མེད། མི་ལ་ཤེས་ཡོན་རྣམ་དཔྱོད་ཡོད་པ་གཅིག་པུས་མིའི་སྤྱི་ཚོགས་ལ་ཕན་པའི་ངེས་པ་མེད།

འཛམ་བུ་གླིང་འདིའི་ལོ་རྒྱུས་ནང་ཡོད་པའི་མི་དེ་ཚོའི་གྲས་ལ་ཤེས་བྱ་ཡོན་ཏན་ཡོད་པ་རེད། ཤེས་བྱ་ཡོན་ཏན་ཡོད་པའི་ཐོག་ནས་མི་ལ་མགོ་སྐོར་གཏོང་རྒྱུ་དང༌། གོ་སྐབས་འཚོལ་རྒྱུ། འདྲ་མིན་འདྲ་བཅོ་བརྒྱད་བྱེད་ཤེས་ཀྱི་ཡོད། ཡིན་ན་ཡང་མི་དེ་དག་གིས་ཆེ་ས་ནས་བཤད་ན་ལུང་པ་ཕུང་ལ་སྦྱོར་གྱི་ཡོད། དཔེར་ན། ལོ་རྒྱུས་ནང་ལ་ཧི་ཀྲི་ལར་ (Hitler) གྱིས་བྱ་བ་གང་འདྲ་བྱས་པ་རེད་དམ། འཇིའུ་མི་རིགས་ལ་སྡུག་སྦྱོང་གཏོང་ས་དང༌། སྡེབ་གསོད་གཏོང་སའི་བཙོན་ཁང་དེ་དག་བློ་ཡུལ་ལས་འདས་པའི་འཆར་འགོད་བྱས་ཏེ་འཇིའུ་མི་ས་ཡ་དྲུག་ཙམ་ཞིག་གང་འདྲ་བྱས་ཏེ་བསད་པ་རེད། ངོས་རང་པོ་ལན་ལ་སླེབས་པའི་སྐབས་ཤིག་ལ་འཇིའུ་མེ་བསྲེག་གཏོང་སའི་ཐབ་ཆེན་ཞིག་གི་ཉེ་འཁྲིས་སུ་སླེབས་བྱུང༌། དེ་ནི་རི་ལིའི་ཆུ་ཚ་པོ་བཟོ་ས་དེ་ལྟ་བུ་ཞིག་འདུག འཇིའུ་མེར་བསྲེག་གཏོང་ས་དེ་རེད་ཅེས་བརྗོད་ཀྱི་འདུག ཆག་སྒོ། སེམས་པ་ཤིན་ཏུ་སྐྱོ་བྱུང༌། ཧི་ཀྲི་ལར་ (Hitler) ཟེར་མཁན་དེ་དག་ལ་ཤེས་བྱ་ཡོན་ཏན་ཡོད་ཀྱང་བྱ་བ་དེ་ལྟ་བུ་བྱེད་ཀྱི་ཡོད།

དེ་བཞིན་དུ་ཨུ་རུ་སུའི་གསར་བརྗེའི་ནང་ལ་ལེ་ཉིན་དང༌། སི་ཏ་ལིན་སོགས་མི་དེ་རིགས་ལ་ཤེས་བྱ་ཡོན་ཏན་ཡོད་ཀྱང༌། གུང་བྲན་གྱི་འགོ་ཁྲིད་མཁན་མང་ཆེ་བར་གཅིག་གིས་གཅིག་ལ་མཐོ་གནོན་ཕྲག་དོག་ཆེན་པོ་ཡོད་པ་རེད། དཔེར་ན། མའོ་ཙེ་ཏུང་གི་ལོ་རྒྱུས་ལ་མཚོན་ན། དེ་གོང་ལྔ་བཅུ་ལྔ་བཞི་དང༌། ང་ལྔ་ལོ། ང་རྒྱ་ནག་ལ་ཡོད་པའི་སྐབས་ལ་རྒྱ་ནག་གི་འགོ་ཁྲིད་གུང་བྲན་ཏང་ཡོན་ཁོ་རང་ཚོའི་ཁ་ནས་བློ་མཐུན་ཞེས་ཟེར་གྱི་ཡོད་ལ། དངོས་གནས་བློ་མཐུན་པ་ལྟ་བུ་ཞིག་ཡོད། ཡིན་ནའང་ལྔ་བཅུ་ང་དྲུག་ཙམ་ནས་རྒྱ་ནག་ནང་ལ་རིམ་བཞིན་འགྱུར་བ་ཕྱིན་སོང༌། གུང་བྲན་ཏང་གི་འགོ་ཁྲིད་གཙོ་བོ་མའོ་ཙེ་ཏུང་རེད། སྤྱིར་བཏང་མཐོང་སྣང་ལ་མི་དངོས་གནས་རླབས་ཆེན་ལྟ་བུ་ཞིག་ཡོད་ཀྱང༌། སོ་སོ་ལ་འགྲན་ཟླའམ་འགལ་ཟླའི་བློ་དོགས་བྱུང་བའི་སྐབས་ལ། མེད་པ་བཟོ་རྒྱུའི་ཆེད་དུ་ཁ་འཕངས་ལག་འཕྱིས་ཀྱིས་བེད་སྤྱོད་དང༌། རྫུན་དང་གཡོ་ཁྲམ་གྱི་བྱེད་སྟངས་ཤིན་ཏུ་ཐབས་སྐྱོ་པོ་བྱས་ཡོད། དེ་གང་གིས་མ་འགྲིགས་པ་རེད་དམ་ཟེར་ན། མི་ལ་ཤེས་བྱ་ཡོན་ཏན་ཡོད་ཀྱང༌། ཕན་པའི་སེམས་མེད་པའི་དབང་གིས་མི་ལ་བརྡབ་གསིག་བཟོ་རྒྱུ་དང༌། མནར་གཅོད་གཏོང་རྒྱུའི་སྒང་ལ་ཕྱིན་པ་རེད། མི་ལ་སེམས་བཟང་པོ་ཞིག་མེད་ན། རྣམ་དཔྱོད་ཀྱི་ཡོན་ཏན་ཇི་ཙམ་ཡོད་ཀྱང་སྤྱི་ཚོགས་ནང་ལ་རྙོག་དྲ་བཟོ་རྒྱུ་དང༌། ཆེ་ས་ནས་བཤད་ན་ལུང་པ་ཡོངས་རྫོགས་ཕུང་ལ་སྦྱོར་གྱི་ཡོད།

དཔེར་ན། མའོ་ཙེ་ཏུང་གིས་རིག་གནས་གསར་བརྗེའི་ལས་འགུལ་ནང་རྒྱ་མི་ཤི་བའམ། བསད་པ་ས་ཡ་བཞི་བཅུ་ཙམ་ཟེར་གྱི་འདུག མི་ཟེར་མཁན་འདིར་སེམས་བཟང་པོའི་ཡོན་ཏན་ཞིག་མེད་པར། སེམས་གནག་པོ་དང༌། རང་དོན་ཁོག་བཅུག་བྱེད་མཁན་ཞིག་བྱུང་ན། དཔེ་མི་སྲིད་པའི་ཐབས་སྡུག་རེད། མི་ལ་ཤེས་བྱ་ཡོན་ཏན་ཡོད་པ་དང་ཆབས་ཅིག སེམས་བཟང་པོ་ངེས་པར་དུ་ཡོད་དགོས། སེམས་བཟང་པོ་མེད་ན། སྤྱི་སྒེར་གང་སར་དཀའ་ངལ་འཕྲད་ངེས་ཡིན། ཡང་སྒེར་སོ་སོའི་ངོས་ནས་བཤད་པ་ཡིན་ནའང་མའོ་ཙེ་ཏུང་ལ་ཆ་བཞག་ན་སྐྱིད་པོ་ཡོད་ས་མ་རེད། དཔེར་ན་སི་ཏ་ལིན་ལ་ཆ་བཞག་ན། གྲོངས་ཁར་དངངས་སྐྲག་ཆེན་པོ་བྱེད་ཀྱི་ཡོད་པ་གོ་རྒྱུ་འདུག མི་དེ་ཚོའི་གྲས་ཀྱིས་མི་ལ་གཡོ་སྒྱུ་དང༌། མགོ་སྐོར་བེད་སྤྱོད་ཤ་སྟག་བྱས་པའི་མཐར་མར་སོ་སོ་གྲོགས་མེད་གཅིག་པུར་ལུས། མི་སུ་ལ་ཡང་དོགས་གཟོན་ཁོ་ན་བྱས་ཏེ་སྡོད་དགོས་པ་ཞིག་ཆགས་ཡོད་སྟབས། མི་དེ་སྐྱིད་པོ་ཡོང་ཐབས་རྩ་བ་ནས་མེད།

ཉ༽ སྤྱི་སྒེར་གྱི་དགོས་མཁོ་དང་། བྱམས་བརྩེའི་རིན་ཐང་།

དེས་ན་ལྷག་བསམ་དང༌། ཕན་སེམས་ཟེར་བ་འདི་སྤྱི་པའི་དོན་ལ་ཡིན་ནའང་གལ་ཆེན་པོ་རེད་ལ། སོ་སོ་སྒེར་ངོས་ནས་བཤད་པ་ཡིན་ནའང་ཇི་ཙམ་མི་སེམས་བཟང་པོ་ཡོད་པ་དེ་ཙམ་གྱིས་མི་དེ་སྐྱིད་པ་ཡོང་གི་རེད། ངས་ཕྱི་རྒྱལ་གྱི་མི་ཚོ་ལའང་གནས་ཚུལ་འདི་ཤོད་ཀྱི་ཡོད། ཨ་རི་དང༌། དབྱིན་ལན། ཧྥ་རན་སི། འཇར་མན་ལུང་པ་དེ་ཚོའི་གྲས་ལ་ཡར་རྒྱས་དང༌། ཤེས་བྱ་ཡོན་ཏན་ཧ་ལས་པ་ཡོད་ན་ཡང༌། སྤྱི་ཚོགས་ནང་ལ་བྱམས་བརྩེ་དང༌། གཞན་ཕན་ཟེར་རྒྱུ་དེ་ཚོའི་གྲས་ཆོས་ཕྱོགས་ཀྱི་སྐད་ཆ་ལྟ་བུར་མངོན་ཏེ། མི་ལ་དགོས་མཁོ་མེད་པ་ལྟ་བུར་མཐོང་གི་ཡོད་པ་རེད། དེ་འདྲའི་བསམ་ཚུལ་གྱི་རྐྱེན་པས་ཕ་མ་དང་ཕྲུ་གུའི་དབར་གྱི་འབྲེལ་བ་དང༌། བཟའ་ཚང་དབར་དང༌། སྤུན་མཆེད་བར་གྱི་འབྲེལ་བ་གང་ཅིར་བལྟས་པ་ཡིན་ན་དཀའ་ངལ་ཤིན་ཏུ་ཆེན་པོ་ཡོད།

ལྷག་དོན་སྤྱི་ཚོགས་ནང་ལ་རྒན་འཁོགས་ཚོའི་གནས་སྟངས་དང༌། ཕྲུ་གུ་ནང་ཚགས་མེ་མདའ་བརྒྱབ་ནས་གསོད་རེས་བྱེད་པ་དེ་ཚོ་ཤིན་ཏུ་ཐབས་སྡུག་རེད། ཨ་རི་སོགས་ཕྱི་རྒྱལ་ལུང་པའི་མཐོ་རིམ་སློབ་གྲྭ་ཁག་ལ་ངས་བསམ་འཆར་ཟོལ་མེད་བྱས་ཏེ་ཁྱེད་རང་ཚོའི་ལུང་པའི་ནང་ལ་ཤེས་བྱ་ཡོན་ཏན་ཧ་ལས་པ་ཡོད་ན་ཡང༌། ཡ་རབས་སྤྱོད་བཟང་གིས་འདང་གི་མི་འདུག ཤེས་བྱ་ཡོན་ཏན་བེད་སྤྱོད་བྱེད་མཁན་གྱི་མི་དེ་ལྷག་བསམ་ལྡན་པ་ཞིག་མ་བྱུང་ན། ཤེས་བྱ་ཡོན་ཏན་ཆེན་པོ་ཡོད་པ་གཅིག་པུས་མི་འགྲིགས། ཁྱེད་རང་ཚོས་སྤྱི་ཚོགས་ནང་ལ་སློབ་སྦྱོང་ཐོག་ལ་དོ་ཁུར་བྱས་པ་བཞིན། རྩ་བའི་མི་གཤིས་ཀ་ཡག་པོ་ཡོང་རྒྱུའི་ཐོག་ལ་དོ་ཁུར་བྱེད་དགོས་ཀྱི་འདུག་ཅེས་ཤོད་ཀྱི་ཡོད། ཁོ་ཚོ་མང་པོས་དེ་ལ་མོས་མཐུན་བྱེད་ཀྱི་འདུག

ཏ༽ བྱམས་བརྩེའི་གོམས་གཤིས་དང་། ཆོས་རིག་གི་བར་ཁྱད།

ང་རང་ཚོ་བོད་པ་སྤྱི་ཐོག་ནས་བཤད་ན། ནང་པའི་ཆོས་ཀྱི་ལྟ་བའི་ཐོག་ནས་ཕྲུ་གུ་ཆུང་ཆུང་སྐབས་ནས་འགྲོ་བ་རིགས་དྲུག་གི་སེམས་ཅན་ཐམས་ཅད་ཟེར་བ་དང༌། མ་གྱུར་སེམས་ཅན་ཐམས་ཅད་ཟེར་བ་ཞིག་ང་ཚོ་ཚང་མའི་ཁ་ལ་འཇགས་ཡོད། དཔེར་ན། འབུ་སྲིན་ནམ། བྱ་བྱིའུ་ལྟ་བུ་གསོད་གྲབས་བྱས་ན། ཨ་ཙི་མ་བྱེད། སྙིང་རྗེ་ཟེར་བ་ཞིག་བོད་པའི་ཁ་ལ་ཆུང་ཆུང་སྐབས་ནས་འཇགས་ཡོད་པ་འདི་དཔེ་མི་སྲིད་པའི་རྩ་བ་ཆེན་པོ་རེད་འདུག སྙིང་རྗེའི་ཚོར་བ་གཏན་ནས་མེད་ན། དེ་འདྲའི་མི་དེ་ཧ་ཅང་ཁག་པོ་རེད།

ནུབ་ཕྱོགས་རྒྱལ་ཁབ་ནང་ལ་ཁག་ནི་མི་འདུག འཇིག་རྟེན་བཀོད་པ་པོ་དཀོན་མཆོག་གིས་མི་རྣམས་བཀོད། རྩ་བ་ཤིང༌། བྱ་བྱིའུ་སེམས་ཅན་རྣམས་མིའི་དགོས་མཁོ་ལ་དཀོན་མཆོག་གིས་བཀོད་བཀོད་པ་ལྟ་བུ་ཞིག་མཐོང་གི་ཡོད་པ་རེད། མི་ལ་ཆ་བཞག་ན་མི་ཚེ་གཅིག་པུ་འདི་ལས་མེད། སྐྱིད་སྡུག་གང་བྱུང་ནའང་མི་ཚེ་གཅིག་པོ་འདི་མ་གཏོགས་རེ་བ་རྒྱག་ས་མེད་སྟབས། བསམ་བློ་རྒྱ་ཆུང་ཆུང་ཆགས་འགྲོ་གི་ཡོད་པ་རེད། ནང་པ་སངས་རྒྱས་པའི་ཆོས་ཀྱི་ཐོག་ནས། མི་གཅིག་པོ་མ་ཡིན་པར་སེམས་ཅན་ཐམས་ཅད་བདེ་བ་འདོད་པ་དང༌། སྡུག་བསྔལ་མི་འདོད་པའི་ཐོབ་ཐང་གཅིག་གྱུར་བཤད་པ་དེས་བསམ་བློ་རྒྱ་ཆེན་པོ་ཞིག་ཆགས་པ་རེད།

དེ་ནས་ཡང་སྒོས་མི་ལ་མཚོན་ན་ཡང་ཚེ་རབས་ནས་ཚེ་རབས་ཞེས་བརྗོད་སྐབས། མི་ཚེ་གཅིག་པུ་འདི་ཆུང་ཆུང་ལ་ཕྱིན་པ་རེད། རྩ་བའི་བསམ་བློའི་འཁྱེར་ཕྱོགས་ལ་ཁྱད་པར་ཤིན་ཏུ་ཆེན་པོ་ཞིག་ཡོད་པ་རེད། སྲོག་ཆགས་གཞན་དག་ལ་བརྩེ་བ་གང་ཡང་མེད་པ་དང༌། མི་ཡང་མི་ཚེ་གཅིག་པུ་འདི་ལས་མེད་མཁན་ཞིག་ཆགས་དུས། ང་ཟེར་བ་འདི་ཤུགས་ཆེན་པོ་ཞིག་དང༌། རེ་དོགས་མང་པོ་ཞིག་གི་ངང་ལ་མི་ཚེ་སྐྱེལ་བའི་སྐབས་སུ་བསམ་བློའི་ནང་ལ་དཀའ་ངལ་ཅུང་ཟད་འཕྲད་ན། ལམ་སང་རླུང་ལངས་པ་དང༌། ཁྲག་ཤེད་འཕར་བ། ཡང་ཅུང་ཟད་དགའ་པོ་བྱུང་ན། དགའ་ཚོད་མེད་པའི་དགའ་པོ་བྱེད་པ་སོགས་ཀྱི་དབང་གིས་སེམས་མ་སྐྱིད་པ་བྱེད་མཁན་མང་པོ་ཞིག་འདུག

ང་ཚོ་བོད་པའི་བསམ་བློའི་ནང་ལ་སེམས་ཅན་ཐམས་ཅད་ཟེར་བ་དང༌། ཚེ་རབས་ནས་ཚེ་རབས་ཟེར་བའི་བློ་རྒྱ་ཆེན་པོ་ཞིག་ཡོད་པའི་དབང་གིས་དཀའ་ངལ་འཕྲད་ཀྱང༌། ལམ་སེང་རང་ཤི་རྒྱག་རྒྱུའི་བསམ་བློ་དེ་འཁོར་གྱི་མེད། དེ་ལྟ་བུའི་ཁྱད་པར་ཞིག་འདུག ང་རང་ཚོ་བོད་པ་སྔ་རབས་ནས་ནང་པ་སངས་རྒྱས་པའི་བསླབ་བྱ་སེམས་ཅན་ཐམས་ཅད་ཟེར་བ་དང༌། ཚེ་རབས་ནས་ཚེ་རབས་ཟེར་བ་འདིས་སྐྱེ་བ་ཕྱི་མ་སྨོས་ཅི། ཚེ་འདི་ལ་ཡང་བསམ་བློ་གུ་ཡངས་པོ་དང༌། བསམ་བློ་རྒྱ་ཆེན་པོ་ཆགས་ཡོད། མི་ཚེའི་ནང་ལ་དཀའ་ངལ་འཕྲད་ཀྱང༌། ལས་རེད་ཟེར་བ་དང༌། ཡང་ན་སྐྱེ་བ་རྗེས་མ་ཞེས་རང་བཞིན་གྱི་བསམ་བློ་བག་སྤྲོས་ས་དང༌། རེ་བ་རྒྱག་ས་ཞིག་ཡོད་པ་འདི་ཁྱད་པར་ཆེན་པོ་ཞིག་འདུག

ཐ༽ ཡ་རབས་བྱམས་བརྩེ་དང་། མི་ཚེའི་དཀའ་སྡུག

ང་རང་ཚོའི་ཡ་རབས་སྤྱོད་བཟང་ཟེར་རྒྱུའི་སྙིང་པོ་ནི་སེམས་བཟང་པོ་བྱེད་རྒྱུ་འདི་ཡིན། མི་སེམས་བཟང་པོ་བྱུང་བ་ཡིན་ན། སོ་སོའི་ཁྱིམ་ཚང་ནང་དང༌། བཟའ་ཚང་ཕན་ཚུན། ཕ་མ་ཕྲུ་གུའི་བར་དང༌། ཁྱིམ་མཚེས་ཕན་ཚུན་ཚང་མར་སྐྱིད་པོ་ཡོང་གི་རེད། སེམས་པ་བཟང་པོ་ཡོད་མཁན་གྱི་ཁྱིམ་ཚང་ཁག་སྐྱིད་པོ་ཡོད་པའི་ཐོག་ལ་དེ་འདྲའི་སྤྱི་ཚོགས་དེ་ཡང་སྐྱིད་པོ་ཡོང་གི་རེད། སེམས་པ་ངན་པ་འཆང་ནས་བསྡད་ན་སོ་སོའི་ཁྱིམ་ཚང་ནང་ལ་སྐྱིད་པོ་མེད་པས་མ་ཚད། སྤྱི་ཚོགས་ནང་ལ་ཡང་སྐྱིད་པོ་གང་ཡང་ཡོང་ཐབས་མེད། དེ་ལྟར་ན་ཡ་རབས་སྤྱོད་བཟང་ཟེར་རྒྱུའི་རྩ་བ་གཞན་ཕན་དང༌། སེམས་པ་བཟང་པོ་བྱེད་རྒྱུ་འདི་ཡིན་པས། འདི་ལ་དོ་སྣང་དང༌། གཅེས་སྤྲས་བྱེད་དགོས།

ཁྱེད་རང་ཚོས་སློབ་སྦྱོང་བྱས་ནས་ཀླད་པ་ཡར་རྒྱས་བཏང་བ་དང་ཆབས་ཅིག མིའི་གཤིས་ཀ་ཡག་པོ་ཡོང་རྒྱུར་བསམ་བློ་གཏོང་དགོས། བསམ་བློའི་ནང་ལ་གནས་ཚུལ་དང་གནད་འགག་མང་པོ་ཞིག་ཤེས། དེའི་ཚོད་ཀྱིས་དགོས་མཁོ་དེ་ཡང་མང་པོ་ཞིག་དྲན། བསམ་བློའི་ནང་ལ་དྲན་ཚད་དེ་ཡང་མ་འགྲུབ། མ་འགྲུབ་པའི་སྐབས་ལ་མི་གཞན་དག་ལ་རྒྱག་རེས་བརྒྱབ། ཕར་ལའང་མ་འགྲིགས། ཚུར་ལའང་མ་འགྲིགས། དེ་ནས་ཆང་དང་ཨ་རག་མང་པོ་བཏུང༌། མཆིན་པ་སྐྱོན་ཤོར་ཏེ་ནད་པ་ཆགས། སོ་སོའི་བུ་ཕྲུག་ཚོ་ཡང་ནད་པ་ཆགས། དེ་འདྲའི་ངང་ལ་རང་ཉིད་དུས་མིན་འཆི་རྐྱེན་དུ་འགྲོ་གི་འདུག དེ་ལས་དང་པོ་ནས་སེམས་ལྷོད་ལྷོད་བྱས་ཏེ་མི་ཚེ་འདི་ཕན་ཐོགས་ཡོད་པ་ཞིག་དང༌། མི་ཚེ་དོན་དང་ལྡན་པ་ཞིག་བྱེད་ཀྱི་ཡིན་ན། ལམ་འགྲོ་བྱུང་ནའང་སྐྱིད་པོ་རེད། ལམ་འགྲོ་མ་བྱུང་ན་ཡང་ངས་མི་ཚེ་འདིར་མི་ལ་སེམས་གནག་བྱས་མེད། མི་ལ་གནོད་པ་བསྐྱལ་མེད་བསམ་པའི་ཐོག་ནས་མི་ཚེ་ཕྱིན་ན་སྐྱིད་པོ་ཡོད། དཀའ་ངལ་འཕྲད་པ་ཡིན་ཡང༌། སོ་སོར་བློ་བཞག་ས་ཞིག་ཡོང་གི་རེད། དེ་འདྲ་མིན་པར་ཕྲག་དོག་དང༌། འགྲན་སེམས། ང་རྒྱལ་ལ་སོགས་པས་སེམས་འཁྲུགས་ཏེ་བསྡད་ན། སྐྱིད་པོ་ཡོང་ཐབས་རྩ་བ་ནས་མེད།

འགའ་ཤས་རྒྱུ་དངུལ་ཕྲན་བུ་ཡོད་པ་ཚོ་གསེར་གྱི་ལག་གདུབ་དང༌། ཚིགས་ཁེབས་སོགས་རྒྱན་ཆ་མང་པོ་བཏགས་ན་ཡང༌། བསམ་བློའི་ནང་འཁྲུགས་ཏེ་བསྡད་ན། གདོང་གི་རྣམ་པ་ཡང་སྡུག་ཏུ་འགྲོ་གི་རེད། རྒྱན་ཆ་མེད་ནའང་སེམས་ལྷོད་ལྷོད་དང༌། ཞི་བདེ་ཡོད་ན། གདོང་འཛུམ་ཤིག་ཤིག་བྱུང་སྟེ་རྣམ་པའང་ཡག་ཏུ་འགྲོ་གི་རེད། སེམས་པ་བཟང་པོ་ཡོད་ན་རང་བཞིན་གྱིས་གདོང་ལ་འཛུམ་མདངས་ཐོན་ནས་མཛེས་པོ་ཡོང་གི་རེད། སེམས་པ་ངན་པ་ཡོད་ན། འཛུམ་མདངས་ཡོང་ཐབས་མེད། རླུང་ལངས་ཏེ་སྡོད་མཁན་གྱི་མི་དེའི་འཁྲིས་ལ་བྱ་བྱིའུ་ཡིན་ནའང་འཁོར་གྱི་མ་རེད། ཁྱིས་ཀྱང་འཁྲིས་ལ་སྡོད་ཀྱི་མི་འདུག

ད༽ བྱམས་བརྩེའི་དཔེ་མཚོན་དང་། ཆུང་སྲིད་ཀྱི་ནེ་ཙོ།

ངས་སྒྲུང་ཅིག་བཤད་ན་སྔོན་མ་ང་ཆུང་ཆུང་སྐབས་ལ་ནེ་ཙོ་ཆུང་ཆུང་ཞིག་ཡོད། སྐབས་དེར་ང་ལ་ཡི་གེ་སློབ་གནང་མཁན་སྤྱི་ཁྱབ་མཁན་པོ་ཁོང་གིས་རྟག་པར་ནེ་ཙོར་སྤྲོད་རྒྱུའི་སྟར་ཁ་ཞིག་འཆར་ཅན་བསྣམས་ཕེབས་ཏེ། ནེ་ཙོར་རྒྱུན་དུ་སྟར་ཁ་གནང་བར་བརྟེན། ཁོང་ལ་ནེ་ཙོ་དེས་ཧ་ཅང་དགའ་པོ་བྱེད་ཀྱི་འདུག མཁན་པོ་ཞབས་སྐོར་གནང་ནས་ཕེབས་ཡོང་གི་རེད། ཁོང་གི་ཞབས་གོམ་གྱི་རྡོག་སྒྲ་དང༌། གསུང་སྒྲ་གོ་དུས་ནེ་ཙོ་དེ་ལ་གཞན་དང་མི་འདྲ་བ་ཞིག་བྱེད་རྒྱུ་འདུག ནེ་ཙོ་དེས་ང་ལ་ཡང་དགའ་པོ་དེ་འདྲ་ཞིག་བྱས་ན་བསམ་པ་དྲན་གྱི་ཡོད། ང་ལ་དགའ་པོ་བྱེད་ཀྱི་མི་འདུག ངས་ཚུར་དགའ་པོ་བྱས་ན་བསམས་ནས་དུས་དུས་ལ་སྟར་ཁ་སྤྲད་པ་སོགས་བྱེད་སྐབས་ཁོས་སྟར་ཁ་དེ་འཕྲོག་པ་དང་། ཁོ་ལ་མིག་དཀར་པོ་ལྟ་བུ་ཞིག་ཡོད་པ་དེ་བལྟས་པ་ཙམ་ལས་དགའ་པོ་བྱེད་ཀྱི་མི་འདུག ཉིན་ཞིག་ང་ཁོང་ཁྲོ་ལངས་ཏེ་སྨྱུག་མ་ཞིག་ཁོའི་མགོ་ལ་ཐུག་ཙམ་ཞུས་པ་ཡིན། སང་ཉིན་ནས་ཁོའི་རྣམ་འགྱུར་སྡུག་ཏུ་ཕྱིན་པ་ལས་ཡག་ཏུ་འགྲོ་རྒྱུ་གཏན་ནས་མི་འདུག ཚུར་དགའ་པོ་ཡོང་བ་ལ་ཕར་བྱམས་པོ་བྱེད་དགོས་ཀྱི་འདུག ནེ་ཙོ་དེ་མི་མིན་པར་དུད་འགྲོ་གླེན་པ་ཞིག་ཡིན་ནའང་། བརྡུང་མཁན་དང༌། བསམ་པ་རྣམ་དག་གིས་སྟར་ཁ་སྤྲོད་མཁན་གཉིས་དབྱེ་འབྱེད་བྱེད་ཤེས་ཀྱི་ཡོད།

དེས་ན་རང་ཚོ་སྨྲ་ཤེས་དོན་གོ་བའི་མི་ཞིག་ཡིན་སྟབས། མི་གཞན་ལ་ཕན་སེམས་དང༌། སེམས་པ་བཟང་པོ་ཇི་ཙམ་བྱས་པ་དེའི་ཚོད་ཀྱིས་རང་ལ་དགའ་པོ་ཉེ་པོ་དང༌། གྲོགས་པོ་ཡོང་གི་རེད། དངོས་གནས་རང་དགའ་པོའི་ཐོག་ནས་མི་ཚེ་མཉམ་དུ་སྐྱེལ་ཐུབ་པ་ཞིག་ཡོང་ངེས་ཡིན། རང་ཉིད་ཀྱི་སེམས་ཁོང་ནས་ངས་མི་འདི་ལ་བེད་སྤྱོད་ཇི་ལྟར་བྱེད་དགོས་བསམས་ནས་བསྡད་ན། མི་ཚེར་སྐྱིད་པོ་ཡོང་ཐབས་གཏན་ནས་མེད། ཆོས་ཁས་ལེན་རུང་མ་ལེན་རུང་། རང་ཉིད་འཛམ་བུ་གླིང་འདིའི་སྒང་གི་མི་ལ་སྐྱེས་ནས་མ་ཤི་བར་མི་བཟང་པོ་བྱས་ཏེ་མི་ཚེ་བཟང་མཐའ་འཁྱོལ་བ་ཞིག་བྱུང་ན་དེ་གལ་ཆེན་པོ་རེད། ཤེས་སོང་ངམ། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༡ ཚེས་ ༡༢ ཉིན་མོན་གྷོ་འདོད་རྒུ་གླིང་གཞིས་སྒར་སློབ་གྲྭར་སྩལ་བའི་བཀའ་སློབ།

ཀ༽ རང་མི་རང་ལས་དང་། རང་དོན་རང་གཅེས།

སྤྱིར་བཏང་སྤྱི་ཚོགས་གང་དུ་ཡིན་ནའང་སློབ་གྲྭ་གལ་ཆེན་པོ་རེད། ཡང་སྒོས་ལྷག་པར་ཅན་དུ་ང་ཚོ་བོད་པའི་གནས་ཚུལ་ཐོག་ལ་ཆ་བཞག་ན། བོད་ཀྱི་གནས་ཚུལ་ཛ་དྲག་འདིའི་སྐབས་ལ། བོད་ཕྲུག་གཞི་ནས་འཚར་ལོངས་བྱེད་མཁན་ཚོ་ཤིན་ཏུ་གལ་ཆེན་པོ་ཡིན་དུས། དེ་རིང་ཆེད་མངགས་ཐུག་འཕྲད་བྱུང་བར་དགའ་པོ་བྱུང༌། ཐོག་མར་ངས་དགེ་སློབ་ཚང་མར་འཚམས་འདྲི་ཞུ་རྒྱུ་ཡིན། དེ་དང་ཆབས་ཅིག་ད་ལྟ་ཕན་ཆད་ལ་དགེ་རྒན་དང་ལས་བྱེད་རྣམས་ཀྱིས་ཧུར་ཐག་བྱས་པ་དང༌། ལྷག་དོན་རྒྱ་གར་དགེ་རྒན་ཚོས་ང་ཚོ་བོད་མི་བཙན་བྱོལ་བ་གཞི་ཆགས་ས་ཁུལ་ཁག་ལ་མཐུན་རྐྱེན་མ་འཛོམས་པའི་དཀའ་ངལ་ཡོད་ནའང་ཧུར་ཐག་བྱེད་ཀྱི་ཡོད་པ་དེར་དམིགས་བསལ་གྱི་ངས་ཐུགས་རྗེ་ཆེ་ཞུ་འདོད་ཡོད། ཧ་ཅང་དྲིན་ཆེན་པོ་རེད།

སྔར་རྒྱ་གར་འཕགས་པའི་ཡུལ་ནས་ཆོས་དང་རིག་གཞུང་མང་པོ་ཞིག་བོད་དུ་སླེབས་ཏེ་བོད་མུན་པའི་གླིང་ལ་ཤེས་རབ་ཀྱི་འོད་སྣང་འཕྲོ་བའི་ལུང་པ་ཞིག་ལ་བསྒྱུར་ཐུབ་པ་རེད། དེ་དང་འབྲེལ་བའི་གནས་སྐབས་ལ་ང་ཚོའི་བོད་ལུང་པ་དགྲ་ལག་ཏུ་ཚུད། ཡར་རྒྱས་དང་བཅིངས་འགྲོལ་གྱི་མིང་གི་འོག་ལ་ལུང་པའི་ནང་གཏོར་བཤིག་ཚད་མེད་པ་བྱུང༌། ང་ཚོ་བོད་མི་བཙན་བྱོལ་བ་ཚོས་མ་འོངས་པར་སོ་སོའི་མི་རིགས་དང༌། རིག་གཞུང་དང་བཅས་པ་རང་དབང་སླར་གསོ་ཐུབ་པའི་དམིགས་ཡུལ་བཟུང་སྟེ་འབད་རྩོལ་བྱེད་པའི་དུས་སྐབས་འདི་འདྲ་ཞིག་ལ། ཁྱེད་རང་རྒྱ་གར་དགེ་རྒན་ཚོས་བོད་པའི་ཤེས་ཡོན་ཐོག་ལ་ཞབས་འདེགས་སྒྲུབ་པ་དང༌། ཞལ་འདེབས་རྒྱ་གང་ཆེ་བརྒྱབ་ཡོད་པ་ཤིན་ཏུ་བཀའ་དྲིན་ཆེན་པོ་རེད།

དེ་ནས་ང་རང་ཚོ་བོད་པའི་དགེ་རྒན་ཚོ་ནི་སོ་སོའི་བོད་ཕྲུག་ཚོའི་ཤེས་ཡོན་ཐོག་ལ་རང་མི་རང་ལས་དང༌། རང་དོན་རང་གཅེས་ཀྱི་ཞབས་འདེགས་བསྒྲུབ་རྒྱུའི་གོ་སྐབས་བྱུང་བ་ཧ་ཅང་ཡག་པོ་རེད། སོ་སོའི་བོད་སྐད་ཐོག་ནས་ཕྲུ་གུར་གོ་བརྡ་སྤྲོད་རྒྱུ་ཡིན་སྟབས། གང་བྱས་ནའང་ཕྲུ་གུ་ལའང་ལས་སླ་བ་ཡོང་གི་རེད། གང་ལྟར་ཡང་སྙིང་སོ་སོས་རང་མི་རང་ལས་བྱེད་རྒྱུ་འདི་ཤིན་ཏུ་གལ་ཆེན་པོ་འདུག བོད་པའི་དགེ་རྒན་གཞོན་སྐྱེས་ཚོ་སོ་སོ་རང་ཉིད་རྒྱ་གར་ནང་སྐྱེས་པའམ། ཡང་ན་རྒྱ་གར་ལ་ཡོང་དུས་བྱིས་པ་ཆུང་ཆུང་རེད། ད་ཆ་སོ་སོར་སློབ་སྦྱོང་གང་ལ་གང་འཚམ་བྱུང༌། དེ་ནས་དགེ་རྒན་གྱི་ལས་འགན་འཁྱེར། དེ་ཡང་བོད་པའི་ཕྲུ་གུ་ཚོར་སློབ་སྦྱོང་སྤྲོད་རྒྱུའི་དུས་ཚོད་འདི་འདྲ་ཞིག་བྱུང་བ་ནི་ཤིན་ཏུ་རྩ་བ་ཆེན་པོ་དང༌། རླབས་ཆེན་རེད། ད་དུང་ཧུར་ཐག་བྱེད་དགོས། ཁྱེད་རང་ཚོ་ལ་དམིགས་བསལ་གྱི་ཐུགས་རྗེ་ཆེ་ཟེར་འདོད་ཡོད།

ཁ༽ རང་མགོ་རང་ཐོན་དང་། ཤེས་ཡོན་གྱི་གལ་གནད།

དེ་ནས་ཁྱེད་རང་སློབ་ཕྲུག་ཚོར་སློབ་སྦྱོང་གལ་ཆེན་པོ་ཡིན་པ་དམིགས་བསལ་ཞུ་དགོས་དོན་མི་འདུག ཚང་མས་ཤེས་གསལ་རེད། འཛམ་བུ་གླིང་འདིའི་སྒང་ལ་ལུང་པ་གང་དུ་ཕྱིན་ན་ཡང༌། ཤེས་ཡོན་སློབ་སྦྱོང་བྱེད་རྒྱུ་དེ་གལ་ཆེན་པོར་བརྩིས་ཏེ་ཡར་རྒྱས་ཆེན་པོ་འགྲོ་གི་ཡོད། ལུང་པ་ཚང་མས་སློབ་སྦྱོང་ལ་དམིགས་བསལ་གྱི་དོ་ཁུར་ཆེན་པོ་བྱེད་ཀྱི་ཡོད་ལ། ང་རང་ཚོ་བོད་པ་རང་གི་ཉམས་མྱོང་ཐོག་ནས་བཤད་ནའང༌། སོ་སོའི་ལུང་པ་བྲལ་དགོས་རྒྱུ་དང༌། ལས་རིགས་མང་པོ་ཞིག་གི་ནང་ལ་ང་ཚོ་རྗེས་ལུས་ཐེབས་པའི་གནས་ཚུལ་འདི་དག་ཤེས་ཡོན་གྱིས་མ་འདང་བར་འཐུས་ཤོར་ཕྱིན་པའི་རྟགས་གསལ་པོ་རེད།

ད་ལྟ་ང་ཚོས་རང་དབང་རྩོད་ལེན་བྱེད་རྒྱུའི་ནུས་ཤུགས་ངོ་མ་དེ་ཤེས་ཡོན་སློབ་སྦྱོང་ཐོག་ནས་ནུས་པ་འདོན་དགོས། སློབ་སྦྱོང་ཐོག་ནས་ཤེས་ཚད་མ་འདང་ན། རང་དབང་གི་གོ་སྐབས་བྱུང་ནའང་དེ་ལ་ལོངས་སྤྱོད་ཐུབ་ཀྱི་མ་རེད། ངས་བོད་ནས་ཡོང་མཁན་རྣམས་ལ་རྟག་པར་ཤོད་ཀྱི་ཡོད། བོད་ནང་ལ་ཡོད་པའི་གཞོན་སྐྱེས་ཚོས་སློབ་སྦྱོང་ཐོག་ལ་དོ་སྣང་བྱེད་དགོས་པ་དང༌། རྒན་པ་ལས་ཀ་བྱས་ནས་སྡོད་མཁན་ཚོས་ཀྱང༌། རང་ཉིད་ཀྱི་ལས་རིགས་གང་གི་ནང་ལ་ཡོད་ནའང༌། དེའི་ཉམས་མྱོང་བསགས། མཐོང་རྒྱ་ཐོས་རྒྱ་བསགས་ཏེ། ཕྱིན་ཆད་སོ་སོའི་ལས་རིགས་ཚང་མའི་ལས་འགན་སོ་སོས་འཁྱེར་ཐུབ་པ་བྱེད་དགོས་ཞེས་ངས་རྟག་པར་ཤོད་ཀྱི་ཡོད།

ཁ་ནས་རྒྱ་མི་རྒྱ་ཡུལ་ལ་ལོག་དགོས་ཞེས་དངོས་སུ་བརྗོད་པའམ། ཁ་ནས་ཤོད་མ་ནུས་ན་ཡང༌། བོད་པ་མང་ཆེ་བའི་སེམས་ནང་ལ་སོ་སོའི་ལུང་པ་དེ་སོ་སོ་རང་གིས་བདག་པོ་རྒྱག་རྒྱུའི་འདོད་པ་ཚང་མར་ཡོད། འདོད་པ་དེ་བསྒྲུབ་པ་ལ། སོ་སོའི་ལུང་པའི་ནང་འཛུགས་སྐྲུན་གྱི་ལས་ཀ་དང་འཛིན་སྐྱོང་གིས་མཚོན་པས། ལས་རིགས་ཚང་མ་སོ་སོ་རང་གིས་ཆ་ཚང་འགན་འཁྱེར་ཐུབ་པ་ཞིག་བྱེད་དགོས་པ་ལས། རྒྱ་མིར་རེ་དགོས་བྱུང་ན་ངོ་ཚ་པོ་ཡོང་གི་རེད་ཅེས་ངས་ཤོད་ཀྱི་ཡོད།

ང་རང་ཚོས་རང་སྐྱོང་དང་རང་དབང་སྤྱོད་རྒྱུ་དེ་རང་མི་རང་ལས་བྱས་ཏེ། མི་ལ་རེ་མ་དགོས་པ་ཞིག་བྱེད་དགོས། ཤེས་ཡོན་གྱི་ཐོག་ནས་མ་འདང་ན་བྱེད་ཐབས་མེད། བོད་སྤྱི་པའི་དོན་དག་གི་ཆ་ནས་བསམ་བློ་བཏང་བ་ཡིན་ན་ཡང༌། ཤེས་ཡོན་འདི་ཇི་ལྟ་བུའི་གལ་ཆེན་པོ་ཡིན་པ་ཤེས་པ་བྱས་ཏེ་སློབ་སྦྱོང་ལ་ཤུགས་རྒྱག་དགོས། སོ་སོ་སྒེར་གྱི་ངོས་ནས་ཆ་བཞག་ན་ཡང༌། དཔེར་ན་ང་རང་ཚོ་གཞིས་ཆགས་ནང་གི་ཁྱིམ་ཚང་ཁག་ལ་ལྟོས་དང༌། ཁྱིམ་མི་ཤེས་ཡོན་མཐུན་རྐྱེན་འཛོམས་པ་ཐབས་ཤེས་རྣམ་གྲངས་མང་པོ་བྱེད་ཐུབ་མཁན་ཚོ་གང་ཞིག་བྱས་ནའང་ཁྱིམ་ཚང་གི་གནས་སྟངས་དྲག་པ། ཤེས་ཡོན་གྱི་ནུས་པས་མ་འདང་མཁན་དེ་ཚོ་ཁྱིམ་ཚང་ལ་དཀའ་ངལ་ཆེ་བ་ཡོང་གི་འདུག སྤྱི་སྒེར་གང་གི་ཆ་ནས་བཤད་པ་ཡིན་ནའང་ཤེས་ཡོན་ཟེར་བ་འདི་ཤིན་ཏུ་གལ་ཆེན་པོ་ཡིན།

ག༽ ཤེས་ཡོན་གྱི་ལྡེ་མིག་དང་། ཤེས་ཡོན་བེད་སྤྱོད།

གཉིས་ནས་ང་རང་ཚོ་ནང་པ་སངས་རྒྱས་པ་ཞིག་ཡིན་པའི་ཆ་ནས་བཤད་ན། ནང་པ་སངས་རྒྱས་པའི་ཆོས་དེ་མིའི་རྣམ་དཔྱོད་བེད་སྤྱོད་བྱས་ཏེ་ཉམས་ལེན་བྱེད་དགོས་པ་ལས། རྣམ་དཔྱོད་མེད་ན་ནང་པའི་ཆོས་ཉམས་ལེན་བྱེད་ཐུབ་རྒྱུ་ཁག་པོ་རེད། དེའི་ཆ་ནས་ཀྱང་ཤེས་ཡོན་གལ་ཆེན་པོ་ཡིན། དེས་ན་ཁྱེད་རང་ཚོ་ཚང་མས་སློབ་སྦྱོང་ཐོག་ལ་ཤུགས་རྒྱག་དགོས་པ་ལས་འཕྲལ་སེལ་རྒྱུགས་འཕྲོད་ཙམ་བྱུང་ན་དེ་གས་འགྲིག་པ་ལྟ་བུ་བྱས་ན་འགྲིག་གི་མ་རེད། སློབ་སྦྱོང་ཞེས་པ་འདི་མིང་ཚིག་གསར་པ་ཞིག་སེམས་ནང་ལ་འཛིན་རྒྱུའི་སྐད་ཆ་མ་ཡིན་པར། མིང་ཚིག་དེ་བརྒྱུད་ནས་ཤོད་རྒྱུའི་དོན་དག་དེ་བློ་ལ་ཆུད་པ་བྱེད་དགོས།

མདོར་ན་ཤེས་ཡོན་ནི་ལྡེ་མིག་ལྟ་བུ་ཡིན། ཤེས་ཡོན་གྱི་ལྡེ་མིག་དེ་སོ་སོས་བེད་སྤྱོད་བྱས་ཏེ་ཤེས་བྱའི་སྒོ་ལྕགས་ཚང་མ་ཕྱེ་སྟེ་རང་ལ་ལྷན་སྐྱེས་ཀྱི་རྣམ་དཔྱོད་ཡོད་པ་དེས་ཕྱི་ནང་གི་ཤེས་བྱ་ཚང་མ་མཐོང་ཐུབ་པ་བྱེད་དགོས་པ་ལས། སློབ་དེབ་ནང་ལ་ཡོད་པའི་མིང་ཚིག་རྣམས་འཛིན་ཐུབ་པ་ཙམ་ལས། དེའི་ར་བ་ལས་འདས་པའི་མཚམས་ལ་ནག་འཐོམ་མེར་བསྡད་ན་ཤེས་ཡོན་ཅན་ཟེར་གྱི་མ་རེད། གང་ལྟར་སློབ་སྦྱོང་གལ་ཆེན་པོ་ཡིན་པ་དང༌། སློབ་སྦྱོང་བྱེད་སྟངས་ཀྱི་གནད་འགག་རྣམས་ཁྱེད་རང་ཚོའི་སེམས་ལ་ངེས་པ་བྱེད་དགོས།

དེ་ནས་གལ་ཆེ་ཤོས་ནི་དགེ་རྒན་དང༌། སློབ་ཕྲུག ཁྱིམ་ཚང་གི་ཕ་མ་འབྲེལ་ཡོད་ཚང་མས་དམིགས་བསལ་གྱི་དོ་སྣང་བྱེད་དགོས་པ་ཞིག་ལ། ཤེས་བྱ་ཡོན་ཏན་ཟེར་བ་འདི་གལ་ཆེན་པོ་ཡིན་ཀྱང༌། དེ་ལས་ཀྱང་ཤེས་བྱ་ཡོན་ཏན་བེད་སྤྱོད་བྱེད་མཁན་རྣམས་ཤེས་བྱ་ཡོན་ཏན་ལ་ཁ་ལོ་སྒྱུར་མཁན་གྱི་རྩ་བའི་མིའི་བསམ་བློ་དེ་གལ་ཆེ་བ་ཡིན། མི་བསམ་བློ་བཟང་པོ་ཞིག་དང༌། རླབས་ཆེན་པོ་ཞིག་བྱུང་ན། མི་དེར་ཤེས་བྱ་ཡོན་ཏན་ཇི་ཙམ་ཡོད་པ་རྣམས་དོན་སྙིང་ལྡན་པ་དང༌། ཕན་ཐོགས་ཡོད་པ་ཞིག་ཡོང་གི་རེད། མི་ལ་ལྷག་བསམ་མེད་ན། ཤེས་བྱ་ཡོན་ཏན་ཡོད་པ་རྣམས་མགོ་བདེ་དྲན་འཕྲུལ་དང༌། རང་གཞན་ཕུང་ལ་སྦྱོར་རྒྱུའི་ལག་ཆ་ལྟ་བུར་འགྲོ་གི་རེད།

དཔེར་ན། འཛམ་བུ་གླིང་འདིའི་སྒང་གི་ལོ་རྒྱུས་ནང་མི་ལ་བརྡབ་གསིག་བཏང༌། མི་ལ་མནར་གཅོད་གདུག་རྩུབ་བྱེད་མཁན་མི་དེ་ཚོའི་གྲས་ལ་ཤེས་ཡོན་ཡོད། ཤེས་ཡོན་ཡོད་སྟབས་གོ་སྐབས་འཛིན་ཐུབ་ཀྱི་ཡོད། གོ་སྐབས་སླེབས་པའི་སྐབས་ལ་ཡ་ང་སྙིང་རྗེ་མེད་པའི་ཐོག་ནས་དབང་ཤུགས་བེད་སྤྱོད་བྱེད་ཐུབ་ཀྱི་ཡོད། དེ་ལྟ་བུའི་ཐོག་ནས་ལུང་པ་ཕུ་དཀྲུག་མདའ་དཀྲུག་བཟོ་གི་ཡོད། དེ་གང་གིས་མ་འགྲིགས་པ་རེད་དམ་ཟེར་ན། ལྷག་བསམ་གྱིས་འདང་གི་མེད་ལ། ཕན་སེམས་ཀྱིས་འདང་གི་མེད། དེར་བརྟེན་ཤེས་བྱ་ཡོན་ཏན་ཡོད་པ་དེའི་ཚོད་ཀྱིས་ལྷག་བསམ་ནུས་པ་ཡོད་པ་ཞིག་ཡོང་རྒྱུར་ངེས་པར་དུ་དོ་སྣང་བྱེད་དགོས།

ང༽ བྱམས་བརྩེའི་ཕན་ནུས་དང་། བྱམས་བརྩེའི་རིན་ཐང་།

ལྷག་བསམ་ཞེས་པ་ཚིག་གི་ཐོག་ནས་ངོ་སྤྲོད་བྱས་པ་ཙམ་མ་ཡིན་པར། ཕྲུ་གུའི་གཤིས་ཀར་འཇགས་ཐུབ་པ་བཟོ་དགོས། ཕྲུ་གུའི་གཤིས་ཀར་འཇགས་ཐབས་སུ། ཕྱོགས་གཅིག་ནས་ཕ་མ་ཚོས་ཁྱིམ་ཚང་ནང་བྱམས་བརྩེའི་ཐོག་ནས་ཕྲུ་གུར་བལྟ་སྐྱོང་ཡག་པོ་བྱེད་དགོས། ཕྲུ་གུའི་མི་ཚེའི་ནང་ལ་ཕ་མའི་མིང་ཙམ་ཐོས་པ་དང་སེམས་ནང་ལ་དགའ་སྣང་སླེབས་ཐུབ་པའི་བྱམས་སྐྱོང་དང༌། ཤ་ཚ་སྙིང་ཉེའི་རྣམ་འགྱུར་ཕ་མའི་སྤྱོད་ལམ་གྱི་ཐོག་ནས་བསྟན་དགོས། དེ་ལྟར་བྱས་ན་བྱམས་བརྩེའི་ནུས་པའམ། བྱམས་བརྩེའི་ཕན་ཡོན། བྱམས་བརྩེའི་རིན་ཐང་ལྟ་བུ་དེ་ཕྲུ་གུའི་སེམས་ནང་ལ་འཇགས་ཡོང་གི་རེད།

དེ་མིན་ཚིག་གི་ཐོག་ནས་བྱམས་བརྩེ་གལ་ཆེན་པོ་རེད་ཅེས་བརྒྱ་སྟོང་མང་པོ་བརྗོད་ཀྱང༌། དངོས་སུ་སྦྱོར་བ་ལག་ལེན་གྱི་ཐོག་ནས་བྱམས་བརྩེའི་ཕན་ཡོན་ཕྲུ་གུས་མྱོང་ཚོར་ཐུབ་པ་ཞིག་མ་བྱུང་ན་ཁག་པོ་རེད། ཕ་མ་ཚོས་ཁྱིམ་ཚང་ནང་ལ་ཕྲུ་གུར་སྣང་ཆུང་དང་། ཁྱད་གསོད། མཐོང་ཆུང༌སོགས་ཀྱིས་ཕྲུ་གུར་དེ་ཙམ་སེམས་འཁུར་མེད་པའི་རྣམ་འགྱུར་ཐོན་ན། ཕྲུ་གུའི་ཀླད་པའི་ནང་ལ་སྐྱོན་ཆེན་པོ་འགྲོ་གི་ཡོད་ཚོད་འདུག

དེ་ནས་འཛིན་གྲྭའི་ནང་ལ། དགེ་རྒན་རྣམས་ཀྱིས་སྐབས་བབས་སློན་ཚན་ངོ་སྤྲོད་བྱེད་ཐུབ་ཙམ་མིན་པར། ཕྲུ་གུར་རྣམ་འགྱུར་སྟོན་སྟངས་དང༌། ཕྲུ་གུའི་བསམ་བློ་འཁྱེར་སོ། ཕྲུ་གུ་འདི་དག་གི་མི་ཚེའི་མདུན་ལམ་བསྟན་རྒྱུའི་ལས་འགན་ཡོད་པ་ཞིག་ཡིན་བསམ་པའི་ཐོག་ནས་སློབ་སྦྱོང་སྤྲོད་དགོས། དགེ་རྒན་གྱི་ངོས་ནས་བྱམས་བརྩེའི་ཚོར་བ་གཏན་ནས་མེད་པར་སློབ་ཚན་དེ་དག་སྐད་འཁོར་བཏང་བ་ལྟ་བུ་ཞིག་བཤད་པ་དང་། སློབ་ཁྲིད་ཀྱི་དུས་ཚོད་རྫོགས་རྗེས་སྐད་འཁོར་བཀག་པ་ལྟར་ཁྲོབ་ཟེར་བཞག་ནས་ཕྱིན་ན་གཏན་ནས་མི་འགྲིགས། གཞན་དོན་ཁུར་དུ་འཁྱེར་བའི་ལྷག་བསམ་དེ་དག་གི་ཚོར་སྣང་དེ་དག་དགེ་རྒན་གྱི་རྣམ་འགྱུར་དང་། སྤྱོད་ལམ་གྱི་ཐོག་ནས་ཕྲུ་གུར་མྱོང་ཚོར་སླེབས་ཐུབ་པ་ཞིག་བྱུང་ན་དགེ་མཚན་ཤིན་ཏུ་ཆེན་པོ་ཡོད།

ཕྲུ་གུའི་ངོས་ནས་ཀྱང་དགེ་རྒན་དེས་ཕྲུ་གུའི་མི་ཚེའི་མདུན་ལམ་གྱི་སེམས་འཁུར་ཡོད་པའི་ཐོག་ནས་སློབ་གསོ་སྤྲད་པ་དེ་དག་ཕྲུ་གུའི་སེམས་ཀྱི་གཏིང་ལ་ཟུག་ཐུབ་པའི་ཁྱད་པར་ཡོང་གི་རེད་བསམ་གྱི་འདུག དེར་བརྟེན་ཁྱིམ་ཚང་ནང་ལ་ཕ་མ་ཚོས་ཕྲུ་གུར་བྱམས་སྐྱོང་ཐོག་ནས། ཕྲུ་གུའི་གཤིས་ཀ་བྱམས་བརྩེའི་ཚོར་བ་ཕྱི་འཚོས་ནང་འཚོས་ཡོང་ཐབས་བྱེད་དགོས་ལ། འཛིན་གྲྭའི་ནང་ལ་དགེ་རྒན་ཚོས་ཉིན་རེ་བཞིན་དུ་ཕྲུ་གུར་བྱམས་བརྩེའི་ཚོར་སྣང་བསྐྱེད་ཐབས་བྱས་ཏེ་དེ་གཉིས་ཟུང་འབྲེལ་བྱུང་ན། དེ་ལྟ་བུའི་འོག་ནས་ལོ་བཅུ་ཙམ་གྱི་དུས་ཚོད་ལ་བསྐྱལ་བའི་ཕྲུ་གུ་དེ་ཏན་ཏན་མི་འདྲ་ཙམ་ཞིག་ཡོང་གི་རེད་བསམ་གྱི་འདུག

ཅ༽ མིག་དཔེ་ལྟ་ཡུལ་དང་། ལྷག་བསམ་གྱི་ཤེས་ཡོན།

དེང་སང་འཛམ་བུ་གླིང་འདིའི་སྒང་ལ་ཡར་རྒྱས་ཕྱིན་པའི་ལུང་པ་ཨ་རི་དང༌། དབྱིན་ལན། ཧྥ་རན་སི། འཇར་མན། ཉི་ཧོང་སོགས་སུ་བྱམས་བརྩེ་དང༌། ལྷག་བསམ་གྱི་རིན་ཐང་ཇེ་ཉུང་ཇེ་ཆུང་དུ་ཕྱིན་ཏེ་སྤྱི་ཚོགས་ནང་ལ་དཀའ་ངལ་ཞིག་སླེབས་ཡོང་གི་ཡོད། དེ་ལྟར་ལྷག་བསམ་གྱིས་ཟིན་པའི་ཤེས་ཡོན་ཅན་བཟོ་རྒྱུ་དེ་ང་ཚོས་གཞན་དག་ལ་དཔེ་བལྟ་ས་མི་འདུག སློབ་སྦྱོང་གཞན་དག་གི་ཐོག་ལ་ཡིན་ན། ང་རང་ཚོས་རྒྱ་གར་དང་ཡུ་རོབ་དེ་ཚོའི་ནང་ལ་དཔེ་བལྟ་ས་དང༌། ཚུར་ཉམས་མྱོང་གསོག་དགོས་པ་མང་པོ་ཡོད། ལྷག་བསམ་ལྡན་པའི་ཤེས་ཡོན་ཅན་བཟོ་རྒྱུ་དེ་ང་རང་ཚོ་རང་ཉིད་ལ་ཕ་མེས་ཀྱི་དུས་ནས་ནང་པ་སངས་རྒྱས་པའི་ཆོས་དང་འབྲེལ་བའི་གཞན་ཕན་གྱི་བསམ་པ་བསྐྱེད་སྟངས་ཤིག་སྤྱི་ཚོགས་ནང་ལ་རང་བཞིན་གོམས་གཤིས་སུ་འཇགས་ནས་ཡོད་པ་འདི་དཔེ་མི་སྲིད་པའི་རིན་ཐང་ཆེན་པོ་རེད་འདུག དེ་འདྲ་བའི་རིན་ཐང་ཞིག་ང་ཚོས་གཞན་ནས་གསར་དུ་སྒྲུབ་མི་དགོས་པར། ང་ཚོར་སྔར་ནས་གོམས་གཤིས་སུ་འཇགས་ནས་ཡོད་པ་འདི་རིན་ཐང་ཅན་ཡིན་པ་ངོ་ཤེས་པ་བྱས་ནས་བདག་པོ་རྒྱག་དགོས། ལུང་པ་གཞན་དག་མང་པོ་ལ་དེས་ཕོངས་ནས་བསྡད་ཡོད་པ་ཤེས་པ་བྱེད་དགོས། འདི་ཉམས་བརླག་གཏོང་རུང་གི་མི་འདུག་བསམ་པའི་ཐོག་ནས་བདག་པོ་སྤྲོད་རྒྱུར་དོ་སྣང་དང༌། གཟབ་གཟབ་བྱེད་དགོས་ཀྱི་འདུག

ང་ཚོ་ལྔ་བཅུ་ང་དགུའི་ལོ་རྒྱ་གར་ལ་སླེབས། དྲུག་ཅུ་ཐམ་པའི་ལོ་ན་གཞོན་ལྔ་བཅུ་ཐམ་པ་ཡོད་པའི་སློབ་གྲྭ་བཙུགས་པ་རེད། དེ་ནས་རིམ་བཞིན་རྒྱ་བསྐྱེད་བྱས་ཏེ་དེང་སང་ཕྲུ་གུ་ཁྲི་གཉིས་གསུམ་བར་ལ་སློབ་སྦྱོང་སྤྲོད་ཀྱི་ཡོད། འདས་པའི་ལོ་སུམ་ཅུ་སོ་གྲངས་ཀྱི་རིང་ལ་ཕྲུ་གུ་མང་པོ་ཞིག་སློབ་གྲྭ་ཐོན་ཡོད། སློབ་གྲྭ་ཐོག་མར་འཛུགས་པའི་སྐབས་ལ་ང་ཚོ་དེང་དུས་ཀྱི་ཤེས་ཡོན་ཤིན་ཏུ་རྗེས་ལུས་ཡིན་པ་དང༌། ང་ཚོས་ཡར་རྒྱས་ཕྱིན་པའི་ལུང་པ་ཚོ་ལ་དཔེ་བལྟས་ཏེ་སློབ་སྦྱོང་བྱེད་དགོས་བསམ་པ་ཞིག་དང༌། གཞན་དག་ཚོ་ལ་ཡིད་སྨོན་བྱེད་དགོས་པ་ཞིག་ང་རང་ལ་ཡང་ཡོང་གི་ཡོད།

དེ་ནས་རིམ་བཞིན་དུས་ཚོད་ཕྱིན་པའི་སྐབས་ལ་དེང་དུས་ཀྱི་ཤེས་ཡོན་མང་པོ་ཞིག་ང་ཚོས་ཕྱོགས་གཞན་དག་ནས་སློབ་སྦྱོང་བྱེད་དགོས་པ་དང༌། གཞན་དག་ལ་མིག་དཔེ་བལྟ་དགོས་པ་ད་དུང་མང་པོ་ཡོད་ཀྱང༌། ཕྱོགས་གཅིག་ནས་ང་རང་ཚོ་བོད་པ་རང་ཉིད་ལ་ཕ་མེས་དུས་ནས་ཡོད་པའི་གོམས་གཤིས་བཟང་པོ་གཞན་ལ་སྨོན་མི་དགོས་པའི་ཁྱད་ནོར་ཞིག་ཡོད་པ་གཞི་ནས་མཐོང་བ་དང་། གཞི་ནས་ཚོར་ཡོང་གི་འདུག ང་ཚོའི་སྤྱི་ཚོགས་ནང་ལ་དེང་དུས་ཤེས་ཡོན་རྗེས་ལུས་ཐེབས་ཡོད་ཀྱང༌། ནང་པ་སངས་རྒྱས་པའི་ལྟ་སྤྱོད་དང་འབྲེལ་བའི་གོམས་གཤིས་མིག་ལྟོས་བཟང་པོ་ཡ་རབས་སྤྱོད་བཟང་ཤུགས་ཆེན་པོ་དང༌། རྩ་བ་བརྟན་པོ་ཞིག་ཡོད་པ་དང༌། དེའི་རྐྱེན་གྱིས་སྤྱི་ཚོགས་ནང་ལ་དཀའ་ངལ་ཡོང་གི་ཡོད་ཀྱང༌། ནུབ་ཕྱོགས་པ་ལྟ་བུའི་དཀའ་ངལ་དེ་ཙམ་ང་ཚོ་བོད་པའི་ནང་ལ་མི་ཡོང་བ་ལྟ་བུ་ཞིག་འདུག

ཆ༽ མི་ཚེའི་ལག་ལེན་དང་། བྱམས་བརྩེའི་གོམས་གཤིས།

གཞན་ཕན་ལྷག་བསམ་གྱི་གོམས་གཤིས་དེ་ཚིག་གིས་ངོ་སྤྲོད་རྒྱུ་ཞིག་མིན་པར། སྤྱོད་ལམ་གྱི་ཐོག་ནས་ངོ་འཕྲོད་དགོས་པ་ཞིག་རེད། དེ་ལ་དགེ་རྒན་ཚོས་དམིགས་བསལ་གྱི་དོ་སྣང་བྱེད་དགོས་ཀྱི་འདུག དེ་ལྟ་བུའི་ལྷག་བསམ་དང༌སེམས་འཁུར་ཡོད་ན། དགེ་རྒན་ཚོས་ཕྲུ་གུར་ཤེས་ཡོན་འཇགས་ཐབས་གང་དྲག་བྱས་ནས་དུས་ཚོད་ཆུད་ཟོས་སུ་མི་གཏོང་བ་དང་། ལེ་ལོ་དང་སུན་སྣང་མི་བྱེད་པ་ཞིག་ཡོང་བ་ལས། སེམས་ནང་ལྷག་བསམ་མེད་པར་དངུལ་ཁོ་ནར་བལྟས་ནས་ལས་ཀ་བྱས་ན་ཁག་པོ་རེད། དཔེར་ན། སྣུམ་འཁོར་ནང་གི་སྣུམ་དང༌། མ་ལག་གིས་ལས་ཀ་ཡག་པོ་མ་བྱས་ན། ཕྱི་ནས་མི་ཤུགས་ཀྱིས་སྦུད་རྒྱག་བྱེད་དགོས་བྱུང་ན་ཁུངས་འཁྱོལ་ཐབས་མེད། མི་ལ་ལྷག་བསམ་གྱི་སེམས་འཁུར་ཡོད་ན། ནད་བརྒྱ་སྨན་གཅིག་ལྟ་བུར། རིགས་མང་པོ་ཞིག་གི་དཀའ་ངལ་དང་འཐུས་ཤོར་སེལ་ཐུབ་ཀྱི་རེད།

ཕྱི་རྒྱལ་མཐོ་རིམ་སློབ་གྲྭ་ཁག་ལ་སྐད་ཆ་ཤོད་རྒྱུའི་གོ་སྐབས་ཡོད་པའི་སྐབས་ལ་ཁྱེད་རང་ཚོའི་ལུང་པའི་ནང་ལ་ཤེས་ཡོན་ཡར་རྒྱས་ཕྱིན་ཡོད། མི་ལ་ལྷག་བསམ་བཟང་པོ་དགོས་རྒྱུའི་ཐོག་ལ་དོ་སྣང་བྱེད་ཀྱི་མི་འདུག དེས་རྐྱེན་པས་ཁྱེད་རང་ཚོ་ལ་དཀའ་ངལ་འཕྲད་པ་རེད་ཅེས་ངོས་ནས་སྤོབས་པོ་ཆེན་པོའི་ཐོག་ནས་བརྗོད་ཀྱི་ཡོད། དེ་ལ་མི་ཕལ་ཆེ་བས་ངོས་ལེན་བྱས་ཏེ་དགའ་པོ་བྱེད་ཀྱི་འདུག

སྔར་ལོ་སྟོང་ཕྲག་ཡས་མས་ནས་ནུབ་ཕྱོགས་རྒྱལ་ཁབ་ཏུ་སློབ་གྲྭ་ཁག་དང༌། མཐོ་རིམ་སློབ་གཉེར་ཁང་ཁག་ཚུགས་ཡོད་ཀྱང༌། སྐབས་དེར་ཆོས་ཀྱི་དགོན་ཁག་དེ་དག་ཤུགས་ཆེན་པོ་ཡོད་པས་ལྷག་བསམ་དང༌། བྱམས་བརྩེ་དེ་དག་གི་ལས་འགན་དེ་ཆོས་སྡེ་ཁག་གིས་འཁུར་གྱི་ཡོད། དེ་ནས་ཉེ་བའི་དུས་རབས་ལ་ཚན་རིག་ཡར་རྒྱས་ཕྱིན་ཏེ་ཆོས་དད་ཤུགས་ཇེ་ཆུང་དུ་ཕྱིན་པ་དང་། སྤྱི་ཚོགས་ནང་ལ་ཆོས་ཀྱི་དོ་སྣང་ཤུགས་ཆུང་དུ་ཕྱིན་པ་དེས་ལྷག་བསམ་ཐོག་ལ་སེམས་འཁུར་ལེན་མཁན་མེད་པ་ལྟ་བུ་ཞིག་མཐོང་གི་འདུག དེའི་ཆ་ནས་ང་རང་ཚོ་བོད་པའི་སྤྱི་ཚོགས་ནང་གནས་ཚུལ་དེ་ལས་ལེགས་པ་ཡོད། དེ་ཁྱེད་རང་ཚོ་ཚང་མས་སེམས་ལ་བཅངས་ཏེ་བདག་གཅེས་ཧུར་ཐག་བྱེད་རོགས་ཞེས་བརྗོད་རྒྱུ་ཡིན།

ཇ༽ བོད་ཡིག་སློབ་སྦྱོང་དང་། བོད་སྐད་ཐོག་སློབ་ཁྲིད།

རང་ཉིད་ཀྱི་སྐད་ཡིག་ཐོག་ནས་སློབ་སྦྱོང་སྤྲོད་རྒྱུ་དེ་དངོས་གནས་གལ་ཆེན་པོ་འདུག ཕྱི་ལོ་ ༡༩༦༠ ནང་ཤེས་རིག་ཚོགས་འདུའི་སྐབས་སྐད་ཆ་དེ་བྱུང་ཡོད་ཀྱང༌། ལམ་སང་སློབ་ཚན་སྤྲོད་རྒྱུའི་ཐོག་ཁག་པོ་བྱེད་ཀྱི་རེད་ཅེས་ད་ལྟ་བར་དུ་ལུས་པ་རེད། བར་སྐབས་བོད་ཁྱིམ་ནས་དེ་ལག་ལེན་བསྟར་ནས་ཕན་ཐོགས་བྱུང་ཡོད། དེ་རྗེས་ལྡི་ལིའི་བོད་སློབ་འཛིན་སྐྱོང་ཚོགས་པའི་ཁོངས་ཀྱི་སློབ་གྲྭ་ཁག་ལའང་གཅིག་གྱུར་བྱས་འཐུས་གཏན་འབེབས་བྱས་པ་དེ་ཧ་ཅང་ཡག་པོ་བྱུང་འདུག

རྒྱ་གར་ནང་ལ་ང་ཚོས་བོད་ཀྱི་རིག་གཞུང་མི་རིགས་དང་བཅས་པ་བོད་ནང་རྩ་བ་བརླག་འགྲོ་རྒྱུའི་ཉེན་ཁ་འདུག་ཅེས་སྐད་རྒྱག་གི་ཡོད་ཀྱང༌། དངོས་ཡོད་གནས་ཚུལ་ལ་བོད་ནང་ནས་ཡོང་མཁན་ཚོ་བོད་ཡིག་གི་གནས་ཚད་ལེགས་པ་ལྟ་བུ་ཡོང་གི་ཡོད། ད་ཆ་འཛིན་གྲྭ་ངེས་ཅན་ཞིག་བར་སློབ་ཚན་ཚང་མ་བོད་ཡིག་ནང་ནས་སློབ་རྒྱུ་བྱས་པ་དེས་ཕན་ཐོགས་ཏན་ཏན་ཡོང་ངེས་རེད། གང་ལྟར་ང་རང་ཚོས་བོད་ཡིག་ཐོག་ལ་དོ་སྣང་བྱེད་རྒྱུ་དེ་ཤིན་ཏུ་གལ་ཆེན་པོ་འདུག

དེང་སང་བོད་ཀྱི་ནང་ལ་ཕ་མ་ཚོས་སོ་སོའི་ཕྲུ་གུར་ཤ་ཚ་མེད་མཁན་སུ་ཡང་མེད་སྟབས། ཕྲུ་གུར་བོད་ཡིག་གི་ཤེས་ཡོན་ཡོད་པ་ཞིག་དང༌། ཆོས་དད་མ་བརླག་པ་ཡོང་བའི་སེམས་འཁུར་ཆེན་པོ་བྱེད་ཀྱི་ཡོད་ཀྱང༌། བོད་ནང་དེ་ལྟ་བུའི་གོ་སྐབས་ཁག་པོ་ཆགས་ཀྱི་ཡོད་པར་བརྟེན། ཐབས་ཤེས་རྣམ་པ་སྣ་ཚོགས་པའི་ཐོག་ནས་ཕྲུ་གུ་རྒྱ་གར་ནང་ལ་གཏོང་ཐབས་བྱེད་ཀྱི་ཡོད།

ཉེ་ཆར་ལྷ་སར་རང་སྐྱོང་ལྗོངས་ཀྱི་འགོ་ཁྲིད་ཚོས་རྒྱ་གར་ལ་ཕྱིན་པའི་ཕྲུ་གུ་ཚོ་བོད་དུ་ཕྱིར་ལོག་ལེན་དགོས་པ་དང༌། གལ་སྲིད་མ་བླངས་ན་ཕ་མ་སོ་སོར་ཉེས་ཆད་གཅོད་ཀྱི་ཡིན་ཞེས་བཤད་འདུག ཕ་མ་འགའ་ཤས་འཇིགས་སྣང་མ་བཟོད་པར་ཕྲུ་གུ་ཕར་ལེན་མཁན་ཁ་ཤས་བྱུང་ཡོད། ཕ་མ་འགའ་ཤས་ནས་རྒྱ་མིས་གང་ཞིག་བརྗོད་ཀྱང་ཕྲུ་གུ་ལེན་གྱི་མིན་ཞེས་རྒྱ་མིའི་སྐད་ཆར་བརྩི་མེད་རྡོག་རོལ་གཏོང་མཁན་ཡང་ཁ་ཤས་ཡོང་གི་འདུག སྙིང་རྗེ་བོད་ནང་དེ་ལྟ་བུའི་དཀའ་ངལ་དང་རྙོག་དྲ་ཆེན་པོ་འདུག

ང་རང་ཚོ་རྒྱ་གར་རང་དབང་ལུང་པའི་ནང་ལ་མཐུན་རྐྱེན་བཟང་ངན་ལ་མ་ལྟོས་པར་ཆེད་དུ་གཉེར་ནས་ཕྲུ་གུའི་བོད་ཡིག་ཐོག་ལ་དོ་སྣང་བྱེད་དགོས་རྒྱུ་དང༌། བོད་ཀྱི་རིག་གཞུང་ཐོག་ལ་དོ་སྣང་བྱེད་དགོས་ཞེས་འབོད་སྐུལ་བྱེད་མཁན་ཡོད་པ་འདི་དག་གོ་སྐབས་ཤིན་ཏུ་རྩ་བ་ཆེན་པོ་ཡིན་པས། ཁྱེད་རང་ཚོའི་ངོས་ནས་སློབ་སྦྱོང་ཐོག་ལ་ཉིན་མ་གང་འཁྱོལ་ལྟ་བུ་མིན་པར་ཚང་མས་སེམས་ཤུགས་སྐྱེས་ཏེ་ཧུར་ཐག་བསླབ་རོགས་བྱེད་ཨང་། ཤེས་སོང་ངམ། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༣ ཚེས་ ༩ ཉིན་སྤོན་ཊ་སློབ་གྲྭར་སྩལ་བའི་བཀའ་སློབ།

ཀ༽ འཕགས་བོད་ཀྱི་འབྲེལ་བ་དང་། རྒྱ་གར་གྱི་དགེ་རྒན།

སློབ་གྲྭ་ནི་སྤྱི་ཚོགས་གང་ཞིག་ཡིན་ཀྱང་གལ་ཆེན་པོ་ཡིན། ལྷག་དོན་བོད་པའི་ཆ་ནས་བཤད་ནའང་མ་འོངས་བོད་ཀྱི་གནས་སྟངས་ཛ་དྲག་འདིའི་ཐོག་འཚར་ལོངས་ཡོང་བཞིན་པའི་བོད་ཕྲུག་གི་སློབ་གྲྭ་འདི་དག་གལ་ཆེན་པོ་ཡིན་སྟབས། དེ་རིང་འདིར་ཆེད་གཉེར་གྱིས་ཡོང་ཐུབ་པར་དགའ་པོ་བྱུང༌།

དང་པོ་དགེ་སློབ་ཚང་མར་འཚམས་འདྲི་ཞུ་འདོད་བྱུང༌། དེ་དང་ཆབས་ཅིག་དགེ་ལས་རྣམས་ནས་ད་བར་ཧུར་ཐག་གནང་བ་རེད། ལྷག་དོན་རྒྱ་གར་དགེ་རྒན་ཁྱེད་རང་ཚོ་ང་ཚོ་བཙན་བྱོལ་བ་བྱས་ནས་བསྡད་པ་ནང་བཞིན་བྱས་ནས་སྡོད་ཀྱི་ཡོད། མཐུན་རྐྱེན་མ་འདང་བ་སོགས་ཀྱི་དཀའ་ངལ་ཡོད་ནའང་ལྷག་བསམ་རྣམ་དག་གིས་འབད་བརྩོན་གནང་བ་དེར། དམིགས་བསལ་ཐུགས་རྗེ་ཆེ་ཞུ་རྒྱུ་ཡིན།

ང་ཚོས་སྔོན་མ་རྒྱ་གར་ནས་ཆོས་དང་རིག་གཞུང༌། གྲུབ་མཐའ་སོགས་མང་པོ་ཞིག་བླངས་ཏེ་བོད་ཡུལ་མུན་པའི་གླིང་དེ་ཤེས་རབ་ཀྱི་འོད་སྣང་འཚེར་བའི་ལུང་པ་ཞིག་བསྒྱུར་ཐུབ་པ་རེད། བར་སྐབས་སུ་ཡིན་ནའང་ང་ཚོ་བཙན་བྱོལ་བ་ཆགས་ནས་རང་གི་ལུང་པ་བྲལ། རང་གི་ལུང་པ་དེ་དགྲ་ལག་ཏུ་ཚུད། ཡར་རྒྱས་དང་བཅིངས་འགྲོལ་གྱི་མིང་གི་འོག་ནས་གཏོར་བཤིག་ཚབས་ཆེན་ཕོག་པའི་དུས་ཚོད་གཉན་འཕྲང་ཅན་འདི་འདྲ་ཞིག་ལ། ང་ཚོས་རིག་གཞུང་དང༌། རང་དབང་སླར་གསོ་བྱེད་ཐུབ་པའི་དམིགས་ཡུལ་བཟུང་ནས་འབད་བརྩོན་བྱེད་བཞིན་པའི་སྐབས་འདིར་ཁྱེར་རང་ཚོས་བོད་པའི་ཐོག་ཞབས་འདེགས་བསྒྲུབས། བོད་པའི་ཤེས་ཡོན་ལ་ཞལ་འདེབས་རྒྱ་གང་ཆེ་ཞིག་བརྒྱབ་ཡོད་པ་ཤིན་ཏུ་བཀའ་དྲིན་ཆེན་པོ་ཡིན།

དེ་ནས་ང་ཚོ་བོད་པའི་དགེ་རྒན་ཚོས་སོ་སོའི་བོད་ཕྲུག་གི་ཤེས་ཡོན་ཐོག་ཁུར་རང་ལེན་གྱིས་ཞབས་ཞུ་བྱ་རྒྱུའི་གོ་སྐབས་འདི་བཟུང་ནས། སོ་སོའི་ཉམས་མྱོང་གི་ཐོག་ནས་ཕྲུ་གུར་གོ་བརྡ་སྤྲོད་རྒྱུ་དེ་རང་འཁྲིའི་ལས་འགན་ཞིག་ཡིན། དེང་སང་གཞོན་སྐྱེས་མང་པོ་རྒྱ་གར་ནང་སྐྱེས་པ་དང༌། ཡང་ན་རྒྱ་གར་ལ་ཡོང་དུས་ཕྲུ་གུ་ཡིན་པ་དེ་དག་གིས་སློབ་སྦྱོང་བྱས་ཏེ། ད་ལྟ་དགེ་རྒན་གྱི་ལས་ཀ་སྒྲུབ་བཞིན་པ་འདི་རླབས་ཆེན་ཡིན། ད་དུང་ཡིན་ནའང་འབད་བརྩོན་གནང་རྒྱུ་ཐུགས་ལ་འཇགས་དགོས་པས། ཁྱེད་རང་ཚོར་དམིགས་བསལ་ཐུགས་རྗེ་ཆེ་ཞུ་འདོད་བྱུང༌།

ཁ༽ ཤེས་ཡོན་གྱི་རྗེས་ལུས་དང་། རང་ཡུལ་རང་སྐྱོང་།

སློབ་ཕྲུག་ཚོས་ཤེས་ཡོན་གལ་ཆེན་པོ་ཡིན་པ་ཤེས་གསལ་ལྟར་དམིགས་བསལ་ཞུ་དགོས་མི་འདུག སྤྱི་ཚོགས་གང་ཡིན་ཀྱང་སློབ་སྦྱོང་གལ་གནད་ཆེན་པོར་བརྩིས་ནས་ཡར་རྒྱས་གཏོང་བཞིན་པ་རེད། ང་ཚོའི་ཉམས་མྱོང་གི་ཐོག་ནས་བཤད་ནའང་སོ་སོའི་ལུང་པ་བྲལ་དགོས་པ་དང༌། ལས་རིགས་མང་པོ་ཞིག་གི་ཐོག་ནས་ང་ཚོ་རྗེས་ལུས་ཐེབས་པའི་རྒྱུ་རྐྱེན་ནི་དེང་དུས་ཀྱི་ཤེས་ཡོན་ཐོག་ནས་མ་འདང་བ་དེ་ཡིན། ད་ལྟ་ང་ཚོས་རང་དབང་རྩོད་ལེན་བྱེད་བཞིན་པའི་སྐབས་འདིར་རང་དབང་རྩོད་ལེན་བྱ་རྒྱུའི་ནུས་ཤུགས་ངོ་མ་དེ་སློབ་སྦྱོང་ཐོག་ནས་ནུས་པ་འདོན་དགོས་ཀྱི་ཡོད། སློབ་སྦྱོང་གིས་མ་འདང་ན་རང་དབང་བྱུང་ནའང་སྐྱོང་ཐུབ་པ་ཁག་པོ་ཡིན། བོད་ནས་ཡོང་མཁན་ཚོར་ངས་རྟག་པར་ཤོད་ཀྱི་ཡོད། བོད་ནང་གི་གཞོན་སྐྱེས་ཚོས་སློབ་སྦྱོང་ཐོག་དོ་སྣང་བྱེད་དགོས་པ་དང༌། རྒན་པ་ལས་ཀ་བྱེད་བཞིན་པ་ཚོས་ལས་རིགས་གང་ཡིན་ནའང་ལས་རིགས་དེའི་ཐོག་ཉམས་མྱོང་བསགས། མཐོང་རྒྱ་ཐོས་རྒྱ་བསགས། སོ་སོའི་ལས་འགན་གང་ཡིན་པ་དེ་རང་རྐྱ་འཕེར་བའི་ཐོག་ནས་བྱེད་ཐུབ་པ་ཞིག་དགོས།

རང་གི་ལུང་པ་དེ་རང་གི་བདག་པོ་རྒྱག་ཐུབ་པའི་རེ་བ་དེ་སུ་ལའང་ཡོད་པ་ཞིག་ཡིན། སོ་སོའི་ལུང་པའི་ནང་འཛུགས་སྐྲུན་གྱི་ལས་ཀས་མཚོན་པའི་ལས་རིགས་གང་ཡིན་ཀྱང་སོ་སོ་རང་གིས་འགན་ལེན་ཐུབ་པ་ཞིག་ཡོང་བ་བྱེད་དགོས་པ་ལས་འགན་ལེན་མ་ཐུབ། ད་ལྟ་རྒྱ་མི་ཡོད་སྐབས་རྒྱ་མི་མི་དགོས་ཟེར་བའི་བསམ་བློ་ཡོད་པ་དེ་ཉིན་ཞིག་རྒྱ་མི་མ་བསྡད་པའི་དུས་ཚོད་ཅིག་བྱུང་ན། དེའི་ཉིན་མོ་ལས་ཀ་ཚང་མ་ཁུངས་མ་འཁྱོལ་བ་ཞིག་གི་ཐོག་ནས་རོགས་རམ་ལ་བརྟེན་དགོས་བྱུང་ན་ངོ་ཚ་པོ་རེད་ཅེས་བརྗོད་རྒྱུ་བྱུང༌།

ང་ཚོས་རང་སྐྱོང་བྱས་ནས་གཞན་ལ་རེ་མི་དགོས་པའི་བསམ་བློ་གཏོང་དགོས་པ་ཡིན་དུས། ཤེས་ཡོན་ཐོག་ནས་མ་འདང་ན་བྱ་ཐབས་རྩ་བ་ནས་མེད། བོད་སྤྱི་ཡོངས་ཀྱི་ཆ་ནས་བལྟས་ནའང་ཤེས་ཡོན་དེ་གལ་གནད་ཆེན་པོ་ཡིན་པ་ངོས་ཟིན་པའི་ཐོག་ནས་ཤེས་ཡོན་ཐོག་ཤུགས་སྣོན་རྒྱག་དགོས་ཀྱི་ཡོད། དཔེར་ན། ཁྱིམ་ཚང་ཞིག་གི་གནས་སྟངས་ལ་ལྟོས་དང༌། ཤེས་ཡོན་གྱི་མཐུན་རྐྱེན་འཛོམས་པོ་ཡོད་པའི་མི་ཚང་ཞིག་ཡིན་ན། གང་ཅིའི་ཐོག་ནས་ཚགས་ཚུད་པ་དང༌། གནས་སྟངས་ཕྲན་བུ་ཡག་པོ་ཡོད། ཤེས་ཡོན་གྱི་ནུས་པས་མ་འདང་ན་ཐབས་ཤེས་མ་དྲན་པ་ལྟ་བུ་གང་ཅིའི་ཐོག་ནས་གནས་སྟངས་ཞན་པོ་དང༌། དཀའ་ངལ་འཕྲད་ཀྱི་ཡོད། ཤེས་ཡོན་ཇི་ཙམ་ཡོད་ན་དེ་ཙམ་གྱིས་རང་གི་མི་ཚེ་ནང་ཐབས་ཤེས་མང་པོ་དང༌། ཆ་རྐྱེན་འཛོམས་པོ། བདེ་སྐྱིད་བེད་སྤྱོད་གཏོང་ཤེས་པ་ཞིག་ཡོང་གི་ཡོད་པས། སྤྱི་སྒེར་གཉིས་ཀར་ཤེས་ཡོན་འདི་གལ་ཆེན་པོ་ཡིན།

ག༽ རྣམ་དཔྱོད་བེད་སྤྱོད་དང་། གནས་ལུགས་རྟོགས་ཐབས།

གཉིས་ནས་ང་ཚོ་ནང་པ་སངས་རྒྱས་པའི་ཆོས་པ་ཞིག་ཡིན་པའི་ཆ་ནས། ནང་ཆོས་དེ་མིའི་རྣམ་དཔྱོད་བེད་སྤྱོད་བྱས་ནས་ཉམས་ལེན་བྱེད་དགོས་པ་ཞིག་ཡིན་པ་ལས། རྣམ་དཔྱོད་མེད་ན་ནང་པའི་ཆོས་ཉམས་ལེན་བྱེད་རྒྱུ་ཧ་ཅང་ཁག་པོ་ཡིན། ནང་པའི་སྤྱི་ཚོགས་ནང་གི་མི་ཞིག་ཡིན་པ་དང༌། ནང་པའི་ཆོས་ཉམས་ལེན་བྱ་རྒྱུའི་ཐད་ནས་བསམ་བློ་བཏང་བ་ཡིན་ནའང༌། ཤེས་ཡོན་ཟེར་བ་འདི་གལ་ཆེན་པོ་ཆགས་ཡོད། དེར་བརྟེན་ཁྱེད་རང་ཚོ་ཚང་མས་སློབ་སྦྱོང་ཐོག་འཕྲལ་སེལ་ཡིག་རྒྱུགས་འཕྲོད་ན་དེ་གས་འགྲིགས་པ་ལྟ་བུ་ཞིག་བྱས་ནས། སློབ་སྦྱོང་ཐོག་བློ་ཟུག་པའི་འབད་བརྩོན་མ་བྱས་པར་དུས་ཚོད་འཁྱོལ་ཐབས་བྱས་ན་འགྲིགས་ཐབས་མེད།

སློབ་སྦྱོང་ཟེར་བ་དེ་མིང་ཚིག་གསར་པ་ཞིག་སེམས་ལ་འཛིན་རྒྱུའི་སྐད་ཆ་མིན། མིང་ཚིག་དེ་བརྒྱུད་ནས་དོན་དག་བློ་ལ་ཚུད་ཐབས་བྱ་དགོས། མདོར་ན་ཤེས་ཡོན་དེ་ཧ་ལམ་ལྡེ་མིག་ལྟ་བུ་ཞིག་དང༌། ཤེས་ཡོན་གྱི་ལྡེ་མིག་སོ་སོས་བེད་སྤྱོད་བྱས་ནས་ཤེས་བྱའི་སྒོ་ཕྱེས་ཏེ། རང་ལ་རྣམ་དཔྱོད་ཡོད་པ་དེས་ཕྱི་ནང་གི་གནས་ལུགས་རྟོགས་ཐུབ་པ་དགོས་ཀྱི་ཡོད། དེབ་ནང་ཡོད་པའི་མིང་ཚིག་རྐྱང་རྐྱང་བློར་བཟུང་ནས་སྐྱོར་ཤེས་པ་ཙམ་ལ་ཤེས་ཡོན་ཟེར་བ་མིན། དོ་སྣང་བྱེད་ཕྱོགས་དང༌། རྩད་གཅོད་བྱེད་སྟངས་ཀྱི་འགོ་དེ་སློབ་སྦྱོང་ཐོག་ནས་འཛུགས་དགོས་པ་དང༌། རྣམ་དཔྱོད་ཀྱི་ནུས་པའི་ཐོག་ནས་ཤེས་བྱ་གཏན་ལ་ཕབ་པ་དང༌། ཤེས་བྱའི་གནས་ལུགས་ཤེས་ཐུབ་པ་དགོས་ཀྱི་ཡོད། སློབ་སྦྱོང་ཞེས་པ་མིང་ཚིག་རྐྱང་པ་ཞིག་བློ་ལ་བཟུང་ནས་ནོར་འཁྲུལ་མེད་པ་ཞིག་འཁྲིད་ཐུབ་ཙམ་གྱིས་འགྲིག་གི་ཡོད་པ་ལྟ་བུ་ཞིག་ཆགས་ན། སྐད་འཁོར་བཏང་བ་ལྟ་བུ་ཞིག་ལས་ཕན་འབྲས་མ་བྱུང་བས་དེས་ན་ཁྱེད་རང་ཚོའི་སེམས་ལ་འཇགས་པ་བྱེད་དགོས།

ང༽ ཤེས་ཡོན་དང་། ལྷག་བསམ། བྱམས་བརྩེ།

དེ་ནས་གལ་ཆེ་ཤོས་ཤིག་དགེ་རྒན་ཚོའི་ཐོག་ནས་ཡིན་ནའང་རེད། སློབ་ཕྲུག་ཚོའི་ཐོག་ནས་ཡིན་ནའང་རེད། ཕ་མའི་ཐོག་ནས་ཡིན་ནའང་རེད། གང་ལྟར་འབྲེལ་ཡོད་ཚང་མས་གཙོ་ཆེ་ཤོས་ཤེས་བྱ་ཡོན་ཏན་བེད་སྤྱོད་བྱེད་མཁན་དེའི་བསམ་བློར་རག་ལས་ཡོད། མིའི་བསམ་བློ་དེ་བཟང་པོ་ཞིག་བྱུང་ན། ཇི་ཙམ་ཡོན་ཏན་ཡོད་པ་དེ་ཙམ་གྱིས་མི་ཚེ་དོན་སྙིང་ལྡན་པ་ཞིག་དང༌། ཕན་ཐོགས་ཡོད་པ་ཞིག་ཡོང་ཐུབ། ལྷག་བསམ་དག་པ་ཞིག་མེད་ན་ཇི་ཙམ་ཡོན་ཏན་ཡོད་པ་དེ་ཙམ་གྱིས་གཡོ་སྒྱུ་ཁྲམ་གསུམ་གྱི་ལག་ཆ་ལྟ་བུ་ཞིག་ལས་ཕན་ཐོགས་ཡོད་པ་ཞིག་འབྱུང་མི་ཐུབ། དཔེར་ན། འཛམ་བུ་གླིང་འདིའི་སྒང་ལ་བརྡབ་གསིག་དང༌། མནར་གཅོད་བཏང་ནས་སྡུག་ལས་ཚད་ལས་བརྒལ་བ་བྱེད་མཁན་མང་ཤོས་ཤིག་ལའང་ཤེས་ཡོན་ཡག་པོ་ཡོད། གྲུང་ཐག་ཆོད་དང༌། སྤྱང་ཐག་ཆོད་ཡོད་པ་རེད། གྲུང་པོ་དང་སྤྱང་པོ་ཡོད་པ་དེས་གོ་སྐབས་བཟུང་སྟེ་གཞན་ལ་ཡ་ང་མེད་པའི་ཐོག་ནས་དབང་ཤུགས་བེད་སྤྱོད་བྱེད་ཀྱི་ཡོད་པ་དེའི་ཐོག་ནས་ལུང་པར་ཟིང་ཆ་མང་པོ་ཡོང་གི་ཡོད། མི་དེ་དག་ལ་ཤེས་ཡོན་མེད་པ་མིན་ནའང་ལྷག་བསམ་གྱིས་འདང་གི་མེད་པ་རེད།

དེར་བརྟེན། ཤེས་བྱ་ཡོན་ཏན་ཇི་ཙམ་ཡོད་པ་དེ་ཙམ་གྱིས་ལྷག་བསམ་གྱི་ནུས་པ་ངེས་པར་འདང་ཐུབ་པ་ཞིག་དགོས། ལྷག་བསམ་དེ་ཚིག་གི་ཐོག་ནས་ངོ་སྤྲོད་ཐུབ་པ་ཞིག་ཨེ་ཡིན་སྙམ། གཙོ་བོ་ཕྲུ་གུའི་གཤིས་ཀ་ལ་འཇགས་པ་ཞིག་དགོས་ཀྱི་ཡོད། ཕྲུ་གུ་ཚོར་ཕྱོགས་གཅིག་ནས་ཕ་མ་ཚོས་བྱམས་སྐྱོང་བྱ་རྒྱུ་དང༌། རྣམ་འགྱུར་དང་སྤྱོད་ལམ་གྱི་ཐོག་ནས་སྦྱོང་བརྡར་སྤྲད་ན་ཕྲུ་གུའི་བློ་ལ་རིམ་གྱིས་འཇགས་ཡོང་གི་རེད། བྱམས་བརྩེ་གལ་ཆེན་པོ་རེད་ཅེས་བརྒྱ་བཤད་སྟོང་བཤད་བྱེད་ཀྱི་ཡོད་ནའང་བྱམས་བརྩེའི་ཕན་ཡོན་དེ་ལག་ལེན་ཐོག་ནས་མྱོང་ཐུབ་པ་ཞིག་མ་བྱུང་ན་མི་འགྲིགས། ཕ་མ་ཚོས་རང་གི་ཕྲུ་གུར་སྣང་མེད་དང༌། ཁྱད་གསོད་བྱས་ཏེ་སེམས་འཁུར་མ་བླངས་ན། ཕྲུ་གུའི་ཀླད་པའི་ནང་སྐྱོན་ཆེན་པོ་ཞིག་ཡོང་གི་རེད་སྙམ་གྱི་འདུག དེ་གལ་ཆེན་པོ་ཡིན།

དེ་ནས་དགེ་རྒན་ཚོས་སློབ་ཚན་གྱི་ནང་དོན་འཕྲལ་སེལ་ངོ་སྤྲོད་ཐུབ་པ་ཙམ་མ་ཡིན་པར་ཞོགས་པ་སློབ་ཁང་དུ་ཡོང་བ་ནས་བཟུང་ཕྲུ་གུར་རྣམ་འགྱུར་སྟོན་སྟངས་དང༌། བསམ་བླའི་འཁྱེར་ཕྱོགས་དེ་ཕྲུ་གུ་དེ་དག་གི་མི་ཚེའི་མདུན་ལམ་བཟོ་མཁན་གྱི་འགན་ཞིག་ཡོད་སྙམ་པའི་ཐོག་ནས་སློབ་སྦྱོང་སྤྲོད་དགོས། དགེ་རྒན་གྱིས་སྐད་འཁོར་བཏང་བ་ལྟ་བུ་ཞིག་བྱས་ན་མི་འགྲིགས། ཕྲུ་གུ་ཚོས་ལྷག་བསམ་གྱི་ཚོར་སྣང་དེ་དགེ་རྒན་གྱི་རྣམ་འགྱུར་ཐོག་ནས་མྱོང་ཚོར་ཐུབ་པ་ཞིག་དགོས་ཀྱི་ཡོད། དེ་ལྟར་བྱུང་ན་ཕྲུ་གུའི་ངོས་ནས་ཀྱང་མི་ཚེའི་མདུན་ལམ་སྤྲོད་མཁན་དེས་བསླབས་པའི་སློབ་ཚན་ཁག་སེམས་ལ་ཟུག་ཐུབ་པའི་ཁྱད་པར་ཡོད། དགེ་རྒན་གྱིས་ཁྲལ་གྱི་འདུ་ཤེས་བཟུང་ནས་སློབ་སྦྱོང་སྤྲད་ན། ཕྲུ་གུའི་རྣམ་འགྱུར་དེ་ཡང་དེ་བཞིན་དུ་འགྱུར་རྒྱུར་ཐེ་ཚོམ་མེད། ལག་ལེན་ཐོག་ནས་ཕྲུ་གུའི་སེམས་ལ་བྱམས་བརྩེའི་ཚོར་སྣང་ཟབ་མོ་ཞིག་སྟེར་རྒྱུ་དེ་གལ་ཆེན་པོ་ཡིན།

ཅ༽ ཤེས་ཡོན་གྱི་མིག་དཔེ་དང་། ལྟ་སྤྱོད་ཀྱི་གོམས་གཤིས།

དེང་སང་ཡར་རྒྱས་སོང་བའི་ལུང་པ་དཔེར་ན་ཨ་མི་རི་ཀ་དང༌། ཧྥ་རན་སི། འཇར་མན་ལྟ་བུ་དེ་དག་གི་ནང་བྱམས་བརྩེ་དང༌། ལྷག་བསམ་གྱི་རིན་ཐང་ཇེ་ཆུང་ནས་ཇེ་ཆུང་དུ་འགྲོ་བཞིན་པ་དེས་སྤྱི་ཚོགས་ནང་དཀའ་ངལ་སླེབས་ཡོང་གི་ཡོད། ལྷག་བསམ་གྱིས་འདང་བའི་ཤེས་ཡོན་ཅན་ཞིག་བཟོ་རྒྱུ་དེ་ང་ཚོས་གཞན་དག་ལ་དཔེ་བལྟ་ས་ཧ་ལམ་མེད་པ་རེད། སློབ་སྦྱོང་གཞན་དག་རྣམས་ང་ཚོར་དཔེ་བལྟ་ས་ཡོད། རྒྱ་གར་སློབ་གྲྭ་ཚོས་ཇི་ལྟར་བྱེད་མིན་དང་། ཨ་རི་ནང་དུ་ཇི་ལྟར་བྱེད་མིན་སོགས་ང་ཚོར་ཉམས་མྱོང་རིམ་གསོག་ཐུབ་པའི་ཆ་རྐྱེན་ཡོད། ལྷག་བསམ་གྱིས་འདང་བའི་ཤེས་ཡོན་ཅན་ཞིག་བཟོ་རྒྱུ་དེ་ང་ཚོའི་ཕ་མེས་ནས་ནང་པ་སངས་རྒྱས་པའི་ཆོས་དང་འབྲེལ་བའི་གཞན་ཕན་གྱི་བསམ་བློ་བསྐྱེད་སྟངས་ཤིག་དང༌། རང་བཞིན་གྱིས་སྤྱི་ཚོགས་ཡ་རབས་ཀྱི་གོམས་གཤིས་ཤིག་ཡོད་པ་འདི་ངོ་ཤེས་པའི་ཐོག་ནས་བདག་པོ་རྒྱག་རྒྱུ་གལ་ཆེན་པོ་ཡིན། དེའི་ཐོག་ཕྲན་བུའི་བཟོ་བཅོས་རྒྱག་དགོས་པའང་ཡོད་སྲིད། འོན་ཀྱང་ང་ཚོའི་ཕ་མེས་ནས་རང་བཞིན་གྱིས་གོམས་གཤིས་བཟང་པོ་འཇགས་ཡོད་པ་འདི་རྩ་བ་ཆེན་པོ་ཡིན། དེ་བརླགས་ན་མི་འགྲིག་སྙམ་པའི་ཐོག་ནས་བདག་པོ་རྒྱག་རྒྱུ་གཟབ་ནན་བྱ་དགོས།

དཔེར་ན། ༡༩༦༠ ལོར་ང་ཚོས་ཕྲུ་གུ་ལྔ་བཅུ་ཐམ་པ་ཡོད་པའི་སློབ་གྲྭ་ཞིག་བཙུགས། དེ་ག་ལེར་རྒྱ་བསྐྱེད་བྱས་ཏེ། དེང་སང་ཕྲུ་གུ་ཉིས་ཁྲི་སུམ་ཁྲི་ཙམ་གསོ་སྐྱོང་བྱས་ཡོད། འདས་པའི་ལོ་སུམ་ཅུ་རྩ་གྲངས་ཀྱི་རིང་ཕྲུ་གུ་ཁྲི་ཕྲག་མང་པོ་ཞིག་སློབ་གྲྭ་ཐོན་པ་དང༌། ད་ལྟ་འགྲིམ་བཞིན་དུ་ཡོང་གི་ཡོད། ཐོག་མ་སློབ་གྲྭ་བཙུགས་དུས་ང་ཚོ་དེང་དུས་ཤེས་ཡོན་གྱི་ཐོག་ནས་རྗེས་ལུས་ཐེབས་པ་འདི། ཡར་རྒྱས་སོང་བའི་རྒྱལ་ཁབ་ཚོར་དཔེ་བལྟས་ནས་སློབ་སྦྱོང་བྱེད་དགོས་ཀྱི་འདུག་སྙམ་ནས་གཞན་དག་ལ་ཡིད་སྨོན་ཞིག་ང་རང་ཡིན་ནའང་ཡོང་གི་འདུག ཡིན་ནའང་ཕྱོགས་གཅིག་ནས་མི་རིགས་རང་ཉིད་ལ་ཕ་མེས་ནས་རྒྱུད་པའི་གོམས་སྲོལ་བཟང་པོ་འདི་གཞན་ལ་ཡིད་སྨོན་མི་དགོས་པ་ཞིག་དང༌། མི་རིགས་རང་གི་ཁྱད་ནོར་ཞིག་ཡིན་པ་གཞི་ནས་མཐོང་གི་ཡོད་པ་རེད། ང་ཚོའི་སྤྱི་ཚོགས་ནང་དེང་དུས་ཀྱི་ཤེས་ཡོན་ཐོག་ནས་རྗེས་ལུས་ཐེབས་ཡོད་ནའང་། ནང་པ་སངས་རྒྱས་པའི་ལྟ་སྤྱོད་དང་འབྲེལ་བའི་གོམས་གཤིས་ཀྱི་མིག་དཔེ་ཡག་པོ་ཞིག་ཡོད་པ་དེས་ང་ཚོའི་སྤྱི་ཚོགས་ནང་རང་བཞིན་གྱིས་ཡ་རབས་སྤྱོད་བཟང་གི་རྨང་གཞི་བརྟན་པོ་ཞིག་ཡོད་པ་དངོས་ཡོད་གནས་ཚུལ་ཡིན།

ནུབ་ཕྱོགས་པ་ཚོའི་ནང་ཧང་སང་དགོས་པའི་སེམས་ཀྱི་དཀའ་ངལ་ཞིག་ཡོང་གི་ཡོད་པ་དེ་ང་ཚོའི་ནང་ཧ་ལམ་མེད་པ་ལྟ་བུ་ཞིག་འདུག དེར་བརྟེན་ང་ཚོས་གཞན་ཕན་ལྷག་བསམ་གྱི་གོམས་གཤིས་དེ་གལ་གནད་དང་བརྩི་མཐོང་ཆེན་པོར་བརྩིས་ནས་སྤྱོད་ལམ་ཐོག་ནས་ངོ་འཕྲོད་པ་ཞིག་དགོས་ཀྱི་འདུག སེམས་འཁུར་དང་ལྷག་བསམ་ཞིག་ཡོད་ན། དགེ་རྒན་གྱི་ངོས་ནས་ཡིན་ནའང་དུས་ཚོད་ཆུད་ཟོས་འགྲོ་གི་མ་རེད་ལ། ལེ་ལོ་ཡང་ཡོང་གི་མ་རེད། སེམས་ནང་ལྷག་བསམ་མེད་པར་དངུལ་གཅིག་པུར་བལྟས་ནས་ལས་ཀ་བྱས། གྲུང་མདོག་ཁ་པོ་ཞིག་གི་ཕྱི་ཚུལ་བཟུང་ན། དཔེར་ན། མོ་ཊའི་ནང་སྣུམ་སོགས་ཀྱི་རྒྱུ་མཐུན་མ་ཚང་ན། ཕྱི་ལོགས་ནས་འབུད་རྒྱག་བྱ་དགོས་བྱུང་ན་ཁུངས་མི་འཁྱོལ་བ་བཞིན། ང་ཚོའི་མི་ལ་སེམས་ནང་ལྷག་པའི་བསམ་པའི་སྤྲོ་སེམས་ཤིག་མེད་ན། གཞན་གྱིས་ཕྱི་ལོགས་ནས་འབུད་རྒྱག་གཏོང་ཁག་པོ་ཡིན། འབུད་རྒྱག་གཏོང་ས་དེ་དང༌། གཏོང་མཁན་གཉིས་ཀ་ཐང་ཆད་ངེས་རེད།

དེར་བརྟེན་ལྷག་བསམ་ཞིག་ཡོད་ན། ནད་བརྒྱ་སྨན་གཅིག་གི་དཔེ་ལྟར། དཀའ་ངལ་དང༌། ལེ་ལོ། སྤྱི་ཟོམ་སོགས་རང་བཞིན་གྱིས་འགག་འགྲོ་བ་ཡིན། ངས་ཕྱི་རྒྱལ་ཁག་ཏུ་རྟག་པར་ཤོད་ཀྱི་ཡོད། ཁྱེད་ཚོའི་ལུང་པའི་ནང་ཤེས་ཡོན་ཡར་རྒྱས་འགྲོ་བཞིན་ཡོད་ཀྱང་། ལྷག་བསམ་ཐོག་བསམ་བློ་གཏོང་གི་མི་འདུག དེས་རྐྱེན་པས་ཁྱེད་ཚོར་སེམས་ཀྱི་དཀའ་ངལ་འཕྲད་ཀྱི་ཡོད་པ་རེད་ཅེས་ཤོད་ཀྱི་ཡོད། ཁོ་ཚོས་ངོས་ལེན་བྱས་ནས་ཤིན་ཏུ་དགའ་པོ་བྱེད་ཀྱི་འདུག

ནུབ་ཕྱོགས་པ་ཚོ་ཚན་རིག་ཡར་རྒྱས་སོང་བའི་དབང་གིས་ཆོས་ཀྱི་ཐོག་དོ་སྣང་བརླག ལྷག་བསམ་གྱི་མཐོང་བརླག གཟི་བརྗིད་བརླག་སྐབས་ལྷག་བསམ་བརྩི་མཁན་དེ་དག་གིས་ཕམ་ཁ་འཁུར་དགོས་པ་ལྟ་བུ་ཆགས་ཀྱི་འདུག དེའི་ཐད་ང་ཚོའི་བོད་པ་ཡག་པོ་རེད་འདུག ཁྱེད་ཚོས་སེམས་ལ་བཅངས་ནས་ཧུར་ཐག་གནང་རོགས་ཞེས་འབོད་སྐུལ་ཞུ་རྒྱུ་ཡིན།

ཆ༽ རྒྱལ་ཁབ་ཀྱི་ངོ་བོ་དང་། བོད་ཡིག་ཐོག་སློབ་ཁྲིད།

དེ་ནས་བོད་ཡིག་ནི་རང་གི་སྐད་ཡིག་ཡིན་སྟབས། དེར་དམིགས་བཀར་གྱིས་དོ་སྣང་དང་སྦྱོང་བརྡར་སྤྲོད་རྒྱུ་དེ་ཧ་ཅང་གལ་ཆེན་པོ་འདུག དཔེར་ན། དེ་སྔོན་ཤེས་རིག་ཚོགས་ཆེན་དང་པོ་འཚོགས་པའི་སྐབས་ཡིན་པ་ཡོད། ལམ་སང་བོད་ཡིག་ཁོ་ནའི་ཐོག་ནས་སློབ་ཚན་ཞིག་བསྒྲིགས་ན་ཁག་པོ་རེད་ཅེས་བརྗོད་དེ་ལུས་པ་རེད། བར་སྐབས་ཤིག་ནས་བུ་གསོ་ཁང་གིས་ལག་ལེན་བསྟར་བ་དེས་ཕན་ཐོགས་ཡོང་གི་འདུག སློབ་གྲྭ་ཁག་ལ་གཅིག་གྱུར་གྱི་སློབ་ཚན་ཞིག་གཏན་འབེབས་བྱས་པ་དེ་ཡག་པོ་བྱུང་འདུག ང་ཚོས་རྒྱ་གར་ནང་ཡོད་པ་ཚོས་བོད་ནང་མི་རིགས་རིག་གཞུང་དང་བཅས་པ་རྩ་བརླག་འགྲོ་རྒྱུའི་ཉེན་ཁ་འདུག་ཅེས་ཤོད་ཀྱི་ཡོད། བཙན་བྱོལ་དུ་ཡོད་པ་ཚོར་དམིགས་བསལ་གྱི་འགན་ཞིག་ཡོད་པའི་ཁུལ་རེད། དངོས་གནས་བྱས་ན་བོད་ནས་ཡོང་མཁན་དེ་ཚོར་བོད་ཡིག་གི་གནས་ཚུལ་ཡག་པོ་ཡོད་པ་ཞིག་དང༌། ང་ཚོ་རང་དབང་ལུང་པར་བསྡད་པ་ཚོར་བོད་ནང་ལ་ལྟོས་ན་ཡག་པ་ཞིག་དགོས་ཀྱང་། ཡིན་ནའང་གནས་ཚུལ་ཇེ་ཞན་ཇེ་ཞན་དུ་འགྲོ་གི་འདུག ཁག་མི་འདུག རྐྱེན་མང་པོ་ཞིག་གི་ཐོག་ནས་ཡོང་གི་ཡོད། སློབ་ཚན་ཚང་མ་བོད་ཡིག་ཐོག་སློབ་ཁྲིད་བྱས་པ་དེས་ཕན་ཐོགས་ཆེན་པོ་ཡོང་གི་རེད། ད་ལྟ་ལས་བསྡོམས་ནང་བྲིས་འདུག་པ་ལྟར། མངོན་གསལ་དོད་པོའི་འགྱུར་བ་ཞིག་འགྲོ་མདོག་ཁ་པོ་རེད། བོད་ཡིག་ཐོག་དོ་སྣང་བྱ་རྒྱུ་དེ་རྒྱལ་ཁབ་གཅིག་གི་ངོ་བོའི་ཐོག་ཐུག་ཡོད་པས་གལ་ཆེན་པོ་ཡིན། མཁྱེན་སོང་ངམ། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༣ ཚེས་ ༡༥ ཉིན་བཞུགས་སྒར་དྷ་སྟེང་སྦག་སུ་མགྲོན་ཁང་དུ་བོད་ཀྱི་རྩོམ་པ་པོའི་ཚོགས་ཆེན་ཐེངས་དང་པོའི་ཐོག་སྩལ་བའི་བཀའ་སློབ།

ཀ༽ རིག་གཞུང་ཉམས་གསོ་དང་། གནས་ཚད་ཀྱི་གདན་ཐོབ།

དེ་རིང་འདིར་ང་རང་ཚོ་བོད་རིགས་ཁོངས་ཀྱི་མཁས་དབང་མང་པོ་ཞིག་འཛོམས་པའི་གོ་སྐབས་བཟང་པོ་ཞིག་དང༌། གལ་ཆེན་པོ་ཞིག་ཆགས་ཡོད་པས་འདིར་ཚོགས་འཛོམས་གནང་མཁན་ཁྱེད་རང་ཚོ་ཚང་མར་འཚམས་འདྲི་དང༌། བཀྲ་ཤིས་བདེ་ལེགས་ཞུ་རྒྱུ་ཡིན་ལ། དེ་དང་ཆབས་ཅིག་ཨ་མྱེས་རྨ་ཆེན་བོད་ཀྱི་རིག་གཞུང་ཞིབ་འཇུག་ཁང་གི་ཐོག་ནས་ཁུར་བླངས་ཏེ་ཟླ་བ་སྦྲེལ་ནས་གྲ་སྒྲིག་བྱས་ཏེ་གོ་སྐབས་འདི་བྱུང་བ་ཡིན་སྟབས། ཁྱེད་རང་ཚོ་ལས་ཀ་བྱེད་མཁན་ཚོགས་མི་ཚང་མར་ཐུགས་རྗེ་ཆེ་ཟེར་རྒྱུ་ཡིན།

གལ་ཆེ་ཤོས་ཁྱེད་རང་ཚོ་ཉམས་མྱོང་དང༌། སོ་སོའི་ཤེས་ཚད་གང་ལ་གང་འཚམ་ཡོད་པ་མང་པོ་ཞིག་འདིར་འཛོམས་ནས་ཉིན་བསྟུད་ནས་གོ་བསྡུར་བྱེད་སྐབས་བློ་བསྐྱེད་གསར་པ་དང༌། གནད་འགག་མང་པོ་ཞིག་འཐོན་ཡོང་མདོག་ཁ་པོ་རེད། ངས་འདིར་རྣམ་དཔྱོད་ཀྱི་རྩལ་ལས་བཏོན་ནས་ཞུ་རྒྱུ་གང་ཡང་མི་འདུག སོ་སོའི་དོ་སྣང་ཡོད་པ་དེ་ནི་ནང་དོན་རིག་པ་གཙོ་བོ་རེད། ཐ་སྙད་རིག་པའི་ཐོག་ལ་དེ་ཙམ་གྱི་དོ་སྣང་མེད། དེར་བརྟེན་ངས་རྣམ་དཔྱོད་ཐོན་པའི་ཐོག་ནས་ཞུ་རྒྱུ་གང་ཡང་མི་འདུག ཞུས་ནས་དགོས་པ་ཡང་མེད་པ་ལྟ་བུ་ཞིག་འདུག ཁྱེད་རང་ཚོ་འདིར་ཚོགས་ཞུགས་ལ་ཡོད་པ་ཚང་མས་སེམས་འཁུར་བླངས་ནས་མ་འོངས་པར་ང་རང་ཚོའི་བོད་ཀྱི་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་ཡོང་བ་དང༌། འཛམ་བུ་གླིང་འདིའི་སྤྱི་འགྲེ་སྤྱི་མཚུངས་ཀྱི་གདན་ཐོབ་ཀྱི་སྒང་ལ་སླེབས་ཐབས་སུ་ཚང་མས་དགོངས་འཆར་ལྷུག་འདོན་གནང་ནས་ལམ་སྟོན་ཡག་པོ་ཞིག་བྱུང་ཐུབ་ན་ཡག་པོ་རེད། དེ་དོན་འབོད་སྐུལ་བྱེད་རྒྱུ་ཡིན།

ཁ༽ རིག་གཞུང་གི་དགེ་སྐྱོན་དང་། གདམས་ངག་ཅན་གྱི་རིག་གཞུང་།

རྩ་བ་མི་རིགས་སུ་དང་སུ་ལ་ཡིན་ནའང་སོ་སོའི་རིག་གཞུང་ཞིག་ཡོང་གི་ཡོད། ང་རང་གྲྭ་པ་གཅིག་གི་ངོས་ནས་བལྟས་ན་རིག་གཞུང་ཁ་ཤས་ནི་ཕན་ཐོགས་ཡོད་པ་དང༌། རིག་གཞུང་ཁ་ཤས་ནི་ལམ་དང་ལུགས་སྲོལ་ལྟ་བུ་ལས། དེ་ཙམ་ཕན་ཐོགས་མེད་པ་ཡང་ཡོད། འཛམ་བུ་གླིང་སྤྱི་ཡོངས་ལ་དེང་སང་ཕྱོགས་གཅིག་ནས་མི་འབོར་མང་དུ་ཕྱིན། ཕྱོགས་གཞན་ཞིག་ནས་ཕན་ཚུན་འབྲེལ་བ་བྱེད་འདོད་མེད་ཀྱང་བྱེད་དགོས་པའི་ཕན་ཚུན་བརྟེན་རེས་དང༌། ཕན་ཚུན་ལྟོས་པའི་རང་བཞིན་ཅན་ཤུགས་ཇེ་ཆེར་འགྲོ་སྐབས་ལུང་པ་སོ་སོའི་རིག་གཞུང་ལའང་འགྱུར་བ་འགྲོ་གི་ཡོད། ཁ་ཤས་རིམ་བཞིན་ག་ལེར་བརླག་འགྲོ་གི་རེད་ལ། རིག་གཞུང་ཙམ་དུ་མ་ཟད་སྐད་ཡིག་ཀྱང་བརླག་པ་དང༌། མི་རིགས་ཀྱང་རིམ་པས་བརླག་པའི་འགྱུར་བ་ཡོང་སྲིད་པ་རེད།

དེ་ལྟ་བུའི་གནས་ཚུལ་གྱི་འོག་ལ་བོད་པའི་གཞུང་ལ་དམིགས་བསལ་གྱིས་ང་ཚོས་དོ་སྣང་བྱེད་དགོས་པའི་རྒྱུ་མཚན་གང་ཡོད་ཟེར་ན། ངའི་བསམ་ཚུལ་ལ་བོད་པའི་རིག་གཞུང་འདི་རྩ་བ་ནང་པའི་ཆོས་དང་འབྲེལ་བའི་རིག་གཞུང་ཞིག་དང༌། གཉིས་ནས་ང་རང་ཚོའི་བོད་ཀྱི་ཁོར་ཡུག་གི་གནས་སྟངས་དང༌། མི་འབོར་གྱི་གནས་སྟངས་དེ་འདྲ་མང་པོ་ཞིག་གི་ཐོག་ནས་ང་ཚོའི་གོམས་གཤིས་དང༌། རིག་གཞུང་གཅིག་གིས་གཅིག་ལ་བསྟུན་མཁས་དང༌། གཅིག་གིས་གཅིག་ལ་མཐུན་པོ་བྱ་རྒྱུའི་མིག་ལྟོས་དང༌། གདམས་ངག་ཡོད་པ་ལྟ་བུ་ཡིན། དེ་མིན་གནས་སྟངས་གུ་དོག་དང༌། འཚོ་ཐབས་ཁག་པོའི་འོག་ལ་འཚར་ལོངས་བྱས་པའི་མིའི་གོམས་གཤིས་དེ་གཅིག་གིས་གཅིག་ལ་མགོ་བརྡུང་རེས་བྱེད་ཤུགས་ཆེ་བ་ཕལ་ཆེར་ཡོང་སྲིད་པ་རེད།

གང་ལྟར་ང་རང་ཚོ་བོད་པའི་རིག་གཞུང་འདིའི་རྩ་བ་ནང་པ་སངས་རྒྱས་པའི་ཆོས་སྤྱི་དང༌། ལྷག་པར་ཐེག་པ་ཆེན་པོའི་ཆོས་ཀྱིས་སེམས་ཅན་ཐམས་ཅད་ཟེར་བའི་བསླབ་བྱ་དེའི་འོག་ནས་ང་ཚོའི་བསམ་བློ་དེ་ཕྱོགས་གཅིག་ནས་གུ་ཡངས་པོ་ཆགས་ཀྱི་ཡོད་པ་དང༌། གཉིས་ནས་ལུང་པའི་གནས་སྟངས་ཀྱི་འོག་ནས་ང་རང་ཚོའི་རིག་གཞུང་འདིས་མིའི་བསམ་བློའི་ནང་ལ་བདེ་སྐྱིད་སྤྲོད་མཁན་ཞིག་དང༌། མི་དང་མི་ལ་འབྲེལ་བ་བྱེད་སྟངས། མིས་དུད་འགྲོའི་སྲོག་ཆགས་གཞན་དག་ལ་འབྲེལ་བ་བྱེད་སྟངས། དེ་དང་འབྲེལ་ནས་མིས་ཁོར་ཡུག་སྤྱི་ཡི་ཐོག་ལ་འབྲེལ་བ་བྱེད་སྟངས་ཀྱི་ཐོག་ལ་ཕན་ཐོགས་ཡོད་པ་ཞིག་ཡིན། ང་ཚོའི་རིག་གཞུང་འདི་བོད་མི་རིགས་རང་ཉིད་ཀྱི་སོ་སོའི་ཕ་མེས་ཀྱི་རིག་གཞུང་ཡིན་པའི་ཆ་ནས་ཞེན་ཁོག་ལོས་ཡོང་སྟེ། དེ་ཙམ་དུ་མ་ཟད་འཛམ་བུ་གླིང་སྤྱིའི་ཐོག་ལ་ང་ཚོའི་རིག་གཞུང་འདིས་ཕན་ཐོགས་བྱེད་ཐུབ་པ་ཞིག་རེད་བསམ་གྱི་འདུག

ག༽ འཛམ་གླིང་གི་དཀའ་ངལ་དང་། བྱམས་བརྩེས་ཕོངས་པ།

འཛམ་གླིང་ས་ཁུལ་གང་སར་ཡ་རབས་སྤྱོད་བཟང་གིས་ཕོངས་པའི་གནས་ཚུལ་ཡོང་བའི་སྐབས་འདིར་ང་ཚོའི་རིག་གཞུང་གི་ནང་ལ་མི་བཟང་པོ་བཟོ་ཐབས་དང༌། མི་དེ་སྙིང་རྗེའི་བློ་ཅན་ཞིག་བཟོ་རྒྱུར་ཤུགས་རྐྱེན་སྤྲོད་ཐུབ་མཁན་གྱི་རིག་གཞུང་འདིས་ཕན་ཐོགས་ཡོད། བརྩེ་བས་ཕོངས་པའི་དབང་གིས་དཀའ་ངལ་མང་པོ་འཕྲད་པའི་གནས་ཚུལ་དེའི་གཉེན་པོ་ནི་མི་སེམས་པ་བཟང་པོ་བཟོ་ཐབས་འདི་འབའ་ཞིག་ཡིན། བྱམས་བརྩེས་ཕོངས་པའི་དཀའ་ངལ་འཕྲུལ་འཁོར་གྱིས་སེལ་མི་ཐུབ་ལ། སྨན་བཅོས་ཀྱིས་ཀྱང་སེལ་མི་ཐུབ། བསམ་བློའི་ནང་ལ་གཅིག་མ་འདང་བའི་དཀའ་ངལ་འཕྲད་པ་དེར་བསམ་བློའི་ནང་ལ་འདང་བ་ཞིག་བཟོ་དགོས། དེ་ལ་ང་རང་ཚོ་བོད་པའི་རིག་གཞུང་འདིའི་ཐོག་ནས་ཕན་ཐོགས་བྱེད་ཐུབ་བསམ་གྱི་འདུག

དེ་འདྲའི་གནས་ཚུལ་གྱི་འོག་ལ་ད་ལྟའི་དངོས་ཡོད་ཀྱི་གནས་ཚུལ་འདི་བོད་མི་རིགས་རིག་གཞུང་དང་བཅས་པ་རྩ་བརླག་ཏུ་འགྲོ་བའི་དུས་ཚོད་ལ་སླེབས་ཡོང་དུས་ཤིན་ཏུ་ཕངས་པོ་དང༌། ཤིན་ཏུ་འགན་ལྗིད་པོ་ཆགས་ཀྱི་ཡོད། སྤྱི་བྱེ་བྲག་ཚང་མར་ཕན་ཐོགས་ཡོད་པའི་རིག་གཞུང་འདི་ཉམས་པ་སོར་ཆུད་མི་ཉམས་གོང་འཕེལ་ཡོང་བ་ལ་ང་རང་ཚོ་རང་དབང་དང་བྲལ་ནས་རང་གི་ལུང་པ་དགྲ་ལག་ལ་ཤོར། བོད་ཀྱི་རིག་གཞུང་ལ་མཐོང་དང་ཆ་འཇོག་རྩ་བ་ནས་མེད་མཁན་ཞིག་གིས་བོད་ལུང་པ་བཟུང་ནས་བསྡད་སྟབས་རང་ཤུགས་ཀྱིས་དེར་ཉམས་ཆག་འགྲོ་རྒྱུ་ཡིན་པ་ཤེས་གསལ་རེད། དེ་ནི་འགྱུར་བ་ཆེན་པོ་ཞིག་གི་ཐོག་ནས་རིམ་པས་ཐབས་ཤེས་བྱེད་རྒྱུ་དང༌། ལམ་ཞིག་རྙེད་རྒྱུ་མ་གཏོགས་གནས་ཚུལ་ཐ་དད་རེད།

ང༽ གཞིས་བྱེས་ཀྱི་འཐུས་ཤོར་དང་། ཉམས་པ་སླར་གསོ།

ཡང་རིགས་གཅིག་ལ། ང་རང་ཚོ་སོ་སོའི་ངོས་ནས་སོ་སོའི་རིག་གཞུང་ལ་དོ་སྣང་དང་དགའ་ཞེན་ཡོད་ནའང༌། བྱེད་སྟངས་མ་ཤེས་པ་དང༌། ལྷོད་ཡངས་དབང་གིས་འཐུས་ཤོར་འགྲོ་གི་ཡོད་པ་འདི་དཔེ་མི་སྲིད་པའི་ཕངས་པོ་རེད། སོ་སོར་འགན་ཡོད་པ་དང༌། ཐབས་ཤེས་བྱས་ན་བྱེད་ས་ཡོད་པ་ཞིག་ལ་ང་ཚོས་ལྷོད་ཡངས་དང༌། གནད་འགག་མ་ཤེས་པ། ཡང་ན་རྐྱེན་ཞིག་གི་ཐོག་ནས་འཐུས་ཤོར་འགྲོ་བ་བོད་ནང་ལ་ཡང་ཡོང་གི་ཡོད། ལྷག་པར་ང་རང་ཚོ་འདིར་རང་དབང་ལུང་པའི་ནང་ལ་དངོས་གནས་རང་དབང་ཡོད། ང་ཚོས་དེ་སྔ་སློབ་གྲྭ་ཟུར་དུ་བཙུགས། འབད་བརྩོན་ཆེན་པོ་བྱས་པ་དེ་བོད་པའི་མི་རིགས་རིག་གཞུང་དང་བཅས་པ་འཛིན་སྐྱོང་གི་དོན་དག་ལ་བཙུགས་པ་ཡིན་ནའང་། ཐོག་མའི་རེ་བ་བརྒྱབ་པ་ནང་བཞིན་གྱི་བོད་པའི་ཤེས་ཡོན་མུ་མཐུད་ནས་འཛིན་སྐྱོང་དང༌། ཡར་རྒྱས་འདོད་པ་ཁེངས་པ་ཞིག་ཡོང་གི་མེད། དེ་འདྲའི་ཐོག་ནས་ཏན་ཏན་ང་ཚོས་འཐུས་ཤོར་ཞིག་འགྲོ་གི་ཡོད། རྒྱུ་མཚན་ལྡན་པའི་དགོས་མཁོ་ཡོད་པ་དང༌། ཕན་ཐོགས་ཡོད་པའི་བོད་ཀྱི་རིག་གཞུང་ཉམས་པ་སོར་ཆུད་མི་ཉམས་གོང་སྤེལ་བྱེད་རྒྱུ་འདི་གལ་ཆེ་དོན་ཆེའི་བྱ་བ་དང༌། ཡང་དག་པ་ཞིག་ཡིན་པས་ང་རང་ཚོར་དམིགས་བསལ་གྱི་ལས་འགན་ཡོད།

ཅ༽ བསམ་བློའི་ཡོན་ཏན་དང་། སྐད་ཡིག་གི་བྱེད་ལས།

རྩ་བའི་རིག་གཞུང་ཟེར་བ་འདི་ཕལ་ཆེར་བསམ་བློའམ། བསམ་པའི་ཡོན་ཏན་ཞིག་ལ་བརྩི་དགོས་པ་མིན་ནམ་སྙམ། བསམ་པའི་ཡོན་ཏན་དེ་མཚོན་པར་བྱེད་སྐབས་ངག་གི་བྱེད་པ་ལ་བརྟེན་དགོས་པ་དང༌། དེ་འདྲའི་གནས་ཚུལ་གྱི་འོག་ནས་སྐད་ཡིག་གལ་ཆེན་པོ་ཆགས་ཀྱི་ཡོད། མ་གཞི་ཡུལ་གྱི་གནས་ཚུལ་མཐའ་དག་པ་ཚིག་གི་ལམ་ནས་ཤོད་ཐུབ་ཐབས་མེད། སྒྲ་རྟོག་བསལ་བའི་འཇུག་པ་ཞེས་ང་ཚོའི་གཞུང་གི་ནང་ལ་བཤད་པ་བཞིན་སྒྲ་རྟོག་སྒྲུབ་འཇུག་མ་ཡིན་པར་བསལ་འཇུག་ཡིན་པས། ཡུལ་གྱི་ཁྱད་པར་མཐའ་དག་ཚིག་གི་ལམ་ནས་བརྗོད་ཐུབ་པ་མེད་ཀྱང༌། དོན་གྱི་རྒན་པོ་ཚིག་གི་འཁར་བ་ལ་བརྟེན་མཁན་ཞིག་ཡིན་སྟབས། ཚིག་གི་འགྲོ་སྟངས་ཐོག་ནས་མིའི་བསམ་བློའི་ནང་ལ་རང་བཞིན་གྱིས་རྟོག་པའི་འཆར་སྒོ་མང་པོ་ཞིག་ཡོད་པ་དེ་དག་ཚིག་གི་ལམ་ནས་སྡེ་ཚན་ཕྱེ་བ་དང༌། ཚིག་གི་ལམ་ནས་ཁ་ཤས་ནུས་ཤུགས་ཆེ་རུ་གཏོང་གི་ཡོད། དེ་འདྲའི་གནས་ཚུལ་གྱི་འོག་ནས་ང་ཚོ་བོད་པའི་སྐད་ཡིག་འདི་འཛམ་བུ་གླིང་འདིའི་སྒང་ལ་ཕྱོགས་གཅིག་ནས་སྐད་ཡིག་རྙིང་ཤོས་ཀྱི་གྲས་གཅིག་ཆགས་ཡོད་ལ། ང་རང་ཚོའི་ཡི་གེ་འདི་དངོས་གནས་གང་འཚམ་གྱི་གནས་ཚད་འཕེལ་བ་ཞིག་ཡིན། ནང་ཆོས་དང་འབྲེལ་བའི་ལྟ་བའི་རྣམ་གཞག་ཁག་བོད་ཀྱི་ཡི་གེའི་ནང་འདང་ངེས་ཡོད་པ་དང༌། ཕྱུག་པོ་ཡོད་པ་ཧ་ཅང་གསལ་པོ་རེད།

གང་ལྟར་ལེགས་སྦྱར་གྱི་སྐད་དང་མཉམ་དུ་འགྲོ་ཐུབ་མཁན་བོད་པའི་ཡི་གེ་ཡིན་པ་གཟུར་གནས་ཀྱི་མཁས་པ་མང་པོ་ཞིག་གིས་ཤོད་ཀྱི་ཡོད། དེ་མིན་དེང་སང་གི་རིག་གནས་གསར་པ་མང་པོ་ཞིག་གི་ནང་ལ་བོད་ཡིག་བེད་སྤྱོད་བྱེད་རྒྱུའི་གོ་སྐབས་མ་བྱུང་བའི་རྐྱེན་གྱིས་རྗེས་ལུས་ཐེབས་ཡོད། དེ་དག་ང་ཚོས་ཡར་རྒྱས་གཏོང་རྒྱུའི་བསམ་བློ་གཏོང་དགོས་ཀྱི་ཡོད། ཕྲུ་གུ་ཚོས་སློབ་སྦྱོང་བྱེད་དུས་ཀྱི་སྐད་ཡིག་དེ་གལ་ཆེན་པོ་ཡིན་པར་བརྟེན། ཐོག་མར་ང་ཚོ་རྒྱ་གར་ལ་སླེབས་ནས་ཕྱི་ལོ་དྲུག་ཅུ་རེ་གཅིག་རེ་གཉིས་ཀྱི་མཚམས་ལ་ང་ཚོའི་ཤེས་རིག་ཚོགས་ཆེན་དང་པོ་དེ་འཚོགས་པའི་སྐབས་ལ་ང་ཚོའི་སློབ་གྲྭ་ཁག་ལ་སློབ་སྦྱོང་སྤྲོད་རྒྱུའི་སྐད་ཡིག་དེ་སོ་སོའི་སྐད་ཡིག་དགོས་ཀྱི་འདུག་ཅེས་སྐབས་དེ་དུས་ནས་སྐད་ཆ་བྱུང༌ཡོད། ཡིན་ནའང་དངོས་སུ་ལག་ལེན་བསྟར་སྐབས་དགེ་རྒན་སོ་སོས་ཉིན་རེ་ཉིན་རེར་ཕྲུ་གུར་སློབ་ཁྲིད་བྱེད་རྒྱུའི་སློབ་ཚན་སང་ཉིན་སློབ་རྒྱུ་དེ་དོ་དགོང་མཚན་ལ་བོད་ཡིག་ལ་ཕབ་སྒྱུར་བྱ་དགོས་བྱུང་ན་ཕལ་ཆེར་ཁག་པོ་བྱས་མི་ཡོང་ངམ། གྲ་འགྲིག་པོ་ཞིག་ཨེ་ཡོང་ཞེས་བརྗོད་དེ་གང་ལྟར་ལག་ལེན་ལ་བསྟར་མ་ཐུབ་པ་རེད།

ཆ༽ མིང་ཚིག་གསར་བཟོ་དང་། བོད་ཡིག་གི་ཁྱད་ཡོན།

བར་སྐབས་ཤིག་ནས་ང་ཚོའི་སློབ་གྲྭ་ཁག་གི་ནང་ལ་འཛིན་གྲྭ་ལྔ་པ་བར་དུ་སློབ་ཚན་ཚང་མ་བོད་སྐད་ཀྱི་ནང་ནས་སློབ་ཀྱི་ཡོད་པ་དེ་ཕན་ཐོགས་ཆེན་པོ་བྱུང་འདུག ན་ནིང་ང་བུ་གསོ་ཁང་གི་དུས་ཆེན་ལ་ཕྱིན་པའི་སྐབས་དམའ་རིམ་འཛིན་གྲྭའི་ཚན་རིག་གི་འགྲེལ་བཤད་བོད་སྐད་ཐོག་ནས་རྒྱག་གི་འདུག ངས་མ་ཤེས་པའི་ཚིག་དེ་འདྲ་ཁོ་ཚོས་ཤོད་ཀྱི་འདུག དེ་དག་སྣང་བར་འགྲོ་པོ་ཞིག་བྱུང༌། ང་ཚོའི་རྩ་བའི་སྐད་ཡིག་ཕྱུག་ཏུ་འགྲོ་ཐབས་འདི་ལྟར་བྱས་ནས་འགྲོ་དགོས་པ་རེད་བསམ་གྱི་འདུག ཕྲུ་གུ་ཚོར་ཉིན་རེ་ཉིན་རེར་འཛིན་གྲྭའི་ནང་སློབ་ཁྲིད་བྱེད་རྒྱུའི་མིང་ཚིག་རྣམས་འཛིན་གྲྭ་དེའི་དགེ་རྒན་ཚོས་ལེ་གང་འགྲིག་དང་སྐབས་གང་འཁེལ་བསྒྱུར་ཏེ་ཕྱིན་ན་ཉེན་ཁ་མེད་དམ་བསམ་པ་དྲན་གྱི་འདུག འདི་རིགས་ལ་ངེས་པར་གཟབ་ནན་བྱེད་དགོས།

ང་རང་ཚོ་དེ་རིང་འདིར་ཡོད་པའི་མི་སྣ་ལྟ་བུ་རང་ཉིད་ཀྱི་སྐད་ཡིག་གི་ཐོག་ལ་ཚད་ལོངས་པའི་མིང་ཚིག་འདང་པོ་ཡོད་པ་དང༌། བརྡ་གསར་རྙིང་མང་པོ་ཤེས་པ། གང་ལྟར་མིང་ཚིག་ཕྱུག་པོ་ཤེས་མཁན། ཡི་གེའི་ཡིག་རྩ་ཆོད་པོ་དང༌། གོ་བ་ལོན་པོ་ཡོད་མཁན་དེ་རིགས་ཀྱི་ཐོག་ནས་མིང་ཚིག་དེ་དག་དོ་གལ་ཆེན་པོ་བྱས་ནས་བཟོ་དགོས་པ་དང༌། དོ་གལ་ཆེན་པོ་བྱས་ནས་གཏན་འབེབ་བྱེད་དགོས་པ་ཞིག་མཐོང་སོང༌། ཕྲུ་གུ་སྟོང་ཕྲག་མང་པོ་ཞིག་གིས་བེད་སྤྱོད་བྱ་རྒྱུ་དང༌། ཚན་རིག་དང༌། སྡེ་ཚན་མང་པོ་ཞིག་གི་ནང་ལ་མིང་ཚིག་གསར་པ་སླེབས་ཡོང་གི་ཡོད་པ་དེ་དག་དགེ་རྒན་འགའ་ཞིག་གིས་འཕྲལ་སེལ་བཟོས་པ་ཞིག་ཆགས་པ་ཡིན་ཚེ་དེ་དག་མཇུག་ཏུ་བསྒྱུར་བཅོས་གཏོང་དགོས་བྱུང་ན་དཀའ་ལས་ཁག་པོ་དང༌། ལས་ཀ་ཉིས་ལས་ཤིག་ཆགས་ཡོང་གི་འདུག དང་པོ་ནས་ཕྲུ་གུ་ཆུང་ཆུང་ལ་ཚན་རིག་གི་སྡེ་ཚན་ལྟ་བུའི་མིང་ཚིག་བེད་སྤྱོད་བྱེད་རྒྱུ་དེ་དག་ཕྱིན་ཆད་ཇི་སྲིད་ཀྱི་བར་ལ་མིང་ཚིག་དེ་དག་གཏན་འཁེལ་ཐུབ་པ་ཞིག་བཟོ་རྒྱུ་གལ་ཆེན་པོ་འདུག

མ་གཞི་ཤེས་རིག་དང་འབྲེལ་བ་ཡོད་པས་དེ་དག་གི་གྲས་ལྷོད་ཡངས་དང༌། སྤྱི་ས་བར་སར་འཐུས་ཤོར་མ་སོང་བ་བྱེད་དགོས། རྩ་བའི་བརྗོད་བྱ་གསར་པ་གསར་པ་སླེབས་སྐབས་མིང་ཚིག་གསར་པ་སླེབས་ཡོང་གི་རེད། རིགས་ཁ་ཤས་ཕྱི་རྒྱལ་གྱི་མིང་ཚིག་དེ་ག་རང་འཇགས་བེད་སྤྱོད་བྱས་ན་ལེགས་པ་ལྟ་བུ་ཡོང་སྲིད། དེ་ལྟར་བྱུང་སྐབས་ཐོག་མའི་རྩ་བའི་འབྱུང་སའི་མིང་ཚིག་གང་ཞིག་ཡོད་པ་དེ་ག་ང་ཚོས་བེད་སྤྱོད་བྱས་ན་ཡག་པོ་མིན་ནམ་ཞེས་ངས་ལོ་གཅིག་ནས་སྐད་ཆ་དེ་ལྟར་བྱུང༌། འདི་ལ་ང་ཚོས་བསམ་བློ་གཏོང་དགོས་ཀྱི་འདུག

དེ་ནས་ང་རང་ཚོ་བོད་པའི་ཡི་གེ་འདི་ཤེས་པ་གཅིག་གིས་བྲིས་ན་རྫིག་པོ་བྲིས་ནའང་འབྲི་རྒྱུ་ཡོད་པ་དང༌། ནན་པོ་ཞིག་བྲིས་ནའང་འབྲི་རྒྱུ་ཡོད་པ། ཡང་སེམས་འགུལ་ཐེབས་པའི་ཡིད་འབྱོངས་པོ་ཞིག་བྲིས་ཀྱང་འབྲི་རྒྱུ་ཡོད་པ། བརྗིད་ཉམས་དང༌། སེམས་འགུལ་ཐེབས་པའི་ནོན་ཆེན་པོ་ཡོད་པ། ཡི་གེ་ཁོ་རང་ཕྱུག་པོ་ཡོད་པ་ཞིག་ཕལ་ཆེར་རེད། ཀོ་ཐག་སུས་གློད་ཀྱི་ཡོད་ཟེར་ན་ཡི་གེ་དེ་བེད་སྤྱོད་བྱེད་མཁན་ང་རང་ཚོས་ཚད་ཆ་ཚང་མ་ལོངས་པར་བོད་ཡིག་གི་རྣམ་དཔྱོད་ལྟ་བུ་དང༌། འདོན་རྒྱག་སྟངས་རིམ་པས་སླ་པོ་ཞིག་ཆགས་ཀྱི་འདུག

དོ་སྣང་བྱུང་བ་ཞིག་ལ་ནམ་རྒྱུན་གཞུང་སྲོལ་ཡི་གེ་འབྲི་སྟངས་ཤིག་ཡོད། དེ་ནི་བླ་མ་རྣམས་ཀྱི་གསུང་འབུམ་ནང་གི་འབྲི་སྟངས་དང་མི་འདྲ་བ་ཞིག་རེད། ཡང་ཁོ་རང་ཁོ་རང་ལ་བརྗིད་ཉམས་ལྟ་བུ་ཐུན་མོང་མ་ཡིན་པ་ཡོད་པ་ཞིག་འདུག གང་ལྟར་ཡང་སྙིང་བོད་པའི་ཡི་གེ་རང་ངོས་ནས་ཕྱུག་པོ་དང༌། རྒྱུ་ཆ་ཡོད་པ་ཞིག་རེད། དཔེར་ན། ཕྲུ་གུ་ལྷན་སྐྱེས་ཀྱི་རིག་པ་ཆ་ཚང་ཡོད་པ་གཅིག་ལ་སློབ་སྦྱོང་སྤྲོད་རྒྱུ་འཐུས་མ་ཤོར་ན། རྒྱུ་ཆ་ཆ་ཚང་ཡོད་པ་བཞིན། ང་རང་ཚོའི་བོད་པའི་ཡི་གེ་འདི་ཡང་ཁོ་རང་ལ་རྒྱུ་ཆའི་ནུས་པ་ཆ་ཚང་ཡོད་པ་ཞིག་རེད། དེ་དག་ང་ཚོས་བེད་སྤྱོད་བྱེད་སྟངས་ཡག་པོ་ཞིག་མ་ཐུབ་པའི་སྐབས་ལ་རྗེས་ལུས་ཐེབས་པའི་ཡི་གེའི་བཟོ་ལྟའི་རྣམ་པ་ཐོན་ཡོང་གྲབས་བྱེད་ཀྱི་འདུག

ཇ༽ ཐ་སྙད་གཅིག་གྱུར་དང་། བོད་ཡིག་གསར་བཟོ།

དེ་ནས་ང་ཚོ་བོད་པའི་སྒྲ་ལ་མེད་མཁན་ཨའི་ཧྥུ་ (F) ཟེར་མཁན་འདྲ་པོ་དེ་འདྲ་ཡོང་གི་ཡོད། དེ་ཚོའི་གྲས་སྐབས་རེ་ནི། ཧ་ཕ་བཏགས་པ་ལྟ་བུ་འབྲི་མཁན་བྱུང་སོང༌། ཡང་སེམས་པ་རྡོ་རྗེས་ང་རང་ཚོའི་སྔགས་སྐད་བརྗོད་སྐབས། མིང་གཞིའི་སྟེང་ལ་ཌ་མ་རུའི་བཟོ་དབྱིབས་ལྟ་བུ་ (ྈྐྈྑ) བཞག་པ་གཅིག་དང༌། ཡང་པོ། ཕོ། བོ་ (ྉྤ་ྉྥ་ྉྦ་) ལྟ་བུ་སྟེང་དུ་ཉའི་བཟོ་དབྱིབས་བྲིས་པ་གཅིག་ཡོད་ཅེས་སེམས་དཔའ་རྡོ་རྗེས་ང་ལ་དེ་འདྲ་བཤད་བྱུང༌། དེ་ཁུངས་བཙན་ཞིག་ཡིན་མིན་ངས་མི་ཤེས། ཁྱེད་རང་ཚོས་ཞིབ་འཇུག་བྱེད་དགོས།

ང་རང་ཚོའི་སྔ་མོའི་ཡིག་གཟུགས་དེ་ཚོའི་ཐོག་ནས་སྒྲ་གདངས་གསལ་པོ་ཡོང་གི་ཡོད་ན། ཧ་ཕ་བཏགས་དང༌། ཕ་ཧ་བཏགས་གསར་པ་བཟོ་དགོས་དོན་མེད། ང་རང་ཚོར་སྒྲ་གདངས་ཡོད་མུས་རེད། གལ་སྲིད་མེད་པ་ཞིག་ཡིན་ན། དེང་སང་གི་སྒྲ་གདངས་གསར་པ་ཞིག་བོད་སྐད་ནང་དེ་སྔ་ཤོད་རྒྱུན་མེད་ཀྱང་བོད་པའི་ལྕེ་གྱོང་པོ་མིན་སྟབས་གང་ཞིག་བརྗོད་དགོས་ཀྱང་བརྗོད་ཐུབ་ཀྱི་ཡོད།

ང་ཚོ་བོད་པ་རྒན་པ་ཁ་ཤས་ཀྱིས་ཝིས་ (V) ཟེར་བརྗོད་སྐབས། སྔོན་ལ་མཆུ་ཏོ་རློན་པ་ལྟ་བུ་བཟོ་དགོས་ཀྱི་འདུག་པ་ལས། དེ་མིན་ང་ཚོས་བརྗོད་མི་ཐུབ་པ་གང་ཡང་མེད། རྒྱ་མི་དང་ཉི་ཧོང་གི་མིས་དབྱིན་སྐད་བཤད་པ་དང༌། ང་ཚོ་བོད་པས་བཤད་པ་གཏན་ནས་མི་འདྲ་ཞིང་། བོད་པས་དབྱིན་ཇི་སོགས་གང་ཞིག་བཤད་དགོས་བྱུང་ཡང་སྒྲ་གདངས་གསལ་ཐག་ཆོད་ཤོད་ཀྱི་ཡོད། ང་རང་ཚོའི་ལྕེ་ལ་དེ་སྔ་གོམས་གཤིས་མེད་པ་དང༌། བོད་སྐད་ནང་མེད་པའི་སྒྲ་གདངས་གསར་པ་སླེབས་སྐབས་ཡིག་གཟུགས་ཀྱང་མི་འདྲ་བ་ཞིག་དགོས་པ་དེ་དག་ང་ཚོས་གཏན་འབེབས་བྱེད་དགོས་པ་ཞིག་རེད། གནས་ཚུལ་ཆ་ཚང་རྟོགས་པ་དང་། གནས་ཚུལ་ཆ་ཚང་ཁོང་དུ་ཆུད་པའི་ཐོག་ནས་གང་དགའ་ཅི་ལེགས་གཏན་འབེབས་ཞིག་བྱུང་ན། ང་རང་ཚོ་མཆོག་དམན་སུ་ཞིག་ཡིན་ནའང་ཡི་གེ་འབྲི་བའི་སྐབས་སུ་དཀའ་ངལ་ཡོང་བཟོ་མེད། དཔེར་ན། ངས་ཀྱང་རྣམ་ཀུན་ས་ཡིག་རྒྱག་སྐབས་མིའི་མིང་མི་འདྲ་བ་གསར་པ་ཞིག་སླེབས་ཡོང་དུས་ཤེས་ཀྱི་མེད་སྟབས་འོལ་ཚོད་ལ་འབྲི་རྒྱུ་རེད། གཏན་འབེབས་ཤིག་བྱུང་ན་ཡག་པོ་རེད།

ཉ༽ ཕལ་སྐད་ཀྱི་སྒྲ་གདངས་དང་། ཡིག་སྐད་ཀྱི་གལ་གནད།

ཕལ་སྐད་ཀྱི་སྒྲ་གདངས་གལ་ཆེ་བ་ཡོད་དམ། ཡིག་སྐད་གལ་ཆེ་བ་ཡོད་པའི་སྐོར་ཁྱེད་རང་ཚོ་གོ་བསྡུར་བྱས་ན་ཐག་གཅོད་རྒྱུ་ཞིག་ཡིན་པ་ལས། ངས་འདི་ལེགས་ཤོད་རྒྱུ་གང་ཡང་མི་འདུག ཁྱེད་རང་ཚོ་རང་རང་སོ་སོའི་བསམ་ཚུལ་རེད། ཡིན་ནའང་གནད་འགག་ཆེན་པོ་གཅིག་གང་ཡོད་དམ་ཟེར་ན། སྔོན་གྱི་ལོ་ཙཱ་བ་མཁས་པ་དཀའ་ལས་རྒྱག་ཐུབ་མཁན། དེ་ཡང་མི་ཐོག་གཅིག་གཉིས་མིན་པར་མི་རབས་ནས་མི་རབས་ལ་དཀའ་ལས་བརྒྱབ་ནས་མིང་ཚིག་གཏན་འབེབས་བྱས་པའི་བཀའ་འགྱུར་དང་བསྟན་འགྱུར་པོ་ཏི་སུམ་བརྒྱ་ལྷག་ཙམ་ཞིག་ཡོད། ང་རང་ཚོས་ཕལ་སྐད་བེད་སྤྱོད་བྱེད་རྒྱུ་ཐལ་དྲགས་ན་གང་འཚམ་ནས་དེ་དག་གི་ནང་དོན་མི་ཤེས་པ་ཆགས་རྒྱུའི་ཉེན་ཁ་ཡོད། དཔེར་ན་དེང་སྐབས་རྒྱ་ཡིག་ནང་ལ་ཡོད་པའི་བཀའ་འགྱུར་དེ་དག་གི་གྲས་ཀྱི་ཡི་གེ་ཁ་ཤས་ནི་ཀློག་ཤེས་ཀྱི་མེད། ཡི་གེ་ཁ་ཤས་ཀློག་ཤེས་ཀྱང་དོན་དག་གཏན་ནས་མ་ཤེས་པ་དེ་ལྟར་མང་པོ་ཞིག་ཡོང་གི་ཡོད་འདུག

ད་ལྟ་ང་རང་ཚོ་བོད་པའི་ནང་ལ་ཇི་ཙམ་ཐབས་སྡུག་ནའང་བཀའ་འགྱུར་དང་། བསྟན་འགྱུར་པོ་ཏི་སུམ་བརྒྱ་ཉི་ཤུ་རྩ་གྲངས་ཤིག་ཡོད་པ་དེ་དག་འགོ་ནས་མཇུག་བར་ཆ་ཚང་ཀློག་ཐུབ་ཀྱི་ཡོད། གཞུང་མ་སྦྱངས་པ་ཞིག་ཡིན་ན་ལས། གཞུང་སྦྱངས་པ་ཞིག་ཡིན་ཚེ་ནང་དོན་ཆ་ཚང་བརྗོད་ཐུབ་ཀྱི་ཡོད། སྐད་ཆ་བཤད་པའི་སྐབས་ཚིག་རེ་ཟུང་སྲུབ་འཇུག་ལྟ་བུ་དགོས་ཀྱི་ཡོད་ན་མ་གཏོགས། ང་རང་ཚོས་ནམ་རྒྱུན་བེད་སྤྱོད་བྱེད་བཞིན་པའི་སྐད་འདི་གའི་ཐོག་ལ་འགྲོ་ཐུབ་ཀྱི་ཡོད། དེ་ལྟར་ཕྱིན་པའི་ཉེར་ལེན་གྱིས་ང་ཚོ་བོད་པའི་ཡི་གེ་བེད་སྤྱོད་བྱེད་ས་ཆེན་པོ་ཧོར་གྱི་ཡུལ་ནས། ལྷོ་ཕྱོགས་ལ་ཚུར་རྩིས་ན་མོན་བར་དུ་དང༌། ཤར་ནུབ་ལ་རྩིས་ན་ནུབ་ལ་དྭགས་ནས། ཤར་དར་རྩེ་མདོའི་བར་དུ་གང་ལྟར་ཡི་གེ་འདིའི་ཐོག་ནས་གཅིག་གྱུར་དུ་འགྲོ་བཞིན་ཡོད། རིམ་པས་ཕལ་སྐད་དེ་དག་གཙོ་བོ་ཆགས་ན་གང་འཚམ་ནས་བཀའ་བསྟན་འགྱུར་པོ་ཏི་མང་པོ་དེ་དག་ཀློག་མ་ཤེས་པ་དང༌། དོན་དག་གོ་མི་ཐུབ་པ་ལྟ་བུ་ཆགས་ཉེན་ཡོད།

གཉིས་ནས་སྒྲ་གདངས་མི་འདྲ་བ་བྱས་ཚེ་ང་རང་ཚོ་ལྷ་སར་ཆ་བཞག་ནའང༌། ལྷ་སའི་གྲོང་ཁྱེར་ནང་གི་སྐད་ཆ་ཤོད་སྟངས་དེ་དང༌། གཙང་ཆུས་བར་དུ་བཅད་པའི་ཕར་ཕྱོགས་གྲིབ་ནང་གི་གྲིབ་པ་རྣམས་ཀྱི་སྐད་ཆ་ཤོད་སྟངས་གཉིས་ལ་སྒྲ་གདངས་མི་འདྲ་བ་ཡོད། གང་འཚམ་ནས་གྲིབ་པ་ཚོས་ཡི་གེ་བྲིས་པ་དེ་ལྷ་ས་བས་མ་ཤེས་པ་དང༌། ལྷ་ས་བ་རྣམས་ཀྱིས་ཡི་གེ་བྲིས་པ་དེ་དག་གྲིབ་པ་རྣམས་ཀྱིས་མ་ཤེས་པ་ཆགས་རྒྱུའི་ཉེན་ཁ་ཡོད།

གང་ལྟར་སྤྱི་ཡོངས་ལ་བལྟས་ན། ད་ལྟ་ང་ཚོར་དཀའ་ངལ་འཕྲད་དོན་གཅིག་ནི་མང་ཚོགས་ཀྱི་ཤེས་ཚད་དམན་དྲགས་པའི་རྐྱེན་གྱིས་མ་དག་པའི་ཚིག་དེ་ཚོའི་གྲས་རང་བཞིན་གྱིས་མུ་འབྱམས་ནས་བསྡད་པ་ལྟ་བུ་ཞིག་ཆགས་པ་དང་། ང་ཚོ་དེ་སྔ་བོད་ལ་ཡོད་པ་དང༌། དེང་སང་རྒྱ་གར་ལ་ཡོད་པ་གཉིས་བསྡུར་ན་ཕལ་ཆེར་དེང་སང་རྒྱ་གར་ནང་ལ་སྤྱི་ཡོངས་ཀྱི་ཆ་ནས་ཤེས་ཚད་དྲག་ཏུ་ཕྱིན་ཡོད། ཇི་ཙམ་མེད་ཅེས་བརྗོད་ཀྱང་སྤྱིར་བཏང་མི་ཐོག་གསར་པའི་མང་ཚོགས་ཕལ་ཆེ་བ་འཛིན་གྲྭ་བཞི་པ་ལྔ་པ་ཙམ་ལ་སླེབས་ཡོད། མང་ཚོགས་ཀྱི་ཤེས་ཚད་དྲག་ཏུ་ཕྱིན་ན་ཡི་གེའི་ནང་ལ་འབྲི་ཐུབ་པའི་མིང་ཚིག་གི་སྒྲ་གདངས་བེད་སྤྱོད་ཤུགས་ཀྱིས་ཡོང་རྒྱུར་བརྟེན། ད་ལྟའི་གོང་གི་བར་སྟོང་དེ་དག་ག་ལེར་ཆུང་དུ་འགྲོ་བ་ཞིག་ཕལ་ཆེར་ཡོང་གི་རེད་སྙམ། མ་གཞི་འདི་ཚོའི་གྲས་ཁྱེད་རང་ཚོས་དགོངས་པ་བཞེས་རྒྱུ་ཡིན་པས་མཁས་པ་ཚོས་དགོངས་པ་བཞེས་ཤོག་ཨང་།

ཏ༽ ཕོད་པ་རྣམ་གསུམ་དང་། དུས་དང་འཚམ་མིན།

ཡང་ང་རང་ཚོས་བཤད་པ་དེ་བདེན་པ་གཅིག་དང༌། རྒྱུ་མཚན་ལྡན་པ་གཅིག་ཡིན་ནའང༌། ང་ཚོའི་སངས་རྒྱས་ཀྱི་ཡོན་ཏན་ལ་དུས་མཁྱེན་པ་ཞེས་པ་ཞིག་ཡོད། གང་ལྟར་བཤད་པ་དེ་ཕན་པའི་རྩ་བ་ལ་ཤོད་ཀྱི་ཡོད་པ་ལས་རྒྱུ་མཚན་གཞན་གང་ཡང་མེད། ཕན་པའི་རྩ་བར་བཤད་པ་དེ་དག་དུས་དང་རན་མིན་ལ་ང་ཚོས་བསམ་བློ་གཏོང་དགོས། སྔོན་མ་ང་ཚོ་རྒྱ་གར་ལ་སླེབས་འཕྲལ་དང༌། བར་སྐབས་སུ་བསམ་བློ་སྦུག་སྲུབ་དོག་པོ་བྱས་ནས་འཆར་ཅན་ལ་བསྡད་པ་ལས། གསར་གཏོད་བྱེད་རྒྱུར་དེ་ཙམ་གྱི་དོ་སྣང་མེད་པ་དང༌། ཚོགས་འདུ་ཞིག་འཚོགས་ནའང་འཛེམས་ཟོན་སྤངས་ནས་ཐད་ཀར་རྣག་ཐོག་གཙག་འཁེལ་གྱི་སྐད་ཆ་མ་བཤད་པ། བཤད་ན་ལམ་སེང་དགྲ་ཟླ་དགྲ་གཤེད་ཀྱི་འཁོན་འཛིན་ལ་ཕྱིན་པ་དེ་རིགས་ནི་ང་ཚོ་རྗེས་ལུས་ཀྱི་རྟགས་རེད། ང་རང་ཚོས་དགེ་སྐྱོན་བརྗོད་པ་དེ་དག་ལྷག་བསམ་གྱིས་ཀུན་ནས་བསླངས་པ་ཞིག་དགོས་པ་དང་། ལྷག་བསམ་གྱིས་ཀུན་ནས་བསླངས་ཏེ་གཏམ་བརྗོད་རང་དབང་གི་ཐོག་ནས་འཁྱོག་པོ་ཡོ་བསྲང་དགོས་པ་དེ་གལ་ཆེན་པོ་རེད། དཔེར་ན། འདུལ་བའི་ནང་ལ་ཡིན་ནའང༌། ལྟུང་བ་གླེང་དྲན་བྱེད་པ་དེ་འཁྱོག་པོ་ཡོ་བསྲང་གི་དོན་ཡིན། བཅོམ་ལྡན་འདས་ཀྱིས་ང་རང་ཚོའི་ཡར་ངོ་མར་ངོའི་གསོ་སྦྱོང་འཚོགས་སྐབས་ལྟུང་བ་གླེང་དྲན་བྱེད་པའི་འགྲོ་སྟངས་ཤིག་གསུངས་ཡོད། དེ་དག་གལ་ཆེན་པོ་ཡིན་པ་གང་ཞིག་ལ་ང་རང་ཚོས་སྤམ་པོ་བྱས་ནས་སྡོད་པ་དང༌། མཛེས་ཆོས་འདྲ་ཆགས་པོ་བྱེད་པའི་གོམས་གཤིས་དང་བག་ཆགས་མཐུག་པོ་ཡོད།

དེ་ལྟ་བུའི་གནས་སྐབས་ལ་ང་ཚོས་དྷ་རམ་སར་བཞུགས་སྒར་ལ་དཔེར་ན། སྐྱོན་བརྗོད་ཀྱི་ཚོགས་འདུ་ཡང་འཚོགས་པ་རེད། སྐབས་དེར་འགའ་ཞིག་གིས་གུང་བྲན་གྱི་ལུགས་སྲོལ་བྱེད་ཀྱི་འདུག་ཅེས་བརྗོད་མཁན་ཡང་བྱུང་སོང༌། དེ་དུས་ངས་འབོད་སྐུལ་བྱེད་སྐབས་ང་ཚོས་མའོ་ཙེ་ཏུང་གི་སྐད་ཆའི་ནང་གི་བསམ་ཕོད་པ་དང༌། ཤོད་ཕོད་པ། བྱེད་ཕོད་པ་སྟེ་ཕོད་པ་རྣམ་གསུམ་བྱ་རྒྱུ་གལ་ཆེན་པོ་འདུག་ཅེས་ངས་ཤོད་རྒྱུ་བྱུང༌། དེ་དུས་དགའ་བྲང་སྤྱི་ཁྱབ་མཁན་པོ་དགའ་བྲང་བློ་བཟང་རིག་འཛིན་གྱིས་ཉིན་ཞིག་ང་ལ་འདི་ལྟར་གསུང་གི་འདུག ཕོད་པ་རྣམ་གསུམ་གལ་གནད་ཆེ་ཡང་ཕོད་པའི་མཇུག་ཏུ་རན་དང་མ་རན་དང༌། ཕན་དང་མ་ཕན་ལ་དགོངས་པ་བཞེས་དགོས་ཞེས་གསུངས་བྱུང༌བ་དེ་ནི་བདེན་པའི་སྐད་ཆ་དང་། ཉམས་མྱོང་གི་སྐད་ཆ་རེད། བསམ་ཕོད་པ་གལ་ཆེན་པོ་རེད། བསམ་ཕོད་པའི་ཐོག་ཏུ་ཤོད་ཕོད་པ་དེ་ཡང་གལ་ཆེན་པོ་རེད། ཤོད་ཕོད་པའི་ཐོག་ལའང་བྱེད་ཕོད་པ་དེ་ཡང་གལ་ཆེན་པོ་རེད། ཡིན་ནའང་ཕོད་པ་གསུམ་པོ་དེའི་མཇུག་ཏུ་དེས་ཕན་ཐོགས་ཡོད་མེད་དང་། དུས་ལ་བབས་མིན་གཟིགས་རྒྱུ་གལ་ཆེན་པོ་རེད་ཅེས་བརྗོད་པ་དེ་ང་ལ་མི་རྒན་གྱི་བསམ་འཆར་རེད་བསམ་པ་དྲན་བྱུང་། དེ་དུས་ཁོང་གི་བཤད་པ་དེ་ག་དུས་ཡིན་ནའང་སེམས་ནང་དྲན་གྱི་ཡོད། དེ་དངོས་གནས་རེད། དེར་དངོས་གནས་རྒྱུ་མཚན་འདུག་བསམ་པ་ངས་དྲན་མྱོང༌།

དེ་ལྟར་ན། ང་རང་ཚོས་ཀྱང་ལྷག་བསམ་རྣམ་དག་གི་ཐོག་ནས་བསམ་འཆར་འདོན་རྒྱུ་དེ་དག་ཧ་ཅང་གལ་གནད་ཆེན་པོ་འདུག ཡིན་ནའང་དེ་དང་མཉམ་དུ་ཐམས་ཅད་མཁྱེན་པའི་ཡོན་ཏན་ལ་ཡང་དུས་མཁྱེན་པ་ཞེས་ཡོད་པ་བཞིན། ང་རང་ཚོས་ཀྱང་དུས་ཚོད་ལ་རན་མིན་ལ་སྐབས་རེ་དོ་སྣང་བྱེད་དགོས་པ་ཞིག་མིན་ནམ་སྙམ། ཚང་མར་བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༣ ཚེས་ ༢༥ ཉིན་ཧར་པ་སྤུར་སློབ་གྲྭའི་དགེ་སློབ་ཡོངས་ལ་སྩལ་བའི་བཀའ་སློབ།

ཀ༽ རྒྱ་གར་གཞུང་མང་དང་། འབྲེལ་ཡོད་ལ་ལེགས་སོ།

དེ་རིང་འདིར་དགེ་རྒན་རྣམ་པ་ཚོ་དང༌། སློབ་ཕྲུག་ཚོ་འཕྲད་པ་དགའ་པོ་བྱུང༌། ང་ཚོ་བཙན་བྱོལ་བ་ཆགས་ནས་ལོ་སུམ་ཅུ་སོ་དྲུག་ཕྱིན་པའི་རིང་ལ་ཤེས་ཡོན་ཐོག་ལས་ཀ་བྱས་པ་དེ་དག་གྲུབ་འབྲས་ཆེ་ཤོས་རེད། དེ་ཡོང་བའི་ཆ་རྐྱེན་གཙོ་བོ་ཕྱི་ལོ་ ༡༩༦༠ ཐམ་པའི་ལོར་སྲིད་བློན་ནེ་རུས་གཙོ་བོ་གནང་བའི་རྒྱ་གར་གཞུང་ནས་ཐུགས་འཁུར་ཆེ་བཞེས་གནང་བ་དང༌། སྐབས་དེའི་ཤེས་རིག་བློན་ཆེན་ཤི་རི་མ་ལི་ནས་འཆར་འགོད་གཏན་འབེབས་གནང་བ་དེའི་ཐོག་ནས་བྱུང་བ་རེད། དེ་རྗེས་རྒྱ་གར་གཞུང་གི་ཤེས་རིག་ལས་ཁུངས་ཀྱི་ལས་བྱེད་རིམ་པས་དོ་ཁུར་དང་སེམས་འཁུར་ཆེན་པོ་གནང་ཡོད། ངས་དེ་སྔ་ཕན་ཆད་ཕྱག་ལས་གནང་མཁན་ཚང་མར་རྗེས་དྲན་ཞུ་གི་ཡོད་ལ། ད་ལྟ་སྐབས་སུ་བབས་པ་སྐུ་ཞབས་དྷ་དྷ་ནས་རྒྱ་གར་གཞུང་གི་སྲིད་ཇུས་གང་ཡོད་ལག་ལེན་དོན་འཁྱོལ་གནང་བར་བརྟེན་དམིགས་བསལ་ཐུགས་རྗེ་ཆེ་ཞུ་གི་ཡོད།

དེ་བཞིན་ཉིན་རེ་སློབ་གྲྭའི་ནང་ལས་ཀ་བྱེད་མཁན་དགེ་རྒན་ཚོ་ལ་ཡང་ཐུགས་རྗེ་ཆེ་ཞུ་གི་ཡིན། དེ་ནས་གྲུབ་འབྲས་ཐོན་པའི་རྒྱུ་མཚན་གཅིག་ནི། ང་ཚོ་བོད་པ་ཚོས་རང་དོན་རང་གཅེས་ཧུར་སྐྱེད་བྱས་པའི་འབྲས་བུ་རེད། འདིར་ས་གནས་ས་ཐོག་ལས་ཀ་བྱེད་མཁན་བོད་རིགས་ཚོ་དང༌། བོད་ཕྲུག་ཚོའི་ཐོག་ནས་ཀྱང་ད་ལྟ་བར་ཚང་མས་ཧུར་བརྩོན་བྱས་ནས་ནུས་པ་འདོན་གྱི་ཡོད་སྟབས་ང་དགའ་པོ་བྱུང་ལ་ཁྱེད་ཚོར་ཐུགས་རྗེ་ཆེ་ཞུ་འདོད་བྱུང༌།

ཁ༽ ཤེས་ཡོན་གྱི་ལག་ཆ་དང་། ལྷག་བསམ་གྱི་ནུས་པ།

གང་ལྟར་མིའི་རྣམ་དཔྱོད་ཆ་ཚང་བེད་སྤྱོད་ཡོང་བར་ཤེས་ཡོན་དགོས་ཀྱི་ཡོད་པར་བརྟེན། སློབ་ཕྲུག་ཚོའི་ངོས་ནས་སོ་སོ་རང་ཉིད་ཀྱི་མ་འོངས་པའི་མདུན་ལམ་གལ་ཆེན་པོ་ཡིན་པ་དང༌། བོད་སྤྱི་པའི་དོན་ལའང་གལ་ཆེན་པོ་ཡིན་པ་ཤེས་པའི་ཐོག་ནས་སློབ་སྦྱོང་ཧུར་ཐག་བྱེད་དགོས། འཕྲལ་མངོན་སླ་བཅོས་མིན་པར་ཡོན་ཏན་སེམས་ཀྱི་གཏིང་ལ་འཇགས་པ་དང༌། ཕྱིན་ཆད་ཡོན་ཏན་དེའི་ཐོག་ནས་སྤྱི་དང་སྒེར་གྱི་དོན་ལ་ཕན་ཐོགས་ཡོང་ཐུབ་པ་བྱ་རྒྱུར་སེམས་ཤུགས་སྐྱེས་དགོས། ཤེས་ཡོན་དམིགས་སར་འཁྱོལ་བ་ཡག་པོ་ཡོང་བ་ལྷག་བསམ་ལ་རག་ལུས་པ་རེད། ལྷག་བསམ་བཟང་པོ་ཞིག་ཡོད་ན། ཇི་ཙམ་གྱིས་མིའི་འཇོན་ཐང་ཡོད་པ་དེས་ཕན་ཐོགས་ཆེ་བ་ཞིག་ཡོང་གི་རེད། མི་ལ་འཇོན་ཐང་ཡོད་ནའང་བེད་སྤྱོད་ཡག་པོ་ཞིག་གི་ཐོག་མ་ཕྱིན་ན། མིའི་ཤེས་ཡོན་གྱི་ནུས་པས་ཕན་ཐོགས་ཡོང་རྒྱུའི་ཚབ་ལ་གནོད་པ་འཁྱོལ་བའི་རང་བཞིན་ཆགས་རྒྱུའི་ཉེན་ཁ་ཡོད།

ང་ཚོ་བོད་པའི་གོམས་གཤིས་ལ་ཡོད་པའི་ཡ་རབས་སྤྱོད་བཟང་དང༌། བསམ་པ་བཟང་པོ་བྱ་རྒྱུ་དེ་ཤེས་ཡོན་བེད་སྤྱོད་ལོག་པར་མ་ཕྱིན་པར་ཡག་པོ་ཞིག་ཏུ་འགྲོ་རྒྱུ་དང་མཉམ་དུ་འགྲོ་རྒྱུ་གལ་ཆེན་པོ་རེད། ད་ལྟ་བཤད་པ་ལྟར་ཤེས་ཡོན་ནི་གལ་ཆེན་པོ་ཡིན་པ་འཛམ་གླིང་ཡོངས་གྲགས་རེད། དེང་སང་འཛམ་གླིང་ཐོག་དོ་སྣང་གསར་པ་ཡོང་བ་གཅིག་ནི། ཤེས་ཡོན་གཅིག་པུས་མ་འགྲིགས་པར། མི་ལ་ཡ་རབས་དང་བཟང་པོའི་སྤྱོད་ལམ་གལ་ཆེན་པོ་ཡིན་པ་དེང་སང་གཞི་ནས་མངོན་ཡོང་གི་འདུག དུས་རབས་བཅོ་བརྒྱད་པ་དང༌། བཅུ་དགུ་པའི་ནང་ཡོན་ཏན་དགོས་པར་དོ་སྣང་ཆེན་པོ་བྱས་ཡོད། དེ་ཡར་རྒྱས་ཕྱིན་པའི་སྐབས་ལ་ཡོན་ཏན་ཡོད་མཁན་གྱི་མིས་སྤྱོད་ལམ་སྡུག་པོ་བྱེད་པ། མགོ་བདེ་དྲན་འཁྲུལ་བྱེད་པ། ཐུབ་ཚོད་ཤོད་པ། ཕྱི་ལ་འདྲ་ཆགས་པོ་ཡོང་བ་ལྟར་མ་ཡིན་པར་ནང་དུ་བཙོག་པ་ཡོད་པ་མང་པོ་ཞིག་སྤྱི་ཚོགས་ནང་ཡོང་གི་ཡོད།

ག༽ བཟང་སྤྱོད་ཉམས་པའི་རྒྱུ་རྐྱེན་དང་། སྤྱི་ཚོགས་ཀྱི་དཀའ་རྙོག

སྔ་མོ་ཤེས་ཡོན་གྱི་ཞབས་འདེགས་སྒྲུབ་མཁན་སློབ་གྲྭ་ཁག་རེད། མཐོ་སློབ་དེ་དག་ཚུགས་སྐབས་མིའི་བསམ་བློའི་ཡ་རབས་སྲུང་སྐྱོབ་བྱེད་མཁན་དགོན་པ་ཁག་དང༌། ཆོས་ལུགས་ཁག་དེ་དག་གིས་བྱེད་བཞིན་ཡོད། རིམ་པས་མིའི་སྤྱི་ཚོགས་ནང་ཆོས་ཕྱོགས་ཀྱི་ཆེ་མཐོང་ཕྲན་བུ་ཆུང་དུ་ཕྱིན་པ་དང་། ཆོས་ཞེས་པ་དེ་ཡང་ཞབས་བརྟན་བྱ་རྒྱུ་དང༌། སྨོན་ལམ་རྒྱག་རྒྱུ་ལྟ་བུ་ལས་ཆོས་ཀྱིས་སེམས་རྒྱུད་འདུལ་དགོས་པའི་གོ་དོན་བརླག་པ་ལྟ་བུ་ཆགས་ཡོད།

སྤྱིར་བཏང་བཤད་ན། མིའི་སེམས་ལ་སྐྱོན་ཆ་ཡོད་པ་ཉུང་དུ་གཏོང་རྒྱུ་དང༌། བཟང་པོའི་ཡོན་ཏན་རྣམས་ཡར་རྒྱས་གཏོང་རྒྱུའི་ཆེད་དུ་སྒོམ་རྒྱག་གི་ཡོད་ཅེས་བརྗོད་མཁན་དེ་ཙམ་མེད། དུས་ཀྱི་འགྱུར་བ་ཕྱིན་པའི་སྐབས་མིའི་ཀླད་པ་ཡར་རྒྱས་གཏོང་རྒྱུ་དང༌། ཀླད་པ་གྲུང་པོ་བཟོ་ཆེད་སློབ་གྲྭ་ཁག་དང༌། གཙུག་ལག་སློབ་གྲྭ་ཟེར་བ་དེ་དག་ཡར་རྒྱས་མུ་མཐུད་ཕྱིན་པ་དང་། ཆོས་ཕྱོགས་ནས་ལྷག་བསམ་བཟང་པོ་ཡོང་བའི་བསླབ་བྱ་རྒྱག་རྒྱུའི་ནུས་པ་དེ་དང་མཉམ་པ་འདོན་མ་ཐུབ་པར་བརྟེན། ཁྱིམ་ཚང་ཚོའི་ནང་ལའང་བཟའ་ཚང་རྒྱག་རེས་རྒྱག་པ་དང༌། བཟའ་ཚང་ཁ་བྲལ་འགྲོ་བ་སོགས་སྤྱི་ཚོགས་ནང་རྐྱེན་ངན་མང་པོ་ཡོང་གི་ཡོད།

ཤེས་ཡོན་ཡོད་པ་ཞིག་ལ་དྲང་པོ་དང༌། ལྷག་བསམ་གྱི་ནུས་པ་མ་འདང་བའི་དབང་གིས། དཔེར་ན་ལས་བྱེད་པ་དང༌། ཆབ་སྲིད་པ། ཚོང་པ། མདོར་ན་ཁྲིམས་དཔོན་སོགས་ལས་རིགས་གང་གི་ནང་དུའང་བཙོག་པ་མང་པོ་ཡོང་གི་ཡོད། མི་ལྷག་བསམ་དག་པ་དང༌། རྒྱབ་མདུན་ངོ་ལྐོག་མི་བྱེད་པ། དྲང་པོ་དྲང་བཞག གཞན་ཕན་གྱི་བསམ་པ་བཟང་པོའི་ཆ་རྐྱེན་དེ་དག་མ་འཛོམས་པའི་སྐབས་སུ་ཤེས་ཡོན་ཟེར་བ་དེ་རྙོག་དྲ་བཟོ་རྒྱུའི་ལག་ཆ་ལྟ་བུ་ཞིག་ལས། མིའི་སྤྱི་ཚོགས་ལ་ཕན་བདེ་སྒྲུབ་པ་དང༌། ཡར་རྒྱས་ཡོང་བའི་རྒྱུ་རྐྱེན་ལ་འགྲོ་གི་མི་འདུག

དཔེར་ན། དུད་འགྲོ་ཤ་ཟན་དག་གིས་གྲོད་པ་ལྟོགས་སྐབས་སྲོག་ཆགས་ཆུང་བ་བསད་ནས་ཤ་ཟ་བ་དང༌། ཁྲག་འཐུང་བ་ལས། དེ་ལས་སྤྲོས་པའི་རྙོག་དྲ་བཟོ་གི་མེད། ང་རང་ཚོ་མིས་འཕྲལ་སེལ་ལྟོ་གོས་འགྲིགས་ཙམ་གྱིས་ཆོག་མ་ཤེས་པར་འདོད་པ་ཆེན་པོ་དང་། འདོད་པ་ཆེན་པོ་དེ་སྒྲུབ་ཐབས་ལ་ངོ་ལྐོག་དང་། གཡོ་སྒྱུ་འདྲ་མིན་མང་པོ་ཞིག་བེད་སྤྱོད་བྱེད་བཞིན་ཡོད། དེ་ལྟ་བུའི་འོག་ལ་རང་སྐྱིད་པར་ལྟ་རྒྱུ་མེད་ལ། སྤྱི་ཚོགས་ཞི་འཇམ་ཡོང་བར་ཡང་ལྟ་རྒྱུ་མེད་པ་ཡོང་གི་ཡོད། དཔེར་ན། རྒྱ་གར་ནང་ལ་ཆ་བཞག་ནའང་རི་ཁུག་ལུང་ཁུག་དེ་དག་ཏུ་ཤེས་ཡོན་དེ་ཙམ་མེད་པ་དང་། ཡར་རྒྱས་མ་ཕྱིན་པའི་ནང་གི་མི་རྣམས་དྲང་བ་དང་། སྐྱག་རྫུན་ཤོད་རྒྱུ་ཉུང་བ་ལྟ་བུ་ཡོད་ལ། གྲོང་ཁྱེར་ཆེན་པོ་ཁག་གི་ནང་དུ་ཤེས་ཡོན་ལེགས་པ་དང༌། མཐོང་རྒྱ་ཐོས་རྒྱ་ཆེ་བ་ཡོད། དེ་དག་གི་ལག་རྗེས་ལ་སྐྱག་རྫུན་ཚ་བ་དང༌། ཧམ་པ་ཚ་བ་ཆག་གི་འདུག

ང༽ བཟང་སྤྱོད་ཀྱི་མིག་དཔེ་དང་། བོད་མིའི་ཁྱད་ནོར།

འཛམ་གླིང་ཐོག་ཤེས་ཡོན་དགོས་པ་ཁ་གཅིག་གྲགས་ཡིན་ནའང༌། ཤེས་ཡོན་ཡར་རྒྱས་ཕྱིན་པ་གཅིག་པུས་འགྲིག་གི་མེད་པར། བསམ་པ་བཟང་པོ་དང༌། ཡ་རབས་སྤྱོད་བཟང་མཉམ་དུ་འགྲོ་མ་ཐུབ་ན་ཉེན་ཁ་ཡོད་པ་དེང་སྐབས་ཇེ་གསལ་དུ་འགྲོ་གི་ཡོད་སྟབས། ང་ཚོ་བོད་པའི་ཕྲུ་གུ་ཚོས་ཤེས་ཡོན་ལ་དང་དོད་བྱེད་པ་དང་ཆབས་ཅིག་མི་བཟང་པོ་དང༌། ཡ་རབས་ཡོང་བའི་ཐོག་ལ་དང་དོད་བྱེད་དགོས། ཤེས་ཡོན་ཡོད་ཀྱང་མི་སྐྱག་རྫུན་ཤོད་མཁན་དེ་རིགས་ལ་འཕྲལ་སེལ་ལམ་འགྲོ་ཡོད་པ་ལྟ་བུ་དང༌། ཕྲན་བུའི་དངུལ་མང་བ་ལྟ་བུ་ཡོད་ནའང་དེ་དག་ལ་ཡིད་སྨོན་བྱེད་རྒྱུ་མེད། དྲང་པོར་དྲང་བཞག རྒྱབ་མདུན་ངོ་ལྐོག་མེད་པ་བྱེད་མཁན་རྣམས་ལ་སྐབས་རེ་ལམ་འགྲོ་མེད་པ་ལྟ་བུ་ཡོད་ནའང་སེམས་ཤུགས་ཆག་རྒྱུ་མེད།

མིའི་སྤྱི་ཚོགས་ནང་ཡ་རབས་དང༌། དྲང་བདེན་ཟེར་བ་དེ་བདེ་སྐྱིད་ཀྱི་རྩ་བ་ཡིན། ཤེས་ཡོན་ཡར་རྒྱས་བཏང་བ་དང་ཆབས་ཅིག་བསམ་པ་བཟང་པོ་དགོས་པ་དེ་ལ་ངེས་པར་དུ་དོ་སྣང་བྱ་དགོས། ང་ཚོ་བོད་པའི་ནང་ལ་གནའ་རབས་ནས་ཡོད་པའི་གོམས་གཤིས་བཟང་པོ་འདི་རིན་ཐང་ཆེན་པོ་ཡིན་པ་ངེས་པར་དུ་ཤེས་དགོས། ཤེས་ཡོན་གྱི་ཐོག་ནུབ་ཕྱོགས་པར་དཔེ་ལྟ་ས་ཡོད་པ་སྟེ། དེ་ཡང་ལུང་པ་ཡར་རྒྱས་ཕྱིན་པ་རྣམས་ལ་དཔེ་ལྟ་ས་ཡོད། འོན་ཀྱང་ལྷག་བསམ་བཟང་པོ་དང༌། ཡ་རབས་ཟེར་བ་དེ་ང་ཚོ་བོད་པ་རང་ལ་ཕ་མེས་ནས་ཡོད་པ་དེ་ལ་བདག་པོ་རྒྱག་རྒྱུ་ལས་ལུང་པ་གཞན་ལ་དཔེ་ལྟ་ས་མི་འདུག

དོ་སྣང་ཡོད་མཁན་རིགས་གཅིག་གིས་ང་ཚོར་ཚུར་དོ་སྣང་བྱེད་བཞིན་འདུག ང་ཚོའི་ལག་པར་ཡོད་པའི་བཟང་པོའི་གོམས་གཤིས་དེ་བརླགས་ན་བརླག་གཅིག་ཡིན་པ་ལས་བསྐྱར་དུ་མི་གཞན་གྱི་ས་ནས་སློབ་སྦྱོང་བྱེད་ས་མེད་པ་ལྟ་བུ་འདུག གནད་དོན་དེ་ལ་ང་ཚོ་བོད་པའི་ཕྲུ་གུ་ཚོས་དོ་གལ་ཆེན་པོའི་ཐོག་ནས་ཡིད་གཟབ་བྱེད་དགོས། ལྷག་བསམ་གྱི་རྩ་བ་གཞན་ཕན་ཡིན་ལ། གཞན་ཕན་གྱི་ལྷག་བསམ་དེ་དག་ཡོད་ན་རང་གི་ལུས་ཀྱི་རྣམ་འགྱུར་དང༌། ངག་གི་རྣམ་འགྱུར། བསམ་བློའི་འཁྱེར་སོ་དང་བཅས་པ་ཡ་རབས་ཤིག་དང་། གཞན་ཕན་གྱི་བསམ་བློ་མེད་ན་སྒོ་གསུམ་གྱི་སྤྱོད་པ་ཡང་མ་རབས་ཤིག་ཆག་ངེས་ཡིན། ང་ཚོ་བོད་པར་ཕ་མེས་ནས་ཡོད་པའི་གོམས་གཤིས་བཟང་པོའི་སྤྱོད་པ་དེ་ནི་རིན་ཐང་ཆེན་པོ་ཡིན་པ་དང༌། བོད་པའི་རིག་གཞུང་ཡིན་པ་ཙམ་དུ་མ་ཟད། རང་ཉིད་ཀྱི་མི་ཚེ་སྐྱིད་པོ་ཡོང་བ་དང༌། སྤྱི་ཚོགས་སྐྱིད་པོ་ཡོང་བའི་དོན་དུ་གལ་ཆེན་པོ་ཡིན་བསམ་པ་ཁྱེད་རང་ཚོས་ངོས་འཛིན་བྱ་དགོས།

ཅ༽ དགེ་རྒན་གྱི་སློབ་ཁྲིད་དང་། སྒོ་གསུམ་གྱི་བཟང་སྤྱོད།

དེ་ནི་ཕྲུ་གུ་ཚོའི་ངོས་ནས་ངོས་འཛིན་བྱ་རྒྱུ་གལ་ཆེན་པོ་ཡིན་པར་མ་ཟད། ལྷག་ཏུ་དགེ་རྒན་ཚོའི་ངོས་ནས་དེ་གལ་ཆེན་པོ་ཡིན་པ་ངོས་འཛིན་དང་འབྲེལ་བའི་ཐོག་ནས་འཛིན་གྲྭའི་ནང་ནས་སློབ་ཚན་འཁྲིད་པ་གཅིག་པུ་མ་ཡིན་པར་སོ་སོའི་སྒོ་གསུམ་ཡ་རབས་ཀྱི་སྤྱོད་པ་དང༌། ངག་གི་སྐད་ཆ་ཤོད་སྟངས་དེ་རྣམས་ཕྲུ་གུའི་བསམ་བློའི་ནང་ངོ་སྤྲོད་བྱེད་དགོས་པ་དང༌། དེ་ཡང་སོ་སོའི་སྤྱོད་ལམ་གྱི་ཐོག་ནས་ངོ་སྤྲོད་བྱ་རྒྱུ་གལ་ཆེན་པོ་རེད། སོ་སོའི་སྤྱོད་ལམ་དེ་མ་རབས་ཞེ་གཅིག་བྱས་ཤིང་། ཁ་ནས་ཡ་རབས་བྱེད་དགོས་བརྗོད་ན་གང་འདྲ་ཡོང་གི་རེད་དམ། ཡ་རབས་ཞེས་པ་ཚིག་གི་ཐོག་ནས་ངོ་ཆ་འཕྲོད་ཐུབ་པ་ཞིག་མིན་པས། རྒྱུན་གྱི་སྤྱོད་ལམ་གྱི་ཐོག་ནས་ངོ་སྤྲོད་བྱེད་དགོས། དགེ་རྒན་ཚོས་སློབ་ཚན་སློབ་པ་གཅིག་པུ་མ་ཡིན་པར་ཕྲུ་གུར་སེམས་གཏིང་ནས་བརྩེ་བ་དང༌། བྱམས་སྐྱོང་བྱེད་པ། ཕྲུ་གུའི་མི་ཚེའི་མདུན་ལམ་ལ་སེམས་འཁུར་ལེན་རྒྱུའི་བསམ་བློ་དང་འབྲེལ་བའི་ཐོག་ནས་ཕྲུ་གུར་སློབ་སྦྱོང་སྤྲད་ན། སློབ་སྦྱོང་དེ་ཕྲུ་གུའི་སེམས་ལ་ཟུག་པོ་ཡོང་གི་རེད།

ཀླད་པ་ཡར་རྒྱས་འགྲོ་རྒྱུའི་སློབ་སྦྱོང་སྤྲད་པ་ཙམ་མ་ཡིན་པར་སེམས་པ་བཟང་པོ་དང༌། ཕྲུ་གུ་ཡ་རབས་ཡོང་རྒྱུའི་ཐོག་ལ་སློབ་སྦྱོང་སྤྲོད་དགོས། ཡ་རབས་ཞེས་པ་སྤྱོད་ལམ་ལ་སྦྱར་ནས་སློབ་དགོས་པར་བརྟེན། དགེ་རྒན་ཚོས་སོ་སོའི་སྤྱོད་པའི་ཐོག་ནས་ཡ་རབས་ཞེས་པ་ངོ་སྤྲོད་དགོས་པ་དེ་གལ་ཆེན་པོ་རེད། ཕྲུ་གུ་སོ་སོའི་ཁྱིམ་ཚང་གི་ཕ་མ་ཚོས་ཡ་རབས་ཀྱི་ཁྱིམ་ཚང་ཞིག་བཟོ་ཐུབ་ན། ཁྱིམ་ཚང་དེའི་ནང་འཚར་ལོངས་བྱེད་མཁན་གྱི་ཕྲུ་གུ་ཚོར་རང་ཤུགས་ཀྱི་བག་ཆགས་ཞིག་སླེབས་ངེས་ཡིན་པས་དེ་གལ་གནད་ཆེན་པོ་མཐོང་གི་འདུག ཤེས་ཡོན་དང་མཉམ་དུ་ཡ་རབས་དགོས་ཟེར་བ་དེ་བོད་པ་གཅིག་པུའི་གནས་ཚུལ་མིན་པར། འཛམ་གླིང་སྤྱི་ཡོངས་ལ་གལ་ཆེན་པོ་ཆག་གི་འདུག ངས་ཨ་རི་དང༌། ཡོ་རོབ་སོགས་ལུང་པ་འདྲ་མིན་ནང་ཁྱེད་རང་ཚོ་ཤེས་ཡོན་ཆེན་པོ་ཡིན་ན་ཡང༌། ཡ་རབས་སྤྱོད་བཟང་ཐོག་མི་འདང་བའི་སྐྱོན་ཆེན་པོ་འདུག་ཅེས་སྤོབས་པ་ཆེན་པོའི་ཐོག་ནས་ཤོད་ཀྱི་ཡོད། ཁོང་ཚོ་མང་པོ་ཞིག་ནས་ངོས་ལེན་བྱེད་ཀྱི་འདུག སློབ་སྦྱོང་ཡོད་ཀྱང་མིའི་བསམ་བློ་ཇེ་སྡུག་ཏུ་ཕྱིན་ཏེ་སྤྱི་ཚོགས་ནང་རྙོག་དྲ་ཆེན་པོ་ཡོང་གི་འདུག་ཅེས་ཁོང་ཚོས་ངོས་ལེན་བྱེད་བཞིན་འདུག འཛམ་གླིང་ནང་བོད་པ་རྒྱུས་ཡོད་མཁན་ཕལ་ཆེ་བས་བོད་པའི་གཤིས་ཀ་བཟང་པོ་དང་། ཡ་རབས་འདུག་ཅེས་སྤྱིར་བཏང་ཤོད་ཀྱི་འདུག

མ་གཞི་བོད་པའི་ནང་ལ་རྐུན་མ་དང༌། སྐྱག་རྫུན་ཤོད་མཁན་ཡོད་ནའང༌། སྤྱི་ཡོངས་བརྒྱ་ཆའི་ཐོག་ནས་བཤད་ན་བོད་པའི་སྤྱི་ཚོགས་དེ་ཡ་རབས་ཀྱི་བག་ཆགས་ཡོད་པ་ཞིག་ཆགས་ཡོད། དེ་ང་ཚོས་བདག་པོ་ཡག་པོ་རྒྱག་ཐུབ་ན་བོད་པའི་ཁེ་ཕན་ཙམ་དུ་མ་ཟད། འཛམ་གླིང་སྤྱི་ལའང་ཕན་ཐོགས་གང་ལ་གང་འཚམ་བྱེད་ཐུབ་པའི་ནུས་པ་ཏན་ཏན་ཡོད། དེ་དག་ཚང་མས་སེམས་ལ་འཇགས་པ་དང༌། ཧུར་ཐག་བྱེད་རོགས་བྱེད། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༣ ཚེས་ ༢༧ ཉིན་ནང་སོག་སློབ་ཕྲུག་ཁག་ཅིག་ལ་སྩལ་བའི་བཀའ་སློབ།

ཀ༽ བོད་སོག་གི་འབྲེལ་བ་དང་། མི་རིགས་ཀྱི་ཆོས་རིག

དེ་རིང་འདིར་ཁྱེད་རང་ཚོ་ཧོར་གྱི་ཡུལ་གྲུ་ནས་ཡོང་བའི་སློབ་ཕྲུག་ཁྱེད་རང་ཚོ་ཉིན་གཉིས་གསུམ་གྱི་སྔོན་ལ་མཉམ་དུ་ཐུག་འཕྲད་བྱུང་བར་ཧ་ཅང་དགའ་པོ་བྱུང༌། གང་ཡིན་ཟེར་ན། ང་རང་ཚོ་བོད་དང་ཧོར་གྱི་ཡུལ་གྲུ་གཉིས་ཧ་ལམ་བུ་སྤུན་གྱི་ཕ་མ་ནང་བཞིན་ཐུན་མོང་མ་ཡིན་པའི་འབྲེལ་བ་ཡོད་པ་ཞིག་ཆགས་ཡོད། མདོར་ན་ཏཱ་ལའི་ཞེས་པའི་མིང་ཚིག་འདི་ཡང་སོག་སྐད་ཡིན། ༸རྒྱལ་བ་སྐུ་ཕྲེང་རིམ་བྱོན་རྣམས་དང་ཐུན་མོང་མ་ཡིན་པའི་འབྲེལ་བ་ཡོད།

བར་སྐབས་ཆེན་པོ་ཧོར་གྱི་ཡུལ་གྲུ་ཁག་ཐོག་མར་ཨུ་རུ་སུ་གསར་བརྗེའི་ཐོག་ནས་ཡུལ་གྱི་ནང་རྒྱལ་བསྟན་རྨང་ནས་བཅོམ་པ་དང༌། ནང་སོག་རྒྱ་ནག་ཕྱོགས་སུ་ཕྱིན་རྗེས་རིམ་པས་སངས་རྒྱས་ཀྱི་བསྟན་པ་ཉམས་དམས་ཕྱིན་ནས་ཆེན་པོ་ཧོར་གྱི་ས་ཁུལ་ཡོངས་རྫོགས་ཐབས་སྐྱོ་པོ་ཞིག་དང་། ཡ་ང་བའི་གནས་ཚུལ་བྱུང་སྟེ་བསྟན་པ་རྨེག་མེད་དུ་ཕྱིན་པས་མ་ཚད། མི་མང་རྣམས་ཀྱིས་རང་ཉིད་ནས་དགའ་པོ་བྱེད་སའི་རང་གི་ལུང་པར་ཞེན་ཁོག་བྱས་ན་མི་འགྲིགས་པ་ཞིག་དང་། སོ་སོའི་ལུང་པ་དབང་སྒྱུར་ཨུ་རུ་སུར་ཞེན་ཁོག་བྱེད་དགོས་པ་དང༌། ནང་སོག་ལ་ཆ་བཞག་ན། རྒྱ་ནག་ལ་ཞེན་ཁོག་བྱེད་དགོས་པ་སོགས། གང་ལྟར་དེ་ལྟ་བུའི་གནས་ཚུལ་ཐབས་སྐྱོ་པོའི་ངང་སོ་སོའི་མི་རིགས་ཀྱང་བརླག་འགྲོ་རྒྱུའི་ཉེན་ཁ་བྱུང་བ་རེད།

ང་རང་ཚོ་བོད་སོག་གཉིས་ཀར་བར་སྐབས་ཀྱི་ཉམས་མྱོང་སྐྱིད་སྡུག་གཅིག་གྱུར་བྱུང་བའི་གནས་ཚུལ་འོག་ལ། ང་ཚོ་འདིར་བཙན་བྱོལ་བར་ཡོད་མཁན་བོད་པའི་སར་ཁྱེད་རང་ཚོ་ཆེན་པོ་ཧོར་གྱི་ཡུལ་ཁག་ནས་སློབ་ཕྲུག་ཡོང་སྟེ་ང་རང་ཚོ་སྐྱིད་སྡུག་མཉམ་མྱོང་བྱས་ནས་གཙོ་ཆེ་ཤོས་ཕྱིན་ཆད་སངས་རྒྱས་ཀྱི་བསྟན་པའི་མེ་རོ་སླར་གསོས་ནས་བསྟན་པ་དང་འགྲོ་བའི་དོན་དག་གི་དམིགས་ཡུལ་སོགས་ཀྱི་ལས་འགན་ཞིག་ཟིན་ཏེ་ཁྱེད་རང་ཚོ་འདིར་སློབ་སྦྱོང་དུ་ཡོང་བས་ན་ང་རང་ཁྱེད་རང་ཚོ་ཐུག་སྟེ་དགའ་པོ་བྱུང༌།

འཛམ་གླིང་འདིའི་སྒང་ལ་འགྱུར་བ་ཧ་ཅང་ཆེན་པོ་འགྲོ་གི་ཡོད། དེ་སྔ་ཨུ་རུ་སུའི་ཁོངས་གཏོགས་ཀྱི་ས་ཁུལ་མང་པོ་ཞིག་ལ་རང་དབང་ཐོབ་ཡོད། བར་ལམ་རང་དབང་བྱུང་བའི་རྗེས་སུ་ས་ཁུལ་དེ་དག་གི་ནང་རང་ཉིད་ཀྱི་མི་རིགས་ལྟ་སྤྱོད་དང༌། ལྷག་པར་ནང་པ་སངས་རྒྱས་པའི་ཆོས་ལ་དོ་སྣང་ཆེན་པོ་སླེབས་ཏེ་དགོན་པ་གསར་རྒྱག་བྱེད་རྒྱུས་མཚོན་པས་ཆོས་ལ་དོ་སྣང་བྱེད་པ་དང་། ལྷག་དོན་སློབ་ཕྲུག་ཚོའི་ནང་དང༌། གཞོན་སྐྱེས་ཚོའི་ནང་ལ་ནང་པ་སངས་རྒྱས་པའི་ཆོས་ཀྱི་ཐོག་ལ་དོ་སྣང་ཤིན་ཏུ་ཆེན་པོ་བྱེད་ཀྱི་འདུག

དེ་བཞིན་ཡུལ་གྲུ་ཁག་ཚོའི་ནང་ལ་ཤེས་ཡོན་ཅན་སྒེར་སོ་སོ་ཆོས་ལ་དད་པ་ཡོད་མིན་ལ་མ་ལྟོས་པས་སོ་སོའི་མི་རིགས་ཀྱི་རྣམ་པ་མཚོན་པའི་ཆེད་ནང་པ་སངས་རྒྱས་པའི་ཆོས་དང་འབྲེལ་བའི་རིག་གཞུང་དེ་གལ་ཆེན་པོ་ཆགས་ཀྱི་ཡོད་སྟབས་རྒྱུ་མཚན་དེའི་ཐོག་ནས་སྒེར་སོ་སོ་ཆོས་པ་ཡིན་མིན་ལ་མ་ལྟོས་པའི་མི་རིགས་ཀྱི་རྣམ་པ་ཐོན་པ་ལ་ནང་པ་སངས་རྒྱས་པའི་ཆོས་དང་འབྲེལ་བའི་རིག་གཞུང་ཐོག་ལ་དོ་སྣང་ཆེན་པོ་བྱེད་དགོས་པ་ཞིག་ཆགས་ཏེ་དེང་སང་ས་ཁུལ་ཚང་མའི་ནང་ལ་ནང་པ་སངས་རྒྱས་པའི་ཆོས་དང་འབྲེལ་བའི་རིག་གཞུང་ཐོག་ལ་དོ་སྣང་ཆེན་པོ་བྱེད་མུས་རེད།

ཁ༽ བོད་སོག་གི་དཀའ་ཉེན་དང་། མི་རིགས་ཀྱི་རྣམ་པ།

ནང་སོག་ནི་ད་ལྟ་བོད་ནང་བཞིན་དཀའ་ངལ་འོག་ལ་བསྡད་ཡོད། ལྷག་པར་ནང་སོག་ཁུལ་ལ་རྒྱ་མི་ཕོན་ཆེན་པོ་ཞིག་སླེབས་ཤིང་། སོག་པོ་རང་ཉིད་གྲངས་ཉུང་མི་རིགས་ལྟ་བུ་ཆགས་ཟིན་པ་རེད། བོད་ཀྱི་ས་ཁུལ་ལ་གྲོང་དང༌། གྲོང་ཁྱེར་ཆེ་ཁག་རིགས་ཀྱི་ས་ཆ་ཚ་གྲང་མཐོ་དམན་སྙོམས་པོ་ཡོད་པ་མང་པོ་ཞིག་ལ་རྒྱ་མི་ཁྱོན་ཆེ་སླེབས་ཟིན་ཡོད། ཡིན་ནའང་བོད་ས་སྤྱི་བྱིངས་ལ་ཆ་བཞག་ན་ནང་སོག་ལྟ་བུའི་གནས་ཚུལ་ཉེན་ཁ་ད་ལྟའི་ཆར་མེད་ཀྱང་། གང་ལྟར་ནང་སོག་དང༌། བོད་གཉིས་ཀ་ག་ལེར་སོ་སོའི་མི་རིགས་དེ་སོ་སོའི་ལུང་པའི་ནང་ལ་ཉུང་བ་ཆགས་རྒྱུའི་ཉེན་ཁ་ཡོད།

དེ་ལྟ་བུ་གནས་ཚུལ་འོག་ལ་ང་རང་ཚོ་ཉུང་ཤས་ལྷག་པ་འདི་རྣམས་སྟོན་པ་སངས་རྒྱས་ཀྱི་རྗེས་འབྲང་གི་མི་རིགས་ཤིག་ཆགས་ཡོད། དཔེར་ན། ཁྱེད་རང་ཚོ་ནང་སོག་ལ་ཆ་བཞག་པ་ཡིན་ན། སྔར་གྱི་ལོ་རྒྱུས་ཐོག་ནང་སོག་གི་ས་ཁུལ་ནས་དངོས་གནས་དྲང་གནས་སངས་རྒྱས་ཀྱི་བསྟན་པའི་ཞབས་འདེགས་སྒྲུབ་མཁན་མཁས་པ་མང་པོ་བྱུང་ཡོད། བསྟན་པའི་ཞབས་འདེགས་ཆེན་པོ་སྒྲུབ་ཡོད། སོ་སོའི་མི་རིགས་ཀྱི་རིག་གཞུང་འདི་ཡང་སངས་རྒྱས་ཀྱི་ཆོས་དང་འབྲེལ་བའི་རིག་གཞུང་གི་རྣམ་པ་ཐོན་ཡོང་གི་ཡོད།

དེས་ན་སོ་སོ་རང་ཉིད་ཀྱི་ཕ་མེས་ནས་ཡོད་པའི་ཆོས་དང་རིག་གཞུང་འདི་དག་བདག་པོ་རྒྱག་དགོས་པ་དང༌། དེ་དང་ཆབས་ཅིག་དེང་དུས་ཀྱི་ཤེས་ཡོན་ལ་དོ་སྣང་བྱེད་དགོས། མདོར་ན་ཆོས་སྲིད་གཉིས་ཀའི་ཆ་ནས་ཆོས་ཀྱི་ཐོག་ནས་ཤེས་བྱ་ཡོན་ཏན་ཡོད་པ་དང༌། དེང་དུས་འཇིག་རྟེན་གྱི་ཤེས་བྱའི་གནས་ཚུལ་ཆ་ཚང་ཤེས་ཐུབ་པ་བྱས་ནས་དེ་གཉིས་ཟུང་སྦྲེལ་བྱུང་ན་ཡུལ་ལུང་ཡར་རྒྱས་དང༌། ནང་སེམས་ཀྱི་ཞི་བདེ་ཡོད་པ་བཅས་དེ་གཉིས་ཟུང་སྦྲེལ་གྱི་ཐོག་ནས་འགྲོ་རྒྱུ་དེ་ཧ་ཅང་གལ་གནད་ཆེ།

ག༽ འཚེ་མེད་ཞི་བ་དང་། འཐབ་རྩོད་ཀྱི་མིག་དཔེ།

དེ་རིང་འདིར་ཁྱེད་རང་ཚོ་སློབ་ཕྲུག་ཁ་ཤས་ཤིག་ཡོད་པ་རྣམས་བརྒྱུད་དེ་ངས་ཁྱེད་རང་ཚོ་རང་རང་སོ་སོའི་ཡུལ་ལ་འཕྲིན་ལན་བསྐུར་རྒྱུར་འཛམ་གླིང་ལ་འགྱུར་བ་འགྲོ་དང་འགྲོ་བཞིན་པའི་སྐབས་ཡིན་ཅིང་། ཡུལ་ལུང་གང་དུའང་རང་དབང་ཟེར་བ་འདི་དྲིན་ཆེན་པོ་རེད། རྒྱ་ནག་ལ་ཆ་བཞག་ན་ཡང་རིམ་པས་རང་དབང་ཆེ་རུ་ངེས་པར་དུ་འགྲོ་ངེས་ཡིན། དེས་ན་མི་རིགས་རང་ཉིད་ཀྱི་ཐོབ་ཐང་དང༌། མི་རིགས་རང་ཉིད་ཀྱི་ལོ་རྒྱུས་ཐོག་ནས་ཡོད་པའི་ནང་པ་སངས་རྒྱས་པའི་ཆོས་དང་འབྲེལ་བའི་རིག་གཞུང་རྣམས་ངོ་ཤེས་པ་བྱས་ནས་དེ་ལ་བདག་སྤྲོད་དང་། མི་རིགས་རང་ཉིད་ཀྱི་ཁེ་དབང་ཆ་ཚང་ལོངས་སུ་སྤྱོད་ཐུབ་པ་བྱེད་རྒྱུ་དེ་ཤིན་ཏུ་གལ་ཆེན་པོ་རེད།

དེ་ནས་ང་རང་ཚོ་ནང་ཁུངས་ལ་ཕྲན་བུའི་བློ་ཁ་མཐུན་མིན་གྱི་གནས་ཚུལ་བྱུང་ན་དེ་དག་སྤྱི་སར་བཞག་སྟེ། ཚང་མས་འགག་དོག་ས་དང༌། འགན་ཆེ་སའི་ཐོག་ལ་བློ་བསྒྲིམས་ནས་གཟབ་གཟབ་བྱེད་རྒྱུ་གལ་ཆེན་པོ་འདུག ང་ཚོ་བོད་པར་ཆ་བཞག་ན། ང་རང་ཚོའི་བདེན་མཐའ་གསལ་རྒྱུར་འབད་རྩོལ་འཐབ་རྩོད་བྱེད་ཀྱི་ཡོད་ལ། དེ་ཡང་མཐའ་གཅིག་ཏུ་འཚེ་མེད་ཞི་བའི་ལམ་ལ་བརྟེན་ནས་འགྲོ་བཞིན་ཡོད། དེས་རྐྱེན་པས་གྲངས་ཉུང་མི་རིགས་ཀྱི་ནང་དང༌། རྒྱ་ནག་རང་གི་ནང་དང་། འཛམ་གླིང་ཕྱི་ལ་ཡོད་པའི་རྒྱ་རིགས་སོགས་ཀྱིས་བོད་པས་འཚེ་མེད་ཞི་བའི་ལམ་ལ་བརྟེན་ནས་བདེན་པའི་འཐབ་རྩོད་བྱེད་སྟངས་འདིའི་ཐོག་ལ་གདུང་སེམས་མཉམ་བསྐྱེད་དང༌། ཤ་ཚའི་རྣམ་འགྱུར་སྟོན་མཁན་ཇེ་མང་དུ་འགྲོ་གི་འདུག

ང་རང་ཚོ་སོག་པོ་སྤུན་ཟླ་རྣམས་ནས་ཀྱང་དེ་ལྟར་བྱས་ཏེ་དངོས་གནས་རྒྱུ་མཚན་ལྡན་པ་དང༌། དྲང་པོ་དྲང་བཞག བདེན་པ་བདེན་གཏུགས་འཚེ་མེད་ཞི་བའི་ལམ་ལ་བརྟེན་ནས་རང་གི་ཐོབ་ཐང་འཐབ་རྩོད་བྱེད་རྒྱུ་གལ་ཆེན་པོ་རེད། འཛམ་བུ་གླིང་འདིའི་སྒང་ལ་ང་ཚོས་འཚེ་མེད་ཞི་བའི་ལམ་ལ་བརྟེན་ནས་བདེན་དོན་རྩོད་པའི་མིག་ལྟོས་གསར་པ་ཞིག་སྟོན་གྱི་ཡོད། འཛམ་བུ་གླིང་འདིའི་སྒང་ལ་རང་དབང་རྩོད་ལེན་བྱེད་མཁན་མི་རིགས་མང་པོ་ཡོད། མང་པོ་ཞིག་གིས་ཁྲལ་རང་བྱས་ནས་འགྲོ་དུས་འཕྲལ་སེལ་གྱི་དྲིལ་བསྒྲགས་དང༌། དོ་སྣང་ཕྲན་བུ་ཡོང་གི་ཡོད་ཀྱང༌། དེ་ནི་དཀའ་ངལ་གཅིག་སེལ་ཡང་གཉིས་དྲངས་པ་ལྟ་བུ་ཆགས་ཀྱི་ཡོད། འདི་ཕྱོགས་ནས་འཚེ་བ་བྱས་ན་ཕར་ཕྱོགས་ནས་དེའི་ལན་སློག་པ་དང་། ཡང་དེར་ཕལ་རྒོལ་ལན་སློག་ན། ཡང་དེར་ཡང་ཚུར་རྒོལ་ལན་བྱེད་སྐབས་མཇུག་བསྒྲིལ་རྒྱུ་མེད་པ་ལྟ་བུ་ཆགས་ཀྱི་ཡོད།

ང་ཚོ་བོད་པའི་རང་དབང་རྩོད་ལེན་བྱེད་སྟངས་འདི་མཐའ་གཅིག་ཏུ་འཚེ་མེད་ཞི་བའི་ལམ་ལ་བརྟེན་ནས་བསྡད་ཡོད། ཁྱེད་རང་ཚོ་གྲྭ་པ་རྣམས་ནས་ཀྱང་དེ་བཞིན་བྱས་ནས་བསམ་བློ་གཏོང་རྒྱུ་གལ་ཆེན་པོ་ཡིན། ཡོན་ཏན་མེད་ན་གང་ཡང་བྱེད་ཐུབ་ཐབས་མེད་པས། སོ་སོའི་རིག་གཞུང་བཟང་པོ་ཡོད་པ་འདི་དག་ཆ་ཚང་བ་ཡོད་པའི་ཐོག་ཏུ་དེང་དུས་ཀྱི་ཤེས་ཡོན་ཆ་ཚང་བ་གཅིག་ཡོད་པའི་ཐོག་ནས་འཐབ་རྩོད་བྱེད་དགོས། དགོན་པ་ཁག་དང་། ལྷ་ཁང་ཁག་འགྲེམ་སྟོན་ཁང་ལྟ་བུ་མིན་པར། དེའི་ནང་གི་དགེ་འདུན་པ་རྣམས་ནས་སློབ་སྦྱོང་ལ་དོ་སྣང་གནང༌དགོས་ལ། སློབ་སྦྱོང་བྱས་པ་དང་ཆབས་ཅིག་རང་གི་ཉམས་ལེན་བྱས་ནས་སོ་སོའི་སྒོ་གསུམ་གྱི་སྤྱོད་པའི་ཐོག་ནས་སངས་རྒྱས་ཀྱི་ཆོས་དེས་སྤྱི་ཚོགས་ནང་ལ་ཕན་ཐོགས་སྒྲུབ་པ་དང༌། མང་ཚོགས་ཡ་རབས་ཀུན་སྤྱོད་བཟང་པོ་ཡོང་ཐབས་ལ་ནང་པ་སངས་རྒྱས་པའི་ཆོས་ཀྱི་སློབ་སྦྱོང་སྲོལ་རྒྱུན་གང་འདྲ་ཞིག་ཡོད་པ་དེ་རིགས་ང་རང་ཚོའི་སྒོ་གསུམ་གྱི་སྤྱོད་པའི་ཐོག་ནས་སྤྱི་ཚོགས་ཀྱི་མདུན་ལ་ར་སྤྲོད་འཕེར་བ་བྱེད་རྒྱུ་ཤིན་ཏུ་གལ་པོ་ཆེན་པོ་རེད།

ང༽ བཟང་སྤྱོད་ཀྱི་དཀའ་ངལ་དང་། སྙིང་རྗེའི་ལྟ་སྤྱོད།

དེ་དང་ཆབས་ཅིག་དགོན་པ་ཁག་ཚོས་སློབ་གྲྭ་འཛུགས་པ་དང་། མི་མང་གི་ཤེས་ཡོན་ཐོག་ལ་ཞབས་འདེགས་སྒྲུབ་ཐབས་གང་མང་བྱེད་ཐུབ་ན་དེ་ལ་ངས་གནད་འགག་ཆེན་པོ་ཞིག་མཐོང་གི་འདུག ཐབས་ཤེས་ཐུབ་ན་སློབ་ཕྲུག་ཚོས་སློབ་སྦྱོང་བྱེད་པའི་སྐབས་ལ་སོ་སོའི་མི་རིགས་རང་ཉིད་ཀྱི་གོམས་གཤིས་བཟང་པོ་སློབ་སྦྱོང་བྱེད་རྒྱུ་དང༌། མདོར་ན་ཕ་མ་ཚུན་ཆད་ནས་སོ་སོའི་ཕྲུ་གུར་བསླབ་བྱ་བརྒྱབ། ཕ་མས་གློག་བརྙན་གྱི་ཐོག་ནས་ཕྲུ་གུར་ངོ་སྤྲོད་བྱེད་པ་ལྟ་བུའི་ཐོག་ནས་མི་ཡ་རབས་སྤྱོད་བཟང་ལྡན་པ་བཟོ་རྒྱུ་དེ་ཧ་ཅང་གལ་ཆེན་པོ་རེད།

དེང་སང་འཛམ་བུ་གླིང་འདིའི་སྟེང་དུ་དངོས་པོ་ཡར་རྒྱས་ཧ་ཅང་ཆེན་པོ་ཕྱིན་པའི་ལུང་པ་ཚོའི་ནང་ལ་ཡ་རབས་སྤྱོད་བཟང་གིས་ཕོངས་ཏེ་དཀའ་ངལ་མང་པོ་འཕྲད་ཀྱི་ཡོད། ང་རང་ཚོ་བོད་དང༌། བོད་དང་འབྲེལ་བའི་ཆེན་པོ་ཧོར་གྱི་ཡུལ་གྲུ་སོགས། ང་རང་ཚོའི་ས་ཁུལ་འདིའི་ནང་ལ་ཕ་མེས་ནས་བརྒྱུད་པའི་ཡ་རབས་སྤྱོད་བཟང་གི་མིག་ལྟོས་བཟང་པོ་ཡོད་པ་འདི་དངོས་གནས་འཛམ་བུ་གླིང་སྤྱི་ལ་སྟོན་མཁན་གྱི་མི་རབས་ལྟ་བུ་ཆགས་ཡོད། ང་རང་ཚོར་ཡོད་པའི་རིག་གཞུང་འདི་སོ་སོའི་མི་རིགས་རང་གི་རྣམ་པ་མཚོན་བྱེད་གལ་ཆེན་པོ་ཡིན་པར་མ་ཟད། འཛམ་གླིང་མི་རིགས་སྤྱིའི་ཁེ་ཕན་ཐོག་ལ་བསམ་བློ་བཏང་ནའང་གལ་ཆེན་པོ་ཆགས་ཡོད། དེ་དག་ཁྱེད་རང་ཚོས་སེམས་ལ་བཅངས་ནས་ཧུར་ཐག་བྱེད་རོགས་ཞེས་ཟེར་རྒྱུ་ཡིན།

ངས་ད་རེས་གོ་སྐབས་འདིར་ཁྱེད་རང་ཚོར་དཀའ་ངལ་ཡོད་པ་རྣམས་རིམ་པས་སེལ་ནས་ཚང་མའི་སེམས་ལ་རེ་བ་ཡོད་པ་ལྟར། གཞན་ཕན་གྱི་རང་བཞིན་ལྡན་པའི་བསྒྲུབ་བྱ་ཡོད་པ་རྣམས་བདེ་བླག་ཏུ་འགྲུབ་ཐུབ་པའི་སྨོན་ལམ་རྒྱག་གི་ཡོད་ལ། སྨོན་ལམ་བརྒྱབ་པ་དང་ཆབས་ཅིག་ང་རང་ངོས་ནས་ནུས་པ་གང་ཡོད་པ་རྣམས་ཀུན་ལ་ཕན་པའི་ཞབས་འདེགས་ད་ལྟ་བར་དུ་བྱས་པ་ཡིན་ལ། ད་དུང་ཡང་ཧུར་ཐག་བྱས་ནས་བསྒྲུབ་ངེས་ཡིན། དངོས་གནས་བོད་དང༌། ཧོར་གྱི་ཡུལ་གྲུ་ཁག་གི་ནང་ལ་ཡོད་པའི་ནང་པ་སངས་རྒྱས་པའི་ཆོས་དང་འབྲེལ་བའི་འཚེ་མེད་ཞི་བའི་ལྟ་བ་དང་སྤྱོད་པ། མདོར་ན་སྙིང་རྗེ་རྩ་བར་གྱུར་པའི་བསྟན་པ་འདི་ཉིད་རྒྱ་ནག་མི་མང་དུང་ཕྱུར་མང་པོ་ཞིག་གི་ཁེ་ཕན་ལ་ཐུག་ཡོད། ད་ལྟ་རྒྱ་ནག་སྲིད་གཞུང་གི་འགོ་ཁྲིད་ཚོས་ཆོས་དང་འབྲེལ་བའི་རིག་གཞུང་འདིས་མིའི་སྤྱི་ཚོགས་ནང་ལ་ཕན་ཐོགས་ཇི་ཙམ་ཡོད་པ་རྟོགས་མ་ཐུབ་པ་སོགས་ཀྱི་ཆ་ནས་མཐོང་ཚུལ་དང༌། ཁྱད་གསོད་ཡོང་གི་ཡོད་པ་ལས། རིམ་པས་རང་དབང་ཇེ་ཆེར་ཕྱིན་ན་ཏན་ཏན་ནང་པ་སངས་རྒྱས་པའི་ཆོས་དང་འབྲེལ་བའི་འཚེ་མེད་ཞི་བའི་ལྟ་བ་དང་སྤྱོད་པ། མདོར་ན་སྙིང་རྗེ་རྩ་བར་གྱུར་པའི་ཆོས་ཚུལ་འདིས་མི་དུང་ཕྱུར་མང་པོར་ཕན་ཐོགས་ངེས་ཅན་ཡོང་སྲིད་ལ། ང་ཚོའི་ཆོས་དང༌། རིག་གཞུང་ཉམས་པ་སོར་ཆུད་མི་ཉམས་གོང་འཕེལ་བྱེད་པ་འདི་རང་ཉིད་ཀྱི་ས་ཁུལ་དེ་གའི་མི་རིགས་གཅིག་པུའི་དོན་དག་མིན་པར། རྒྱ་མི་རིགས་ཀྱི་ཁེ་ཕན་ཐོག་ལ་ཡང་ཏན་ཏན་ཕན་ཐོགས་ཡོང་གི་རེད་བསམ་པ་དྲན་གྱི་འདུག ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༥ ཚེས་ ༢༦ ཉིན་དྷ་སྟེང་བོད་ཕྲུག་ཁྱིམ་སྡེར་འབེལ་འཇམ་གྱི་ཁྱིམ་ཚང་ཁག་དབུ་འབྱེད་མཛད་སྒོའི་ཐོག་སྩལ་བའི་བཀའ་སློབ།

ཀ༽ མ་འོངས་པའི་བདག་པོ་དང་། དྲང་བདེན་ལ་རྒྱབ་སྐྱོར།

དེ་རིང་འདིར་འབེལ་འཇམ་གྱི་གྲོགས་པོ་ཚོ་དང༌། འབེལ་འཇམ་གཞུང་ནས་ཀྱང་འབྲེལ་བ་ཡོད་པ་རེད། གང་ལྟར་དེ་རིང་འདིར་ཁྱིམ་ཚང་བཞི་སྒོ་འབྱེད་བྱེད་རྒྱུའི་གོ་སྐབས་འདི་ཐོག དང་པོར་སྦྱིན་བདག་གནང་མཁན་རྣམས་ལ་སྙིང་ཐག་པ་ནས་ཐུགས་རྗེ་ཆེ་ཞུ་རྒྱུ་ཡིན། དེ་བཞིན་ང་རང་གཅིག་པུ་མ་ཡིན་པར་ངས་བོད་རྒྱ་ཆེའི་མི་མང་གི་ཚབ་བྱས་ཏེ་ཐུགས་རྗེ་ཆེ་ཞུས་ཆོག་གི་རེད། གང་ཡིན་ཞེ་ན། འཛམ་གླིང་གང་དུ་ཡིན་ཡང་མ་འོངས་པ་གལ་ཆེར་འཛིན་གྱི་ཡོད། གལ་ཆེར་འཛིན་རྒྱུའི་མ་འོངས་པའི་དུས་ཚོད་ནང་ལས་འགན་རྐང་ལེན་བྱེད་མཁན་གཞོན་སྐྱེས་འདི་རྣམས་ཡིན། གལ་འགངས་ཆེན་པོ་ཡིན་པའི་མ་འོངས་པར་འགན་འཁུར་བྱེད་མཁན་གྱི་མི་ཐོག་འདི་རྣམས་ད་ལྟ་ན་གཞོན་གྱི་སྐབས་འདིར་ཤེས་ཡོན་གྱི་སྦྱོང་བརྡར་སྤྲོད་རྒྱུ་དང༌། ལུས་ཀྱི་འཚར་ལོངས་ཡག་པོ་ཡོང་བ། མི་གཤིས་བཟང་པོ་ཡོང་ཐུབ་པ། གང་ལྟར་ལུས་སེམས་གཉིས་ཀའི་ཆ་ནས་ཚད་དང་མཚན་ཉིད་ཚང་བའི་འཚར་ལོངས་ཡག་པོ་ཞིག་ཡོང་བ་བྱེད་རྒྱུ་གལ་ཆེན་ཡིན་པ་འདི་ལྟ་བུའི་ལས་ཀའི་ཐོག་ཐུགས་འཁུར་བཞེས་ཏེ་རོགས་རམ་གནང་བ་འདིར། ངས་བོད་མི་མང་གི་ཚབ་བྱས་ཏེ་ཐུགས་རྗེ་ཆེ་ཞུ་འདོད་བྱུང༌།

དེ་རིང་ངས་འདིར་ཞུ་འདོད་པ་ཅིག་ལ་རོགས་རམ་གནང་མཁན་ཚོས་བོད་པར་ཞེན་ནས་ཕྱོགས་ལྷུང་གི་བསམ་པའི་ཐོག་ནས་རོགས་པ་བྱས་པ་རེད་དམ་ཟེར་ན། དེ་ནི་རྩ་བ་ནས་མིན། བོད་པར་རོགས་པ་བྱེད་མཁན་ཚོས། ང་ཚོ་བོད་པ་རྣམས་ཡིན་ལུགས་ཚུལ་མཐུན་དང༌། བདེན་པ་བདེན་ཐོག་ལ་བསམ་བློ་གཏོང་མཁན་ཞིག་ཡིན་པ། བོད་པར་བདེན་པ་ཡོད་པ་དང༌། བོད་པས་དཀའ་ལས་རྒྱག་ཐུབ་ཀྱི་ཡོད་པ། བོད་མིའི་རང་གཤིས་བཟང་པོ་ཡིན་པ་བཅས་ཀྱི་རྒྱུ་མཚན་གྱི་ཐོག་ནས་བོད་པར་ཤ་ཚ་སླེབས་ཏེ་རོགས་རམ་བྱེད་ཀྱི་ཡོད། ང་ཚོ་བོད་པར་ཆབ་སྲིད་དང་དཔལ་འབྱོར་གྱི་ཐོག་ནས་སྟོབས་ཤུགས་ཡོད་ན། ཡ་རབས་ཀྱི་ཐོག་ནས་ཤ་ཚ་ཡོད་རུང་མེད་རུང༌། ཡང་རྒྱུ་མཚན་གཞན་ཞིག་གི་ཐོག་ནས་རྒྱབ་སྐྱོར་བྱེད་རྒྱུ་ཡོང་སྲིད།

དེ་ལྟ་བུའི་རྒྱབ་སྐྱོར་དེ་ཕྱོགས་ལྷུང་གི་རྒྱབ་སྐྱོར་ཡིན་པ་ལས་དྲང་བདེན་གྱི་རྒྱབ་སྐྱོར་ཞིག་མིན། ང་ཚོ་བོད་པར་དཔལ་འབྱོར་དང༌། ཆབ་སྲིད་ཀྱི་ཐོག་ནས་རེ་བ་བྱེད་ཡུལ་ཕལ་ཆེར་མེད། ཡིན་ན་ཡང་བོད་པར་འདི་འདྲའི་རྒྱབ་སྐྱོར་བྱེད་མཁན་ནི་རང་བཞིན་མིའི་ལྷན་སྐྱེས་ལ་གཅིག་གིས་གཅིག་ལ་བརྩེ་བ་བྱེད་པ་དང༌། ཡང་སྒོས་ཉམ་ཐག་དམན་ཅིང་ཕོངས་པ། དཀའ་ངལ་འཕྲད་པ་ཚོར་དམིགས་བསལ་གྱི་རོགས་པ་བྱེད་པ་འདི་མིའི་ལྷན་སྐྱེས་ཀྱི་རང་བཞིན་ཞིག་རེད། འདི་འདྲའི་གཞི་རྩའི་ཐོག་ནས་ང་ཚོ་བོད་པར་རྒྱབ་སྐྱོར་བྱས་པ་རེད། བོད་མི་ཚོས་ཀྱང་ང་ཚོ་བོད་པས་དྲང་བདེན་བྱེད་ཀྱི་ཡོད་སྟབས་རྒྱབ་སྐྱོར་བྱས་པ་རེད་བསམ་པའི་ངོས་འཛིན་བྱ་རྒྱུ་གལ་ཆེན་པོ་རེད།

བོད་པའི་ངོས་ནས་ཀྱང་ལྷག་བསམ་རྣམ་དག་དང༌། དྲང་པོ་དྲང་བཞག་མ་བྱས་ན་ང་ཚོར་རྒྱབ་སྐྱོར་བྱེད་མཁན་འདི་རྣམས་རྟག་པར་ཡོང་མིན་ངེས་པ་མེད། རྒྱུ་མཚན་ཞིག་གི་ཐོག་ནས་ང་ཚོར་རྒྱབ་སྐྱོར་བྱེད་ཀྱི་ཡོད་སྟབས་རྒྱུ་མཚན་དེ་རང་ལ་ཇི་སྲིད་ཚང་བའི་བར་ལ་རྒྱབ་སྐྱོར་ཡོང་གི་རེད། རང་ངོས་ནས་མགོ་བདེ་དྲན་འཕྲུལ་དང་། ཚུལ་མིན་མ་རབས་བྱས་ཚེ་ད་ལྟ་ང་ཚོར་དངོས་འབྲེལ་སྙིང་ཉེའི་ཤ་ཚ་བྱེད་མཁན་རྣམས་ཀྱང་གནས་ཐབས་མེད་ལ། དེ་ལྟར་མ་གནས་ནའང་ལེགས། ང་ཚོར་རྒྱབ་སྐྱོར་བྱེད་མཁན་ཚོ་གཟུ་བོར་གནས་པའི་ཐོག་ནས་བདེན་རྫུན་དབྱེ་འབྱེད་ཀྱིས་བདེན་པ་ལ་རྒྱབ་སྐྱོར་བྱེད་ཀྱི་ཡོད་པ་དེ་ང་ཚོས་ངོ་ཤེས་པ་བྱེད་དགོས། རྒྱབ་སྐྱོར་བྱེད་མཁན་ཚོར་ཁྱེད་ཚོས་ང་ཚོར་རྒྱབ་སྐྱོར་རོགས་རམ་གནང་བ་འདི་ཕྱོགས་སུ་ལྷུང་བའི་རྒྱབ་སྐྱོར་གནང་གི་ཡོད་པར་ངོས་འཛིན་བྱེད་ཀྱི་མེད་ཅེས་ཤོད་ཀྱི་ཡོད། བོད་པར་རྒྱབ་སྐྱོར་བྱེད་མཁན་འདི་རྣམས་དོན་གྱིས་བདེན་པར་རྒྱབ་སྐྱོར་བྱེད་ཀྱི་ཡོད་སྟབས། དེའི་ཐོག་ནས་བོད་པའི་གནས་ཚུལ་འདི་བདེན་པ་ཡིན་པའི་མངོན་རྟགས་ལྟ་བུ་ཆགས་ཀྱི་ཡོད་པར་བརྟེན་ང་ཚོ་སྤོབས་པ་སྐྱེས་ཀྱི་འདུག་ཅེས་ངོས་ནས་རྣམ་ཀུན་ཤོད་ཀྱི་ཡོད་པ་དེ་དེ་རིང་འདིར་ཡང་ཞུ་འདོད་བྱུང༌། དེ་ནི་དོན་ཚན་གཅིག་ཡིན།

ཁ༽ གཙང་སྦྲ་འཕྲོད་བསྟེན་དང་། བུ་ཕྲུག་ལ་ལྟ་རྟོག

དོན་ཚན་གཅིག་ལ་རྣམ་ཀུན་ངོས་ནས་རྟག་པར་ཤོད་ཀྱི་ཡོད་ལ། འདིར་བསྐྱར་བཤད་ཡང་བཤད་བྱེད་དགོས་དོན་མེད། གོང་དུ་ཁྱིམ་ཚང་ཁག་བཞི་ལ་ལྟ་བར་འགྲོ་སྐབས་ཁང་པའི་ནང་དངོས་གཙང་ཡོད་པ་དང༌། ཐབ་ཚང་ནང་གི་དངོས་སྤྱད་སོགས་ཧ་ཅང་ཡག་པོ་འདུག ང་ཚོས་འདིར་འཁྱུག་ཙམ་མཐོང་བ་ལས་རྟག་པར་འདིར་སྡོད་ཀྱི་མེད། འདིར་འཁྱུག་ཙམ་མཐོང་བའི་སྐབས་འདྲ་ཆགས་པོ་ཡོད་པ་དེས་ཚིམས་ཏེ་མ་བསྡད་པར་ཆུ་ཚོད་ ༢༤ རིང་དང༌། བདུན་ཕྲག་དང༌། ཟླ་བ། ལོ་སྦྲེལ་ནས་འདིའི་ནང་འགན་འཁུར་ལྟ་རྟོག་བྱེད་མཁན་ཚོས་ཉིན་གཅིག་ལྟར་ལས་ཀ་ཚགས་ཚུད་པོ་དང༌། དང་བ་འདྲེན་པ་བྱེད་རྒྱུ་གལ་ཆེན་པོ་རེད། གཞན་ལྟ་སྐོར་ལ་ཡོང་སྐབས་འདྲ་ཆགས་པོ་བཟོས། རྣམ་ཀུན་སྡོད་སྟངས་ཐད་ཡང་ན་གཙང་སྦྲ་འཕྲོད་བསྟེན་ཡག་པོ་མེད་པ། འདིར་དམིགས་ཡུལ་གཙོ་བོ་ནི་ཕྲུ་གུར་ལྟ་རྟོག་བྱེད་རྒྱུ་ཡིན་པ་ལས། ཁྱིམ་ཚང་གི་ཕ་མ་སོ་སོ་མི་ཚེ་སྐྱེལ་རྒྱུའི་དོན་དེ་གཙོ་བོ་མིན་སྟབས། ཁྱིམ་ཚང་སོ་སོའི་ནང་གི་ཕྲུ་གུ་འདི་རྣམས་བདག་པོ་གཙོ་བོ་ཡིན་པར་ངོས་འཛིན་ཐོག་ནས་དེ་ལུགས་ཀྱི་འཚོ་བ་སྐྱེལ་སྟངས་ཤིག་དགོས་པ་ལས། ཁྱིམ་ཚང་སོ་སོའི་ནང་ལ་ཡོད་པའི་རྒན་པ་གཉིས་པ་དེ་བདག་པོ་ཡིན་པ་ལྟ་བུ་དང༌། ཕྲུ་གུ་འདི་རྣམས་ཧ་ལམ་སྡུག་ས་ནས་བཤད་ན་ཚེ་གཡོག་ལྟ་བུ་བྱས་ན་ཧ་ཅང་ཐབས་སྡུག་རེད། དུས་རྒྱུན་ནས་ད་ལྟ་ཁྱིམ་ཚང་སོ་སོའི་ནང་ལ་ཡོད་པའི་ལས་ཀ་བྱེད་མཁན་ཚོས་མ་གཞི་ཧུར་བརྩོན་བྱེད་ཀྱི་ཡོད་ན་ཡང༌། མ་བྱུང་སྔོན་འགོག་ཆེད་བཤད་ན་ང་རང་ཚོའི་ལས་ཀ་བཟང་པོ་འདི་དག་ག་ལེར་ཉམས་ཞན་ལ་འགྲོ་རྒྱུ་འདི་ལས་སླ་པོ་འདུག ཉམས་ཞན་ལ་སོང་ཟིན་ཚེ་ཡར་རྒྱས་འགྲོ་བ་ཞིག་བཟོ་རྒྱུ་ཁག་པོ་འདུག འཐུས་མ་ཤོར་གོང་ལ་ཁང་པ་ལྟ་བུ་སེར་ག་དང་པོ་ནས་མ་ཤོར་གོང་ལ་གཟབ་གཟབ་བྱེད་རྒྱུ་གལ་ཆེན་པོ་རེད། ཁྱེད་རང་ཚོ་ཁྱིམ་ཚང་ནང་ལས་ཀ་བྱེད་མཁན་ཚོས་སོ་སོའི་ལས་འགན་གང་ཡོད་པ་དེ་ངོས་འཛིན་ཡག་པོ་བྱས་པའི་ཐོག་ནས་ཧུར་བརྩོན་གྱི་ལོ་ཟླ་སྦྲེལ་ནས་འགྲོ་རྒྱུ་ཧ་ཅང་གལ་ཆེན་པོ་རེད།

དེ་ནས་འགོ་བྱེད་མཁན་ཚོས་ཡིན་ན་ཡང་ཡིག་ཚང་ནང་ཡིག་ཐོག་ནས་འདྲ་ཆགས་པོ་ཡོད་པ་དེ་ཙམ་ལ་ཆོག་ཤེས་བྱས་ཏེ་སྡོད་པ་མ་ཡིན་པར་ཁྱིམ་ཚང་སོ་སོའི་ནང་དུས་སྐབས་ངེས་མེད་ལ་ལྟ་སྐོར་དང་ཞིབ་འཇུག་བྱས་ཏེ་ཡང་སྙིང་ཕ་མ་ཐག་རིང་ལ་བསྡད་པའི་ཕྲུ་གུ་ཆུང་ངུ་རྣམས་འདིར་སློབ་སྦྱོང་བྱེད་ས་ཞིག་ལ་བཞག་ཡོད་པ་རེད། ཕ་མ་ཚོས་ལུས་པོས་ཁད་ཀྱིས་ཆོད་དེ་བསྡད་ཡོད་ཀྱང་། སེམས་ནང་ཕྲུ་གུ་དེ་དྷ་སར་བོད་ཁྱིམ་ནང་སློབ་སྦྱོང་བྱས་ཏེ་བསྡད་དེ་ཡག་པོ་ཡོད་བསམས་ནས་སྡོད་པ་དང༌། ཕྲུ་གུ་ཚོ་ཡིན་ན་ཡང་ཕ་མ་དང་ཁ་བྲལ་ནས་བསྡད་ཡོད་ཀྱང་། འདི་ནང་སློབ་སྦྱོང་དང་མི་ཚེ་སྐྱེལ་སྟངས་སྐྱིད་པོ་ཡོད་བསམ་པ་ཞིག་དགོས་པ་ལས། ཕ་མ་ཐག་རིང་ལ་སྡོད་མཁན་ཚོའི་བསམ་བློའི་ནང་ངའི་ཕྲུ་གུ་དེ་གང་འདྲ་ཡོད་དམ་མ་གིར་དཀའ་ངལ་འདི་འདྲ་ཡོད། ཐུབ་ཚོད་ཤོད་མཁན་དེ་ལྟ་བུ་ཡོད་བསམས་ནས་དྲན་དགོས་པ་ཞིག་དང༌། ཕྲུ་གུའི་ངོས་ནས་ཡིན་ན་ཡང་ཁྱིམ་ཚང་ནང་སྡོདེ་རིང་བཙན་དབང་འོག་ཚེ་གཡོག་རྒྱུགས་ཀྱི་ཡོད་པ་ལྟ་བུའི་བསམ་ཚུལ་བྱུང་ན་ཁྱིམ་ཚང་བཙུགས་པའི་དགོས་པ་མ་བྱུང་བ་རེད། ཁྱེད་ཚོ་འདིར་ལྟ་རྟོག་བྱེད་མཁན་ཚོས་རྩ་བའི་དམིགས་ཡུལ་དང༌། དགོས་དོན་ལེགས་སྒྲུབ་ཡོང་བར་ལས་ཁུངས་ནང་ནས་ལྟ་སྐོར་ཞིབ་འཇུག་བྱས་ཏེ། དངོས་ཤུགས་བརྒྱུད་གསུམ་ནས་བརྟག་དཔྱད་དོ་སྣང་བྱེད་རྒྱུ་གལ་ཆེན་པོ་རེད། ད་ལྟ་སྐྱོན་ཤོར་ཡོད་གནས་གོ་རྒྱུ་མི་འདུག་ཀྱང་འཐུས་ཤོར་ཕྱིན་ན་ཧ་ཅང་ཕངས་པོ་རེད། གང་ཡིན་ཞེ་ན། ཕྲུ་གུ་བརྒྱ་ཕྲག་སྟོང་ཕྲག་ལ་ཕན་གནོད་འབྲེལ་གྱི་ཡོད་སྟབས། ད་ལྟ་ཕྲུ་གུའི་བསམ་བློའི་ནང་མ་བདེ་བ་ཞིག་བྱུང་ན་མི་ཚེ་གཅིག་ལ་ཕན་གནོད་འབྲེལ་གྱི་ཡོད་པར་བརྟེན། དེ་ནི་དོན་དག་ཆུང་ཆུང་མིན་པར་དོན་ཆེན་རེད། དེར་བརྟེན་སྣང་མེད་དང༌། ལྷོད་གཡེང་དུ་མ་སོང་བ་ཚང་མས་ཧུར་སྐྱེད་གནང་རོགས་ཞུ་རྒྱུ་ཡིན། གཞན་དག་ཞུ་རྒྱུ་གང་ཡང་མེད། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༦ ཚེས་ ༡༧ ཉིན་ཀ་རུ་ཎ་ཚོགས་པས་སློབ་གྲྭ་འཛུགས་རྒྱུའི་མཛད་སྒོའི་སར་སྩལ་བའི་བཀའ་སློབ།

ཀ༽ ཤེས་ཡོན་གྱི་ཆ་རྐྱེན་དང་། རྣམ་དཔྱོད་ཀྱི་ནུས་པ།

དེ་རིང་འདིར་ཕེབས་པའི་དགེ་བཤེས་རྣམ་པ་དང༌། ས་གནས་ཀྱི་ཕྱག་ལས་འགན་འཁུར་བཞེས་མི། མི་མང་བཅས་ཚང་མར་ཞུ་རྒྱུར། བཀའ་འགྱུར་རིན་པོ་ཆེ་ནས་ཐུགས་འཁུར་བཞེས་ནས་སློབ་གྲྭ་ཞིག་རྒྱག་རྒྱུའི་སྔོན་འགྲོའི་རྟེན་འབྲེལ་ཐོག་འཁྱུག་ཙམ་བཅར་ཐུབ་པ་དགའ་པོ་བྱུང༌། རིན་པོ་ཆེའི་ཚོགས་པའི་ངོས་ནས་ཁུར་བླངས་པའི་ཐོག ས་གནས་མི་མང་ནས་མཐུན་འགྱུར་དང༌། རྒྱབ་སྐྱོར། དེ་བཞིན་ས་གནས་འབྲེལ་ཡོད་ལས་བྱེད་ཚོའི་ཐོག་ནས་ཀྱང་ཐུགས་འཁུར་དང་རྒྱབ་སྐྱོར་ཆེན་པོ་གནང་བ་དེར་ངས་བསྔགས་བརྗོད་དང་ཐུགས་རྗེ་ཆེ་ཞུ་གི་ཡོད།

ཚང་མས་མཁྱེན་གསལ་ལྟར་བདེ་བ་འདོད་པ་དང༌། སྡུག་བསྔལ་མི་འདོད་པའི་ཆ་ནས་དབྱེ་བ་འབྱེད་རྒྱུ་མེད་པར་སེམས་ཅན་ཚང་མ་གཅིག་པ་རེད། གཟུགས་སྟོབས་ཆེ་ཆུང་ཐོག་ནས་བཤད་ན་མི་གཟུགས་སྟོབས་ཆེ་བའི་གྲས་ལ་ཚུད་ཀྱི་མེད་ན་ཡང༌། འགྲོ་བ་མི་ཟེར་བ་འདིར་ཁྱད་ཆོས་གཙོ་བོ་ནི། རྣམ་དཔྱོད་ཀྱི་ནུས་པ་གཞན་དང་མི་འདྲ་བ་ཞིག་ཡོད་པའི་ཆ་ནས་སེམས་ཅན་འདྲ་འདྲའི་ནང་ནས་རླབས་ཆེ་བ་ཆགས་ཀྱི་ཡོད། ཡིན་ནའང་རང་བཞིན་གྱི་རྣམ་དཔྱོད་ཡོད་པ་ཙམ་གྱིས་མི་ཆོག་པར་རྣམ་དཔྱོད་དེ་རྐྱེན་ཞིག་ལ་བརྟེན་ནས་གོང་ནས་གོང་དུ་འཕེལ་ཐུབ་པ་ཞིག་བྱེད་དགོས་པ་རེད། སློབ་སྦྱོང་བྱ་རྒྱུ་ནི་མིའི་རྣམ་དཔྱོད་ཀྱི་ནུས་པ་གོང་ནས་གོང་དུ་འཕེལ་བའི་ཆ་རྐྱེན་གཙོ་བོ་ཞིག་ཡིན་ཅིང་། དེང་སང་སློབ་སྦྱོང་ལ་དོ་སྣང་བྱ་རྒྱུ་དེ་འཛམ་གླིང་ཀུན་ལ་ཁྱབ་པའི་བྱ་བ་ཞིག་ཡིན་པས། སློབ་སྦྱོང་ལ་དོ་གལ་ཆེན་པོ་བྱེད་དགོས། ཤེས་ཡོན་ཡག་པོ་ཡོད་ནའང་ཤེས་ཡོན་གྱི་རྣམ་དཔྱོད་དེ་ཕན་པའི་དོན་ཆེན་ཞིག་ཏུ་འགྲོ་བ་ལ་ལྷག་བསམ་བཟང་པོ་དང་ཟུང་དུ་འབྲེལ་དགོས། དཔེར་ན། དེང་སང་ནུབ་ཕྱོགས་རྒྱལ་ཁབ་དེ་ཚོ་དངོས་པོ་ཡར་རྒྱས་ཧ་ཅང་ཆེན་པོ་ཕྱིན་ནས། འཛམ་གླིང་ཡར་རྒྱས་ཞན་པའི་རྒྱལ་ཁབ་ཚོས་དཔེ་བལྟ་ས་ལྟ་བུ་ཆགས་ཡོད་ན་ཡང༌། ཡར་རྒྱས་ཕྱིན་པའི་ལུང་པ་དེ་ཚོའི་ནང་མིའི་སེམས་ཀྱི་དཀའ་ངལ་དམིགས་བསལ་ཅན་ཞིག་ཡོང་གི་ཡོད་པ་དེའི་ཐོག་ནས་ཤེས་ཡོན་གཅིག་པོས་འདང་གི་མེད། ཤེས་ཡོན་དེ་ལྷག་བསམ་བཟང་པོས་རྒྱབ་འཁྱོག་པ་ཞིག་དགོས་ཀྱི་ཡོད་པ་ང་ཚོར་ངོ་འཕྲོད་ཡོང་གི་འདུག

ཁ༽ སློབ་གྲྭས་ཤེས་ཡོན་དང་། དགོན་སྡེས་བཟང་སྤྱོད།

ངས་རྒྱ་གར་གྱི་གྲོགས་པོ་ཚོར་ནུབ་ཕྱོགས་རྒྱལ་ཁབ་ཀྱི་ཚན་རིག་དང༌། དངོས་པོ་ཡར་རྒྱས་ཕྱིན་པ་དེར་མིག་དཔེ་བལྟས་ནས་ལུང་པའི་ནང་ལ་འཛུགས་སྐྲུན་ངེས་པར་དུ་བྱེད་དགོས་ཀྱང༌། རྒྱ་གར་འཕགས་པའི་ཡུལ་ལ་གནའ་རབས་ནས་ནང་བསམ་བློའི་གནས་ཚད་མཐོ་པོ་དང༌། ལྟ་བ་བཟང་པོ་ཡོད་པ་དེ་ངེས་པར་དུ་ཟུང་སྦྲེལ་བྱེད་དགོས་པ་དེ་གནད་ཆེན་པོ་རེད་ཅེས་རྟག་ཏུ་ཤོད་ཀྱི་ཡོད། སྔ་དུས་ལུང་པ་མང་པོའི་ནང་དུ་རྣམ་དཔྱོད་དང་འབྲེལ་བའི་ཤེས་ཡོན་གོང་འཕེལ་གཏོང་རྒྱུའི་ལས་འགན་སློབ་གྲྭ་ཁག་དང༌། ལྷག་བསམ་ཡག་པོ་ཡོང་བའི་འགན་ཆོས་སྡེ་ཚོས་འཁྱེར་གྱི་ཡོད་པ་རེད།

དེང་སང་སྤྱི་ཚོགས་ནང་ཆོས་སྡེ་ཚོར་དེ་ཙམ་གྱི་ནུས་པ་མེད་པ་ལྟ་བུ་མིའི་ལྷག་བསམ་བཟང་པོ་ཡོང་རྒྱུའི་འགན་འཁུར་བྱེད་མཁན་མེད་པས་འཐུས་ཤོར་ཆེན་པོ་འགྲོ་གི་འདུག ངའི་རེ་བ་ལ་ད་ལྟ་སློབ་གྲྭ་འགོ་ཚུགས་པ་འདིས་ཕྱིན་ཆད་མིའི་རྣམ་དཔྱོད་གོང་འཕེལ་གཏོང་རྒྱུའི་ཆ་རྐྱེན་སྒྲུབ་པ་དང་ཆབས་ཅིག མི་ལྷག་བསམ་བཟང་པོ་ཡོང་བའི་ཆ་རྐྱེན་ཡང་མཉམ་དུ་ཡོང་བའི་རེ་བ་བྱེད་བཞིན་ཡོད་ལ། ཁྱེད་ཚོས་ཐོག་མ་ནས་མིའི་ལྷག་བསམ་དང༌། རྣམ་དཔྱོད་གཉིས་ཀ་བཟང་པོ་ཡོང་ཐུབ་པའི་དམིགས་ཡུལ་འཛིན་རོགས་གནང་ཞེས་ཞུ་རྒྱུའི་དོན་ཚན་གཅིག་ཡིན།

ག༽ ཆོས་ལུགས་མཐུན་ལམ་དང་། འགྲོ་བའི་ཞབས་འདེགས།

འཛམ་གླིང་འདིའི་ཐོག་ནང་པ་སངས་རྒྱས་པས་མཚོན་ཆོས་ལུགས་འདྲ་མིན་མང་པོ་ཞིག་ཡོད་ལ། ཆོས་ལུགས་གཙོ་ཆེ་བ་དེ་དག་གིས་འཛམ་གླིང་ནང་ད་ལྟ་བར་མི་ས་ཡ་མང་པོ་ཞིག་ལ་ཕན་ཐོགས་སྒྲུབ་ཀྱི་ཡོད་ཅིང་། དེའི་ནང་ནས་ང་ཚོ་ནི་གནའ་རབས་ནས་སངས་རྒྱས་བཅོམ་ལྡན་འདས་ཀྱི་རྗེས་སུ་འབྲང་མཁན་ཡིན། ཁུ་ནུའི་ཡུལ་ཕྱོགས་ནས་ཁུ་ནུ་བླ་མ་བསྟན་འཛིན་རྒྱལ་མཚན་དང༌། རྒན་རིག་འཛིན་བསྟན་པ་སོགས་མཁས་གྲུབ་གཉིས་ལྡན་ང་ཚོའི་མི་ཐོག་འདིར་ཡང་ཡོད་མུས་རེད།

ང་ཚོའི་ཆོས་བརྒྱུད་མི་འདྲ་བ་རྣམས་ཀྱིས་འགྲོ་བ་མི་ལ་ཕན་ཐོགས་ཞབས་འདེགས་སྒྲུབ་པའི་ཆེད་དུ་ཆོས་བརྒྱུད་ཕན་ཚུན་མཐུན་པོ་དགོས་པ་དེ་ཧ་ཅང་གལ་ཆེན་པོ་རེད། ཆོས་ལུགས་ཀྱི་ལྟ་བ་དང༌། གྲུབ་མཐའ་མི་འདྲ་བ་མང་པོ་ཡོད་ན་ཡང་ཆོས་བརྒྱུད་ཕན་ཚུན་མཐུན་པོ་ཡོང་བའི་གཞི་རྩ་མང་པོ་ཡོད། ཆོས་བརྒྱུད་མཐུན་པོ་མི་ཡོང་བའི་འགལ་རྐྱེན་གཅིག་ནི་ཆོས་བརྒྱུད་སོ་སོའི་རྗེས་འབྲང་པ་དག་གིས་རང་རང་སོ་སོའི་ལྷག་བསམ་ཡིན་ཁུལ་གྱི་ཐོག་ནས་སོ་སོའི་ཆོས་བརྒྱུད་དེའི་ནང་ཡོང་ན་ཡག་པོ་ཡོད་ལུགས་ཧབ་ཐོབ་ལྟ་བུ་བྱེད་པ་དེ་རེད། ནུབ་ཕྱོགས་ནང་ཕ་མེས་ནས་ཡེ་ཤུའི་ཆོས་ཡིན་སྟབས་ངས་ནུབ་ཕྱོགས་པ་ཚོར་ཁྱོད་ཚོའི་ཕ་མེས་ཀྱི་ཆོས་ཡེ་ཤུ་ཡིན་སྟབས་དེ་རང་བྱས་ན་ཡག་གི་རེད་ཤོད་ཀྱི་ཡོད།

དེ་བཞིན་ང་ཚོར་ཆ་བཞག་ན། ཕ་མེས་ནས་ནང་པ་ཡིན་པས་ང་ཚོ་ནང་པ་རང་བྱས་ན་ལེགས། མ་གཞི་ཆོས་བྱེད་དང་མ་བྱེད། ཆོས་ལུགས་གང་ཞིག་བྱེད་མིན་རང་དབང་རེད། ཡིན་ནའང་ཆོས་ལུགས་ཕར་བསྒྱུར་ཚུར་བསྒྱུར་མང་པོ་བྱས་ན་རྗེས་སུ་དཀའ་ངལ་འཕྲད་ཀྱི་འདུག དེ་ནི་ང་རང་གི་ཉམས་མྱོང་ཐོག་ནས་དོ་སྣང་བྱུང༌། དཔེར་ན། ཡེ་ཤུ་འགའ་ཞིག་ནང་པ་བྱས། གང་མཚམ་ནས་ལྟ་སྤྱོད་རན་མིན་གྱི་དཀའ་ངལ་འཕྲད་ཀྱི་འདུག ང་ཚོའི་ཕ་མེས་ནས་ནང་པའི་ཆོས་ལ་དད་པ་བྱེད་ཀྱི་ཡོད། དད་པ་བྱས་པ་གཅིག་པུས་མི་འགྲིགས་པས་རང་གིས་དད་པ་བྱེད་སའི་ཆོས་དེ་གང་འདྲ་ཞིག་ཡིན་པ་དོ་ཁུར་བྱས་ནས་ཤེས་ཐབས་བྱེད་རོགས་བྱེད་ཟེར་རྒྱུ་ཡིན། ད་ལྟ་ཆོས་ཀྱི་གནས་ཚུལ་བརྗོད་པ་འདི་ནང་གི་སེམས་རྒྱུད་གཙང་མ་བཟོ་རྒྱུ་དེ་རེད།

ང༽ ཁོར་ཡུག་སྲུང་སྐྱོབ་དང་། གཙང་སྦྲ་འཕྲོད་བསྟེན།

དེ་བཞིན་རང་ཉིད་གང་དུ་སྡོད་སའི་ས་ཕྱོགས་འདི་ཡང་གཙང་སྦྲ་བྱ་རྒྱུ་དེ་གལ་ཆེན་པོ་རེད། སྤྱོད་འཇུག་ལས།

ཐམས་ཅད་དུ་ནི་ས་གཞི་དང༌། །

གསེགས་མ་ལ་སོགས་མེད་པ་དང༌། །

ལག་མཐིལ་ལྟར་མཉམ་བཻཌཱུརྱའི། །

རང་བཞིན་འཇམ་པོར་གནས་གྱུར་ཅིག །

ཅེས་ང་ཚོས་མོས་པ་དེ་འདྲ་ཞིག་བྱེད་བཞིན་ཡོད། དེ་ལྟར་དངོས་སུ་ལམ་སེང་འགྲུབ་ཀྱི་མེད་ནའང་མོས་པ་ཚུད་ཆད་ཀྱིས་ས་ཕྱོགས་ཡིད་དུ་འོང་བ་དང༌། བཀོད་པ་མཛེས་པ་ཞིག་སྒོམ་གྱི་ཡོད་པར་བརྟེན། སྒོམ་པ་གཅིག་པུ་མིན་པར་ལག་ལེན་དངོས་ཀྱི་ཐོག་ནས་རང་ཉིད་སྡོད་སའི་ས་ཆ་གཙང་མ་བཟོས་ཏེ་འཕྲོད་བསྟེན་སོགས་ལ་ཕན་པ་ཡོད་པ་ཞིག་བྱ་རྒྱུ་དེ་གལ་ཆེན་པོ་རེད།

རྒྱ་གར་ནང་ལ་བཟོ་གྲྭ་མང་པོ་དང༌། མི་འབོར་མང་པོ་ཡོད་པས་མཁའ་རླུང་བཙོག་པ་ཆགས་ནས་མིག་ཚ་བ་དང༌། གློ་བ་ལ་སྐྱོན་ཡོང་གི་ཡོད་པ་དེ་དག་གི་དཀའ་ངལ་སེལ་ཐབས་ལ་འགྲོ་སོང་མང་པོ་བཏང་ནས་ཐབས་ཤེས་བྱེད་ཀྱི་ཡོད་པ་རེད། འདི་ཕྱོགས་ས་ཆ་གཙང་མ་དང༌། མཁའ་རླུང་ཡག་པོ་ཡོད་པ་འདི་དག་སྡུག་ཏུ་མི་འགྲོ་བ་ཁྱེད་ཚོས་གཟབ་གཟབ་བྱས་ནས་དོ་སྣང་བྱེད་དགོས། འདི་ཁུལ་རིའི་རྩེ་མོར་གངས་དང་། བར་དུ་མཛེས་སྡུག་ལྡན་པའི་སྤང་། ནགས་གསེབ་ཀྱི་བཀོད་པ་སོགས་ཡོད། ས་གཞི་གཙང་མ་ཡོད་པ་དེ་ནི་མི་མང་པོས་སྨོན་པའི་གནས་ཤིག་རེད།

དཔེར་ན། ང་རྒྱ་ཐང་ཚ་བ་ཆེན་པོ་ཞིག་ནས་ཐད་འཕུར་གནམ་གྲུའི་ནང་ཡོང་སྐབས་འདི་ཕྱོགས་གནམ་གཤིས་བསིལ་ལ། རང་བཞིན་གྱི་ཡུལ་ལྗོངས་མཛེས་སྡུག་ལྡན་པ། དངོས་གཙང་ཡོད་པའི་ཚོར་སྣང་བྱུང་བས་ཡུལ་འདི་གཙོག་ཏུ་མི་འགྲོ་བའི་ཁྱིམ་ཚང་མི་རེ་ངོ་རེ་དང༌། མི་མི་རེ་ངོ་རེས་དོ་སྣང་བྱེད་དགོས། ས་ཆ་གཙོག་པ་ཡོང་གཞིའི་ཤོག་སྙིགས་ཀྱིས་མཚོན་པའི་དངོས་པོ་གང་བྱུང་དུ་གཡུག་པ་སོགས་མ་བྱས་པར་ས་ཁུལ་གཙང་མ་ཡོང་ཐབས་བྱེད་དགོས། མ་འོངས་པར་འགྲོ་སོང་མང་པོ་གཏོང་མི་དགོས་པ་བྱས་ན་ལེགས། ཁྱེད་རང་ཚོས་ཁོར་ཡུག་བདག་གཅེས་འཕྲོད་བསྟེན་ཐོག་ལ་དོ་སྣང་ཡོད་ཀྱི་རེད་ལ། ད་དུང་དམིགས་བསལ་དོ་སྣང་བྱེད་རོགས་བྱོས་ཞེས་བརྗོད་རྒྱུ་ཡིན། ང་ཚོ་བོད་པ་ཚོ་སོ་སོའི་ལུང་པ་རྒྱ་ཆེ་བ་དང༌། མི་འབོར་ཉུང་བའི་རྐྱེན་གྱིས་ཁོར་ཡུག་ལ་དོ་སྣང་བྱ་རྒྱུ་གོམས་གཤིས་ལ་མ་འཇགས་པ་ལྟ་བུ་རེད། དེའི་ངོ་སྤྲོད་གསལ་པོ་བྱ་རྒྱུ་དེ་གནད་འགག་འདུག་བསམ་པ་བྱུང༌།

ཅ༽ ལྷག་བསམ། རྣམ་དཔྱོད། ཕ་མེས་ཀྱི་གོམས་གཤིས།

མདོར་བསྡུས་ན་སློབ་གྲྭ་འདི་ནས་ལྷག་བསམ་དང༌། རྣམ་དཔྱོད་གཉིས་ལྡན་གྱི་སློབ་ཕྲུག་ཐོན་ཐུབ་པའི་དམིགས་ཡུལ་འཇོག་ཐུབ་པ། གཉིས་པ། ང་རང་ཚོར་ཕ་མེས་ནས་ནང་ཆོས་ཀྱི་གོམས་གཤིས་བཟང་པོ་ཡོད་པ་འདི་ཉམས་པོ་སོར་ཆུད་མི་ཉམས་གོང་འཕེལ་དང༌། སོ་སོས་ཆོས་ཀྱི་གནས་ཚུལ་ཤེས་པ་བྱ་རྒྱུ། གསུམ་པ། ཁོར་ཡུག་གི་གཙང་མ་འཕྲོད་བསྟེན་ཐོག་ལ་དོ་སྣང་བྱ་རྒྱུ་དེ་གསུམ་པོ་ཞུ་འདོད་བྱུང༌། ཁྱེད་ཚོས་ང་ལ་དགའ་པོ་དང༌། ཡིད་ཆེས་བྱེད་བཞིན་ཡོད་སྟབས་ངས་བྱིན་རྟེན་ཤིག་སྤྲོད་རྒྱུ་ཡིན། སྨོན་ལམ་བརྒྱབ་པ་གཅིག་པོས་ཕན་གྱི་མེད། སྟོན་པ་བཅོམ་ལྡན་འདས་སྐུ་ངོ་མ་བཞུགས་པའི་སྐབས་ལ་གསུང་གི་འཕྲིན་ལས་ཀྱི་ཐོག་ནས་གནས་སྐབས་དང་མཐར་ཐུག་གི་འདོད་དོན་སྒྲུབ་པར་མཛད་ཀྱི་ཡོད་པ་ལས། བྱིན་བརླབས་གཅིག་པུའི་ཐོག་ནས་གདུལ་བྱའི་དཀའ་ངལ་སེལ་ཐབས་གནང་གི་མེད། ང་ལྟ་བུ་མི་ཕལ་པ་བཅོམ་ལྡན་འདས་ཀྱི་རྗེས་འབྲང་དགེ་སློང་གཅིག་གིས་བྱིན་རློབ་སྦྱིན་ནས་ནུས་པ་ཐོན་ཐུབ་ཀྱི་མ་རེད། ཡིན་ན་ཡང་ཁྱེད་རང་ཚོས་ང་ལ་ཡིད་ཆེས་དང༌། རེ་བ་བྱས་པ་དེའི་ལན་དུ་ཡིན་ལུགས་མིན་ལུགས་ཀྱི་གནས་ཚུལ་ཤོད་རྒྱུ་དེ་ངའི་ལས་འགན་རེད། ཁྱེད་ཚོས་སེམས་ལ་ངེས་པ་བྱེད་དགོས། རྗེས་སུ་ཐུག་གི་རེད། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༡༠ ཚེས་ ༧ ཉིན་སློབ་གྲྭ་ཁག་གི་དགེ་རྒན་ཟབ་སྦྱོང་བ་རྣམས་ལ་མཇལ་ཁའི་ཐོག་སྩལ་བའི་བཀའ་སློབ།

ཀ༽ སྲིད་དོན་ཚོགས་པ་དང་། བོད་ཀྱི་བདེན་དོན།

ད་རེས་ཟབ་སྦྱོང་ཡག་པོ་བྱུང་འདུག དཔེར་ན། སློབ་སྦྱོང་གི་སྐོར་དམར་པོའི་རྒྱལ་ཁབ་ཀྱི་གནས་ཚུལ་ཐ་དད་ཡིན། དེ་མིན་གཞན་དག་རང་དབང་ལུང་པ་རྣམས་ཀྱི་ནང་དུ་སྲིད་དོན་དང༌། སློབ་སྦྱོང་རྩ་བ་ནས་ཐ་དད་བྱས་ཏེ་སློབ་ཕྲུག་རྣམས་སྲིད་དོན་དང་འབྲེལ་ན་ཡག་པོ་མེད་ཅེས་བརྗོད་ཀྱི་ཡོད། སྔོན་མ་དང་པོ་ང་ཚོ་མ་སུ་རིར་སློབ་གྲྭ་ཐོག་མར་འཛུགས་སྐབས་བོད་པ་ཁག་གཅིག་གིས་རྒྱ་མིའི་སློབ་གྲྭའི་ནང་སྲིད་དོན་གྱི་སློབ་སྦྱོང་སྤྲོད་པ་དེ་སློབ་གྲྭ་ཙམ་མིན་པར་གང་དུ་ཡིན་ཡང་ཤིན་ཏུ་གལ་ཆེན་པོ་བརྩི་གི་འདུག་ཅེས་དེ་འདྲའི་བསམ་ཚུལ་ཞིག་དང༌། ཡང་ཁག་གཅིག་གིས་སྲིད་དོན་དང་སློབ་སྦྱོང་ཐ་དད་ཡིན་པས་མ་འདྲེས་པ་བྱེད་དགོས་ཟེར།

ང་རང་ཚོ་བོད་པར་མཚོན་ན་ནི་དབྱིན་ཇིའི་སྐད་ལྟར་བྱས་ན། པཱ་ཊིའི་པོ་ལི་ཊིག་སྟེ་སྲིད་དོན་ཚོགས་པ་གཅིག་གི་ལྟ་བ་ལྟ་བུ་མིན། ང་ཚོའི་འདི་བོད་མི་རིགས་འཚོ་གནས་ཐུབ་མིན་དང༌། མི་རིགས་གཅིག་གི་རང་དབང་གི་ལས་དོན་ཞིག་ཆགས་ཡོད། མི་རིགས་གཅིག་འཚོ་གནས་ཐུབ་མིན་དང༌། མི་རིགས་ཀྱི་རང་དབང་ཞེས་པ་འདི་ཡང་སོ་སོའི་མི་རིགས་ཀྱི་ལར་རྒྱ་ཞེན་ཁོག་བྱས་པ་གཅིག་པུ་མ་ཡིན་པར། ང་རང་ཚོའི་བོད་མི་རིགས་ལ་དམིགས་བསལ་གྱི་རིག་གཞུང་ངམ། ནང་པ་སངས་རྒྱས་པའི་ཆོས་དང་འབྲེལ་བའི་རིག་གཞུང་དང་། བཟང་པོའི་གོམས་གཤིས་དམིགས་བསལ་གྱི་ཁྱད་ཆོས་ཡོད་པ་འདི་དག་མུ་མཐུད་གནས་ཐུབ་པ་བྱུང་ན་ང་རང་ཚོ་བོད་པར་ཕན་པ་ཙམ་དུ་མ་ཟད། ཕྱིན་ཆད་རྒྱ་ནག་གཙོ་བོར་གྱུར་པའི་ཁྱིམ་མཚེས་ཡུལ་ཁག་ལའང་ཕན་ཐོགས་ཡོད་པ་ཞིག་ཡིན།

དེར་བརྟེན་ང་ཚོས་བོད་རང་དབང་གི་དོན་དུ་བདེན་དོན་གྱི་འཐབ་རྩོད་བྱེད་པ་འདི་སྤྱིར་བཏང་སྲིད་དོན་ཚོགས་པའི་ཆབ་སྲིད་ལྟ་བུ་མ་ཡིན་པར། རྩ་འགངས་ཆེན་པོ་ཞིག་དང༌། ཆོས་ཀྱི་ཐོག་ནས་བཤད་ན་བསྟན་པ་དང༌། འགྲོ་བའི་དོན་དང་འབྲེལ་བ་ཡོད་པ་ཞིག་ཡིན། གནད་དོན་འདི་མིའི་བསམ་བློའི་ནང་སླེབས་ཐུབ་པ་བྱ་རྒྱུ་འདི་ཆོས་དང་མཐུན་པའི་གལ་ཆེན་པོ་ཞིག་ཆགས་ཡོད། བར་སྐབས་ང་ཚོའི་སློབ་གྲྭ་ཁག་གི་ནང་སྤྱིར་བཏང་ཚང་མ་ལྷག་བསམ་ལྡན་པ་ཡག་པོ་ཤ་སྟག་ཡིན་ན་ཡང་། རང་ཉིད་བོད་པ་ཡིན་པ་དང༌། བཙན་བྱོལ་བ་ཆགས་ནས་དཀའ་ངལ་ཆེན་པོའི་འོག་སློབ་སྦྱོང་གི་གོ་སྐབས་བྱུང་བ་འདི་དག་གི་ནུས་པའམ་ལག་རྗེས་འཇོག་ས་དེ་སོ་སོའི་ཁྱིམ་ཚང་གཅིག་པུ་རང་མགོ་ཐོན་ཙམ་མ་ཡིན་པར། བོད་སྤྱི་པའི་ལས་དོན་དང་འབྲེལ་བའི་བྱ་བ་རླབས་ཆེ་ས་ཞིག་ལ་ཞབས་འདེགས་བསྒྲུབ་རྒྱུའི་སྙིང་སྟོབས་དང༌། སེམས་ཤུགས་བསྐྱེད་རྒྱུ་འདི་ཤིན་ཏུ་གལ་ཆེན་པོ་ཡིན།

བོད་རྒྱ་ཆེའི་མི་མང་དེ་དག་གིས་ང་ཚོ་བཙན་བྱོལ་བའི་ཐོག་ལ་རེ་བ་བརྒྱབ་ནས་བསྡད་ཡོད། ང་རང་ཚོ་བཙན་བྱོལ་བ་ཚོའི་ངོས་ལ་ཆ་བཞག་ནའང་གཞིས་ལུས་རྒྱ་ཆེའི་མི་མང་གི་སེམས་ཤུགས་ལ་ཕར་ལྟོས་ནས་བསྡད་ཡོད་པས། དེ་གཉིས་ཕན་ཚུན་གཅིག་ལ་གཅིག་བརྟེན་ཞིག་ཆགས་ཡོད། གང་ལྟར་བོད་ནང་ཡོད་པའི་རྒྱ་ཆེའི་མི་མང་དེ་དག་གིས་ང་ཚོ་བཙན་བྱོལ་ལ་ཡོད་པའི་བོད་མི་ཚོའི་སྟོབས་ཤུགས་ལ་རེ་བ་བརྒྱབ་སྟེ་བསྡད་ཡོད། ང་ཚོ་འདིར་མི་ཐོག་རྒན་པ་ཚོ་རྫོགས་འགྲོ་གི་ཡོད་པ་དང༌། མི་ཐོག་གཞོན་སྐྱེས་འདི་དག་གིས་མུ་མཐུད་དེ་བོད་སྤྱི་པའི་དོན་དག་ལ་སེམས་ཤུགས་བསྒྲིལ་ནས་མི་ཐོག་གོང་མ་ཚོའི་རྒྱུན་མཐུད་ཐུབ་པ་བྱ་རྒྱུ་འདི་ཧ་ཅང་གལ་ཆེན་པོ་འདུག

ཁ༽ མི་རབས་གསར་རྙིང་དང་། རྒྱུན་མཐུད་ཀྱི་འཐབ་རྩོད།

ང་ཚོས་ལོ་རབས་དྲུག་ཅུ་པའི་འགོ་སྟོད་སློབ་གྲྭ་ཐོག་མར་འཛུགས་སྐབས་རྒྱ་གར་གྱི་སྲིད་བློན་ནེ་རུ་བཞུགས་ཡོད། ཁོང་གིས་སློབ་སྦྱོང་སྐོར་དམིགས་བསལ་གྱི་ཐུགས་འཁུར་བསྐྱེད་དེ་ཐུགས་སྣང་ཆེན་པོ་གནང་བྱུང༌། དེ་སྐབས་ཁོང་གི་གསུང་དོན་ལ་བོད་པའི་དོན་དག་འདི་མ་བརླག་པ་དང༌། བོད་དོན་འཐབ་རྩོད་མུ་མཐུད་གནས་ཐུབ་པའི་ཐབས་ཤེས་གཙོ་བོ་ནི་བོད་པ་གཞོན་སྐྱེས་ཚོར་ཤེས་ཡོན་སློབ་སྦྱོང་ཆ་ཚང་ཞིག་སྤྲད་ནས་ཁོང་ཚོ་ཤེས་ཡོན་ཡག་པོ་ཡོང་བ་བྱེད་དགོས། ཤེས་ཡོན་ཡོད་པའི་མི་རབས་གསར་པ་ཞིག་བྱུང་ན་བོད་དོན་འཐབ་རྩོད་མུ་མཐུད་ནས་བྱེད་ཐུབ་པ་ཡོང་གི་རེད་ཅེས་གསུངས་པ་འདི་བདེན་པ་རེད།

ང་རང་ཚོས་ཀྱང་དེ་ལྟར་བསམ་བློ་བཏང་ནས་བོད་པའི་ཕྲུ་གུ་རྒྱ་གར་ལ་ཡོད་མཁན་འདི་དག་གི་སློབ་སྦྱོང་བྱེད་པའི་གནད་དོན་སོ་སོའི་མི་ཚེ་གཅིག་གི་འགྲོ་སྟངས་ཀྱི་དོན་དག་ཀྱང་རེད་ལ། ལྷག་པར་དུ་བོད་སྤྱི་པའི་དོན་དག་ལའང་འབྲེལ་བ་ཡོད་སྟབས་ང་ཚོའི་སློབ་གྲྭ་ཁག་ནང་བོད་མི་རིགས་ཀྱི་རིག་གཞུང་ལ་སློབ་སྦྱོང་དམིགས་བསལ་བྱེད་རྒྱུ་ཡོད་པ་ཞིག་དགོས་ཀྱི་འདུག་ཅེས་སྐབས་དེར་རྒྱ་གར་དབུས་གཞུང་གི་ཤེས་རིག་བློན་ཆེན་རང་གི་དབུ་ཁྲིད་པའི་དམིགས་བསལ་བོད་པའི་སློབ་གྲྭའི་ཚོགས་པ་ཞིག་བཙུགས། ཚོགས་པ་དེས་བོད་པའི་སློབ་གྲྭ་འཛུགས་ཡུལ་གྱི་ས་ཆ་ཉོས་པ་དང༌། ཁང་པ་གསར་པ་རྒྱག་རྒྱུ། དེ་མིན་ཁང་པ་གླས་པ་སོགས་བྱས་ཏེ། རྒྱ་གར་གཞུང་གི་ངོས་ནས་ཀྱང་འགྲོ་སོང་མང་པོ་བཏང་བ་དང༌། ང་ཚོ་བོད་པའི་ངོས་ནས་ཀྱང་དཀའ་ངལ་ལ་གདོང་ལེན་གྱི་ལས་ཀ་མང་པོ་བྱས་ནས་ང་ཚོས་བོད་པའི་སློབ་གྲྭ་ཟུར་དུ་བཙུགས་པ་འདི་བོད་ཀྱི་སྤྱི་དོན་ལ་འབྲེལ་བ་ཡོད་པའི་རྒྱུ་མཚན་གྱིས་བྱས་པ་རེད།

དེ་མིན་བཙན་བྱོལ་ལ་ཡོད་པའི་བོད་ཕྲུག་འདི་དག་ཕྱིན་ཆད་རྒྱ་གར་ནང་སོ་སོའི་མི་ཚེ་སྟབས་བདེ་པོའི་སྒོ་ནས་ཡག་པོ་ཞིག་སྐྱེལ་ཐུབ་པ་དེ་ཙམ་དམིགས་ཡུལ་ཡིན་ན། ཡིན་གཅིག་མིན་གཉིས་བོད་པའི་སྐད་ཡིག་བསླབ་དགོས་དོན་མེད་པ་དང༌། བོད་པའི་རིག་གཞུང་ཐོག་དམིགས་བསལ་གྱི་དོ་སྣང་བྱེད་དོན་མེད་ལ་བོད་པའི་སློབ་གྲྭ་ཡང་ཟུར་དུ་འཛུགས་དགོས་དོན་མེད། རྒྱ་གར་ནང་སློབ་གྲྭ་མང་པོ་ཡོད་པ་དེ་ཚོའི་ནང་བོད་པའི་ཕྲུ་གུ་བཅུ་གྲངས་ཙམ་རེ་བཀྲམས་ཏེ་བཏང་ན་རྒྱ་གར་གཞུང་ཡང་ལས་སླ་བ་དང༌། ང་ཚོ་བོད་པ་ཡང་དེ་མཚུངས་ཀྱི་ལས་སླ་བ་ཡོད། ཡིན་ནའང་ང་ཚོས་དེ་ལྟར་མ་བྱས་པར་དཀའ་ལས་ཆེ་ས་དང༌། རྙོག་དྲ་ཆེ་ས་ཞིག་བདམས་ནས་བོད་པའི་སློབ་གྲྭ་ཟུར་དུ་བཙུགས་པ་འདི་སྤྱི་པའི་དོན་དང་འབྲེལ་བ་ཡོད་པར་བརྟེན་ནས་བཙུགས་པ་རེད།

ག༽ ཡ་རབས་སྤྱོད་བཟང་དང་། འབྱུང་ཁུངས་ཀྱི་ནང་ཆོས།

བར་སྐབས་ཀྱི་གནས་ཚུལ་ལ་བལྟ་དུས་སྐབས་རེ་ཁ་ཤས་ཀྱི་མཐོང་ཚུལ་ལ་ང་ཚོའི་སློབ་གྲྭ་ཁག་གི་ནང་སྤྱི་པའི་སྤྱི་སེམས་ཀྱི་བསམ་བློ་དང༌། བོད་སྤྱི་པའི་དོན་དག་གི་སེམས་ཤུགས་འཁྱེར་སྟངས་ཕྲན་བུ་ཉམས་དམས་སུ་འགྲོ་གི་ཡོད་པའི་མཐོང་ཚུལ་འདུག སྐད་ཆ་འདི་ང་ཚོ་བོད་པ་ནང་ཁུལ་ནས་བྱུང་བ་མ་ཡིན་པར་རྒྱ་གར་གྱི་དགེ་རྒན་ཁ་ཤས་ནས་བརྗོད་ཀྱི་འདུག དེ་བཞིན་ང་ཚོའི་སློབ་གྲྭ་ཁག་ནང་ཆབ་སྲིད་ཀྱི་སློབ་སྦྱོང་ངམ། གང་ལྟར་བོད་སྤྱི་པའི་དོན་དག་སྐོར་སློབ་གསོ་གཏོང་རྒྱུ་ཧ་ཅང་གལ་ཆེན་པོ་འདུག་ཅེས་བརྗོད་མཁན་ཡོང་གི་འདུག་པ་འདི་ཡང་གནད་འགག་ཅིག་ཆགས་ཀྱི་འདུག

ང་ཚོ་བོད་པའི་ཁྱད་ཆོས་སོ་སོ་རང་ལའང་དངོས་གནས་ཁེ་ཕན་ཡོད་པ་ཞིག་དང༌། འཛམ་གླིང་གི་མི་རིགས་གཞན་དག་ལའང་སྤོབས་པ་ཆེན་པོའི་ཐོག་ནས་ངོམས་ཆོག་པ་དེ་གང་ཞིག་ཡིན་ཟེར་ན། བོད་པའི་ཡ་རབས་སྤྱོད་བཟང་འདི་ཡིན། དེ་ནི་ནང་པ་སངས་རྒྱས་པའི་ཆོས་དང་འབྲེལ་བ་མ་ཟད། དེའི་ནང་ཚན་ནས་ཐེག་པ་ཆེན་པོའི་ཆོས་ཀྱི་ནང་མ་གྱུར་སེམས་ཅན་ཐམས་ཅད་ཅེས་བརྗོད་པ་འདི་དང་འབྲེལ་བ་ཡོད་པས། དངོས་གནས་དྲང་གནས་བོད་པའི་རིག་གཞུང་ངམ། བོད་པའི་གོམས་གཤིས་ཀྱི་རྩ་བའི་ཐུག་ས་ཐེག་པ་ཆེན་པོའི་ཆོས་བདག་པས་གཞན་གཅེས་པའི་བྱང་ཆུབ་ཀྱི་སེམས་ཟེར་བ་འདི་དང་འབྲེལ་བ་ཡོད་པ་གསལ་པོ་ཡིན། དེ་དག་རིམ་པས་ཉམས་ཞན་དུ་ཕྱིན་ནས་དེའི་རིན་ཐང་བརླགས་ན་ཧ་ལས་པའི་ཐབས་སྐྱོ་པོ་ཡིན།

ང༽ ཡ་རབས་བཟང་སྤྱོད་དང་། སྤྱི་སེམས་ཉམས་དམས།

དེང་སང་འཛམ་བུ་གླིང་གི་ལུང་པ་ཡར་རྒྱས་ཕྱིན་པ། དཔེར་ན། ཨ་མི་རི་ཀ་དང༌། ཡོ་རོབ་ཀྱི་ལུང་པ་དེ་ཚོར་སྤྱིར་བཏང་བཤད་ན་ཤེས་བྱ་ཡོན་ཏན་དངོས་གནས་ཚད་མཐོན་པོ་དང་ཧ་ཅང་ཡག་པོ་ཡོད་ཀྱང་རྩ་བའི་མིའི་རང་གཤིས་བཟང་པོ་ཞིག་དང༌། ལྷག་བསམ་ལྡན་པ་ཞིག་མ་བྱུང་ན། ཤེས་ཡོན་དེ་དག་མགོ་བདེ་དྲན་འཕྲུལ་དང༌། རྒྱབ་མདུན་ངོ་ལྐོག་མི་མཚུངས་པ། རྙོག་དྲ་བཟོ་བ་བཅས་ཀྱི་ཐོག་བེད་སྤྱོད་བྱེད་པ་གསལ་པོ་ཡིན། ཡར་རྒྱས་ཕྱིན་པའི་སྤྱི་ཚོགས་དེ་ཚོའི་ནང་ཁྲིམས་མེད་ལུགས་མེད་བྱེད་པ་དང༌། གཡོ་སྒྱུ་ཁྲམ་གསུམ་བྱེད་པ་དེ་འདྲའི་ཐོག་ནས་སྤྱི་ཚོགས་ནང་ཧ་ཅང་དཀའ་ངལ་ཆེན་པོ་ཡོད་པ་ཧ་ཅང་གསལ་པོ་འདུག

གཅིག་བྱས་ན་ཁྱེད་རང་ཚོས་ཐོས་མྱོང་ཡོད་ཀྱི་རེད། དཔེར་ན། ཨ་མི་རི་ཀ་དང༌། ཝི་ཏི་ནམ་དམག་འཁྲུག་གི་སྐབས་སུ་རྒྱལ་སྲུང་བློན་ཆེན་བྱས་པ་དང༌། ཕྱིས་སུ་འཛམ་གླིང་དངུལ་ཁང་གི་འགོ་ཁྲིད་བྱེད་མཁན་མེག་རྡ་མ་ར་ཞེས་པ་ཁོང༌། ཁ་སང་ངོས་རང་འཇར་མན་ལ་འགྲོ་སྐབས་ཁོང་ཚོགས་འདུར་སླེབས་འདུག ང་ཚོ་མཉམ་དུ་སྐད་ཆ་ལྷོད་ལྷོད་བྱུང༌། ཁོང་གིས་བརྗོད་པའི་གྲངས་ཀ་ཆ་ཚང་ངས་ད་ལྟ་དྲན་གྱི་མི་འདུག་ཀྱང་། ཁོང་གིས་བརྗོད་པ་ལྟར་ན། ཨ་མི་རི་ཀ་ནི་འཛམ་གླིང་ནང་རྒྱལ་ཁབ་ཕྱུག་ཤོས་དང༌། སྟོབས་འབྱོར་ཆེ་ཤོས་ཤིག་ཡིན་ཡང༌། རྒྱལ་ས་ཝ་ཤིང་ཊོན་ནང་ཕ་མ་མེད་པའི་དྭ་ཕྲུག་གམ། ཡང་ན་ཕ་མའི་དཀའ་ངལ་གྱི་རྐྱེན་པས་ཕྲུ་གུར་དཀའ་ངལ་འཕྲད་མཁན་གྲངས་ཀའི་བརྒྱ་ཆ་མཐོ་པོ་ཞིག་བཤད་སོང༌།

དེ་བཞིན་ཁོང་གིས་བརྗོད་པར་དེང་སང་ཨ་མི་རི་ཀའི་ནང་གཞོན་སྐྱེས་འཚར་ལོངས་བྱེད་མཁན་དེ་དག་ལ་ཡ་རབས་ཀྱི་ལྟ་བ་དང༌། གཞན་ཕན་གྱི་བསམ་བློ་མ་འདང་བའི་སྐྱོན་ཧ་ཅང་ཆེན་པོ་ཞིག་ཡོང་གི་འདུག ཁོ་རང་ལྟ་བུ་སྔོན་མ་སློབ་གྲྭའི་ནང་ཡོད་པའི་སྐབས་ལ་ཕྱོགས་གཅིག་ནས་ཁྱིམ་ཚང་གི་འཚོ་བ་ཡག་པོ་ཡོད་པ་དང༌། དེའི་ཐོག་ཆོས་ཕྱོགས་ཀྱི་བསླབ་བྱ་ཡང་ཐོབ་ཀྱི་ཡོད། ཁོ་རང་གི་ཉམས་མྱོང་གི་ཐོག་ནས་ཕྲུ་གུ་ཆུང་ཆུང་གི་སྐབས་བྱིས་པའི་རུ་ཁག་བཙུགས་ཏེ་སྤྱི་ཚོགས་ལ་ཞབས་འདེགས་ཞུ་བ། དཔེར་ན། ས་ཆ་གཙང་མ་བཟོ་རྒྱུས་མཚོན་པའི་ལས་ཀ་མང་པོ་ཞིག་བྱེད་མྱོང༌། དེ་ཚོ་སྒྲིག་འཛུགས་ཤིག་དང་སྒྲིག་ཁྲིམས་ཤིག་གིས་སློབ་ཀྱི་ཡོད། སྤྱི་པའི་དོན་ལ་ལས་ཀ་བྱ་རྒྱུ་དང༌། སྤྱི་པའི་དོན་དག་ལ་སེམས་ཤུགས་སྐྱེད་རྒྱུར་ཕན་ཐོགས་ཆེན་པོ་ཡོད།

དེ་འདྲའི་གནས་ཚུལ་གྱི་འོག་ནས་ཁོ་རང་གི་མི་ཐོག་དེའི་སྐབས་ལ་སོ་སོའི་བསམ་བློའི་ནང་ཡ་རབས་དང༌། སྤྱི་སེམས་བྱ་རྒྱུའི་རང་ལུགས་ལྟ་བུ་ཞིག་འདོན་རྒྱུ་ཡོད། དེང་སང་ཨ་མི་རི་ཀའི་གཞོན་སྐྱེས་ཚོར་ཆོས་ཕྱོགས་ཀྱི་ཤུགས་རྐྱེན་དང་ནུས་པ་ཉམས། ཁྱིམ་ཚང་ནང་ཕ་མའི་བརྩེ་དུང་གི་ཚོར་བ་དེ་ཡང་ཉམས་ནས་བཟའ་ཚང་ཁ་བྲལ་མང་པོ་ཞིག་ཆགས། ཡང་ན་ཕ་མ་ཡ་བྲལ་སོང་བ་དང༌། ཡང་ན་ཕ་མ་རྩ་བ་ནས་མེད་པར་གྱུར་ཏེ་ན་གཞོན་ཚོར་དཀའ་ངལ་ཤིན་ཏུ་ཆེན་པོ་འཕྲད་ཀྱི་ཡོད། གནས་ཚུལ་དེ་འདྲའི་འོག་ནས་དེང་སང་ཨ་མི་རི་ཀའི་གཞོན་སྐྱེས་མི་རབས་གསར་པ་ཚོའི་བསམ་བློའི་ནང་ཡ་རབས་སྤྱོད་བཟང་དང༌། སོ་སོའི་རང་ལུགས་ཀྱི་གཏད་སོ་མེད་པའི་དབང་གིས་དཀའ་ངལ་ཤིན་ཏུ་ཆེན་པོ་འདུག་ཅེས་བརྗོད་བྱུང༌།

ཅ༽ ནུབ་ཕྱོགས་ཀྱི་དགེ་སྐྱོན་དང་། བོད་མིས་དོར་ལེན།

ཨ་རིའི་མི་ཡོངས་རྫོགས་དེ་ལྟར་མིན་ཡང་འདིས་གནས་ཚུལ་ཞིག་མཚོན་པ་ཡིན། ང་རང་ཚོ་བོད་པའི་ནང་སྤྱིར་བཏང་མཐོང་ཚུལ་ལ་ནུབ་ཕྱོགས་པའི་ཤེས་ཡོན་དང༌། དངོས་པོ་ཡར་རྒྱས་ཕྱིན་པ་དེས་ཡིད་ཤིན་ཏུ་འཕྲོག་ནས་སོ་སོ་རྗེས་ལུས་ཐེབས་པ་དང༌། ལུང་པ་ཤོར་ནས་རང་མགོ་མ་ཐོན་པའི་སྐྱོ་པོ་ཞིག་ཡིན་བསམ་པ་ཁ་ཤས་ཀྱི་དྲན་སྲིད་པ་ཡིན། དཔེར་ན། སྔོན་མ་ལོ་རབས་དྲུག་ཅུ་པ་དང་བདུན་ཅུ་པའི་ནང་བོད་པ་གཞོན་སྐྱེས་རྣམས་ནང་ཆོས་ལ་དོ་སྣང་དེ་ཙམ་མེད་པ་དབྱིན་ཇིའི་སྐད་ཡིག་ཚིག་ཁ་ཤས་ཤེས་པ་དང༌། དེང་དུས་ཀྱི་ཤེས་ཡོན་ཕྲན་བུ་ཡོད་ན་དེ་ལ་མངོན་པར་ཆེན་པོ་བསྟོད་དེ་ཡི་རངས་ཆེན་པོ་བྱེད་མཁན་ཡོང་གི་ཡོད་ཀྱང༌། བར་སྐབས་ནས་དེ་ལ་ཕྲན་བུ་འགྱུར་བ་ལྟ་བུ་ཡོང་གི་འདུག

གང་ལྟར་དངོས་ཡོད་གནས་ཚུལ་ལ་ལུང་པ་ཡར་རྒྱས་ཕྱིན་པ་དེ་ཚོར་དགེ་མཚན་མང་པོ་ཡོད། དེའི་ཆ་ནས་ང་ཚོ་རྗེས་ལུས་ཡིན་པས། ཡུལ་དེ་དག་ལ་ང་ཚོས་སློབ་སྦྱོང་བྱེད་དགོས་པ་དང༌། མིག་དཔེ་བལྟ་དགོས་པ་མང་པོ་ཡོད་ན་ཡང༌། ཐམས་ཅད་ལ་སློབ་སྦྱོང་བྱེད་དགོས་པ་ཞིག་རྩ་བ་ནས་མིན། ལྷག་པར་བསམ་བློ་ཡར་རྒྱས་དང༌། ཡ་རབས་སྤྱོད་བཟང་གི་ཐོག་ནས་བཤད་ན་ང་ཚོ་དེ་དག་ལས་ལྷག་པའི་ཡར་རྒྱས་ཆེ་བ་ཡོད་པ་ལས། ནུབ་ཕྱོགས་པ་ཡར་རྒྱས་ཆེ་བ་གཏན་ནས་མེད། དེར་བརྟེན་ཡ་རབས་སྤྱོད་བཟང་ཞེས་པ་འདི་དངོས་གནས་གཞན་ལ་ངོམས་ཆོག་པ་ཞིག་དང༌། སོ་སོ་བདེ་སྐྱིད་ཀྱི་འཚོ་བ་སྐྱེལ་བའི་ཆ་རྐྱེན་ཡིན། དེ་ལྟར་ཤིན་ཏུ་རྩ་ཆེན་ཡིན་པ་འདི་ཚང་མས་ངོས་འཛིན་གསལ་པོ་བྱེད་དགོས།

ཆ༽ ཤེས་ཡོན་གྱི་སློབ་ཁྲིད་དང་། བཟང་སྤྱོད་ཀྱི་ལམ་སྟོན།

ང་ཚོའི་སློབ་གྲྭའི་ཕྲུ་གུ་ཚོར་དེང་དུས་ཀྱི་ཤེས་བྱ་ཡོན་ཏན་ཡོད་པ་དང་ཆབས་ཅིག་རྩ་བའི་ལྷག་བསམ་གྱི་བསམ་བློ་ཡར་རྒྱས་འགྲོ་ཐུབ་པ་བྱ་རྒྱུ་ཤིན་ཏུ་གལ་ཆེན་པོ་ཡིན། གཞན་ཕན་གྱི་བསམ་པ་དང་འབྲེལ་བའི་ལྷག་བསམ་བཟང་པོ་ཞིག་ཡོང་བ་བྱ་རྒྱུ་ནི་ཁ་ནས་བཟང་པོ་བྱེད་དགོས་ཞེས་བསླབ་བྱ་བརྒྱབ་པ་གཅིག་པུས་མི་འགྲིགས་པར། དགེ་རྒན་རང་རང་སོ་སོའི་རྣམ་འགྱུར་དང༌། སྤྱོད་ལམ་ངོ་མའི་ཐོག་ནས་ཕྲུ་གུ་ཚོའི་བསམ་བློའི་ནང་གཞན་ཕན་དང་བརྩེ་བའི་བསམ་བློ་སླེབས་ཐུབ་ཐབས་ངེས་པར་བྱེད་དགོས། གནད་དོན་དེ་དགེ་རྒན་སོ་སོའི་སྤྱོད་ལམ་གྱི་ཐོག་ནས་མཚོན་ཐུབ་པ་ཞིག་དང༌། སྤྱོད་ལམ་གྱི་ཐོག་ནས་ངོ་སྤྲོད་ཐུབ་པ་ཞིག་བྱེད་དགོས་ཀྱི་འདུག དེར་བརྟེན་ཁྱེད་རང་དགེ་རྒན་ཚོས་རྣམ་ཀུན་སོ་སོས་སློབ་ཁྲིད་བྱ་ཡུལ་འཛིན་གྲྭའི་ནང་གི་ཕྲུ་གུ་དེ་ཚོར་སྐབས་བབས་ཤེས་ཡོན་གྱི་སློབ་ཚན་འཁྲིད་པ་ཙམ་དུ་མ་ཟད། རྩ་བའི་ཕྲུ་གུ་དེ་དག་ཉིན་རེ་བཞིན་ལྷག་བསམ་ལྡན་པའི་མི་བཟང་པོ་ཞིག་དང༌། ཡ་རབས་སྤྱོད་བཟང་ཅན་གྱི་མི་ཞིག་ཡོང་བ་བྱ་རྒྱུ་འདི་ངའི་དུས་རྒྱུན་གཏན་གྱི་ལས་འགན་གཙོ་བོ་ཡིན་བསམ་པའི་ཐོག་ནས་རྒྱུན་དུ་དོ་སྣང་བྱ་རྒྱུ་ཧ་ཅང་གལ་ཆེན་པོ་ཡིན།

ཉིན་རེ་འཛིན་གྲྭའི་ནང་ཕྲུ་གུ་ཚོའི་བསམ་བློའི་ནང་ཡ་རབས་སྤྱོད་བཟང་གི་བག་ཆགས་གསལ་ཐུབ་པ་ཞིག་བྱེད་དགོས། ཕྱོགས་གཅིག་ནས་ཁྱིམ་ཚང་ནང་ཡ་རབས་སྤྱོད་བཟང་གི་ཚོར་བ་དང༌། ཕ་མའི་བྱམས་སྐྱོང་དང་བརྩེ་སེམས་ཀྱི་ཚོར་བ་ཡོད་པ་ཞིག་དང༌། ཕྱོགས་གཞན་ནས་སློབ་གྲྭའི་ནང་འདི་ལྟ་བུའི་ཚོར་བ་ཡོད་པ་ཞིག་བྱུང་ན། ཚོར་བ་དེ་གའི་ངང་ཟླ་བ་དང་ལོ་སྦྲེལ་ཏེ་འགྲོ་སྐབས་མི་གཞན་དང་མི་འདྲ་བ་ཞིག་ཏན་ཏན་ཡོང་གི་རེད། ངོས་ནས་སྐད་ཆ་འདི་སློབ་གྲྭ་དང་འབྲེལ་བ་ཡོད་པའི་མི་ཚང་མར་རྒྱུན་དུ་ཤོད་ཀྱི་ཡོད་ལ། འདི་ཧ་ཅང་གལ་ཆེན་པོ་ཞིག་ཏུ་མཐོང་བྱུང༌།

ཇ༽ ཞི་བདེའི་བསྟི་གནས་དང་། བྱམས་བརྩེའི་གོམས་གཤིས།

ང་ཚོའི་ཡ་རབས་སྤྱོད་བཟང་འདི་བརླག་པ་ཡིན་ན། མི་ལ་ཞི་བདེ་བག་ཕེབས་ཡོང་ཐུབ་ཐབས་མེད། མི་སོ་སོར་ཞི་བདེ་བག་ཕེབས་མ་བྱུང་ན། སྤྱི་ཚོགས་ཞི་བདེ་བག་ཕེབས་ཅན་ཞིག་ཡོང་མི་ཐུབ། དེས་ན་ང་ཚོས་མ་འོངས་པའི་བོད་དོན་འཆར་གཞི་བཀོད་པའི་ནང་ཞི་བདེའི་བསྟི་གནས་བཟོ་གི་ཡིན་ཞེས་འཁོད་པ་འདི་ང་ཚོའི་རྩ་དོན་ཆགས་ཡོད། མིའི་སེམས་འཁྲུག་པ་དང༌། ཆགས་སྡང་རགས་པས་རྒྱུད་བརླམས་ཏེ་བསྡད་ན་དེ་འདྲའི་སྤྱི་ཚོགས་ཤིག་ཞི་བདེའི་བསྟི་གནས་བཟོ་ཐུབ་རྒྱུ་ཧ་ཅང་ཁག་པོ་ཡིན།

མ་གཞི་ང་ཚོ་བོད་པས་ཤ་ཟ་བ་དང༌། སྲོག་གཅོད་བྱེད་ཀྱི་ཡོད་ཀྱང་། ང་རང་ཚོར་ཕ་མེས་ནས་བརྒྱུད་པའི་གོམས་གཤིས་འབུ་སྲིན་ཚུན་ཆད་ཀྱི་སྲོག་ལ་བརྩེ་བ་བྱེད་པའི་བསམ་བློ་ཞིག་རང་བཞིན་དུ་ཡོད། ནང་ལྟར་དུ་བྱམས་བརྩེ་གཞི་ལ་བཞག་པའི་ཞི་བདེའི་བསམ་བློ་ཡོད་པའི་སྤྱི་ཚོགས་ཤིག་དང༌། དེའི་ཕྱི་རོལ་ལ་གོ་མཚོན་མེད་པའི་ཞི་བདེའི་བསྟི་གནས་ཤིག་བྱུང་ན་དངོས་གནས་ཕྱི་ནང་མཚུངས་པའི་ཐོག་ནས་དོན་དམ་པའི་ཞི་བདེའི་བསྟི་གནས་ཤིག་ཡོང་ཐུབ། དེ་ལྟར་ང་རང་ཚོའི་སྤྱི་ཚོགས་འདི་དངོས་གནས་མི་སྨོན་རང་སྐྱིད་ཡག་པོ་ཞིག་ཡོང་བ་ལ་ཤེས་ཡོན་གཅིག་པུས་འདང་གི་མི་འདུག ཕན་པའི་བསམ་པའི་ནུས་པ་མཉམ་དུ་འགྲོ་ཐུབ་པ་དགོས་རྒྱུ་ཤིན་ཏུ་གལ་ཆེན་པོ་ཡིན། འདི་ཁྱེད་རང་ཚོའི་སེམས་ལ་འཇགས་པ་བྱས་ནས་ཧུར་ཐག་བྱེད་དགོས།

ང་རང་ཚོ་བོད་རྒྱ་ཆེའི་མི་མང་མ་འོངས་པར་གང་འདྲ་ཞིག་ཡོང་མིན་ནི་ད་ལྟ་སློབ་སྦྱོང་བྱེད་བཞིན་པ་བོད་ནང་ཡོད་མཁན་དང་། བོད་ཀྱི་ཕྱི་ལ་ཡོད་མཁན་སུ་ཞིག་ཡིན་ནའང་། དེ་དག་གི་ལྷག་བསམ་དང་ཤེས་ཡོན་ལ་རག་ལས་ཡོད། སློབ་སྦྱོང་བྱེད་མཁན་གྱི་མི་ཐོག་གསར་པ་འདི་དག་ནི་སོན་རྩ་ལྟ་བུ་ཡིན་པས་འདི་དག་ཡག་པོ་ཞིག་མ་བྱུང་ན། ང་ཚོའི་མི་ཐོག་རྒན་པ་ཚོས་འཆར་གཞི་བཀོད་དེ་ལས་ཀའི་གོ་རིམ་ཡག་པོ་ཞིག་བསྒྲིགས་ཀྱང་། མཇུག་མཐུད་མཁན་འདི་དག་ཡག་པོ་མ་བྱུང་ན་ཧ་ཅང་ཁག་པོ་ཡིན། བོད་ནང་ཡོད་པའི་ན་གཞོན་ཚོ་ད་ལྟ་རྒྱ་མིའི་ལག་པའི་ནང་བསྡད་ཡོད་སྟབས་ཁོ་ཚོར་བྱ་ཐབས་མེད་པ་དང༌། སྤྱིར་བཏང་བོད་པ་མི་རེ་ངོ་རེའི་ཆ་ནས་ལྷག་བསམ་ཆེན་པོས་འབད་བརྩོན་བྱེད་ཀྱི་ཡོད་ཀྱང་ཁོ་ཚོས་དེ་ཙམ་བྱེད་ཐུབ་ཐབས་མེད། ང་ཚོ་རང་དབང་ལུང་པའི་ནང་ཡོད་པ་རྣམས་ལ་སོ་སོས་མ་བྱས་ན་མ་གཏོགས་བྱས་ན་གོ་སྐབས་བཟང་པོ་ཞིག་ཡོད་པ་རེད། གྲངས་ཀའི་ཆ་ནས་གཞིས་ལུས་རྒྱ་ཆེའི་མི་མང་དང་བསྡུར་ན་བཙན་བྱོལ་གྱི་བུ་ཕྲུག་རྣམས་གྲངས་ཀ་ཉུང་ཤས་ཤིག་ཡིན་ན་ཡང་། རང་དབང་གི་འཚོ་བར་ལོངས་སུ་སྤྱོད་རྒྱུའི་གོ་སྐབས་ཡོད་པ་འདི་དམིགས་བསལ་གྱི་ཁྱད་ཆོས་དང༌། དམིགས་བསལ་གྱི་གནས་ཚུལ་ཞིག་ཆགས་ཡོད། འདི་ཚང་མས་གལ་ཆེན་པོ་ཞིག་ལ་བརྩིས་ནས་གཟབ་གཟབ་བྱེད་དགོས།

ཉ༽ དགེ་རྒན་གྱི་ལས་འགན་དང་། བྱ་གཞག་གི་ཕན་ཡོན།

ང་ཚོའི་སློབ་གྲྭ་ཁག་དང༌། དེ་བཞིན་སྤྱི་ཚོགས་ཀྱི་ནང་ལས་བྱེད་པའི་ཁྲོད་བཅས་པར་སྤྱི་སེམས་དང༌། གཞན་དོན་ཁུར་དུ་འཁྱེར་བའི་ལྷག་བསམ་གྱི་ནུས་པ་ལོ་ཇི་སོང་གིས་ཕྲན་བུ་ཇེ་ཞན་དུ་འགྲོ་གི་འདུག་ཅེས་དོ་སྣང་ཅན་ཁ་ཤས་ཀྱིས་བརྗོད་ཀྱི་འདུག འདི་འདྲའི་གནས་ཚུལ་གོ་ཐོས་ཡོང་སྐབས་འདི་འདྲ་ཡིན་ན་ཐབས་སྡུག་རེད་བསམ་སྟེ་བློས་མ་བཟོད་པ་ཡོང་གི་འདུག ཡིན་ན་ཡང་ང་ཚོ་མི་རེ་ཟུང་གིས་བྱ་ཐབས་གང་ཡང་མེད། ཕྲུ་གུ་ཚོ་དང་མཉམ་དུ་ལོ་ནས་ལོ་བསྟུད་དེ་གཤིབ་མཁན་ཁྱེད་རང་དགེ་རྒན་ཚོ་ཤིན་ཏུ་གལ་ཆེན་པོ་ཡིན་ལ། ཁྱེད་ཚོར་ལས་འགན་ཡང་ཤིན་ཏུ་ལྕི་པོ་ཡིན། ཏན་ཏན་དཀའ་ངལ་ཡོང་རྒྱུ་ཡང་དཀའ་ལས་བརྒྱབ་པ་རྒྱག་གོ་ཆོད་པ་ཞིག་ཡིན།

སོ་སོའི་ངོས་ནས་ལྷག་བསམ་རྣམ་དག་གིས་བྱས་རྗེས་ཡག་པོ་འཇོག་ཐུབ་ན། འདི་ཕྱི་གཉིས་ཡོད་ཀྱི་ལས་ཀ་ཡིན་པས་ཧ་ཅང་རྩ་བ་ཆེན་པོ་ཡིན། ང་རང་ཚོ་ཚང་མ་ཆུང་ཆུང་སྐབས་ནས་ཚེ་འདི་དང་ཕྱི་མ་ཞེས་པ་དང༌། དམ་པའི་ཆོས་ཟེར་བ་ཞིག་ཕལ་ཆེ་བའི་བསམ་བློའི་ནང་ཡོད། རང་ཉིད་ཁ་ཏོན་དགེ་སྦྱོར་བྱས་ནས་ཚེ་དང་སྒྲུབ་པ་མཉམ་པ་ཞིག་བྱེད་མ་ཐུབ་ཀྱང་། སྤྱི་ཚོགས་ལ་ལྷག་བསམ་རྣམ་དག་གི་ཞབས་འདེགས་ཞུ་ཐུབ་པ་ཞིག་བྱུང་ན་འདི་ནི་ཆོས་རང་ཡིན། ཆོས་ཀྱི་སྙིང་པོ་ནི་གཞན་ཕན་བྱ་རྒྱུ་དེ་ཡིན། གཞན་ཕན་ཞེས་སྨོན་ལམ་འདེབས་པ་གཅིག་པུ་མ་ཡིན་པར་ཁ་ཡོད་ལག་ཡོད་ཀྱི་གཞན་ཕན་བྱ་ཡུལ་སྤྱི་ཚོགས་ལ་ཞབས་འདེགས་སྒྲུབ་དགོས། དེའི་ནང་ཚན་ནས་འཕྲོད་བསྟེན་གྱི་ལས་ཀ་དང༌། ཤེས་ཡོན་གྱི་ལས་ཀ་འདི་དག་ནི་དངོས་གནས་ཁ་ཡོད་ལག་ཡོད་ཉིན་རེ་བཞིན་མི་གཞན་ལ་དངོས་སུ་མིག་གིས་མཐོང་རྒྱུ་དང༌། ཚད་འཇལ་རྒྱུ་ཡོད་པའི་གཞན་ཕན་ལག་རྗེས་འཇོག་རྒྱུ་ཡོད་པ་ཞིག་ཡིན།

བླ་མ་ཞིག་གིས་ཆོས་ཁྲིའི་ཐོག་ནས་ཆོས་ཤོད་རྒྱུ་ནི་དུས་དུས་ལ་མ་གཏོགས་མེད་ཅིང༌། ཁྱེད་རང་ཚོ་ལོ་ནས་ལོ་བསྟུད་དེ་འཛིན་གྲྭའི་ནང་ཕྲུ་གུ་ཚོར་སློབ་སྦྱོང་སྤྲད་དེ་ཕྲུ་གུ་ཚོ་ལོ་ལྔ་དྲུག་ནས་ལོ་བཅུ་གྲངས་ལ་སླེབས་དུས་མིག་མཐོང་ལག་ཟིན་གྱི་ཡ་རབས་སྤྱོད་བཟང་ཡོད་པ་ཞིག་བཟོ་ཐུབ་རྒྱུའི་གོ་སྐབས་ཁྱེད་རང་ཚོའི་ལག་པར་ཡོད། འདི་ཤིན་ཏུ་གནད་འགག་ཆེན་པོ་ཡིན། སོ་སོའི་ངོས་ནས་དེ་ལྟར་གཟབ་གཟབ་བྱས་ན་སྔོན་མ་ངས་སློབ་ཁྲིད་བྱེད་པའི་འཛིན་གྲྭའི་ནང་གི་ཐོག་མའི་སློབ་ཕྲུག་འཚུབ་པོ་དེ་ད་ཆ་འདི་འདྲའི་ཡག་པོ་ཞིག་ཆགས་འདུག་བསམ་པ་ཞིག་བྱུང་ན། སོ་སོ་ཡིན་ན་ཡང་རང་གིས་རང་ལ་རྗེས་སུ་ཡི་རངས་བྱ་རྒྱུ་དང༌། སྤོབས་པ་བྱེད་ཆོག་པ་ཞིག་ཡོང་རྒྱུ་ཡིན། དེས་ན་ཁྱེད་རང་ཚོ་ཤིན་ཏུ་གནད་འགག་ཆེན་པོ་ཡིན་པས་ཚང་མས་ཧུར་ཐག་བྱེད་རོགས་ཞེས་བརྗོད་རྒྱུ་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༡༠ ཚེས་ ༢༣ ཉིན་དྷ་སྟེང་བོད་ཁྱིམ་དབུ་བརྙེས་ནས་ལོ་ ༣༥ འཁོར་བའི་དུས་དྲན་ཐོག་སྩལ་བའི་བཀའ་སློབ།

ཀ༽ སྔར་བྱས་ཀྱི་གྲུབ་འབྲས་དང་། བྱས་ཅན་རྣམས་རྗེས་དྲན།

དེ་རིང་དུས་ཆེན་ཐོག་ལ་གཙོ་བོ་བུ་ཕྲུག་རྣམས་དང༌། དེ་བཞིན་དགེ་རྒན། ལས་བྱེད། སྐུ་མགྲོན་ཁག མི་དམངས་བཅས་ལ་ཞུ་རྒྱུར། དེ་རིང་ང་རང་བོད་ཁྱིམ་འདི་ཉིད་ཚུགས་ནས་ལོ་ ༣༥ ཕྱིན་པའི་དྲན་གསོའི་དུས་ཆེན་འདིར་སླེབས་པར་དགའ་པོ་བྱུང༌། ངས་མང་པོ་བརྗོད་ཤོད་རྒྱུ་མི་འདུག་ལ། མིད་པའང་འགགས། མགྲིན་ཚད་ན་སྟེ་སྐད་ཆ་ཤོད་མ་བདེ་བ་ཆགས་འདུག སྔོན་མ་ནས་ངས་ཞུ་རྒྱུ་བྱུང་ལ། དེ་རིང་གུང་གསེང་གཏོང་བར་ཡོང་བ་རང་ཡིན། ཁྱོད་རང་ཚོའི་འཁྲབ་སྟོན་ཁག་དང༌། ལུས་རྩལ་གྱི་རྣམ་གྲངས་རྣམས་ཡག་པོ་བྱས་བལྟས་ན་རྗེ་བཙུན་པདྨས་ལོ་མང་པོ་ཞིག་གི་སྔ་ཕྱིའི་འཕེལ་རྒྱས་དེ་རྣམས་གྲལ་འགྲིག་པོ་དང༌། ཡག་པོ་བཤད་སོང༌། སྙན་པོ་བྱུང༌། ང་རང་ལ་ཡང་ལོ་ ༣༥ དེའི་རིང་གི་དྲན་གསོ་བྱས་པ་ལྟ་བུ་བྱུང༌། ང་ཚོར་ཐོག་མར་རྒྱུས་ཡོད་པ་གནམ་དང༌། ས་མ་གཏོགས་མེད་པ་དེ་འདྲ་ཞིག་གི་གནས་སྐབས་ལ་ཚང་མས་སེམས་ཐག་བཅད་ནས་དབུ་ཚུགས་བརྒྱབ་སྟེ་ལས་རིགས་འདྲ་མིན་དང་། གཞིས་ཆགས་ཁག་དང༌། སློབ་གྲྭ་ཁག ཆོས་སྡེ་ཁག དེ་བཞིན་ཕྱི་ལ་ཐབས་ཤེས་བྱེད་རྒྱུ་སོགས་ལས་ཀ་མང་པོ་ཞིག་བྱས་ཡོད། རང་དབང་ལོན་ནས་གཞིས་བྱེས་མཉམ་འཛོམས་བྱུང་མེད་ན་ཡང༌། ཞིབ་ཚགས་པོ་བྱས་ཏེ་བསམ་བློ་བཏང་ན་འདས་པའི་ལོ་ ༣༥ རིང་ལ་ལས་ཀ་མང་པོ་ཞིག་བྱས་ཡོད། དེ་བྱས་པའི་གྲུབ་འབྲས་ལ་འཛམ་བུ་གླིང་ཐོག་བོད་དོན་བདེན་མཐའ་ཇེ་གསལ་དུ་འགྲོ་བཞིན་ཡོད།

དེ་བཞིན་དུ་བོད་ཕྲུག་ཁྱིམ་སྡེའི་ཐོག་ནས་དངོས་གནས་བྱས་རྗེས་མིག་མཐོང་ལག་ཟིན་ཡོད་པ་ཞིག་བྱུང་ཡོད། ལས་ཀ་བྱེད་མཁན་གཅིག་ནི་ད་ལྟ་འཚོ་གནས་ཀྱི་ལས་ཀ་བྱས་དང་བྱེད་བཞིན་པ་དང༌། རིགས་གཅིག་ལོ་ན་ཚོད་ཀྱིས་བརྡུངས་ཏེ་རྒས་འཁོགས་ཆགས་པ་རིགས་གཅིག་ཡོད། རིགས་གཅིག་མི་ཚེའི་འཕེན་པ་རྫོགས་ཏེ་ང་ཚོས་མིང་ཙམ་དྲན་གསོ་བྱེད་རྒྱུ་ལས་མེད་པར་གྱུར་ཟིན། གང་ལྟར་ལོ་ ༣༥ དེའི་རིང་ལ་བོད་ཕྲུག་ཁྱིམ་སྡེའི་ལས་དོན་ཐོག་འབྲེལ་བ་ཡོད་མཁན་དཀའ་ལས་རྒྱག་མཁན་འདས་གསོན་ཚང་མར་ཐུགས་རྗེ་ཆེ་ཟེར་རྒྱུ་དང་རྗེས་དྲན་བྱེད་རྒྱུ་ཡིན།

ཁ༽ འཐུས་ཤོར་གྱི་ཉེན་ཁ་དང་། མ་འོངས་པའི་དམ་བཅའ།

ང་ཚོ་བོད་པའི་ལས་ཀ་གང་ཅིའི་ཐོག་ལ་སོ་སོའི་ལྷག་བསམ་གྱི་རྒྱབ་འཁྱོགས་ན་བསོད་ནམས་གསོག་པའི་ལས་ཤིག་ཡིན་པ་ལས། རང་རྒྱལ་གཞན་ཕམ་དང་། ཆགས་སྡང་གིས་ཀུན་ནས་བསླངས་པའི་ལས་ཀ་ཞིག་མིན། བསོད་ནམས་གསོག་པ་དང༌། བདེན་དོན་གཞན་ཕན་དང་འབྲེལ་བའི་བྱ་བ་བཟང་པོ་ཞིག་ཡིན། ད་ལྟ་བར་དུ་དཀའ་ལས་བརྒྱབ་པ་དེ་དག་སྤྱིར་བཏང་མིའི་ཡོངས་གྲགས་ཀྱི་མཐོང་ཚུལ་ལ་ཡོད་པ་བཞིན་དོན་སྙིང་ལྡན་པ་དང༌། བསོད་ནམས་བསགས་པར་བརྟེན་ཚེ་རབས་ནས་ཚེ་རབས་ལ་བདེ་ཞིང་སྐྱིད་པ་ཞིག་ཡོང་རྒྱུ་རེད། ད་ལྟ་ལས་བསྡོམས་ནང་བཤད་པ་བཞིན་ཡར་རྒྱས་འགྲོ་རྒྱུར་ཚད་མེད་པས། སྐབས་བབ་ཀྱི་ཉམས་མྱོང་གསོག་བཞིན་དུ་གང་ལྟར་མུ་མཐུད་དེ་ལྷོད་གཡེངས་མ་སོང་བར་ད་དུང་ཡར་རྒྱས་གཏོང་རྒྱུའི་སེམས་འཁུར་དང་དམ་བཅའ་བཞག་ནས་ཧུར་ཐག་བྱ་གི་ཡིན་ཟེར་བ་དེ་ཧ་ཅང་ཡག་པོ་ཡིན།

ང་ཚོའི་ལས་ཀ་མང་པོ་ཞིག་འགོ་བཙུགས་པའི་སྐབས་ལ་ཧུར་ཧྲིལ་ཧྲིལ་བྱས། ཡང་རིམ་པས་ཉོབ་མདངས་བསྟན་ཏེ་ཐོག་མའི་འགོ་བཙུགས་པའི་སྐབས་ཀྱི་སྤུས་ཚད་དེ་ཇེ་ཞན་དུ་ཕྱིན། གང་འཚམ་ནས་འཁྱགས་པ་ཞུ་བ་ལྟར་རྗེས་སྟོན་རྒྱུ་མེད་པ་དེ་ལྟར་ཡོང་གྲབས་བྱེད་ཀྱི་འདུག ཡར་རྒྱས་ལ་མཐའ་མེད་སྟབས་མུ་མཐུད་ནས་ཕྱི་ནང་གང་སར་འཐུས་ཤོར་མེད་པའི་ཧུར་སྐྱེད་བྱ་གི་ཡིན་ཟེར་བ་དེར་དགའ་པོ་བྱུང༌། ཐུགས་རྗེ་ཆེ་ཞུ་གི་ཡིན། མུ་མཐུད་ནས་ཧུར་སྐྱེད་བྱེད་རོགས།

ག༽ བོད་མི་སྤྱི་བོ་གནམ་བསྟན་དང་། མཁས་བཙུན་བཟང་གསུམ།

མི་ཟེར་བ་འདི་སེམས་ཅན་གཞན་དང་ཁྱད་པར་དབྱེ་འབྱེད་གཙོ་བོ་དེ་མིའི་རྣམ་དཔྱོད་ཀྱི་ཐོག་ནས་ཡོང་གི་ཡོད། རྣམ་དཔྱོད་ཀྱི་ནུས་པ་ཐོན་པར་ཤེས་ཡོན་དགོས་པ་ཡིན། ཤེས་ཡོན་དེ་ཕན་པའི་རང་བཞིན་ཅན་མ་གཏོགས་གནོད་པའི་རང་བཞིན་ཅན་ལ་མི་འགྲོ་བའི་བཙུན་པའི་ཡོན་ཏན་དགོས། བཙུན་པའི་ཡོན་ཏན་མཐར་ཐུག་པ་ཞིག་ཡོང་བར་བཟང་པོའི་ཡོན་ཏན་དགོས་པ་ཡིན། རྣམ་ཀུན་བོད་པས་ཡོན་ཏན་བརྗོད་སྐབས་མཁས་བཙུན་བཟང་གསུམ་དགོས་པར་བརྗོད་ཀྱི་ཡོད། བླ་མ་སྐྱེས་བུ་དམ་པར་བསྟོད་བསྔགས་བྱེད་སྐབས་ཀྱང་མཁས་བཙུན་བཟང་གསུམ་གྱི་ཡོན་ཏན་ལྡན་པ་ཞེས་བརྗོད་ཀྱི་ཡོད།

ད་ཆ་ང་རང་ཚོ་གང་ཞིག་བྱེད་དགོས་སམ་ཞེ་ན། བོད་མི་ཡོངས་རྫོགས་མཁས་བཙུན་བཟང་གསུམ་འཛོམས་པ་ཞིག་བྱེད་དགོས་ཀྱི་འདུག དེང་སང་སྤྱི་ཚོགས་ཡར་རྒྱས་དབྱར་གྱི་ཆུ་གཏེར་འཕེལ་བ་ནང་བཞིན་འགྲོ་གི་ཡོད། བོད་པའི་སྤྱི་ཚོགས་ནང་མཁས་བཙུན་བཟང་གསུམ་ཁྱད་དུ་འཕགས་པ་འགའ་ཤས་ཡོད་ན་ཡང༌། ད་ཆ་ང་ཚོ་བོད་མི་ཡོངས་རྫོགས་མཁས་བཙུན་བཟང་གསུམ་གྱི་ཡོན་ཏན་འཛོམས་པ་ཞིག་ཨེ་ཡོང་བལྟ་དགོས། དེ་ལྟར་བྱེད་ཐུབ་པའི་ཆ་རྐྱེན་ཡོད། འཛམ་གླིང་ནང་ལ་འགྱུར་བ་འགྲོ་བཞིན་ཡོད་པ་དང༌། ང་རང་ཚོ་ལ་ཡང་ཕྱི་ནང་གི་ཆ་རྐྱེན་འཛོམས་བཞིན་ཡོད། མཁས་བཙུན་བཟང་གསུམ་ལྡན་པ་ཡོང་ཐབས་ལ་བོད་མི་མི་རེ་ངོ་རེས་སེམས་འཁུར་བསྐྱེད་ནས་ཚང་མས་ཧུར་ཐག་བྱེད་རོགས་ཟེར་རྒྱུ་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༡༡ ཚེས་ ༨ ཉིན་ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་དབུ་འབྱེད་ཀྱི་མཛད་སྒོའི་ཐོག་སྩལ་བའི་བཀའ་སློབ།

ཀ༽ རྒྱ་གར་དབུས་ས་དང་། འབྲེལ་ཡོད་ཀྱི་ཕན་གྲོགས།

འདིར་ཕེབས་པའི་མངའ་སྡེའི་སྤྱི་ཁྱབ་བློན་ཆེན་མཆོག་དང༌། དེ་བཞིན་མངའ་སྡེའི་ཁོངས་ཀྱི་ཕྱག་ལས་གནང་མཁན། ས་གནས་ཀྱི་ཕྱག་ལས་གནང་མཁན། དེ་མིན་ཉི་ཧོང་གི་གྲོགས་པོ་རྣམ་པ་ཁག་ཁ་ཤས་འདིར་ཕེབས་ཡོད་པ་དང༌། དེ་བཞིན་ཆེན་པོ་ཧོར་གྱི་ཡུལ་གྲུ་ཁག་འགའ་ཞིག་ནས་མཁན་པོ་བླ་མས་མཚོན་པས་ཁོང་ཚོ་ཕེབས་ཡོད་ལ། བོད་རིགས་ནང་ཚགས་ང་རང་ཚོ་ཚང་མ་བཅས་ཐུན་མོང་ཐོག་ལ་ཞུ་རྒྱུར། དེ་རིང་ང་རང་ཚོ་འདིར་ཆོས་དོན་ལས་ཁུངས་ཁོངས་ཀྱི་ལས་འཆར་གལ་ཆེ་བ་ཞིག་ནི། ནོར་བུ་གླིང་ཁའི་རྟེན་གཞི་འདི་ཉིད་ཆགས་ཡོད། ད་ཆ་རྩ་བའི་ལས་ཀ་ཡོངས་སུ་རྫོགས་པ་ལེགས་གྲུབ་ཟིན་ནས་གཞི་རྩ་ཨང་ཀི་དང་པོ་ཚུགས་ཏེ་དེ་རིང་སྒོ་འབྱེད་བྱེད་རྒྱུའི་གོ་སྐབས་བྱུང་བར་ང་རང་དགའ་པོ་བྱུང༌། སྐུ་མགྲོན་མང་པོ་ཕེབས་ནས་ཐུགས་སྣང་ཆེན་པོ་གནང་བ་དེར་ངོས་རང་ཧ་ཅང་དགའ་པོ་བྱུང༌། དེ་རིང་འདིར་གཙོ་ཆེ་ཤོས་བར་ལམ་ཐོག་མར་ལས་ཀ་འགོ་བཙུགས་པ་ནས་ལས་ཀ་བྱེད་མཁན་སྔ་རྗེས་ཚང་མར་རྗེས་སུ་ཡི་རངས་དང་འབྲེལ་བའི་ཐོག་ནས་ཐུགས་རྗེ་ཆེ་ཞེས་ཞུ་གི་ཡིན། སྐལ་བཟང་ཡེ་ཤེས་བཟའ་མི་གཉིས་ཀྱི་ངོས་ནས་ཧུར་ཐག་རྦད་ཐག་བྱས་ཏེ་དམིགས་བསལ་གྱི་དོ་སྣང་དང་སེམས་འཁུར་བླངས་སོང༌། ཧ་ཅང་དགའ་པོ་ཡོད། ཐུགས་རྗེ་ཆེ་ཞུ་གི་ཡིན།

དེ་འབྲེལ་སྦྱིན་བདག་གནང་མཁན་ཚོ་ཧ་ཅང་རྩ་བ་ཆེན་པོ་རེད། བོད་པར་རོགས་རམ་བྱེད་པ་འདི་སྙིང་རྗེ་ཙམ་ཡིན་པར་བོད་ཅེས་བརྗོད་སྐབས་རིན་ཐང་ཡོད་པ་ཞིག་དང༌། འདིར་རོགས་རམ་བྱས་ན་བྱེད་རིན་ཡོད་པ་ཞིག ཡང་འཕྲལ་དུ་ལན་ལ་བལྟས་ནས་རོགས་བྱས་པ་ཡང་མིན། བོད་པར་རོགས་རམ་བྱས་ན་ཁེ་བཟང་འདི་ཡོང་གི་རེད་བསམ་པའི་བསམ་ཚུལ་གང་ཡང་མེད་པར་བོད་པར་རིན་ཐང་ཡོད་པ་ཞིག་དང༌། བོད་པའི་དོན་དག་འདི་བདེན་དོན་ཡིན་པའི་གནས་ཚུལ་གྱི་འོག་ནས་ཤ་ཚ་དང༌། བདེན་པར་བདེན་རྒྱབ་བྱེད་པའི་བསམ་ཚུལ་གྱི་འོག་ནས་ཤ་ཚ་དང༌། བདེན་པར་བདེན་རྒྱབ་བྱེད་པའི་བསམ་ཚུལ་གྱི་ཐོག་ནས་རོགས་ཕན་བྱེད་བཞིན་ཡོད་སྟབས་ཤིན་ཏུ་རྩ་ཆེ་རེད། ཐུགས་རྗེ་ཆེ་ཞེས་ཞུ་གི་ཡིན།

འདིར་ས་གནས་མངའ་སྡེའི་གཞུང་སྔ་རྗེས་ཚང་མར་ང་ཚོ་བོད་མི་མངའ་སྡེ་འདིའི་ནང་ཡོད་པ་ཚང་མར་དོ་སྣང་ཆེན་པོ་དང༌། རྒྱབ་སྐྱོར་དང་ཤ་ཚ་རྣམ་དག་ཡོད་པ་ཞིག་རེད། ད་ལྟའི་གནས་སྐབས་ལའང་བློན་ཆེན་གྱི་གསུང་བཤད་ནང་ད་ལྟ་གསུངས་པ་བཞིན་ལོ་རྒྱུས་ཀྱི་ཐོག་ནས་ཧི་མ་ཅལ་ས་ཁུལ་དང༌། བོད་པ་ས་ཐག་ཉེ་པོ་བྱས་ཏེ་འབྲེལ་བ་ཡོད་ལ། གང་ལྟར་ཡང་སྙིང་བོད་པའི་དངོས་ཡོད་གནས་ཚུལ་ཁོང་ཚོས་ཤེས་རྟོགས་ཡོད་པའི་གནས་ཚུལ་གྱི་འོག་ནས་སོ་སོར་རང་བཞིན་ལྷན་སྐྱེས་ཀྱི་སོ་སོའི་བློ་ལ་འཆར་སྣང་ཡོད་པ་རྣམས་ཟོལ་མེད་ཀྱི་ཐོག་ནས་གསུངས་པ་ལ་ང་རང་ཧ་ཅང་དགའ་པོ་བྱུང༌། དམིགས་བསལ་ཐུགས་རྗེ་ཆེ་ཞུ་གི་ཡིན།

དེ་དང་ཆབས་ཅིག་གཙོ་ཆེན་རྒྱ་གར་དབུས་གཞུང་གི་དངོས་ཡོད་གནས་ཚུལ་ད་ལྟ་ཁོང་གི་གསུང་བཤད་ནས་རོབ་ཙམ་གསུངས་པ་བཞིན། ནེ་ཧ་རུ་བཞུགས་པའི་སྐབས་ནས་ཐོག་མར་བཙན་བྱོལ་བ་འགོ་ཚུགས་པའི་དུས་ཚོད་ལ་རྒྱ་གར་གཞུང་གིས་བོད་པའི་ཐོག་ཕུགས་རྒྱང་རིང་པོའི་འཆར་གཞི་བཏིང༌། འཆར་གཞི་དེའི་ཐོག་ནས་ང་ཚོའི་གཞིས་ཆགས་བྱེད་རྒྱུ་དང༌། སློབ་གྲྭ་ཁག་འཛུགས་རྒྱུ་སོགས་ཀྱི་ལས་རིགས་མང་པོ་ཞིག་ལོ་ཡུན་མང་པོའི་འཆར་གཞི་བཏིང་ནས་དེ་གཞིར་བཟུང་ད་ལྟ་བར་ང་ཚོས་ལག་ལེན་བསྟར་བ་རེད།

འཛམ་གླིང་འདིའི་སྒང་ལ་བཙན་བྱོལ་བ་མང་པོ་ཞིག་ཡོད། དེའི་ནང་ནས་བོད་པ་བཙན་བྱོལ་བ་འདི་ཚགས་ཚུད་ཤོས་ཤིག་དང༌། ཡར་རྒྱས་ཆེ་ཤོས་ཕྱིན་པའི་བཙན་བྱོལ་བ་རེད་ཅེས་འཛམ་གླིང་འདིའི་སྒང་ཡོངས་གྲགས་ཆགས་ཡོད། འདི་འདྲ་ཞིག་ཆགས་ཐུབ་པ་ནི་ཕྱོགས་གཅིག་ནས་ང་ཚོ་བོད་པ་རང་ཉིད་ཀྱིས་ཤུགས་བསྐྱེད་ནས་ཞུམ་པ་མེད་པའི་སྙིང་སྟོབས་ཀྱི་ཐོག་ནས་འབད་བརྩོན་ལོ་ནས་ལོན་བསྟུད་བྱས་པའི་འབྲས་བུ་རེད་ལ། ཕྱོགས་གཅིག་ནས་གཙོ་ཆེན་རྒྱ་གར་དབུས་གཞུང་དང༌། དེ་བཞིན་ས་གནས་མངའ་སྡེ་བོད་མི་ཡོད་ས་ཚང་མས་བོད་པར་ཤ་ཚ་དང༌། རྒྱབ་སྐྱོར་རྣམ་དག་ཅིག་ཡོད་པ་དེའི་མཐུ་ལ་བརྟེན་ནས་བྱུང་བ་ཧ་ཅང་གསལ་པོ་རེད།

མི་སུ་དང་སུ་ཡིན་ཡང་ཉམ་ཐག་པོ་དང༌། དཀའ་ངལ་ཡོད་པའི་སྐབས་རོགས་རམ་བྱེད་མཁན་འདི་ཤིན་ཏུ་རིན་ཐང་ཆེན་པོ་དང་། རྩ་བ་ཧ་ཅང་ཆེན་པོ་རེད། ང་ཚོ་བོད་པར་བདེན་པའི་སྐྱབས་དང༌། བདེན་པའི་མགོན་ཡོད་པ་ལས་དེ་མིན་སྤྱིར་བཏང་གི་རྒྱུ་དངོས་པོའི་སྟོབས་ཤུགས་དང༌། དཔུང་གི་སྟོབས་ཤུགས་ཀྱི་ཐོག་ནས་བཤད་ན་ཧ་ལམ་ང་ཚོ་སྐྱབས་མེད་མགོན་མེད་ལྟ་བུ་རེད། འདི་འདྲའི་གནས་སྐབས་ལ་དངོས་གནས་ཤ་ཚ་རྣམ་དག་གི་རྒྱབ་སྐྱོར་བྱེད་མཁན་ཚོ་ཧ་ཅང་དྲིན་ཆེན་པོ་ཡིན་པ་ང་ཚོས་གསལ་པོ་ཤེས་ཀྱི་ཡོད། དཀའ་ངལ་ཡོད་པ་དང༌། སྐྱབས་མེད་མགོན་མེད་ཀྱི་གནས་སྐབས་སུ་རོགས་རམ་བྱེད་མཁན་འདི་དག་ང་ཚོས་ནམ་ཡང་བརྗེད་ཐབས་མེད། དེར་བརྟེན་དེ་རིང་གི་གོ་སྐབས་འདི་བཟུང་སྟེ་ངས་ཐུགས་རྗེ་ཆེ་ཞུ་གི་ཡིན།

ཁ༽ འཕགས་བོད་ཀྱི་འབྲེལ་བ་དང་། དགེ་སློབ་ཀྱི་འདུ་ཤེས།

ང་ཚོ་འཕགས་བོད་གཉིས་ལོ་རྒྱུས་ཀྱི་ཐོག་ནས་དམིགས་བསལ་གྱི་འབྲེལ་བ་ཡོད་པ་ཞིག་ཆགས་ཡོད། ངས་ནམ་རྒྱུན་རྟག་པར་རྒྱ་གར་གྱི་གྲོགས་པོ་ཚོར་ཤོད་ཀྱི་ཡོད། ང་ཚོ་བོད་པ་དང་རྒྱ་གར་བའི་འབྲེལ་བ་འདི་དགེ་རྒན་དང་དགེ་ཕྲུག་གི་འབྲེལ་བ་ལྟ་བུ་ཡིན། ང་ཚོ་བོད་དུ་ནང་པ་སངས་རྒྱས་པའི་ཆོས་རྒྱ་གར་ནས་དར་བའི་རྗེས་སུ་དངོས་གནས་བོད་མི་ཚོའི་གོམས་གཤིས་ཧ་ལམ་རྒྱ་གར་གྱི་ངོས་ལ་ཕྱོགས་པ་ལྟ་བུ་ཡིན། ང་ཚོའི་རྩམ་པ་ཟ་རྒྱུར་འགྱུར་བ་ཕྱིན་མེད། གཞན་ང་ཚོ་བོད་པའི་འགྲོ་སྟངས། སྡོད་སྟངས། བསམ་བློ་གཏོང་སྟངས་མང་པོ་ཞིག་རྒྱ་གར་གྱི་ཡུལ་སྲོལ་ལ་དཔེ་བལྟ་གི་ཡོད། དཔེར་ན། ང་ཚོ་བོད་ཀྱི་མཁས་པ་ཚོས། རྩོམ་ཡིག་ཅིག་བྲིས་ནའང་འདིའི་ནང་དཔེ་མཚོན་ཁག་རྒྱ་གར་གྱི་ཆུ་མོ་གངྒཱ་ཟེར་བ། ཧི་མ་ལ་ཡའི་རི་རྒྱུད་ཀྱི་ཙན་དན་གྱི་དྲི་བསུང་ཟེར་བ་ལ་སོགས་པ་རྒྱ་གར་མཁས་པའི་ངག་རྒྱུན་ལ་ཡོད་པའི་བརྗོད་གཞི་དེ་རིགས་ཡོང་གི་འདུག

གང་ལྟར་ནང་ཆོས་རྒྱ་གར་ནས་བོད་ལ་དར་ཚར་བའི་རྗེས་ལ་བོད་པའི་བསམ་བློ་གཏོང་ཕྱོགས་དང༌། མི་ཚེའི་གོམས་གཤིས་འདི་དག་འགྱུར་བ་ཆེན་པོ་ཕྱིན་ཡོད་པ་ཧ་ཅང་གསལ་པོ་རེད། འཛམ་གླིང་འདིའི་སྒང་ལ་རྒྱ་གར་ནས་དར་བའི་ནང་པའི་ཆོས་ཉམས་ལེན་བྱེད་མཁན་ལུང་པ་མང་པོ་ཡོད་ན་ཡང༌། ནང་པའི་ཆོས་དར་བའི་རྗེས་སུ་ལུང་པའི་ནང་ལ་རྒྱ་གར་གྱི་ཆོས་དང་རིག་གཞུང་གོམས་གཤིས་ཀྱི་ཤུགས་རྐྱེན་ཆེ་ཤོས་ཐེབས་མཁན་བོད་པ་ཆགས་ཡོད་པ་འདི་ཧ་ཅང་གསལ་པོ་རེད། དེ་སྔའི་ལོ་རྒྱུས་ནང་ཡིན་ནའང་རྒྱ་གར་འཕགས་པའི་ཡུལ་གྱི་ཆོས་དང་རིག་གཞུང་རྩ་བ་ཆེན་པོ་འདི་ང་ཚོའི་ལུང་པར་དར་ཚར་བའི་རྗེས་ལ་ང་ཚོས་འདི་ལ་བློ་རྩེ་གཅིག་གཏོད་བྱས་ནས་བསྡད་པ་རེད།

བར་སྐབས་ང་ཚོ་བཙན་བྱོལ་བ་ཆགས་པའི་གནས་ཚུལ་ཐབས་སྐྱོ་པོ་ཞིག་བྱུང་བའི་སྐབས་སུ་རྒྱ་གར་གཞུང་དང་མི་མང་གི་ཐོག་ནས་སྔར་གྱི་ལོ་རྒྱུས་དང༌། གནས་ཚུལ་མང་པོ་ཞིག་གི་འོག་ནས་དམིགས་བསལ་གྱི་ང་ཚོར་རྒྱབ་སྐྱོར་དང༌། ལྟ་རྟོག་འཚོ་སྐྱོང་གང་ཡོང་གནང་བ་འདིའི་འབྲས་བུར་མ་འོངས་པར་ང་ཚོ་འཕགས་བོད་ཀྱི་འབྲེལ་བ་འདི་ཐུན་མོང་མ་ཡིན་པའི་དམ་ཟབ་ཡོང་ཐུབ་རྒྱུ་ཡིན་པ་གསལ་པོ་རེད་བསམ་པ་དྲན་གྱི་འདུག དཔེར་ན། བོད་ནང་གཞི་ལུས་རྒྱ་ཆེའི་མི་མང་ལྷགས་པ་འདི་དག་གི་ལུས་པོ་བཙན་དབང་འོག་མནན་ཏེ་བསྡད་ཡོད་ན་ཡང༌། བསམ་བློ་རྒྱ་གར་གྱི་ཕྱོགས་སུ་ཕྱོགས་པ་གསལ་པོ་རེད། ད་ལྟ་དངོས་སུ་རྒྱ་གར་ནང་བོད་པ་འབུམ་ཐེར་ཙམ་ཡོད་པ་འདི་དག་བརྒྱུད་ནས་བོད་ནང་གི་བོད་མི་ས་ཡ་དྲུག་གི་བསམ་བློ་རྒྱ་གར་ལ་སེམས་ཐག་ཉེ་པོ་ཞིག་ཡོད་པ་ཧ་ཅང་གསལ་པོ་རེད།

ང་ཚོར་བྱུང་བའི་བར་སྐབས་ཀྱི་རྐྱེན་ངན་འདིས་མ་འོངས་པར་འཕགས་བོད་གཉིས་ཀྱི་འབྲེལ་བ་སྔར་ནས་དམ་ཟབ་ཡོད་པ་འདི་ད་དུང་དམ་དུ་འགྲོ་བའི་གནས་ཚུལ་ཕལ་ཆེར་ཆགས་ཀྱི་རེད་སྙམ་པ་དྲན་གྱི་འདུག དེ་བརྒྱུད་ནས་རིམ་པས་རྒྱ་གར་ནང་ཆབ་སྲིད་ཀྱི་བསམ་བློའི་གཏོང་ཕྱོགས་ལ་འགྱུར་བ་ཏན་ཏན་འགྲོ་གི་རེད། བོད་དང་རྒྱ་གར་གྱི་འབྲེལ་བ་ཐུན་མོང་མ་ཡིན་པ་དེའི་ཐོག་ནས་རྒྱ་དཀར་ནག་གཉིས་ཀྱི་འབྲེལ་བ་བཟང་པོ་ཞིག་ཡོང་བའི་ཐོག་ལ་ཡང་ཕན་ཐོགས་དང་ཆ་རྐྱེན་བཟང་པོ་ཞིག་ཡོང་ཐུབ་པའི་ངས་རེ་བ་ཡོད།

རྒྱ་ནག་ནང་ལ་ཆ་བཞག་ནའང་སྔར་ནས་ནང་ཆོས་དར་ཁྱབ་ཆེན་པོ་བྱུང་ཡོད། དེང་སྐབས་ཕྲན་བུའི་རང་དབང་ཆེ་རུ་ཕྱིན་པའི་སྐབས་སྤྱིར་ཆོས་ལུགས་འདྲ་མིན་དང་། དེའི་ནང་ཚན་ནས་ནང་པའི་ཆོས། དེའི་ནང་ཚན་ནས་བོད་ཀྱི་ནང་པའི་ཆོས་ལ་དོ་སྣང་གསར་པ་སླེབས་ཀྱི་ཡོད་པའི་གནས་ཚུལ་གསལ་པོ་འདུག རིམ་པས་རྒྱ་ནག་ནང་རང་དབང་ཆེ་ཙམ་བྱུང་བའི་མཚམས་ལ་ང་ཚོ་བོད་ཀྱི་ནང་པའི་ཆོས་ཀྱི་ཐོག་ནས་རྒྱ་ནག་མི་མང་གཞོན་སྐྱེས་ས་ཡ་མང་པོ་ཞིག་ལ་ཕན་ཐོགས་ཏན་ཏན་ཡོང་ཐུབ་ཀྱི་རེད་སྙམ་པ་དྲན་གྱི་འདུག ཕན་ཐོགས་བྱེད་ཐུབ་ཀྱི་རེད་བསམ་གྱི་འདུག དེར་བརྟེན་ཁྱེད་རང་ཚོས་ང་ཚོ་བོད་མིའི་དུས་ཚོད་ཁག་པོ་འདིའི་སྐབས་རོགས་རམ་གནང་བ་འདི་དག་ལན་ལ་རེ་བའི་བསམ་པ་མིན་པར་ཕུགས་རྒྱང་རིང་པོར་དམིགས་ཏེ་ང་ཚོར་རོགས་རམ་བྱས་པ་འདིས་གྲུབ་འབྲས་བཟང་པོ་ཕལ་ཆེར་ཡོང་ཐུབ་ཀྱི་རེད་བསམ་གྱི་འདུག

ག༽ བོད་མིའི་ངན་གོམས་དང་། ལས་བཟང་མཐའ་ཁྱོངས།

དེ་ནས་དེ་རིང་འདིར་ངོས་ནས་དམིགས་བསལ་ཞུ་རྒྱུ་དེ་ཙམ་མེད། ད་ལྟ་ཆོས་རིག་བཀའ་བློན་ནས་འགྲེལ་བཤད་བརྒྱབ་པའི་ནང་གནད་འགག་གང་འདྲའི་ཐོག་ནས་འཛུགས་སྐྲུན་བྱེད་པའི་རྒྱུ་མཚན་གསལ་པོ་འགྲེལ་བཤད་བྱུང་སོང༌། དེར་བརྟེན་ངོས་ནས་དེ་དེ་བཞིན་ནོ་ཞེས་བརྗོད་རྒྱུ་ལས་དམིགས་བསལ་གཞན་ཞུ་རྒྱུ་གང་ཡང་མི་འདུག ཕྱོགས་གཅིག་ནས་དེ་རིང་སྐད་ཀྱང་འགགས་ནས་སྐད་ཆ་མང་པོ་བཤད་ན་ཡང་ན་མཁན་ལྟ་བུ་བྱེད་ཀྱི་འདུག མ་བདེ་བ་ཞིག་འདུག་ལ། མ་གཞི་སྐད་ཆ་མང་པོ་མ་ཤོད་ཟེར་གྱི་ཡོད་འདུག དེང་སང་མིད་པ་ན་མཁན་ཞིག་ཆགས་འདུག དམིགས་བསལ་ཞུ་རྒྱུ་གང་ཡང་མེད།

ང་ཚོའི་ལས་ཀ་གང་དང་གང་ཡིན་ནའང་འགོ་བཙུགས་པའི་སྐབས་ཚང་མར་སེམས་ཤུགས་ཡོད་པ་དང༌། སྙིང་སྟོབས་ཡོད་པ། དེ་ནས་ལས་ཀ་ཡུན་བསྲིངས་པའི་སྐབས་རྙིང་པ་ཆགས་པ་དང་། ལོ་ཁ་ཤས་ཕྱིན་པའི་སྐབས་འཆར་ཅན་ལྟ་བུའི་ཐོག་ཏུ་ཕྱིན། གྲ་མ་འགྲིགས་ཆེན་པོ་མ་ཐོན་ཙམ་བྱུང་ན་དེ་གས་འགྲིགས་པར་བརྩི་མཁན་ཞིག་ང་ཚོ་བོད་པའི་གོམས་གཤིས་ལ་ཡོང་གི་འདུག འདི་ཡག་པོ་མིན། དང་པོའི་འཆར་གཞི་བཀོད་པ་དེ་མུ་མཐུད་ཡར་རྒྱས་གོང་ནས་གོང་དུ་འཕེལ་ཐུབ་པ་ཞིག་དང༌། དེ་དང་འབྲེལ་བའི་ཐོག་ནས་ཕན་པ་རྒྱ་ཆེན་ཡོང་བའི་དམིགས་ཡུལ་བཞག་པ་ལས། ཚོད་ལྟ་བྱེད་པ་ལྟ་བུ་ལས་ཀ་བྱས་པ་ཞིག་བཙུགས་ཙམ་བྱས། འདི་འགོ་ཚུགས་ཙམ་བྱུང་ན་འདི་བཞག་ནས་ཡང་གཞན་དག་ཅིག་འགོ་འཛུགས་བྱེད་པ་དེ་འདྲ་མ་བྱེད། ང་རང་ཚོའི་ལས་རིགས་གང་དང་གང་ཡིན་ནའང་འགོ་འཛུགས་པའི་སྐབས་ཧུར་ཧྲིལ་ཧྲིལ་བྱས། གང་འཚམ་ནས་ཉོབ་རྟགས་སླེབས། འཆར་ཅན་ལ་ཕྱིན་ཏེ་ལེ་གང་འགྲིགས་དང༌། ཉིན་མ་གང་འཁྱོལ་ཐོག་ཕྱིན་ཚེ་རང་གིས་རང་ལ་དྲིན་ཆུང་གཏོང་གི་ཡོད། རང་གིས་རང་བསླུ་གི་ཡོད།

གཞིས་ཆགས་ཁག་དང༌། ཆོས་སྡེ་ཁག སློབ་གྲྭ་ཁག་སོགས་ལས་ཀ་གང་དང་གང་ཡིན་ནའང་དང་པོ་ནས་ལོ་ཡུན་རིང་པོའི་དམིགས་ཡུལ་བཟུང་སྟེ་མདོར་ན་བོད་རང་དབང་བྱུང་ནས་གཞིས་བྱེས་མཉམ་འཛོམས་མ་བྱུང་བར་ང་ཚོ་བཙན་བྱོལ་བྱས་ཏེ་སྡོད་པའི་རིང་སྲ་ཐག་ཐག་བྱས་ཏེ་སྡོད་ཐུབ་པ་ཞིག་དང༌། དེའི་ཐོག་ནས་རང་གི་ཁེ་ཕན་ཙམ་དུ་མ་ཟད། འཛམ་གླིང་སྤྱི་ལ་ཡང་ཕན་ཐོགས་བྱེད་ཐུབ་པའི་དམིགས་ཡུལ་བཞག་སྟེ་ང་ཚོས་འཆར་གཞི་བཀོད་དེ་ལས་འགོ་བཙུགས་པ་རེད། དེར་བརྟེན་ང་ཚོའི་མཐར་ཐུག་གི་འབྲས་བུ་བཟང་པོ་འདི་མ་སྨིན་བར་དུ་ཡར་རྒྱས་གོང་ནས་གོང་དུ་འཕེལ་དགོས་པ་ཞིག་ཡིན་པ་ལས། གང་འཚམ་ཞིག་ནས་ལས་བསྡོམས་འདྲ་ཆགས་པོ་ཞིག་བཟོས། དེ་ལྟ་བུའི་ངང་གྲ་མ་འགྲིགས་པ་ཆེན་པོ་མ་ཐོན་ན་ལས་གོ་ཆོད་པ་ལྟ་བུ་བྱས་ན་འདི་ནོར་འཁྲུལ་ཆེན་པོ་ཡིན། དེར་བརྟེན་ང་ཚོའི་ལས་ཀྱི་སྣེ་མོར་གཏོགས་པ་སུ་དང་སུ་ཡིན་ནའང༌། ལས་རིགས་གང་དང་གང་ཡིན་པ་འདི་དག་དངོས་གནས་བཟང་པོ་མཐའ་འཁྱོངས་པ་ཞིག་དང༌། ཇེ་བཟང་ནས་ཇེ་བཟང་དུ་འགྲོ་ཨེ་ཐུབ་ཚང་མས་བསམ་བློ་གཏོང་རྒྱུ་འདི་ཤིན་ཏུ་གལ་ཆེན་པོ་ཡིན། གཞན་དག་ཞུ་རྒྱུ་མེད། ཐུགས་རྗེ་ཆེ། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༢ ཚེས་ ༡༢ ཉིན་ཅན་དྷི་གྷར་མཐོ་སློབ་ནང་ཡོད་སློབ་ཕྲུག་ཚོར་སྩལ་བའི་བཀའ་སློབ།

ཀ༽ བོད་སློབ་ཟུར་བཙུགས་དང་། ཤེས་ཡོན་གྱི་གྲུབ་འབྲས།

འདིར་ཅན་དྷི་གྷར་ལ་ང་ཡར་མར་འགྲུལ་བཞུད་སྐབས་ཡང་ཡང་སླེབས་ཀྱི་ཡོད་པ་དང༌། སླེབས་རིམ་བཞིན་དུ་ཁྱེད་རང་ཚོ་སློབ་ཕྲུག་རྣམས་ཐུག་འཕྲད་ཡོང་གི་ཡོད། དུས་ཚོད་ཕྲན་བུ་ལྷོད་པའི་སྐབས་ལ་སྐད་ཆ་འདྲ་ཤོད་ཀྱི་ཡོད། བར་སྐབས་ཐུག་འཕྲད་མ་བྱུང་ཞིང༌། དེ་རིང་ཕྲན་བུ་ལྷོད་ཙམ་ཡོད་སྟབས་ཐུག་ན་བསམ་བྱུང༌། རྒྱུ་མཚན་གཙོ་བོ་ནི་བོད་ནས་འབྱོར་བའི་ཕྲུ་གུ་ཁྱོན་ཆེན་པོ་ཡོད་པར་བརྟེན། ཁྱེད་རང་ཚོ་ཐུག་སྟེ་སྐད་ཆ་ཚིག་ཁ་ཤས་ཤིག་བཤད་ན་བསམ་པ་བྱུང༌། འདིར་ད་ལྟ་ང་རང་ཚོ་ཐུག་འཕྲད་སར་བོད་པའི་སློབ་ཕྲུག་ཙམ་མ་ཡིན་པའི་ལ་དྭགས་དང༌། དེ་འདྲའི་སློབ་ཕྲུག་གང་འཚམ་ཡོད་པ་རེད། ཁྱད་པར་གང་ཡང་མི་འདུག ང་རང་ཚོ་ཚང་མ་ཐུག་འཕྲད་བྱ་རྒྱུར་དགའ་པོ་ཡོད།

ཐོག་མར་སློབ་ཕྲུག་ཚོར་ཆེད་དུ་གཉེར་ནས་བརྗོད་རྒྱུར། ང་ཚོ་རྒྱ་གར་ལ་སླེབས་ནས་ལོ་སུམ་ཅུ་སོ་བདུན་ཙམ་འགྲོ་གི་ཡོད། ཁྱེད་རང་ཚོ་འདིར་ཡོད་མཁན་མང་པོ་ཞིག་རྒྱ་གར་ལ་སྐྱེས་པ་རེད། སྔོན་མ་བདུན་ཅུ་དོན་གྲངས་ལ་འདི་གའི་དཔེ་མཛོད་ཁང་དུ་ཐུག་འཕྲད་བྱེད་མཁན་ཕྲུ་གུ་ཕལ་ཆེ་བ་དེང་སང་ལས་འགན་འཁྱེར་མཁན་གྲས་ཆགས་ཡོད། ང་ཚོ་བཙན་བྱོལ་བ་ཆགས་ནས་ལོ་སུམ་ཅུ་སོ་བདུན་དེའི་རིང་དང་པོ་ནས་ཤེས་ཡོན་གྱི་ཐོག་ལ་དོ་སྣང་བྱས། ཤེས་ཡོན་གལ་ཆེན་པོ་ཞིག་ལ་བརྩིས་ནས་ན་གཞོན་ཚོར་སློབ་སྦྱོང་སྤྲོད་རྒྱུ་དང༌། སློབ་སྦྱོང་སྤྲོད་སྟངས་དེ་ཡང་རྒྱ་གར་རྒྱལ་ཡོངས་ནང་ལ་རྒྱ་གར་གྱི་སློབ་གྲྭ་ཁྲི་ཕྲག་འབུམ་ཕྲག་ཡོད་པའི་ནང་ལ་བོད་པའི་ཕྲུ་གུ་རྣམས་ཁ་གཏོར་ཏེ་བཀྲམས་ནས་མ་བཞག་པར། ང་རང་ཚོ་བོད་པའི་སློབ་གྲྭ་ཟེར་བ་ཞིག་ཟུར་དུ་བཙུགས། དེང་དུས་ཀྱི་ཤེས་ཡོན་རྣམས་སློབ་པ་དང་ཆབས་ཅིག་བོད་པའི་ཡི་གེ་སློབ་རྒྱུ་དང༌། ཆོས་སློབ་རྒྱུའི་དོན་དུ་བོད་པའི་སློབ་གྲྭ་ཟུར་དུ་བཙུགས་དགོས་པའི་དམིགས་ཡུལ་དེ་ང་ཚོ་བོད་པ་བཙན་བྱོལ་བ་རྣམས་ལ་དེང་དུས་ཀྱི་ཤེས་ཡོན་ཡོད་པ་དང་ཆབས་ཅིག་བོད་པའི་ཤེས་ཡོན་ཡོད་པ་ཞིག མདོ་དོན་ཡང་སྙིང་བོད་པའི་མི་ཡག་པོ་ཞིག་ཆགས་ཐུབ་པའི་དམིགས་ཡུལ་བཟུང་སྟེ་འབད་རྩོལ་དང༌། ཐབས་ཤེས་བྱས་པ་རེད།

ད་ཆ་ལོ་གང་འཚམ་སོང་བའི་སྐབས་ལ་ལོ་ཇི་སོང་གི་གྲུབ་འབྲས་ཀྱང་དངོས་གནས་རྗེས་སུ་ཡི་རངས་སྐྱེས་ཐུབ་པ་ཞིག་དང༌། ང་རང་ཚོ་བོད་པ་ཙམ་མ་ཡིན་པའི་མི་གཞན་དག་བོད་པའི་གྲོགས་པོས་ཚོས་བལྟས་པ་ནའང་བོད་པ་བཙན་བྱོལ་ཆགས་ནས་སློབ་གྲྭའི་ཤེས་ཡོན་གྱི་ཐོག་ལ་གྲུབ་འབྲས་ཡག་པོ་ཐོན་འདུག་བསམས་ནས་དྲན་ཐུབ་པ་ཞིག བོད་མིར་སྡུག་སྦྱོང་གཏོང་མཁན་རྒྱ་མིའི་ངོས་ནས་ཆ་བཞག་ནའང༌། ཏཱ་ལའི་བླ་མ་བཙན་བྱོལ་བ་ཆགས་པའི་རྗེས་ལ་སློབ་སྦྱོང་གི་ཐོག་ལ་ཤུགས་ཆེན་པོ་བརྒྱབ་ནས་ད་ཆ་ཉེན་ཁ་འདུག་བསམ་པ་དྲན་དགོས་པ་ཞིག་བྱུང་ཡོད། དངོས་གནས་རང་ང་ཚོར་གྲུབ་འབྲས་མི་དམན་པ་ཞིག་ཐོན་ཡོད།

ཁ༽ ཕྱི་དངོས་པོའི་ཡར་རྒྱས་དང་། ནང་སེམས་ཀྱི་དཀའ་ངལ།

དེ་དང་ཆབས་ཅིག་ད་ཆ་གང་ཞིག་གལ་ཆེན་པོ་དང༌། ང་རང་ཚོས་དམིགས་བསལ་དོ་སྣང་བྱེད་དགོས་པ་གང་ཞིག་རེད་འདུག་གམ་ཞེ་ན། ང་རང་ཚོ་བོད་པ་ཙམ་མ་ཡིན་པའི་འཛམ་བུ་གླིང་འདིར་ལུང་པ་མང་པོ་ཡོད། ང་རང་ལ་ཆ་བཞག་ན་ལུང་པ་འདྲ་མིན་མང་པོར་སླེབས་ཡོད། དཔེར་ན། སྤྱིར་བཏང་བཤད་ན། ཕྱི་དངོས་པོ་ཡར་རྒྱས་ཧ་ཅང་ཚད་མཐོ་པོ་དང༌། དེ་བཞིན་ཤེས་ཡོན་གྱི་ཐོག་ལ་ཡིན་ནའང་ཧ་ཅང་ཚད་མཐོ་པོར་སླེབས་པའི་ཡོ་རོབ་ཀྱི་རྒྱལ་ཁབ་འཇར་མན་དང༌། ཧྥ་རན་སི། དབྱིན་ཇི་སོགས་དང་། དེ་བཞིན་ཡོ་རོབ་ཀྱི་ལུང་པ་གཞན་དག་འདྲ་མིན་མང་པོ་ཡོད། དེ་བཞིན་ཨ་མི་རི་ཀར་ཆ་བཞག་ནའང་། དངོས་གནས་ཕྱི་དངོས་པོ་ཡར་རྒྱས་དང་འབྲེལ་བའི་ཤེས་ཡོན་སོགས་གང་ཅིའི་ཆ་ནས་ཡར་རྒྱས་ཆེན་པོ་ཕྱིན་པའི་རྒྱལ་ཁབ་ཅིག་རེད། དཔེར་ན། ང་རང་ཚོ་བོད་པས་མཚོན་པས་རྒྱ་གར་དང༌། རྒྱ་མི་ལ་ཆ་བཞག་ནའང་ཕྱི་རྒྱལ་ལ་མིག་དཔེ་བལྟ་བ་དང༌། ཕྱི་རྒྱལ་ལ་སྦྱོང་བརྡར་བྱེད་རྒྱུ་བྱུང་ན་ཧ་ཅང་གི་གོ་སྐབས་བཟང་པོ་ཞིག་ལ་བརྩིས་ཤིང་། ཚང་མས་ཕྱི་རྒྱལ་ལ་མངོན་པར་བསྟོད་དགོས་པ་ཞིག་ཆགས་ཡོད།

དེ་ལྟ་བུའི་མངོན་པར་བསྟོད་དགོས་པའི་ཡར་རྒྱས་ཕྱིན་པའི་ལུང་པ་ཞེས་མིང་ཐོགས་པའི་ལུང་པ་དེ་ཚོའི་ནང་ལ་མིའི་མི་ཚེ་སྐྱེལ་སྟངས་དང༌། གཙོ་ཆེ་ཤོས་མིའི་ཁྱིམ་ཚང་ནང་ཞི་བདེ་བག་ཕེབས་ཡོད་མེད། མི་སྒེར་སོ་སོའི་སེམས་ནང་ལ་ཚོར་སྣང་གང་འདྲ་ཡོང་གི་ཡོད་མེད་སོགས་ལ་ཞིབ་ཚགས་པོའི་ཐོག་ནས་ཉམས་ཞིབ་བྱས། མི་ཕན་ཚུན་ཐུག་འཕྲད་ཀྱིས་སྐད་ཆ་བཤད་ཡོང་དུས་ལུང་པ་ཡར་རྒྱས་ཕྱིན་པ་དེ་ཚོའི་ནང་ལ་དངོས་གནས་ཕྱི་དངོས་པོའི་མཐུན་རྐྱེན་ཤིན་ཏུ་ཡག་པོ་ཡོད་ན་ཡང༌། ནང་བསམ་བློའི་ནང་ལ་སྐྱིད་པ་གང་ཡང་མེད་ཅིང་། དངངས་སྐྲག་ཆེན་པོ་དང་། སོ་སོའི་དོན་དག་མ་གཏོགས་གཞན་དག་གི་དོན་དག་ལ་དེ་ཙམ་གྱི་སེམས་འཁུར་མེད་མཁན། དུད་འགྲོ་སེམས་ཅན་ཚོའི་ཐོག་ལ་མིས་བེད་སྤྱོད་བྱེད་རྒྱུའི་འདུ་ཤེས་མ་གཏོགས་མེད་པ། དཔེར་ན། ཉ་དང་ཁྱིམ་བྱ་ར་ལུག་ལ་སོགས་པའི་ཕྱུགས་ཀྱི་རིགས་དེ་ཚོའི་ཐོག་ལ་བེད་སྤྱོད་བྱེད་རྒྱུའི་འདུ་ཤེས་མ་གཏོགས་དེ་དག་ལ་ཚེ་སྲོག་ཡོད་པ་དང༌། ང་ཚོ་ནང་བཞིན་ཚ་རྒྱུ་དང༌། ན་རྒྱུ་ཡོད་པའི་བསམ་བློ་མི་འཁོར་མཁན། དེས་རྐྱེན་པས་ག་ལེར་ང་རང་ཚོ་མི་ནང་ཚགས་ཐོག་ལ་ཡིན་ནའང་མི་གཞན་དག་རྣམས་སོ་སོས་ཐུབ་ན་སྒེར་སྤྱོད་བྱེད་ཡུལ་ལྟ་བུར་བལྟ་བའི་གནས་ཚུལ་ཞིག་ཡོད་པ་རེད།

དེ་འདྲའི་ཐོག་ནས་གཞན་ལ་མགོ་སྐོར་གཏོང་བ་དང་། དབང་ཡོད་ཤོད་པ། གོ་སྐབས་བྱུང་ན་གང་ལྟར་མི་གཞན་གྱི་ཐོག་ནས་རང་གི་ཁེ་ཕན་འཚོལ་བའི་གནས་ཚུལ་ཧ་ཅང་ཚབས་ཆེན་པོ་ཡོད། དེ་འདྲས་རྐྱེན་པས་ལུང་པའི་ནང་མི་གསོད་རེས་གཏོང་མཁན་མང་པོ་དང་། སེམས་མ་སྐྱིད་པའི་ཐོག་རང་ཤི་རྒྱག་མཁན་མང་པོ། ཁྱིམ་ཚང་གཅིག་གི་ནང་ལའང་བཟའ་ཚང་ཕྲུ་གུ་འབྲེལ་བ་ཕན་ཚུན་ཡང་དགྲ་ནང་བཞིན་དུ་མཐོང་མཁན། མདོར་ན་ཕྲུ་གུ་དང་ཕ་མ་འབྲེལ་བ་སྡུག་པོ་ཆགས་ནས་ཕ་མ་ཤི་ན་དགའ་མཁན། ཕྲུ་གུ་འགའ་ཞིག་སོ་སོའི་ཕ་མ་ཞེས་བརྗོད་སྐབས་དགྲ་ཡི་དྭངས་མར་བརྩི་མཁན་མང་པོ་ཡོད། མ་གཞི་དེ་འདྲའི་རིགས་ལུང་པ་འདྲ་མིན་ཚང་མའི་ནང་དུ་ཡོད་ཀྱང་། ཡར་རྒྱས་ཕྱིན་པའི་ལུང་པ་ཚོའི་ནང་ལ་ཧ་ཅང་གི་གྲངས་ཀ་མང་པོ་ཆགས་ཡོད། ལུང་པ་ཡར་རྒྱས་ཕྱིན་པ་ཚོའི་ནང་གི་མཐོ་རིམ་སློབ་གྲྭ་སོགས་སུ་ངས་སྐད་ཆ་ཤོད་རྒྱུའི་གོ་སྐབས་ཡོང་བའི་སྐབས་ལ་ངའི་མཐོང་ཚུལ་འདི་ཤོད་ཀྱི་ཡོད། ལུང་པ་དེ་དག་གི་ནང་ལ་དངོས་གནས་དྲང་གནས་སྤྱིར་བཏང་ཤེས་ཡོན་དང༌། དེ་བཞིན་ལུང་པ་ཡར་རྒྱས་ཧ་ལས་པ་དང༌། ངོ་མཚར་སྐྱེ་ཡུལ་ཏན་ཏན་ཡོད་ནའང་སེམས་ཀྱི་ནང་ལ་ཡ་རབས་སྤྱོད་བཟང་དང༌། སེམས་ཞི་དུལ་གྱི་ཆ་ནས་ཕོངས་ཏེ་བསྡད་འདུག

ག༽ བསམ་བློའི་ཞི་བདེ་དང་། ཡ་རབས་གཞུང་བཟང་།

དེས་ན་ཤེས་ཡོན་ཡར་རྒྱས་གཏོང་རྒྱུར་ཚང་མས་དོ་ཁུར་བྱེད་པ་བཞིན། ནང་བསམ་བློ་ཞི་བདེ་བག་ཕེབས་ཡོང་བ་དང༌། བསམ་བློ་དེ་ཡ་རབས་གཞུང་བཟང་ཡོང་བའི་ཐོག་ལ་དམིགས་བསལ་གྱི་དོ་སྣང་བྱེད་དགོས་ཀྱི་འདུག དེ་སྐོར་ཏན་ཏན་དོ་སྣང་མ་འདང་པའི་གནས་ཚུལ་གསལ་པོ་འདུག་ཅེས་ངས་དེ་འདྲ་ཤོད་ཀྱི་ཡོད། ང་རང་ལ་དེ་འདྲའི་ཡིད་ཆེས་དང༌། དོ་སྣང་ཞིག་ཡོང་གི་ཡོད་པ་ཡིན་དུས་ངས་ལུང་པ་མང་པོའི་ནང་ལ་དེ་ལྟར་ཤོད་ཀྱི་ཡོད། མཐོ་རིམ་སློབ་གྲྭ་ཚོའི་སློབ་ཕྲུག་ཚོའི་ནང་དང༌། དགེ་རྒན་ཚོའི་ནང་ནས་ངའི་མཐོང་ཚུལ་དེ་ངོས་ལེན་བྱེད་ཀྱི་འདུག ལུང་པའི་ནང་ལ་ཤེས་ཡོན་ཞེས་དེང་སང་གི་བརྗོད་སྟངས་ལྟར་ན། ཀླད་པ་ཡར་རྒྱས་འགྲོ་ཐབས་ལ་ཤུགས་སྣོན་རྒྱག་གི་ཡོད་པ་དང༌། དེའི་ཆ་རྐྱེན་ཡང་འཛོམས་པོ་ཡོད་ཀྱང་རྩ་བའི་མིའི་གཤིས་ཀ་བཟང་པོ་ཡོང་བ་དང༌། བསམ་པ་བཟང་པོ་ཡོང་རྒྱུའི་ཐོག་ལ་དམིགས་བསལ་གྱི་དོ་སྣང་བྱེད་ཀྱི་མེད། དེའི་ཐོག་ནས་མ་འདང་བ་ཏན་ཏན་འདུག་ཅེས་ཤོད་དུས་ཁོ་རང་ཚོས་འདིའི་སྐྱོན་ཆ་ཡིན་པ་ངོས་ལེན་བྱེད་ཀྱི་འདུག དེས་སྤྱི་ཚོགས་ནང་ལ་དཀའ་ངལ་མང་པོ་ཞིག་འཕྲད་ཀྱི་ཡོད།

མདོར་ན་ཧ་ལམ་ཕྱོགས་གཅིག་ནས་བཤད་ན། རྩ་བ་མིའི་བརྩེ་བས་མ་འདང་བའི་ཉེར་ལེན་གྱིས་མི་ཞེས་བརྗོད་སྐབས་ལས་རྩོལ་བྱེད་མཁན་ལྟ་བུ་ཞིག་དང༌། དངུལ་བཟོ་རྒྱུའི་བྱ་བ་དེ་གཙོ་བོའི་དགོས་དོན་ཡིན་པ་ལྟ་བུ་ཞིག དེའི་དབང་གིས་ཇི་ཙམ་ལས་ཀ་ཡོད་པའི་རིང་ལ་མི་འདིར་ཆེ་མཐོང་ཡོད་མཁན་དང༌། མི་དེར་གྲོགས་པོ་ཡང་ཡོད་མཁན། ལས་ཀ་འཁྱུར་ནས་སྤོ་རྨོའོ་ཆགས་པའི་སྐབས་ལ་ཟོག་རོ་ལྟ་བུ་ཆགས་ཏེ། སྤྱི་ཚོགས་དེའི་ནང་ལ་གཞན་དག་གི་གུས་བརྩི་བྱེད་མཁན་མེད་པ། སོ་སོའི་བུ་ཕྲུག་ཚུན་ཚད་ནས་ཀྱང་བྱམས་བརྩེ་བྱེད་མཁན་མེད་པ། སོ་སོ་ཡིན་ནའང་ཧ་ལམ་མ་ཤི་གོང་ནས་སྤྱི་ཚོགས་དེའི་ནང་ནས་ཤི་བ་དང་ཁྱད་མེད་པ་ལྟར་སྡོད་དགོས་ཀྱི་འདུག དེ་དག་གང་གིས་ལན་པ་རེད་ཅེ་ན། སྤྱི་ཚོགས་དེའི་ནང་ལ་མིའི་བརྩེ་བ་དང༌། བྱམས་པ་ལ་སོགས་པའི་མིའི་བཟང་པོའི་ཡོན་ཏན་མ་འདང་བའི་ཐོག་ནས་དཀའ་ངལ་ཡོང་གི་ཡོད་པ་ཧ་ཅང་གསལ་པོ་འདུག དཔེར་ན། རྒྱ་གར་ལུང་པའི་ནང་ལ་མཚོན་ན་གྲོང་གསེབ་ཁག་གི་ནང་ཁྱིམ་ཚང་གི་གནས་སྟངས་དང༌། བཟའ་ཚང་གི་འབྲེལ་བ། སྤྱིར་བཏང་གཞོན་པས་རྒན་པར་རོགས་རམ་བྱེད་པ། བརྩི་བཀུར་བྱེད་སྟངས། སེམས་ཀྱི་ཞི་བདེ་ཕྲན་བུའི་མང་བ་ལྟ་བུ་ཞིག་དང་། གྲོང་ཁྱེར་ཆེ་ཁག་ནང་ཤེས་ཡོན་དང༌། སྤྱིར་བཏང་གི་མཐོང་རྒྱ་ཐོས་རྒྱ་མང་བ་ཡོད་པའི་ནང་ལ་ནུབ་ཕྱོགས་ཀྱི་བསམ་ཚུལ་དང༌། གོམས་གཤིས་འདི་རིགས་གང་འཚམ་ཤུགས་ཆེན་པོ་ཡོད་པ་ལྟ་བུ་འདུག

ལོ་མང་གོང་དུ་རྒྱ་གར་བ་འགའ་ཞིག་གིས་འདི་ལྟར་བརྗོད་མཁན་བྱུང་མྱོང༌བ་སྟེ། དེང་སང་གི་ནུབ་ཕྱོགས་ཀྱི་ལྟ་བ་དང༌། སྤྱོད་པ་འདི་རྒྱ་གར་ནང་དར་རྒྱས་ཆེན་པོ་ཕྱིན་པ་འདིས་མིའི་གཞི་རྩའི་ཡོན་ཏན་དང༌། ཁྱད་ཆོས་རྣམས་བརླག་འགྲོ་གི་འདུག དེར་བརྟེན་སྔར་གྱི་སྤྱི་ཚོགས་རྙིང་པའི་འགྲོ་སྟངས་དེ་གའི་སྒང་ལ་འགྲོ་དགོས་ཞེས་བརྗོད་མཁན་བྱུང༌། དེ་ནི་མཐར་ལྷུང་བའི་བསམ་ཚུལ་རེད། ཡོང་ཐུབ་ཐབས་རྩ་བ་ནས་མེད།

ཡང་འགའ་ཞིག་གིས་དེང་སང་གི་དངོས་པོ་ཡར་རྒྱས་ཕྱིན་པའི་སྐྱོན་ཆ་ཡོད་ཀྱང༌། དེ་ག་མ་གཏོགས་བྱེད་ཐབས་མེད་ཅེས་འུ་ཐུག་པའི་བསམ་བློ་ལྟ་བུར་བསྡད་ན་དེ་ཡང་མཐར་ལྷུང་བའི་བསམ་ཚུལ་ཡིན། ངའི་བསམ་ཚུལ་ནི་དངོས་པོ་ཡར་རྒྱས་ཡོད་པ་དེ་དང་ཆབས་ཅིག སེམས་ཀྱི་བཟང་པོའི་ཡོན་ཏན་རྣམས་ཀྱང་མུ་མཐུད་ནས་མཉམ་དུ་ཡར་རྒྱས་འགྲོ་ཐུབ་པ་ཞིག་བྱེད་ཐུབ་ཀྱི་རེད་བསམ་གྱི་འདུག དེ་ལྟར་ཡོང་བའི་འབད་རྩོལ་བྱེད་དགོས་ཀྱི་འདུག ངའི་བསམ་ཚུལ་དེ་ཡུལ་ལུང་འདྲ་མིན་ནང་བརྗོད་ཀྱི་ཡོད་ལ། རྒྱ་གར་ནང་ལ་ཡང་རྒྱ་གར་རང་ཉིད་ལ་ཡོད་པའི་གནའ་རབས་ཀྱི་གོམས་གཤིས་བྱམས་བརྩེ་རྩ་བར་བྱས་པའི་བཟང་པོའི་ཡོན་ཏན་ཡ་རབས་སྤྱོད་བཟང་གི་ལྟ་སྤྱོད་ཡོད་པ་རྣམས་རྩ་བ་ཆེན་པོར་བརྩིས་ནས་གཅེས་སྲུང་བྱེད་པ་དང་ཆབས་ཅིག དེང་དུས་ཀྱི་ཤེས་ཡོན་དང་དངོས་པོ་ཡར་རྒྱས་རྣམས་ཟུང་དུ་འབྲེལ་ནས་འགྲོ་དགོས་ཞེས་ངས་རྒྱ་གར་ནང་ལ་རྒྱུན་དུ་ཤོད་ཀྱི་ཡོད།

ང༽ ཕྱི་ནང་གི་ཤེས་ཡོན་དང་། ཆ་མཉམ་གྱི་ཡར་རྒྱས།

དེ་བཞིན་དུ་ང་རང་ཚོ་བོད་པའི་སྤྱི་ཚོགས་ནང་ལ་མཚོན་ནའང་རིམ་པས་ཕྱིའི་ཁྲ་ཁྲ་ཟིང་ཟིང་ཐོག་ལ་དོ་སྣང་དང་དང་དོད་བྱེད་ཤུགས་ཆེ་རུ་ཕྱིན། ནང་གི་ཡ་རབས་སྤྱོད་བཟང་ཐོག་ལ་དེ་ཙམ་གྱི་དོ་སྣང་མེད་པ་དང༌། ལྷོད་ཡངས་ཤོར་རྒྱུའི་ཉེན་ཁ་ཞིག་ག་ལེར་སླེབས་ཀྱི་མེད་དམ་བསམ་གྱི་འདུག ང་རང་ཚོའི་བོད་པ་ལ་ཕ་མེས་ཀྱི་དུས་ནས་ཡ་རབས་སྤྱོད་བཟང་གི་གོམས་བཤིས་དང༌། བག་ཆགས་བཟང་པོ་ཡོད་པ་འདི་ང་ཚོའི་ཁྱད་ནོར་ཡིན་པ་དང༌། ད་ལྟ་ང་རང་ཚོ་སོ་སོའི་ལུང་པ་བྲལ། མིའི་ལུང་པར་སླེབས་པའི་མི་མང་པོ་ཞིག་གི་བསམ་བློའི་ནང་ལ། ང་ཚོས་སོ་སོའི་ལུང་པ་སྲུང་སྐྱོབ་བྱེད་མ་ཐུབ་པ་རེད། སོ་སོའི་ལུང་པ་སྲུང་སྐྱོང་བྱེད་རྒྱུ་དེ་དེང་དུས་ཀྱི་ཤེས་ཡོན་ཁོ་ནའི་ཐོག་ནས་ཡོང་གི་རེད་བསམ་པ་ཏན་ཏན་ཡོད་སྲིད་པ་རེད། ཕྱོགས་གཅིག་ནས་བལྟས་ན་དེ་ལྟ་བུ་ཞིག་ཆགས་ཀྱི་ཡོད། འོན་ཀྱང་ཕྱི་དངོས་པོ་ཡར་རྒྱས་གཅིག་པུ་ལས། ནང་བསམ་བློའི་ཡར་རྒྱས་མི་ཐོག་ནས་མི་ཐོག་བར་ཡོད་པ་འདི་དག་བརླག་ན། ནམ་ཞིག་ང་རང་ཚོར་རང་དབང་ཐོབ་པའི་རྗེས་ལ་སོ་སོའི་ལུང་པའི་ནང་ལ་དཀའ་ངལ་མུ་མཐུད་ནས་འཕྲད་རྒྱུ་རེད།

མདོར་ན་ལྐོག་གསོད་བྱེད་པ་དང༌། གཅིག་གིས་གཅིག་ལ་ཐུབ་ཚོད་བྱེད་པའི་སྤྱོད་ངན་མུ་མཐུད་ནས་བྱུང་ན་དགའ་རྒྱུ་གང་ཡང་མེད། དཔེར་ན། རང་བཙན་ཐོབ་པའི་ལུང་པ་གསར་པ་ཨ་ཧྥི་རི་ཀའི་ནང་དང་། ལུང་པ་གཞན་དག་མང་པོའི་ནང་ལ་གང་འདྲ་འདུག་གམ། རང་དབང་དང་རང་བཙན་ཐོབ་པའི་རྗེས་ལ་ཚང་མ་དགའ་སྐྱིད་དང་ལྡན་པའི་ངང་ནས་སྤྱི་པའི་དོན་དག་ལ་ཚང་མས་ཧུར་བརྩོན་བྱེད་དགོས་པ་ཞིག་ལ་དེ་འདྲ་མེད་པར། ནང་ཁུལ་དབང་ཆའི་འཐབ་རྩོད་ལ་སོགས་ཀྱི་ཐོག་ནས་ནང་འཁྲུག་གིས་མཚོན་པས་དངོས་གནས་དྲང་གནས་ཐབས་སྐྱོ་པོ། ཡིད་ཐང་ཆད་དགོས་པ། སེམས་ཧ་ཅང་སྐྱོ་པོའི་གནས་ཚུལ་དེ་འདྲ་ཡོང་གི་ཡོད། དེའི་རིགས་གང་གིས་མ་འདང་བ་རེད་ཅེ་ན། གཞན་ཕན་གྱི་བསམ་པ་བཟང་པོ་འདིས་མ་འདང་བ་ཤིན་ཏུ་གསལ་པོ་ཡིན།

ང་རང་ཚོ་བོད་པ་ཚོ་ཡང་གཟབ་གཟབ་མ་བྱས་ན། དེང་དུས་ཀྱི་ཤེས་ཡོན་དང༌། དངོས་པོ་ཡར་རྒྱས་ངེས་པར་དུ་དགོས་པ་ཡིན་ཀྱང༌། དེ་གཅིག་པུའི་སྒང་ལ་ཕྱིན་ཏེ་ང་རང་ཚོའི་ཕ་མེས་ནས་ཡོད་པ་བྱམས་བརྩེའི་བཟང་པོའི་ཡོན་ཏན་དེ་དག་ག་ལེར་བརྗེད་ན། བོད་ལུང་པར་ཕྱི་དངོས་པོའི་ཡར་རྒྱས་བྱུང་ནའང་། ནང་རྟག་ཏུ་སེམས་ཁྲལ་ལུ་གུ་བརྒྱུད་དེ་ཉིན་མཚན་སྦྲེལ་ནས་སྡོད་དགོས་པ་ཞིག་ཏན་ཏན་ཆགས་ཀྱི་རེད། དེ་ལྟར་ཆགས་མིན་ནི་ང་རང་ཚོ་བོད་མི་རང་ཉིད་ལ་རག་ལས་པ་ལས། ཡ་རབས་བཟང་སྤྱོད་ནི་རྒྱུ་དངོས་པོའི་ཐོག་ནས་ཡོང་ཐབས་མེད་ལ། བཟོ་གྲྭ་དང་འཕྲུལ་འཁོར་གྱི་ཐོག་ནས་བཟོ་ཐབས་མེད། ཅ་ལག་ཡིན་ན་འཕྲུལ་འཁོར་ཐོག་ནས་བཟོ་རྒྱུ་ཡོད་ལ། ཁྲོམ་གྱི་ནང་ནས་ཉོ་རྒྱུ་ཡོད། རང་ཉིད་ལ་མེད་ཀྱང་ཕྱི་ནས་ཐབས་ཤེས་བྱེད་རྒྱུ་ཡོད། ནང་གི་ཡ་རབས་ཟེར་བ་འདི་སོ་སོ་རང་ཉིད་ཀྱི་བསམ་བློའི་ནང་ལ་མེད་ན་ཕྱི་ནས་ཉོ་ས་མེད་ལ། བཟོ་གྲྭས་བཟོ་ཐབས་མེད། མི་གཞན་ལ་བརྟེན་ནས་ཐབས་ཤེས་བྱེད་ཐུབ་ཐབས་མེད། ང་རང་ཚོ་བསམ་བློའི་ནང་གི་ཡ་རབས་ཞེས་པ་འདིར་དོ་སྣང་བྱེད་རྒྱུར་འཐུས་ཤོར་ཕྱིན། དེའི་རིན་ཐང་བརླག ག་ལེར་རང་ཉིད་ཀྱི་གོམས་གཤིས་ལ་ཡ་རབས་སྤྱོད་བཟང་མེད་པ་ཞིག་ཆགས་ན་ཧ་ལས་པའི་ཉེན་ཁ་ཆེན་པོ་ཡིན།

ཅ༽ ཆོས་ལུགས་ཀྱི་དད་མོས་དང་། བཟང་སྤྱོད་ཉམས་དམས།

དེང་སང་ང་ཚོས་ཕྱོགས་མང་པོར་བསྡུར་ནས་ཞིབ་འཇུག་བྱས་ན། ལུང་པ་གཞན་དག་ཚོའི་ནང་ལ་ཆོས་ཀྱི་དད་པ་དེ་ཡང་རིམ་བཞིན་བརླག ཆོས་ཕྱོགས་ཀྱི་དད་པ་དེ་བརླག་པའི་རྗེས་ལ་ཡ་རབས་སྤྱོད་བཟང་ཞེས་པ་དེ་ཤོད་མཁན་དང༌། དེ་ལ་བསམ་བློ་གཏོང་མཁན་དེ་ཙམ་མེད་པ་ལྟ་བུ་ཞིག་དང༌། ཆོས་ལ་དད་པ་བྱེད་པར་སླེབས་དུས་ཆོས་དེ་ཡང་རྒྱུ་མཚན་བསམ་བློ་གཏོང་རྒྱུ་དེ་ཙམ་མེད་པ། དད་པ་གཅིག་པུའི་ཐོག་ནས་འགྲོ་དགོས་པའི་དཀའ་ངལ་ཞིག་ཡོད། གཞི་རྩའི་ཆ་ནས་ཡེ་ཤུའི་ཆོས་དང༌། ཁ་ཆེའི་ཆོས། ཧིན་དཱུའི་ཆོས་སོགས་ཚང་མ་ཡག་པོ་རེད། མི་ས་ཡ་དང་བྱེ་བ་མང་པོར་ཕན་གྱི་ཡོད། ཡིན་ནའང་དངོས་ཡོད་གནས་ཚུལ་ལ་ཆོས་ལུགས་མང་པོ་ཞིག་དད་པ་གཅིག་པུའི་ཐོག་ནས་འགྲོ་བ་ལས་རྒྱུ་མཚན་འགྲེལ་བཤད་རྒྱག་རྒྱུ་དེ་ཙམ་མེད།

ང་རང་ཚོ་བོད་པའི་ཡ་རབས་སྤྱོད་བཟང་གི་རྩ་བ་འདི་ནང་པའི་ཆོས་དང་འབྲེལ་བ་ཡོད། ནང་པའི་ཆོས་ལ་ཆ་མཚོན་ན། རྒྱུ་མཚན་མང་པོའི་ཐོག་ནས་དཔྱད་པ་བྱེད་ས་ཡོད་པ་ཞིག་དང༌། བསམ་བློ་གཏོང་ས་ཡོད་པ་ཞིག་ཡིན། དེ་ལ་བརྟེན་ནས་དེང་སང་ཚན་རིག་པ་ཚོས་ནང་ཆོས་ལ་དོ་སྣང་དང་ཞིབ་འཇུག་བྱེད་མཁན་མང་པོ་ཡོད། དཔེར་ན། རྒྱ་གར་གྱི་རྡུལ་ཕྲན་སྐོར་ལ་མཁས་པ་སྐུ་ཞབས་ར་མ་ན་གར་ཁོང་ཁ་སང་ལྡི་ལིར་ཚོགས་འདུ་ཞིག་གི་སྐབས་ཐུག་འཕྲད་བྱུང༌། སྐབས་དེར་ཁོང་གིས་བརྗོད་དོན་ལ། ནང་པའི་ཆོས་འདིས་འཇིག་རྟེན་བཀོད་པ་པོ་ཁས་ལེན་གྱི་མེད། ནང་པའི་ཆོས་ཀྱི་གང་ཟག་རང་སྐྱ་ཐུབ་པའི་བདག་ཁས་ལེན་གྱི་མེད། ནང་པའི་ལྟ་བ་དེ་ཚན་རིག་པའི་ལྟ་བ་དང་ཧ་ཅང་མཐུན་པོ་འདུག ཁོ་རང་དམིགས་བསལ་གྱི་དོ་སྣང་བྱུང་ཞེས་ཁོང་གིས་དཔེ་མཚོན་ཞིག་བཟོས་པ་སོགས་གནང་སོང༌།

དེ་ལྟར་ནང་པའི་ཆོས་ཀྱི་འགྲོ་སྟངས་འདི་རྒྱུ་མཚན་བརྟག་དཔྱད་བྱེད་རྒྱུ་ཡོད་པ་ཞིག་དང༌། དཔྱད་པ་བྱས་ནས་སེམས་ལ་ངེས་པ་ཐོབ་རྒྱུ་ཡོད་སྟབས། ང་རང་ཚོ་བོད་མིར་ད་ལྟ་ཡོད་པའི་ཡ་རབས་སྤྱོད་བཟང་འདིའི་རྒྱབ་བརྟེན་ནང་པའི་ཆོས་དང་འབྲེལ་ནས་ཡོད། ལུང་པ་གཞན་དག་ཚོའི་ནང་ལ་ཡ་རབས་སྤྱོད་བཟང་ལ་དོ་སྣང་མ་འདང་བའི་གནས་ཚུལ་ཆགས་པ་དེར་གུན་གསབ་སླར་གསོ་བྱ་རྒྱུ་ཧ་ཅང་ཁག་པོ་ཆགས་ཡོང་གི་ཡོད། ང་རང་ཚོ་བོད་པ་སོ་སོའི་ལག་པར་ཡོད་མུས་ཡིན་པ་འདི་ཉིད་བདག་གཅེས་ཉར་ཚགས་བྱེད་རྒྱུ་ལས། སོ་སོར་མེད་པ་ཞིག་གཞན་དག་ནས་ཚུར་ཁ་གསབ་བྱེད་དགོས་པ་གང་ཡང་མེད།

ཆ༽ བོད་མིའི་ཁྱད་ནོར་དང་། ནོར་བུའི་ནོར་ཉམས།

འཛམ་བུ་གླིང་འདིའི་སྤྱི་ཡོངས་ཀྱི་ཆ་ནས་བཤད་ན། ང་ཚོ་བོད་པར་ཕ་མེས་ཀྱི་དུས་ནས་ཡོད་པའི་བཟང་པོའི་གོམས་གཤིས་འདི་གཞན་ལ་ཕར་ངོམས་ཆོག་པ་ཞིག་དང༌། མི་གཞན་རྣམས་ལ་གཅིག་བྱས་ན་ཕར་ཕན་ཐོགས་བྱེད་རྒྱུའི་ནུས་པ་ཡོད་པ་ཞིག་ཆགས་ཡོད། ནོར་བུ་རང་ལ་ཡོད་དུས་ནོར་བུའི་ནོར་ཉམས་མ་ཆོད་ཅེས་པ་ལྟ་བུ་མ་ཡིན་པར་སོ་སོར་ཕ་མེས་དུས་ནས་ཡོད་མུས་ཡིན། སྐད་གསར་པ་སློབ་མི་དགོས་པ། ཡིག་ཆ་གསར་པ་ཡང་བཟོ་མི་དགོས་པ། ང་རང་ཚོའི་ཕ་མེས་ཚོས་ལོ་སྟོང་ཕྲག་རིང་ལ་བདག་གཅེས་བྱས་ཤིང་། ཡར་རྒྱས་བཏང་སྟེ་སོ་སོའི་ལག་པར་ཡོད་མུས་ཡོད་པ་འདི་བདག་པོ་སྤྲོད་རྒྱུ་ལས། དེ་ལས་ལྷག་པའི་ཐབས་ཤེས་གསར་པ་ཞིག་བྱེད་དགོས་དོན་གང་ཡང་མེད་པ་ཞིག་རེད།

ང་རང་ཚོར་བཟང་པོའི་ཡ་རབས་ཀྱི་སྤྱོད་པ་ཕ་མེས་དུས་སྐབས་ནས་ཡོད་པ་འདི་ཤིན་ཏུ་རྩ་བ་རིན་ཐང་ཆེན་པོ་ཡིན་པར་ཚང་མས་ངོས་འཛིན་ཡག་པོ་བྱེད་དགོས། ད་ལྟ་ཁྱོད་རང་ཚོ་སློབ་གྲྭར་འགྲོ་མུས་ཀྱི་ཕོ་གསར་མོ་གསར་ཚོའི་བསམ་བློའི་ནང་ལ་ཡ་རབས་སྤྱོད་བཟང་ཟེར་བ་འདི་སྤྱི་ཚོགས་ནང་དང༌། མི་ཚེའི་ནང་ལ་འབྲེལ་བ་དེ་ཙམ་མེད་པ་ལྟ་བུ་ཞིག་གཅིག་བྱས་ན་མཐོང་སྲིད། རིག་པ་ཡག་པོ་ཡོད་པའི་ཐོག་ནས་སློབ་སྦྱོང་བྱས། ང་རྒྱལ་དང་ཕྲག་དོག་གི་ཐོག་ནས་འགྲན་བསྡུར་བྱས་ན། ཡིག་ཚད་ཡག་པོ་ལེན་ཐུབ་རྒྱུ་དང༌། ཡིག་ཚད་ཡག་པོ་ལོན་ན་ལས་ཀ་ཡག་པོ་ཐོབ་རྒྱུ་དང༌། དེས་ཕོགས་ཆེན་པོ་ཡོང་རྒྱུ། དེ་བྱུང་ན་མི་ཚེ་སྐྱིད་པོ་ཡོང་གི་རེད་བསམ་པ་ཞིག་ཁྱེད་རང་ཚོའི་བསམ་བློའི་ནང་ལ་དྲན་གྱི་ཡོད་ཀྱང༌། དེ་ནི་བསམ་བློ་མིག་རྒྱང་ཐུང་དྲགས་པ་དང༌། བསམ་བློ་རྒྱ་ཆུང་དྲགས་པ་རེད། དངུལ་གཅིག་པུས་འགྲིག་གི་ཡོད་ན་རྒྱ་གར་ནང་དང༌། འཛམ་བུ་གླིང་གི་འབྱོར་ལྡན་མི་དེ་ཚོའི་གྲས་ལ་སེམས་ཁྲལ་གཏན་ནས་མེད་པ་ཞིག་དགོས་རྒྱུར་དེ་ལྟར་གང་དུའང་མེད། འབྱོར་ལྡན་ཨ་སྒོར་དུང་ཕྱུར་མང་པོའི་བདག་པོ་དེ་ཚོའི་གྲས་བསམ་བློའི་ནང་ལ་དངངས་སྐྲག་དང༌། མ་སྐྱིད་པ་ཤིན་ཏུ་མང་པོ་ཡོད། སེམས་སྐྱིད་དང་མ་སྐྱིད་ཟེར་བ་དེ་བསམ་བློ་གཏོང་ཕྱོགས་ཀྱི་ཐོག་ནས་ཡོང་དགོས་པ་ལས། དངུལ་གཅིག་པུའི་ཐོག་ནས་སྐྱིད་དང་མ་སྐྱིད་པ་བཟོ་ཐུབ་ཀྱི་མེད་པ་ཧ་ཅང་གསལ་པོ་ཡིན།

ད་ལྟ་ཁྱེད་རང་ཚོའི་བསམ་བློའི་ནང་ལ་ཆོས་དང༌། ཡ་རབས་སྤྱོད་བཟང་ཟེར་བ་དེ་ཚེ་ཕྱི་མའི་སྐད་ཆ་བཤད་ན་དགོས་མཁོ་ཡོད་པ་ལས། ཚེ་འདིར་དེ་ཙམ་དགོས་མཁོ་མེད་སྙམ་པ་དྲན་སྲིད་ན་དེ་ནོར་འཁྲུལ་རེད། ཁྱེད་རང་ཚོས་ནང་པའི་ཆོས་ནས་བཤད་པའི་བྱམས་བརྩེ་རྩ་བར་བཞག་པའི་ཡ་རབས་སྤྱོད་བཟང་ཟེར་བ་འདི་ཤིན་ཏུ་གལ་ཆེན་པོ་ཡིན་པར་ངོས་འཛིན་དང་དོ་སྣང་ཡག་པོ་བྱེད་དགོས།

ཇ༽ བདེ་སྐྱིད་ཀྱི་འགག་རྩ་དང་། གལ་ཆེའི་བཟང་སྤྱོད།

ཁྱེད་རང་ཚོར་གོ་སྐབས་བྱུང་བ་དང༌། སོ་སོ་བོད་ཡིག་ཡག་པོ་ཤེས་ཀྱི་ཡོད་ན་བོད་ཡིག་ནང་དཔེ་ཆ་ཀློག་རྒྱུ་དེ་འདྲ་མང་པོ་ཡོད། ཡང་དེང་སང་དབྱིན་ཇིའི་ཡི་གེའི་ནང་ལ་བོད་ཀྱི་ནང་ཆོས་དང་འབྲེལ་བའི་གནས་ཚུལ་དེ་འདྲ་མང་པོ་ཐོན་གྱི་ཡོད། དེ་ལྟ་བུའི་ཐོག་ལ་དོ་སྣང་ཡག་པོ་བྱེད་དགོས། ངས་ཡིན་གཅིག་མིན་གཅིག་ཁྱེད་རང་ཚོ་ཆོས་པ་བྱེད་དགོས་ཞེས་བརྗོད་ཀྱི་མེད། ཆོས་པ་བྱེད་མིན་རང་ཉིད་ཀྱི་ལག་པ་རེད། ཆོས་པ་ཡིན་མིན་ལ་མ་ལྟོས་པར་མི་བཟང་པོ་ཞིག་དགོས་པ་དེ་དངོས་གནས་དྲང་གནས་མི་ཚེའི་བདེ་སྐྱིད་ཀྱི་འགག་རྩར་ཐུག་ཡོད། ང་རང་ཚོ་ཚང་མ་བདེ་སྐྱིད་འདོད་ཀྱི་ཡོད། བདེ་སྐྱིད་ཅེས་པ་དེ་བཟང་པོའི་ཡོན་ཏན་ནས་ཡོང་གི་ཡོང་གི་ཡོད་སྟབས་བཟང་པོའི་ཡོན་ཏན་གྱིས་ཕོངས་ན་མི་ཚེ་བདེ་སྐྱིད་ཡོང་ཐུབ་ཐབས་མེད། ཆོས་དད་མེད་ཀྱང་བཟང་པོའི་རང་གཤིས་ལྡན་པ་ཞིག་བྱུང་ན་འགྲིགས་པ་རེད། དཔེར་ན། ཅན་དྷི་གྷར་ལ་ཆ་བཞག་ན། དྷ་རམ་སར་ཐག་ཉེར་གནས་ཡོད། ཡང་ཁྱེད་རང་ཚོའི་འདོད་པར་ཡོད་པ་དང་ཐབས་ཤེས་ཐུབ་ན། དུས་དུས་ལ་དྷ་རམ་ས་ལར་ཡོང༌སྟེ། ཉམས་མྱོང་ཡོད་མཁན་དང༌། དེང་དུས་ཀྱི་ཤེས་ཡོན་ཡོད་མཁན་ནང་ཆོས་ཀྱི་འགྲོ་སྟངས་ཤེས་མཁན་ཕྱི་རྒྱལ་གྱི་མི་དང་། ཡང་ང་རང་ཚོ་བོད་རིགས་སུ་ཞིག་ཡིན་ཡང་རུང༌། མི་སུ་འོས་པའི་ས་ནས་ཁྱེད་རང་ཚོས་ལེགས་སྦྱར་ཉན་པ་དང་། བགྲོ་གླེང་སོགས་བྱས་ན་ཕན་ཐོགས་ཡོང་གི་རེད།

གང་ལྟར་ཡང་སྙིང་ང་རང་ཚོས་ཡ་རབས་སྤྱོད་བཟང་ཅེས་པ་འདི་གལ་ཆེན་པོ་ཡིན་པ་དང༌། དེའི་རྩ་བ་དེ་བྱམས་བརྩེར་ཐུག་གི་ཡོད་པ། བྱམས་བརྩེ་ཟེར་བ་དེ་མིའི་སྤྱི་ཚོགས་ནང་ལ་ཤིན་ཏུ་དགོས་གལ་ཆེན་པོ་ཡིན་པ་དེ་ཁྱེད་རང་ཚོས་སེམས་ལ་ངེས་པར་དུ་འཇོག་དགོས།

༼མཚམས་འདིར་སྒྲ་ཐག་བརྗེ་མཚམས་འཁེལ་བས། བཀའ་སློབ་ཕྲན་བུ་མ་ཚང་།༽

ང་ཚོ་གནས་ཚུལ་དེ་འདྲ་ཞིག་གི་འོག་ལ་བསྡད་ཡོད།

ཉ༽ བཟང་སྤྱོད་ཀྱི་ཡོན་ཏན་དང་། སྤྱི་དོན་གྱི་ལྷག་བསམ།

བོད་ནང་ལ་ཡོད་པའི་རྒྱ་ཆེའི་མི་མང་ཚོའི་སྲོག་རྩ་རྒྱ་མིས་བཟུང་སྟེ་བསྡད་ཡོད་ཀྱང༌། རེ་བའི་མིག་འབུར་རྒྱ་གར་ལ་བལྟས་ནས་བསྡད་ཡོད། ཁོང་ཚོས་ཚུར་རེ་བ་དེ་འདྲ་ཞིག་བྱས། ང་ཚོར་ཚུར་བློ་གཏད་དེ་ལྟ་བུ་བཅོལ་ནས་བསྡད་པའི་སྐབས་སུ་ང་ཚོས་འདིར་རྐང་བརྐྱང་ལག་བརྐྱང་བྱས་ཏེ་རང་དགར་བསྡད་ན་རྒྱུ་འབྲས་ལ་ལྟོས་ཀྱི་མ་རེད་ལ། དེར་བརྟེན་ཁྱེད་རང་ཚོ་སློབ་སྦྱོང་ཐོག་སློབ་ཕྲུག་འདྲ་འདྲའི་ནང་ནས་མི་འདྲ་ཙམ་གྱི་བརྩོན་འགྲུས་ཡག་པོ་བྱས། ཤུགས་བརྒྱབ་ནས་སློབ་སྦྱོང་ཡག་པོ་བྱེད་དགོས།

གཉིས་ནས་སོ་སོའི་སློབ་སྦྱོང་བྱས་པ་དེ་ཡང་གོང་དུ་བཤད་པ་བཞིན་བཟང་པོའི་ཡོན་ཏན་དང་འབྲེལ་བ་ཞིག་གི་སློབ་སྦྱོང་ཞིག་བྱེད་དགོས། གསུམ་ནས་སློབ་སྦྱོང་བྱེད་པ་དེ་བོད་སྤྱི་པའི་དོན་དག་ལ་ཡིན་བསམ་པའི་ལྷག་བསམ་དང་ལྡན་པ་དགོས། ཕྱིན་ཆད་སློབ་སྦྱོང་ཐོན་པའི་མཚམས་ལ་སོ་སོའི་ལས་རིགས་འདྲ་མིན་སྣ་ཚོགས་ཡོང་གི་ཡོད། ཡིན་ནའང་ལས་རིགས་གང་དང་གང་ལ་བཞུགས་ཀྱང་རྩ་བ་དེ་བོད་སྤྱི་པའི་དོན་དག་ལ་ཕན་པ་ཞིག་དང༌། ང་ཚོ་བཙན་བྱོལ་བ་བྱས་ནས་སྡོད་པའི་རིང་ལའང་གང་ཐུབ་ཀྱི་བཙན་བྱོལ་བའི་ནང་ལ་ཕན་ཐོགས་ཡོང་བ་བྱེད་དགོས།

ཡང་སོ་སོའི་བློ་ལ་མོས་པ་ཡོད་པ་དང༌། ཆ་རྐྱེན་ཡོད་ན་བོད་ལ་ཕར་ལོག་སྟེ་བོད་ནང་གཙོ་ཆེ་ཤོས་ཤེས་ཡོན་ཐོག་ལ་ཞབས་འདེགས་ཞུ་རྒྱུ་དང༌། སློབ་གྲྭའི་དགེ་རྒན་བྱེད་རྒྱུ་དང་། སྨན་བཅོས་འཕྲོད་བསྟེན་ཡར་རྒྱས་གཏོང་རྒྱུའི་ཐོག་ལ་ཞབས་འདེགས་བསྒྲུབ་རྒྱུ་སོགས་ཀྱིས་མཚོན་མདོ་དོན་བཙན་བྱོལ་བའི་ནང་དང་། བོད་ནང་ལ་ཕྱིར་ལོག་བྱས་པ་གང་ཞིག་ཡིན་རུང༌། གང་ལྟར་རང་ཉིད་ཀྱི་ཤེས་ཡོན་དེས་སྤྱི་པའི་དོན་དག་ལ་ཕན་ཐོགས་བྱེད་ཐུབ་པ་དགོས་རྒྱུ་དེ་ངེས་པར་སེམས་ལ་འཇོག་དགོས། ང་ཚོ་བཙན་བྱོལ་བ་རྒྱ་གར་ནང་ལ་ཆ་བཞག་ན་འབུམ་གཅིག་ཙམ་ཡོད་པའི་ནང་གི་ཕྲུ་གུ་གཅིག་གིས་སོ་སོས་ཤེས་ཡོན་ཡག་པོ་ཞིག་སྦྱངས་པའི་མཐའ་མར་ཤེས་ཡོན་དེས་ཕྱིན་ཆད་བོད་མི་བརྒྱ་ཐམ་པ་དང་། མི་སྟོང་ཐམ་པ། མ་མཐར་ཡང་མི་བཅུ་ལ་ཕན་ཐོགས་པ་ཞིག་བྱུང་ན་ཡག་པོ་རེད།

སྦྱངས་པའི་ཡོན་ཏན་དེ་རང་ཉིད་ཀྱི་ཁྱིམ་ཚང་གཅིག་པུའི་དོན་དག་ལ་བསམ་བློ་བཏང་ནས་བསྡད་ན་བྱབ་ཆུང་རེད། དཔེར་ན། ང་རང་ཚོའི་བོད་པ་མང་ཆེ་བ་རོགས་རམ་ལ་བརྟེན་ནས་བསྡད་ཡོད། བོད་ཕྲུག་ཁྱིམ་སྡེའི་ཁོངས་ཀྱི་སློབ་གྲྭ་ཁག་དང༌། ལྡི་ལིའི་འཛིན་སྐྱོང་ཁོངས་ལ་ཡོད་པའི་སློབ་གྲྭ་ཁག་ཚང་མར་རྒྱ་གར་གཞུང་དང༌། དེ་མིན་གྱི་རོགས་རམ་ཚོགས་པ་མང་པོ་དང༌། སྤྱི་པ། སྒེར་པ་མང་པོ་ཞིག་གི་ཐོག་ནས་རོགས་རམ་བྱེད་ཀྱི་ཡོད། རང་ཉིད་སློབ་སྦྱོང་བྱེད་རྒྱུའི་མཐུན་རྐྱེན་རྣམས་མི་གཞན་དག་མང་པོས་བྱམས་བརྩེའི་བསམ་བློའི་ཐོག་ནས་རོགས་རམ་བྱས་པ་ལ་ལོངས་སྤྱད། སོ་སོས་བྱམས་བརྩེ་ལ་དོ་སྣང་གཏན་ནས་མ་བྱས་པར་བསྡད་ན་ཤིན་ཏུ་ཐབས་སྐྱོ་པོ་རེད། དཔེར་ན། ཁྱི་ཞིག་ལ་ཕར་སྤགས་སྤྲད་ན། སྤགས་ཏེ་བཟས་རྗེས་ཚུར་མཇུག་མ་གཡུག་གཡུག་གཏན་ནས་མ་བྱས་ན་ཁྱི་སྡུག་ཅག་ཞིག་ཏུ་མཐོང་གི་འདུག ཁྱི་དེ་རྒྱུ་དག་མེད་པ་ལྟ་བུ་ཞིག་མཐོང་གི་ཡོད། ཕར་བྱམས་པོ་བྱས་པའི་ཚོད་ཀྱིས་ཚུར་དགའ་པོའི་རྣམ་འགྱུར་བསྟན་ན་ཁྱི་དང་མིའི་འབྲེལ་བ་ཡིན་ནའང་འོས་བབས་དང༌། ང་རང་ཚོ་ཡང་སྐྱིད་པོ་ཞིག་ཡོད།

དཔེ་དེ་བཞིན་དུ་ང་རང་ཚོ་སློབ་སྦྱོང་བྱེད་པའི་སྐབས་སུ་གཞན་གྱི་རོགས་རམ་ལ་བརྟེན་ནས་སློབ་སྦྱོང་བྱེད་རྒྱུའི་གོ་སྐབས་བྱུང་བ་རེད། གོ་སྐབས་དེ་མི་གཞན་གྱིས་ཕན་སེམས་བཟང་པོའི་ཐོག་ནས་བྱུང་བ་ངོས་འཛིན་མ་ཐུབ་པར། གཞན་དག་གི་བརྩེ་བའི་རིན་ཐང་བརླག་སྟེ་སོ་སོ་སྒེར་གཅིག་པུའི་བསམ་བློ་བཏང་ནས་བསྡད་ན་གང་འདྲ་ཞིག་འདུག་གམ། དེར་བརྟེན་ངེས་པར་དུ་ཁྱེད་རང་ཚོས་སྤྱི་སེམས་དང༌། གཞན་ཕན་གྱི་བསམ་བློ་གཏོང་རྒྱུ་ཤིན་ཏུ་གལ་ཆེན་པོ་ཡིན།

གཞན་ཡང་དེང་སང་སློབ་སྦྱོང་ཐོན་ཡོང་མཁན་གྱི་ཕྲུ་གུའི་ནང་ནས་སློབ་སྦྱོང་རྩེར་སོན་ཡོད་པ། ཡིག་ཚད་ཨང་དང་པོ་ཐོན་མཁན་དེ་ཚོའི་གྲས་སོ་སོ་སྒེར་གྱི་རང་མགོ་ཐོན་ཐུབ་ཀྱི་ཡོད་སྟབས། སྒེར་གྱི་ལས་ཀ་བཙལ་ཏེ་ཕྱིན། སློབ་སྦྱོང་ཕྲན་བུ་ཞན་པ། ཕྱི་ནས་ལས་ཀ་བྱ་རྒྱུའི་གོ་སྐབས་ཉུང་བ་དེ་ཚོའི་གྲས་གཞི་ནས་ང་རང་ཚོ་བཙན་བྱོལ་གཞུང་གི་ཁོངས་སུ་ལས་ཀ་བྱེད་པར་ཡོང་མཁན་ལྟ་བུ་ཡོང་གི་འདུག དེ་ཚོའི་གྲས་ཐབས་སྐྱོ་པོ་རེད། སློབ་སྦྱོང་ལེགས་པ་ཚོས་སྤྱི་སྒེར་གཉིས་ཀའི་དོན་དག་བོད་སྤྱི་པའི་ལས་འགན་འཁྱེར་དགོས་པ་དེ་དངོས་གནས་བྱས་ན་འོས་པ་རེད། སློབ་སྦྱོང་དྲག་པ་ཚོས་ལས་ཀ་གཞན་དག་ལ་ཕྱིན། སློབ་སྦྱོང་སྐྱོ་བ་ཚོ་གཞན་དག་ལ་འགྲོ་ས་མེད་སྟབས་བཙན་བྱོལ་གཞུང་གི་ནང་དུ་ལས་ཀ་འཚོལ་བར་ཡོང་བ་འདི་དགའ་དྲགས་པ་མིན་པའི་རྟགས་བསྟན་པ་རེད། བྱེད་སྟངས་དེ་ཚོ་ཧ་ཅང་ཐབས་སྐྱོ་པོ་རེད།

ཏ༽ རྒྱ་བོད་གཉིས་སྨན་དང་། དབུ་མའི་ལམ་བཟང་།

ང་རང་ཚོ་བོད་པ་སྤྱི་བོ་གནམ་བསྟན་སུ་དང་སུ་ཡིན་རུང་རྒྱ་མིའི་འོག་ལ་སྡོད་འདོད་འདུག་གམ། རྒྱ་མིའི་འོག་ལ་བསྡད་ནས་བོད་པ་ལ་སྐྱིད་པོ་ཡོང་ཐུབ་རྒྱུ་འདུག་གམ། འདི་འདྲ་ཞིག་ཁྱེད་རང་ཚོས་བསམ་བློ་འཁོར་གྱི་ཡོད་ན། རྒྱ་མིའི་འོག་ནས་ཐོན་ཡོང་རུང་མ་ཡོང་རུང༌། རྒྱ་མི་དང་འདྲ་མཉམ་བྱས་ནས་རྒྱ་མིའི་བདེ་སྐྱིད་ལ་ང་ཚོས་བསམ་བློ་བཏང༌། ང་ཚོའི་བདེ་སྐྱིད་ལ་རྒྱ་མིས་བསམ་བློ་བཏང༌། ང་རང་ཚོ་འདྲ་མཉམ་གྱི་ཐོག་ནས་རྒྱ་ལ་ཕན་རྒྱུ་ཡོད་པ་དང༌། བོད་ལ་ཡང་ཕན་རྒྱུ་ཡོད་པ་དེ་འདྲ་ཞིག་བསྒྲུབ་དགོས། ངས་ད་ལྟ་དབུ་མའི་ལམ་ཟེར་བ་འདི་གང་གི་ཐོག་ཏུ་བསམ་བློ་གཏོང་གི་ཡོད་ཅེ་ན། རྒྱ་མིའི་ཁེ་ཕན་ལ་བསམ་བློ་ཞིག་བཏང༌བ་དང་། ང་རང་ཚོ་བོད་པའི་དོན་དག་ལ་བསམ་བློ་བཏང༌བ་བཅས་གཉིས་ཕན་གཉིས་མོས་ཤིག་ཡོང་ཐབས་ལ་ངས་འབད་རྩོལ་བྱེད་ཀྱི་ཡོད། བོད་རྒྱ་འདྲ་མཉམ་གྱི་ཐོག་ནས་ང་རང་ཚོས་ཁེ་ཕན་ཡོང་ཐབས་ལ་ང་རང་ཚོ་རང་གིས་འབད་རྩོལ་བྱེད་དགོས་པ་ལས། བོད་པས་འབད་རྩོལ་གྱིས་ཤུགས་མ་བརྒྱབ་ན་འགྲིགས་ཐབས་མེད། ང་རང་ཚོའི་བསམ་བློའི་ནང་ལ་བོད་རྒྱ་མིའི་ལག་པའི་འོག་ལ་ཚུད་ནས་ཡོད་པ་འདི་གཏམ་དོན་གང་གི་ཆ་ནས་ནད་མ་ཐེག་པ་ཞིག་ཡོད་ན། འདི་ལྟ་བུའི་འདྲ་མཉམ་ཞིག་ཡོང་བའི་ཆེད་དུ་སོ་སོ་རང་གི་ཤེས་བྱ་ཡོན་ཏན་ལ་དང་དོད་བྱས། ལྷག་བསམ་ལ་དང་དོད་བྱས། འབད་རྩོལ་ལ་དང་དོད་བྱས་ཏེ་ང་ཚོ་འདྲ་མཉམ་གྱི་ཐོག་ནས་ཁེ་ཕན་སྒྲུབ་ཐབས་བསམ་བློ་གཏོང་དགོས་པ་ལས། སོ་སོའི་ངོས་ནས་ལེ་ལོ་དང་། ལྷོད་ཡངས། རང་དོན་ཁོག་བཅུག་སོགས་ཀྱི་བསམ་བློ་ལས་མེད་ན་གང་འདྲ་བྱས་ཏེ་ཁ་གཏད་གཅོག་དགོས་སམ། ཡོང་ཐུབ་ཐབས་མེད་སྟབས་ཁྱེད་རང་ཚོའི་བསམ་བློའི་ནང་ལ་ང་ཚོ་བོད་སྤྱི་པའི་དོན་དག་གི་འགན་དེ་སོ་སོའི་སྒང་ལ་ཡོད་བསམ་པའི་ཐོག་ནས་ཚང་མས་ཤུགས་རྒྱག་རྒྱུ་ཧ་ཅང་གལ་ཆེན་པོ་ཡིན། ཚང་མས་ཧུར་ཐག་བྱེད་ཤོག་ཨང་། ཤེས་སོང་ངམ།

སྔོན་མ་འདིར་ཨ་ཧྥི་རི་ཀའི་ལུང་པ་ཡུ་གེན་ཌའི་སློབ་ཕྲུག་ཅིག་ཡོད་ཅིང་། ཁོང་གིས་བོད་པའི་ཐོག་ལ་སེམས་འཁུར་བླངས་ཏེ་ཡག་པོ་ཡོད། དཔེར་ན། དེ་དག་ལྟ་བུ་ཁྱེད་རང་ཚོ་མཐོ་རིམ་སློབ་གྲྭ་ཆེ་ཁག་འདི་ལྟ་བུའི་ནང་སླེབས་པའི་གོ་སྐབས་དེ་ཟིན་ཏེ་སློབ་གྲྭའི་ནང་ལུང་པ་འདྲ་མིན་གྱི་སློབ་ཕྲུག་ཚོར་ཕན་ཚུན་རང་ཉིད་སྒེར་གྱི་ཐོག་ནས་ངོ་ཤེས་པ་དང༌། དགའ་པོ་ཉེ་པོ་བྱེད་རེས་བྱེད་པ། བོད་པའི་གནས་ཚུལ་འགྲེལ་བཤད་བྱས་ན་ཕན་ཐོགས་ཡོང་གི་རེད། ང་ཚོས་རྒྱ་མིར་འཛིང་གི་མེད་པ་དང༌། ང་ཚོས་རྒྱ་མིར་སྡུག་པ་བྱུང་ན་བསམ་གྱི་མེད། ང་རང་ཚོ་སེམས་ཅན་ཐམས་ཅད་ཤོད་ཀྱི་ཡོད་སྟབས། རྒྱ་མིའི་བདེ་སྡུག་ལ་ང་ཚོས་བསམ་བློ་གཏོང་གི་ཡོད། ཡིན་ནའང་རྒྱ་མིའི་བདེ་སྐྱིད་འོག་ནས་བོད་པའི་བདེ་སྐྱིད་རྩ་བརླག་འགྲོ་རྒྱུ་འདི་འགྲིག་གི་མི་འདུག་ཅེས་ང་ཚོས་ཤོད་ཀྱི་ཡོད།

ང་རང་ཚོས་མི་དང༌། མིའི་འབྲེལ་བའི་ཐོག་ནས་འགྲེལ་བཤད་རྒྱག་ཐུབ་པ་བྱུང་ན། ང་ཚོ་བོད་པའི་དོན་དག་འདི་བདེན་པའི་དོན་དག་ཡིན་པ་དང༌། འགྲོ་བ་མིའི་གཞི་རྩའི་ཐོབ་ཐང་དང་འབྲེལ་བའི་གནས་ཚུལ་ཞིག་ཡིན་དུས་མི་གཟུར་གནས་སུ་འདྲ་ཞིག་ཡིན་ནའང་རྒྱབ་སྐྱོར་བྱེད་ཀྱི་རེད་ལ། དོ་སྣང་ཡོང་གི་རེད། དེས་ན་ཁྱེད་རང་ཚོ་ལ་འདིར་དམིགས་བསལ་གྱི་གོ་སྐབས་ཤིག་ཡོད་པ་འདི་དམ་འཛིན་བྱེད་དགོས། སྔོན་མ་ནས་དེ་ལྟར་རེ་ཟུང་བྱུང་ཡོད་པ་དེ་ཡག་པོ་བྱུང་འདུག ད་དུང་ཞར་དང་ཞོར་ལ་བོད་པའི་ཕྲུ་གུ་ཚོས་རྒྱ་གར་གྱི་སློབ་ཕྲུག་རྣམས་དང་། ཕྱི་རྒྱལ་མི་རིགས་གང་ཅིའི་ནང་ལ་བོད་པའི་གནས་ཚུལ་འགྲེལ་བཤད་རྒྱག་རྒྱུའི་གོ་སྐབས་ཡོད་པའི་སྐབས་ལ་འགྲེལ་བཤད་བརྒྱབ་སྟེ། ང་ཚོར་རྒྱབ་སྐྱོར་ཡོང་ཐབས་དང༌། དོ་སྣང་ཡོང་ཐབས་གསལ་བཤད་བྱེད་རྒྱུ་དེ་གལ་ཆེན་པོ་འདུག དེ་ཁྱེད་རང་ཚོའི་སེམས་ལ་བཅངས་དགོས།

ཐ༽ ཧི་མ་ལ་ཡའི་རི་རྒྱུད་དང་། ཆོས་རིག་གི་འབྲེལ་བ།

འདིར་ལ་དྭགས་དང༌། ཁུ་ནུ་བ་ཁ་ཤས་ཡོད་པ་ཁྱེད་རང་ཚོའི་ཆོས་དང༌། རིག་གཞུང་རིགས་མང་པོ་ཞིག་ང་རང་ཚོ་བོད་པ་དང་གཅིག་གྱུར་ཆགས་ཡོད། སྔར་ཡིན་ན་ནུབ་ལ་དྭགས་ནས། ཤར་ཨ་རུ་ན་ཅལ་བར་ཧི་མ་ལ་ཡའི་རི་རྒྱུད་འདིའི་ནང་ནས་མི་མང་པོ་ཞིག་ཆོས་སློབ་སྦྱོང་བྱེད་རྒྱུ་དང༌། དེ་བཞིན་རིག་གནས་ཀྱི་སློབ་སྦྱོང་བྱེད་པའི་ཆེད་དུ་བོད་ལ་ཕྱིན། བོད་ནས་ཚུར་སློབ་སྦྱོང་བྱས་པའི་ཡོན་ཏན་དེ་དག་འཁྱེར་ཏེ་རང་ཡུལ་དུ་ཡོང་གི་ཡོད། ད་ཆ་སྲིད་དོན་ས་མཚམས་ཀྱི་ཐོག་ནས་རྒྱལ་ཁབ་ཐ་དད་ཡིན་ནའང་། ཆོས་དང་རིག་གཞུང་གི་ཐོག་ནས་ང་ཚོ་གཅིག་གྱུར་ཆགས་ཡོད། དེས་ན་ཁྱེད་རང་ཚོ་ཡང་ད་ལྟ་ངས་བོད་པའི་ཕྲུ་གུ་ཚོར་བརྗོད་པ་བཞིན་མི་སྤྱོད་བཟང་པོའི་ལྟ་སྤྱོད་རྣམས་མུ་མཐུད་ནས་འཛིན་ཐུབ་པ་བྱེད་དགོས། དེ་ཡང་ལྐུག་པ་ཨུ་ཚུགས་གཅིག་པུའི་ཐོག་ནས་འཛིན་མི་ཐུབ་པས། ནང་ཆོས་ཀྱི་གནད་དོན་ཤེས་དགོས།

ངས་ད་ལྟ་གོང་དུ་བཤད་པ་བཞིན་འཛམ་གླིང་སྤྱིའི་སྒང་ལ་བསྡུར་ནས་བལྟས་ན་མིའི་སེམས་ལ་ཡ་རབས་ཀྱི་ཚོར་སྣང་ཡོད་པ་དེ་སེམས་སྐྱིད་པ་དང༌། སྤྱི་ཚོགས་དེ་ཡང་བདེ་སྐྱིད་ཆེ་བ། སེམས་ནང་བཟང་པོའི་ཚོར་སྣང་མེད་མཁན་དེའི་སྤྱི་ཚོགས་ནང་དང༌། སྒེར་ཕན་ཚུན་ནང་ཁུལ། ཁྱིམ་ཚང་གཅིག་གི་ནང་ལ་ཡང་སྐྱིད་པོ་མེད་པ་འདི་ཚོ་མཐོང་བ་དང༌། ཤེས་པ་བྱེད་དགོས། ང་རང་ཚོའི་འཇིག་རྟེན་ཁ་དཔེར་ཡང་། གཡུ་བསྡུར། རྟ་བཅག་ཟེར་བ་བཞིན། མིའི་མི་ཚེའི་སྤྱི་ཚོགས་ཀྱི་གནས་སྟངས་ཕན་ཚུར་བསྡུར་ཏེ་བཟང་པོ་ཡོད་པ་དེའི་རྐྱེན་གང་དང༌། རྒྱུ་གང་ལ་བརྟེན་ནས་བྱུང་བ་ལ་དོ་སྣང་བྱས། དེའི་མཐུན་པའི་རྒྱུ་རྐྱེན་རྣམས་སྒྲུབ། མི་མཐུན་པའི་རྒྱུ་རྐྱེན་རྣམས་ཉུང་དུ་གཏོང་དགོས།

ཁྱེད་རང་ཚོ་ཧི་མ་ལ་ཡའི་རི་རྒྱུད་ལ་བསྡད་པའི་སློབ་ཕྲུག་ཚོས་ཀྱང་བོད་པ་ཚོ་དང་འདྲ་བར་རང་གི་ལུང་པ་ཡར་རྒྱས་གཏོང་རྒྱུར་དམིགས་བསལ་གྱི་འོས་འགན་ཡོད། སོ་སོ་སློབ་སྦྱོང་ཐོན་པའི་མཚམས་ལ་རང་ཡུལ་ལ་ལོག་སྟེ་ཤེས་ཡོན་གྱི་ཐོག་དང༌། འཕྲོད་བསྟེན་གྱི་སྐོར། ལུང་པའི་ནང་ལ་འཛུགས་སྐྲུན་བྱེད་རྒྱུས་མཚོན་ལས་རིགས་གང་ཅིའི་ཐོག་སོ་སོའི་ས་ཁུལ་སོ་སོའི་མི་རང་ཉིད་ཀྱིས་རང་མི་རང་ལས་བྱེད་ཐུབ་ན་དེའི་ཚོད་ཀྱི་ཡར་རྒྱས་དེ་ལུང་པར་རན་པ། ལུང་པའི་ནང་གནའ་རབས་ནས་ཡོད་པའི་བཟང་པོའི་གོམས་གཤིས་དང་འགལ་བ་མི་འགྲོ་བ། བཟང་པོའི་གོམས་གཤིས་དང་ལུང་པ་ཡར་རྒྱས་ཟུང་དུ་སྦྲེལ་ཐུབ་ཐབས་ལ་ཁྱེད་རང་ཚོ་ཡུལ་པའི་ཕྲུ་གུ་ཚོས་ཤུགས་མང་བ་རྒྱག་ཐུབ་ཀྱི་རེད། ཁ་ཡོད་ལག་ཡོད་ཀྱི་ལས་དོན་སྒྲུབ་པ་ཞིག་ཡོང་གི་རེད་བསམ་གྱི་འདུག དེ་ཁྱེད་རང་ཚོའི་སེམས་ལ་ངེས་པ་བྱེད་དགོས། ཤེས་སོང་ངམ།

ནམ་ཞིག་བོད་རང་དབང་ཐོབ་པའི་མཚམས་སུ་འདིར་ཁྱེད་རང་ཚོ་ལོ་གཞོན་པའི་དུས་སྐབས་ལ་བོད་པའི་ཕྲུ་གུ་དང་མཉམ་དུ་འདྲེས་ནས་བསྡད་ཅིང་། སློབ་སྦྱོང་མཉམ་དུ་བྱེད་མཁན་ཕན་ཚུན་ངོ་ཤེས་ཡོད་མཁན། ཁྱེད་རང་ཚོ་བོད་ལ་གུང་སེང་གི་ཆེད་དང༌། ཡང་བོད་ལུང་པའི་ནང་ལ་ལྟ་སྐོར་གྱི་ཆེད་ལྟ་བུར་ག་དུས་ཡོང་ནའང་ང་རང་ཚོ་ཆུང་ཆུང་དུས་ནས་འདྲིས་པ་དང༌། ངོ་ཤེས་ནང་ཚགས། གྲོགས་པོ་ནང་ཚགས་ཡིན་པས་དགའ་བསུ་ཡོད། ཤེས་སོང་ངམ། ཁྱེད་རང་ཚོ་སེམས་སྐྱིད་པོ་བྱས། བློ་བདེ་པོ་བྱས་ཏེ་སྡོད་ཨང་། བཀྲ་ཤིས་བདེ་ལེགས། ཚང་མས་ཧུར་ཐག་བྱེད་ཨང་། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༦ ཚེས་ ༢༩ ཉིན་སྤི་ཏི་རྟ་ཕོ་དགོན་དུ་ཧི་མ་ལ་ཡའི་ནང་པའི་རིག་གཞུང་ཚོགས་འདུར་སྩལ་བའི་བཀའ་སློབ།

ཀ༽ རིག་གཞུང་གི་རིན་ཐང་དང་། འཕགས་ཡུལ་གྱི་བཀའ་དྲིན།

འདིར་ངས་རྒྱ་གར་གྲོགས་པོ་ཚོ་དང༌། རྒྱ་གར་གྱི་ཆོས་དང་རིག་གཞུང་ལ་རྗེས་སུ་སློབ་མཁན། རྗེས་སུ་སྒྲུབ་མཁན་ཚང་མར་ཞུ་འདོད་པ་གཅིག་ལ། རྒྱ་གར་འཕགས་པའི་ཡུལ་འདི་ལྟ་བ་དང༌། གྲུབ་མཐའ་འདྲ་མིན་མང་པོ་བྱུང་བའི་ལུང་པ་ཞིག་ཡིན། དེའི་ནང་ཚན་ནས་སྟོན་པ་སངས་རྒྱས་བཅོམ་ལྡན་འདས་ཀྱིས་རྒྱ་གར་འཕགས་པའི་ཡུལ་འདིར་ཆོས་ཀྱི་འཁོར་ལོ་བསྐོར་བ་གནང་ནས་ནང་པ་སངས་རྒྱས་པའི་ཆོས་ཀྱི་ལྟ་སྒོམ་སྤྱོད་གསུམ་གྱི་བསྟན་པའི་རྨང་གཞི་བཙུགས། དེ་དག་ཡར་རྒྱས་གཏོང་མཁན་ཀླུ་སྒྲུབ་ཡབ་སྲས་དང༌། ཐོགས་མེད་སྐུ་མཆེད་ཀྱིས་མཚོན་པས་མཁས་གྲུབ་གཉིས་ལྡན་གྱི་སྐྱེས་བུ་དངོས་གནས་དྲང་གནས་ནང་པ་སངས་རྒྱས་པའི་བསྟན་པའི་ཀ་བ་འཛིན་མཁན་མང་པོ་ཞིག་རྒྱ་གར་འཕགས་པའི་ཡུལ་འདིར་བྱུང་ཡོད། ལུང་པ་འདིའི་ནང་ནས་མཁས་པའི་སྐྱེས་མཆོག་མང་པོ་ཞིག་ཐོན་པ་དེ་དག་མཁས་པའི་རྣམ་དཔྱོད་གཅིག་པུ་མ་ཡིན་པར་གཞན་ཕན་གྱི་ལྷག་བསམ་གཅིག་ཏུ་དཀར་བའི་མཁས་པའི་ཚོགས་དེ་རྣམས་ཀྱིས་ལུང་པ་འདིའི་ནང་ལ་ལྟ་བ་དང༌། གྲུབ་མཐའ་མང་པོ་ཞིག་གསར་གཏོད་གནང་ཡོད།

རྒྱ་གར་གྲོགས་པོ་ཚོའི་ངོས་ནས་ཡིན་ན་ཡང་ལུང་པ་འདིའི་ནང་ད་ལྟའི་ཆར་དཔལ་འབྱོར་གྱི་གནས་སྟངས་ཐོག་ནས་ལུང་པ་སྐྱོ་པོ་ལྟ་བུ་ཆགས་ཡོད་ཀྱང༌། མིའི་རིན་ཐང་ངོ་མ་དེ་ནང་གི་རྣམ་དཔྱོད་ལ་བརྩི་དགོས་པས་མིའི་རྣམ་དཔྱོད་འདིའི་ཐོག་ལ་བཤད་ན་རྒྱ་གར་འཕགས་པའི་ཡུལ་འདིར་ལོ་སྟོང་ཕྲག་གི་རིང་ལ་མཁས་གྲུབ་གཉིས་ལྡན་མིའི་རྣམ་དཔྱོད་འགྲན་ཟླ་བྲལ་བ་མང་པོ་རྒྱུན་མ་ཆད་པར་ཐོན་པའི་ལུང་པ་ཞིག་ཡིན་བསམ་པའི་སོ་སོས་སྤོབས་པ་བྱེད་འོས་པ་ཞིག་རེད་བསམ་པ་ངོས་རང་འདི་ལྟར་དྲན་གྱི་འདུག

བོད་པ་གཅིག་གི་ངོས་ནས་བཤད་ན། རྒྱ་གར་འཕགས་པའི་ཡུལ་འདི་དེང་སང་འཛམ་གླིང་འདིའི་སྒང་ལ་བོད་པའི་རིག་གཞུང་ཞེས་རིན་ཐང་ཡོད་པ་ཞིག་དང༌། བོད་མིའི་སྣང་བ་སྐྱིད་པོའི་ཚོར་སྣང་འདི་འདྲ་ཞིག་ཡོང་དགོས་པ་འདི་གཞི་རྐང་བོད་ཀྱི་རྩ་བའི་ས་བབས་དང༌། འབྱུང་བའི་ཁམས། མི་ཚོགས་ཉུང་ཉུང་ཡིན་པ་དེ་ལྟ་བུའི་ཐོག་ནས་ཕྲན་བུ་ཡོང་ཤས་ཆེ། ཡིན་ནའང་གཙོ་བོ་ནི་རྒྱ་གར་འཕགས་པའི་ཡུལ་ནས་དར་བའི་གཞན་ཕན་སྙིང་རྗེ་ཆེན་པོ་ཟེར་བའི་བསླབ་བྱ་འདིའི་ནུས་པ་བོད་པའི་རིག་གཞུང་འདྲ་འདྲའི་ནང་ནས་མི་འདྲ་ཞིང་། མི་མང་པོས་དགའ་པོ་བྱེད་པ་འདི་བྱུང་བ་ང་ཚོས་ཤེས་དགོས་པ་རེད། དེ་འཕྲོས་བཤད་ཡིན།

ཡང་སྐབས་རེ་ང་ཚོ་ནང་ཚགས་སྐད་ཆ་ཤོད་སྐབས་རྒྱ་གར་བ་འདི་དག་ཟེར་བ་དེ་འདྲ་ཡོང་གི་ཡོད། རྟག་ཏུ་གཤིབ་སྐབས་དཔེར་ན། ཁྱིམ་མཚེས་ཕན་ཚུན་དང་། སོ་སོའི་ཤག་མཚེས་པ་སོགས་རིང་ཙམ་ཐུང་ཙམ་ཤོད་རྒྱུ་ལྟ་བུ་ཡོང་ངེས་ཡིན། དེ་ལྟར་ཡོང་སྐབས་ངས་བཅོམ་ལྡན་འདས་རྒྱ་གར་བ་རེད་ཅེས་རྟག་ཏུ་བརྗོད་ཀྱི་ཡོད། གང་ལྟར་ཡང་སྙིང་ང་རང་ཚོ་བོད་པའི་བསམ་བློའི་ནང་ལ་ང་ཚོའི་ཆོས་དང་རིག་གཞུང་ཞེས་གཅེས་པོ་བྱེད་ཡུལ་དང༌། ངོམས་རྒྱུ་ཡོད་པ་འདི་རྒྱ་གར་འཕགས་པའི་ཡུལ་ནས་བྱུང་བ་དེ་ཤེས་དགོས་པ་ཡིན།

ཁ༽ ཞི་བདེའི་ས་མཚམས་དང་། ཧི་མ་ལ་ཡའི་རྒྱུད་ལམ།

དེ་ནས་ས་ཆའི་བབས་ནས་ལོ་སྟོང་ཕྲག་བརྒལ་བའི་རིང་ས་མཚམས་འབྲེལ་ནས་བསྡད་ཡོད་པ་དང༌། དེ་འདྲའི་གནས་ཚུལ་ཐོག་ནས་རང་བཞིན་གྱི་འབྲེལ་བ་དམ་པོ་ཆགས་ཡོད། འདས་པའི་དུས་སྐབས་ལ་ང་ཚོའི་ས་མཚམས་འདི་ཕྱོགས་གཅིག་ནས་དངོས་གནས་དྲང་གནས་ཀྱི་ཞི་བདེའི་ས་མཚམས་རེད། གང་ལྟར་ང་ཚོ་ཧི་མ་ལ་ཡའི་རི་རྒྱུད་འཕགས་བོད་གཉིས་ཀྱི་ས་མཚམས་འདི་དག་སྔ་མོ་ནས་སྒོ་ཡོངས་སུ་ཕྱེ་བའི་ས་མཚམས་ཆགས་ཡོད། ས་མཚམས་འདི་དག་ཞི་བདེའི་ས་མཚམས་ཡིན་པའི་དབང་གིས་གཅིག་གིས་གཅིག་ལ་དོགས་ཟོན་བྱེད་དགོས་པའི་གཞི་རྩ་གཏན་ནས་མེད།

སྐབས་རེ་རྐུན་ཇག་ལྟ་བུ་ཉུང་ཤས་ཕར་ཐོན་ཚུར་ཐོན་བྱེད་མཁན་དེ་འདྲ་ཡོང་སྲིད་པ་ཙམ་ལས། ང་རང་ཚོའི་ས་མཚམས་དེ་གའི་གནས་སྟངས་ཐོག་ལ་ཆ་བཞག་ན། རང་གི་ལུང་པ་གཅིག་པ་སླེབས་པའི་བག་ཆགས་ལས་ཧ་ལམ་མེད་པ་ལྟ་བུའི་ཧ་ཅང་ཐག་ཉེ་པོ་ཞིག་ཡོད། རྒྱ་གར་བའི་ཡུལ་མིའི་ནང་ལ་ཡང་དེ་བཞིན་རེད། དེང་སང་ཆབ་སྲིད་ཀྱི་གནས་ཚུལ་དང་གཏན་ནས་བསམ་བློ་མེད་མཁན་མ་ཤེས་པ་ཚོ་མ་གཏོགས། སྤྱིར་བཏང་རྒྱ་གར་བ་ཚོ་ནས་སྟོད་གངས་རིན་པོ་ཆེ་དང༌། མཚོ་མ་ཕམ་ཞེས་བརྗོད་སྐབས་ལྷ་ཡི་ཡུལ་དང༌། དབང་ཕྱུག་གི་བསྟི་གནས་ལྟ་བུར་བལྟས་ཏེ་རང་བཞིན་གྱིས་སེམས་ཐག་ཉེ་པོ་ཞིག་ཡོང་གི་ཡོད།

འདས་པའི་དུས་སྐབས་སུ་འཕགས་བོད་ཀྱི་ཐུན་མོང་མ་ཡིན་པའི་འབྲེལ་བ་དམ་ཟབ་ཡོད་པའི་བག་ཆགས་ཤུགས་ཆེན་པོ་ཞིག་ང་རང་ཚོའི་བསམ་བློའི་ནང་ལ་ཡོད་ལ། ང་རང་ཚོ་བོད་ཀྱི་གནས་སྟངས་རང་དབང་ཡོད་པའི་གནས་སྐབས་ལའང་འཕགས་བོད་གཉིས་ཀྱི་འབྲེལ་ལམ་བརྒྱུད་ས་དེ་ཧི་མ་ལ་ཡའི་རི་རྒྱུད་ཀྱི་ས་ཁུལ་འདི་དག་བརྒྱུད་ནས་འགྲོ་གི་ཡོད། དེ་དང་འབྲེལ་བའི་གནས་སྐབས་ལ་བོད་གངས་ཅན་གྱི་ལྗོངས་འདི་གནས་སྐབས་ཤིག་རིང་མུན་ནག་ལྟ་བུའི་གནས་སྟངས་ཤིག་ཆགས་ཡོད། དེ་འདྲ་ཞིག་ཆགས་པའི་གནས་སྐབས་འདིར་ཧི་མ་ལ་ཡའི་རི་རྒྱུད་ས་ཁུལ་ལ་ཡོད་པའི་མི་སྣ་ཁྱེད་རང་ཚོས་དེ་སྔ་འཕགས་བོད་གཉིས་ཀྱི་ཐུན་མོང་མ་ཡིན་པའི་འབྲེལ་བ་དམ་ཟབ་ཡོད་པའི་ལས་འགན་འདི་དག་དམིགས་སུ་བཀར་ནས་བསྒྲུབ་དགོས་པ་ཞིག་ཆགས་ཡོད། ང་ཚོ་བོད་ནང་ལ་ཡོད་པའི་མི་རྣམས་ཀྱི་རྒྱ་གར་ལ་སེམས་ཐག་ཉེ་པོ་ཡོད་ནའང་ཁ་ནས་འདོན་ས་མེད་པའི་དུས་ཚོད་ཅིག་ལ་སླེབས་ཡོད། གཞི་རྐང་བོད་ཀྱི་བདེན་མཐའ་གསལ་ལ་ཉེ་བ་ཞིག་དང༌། རྒྱ་བོད་གཉིས་མོས་ཤིག་གི་ཐབས་ལམ་འོག་ནས་དཀའ་ངལ་སེལ་ཐུབ་པའི་ཐབས་ཤེས་བྱེད་ཀྱི་ཡོད་ལ། བདེན་མཐའ་གསལ་གྱི་རེད་བསམ་པའི་ཡིད་ཆེས་ཡོད།

ག༽ རྒྱ་གར་གྱི་ལྕགས་རི་དང་། ཤེས་ཡོན་གྱི་ལྕགས་རི།

འོན་ཀྱང་རྟག་པ་མཐའ་བཟུང་གི་དབང་དུ་བྱས་ནས་བོད་ཡུལ་རྒྱ་ཡུལ་ངོ་མར་གྱུར་ན། དེའི་གནས་སྐབས་ལ་ཧི་མ་ལ་ཡའི་རི་རྒྱུད་ཀྱི་ས་ཁུལ་འདི་དག་སྔར་རྒྱ་ནག་ལ་རྒྱ་ནག་ལྕགས་རི་ཟེར་བ་ཞིག་ཡོད་པ་དེ་བཞིན་དུ་ཧི་མ་ལ་ཡའི་རི་རྒྱུད་འདི་རྒྱ་གར་གྱི་ལྕགས་རི་ལྟ་བུ་ཆགས་ཀྱི་རེད། སྔ་མོ་མདའ་གྲི་མདུང་གསུམ་འཁྱེར་བའི་དུས་ལ་ཡིན་ན་ལྕགས་རིས་ཕན་ཐོགས་ཡོད་ཀྱང༌། དེང་སང་དེ་དག་བེད་སྤྱོད་བྱེད་པའི་དུས་ཚོད་ཡོལ་ཚར་བ་རེད། ད་ཆ་དངོས་གནས་དྲང་གནས་ཀྱི་ལྕགས་རིའི་ར་བ་དེ་གང་འདྲ་ཞིག་དགོས་སམ་ཞེ་ན། མིའི་བསམ་བློའི་ནང་ཆོས་དང་རིག་གཞུང་གི་ཤེས་ཡོན་གྱི་ཐོག་ནས་ལྕགས་རི་བཟོ་དགོས། ཧི་མ་ལ་ཡའི་རི་རྒྱུད་ལ་ཡོད་པའི་ནང་པའི་ལྟ་སྤྱོད་ཀྱི་ཐོག་ནས་མིའི་མི་ཚེ་གཙང་མ་ཞིག་དང༌། ཡ་རབས་ཤིག་དང༌། དྲང་བདེན་གྱི་ཐོག་ནས་མི་ཚེ་སྐྱེལ་བའི་རིག་གཞུང་འདི་དང༌། གོམས་གཤིས་འདི་དག་སོ་སོ་སྒེར་གྱི་ཁེ་ཕན་དང༌། སྤྱི་ཚོགས་ཀྱི་ཁེ་ཕན་ཙམ་དུ་མ་ཟད། རྒྱ་གར་རྒྱལ་ཡོངས་སྤྱིའི་གནས་ཚུལ་ཐོག་ལ་ཡང་ཤིན་ཏུ་གནད་འགག་ཆེན་པོ་རེད་བསམ་པ་དྲན་གྱི་འདུག གནད་དོན་འདིའི་ཐོག་བསམ་བློ་གཏོང་དགོས་པ་དང༌། ཞིབ་འཇུག་བྱེད་དགོས་ཀྱི་འདུག

རྒྱ་ནག་ལའང་རིག་གཞུང་ཡོད་པ་རྣམས་གཏིང་ཟབ་པོ་དང༌། རྒྱ་ཆེན་པོ་དང༌། རྙིང་ཁུངས་ལ་བརྩི་གི་ཡོད། དེ་ལྟ་བུའི་རྒྱ་ནག་གི་རིག་གཞུང་དེ་ཀོ་རི་ཡའི་ནང་དང༌། ཝི་ཏི་ནམ། ཉི་ཧོང་གི་ནང་ལ་སླེབས་ཡོད། བོད་པའི་རིག་གཞུང་ནང་ལའང་སྨན་གྱི་སྐོར་དང༌། བརྩི་གི་སྐོར། ལྟོ་ཆས་དང༌། གྱོན་ཆས་སྐོར་ལ་རྒྱ་ནག་གི་རིག་གཞུང་འདྲེས་ཡོད། ང་རང་ཚོ་བོད་པ་རང་གི་ནང་ཆོས་དང་འབྲེལ་བའི་རིག་གཞུང༌དང་། སྐད་ཡིག གོམས་གཤིས་སོགས་མང་པོ་ཞིག་གི་ཐོག་ནས་རྒྱ་བོད་ཐ་དད་ཀྱི་རྣམ་པ་ཤིན་ཏུ་གསལ་པོ་ཡོད་པ་རེད། དཔེར་ན། དར་རྩེ་མདོའི་ཕར་ཕྱོགས་ཀྱི་ལ་དེའི་ཤར་ཕྱོགས་དེ་རྒྱ་ཡུལ་ཡིན་པ་དང༌། ལ་དེའི་ནུབ་ཕྱོགས་རྣམས་བོད་པ་ཡིན་པའི་རྣམ་འགྱུར་ཤིན་ཏུ་གསལ་པོ་ཐོན་ཡོང་གི་འདུག དེ་ནི་རི་གཅིག་གི་རྒྱབ་མདུན་དང༌། གདོང་རིས་འདྲ་པོ་ཡོད་ན་ཡང་རིག་གཞུང་གི་ཐོག་ནས་ཤིན་ཏུ་ཐ་དད་གསལ་པོར་མངོན་པ་ཡོང་གི་ཡོད། དེར་བརྟེན་བོད་པའི་རིག་གཞུང་འདི་གཞན་ལ་ལྟོས་པ་མེད་པར་ཚུགས་ཐུབ་པའི་རིག་གཞུང་ཞིག་ཆགས་ཡོད། རྒྱ་ནག་གི་ཁྱིམ་མཚེས་གཞན་དག་ཚོའི་གནས་སྟངས་བྱས་ན། ང་ཚོ་བོད་པའི་ས་མཚམས་ལ་རྒྱ་མིའི་རིག་གཞུང་ཉུང་བ་ཆགས་མེད་དམ་བསམ་གྱི་འདུག

ང༽ སྐད་ཡིག་ལ་སློབ་སྦྱོང་དང་། སྐད་ཡིག་གཅིག་གྱུར།

དེ་ནས་དགའ་སྤྲོ་སྐྱེ་འོས་ཞིག་ལ། བར་སྐབས་ང་ཚོ་འདིར་བཙན་བྱོལ་བ་ཆགས་ནས་ལོ་སུམ་ཅུ་སོ་བདུན་ལྷག་ཙམ་འགྲོ་གི་ཡོད་པ་དེའི་རིང་ལ་ཧི་མ་ལ་ཡའི་རི་རྒྱུད་ད་ལྟ་རྒྱ་གར་གྱི་ས་མཚམས་ཡིན་པ་ནུབ་ལ་དྭགས་ནས། ཤར་ཨ་རུ་ན་ཅལ་བར་གྱི་ས་ཁུལ་དེ་དག་ཡོངས་རྫོགས་ཀྱི་ནང་ལ་གནའ་རབས་ནས་བོད་དང་འབྲེལ་བ་ཡོད་པའི་ཆོས་དང་རིག་གཞུང་གི་ཐོག་ལ་དོ་སྣང་ཆེ་རུ་ཕྱིན་པ་དང༌། དོ་སྣང་ཆེ་རུ་ཕྱིན་པ་དང་ཆབས་ཅིག་སོ་སོའི་གཅེས་ནོར་ཡིན་པའི་ངོས་འཛིན་ཤུགས་ཆེ་རུ་ཕྱིན་ནས་འདིར་དང་དོད་བདག་གཅེས་བྱེད་ཤུགས་ཆེ་རུ་འགྲོ་གི་ཡོད་པ་འདི་ལ་ཧ་ཅང་དགའ་པོ་བྱུང༌། ད་དུང་ཡང་མུ་མཐུད་ནས་ལག་ལེན་ཚད་ལོངས་ཡོང་བ་ལ་ཚང་མས་དོ་སྣང་བྱེད་རོགས་ཞེས་འབོད་སྐུལ་ཞུ་རྒྱུ་ཡིན།

ད་ལྟ་ཧི་མ་ཅལ་མངའ་སྡེ་གཞུང་གི་ཐོག་ནས་ས་ཁུལ་འདི་དག་ལ་བོད་ཀྱི་སྐད་ཡིག་སློབ་དགོས་པ་དང༌། དགེ་རྒན་སོགས་ཀྱི་ཐོག་ལ་དམིགས་བསལ་གྱི་ལྟ་རྟོག་བྱེད་ཀྱི་ཡིན་ཞེས་ངོས་རང་ཁ་ས་ཁ་ཉིན་འབྱོར་དུས་བཀའ་མོལ་བྱུང༌། འདི་དག་གོ་སྐབས་ཧ་ཅང་ཡག་པོ་རེད། ཁྱེད་རང་ཚོས་རང་དོན་རང་གཅེས་བྱེད་དགོས། སྤྱི་རྟ་སྒལ་རལ་དང༌། སྤྱི་ས་བར་སར་མ་བཞག་པར་ཁ་ཡོད་ལག་ཡོད་ཀྱི་ཆོས་དང་རིག་གཞུང་ཉམས་པ་སོར་ཆུད་དང་། མི་ཉམས་གོང་འཕེལ་ཡོང་ཐབས་སུ་ཁྱེད་རང་ཚོས་ནུས་པ་འདོན་རྒྱུ་གལ་ཆེན་པོ་རེད། དེའི་ཐོག་ལ་ང་ཚོ་བོད་པ་བཙན་བྱོལ་བའི་ངོས་ནས་ཞབས་འདེགས་བསྒྲུབ་རྒྱུ་དང༌། མཐུན་འགྱུར་ཞུ་རྒྱུ་ང་ཚོས་བྱེད་ཐུབ་པ་དེ་ང་ཚོའི་བབས་འོས་རེད། ཆོས་ཀྱི་ཐོག་ནས་བཤད་ན་ལས་དང་སྨོན་ལམ་གྱི་འབྲེལ་བ་ཞིག་ཡོད་པ་རེད། དེ་ལྟ་བུའི་ཐོག་ནས་ངེས་པར་དུ་ང་ཚོས་གང་ཐུབ་པ་དེ་དགའ་ཞིང་སྤྲོ་ཞིང་ཞུ་གི་ཡིན།

ད་ལྟ་བོད་ཀྱི་སྐད་ཡིག་སློབ་རྒྱུ་དང༌། དགེ་རྒན་དང་དེ་ཚོའི་གྲས་ལ་ཁྱེད་རང་ཚོས་དོ་སྣང་བྱེད་དགོས། ང་ཚོ་བོད་པའི་ཉམས་མྱོང་གི་ཐོག་ནས་བཤད་ན། དཔེར་ན། བོད་ས་ཆ་རྒྱ་ཆེན་པོ་ཡིན་སྟབས་ཡུལ་ལུང་སོ་སོའི་ཡུལ་སྐད་འདྲ་མིན་མང་པོ་ཡོད། འོན་ཀྱང་ཡི་གེ་སློབ་པའི་སྐབས་སུ་སྒྲ་གདངས་གཅིག་གྱུར་དང་། སུམ་རྟགས་ཀྱི་འགྲོ་སྟངས་གཅིག་གྱུར་བྱས་ནས་སློབ་ཀྱི་ཡོད། དེ་ལ་བརྟེན་ནས་བོད་ནུབ་རྒྱུད་ཀྱི་མངའ་རིས་ཕྱོགས་ཀྱི་མི་གཅིག་དང༌། བོད་ཀྱི་ཤར་དར་རྩེ་མདོའི་ཁུལ་གྱི་བོད་པ་གཅིག་སྐད་ཀྱི་སྒྲ་གདངས་མི་འདྲ་བ་ཡོད་ཀྱང་ཡི་གེ་ཕར་ཚུར་བྲིས་དགོས་བྱུང་ན་གཅིག་གྱུར་ཆགས་ཡོད། དེ་གནད་འགག་ཆེན་པོ་འདུག

བྷོ་ཊི་ཡ་ཡི་དཔེར་ན་ལ་དྭགས་དང་། སྤི་ཏི། ཁུ་ནུ་ཁྱེད་རང་སོ་སོའི་ཡུལ་སྐད་དེ་གཙོ་བོ་བྱས་ཏེ་ཡུལ་སྐད་ཁོ་རང་ཡིག་ཐོག་ལ་བྲིས་ན། གང་འཚམ་སོང་རྗེས་སྤི་ཏི་ལ་བེད་སྤྱོད་བྱེད་པའི་བོད་ཡིག་དེ་མོན་གྱི་ནང་ལ་ཕན་མ་ཐོགས་པ་དང་། མོན་ལ་བེད་སྤྱོད་བྱེད་པའི་བོད་ཡིག་དེས་འདི་ནས་ཚུར་ཕན་མི་ཐོགས་པ། གང་འཚམ་སོང་ནས་བཀའ་འགྱུར་བསྟན་འགྱུར་འདི་དག་ལུང་པ་གཞན་དག་གཅིག་གི་སྐད་ཡིག་ལྟ་བུར་ཕྱིན་ནས་ཕན་མི་ཐོགས་པ་ཆགས་ན་ཡག་པོ་མེད། བཀའ་འགྱུར་བསྟན་འགྱུར་ཆ་ཚང་ཁྱེད་རང་ཚོ་སྤི་ཏིའི་སྐད་ལ་གཅིག་བསྒྱུར་བ་དང་། ཁུ་ནུའི་སྐད་ལ་གཅིག་བསྒྱུར། མོན་པའི་སྐད་ལ་གཅིག་བསྒྱུར་ཐུབ་ཀྱི་ཡོད་ན་འགྲིགས་པ་རེད། འོན་ཀྱང་དེ་ལྟར་ཧ་ཅང་ཁག་པོ་རེད། གང་ལྟར་ཡི་གེ་གཅིག་གྱུར་དགོས་པ་དེ་ཤིན་ཏུ་གལ་ཆེན་པོ་རེད། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༨ ཚེས་ ༧ ཉིན་ཤེས་རིག་ཁོངས་ཆོས་དགེ་ཁག་ལ་སྩལ་བའི་བཀའ་སློབ།

ཀ༽ ཆོས་དགེའི་ལས་འགན་དང་། སློབ་ཁྲིད་ཀྱི་སློབ་གཞི།

ད་ལྟ་ཁུངས་སོ་སོར་ལས་བགོས་བརྒྱབ་ཟིན་པ་རེད་དམ། དེ་རིང་འདིར་ཁྱོད་རང་ཚོ་གོ་བསྡུར་བྱས་པ་དེ་ལྷག་ང་ལ་གནས་ཚུལ་གང་ཡང་བརྗོད་རྒྱུ་མེད། སློབ་དེབ་ནང་དུ་ཡོད་ཀྱང་། འགའ་ཞིག་གིས་དེ་མཁྲེགས་དྲགས་འདུག་ཅེས་བརྗོད་ཀྱི་འདུག ཕྱི་རྒྱལ་དུ་ཆོས་དགེར་འགྲོ་མཁན་དེ་དག་ལ་ངོས་ནས་གྲུབ་མཐའ་དང༌། ལམ་རིམ་ཟུང་འབྲེལ་བྱས་ན་ཡག་པོ་མེད་དམ་ཞེས་བརྗོད་ཀྱི་ཡོད། བསམ་བློ་གཏོང་སྐབས་རྙོག་དྲ་ཚ་པོ་ལྟ་བུ་ཞིག་དང༌། ཡང་ནང་པའི་ཆོས་ཀྱི་གོ་བ་གཏིང་ཟབ་པོ་ཆགས་རྒྱུའི་དོན་དུ་གྲུབ་མཐའ་རྣམས་གནད་འགག་ཆེན་པོ་ཆགས་ཀྱི་འདུག

སྔོན་མ་ལས་བྱེད་སློབ་གྲྭའི་ནང་དབུ་མ་རིན་ཆེན་འཕྲེང་བ་འཁྲིད་པ་རེད། འགའ་ཞིག་གིས་དགའ་པོ་བྱེད་པ་ལྟ་བུ་མཐོང་བྱུང༌། ཡང་གྲུབ་མཐའ་གཅིག་པུའི་ཐོག་ནས་ཕྱིན་ནའང་དེ་འདྲ་ཞིག་རེད། ཆོས་དགེ་རྣམས་ཀྱིས་འདོན་ཁ་ཁྲལ་ལམ། འདོན་པ་སྐྱོར་རྒྱུ་དེ་དག་རྩ་ཆེར་འཛིན་ན་དགོས་པ་དེ་ཙམ་མི་འདུག སྔ་དགོང་འདོན་པ་དེ་དག་གི་ཚིག་དོན་འགྲེལ་བཤད་བརྒྱབ་སྟེ་དོན་དག་ཤེས་པ་བྱེད་རྒྱུ་གལ་ཆེན་པོ་འདུག ཁོ་རང་ཚོའི་སྔ་དགོང་འདོན་པ་འདོན་རྒྱུ་དེ་དག་གི་གཞུང་དོན་རྩ་འཛིན་གྱི་ཚིག་འགྲེལ་བརྒྱབ་ནས་སེམས་ལ་འཇགས་པ་ཞིག་དང༌། སེམས་ལ་འཇགས་ཏེ་རེད་བསམ་པའི་སེམས་ལ་ཡིད་ཆེས་ཐོབ་པའི་མཚམས་སུ་རྒྱུན་གྱི་སྤྱོད་ལམ་ཐོག་ཕན་པ་དང༌། ལྷག་བསམ་བསྐྱེད་ཐབས་བྱ་དགོས།

དཔེར་ན། ང་རང་ཚོའི་གྲྭ་སའི་ནང་ཆ་མཚོན་ན། དཔེ་ཆ་སྦྱངས་པར་མཚོན་ན་པུ་ཏི་ལྔ་སྦྱངས་ཏེ་རྒྱན་དྲུག་མཆོག་གཉིས་ཀྱི་གཞུང་དེ་རྣམས་ལ་རྒྱུས་ཡོད་ཆགས་ཡོད་ཀྱང༌། རང་རྒྱུད་དུལ་མ་དུལ་སྣ་ཚོགས་ཤིག་ཡོང་གི་ཡོད། སློབ་གྲྭའི་ནང་གི་ཆོས་དགེ་རྣམས་ཀྱི་ལས་འགན་ནི་ནང་ཆོས་ངོ་སྤྲོད་དང་འབྲེལ་བའི་ཐོག་ནས་རྩ་བ་མི་བཟང་པོ་ཞིག་དང༌། མི་ཡ་རབས་ཤིག་ཡོང་ཐབས་འདི་དམིགས་ཡུལ་དུ་འཛིན་དགོས། གང་ལྟར་གཤིས་རྒྱུད་ལ་འཇགས་ཏེ་ཕྲུ་གུའི་སེམས་ལ་ཕན་པ་ཞིག་བྱ་དགོས། དགེ་རྒན་ཚོའི་ངོས་ནས་སློབ་ཁྲིད་ཁོ་ན་བྱས་པ་མ་ཡིན་པར་ལྷག་བསམ་བཟང་པོ་བྱ་རྒྱུ་དང༌། གཞན་ཕན་གྱི་བསམ་བློ་གཏོང་དགོས་པ་དེ་ཚོའི་གྲས་མི་ལ་ཕར་ཁ་ནས་ངོ་སྤྲོད་བྱེད་པ་གཅིག་པུ་མ་ཡིན་པར་དགེ་རྒན་སོ་སོའི་སྤྱོད་ལམ་གྱི་ཐོག་ནས་ཕྲུ་གུའི་མདུན་དུ་མིག་དཔེ་སྟོན་ཐུབ་པ་བྱེད་དགོས་ཞེས་རྟག་པར་ཤོད་ཀྱི་ཡོད།

ལྷག་དོན་ཆོས་དགེ་ཚོའི་ཐོག་ནས་ཁ་ནས་ཆོས་ཀྱི་འགྲེལ་བཤད་བྱེད་སྐབས་སོ་སོ་རང་ཉིད་ཀྱི་རྒྱུན་གྱི་སྤྱོད་ལམ་འཁྱེར་སྟངས་ནས་ཡ་རབས་གཉོམ་ཆུང་དགོས་པ་དང༌། དེའི་སྤྱོད་ལམ་སོ་སོའི་ལག་ལེན་གྱི་ཐོག་ནས་ཕྲུ་གུའི་མདུན་དུ་མཚོན་ཐུབ་པ་དང༌། ཕ་རོལ་པོའི་ཡིད་དབང་འཕྲོག་ཐུབ་པ་ཞིག་བྱུང་ན་ཕར་བསླབ་བྱ་བརྒྱབ་པ་དེས་ཁོང་ཚོར་ཕན་གྱི་རེད། རྩ་འཛིན་བྱེད་ས་གང་འདྲ་ཡིན་མིན་མི་ཤེས། སློབ་གྲྭའི་ནང་དུ་ནང་པའི་རྩ་བའི་གྲུབ་མཐའ་རིས་མེད་ཀྱི་ཐོག་ནས་འཁྲིད་དགོས་པ་ཞིག་མ་རེད་དམ། གྲུབ་མཐའི་སྒོ་ནས་འཁྲིད་སྐབས་རིན་ཆེན་འཕྲེང་བ་ལ་ཆ་བཞག་ན་དགེ་ལུགས་པ་ལྟ་བུ་ཆགས་ཀྱི་ཡོད། ཁྱེད་རང་ཚོ་ཆོས་དགེ་སོ་སོས་དཔེ་ཆའི་མཐུན་རྐྱེན་འཛོམས་ན་ཀློང་ཆེན་པའི་ཡེ་ཤེས་མཛོད་ལྟ་བུ་འཁྲིད་ན་གང་འདྲ་འདུག ཧུར་ཐག་འབད་ཐག་བྱ་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༡༠ ཚེས་ ༡༦ ཉིན་བལ་ཡུལ་རྣམ་རྒྱལ་སློབ་གྲྭའི་སློབ་ཕྲུག་འཛིན་རིམ་ ༡༢ དང༌། དགེ་ལས་ཐུན་མོང་ལ་སྩལ་བའི་བཀའ་སློབ།

ཀ༽ ཤེས་ཡོན་བེད་སྤྱོད་དང་། བཟང་སྤྱོད་ཀྱི་དཀའ་ངལ།

ཁྱེད་རང་ཚོ་ཚང་མར་བཀྲ་ཤིས་བདེ་ལེགས་ཡོད། རྣམ་རྒྱལ་སློབ་གྲྭའི་སློབ་སྦྱོང་ཡག་པོ་འདུག་ཅེས་གོ་ཐོས་བྱུང༌བས་དགའ་པོ་བྱུང༌། སློབ་གྲྭ་བཙུགས་པའི་དམིགས་ཡུལ་གཙོ་བོ་སློབ་སྦྱོང་ཡག་པོ་དགོས་ཤིང་། དེ་སྐོར་ཁྱེད་རང་ཚོར་གྲུབ་འབྲས་ཐོན་ཡོད་པ་ཡག་པོ་རེད། དེ་དང་ཆབས་ཅིག་ངས་ནམ་རྒྱུན་རྟག་པར་ཤོད་ཀྱི་ཡོད། སློབ་སྦྱོང་ཡག་པོ་ཡོད་ཀྱང་སློབ་སྦྱོང་འདི་དག་མི་ཚེ་འདིའི་ནང་ལ་བེད་སྤྱོད་ཡག་པོ་བྱེད་ཐུབ་པ་ཞིག་དང༌། སློབ་སྦྱོང་ཡོད་པ་འདི་ཕན་པའི་རང་བཞིན་དུ་འགྱུར་ཐུབ་པ་ཞིག་དགོས་ཀྱི་འདུག ངས་ནམ་རྒྱུན་བོད་པ་ཚོར་རྟག་པར་ཤོད་ཀྱི་ཡོད་ལ། ཕྱི་རྒྱལ་གྱི་ཡུལ་གྲུའི་ནང་དུའང་རྟག་ཏུ་ཤོད་ཀྱི་ཡོད། དེ་ནི་སྐྱོན་ཞིག་མཐོང་གི་འདུག

དེ་ཡང་ཨ་མི་རི་ཀ་དང་། ཡོ་རོབ་ཁུལ་སོགས་ལ་སློབ་སྦྱོང་གི་ཆ་ནས་ཚད་ལོངས་པ་དང༌། དངོས་གནས་ཕུལ་དུ་བྱུང་བ་ཡོད། དེ་ལྟ་བུའི་སློབ་སྦྱོང་སྤུས་དག་པོ་ཡོད་པའི་སྤྱི་ཚོགས་ནང་དུ་གློག་ཀླད་ལྟ་བུའི་ཡོ་བྱད་ཆ་རྐྱེན་གང་ཅིའི་ཐད་ནས་བཟང་དུ་ཕྱིན་ཏེ། སྤྱིར་བཏང་མིའི་ཤེས་ཚད་ཀྱང་ལོ་རེ་ནས་ལོ་རེ་ཇེ་ལེགས་སུ་འགྲོ་གི་ཡོད་ཀྱང་། མིའི་ཤེས་ཚད་དེ་ལྟ་བུའི་ཡར་རྒྱས་འགྲོ་སའི་སྤྱི་ཚོགས་དེ་ཚོའི་ནང་ལ་ཁྲིམས་མེད་དང་། སྒྲིག་མེད་མང་པོ། མདོར་ན་ཕྲུ་གུ་ཆུང་ཆུང་དེ་དག་གིས་ཀྱང་ཕན་ཚུན་གསོད་རེས་གཏོང་བ་སོགས་གང་ལྟར་སྤྱི་ཚོགས་དེའི་ནང་ལ་ཡོད་པའི་རྒན་གཞོན་བར་གསུམ་དེ་རྣམས་སེམས་མ་དུལ་བ། ལས་རིགས་གང་དང་གང་གི་ནང་དུའང་རྒྱུ་འབྲས་དཔང་འཕེར་དང༌། དྲང་པོ་དྲང་བཞག ངོ་ལྐོག་མེད་པའི་གནས་ཚུལ་མེད་པ། སྤྱི་ཚོགས་དེའི་ནང་གི་ཆབ་སྲིད་པ་དང་། དེ་བཞིན་དཔལ་འབྱོར་གྱི་བདག་པོ་སོགས། གང་ལྟར་སྤྱི་ཚོགས་ནང་ལ་ཕན་གནོད་འབྲེལ་མཁན་གྱི་མི་དེ་དག་གི་ནང་ལ་ལྷག་བསམ་གྱི་མ་འདང་བའི་དབང་གིས་སྤྱི་ཚོགས་དེ་ཉིད་ནང་དུའང་དཀའ་ངལ་མང་པོ་ཞིག་འཕྲད་ཡོང་གི་ཡོད། དེ་ལྟར་ངའི་མཐོང་ཚུལ་འདི་དག་གཞན་ལ་རྟག་ཏུ་བརྗོད་ཀྱི་ཡོད།

ཁ༽ ཤེས་ཡོན་གྱི་གལ་གནད་དང་། བཟང་སྤྱོད་ཀྱི་ངོས་འཛིན།

དེང་སང་འཛམ་གླིང་འདིའི་སྟེང་དུ་ཤེས་ཡོན་ཐོག་དོ་སྣང་བྱེད་དགོས་པ་དང༌། ཤེས་ཡོན་དགོས་ཞེས་པ་ཡོངས་སུ་གྲགས་ཡོད་པ་དང༌། ཚང་མའི་བསམ་བློའི་ནང་ལའང་ཤེས་ཡོན་དགོས་པ་དང༌། ཕྲུ་གུ་སློབ་སྦྱོང་དུ་གཏོང་དགོས་ཞེས་བརྗོད་ནས། ཕྲུ་གུ་ཆུང་ཆུང་ལོ་གཉིས་གསུམ་ཙམ་ནས་སློབ་སྦྱོང་སྤྲོད་དགོས་ཞེས་ཧ་ལམ་ཕྲུ་གུ་ལོ་བཅོ་ལྔ་བཅུ་དྲུག་སོན་དུས་མཐོ་སློབ་ནང་ལ་སླེབས་པ་ལྟ་བུ་ཡོང་གི་ཡོད། ཤེས་ཡོན་གལ་ཆེན་པོ་ཡིན་པའི་ཐོག་ལ་ཚང་མས་ངོས་འཛིན་གཅིག་གྱུར་བྱེད་ཀྱི་ཡོད། ཤེས་ཡོན་གལ་ཆེན་པོ་ཡིན་པའི་ངོས་འཛིན་ཡོད་པ་ལྟར་གྱི་ལྷག་བསམ་ཡག་པོ་དགོས་ཞེས་པའི་ངོས་འཛིན་དེ་མེད་པ་རེད། ཤེས་ཡོན་བྱུང་ན་དེ་གས་འགྲིག་གི་ཡོད་པ་ལྟ་བུ་ཞིག་འདུག

ཤེས་ཡོན་ལ་དོ་འཁུར་ཚང་མས་བྱེད་ཀྱི་ཡོད། ཤེས་ཡོན་ལ་དོ་འཁུར་བྱས་པའི་ཚོད་ཀྱིས་རྩ་བའི་མི་བཟང་པོ་ཞིག་དང༌། ལྷག་བསམ་ལྡན་པ་ཞིག་ཡོང་ཐབས་ལ་དེ་ཙམ་གྱི་དོ་འཁུར་དང༌། དོ་སྣང་བྱ་རྒྱུ་མ་བྱུང་བའི་གནས་ཚུལ་དེ་འདྲ་ཞིག་གི་འོག་ནས་སློབ་གྲྭ་ཐོན་མཁན་གྱི་མི་ཐོག་གསར་པ་རྣམས་གང་འདྲ་ཞིག་ཆགས་ཀྱི་ཡོད་དམ་ཟེར་ན། གྲུང་ཐག་ཆོད། བསམ་བློ་འཁོར་རྒྱུ་མང་པོ། དྲན་རྒྱུ་རྒོད་པོ། ཐབས་ཤེས་ཟབ་པོ་བྱེད་ཐུབ་མཁན། འོན་ཀྱང་ཐབས་ཤེས་དང༌། དྲན་རྒྱུ་རྒོད་པོ་དེ་རྣམས་རང་དོན་ཁོག་བཅུག་གིས་སོ་སོའི་དོན་དག་བསྒྲུབ་རྒྱུ་ཤ་སྟག་ལས་མེད་པ་ཞིག་དང༌། སོ་སོའི་དོན་དག་བསྒྲུབ་རྒྱུའི་ཐོག་ལ་གཞན་ལ་མགོ་སྐོར་གཏོང་དགོས་ཀྱི་ཨེ་ཡོད། དབང་ཡོད་ཤོད་དགོས་ཀྱི་ཨེ་ཡོད། ཐུབ་ཚོད་ཤོད་དགོས་ཀྱི་ཨེ་ཡོད།

གང་ལྟར་མགོ་བདེ་དྲན་འཕྲུལ་གང་ཞིག་ཡིན་ནའང་བྱེད་མཁན་ཞིག་ཆགས་ཡོང་གི་འདུག དེང་སང་འཛམ་གླིང་ཡར་རྒྱས་ཕྱིན་པའི་སྤྱི་ཚོགས་ནང་ལ་དཀའ་ངལ་མང་པོ་ཞིག་ཡོང་བ་འདི་མི་སྡུག་ཏུ་ཕྱིན་པ་ཞིག་ཡིན་གྱི་མ་རེད། འོན་ཀྱང་སློབ་སྦྱོང་སྤྲོད་སྟངས་དང༌། མི་ལ་གོམས་གཤིས་འཇགས་སྟངས་སྡུག་པའི་ཕྱོགས་ལ་ཕྱིན་ཏེ་སྐྱོན་ཆ་ལྷགས་ཀྱི་ཡོད་པ་ཧ་ཅང་གསལ་པོ་རེད། མིའི་སྤྱི་ཚོགས་གང་དང་གང་ལའང་ནང་བསམ་བློའི་ནང་ནས་དུལ་བ་ཞིག་མ་བྱུང་ན་ཕྱི་ལོགས་ནས་སྒྲིག་དང༌། ཁྲིམས་ཇི་ཙམ་དམ་པོ་ཡོད་ཀྱང་ཁག་པོ་རེད། དཔེར་ན། དེ་སྔ་ཨུ་རུ་སུའི་ནང་གི་གནས་ཚུལ་དང༌། དེང་སང་རྒྱ་ནག་ནང་གི་གནས་ཚུལ་ལ་གཞིགས་ན་ཧ་ཅང་གསལ་པོ་རེད།

ག༽ ཕྱི་ཡི་སྒྲིག་ཁྲིམས་དང་། ནང་གི་ཞི་དུལ།

དེ་སྔ་གུང་བྲན་གྱི་ལུང་པ་སྒྲིག་ཁྲིམས་དམ་པོ་ཡོད་པའི་ནང་ལ་ཁོ་རང་ཚོས་སྤོབས་པ་བྱས་ཏེ། ང་ཚོའི་གྲོང་ཁྱེར་ནང་ལ་ཨ་མི་རི་ཀའི་གྲོང་ཁྱེར་དང༌། ནུབ་ཕྱོགས་ཡོ་རོབ་ཀྱི་གྲོང་ཁྱེར་ནང་བཞིན་མ་རེད། ང་ཚོའི་གྲོང་ཁྱེར་ནང་ལ་རྐུན་མ་དང༌། གང་བྱུང་མང་བྱུང་བྱེད་མཁན་མེད། རྒས་པོ། རྒས་མོ་ཞིག་མཚན་གུང་ལའང་སྲང་ལམ་ནང་ལ་ཕྱིན་ཆོག་གི་རེད། ཞེད་སྣང་གཏན་ནས་བྱེད་མི་དགོས་ཞེས་ནམ་རྒྱུན་སྤོབས་པ་བྱས་ཏེ་ཤོད་ཀྱི་ཡོད། དེ་ལྟ་བུའི་སྤོབས་པ་བྱེད་པ་ནི་སྐབས་དེར་ཕྱི་ནས་སྒྲིག་དང༌། ཁྲིམས་ཀྱིས་མནན་པའི་འོག་ནས་ལུང་པ་དེའི་ནང་ལ་ཟང་ཟིང་བྱེད་མཁན་མེད་པ་མངོན་པ་ཙམ་ལས། རྩ་བའི་མིའི་སེམས་ཀྱི་ནང་ནས་ཞི་དུལ་མེད་སྟབས་ཕྱི་ནས་སྒྲིག་ཁྲིམས་ཀྱིས་མནན་རྒྱུར་འགྱུར་བ་ཕྱིན་མ་ཐག་དེང་སང་ཨུ་རུ་སུ་དང༌། རྒྱ་ནག་གཉིས་ལ་གང་འདྲ་འདུག་གམ། མིའི་སེམས་ཀྱི་ནང་ནས་བསམ་བློ་ཞིག་འཁོར་ཏེ་སེམས་དུལ་བ་ཞིག་གི་ཐོག་ནས་རང་ཁྲིམས་རང་སྲུང་བྱེད་པ་ཞིག་མ་བྱུང་ན་ལུང་པའི་ནང་ལ་སྒྲིག་དང༌། ཁྲིམས་སོགས་ཀྱི་འགྲོ་སྟངས་ཇི་ཙམ་ཡག་པོ་ཡོད་ཀྱང་ཁག་པོ་རེད།

ང་རང་ཚོ་བོད་པའི་དེ་སྔའི་སྤྱི་ཚོགས་རྙིང་པར་ཆ་བཞག་ན་མ་གཞི་རྗེས་ལུས་ཡིན་ལས་ཆེ། འོན་ཀྱང་སྤྱིར་བཏང་མ་རབས་ཀྱི་སྤྱོད་པ་ཕལ་ཆེར་ཉུང་བ་ཡིན། གཞན་དག་ཕར་བཞག རྒྱ་གར་ནང་ལ་ཆ་བཞག་ནའང་སྔོན་མ་ངོས་རང་ག་ཞ་དང་། ཁུ་ནུ། ལ་ཧོལ་སྤི་ཏི་དེ་ཚོའི་ཕྱོགས་དང༌། དེ་བཞིན་ལ་དྭགས་ཁུལ་སོགས་སུ་ལྟ་སྐོར་དུ་བསྐྱོད་སྐབས། ཡུལ་དེ་ཚོའི་ནང་གི་ཡུལ་པ་དེ་རྣམས་ཤེས་ཡོན་གྱི་ཡར་རྒྱས་མེད་པར་རྗེས་ལུས་རེད། ཡིན་ནའང་ཕྱི་ལོགས་ནས་སྒྲིག་ཁྲིམས་སྲུང་འདོམས་བྱེད་མཁན་ཤུགས་ཆེན་པོ་མེད་ནའང་རང་བཞིན་གྱིས་སྤྱི་ཚོགས་ནང་ལ་ཁྲིམས་འགལ་བྱེད་མཁན་ཧ་ཅང་ཉུང་ཉུང་རེད། རིམ་པས་རྒྱ་ཐང་ནང་ལ་ཡུལ་པ་ཚོས་ཚོང་གི་འབྲེལ་བ་ཤུགས་ཇེ་ཆེར་ཕྱིན་པའི་སྐབས་སུ་ལུང་པ་འདི་ཚོའི་ནང་ལའང་ཁྲིམས་འགལ་བྱེད་མཁན་ཇེ་མང་དུ་འགྲོ་གི་འདུག་ཅེས་ས་གནས་ཀྱི་རྫོང་དཔོན་དང་། རྫོང་སྡེའི་སྐོར་སྲུང་རྒན་གཞོན་མང་པོས་སྔར་ངོས་རང་ལ་བརྗོད་མྱོང༌། དེས་རྟགས་གང་ཞིག་སྟོན་གྱི་ཡོད་ཅེ་ན། ཤེས་ཡོན་གྱི་ཆ་ནས་རྒྱ་ཐང་ནས་ཡོད་མཁན་ཚོ་ཤེས་ཡོན་ལེགས་པ་དང་། མགོ་གྲུང་བ་ཡོད། འོན་ཀྱང་དེ་དང་ཆབས་ཅིག་མགོ་བདེ་དྲན་འཕྲུལ་གྱི་ཐོག་ནས་རང་རྒྱལ་གཞན་ཕམ་བྱེད་མཁན་མང་པོ་ཡོང་གི་ཡོད། ཡོ་རོབ་ནང་དང༌། ཨ་མི་རི་ཀ རྒྱ་གར་ནང་ལའང་འདི་གྲས་ཀྱི་གནས་ཚུལ་ཡོད་པ་རྣམས་ང་རང་ཚོས་མཐོང་ཐུབ་པ་བྱ་དགོས།

ང༽ མ་འོངས་པའི་བདག་པོ་དང་། བོད་ཕྲུག་གི་བཟང་སྤྱོད།

མ་འོངས་པར་ང་རང་ཚོའི་བོད་ཀྱི་སྤྱི་ཚོགས་དེ་དངོས་གནས་ཡར་རྒྱས་ཡག་པོ་ཡོད་པ་ཞིག་དང༌། ཤེས་བྱ་ཡོན་ཏན་ཡག་པོ་ཡོད་ན་ཡང་ཁྲིམས་འགལ་བྱེད་མཁན་དང༌། གང་བྱུང་བྱེད་མཁན་ལུང་པ་དེ་དག་གི་ནང་དུ་ཡོད་པ་བཞིན་ང་ཚོའི་སྤྱི་ཚོགས་ནང་བྱུང་ན་ཡག་པོ་གང་ཡང་མི་འདུག ང་ཚོ་བཙན་བྱོལ་བ་བྱས་ཏེ་བསྡད་པའི་རིང་ལ་བོད་པ་ཞིག་ཡིན་ཕྱིན་ཆད་བོད་པ་བོད་མིའི་ནང་བསྡད་ན་སྐྱིད་པོ་ཡོད། ང་རང་ཚོའི་བོད་མིའི་ནང་ལ་གཅིག་གིས་གཅིག་ཕར་ཚུར་མཐོང་དུས་ང་ཚོ་བོད་པ་ནང་ཚགས་ཤིག་ཐུག་བྱུང་བསམ་སྟེ་སོ་སོར་དཀའ་ངལ་ཞིག་བྱུང་ན་དེར་རེ་ས་ཡོད་བསམ་པ་དང༌། སོ་སོར་མི་ཤི་རྐྱེན་ཆག་སོགས་སྡུག་པ་ཞིག་བྱུང་ན་རོགས་རམ་བྱེད་ཀྱི་རེད་བསམ་པའི་བསམ་བློ་འཁོར་རྒྱུའི་ཚབ་ལ་བོད་པ་ནང་ཚགས་ཤིག་ཐུག་དུས་དེས་མགོ་སྐོར་གཏང་ཡོང་སྙམ་པ་དང༌། དེས་ང་ལ་ཐུབ་ཚོད་བཤད་མི་ཡོང་ངམ། ཁོས་སྐྱག་རྫུན་གང་ཞིག་བཤད་ཡོང་སྙམ་པ་བྱེད་དགོས་པའི་སྤྱི་ཚོགས་ཤིག་བྱུང་ན་ཡག་པོ་གང་ཡང་མེད།

ང་རང་ཚོ་མ་འོངས་པར་བོད་ལ་གཞིས་བྱེས་མཉམ་འཛོམས་ཀྱི་དུས་ཚོད་ཅིག་ཤར་བའི་སྐབས་སུའང་ང་ཚོས་རང་དབང་འཐབ་རྩོད་བྱེད་པ་འདི་ཆབ་སྲིད་ཀྱི་ཚིག་སྐམ་པོ་ཞིག་གི་ཐོག་ནས་ང་ཚོས་རང་དབང་རྩོད་ལེན་བྱེད་ཀྱི་ཡོད་ཅེས་ཟེར་བ་དང༌། རང་དབང་རྩོད་ལེན་བྱས་ཏེ་རང་དབང་ཐོབ་པའི་ཉིན་མོར་ང་ཚོའི་འདོད་དོན་ཚང་མ་འགྲུབ་པ་ལྟ་བུ་མིན། ང་ཚོ་རང་དབང་སྒྲུབ་དགོས་པ་འདི་ད་ལྟ་རྒྱ་མིའི་གཞན་དབང་འོག་ཏུ་ཡོད་དུས་ང་ཚོའི་ལུང་པའི་ནང་དུ་སྡུག་བསྔལ་ཤིན་ཏུ་ཆེན་པོ་ཡོད་པ་དང༌། གཏོར་བཤིག་གཏོང་བ། གལ་ཆེ་ཤོས་རྒྱ་མིའི་བཀོད་སྒྲིག་འོག་ནས་འཚར་ལོངས་བྱེད་མཁན་གྱི་བོད་པ་ཚོར་མ་རབས་ཀྱི་མིག་ལྟོས་གོམས་གཤིས་རྒྱ་མིས་སློབ་ཀྱི་ཡོད། བོད་ནང་ལ་བཀོད་བྱུས་བྱེད་མཁན་རྒྱ་མི་ཁོ་རང་ཚོའི་ལུང་པའི་ནང་ལ་གང་འདྲ་ཞིག་འདུག་གམ། ཁོ་རང་ཚོའི་ལུང་པའི་ནང་ལ་སྒྲིག་དང༌། ཁྲིམས་མེད་པར་འཆལ་སྤྱོད་གང་བྱུང་བྱེད་མཁན་གྱི་སྤྱི་ཚོགས་འདི་འདྲ་ཞིག་ཆགས་ཡོད་པ་དེའི་ནང་ནས་ཡོང་བའི་མི་ཞིག་གིས་ང་ཚོ་བོད་པའི་ཐོག་ལ་བཟང་པོའི་ལམ་སྟོན་གང་འདྲ་བྱས་ནས་བྱེད་ཀྱི་རེད་དམ། ཤིན་ཏུ་ཁག་པོ་རེད།

ང་རང་ཚོར་འཕྲལ་སེལ་གྱི་སྡུག་བསྔལ་དང༌། གཏོར་བཤིག དངངས་སྐྲག་ཡོད་པ་ཙམ་དུ་མ་ཟད། སྔར་ཕན་ང་རང་ཚོའི་ལུང་པ་དངོས་པོ་ཡར་རྒྱས་མ་ཕྱིན་པ་དང༌། སྐྱོན་ཆ་ཡོད་ནའང་ཞི་བདེ་བག་ཕེབས་ཡོད་པའི་སྤྱི་ཚོགས་འདི་མེད་པ་ཆགས་ན་འགྲིག་གི་མི་འདུག་ཅེས་ང་ཚོས་ཤོད་ཀྱི་ཡོད། ད་ལྟ་རང་དབང་བརླག་སྟེ་གཞན་དབང་འོག་ཏུ་སྡོད་བཞིན་པའི་གནས་ཚུལ་འདིའི་འོག་ནས་སྡུག་བསྔལ་ཆེན་པོ་ཞིག་གིས་མནར་ཞིང༌། བདེ་བ་མེད་པ་ཙམ་དུ་མ་ཟད། མ་འོངས་པར་བདེ་སྐྱིད་ལྡན་པའི་མིའི་སྤྱི་ཚོགས་ཤིག་ཆགས་ཐུབ་རེ་མེད་པའི་གནས་ཚུལ་ཞིག་མཐོང་སྟེ། ང་ཚོར་རང་དབང་དགོས་ཞེས་ཤོད་ཀྱི་ཡོད། དེས་ན་ང་རང་ཚོར་རང་དབང་བྱུང་བའི་རྗེས་ལ་ང་ཚོའི་སྤྱི་ཚོགས་འདི་དངོས་གནས་བདེ་སྐྱིད་ལྡན་ལ་བག་ཕེབས་པ་ཡོང་བ་ཞིག་ང་ཚོའི་དམིགས་ཡུལ་དུ་འཇོག་དགོས། དམིགས་ཡུལ་འདི་ཡོང་བའི་དོན་དུ་ང་ཚོས་རང་དབང་སྒྲུབ་ཀྱི་ཡོད་ལ། ང་ཚོར་རང་དབང་དགོས་ཀྱི་ཡོད། བོད་ཀྱི་ལུང་པ་བོད་པས་བདག་གཅེས་བྱེད་རྒྱུ་དང༌། འཛིན་སྐྱོང་བྱེད་རྒྱུ་དགོས་ཀྱི་འདུག དེ་བྱུང་ན་རྒྱ་མིས་བྱས་པ་ལས་ལྷག་ཙམ་གྱི་སྤྱི་ཚོགས་བདེ་སྐྱིད་ལྡན་པ་ཞིག་ང་ཚོས་བཟོ་གི་ཡིན་ཞེས་བརྗོད་ཀྱི་ཡོད།

དེ་ལྟར་ང་ཚོར་རང་དབང་བྱུང་བའི་མཚམས་ལ་སོ་སོའི་ལུང་པའི་ནང་ལ་དངོས་གནས་བདེ་སྐྱིད་ལྡན་པའི་སྤྱི་ཚོགས་ཤིག་འཛུགས་སྐྲུན་བྱེད་རྒྱུའི་དམིགས་ཡུལ་འཛིན་དགོས་ཀྱི་ཡོད་སྟབས། མ་འོངས་པའི་བོད་ལུང་པའི་ནང་ལ་འཛུགས་སྐྲུན་བྱེད་མཁན་དང༌། འཛིན་སྐྱོང་བྱེད་མཁན། མ་འོངས་པའི་བོད་ཀྱི་ནང་ལ་མི་ཚེའི་འཚོ་བ་སྐྱེལ་མཁན་ཁྱེད་རང་ཚོ་གཞོན་སྐྱེས་རྣམས་ཆགས་ཡོད། ཁྱེད་རང་ཚོ་བཟང་པོའི་གོམས་གཤིས་ལྡན་པའི་མི་ཞིག་ཡོང་བ་ལ་ད་ལྟ་སློབ་གྲྭ་འགྲིམས་པའི་སྐབས་ནས་ལྷག་བསམ་གལ་ཆེན་པོ་ཡིན་པ་དང༌། ཤེས་བྱ་ཡོན་ཏན་གཅིག་པུས་མི་ཆོག་པར་བསམ་པ་བཟང་པོ་ཡོད་མཁན་གྱི་མི་ཞིག་དང༌། ལྷག་བསམ་ཅན་གྱི་མི་ཞིག་དགོས་ཀྱི་ཡོད་པར་བརྟེན། དགེ་རྒན་ཚོས་དེ་སྐོར་འབོད་སྐུལ་བྱེད་རྒྱུ་ཤིན་ཏུ་གལ་ཆེན་པོ་རེད།

ཁྱེད་རང་ཚོ་སློབ་ཕྲུག་ཚོས་ཀྱང་ལྷག་བསམ་དང༌། ཤེས་ཡོན་ཟུང་དུ་སྦྲེལ་དགོས་པ་གལ་ཆེན་པོ་ཡིན་པ་ཤེས་དགོས། འདི་ངས་རང་དགར་བཤད་པ་ཞིག་མིན་པར་གོང་དུ་འགྲེལ་བཤད་བརྒྱབ་པ་བཞིན། ལུང་པ་གཞན་དག་ཚོའི་ནང་དུ་དཀའ་ངལ་འཕྲད་སྟངས་ལ་བལྟ་སྐབས་ཏན་ཏན་ལྷག་བསམ་གྱི་མ་འདང་བ་ཧ་ཅང་གསལ་པོ་རེད། གཞན་ལ་དངོས་སུ་དཀའ་ངལ་བྱུང་ཟིན་པ་དེར་ང་རང་ཚོས་མིག་དཔེར་བལྟས་ཏེ་ཉམས་མྱོང་དུ་བླངས་ནས་ང་རང་ཚོས་གང་གི་ཐོག་ལའང་གཟབ་གཟབ་བྱེད་དགོས་ཀྱི་འདུག གང་གི་ཐོག་ཏུའང་ལྷོད་ཡངས་མ་ཤོར་བ་དང་། ང་ཚོས་བསམ་བློ་གཏོང་དགོས་པ་ཞིག་རེད་འདུག

ཅ༽ དེང་དུས་ཀྱི་ཤེས་ཡོན་དང་། ཁྱད་འཕགས་ཀྱི་རྣམ་དཔྱོད།

གཉིས་ནས་ང་རང་ཚོ་བོད་པ་རེད། བོད་པ་ཙམ་དུ་མ་ཟད། ཧི་མ་ལ་ཡའི་རི་རྒྱུད་དུ་སྡོད་མཁན་བོད་ཀྱི་ནང་པའི་ཆོས་དང༌། རིག་གཞུང་གཅིག་གྱུར་ཡིན་པའི་ས་ཁུལ་ཡོངས་རྫོགས་ལ་སོ་སོའི་ཕ་མེས་ནས་ཡོད་པའི་རིག་གཞུང་འདིས་སོ་སོའི་མི་རིགས་ཟུར་གསལ་ཞིག་ཡིན་པའི་རྣམ་པ་ལྷན་སྐྱེས་སུ་ཐོན་གྱི་ཡོད། མིའི་ཁ་རིས་ངོ་གདོང་མི་འདྲ་བ་ཕྲན་བུ་ཡོད་ཀྱང་གཙོ་བོ་བོད་མི་རིགས་ཀྱི་ཁྱད་པར་གང་ཞིག་གི་ཐོག་ནས་ཡོང་གི་ཡོད་ཟེར་ན་སྐད་ཡིག་དང༌། ཆོས་དང་འབྲེལ་བའི་རིག་གཞུང༌། གོམས་གཤིས་དེ་རྣམས་ཀྱི་ཐོག་ནས་སོ་སོའི་མི་རིགས་ཀྱི་རྣམ་པ་ཟུར་གསལ་ཐོན་ཡོང་གི་ཡོད། སོ་སོའི་མི་རིགས་ཟུར་གསལ་ཞིག་ཡིན་པའི་རྣམ་པ་དམིགས་བསལ་ཐོན་རྒྱུའི་ཆ་ནས་བྱས་ནའང༌ང་རང་ཚོའི་ཆོས་དང༌། རིག་གཞུང་འདི་དག་ཤིན་ཏུ་རྩ་བ་ཆེན་པོ་ཆགས་ཀྱི་ཡོད།

དབྱིན་ཇིའི་སྐད་ཡིག་ཤེས་ཤིང་། དེང་དུས་ཀྱི་སྐད་ཡིག་འདྲ་མིན་ཤེས་པ་ལ་དེ་ཙམ་གྱི་ཧ་ལས་རྒྱུ་དང༌། ངོ་མཚར་ཆེ་རྒྱུ་གང་ཡང་མེད། དཔེར་ན། རྒྱ་གར་ནང་དང་། དེ་བཞིན་བལ་ཡུལ། གཞན་ཡང་ནུབ་ཕྱོགས་ལུང་པའི་ནང་བཅས་གང་ཞིག་ཡིན་ནའང་མ་འོངས་པར་ཁྱེད་རང་ཚོས་དབྱིན་ཇིའི་སྐད་ཡིག་དང༌། ཡང་ན་ཧིན་དཱི། བལ་ཡུལ་གྱི་སོགས་ཀྱི་སྐད་ཡིག་ཡག་པོ་ཤེས་པ་དང༌། དེ་དང་འབྲེལ་བའི་སྤྱིར་བཏང་དེང་དུས་ཀྱི་སློབ་ཚན་ཡག་པོ་ཤེས་ཀྱི་ཡོད་ཀྱང་རྒྱ་གར་ནང་ལ་དེ་ལྟ་བུའི་ཤེས་ཡོན་ཡོད་པ་དང༌། དེ་ལྟ་བུའི་སློབ་སྦྱོང་ཐོབ་པའི་ཕྲུ་གུ་འབུམ་ཕྲག་མང་པོ་ཡོད་པའི་ནང་དུ་ང་ཚོ་བོད་པའི་ཕྲུ་གུ་ཞིག་གིས་ཁོང་ཚོ་ལས་ཁྱད་དུ་འཕགས་པའི་རྣམ་དཔྱོད་སྟོན་ཐུབ་རྒྱུ་གང་ཡང་མེད། བལ་ཡུལ་ནང་ལ་ཡང་དེ་བཞིན་རེད། ཕྱི་རྒྱལ་ལུང་པའི་ནང་ལའང་དེང་དུས་ཀྱི་ཤེས་ཡོན་ཨང་ཀི་དང་པོ་ཡོད་པའི་བོད་པ་ཞིག་གིས་རྣམ་དཔྱོད་སྟོན་ཐུབ་པའི་གོ་སྐབས་གང་ཡང་མི་འདུག ཁོ་རང་ཚོའི་ལུང་པའི་ནང་ལ་དེ་ལྟར་ཧ་ཅང་མང་པོ་ཡོད། དབྱིན་ཇི་དང༌། ཧིན་དཱི་གང་ལ་གང་འཚམ་ཤེས་པའི་ཐོག་ལ་སྤྱིར་བཏང་དེང་དུས་ཀྱི་ཤེས་ཡོན་རྣམས་ཤེས་དགོས། དེའི་ཐོག་ལ་ང་རང་ཚོའི་བོད་ཀྱི་ཆོས་རིག་གཞུང་དེ་དག་ཡག་པོ་ཞིག་ཤེས་ན། དེ་ལ་དམིགས་བསལ་གྱི་དགོས་པ་དགེ་མཚན་ཆེན་པོ་ཡོད།

དེང་སང་འཛམ་གླིང་གང་སར་ལུང་པ་འདྲ་མིན་གྱི་ཤེས་ཡོན་སློབ་སྦྱོང་བྱེད་རྒྱུར་དོ་སྣང་བྱེད་མཁན་ཡོང་གི་ཡོད། ཁ་ཤས་ནི་སོ་སོའི་ཉམས་ལེན་གྱི་དོན་དུ་རེད། སྤྱིར་བཏང་ཐོག་ནས་བཤད་ན་མཐོ་རིམ་སློབ་གཉེར་ཁང་དེ་དག་གི་ནང་དུ་དོ་སྣང་བྱེད་ཀྱི་འདུག དེང་སང་ཨ་མི་རི་ཀའི་སློབ་སྦྱོང་གི་བསྟི་གནས་ནང་ལ་ཨ་མི་རི་ཀའི་ལུང་པའི་ཕྱི་ལོགས་ཀྱི་སྤྱིར་བཏང་འཛམ་གླིང་གི་ཤེས་ཡོན་ཨ་མི་རི་ཀའི་སློབ་ཕྲུག་ཚོར་སློབ་སྦྱོང་བྱེད་རྒྱུ་ཉུང་དྲགས་ཀྱི་འདུག འདང་གི་མི་འདུག་ཅེས་ཤོད་ཀྱི་འདུག དེ་ལྟར་ཨ་མི་རི་ཀའི་ནང་ལ་ཆ་མཚོན་ནའང་། ཕྱི་ལོགས་ཀྱི་ལུང་པ་འདྲ་མིན་གྱི་ཆོས་དང༌། རིག་གཞུང་ཐོག་ལ་སློབ་སྦྱོང་བྱེད་རྒྱུའི་དོ་སྣང་ཤུགས་ཆེ་རུ་འགྲོ་གི་ཡོད།

ཆ༽ ཆོས་རིག་གི་སློབ་སྦྱོང་དང་། དམིགས་བསལ་གྱི་གོ་སྐབས།

ང་རང་ཚོ་བོད་པའི་ཕྲུ་གུ་ཚོའི་ནང་ནས་དབྱིན་ཇིའི་སྐད་ཡིག་འདང་ངེས་ཡོད་པའི་ཐོག་ལ་སོ་སོའི་ཆོས་དང༌། རིག་གཞུང་ཤེས་པ་ཞིག་ཡིན་ན་ཨ་མི་རི་ཀའི་ནང་གི་མཐོ་རིམ་སློབ་གཉེར་ཁང་འདྲ་མིན་དང༌། དེ་བཞིན་ཡོ་རོབ་ནང་ཁུལ། རྒྱ་གར་ནང་ཁུལ་བཅས་པར་སོ་སོའི་ལས་ཀ་བྱེད་སའི་གོ་སྐབས་དང༌། སོ་སོར་དམིགས་བསལ་རྣམ་དཔྱོད་སྟོན་རྒྱུའི་གོ་སྐབས་ཤིག་ཡོད། ང་རང་ཚོ་བཙན་བྱོལ་བ་བྱས་ཏེ་སྡོད་པའི་རིང་ལ་ཡང་རྒྱ་གར་གྱིས་མཚོན་པའི་བོད་ཀྱི་ཆོས་དང༌། རིག་གཞུང་མེད་སའི་སློབ་གྲྭ་ཆེ་ཁག་གི་ནང་ལ་སོ་སོའི་ཆོས་དང༌། རིག་གཞུང་ཡག་པོ་ཤེས་མཁན་ཞིག་ཡིན་ན་ལས་ཀ་ཐོབ་རྒྱུའི་གོ་སྐབས་ཤིག་དང༌། དམིགས་བསལ་གྱི་རྣམ་དཔྱོད་སྟོན་ཐུབ་པ་ཞིག་ཡོད།

རྒྱ་གར་ནང་གི་སློབ་ཕྲུག་འབུམ་ཕྲག་མང་པོ་ཡོད་པའི་ནང་ལ་བོད་ཀྱི་ཆོས་དང༌། རིག་གཞུང་ཤེས་མཁན་དམིགས་བསལ་ཉུང་ཤས་ཡོང་གི་ཡོད་པ་ལས་མང་པོ་གང་ཡང་མེད། ཁྱེད་རང་ཚོ་སློབ་གྲྭ་འགྲིམས་ནས་སློབ་གྲྭ་ཐོན་ཡོང་མཁན་ཕྲུ་གུ་ཚོར་ད་ལྟ་འཛམ་བུ་གླིང་འདིའི་སྒང་ལ་རང་ཉིད་བོད་པ་ཞིག་ཡིན་པའི་ཆ་ནས་ཤེས་ཡོན་གྱིས་ལྟོ་གོས་བཙལ་སའི་གོ་སྐབས་གང་དུ་མང་བ་ཡོད་ཅེ་ན། དེང་དུས་ཀྱི་ཤེས་ཡོན་གཅིག་པུས་དམིགས་བསལ་གོ་སྐབས་ཐོབ་རྒྱུ་གང་ཡང་མེད། སོ་སོའི་ཆོས་དང༌། རིག་གཞུང་ཡག་པོ་ཤེས་ན་དམིགས་བསལ་གྱི་གོ་སྐབས་ཐོབ་རྒྱུའི་རེ་བ་ཆེན་པོ་ཡོད། རྒྱུ་མཚན་འདིའི་ངོས་ནས་བཤད་ནའང་ང་རང་ཚོ་སོ་སོའི་ཆོས་དང༌། རིག་གཞུང་ལ་དོ་སྣང་བྱེད་རྒྱུ་དང༌། སློབ་སྦྱོང་བྱེད་རྒྱུ་དེ་ཕན་ཐོགས་ཆེན་པོ་ཡོད་པ་དང༌། གལ་གནད་ཆེ་བ་ཞིག་ཆགས་ཡོང་གི་ཡོད། ཁྱེད་རང་ཚོས་དེང་དུས་ཀྱི་ཤེས་ཡོན་སློབ་སྦྱོང་བྱེད་རྒྱུའི་ཐོག་ལ་ཚང་མས་ཤུགས་རྒྱག་དགོས། ཧ་ཅང་གལ་ཆེན་པོ་རེད། ང་རང་ཚོ་བོད་པ་ཆ་བཞག་ན་སོ་སོའི་ལུང་པ་བྲལ་ཏེ་གཞན་ཡུལ་དུ་གྱར་ཏེ་བོད་མི་རིགས་ཆགས་འཇིག་གི་མཚམས་ལ་སླེབས་དགོས་པའི་གནས་ཚུལ་འདི་ང་རང་ཚོས་དེ་སྔ་དེང་དུས་ཀྱི་ཤེས་ཡོན་ལ་དོ་སྣང་མ་བྱས། འཛམ་གླིང་ཕྱི་ལ་འབྲེལ་བ་མ་བྱས་པར། སོ་སོའི་ལུང་པའི་ནང་ལ་མགོ་བསྟུམས་ཏེ་བསྡད་པའི་རྐྱེན་གྱིས་ད་ལྟའི་མི་ཐོག་འདིར་དངོས་གནས་འ་ཆད་འུ་ཐུག་འདི་ལྟར་བྱུང་ཡོད།

དེས་ན་དེང་དུས་ཀྱི་ཤེས་ཡོན་ཆ་ཚང་ཤེས་པ་ཞིག་དང༌། དེང་དུས་ཀྱི་འཛམ་གླིང་འདིའི་སྒང་གི་མི་གྲལ་དུ་ཚུད་ཐུབ་པ་ངེས་པར་བྱེད་དགོས་ཀྱི་འདུག དེ་དང་ཆབས་ཅིག་སོ་སོ་རང་ཉིད་ཀྱི་ཆོས་དང་རིག་གཞུང་བཟང་པོ་ཡོད་པ་འདི་ལ་དོ་སྣང་དང་སློབ་སྦྱོང་ངེས་པར་བྱེད་དགོས། དཔེར་ན། དེང་སང་ཨ་མི་རི་ཀའི་ནང་དང༌། ཡོ་རོབ་ནང་ལ་བོད་ཀྱི་ཆོས་ལ་དམིགས་བསལ་གྱི་ཁྱད་ཆོས་མི་འདྲ་བ་ཡོད་པ་ཞིག་མང་པོས་མཐོང་གི་འདུག སྤྱིར་ནང་པ། དེའི་ནང་ཚན་ནས་བོད་ཀྱི་ནང་པའི་ཆོས་ཤོད་སྐབས་མི་འདྲ་བའི་དོ་སྣང་བྱེད་མཁན་ཞིག་ཡོང་གི་འདུག དུས་རབས་ཉི་ཤུ་རྩ་གཅིག་པའི་ནང་ལ་སྤྱིར་ནང་པ། ཡང་སྒོས་བོད་ཀྱི་ནང་པའི་ཆོས་ཡར་རྒྱས་དང༌། དེ་ལ་དོ་སྣང་བྱེད་མཁན་མུ་མཐུད་ཡོང་བའི་རེ་བ་ཆེན་པོ་ཡོད།

ཇ༽ ཆོས་ཚན་གྱི་གཞུང་དང་། མཉམ་གཤིབ་ཀྱི་དགེ་མཚན།

སྤྱིར་འཛམ་བུ་གླིང་འདིའི་སྒང་གི་ཆོས་ལུགས་ཚང་མས་མི་མང་པོར་ཕན་ཐོགས་ཀྱི་ཡོད། ཧ་ཅང་ཡག་པོ་རེད། ཡིན་ནའང་འདྲ་འདྲའི་ནང་ནས་མི་འདྲ་བར་བོད་ཀྱི་ནང་པའི་ཆོས་འདི་བཞིན་ནང་པའི་ཆོས་ཆ་ཚང་ཞིང་དམིགས་བསལ་གྱི་དོན་སྙིང་ཡོད་པ་ཞིག་ཏུ་མཐོང་གི་ཡོད། དེ་ལྟ་བུའི་དབང་གིས་ཆོས་ལུགས་གཞན་དག་རྣམས་ཚན་རིག་ཡར་རྒྱས་ཕྱིན་པའི་སྐབས་ལ་སྐྱོ་རུ་འགྲོ་གི་ཡོད། དཔེར་ན། ཨ་མི་རི་ཀའི་ནང་ལ་ཆ་བཞག་ན། སྔར་ནས་བྱུང་ཡོད་ལ། དེང་སང་ཡང་ཡོང་གི་ཡོད། ཆོས་དང༌། ཚན་རིག་གཉིས་འགལ་འདུ་འདུག་ཟེར། དཔེར་ན། ཚན་རིག་ནང་ནས་འགྲོ་བ་མིའི་རིགས་ཆགས་སྟངས་དང༌། འཛམ་གླིང་ཆགས་སྟངས་བཤད་པ་དེ་དག་དང་འཇིག་རྟེན་བཀོད་པ་པོ་འདོད་མཁན་གྱི་ཆོས་ལུགས་ཐོག་ནས་བཤད་པ་གཉིས་འགལ་ཟླ་ཡིན་སྟབས་སློབ་གྲྭ་འགའ་ཞིག་ལ་དེ་ལྟར་བསླབས་ན་འགྲིག་གི་མི་འདུག་ཅེས་ཤོད་ཀྱི་ཡོད།

ཚན་རིག་ཐོག་ནས་ཞིབ་འཇུག་དང༌། བརྟག་དཔྱད་བྱས་པའི་ཐོག་ནས་དངོས་པོའི་གནས་ལུགས་གཏན་ལ་ཕབ་པའི་རྣམ་དཔྱོད་ཀྱི་ཡར་རྒྱས་ཕྱིན་པའི་སྐབས་ལ་སྔར་གྱི་ཁོ་རང་ཚོའི་དད་པ་བྱེད་སའི་ཆོས་ཀྱི་ཐོག་ནས་བཤད་པ་དེ་དང་མི་འདྲ་བ་ཆགས་སྐབས་དཀའ་ངལ་ཞིག་འཕྲད་ཡོང་གི་འདུག ནང་པའི་ཆོས་ཀྱི་ནང་ལ་ཆུང་ཙག་དེ་འདྲ་ཡོང་གི་ཡོད། དཔེར་ན། རི་རབ་དང༌། གླིང་བཞི་གླིང་ཕྲན་འཛམ་གླིང་གི་འགྲོ་སྟངས། དེ་ཚོའི་གྲས་མངོན་པ་མཛོད་ནས་བཤད་པ་དང༌། ཚན་རིག་ཐོག་ནས་བཤད་པ་གཉིས་མི་འདྲ་བ་ཞིག་ཡོང་གི་ཡོད་ཀྱང༌། དེ་དག་ནི་ཕལ་པ་ཡིན་པ་ལས་གནད་འགག་ཆེ་བ་གང་ཡང་མིན། ང་རང་ཚོའི་ནང་པའི་གཞུང་གི་ནང་ལ་འཛམ་གླིང་གི་ཆགས་སྟངས་དང་། བཟོ་དབྱིབས༌འདྲ་མིན་མང་པོ་བཤད་ཡོད། མཐའ་མེད་པ་རེད་ཅེས་གསུངས་ཡོད་པས། ང་ཚོར་དཀའ་ངལ་དེ་ཙམ་འཕྲད་ཀྱི་མེད།

མདོ་དོན་ཡང་སྙིང་མ་འོངས་པའི་དུས་རབས་ཉི་ཤུ་རྩ་གཅིག་པར་སྤྱིར་ནང་པ་དང༌། དེའི་ནང་ཚན་ནས་བོད་ཀྱི་ནང་པའི་ཆོས་དང་ཚན་རིག་གཉིས་པོ་ཡར་རྒྱས་མཉམ་དུ་འགྲོ་ཐུབ་པ་ཞིག་ནུབ་ཕྱོགས་ཀྱི་མཁས་པ་ཁ་ཤས་ནས་ཤོད་ཀྱི་འདུག ངོ་ཤེས་པ་ཁ་ཤས་ཀྱིས་ང་ཚོ་ཚོགས་འདུའི་སར་བཤད་མྱོང༌། མ་འོངས་པར་ཚན་རིག་ཡར་རྒྱས་ཕྱིན་པ་དང་མཉམ་དུ་ཡར་རྒྱས་འགྲོ་ཐུབ་མཁན་ནང་པ་གཅིག་པུ་ལས་མེད་ཅེས་བརྗོད་ཀྱི་འདུག དེ་ལྟར་ན་ང་རང་ཚོའི་ཕ་མེས་ནས་ཡོད་པའི་ཆོས་འདི་འཛམ་བུ་གླིང་འདིའི་སྒང་གི་ཁྲོམ་ས་གང་དུ་ཡོད་པ་ཚང་མར་བྲིན་རྒྱུགས་ཡོད་པའི་ཆོས་ཤིག་ཆགས་ཡོད། རྒྱུ་མཚན་དེའི་ཆ་ནས་ཀྱང་ང་རང་ཚོས་རང་ཉིད་ཀྱི་དགའ་ཞེན་བྱེད་ས་དང་། ཕ་མེས་ནས་ཡོད་པའི་ཆོས་འདི་འཛམ་གླིང་འདིའི་སྒང་ལ་མུ་མཐུད་དེ་རིན་ཐང་བརྩི་རྒྱུ་ཡོད་པའི་ཆོས་ཤིག་ཆགས་ཡོང་སྐབས་ང་ཚོས་སྤོབས་པའི་ཐོག་ནས་སློབ་སྦྱོང་བྱེད་རྒྱུ་དང༌། སྤོབས་པའི་ཐོག་ནས་ཐོས་བསམ་སྒོམ་གསུམ་བྱེད་དགོས་ཀྱི་འདུག དེས་ན་ཁྱེད་རང་ཚོས་དེའི་ཐོག་ལ་དོ་སྣང་ཡག་པོ་བྱེད་དགོས།

ཉ༽ ཛ་དྲག་གི་གནས་སྟངས་དང་། མ་འོངས་པའི་བོད།

ད་རེས་འདིར་ལྟ་སྐོར་བྱེད་སྐབས་རྒྱ་གར་ནང་ལ་ང་ཚོ་བཙན་བྱོལ་བའི་སྒྲིག་འཛུགས་གང་འདྲ་ཡོད་པ་དང༌། དེའི་ལས་ཀ་བྱེད་སྟངས་གང་འདྲ་བྱེད་ཀྱི་ཡོད་པ་དེ་རྣམས་ཁྱེད་རང་ཚོས་རྟོགས་པ་བྱུང་ན་ཡག་པོ་རེད། ང་ཚོ་བོད་པའི་ཕྲུ་གུ་ཚོར་དུས་ཚོད་ཁག་པོ་འདིའི་སྒང་ལ་སློབ་སྦྱོང་སྤྲད་པ་འདི་ཁྱེད་རང་ཚོའི་ཁྱིམ་ཚང་གཅིག་གི་དོན་དག་ལ་སློབ་སྦྱོང་སྤྲད་པ་མིན། མ་གཞི་ཁྱིམ་ཚང་གི་དོན་ལའང་ཤུགས་ཀྱིས་ཕན་ངེས་ཡིན། ང་རང་ཚོའི་ཕྲུ་གུ་ཁྲི་ཕྲག་ཁ་ཤས་ཤིག་ལ་སློབ་སྦྱོང་སྤྲོད་པ་འདིའི་རྩ་བའི་དམིགས་ཡུལ་མ་འོངས་པར་བོད་མི་རིགས་ཟེར་བ་འདི་འཛམ་གླིང་སྒང་ལ་མུ་མཐུད་གནས་ཐུབ་པའི་ཆེད་དུ་ཡིན།

ད་ལྟའི་ཆར་བོད་མི་རིགས་མུ་མཐུད་གནས་དང་མི་གནས། ཆགས་དང་མ་ཆགས་ཉེན་ཁ་ཆེན་པོའི་མཚམས་ལ་སླེབས་ཡོད། ང་རང་ཚོས་བལ་ཡུལ་ནང་ལའང་རེད། རྒྱ་གར་ནང་ལ་ཡིན་ནའང་རེད། ང་ཚོ་བོད་པ་ཞེས་ཤོད་ཀྱི་ཡོད་ཀྱང་། བསམ་བློ་ཡག་པོ་ཞིག་བཏང་ན། ང་རང་ཚོའི་རྩ་བའི་ལུང་པ་གངས་ཅན་ལྗོངས་ཞེས་པ་ཧི་མ་ལ་ཡའི་རི་རྒྱུད་ཀྱི་བྱང་དུ་ཡོད་པའི་ལུང་པ་དེ་དེང་སང་བོད་ཡུལ་རྒྱ་ཡུལ་དུ་སྒྱུར་བའི་གནས་ཚུལ་ཡོང་བཞིན་པ་དེ་དག་མུ་མཐུད་འདི་ལྟར་དུ་ཕྱིན་ན་མ་འོངས་པར་ལོ་བརྒྱ་སོང་བའི་མཇུག་དང༌། ལོ་ཉིས་བརྒྱ་སུམ་བརྒྱ་སོང་བའི་རྗེས་སུ་སྔ་མོ་བོད་ཅེས་པ་ཞིག་བྱུང་བ་རེད། སྔར་བོད་པའི་འགྲོ་སྟངས་འདི་འདྲ་ཞིག་རེད་ཅེས་བརྗོད་རྒྱུ་ཙམ་ལས། དངོས་སུ་ལུང་པ་དེའི་ནང་ལ་བལྟས་ན་རྒྱ་མི་ཤ་སྟག་ལས་མེད་པ་ཞིག་ཆགས་རྒྱུའི་ཉེན་ཁ་ཡོད། ང་ཚོ་དེ་ལྟ་བུའི་མཚམས་སུ་སླེབས་ཡོད།

ཏ༽ རྒྱལ་ཚོགས་སུ་ཞུ་འབོད་དང་། སློབ་སྦྱོང་སྤྲོད་དམིགས།

དེ་སྔོན་ཕྱི་ལོ་ ༡༩༥༩ ལོར་ང་ཚོའི་བོད་དོན་འཛམ་གླིང་རྒྱལ་ཚོགས་སུ་ཞུ་རྒྱུའི་འབད་བརྩོན་བྱེད་པའི་སྐབས་ལ། སྐབས་དེར་སྲིད་བློན་ནེ་རུ་བཞུགས་ཡོད། སྲིད་བློན་ནེ་རུས་བོད་དོན་རྒྱལ་ཚོགས་ལ་མ་ཞུ། ཞུས་ན་ཕན་ཐོགས་མེད་ཅེས་དགག་ཆ་བསྐྱོན་བྱུང༌། དགག་ཆ་བསྐྱོན་པའི་སྐབས་ལ་ང་ཚོས་འཛམ་གླིང་རྒྱལ་ཚོགས་སུ་བོད་དོན་གྱི་གནས་ཚུལ་ཞུས་ཏེ་ལམ་སེང་དོན་དག་སོན་གྱི་རེད་བསམ་པའི་རེ་བ་རྒྱག་གི་མེད། ཡིན་ནའང་འཛམ་བུ་གླིང་འདིའི་སྒང་ལ་མི་རིགས་ཆུང་ཁག་བཙན་གནོན་འོག་ཏུ་སྡུག་བསྔལ་མྱོང་མཁན་རྣམས་ཀྱིས་སྐད་འབོད་མ་བྱས་པར་སྡོད་ཐབས་མི་འདུག ལམ་སེང་གྲུབ་འབྲས་སོན་གྱི་མེད་ཀྱང་། ཡིག་ཆའི་ནང་ལ་འཁོད་རྒྱུ་དང༌། རིམ་པས་ཕན་ཐོགས་ཤིག་ཡོང་གི་རེད།

ང་ཚོས་རེ་བ་དང༌། དམིགས་ཡུལ་དེ་བཟུང་སྟེ་རྒྱལ་ཚོགས་ལ་ཨུ་ཚུགས་བརྒྱབ་ནས་ཞུས་པ་རེད། རྒྱུ་མཚན་གཅིག་ལ་རྒྱལ་ཚོགས་ནང་ལ་བོད་དོན་གླེང་ན་བོད་དོན་མ་ཤི་བ་དང༌། བོད་དོན་མ་ཡལ་བའི་ཕན་ཐོགས་ཡོང་ལུགས་སྐབས་དེར་ནེ་རུར་བཀའ་མོལ་ཞུས་མྱོང༌། དེ་ལྟར་ཞུས་པའི་སྐབས་ལ་ང་ཚོས་བོད་པའི་སློབ་གྲྭ་འཛུགས་རྒྱུའི་འཆར་གཞི་བཏིང་གི་ཡོད། ནེ་རུ་རང་གིས་ང་ལ་གསུང་དོན། མ་འོངས་པར་བོད་དོན་མ་བརླག་པ་དང༌། བོད་དོན་མུ་མཐུད་གནས་པའི་ཐབས་ཤེས་གཙོ་བོ་འཛམ་གླིང་རྒྱལ་ཚོགས་སུ་ཞུ་རྒྱུ་དེ་མ་རེད། ཕྲུ་གུ་ཚོར་སློབ་སྦྱོང་སྤྲོད་རྒྱུ་དེ་གལ་ཆེན་པོ་རེད། ཕྲུ་གུ་ཚོར་སློབ་སྦྱོང་སྤྲད་ན་བོད་དོན་མུ་མཐུད་གནས་པའི་རྒྱུ་རྐྱེན་གཙོ་བོ་དེར་ཐུག་ཡོད་ཅེས་ནེ་རུས་གསུངས་མྱོང༌། དེ་བདེན་པ་རེད།

ང་རང་ཚོ་བཙན་བྱོལ་བ་ཆགས་ཏེ་ལོ་སུམ་ཅུ་སོ་བདུན་ལྷག་ཙམ་འགྲོ་གི་ཡོད། ང་ཚོ་ལྔ་བཅུ་ང་དགུའི་ལོར་བཙན་བྱོལ་བ་ཆགས། དཀའ་ངལ་མང་པོ་ཞིག་གི་འོག་ནས་སློབ་གྲྭ་བཙུགས་ཏེ། ད་ལྟ་ང་ཚོ་རྒྱ་གར་ནང་དང༌། བལ་ཡུལ་ནང་ལ་བཙན་བྱོལ་བའི་བརྒྱ་ཆ་གང་འཚམ་གྱི་མཐོ་པོ་ཞིག་ཡིག་རྨོངས་ཀྱི་མུན་པ་ལས་གྲོལ་ཏེ། མི་ཐོག་གསར་པ་ཡོངས་རྫོགས་ལེགས་ཉེས་ལ་མ་ལྟོས་པའི་བོད་ཡིག་བྲིས་ཀློག་ཤེས་པ་དང༌། དབྱིན་ཇི་དང༌། ཧིན་དཱི་གང་ལ་གང་འཚམ་ཤེས་མཁན་དེ་འདྲ་ཞིག་ཆགས་ཡོད། ང་རང་ཚོ་ད་ལྟ་བཙན་བྱོལ་དུ་སྡོད་པའི་རིང་ལ་ཤེས་ཡོན་ཐོག་ནང་གང་ལ་གང་འཚམ་གྱི་གྲུབ་འབྲས་ཐོན་ཡོད།

ང་ཚོས་སློབ་སྦྱོང་སྤྲོད་རྒྱུའི་དམིགས་ཡུལ་གཙོ་བོ་གཅིག་ནི། བོད་སྤྱི་པའི་དོན་དག་རེད། བོད་ཀྱི་ལུང་པ་འདི་ཆགས་འཇིག་མཚམས་སུ་སླེབས་པའི་དུས་ཚོད་འདིའི་འོག་ལ་ང་ཚོས་མ་འོངས་པའི་རེ་བ་རྒྱག་ཡུལ་མི་ཐོག་རྗེས་མ་ཡོང་མཁན་ཚོ་ཤེས་ཡོན་ཡོད་པ་དང༌། འཇོན་ཐང་ཡོད་པ་ཞིག་བཟོ་རྒྱུ་དེ་དག་དམིགས་ཡུལ་གཙོ་བོར་བཞག་སྟེ་ལས་ཀ་བྱས་པ་རེད། དེ་ལྟར་ན་ཁྱེད་རང་ཚོའི་མཇིང་པའི་སྒང་གི་ལས་འགན་གཙོ་བོ་སོ་སོའི་ནང་ཁྱིམ་གཅིག་གི་དོན་དག་གཅིག་པུ་མ་ཡིན་པར། བོད་ཅེས་པའི་ལུང་པ་འདི་འཛམ་གླིང་འདིའི་སྒང་ལ་མུ་མཐུད་དེ་གནས་ཐུབ་པ་ཞིག་དང༌། གནས་པ་དེ་ཡང་བདེ་སྐྱིད་ཕུན་སུམ་ཚོགས་པ་འཛམ་བུ་གླིང་འདིའི་སྒང་དུ་མི་ལ་ངོམས་ཆོག་པ་དང༌། མི་ལ་ཡིད་སྨོན་སྐྱེ་རྒྱུ་ཡོད་པ་ཞིག་བཟོ་དགོས་ཀྱི་རེད།

ཐ༽ རང་སྲིད་རང་སྐྱོང་དང་། ཞི་བའི་བསྟི་གནས།

ང་རང་ཚོའི་བོད་ལུང་པ་འདི་སོ་སོས་རང་དབང་ཐོབ་པ་དང་། རང་དབང་ཆ་ཚང་མ་ཐོབ་ཀྱང་ངས་ནམ་རྒྱུན་ཤོད་མུས་ཀྱི་རང་སྐྱོང༌དང་། རང་སྲིད་རང་སྐྱོང་ཚད་ལྡན་ཞིག ད་ལྟ་འཛམ་གླིང་འདིའི་སྒང་དུ་མི་རིགས་སྟོང་ཕྲག་མང་པོ་ཡོད་པའི་ནང་ལ་བོད་པ་ཟེར་བ་འདི་མི་རིགས་ཐ་ཤལ་དང༌། མི་རིགས་ཐ་ཆད་ཀྱི་གྲས་ལ་བརྩི་གི་མེད། དངོས་གནས་ཆ་འཛིན་ཡོད་པ་དང༌། རྒྱ་མིས་བོད་ལུང་པ་དབང་སྒྱུར་བའི་རིང་ལ་ཁ་ཐབས་འདི་མ་གཏོགས་མ་བྱུང་བ་རེད། ང་རང་ཚོ་རང་སྲིད་རང་སྐྱོང་བྱེད་རྒྱུའི་དུས་ཚོད་ཤར་བའི་ཉིན་མོར་རྒྱ་མི་ཁ་གྲགས་རྒྱུ་མེད་པ་ཞིག་ང་ཚོས་བཟོ་ཐུབ་པ་ཏན་ཏན་ཡོད། དེ་བྱེད་དགོས་ཀྱི་འདུག དེ་ནས་ཁྱེད་རང་ཚོ་ཚང་མའི་སེམས་ཀྱི་ནང་ལ་ང་ཚོ་བོད་སྤྱི་པའི་དོན་དག་ལ་སློབ་སྦྱོང་བྱེད་ཀྱི་ཡོད། ང་ཚོ་མ་འོངས་པའི་བོད་ལུང་པ་འཛུགས་སྐྲུན་བྱེད་མཁན་གྱི་མི་ཞིག་ཡིན་བསམ་པ་སེམས་ཀྱི་ནང་ལ་རྒྱུན་དུ་གཅེས་ཉར་བྱེད་དགོས།

ང་ཚོ་བོད་པ་ཚོས་སོ་སོའི་ལུང་པའི་ནང་གི་གནས་སྟངས་ཚང་མས་ཤེས་ཀྱི་རེད། ཁྱེད་རང་ཚོ་བལ་ཡུལ་དུ་ཡོད་མཁན་ཚོས་རྒྱ་གར་ནང་ལ་མང་ཚོགས་ཀྱི་གནས་སྟངས་གང་འདྲ་ཡོད་པ་དང༌། གཙོ་ཆེ་ཤོས་དྷ་རམ་ས་ལར་བཙན་བྱོལ་གཞུང་དང༌། བཙན་བྱོལ་བའི་གྲོས་ཚོགས་ཡོད་པ་དེ་ཚོའི་ལས་ཀ་བྱེད་སྟངས་གང་འདྲ་བྱེད་ཀྱི་ཡོད་པ། མ་འོངས་པར་བོད་ལུང་པ་འདི་འཚེ་མེད་ཞི་བའི་བསྟི་གནས་བཟོ་རྒྱུ་དང༌། མང་གཙོ་མཚན་ཉིད་ཚང་ཞིང༌། རང་དབང་ལྡན་པའི་མང་གཙོའི་ལུང་པ་ཞིག་བྱེད་འཆར་གྱི་གྲ་སྒྲིག་ཆ་ཚང་ང་ཚོ་བཙན་བྱོལ་དུ་ཡོད་པའི་རིང་ལ་དངོས་སུ་ལག་ལེན་བསྟར་ཡོད། དངོས་སུ་ཉམས་མྱོང་བསགས་ཏེ་འགྲོ་གི་ཡོད་པ་ཚང་མ་ཁྱེད་རང་ཚོས་རྟོགས་ཐུབ་པ་བྱེད་དགོས། དེ་རྣམས་ཆ་རྒྱུས་ཡོད་པ་ཆགས། བསམ་བློའི་ནང་ལ་བྱེད་སྟངས་འདི་འདྲ་ཡིན། ང་ཚོས་ད་ལྟ་འདི་འདྲ་ཞིག་བྱེད་ཀྱི་ཡོད། མ་འོངས་པར་བྱེད་སྟངས་འདི་འདྲ་ཞིག་ཡིན། ང་ཚོ་ལམ་ཕྱོགས་འདིའི་ཐོག་ལ་ཤུགས་རྒྱག་མཁན་ཡིན་བསམ་པ་བྱ་དགོས། ཤེས་སོང་ངམ། ཧུར་ཐག་བྱེད་དགོས། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༢ ཚེས་ ༡༥ ཉིན་རིགས་སློབ་ཟུར་པ་རྣམས་མཇལ་བཅར་སྐབས་སྩལ་བའི་བཀའ་སློབ།

ཀ༽ ཐབས་སྡུག་གི་གནས་ཚུལ་དང་། སློབ་མའི་ཞུ་སྒོ།

ད་རེས་ཉེ་ཆར་གནས་ཚུལ་ཤིན་ཏུ་ཐབས་སྡུག་པོ་གཅིག་བྱུང་བ་རེད། དེའི་རྗེས་འབྲེལ་གྱིས་ཁྱེད་རང་ཚོ་བཤེས་གཉེན་བསྟེན་ཚུལ་ལམ། དགེ་སློབ་བར་གྱི་ལར་ཞེན། ཡང་ཁོང་རང་ལྷག་བསམ་རྣམ་དག་གི་ཐོག་ནས་བོད་སྤྱི་པའི་དོན་དག་ལ་བྱས་རྗེས་བཞག་པའི་མི་ཞིག་ཡིན་པའི་ཆ་སོགས་གང་ནས་ཡིན་ནའང་རུང༌། གང་ལྟར་ཁྱེད་རང་ཚོ་དེ་རིང་འདིར་ཁོང་གི་རྗེས་དྲན་གྱི་དོན་དུ་ཡོང་བ་རེད། ཐུགས་རྗེ་ཆེ།

ང་རང་ཚོའི་སྟོན་པ་སྐུ་བཞིའི་བདག་ཉིད་ཅན་གྱི་སངས་རྒྱས་བཅོམ་ལྡན་འདས་ཀྱང་མྱ་ངན་ལས་འདས་པ་ལས་རྟག་པ་བརྟན་པོ་བྱུང་མེད། ད་ནི་ང་རང་ཚོས་གང་ཞིག་བྱེད་དགོས་སམ་ཞེ་ན། དཔེར་ན། ང་ཚོས་སྟོན་པ་བཀའ་དྲིན་ཅན་དེའི་ཞལ་མཇལ་བ་དང་། གསུང་ཐོས་པ་བྱུང་མེད་ཀྱང༌། སྟོན་པའི་རྗེས་འབྲང་པ་ཞིག་ཡིན་པའི་ཆ་ནས་ཁོང་གི་ལམ་བསྟན་པ་འདིར་ང་རང་ཚོ་རྗེས་འཇུག་ཚོས་ཉམས་ལེན་ཧུར་ཐག་བྱེད་དགོས་པ་ཡིན། རྗེ་རིན་པོ་ཆེས།

འདི་ལ་ཁྱོད་གསུང་བསམ་པ་ན། །

མཚན་དཔེའི་དཔལ་གྱིས་རབ་ཏུ་འབར། །

འོད་ཀྱི་དྲ་བས་ཡོངས་བསྐོར་བའི། །

སྟོན་པ་དེ་ཡི་ཚངས་དབྱངས་ཀྱི། །

འདི་ནི་འདི་ལྟར་གསུངས་སྙམ་དུ། །

ཡིད་ལ་ཐུབ་པའི་གཟུགས་བརྙན་ནི། །

ཤར་བ་ཙམ་ཡང་ཚ་བ་ཡིས། །

གདུང་ལ་ཟླ་ཟེར་བཞིན་དུ་སྨན། །

ཞེས་གསུངས་པ་བཞིན། སྟོན་པའི་སྐུ་ཡི་རྣམ་པ་ཡིད་ལ་བྱས་ཤིང་། སྟོན་པས་གསུངས་པའི་ལམ་དེར་ང་རང་ཚོས་ངོ་ལྐོག་མེད་པ་ཧུར་ཐག་གིས་ཞུགས་དགོས།

དེ་བཞིན་དུ་རྒན་དམ་པ་ཁོང་རང་འཚོ་ཞིང་གནས་པའི་རིང་ལ་སྤྱིར་སངས་རྒྱས་ཀྱི་བསྟན་པ་དང་། ཡང་སྒོས་བོད་ཀྱི་དགའ་ལྡན་ཕོ་བྲང་ལ་ཤ་ཞེན་ཆེན་པོ་བྱས་ཡོད། སྐྱོན་ཕྲན་བུ་ནི་ཡོང་གི་རེད། འོན་ཀྱང་རྩ་བའི་ཆ་ནས་ལྷག་བསམ་རྣམ་དག་རེད། ཁོང་རང་འཚོ་བའི་རིང་གི་གནས་ཚུལ་རྣམས་ཁྱེད་རང་ཚོ་ཚང་མར་རྒྱུས་ཡོད་ཡིན་ཅིང་། ཁྱེད་རང་ཚོར་སོ་སོའི་དགེ་ཕྲུག་འདི་རྣམས་ནས་ཕྱིན་ཆད་བོད་ཀྱི་བསྟན་སྲིད་སྤྱིའི་ཞབས་འདེགས་བསྒྲུབ་ཐུབ་པའི་རེ་བ་འདུན་པ་གང་ཞིག་བཏོན་ཡོད་པ་དེ་རྣམས་ཁྱེད་རང་ཚོས་བབསྒྲུབ་རྒྱུ་དེ་གལ་ཆེན་པོ་འདུག དེ་ལྟར་བྱུང་ན་རྒན་ཁོང་རང་གི་དགོངས་པ་ཡང་དེས་འགྲུབ་པ་རེད། ཁྱེད་རང་ཚོས་དྲིན་གཟོ་བྱ་དགོས་བྱུང་ནའང་དེས་འགྲིགས་པ་རེད། མི་ཕལ་པ་བཞིན་དུ་སེམས་ཁྲལ་བྱས་ནས་བསྡད་ན་དགོས་པ་མེད།

ཡང་སྒོས་ལྷག་པར་ཅན་དུ་རྒན་ལ་དེ་ལྟ་བུའི་མི་འཚམ་པ་བྱེད་མཁན་དེ་དག་ལ་འཁོན་ལན་སློག་བསམ་པ་ལྟ་བུ་དང༌། འདི་དག་ལ་སྡུག་པ་ཞིག་བྱུང་ན་བསམ་པའི་བསམ་བློ་གཏོང་མི་རུང༌ལ། དེ་ལ་སྙིང་པོ་གང་ཡང་མེད། གློ་བུར་དུ་ང་རང་ཡང་འདི་རང་འདི་དྲན་བྱུང༌། ཆག་སྒོ་སྙིང་རྗེ། རྒན་ཧུར་ཐག་བྱེད་མཁན་ཞིག་ལ་དེ་ལྟ་བུའི་གྲི་བཅུ་གྲངས་ཤིག་བརྒྱབ། དགེ་ཕྲུག་གཉིས་པོ་དེ་ཡང་རྐྱེན་ལམ་དུ་བཏང༌། ཆག་སྒོ་མ་ཆེ། དེ་འདྲའི་ཐབས་སྡུག་པ་ལ་ཨང་བསམ་པ་དྲན་གྱི་འདུག་ཀྱང་། ཡང་བསམ་བློ་གཉིས་པ་ལ། གཙོ་བོ་ནི་རྒན་ཁོང་རང་རང་ཉིད་ཀྱི་ལས་ཡིན་ལ། རྐྱེན་འདི་འདྲ་ཞིག་འཕྲད་པ་རེད། རྒྱུ་རྐྱེན་འཕྲད་པ་དེ་རྣམས་གཙོ་བོ་སོ་སོའི་སྔོན་བསགས་ཀྱི་ལས་རེད་བསམ་པ་དང༌། སྙིང་རྗེ་ཆེན་པོ་ཞིག་སྐྱེས་བྱུང༌། སྙིང་རྗེ། ཡ་ང་བག་ཚ་མེད་པར་མི་བླ་རྒན་ཞིག་ལ་གྲི་རྒྱག་མཁན་དེ་ལྟ་བུ་ཉོན་མོངས་ཤིན་ཏུ་རགས་པའི་གཞན་དབང་དུ་སོང་བ་གསལ་པོ་རེད། སྙིང་རྗེ་བསམས་ནས་ང་སྙིང་རྗེ་ཤུགས་དྲག་པོ་སྐྱེས་བྱུང༌། ཁྱེད་རང་ཚོ་ཡིན་ནའང་ང་ཚོ་ཆོས་གྲོགས་གཅིག་པ་རེད། ཁྱེད་རང་ཚོས་ཀྱང་དེ་བཞིན་བྱས། གནོད་བྱེད་རྣམས་ཁྲིམས་ལ་སྦྱར། འདི་དག་ཧ་ལམ་སྲོག་ལན་སྲོག་འཇལ་བྱེད་རྒྱུ་བྱུང་ན་བསམ་པ་ལྟ་བུའི་བསམ་བློ་ནམ་ཡང་གཏོང་མ་རུང༌། སྡིག་པ་གསོག་ངེས་ཡིན་པས་དགེ་མཚན་གཏན་ནས་མེད། དེ་ལས་ང་རང་ཚོས་བོད་པའི་སྤྱི་ཚོགས་ནང་ལ་ཡ་རབས་སྤྱོད་བཟང་དང༌། གཞན་ཕན་གྱི་ལྷག་བསམ་གོང་ནས་གོང་དུ་སྤེལ་རྒྱུར་ཤུགས་རྒྱག་རྒྱུ་གལ་ཆེན་པོ་རེད། ཆེ་ས་ནས་བསམ་བློ་གཏོང་དགོས་པ་ལས། འཇིག་རྟེན་ཕལ་པ་ནང་བཞིན་དང༌། ཆོས་མེད་མཁན་གྱི་མི་གཅིག་གིས་རང་རྒྱལ་གཞན་ཕམ་གྱི་བསམ་བློ་ལྟ་བུ་བཏང་ན་སོ་སོའི་རྒྱུད་ལ་དགེ་བ་ཕྲན་བུ་ཡོད་པ་རྣམས་ཉམས་རྒྱུ་ལས་ཕན་ཐོགས་གཏན་ནས་མེད། ང་ཚོ་ཆོས་པ་ནང་ཚགས་རེད། བསམ་བློ་གཏོང་སྟངས་མ་ནོར་བ་བྱ་རྒྱུ་གལ་ཆེན་པོ་རེད་བསམ་པ་དྲན་བྱུང༌། གཞན་གནས་ཚུལ་ཤོད་རྒྱུ་མི་འདུག ཁྱེད་རང་ཚོས་ཧུར་ཐག་འབད་ཐག་བྱེད་དགོས།

ཁ༽ འཛིན་སྐྱོང་གི་རྐང་འགན་དང་། རྒྱ་སྐད་ཀྱི་གསུང་སྒྱུར།

(རྒན་དམ་ཆོས་ལ་གཟིགས་ཏེ།)

ད་ནི་རྒན་ལ་རྡོག་ཁྲེས་ཕྲན་བུ་ལྕི་རུ་ཕྱིན་པ་རེད། ཁྱེད་རང་རྒན་པ་ཚོས་འགན་འཁྱེར་དགོས་ལ། རྒན་ཁོ་རང་སྙིང་རྗེ། གསོད་རྒྱུའི་ཞོགས་པ་དེ་གར་ངོས་རང་ནམ་རྒྱུན་འཆར་ཅན་བཞིན་ཐུག་པ་ཡིན། རྒན་གྱིས་འུར་ཤོབ་ཕྲན་བུ་བཤད་པ་མ་ཟད། ངས་ཀྱང་ཀྱག་ཀྱག་ཕྲན་བུ་བྱས། དེ་ཉིན་སྔ་དྲོ་རྒན་གྱིས་ས་རཱའི་སློབ་གྲྭ་གང་འཚམ་ཚར་ཡོད། ལོ་འདིའི་ལོ་མཇུག་གམ། སྟོན་མཚམས་ཙམ་ལ་ཡོང་ཐུབ་ན་ཟེར་གྱི་འདུག ཡིན་དང་ཡིན་ཞེས་སྐད་ཆ་བཤད། དེའི་དགོང་མོ་གྲོངས་པ་རེད།

ཁྱེད་རང་ཚོ་ལས་ཀ་ཐོབ་པ་རྣམས་གཟབ་གཟབ་བྱེད་དགོས། ད་ཆ་འདིར་ཁྱེད་རང་ཚོ་རྒྱུས་ཡོད་མཁན་ཚོས་འགན་རྐང་ལེན་གྱི་ཡོད། ཡང་རོགས་པ་སྣོན་མ་ལྟ་བུ་དགོས་ན་ཁྱེད་རང་ཚོས་རྒྱུས་ཡོད་བྱེད་དགོས་པ་དང་། གང་འདྲ་བྱེད་དགོས་མིན་བལྟས་ཆོག་གི་རེད། མི་རྒྱུས་མེད་གཅིག་ལམ་སེང་གསར་པ་འཛུགས་རྒྱུ་རྙེད་ཀྱི་ཡང་མི་འདུག་ལ། དགོས་པ་ཆེར་ཨེ་ཡོད་བསམ་གྱི་འདུག ཁྱེད་རང་ཚོ་ད་ལྟ་འདི་གར་ལས་ཀ་བྱེད་བཞིན་པ་ཚོས་འགན་རྐང་བསྣམས་ན་འགྲིགས། དཔེ་ཆ་འཁྲིད་མཁན་རོགས་པ་དགོས་ཀྱང་ཁྱེད་རང་ཚོས་རྒྱུས་ཡོད་བྱེད་དགོས་ལ། ང་ཚོར་བརྗོད་བཞིན་བྱས་ནའང་འགྲིགས། གཞན་དག་ཤོད་རྒྱུ་མི་འདུག བློ་བདེ་པོ་བྱས་ནས་སྡོད། ཚང་མས་ཧུར་ཐག་བྱེད་དགོས། སྙིང་རྗེ་དགེ་ཕྲུག་དེ་གཉིས། གཅིག་བྱས་ནས་ཐའེ་ཝན་ལ་འགྲོ་རྒྱུའི་འཆར་གཞི་ཡོད་པས་རྒྱ་སྐད་ཀྱི་སྐད་སྒྱུར་གཅིག་ཆིབས་ཞབས་ཁོངས་མིང་ཐོའི་ནང་ལའང་བཀོད་ཡོད། རྒྱ་སྐད་སྐད་སྒྱུར་གྱི་ཚོད་དེ་སྣང་དག་མེད་བསམ་པ་ལྟ་བུ་དེ་ཡང་ལག་པ་བཅག་པ་ལྟ་བུ་ཆགས་སོང༌། ཐབས་ཤེས་མི་འདུག

ག༽ དོལ་རྒྱལ་བའི་བྱ་ངན་དང་། རྒྱ་གཞུང་གི་གླེང་བརྗོད།

གནས་ཚུལ་དེ་ནི་མི་མང་པོ་ཞིག་གིས་དོལ་རྒྱལ་བསྟེན་གསོལ་བྱེད་མཁན་ཁོང་ཚོའི་གྲས་ལ་དོགས་པ་བྱེད་ཀྱི་ཡོད། གྲི་རྒྱག་མཁན་གྱི་ཤིན་ཏུ་རྨོངས་པ་རང་རེད། ཉོན་མོངས་ཆེས་རགས་པའི་གཞན་དབང་དུ་འགྲོ་བ་དེ་ཇི་འདྲའི་ཐབས་སྐྱོ་པོ་དང་། སྙིང་རྗེ། སྙིང་རྗེའི་ཡུལ་རང་རེད། འདིར་སྨོན་ལམ་ཚོགས་རན་པ་རེད། དེ་བཞིན་བཀའ་ཆོས་ཡོད་སྟབས་ཕྱོགས་མཐའ་ནས་ཡོང་མཁན་གང་འཚམ་ཡོད་མདོག་ཁ་པོ་རེད། དེ་ཚོར་དོན་དག་མེད་པའི་བསུན་པོ་བཟོ་བ་ལྟ་བུ་བྱས་ཀྱང་གཏན་ནས་ཡག་པོ་མི་འདུག སྡུག་པ་ལྟ་བུ་ཡོང་སྲིད་པ་ཡིན་སྟབས། ཉེན་སྲུང་གཟབ་གཟབ་བྱེད་དགོས་པ་ལས། རྐྱེན་ངན་གྱི་གནས་ཚུལ་ཞིག་ལྷགས་པ་རྒྱུ་མཚན་དུ་བྱས་ཏེ་བོད་པ་བྱིངས་ལ་བརྡབ་གསིག་འགྲོ་གཞི་ལྟ་བུ་བྱས་ན། ཕྱོགས་གཅིག་ནས་བསམ་བློ་བཏང་ན་བསམ་བཞིན་དུ་བྱེད་མཁན་ཁོང་ཚོའི་གྲས་ཀྱི་འདོད་དོན་འགྲུབ་ཀྱི་རེད། ང་ཚོས་གཟབ་གཟབ་བྱེད་དགོས།

དཔེར་ན། སེར་སྨད་སྤོམ་པོ་ར་དང༌། དགའ་ལྡན་དགོན་པར་ཆ་བཞག་ན། དམངས་རྣམས་འབྲེལ་བ་མེད་དམ་འགྲོ་བསམ་གྱི་འདུག འགའ་ཞིག་གིས་རྨོངས་ཞེན་བྱས་ཏེ་སྨྱོ་མཆོངས་བརྒྱབ་པ་ལས་གང་ཡང་མེད། ང་རང་ཚོས་དགའ་ལྡན་པ་ཟེར་བ་དང༌། ཤར་རྩེ་ཟེར་བ། སེར་སྨད་ཟེར་བ་ལྟ་བུ་བརྗོད་ན་གཏན་ནས་ཡག་པོ་མེད། བསམ་བློ་བཏང་ན་ཁོ་རང་ཚོ་སྤྱི་བྱིངས་ངོ་ཚ་སྟེ་བསྡད་ཡོད་ངེས་ལས། དེ་ལྟར་རྩ་བ་ནས་ཡོད་ཀྱི་མ་རེད། རེ་ཟུང་ཡོང་སྲིད་པ་རེད། དེ་དག་གི་ཁུངས་གཅིག་ཡིན་པ་རྒྱུ་མཚན་དུ་བྱས་ཏེ་སྤྱི་ཡོངས་ཁོའི་ཐོག་ལ་རང་ཕྱོགས་དང༌། གཞན་ཕྱོགས་ཟེར་བ་ལྟ་བུ་བྱས་ན་གཏན་ནས་མི་འགྲིགས།

ལྷག་པར་ཁོ་རང་ཚོ་བློ་ཕམ་ཡོང་གཞི་དང༌། བཟོད་མ་བདེ་བ་ལྟ་བུ་བྱུང་ན། བོད་པ་ནང་ཁུལ་དཀྲོག་རྐྱེན་ལ་འགྲོ་རྒྱུ་དང༌། ཆེ་སར་ཆ་བཞག་ན་རྒྱ་མིར་དགོས་རྒྱུ་དེ་ཆགས་ཀྱི་རེད། རྒྱ་མིས་གོ་སྐབས་འདི་བཟུང་སྟེ་ཉེ་ཆར་རྒྱ་མིའི་མི་མང་ཉིན་རེའི་ཚགས་པར་ནང་ལ་ངས་དོལ་རྒྱལ་སྐོར་ལ་དམ་བསྒྲགས་བྱེད་ཀྱི་ཡོད་ལུགས་གླེང་བརྗོད་བྲིས་ལུགས་གོ་ཐོས་བྱུང༌། རྒྱ་མིས་འགན་ཆེན་པོ་ཞིག་བརྩི་གི་ཡོད། སྐྱིད་པོ་འདྲ་བྱུང་མེད་དམ། རྒྱ་མི་ལྐུག་པ་ཚོས་ཤེས་ཀྱི་མེད། ང་རང་ཚོས་དོན་དག་མེད་པའི་བརྡབ་ཤོག་དཀྲོག་རྐྱེན་ལྟ་བུ་བྱུང་ན་ཡག་པོ་མེད་པས། གཟབ་གཟབ་བྱེད་ཨང་། རྒྱུ་མཚན་ཁྱོན་ཡོངས་ནས་བསམ་བློ་མ་བཏང་བར། རང་དགར་ང་རྒྱལ་ལྟ་བུ་བྱས་ན་དགེ་མཚན་གང་ཡང་མེད། ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༦ ཚེས་ ༢༥ ཉིན་དྷ་སྟེང་བོད་ཁྱིམ་དགེ་འོས་སློབ་སྦྱོང་ཐོན་པ་རྣམས་ལ་སྩལ་བའི་བཀའ་སློབ།

ཀ༽ ལག་ལེན་གྱི་གོ་བརྡ་དང་། རྣམ་འགྱུར་གྱི་མིག་དཔེ།

༼ཐོག་མར་གནས་ཚུལ་འགའ་ཤས་བཀའ་འདྲི་གནང་།༽

འདིའི་ནང་གྲྭ་པ་དང་ཨ་ནེ་མེད་པ་འདྲ། ཡེ་ཤུའི་ཆོས་པ་གྲྭ་པ་དང་ཨ་ནེའི་ནང་ནས་དགེ་རྒན་བྱེད་མཁན་དང་། ཤེས་ཡོན་ནང་ལ་ཞབས་ཞུ་སྒྲུབ་མཁན། འཕྲོད་བསྟེན་ནང་ལ་ཞབས་ཞུ་སྒྲུབ་མཁན་མང་པོ་ཞིག་ཡོང་གི་འདུག ཚང་མར་བཀྲ་ཤིས་བདེ་ལེགས་ཞུ་གི་ཡིན། ཁྱེད་རང་ཚོ་ནས་རིགས་གཅིག་སློབ་སྦྱོང་ཐོན་པ་དང་། རིགས་གཅིག་མུ་མཐུད་དེ་སློབ་སྦྱོང་བྱེད་མཁན་ཡིན་པ་རེད། གང་ལྟར་གསར་རྙིང་ཚང་མར་ཐུགས་རྗེ་ཆེ་ཟེར་གྱི་ཡིན།

ད་ལྟ་སློབ་ཚན་གཙོ་བོ་ཚན་རིག་དེ་དག་བོད་སྐད་ཀྱི་ནང་དུ་སློབ་རྒྱུ་ཡིན་ཅིང་། ལོ་གཅིག་ང་ཚོ་བུ་གསོ་ཁང་ལ་དུས་ཆེན་ཞིག་གི་སྐབས་སུ་འཁྱུག་ཙམ་ལྟ་སྐོར་ལ་འགྲོ་དུས། ཕྲུ་གུ་ཚོར་ཚན་རིག་གི་སློབ་ཚན་བོད་སྐད་ནང་བསླབས་པའི་མིང་ཚིག་གསར་པ་དེ་དག་ངོས་ནས་ཤེས་ཀྱི་མེད་པས་ངོས་རང་ཡིད་དབང་འཕྲོག་བྱུང་། ཤིན་ཏུ་ཡག་པོ་རེད་བསམ་པ་དྲན་བྱུང་། དཔེར་ན། རྒྱ་གར་ནང་ལ་ཆ་བཞག་ན། ང་ཚོའི་མི་ཐོག་གཞོན་སྐྱེས་གསར་པ་རྣམས་སློབ་གྲྭ་མ་འགྲིམས་པ་ཧ་ལམ་མེད་པ་ལྟ་བུ་ཡིན། མ་འོངས་པ་ལ་འདི་ལྟར་སློབ་གྲྭ་ཐོན་ཡོང་དུས་གང་ལྟར་མི་ཐོག་ཡོངས་རྫོགས་ཚན་རིག་གི་མིང་ཚིག་དོན་དག་གསར་པ་རྣམས་བོད་སྐད་ཀྱི་མིང་ཚིག་གི་ཐོག་ནས་ཤོད་རྒྱུ་ཡོད་པ་ཆགས་ཡོང་སྐབས། བོད་པའི་སྐད་ཡིག་འདི་རང་བཞིན་གྱིས་ཕྱུག་ཏུ་ཕྱུག་ཏུ་འགྲོ་རྒྱུ་ཧ་ཅང་ཡག་པོ་རེད། མདོ་དོན། ང་རང་ཚོ་ཤེས་ཡོན་ཟེར་བ་འདི་ཤིན་ཏུ་གལ་ཆེན་ཡིན་པ་ཚང་མས་ཤེས་གསལ་རེད།

ལྷག་པར་དུ་ང་རང་ཚོ་སོ་སོའི་ལུང་པ་བྲལ། འགྱེལ་ས་ནས་ལངས་ཨེ་ཐུབ་མི་ཐུབ་བལྟ་རྒྱུའི་ལས་འགན་ཡོད་མཁན་གྱི་མི་ཞིག་ཆགས་བསྡད་ཡོད། ང་ཚོ་འགྱེལ་ས་ནས་ཡར་ལངས་ཟེར་བ་དེ་འཛིང་རེས་བཏང་། གསོད་རེས་བཏང་སྟེ་ལངས་རྒྱུའི་སྐད་ཆ་མ་རེད། ང་ཚོས་འཚེ་མེད་ཞི་བའི་ལམ་ལ་བརྟེན་ནས་བདེན་པ་བདར་ཏེ། ང་ཚོ་འགྱེལ་ས་ནས་ལངས་ཐུབ་པ་ཞིག་བྱེད་དགོས་ཀྱི་ཡོད།

དྲང་པོས་གཞུང་བསྲངས་ཤིང་། བདེན་པ་བདར་བའི་ཐོག་ནས་འཐབ་རྩོད་བྱེད་པ་ལ་ཤེས་བྱ་ཡོན་ཏན་དགོས་པ་དང་། ལྷག་བསམ་དགོས་པ་རེད། ལྷག་བསམ་མེད་ན་ཡོན་ཏན་ཇི་ཙམ་ཡོད་ཀྱང་ངོ་མཚར་ཆེ་རྒྱུ་དེ་ཙམ་མེད། ཡོན་ཏན་དེ་ཕན་པའི་རང་བཞིན་ཅན་ལ་འགྲོ་གི་ཡོད། གནོད་པའི་རང་བཞིན་ཅན་ལ་འགྲོ་གི་ཡོད་མི་ཤེས་པ་རེད།

དེ་བཞིན་དུ་ལྷག་བསམ་རྣམ་པར་དག་པ་ཞིག་ཡོད་ནའང་ཤེས་བྱ་ཡོན་ཏན་མེད་ན། མ་ལག་རྡུམ་མའི་བུ་ཆུས་ཁྱེར་ན་བྱེད་ཐབས་མེད་པ་བཞིན་ཡོང་རྒྱུ་རེད། དངོས་གནས་དྲང་གནས་སྲོག་བློས་བཏང་བསམ་པའི་ལྷག་བསམ་ཡོད་ནའང་རྣམ་དཔྱོད་ཀྱི་ཤེས་ཡོན་མེད་ན་བྱེད་ཐབས་གང་ཡང་མེད། ང་རང་ཚོ་བོད་པ་ཕལ་ཆེ་བ་ལ་རང་བཞིན་གྱིས་ལྷག་བསམ་ཞིག་ཡོད་པ་རེད། ཞེན་ཁོག་དང་ལྷག་བསམ་འདྲེས་མ་ཞིག་ཡོད་པ་རེད། དེའི་ཐོག་ལ་ཤེས་བྱ་ཡོན་ཏན་གྱི་ལག་མ་ཐོགས་པ་ཞིག་དགོས་རྒྱུ་དེ་གལ་ཆེན་པོ་ཆགས་ཡོད་སྟབས། བོད་པའི་ཤེས་ཡོན་ཡར་རྒྱས་གཏོང་རྒྱུ་འདི་ཤིན་ཏུ་གལ་ཆེན་པོ་རེད།

ཤེས་ཡོན་ཡར་རྒྱས་གཏོང་བ་ལ་གཏོང་སྟངས་དེ། དེང་དུས་ཀྱི་ནུབ་ཕྱོགས་པའི་ཤེས་ཡོན་ཁོ་ནའི་ཐོག་ལ་ཕྱིན་ནའང་མི་འགྲིགས། མི་རིགས་ཀྱི་ཁྱད་ཆོས་ཐོན་པ་ཞིག་དང་། མི་རིགས་ཀྱི་རྣམ་པ་ཐོན་པ་ཞིག་དགོས་ཀྱི་ཡོད། གཙོ་བོ་ང་རང་ཚོ་བོད་མི་རིགས་ཡིན། ལོ་རྒྱུས་དང་སོ་སོའི་སྐད་ཡིག་གིས་ཤན་ཕྱེ་བའི་བོད་པ་ཟེར་བ་ཟུར་གསལ་ཞིག་ཡོད། མི་རིགས་ཟུར་གསལ་དུ་ཐོན་པའི་ཁྱད་ཆོས་གཙོ་བོ་སོ་སོའི་སྐད་ཡིག་ཐོག་ནས་ཡོང་གི་ཡོད། ང་ཚོ་བོད་པའི་སྐད་ཡིག་འདི་ནང་ཆོས་དང་འབྲེལ་བའི་ལྟ་བ་དང་། གྲུབ་མཐའི་ཐོག་ལ་ཤིན་ཏུ་ཕྱུག་པོ་ཆགས་བསྡད་ཡོད།

དེང་སང་སངས་རྒྱས་ཀྱི་ཆོས་གཏིང་ཟབ་སློབ་སྦྱོང་བྱེད་དགོས་བྱུང་ན་བོད་པའི་སྐད་ཡིག་ལ་མགོ་བཏགས་ན་མ་གཏོགས་ཧ་ལམ་མེད་པ་ལྟ་བུ་གསལ་པོ་ཡོད། ནུབ་ཕྱོགས་རྒྱལ་ཁབ་ཚོའི་ནང་ནས་ནང་པ་སངས་རྒྱས་པའི་ཆོས་ཀྱི་གོ་བ་གཏིང་ཟབ་འཚོལ་མཁན་ཞིག་ཡིན་ན། བོད་ཀྱི་ནང་ཆོས་ཀྱི་ཐོག་ནས་སློབ་རྒྱུ་དེ་ཡག་ཤོས་མཐོང་གི་ཡོད་པ་རེད། བོད་ཀྱི་ནང་ཆོས་སློབ་སྦྱོང་གཏིང་ཟབ་བྱེད་དགོས་ན་བོད་པའི་སྐད་ཡིག་མ་ཤེས་ཐབས་མེད་ཡིན་པས། དེང་སང་བོད་ཀྱི་ནང་ཆོས་ལ་དོ་སྣང་ཡོད་མཁན་མི་མང་པོ་ཞིག་གིས་བོད་པའི་སྐད་ཡིག་ལ་གཞི་ནས་དོ་སྣང་བྱེད་ཀྱི་འདུག ང་རང་ཚོའི་སྐད་ཡིག་འདི་གཞི་རྩའི་ཕྱུག་པོ་ཞིག་ཡིན་ན་ཡང་། རིག་གསར་སྡེ་ཚན་མང་པོ་ཞིག་གི་ནང་ལ་དེ་སྔ་ཕན་ཆད་བེད་སྤྱོད་བྱེད་མྱོང་མེད་པའི་དབང་གིས་བོད་པའི་སྐད་ཡིག་ཡར་རྒྱས་མ་ཕྱིན་པར་བསྡད་ཡོད་པ་རེད།

གོང་དུ་བརྗོད་པ་བཞིན། རྒྱ་གར་ནང་ལ་འཛིན་གྲྭ་ལྔ་པ་བར་སློབ་ཚན་ཚང་མ་བོད་སྐད་ནང་སློབ་རྒྱུའི་སློབ་དེབ་བཟོས་འདུག ཁྱེད་རང་ཚོ་བོད་ཡིག་གཙོ་དོན་དུ་བྱས་ནས་དགེ་རྒན་འོས་སྦྱོང་བྱས་པ་ཡག་པོ་བྱུང་འདུག བོད་པའི་ཕྲུ་གུ་ཚོར་སོ་སོའི་མི་རིགས་ཀྱི་ཁྱད་ཆོས་ཚང་བའི་ཐོག་ནས། དེང་དུས་ཀྱི་ཤེས་ཡོན་ཆ་ཚང་བ་ཡོད་པའི་ལྷག་བསམ་ཅན་གྱི་བོད་པ་ཞིག་ཡོང་བ་ལ། དགེ་རྒན་ཤིན་ཏུ་གལ་ཆེན་པོ་ཡིན། ངོས་ནས་ནམ་རྒྱུན་ཞུས་པ་བཞིན། དགེ་རྒན་གྱི་ངོས་ནས་ཕྲུ་གུ་ཚོར་སློབ་ཚན་ངོ་སྤྲོད་ཐུབ་ཙམ་མ་ཡིན་པར། ཕྲུ་གུའི་བསམ་བློའི་ནང་ལ། ལྷག་བསམ་དང་། བྱམས་བརྩེ་ལྡན་པའི་ལྷག་བསམ་ཟེར་བ་དེ་གང་འདྲ་ཞིག་ཡིན་པ་དགེ་རྒན་ཚོའི་སྤྱོད་ལམ་གྱི་ཐོག་ནས་ཕྲུ་གུ་ལ་ངོ་སྤྲོད་བྱེད་དགོས་པ་འདི་ཤིན་ཏུ་གལ་ཆེན་པོ་འདུག དཔེར་ན། ངས་མི་གཞན་ལ་བྱམས་བརྩེ་བྱེད་དགོས་པ་དང་། མི་བཟང་པོ་བྱེད་དགོས་ཞེས་བརྗོད་པ་བཞིན། ང་རང་གི་ངོས་ནས་ཉམས་ལེན་བྱེད་ཀྱི་ཡོད་པའི་ཁུལ་ཡིན། དེ་འདྲའི་ཐོག་ནས་ཕྲན་བུ་ཕན་ཐོགས་ཡོང་གི་འདུག

དེ་དེ་བཞིན་བྱས་ནས། ཁྱེད་རང་ཚོའི་ངོས་ནས་ཀྱང་། བོད་ཕྲུག་གཅིག་ལ་སློབ་སྦྱོང་སྤྲོད་པའི་སྐབས་སུ། ལྷག་བསམ་ཅན་གྱི་བོད་པ་ཞིག་དང་། ཤེས་ཡོན་ཅན་གྱི་བོད་པ་ཞིག་བྱེད་དགོས་ཞེས་བརྗོད་དུས་སོ་སོ་རང་ཉིད་ཀྱིས་ལྷག་བསམ་ཟེར་བའི་ཚིག་གཉིས་པོ་དེ་ཤོད་ཐུབ་པ་ཙམ་མ་ཡིན་པར། སོ་སོ་རང་ཉིད་ཀྱི་ལག་ལེན་ཐོག་ནས་ལྷག་བསམ་གྱི་རྣམ་དཔྱོད་དང་། ལྷག་བསམ་གྱི་རྣམ་འགྱུར་མིག་དཔེ་བསྟན་ཏེ། ཕྲུ་གུ་ཚོར་གོ་བརྡ་སྤྲོད་ཐུབ་པ་ཞིག་བྱེད་དགོས་རྒྱུ་དེ་ཤིན་ཏུ་གལ་ཆེན་པོ་རེད།

ཁ༽ ལྷག་བསམ་གྱི་བོད་ཕྲུག་དང་། ལག་ལེན་གྱི་ངོ་སྤྲོད།

དེང་སང་འཛམ་བུ་གླིང་འདིའི་སྒང་གི་ལུང་པ་ཡར་རྒྱས་ཕྱིན་པ་མང་པོའི་ནང་ལ། ཤེས་བྱ་ཡོན་ཏན་གྱིས་ཕོངས་པ་མེད། ཤེས་བྱ་ཡོན་ཏན་ག་ཚོད་ཡོད་ཀྱང་ཧ་ལས་རྒྱུ་གང་ཡང་མི་འདུག སྤྱི་ཚོགས་ནང་གསོད་རེས་གཏོང་བ་དང་། མགོ་སྐོར་གཏོང་བ། ཁྲམ་པ་ཤོད་རྒྱུ་དེ་ཚོ་རྫོགས་རྒྱུ་མེད་པ་ཆུའི་གཉེར་མ་ནང་བཞིན་ཡོང་གི་ཡོད། ཤེས་བྱ་ཡོན་ཏན་གཅིག་པུ་ལས་མེད་ན། དེས་མི་མགོ་གྲུང་པོ་བཟོ་རྒྱུ་དང་། མི་ལ་མགོ་སྐོར་གཏོང་རྒྱུ། རྒྱབ་མདུན་ངོ་ལྐོག་བྱེད་སྟངས་ཀྱི་སློབ་སྦྱོང་སྤྲོད་པ་ལྟ་བུ་ཞིག་ཆགས་སྲིད་པ་ཡིན། དེ་འདྲ་ཡིན་སྟབས་དགེ་རྒན་ཚོའི་ངོས་ནས། ཕྲུ་གུ་ཚོ་ལྷག་བསམ་ཅན་ཞིག་ཡོང་ཐབས་ལ་རང་ཉིད་ཀྱི་ལག་ལེན་ཐོག་ནས། སོ་སོ་རང་ཉིད་དཔེ་མཚོན་དུ་བྱས་ཏེ་ཕྲུ་གྲུ་ཚོར་ངོ་སྤྲོད་བྱེད་དགོས་པ་འདི་ཧ་ཅང་གལ་ཆེན་པོ་རེད་བསམ་པ་དྲན་གྱི་འདུག

དཔེར་ན། ཆོས་ཕྱོགས་ལ་ཆ་མཚོན་ན། བླ་མ་དང་སློབ་མ་ཟེར་དུས་བླ་མ་ལ་སློབ་མས་ཡར་བརྩི་བཀུར་བྱེད་དགོས་པ་ཞིག་དང་། བླ་མའི་ངོས་ནས་ཡིན་ནའང་སློབ་མས་བརྩི་བཀུར་བྱེད་པ་དེའི་ཐོབ་ཐང་ལོས་ཡོད་བསམ་པ་ལྟ་བུའི་བག་ཆགས་ཤིག་ཡོང་གི་ཡོད། ཕྱོགས་གཅིག་ནས་བསམ་བློ་བཏང་ན་སློབ་མའི་ངོས་ནས་དེ་འདྲ་ཞིག་བྱེད་དགོས་ཀྱི་ཡོད་ཀྱང་། བླ་མའམ་དགེ་རྒན་རང་གི་ངོས་ནས་བསམ་བློ་དེ་འདྲ་གཏོང་རྒྱུ་མེད།

དཔེར་ན། དབུ་མ་བཞི་བརྒྱ་པའི་ནང་གསུངས་པ་བཞིན་རེད། སློབ་མ་ཟེར་བ་ནི། མི་ཤེས་པ་ཞིག་གཞི་ནས་ཤེས་པའི་དོན་དུ་སློབ་མཁན་ཞིག་ཡིན་པ་དང་། བླ་མ་ནི། མ་ཤེས་མཁན་གཅིག་ལ་སློབ་སྟོན་བྱེད་མཁན་ཞིག་ཡིན་པས། དགེ་རྒན་དེས་སློབ་མ་ལ་ཕས་བུ་བསྐྱངས་པ་བཞིན་སྐྱོང་དགོས་པ་ལས། མཐོང་ཆུང་བྱེད་པ་དང་། དབང་ཡོད་ཤོད་རྒྱུའི་ཐོབ་ཐང་ཡོད་པ་ལྟ་བུའི་བསམ་བློ་གཏོང་རྒྱུ་མེད་ཅེས་དབུ་མ་བཞི་བརྒྱ་པའི་ནང་ཐོན་ཡོང་གི་འདུག

མིང་རང་ལ་སློབ་མ་ཟེར་བ་བཞིན། ཁོས་མ་ཤེས་པ་ཞིག་སློབ་མཁན་ཡིན་སྟབས། ཁོ་སྐྱབས་མེད་མགོན་མེད་ཅིག་ཆགས་བསྡད་ཡོད། སློབ་མཁན་གྱི་ངོས་ནས་དེ་ལ་སྐྱབས་སྟོན་མཁན་ལྟ་བུ་ཞིག་ཆགས་ཡོད་སྟབས་ལྷག་བསམ་དང་བྱམས་བརྩེའི་ཐོག་ནས་བསྐྱངས་དགོས་པ་དེ་དངོས་གནས་རེད། སོ་སོ་དགེ་རྒན་ཡིན་བསམ་སྟེ། ཕྲུ་གུར་མཐོང་ཆུང་བྱེད་པ་དང་། ཉེས་རྡུང་གཏོང་བ། ཁ་རྡུང་གཏོང་བ་སོགས་བྱེད་མི་འོས། ཕྲུ་གུར་བསླབ་བྱ་བརྒྱབ། ཐབས་ཤེས་བྱས། ཕན་པའི་བསམ་པའི་ཐོག་ནས་བསླབ་བྱ་ཡང་ཡང་བརྒྱབ་ནའང་བསླབ་བྱ་མ་ཉན་མཁན་སྤྱོད་པ་ལོག་མཁན་ཡོད་ན། སྐབས་སྦྱར་ཕྲན་བུ་གཤེ་གཤེ་གཏོང་དགོས་ཀྱི་ཨེ་ཡོད། སྡིགས་ར་སྤྲོད་དགོས་ཀྱི་ཨེ་ཡོད། དེ་ནི་གནས་ཚུལ་ཐ་དད་རེད།

གཞན་སྤྱིར་བཏང་དགེ་རྒན་གྱི་ངོས་ནས་དགེ་ཕྲུག་ལ་བལྟ་སྟངས་དེ་དངོས་གནས་སོ་སོའི་ཕྲུ་གུ་ནང་བཞིན། ཕར་གཅེས་པོ་བྱས་ནས་སྐྱོང་བ་དང་། བཀུར་བ་མ་གཏོགས། སོ་སོ་ཁོ་ལས་ལྷག་པ་ཞིག་ཡིན་བསམ་པའི་བསམ་བློ་གཏོང་རྒྱུ་མེད། དེ་ཧ་ཅང་གལ་ཆེན་པོ་རེད་བསམ་པ་དྲན་བྱུང་། གང་ལྟར་ཕྲུ་གུ་སློབ་ཕྲུག་ཚོ་གང་འདྲ་ཞིག་ཡོང་དང་མ་ཡོང་ཟེར་བ་དེ་དགེ་རྒན་ལ་རག་ལས་པ་ཡིན་སྟབས། དགེ་རྒན་གྱིས་དུས་རྒྱུན་དུ་སྐད་ཆ་ཤོད་སྟངས། རྣམ་འགྱུར་སྟོན་སྟངས། ལྷག་བསམ་གྱི་བསམ་བློའི་འཁྱེར་སོ། ཕྲུ་གུ་དེའི་མ་འོངས་པའི་མི་ཚེ་སྐྱེལ་སྟངས་ཀྱི་ལས་འགན་དགེ་རྒན་སོ་སོས་བླངས་ཏེ་སེམས་འཁུར་བྱེད་རྒྱུ་གལ་ཆེན་པོ་འདུག

ག༽ དགེ་རྒན་གྱི་གལ་གནད་དང་། ཆོས་སྲིད་ཀྱི་ལས་དོན།

ང་རང་ཚོ་ཆོས་ཀྱི་ཐོག་ནས་བཤད་ན། ཁྱེད་རང་ཚོ་འཛིན་གྲྭ་གཅིག་ནང་གི་དགེ་རྒན་ཡིན་པས་འཛིན་གྲྭ་དེའི་ནང་ཡོད་པའི་ཕྲུ་གུ་དེ་ཚོ་དང་མཉམ་དུ་ལོ་གཉིས་གསུམ་ག་ཚོད་གཤིབ་དགོས་ཀྱང་། གཤིབས་པའི་རིང་དེ་ལ་ཕྲུ་གུ་དེའི་མི་ཚེ་ཙམ་དུ་མ་ཟད། ཇི་སྲིད་སངས་རྒྱས་ཀྱི་ས་ལ་མ་འཁོད་བར་གྱི་ལམ་ཕྱོགས་སྟོན་མཁན་ཞིག་ཆགས་ཡོད། སོ་སོའི་ངོས་ནས་བླ་མའི་མིང་མེད་ཀྱང་དོན་ངོ་མའི་ཆ་ནས་སོ་སོའི་འཛིན་གྲྭའི་ནང་ཡོད་པའི་ཕྲུ་གུ་དེ་དག་ཚེ་རབས་ནས་ཚེ་རབས་བདེ་བ་ནས་བདེ་བར་བགྲོད་ཐུབ་པའི་ལམ་སྟོན་བྱེད་རྒྱུའི་ལས་འགན་ཡོད་ཅེས་ངས་རྟག་པར་ཤོད་ཀྱི་ཡོད། དེང་སྐབས་ཕ་མས་བླ་མ་བྱེད་རྒྱུ་དེ་གལ་ཆེ་བ་ལས། ཆོས་ཁྲིའི་སྟེང་ལ་སྡོད་མཁན་བླ་མ་དེ་གལ་ཆེན་པོ་མི་འདུག་ཟེར་གྱི་ཡོད།

ཕ་མ་སོ་སོ་ཆོས་དད་ཡོད་མཁན། ནང་ཆོས་ཤེས་མཁན་ཞིག་བྱུང་ན། ཕ་མ་དེ་ཡིས་ཕྲུ་གུར་བསླབ་བྱ་རྒྱག་ཐུབ་རྒྱུ་དང་། ཁྱིམ་ཚང་དེའི་ནང་ལ་ཆོས་ཀྱི་ཚོར་བ་ཡོད་པ་ཞིག་དང་། ནང་ཆོས་ཀྱི་བྲོ་བ་ཡོད་པ་ཞིག་ཡོང་གི་རེད། ཁྱིམ་ཚང་དེའི་ནང་ནས་འཚར་ལོངས་བྱུང་བའི་ཕྲུ་གུ་དེ་རྣམས་རང་ཤུགས་ཀྱིས་ཆོས་ལ་བག་ཆགས་བསད་ཡོང་མཁན་ཞིག་ཡོང་གི་རེད། ཁྱིམ་ཚང་ནང་གི་ཕ་མ་གཉིས་ལ་ཆོས་ཀྱི་དྲི་མ་རྩ་བ་ནས་མེད་མཁན་ཞིག་གི་ཕྲུ་གུ་དེ་ག་ལེར་ཆོས་ལ་དད་པ་ཡོང་བ་བཟོ་རྒྱུ་དང་། མཇུག་ཏུ་ཁྲིའི་སྒང་ལ་སྡོད་མཁན་བླ་མ་ཞིག་བཟོ་རྒྱུ་དེ་ཧ་ཅང་ཁག་པོ་རེད། གང་ལྟར་ཕ་མ་ཚོས་ཁྱིམ་ཚང་ནང་ལ་སོ་སོའི་ཕྲུ་གུའི་མི་ཚེ་གཅིག་དང་། མི་ཚེ་གཅིག་ལས་ལྷག་པའི་ཚེ་རབས་ནས་ཚེ་རབས། ཕྲུ་གུའི་མདུན་ལམ་ཕ་མས་ལམ་སྟོན་བྱེད་ཐུབ་པ་ཞིག་དང་། སེམས་འཁུར་ལེན་དགོས།

འཛིན་གྲྭའི་ནང་སླེབས་དུས་དགེ་རྒན་ཚོས་ཕྲུ་གུ་དེའི་མི་ཚེའི་འགྲོ་སྟངས་ཤེས་པ་ཙམ་དུ་མ་ཟད། ང་ཚོ་ནང་པ་གཅིག་གི་ངོས་ནས་བཤད་ན། མ་འོངས་པ་ལ་མཁས་གྲུབ་གཉིས་ལྡན་གྱི་བླ་མ་ཞིག་གི་སློབ་མ་ཡག་པོ་ཞིག་ཆགས་ཐུབ་པའི་བཟོ་ལྟ་ཁྱེད་རང་ཚོའི་དུས་ཚོད་ནས་བཟོ་དགོས་རེད། ཕྲུ་གུ་གཡག་ཆེན་ཆོས་ལ་དད་པ་མེད་མཁན། གང་བྱུང་མང་བྱུང་བྱེད་མཁན་ཞིག་མཇུག་ཏུ་མཁས་གྲུབ་གཉིས་ལྡན་གྱི་བླ་མ་ཞིག་འཕྲད་ནའང་ཡོང་ཐུབ་རྒྱུ་ཧ་ཅང་ཁག་པོ་རེད། བཟོ་བཅོས་རྒྱག་རྒྱུ་ཁྱེད་རང་ཚོའི་ལག་པ་རེད་འདུག ཧ་ཅང་གལ་ཆེན་པོ་རེད།

དམ་པའི་ཆོས་དང་། འཇིག་རྟེན་སྲིད་ལུགས་གང་གི་ཐོག་ནས་བཤད་ཀྱང་། གང་ལྟར་འཕྲལ་ཕུགས་གང་གི་ཆ་ནས་བརྩིས་པ་ཡིན་ནའང་སློབ་གྲྭའི་དགེ་རྒན་ཚོ་ཤིན་ཏུ་གལ་ཆེན་པོ་འདུག ཁྱེད་རང་ཚོར་དཀའ་ངལ་ཡོང་གི་རེད། ཕྲུ་གུ་ཚོས་ཤེས་ལ་མ་ཤེས། འགའ་ཤས་ཀྱིས་གཤིས་ཀ་དང་། སྤྱོད་པ་སློག་སྐབས་ཁྱེད་རང་ཚོར་དཀའ་ངལ་ཡོང་ངེས་ཡིན་ནའང་། སོ་སོས་དངོས་གནས་སངས་རྒྱས་ཀྱི་བསྟན་པའི་ཞབས་འདེགས་སྒྲུབ་ཀྱི་ཡོད་བསམ་པ་ཞིག་དང་། སོ་སོས་བསོད་ནམས་གསོག་གི་ཡོད་བསམ་པའི་ཐོག་ནས་ཧུར་ཐག་ཡག་པོ་བྱེད་དགོས།

ཕོགས་ལ་བལྟས་ནས་ལས་ཀ་བྱས་པ་ལྟ་བུ་དང་། གཞན་དག་ལས་ཀར་འགྲོ་ས་མེད་པར་དགེ་རྒན་བྱས་པ་ལྟ་བུའི་བསམ་བློ་གཏོང་རྒྱུ་མེད། སློབ་གྲྭའི་ཤེས་ཡོན་གྱི་ཐོག་དང་། མིའི་རྣམ་དཔྱོད་ཤེས་བྱ་ཡོན་ཏན་གྱི་སློབ་དཔོན་བྱེད་རྒྱུ་འདི་སོ་སོའི་ཆོས་རབ་ཏུ་རྣམ་འབྱེད་ཀྱི་ཤེས་རབ་གོང་ནས་གོང་དུ་འཕེལ་བའི་ཉེར་ལེན་གྱི་རྒྱུ་གཙོ་བོ་ཞིག་ཆགས་ཡོང་གི་ཡོད། དཔེ་ཆའི་ནང་ལ་ཆོས་བཤད་པའི་ཕན་ཡོན་བརྗོད་སྐབས་མི་ལ་ཕར་ཆོས་བཤད་དེ་སློབ་མ་ལ་ཅི་ཙམ་ཆོས་རབ་ཏུ་རྣམ་འབྱེད་ཀྱི་ཤེས་རབ་འཕེལ་བ་དེའི་ཚོད་ཀྱིས་བླ་མ་རང་ཉིད་ལ་ཤེས་རབ་འཕེལ་བར་བཤད་པ་དང་གཅིག་པ་རེད། ཁྱེད་རང་ཚོས་འཛིན་གྲྭའི་ནང་ལ་དགེ་རྒན་བྱས། ལྷག་བསམ་རྣམ་དག་གི་ཐོག་ནས་སློབ་ཁྲིད་ཡག་པོ་བྱས་ན། ཕྲུ་གུ་ཚོའི་རྣམ་དཔྱོད་ཤེས་རབ་གོང་ནས་གོང་དུ་འཕེལ་བ་དེའི་ཚོད་ཀྱིས་ཁྱེད་རང་ཚོའི་རྣམ་དཔྱོད་གོང་དུ་འཕེལ་བ་ཞིག་དང་། བསོད་ནམས་འཕེལ་བ་ཞིག་ཡོང་གི་རེད། དེ་ཡག་པོ་རེད།

ང༽ ནང་ཆོས་ཀྱི་རྨང་གཞི་དང་། ཐོབ་ཐང་ལ་ལོངས་སྤྱོད།

དགེ་རྒན་ཚོའི་ནང་ཁྱེད་རང་ཚོ་བུད་མེད་མང་པོ་ཡོད་པ་དེ་ཡག་པོ་རེད། ང་ཚོ་བོད་པའི་སྤྱི་ཚོགས་ནང་ལ་བུད་མེད་ལ་མཐོང་ཆུང་བྱེད་པ་སྤྱིར་བཏང་བྱས་ན་ཉུང་ཉུང་རེད། ལྟོས་ས་ལྟོས་འཇོག་གིས་དྲག་པ་རེད། ང་རང་ཚོའི་བོད་པའི་སྤྱི་ཚོགས་ནང་དེ་སྔ་ཡིན་ན་བུད་མེད་ཚོ་ཁྱིམ་ཚང་གི་ཨ་མ་བྱས་ནས་སྡོད་ཀྱི་ཡོད། དུས་ཚོད་འགྱུར་བ་ཡོང་གི་ཡོད་ལ། གཙོ་ཆེ་ཤོས་བཅོམ་ལྡན་འདས་རང་ཉིད་ཀྱིས་གཞི་རྩའི་ཐོག་ཕོ་མོ་གཉིས་ལ་ཐོབ་ཐང་འདྲ་མཉམ་གནང་ཡོད། ལྷག་པར་སྔགས་བླ་མེད་ཀྱི་སྐབས་སུ་བུད་མེད་ལ་དམིགས་བསལ་གྱི་ཐོབ་ཐང་དང་ཁྱད་ཆོས་གསུངས་ཡོད། ནང་པའི་ཆོས་ཀྱི་རྨང་གཞིའི་ཐོག་ནས་ཐོབ་ཐང་འདྲ་མཉམ་ཡོད་པ་ཞིག་ཡིན་སྟབས་ང་རང་ཚོ་བོད་རིགས་རང་གི་ངོས་ནས་ཐོབ་ཐང་འདྲ་མཉམ་ཡོད་པ་དེ་ལོངས་སྤྱོད་ཐུབ་པ་བྱེད་རྒྱུ་གལ་ཆེན་པོ་འདུག

ཁ་ཤས་ལ་ངོས་ནས་ཤོད་ཀྱི་ཡོད། སྐད་ལོག་བརྒྱབ་ནས་དོན་དག་གང་ཡང་ཡོང་རྒྱུ་མེད། ཐོབ་ཐང་འདྲ་མཉམ་ཡོད་པ་དེ་སོ་སོས་དངོས་སུ་ཆ་ཚང་ལོངས་སུ་སྤྱོད་ཐུབ་པ་བྱེད་དགོས། སོ་སོའི་ངོས་ནས་ཐོབ་ཐང་འདྲ་མཉམ་སྤྱོད་པའི་སྐབས་ལ་འགལ་རྐྱེན་བཟོ་མཁན་ཞིག་འདུག་ན། དེ་ང་ཚོས་སེལ་ཆོག་གི་རེད། དེ་ལ་ང་ཚོས་རྩོད་པ་བརྒྱབ་ཆོག་གི་རེད་ཅེས་ཤོད་ཀྱི་ཡོད། ང་རང་ཚོ་བོད་པའི་བུད་མེད་ཀྱི་ངོས་ནས་སློབ་གྲྭའི་དགེ་རྒན་མང་པོ་ཐོན་ཐུབ་པ་འདི་ཧ་ཅང་ཡག་པོ་རེད།

གོང་དུ་བརྗོད་པ་བཞིན་རྟེན་རབ་བྱུང་ཕོ་མོའི་དགེ་རྒན་མང་ཙམ་བྱུང་རོགས་རམ་བྱས་ན་ཧ་ཅང་ཡག་པོ་ཡོང་གི་རེད། ཐོག་མ་ང་ཚོའི་དགེ་རྒན་འོས་སྦྱོང་ཚུགས་སྐབས་ཨ་ནེ་གཉིས་ཡོད། བཅོ་བརྒྱད་ཁྲི་རིན་པོ་ཆེའི་སྐུ་མཆེད་ཨ་ནེ་དང་། དྲུང་ཆེ་ངག་དོན་གྱི་སྤུན་ཨ་ནེ་བཅས་གཉིས་ཡོད། དེ་ནས་ག་ལེར་ཨ་ནེ་མང་ཙམ་བྱུང་ན་བསམ་ཡང་། ཨ་ནེ་མང་པོ་ཐོན་ཐུབ་མ་སོང་། ཐུགས་རྗེ་ཆེ། ཧུར་ཐག་བྱེད་དགོས།

ཁྱེད་རང་ཚོ་མང་ཆེ་བ་ལོ་གཞོན་གཞོན་རེད། འདས་པའི་ལོ་སུམ་ཅུ་སོ་བརྒྱད་ང་ཚོ་བཙན་བྱོལ་བ་བྱས་པའི་རིང་ལ་ཁྱེད་རང་ཚོ་ཕྲུ་གུ་ནས་འཚར་ལོངས་བྱུང་། མི་ཚེའི་འགོ་ཚུགས་པ་རེད། ད་ཆ་གཞི་ནས་བོད་པའི་སྤྱི་ཚོགས་ནང་ལ་ཞབས་འདེགས་ཞུ་རྒྱུའི་འགོ་ཚུགས་ཏེ་ལས་ཀ་བྱེད་ཀྱི་ཡོད། ཁྱེད་རང་ཚོ་ལོ་གཞོན་གཞོན་ཡིན་སྟབས། གཅིག་བྱས་ན་མ་འོངས་པ་ལ་གཞིས་བྱེས་མཉམ་འཛོམས་ཤིག་གི་ཐོག་བོད་ནང་ལ་ཞབས་འདེགས་བསྒྲུབ་རྒྱུའི་གོ་སྐབས་ཡོང་སྲིད། ལྷག་པར་བོད་སྐད་ཀྱི་ཐོག་ནས་སློབ་ཚན་ཁྲིད་རྒྱུ་དེ་ཚོ་ཤིན་ཏུ་གལ་ཆེན་པོ་འདུག ང་ཚོ་རྒྱ་གར་ལ་བཙན་བྱོལ་བ་བྱས་ནས་བསྡད་པའི་རིང་ལ། ཕུགས་རྒྱང་རིང་པོའི་ཆ་ནས་བོད་ཀྱི་སྐད་ཡིག་ཤིན་ཏུ་གལ་ཆེན་པོ་ཆགས་ཀྱི་ཡོད།

འཕྲལ་སེལ་ཡིན་ན་བོད་ཡིག་ཐོག་ནས་སློབ་ཚན་བསླབས་པ་ལས། ཨིན་ཇིའི་སྐད་ཀྱི་ཐོག་ནས་སམ། ཡང་ན། ཧིན་དཱིའི་སྐད་ཀྱི་ཐོག་ནས་བསླབས་ན། ལམ་སང་འགྲོ་རྒྱུགས་ཆགས་ཡོང་གི་ཡོད། བོད་སྐད་ཀྱི་ཐོག་ནས་བསླབས་པ་དེ་ང་རང་ཚོ་བོད་པའི་སྤྱི་ཚོགས་ཆུང་ངུའི་ནང་མ་གཏོགས་འགྲོ་རྒྱུགས་མེད། འོན་ཀྱང་ང་རང་ཚོ་བཙན་བྱོལ་བ་བྱས་ནས་བསྡད་པ་འདི་ཆབ་སྲིད་ཀྱི་ཐོག་ནས་བཙན་བྱོལ་བ་ཆགས་པ་རེད། འགྱེལ་ས་ནས་བསྐྱར་དུ་ལང་རྒྱུའི་བསམ་བློ་གཏོང་གི་ཡོད་སྟབས། ང་ཚོའི་གཙོ་བོའི་དམིགས་ཡུལ་དེ་རྒྱ་གར་ནང་སྡོད་རྒྱུ་མ་ཡིན་པར། ཕྱིན་ཆད་བོད་ལ་ལོག་རྒྱུའི་ཆེད་དུ་ཡིན་སྟབས་ང་ཚོས་བོད་ཡིག་གི་ཐོག་ལ་ཤུགས་རྒྱག་དགོས་ཀྱི་འདུག་ཟེར་དོན་དེ་རེད། ང་རང་ཚོས་བོད་ནང་ལ་རྒྱ་མིས་འཆར་གཞི་དང་ལྡན་པའི་ཐོག་ནས་བོད་པའི་རིག་གཞུང་རྩ་མེད་བཟོ་གི་འདུག་ཅེས་ཕར་སྐད་རྒྱག་གི་ཡོད། ང་རང་ཚོ་ཚུར་ཕྱོགས་བོད་མི་བཙན་བྱོལ་བའི་ཁྲོད་དུ་བོད་ཡིག་གི་གནས་ཚད་སྐྱོ་རུ་སྐྱོ་རུ་ཕྱིན་པའི་སྐབས་སུ་ངོ་ཚ་པོ་དང་། ཐབས་སྡུག་པོ་འདུག བར་སྐབས་ཕྱོགས་མང་པོ་ཞིག་ནས་དོ་སྣང་དང་། འབད་བརྩོན་བྱེད་ཀྱི་ཡོད། ད་ཆ་ཁྱེད་རང་ཚོ་བོད་ཡིག་ཡར་རྒྱས་གཏོང་རྒྱུ་དང་། མ་འོངས་པའི་བོད་ཀྱི་ཆོས་དང་རིག་གཞུང་གི་ཐོག་ཞབས་འདེགས་ཞུ་རྒྱུའི་ལས་འགན་ཆེན་པོ་དེའི་ཆ་ཤས་ཤིག་ཆགས་ཡོད་པས་ཁྱེད་རང་ཚོས་གཟབ་གཟབ་བྱེད་དགོས། ཤེས་སོང་ངམ། ཧུར་ཐག་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༧ ཚེས་ ༦ ཉིན་དམའ་རིམ་དགེ་རྒན་ཟབ་སྦྱོང་བར་སྩལ་བའི་བཀའ་སློབ།

ཀ༽ ལྷན་སྐྱེས་ཀྱི་རྣམ་དཔྱོད་དང་། ཤེས་ཡོན་གྱི་རིན་ཐང་།

ཁྱེད་རང་ཚོ་ཚང་མར་བཀྲ་ཤིས་བདེ་ལེགས་ཡོད། ཁྱེད་རང་ཚོ་སློབ་གྲྭའི་ནང་ལས་ཀ་བྱེད་ཀྱི་ཡོད་པ་དང༌། ཤེས་ཡོན་གྱི་དགེ་རྒན་ཞིག་ཡིན་ཅིང་། ཆོས་ཕྱོགས་ནས་བཤད་ན་ཇི་ཙམ་གྱི་གང་ཟག་གཞན་གྱི་རྒྱུད་ལ་ཆོས་ཀྱི་རྣམ་དཔྱོད་ཤེས་རབ་གོང་དུ་འཕེལ་བའི་རྐྱེན་དུ་གྱུར་པ་དེའི་ཚོད་ཀྱིས་སོ་སོ་རང་ཉིད་ལ་ཆོས་དང་རྣམ་དཔྱོད་ཀྱི་ཤེས་རབ་གོང་ནས་གོང་དུ་འཕེལ་བའི་ཕན་ཡོན་ཆེན་པོ་བཤད་ཡོད།

སྤྱིར་བཏང་ང་རང་ཚོ་མི་ཚེ་གཅིག་གི་བགྲོད་བྱའི་ཐོག་ནས་བཤད་ནའང་ཤེས་ཡོན་ནི་ཤིན་ཏུ་རྩ་བ་ཆེན་པོ་ཡིན། འགྲོ་བ་མི་ཟེར་བ་འདི་ང་རང་ཚོའི་མཐོང་ཆོས་ཀྱི་འགྲོ་བ་སེམས་ཅན་འདྲ་མིན་དུད་འགྲོ་ལ་སོགས་པ་དེ་དག་ལས་ཁྱད་པར་དུ་འཕགས་པའི་འཕགས་ཆོས་གཙོ་བོ་ནི་མིའི་རྣམ་དཔྱོད་དེ་ཡིན། ལུས་ཕུང་གི་ཆ་ནས་མི་ལས་ལྷག་པ་དང༌། མི་ལས་སྟོབས་ཤུགས་ཆེ་བའི་སེམས་ཅན་མང་པོ་ཡོད་ཀྱང༌། མིའི་ཀླད་པའམ། མིའི་རྣམ་དཔྱོད་དུད་འགྲོ་སེམས་ཅན་གཞན་དང་མི་འདྲ་བ་ཞིག་ཡོད། མི་ལ་རང་བཞིན་ལྷན་སྐྱེས་རྣམ་དཔྱོད་ཀྱི་ནུས་པ་ཆེན་པོ་ཞིག་ཡོད་པ་དེ་སད་རྐྱེན་ནམ། དེའི་ནུས་པ་ཐོན་པ་ཞིག་ཡོང་བ་ལ་ཤེས་བྱ་ཡོན་ཏན་སློབ་སྦྱོང་སྤྲོད་པ་འདི་བྱེད་རྐྱེན་གཙོ་བོ་ཞིག་ཡིན། མདོར་ན་མིའི་ཁྱད་ཆོས་གོང་ནས་གོང་དུ་སྤེལ་བ་དང༌། མིའི་ཁྱད་ཆོས་ཆ་ཚང་བ་ལོངས་སྤྱོད་ཐུབ་པ་ལ་འབྲེལ་བ་ཡོད་པའི་ཤེས་ཡོན་གྱི་ལས་ཀ་བྱེད་པ་དེ་གལ་ཆེན་པོ་དང༌། རྩ་བ་ཆེན་པོ། བྱ་བ་རླབས་ཆེན་པོ་རེད།

ནང་གསེས་བྱེ་བྲག་ཏུ་ང་རང་ཚོ་བོད་པ་ཆ་བཞག་ན། ང་རང་ཚོ་སོ་སོའི་ལུང་པ་བྲལ་ཏེ་གཞན་ཡུལ་དུ་གྱར་ཞིང་། མིའི་ལུང་པ་གྱར་དོན་ཡང་སོ་སོའི་ལུང་པའི་ནང་ལ་མུ་གེ་བྱུང་བའམ། ནང་འཁྲུག་བརྒྱབ་པ་ལྟ་བུ་མིན་པར་ཕྱི་མི་གཞན་གྱིས་འབུ་ཆེས་ཆུང་ཟོས་ཀྱིས་དབང་ཡོད་བཤད་པའི་ཐོག་ནས་གྱར་བ་རེད། དཔེར་ན། ཧོང་ཀོང་ལ་མཚོན་ན། དབྱིན་ཇི་སླེབས་པའི་འགོ་སྟོད་ལ་སྡུག་པོ་གང་འཚམ་བཏང་ཡོད་ལས་ཆེ། འོན་ཀྱང་དཔལ་འབྱོར་དང་རང་དབང་འགྲིགས་ངེས་ཡོད། མ་གཞི་ཧོང་ཀོང་མི་མང་ལ་རྒྱུ་རྐྱེན་མང་པོ་ཡོང་གི་རེད།

དཔེར་ན་རྒྱ་གར་ལ་ཆ་བཞག་ན། མ་གཞི་རྒྱུ་རྐྱེན་གཞན་དག་མང་པོ་ཡོད་ཀྱང༌། བཞི་བཅུ་ཞེ་བདུན་ལོར་རྒྱ་གར་རང་བཙན་ཐོབ་པའི་རྗེས་སུ་རྒྱ་གར་ནང་སྤྱིར་བཏང་འཛམ་བུ་གླིང་གི་ཤེས་ཡོན་ཐོག་དང༌། ལུང་པའི་ནང་ལ་མེ་འཁོར་འཛུགས་སྐྲུན་བྱེད་རྒྱུས་མཚོན་པས་ཡར་རྒྱས་ཀྱི་གནས་ཚུལ་རྗེས་འབྲས་བཟང་པོ་གང་འཚམ་བྱུང་ཡོད། རྒྱ་གར་ལ་དབྱིན་ཇིས་དབང་སྒྱུར་མི་སེར་སྤེལ་ཡུལ་བྱས་ནས་ཐབས་སྡུག་པོ་རེད། ཡིན་ནའང་དགེ་ཕྲུག་ལྟ་བུའི་གསོ་སྐྱོང་གང་ལ་གང་འཚམ་བྱས་ཡོད། དཔེར་ན། གྷན་དྷི་ལ་སོགས་པ་རྒྱ་གར་རང་བཙན་རྩོད་མཁན་གྱི་མི་ཕལ་མོ་ཆེ་དེ་དག་དབྱིན་ཇིས་སློབ་སྦྱོང་དང་། སྦྱོང་བརྡར་སྤྲད་པ་སྟེ། ཁྲིམས་ཀྱི་སློབ་སྦྱོང་སྤྲད་དེ་རང་དབང་རྩོད་ལེན་བྱེད་ཐུབ་པ་བྱུང་བ་རེད།

ཁ༽ མི་རིགས་ཀྱི་རྣམ་པ་དང་། བདེན་དོན་གྱི་འཐབ་རྩོད།

ང་ཚོ་གུང་བྲན་གྱི་མི་སེར་སྤེལ་ཡུལ་དུ་ཚུད་ཡོད། མ་འོངས་པར་འདིས་ངོ་རྒོལ་བྱེད་ཀྱི་རེད། འདིས་ངོ་ལོག་རྒྱག་གི་རེད་བསམ་པའི་དོགས་གཞི་ཡོད་པ་ཚང་མར་ཆུང་ཆུང་སྐབས་ནས་མགོ་ལྕག་གཞུས་ཏེ་ཤིན་ཏུ་ཐབས་སྡུག་པོ་བྱེད་ཀྱི་འདུག གུང་བྲན་རིང་ལུགས་གཅིག་སྡུད་ཀྱི་ལས་ཀ་བྱེད་མཁན་མི་དེ་དག་གིས། དཔེར་ན། གློག་སྐད་ནང་ལ་བྱུང་བ་བཞིན་ཤེས་ཡོན་ཅན་གྱི་མི་ལ་ནམ་དུའང་དགྲར་འཛིན་བྱེད་ཀྱི་ཡོད། དེ་བཞིན་ཨུ་རུ་སུའི་ནང་ལའང་དེ་ལྟར་བྱུང་ཡོད། ཨི་སི་རལ་ནང་ལའང་དེ་འདྲ་བྱུང་ཡོད། རྒྱ་ནག་ནང་ལ་ཡང་ཡོང་གི་ཡོད། ཁ་ས་རང་བོད་ནས་ཡོང་མཁན་མི་གཅིག་ཐུག་འཕྲད་བྱུང༌། ཁོ་རྒྱ་མིའི་ལས་བྱེད་རེད་འདུག སྔར་ནས་རྒྱ་མིའི་ལས་ཀ་བྱས་ནས་བསྡད་པ་ཡིན་ཞེས་བརྗོད་ཀྱི་འདུག ཁོ་པའི་མཐོང་ཚུལ་ལ་མི་ཚང་འདིས་ཕྱོགས་སྤྲང་ཤ་སྟག་བདག་པོ་རྒྱག་གི་འདུག་ཅེས་བརྗོད་ཀྱི་འདུག་པས་ཐབས་སྐྱོ་པོ་རེད། གང་ལྟར་རྒྱ་མི་གུང་བྲན་གྱིས་བཙན་པོའི་ཐོག་ནས་ང་ཚོའི་ལུང་པ་དེ་དབང་སྒྱུར་བྱས་ཏེ་བསྡད་ཡོད།

དེ་ཡང་རྒྱ་གར་དབྱིན་ཇིས་དབང་སྒྱུར་བྱས་པ་བཞིན། ཕུགས་ལ་དྲིན་འཇགས་ཡག་པོ་ཡོང་རེ་ཡོད་ན་བལྟ་རྒྱུ་གཅིག་ཡོད། དེ་ཡང་ཤིན་ཏུ་ཁག་པོ་རེད། འདི་ཚང་མས་ཤེས་གསལ་རེད། དེ་ལྟ་བུའི་གནས་ཚུལ་གྱི་འོག་ལ་ང་ཚོ་ལོ་སུམ་ཅུ་སོ་བརྒྱད་ཕྱིན་པ་རེད། འོན་ཀྱང་ད་ལྟ་བོད་མི་རིགས་ཀྱི་རྣམ་པ་བརླག་མེད་ལ། བོད་རྒྱ་ཆེའི་མི་མང་གི་སེམས་ཤུགས་ཆགས་མེད། འགའ་ཤས་འཕྲལ་སེལ་ཡིད་ཐང་ཆད་པ་ཕྲན་བུ་ཡོང་གི་ཡོད་ལ། རྩ་བའི་ཆ་ནས་མི་རབས་བརྗེས་འགྲོ་གི་ཡོད་ཀྱང་། མང་ཚོགས་ཀྱི་སེམས་ཤུགས་མ་ཉམས་པར་བསྡད་ཡོད། བོད་ནང་ཡོད་མཁན་ཚོས་ང་ཚོ་རྒྱ་གར་ལ་ཡོད་མཁན་ཚོའི་ཐོག་ལ་རེ་བའི་མིག་འབུར་བལྟས་ཏེ་བསྡད་ཡོད། ང་ཚོ་འདིར་རྒྱ་གར་ལ་ཡོད་མཁན་ཚོ་ཡིན་ནའང་བོད་རྒྱ་ཆེའི་མི་མང་གི་སེམས་ཤུགས་དེ་ཙམ་ཡོད་པ་དང༌། བོད་རྒྱ་ཆེའི་མི་མང་གིས་རང་ཚུགས་བརྟན་པོ་དེ་ལྟ་བུ་ཟིན་ནས་བསྡད་ཡོད་པས། ང་ཚོས་འདིར་ཤུགས་རྒྱག་རྒྱུའི་བབས་འོས་ལོས་ཡིན་བསམ་པ་བྱས་ནས་བསྡད་ཡོད། ང་རང་ཚོ་རྟེན་འབྱུང་ཕར་ལྟོས་ཚུར་ལྟོས་ལྟ་བུའི་ཐོག་ཏུ་བསྡད་ཡོད། འདི་ལྟ་བུའི་གནས་ཚུལ་གྱི་འོག་ནས་ལས་རྒྱུ་འབྲས་ཀྱི་སྐད་ཆ་དང་། ཆེ་ས་ནས་བསྟན་པ་དང་འགྲོ་བའི་དོན་དག མི་རིགས་ཀྱི་ཐོབ་ཐང་སོགས་ཀྱི་ཐོག་ནས་བཤད་ནའང་འདྲ། གང་ལྟར་ང་ཚོ་འགྱེལ་ས་ནས་ལངས་ཐབས་བྱེད་རྒྱུའི་ཐོབ་ཐང་ང་ཚོར་ཡོད་ལ། རྒྱུ་མཚན་ཡང་ཡོད། ཡང་དག་པའི་བདེན་དོན་ཞིག་ཀྱང་ཡིན།

དེ་ལྟར་བྱེད་པ་ལ་ང་ཚོས་འཁྲུག་པ་བརྒྱབ་པ་ནས་རང་དབང་རྩོད་ལེན་བྱེད་ཀྱི་ཡིན་ཞེས་བརྗོད་ཀྱི་མེད། ང་ཚོས་གོ་མཚོན་ལ་ལག་པ་འཆང་ནས་རང་དབང་རྩོད་ལེན་བྱེད་ཀྱི་ཡིན་ཞེས་ཀྱང་བརྗོད་ཀྱི་མེད། ང་ཚོས་བདེན་པ་བདར་ནས་འཚེ་མེད་ཞི་བའི་ལམ་ལ་བརྟེན་ནས་རང་དབང་རྩོད་ལེན་བྱེད་ཀྱི་ཡིན་ཞེས་བརྗོད་ཀྱི་ཡོད། ལྷག་པར་དུ་ཡང་ཤེས་བྱ་ཡོན་ཏན་གྱི་ཐོག་ནས་བདེན་པའི་འཐབ་རྩོད་བྱེད་ཐུབ་པ་ཞིག་དགོས་པ་ལས། ཤེས་བྱ་ཡོན་ཏན་གྱི་ནུས་པས་མ་འདང་ན་ང་ཚོར་བདེན་པ་ཡོད་ཀྱང་བདེན་པ་བདེན་སར་འཁྱོལ་བ་ཧ་ཅང་ཁག་པོ་རེད། རྒྱུ་མཚན་དེ་ལྟར་ལ་བརྟེན་ནས་ང་ཚོ་བཙན་བྱོལ་ལ་སླེབས་པའི་ལས་ཀའི་ཐོག་མར་གཞོན་སྐྱེས་ཚོར་སློབ་སྦྱོང་སྤྲོད་རྒྱུ་དེ་གལ་ཆེན་པོ་འདུག་ཅེས་ད་ཕན་སུམ་ཅུ་སོ་བརྒྱད་རིང་ང་ཚོས་ཤེས་ཡོན་གྱི་ཐོག་ལ་ཤུགས་ཆེན་པོ་བསྒྲིལ་བ་རེད།

ག༽ སྐད་ཡིག་གི་མཚོན་རྟགས་དང་། ཐུན་མིན་གྱི་རིག་གཞུང་།

གཉིས་ནས་ང་ཚོས་བོད་རང་དབང་སྒྲུབ་པའི་སེམས་འཁུར་ཆེན་པོ་བྱེད་དགོས་པ་འདི་ང་རང་ཚོ་བོད་མི་རིགས་ལ་སྐད་དང་ཡི་གེས་ཤན་ཕྱེ་བའི་ཐུན་མོང་མ་ཡིན་པའི་ཆོས་དང་རིག་གཞུང་གོམས་གཤིས་ཤིག་ཡོད་པ་འདི་ནི། མི་རིགས་ཀྱི་རྣམ་པ་མཚོན་བྱེད་ཀྱང་རེད་ལ། ང་ཚོའི་བདེན་དོན་རྩོད་པའི་རྒྱུ་མཚན་གཙོ་བོ་ཡང་འདི་ཡིན་སྟབས། ང་ཚོར་དེང་དུས་ཀྱི་ཤེས་ཡོན་ཡོད་པ་དང་ཆབས་ཅིག་སོ་སོའི་བོད་མི་རིགས་ཀྱི་ཐུན་མོང་མ་ཡིན་པའི་རྣམ་འགྱུར་ཐོན་པའི་སྐད་དང་ཡི་གེས་ཤན་ཕྱེ་བའི་རིག་གཞུང་ཐུན་མོང་མ་ཡིན་པ་ཡོད་པ་འདི་སྲུང་སྐྱོབ་བྱེད་དགོས་ཞེས་ང་ཚོས་རྒྱ་གར་ནང་འབད་རྩོལ་བྱས་ནས་བསྡད་ཡོད། འཕྲལ་སེལ་བཙན་བྱོལ་བའི་མི་ཚེ་གཅིག་གི་ལྟོ་གོས་འཚོལ་སྟངས་ཐོག་ནས་བཤད་ན་བོད་ཡིག་སློབ་དགོས་དོན་མི་འདུག ཧིན་དཱི་བསླབས། དབྱིན་ཇི་བསླབས་ན་རྒྱ་གར་ནང་ལ་མི་ཚེ་སྐྱེལ་རྒྱུ་ལས་སླ་པོ་རེད། གང་ལྟར་མི་ཚེ་འཁྱོལ་འགྲོ་གི་རེད། རྒྱ་གར་ལས་ཁུངས་དམིགས་བསལ་ཅན་བོད་དང་འབྲེལ་བ་ཡོད་པ་དེ་རིགས་ལ་བོད་ཡིག་བེད་སྤྱོད་ཕྲན་བུ་ལྟ་བུ་ཡོད་ན་ལས་བེད་སྤྱོད་བྱེད་ས་མེད། ཡང་ན་རྒྱ་གར་གྱི་སློབ་ཕྲུག་ཚོའི་ནང་ནས་ཆོས་ཀྱི་སློབ་སྦྱོང་དང༌། བོད་ཀྱི་ལོ་རྒྱུས་སློབ་སྦྱོང་བྱེད་མཁན་དེ་འདྲ་ཉུང་ཤས་ལ་བོད་ཡིག་བེད་སྤྱོད་ཡོད་ན་མ་གཏོགས་རྒྱ་ཆེ་བ་མེད། ང་ཚོ་བོད་མི་རྣམས་ཆབ་སྲིད་ཀྱི་བཙན་བྱོལ་བ་རེད།

ང་ཚོ་གཏན་དུ་རྒྱ་གར་ལ་སྡོད་ཀྱི་ཡིན་ཞེས་བརྗོད་ཀྱི་མེད། ནམ་ཞིག་ང་རང་ཚོ་གཞིས་བྱེས་མཉམ་འཛོམས་བྱེད་པའི་དུས་ཚོད་བཟང་པོ་གང་ལ་གང་འཚམ་གྱི་བློ་བཞག་ས་ཡོད་པའི་གནས་ཚུལ་བྱུང་ན་དེ་མ་ཐག་བོད་ལ་ལོག་རྩིས་བྱས་ནས་བསྡད་ཡོད། བོད་ནང་ནས་ཀྱང་གཞིས་བྱེས་མཉམ་འཛོམས་ཡོང་བ་ཞིག་སྒུག་ནས་བསྡད་ཡོད། རྒྱ་གར་ནང་ལ་བོད་ཕྲུག་ཚོས་ཤེས་བྱ་ཡོན་ཏན་སྦྱངས་པའི་འབྲས་བུ་ངོ་ཐོག་ལམ་སེང་ལག་ལེན་འཁེལ་ཐུབ་མིན་གང་ལྟར་ཡང་། འཆར་གཞི་དང་དམིགས་ཡུལ་ནི་རྒྱ་གར་ལ་ཤེས་ཡོན་སྦྱངས་པའི་རྣམ་དཔྱོད་བཏོན་ས་དེ་སོ་སོའི་ལུང་པའི་ནང་ལ་གཏོང་རྒྱུའི་དམིགས་ཡུལ་འཛིན་གྱི་ཡོད་སྟབས། ང་ཚོས་རྒྱ་གར་ནང་ཁུལ་སློབ་གྲྭ་ཁག་ནང་བོད་ཡིག་བསླབ་རྒྱུར་ཤུགས་རྒྱག་དགོས་ཀྱི་འདུག བོད་པའི་རྣམ་པ་མ་ཡལ་བའི་ཤེས་ཡོན་ཅན་གྱི་བོད་པ་བཟོ་དགོས་ཀྱི་འདུག་ཅེས་རྟག་པར་ཤོད་ཀྱི་ཡོད།

ང༽ བོད་སློབ་ཟུར་བཙུགས་དང་། ཤེས་ཡོན་གྱི་དགོས་དམིགས།

དྲུག་ཅུ་ཐམ་པའི་ལོ་དེར་མ་སུ་རིར་ཐོག་མར་སློབ་གྲྭ་དེ་བཙུགས་པ་རེད། དེ་དུས་སློབ་ཕྲུག་ཆུང་ཆུང་མང་པོ་མེད། མི་གཞོན་པ་ལོ་ཉི་ཤུ་རྩ་གྲངས་བྱས་པ་དེ་འདྲ་ལྔ་བཅུ་སྐོར་ཞིག་མ་སུ་རི་ལ་སློབ་གྲྭ་དང་པོ་དེ་བཙུགས་པ་ཡིན། དེ་ནས་རིམ་པས་སློབ་གྲྭ་འཛུགས་རྒྱུར་ཤུགས་སྣོན་བརྒྱབ་སྟེ་ཡར་རྒྱས་བཏང་བ་རེད། སློབ་གྲྭ་རྒྱ་བསྐྱེད་བྱེད་སྐབས་རྒྱ་གར་གཞུང་ལ་སྐྱབས་འཇུག་ཞུ་རྒྱུ་ལས་ང་ཚོས་འགྲོ་སོང་དང༌། མིའི་ནུས་པས་འདང་གི་མེད། རྒྱ་གར་གཞུང་ལ་སྐྱབས་འཇུག་ཞུ་སྐབས་ང་ཚོ་བོད་པའི་ཕྲུ་གུ་འདི་རྣམས་ལ་དེང་དུས་ཀྱི་ཤེས་ཡོན་གཅིག་པུས་འགྲིག་གི་མི་འདུག བོད་ཡིག་སློབ་སྦྱོང་བྱེད་ས་ཡོད་པ་གཅིག་དང༌། བོད་པའི་སློབ་ཚན་ཡོད་པའི་སློབ་གྲྭ་དགོས་ཀྱི་འདུག་ཅེས་པཎྜི་ཏ་ནེ་རུར་ཞུས་ཤིང་། ནེ་རུས་ཀྱང་བོད་པའི་སློབ་གྲྭ་ཟུར་དུ་བཙུགས་ན་ཡག་པོ་འདུག རྒྱ་གར་དབུས་གཞུང་གི་ཤེས་རིག་ལས་ཁུངས་ཀྱི་ཁོངས་ལ་བོད་པའི་སློབ་གྲྭའི་འཛིན་སྐྱོང་བྱེད་མཁན་ཚོགས་པ་ཟུར་གསལ་དུ་འཛུགས་ཀྱི་ཡིན་ཞེས་གསུངས་ཏེ་བོད་པའི་སློབ་ཚན་ཡོད་པའི་སློབ་གྲྭ་ཟུར་དུ་བཙུགས་པ་རེད། དེ་ཚོར་བསམ་བློ་གཏོང་སྐབས་དངོས་གནས་གྲུབ་འབྲས་གང་ལ་གང་འཚམ་ཐོན་ཡོད།

ད་ལྟ་ངོས་ནས་བརྗོད་དགོས་པའི་སྙིང་པོ་ནི། སྤྱིར་ཤེས་ཡོན་གལ་ཆེན་པོ་ཡིན་ལ། ཡང་སྒོས་བོད་པའི་གནས་སྟངས་འདིའི་ཐོག་ལ་ལྷག་པར་དུ་ཡང་ཤེས་ཡོན་སློབ་སྦྱོང་བྱེད་རྒྱུ་གལ་ཆེན་པོ་ཡིན་པ་མ་ཟད། དེ་ཡང་སོ་སོའི་མི་རིགས་ཀྱི་ཤེས་ཡོན་དང་འབྲེལ་བ་ཡོད་པའི་ཤེས་ཡོན་ཅན་ཞིག་བཟོ་དགོས་པ་དེ་ཡིན། དེས་ན་ང་ཚོའི་ཕྲུ་གུ་འདི་རྣམས་དེ་ལྟར་ཡོང་བ་ལ་དགེ་རྒན་ཚོ་ཆོས་སྲིད་གཉིས་ལྡན་དང་། དེང་དུས་ཀྱི་ཤེས་ཡོན་དང༌། བོད་མི་རིགས་རང་ཉིད་ཀྱི་ཤེས་ཡོན་ཆ་ཚང་བ་ཡོད་པའི་སློབ་ཁྲིད་བྱེད་ཐུབ་མཁན་བྱུང་ན་དེ་ལུགས་ཀྱི་ཕན་ཐོགས་ཡོད།

ང་ཚོའི་སློབ་གྲྭ་ཁག་གི་ནང་ལ་རྒྱ་གར་དགེ་རྒན་ཚོར་ལྷག་བསམ་ཡོད་ཀྱང་བོད་པའི་སྐད་ཡིག་དང༌། བོད་པའི་གོམས་གཤིས་རྣམས་མ་ཤེས་སྟབས་དཀའ་ངལ་འཕྲད་ཀྱི་རེད། བོད་པའི་སློབ་གྲྭའི་ནང་ལ་བོད་པ་རང་ཉིད་དགེ་རྒན་མང་བ་དགོས་ཀྱི་འདུག་ཅེས་ང་ཚོའི་རེ་འདུན་དང་བསམ་ཚུལ་ཡང་དེ་རེད། རྒྱ་གར་བོད་སློབ་ཚོགས་པའི་ལས་ཀ་བྱེད་མཁན་ལྷག་བསམ་ཅན་ཚོས་ཀྱང་དེ་ག་རང་ཤོད་ཀྱི་འདུག ལྷག་པར་དུ་དེང་སང་འདིར་ཡོད་པའི་སྐུ་ཞབས་རྡ་ཏ་ལ་ཆ་བཞག་ན་ཡང་སེམས་ཤུགས་ཆེན་པོ་ཡོད་ལ། ཧ་ལས་པའི་སེམས་འཁུར་ལེན་གྱི་འདུག སྐབས་རེ་ང་ཚོས་གོ་ཐོས་ལ་ང་ཚོའི་སློབ་གྲྭའི་ནང་ལ་ཡོད་པའི་བོད་པའི་དགེ་རྒན་མང་ཆེ་བ་ཡག་པོ་ཡོད་ཀྱང༌། ཁ་ཤས་ཀྱིས་མིག་ལྟོས་སྡུག་སར་བལྟས་ཏེ་འཛིན་གྲྭར་ཉི་མ་གང་འཁྱོལ་ལྟ་བུ་བྱེད་མཁན་འདུག་ཅེས་བརྗོད་མཁན་ཡོང་གི་འདུག སྔོན་མ་ང་ཚོའི་འཛིན་གྲྭའི་ནང་ལ་རྒྱ་གར་གྱི་དགེ་རྒན་སྐྱེ་དམན་ཁ་ཤས་འཛིན་གྲྭའི་དུས་རིང་ལ་འབའ་ལྷན་ལྷས་ཏེ་སྡོད་འདུག་ཅེས་ང་ཚོས་བསམ་འཆར་ཤོད་ཀྱི་ཡོད། རྒྱ་གར་དགེ་རྒན་ཚང་མ་དེ་ལྟར་མིན་ལ། ཆེས་རེ་ཟུང་ཡོད་མ་སྲིད་པའང་མིན།

ཡང་བར་སྐབས་བོད་པའི་དགེ་རྒན་ཁ་ཤས་ཀྱིས་རྒྱ་གར་དགེ་རྒན་གྱི་ལད་ཟློས་བྱེད་མཁན་འདུག་ཅེས་བརྗོད་མཁན་ལྟ་བུ་ཡོང་གི་འདུག་པས་གཟབ་གཟབ་བྱེད་དགོས་ཀྱི་འདུག སྤྱིར་བཏང་རྒྱ་གར་དགེ་རྒན་ཚོའི་ངོས་ནས་བོད་པའི་གཞིས་ཆགས་ལུང་ཁུག་མཐུན་རྐྱེན་མ་འཛོམས་པའི་ནང་དུ་ཁོ་རང་ཚོ་ཡང་བཙན་བྱོལ་བ་ལྟར་དུ་བསྡད་དེ་ལས་ཀ་བྱེད་ཀྱི་ཡོད། ཧུར་ཐག་འབད་ཐག་བྱེད་ཀྱི་ཡོད་པ་ཤིན་ཏུ་བཀའ་དྲིན་ཆེན་པོ་ཡིན་ཞེས་ངོས་ནས་རྟག་ཏུ་བརྗོད་ཀྱི་ཡོད། བོད་པའི་དགེ་རྒན་ཚོའི་ལས་ཀ་འདི་ཉིད་རང་ཉིད་ལས་དོན་རེད། རང་ཉིད་ཀྱི་ཕྲུ་གུ་དང༌། རང་རིགས་ཀྱི་མི་ཡིན། བོད་ནང་གི་རྒྱ་ཆེའི་མི་མང་ཚོས་ང་ཚོར་རེ་བ་དེ་ལྟར་རྒྱག་གི་ཡོད། ང་ཚོ་འདིར་བཙན་བྱོལ་སྲིད་གཞུང་ལ་ཆ་བཞག་ནའང་མཐུན་རྐྱེན་གང་ཡང་མེད་པ་གཅིག་ལ་གཡས་སྐྱོར་གཡོན་སྐྱོར་བྱས་ཏེ་ཐབས་ཤེས་བྱེད་ཀྱི་ཡོད། ས་གནས་ས་ཐོག་ཏུ་ལས་ཀ་བྱེད་མཁན་རྣམས་ནས་ཀྱང་བོད་རིགས་ཀྱི་སེམས་ཤུགས་བཅངས། ལྷག་བསམ་བཅངས་ནས་ཤུགས་རྒྱག་རྒྱུ་འདི་གལ་ཤིན་ཏུ་ཆེན་པོ་འདུག ཁྱེད་རང་ཚང་མས་ཧུར་ཐག་བྱེད་ཀྱི་ཡོད་ལ། ད་དུང་ཧུར་ཐག་བྱེད་རོགས་བྱེད། ཤིན་ཏུ་གལ་ཆེན་པོ་རེད།

ཚིག་རྡོག་རྡོག་བྱས་ནས་བཤད་ན། བོད་ལ་ལོ་སྟོང་ཕྲག་རིང་གི་ལོ་རྒྱུས་ཡོད་པ་དང༌། མདོར་ན་ཆོས་རྒྱལ་མེས་དབོན་རྣམ་གསུམ་དང༌། མཁན་སློབ་ཆོས་གསུམ་ནས་བཟུང་བའི་ལོ་རྒྱུས་རིང་པོ་ཡོད་པའི་མི་རིགས་རིག་གཞུང་དང་བཅས་པ་དེ་ཆགས་འཇིག་གི་མཚམས་ལ་ཐུག་པ་ང་ཚོ་ཚང་མས་ཤེས་གསལ་རེད། དཔེར་ན། ཉེ་དུས་ལྷ་ས་ནས་ཡོང་མཁན་ཁ་ཆེ་ཞིག་ཐུག་བྱུང༌། སྙིང་རྗེ་ཁ་ཆེ་རེད། དེས་དབུགས་རིང་བཏང་སྟེ་ཤོད་ཀྱི་འདུག ད་ནི་ཧ་ཅང་ཁག་པོ་ཞིག་གི་དུས་སུ་སླེབས་སོང་ཞེས་བརྗོད་བྱུང་། དཔེ་མཚོན་འདི་ལྟར་ལའང་འདི་ལྟར་བརྗོད་ཀྱི་འདུག ལྷ་ས་གཙུག་ལག་ཁང་ཡས་མས་ཀྱིས་མཚོན་པས་གདན་ས་ཁག་ལ་གནས་སྐོར་དང༌། མཆོད་མཇལ་ཞུ་བར་ཡོང་མཁན་བོད་པ་ཨ་མདོ་དང༌། ཁམས་ཁུལ་སོགས་ནས་ཡོང་མཁན་མང་པོ་འདུག ཁོང་ཚོ་བོད་པ་རང་ཡིན་ལ། བོད་ལུང་པའི་བདག་པོ་རེད། ཡིན་ནའང་ཁོང་ཚོ་གུར་བརྒྱབ་ནས་སྡོད་དགོས་པ་མ་ཟད། གུར་རྒྱག་ས་དེ་ཡང་ས་ཆ་འདིར་བསྡད་ཆོག་གི་མ་རེད། ས་ཆ་དེར་ཡང་བསྡད་ཆོག་གི་མ་རེད་ཅེས་བཤད་ནས་དཀའ་ངལ་མང་པོ་འདུག བོད་ལུང་པར་ཐོབ་ཐང་མེད་པའི་རྒྱ་མི་རྣམས་ལྷ་སར་ཁང་པ་ཡག་རིགས་ཡག་ཚད་ལ་བསྡད་པ་དང་། ས་ཆ་ཡག་རིགས་ཡག་ཚད་ལ་ཁང་པ་བརྒྱབ་པ། ཁང་པ་ཡག་རིགས་ཡག་ཚད་ཀྱི་ནང་དུ་རྐང་བརྐྱངས་ལག་བརྐྱངས་བྱས་ནས་བསྡད་ཆོག་གི་འདུག གང་དྲག་བསམ་པ་དྲན་གྱི་འདུག་ཅེས་དབུགས་རིང་བཏང་ནས་བཤད་བྱུང༌། དེ་ནི་བདེན་པ་རེད། དེ་ལྟ་བུའི་དུས་སྐབས་ཤིག་ལ་ང་ཚོ་སླེབས་ཡོད།

ཅ༽ སྐད་ཡིག་སློབ་ཁྲིད་དང་། རྒྱ་གཞུང་གི་སྲིད་བྱུས།

བོད་ཕྲུག་རྒྱ་ནག་ལ་སློབ་སྦྱོང་དུ་ཕྱིན་པ་དེ་ཚོའི་གྲས་ལ་དེང་སང་བོད་ཡིག་རྩ་བ་ནས་སློབ་ཀྱི་མེད་པ་དང༌། ལྷ་ས་ཁུལ་དུ་ཡོད་པའི་སློབ་གྲྭ་རྣམས་ཀྱི་ནང་དུ་བོད་ཡིག་གི་སློབ་ཚན་ཉུང་དུ་བཏང་འདུག དཔེར་ན། ཉེ་ཆར་ཨ་མི་རི་ཀར་བོད་ནང་ལས་ཀ་བྱེད་མཁན་གྱི་མི་ཞིག་ཐུག་འཕྲད་བྱུང་བས་གསལ་པོར་ཤོད་རྒྱུ་འདུག དེ་སྔ་ཡིན་ན་ལྷ་སའི་མཐོ་སློབ་ནང་བཤེས་སྤྲིངས་དང༌། དངོས་རིག་སྐོར། ཚད་མའི་སྐོར་སོགས་སློབ་ཁྲིད་བྱེད་བཞིན་ཡོད། དེ་ལྟ་བུའི་སློབ་ཚན་དྲུག་ཙམ་ད་ཆ་མཚམས་འཇོག་གིས་སློབ་ཁྲིད་མི་ཆོག་པ་བཟོས་འདུག འདི་དང་འདི་འདྲའི་གནས་ཚུལ་བྱུང་འདུག འདི་དག་རྒྱ་མི་ཁོ་རང་ཚོས་འུ་ཐུག་ནས་བྱས་པ་རེད། གང་ལྟར་བོད་པ་ཞེས་པའི་རྣམ་པ་ཞིག་བསྡད་ཕྱིན་ཆད་ལ་བོད་པས་ཉན་པ་མི་འདུག་བསམ་པའི་བསམ་བློ་བཏང་སྟེ་གྲངས་ཀའི་ཆ་ནས་ཀྱང་བོད་པའི་གྲངས་ཀ་ཉུང་བ་བཟོ་ཐབས་དང༌། ལུས་པོ་བོད་པ་ཡིན་ནའང་བསམ་བློ་བོད་པའི་བསམ་བློ་མེད་པར་རྒྱ་མིའི་ལྟ་བ་དང་སྤྱོད་པ་སླེབས་ཐུབ་ཐབས་ལ་རྒྱ་མིས་འབད་བརྩོན་བྱེད་ཀྱི་འདུག འཛམ་གླིང་ཕྱི་ལོགས་ནས་རྒྱ་མིའི་བྱེད་སྟངས་འདི་མ་འོས་པ་དང་། མ་དྲང་པ་རེད་ཅེས་མང་པོ་གཅིག་གིས་སྐྱོན་བརྗོད་བྱེད་ཀྱི་ཡོད་ཀྱང་རྒྱ་མིས་མུ་མཐུད་དེ་འགྲོ་གི་ཡོད།

ཡོང་རྐྱེན་དང༌། གནས་སྟངས་དེ་ལྟ་བུར་གཞིགས་ཏེ་ང་རང་ཚོ་བོད་པ་རང་ཉིད་ཀྱིས་རང་དོན་རང་གཅེས་མ་བྱས་ན་ག་ནས་འགྲིགས། ང་ཚོ་ཕྱི་རྒྱལ་ལ་བོད་པ་འབུམ་གཅིག་ལྷག་ཙམ་ཡོད་པ་རྣམས་ཀྱིས་དངོས་གནས་བོད་ནང་གནས་ཚུལ་ཛ་དྲག་གང་འདྲ་ཞིག་ཡོད་པ་དང༌། ང་ཚོར་རེ་བ་གང་འདྲ་ཞིག་རྒྱག་གི་ཡོད་པ་འདི་དག་སེམས་ལ་བཅངས་ཏེ་ང་ཚོ་རང་དབང་ལུང་པའི་ནང་ཡོད་པ་རྣམས་སྲ་ཐག་ཐག་ཡོང་ཐབས་ལ་ང་ཚོས་བསམ་བློ་གཏོང་དགོས།

གཙོ་ཆེ་ཤོས་དོན་གྱི་བདག་པོ་ནི་བོད་ནང་ལ་ཡོད་པའི་རྒྱ་ཆེའི་མི་མང་འདི་དག་ཡིན། རྒྱ་མིའི་སྲིད་བྱུས་ལམ་སྟོན་གྱི་ཤུགས་རྐྱེན་དབང་གིས་གཞོན་པ་ཚོས་ཤོ་སྦག་རྩེས་པ་དང་། ཆང་རག་འཐུང༌བ། ཞབས་བྲོ་རྒྱག་པ། མཚན་ཚོགས་འཚོགས་ནས་རང་ཉིད་ཀྱིས་རང་དྲིན་རང་ལ་ཆུང་བ་བྱེད་ཀྱི་ཡོད་ཀྱང༌། ང་ཚོས་དེ་ལྟར་མ་བྱས་པར་རིག་པ་བསྒྲིམ་དགོས་པ་དེ་ཤིན་ཏུ་གལ་ཆེན་པོ་འདུག ང་རང་ཚོ་ཕྱི་རྒྱལ་རང་དབང་ལུང་པའི་ནང་ལ་ཡོད་པ་ཚོས་རང་དབང་གི་གོ་སྐབས་བེད་སྤྱད་ནས་དངོས་གནས་སོ་སོའི་སྒེར་གྱི་ངོས་ནས་ཀྱང་མི་ཚེ་དོན་སྙིང་ལྡན་པ་ཞིག་དང༌། སྤྱི་དོན་ཐོག་ལའང་བོད་རྒྱ་ཆེའི་མི་མང་གི་ཞབས་འདེགས་ཞུ་ཐུབ་པའི་བྱས་རྗེས་འཇོག་ཐུབ་པ་བྱུང་ན་དེ་ང་ཚོའི་གཟི་བརྗིད་རེད། ང་རང་ཚོ་ཚང་མས་ཤུགས་རྒྱག་དགོས་ཀྱི་འདུག སྐབས་སུ་བབས་པ་ཁྱེད་རང་ཚོ་སློབ་གྲྭའི་ནང་ཤེས་ཡོན་ཐོག་ལ་ཞབས་ཕྱི་ཞུ་མཁན་ཡིན་སྟབས་སེམས་ཤུགས་བསྐྱེད་དེ་ཧུར་ཐག་བྱེད་ཤོག་ཨང་།

ཆ༽ བཟང་སྤྱོད་ཀྱི་སློབ་སྟོན་དང་། བོད་ཕྲུག་གསོ་སྐྱོང་།

ངོས་ནས་རྟག་ཏུ་བརྗོད་པ་བཞིན། ཤེས་ཡོན་ཡོད་པ་གཅིག་པུས་མི་འགྲིགས་པར་ལྷག་བསམ་ཡོད་དགོས་ལ། མི་ལ་ལྷག་བསམ་མེད་ན་ཤེས་ཡོན་གཅིག་པུ་ཡོད་ན། ཤེས་ཡོན་དེས་གང་འདྲ་ཞིག་གི་ཐོག་ཏུ་འགྲོ་གྲབས་ཡོད་མེད་ཤེས་ཀྱི་མ་རེད། ཤེས་ཡོན་གཅིག་པུས་མགོ་བདེ་དྲན་འཕྲུལ་བསླབས་པ་ལྟ་བུ་ཆགས་རྒྱུའི་ཉེན་ཁ་ཡོད། དཔེར་ན། བར་སྐབས་དམིགས་བསལ་གོ་ཐོས་མ་བྱུང་བ་ལས། དེ་སྔོན་བོད་པའི་ཕྲུ་གུ་སློབ་གྲྭ་ནས་ཐོན་པ་ཁ་བསླུས་རྒྱག་མཁན་དེ་འདྲ་འདུག་ཅེས་བརྗོད་རྒྱུ་བྱུང་ཡོད། འདི་དག་སློབ་གྲྭར་ཕྱིན་ཏེ་སྐད་ཡིག་ཤེས་ཤིང་། རྒྱ་གར་ནང་གི་འགྲོ་སྟངས་རྒྱུས་ཡོད་ཆགས་པས་ཡིན་པ་ལས། བོད་ནས་ཡོང་མ་ཐག་ཏུ་ཨ་ཕོ་ཧོར་ལྟ་བུ་ཞིག་གིས་བྱེད་ཐུབ་ཐབས་མེད།

ཡོན་ཏན་སློབ་སྦྱོང་སྤྲད་པ་དེས་འཐོམ་ཕྲན་བུ་སངས། འཐོམ་སངས་པའི་འབྲས་བུ་དེ་ཡག་པོ་གཅིག་གི་སྒང་ལ་བེད་སྤྱོད་མ་བྱས་པར། མགོ་བདེ་དྲན་འཕྲུལ་གྱི་ཐོག་ཏུ་འགྲོ་སྐབས་ཐབས་སྐྱོ་པོ་རེད། དེར་བརྟེན་ཕྲུ་གུ་ཚོར་སློབ་སྦྱོང་སྤྲད་པ་གཅིག་པུས་མི་འགྲིགས་པར། སློབ་སྦྱོང་སྤྲད་པ་དེ་ཕྱིན་ཆད་བེད་སྤྱོད་བྱེད་མཁན་གྱི་མི་བཟང་པོ་གཅིག་ཡོང་ཐུབ་པ་བཟོ་རྒྱུ་དེ་དགེ་རྒན་ཚོའི་ལས་འགན་རེད། ང་རང་ཚོ་བོད་པ་སྤྱི་ཚོགས་སྤྱི་བྱིངས་ཀྱི་ལས་འགན་ཡིན་པས་གཟབ་གཟབ་བྱེད་དགོས། ཕྲུ་གུ་བཟང་པོ་དགོས་ལ། ཕྲུ་གུ་ཡ་རབས་ཅན་ཞིག་ཀྱང་དགོས་པ་ཡིན། དེ་ལྟར་ཡོང་བ་ལ་དགེ་རྒན་རང་ཉིད་ཡ་རབས་བྱེད་དགོས།

དེ་ཡང་དགེ་རྒན་གྱིས་ཕྲུ་གུའི་མིག་གི་མཐོང་སྣང་ལ་སྐད་ཆ་ཤོད་སྟངས་ཡིན་ནའང་ཡ་རབས་ཀྱི་སྐད་ཆ་ཤོད་སྟངས་སྤེལ་དགོས་ལ། མ་རབས་དང་། ཁྲམ་པ། སྤྲང་རྟགས་ཚ་པོའི་སྐད་ཆ་ཚིག་གཅིག་ཡིན་ནའང་མ་ཐལ་བ་དང་། རྣམ་འགྱུར་ཡིན་ནའང་བྱམས་བརྩེ་དང་ལྡན་པའི་ཐོག་ནས་སློབ་ཁྲིད་བྱེད་དགོས། རྒྱུན་གྱི་རྣམ་འགྱུར་སྟོན་སྟངས་དེ་འདྲ་ཞིག་ཕྲུ་གུའི་བསམ་བློའི་ནང་ལ་འཇགས་ཐུབ་པ་བྱུང་ན། ཕྲུ་གུ་ཕྱིན་ཆད་སློབ་གྲྭ་ཐོན་ཡོང་དུས་མི་གཞན་སྤྲང་རྟགས་ཚ་པོ་གཅིག་ཐུག་སྐབས་སྔ་མོ་ང་ཚོ་སློབ་གྲྭར་ཡོད་དུས་རྒན་ལགས་ཀྱི་དེ་འདྲ་གསུང་གི་མེད། མི་འདི་ཁྱད་མཚར་ཞིག་འདུག་ཅེས་བརྗོད་མཁན་དེ་ལྟར་བྱུང་ན་ཡག་པོ་ཡོད། དེ་ཕྱིན་ཅི་ལོག་སྟེ་ཕྲུ་གུ་དེས་སྐད་ཆ་བཤད་ནའང་སྐད་ཆ་བརྡབས་བཞག་པ་ལྟ་བུ་ཞིག་བཤད་པ་དང་། སྐད་ཆ་ཚིག་གཅིག་བཤད་པ་དང་ལམ་སེང་ཁོང་ཁྲོ་སློང་མཁན་ལྟ་བུ་བཤད་ན་ཕྲུ་གུ་དེར་ཕྱིན་ཆད་སྤྱི་ཚོགས་ནང་ལ་དཀའ་ངལ་འཕྲད་ངེས་ཡིན།

སློབ་གྲྭའི་ནང་དུ་ཕྲུ་གུ་ཚོས་ལོ་བཅུ་གྲངས་མི་ཚེ་སྐྱེལ་ས་འཛིན་གྲྭའི་ནང་ལ་དགེ་རྒན་ཚོས་ཕྲུ་གུར་སློབ་ཚན་བསླབས་པ་དང་ཆབས་ཅིག་རྣམ་འགྱུར་སྟོན་སྟངས་དང་། མདོར་ན་གོམ་པ་རྒྱག་སྟངས། མི་གཅིག་གི་ལག་པ་ནས་དངོས་པོ་ཞིག་ལེན་སྟངས་འཕྲོག་པ་ལྟ་བུ་མིན་པར་དངོས་གནས་གུས་ཞབས་བྱེད་སྟངས། ཕན་ཚུན་བརྩི་བཀུར་བྱེད་སྟངས་སོགས་བསླབ་དགོས། ཕྲུ་གུ་རྣམས་ཡ་རབས་གུས་བརྩི་ལྡན་པ་ཞིག་བྱུང་ན་ཡག་པོ་རེད།

ཇ༽ སྐད་ཡིག་མཉམ་བསྲེས་དང་། ནང་ཁུལ་ལ་སྐད་སྒྱུར།

ཉེ་ཆར་བོད་ནས་ཡོང་མཁན་གཅིག་གིས་བརྗོད་ཀྱི་འདུག རྒྱ་གར་ནང་གི་བོད་པའི་རྣམ་འགྱུར་དེ་དག་ཁྱད་མཚར་འདུག པ་ཊན་ཀོ་ཊིར་ (Pathankot) བོད་པའི་ཕྲུ་གུ་གཅིག་ཐུག་བྱུང༌། ཁོ་རང་བོད་ནས་ཡོང་བ་ཡིན་སྟབས་ངས་རྒྱ་གར་གྱི་སྐད་ཤེས་ཀྱི་མེད། དྷ་རམ་ས་ལར་འགྲོ་མཁན་རླངས་འཁོར་གང་ཞིག་ཡིན་མིན་སྐད་ཆ་དྲིས་པ་ཡིན། ཧིན་དཱི་རྒྱག་གི་འདུག ཁྱོད་རང་བོད་པ་མ་རེད་དམ་བརྗོད་པར་བོད་པ་ཡིན་ཞེས་བརྗོད་ཀྱི་འདུག ཁྱོད་རང་ངོ་ཚ་གི་མི་འདུག་གམ། བོད་པ་གཅིག་གིས་བོད་པར་བོད་སྐད་མ་བརྒྱབ་པར་ཧིན་དཱི་རྒྱག་དགོས་དོན་གང་ཞིག་རེད་ཅེས་བརྗོད་པར། གང་ཡང་བརྗོད་ཀྱི་མི་འདུག སྟབས་ལེགས་ནས་མཇུག་ཏུ་མི་གཞན་ཞིག་ཐུག་བྱུང༌། དེས་དྷ་རམ་ས་ལའི་རླངས་འཁོར་འདི་རེད་ཅེས་ངོ་སྤྲོད་བྱས་བྱུང་ཞེས་བརྗོད་ཀྱི་འདུག

ཡང་བོད་པ་གཞན་ཞིག་གིས་ང་ཚོ་བལ་ཡུལ་ལ་སླེབས་པའི་སྐབས་བོད་པ་གཅིག་ལ་བལ་ཡུལ་དོན་གཅོད་གང་དུ་ཡོད་མེད་སྐད་ཆ་དྲིས་པར། རྒྱུས་མེད་ཅེས་བརྗོད་ཀྱི་འདུག ང་ཚོ་ལྷ་སར་ཡིན་ན་མི་གཅིག་ལ་ཁང་པ་ཞིག་གར་ཡོད་སྐད་ཆ་དྲིས་ན་སྔོན་ལ་ངས་འཁྲིད་ཆོག་ཅེས་ཡར་ཙམ་སྐྱེལ་གྱི་རེད། ཡར་ཙམ་བསྐྱལ་ནས་ཁོ་རང་གི་ངོ་ཤེས་པའི་མི་གཅིག་ལ་རྩིས་སྤྲད་དེ་མི་འདི་ས་ཆ་གཅིག་ལ་འགྲོ་དགོས་ཀྱི་འདུག ཁང་པ་དེ་འདྲ་གཅིག་ལ་འགྲོ་དགོས་ཀྱི་འདུག དེ་སྟོན་རོགས་བྱེད་ཨང་། འདི་འཁྲིད་རོགས་བྱེད་ཅེས་མངགས་ཀྱི་རེད། མི་དེས་མཉམ་དུ་ཡོང་སྟེ་འགྲོ་ས་དེ་བར་དུ་སྐྱེལ་གྱི་རེད། འདི་ཁུལ་དེ་ལྟར་བྱེད་ཀྱི་མི་འདུག་ཅེས་བཤད་བྱུང༌། དེ་དག་ང་ཚོའི་མིའི་གཤིས་ཀ་དེ་ག་ལེར་ཇེ་ཞན་ཇེ་སྡུག་ཏུ་ཕྱིན་པ་མིན་ནམ་སྙམ། མ་གཞི་ལས་བྲེལ་ཚ་རུ་ཕྱིན་པ་དང་། དེའི་དབང་གིས་མི་འཁྲིད་ལོང་མེད་པ་ཡིན་ཤས་ཆེ། གང་ལྟར་བྱེད་སྟངས་དེ་དག་ཡག་པོ་མིན།

ཡང༌། མི་གཅིག་གིས་ཁ་པར་ཨང་གྲངས་སྐད་ཆ་དྲིས་པར། ཁ་པར་ཨང་གྲངས་དེབ་ནང་ཡོད་པ་རེད། དེབ་འདིར་ལྟོས་ཞེས་བརྗོད་ཀྱི་འདུག་ཅེས་ཟེར། གཞན་དག་འགྲེལ་བཤད་དང༌། རོགས་རམ་བྱེད་རྒྱུའི་རྣམ་འགྱུར་གཏན་ནས་མེད་པ་དེ་དག་ང་ཚོའི་གཤིས་ཀ་ག་ལེར་སྡུག་ཏུ་ཕྱིན་པ་དང་། སྣ་ཡང་རྡུམ་དུ་ཕྱིན་པའི་སྐྱོན་ཡིན་པ་ལས་ལེགས་ཆ་ཞིག་མིན། ང་ཚོར་ཡ་རབས་སྤྱོད་བཟང་གི་གོམས་གཤིས་ཡོད་པ་རྣམས་ཉམས་པ་སོར་ཆུད་དང་། མི་ཉམས་གོང་འཕེལ་ཡོང་བ་བྱ་རྒྱུ་དེ་སློབ་གྲྭའི་ནང་ནས་བཟོ་དགོས་པ་ལས། སློབ་གྲྭའི་ནང་ནས་མི་རེངས་པོ་ཐེབས་ཆག་ཅིག་ཆགས་ཚར་ན། སྤྱི་ཚོགས་ནང་ལ་འགྲེལ་བཤད་ཇི་ཙམ་བྱས་ཀྱང་ཁག་པོ་རེད།

དཔེར་ན། གཞན་དག་ཕར་བཞག ང་ལྟ་བུ་ཞིག་གིས་གཞེན་སྐུལ་བྱས་ཀྱང་། སྐྱབས་སུ་མཆི་༸རྒྱལ་བ་རིན་པོ་ཆེས་བཀའ་གནང་སོང་། ཞེས་བརྗོད་པ་ལས་དོན་ཕན་ཆེན་པོ་ཡོང་གི་མ་རེད། སློབ་གྲྭའི་ནང་ཕྲུ་གུ་ལོ་བཞི་ལྔ་དང་དྲུག་བདུན་ནས་ལོ་ན་བཅུ་བཅོ་ལྔ་བཅུ་དྲུག་ཙམ་ལ་སླེབས་མ་སླེབས་བར་དུ་ཁྱེད་རང་ཚོ་དགེ་རྒན་ཚོས་ཕྲུ་གུའི་བསམ་བློ་གཏོང་སྟངས་དང་། རྣམ་འགྱུར་སྟོན་སྟངས། བྱ་སྤྱོད་འཁྱེར་སྟངས་ལོ་ནས་ལོ་བསྟུད་དེ་སྦྱོང་བརྡར་སྤྲད་ན་དངོས་གནས་དྲང་གནས་ཕྱིན་ཆད་སྡིག་པའི་གྲོགས་པོ་གཅིག་འཕྲད་ཀྱང་ལམ་སེང་བློ་འགྱུར་མི་ཐུབ། དེས་ན་དོན་གྱི་དགེ་བའི་བཤེས་གཉེན་དེ་ཁྱེད་རང་ཚོ་ཆགས་ཡོད་པ་ལས། ཁྲི་མཐོ་པོའི་སྟེང་ལ་སྡོད་མཁན་གྱི་བླ་མ་རྣམས་དགེ་བའི་བཤེས་གཉེན་ཆགས་རྒྱུ་ཁག་པོ་རེད།

ཉ༽ ཕ་མས་སློབ་སྟོན་དང་། ནང་ཆོས་ཀྱི་བག་ཆགས།

ཕྱོགས་གཅིག་ནས་ཕ་མ་རྣམས་ལའང་འགན་འཁུར་ཆེན་པོ་འཁྲི་ཡོད། ངས་ནམ་རྒྱུན་ཕྱི་རྒྱལ་མི་ཚོར་ཤོད་ཀྱི་ཡོད། ནང་གི་ཕ་མ་གཉིས་པོ་དེས་བླ་མ་དོན་དགོས་ཀྱི་འདུག ནང་གི་ཕ་མས་བླ་མ་དོན་མ་ཐུབ་པར་ཕྲུ་གུ་དེ་ལོ་བཅུ་དྲུག་བཅུ་བདུན་མ་སླེབས་བར་དུ་ཆོས་ཀྱི་དྲི་མ་མེད་པར་བསྡད་ན་དེ་ནས་དགོན་པ་ཡར་གཞུག་སྟེ་བསླབས་པ་སློབ་གཉེར་བྱ་རྒྱུ་ཁག་པོ་བྱེད་ཀྱི་རེད། སྔ་མོ་བོད་ལ་ཡིན་ན་ལུང་པའི་སྤྱི་ཚོགས་ཀྱི་གནས་སྟངས་དེ་ག་སློབ་སྦྱོང་གང་འཚམ་བྱེད་དགོས་བྱུང་ན་དགོན་པར་གཞུག་ན་མ་གཏོགས་གཞན་སློབ་གྲྭར་གཏོང་ས་རྒྱ་ཆེན་པོ་གང་ཡང་མེད། དཔེར་ན་རྒྱ་གར་ནང་ལ་ཆ་བཞག་ན། ང་ཚོ་འདས་པའི་ལོ་སུམ་ཅུ་སོ་གྲངས་ཀྱི་ནང་ལ་ཚོང་པ་དང་མི་དྲག ཡང་ན་ལས་བྱེད་པ་མི་ཚང་དྲག་པ་དེ་འདྲའི་ཕྲུ་གུ་དགོན་པར་གཏོང་མཁན་སུ་ཡང་མེད། ཁོང་ཚོའི་བུ་ཕྲུག་ཀ་སྦུག་དང༌། རྡོ་རྗེ་གླིང་སོགས་དབྱིན་ཇིའི་སློབ་གྲྭར་གཏོང་བ་ལས། བོད་པའི་སློབ་གྲྭར་ཡང་གཏོང་གི་མེད། གཉོམ་ཆུང་རྣམས་ཀྱི་ཕྲུ་གུ་འགྲོ་ས་སྡོད་ས་མེད་པ་དེ་རིགས་བོད་གཞུང་སློབ་གྲྭར་གཏོང་གི་ཡོད། དགོན་པའི་ནང་ལ་གྲྭ་པ་བྱེད་མཁན་རྣམས་ནི་དེ་བས་ཀྱང་གཞིས་ཆགས་ནང་གི་ཕ་མ་སྐྱོ་པོ་ཚོས་དགོན་པར་བཅོལ་པོ་ཞུས་པ་ལྟ་བུ་བྱས་པ་ལས་མི་འདུག ད་ཆ་གང་གིས་ལན་པ་རེད་ཅེ་ན། ཕ་མ་སོ་སོས་མ་ཎི་འདོན་པ་དང༌། ཡོན་ཆབ་ཕུལ་བ། ཕྱག་འཚལ་བ་ལྟ་བུ་ཕྲུ་གུས་མཐོང་གི་ཡོད།

འོན་ཀྱང་ནང་ཆོས་ཟེར་བ་འདི་གང་འདྲ་ཞིག་ཡིན་པ་དང༌། ནང་ཆོས་འདི་ཡེ་ཤུའི་ཆོས་དང༌། ཁ་ཆེའི་ཆོས། ཧིན་དཱུའི་ཆོས་སོགས་དང་མི་འདྲ་བ། ནང་པའི་ཆོས་ནས་ཤེས་རྒྱུད་ནང་ནས་བཏུལ་ཏེ་ཉམས་ལེན་བྱེད་དགོས་པ་ཞིག་ཤོད་ཀྱི་ཡོད་པ་ལས། མདུན་ལ་ལྷ་ཞིག་བཞག་སྟེ་དེ་ལ་གསོལ་བ་སྨོན་ལམ་བཏབ་ནས་འགྲིགས་པ་ཞིག་ཤོད་ཀྱི་མེད་པའི་གནས་ཚུལ་ཕ་མ་ཚོའི་བསམ་བློའི་ནང་ལ་ཡོད་པ་བྱས་ཐོག་ཕ་མས་ཕྲུ་གུ་ཚོར་ཆུང་ཆུང་སྐབས་ནས་བདེན་པ་བཞི་དང༌། བྱམས་སྙིང་རྗེ་བྱང་ཆུབ་ཀྱི་སེམས། སྟོང་ཉིད་ཀྱི་ལྟ་བ་སོགས་ཀྱི་སྙིང་པོ་རགས་རིམ་ཕ་མས་ཕྲུ་གུར་སློབ་ཐུབ་པ་བྱུང་ན་ཕན་གྱི་རེད། གཅིག་ནས་ཕ་མས་ཁྱིམ་ཚང་ནང་ལ་ཐོག་མའི་གསོ་སྐྱོང་ལྟ་བུ་གཅིག་སྤྲད་པ་དང་། དེ་རྗེས་འཛིན་གྲྭའི་ནང་དུ་ཁྱེད་རང་ཚོ་དགེ་རྒན་རྣམས་དང༌། ལས་བྱེད་པ་རྣམས་ཀྱི་ངོས་ནས་མཇུག་བསྐྱངས་ཏེ་བསླབས། གཞུང་སྒེར་གཉིས་ཀའི་ཐོག་ནས་གསོ་སྐྱོང་ལྟ་བུ་བྱས་ན་ཕན་འབྲས་ཐོན་ཐུབ་ཀྱི་རེད།

དཔེར་ན་དྷ་སའི་བོད་ཁྱིམ་སློབ་གྲྭ་ནས་ཐོན་མཁན་ཕྲུ་གུ་ཁ་ཤས་ཤེས་བཞིན་དུ་ཆོས་ཀྱི་བག་ཆགས་སད་ནས་རིགས་ལམ་སློབ་གྲྭར་ཆོས་ཀྱི་སློབ་སྦྱོང་བྱེད་མཁན་དང༌། གྲྭ་སར་ཕྱིན་ཏེ་གྲྭ་པ་བྱེད་མཁན་ལྟ་བུ་ཁ་ཤས་བྱུང་སོང༌། གཞི་ནས་རྐྱེན་འཛོམས་སྐབས་གཅིག་གཉིས་ཤིག་བླ་མ་ཡང་ཆགས་ཡོང་བ་ཡོད། བག་ཆགས་ལྟ་བུ་སད་ཡོང་གི་འདུག དེར་བརྟེན་ཕ་མས་ཁྱིམ་ཚང་གི་ནང་དང༌། དགེ་རྒན་ཚོས་ཕྲུ་གུ་ལོ་གཞོན་པའི་དུས་ཚོད་སྐྱེལ་ས་འཛིན་གྲྭའི་ནང་ལ་ཕྲུ་གུ་རྣམས་ཡ་རབས་བཟང་སྤྱོད་ལྡན་པ་ཡོང་ཐབས་བྱེད་དགོས། འདིའི་རྩ་བ་ནང་པའི་ཆོས་ལ་ཐུག་གི་ཡོད་པས་གལ་ཆེན་པོ་རེད། དེ་དག་ཞོར་འཕྲོས་ཡིན། ཁྱེད་རང་ཚོའི་སེམས་ལ་ངེས་པར་བྱེད་ཨང་། ཧུར་ཐག་བྱེད་དགོས། ཤེས་སོང་ངམ། གཟབ་གཟབ་བྱེད་ཨང་། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༡༠ ཚེས་ ༢༦ ཉིན་དྷ་སྟེང་བོད་ཁྱིམ་དུས་དྲན་སར་བཀའ་སློབ་སྩལ་བ།

ཀ༽ འཐུས་ཤོར་ལ་ངོས་འཛིན་དང་། གསར་གཏོད་ལ་དགོངས་བཞེས།

དེ་རིང་འདིར་དམིགས་བསལ་ཞུ་རྒྱུ་དེ་ཙམ་མི་འདུག ང་ཚོ་ལོ་ལྟར་སྐད་ཆ་མང་པོ་ཤོད་ཀྱི་ཡོད་པ་ལྟར། ཁྱེད་རང་ཚོ་ཚང་མས་སེམས་ལ་བཅངས་ཏེ་ཁུར་བསྐྱེད་བྱེད་མུས་རེད། ད་ལྟ་འདིར་བོད་ཁྱིམ་འགན་འཛིན་དང༌། ཚོགས་གཙོ་གཞོན་པ། བཀའ་བློན་ཁྲི་པ། ཁྱེད་རང་རྣམས་ནས་དོན་དག་རང་ལ་བསམ་བློ་བཏང་ནས་གསུངས་སོང༌བས་དགའ་པོ་བྱུང༌། ལྷག་པར་བོད་ཁྱིམ་འགན་འཛིན་གྱི་ལས་བསྡོམས་ནང་ལ་ཚན་རིག་གི་སློབ་སྦྱོང་ཐོག་འཐུས་ཤོར་ཕྱིན་པ་སོགས་སྐྱོན་ཆའི་རིགས་བཤད་པར་ཧ་ཅང་དགའ་པོ་བྱུང༌། གཞན་ང་རང་ཚོ་ཚོགས་འདུ་འཚོགས་སྐབས་ཡག་ཡག་ཤ་སྟག་བཤད། སྡུག་པའི་རིགས་བཤད་ན་རྟེན་འབྲེལ་ལ་གནོད་ཀྱི་ཡོད་པ་ལྟ་བུ་བྱེད་པ་དེ་གཏན་ནས་མི་འགྲིགས། ང་ཚོས་སྐྱོན་ཆ་རྣམས་གསལ་པོར་ངོས་འཛིན་པའི་ཐོག་ནས་སེལ་ཐབས་བྱེད་དགོས། སངས་རྒྱས་བཅོམ་ལྡན་འདས་ཀྱིས་ཆོས་འཁོར་དང་པོ་བསྐོར་གནང་བའི་སྐབས་སུ། འདི་ནི་སྡུག་བསྔལ་འཕགས་པའི་བདེན་པའོ། །ཞེས་ཐོག་མར་སྡུག་བསྔལ་ངོ་སྤྲོད་གནང་ཡོད། སྡུག་བསྔལ་ངོས་འཛིན་ཐུབ་ན་དེ་བཅོས་བསྒྱུར་བྱ་རྒྱུའི་བསམ་བློ་འཁོར་ཐུབ་ཀྱི་རེད། ཡག་ཡག་ཁོ་ན་བཤད་ནས་བསྡད་ན་དགོས་པ་ཅི་ཡང་མེད།

འདིར་སྒྲིག་འཛུགས་གཞི་རྩའི་ཆ་ནས་གྲུབ་འབྲས་ཡག་པོ་ཐོན་ཡོད། སྐབས་རེ་ལས་ཀ་གཞི་རྒྱ་ཆེན་པོའི་རིགས་དང་། ཡང་གསར་གཏོད་ཀྱི་ལས་ཀ་ལྟ་བུ་བརྩམས་ཏེ་འགན་ཡོད་མཁན་གྱི་བསམ་བློ་དེ་ཚོའི་ཐོག་ལ་གཡེངས། ལོ་མང་ཡུན་བསྲིངས་ནས་སྒྲུབ་དགོས་པའི་རིགས་ལྷོད་གཡེང་འགྲོ་སྲིད། འགན་འཁྱེར་མཁན་ཚོས་ཆེ་ས་གསར་གཏོད་ཀྱི་ལས་རིགས་ལ་ངེས་པར་བསམ་བློ་གཏོང་དགོས། དེ་མ་བཏང་ན་ཡར་རྒྱས་འགྲོ་མི་ཐུབ། ཡིན་ན་ཡང་ཁྱིམ་ཚང་ནང་གི་ཕྲུ་གུའི་འཕྲོད་བསྟེན་དང༌། འཚོ་བར་ལྟ་རྟོག་བྱེད་རྒྱུ། ཕྲུ་གུའི་གྱོན་གོས་འཁྲུ་བཤལ་བྱེད་སྟངས་ཀྱིས་མཚོན་པས་ཆུང་ཙག་གི་རིགས་ཀྱང་འཐུས་མ་ཤོར་བ་དང༌། ལྷོད་ཡངས་སུ་མ་ཤོར་བ་ཞིག་ངེས་པར་དུ་བྱེད་དགོས་ཀྱི་འདུག ཆེ་སར་ཡར་རྒྱས་ཕྱིན་ཀྱང་། མངོན་གསལ་དེ་ཙམ་མེད་མཁན་དངོས་ཡོད་གནས་ཚུལ་ཕྲུ་གུ་ཚོར་ཉིན་རེ་ཉིན་རེའི་འཚོ་བར་ཕན་གནོད་འབྲེལ་བ་ཡོད་པ་དེ་རིགས་ལ་འཐུས་ཤོར་ཕྱིན་ན་ཡག་པོ་མེད། དེ་དག་ལ་དོ་སྣང་དང་གཟབ་གཟབ་བྱེད་དགོས་ཀྱི་འདུག

ཁ༽ སྤྱི་ཚོགས་ཀྱི་དཀའ་ངལ་དང་། དེ་དག་གི་རྒྱུ་རྐྱེན།

དེ་ནས་གོང་དུ་ལས་བསྡོམས་ནང་ལ་གང་ལྟར་ང་རང་ཚོ་ཡ་རབས་སྤྱོད་བཟང་དགོས་ཀྱི་འདུག་ཅེས་བཤད་སོང༌། ད་ལྟ་འདིར་བཀའ་སློབ་གནང་མཁན་ཚོགས་གཙོ་གཞོན་པ་དང༌། བཀའ་བློན་གཉིས་ཀྱི་ཐོག་ནས་ཀྱང་ནན་པོ་བྱས་ནས་གསུངས་སོང༌། འདི་དངོས་གནས་གལ་ཆེན་པོ་འདུག བར་སྐབས་ང་རང་ཚོའི་སྤྱི་ཚོགས་ནང་ལ་བློ་གཟུ་བོར་གནས་པའི་ཐོག་ནས་ཉམས་ཞིབ་བྱེད་མཁན་དེ་རིགས་སྤྱི་ཡོངས་ཀྱི་མཐོང་ཚུལ་ལ་ང་རང་ཚོའི་བཟང་པོའི་གོམས་གཤིས་ཡོད་པ་དེ་དག་ད་ཆ་རིམ་པས་ཉམས་ཆགས་ལ་འགྲོ་གི་ཡོད་པའི་མཐོང་སྣང་ཡོང་གི་ཡོད། ང་རང་ཚོའི་གཞོན་སྐྱེས་རིགས་ཁ་ཤས་ཤིག་སྤྱོད་པ་འཆལ་ལེ་འཆོལ་ལེ་ཆགས་པ་དང་། གང་བྱུང་མ་བྱུང་བྱེད་མཁན། ཡ་རབས་སྤྱོད་བཟང་མེད་པ་དེ་རིགས་ལམ་སེང་བཟོ་བཅོས་བྱེད་རྒྱུ་ཁག་པོ་རེད། འདི་ཚོའི་གྲས་དང་པོ་ནས་སྐྱོན་མ་ཤོར་བ་བྱེད་རྒྱུ་གལ་ཆེན་པོ་འདུག

ང་རང་ཚོས་སོ་ནམ་གྲོང་པར་ལྟོས་ཞེས་བརྗོད་པའི་དཔེ་ལྟར། ད་ལྟ་ཕྱི་རྒྱལ་གྱི་ལུང་པ་ཧ་ཅང་གི་དངོས་པོ་ཡར་རྒྱས་ཕྱིན་པ། དངོས་པོ་ཡར་རྒྱས་དང་འབྲེལ་བའི་ཤེས་ཡོན་ཧ་ཅང་ཡར་རྒྱས་ཆེན་པོ་ཡོད་པའི་ལུང་པ་དེ་འདྲའི་སྤྱི་ཚོགས་ཀྱི་ནང་ལ་ཁྲིམས་འགལ་བྱེད་མཁན་མང་པོ་ཡོང་གི་ཡོད། ཉེ་ཆར་རང་ངོས་རང་ཨ་རིར་ཕྱིན་པའི་སྐབས་ལ་སྤྱི་ཚོགས་ནང་གི་དཀའ་ངལ་སྐོར་ཚོགས་འདུ་ཉིན་ཤས་འཚོགས་ས་ཞིག་ཏུ་སླེབས་བྱུང༌། དེའི་སར་སྤྱི་ཚོགས་ཀྱི་དཀའ་ངལ་སྐོར་ལ་དངོས་སུ་འགན་འཁུར་བླངས་ནས་ལས་ཀ་བྱེད་མཁན་ཚོགས་པ་འདྲ་མིན་གྱི་ལས་ཀ་བྱེད་མཁན་ཉམས་མྱོང་ཡོད་པ། ཤེས་ཡོན་ཐོག་ནས་བརྟག་དཔྱད་བྱས་པ་གཅིག་པུ་མ་ཡིན་པར་དངོས་ཡོད་ལག་ལེན་བསྟར་ནས་དཀའ་ལས་རྒྱག་མཁན་དེ་རིགས་ཀྱི་མི་ཉམས་མྱོང་ཅན་མང་པོ་ཞིག་ཚོགས་འདུའི་སར་སླེབས་འདུག ཁོང་ཚོས་སྐད་ཆ་ཤོད་སྐབས་ཨ་མི་རི་ཀའི་སྤྱི་ཚོགས་ནང་དུ་ཕྲུ་གུ་ལོ་བཅུ་གསུམ་བཅུ་བཞི་ལྟ་བུའི་ལོ་ཆུང་གི་ནང་ནས་མི་གསོད་རེས་གཏོང་བ་དང༌། འཁྲུག་པ་བརྒྱབ་ནས་ཁྲིམས་འགལ་བྱེད་མཁན་ཡོད་པ་དང༌། མངའ་སྡེ་འགའ་ཞིག་ནང་དེ་རིགས་ལ་སྲོག་ལན་སྲོག་འཇལ་བྱེད་དགོས་པའི་ཁྲིམས་སྲོལ་ཡོད་པ། སྲོག་ཐོག་གཏོང་རྒྱུའི་ཁྲིམས་ཉེས་ཕོག་མཁན་ཕྲུ་གུ་འགའ་ཞིག་སྲོག་ཐོག་གཏོང་རྒྱུའི་ལོ་ན་མ་སོན་པར་ད་ལྟ་བཙོན་ཁང་ནས་སྲོག་ཐོག་གི་ཉེས་ཆད་སྒུག་ནས་སྡོད་མཁན་དེ་འདྲ་ཡོད་པའི་གནས་ཚུལ་སེམས་སྐྱོ་པོའི་རིགས་བཤད་ཡོང་གི་འདུག

དེ་ལྟ་བུའི་དཀའ་ངལ་ཡོང་བའི་རྐྱེན་རྩ་གང་ལ་ཐུག་གི་ཡོད་ཅེ་ན། ཕྲུ་གུ་ཚོར་ཁྱིམ་ཚང་ནང་ལ་བྱམས་སྐྱོང་བྱེད་རྒྱུ་ཉུང་དྲགས་པ་དང༌། བྱམས་བརྩེའི་འཚོ་བ་དེ་ཉུང་དྲགས་ཀྱི་འདུག ལར་ནས་སྤྱི་ཚོགས་ཁྱོན་ཡོངས་ལ་བྱམས་བརྩེ་ཉུང་དྲགས་པའི་རྐྱེན་གྱིས་དཀའ་ངལ་དེ་དག་འཕྲད་ཡོང་གི་འདུག་ཅེས་སྐད་ཆ་ཤོད་མཁན་ཚང་མས་བསམ་ཚུལ་གཅིག་གྱུར་དུ་བཤད་ཡོང་གི་འདུག ཁོང་ཚོས་ཆོས་ཀྱི་ཐོག་ནས་སྐད་ཆ་ཤོད་ཀྱི་མེད། སྤྱི་ཚོགས་ཀྱི་གནས་སྟངས་ཐོག་ནས་འགྲེལ་བཤད་བརྒྱབ་པའི་མཐའ་བསྡོམས་སུ་སྤྱི་ཚོགས་ནང་ལ་བྱམས་བརྩེའི་འཚོ་བས་མ་འདང་བའི་སྐྱོན་ཆ་ལྷགས་ཡོང་གི་འདུག་ཅེས་མང་པོ་ཞིག་ཤོད་ཀྱི་འདུག ང་རང་ཚོས་ནམ་རྒྱུན་རྟག་པར་གནད་དོན་འདི་ཤོད་ཀྱི་ཡོད་པ་དེ་དངོས་གནས་ར་སྤྲོད་གསལ་པོ་ཆགས་ཡོང་གི་འདུག

ག༽ གཞན་ཕན་གྱི་བྱམས་བརྩེ་དང་། ཕ་མའི་སློབ་སྟོན།

ང་རང་ཚོ་བོད་པའི་སྤྱི་ཚོགས་ནང་ངས་འདྲ་ཆགས་པོ་མ་བྱས་ན་མིའི་མཐོང་ཚུལ་སྡུག་ཅག་ཡོང་གི་རེད་བསམས་ན་ཀུན་སློང་དེ་ནོར་བ་རེད། དེ་ལྟར་མ་ཡིན་པར་བརྩེ་བའི་བསམ་པའི་ཐོག་ནས་ངས་མི་ལ་མགོ་སྐོར་གཏོང་ཐུབ་ཀྱི་འདུག་ཀྱང་། མགོ་སྐོར་བཏང་ན་ཁོ་ལ་སྡུག་བསྔལ་ཡོང་གི་རེད། དཔེར་ན། ང་ལ་མི་གཅིག་གིས་མགོ་སྐོར་བཏང་ན་ང་མ་སྐྱིད་པ་ཇི་ཙམ་ཡོང་གི་རེད་དམ། དེ་བཞིན་དུ་ཕ་རོལ་པོར་མགོ་སྐོར་བཏང་ན་ཕ་རོལ་པོ་མ་སྐྱིད་པ་ཡོང་ངེས་ཡིན། དེ་ལྟར་བྱེད་མི་རུང་བསམ་སྟེ་བྱམས་བརྩེའི་བསམ་བློའི་ཐོག་ནས་ཉེས་སྤྱོད་སྡོམ་དགོས་ཀྱི་ཡོད། མཁས་པོ་དང༌། འདྲ་ཆགས་པོ་མ་བྱས་ན་ང་ལ་མིང་ཆད་ཡོང་གི་རེད། ང་ལ་མིས་མི་དགའ་བ་བྱེད་ཀྱི་རེད་བསམ་ན། རང་གཅེས་འཛིན་གྱི་བསམ་བློ་རེད། དེའི་གཞི་རྩ་ཐབས་སྡུག་མིན་ནའང་། གལ་སྲིད་སོ་སོར་མིང་ཆད་མ་ཆགས་པ་དང༌། མིས་མ་ཤེས་པ་ཞིག་ཡོང་གི་འདུག་ན་བྱ་སྤྱོད་ངན་པ་བྱེད་པར་ཐེ་ཚོམ་མེད།

གང་ལྟར་ཕན་པའི་བསམ་པའི་ཐོག་ནས་ཉེས་སྤྱོད་སྡོམ་དགོས་པ་ཤིན་ཏུ་གནད་ཆེ། རང་ལ་གོ་སྐབས་ཞིག་བྱུང་ན་ཡང༌། ཨ་ཙི་དེ་ལྟར་བྱེད་མི་རུང༌། འདིས་ཕ་རོལ་པོ་ལ་མི་བདེ་བ་ཡོང་གི་རེད་བསམ་པའི་བསམ་བློའི་ཐོག་ནས་ལག་ལེན་འཛོལ་མེད་བྱེད་དགོས། དེ་ལྟར་ན་ང་ཚོའི་སྤྱི་ཚོགས་ནང་ལ་བྱམས་བརྩེའི་འཚོ་བ་ཟེར་བ་འདི་ཤིན་ཏུ་གལ་ཆེན་པོ་ཡིན་ས་རེད། ཆོས་ཀྱི་སྙིང་པོ་ཡང་འདི་ཡིན། ཕྲུ་གུ་ཚོས་ཀྱང་གསལ་པོ་ཤེས་ཀྱི་རེད། ཕ་མ་བཞིན་དུ་བྱམས་པོ་བྱེད་མཁན་ཞིག་བྱུང་ན། དེ་ལ་ཕྲུ་གུ་སུ་ཡིན་ནའང་རིགས་རུས་ཀྱི་སྐད་ཆ་དང་། དབུལ་ཕྱུག་གི་སྐད་ཆ། ཆོས་དད་ཡོད་མེད་སྐད་ཆ་སོགས་མི་བརྗོད་པར་སཡས་བྱམས་པོ་བྱས་ཀྱང་དེ་ལ་དགའ་པོ་བྱེད་ཀྱི་རེད། སྤྱིར་བཏང་ང་རང་ཚོ་མི་སུ་ཞིག་ཡིན་ཡང་བྱམས་པོ་བྱེད་མཁན་དེ་རྩ་བ་ཆེན་པོར་འཛིན་གྱི་ཡོད། ལྷག་དོན་ང་ཚོ་ཕྲུ་གུ་ཆུང་ཆུང་སྐབས་སུ་བརྔན་པ་ལྟ་བུ་སྤྲད་པ་དང་། ལྷག་བསམ་རྣམ་དག་གི་བྱམས་པོ་བྱེད་མཁན་བྱུང་ན། མི་ལྟ་ཅི་སྨོས། དུད་འགྲོ་ཞིག་ཡིན་ཀྱང་དེ་ལ་དགའ་པོ་བྱེད་པ་ཆོས་ཉིད་རེད།

ང་རང་ཚོ་མི་ལ་རང་ཆས་སུ་གཞན་གྱིས་རང་ལ་བྱམས་པོ་བྱས་ན་རང་ཉིད་ཀྱི་སེམས་ཀྱི་གཏིང་ནས་དགའ་ཞིང་ཚིམ་པ་ལྟ་བུ་ཡོང་གི་ཡོད། དེ་དཔེ་ལ་བླངས་ནས་རང་གི་ངོས་ནས་ཀྱང་མི་གཞན་ལ་ཕར་བྱམས་བརྩེ་བྱས་ན་ཕ་རོལ་པོའི་ཡིད་དགའ་ཞིང་ཚིམ་པ་ཡོང་རྒྱུ་འདི་སོ་སོའི་ཉམས་མྱོང་གི་ཐོག་ནས་ཤེས་པ་བྱས་ཏེ་ལག་ལེན་ལ་བསྟར་དགོས། གནད་དོན་འདི་སྐོར་དགེ་རྒན་ཚོ་དང༌། སློབ་གྲྭའི་ཁྱིམ་ཚང་ནང་གི་ཕ་ཚབ་མ་ཚབ་རྣམས་དང༌། རང་ཉིད་ཀྱི་ཕ་མ་ངོ་མ་བཅས་ཚང་མའི་ཐོག་ནས་ཕྲུ་གུར་བྱམས་བརྩེ་ཟེར་བ་འདི་ཇི་ལྟ་བུའི་གལ་ཆེན་པོ་ཡིན་པ་ལག་ལེན་གྱི་ཐོག་ནས་ངོ་སྤྲོད་བྱས་ཏེ་སྟོན་དགོས་ཀྱི་འདུག ཕྲུ་གུའི་བསམ་བློའི་ནང་ལ་སློབ་ཚན་ཞིག་བསླབས་པ་ལྟ་བུ་མ་ཡིན་པར། ཆུ་ཚོད་ཉི་ཤུ་རྩ་བཞིའི་འཚོ་བའི་ནང་ལ་དེའི་ཁྱད་ཆོས་དགེ་མཚན་རྣམས་ཕྲུ་གུས་མཐོང་རྒྱུ་ཡོད་པ་དང༌། ཕྲུ་གུའི་སེམས་ནང་ལ་རང་བཞིན་གྱིས་མིག་ལྟོས་འཇགས་ཐུབ་པ་ཞིག་དང༌། གོམས་གཤིས་སུ་འཇགས་ཐུབ་པ་ཞིག་བྱུང་ན། དེ་ལྟ་བུའི་ཕྲུ་གུ་དེ་རིམ་པས་འཚར་ལོངས་ཡོང་སྐབས་སུ་གཞན་ལ་བྱམས་བརྩེ་བྱེད་ཤེས་པ་ཞིག་ཡོང་ངེས་རེད། གནད་དོན་འདི་ནི་ཤིན་ཏུ་གལ་ཆེན་པོ་ཆགས་ཡོང་གི་འདུག

ང༽ རང་གི་དོན་ཆེན་དང་། བཟང་སྤྱོད་ཀྱི་སློབ་གསོ།

ང་རང་ཚོའི་སྤྱི་ཚོགས་ནང་ལ་མ་རབས་ཀྱི་སྤྱོད་པ་གང་འཚམ་ཡོང་གི་ཡོད་པ་འདི་ཚོའི་གྲས་ང་རང་ཚོས་ཆུང་ཆུང་སྐབས་ནས་སློབ་གསོ་སྤྲད་ནས་སྔོན་འགོག་བྱེད་དགོས། སློབ་གསོ་སྤྲོད་པ་དེ་ཡང་དོ་བདག་སོ་སོའི་ཁེ་ཕན་ལ་ཐུག་ཡོད། བོད་པའི་ཁ་དཔེར་བཤད་སྲོལ་ཡོད་པ་སྟེ། བཅོམ་ལྡན་འདས་ལ་ཐུགས་ཁྱད་ཡོད་ན་ངས་སྡིག་པ་མ་བསགས་ཆོག་ཅེས། སྡིག་པ་བསགས་ན་བཅོམ་ལྡན་འདས་ལ་གནོད་ཀྱི་ཡོད་པ་ལྟ་བུ་མིན། ཡ་རབས་བྱེད་དགོས་ཟེར་བ་དེ་སངས་རྒྱས་ཀྱི་བསྟན་པའི་དོན་དག་རེད་ཅེས་བརྗོད་པ་མིན། ཡ་རབས་བྱེད་དགོས་ཟེར་བ་དེ་རང་ཉིད་ཀྱི་དོན་དག་རེད། སོ་སོ་རང་ཉིད་སྐྱིད་པོ་ཡོང་བ་དང༌། སོ་སོའི་ཁྱིམ་ཚང་སྐྱིད་པོ་ཡོང་བ། སྤྱི་ཚོགས་སྐྱིད་པོ་ཡོང་བའི་དོན་དག་ལ་ཡ་རབས་བྱེད་དགོས་ཞེས་ཤོད་ཀྱི་ཡོད།

ལྷག་དོན་ང་རང་ཚོ་ནང་པའི་ཆོས་ཀྱི་ཐོག་ནས་འཇིག་རྟེན་བཀོད་པ་པོ་འདོད་ཀྱི་མེད། བདག་ཉིད་བདག་གི་མགོན་ཡིན་པར་གསུངས་ཡོད། སོ་སོའི་བདེ་སྐྱིད་སོ་སོའི་ལག་པར་ཡོད། སངས་རྒྱས་བཅོམ་ལྡན་འདས་ཀྱིས་ལམ་སྟོན་གྱི་ཡོད་པ་ལས། བཅོམ་ལྡན་འདས་བདེ་སྐྱིད་ཀྱི་བྱེད་པ་པོ་རྩ་བ་ཉིད་ནས་མ་རེད། དེས་ན་ང་རང་ཚོས་ཡ་རབས་ཀྱི་སྤྱོད་པ་དེ་ཆུང་ཆུང་སྐབས་ནས་ངོ་སྤྲོད་ཐུབ་པ་ཞིག་དང༌། དེའི་རྩ་བ་སོ་སོའི་དོན་དག་ལ་ཐུག་པའི་སྐོར་འགྲེལ་བཤད་རྒྱག་རྒྱུ་དེ་གལ་ཆེན་པོ་འདུག

ང་རང་གི་ཉམས་མྱོང་ལ་གཞིགས་ན། ཕྱི་རྒྱལ་གྱི་མི་ཆོས་ལ་དད་པ་མེད་མཁན། དམིགས་བསལ་ཆོས་ལུགས་འདི་ཡིན་གང་ཡང་མེད་མཁན་དེ་རིགས་ལ། གཞི་རྩའི་ང་རང་ཚོའི་མིའི་གནས་སྟངས་དང༌། མིའི་ལྷན་སྐྱེས་ཀྱི་འགྲོ་སྟངས་ལྟ་བུའི་སྐོར་ལ་འགྲེལ་བཤད་དང་ངོ་སྤྲོད་བྱས། སྐད་ཆ་བཤད་རེས་བཏང་བའི་སྐབས་གང་ལ་གང་འཚམ་ངོ་ཆ་འཕྲོད་ཀྱི་འདུག ང་རང་ཚོ་བོད་པའི་སྤྱི་ཚོགས་ནང་ལ་དེ་བས་ཀྱང་རང་བཞིན་གྱི་ཐེག་པ་ཆེན་པོའི་ཆོས་ལ་བག་ཆགས་ཤིག་ཡོད་མུས་རེད། དེའི་ཐོག་ལ་ཕྲུ་གུ་རང་རང་སོ་སོའི་ཉམས་མྱོང་དང་སྦྲགས་ནས་ང་ཚོས་ངོ་སྤྲོད་མཛུབ་སྟོན་ཡག་པོ་བྱས་ན་ཕྲུ་གུའི་བསམ་བློའི་ནང་ལ་ཤུགས་རྐྱེན་ཐེབས་ཐུབ་པ་དང༌། དེ་འདྲ་ཞིག་གི་ཐོག་ནས་མི་བཟང་པོ་ཞིག་ཆགས་ཐུབ་པ་དེ་ང་ཚོས་བྱེད་མི་ཐུབ་པ་མེད། ཏན་ཏན་བྱེད་ཐུབ་པ་ཞིག་རེད།

མང་ཚོགས་སྤྱི་ཡོངས་དེ་དངོས་གནས་ཡ་རབས་སྤྱོད་བཟང་ཞིག་བྱུང་ན། ཚུལ་མིན་བྱེད་མཁན་རེ་ཟུང་ཡོད་ཀྱང་དེ་ནི་གནས་ཚུལ་ཐ་དད་རེད། གནས་ཚུལ་འདིའི་སྐོར་ལ་ཚང་མས་སེམས་འཁུར་བསྐྱེད་དགོས། གཙོ་ཆེ་ཤོས་སྤྱི་ཚོགས་ཁྱོན་ཡོངས་ཀྱི་ནང་ལ་ཡ་རབས་སྤྱོད་བཟང་དགོས་གལ་ཆེན་པོ་ཡིན་པ་འདིའི་ཐོག་ལ་ཕ་མ་སོ་སོ་དང༌། གཉེན་འབྲེལ་ཁག རྒན་རབས་ཚང་མས་ངེས་པར་དུ་དོ་ཁུར་བྱེད་དགོས་ཀྱི་འདུག མི་ཚེ་འདི་གཅིག་པུའི་དོན་དག་གི་ཐོག་ནས་ཡ་རབས་ཀྱི་སྤྱོད་བཟང་གི་འགྲེལ་བཤད་བརྒྱབ་ན་ཁ་ཡོད་ལག་ཡོད་ཀྱི་རྒྱུ་མཚན་ཡིད་ཆེས་ངེས་པ་རྙེད་པ་ཤོད་ཐུབ་པ་ཡོད་ཀྱང་གཞི་རྒྱ་ཆུང་ཆུང་རེད། ང་རང་ཚོ་ནང་པའི་ཆོས་ཀྱི་ཐོག་ནས་འགྲེལ་བཤད་བྱས་ན་རྒྱུ་མཚན་རྣམ་གྲངས་མང་པོ་དང༌། གཏིང་ཟབ་པོ། རྒྱ་ཆེན་པོ་ཤོད་རྒྱུ་ཡོད།

མདོར་ན་ནང་པའི་ཆོས་ཀྱི་ཐོག་ནས་བྱམས་སྙིང་རྗེ་ཤེས་རབ་ཀྱི་གྲོགས་དང་བཅས་པ་བཤད་པ་འདི་ཧ་ཅང་རླབས་ཆེན་པོ་རེད། སྤྱིར་བཏང་ཆོས་ལུགས་གཞན་དག་གི་ནང་ལ་དད་པ་དང༌། བྱམས་སྙིང་རྗེ་ཟེར་བ་ལས་ཤེས་རབ་ཀྱི་གྲོགས་དང་བཅས་པ་ཟེར་བ་ཁག་པོ་རེད། ང་རང་ཚོའི་སྤྱི་ཚོགས་ནང་ལ་ཆོས་ཤེས་དགོས་པ་གལ་ཆེན་པོ་རེད་ཅེས་ངས་ནམ་རྒྱུན་རྟག་པར་ཤོད་ཀྱི་ཡོད། ཆོས་ཤེས་ནས་ཆོས་ལག་ལེན་བྱས་ན་ཡག་པོ་རེད། ཆོས་ཀྱི་གནད་དོན་གང་ཡང་མ་ཤེས་པར་སོ་སོའི་ཕ་མེས་ནས་བརྒྱུད་པའི་གོམས་གཤིས་ལྟ་བུའི་ཆོས་དད་དེ་འདྲའི་སྒང་ལ་ཕྱིན་ན་མི་འགྲིགས། ཆོས་ཀྱི་ཤེས་ཚད་མ་འདང་བ་ཁ་ནས་ཆོས་ཤོད་ཀྱིན་ཤོད་ཀྱིན་ངོ་ཐོག་ལག་ལེན་གྱི་ཐོག་ལ་རྒྱབ་འགལ་འགྲོ་བ་དེ་སེམས་ཀྱི་གཏིང་ནས་དེ་ཙམ་གྱི་ངེས་པ་རྙེད་མེད་པའི་རྟགས་ཡིན། ང་རང་ཚོ་སྤྱི་ཚོགས་སྤྱི་ཡོངས་ནང་ནས་དོ་སྣང་བྱེད་དགོས་ཀྱི་འདུག ནང་པའི་ཆོས་ཀྱི་འགྲེལ་བཤད་གང་འདྲ་ཞིག་རྒྱག་གི་ཡོད་པ་དང༌། གནད་འགག་གང་ལ་ཐུག་གི་ཡོད་པ་ཤེས་དགོས་པ་དེ་གལ་ཆེན་པོ་འདུག ངོས་ནས་རྟག་པར་ཤོད་ཀྱི་ཡོད་ཀྱང་དེ་རིང་ཡང་ཤོད་འདོད་བྱུང༌།

ཅ༽ འཚེ་མེད་ཞི་བདེ་དང་། གཉིས་མོས་ཀྱི་གྲོས་མོལ།

དེ་ནས་ཁ་སང་ལ་དྭགས་བོད་ཁྱིམ་སློབ་ཕྲུག་ཚོར་ཡང་དེ་སྐོར་བརྗོད་རྒྱུ་བྱུང༌། ང་ཚོས་འཚེ་མེད་ཞི་བའི་ལམ་ཞེས་རྟག་པར་ཤོད་ཀྱི་ཡོད། འཛམ་གླིང་ཡོངས་རྫོགས་ལ་འཚེ་བ་མེད་པའི་ཞི་བདེ་ཟེར་བ་འདི་ཡོངས་སུ་གྲགས་པ་ཞིག་རེད། འཚེ་བ་མེད་པའི་ཞི་བདེ་དགོས་ཟེར་བ་འདི་རྙོག་དྲ་བྱུང་ན་དེ་ལ་ལག་པ་མ་འཆང་བར་ལྟད་མོ་བལྟས་ནས་སྡོད་པའི་སྐད་ཆ་ཞིག་མིན། རྙོག་དྲ་བྱུང་བའི་སྐབས་ལ་རྙོག་དྲ་ཆ་ཚང་མཐོང༌། རྙོག་དྲ་དེའི་ནང་ལ་སོ་སོ་རང་ཉིད་ཕར་ཞུགས་ཏེ་རྙོག་དྲ་དེ་སེལ་ཐབས་ཀྱི་འགན་ཆ་ཚང་འཁྱེར་བའི་ཐོག་ནས་འཚེ་བ་མེད་པའི་ཞི་བདེ་ཡོང་བའི་འབད་རྩོལ་བྱེད་དགོས་པ་རེད།

མིའི་སྤྱི་ཚོགས་ནང་ལ་ཇི་སྲིད་འགྲོ་བ་མི་གནས་པ་དེ་སྲིད་དུ་རྙོག་དྲ་ཡོང་རྒྱུ་ཡིན་སྟབས་རྙོག་དྲ་དེ་འཚེ་བའི་ལམ་ལ་བརྟེན་ནས་སེལ་ཐབས་བྱས་ན་ནོར་འཁྲུལ་རེད། འཚེ་བ་སྤངས་པའི་ཐོག་ནས་སྤྱི་ཚོགས་ནང་གི་དཀའ་རྙོག་སེལ་ཐུབ་པའི་ཐབས་ལམ་ཞིག་ང་ཚོས་བསྟེན་དགོས་ཀྱི་འདུག ཁྱིམ་ཚང་ནང་ལ་ཡིན་ཡང་རུང༌། སོ་སོ་སྒེར་པ་མི་གཅིག་ཡིན་ཡང་རུང༌། སྤྱི་ཚོགས་ནང་ལ་ཡིན་ཡང་རུང༌། རྒྱལ་ཁབ་ཅིག་གི་ནང་ལ་ཡིན་ཡང་རུང༌། རྒྱལ་སྤྱིའི་ཐོག་ལ་ཡིན་ཡང་རུང༌། གང་ལྟར་དཀའ་རྙོག་ཡོད་པ་དེ་འཚེ་བ་མེད་པའི་ཐོག་ནས་ཕན་ཚུན་གཉིས་ཕྱོགས་ནས་ཁེ་གྱོང་བསམ་ཤེས་དང༌། ཕན་ཚུན་གཉིས་ཀས་ཉན་ཤེས་གོ་ཤེས་ཡོད་པའི་ཐོག་ནས་ཕན་ཚུན་བརྩི་བཀུར་དང༌། ཕན་ཚུན་གཉིས་ཕན་གྱི་འོག་ནས་དཀའ་རྙོག་སེལ་ཐུབ་པའི་ཐབས་ལམ་འཚོལ་དགོས་ཀྱི་འདུག

དཔེར་ན། རྒྱ་བོད་གཉིས་ཀྱི་དཀའ་ངལ་ལ་ཆ་བཞག་ན། རྒྱ་མི་ཡིན་ནའང་བསམ་བློ་གཏོང་ས་ཡོད་པ་ཞིག་དང༌། བོད་པ་ཡིན་ནའང་བསམ་བློ་གཏོང་ས་ཡོད་པ་ཞིག་ཕན་ཚུན་གཉིས་མོས་ཀྱི་ཐབས་ལམ་བཙལ་ཏེ་སྐད་ཆ་ཤོད་ཀྱི་ཡོད། ང་ཚོའི་སློབ་གྲྭའི་ནང་གི་ཕྲུ་གུ་ཚོས་གནད་འགག་དེ་ཤེས་དགོས་ཀྱི་འདུག དཔེར་ན། སློབ་གྲྭ་ཁ་ཤས་ཀྱི་ནང་ལ་མང་གཙོའི་ངོ་སྤྲོད་བྱེད་སྐབས་སློབ་ཕྲུག་ཚོས་འདེམས་བསྐོ་བྱེད་མཁན་དེ་འདྲ་ཁ་ཤས་ཡོང་གི་འདུག དེ་བཞིན་དུ་ཕྲུ་གུ་ཚོའི་བསམ་བློའི་ནང་ལ་དཀའ་ངལ་ཞིག་འཕྲད་པའི་སྐབས་སུ་དཀའ་ངལ་དེ་སེལ་ཐབས་གང་འདྲ་ཞིག་བྱེད་དགོས་པའི་སྐོར་ལ་ལམ་སྟོན་བྱེད་དགོས། དཔེར་ན། ཕྲུ་གུ་གཉིས་སམ། ཡང་ན་ཕྲུ་གུ་ཚོ་ཁག་གཉིས་བསམ་ཚུལ་མི་འདྲ་བའི་འགལ་ཟླ་ཡོད་པ་དང༌། འགལ་ཟླ་དེ་ང་དང་ཁྱོད་ཅེས་འཁྲུག་པ་བརྒྱབ་པ་དང་། འཛིང་རེས་བཏང་ནས་སེལ་རྒྱུ་མ་ཡིན་པར། སྦྱངས་བཤད་བྱས་ཏེ་གཉིས་མོས་ཀྱིས་ཐོག་ནས་སེལ་ཐབས་བྱེད་སྟངས་འཁྲབ་སྟོན་ལྟ་བུ་བྱས་ཏེ་ཕྲུ་གུ་ཚོའི་བསམ་བློའི་ནང་ལ་འཇགས་ཐུབ་པ་ཞིག་ངེས་པར་དུ་སློབ་དགོས་ཀྱི་འདུག ག་ལེར་ཕྲུ་གུའི་བསམ་བློའི་ནང་གི་གོམས་གཤིས་ལ་ཕར་འཇགས་སྐབས་ནམ་ཞིག་ཕྲུ་གུ་སློབ་གྲྭ་ནས་རང་གི་ཁྱིམ་ཚང་ནང་ལ་ཕར་སླེབས་པའི་ཚེ་ཕ་མ་གཉིས་འཁྲུག་པ་ཤོར་ཡོད་ན། ཕྲུ་གུས་འཁྲུག་པ་རྒྱག་མི་རུང༌། བསམ་ཚུལ་མི་མཐུན་པ་ཡོད་ན་ཡང་གཉིས་མོས་དང་། གཉིས་ཕན་གྱི་ཐབས་ལམ་ཐོག་ནས་སེལ་དགོས། ང་ཚོའི་རྒན་ལགས་ཀྱིས་འདི་ལྟར་གསུང་གི་ཡོད། ང་ཚོས་འདི་འདྲ་བྱེད་ཀྱི་ཡོད་ཅེས་ཕྲུ་གུས་ཕ་མར་ལམ་སྟོན་བྱེད་ཐུབ།

དེས་མཚོན་པས་སྤྱི་ཚོགས་ནང་ལ་ཡང་ཕྲུ་གུས་བསླབ་བྱ་རྒྱག་རྒྱུ་དང༌། བར་འདུམ་བྱེད་ཐུབ་པ་ང་ཚོས་ཏན་ཏན་བཟོ་ཐུབ་ཀྱི་རེད་བསམ་གྱི་འདུག ང་ཚོས་འཚེ་མེད་ཞི་བའི་ཐབས་ལམ་ཟེར་བ་འདི་ནུས་པ་མེད་པའི་སྐད་ཆ་མིན་ལ། མ་འཕེར་བའི་སྐད་ཆ་ཡང་མིན། མ་ནུས་པའི་སྐད་ཆ་དང་། སྤྱི་ཚོགས་ཀྱི་དཀའ་ངལ་ལས་གཡོལ་བའི་སྐད་ཆ་ཡང་མིན་པར་དཀའ་རྙོག་ལ་གདོང་ལེན་ཆ་ཚང་བྱས་པའི་ཐོག་ནས་འཚེ་བ་སྤངས་པའི་ཞི་འཇམ་གཉིས་མོས་ཀྱི་ཐབས་ལམ་བརྟེན་ནས་དཀའ་ངལ་སེལ་ཐབས་བྱེད་པ་ཞིག་ཡིན། གནད་དོན་འདི་དག་ཕྲུ་གུའི་བསམ་བློའི་ནང་ལ་ཆུང་ཆུང་སྐབས་ནས་འཇགས་དགོས་པ་དང༌། ཤེས་དགོས་པ་བྱ་རྒྱུ་གནད་འགག་ཅིག་མེད་དམ་བསམ་གྱི་འདུག

ཆ༽ རང་མེད་གཞན་འཚོལ་དང་། རང་འགན་ལེགས་སྒྲུབ།

བར་སྐབས་ང་ལ་དོ་སྣང་བྱུང༌བ་ཞིག་ལ། ཕྱི་རྒྱལ་ཆོས་ཚོགས་འགའ་ཤས་ནང་ང་ཚོའི་བོད་པའི་ཕྲུ་གུ་རྒྱ་གར་ལ་ས་སྐྱེས་རྡོ་སྐྱེས་རྒྱ་གར་ཆོས་སྡེ་ཁག་ནང་སློབ་སྦྱོང་བྱས། སོ་སོ་དགེ་བཤེས་ཀྱི་མིང་རྟགས་བཞག་པ་དེ་འདྲ་འགའ་ཤས་མཐོང་རྒྱུ་འདུག དེ་བཞིན་ང་ཚོའི་བོད་ཕྲུག་ཁྱིམ་སྡེ་དང༌། ང་ཚོའི་སློབ་གྲྭ་ཁག་ནས་ཐོན་པའི་ཕྲུ་གུ་ཕྱོགས་མཐའ་ལ་དྭགས་དང༌། འབྲས་ལྗོངས་ཀྱི་སློབ་གྲྭ་ཁག་གི་ནང་ཕྲུ་གུ་མང་པོར་སློབ་སྦྱོང་སྤྲོད་མཁན་དགེ་རྒན་གྱི་ལས་འགན་འཁྱེར་བ་འགའ་ཤས་འདུག་པ་དོ་སྣང་བྱུང༌། དཔེར་ན། གོང་དུ་སྨན་ཁང་གསར་པ་སྒོ་འབྱེད་སྐབས་ཀྱི་སྨན་པ་གཉིས་ང་རང་ཚོ་བོད་པའི་ཕྲུ་གུ་བོད་ཕྲུག་ཁྱིམ་སྡེ་འདི་ནས་ཐོན་པ་རེད་ཟེར་གྱི་འདུག ཤིན་ཏུ་ཡག་པོ་རེད། གང་ལྟར་ལོ་སུམ་ཅུ་སོ་བརྒྱད་ཙམ་གྱི་རིང་ལ་ང་ཚོས་ཆུང་ཆུང་སྐབས་ནས་གསོ་སྐྱོང་བྱས། སློབ་སྦྱོང་སྤྲད་པ་རྣམས་ད་ཆ་སོ་སོའི་ལས་རིགས་རེ་རེའི་ནང་ལ་ལས་འགན་ཆ་ཚང་འཁྱེར་མཁན་ཞིག་ཆགས་ཐུབ་པ་འདི་ང་ཚོའི་གྲུབ་འབྲས་ཆེན་པོ་ཞིག་དང་། སྤོབས་པ་སྐྱེས་འོས་པ་ཞིག་རེད།

དེ་སྔའི་ལས་བྱེད་ཚོ་དང༌། ད་ལྟ་འདིར་དངོས་སུ་ལས་ཀ་བྱེད་མཁན་འབྲེལ་ཡོད་གཞུང་ཞབས་ལས་བྱེད་པ། གང་ལྟར་བོད་ཁྱིམ་འདིར་དངོས་སུ་ལས་ཀ་བྱེད་མཁན་ཁྱེད་རང་ཚོ་ཚང་མར་ཐུགས་རྗེ་ཆེ་ཟེར་གྱི་ཡིན། ང་རང་ཚོའི་དཔེ་ལ། དུང་ཕྲུག་འོ་མས་གསོས་ཟེར་བ་བཞིན་ལོ་མང་པོ་ཞིག་གི་རིང་ལ་རང་མེད་གཞན་འཚོལ་གྱི་འོག་ནས་གསོ་སྐྱོང་བྱས་པ་རེད། གཙོ་ཆེ་ཤོས་ང་ཚོར་རོགས་རམ་བྱེད་མཁན་རྣམས་ནས་འཕྲལ་སེལ་ཕྲུ་གུ་སོ་སོའི་ངོ་གདོང་ལ་བལྟས་པ་གཅིག་པུ་ཕལ་ཆེར་མ་རེད། གང་ལྟར་བོད་མི་རིགས་རིག་གཞུང་དང་བཅས་པའི་ཁྱད་ཆོས་དམིགས་བསལ་ཅན་ཞིག་མཐོང༌། དེ་ལ་མ་དྲང་མ་འོས་པའི་བཙན་གནོན་བྱུང་སྟེ་དཀའ་ངལ་འོག་ལྷུང་བ་འདི་ལ་ཤ་ཚ་བྱས་ནས་རོགས་རམ་བྱེད་མཁན་མང་པོ་ཞིག་དེའི་ཐོག་ནས་བྱུང་ཡོད། རོགས་རམ་བྱེད་མཁན་ཚོས་རོགས་རམ་བྱས་པའི་ཕྲུ་གུ་རྣམས་རིམ་པས་ལོ་ན་སོན་ཡོང་དུས་སོ་སོའི་ལས་རིགས་དེ་གའི་ལས་འགན་འཁྱེར་ནས་སྤྱི་ཚོགས་ནང་ལ་ཞབས་ཕྱི་ཞུ་རྒྱུ་དང༌། སྤྱི་ཚོགས་ནང་ལ་ཕན་ཐོགས་ཡར་རྒྱས་ཀྱི་ལས་འགན་སྒྲུབ་བཞིན་པ་འདི་དག་མཐོང་བའི་ཚེ་རོགས་རམ་བྱེད་མཁན་ཚོ་ཡིན་ནའང་ཧ་ཅང་དགའ་པོ་ཡོང་གི་རེད། དེས་ན་ཁྱེད་རང་ཚོས་ད་ལྟ་བར་དུ་ཞབས་ཕྱི་ཞུ་སྟངས་ཡག་པོ་བྱུང་འདུག ད་དུང་འབྱུང་འགྱུར་གྱི་དུས་ཡུན་ནང་ཚང་མས་ཧུར་ཐག་འབད་ཐག་བྱེད་རོགས་ཟེར་རྒྱུ་ཡིན།

ཇ༽ ཚུལ་མཐུན་གྱི་རབ་བྱུང་དང་། མིང་དོན་གཉིས་མཚུངས།

དེ་རིང་འདིར་མི་མང་པོ་སླེབས་འདུག དགེ་འདུན་པ་ཡང་མང་པོ་འདུག་ལ། བཙུན་མ་ཡང་མང་པོ་ཡོད་བཟོ་འདུག གང་ལྟར་ཁྱེད་རང་ཚོ་སངས་རྒྱས་ཀྱི་ན་བཟའ་ངུར་སྨྲིག་གི་གོས་འཆང་ནས་བསྡད་ཡོད། ང་རང་ཚོ་སྤྱི་ཚོགས་ནང་ལ་སངས་རྒྱས་ཀྱི་བསྟན་པ་འཛིན་སྐྱོང་སྤེལ་གསུམ་བྱེད་མཁན་མིང་རྒྱབ་འཁུར་ཡིན་པས། ང་ཚོའི་སྤྱོད་ལམ་ཡག་པོ་བྱེད་དགོས། ང་ལ་འདིར་དོ་སྣང་ཞིག་བྱུང༌། ཤམ་ཐབས་གྱོན་མཁན་གཟན་མ་གྱོན་པར་སྟོད་ཐུང་གྱོན་པ་དེ་དག་ཁྱད་མཚར་ཞིག་འདུག དེ་ཡག་པོ་མི་འདུག རབ་ལ་གོས་ཕུ་ཐུང་ཡོད་པ་གྱོན་རྒྱུ་མེད། བཅོམ་ལྡན་འདས་ཀྱིས་བཀག་གནང་ཡོད། ལྷག་དོན་མི་མང་པོ་འདི་ལྟར་འདུ་འཛོམས་ཡོད་སར་གོས་ཕུ་ཐུང་ཅན་ཞིག་གྱོན་པ་མ་ཟད། གཟན་མེད་པར་ངན་བྱས་ངོ་འཁྱེར་བྱས་ན་ཡག་པོ་མི་འདུག དེ་འདྲ་མ་བྱས་ན་ཡག་པོ་རེད། ཡང་ན་སྐྱ་ཆས་རང་གྱོན། རབ་ཏུ་བྱུང་བའི་རྟགས་ཆ་ལུགས་བཅངས་ན་མིང་དོན་མཚུངས་པ་ཚུལ་མཐུན་བྱས་ན་ལེགས།

ཉ༽ བོད་ཀྱི་སྣོད་བཅུད་དང་། སྐད་ཡིག་གི་ཕྱུག་ཚད།

གཙོ་ཆེ་ཤོས་ཕྲུ་གུ་རྣམས་ལ་དམིགས་བསལ་གྱི་འཚམས་འདྲི་ཡོད། ང་རང་ཚོ་བོད་པའི་ཕྲུ་གུ་རྣམས་འཛམ་གླིང་འདིའི་སྒང་ལ་རྗེས་ལུས་ཐེབས་ཀྱི་མེད་ལ། བོད་པའི་ཕྲུ་གུ་རྣམས་གྲལ་མཇུག་ལ་ལུས་ཀྱི་མེད། གོ་སྐབས་མ་བྱུང་ན་གནས་ཚུལ་ཐ་དད་ལས། གོ་སྐབས་བྱུང་ཕྱིན་ཆད་ལ་ང་ཚོ་བོད་པའི་ཕྲུ་གུ་ཕལ་ཆེར་ཨང་དང་པོའི་གྲས་ལ་སླེབས་ཀྱི་ཡོད། རྒྱ་གར་གཅིག་པུ་མ་ཡིན་པར་འཛམ་གླིང་གང་སར་དེ་ལྟར་ཡིན། བོད་ནང་ལ་མཚོན་ན་ལོ་དེ་དག་གི་རིང་ལ་ང་རང་ཚོ་བོད་པའི་ཕྲུ་གུ་ཚོས་ཞབས་འདྲེན་ཞུས་མེད། བོད་ཁ་བ་གངས་ཅན་ལྗོངས་ཀྱི་སེམས་ཅན། ཆོས་ཕྱོགས་ནས་བཤད་ན་ཕ་སྤྲེལ་རྒན་བྱང་ཆུབ་སེམས་དཔའ་དང༌། མ་སྲིན་མོ་བྲག་སྲིན་ནས་མཆེད་པའི་མི་བརྒྱུད། ང་རང་ཚོ་སྤྱིར་བཏང་འཇིག་རྟེན་གྱི་ཐོག་བཤད་ན་འཛམ་གླིང་འདིའི་ཡང་སྟེང༌། མཁའ་རླུང་གཙང་མ། ས་ཆུ་གཙང་མ། ལོ་སྟོང་ཕྲག་གི་ལོ་རྒྱུས་ལྡན་པའི་རིག་གཞུང་ཡོད་པ། འཛམ་བུ་གླིང་འདིའི་སྒང་ལ་གནའ་རབས་ཀྱི་སྐད་ཡིག་རྙིང་ཤོས་བཅུ་གྲངས་ཤིག་ཤོད་ཀྱི་ཡོད་པའི་ནང་ལ་ང་ཚོའི་བོད་ཡིག་བརྩི་གི་ཡོད། བོད་ཀྱི་སྐད་ཡིག་ལ་ཆ་བཞག་ན་དངོས་གནས་འཛམ་གླིང་འདིའི་སྒང་ལ་འགྲན་བསྡུར་འཕེར་བ་ཞིག་ཆགས་ཡོད།

ཡང་སྒོས་ལྷག་པར་ཅན་དུ་སངས་རྒྱས་ཀྱི་བསྟན་པ་ཐེག་པ་ཆེ་ཆུང་སྔགས་དང་བཅས་པ་ཡོངས་སུ་རྫོགས་པ་ལ་འགྲེལ་བཤད་ཆ་ཚང་རྒྱག་ཐུབ་པ་ཞིག་རེད། བར་སྐབས་ནས་ཚན་རིག་ལ་སོགས་པའི་རིག་གསར་སློབ་ཚན་གཞན་དག་ནང་ལ་བོད་པའི་སྐད་ཡིག་བེད་སྤྱོད་བྱས་པར་བརྟེན། རང་བཞིན་གྱིས་བོད་ཡིག་ཕྱུག་ཏུ་འགྲོ་གི་ཡོད། སྔོན་མ་ཁྱེད་རང་ཚོས་འདིར་ཐོག་མ་ཚན་རིག་གི་འཛིན་གྲྭ་ཐོག་མར་ཚུགས་པའི་སྐབས་ལ་ང་འདིར་ལྟ་སྐོར་ལ་ཡོང་བ་ཡིན། ཕྲུ་གུ་ཚོས་བོད་སྐད་ཐོག་ནས་ཚན་རིག་གི་འགྲེལ་བཤད་བྱེད་སྐབས་ངོས་ནས་ཤེས་ཀྱི་མེད། དངོས་གནས་བྱས་ན་ང་བོད་པ་རྒན་པ་ཞིག་དང༌། བོད་ཡིག་གང་ལ་གང་འཚམ་བསླབས་པའི་མི་ཞིག་ཡིན་ནའང་། ངས་མ་ཤེས་པའི་མིང་ཚིག་གསར་པ་ཕྲུ་གུ་ཚོས་ཤོད་ཀྱི་འདུག

གང་ལྟར་གནས་ཚུལ་དེ་དག་གིས་ང་རང་ཚོ་བོད་པའི་སྐད་ཡིག་ཡར་རྒྱས་འགྲོ་གི་ཡོད་པ་མཚོན་ཐུབ། དེ་ལྟར་བོད་ཀྱི་སྐད་ཡིག་ཕྱུག་པོ་ཡོད་ན་ཡང༌། བེད་སྤྱོད་བྱེད་མཁན་རང་ངོས་ནས་ཆ་ཚང་བེད་སྤྱོད་ལེགས་པར་བྱེད་མ་ཐུབ་ན་མི་འགྲིགས། རང་ཉིད་བོད་ཡིག་ཐེབས་ཆག་ཅིག་ལས་མ་ཤེས་ན་གཏོང་ཡིག་ཅིག་བྲིས་ན་ཡང༌། བརྗོད་བྱ་ཁུངས་མ་འཁྱོལ་བ་བྲིས་མཁན་ཡོང་གི་ཡོད། བོད་པའི་ཡི་གེ་ཡག་པོ་ཤེས་མཁན་གཅིག་གིས་ལོ་རྒྱུས་ཤིག་བྲིས་ཀྱང་ལོ་རྒྱུས་དེའི་ནང་གི་ས་བབ་ཡུལ་ལྗོངས་དང་། ཕྱི་དང་ནང་གི་རྣམ་པའི་བཀོད་པ། བདེ་སྡུག་གི་ཚོར་སྣང་ཆ་ཚང་གསལ་པོར་བོད་ཡིག་ནང་ལ་སྟོན་ཐུབ་ཀྱི་ཡོད།

དེ་སྔ་བོད་ཀྱི་ནང་ལ་ཡང་སྤྱིར་བཏང་གཞུང་ཞབས་ཤིག་ཡིན་ན་གཞུང་གི་ཡིག་རིགས་ཀྱི་འགྲོ་སྟངས་རྣམས་ཤེས། དེ་ལས་སྤྲོས་པའི་རྒྱ་ཆེན་པོ་ཞིག་གི་ཐོག་ལ་དོ་སྣང་མེད་པ་ཆགས། ཡང་གཞུང་ཆེན་ལྟ་མཁན་དེ་དག་གིས་ཆོས་ཚིག་གི་འགྲོ་སྟངས་རྣམས་ཤེས་ཀྱང༌། དེ་ལས་སྤྲོས་པའི་འཇིག་རྟེན་སྲིད་ལུགས་ཀྱི་འགྲོ་སྟངས་མ་ཤེས་པ་སྟེ། དཔེར་ན་གཞན་དག་ལྟ་ཅི། བླ་མ་དགེ་བཤེས་ལྟ་བུར་ཆ་མཚོན་ན། གཞུང་རྩོམ་སྒྲིག་སོགས་ལ་ཧ་ལས་པའི་མཁས་པ་ཡོད་ཀྱང་བོད་གཞུང་གི་ཡི་གེའི་འདོན་རྒྱག་སྟངས་དེ་བྲིས་མཁྱེན་གྱི་མི་འདུག བོད་གཞུང་གི་ཡི་གེའི་འདོན་རྒྱག་སྟངས་དེ་དག་གཙོ་བོ་༸གོང་ས་༸ལྔ་པ་ཆེན་པོའི་སྐབས་དང༌། སྡེ་སྲིད་སངས་རྒྱས་རྒྱ་ཚོའི་སྐབས་ནས་དར་བ་ཡིན་འདུག ཡིག་བརྗོད་འགྲོ་སྟངས་དམིགས་བསལ་ཞིག་ཡོང་གི་འདུག

བོད་ཡིག་བྲིས་མཁན་རྣམ་དཔྱོད་ཡོད་པ་ཞིག་ཡིན་ན་རྩ་བའི་ཡི་གེ་དེ་ཧ་ཅང་ཕྱུག་པོ་ཡིན། ད་ལྟ་བར་དུ་བོད་ཡིག་བེད་སྤྱོད་བྱེད་མ་མྱོང་སའི་སྡེ་ཚན་མང་པོ་ཞིག་གི་ནང་ལ་ཚན་རིག་ལ་སོགས་པའི་རིག་གནས་ཀྱི་བརྗོད་བྱ་གསར་པ་མང་པོ་ཞིག་གཞི་ནས་བེད་སྤྱོད་བྱེད་པའི་འགོ་ཚུགས་ཀྱི་ཡོད། འདི་ནི་སློབ་གྲྭ་འགའ་ཞིག་གི་ཕྲུ་གུ་སྟོང་ཕྲག་ཁ་ཤས་ཤིག་གི་གནས་ཚུལ་མ་ཡིན་པར། བོད་མི་ས་ཡ་དྲུག་ལ་འབྲེལ་བ་ཡོད་པ་དང༌། མདོར་ན་བོད་གངས་ཅན་ལྗོངས་ཀྱི་བོན་གྱི་ལོ་རྒྱུས་བཤད་པ་ཡིན་ན་ཧ་ལམ་ལོ་སྟོང་ཕྲག་བཞི་ལྔ་དང་། དེ་ནས་ཡར་དེད་ན་ཧ་ལམ་ལོ་ངོ་ཆིག་ཁྲི་ཉིས་སྟོང་སྐོར་ཕྱིན་པའི་མི་རིགས་ཤིག་གི་སྐད་ཡིག་ཡར་རྒྱས་འགྲོ་བའི་ལམ་པོ་ཆེ་ཆགས་ཡོད། སྐད་ཡིག་ཡར་རྒྱས་འགྲོ་བའི་ས་བོན་ལྟ་བུ་ཡིན་པས་ཧ་ཅང་བྱས་རྗེས་ཆེན་པོ་རེད།

ལས་དོན་འདིའི་ནང་ལ་ཡིག་སྒྱུར་བྱེད་མཁན་དང༌། ལས་འགན་འཁྱེར་མཁན་ཁྱེད་རང་ཚོ་ནས་དངོས་གནས་དྲང་གནས་ལྷག་བསམ་རྣམ་དག་ཡག་པོ་ཞིག་བྱེད་ཀྱི་ཡིན་ན། སྔར་ཆོས་རྒྱལ་སྲོང་བཙན་སྒམ་པོའི་སྐབས་ཀྱི་ཐོན་མི་སམ་བྷོ་ཊ་ཞེས་པའི་མཚན་ང་ཚོས་དུས་ད་ལྟ་ཡང་མ་བརྗེད་པར་འབོད་གླེང་བྱེད་བཞིན་པ་ལྟར། ང་རང་ཚོ་སོ་སོའི་ལུང་པ་བྲལ་ཏེ་གཞན་ཡུལ་དུ་གྱར་ཏེ་བོད་མི་རིགས་ཆག་འཇིག་གི་མཚམས་ལ་སླེབས་པའི་དུས་ཚོད་གཉན་འཕྲང་གི་སྐབས་འདིར་རང་གི་རིག་གཞུང་ཐོག་བྱས་རྗེས་འཇོག་མཁན་ཁྱེད་རང་ཚོའི་མིང་ནམ་ཡང་བརྗེད་ཀྱི་མ་རེད། ངས་མ་ཐུབ་པའི་ལས་ཀ་རེད། དངོས་གནས་བྱས་རྗེས་ཆེན་པོ་རེད། བཀའ་དྲིན་ཆེ་ཟེར་རྒྱུ་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༡༡ ཚེས་ ༢༢ ཉིན་མ་སུ་རིའི་སློབ་ཕྲུག་ཚོར་སྩལ་བའི་བཀའ་སློབ།

ཀ༽ འགྱེལ་ས་ནས་ལངས་ཐབས་དང་། ཤེས་ཡོན་གྱི་ལག་ཆ།

དེ་རིང་འདིར་མ་སུ་རི་སློབ་གྲྭར་ཡོད་པའི་ཕྲུ་གུ་ཚོ་གཙོ་བོར་བྱས་ཐོག་རྒྱ་བོད་ཀྱི་དགེ་རྒན་དང༌། དེ་བཞིན་ལས་བྱེད་རྣམས་དང༌། མི་མང་གང་ལ་གང་འཚམ་སླེབས་པ་བཅས་ཁྱེད་ཚོ་ཚང་མར་ཞུ་རྒྱུ་ལ། ང་ཚོ་ཡང་བསྐྱར་འཁྱུག་ཙམ་ཐུག་རྒྱུའི་གོ་སྐབས་བྱུང་བར་ང་རང་ཡང་དགའ་པོ་བྱུང༌། ཁྱེད་ཚོ་ཡང་དགའ་པོ་ཡོང་གི་རེད།

ཕྱི་ལོ་ ༡༩༥༩ ལོའི་སྤྱི་ཟླ་བཞི་པའི་ཟླ་མཇུག་ནས་ ༡༩༦༠ ཐམ་པའི་ཟླ་བ་ལྔ་པ་བར་ལོ་གཅིག་ཙམ་རིང་ང་ས་ཆ་འདིར་བསྡད་པ་རེད། དེ་ནས་ང་ཚོས་སློབ་གྲྭ་དང་པོ་འདིར་བཙུགས། ཕྲེང་རིང་གི་སྤོ་བོ་ལགས་དང༌། རྨོ་མོ་ལགས་གཉིས་ཀྱིས་འགན་གཙོ་བོ་བཞེས་ཏེ་སློབ་གྲྭ་འདི་སྤུས་དག་ཤོས་ཆགས། དེ་དུས་ཀྱི་ལས་ཀ་བྱེད་མཁན་རྒན་པ་ཁ་ཤས་ད་ལྟ་བསྡད་ཡོད། ས་ཆ་འདིར་ཐེངས་མང་པོ་སླེབས་ཏེ་རྒྱུས་ཡོད་ཆགས་དུས། གོང་དུ་འདིར་སླེབས་སྐབས་སྔ་མོ་རྒྱུས་ཡོད་ཀྱི་ས་ཆ་ཞིག་ལ་སླེབས་པའི་སྣང་བ་ཤུགས་ཆེན་པོ་དང༌། གོང་དུ་ལྷ་ཁང་ནང་དུ་གོམ་པ་སྤོས་པ་དང་ཕྲེང་རིང་སྤོ་བོ་ལགས་ཀྱི་གདོང་དེ་ལྷང་ངེར་སྣང་བ་ལ་ཤར་བྱུང༌། ཁོང་འདས་ཚར་བ་རེད། གཞན་བྱེད་ཐབས་མེད་ཀྱང་སྨོན་ལམ་ཞིག་བརྒྱབ། ཁོང་ནི་མི་སྤྱིར་སེམས་ཅན་ཞིག་དང༌། མི་སེམས་བཟང་ཞིག་རེད། ཧ་ལམ་བག་ཆགས་བཟང་པོ་དང་སྐྱེ་གནས་བཟང་པོའི་མི་ཞིག་རེད་ཅེས་ཤོད་ཐུབ་ཀྱི་རེད།

ང་བོད་ནས་ཕྲེང་རིང་སྤོ་བོ་ལགས་རྒྱུས་མངའ་ངོ་ཤེས་ཡིན། ཕྲེང་རིང་སྤོ་བོ་ལགས་ཀྱིས་ང་ལ་ལྐོག་ཏུ་ཨིན་ཇི་ཕྲན་བུ་བསླབས་པ་རེད། གཙོ་བོ་ནོར་གླིང་དུ་མེ་ཏོག་ལྡུམ་ར་བཟོ་བར་ཡོང༌། ཞོར་ལ་ཨིན་ཇིའི་སློབ་དེབ་ཀློག ཕྲེང་རིང་སྤོ་བོ་ལགས་ཀྱིས་ཁྱེད་རང་ཚོ་ཕྲུ་གུ་མང་པོའི་དགེ་རྒན་བྱས་པས་མ་ཚད། ༸རྒྱལ་བ་རིན་པོ་ཆེར་ཨིན་ཇི་སློབ་པའི་དགེ་རྒན་ཡང་བྱས་པ་རེད། ཕྲེང་རིང་སྤོ་བོ་ལགས་ཁོང་རང་གི་མིའི་གཤིས་ཀ་དེ་ཧ་ལམ་སྡུག་པ་ཤོད་མ་མྱོང་བ་ལྟ་བུ་རེད། གནས་ཚུལ་གང་ཡང་ཡོང་གི་ཡོད་ཀྱང་མི་གཞན་ལ་མ་འགྲིགས་མ་འཐུས་པ་མི་ཤོད་མཁན་གྱི་མི་ཡ་རབས་དང༌། སེམས་བཟང་པོ། ཡག་པོ་ཞིག་རེད། གཉིས་ནས་སྔ་མོ་བོད་ལ་ཡིན་ན་ཕྲེང་རིང་ཁོང་ཚོའི་གྲས་ཀླད་པ་དཀར་པོའི་གྲས་ལ་བརྩིས་ཏེ་ཆོས་དད་ཨེ་ཡོད་ཟེར་མཁན་ཡོད་ཀྱང༌། དོན་ལ་ཁོང་རང་ཆོས་དད་ཧ་ཅང་ཆེན་པོ་ཡོད། གཙོ་ཆེ་ཤོས་ཁོང་གིས་བོད་སྤྱི་དོན་ལ་ལས་ཀ་ཧུར་ཐག་བྱས་ཏེ་བསོད་ནམས་ཆེན་པོ་བསགས་ཡོད་པས་སྐྱེ་གནས་བཟང་པོ་ཞིག་ཡོང་རྒྱུ་ཡིན་པ་ཐག་ཆོད་པ་རེད། ངས་དེ་འདྲ་དྲན་བྱུང་ལ་བསམ་བློའི་ནང་ལ་ཚོར་སྣང་ཤུགས་ཆེ་བྱུང༌།

ཐོག་མར་སློབ་གྲྭ་འདི་ཚུགས་སྐབས་ཀྱི་ཕྲུ་གུ་ཕོ་གསར་དེ་ཚོ་དེང་སང་མི་རྒན་ཆགས་ཡོད་པ་དང༌། དེའི་ནང་ནས་གང་འཚམ་ཞིག་འདས་གྲོངས་སུ་ཕྱིན་ཡོད། ཡང་དེའི་ནང་ནས་ཁ་ཤས་དེང་སང་ལས་འགན་འཁྱེར་མུས་ཡིན། དཔེར་ན། ཁྲིམས་ཞིབ་པ་མདོ་སྔགས་ལགས་དེ་དུས་ཕྲུ་གུ་ལྔ་བཅུ་ཐམ་པའི་གྲས་རེད། ང་ཚོའི་སློབ་གྲྭ་འདི་ཚུགས་ལོ་སྔ་ཤོས་རེད། ཕལ་ཆེར་ལོ་ ༣༨ འགྲོ་གི་ཡོད། ས་གནས་ཀྱི་བབ་ནས་འདི་ཁུལ་སློབ་གྲྭ་གཞན་དག་མང་པོ་ཡོད་སྟབས་ཕན་ཚུན་རྩེད་མོའི་འགྲན་སྡུར་བྱེད་རྒྱུས་མཚོན་པའི་ཕར་ཚུར་མིག་ལྟོས་བྱེད་ས་ཡོད་པ་དེའི་ཐོག་ནས་ང་ཚོར་ཕན་ཐོགས་བྱུང་ཡོད། གང་ལྟར་ཡང་སྙིང་ང་རང་ཚོས་འགོ་འཛུགས་བྱས་པའི་སློབ་གྲྭ་འདི་ཡག་ཤོས་ཤིག་ཆགས་ཡོད། ད་ལྟ་བར་དུ་སློབ་གྲྭ་འདིའི་ཐོག་ལ་དཀའ་ལས་རྒྱག་མཁན་ད་ཆ་མིང་ཙམ་ལྷག་པ་གང་ལ་གང་འཚམ་ཡོད་པ་འདི་དག་གི་བཀའ་དྲིན་ནམ་ཡང་བརྗེད་མི་རུང་ལ། ང་ཚོས་ཁོང་ཚོའི་བཀའ་དྲིན་དྲན་པའི་ཐོག་ནས་སྨོན་ལམ་རྒྱག་རྒྱུ་གལ་ཆེན་པོ་རེད། ངས་ཀྱང་སྨོན་ལམ་རྒྱག་གི་ཡོད།

དེ་བཞིན་དུ་ད་ལྟ་འདིར་འཚོ་ཞིང་གནས་ཏེ་དཀའ་ལས་རྒྱག་མཁན་ཚོས་ཀྱང་མི་ཐོག་རྙིང་པ་རྫོགས་ཀྱིན་རྫོགས་ཀྱིན་ལ་མི་ཐོག་གསར་པས་མཇུག་མཐུད་ཀྱིན་མཐུད་ཀྱིན་བྱས་ཏེ་ད་ལྟ་འདིར་དངོས་སུ་ལས་འགན་འཁྱེར་མཁན་ཚོ་དང༌། དགེ་རྒན་རྣམ་པ་ཚོ་ཚང་མས་ཧུར་ཐག་བྱས་ཏེ་གྲུབ་འབྲས་མིག་གིས་མཐོང་རྒྱུ་ཡོད་པ་བྱུང་ཡོད། དུས་རྒྱུན་ལས་ཀའི་ཐོག་ལ་ངོ་ལྐོག་དང༌། ཚགས་ཚུད་མེད་པ། ཉིན་མ་གང་འཁྱོལ་བྱས་ན་གྲུབ་འབྲས་ཐོན་མི་ཐུབ། ཁྱེད་རང་ཚོ་ཚང་མས་རྒྱུན་དུ་འབད་བརྩོན་བྱས་པའི་གྲུབ་འབྲས་ཡིན་པས་དེ་རིང་ཐུགས་རྗེ་ཆེ་ཟེར་གྱི་ཡིན།

དེ་རིང་འདིར་རྒྱ་གར་གྱི་དགེ་རྒན་ཚོ་ལ་ངོས་ནས་དམིགས་བསལ་ཞུ་རྒྱུར། བོད་པའི་གཞིས་ཆགས་ནང་ལ་ཡོད་པའི་རྒྱ་གར་དགེ་རྒན་ཚང་མར་ངོས་ནས་རྟག་པར་ཤོད་ཀྱི་ཡོད། ང་ཚོ་བོད་མི་བཙན་བྱོལ་བ་ཆགས་ཏེ་བསྡད་ཡོད། རྒྱ་གར་དགེ་རྒན་ཚོ་བཙན་བྱོལ་བ་མིན་ན་ཡང་བོད་པ་བཙན་བྱོལ་བའི་སྤྱི་ཚོགས་ཀྱི་སློབ་གྲྭའི་ནང་ལ་ལས་འགན་འཁྱེར་ཏེ་བསྡད་པའི་རིང་འདིར་ཁྱེད་ཚོ་ཡང་བཙན་བྱོལ་བ་ལྟ་བུ་ཆགས་ཡོད། ཡང་དགེ་རྒན་ཁ་ཤས་ལས་ཀར་སེམས་འཁུར་དེ་ཙམ་མེད་པ། དཔེར་ན། སྔོན་མ་འཛིན་གྲྭའི་ནང་རྐང་ཤུབ་བསླས་ཏེ་སྡོད་ཀྱི་འདུག་ཟེར་བ་དེ་འདྲ་བྱུང་ཡོད། དེ་འདྲ་རེ་ཟུང་ཡོང་སྲིད་པ་རེད། ཡིན་ནའང་སྤྱི་ཡོངས་ཀྱི་ཆ་ནས་མཐུན་རྐྱེན་འཛོམས་མིན་གྱི་དཀའ་ངལ་མང་པོ་ཞིག་གི་འོག་སོ་སོའི་མི་ཚེའི་དྭངས་མ་དེ་རྣམས་བོད་པའི་སྤྱི་ཚོགས་ནང་བསྐྱལ། ཚང་མས་བོད་པའི་ཐོག་ལ་ཞབས་འདེགས་ཧུར་ཐག་ཞུས་པའི་གྲུབ་འབྲས་ཀྱང་སྔོན་ལ་སློབ་གྲྭ་མཐོ་པོ་ཐོན་ཡོད་མེད་ལ་མ་ལྟོས་པར་བོད་མི་བཙན་བྱོལ་བའི་སྤྱི་ཚོགས་ནང་བོད་ཕྲུག་ན་གཞོན་མང་བ་རྣམས་སློབ་གྲྭ་འགྲིམས་མྱོང་བ་ཤ་སྟག་ཆགས་ཡོད་པ་དང༌། དེ་ལྟར་ཡིག་རྨོངས་སེལ་བས་མ་ཚད། བོད་ཡིག་དང༌། ཨིན་ཇི། ཧིན་དཱི་བཅས་གང་ལ་གང་འཚམ་ཤེས་མཁན་གྱི་བོད་པ་བཙན་བྱོལ་བའི་སྤྱི་ཚོགས་ཤིག་ཆགས་པ་འདི་ཁྱེད་ཚོ་རྒྱ་གར་དགེ་རྒན་ཚོས་ལོ་ ༣༧-༣༨ རིང་ལ་དཀའ་ལས་བརྒྱབ་པའི་གྲུབ་འབྲས་ཡིན་པས། ཁྱེད་ཚོ་རྒྱ་གར་དགེ་རྒན་ཚོ་ལ་ངོས་ནས་ཐུགས་རྗེ་ཆེ་ཞུ་རྒྱུ་ཡིན། ཁྱེད་ཚོས་དངོས་གནས་བོད་སྤྱི་དོན་ལ་ཞབས་འདེགས་ངེས་ཅན་ཞིག་ཞུས་ཡོད། ཁྱེད་ཚོའི་བཀའ་དྲིན་ང་ཚོས་ནམ་ཡང་བརྗེད་ཀྱི་མ་རེད།

ང་ཚོས་ད་ལྟ་ཁྱེད་ཚོའི་བཀའ་དྲིན་གསབ་ཐབས་མི་འདུག་ཀྱང་། མ་འོངས་པར་བོད་རང་དབང་ཐོབ་སྟེ་གཞིས་བྱེས་མཉམ་འཛོམས་ཀྱི་དུས་སྐབས་སུ། བོད་ས་མཐོ་བས་དབུགས་མ་འདང་བའི་དཀའ་ངལ་མ་བྱུང་ན་ཁྱེད་ཚོ་ལྷ་སར་ཡོང༌། སྟོད་གངས་རིན་པོ་ཆེ་སོགས་མཇལ་བར་ཕྱིན། བོད་ནང་ཁུལ་དུ་འགྲོ་སོང་གཏོང་མི་དགོས་པའི་དམིགས་བསལ་འབུལ་གྱི་ཡིན། ཁྱེད་ཚོར་ཆ་བཞག་ན་མི་ཚེ་དར་མའི་དུས་ཚོད་བོད་པའི་སྤྱི་ཚོགས་ནང་བསྡད་པ་རེད། ད་ཆ་ང་ཚོ་ག་ལེར་རྒས་ཤིང་འཁོགས་པའི་མི་ཆགས་ཀྱི་རེད། ང་ཚོ་ཕན་ཚུན་དམིགས་བསལ་གྱི་འབྲེལ་བ་ཆགས་པ་དེ་རྩ་བ་ཆེན་པོ་རེད། ང་ཚོ་བོད་པའི་གཤིས་ཀར་ཕན་ཚུན་གྲོགས་པོ་ཞིག་ཆགས་ཚར་བའི་རྗེས་ལ་གྲོགས་པོའི་འདུ་ཤེས་མ་དོར་བ་བྱ་རྒྱུ་ང་ཚོས་གལ་ཆེན་པོར་བརྩི་གི་ཡོད་པར་བརྟེན། ཁྱེད་ཚོའི་བཀའ་དྲིན་ང་ཚོས་དུས་ནམ་ཡང་བརྗེད་ཀྱི་མ་རེད། ཐུགས་རྗེ་ཆེ་ཞུ་གི་ཡིན།

ཁ༽ ཤེས་ཡོན་གྱི་དགོས་དམིགས་དང་། ལག་ལེན་ཐོག་འབད་བརྩོན།

དེ་ནས་དེ་རིང་གཙོ་བོ་སློབ་ཕྲུག་ཚོ་ཐུག་གི་ཡོད་སྟབས། ངོས་ནས་ད་ལྟ་བཤད་པ་བཞིན་མིའི་སྒྲིག་འཛུགས་སམ། མིའི་སྤྱི་ཚོགས་ནང་མི་གསར་པ་ཡོང་གིན་ཡོང་གིན་དང་རྙིང་པ་རྫོགས་ཀྱིན་རྫོགས་ཀྱིན་བྱེད་པ་འདི་ཆོས་ཉིད་རེད། ཡིན་ན་ཡང་། མིའི་སྤྱི་ཚོགས་དེ་མུ་མཐུད་ནས་གནས་དགོས་ཀྱི་ཡོད། དཔེར་ན། ས་འོག་ནས་ཐོན་པའི་གནའ་རབས་ཀྱི་དངོས་རིགས་དེ་འདྲའི་ཐོག་ནས་ཚོད་དཔག་བྱས་པའི་ནང་བོད་ཀྱི་སྤྱི་ཚོགས་འདི་ཆགས་ནས་ས་ཆ་ཁ་ཤས་ལོ་བཞི་སྟོང༌དང་། ས་ཆ་ཁ་ཤས་ལ་ལོ་དྲུག་སྟོང༌། ས་ཆ་ཁ་ཤས་ལོ་བརྒྱད་སྟོང་ཙམ་ཕྱིན་པའི་འགྲེལ་བཤད་བྱེད་ཀྱི་ཡོད།

སྟོད་གངས་རིན་པོ་ཆེའི་ཉེ་འཁྲིས་ས་ཁུལ་གཅིག་ནས་རྡོའི་སྒང་ལ་སེམས་ཅན་གྱི་གཟུགས་བརྙན་བྲིས་པ་ཞིག་ཐོན་པ་དང༌། དེའི་རི་མོའི་ཐོག་ཞིབ་འཇུག་བྱེད་སྐབས། ཨོ་སི་ཀྲ་ལི་ཡའི་ས་ཁུལ་ལ་ཡོད་པའི་རྡོ་ལ་རི་མོ་བྲིས་པ་དང་འདྲ་མཚུངས་ཡོད་པ། དེ་འདྲའི་ཐོག་ནས་ཉམས་ཞིབ་བྱེད་དུས་ལོ་ཆིག་ཁྲི་ཉིས་སྟོང་ཙམ་ཕྱིན་པ་རེད་ཟེར་གྱི་འདུག གང་ལྟར་བོད་ཁ་བ་གངས་ཅན་གྱི་ལྗོངས་འདིའི་ནང་ལ་ལོ་ཁྲི་ལྷག་ཙམ་གོང་ནས་མིའི་སྤྱི་ཚོགས་བྱུང་བ་ཡིན་པ་རེད།

ད་ལྟའི་དུས་སྐབས་འདིར་ང་ཚོའི་བོད་མི་རིགས་འདི་དཀའ་ངལ་ཆེན་པོ་ཞིག་གི་འོག་ལ་བསྡད་ཡོད། འདིར་སློབ་གྲྭ་བ་ཕྲུ་གུའི་ནང་བོད་ནས་གསར་འབྱོར་ཕྲུ་གུ་ཇི་ཙམ་ཡོད་དམ་ཁྱེད་རང་ཚོས་ལག་པ་རྐྱོངས་དང༌། ཁྱེད་རང་ཚོས་ཤེས་གསལ་རེད། སོ་སོའི་ཕ་མ་ཚོའི་གནས་སྟངས་གང་འདྲ་བྱས་ནས་སྡོད་དགོས་ཀྱི་འདུག ཞེད་སྣང་གི་འོག་ཏུལ་སེམས་ལ་ཡོད་པའི་སྐད་ཆ་ཁ་ནས་འདོན་ས་མེད་པ། བོད་མི་ནང་ཚགས་ཐུག་འཕྲད་སྐབས་སུ་ཡང་སྐད་ཆ་ཤོད་སྐབས་མིག་ཕར་ལྟ་ཚུར་ལྟ་མང་པོ་བྱེད་དགོས་པ་རྟག་པར་ཡོང་གི་འདུག སྙིང་རྗེ། བོད་ནས་ཡོང་མཁན་ཚོས་ང་ཐུག་པར་ཡོང་དུས་ང་སྡོད་སའི་ཁང་པའི་ནང་ལ་ཕར་ལྟ་ཚུར་ལྟ་བྱེད་དགོས་དོན་མེད་ཀྱང༌། བོད་ནང་གི་བག་ཆགས་དབང་གིས་ངའི་ཡིག་ཚང་ནང་ང་ལ་སྐད་ཆ་ཤོད་དུས་ཀྱང་ཕར་ལྟ་ཚུར་ལྟ་མང་པོ་བྱེད་ཀྱི་འདུག བོད་ནང་ཞེད་སྣང་ཆེན་པོའི་འོག་ལ་སྡོད་དགོས་པས་མ་ཚད། བོད་མི་རིགས་རིག་གཞུང་དང་བཅས་པ་རྩ་བརླག་འགྲོ་རྒྱུའི་དུས་མཚམས་ལ་སླེབས་ཡོད།

དེ་འདྲའི་དུས་ཚོད་ལ་ང་ཚོ་བཙན་བྱོལ་བ་རྣམས་འགྱེལ་ས་ནས་ལང་རྒྱུའི་བསམ་བློ་བཏང་ནས་བསྡད་ཡོད། འགྱེལ་ས་ནས་ལངས་ཟེར་བ་དེ་ཡང་ཤེས་བྱ་ཡོན་ཏན་གྱི་ཐོག་ནས་ང་ཚོར་བདེན་པ་ཡོད་པ་དང༌། བདེན་པའི་ལག་ཆ་དེ་འཁྱེར་ཏེ་ཐབས་མཁས་ཀྱི་ཐོག་ནས་ང་ཚོ་འགྱེལ་ས་ནས་ལངས་ཐུབ་པ་བྱེད་དགོས།

ང་ཚོ་འདིར་བོད་པའི་ཕྲུ་གུ་ཚོས་སློབ་སྦྱོང་བྱེད་པ་འདི་དང༌། སྤྱིར་བཏང་གི་ཕྲུ་གུ་སོ་སོའི་མི་ཚང་དང༌། མི་ཚེ་གཅིག་གི་དོན་ལ་སློབ་སྦྱོང་བྱེད་པ་གཉིས་མི་འདྲ་བ་ཡིན། དཔེར་ན། རྒྱ་གར་ནང་སློབ་ཕྲུག་ས་ཡ་མང་པོ་ཡོད་པ་དེ་དག་སོ་སོའི་མི་རིགས་ལ་དེ་ཙམ་ཛ་དྲག་གི་གནས་ཚུལ་གང་ཡང་མེད། ང་ཚོ་བོད་པའི་ཕྲུ་གུ་སོ་སོའི་ཁྱིམ་ཚང་གཅིག་དང༌། མི་ཚེ་གཅིག་གི་དོན་ལ་བསམ་བློ་བཏང་ན་བསམ་བློ་དེ་མ་འདང་བ་ཡིན། ང་ཚོ་བོད་མི་རིགས་རིག་གཞུང་དང་བཅས་ཆགས་འཇིག་གི་མཚམས་ལ་སླེབས་པའི་དུས་ཚོད་ཅིག་ཡིན་པར་བརྟེན། ཁྱེད་ཚོས་སློབ་སྦྱོང་བྱེད་དགོས་པའི་དམིགས་ཡུལ་གང་ཡིན་པ། དགོས་པ་གང་ཡིན་པ་ཤེས་པའི་ཐོག་ནས་སློབ་སྦྱོང་ཧུར་ཐག་བྱེད་དགོས། རང་དབང་ལུང་པའི་ནང་གི་ཕྲུ་གུ་ཚོས་ཟླ་གཅིག་གི་སློབ་ཚན་དེ་དངོས་གནས་བྱས་ན་ང་ཚོ་བོད་པའི་ཕྲུ་གུ་ཚོས་ཉི་མ་བཅོ་ལྔ་ཉི་ཤུའི་ནང་ལ་ཤེས་ཐུབ་པ་བྱེད་དགོས། གང་ཡིན་ཟེར་ན་ང་ཚོའི་གནས་སྟངས་ཧ་ཅང་ཛ་དྲག་གི་འོག་ལ་གནས་ཡོད་པས། ཁྱེད་རང་ཚོས་སློབ་སྦྱོང་གི་ཐོག་ལ་ཤུགས་བརྒྱབ། རིག་པ་བསྒྲིམས་ནས་སློབ་སྦྱོང་བྱེད་རྒྱུ་གལ་ཆེན་པོ་རེད། དེ་ལྟར་བྱེད་རོགས་ཟེར་རྒྱུ་ཡིན། ཤེས་སོང་ངམ།

ག༽ བསམ་བློའི་ནུས་པ་དང་། ཤེས་ཡོན་གྱི་དགོས་མཁོ།

དེ་ནས་ང་ཚོ་མི་ཡི་རིགས་ལ་ལེགས་ཉེས་འབྱེད་པའི་རྣམ་དཔྱོད་ཀྱི་ནུས་པ་ཞིག་རང་ཆས་སུ་ཡོད་ཅིང་། ང་ཚོ་མི་ལ་ལེགས་ཉེས་འབྱེད་པའི་རྣམ་དཔྱོད་ཀྱི་རང་བཞིན་ཡོད་པ་དེའི་ནུས་པ་གོང་ནས་གོང་དུ་སྤེལ་ཐབས་སུ་སློབ་སྦྱོང་སྤྲོད་ཀྱི་ཡོད། སློབ་དེབ་ནང་ལ་ཡོད་པ་དེ་རྣམས་བློ་འཛིན་གྱིས་རྒྱུགས་སྤྲོད་བྱས་པ་ཙམ་ལས། སློབ་ཚན་ནང་གི་དོན་དག་གང་ཡིན་མགོ་མ་འཚོས་ན་ཡི་གེ་དཔར་བཤུས་བརྒྱབ་པ་ལྟ་བུ་དང་། དོན་དག་བསམ་བློའི་ནང་ལ་མ་སླེབས་ན་སློབ་སྦྱོང་གི་དགོས་དོན་མ་ཚང་བ་རེད། སློབ་སྦྱོང་གི་དགོས་དོན་ནི་བསམ་བློ་གཏོང་སྟངས་དང༌། ཐབས་ཤེས་སྤྲོད་སྟངས་མང་པོ་ཞིག་སློབ་སྦྱོང་གི་ཐོག་ནས་ཤེས་པ་དེ་ལྡེ་མིག་ལྟ་བུ་བྱས། ལྡེ་མིག་དེས་ང་རང་ཚོའི་རང་བཞིན་བསམ་བློའི་ནང་ལ་ལེགས་ཉེས་འབྱེད་པའི་རྣམ་དཔྱོད་ཀྱི་ནུས་པའི་སྒོ་ལྕགས་ལྟ་བུ་དེ་ཕྱེ་ནས་སྤྱི་ཚོགས་ནང་ཕན་བདེ་རླབས་ཆེན་པོ་བསྒྲུབ་དགོས།

འཛམ་གླིང་འདིའི་ཕྱི་ནང་ཕན་ཚུན་གང་དུ་བལྟས་ན་ཡང་གནས་ཚུལ་འདི་འདྲ་ཞིག་རེད་འདུག འདིའི་དོན་འདི་འདྲ་རེད་བསམ་པའི་རང་བཞིན་རྣམ་དཔྱོད་ཀྱི་ཐོག་ནས་རྟོགས་ཐུབ་པ་དང༌། ཤོད་ཤེས་པ་དགོས་ཀྱི་འདུག དཔེར་ན་ང་ལ་ཆ་བཞག་ན། མཚན་ཉིད་དང༌། ནང་པའི་གཞུང་གང་འཚམ་བལྟས་པ་ལས་སློབ་སྦྱོང་གཞན་དག་གང་ཡང་བྱས་མེད། དཔེ་ཆ་ལྟ་སྟངས་ལ་མཚོན་ན་དཔེ་ཆ་སློབ་འཁྲིད་བྱས་པ་དེ་གཅིག་པུའི་དོན་ཤེས་ཏེ་འགྲེལ་བཤད་བྱེད་ཐུབ་ན་ཡང༌། སྔར་མཐོང་མ་མྱོང་བའི་དཔེ་ཆ་གཞན་ཞིག་ལ་འགྲེལ་བཤད་རྒྱག་མ་ཤེས་ན་དེ་དཔེ་ཆ་ལྟ་སྟངས་ཡག་པོ་མ་བྱུང་བ་རེད། བསླབས་པའི་དཔེ་ཆ་དེས་ལྡེ་མིག་ལྟ་བུ་བྱས་ཏེ་དཔེ་ཆ་གཞན་གང་འདྲ་ཞིག་མཐོང་ན་ཡང་དེའི་དོན་དག་ཤེས་ཐུབ་པ་བྱུང་ན་སློབ་སྦྱོང་ཡག་པོ་བྱུང་བའི་རྟགས་རེད། སློབ་ཚན་བྱེ་བྲག་པ་ཞིག་གི་ཐོག་ནས་བློ་གྲོས་ཀྱི་སྒོ་ཕྱེ་སྟེ་སྔར་ཕན་སློབ་སྦྱོང་མ་བྱས་པའི་དོན་ལ་དཔྱད་ཐུབ་པ་དང༌། རྣམ་དཔྱོད་གོང་དུ་འཕེལ་ཐུབ་པ་དགོས་རྒྱུ་དེ་གལ་ཆེན་པོ་རེད། སློབ་ཚན་ནང་གི་དོན་དག་བློ་འཛིན་བྱས་པ་ལྟ་བུ་ལ་ངོ་མཚར་ཆེ་རྒྱུ་གང་ཡང་མེད། གང་ལྟར་ང་ཚོའི་བསམ་བློ་གཏོང་རྒྱུའི་ནུས་པ་དེ་ཆེ་རུ་གཏོང་ཐབས་ཐོག་ལ་སློབ་སྦྱོང་བྱེད་དགོས།

དེང་སང་ང་རང་ཚོ་བོད་ནང་ལ་རྒྱ་མིའི་ངོས་ནས་བོད་པའི་ཆོས་དང་རིག་གཞུང་ཐོག་མཐོང་ཆུང་ཁྱད་གསོད་བྱས་པས་མ་ཚད། ཇི་སྲིད་བོད་ཀྱི་ཆོས་དང་རིག་གཞུང་ཐུན་མོང་མ་ཡིན་པ་དེ་གནས་པ་དེ་སྲིད་དུ་བོད་ཁ་བྲལ་ལ་འགྲོ་རྒྱུའི་ཉེན་ཁ་ཡོད་པར་བལྟས་ཏེ་ཧ་ལམ་འཆར་གཞི་ལྡན་པའི་ཐོག་ནས་མེད་པ་བཟོ་རྒྱུའི་རྣམ་འགྱུར་ཐོན་གྱི་འདུག དེ་འདྲ་ཞིག་གི་དུས་ཚོད་ལ་ང་ཚོ་བཙན་བྱོལ་བའི་སློབ་ཕྲུག་ཚོས་བོད་ཡིག་དང༌། ང་ཚོའི་བོད་ཀྱི་རིག་གཞུང་ལ་དམིགས་བསལ་གྱི་དོ་སྣང་བྱས་ཏེ་སློབ་སྦྱོང་བྱེད་རྒྱུ་གལ་ཆེན་པོ་འདུག

སྐབས་རེར་ང་ཚོ་རྒྱ་གར་ནང་གི་སློབ་གྲྭའི་བོད་ཡིག་གི་གནས་ཚུལ་ཞན་པོ་ཡོད་པའི་གནས་ཚུལ་ཐོན་པ་དེ་ཧ་ཅང་ཐབས་སྐྱོ་པོ་རེད། ང་ཚོས་བོད་ནང་དུ་ང་ཚོའི་ཆོས་དང་རིག་གཞུང་རྩ་མེད་འགྲོ་གི་འདུག་ཅེས་འཛམ་གླིང་གི་སྒང་ལ་སྐད་འབོད་བྱེད་ཀྱི་ཡོད་ཀྱང༌། རང་དབང་ལུང་པའི་ནང་ལ་ཡོད་པའི་བོད་ཕྲུག་ཚོས་བོད་ཡིག་ལ་དོ་སྣང་དང༌། དང་དོད་མ་བྱས་པར་བོད་པའི་ཤེས་ཚད་དང་རིག་གཞུང་སྐྱོ་པོ་ཆགས་ན་རྒྱ་མིར་བཤད་ས་གང་ཡང་བསྡད་མེད། དེས་ན་ང་ཚོ་རང་དབང་ལུང་པའི་ནང་ལ་ཡོད་པའི་སློབ་ཕྲུག་ཁྱེད་རང་ཚོས་དམིགས་བསལ་གྱིས་བོད་ཡིག་ལ་དོ་སྣང་བྱེད་དགོས།

ང༽ དེང་གི་སྤྱི་ཚོགས་དང་། བྱམས་བརྩེའི་དགོས་མཁོ།

དེ་ནས་དོན་ཚན་གཅིག་ལ། ང་ཚོ་མི་ལ་རྣམ་དཔྱོད་ཀྱི་ནུས་པ་ཡོད་པ་དེ་གཅིག་པུ་མ་ཡིན་པ་རྩ་བའི་ལྷག་བསམ་ཡག་པོ་དགོས་པ་ཤིན་ཏུ་གལ་ཆེན་པོ་རེད། ལྷག་བསམ་ལྡན་པ་ཞིག་མ་བྱུང་ན་ཤེས་བྱ་ཡོན་ཏན་ཡོད་པ་དེས་སྤྱི་ཚོགས་ནང་ལ་མགོ་བདེ་དྲན་འཕྲུལ་དང་རེ་དོགས་མང་པོ་ཆགས། སོ་སོ་སྒེར་ལ་ཡང་སྐྱིད་པ་མེད་ལ། སེམས་ནང་ལ་མི་འགྲིགས་པ་ཤ་སྟག་གི་ཚོར་སྣང་ནང་དུ་མི་ཚེ་སྐྱེལ་དགོས་པ་ཆགས་ཀྱི་རེད།

ལྷག་བསམ་ཟེར་བའི་རྩ་བ་དེ་གཞན་ཕན་གྱི་བསམ་བློ་ཡིན། གཞན་ཕན་ཡོད་ན་བརྩེ་དུང་རང་ཤུགས་ཀྱིས་སླེབས་ཀྱི་རེད། སེམས་བཟང་པོ་ཟེར་བ་འདི་ང་རང་ཚོའི་སྤྱི་ཚོགས་ཀྱི་ནང་ལ་དགོས་གལ་ཆེ་ཤོས་ཤིག་ཡིན། དཔེར་ན། དེང་སང་འཛམ་གླིང་ནུབ་ཕྱོགས་ཀྱི་ལུང་པ་ཨ་མི་རི་ཀ་དང༌། ཡུ་རོབ་དེ་ཚོའི་ནང་ལ་དངོས་པོ་ཡར་རྒྱས་དང༌། ཤེས་ཡོན་ཧ་ལས་པའི་ཡར་རྒྱས་ཕྱིན་ཡོད། འོན་ཀྱང་། སྤྱི་ཚོགས་དེ་ཚོའི་ནང་ལ་མི་གསོད་རེས་གཏོང་བ་དང༌། ཁྲམ་པ་དང༌། རང་མགོ་གང་ཐོན་བྱེད་པ་ལས། གཅིག་གིས་གཅིག་ལ་ཕན་གྲོགས་བྱེད་སེམས་མེད་པ་དེ་འདྲའི་སྤྱི་ཚོགས་ནང་མི་ས་ཡ་མང་པོ་གྲོང་ཁྱེར་ཆེན་པོ་གཅིག་གི་ནང་ལ་མཉམ་དུ་སྡོད་ཀྱི་ཡོད་ཀྱང༌། མི་མང་པོ་ཞིག་གི་བསམ་བློའི་ནང་རང་ཉིད་གྲོགས་མེད་གཅིག་པུ། སྐྱབས་མེད་མགོན་མེད་ལྟ་བུའི་ཚོར་བའི་རྣམ་པ་ཞིག་བློ་ལ་འཆར་གྱི་ཡོད། དེ་འདྲའི་རྐྱེན་གྱིས་སེམས་མ་སྐྱིད་པ་བྱེད་མཁན་མང་པོ་འདུག

ཁ་སང་ང་ཨ་རིར་འགྲོ་སྐབས་ཉིན་གཉིས་གསུམ་ཞིག་ཚོགས་འདུ་འཚོགས་སོང༌། ཚོགས་འདུའི་རྩ་དོན་སྤྱིར་ཨ་རི་དང༌། ཡང་སྒོས་ས་གནས་དེ་གའི་སྤྱི་ཚོགས་ནང་གི་དཀའ་ངལ་སྐོར་ལ་གོ་བསྡུར་བྱེད་རྒྱུ་རེད། ཚོགས་འདུ་དེར་ཡོང་མཁན་ཤེས་ཡོན་ཅན་གཅིག་པུ་མིན་པར་དངོས་སུ་སྤྱི་ཚོགས་ནང་ལ་ཞབས་འདེགས་ཞུ་མཁན་གྱི་མི་སྣ་ཉམས་མྱོང་ཅན་མང་པོ་འདུག ཚོགས་འདུ་དེའི་སར་སྤྱི་ཚོགས་ནང་གི་དཀའ་ངལ་ཤོད་སྐབས་ཨ་རིའི་ནང་མི་སེམས་མ་སྐྱིད་པའི་དཀའ་ངལ་ཤུགས་ཆེན་པོ་ཡོད་ཅིང་། དེས་རྐྱེན་པས་ཁྱིམ་ཚང་ནང་དཀའ་ངལ་དང་། མི་རྒན་པ་དང་གཞོན་པའི་བར་གྱི་དཀའ་ངལ། ལྷག་པར་དུ་ན་གཞོན་གྱི་ནང་ལ་ཕན་ཚུན་གསོད་རེས་གཏོང་མཁན་མང་པོ་ཡོང་གི་ཡོད། ཕྲུ་གུ་ལོ་ ༡༣-༡༤ ཡིན་པ་དེ་འདྲས་ཀྱང་མི་བསད་དེ་སྲོག་ཐོག་འགྲོ་རྒྱུའི་ཁྲིམས་ཉེས་ཕོག ད་ལྟ་སྲོག་ཐོག་གཏོང་རྒྱུའི་ལོ་ཚད་ལ་མ་སླེབས་པར་སྒུག་ནས་བསྡད་ཡོད་པའི་གནས་ཚུལ་ཤོད་ཀྱི་འདུག དེ་འདྲའི་སྐད་ཆ་ཤོད་སྐབས་དངོས་གནས་ཡ་ང་བ་དང་ཤིན་ཏུ་ཐབས་སྐྱོ་པོ་འདུག

དཀའ་ངལ་དེ་འདྲ་ཡོང་དགོས་པའི་རྒྱུ་རྐྱེན་གཙོ་བོ་གང་ཡིན་ཞེ་ན། སྤྱི་ཚོགས་ནང་ལ་བྱམས་བརྩེའི་བསམ་བློས་མ་འདང་བའི་སྐྱོན་རེད། ཁྱིམ་ཚང་ནང་གི་ཕ་མ་ལས་ཀར་མགོ་འཁོར་ཏེ་ཕྲུ་གུ་བུ་བཅོལ་ཁང་ལ་འཇོག་སྐབས་ཕ་མ་དང་ཕྲུ་གུའི་བར་བརྩེ་བའི་འབྲེལ་བ་མ་འདང་བར་ཕྲུ་གུ་གྲོགས་མེད་ལ་ལུས། དེ་ནས་ཕྲུ་གུ་ལོ་ན་གང་འཚམ་སོན་སྐབས་ཕྲུ་གུས་ཕ་མ་ལ་བརྩེ་བ་མེད་པ་དང༌། ཕ་མས་ཀྱང་ཕྲུ་གུར་བརྩེ་བ་མེད་པ་ལྟ་བུས་ཕྲུ་གུ་གྲོགས་མེད་ཁེར་རྐྱང་གི་མི་ཡན་གར་བ་ཞིག་ཆགས། མ་གཞི་རང་དབང་རེད་ཅེས་ཤོད་ཀྱི་ཡོད། རང་དབང་རེད་མོད་ཀྱི། བྱམས་བརྩེའི་འབྲེལ་བ་མེད་པའི་རང་དབང་དེ་དགའ་རྒྱུ་གང་ཡང་མེད། དེ་འདྲའི་ཐོག་ནས་སྤྱི་ཚོགས་ནང་དཀའ་ངལ་ཡོང་གི་ཡོད་པ་ཚང་མས་གཅིག་གྱུར་གྱིས་ཤོད་ཀྱི་འདུག དེ་ཆོས་ཀྱི་ཐོག་ནས་སྐད་ཆ་བཤད་པ་མ་རེད། སྤྱི་ཚོགས་ནང་དཀའ་ངལ་ཡོང་སྟངས་བཤད་པ་རེད། མདོ་དོན་སྙིང་པོ་སྤྱི་ཚོགས་ནང་ལ་བྱམས་བརྩེའི་འཚོ་བས་མ་འདང་བའི་སྐྱོན་མང་པོ་ལྷག་གི་ཡོད་པ་དེར་ཚང་མས་གྲོས་མཐུན་བྱས་སོང༌།

ང་རང་གི་སེམས་ནང་དུའང་ངེས་ཤེས་རྙེད་བྱུང༌། ཆོས་ཁས་ལེན་རུང་མ་ལེན་རུང་། གང་ལྟར་མིའི་སྤྱི་ཚོགས་ནང་བྱམས་བརྩེ་ཟེར་བ་འདི་མེད་ན་དཀའ་ངལ་འཕྲད་རྒྱུ་ཡིན་པར་རྣམ་ཀུན་ནས་ངོས་ནས་ཡིད་ཆེས་བྱེད་ཀྱི་ཡོད་ལ། དེ་འདྲའི་དངོས་ཡོད་གནས་ཚུལ་མང་པོ་མཐོང་དུས་ཧ་ཅང་གསལ་པོ་ཆགས་ཡོང་གི་འདུག ང་རང་ཚོ་བོད་པར་ཆ་བཞག་ན་ཡང་ཤེས་བྱ་ཡོན་ཏན་ཡོད་ཀྱང་ལྷག་བསམ་དང་བྱམས་བརྩེའི་བསམ་བློ་མ་འདང་བས་མཐོ་གནོན་དང་། ཕྲག་དོག འགྲན་སེམས། ངོ་ལྐོག གཡོ་སྒྱུ། ཞེ་སྡང་བཅས་ཡོད་པའི་སྤྱི་ཚོགས་ཤིག་ཆགས་ན་སྐྱིད་པོ་ཡོང་ཐབས་ནམ་ཡང་མེད། ང་ཚོ་འདིར་བཙན་བྱོལ་བ་ཚོ་ཡང་སྐྱིད་པོ་ཡོང་ཐབས་མེད་ལ། ཕྱིན་ཆད་བོད་ལ་གཞིས་བྱེས་མཉམ་འཛོམས་བྱུང་བའི་རྗེས་ལ་ཡང་དེ་འདྲའི་སྤྱི་ཚོགས་ཤིག་བྱུང་ན་དགའ་རྒྱུ་གང་ཡང་མེད། ཁྱེད་ཚོས་སློབ་སྦྱོང་བྱེད་པའི་སྐབས་ནས་ཕྱིན་ཆད་མི་བཟང་པོ་ཞིག་ཡོང་བའི་དོན་ལ་ཕྲུ་གུ་སོ་སོའི་ངོས་ནས་དོ་སྣང་བྱེད་དགོས་པ་ཤིན་ཏུ་གལ་ཆེན་པོ་ཡིན། ༸རྒྱལ་བ་རིན་པོ་ཆེས་བྱམས་བརྩེ་ཟེར་བ་འདི་གལ་ཆེན་པོ་ཡིན་པ་དང༌། ལྷག་བསམ་ལྡན་པའི་ཤེས་ཡོན་ཅན་ཞིག་བྱེད་དགོས་གསུང་གི་འདུག་བསམ་པ་འདི་ཁྱེད་རང་ཚོའི་བསམ་བློའི་ནང་རྟག་ཏུ་དྲན་ཐུབ་པ་བྱེད་དགོས།

ཅ༽ བོད་ཕྲུག་གི་མྱུ་གུ་དང་། གསོ་སྐྱོང་གི་ཆུ་ལུད།

དགེ་རྒན་ཚོའི་ཐོག་ནས་ཕྲུ་གུར་སྐབས་དོན་སློབ་ཚན་འགྲེལ་བཤད་བརྒྱབ་པ་ཙམ་མ་ཡིན་པར། ཕྲུ་གུའི་མ་འོངས་པའི་མི་ཚེའི་མདུན་ལམ་གྱི་འགན་འཁུར་ལེན་དགོས་པ་དང༌། མི་ཚེའི་མདུན་ལམ་ཐོག་སེམས་འཁུར་ལེན་པའི་རྣམ་འགྱུར་དེ་ངེས་པར་དུ་ཐོན་པ་བྱེད་དགོས། དེ་འདྲའི་ཐོག་ནས་ཕྲུ་གུའི་བསམ་བློའི་ནང་ལ་ངའི་རྒན་ལགས་ཀྱི་ང་ལ་སློབ་ཚན་འཁྲིད་པ་ཙམ་མ་ཡིན་པར། ངའི་མི་ཚེའི་འགྲོ་སྟངས་ལ་རྒན་ལགས་ཀྱིས་དུས་རྒྱུན་དུ་ཐུགས་འཁུར་བཞེས་ཀྱི་ཡོད། དངོས་གནས་སེམས་འཁུར་གནང་གི་ཡོད་བསམ་པའི་བསམ་བློ་ཞིག་སླེབས་ན། ཕན་ཚུན་གཅིག་གིས་གཅིག་ལ་གུས་བརྩི་ཡོང་རྒྱུ་དང༌། དེ་ལྟ་བུའི་འབྲེལ་བའི་ཐོག་ནས་ཕྲུ་གུའི་བསམ་བློའི་ནང་འཛིན་གྲྭའི་ནང་ལ་ཡོང་རྒྱུར་དགའ་ཚོར་སྐྱེ་བ་ཡོང་གི་རེད།

དེ་མིན་དགེ་རྒན་གྱིས་སློབ་ཚན་ཞིག་འཁྲིད་པ་ཙམ་ལས་རྩ་བའི་མིའི་བརྩེ་བའི་རྣམ་པ་གང་ཡང་མེད་པར། སྐད་འཁོར་བཏང་བ་ལྟ་བུར་ཕྱིན་ན། གང་འཚམ་ནས་ཕྲུ་གུ་རྣམས་ཀྱང་འཛིན་གྲྭ་འདིའི་ནང་ལ་གྲང་ཤུར་ཤུར་ཞིག་ལས་ཚོར་བ་གང་ཡང་མེད་པ་ཞིག་ཡོང་རྒྱུ་རེད། དེ་འདྲའི་མུར་ལོ་མང་པོ་འགྲོ་དུས་ཕྲུ་གུའི་བསམ་བློའི་ནང་ལ་སྐྱོན་ཆེན་པོ་ཤོར་གྱི་མེད་དམ་བསམ་པ་འདུག

དེ་བཞིན་ཁྱིམ་ཚང་སོ་སོའི་ནང་གི་ཕ་མ་དང་སྤུན་མཆེད་ཚོའི་ཐོག་ནས་ཀྱང་ཕྲུ་གུ་ལ་བྱམས་པོ་བྱས། མ་འགྲིག་མ་འཐུས་པ་ཡོད་ན་གསལ་པོའི་ཐོག་ནས་རྒྱུ་མཚན་བཤད་དེ་སྐྱོན་སེལ་བྱེད་པ་ལས། གདོང་ནག་པོ་སྟོན་པ་དང༌། ལྷག་དོན་ཕྲུ་གུ་ཆུང་ཆུང་ཚོར་ཁོང་ཁྲོའི་རྣམ་འགྱུར་བསྟན་ན། ཕྲུ་གུའི་བསམ་བློའི་ནང་ལ་གནོད་སྐྱོན་ཆེན་པོ་ཡོང་གི་རེད། འཁྱོག་པོ་ཡོ་བསྲང་བྱེད་དགོས་ཀྱང་བྱེད་སྟངས་ཐད་རྒྱུ་མཚན་བཤད། གཞན་དག་གང་བྱུང་མང་བྱུང་བྱེད་མཁན་དེ་དག་དཔེ་ལ་བཀོད། དེ་ལྟ་བུའི་ཐབས་མཁས་ཀྱི་ཐོག་ནས་བསླབ་བྱ་བྱེད་པ་ལས། དྲག་གཅུན་བྱས་ནས་ཕྲུ་གུའི་བསམ་བློ་མེ་ཏོག་གི་མྱུ་གུ་ལྟར་འཚར་ལོངས་ཡོང་བཞིན་པ་དེ་རྡོག་བརྫིས་བཏང་བ་ལྟ་བུ་བྱས་ན་རྩ་བ་ཉིད་ནས་ཡག་པོ་མེད།

དེ་ལྟར་ན་དགེ་རྒན་ཚོ་དང༌། དེ་བཞིན་ཕ་མ་སྤུན་མཆེད་ཚང་མས་ཕྲུ་གུའི་བསམ་བློའི་ནང་ང་ལ་བྱམས་པོ་བྱེད་མཁན་ཡོད་བསམ་པ་དང༌། ང་ལ་ག་དུས་ཡིན་ཡང་ལྟ་རྟོག་བྱེད་མཁན་ཡོད་བསམ་པའི་བློ་སྐྱེས་ཐུབ་པའི་སྐྱོང་མཁས་བྱས་ན། ཕྲུ་གུ་ཚོ་སློབ་སྦྱོང་ཡག་པོ། གཟུགས་པོ་འཚར་ལོངས་བཟང་བ། བསླབ་བྱ་རྣམས་སེམས་ནང་ཟུག་པ་བཅས་ཡོང་གི་རེད། ཕྲུ་གུ་དེ་ཕྱིན་ཆད་མི་རྒན་ཆགས་སྐབས་རང་ཉིད་ཆུང་དུས་མི་གཞན་གྱི་བྱམས་བརྩེའི་ཐོག་ནས་བསྐྱངས་པའི་ཚོར་སྣང་ཤུགས་ཆེ་ཡོད་པའི་དབང་གིས་མི་གཞན་དག་དཀའ་ངལ་ཅན་ཞིག་མཐོང་ན་ལམ་སང་དེར་སེམས་འཁུར་དང་ཤ་ཚ་བྱེད་སེམས་བསྐྱེད་ཡོང་གི་རེད།

རང་ཉིད་ཆུང་དུས་ལྟ་རྟོག་བྱེད་མཁན་དང༌། བྱམས་པོ་བྱེད་མཁན་མེད་པར་སྡུག་སྦྱོང་འོག་འཚར་ལོངས་བྱུང་བའི་ཕྲུ་གུ་ཞིག་མི་རྒན་ཆགས་དུས་མི་གཞན་ལ་རྣམ་འགྱུར་སྟོན་སྟངས་དང༌། དེའི་གཤིས་ཀ་མི་འདྲ་བ་ཞིག་ཆགས་རྒྱུའི་ཉེན་ཁ་ཡོད། ཤེས་ཡོན་སློབ་སྦྱོང་ཡག་པོ་ཡོད་པ་དང༌། སྤ་སེ་ལག་འཁྱེར་རམ་སྐར་གྲངས་མཐོ་པོ་ཆོད་པ་ཙམ་ལ་ཧ་ལས་རྒྱུ་དང་། ངོ་མཚར་ཆེ་རྒྱུ་དེ་ཙམ་མེད། ཤེས་བྱ་ཡོན་ཏན་བེད་སྤྱོད་བྱེད་མཁན་མི་དེའི་རྩ་བའི་བསམ་བློའི་འཁྱེར་སོ་བྱམས་བརྩེ་ལྡན་པ་ཞིག་བྱུང་ན་དེའི་ཤེས་ཡོན་གྱིས་སྤྱི་ཚོགས་ལ་ཕན་པ་དང༌། སྒེར་ལ་ཕན་པ་ཞིག་ཏན་ཏན་ཡོང་གི་རེད། འདི་ཤིན་ཏུ་གལ་ཆེན་པོ་ཡིན།

ཆ༽ བོད་མིའི་ལྷན་སྐྱེས་དང་། ཕན་སེམས་ཀྱི་ལྷག་བསམ།

དེ་ནས། ལྷག་བསམ་ཟེར་མཁན་འདིའི་རྩ་བ་ས་བོན་མི་ལ་རང་ཆས་སུ་ཡོད་པ་ལས། དེ་ཆོས་ཀྱི་ཐོག་ནས་གསར་དུ་བསླབས་པ་ཞིག་མིན། ཕན་སེམས་ཟེར་བ་འདི་མི་ལ་རང་ཆས་སུ་ཡོད། ཡིན་ན་ཡང་སྤྱིར་ཆོས་ལུགས་ཁག་དང༌། དེའི་ནང་ཚན་ནང་པ་སངས་རྒྱས་ཀྱི་ཆོས་ཀྱི་སྙིང་རྗེ་ཞེས་པ་འདི་ཤིན་ཏུ་རྩ་བ་ཆེན་པོ་ཡིན། སྙིང་རྗེའི་འགལ་ཟླ་ཁོང་ཁྲོ་ལ་ཉེས་དམིགས་སུ་བལྟས་ནས་གཉེན་པོ་བསྟེན་སྟངས། དེ་བཞིན་ཕྲག་དོག འགྲན་སེམས། བརྙས་སྨོད། འདི་ཚོ་ལ་ཉེས་དམིགས་སུ་བལྟས་ནས་གཉེན་པོ་བསྟེན་སྟངས། ཕྱོགས་གཞན་ནས་བྱམས་པ་དང༌། བཟོད་པ། སྙིང་རྗེ་སྒོམ་པ། འདི་དག་དམིགས་སུ་བསལ་ནས་སློབ་སྦྱོང་དང༌། སྦྱོང་བརྡར་སྤྲོད་སྟངས་མང་པོ་ཞིག་ནང་པའི་གཞུང་གི་ནང་ནས་ཐོན་ཡོང་གི་ཡོད། མི་ལ་རང་བཞིན་ལྷན་སྐྱེས་ཀྱི་བྱམས་བརྩེའི་ཡོན་ཏན་གྱི་གཞི་རྩ་ཞིག་ཡོད་པ་དེ་འགལ་རྐྱེན་གྱི་གཞན་དབང་དུ་མི་འགྲོ་བར་གོང་ནས་གོང་དུ་སྤེལ་བ་ལ་ནང་པའི་ཆོས་ནང་ཐབས་ཤེས་དམིགས་བསལ་གྱི་ཟབ་པོ་ཡོད་པ་ཧ་ཅང་གསལ་པོ་རེད། ཆོས་ཀྱི་ཉམས་ལེན་གྱི་སྐད་ཆ་མ་བཤད་པར། ཤེས་བྱ་ཡོན་ཏན་གྱི་འདུ་ཤེས་ཀྱི་ཐོག་ནས་བཤད་ན་ཡང༌། ཕྱི་སྣོད་ཀྱི་བཀོད་པ། འཛམ་གླིང་ཆགས་སྟངས་སྐོར་ལ་ནང་པས་འགྲེལ་བཤད་མང་པོ་རྒྱག་གི་ཡོད།

དཔེར་ན། ང་ལ་ད་ལྟ་བར་ཉམས་མྱོང་བྱུང་བར་ཆ་བཞག་ན། ངོས་ནས་ཚན་རིག་པ་མང་པོ་ཞིག་ཐུག་འཔྲད་བྱས་ཡོད་ལ། དམིགས་བསལ་ཚན་རིག་པ་དང་མཉམ་དུ་ཚོགས་འདུ་ཐེངས་མང་འཚོགས་ཡོད། དེ་ལྟ་བུའི་ཐོག་ནས་ཕྱོགས་བསྡོམས་ཤིག་བྱས་ན། ཐོག་མར་ངོས་ནས་ཚན་རིག་པ་དང་མཉམ་དུ་གོ་བསྡུར་བྱེད་རྒྱུར་དགའ་པོ་བྱས་ཏེ་དེ་འདྲ་བྱུང་ན་ཡག་པོ་འདུག་ཅེས་ངོས་ནས་དམིགས་བསལ་གྱིས་དོ་སྣང་བྱེད་སྐབས་ངའི་ངོ་ཤེས་ཕྱི་རྒྱལ་བ་འགའ་ཞིག་གིས་ངོས་ལ་འདི་ལྟར་བརྗོད་མྱོང༌། ཚན་རིག་ཟེར་བ་དེ་ཆོས་ཀྱི་དགྲ་ཡིན་ལ། ཚན་རིག་པས་ཆོས་རྩ་མེད་བཟོ་གི་རེད། དེས་ན་གཟབ་གཟབ་བྱེད་དགོས་ཞེས་བཤད་བྱུང༌། ངའི་བསམ་བློའི་ནང་ལ་ཚན་རིག་པས་དངོས་ཡོད་གནས་ཚུལ་གཏན་ལ་འབེབས་ཀྱི་ཡོད། ནང་སེམས་ཀྱི་སྐོར་ལ་ཚན་རིག་པས་དེ་ཙམ་ཤོད་ཀྱི་མེད་ཀྱང༌། ཕྱིའི་གཟུགས་ཅན་གྱི་དངོས་པོའི་རིགས་ལ་དངོས་ཡོད་གནས་ཚུལ་གང་ཞིག་ཡོད་པ་རྩད་གཅོད་བྱས་ཏེ་གཏན་ལ་ཕབ་པ་ལས། རྣམ་རྟོག་གིས་སྒྲོ་བཏགས་པའི་རིགས་ཁས་ལེན་གྱི་མེད།

ནང་པའི་ཆོས་སྤྱི་དང༌། ལྷག་པར་དུ་ཐེག་པ་ཆེན་པོའི་ཆོས་ཀྱི་འགྲོ་སྟངས་འདི་ཚན་རིག་གི་འགྲོ་སྟངས་དང་གཅིག་གྱུར་ལྟ་བུ་ཡིན། དཔེར་ན། བཅོམ་ལྡན་འདས་ཀྱིས།

དགེ་སློང་དག་གམ་མཁས་རྣམས་ཀྱིས། །

བསྲེགས་བཅད་བརྡར་བའི་གསེར་བཞིན་དུ། །

ལེགས་པར་བརྟགས་ལ་ང་ཡི་བཀའ། །

བླང་བར་བྱ་ཡི་གུས་ཕྱིར་མིན། །

ཞེས་ངའི་རྗེས་འབྲང་པ་ཚོས་ངས་བཤད་པ་འདིར་ཁྱེད་རང་ཚོས་བརྟག་དཔྱད་བྱེད་དགོས་ལ། བརྟག་དཔྱད་བྱས་ཏེ་རྒྱུ་མཚན་ཡོད་པ་དང༌། ཕན་ཐོགས་ཡོད་པ་མཐོང་ན་ཡིད་ཆེས་དང་ལག་ལེན་བྱེད་དགོས། བརྟག་དཔྱད་མ་བྱས་པར་ང་ལ་གུས་པ་དང་དད་པ་རྒྱུ་མཚན་དུ་བྱས་ཏེ་ལམ་སང་ཡིད་ཆེས་བྱས་ན་མི་འགྲིགས་ཞེས་བཅོམ་ལྡན་འདས་ཀྱིས་གསུངས་ཡོད།

རྒྱན་དྲུག་མཆོག་གཉིས་ཞེས་མགོན་པོ་ཀླུ་སྒྲུབ་དང༌། འཕགས་པ་ལྷ། འཕགས་པ་ཐོགས་མེད། སློབ་དཔོན་དབྱིག་གཉེན་ལ་སོགས་པའི་རྒྱ་གར་གྱི་སློབ་དཔོན་ཆེན་པོ་འདི་དག་གི་གསུང་རྣམས་བོད་ཀྱི་ནང་པའི་ཆོས་ཀྱི་རྩ་བ་འཛིན་ས་བྱེད་ཀྱི་ཡོད། མཁས་པ་འདི་དག་གིས་ནང་པའི་ཆོས་ལ་འགྲེལ་བཤད་རྒྱག་སྟངས་དེ་མདོར་ན་སངས་རྒྱས་བཅོམ་ལྡན་འདས་ཀྱི་བཀའ་ཡིན་ན་ཡང་དེ་བརྟག་དཔྱད་བྱེད་དགོས་པར་གསུང་གི་ཡོད། དཔེར་ན། བཅོམ་ལྡན་འདས་ཀྱི་གསུང་འདི་ལ་བརྟག་དཔྱད་ཅི་ཙམ་བྱས་ཀྱང༌། འདི་དོན་ལ་གནས་པ་དང་། སྒྲ་ཇི་བཞིན་པ་ཡིན་པས་ཁས་ལེན་ཆོག་པ་དང༌། ཁས་ལེན་དགོས་པ་ཞིག་རེད།

ཡང་འདི་འདྲ་ཞིག་གསུངས་པ་འདིར་རིགས་པས་གནོད་པ་དང་། འགལ་འདུ་འདུག་པས། འདི་བཅོམ་ལྡན་འདས་ཀྱི་བཀའ་ཡིན་ན་ཡང་དགོས་པ་རྒྱུ་མཚན་དམིགས་བསལ་ཞིག་གི་ཐོག་ནས་གསུངས་པ་ཡིན་པས། ང་ཚོས་ཁས་བླངས་ན་མི་འགྲིགས་ཞེས་གསུང་གི་ཡོད། དེས་ན་ཚན་རིག་པ་དག་རྣམས་ཀྱི་ལྟ་སྟངས་དང༌། སྤྱིར་ནང་པ་དང་ལྷག་དོན་ཐེག་པ་ཆེན་པའི་ལྟ་སྟངས་དེ་གཅིག་མཚུངས་ཆགས་ཀྱི་ཡོད། གནས་ཚུལ་གང་ཞིག་ཡིན་རུང་ལམ་སང་ཁས་ལེན་དང༌། ཡིད་ཆེས་མ་བྱས་པར་སྔོན་ལ་བརྟག་དཔྱད་བྱས་ཏེ་གནས་ཚུལ་གསལ་པོར་ར་འཕྲོད་ན་གཞི་ནས་ཡིད་ཆེས་དང་ཁས་ལེན་བྱེད་པ་དེ་ཚན་རིག་པའི་ལྟ་སྟངས་དང་ནང་པའི་ལྟ་སྟངས་འདྲ་མཚུངས་ཡོད་པ་མཐོང་བར་བརྟེན། ངོས་ནས་ཚན་རིག་པ་དང་མཉམ་དུ་ཡང་ཡང་དགའ་པོ་བྱས་ནས་འཚོགས་ཀྱི་ཡོད།

ངོས་ནས་དགའ་སྤོབས་དང་བཅས་པའི་ཐོག་ནས་བརྗོད་རྒྱུར། གལ་ཏེ་ཚན་རིག་གི་ཐོག་ནས་སྐྱེ་བ་སྔ་ཕྱི་མེད་པ་མངོན་སུམ་ར་སྤྲོད་ཐུབ་པ་ཞིག་བྱུང་ན། ང་ཚོ་ནང་པ་ཞིག་གི་ངོས་ནས་སྐྱེ་བ་སྔ་ཕྱི་ཁས་ལེན་མི་བྱེད་ཅིང་། ནང་པའི་གཞུང་ལུགས་སུ་དེ་ལྟར་གསུང་འདུག་ཅེས་ང་ཚོས་རྨོངས་དད་མི་བྱེད་པ་ཡིན། ད་ཕན་ཚན་རིག་པ་དག་གིས་བརྟག་དཔྱད་བྱས་ཏེ་སྐྱེ་བ་སྔ་ཕྱི་མ་རྙེད་པ་ལས་སྐྱེ་བ་སྔ་ཕྱི་མེད་པར་རྙེད་པ་མིན། མ་རྙེད་པ་དང༌མེད་པར་རྙེད་པ་གཉིས་ཐ་དད་རེད། དཔེར་ན། ར་སྐོར་འདིའི་ནང་གླང་ཆེན་ཞིག་ཡོད་དམ་མེད། གླང་ཆེན་ཡོད་ན་ང་ཚོས་མཐོང་དགོས་པ་ལ་མ་མཐོང་བས་མེད་ཅེས་བརྗོད་ཀྱི་ཡོད་ལ། ཡང་སྲོག་ཆགས་འབུ་སྲིན་ཕྲ་མོ་ཞིག་གམ། ཡང་ན་རྡུལ་ཕྲན་ཕྲ་མོ་ཞིག་ས་ཆ་འདིའི་ནང་དུ་ཡོད་དམ་མེད་ཅེ་ན། ང་རང་ཚོའི་མིག་གིས་མ་མཐོང་བ་རྒྱུ་མཚན་དུ་བྱས་ཏེ་མི་འདུག་ཅེས་བརྗོད་མི་ཐུབ། དེ་ནི་མ་རྙེད་པ་ལས་མེད་པ་ཡིན་གྱི་མ་རེད།

ཇ༽ ཚན་རིག་གི་གྲུབ་དོན་དང་། ནང་པའི་བཞེད་ལུགས།

དཔེར་ན། སྐྱེ་བ་སྔ་ཕྱི་ལྟ་བུ་དང༌། གཟུགས་ཅན་མིན་པའི་ཤེས་བྱ་ལྐོག་གྱུར་གྱི་རིགས་མང་པོ་ཞིག་ད་ལྟ་ཚན་རིག་གི་ཐོག་ནས་སྤྱིར་བཏང་དེ་ཙམ་ཤོད་ཀྱི་མེད། དེ་ནི་དཔྱད་པ་བྱ་ཡུལ་གྱི་གཞི་རྟེན་ཐ་དད་ཡིན་པ་དང༌། ཡང་ན་གཞི་རྟེན་གཅིག་གྱུར་ཡིན་ན་ཡང༌། ད་ལྟ་བར་དུ་དོན་དངོས་མ་རྙེད་པའི་ཐོག་ནས་འགྲེལ་བཤད་རྒྱག་གི་མེད་པ་ལས། མེད་པར་རྙེད་པ་མིན། འདིའི་རིགས་ང་ཚོས་དབྱེ་འབྱེད་བྱེད་རྒྱུ་ཡོད། ངས་ཚན་རིག་པ་རྣམས་དང་མཉམ་དུ་ཧ་ལམ་ལོ་ཉི་ཤུ་སྐོར་ཕྱིན་མེད་དམ། དེར་དོ་སྣང་བྱས་ཏེ་གོ་སྐབས་ཡོད་ཚད་ལ་ཐུག་འཕྲད་བྱེད་ཀྱི་ཡོད། འབྲེལ་བ་མང་དུ་འགྲོ་སྐབས་གནས་ཚུལ་མང་པོ་ཤེས་ཀྱི་འདུག

ཁོང་ཚོས་སྐར་ཚོགས་ཟེར་བ་རྒྱུ་སྐར་ཆགས་སྟངས་ཀྱི་གནས་ཚུལ་མང་པོ་ཤོད་ཀྱི་འདུག ང་རང་ཚོའི་དཔེ་ཆའི་ནང་ལ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཟེར་བ་དང༌། དེ་ནས་རབ་འབྱམས་རྒྱ་མཚོའི་རྒྱུད་དང་པོ། གཉིས་པ། གསུམ་པ་སོགས་གང་ལྟར་འཇིག་རྟེན་གྱི་ཁམས་མཐའ་མེད་བཤད་ཡོད། འདི་དག་གི་གནས་ཚུལ་ནང་པས་འགྲེལ་བཤད་རྒྱག་སྟངས་དང༌། ཚན་རིག་པས་ཤོད་སྟངས་ཧ་ཅང་འདྲ་མཚུངས་མང་པོ་ཡོད་ཀྱང་ཡང་ཉི་མ་དང༌། ཟླ་བའི་ཆེ་ཆུང་གི་ཚད་དང༌། འཛམ་གླིང་ནས་ཐག་རིང་ཐུང་གི་གནས་ཚུལ་རྣམས་ང་ཚོའི་མངོན་པ་མཛོད་ནང་གསལ་བ་ལྟར་ང་ཚོས་ཁས་ལེན་ཐབས་མེད། འདི་རིགས་གནས་ཚུལ་ཐ་དད་རེད། དེ་མིན་གྱི་ཆེ་ས་སྤྱི་ཡོངས་ཀྱི་ཆ་ནས་ནང་པས་ཤོད་སྟངས་དང༌། ཚན་རིག་པའི་ཤོད་སྟངས་གཉིས་ཕན་ཚུན་མཐུན་ཕྱོགས་མང་པོ་འདུག འབྱུང་བའི་རང་བཞིན་ཐོག་ནས་ཡོང་སྟངས་དེ་རིགས་ལ་ང་ཚོ་གོ་བསྡུར་བྱེད་རྒྱུ་མང་པོ་ཡོད། དེ་དོན་ཚན་གཅིག་རེད།

དེ་ནས་དོན་ཚན་གཉིས་པ། ཚན་རིག་པས་མིའི་གཟུགས་པོའི་རྩ་གནད་ཕྲ་མོའི་གནས་སྟངས་དང༌། རྣམ་ཤེས་བར་གྱི་འབྲེལ་བ་དང༌། མིའི་ཚོར་བ་འདྲ་མིན་ཡོང་སྟངས། རྣམ་རྟོག་འདྲ་མིན་ཡོང་སྟངས་དེ་རིགས་མང་པོ་ཤོད་ཀྱི་ཡོད་པ་དང༌། ང་ཚོ་ནང་པས་རྩ་རླུང་ཐིག་ལེའི་རྣམ་གཞག་དང༌། ལུས་སེམས་རྟེན་དང་བརྟེན་པའི་འབྲེལ་བ། ཤེས་པ་ཕྲ་རགས་ཀྱི་རྣམ་གཞག་སོགས་ནང་པའི་གཞུང་གི་ཐོག་ནས་མང་པོ་བརྗོད་རྒྱུ་ཡོད་པ་འདི་དག་གི་སྐོར་ལ་ཡང་གོ་བསྡུར་བྱེད་རྒྱུ་ཧ་ཅང་མང་པོ་འདུག བསམ་བློ་གཏོང་སའི་གཞི་ཆེན་པོ་ཞིག་ཆགས་ཡོང་གི་འདུག

ཚན་རིག་པས་གཟུགས་ལ་དཔྱོད་པའི་རིགས་པས་རྫས་རྡུལ་ཕྲ་མོར་དཔྱོད་ཚུལ་དང༌། དབུ་མའི་གཞུང་གི་ནང་ཆོས་རྣམས་ཀྱི་གནས་ཚུལ་དང༌། ཆོས་རྣམས་ཀྱི་སྣང་ཚུལ་ཐ་དད་དུ་བཤད་པ། བདེན་པ་གཉིས་ཀྱི་རྣམ་གཞག་བཤད་ཡོད་པ་འདི་དག་ལ་མཐུན་པའི་ཆ་ཧ་ཅང་མང་པོ་ཡོད་འདུག དེང་སང་གི་ཚན་རིག་པ་འགའ་ཤས་ཀྱིས་གཟུགས་ཅན་གྱི་ཆོས་ཀྱི་གནས་ལུགས་ལ་བརྟག་དཔྱད་བྱེད་སྐབས་ཡུལ་གྱི་ངོས་ནས་ཁོ་རང་རང་མཚན་པའི་བདེན་པ་ཞིག་མི་འདུག་ལ། རྫས་ཇེ་ཕྲ་ཇེ་ཕྲར་བརྟག་དཔྱད་བྱས་པའི་མཐར་ཐུག་རྐྱེན་མང་པོ་ཚོགས་པའི་སྟེང་ནས་ཐ་སྙད་བཏགས་པ་ཙམ་ཡིན་སྲིད་པ་ལས། དངོས་པོ་རང་མཚན་བདེན་པ་ཞིག་མི་འདུག་ཅེས་ཤོད་ཀྱི་འདུག་པ་དེ་དབུ་མའི་གཞུང་གི་ནང་ནས་བདེན་པར་གྲུབ་པའི་ཆོས་མེད་གསུངས་པ་དང་མཐུན་གྱི་འདུག ཡིན་ན་ཡང་དབུ་མའི་གཞུང་གི་ནང་ཆོས་ཐམས་ཅད་མིང་གི་དབང་གིས་ཡོད་པ་ཞེས་པ་དེ་ད་ལྟ་ཚན་རིག་པ་རྣམས་ཀྱིས་བརྗོད་ཀྱི་མི་འདུག

དེང་སང་ཚན་རིག་པས་གཟུགས་ཅན་གྱི་དངོས་པོའི་གནས་ལུགས་བཙལ་བའི་མཐའ་མར་དེ་སྔ་ཕན་ཆད་དངོས་པོ་གང་ཞིག་ཡིན་རུང་མཐར་ཐུག་གི་བདེན་པའི་སྡོད་ལུགས་ཤིག་ཡོད་ཤག་བྱེད་པ་དེར་འགྱུར་བ་ཕྱིན་ཏེ། སྟོང་ཕྱོགས་ནས་དབུ་མའི་ལྟ་བ་ཤོད་སྟངས་དང་འདྲ་མཚུངས་ཀྱི་སྟེང་དུ་སླེབས་ཡོང་གི་ཡོད།

ཉེ་ཆར་བདུན་ཕྲག་གཉིས་ཀྱི་གོང་ལ་དྷ་རམ་ས་ལར་ཚན་རིག་པའི་ཚོགས་འདུ་ཐེངས་དྲུག་པ་དེ་འཚོགས་པ་རེད། ནུབ་ཕྱོགས་པའི་སེམས་ཁམས་རིག་པ་དང༌། ང་ཚོ་ཤར་ཕྱོགས་པའི་སེམས་ཀྱི་རྣམ་གཞག་བསྡུར་ན་ནུབ་ཕྱོགས་པ་ད་ལྟ་བྱིས་པ་ཆུང་ཆུང་ལྟ་བུ་རེད། ཤར་ཕྱོགས་པའི་སེམས་ཁམས་རིག་པའི་ཐད་ལོ་ངོ་སྟོང་ཕྲག་རིང་ལ་ཧ་ལས་པའི་ཡར་རྒྱས་ཕྱིན་ཡོད་པ་ཧ་ཅང་གསལ་པོ་རེད། གང་ལྟར་འཇིག་རྟེན་ཆགས་ཚུལ་དང༌། སེམས་ཅན་གྱི་ལུས་ཀྱི་རྩ་ཁམས་ཀྱི་གནས་སྟངས། གཟུགས་དཔྱད་རིག་པའི་ཐོག་ནས་རྡུལ་ཕྲ་རབ་ལ་དཔྱོད་ཚུལ། སེམས་ཁམས་རིག་པ་འདི་བཞིའི་ནང་ལ་ནང་པའི་ཆོས་ཀྱི་འགྲེལ་བཤད་དང་ཚན་རིག་པ་རྣམས་ཀྱི་འགྲེལ་བཤད་གཉིས་མཐུན་པའི་ཆ་ཧ་མང་པོ་ཡོད་པས། མཉམ་དུ་གོ་བསྡུར་བྱེད་དགོས་པ་ལྟ་བུ་འདུག འདི་དག་ཆོས་ཀྱི་ཉམས་ལེན་བྱས་ཏེ་སེམས་འདུལ་རྒྱུའི་དོན་དུ་བཤད་པ་མིན་པར། ཤེས་བྱ་གཏན་ལ་འབེབས་པའི་དོན་དུ་ནང་ཆོས་ཀྱིས་འགྲེལ་བཤད་མང་དུ་བྱ་རྒྱུ་ཡོད་པ་དེ་དག་ལ་དོ་སྣང་བྱེད་དགོས་པ་གསལ་པོ་ཆགས་ཡོད།

ཉ༽ ནང་ཆོས་ཀྱི་འགྲོ་ལུགས་དང་། བོད་ཕྲུག་གི་སྤྲོ་སྣང་།

ཆོས་དགེ་རྣམས་ནས་ཕྲུ་གུ་ཚོར་སློབ་དེབ་ནང་གསལ་སློབ་ཚན་རྣམས་མ་འཁྲིད་རང་འཁྲིད་རེད། ཁ་འདོན་བྱེད་རྒྱུ་དེ་རིགས་སློབ་དགོས་ཀྱང་། གཙོ་བོ་ནང་པའི་ཆོས་ཀྱི་རྩ་བའི་འགྲོ་སྟངས་འདི་དག་ཕྲུ་གུ་ཚོས་ཤེས་པ་བྱེད་རྒྱུ་གལ་ཆེན་པོ་རེད། ཕྲུ་གུ་སོ་སོའི་སེམས་ནང་དོ་སྣང་དང༌སྤྲོ་སྣང་སླེབས་ཤིང་། དེ་ལ་ཤེས་ནས་དད་པ་ཐོབ་པ་ཞིག་བྱུང་མཚམས་སུ་ཁ་འདོན་བྱེད་ངེས་རེད། བསམ་བློ་གཏོང་རྒྱུ་གང་ཡང་མེད་པར་ཁ་འདོན་སྐད་འཁོར་བཏང་བ་ལྟ་བུ་བྱས་ན། དཀའ་ལས་ཁག་རོགས་ལས་དགོས་པ་གང་ཡང་མེད།

ང་ཚོ་བོད་པའི་སྤྱི་ཚོགས་ནང་ཆོས་ལ་དད་པ་ཡོད་ཀྱང༌། ནང་པའི་ཆོས་ཀྱི་གནད་དོན་མ་ཤེས་པའི་སྐྱོན་ཆ་མང་པོ་ཡོད། མང་ཚོགས་ཀྱིས་ཀྱང་ཆོས་ཀྱི་ཐོག་ལ་སློབ་སྦྱོང་བྱས། ནང་ཆོས་ཀྱི་འགྲེལ་བཤད་ཡོད་པའི་དཔེ་ཆའི་མང་ཙམ་ཀློག ཤེས་མཁན་རྣམས་ལ་དྲི་བ་དྲིས། གོ་སྐབས་བྱུང་ན་ཁ་སང་དོན་གྲུབ་གླིང་གཞིས་ཆགས་སུ་ཤོད་རྒྱུ་བྱུང༌། བགྲོ་གླེང་གི་ཚོགས་འདུ་ལྟ་བུ་འཚོགས། དཔེར་ན། སངས་རྒྱས་ཞེས་པ་གང་འདྲ་ཞིག་ལ་བརྗོད་ཀྱི་ཡོད་པ་དང་། སངས་རྒྱས་ཞེས་པའི་དོན་གང་ཡིན་པ་སོགས་འདི་རིགས་ལ་བགྲོ་གླེང་དང་། གོ་བསྡུར་བྱས་ཏེ་ཤེས་ཐུབ་པ་བྱུང་ན། སངས་རྒྱས་ཆོས་དང་དགེ་འདུན་ལ་སྐྱབས་སུ་མཆི་ཞེས་བརྗོད་སྐབས་རྒྱུ་མཚན་ཤེས་ཤིང་། ངེས་པ་རྙེད་པའི་ཐོག་ནས་མཆོག་གསུམ་ལ་སྐྱབས་འགྲོ་བྱེད་ཤེས་པ་ཡོང་གི་རེད། གཞན་ཁ་ཁྲལ་ལྟ་བུ་བྱས་ན་དགོས་པ་དེ་ཙམ་མེད།

ཁྱེད་རང་ཕྲུ་གུ་ཚོས་ནང་ཆོས་ཤེས་པ་བྱ་རྒྱུ་གནད་འགག་ཆེན་པོ་ཡོད། གོང་དུ་བཤད་པ་ལྟར་བྱམས་པ་དང༌། སྙིང་རྗེ་གོང་ནས་གོང་དུ་སྤེལ་རྒྱུར་ནང་ཆོས་ལ་ཐུན་མོང་མ་ཡིན་པའི་ཟབ་ཁྱད་ཡོད་ལ། སྤྱིར་བཏང་ཤེས་བྱའི་རྣམ་གྲངས་ཀྱི་ཐོག་ནས་བལྟས་ཀྱང༌། ནང་ཆོས་དང་ཚན་རིག་གཉིས་དཔུང་པ་མཉམ་གཤིབ་ཀྱི་ཐོག་ནས་འགྲོ་ཐུབ་པ་གསལ་པོ་ཡོད། ཕྲུ་གུ་ཚོས་ནང་ཆོས་ཀྱི་ཐོག་སློབ་སྦྱོང་དང༌། དོ་སྣང་ཡག་པོ་བྱེད་ཐུབ་ན་ཕན་ཐོགས་ཆེན་པོ་ཡོང་ངེས་ཡིན།

མདོར་བསྡུས་ན། དོན་ཚན་དང་པོ་དེ་ང་ཚོ་དུས་ཚོད་ཁག་པོ་ཞིག་གི་སྒང་ལ་སླེབས་ཡོད་པས་ཁྱེད་ཚོས་སློབ་སྦྱོང་ཧུར་ཐག་བྱེད་དགོས་པ་དང༌། སློབ་སྦྱོང་གི་དོན་དག་སོ་སོར་རྣམ་དཔྱོད་ཡོད་པ་དེའི་རྩལ་འཕེལ་རྒྱས་ཡོང་བའི་དོན་དུ་ཡིན་པ་ལས། དཔེ་ཆ་དཔར་བཤུས་བརྒྱབ་པ་ལྟར་བསླབས་པ་དེ་རྣམས་ངེས་པ་ཙམ་ལས། ར་བ་དེ་ནས་བརྒལ་མ་ཐུབ་པ་ལྟ་བུ་བྱས་ན་མི་འགྲིགས། དོན་ཚན་གཉིས་པ་དེ་སློབ་སྦྱོང་ཡོད་པ་དང་ཆབས་ཅིག་ལྷག་བསམ་ལྡན་པ་ཞིག་དགོས་པ་ཡིན། ལྷག་བསམ་གྱི་སྙིང་པོ་ནི་མི་ལ་བྱམས་བརྩེ་ཡོད་པ་དང༌། གཞན་ཕན་གྱི་བསམ་བློ་ཡིན་པས་འདི་ལ་དོ་སྣང་བྱེད་དགོས། གསུམ་པ་དེ་ང་རང་ཚོ་བོད་པ་ཚོས་བོད་ཡིག་ཡག་པོ་ཤེས་དགོས་པ་དེ་གལ་ཆེན་པོ་འདུག དེའི་ཐོག་ལ་ནང་ཆོས་ལ་དོ་སྣང་བྱེད་དགོས། ནང་ཆོས་ལ་དོ་སྣང་བྱེད་དགོས་པའི་རྒྱུ་མཚན་གཉིས་ཡོད། གཅིག་ནི་བྱམས་བརྩེའི་ཉམས་མྱོང་གོང་ནས་གོང་དུ་སྤེལ་བ་ལ་ནང་པའི་ཆོས་འདི་ཤིན་ཏུ་རླབས་ཆེན་པོ་དང༌། ཕན་ཐོགས་ཆེན་པོ་ཡོད། གཉིས་པ་སྤྱིར་བཏང་ཤེས་བྱ་ཡོན་ཏན་གྱི་འདུ་ཤེས་ཀྱི་ཐོག་ནས་བཤད་ནའང༌། ནང་ཆོས་ལ་བྲོ་བ་ཆེན་པོ་ཡོད་པས། ཁྱེད་རང་ཚོས་དོ་སྣང་ཡག་པོ་བྱེད་དགོས། ཁྱེད་རང་ཚོ་ཚང་མ་སེམས་སྐྱིད་པོ་བྱས་ནས་སྡོད། སེམས་སྐྱིད་པོའི་ངང་ནས་སློབ་སྦྱོང་ཡག་པོ་བྱེད་དགོས།

ཏ༽ ཤི་བ་རླབས་ཆེ་བ་དང་། གསོན་པ་གཟི་བརྗིད་ཆེ་བ།

གོང་དུ་བརྗོད་པ་བཞིན་ཕྲེང་རིང་གི་སྤོ་བོ་ལགས་ལྟ་བུའི་མི་ཐོག་བརྗེ་འགྲོ་གི་ཡོད། ངོས་ལ་ཆ་བཞག་ན་ཡང་ལོ་དྲུག་ཅུ་རེ་གསུམ་ལ་སླེབས་ཡོད། མ་གཞི་ད་དུང་ལོ་སུམ་ཅུ་བཞི་བཅུ་ཙམ་བསྡད་ཡོང་བསམ་གྱི་འདུག སྨོན་ལམ་རྒྱག་གི་ཡོད། ཡིན་ན་ཡང་། ནམ་ཞིག་༸རྒྱལ་བ་རིན་པོ་ཆེ་མེད་པའི་དུས་ཚོད་ཅིག་ཏན་ཏན་སླེབས་ཀྱི་རེད། ཁྱེད་རང་ཚོ་ཕྲུ་གུ་རྣམས་ཀྱང་ག་ལེར་སྤོ་བོ་རྨོ་བོ་ཆགས་ཏེ་ཁྱེད་རང་ཚོའི་མི་ཐོག་དེའང་བརྗེ་འགྲོ་གི་རེད། དེ་རྗེས་མི་ཐོག་གསར་པ་རྣམས་ཀྱིས་ང་ཚོའི་ལས་མཇུག་མཐུད་ཡོང་གི་རེད། ད་ལྟ་ང་ཚོར་བོད་ཀྱི་རིག་གཞུང་ཕྱུག་པོ་དང༌། བཟང་པོ་ཡོད་པ་འདི་དག་མི་ཐོག་གཅིག་ལས་མི་ཐོག་རྗེས་མ་དེ་ཕྲན་བུ་སྐྱོ་རུ་ཕྱིན། མི་ཐོག་རྗེས་མ་དེ་ལས་དེའི་རྗེས་མའི་མི་ཐོག་དེ་སྐྱོ་རུ་ཕྱིན་ན་ཧ་ལས་པའི་ཐབས་སྐྱོ་པོ་དང༌། བློ་ཕམ་པོ་རེད།

ད་ལྟ་ང་ཚོའི་མི་ཐོག་གི་དུས་ཚོད་འདིའི་མཇུག་མཐུད་མཁན་གྱི་མི་ཐོག་དེ་ཁྱེད་རང་ཚོ་རེད། ཁྱེད་རང་ཚོའི་མི་ཐོག་དེས་ང་ཚོའི་མི་ཐོག་ལས་ལྷག་པ་ཞིག་དང༌། རླབས་ཆེ་བ་བྱེད་ཐུབ་པའི་ཆ་རྐྱེན་དང༌ཤེས་ཡོན་འཛོམས་ཡོད། ང་ཚོའི་མི་རབས་འདི་ལས་ཤེས་བྱ་ཡོན་ཏན་དང༌། ལྷག་བསམ་བཟང་པོ་ཡོད་པ་ཞིག་ཡོང་མི་ཐུབ་པ་མིན། ཡོང་ཐུབ་པའི་ཆ་རྐྱེན་འཛོམས་ཡོད་པས། ཁྱེད་རང་ཚོས་གཟབ་གཟབ་བྱེད་དགོས། ཁྱེད་རང་ཚོའི་མི་ཐོག་རྒད་པོ་རྒན་མོ་ཆགས་པའི་སྐབས་སུ་ཁྱེད་རང་ཚོའི་མཇུག་ལ་ཡོང་མཁན་གྱི་མི་ཐོག་གསར་པ་དེ་རྣམས་ལ་ཁྱེད་རང་ཚོའི་ཉམས་མྱོང་རྣམས་བསླབས། ཁྱེད་ཚོའི་བྱ་སྤྱོད་ཀྱི་དཔེ་བཟང་རྣམས་ངོ་སྤྲོད་ལམ་སྟོན་ཡག་པོ་བྱས་ཚེ། མི་ཐོག་རྗེས་མ་དེ་རྣམས་ཡག་པོ་ཆགས་ཐུབ་ཀྱི་རེད། དེ་ལྟར་བྱུང་ན་ཕ་སྤྲེལ་རྒན་བྱང་ཆུབ་སེམས་དཔའ་དང༌། མ་བྲག་སྲིན་མོ་བྲག་སྲིན་ནས་བརྒྱུད་པའི་མི་རིགས་འཛམ་གླིང་ཡང་ཐོག་ལ་སྡོད་མཁན་བོད་མི་རིགས་ཀྱི་རིག་གཞུང་བཟང་པོ་འདི་དག་གིས་བོད་མི་རང་ཉིད་ལ་ཁེ་ཕན་ཐོབ་ཐུབ་པས་མ་ཚད། ཧི་མ་ལ་ཡའི་རི་རྒྱུད་ཀྱི་ས་ཁུལ་དང༌། སོག་པོ་ཕྱི་ནང༌། ཡང་སྒོས་རྒྱ་མི་རིགས་མང་པོ་ཞིག་ལ་ང་ཚོས་ཕན་ཐོགས་བྱེད་ཐུབ་པ་ཡོང་ངེས་མ་ཟད། འཛམ་གླིང་སྤྱི་ལ་ཡང་ང་རང་ཚོ་བོད་ཀྱི་ཆོས་དང་རིག་གཞུང་འདི་དག་གི་ཐོག་ནས་གང་ལ་གང་འཚམ་གྱིས་ཞབས་འདེགས་བསྒྲུབ་ཐུབ་པའི་ནུས་པ་ཡོད།

བོད་རང་དབང་དང༌། ང་ཚོའི་ཆོས་དང་རིག་གཞུང་གི་དོན་དག་ལ་ང་ཚོའི་མི་མང་པོ་ཞིག་ཤི་བ་དང༌། མི་མང་པོ་ཞིག་རྡུང་རྡེག་གི་འོག་ནས་ལུས་པོ་ནད་གཅོང་ཆགས་ཡོད། བོད་སྤྱི་དོན་ལ་རང་སྲོག་བློས་གཏོང་གིས་དཀའ་ལས་རྒྱག་མཁན་བོད་མི་བརྒྱ་ཕྲག་མང་པོ་ཞིག་ད་ལྟའི་དུས་སྐབས་སུ་ཡང་བཙོན་ཁང་ནང་སྡུག་སྦྱོང་མྱོང་བཞིན་བསྡད་ཡོད།

ང་ཚོ་བཙན་བྱོལ་བར་མཚོན་ན་ཡང་ཡུལ་དུས་བརྗེས་ཏེ་ཚ་གྲང་མ་སྙོམས་པ་དང་། མཐུན་རྐྱེན་མ་འཛོམས་པ། འཕྲོད་བསྟེན་ཞན་པ་སོགས་ཀྱི་དཀའ་ངལ་དང༌། རྒན་གཞོན་མང་པོ་དུས་མིན་འཆི་རྐྱེན་བྱུང་ཡོད། གང་ལྟར་ང་རང་ཚོའི་མི་ཐོག་འདིར་བོད་མི་རིགས་ཀྱིས་དཀའ་སྡུག་ཆེན་པོ་མྱོང་དགོས་པ་བྱུང་ན་ཡང༌། མི་མང་པོ་ཞིག་གིས་ལུས་སྲོག་འབེན་དུ་བཙུགས་ཏེ་དཀའ་ངལ་ཁྱད་བསད་བྱས་པའི་འབྲས་བུར་ང་ཚོའི་ཆོས་དང་རིག་གཞུང༌། མི་རིགས་ཀྱི་གོམས་གཤིས་བཟང་པོ་བཅས་ཉམས་མེད་རྒྱུན་འཛིན་ཡག་པོ་ཞིག་བྱེད་ཐུབ་པ་བྱུང་ན་དཀའ་ལས་བརྒྱབ་པ་དེ་དག་རྒྱག་གོ་ཆོད་ཅིང་། ཤི་མཁན་རྣམས་ཀྱང་ཤི་གོ་ཆོད་པ། ཤི་ཁར་ཁ་ཆེམས་བཞག་པའི་དོན་དག་སྒྲུབ་ཐུབ་པ་རེད།

གལ་ཏེ་ང་ཚོའི་མི་ཐོག་འདིས་ཡག་པོ་བྱེད་མ་ཐུབ་པ་དང༌། ལྷག་བསམ་ཡག་པོ་མ་བྱུང་བ། ཤེས་བྱ་ཡོན་ཏན་ཡག་པོ་སྦྱངས་མ་ཐུབ། སྤྱི་སེམས་ཡག་པོ་མ་འཁྱེར་བར་ཇེ་སླ་ནས་ཇེ་སླར་ཕྱིན་ན། མི་ཤི་མཁན་རྣམས་ཤི་གོ་མ་ཆོད་པས་ཧ་ལས་པའི་ཕངས་པོ་རེད། དཀའ་ལས་བརྒྱབ་པ་རྣམས་ཆུད་ཟོས་ཕྱིན་པ་དང༌། ང་སྒེར་ངོས་ལ་ཆ་བཞག་ན་ལོ་ ༦༣ ལ་མ་སླེབས་བར་དུ་བོད་སྤྱི་པའི་ལས་དོན་ལ་ཕྱོགས་གང་ས་ནས་ཞབས་འདེགས་གང་ཡོང་ཅི་ཡོང་ཞུས་ཡོད་བསམ་པ་དྲན་གྱི་འདུག ཡིན་ན་ཡང་གཞོན་སྐྱེས་ཚོས་མཇུག་ཡག་པོ་མཐུད་མ་ཐུབ་པར་བོད་མི་རིགས་ཀྱི་གཟི་བརྗིད་ཉམས་ཆག་ཕྱིན་ན་ང་ཚོས་དཀའ་ལས་བརྒྱབ་པ་ཆུད་ཟོས་འགྲོ་གི་རེད། དེས་ན་ཁྱེད་རང་ཚོ་གཞོན་སྐྱེས་ཚོའི་མཇིང་པའི་སྒང་ལ་འགན་ཆེན་པོ་ཞིག་སླེབས་ཡོད། དེ་ཁྱེད་རང་ཚོས་སྙིང་ལ་བཅངས། སེམས་ལ་ངེས་པ་བྱེད་རོགས། དེ་ལུགས་ཧུར་ཐག་བྱེད་རོགས། ཤེས་སོང་ངམ། ཁྱེད་རང་ཚོ་བར་སེང་ཞིག་ལ་གནམ་གཤིས་སྐྱིད་པོ་ཞིག་བྱུང་ན་ཉིན་གཅིག་གུང་སེང་སྤྲོ་སྐྱིད་བཏང་ན་འགྲིགས། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༨ ཟླ་ ༡ ཚེས་ ༢ ཉིན་མའེ་སོར་ལུགས་ཟུང་བསམ་གླིང་གཞིས་ཆགས་སློབ་གྲྭར་སྩལ་བའི་བཀའ་སློབ།

ཀ༽ མེད་ཐབས་མེད་པའི་བྱམས་བརྩེ་དང་། ཆོས་དད་ཀྱི་རང་དབང་།

༼འདིའི་ཉིན་སྩལ་བའི་བཀའ་སློབ་ཀྱི་སྟོད་ཆ་གསུང་པར་དུ་འགོད་འཇུག་མ་ཐུབ་པ་ཤིན་ཏུ་ཕངས་ཀྱང༌། བྱ་ཐབས་བྲལ། བཀའ་སློབ་སྨད་ཆ་འདི་ལྟར།༽

དེ་ཡང་མཐའ་གཅིག་ཏུ་དཀའ་ངལ་སེལ་ཐབས་ལ་བྱམས་བརྩེ་དགོས་ཀྱི་ཡོད་པ་ཞིག་ཀྱང་མཐོང༌ཞིང་། བྱམས་བརྩེ་དེ་ཆོས་ཀྱི་ཐོག་ནས་ཡོང་དགོས་ཀྱི་ཡོད་ཀྱང་། ཆོས་ལ་དམིགས་བསལ་དགའ་མོས་དེ་ཙམ་མེད་པ་དང་། དེའི་བར་ལ་དཀའ་ངལ་འཕྲད་མཁན་ཞིག་ཡོང་གི་འདུག ང་རང་ཚོ་ནང་པའི་ཆོས་ཀྱི་ཐོག་ནས་བལྟས་ན། ཆོས་དད་མེད་ཀྱང༌བྱམས་བརྩེ་ལྡན་པ་ཞིག་བྱེད་ཐུབ་རྒྱུ་ཡོད་པ་དང༌། དེ་ལྟར་བྱེད་ཆོག་པ་ཞིག་ཀྱང་ཡིན། ཆོས་དད་བྱས་དང་མི་བྱེད་སོ་སོའི་འདོད་པ་རེད། བྱམས་བརྩེ་ལྡན་པ་ཞིག་མི་ལ་མེད་ཐབས་མེད་པ་ཞིག་རེད་ཅེས་ང་ཚོས་ཤོད་ཐུབ་པ་ཞིག་དང༌། འགྲེལ་བཤད་རྒྱག་ཐུབ་པ་ཞིག་རེད། དམིགས་བསལ་ཆོས་དད་ཡོད་མེད་དང༌། ཡང་ན་ཆོས་དད་འདྲ་མིན་གང་ཞིག་ཡོད་ཀྱང་དེ་འདྲའི་དབྱེ་བ་ཁྱད་པར་གང་ཡང་མེད་པར་རང་བཞིན་གྱིས་བསམ་པ་བཟང་པོ་དང༌། འགན་འཁུར་གྱི་བསམ་བློ་ཡོད་པ་དེ་འདྲ་ཞིག་ཡོང་ཐུབ་པ་ཡིན། འཛམ་གླིང་འདིའི་སྒང་གི་ལུང་པ་ཡར་རྒྱས་ཕྱིན་པ་རྣམས་ཀྱི་ཉམས་མྱོང་ལ་ང་ཚོས་ཕར་བལྟས་ན། གཞི་ནས་སོ་སོའི་སྤྱི་ཚོགས་ནང་ལ་རང་བཞིན་གྱིས་ཕན་སེམས་དང༌། མཛའ་སེམས་ཡོད་པ་འདི་རིན་ཐང་ཆེན་པོ་ཡིན་པ་དང༌། རྩ་བ་ཆེན་པོ་ཡིན་པ་ཞིག་གཞི་ནས་ངོ་འཕྲོད་དེ་མཐོང་ཡོང་གི་འདུག འདི་གལ་ཆེན་པོ་དང་དོ་སྣང་བྱེད་དགོས་པ་ཞིག་རེད།

ཁ༽ ཞི་བདེའི་བསྟི་གནས་དང་། བྱམས་བརྩེའི་བསམ་བློ།

གཉིས་ནས་ང་ཚོ་མ་འོངས་པར་གཞིས་བྱེས་མཉམ་འཛོམས་བྱུང་བའི་མཚམས་ལ་ང་ཚོའི་བོད་ལུང་པ་འདི་འཚེ་མེད་ཞི་བའི་བསྟི་གནས་ཤིག་བཟོ་རྒྱུའི་དམིགས་ཡུལ་བཟུང་སྟེ་ངོས་ནས་སྔོན་མ་ཞི་བདེའི་དོན་ཚན་ལྔ་ཟེར་བ་ཞིག་བཏོན་ཡོད། དེ་ནི་ཡིག་ཆའི་ནང་དོན་ཚན་འདྲ་ཆགས་པོ་བཀོད་པ་ཙམ་མ་ཡིན་པར། དངོས་གནས་ང་ཚོ་བོད་གངས་ཅན་གྱི་ལྗོངས་འདི་རིམ་པས་འཚེ་མེད་ཞི་བའི་བསྟི་གནས་ཤིག་ཆགས་ཐུབ་ན། དེས་བོད་པའི་ཁེ་ཕན་ཙམ་མ་ཟད། དེའི་གཡས་གཡོན་གྱི་ཁྱིམ་མཚེས་ཚང་མར་ཕན་ཐོགས་ཡོང་རྒྱུ་དང༌། ཤར་ཕྱོགས་ཨེ་ཤ་ཡའི་ནང་གི་ཆུ་མང་པོ་ཞིག་གི་འབྱུང་ཁུངས་བོད་ནས་ཡོང་བར་བརྟེན། ཨེ་ཤ་ཡའི་ས་ཁུལ་གྱི་མི་འབོར་བྱེ་བ་མང་པོ་ཞིག་ལ་ཕན་ཐོགས་ཡོང་ཐུབ་རྒྱུར་འབྲེལ་བ་ཡོད་པ་ཞིག་ཆགས་ཡོད།

ང་ཚོས་འཚེ་མེད་ཞི་བའི་བསྟི་གནས་ཞེས་པ་དེ་ཡང་ཕྱིའི་གོ་མཚོན་གྱི་སྐད་ཆ་གཅིག་པུ་མིན་པར། ནང་གི་བསམ་བློའི་ཐོག་ལ་བྱམས་བརྩེ་ལྡན་པའི་སྤྱི་ཚོགས་ཤིག་ཆགས་ཐུབ་པ་དགོས། མི་སྡུག་པ་རེ་ཟུང་དུས་ནམ་དུའང་ཡོང་ངེས་ཡིན། འོན་ཀྱང་སྤྱི་ཡོངས་ཀྱི་ཆ་ནས་བོད་ལུང་པ་དེ་ཕྱི་ལ་གོ་མཚོན་མེད་པ་དང༌། ནང་ལ་བྱམས་བརྩེའི་བསམ་བློ་ཡོད་པའི་སྤྱི་ཚོགས་ཤིག་ཆགས་ཐུབ་ན། འཛམ་གླིང་འདིའི་སྟེང་དུ་ཆབ་སྲིད་ཀྱི་གནས་སྟངས་གང་ཞིག་ཆགས་ཀྱང་། ཡང་སྙིང་བོད་ཀྱི་ས་ཁུལ་འཚེ་མེད་ཞི་བའི་བསྟི་གནས་དེའི་ཐོག་ནས་སྤྱིར་ཤར་ཕྱོགས་དང་། ཡང་སྒོས་འཛམ་གླིང་ཡོངས་རྫོགས་ལ་གོ་མཚོན་སྤངས་པའི་ཞི་བདེ་དང༌། སེམས་ཀྱི་ཞི་བདེའི་ཁྱད་ཆོས་མིག་དཔེ་སྟོན་ཐུབ་པ་ཞིག་དང༌། ཞབས་འདེགས་བསྒྲུབ་པ་ཞིག་ཡོང་རྒྱུའི་གོ་སྐབས་ང་ཚོར་ཡོད།

དེང་སང་འཛམ་གླིང་ཤར་ནུབ་གང་སར་དངོས་པོ་ཡར་རྒྱས་ཕྱིན་པ་དང་འབྲེལ་བའི་ཐོག་ནས་དམིགས་བསལ་གྱི་དཀའ་ངལ་གསར་པ་མང་པོ་འཕྲད་སྐབས་ང་ཚོ་བོད་པའི་འགྲོ་སྟངས་འདིའི་ཐོག་ལ་དོ་སྣང་བྱེད་མཁན་ཇེ་མང་ནས་ཇེ་མང་དུ་འགྲོ་བཞིན་ཡོད། ང་ཚོ་ཐོག་མར་ལྔ་བཅུ་ང་དགུའི་ལོར་བཙན་བྱོལ་བ་ཆགས་སྐབས་བཙན་བྱོལ་བ་ཞེས་མང་པོ་གཅིག་གིས་སྙིང་རྗེའི་ཡུལ་དུ་བལྟ་བ་ལས། བོད་པའི་གོམས་གཤིས་ཀྱི་ཐོག་ནས་ཚུར་སློབ་སྦྱོང་དང༌། ཚུར་ཕན་ཐོགས་ཀྱི་རེ་བ་རྒྱག་མཁན་སུ་ཡང་མེད། ང་རང་ཚོ་ལའང་སྤོབས་པ་དེ་བས་ཀྱང་མེད།

འོན་ཀྱང་ཕྱི་ལོ་ཆིག་སྟོང་དགུ་བརྒྱ་དྲུག་ཅུ། བདུན་ཅུ། བརྒྱད་ཅུ། དགུ་བཅུ་རྣམས་རིམ་བཞིན་ཕྱིན་པའི་སྐབས་གཞི་ནས་བོད་མི་རིགས་ཀྱི་རིན་ཐང་མངོན་པར་གསལ་ཡོང་གི་ཡོད། འཛམ་གླིང་འདིའི་སྒང་གི་ཉམས་ཞིབ་པ་དང་། དོ་སྣང་བྱེད་མཁན་མི་རྣམས་ཀྱིས་གཞི་ནས་བོད་པ་ཞེས་བརྗོད་སྐབས་འཛམ་གླིང་འདིའི་ཐོག་ཏུ་ཞི་བདེ་ཡོད་པའི་སྤྱི་ཚོགས་ཤིག་དང༌། དངོས་གནས་བསམ་པ་བཟང་པོ་ཡོད་པའི་སྤྱི་ཚོགས་ཤིག་རེད་ཅེས་གཞི་ནས་མི་མང་པོ་ཞིག་གིས་དོ་སྣང་དང་བསྔགས་བརྗོད་བྱེད་ཀྱི་འདུག དེང་སང་རྒྱ་མིའི་ནང་ནས་ཀྱང་བོད་པའི་བཟང་པོའི་གཤིས་ཀ་དེ་ཧ་ཅང་ཡག་པོ་འདུག་ཅེས་པའི་མཐོང་ཚུལ་དེ་རིམ་པས་ཡོང་གི་ཡོད།

ང༽ ནང་ཆོས་ཀྱི་ལྟ་གྲུབ་དང་། དེ་དག་གི་སློབ་ཚན།

དེ་བཞིན་དུ་བོད་ཀྱི་ནང་པའི་ཆོས་དེ་ལྟ་བ་གཏིང་ཟབ་ཡོད་པ་དང༌། གྲུབ་མཐའ་གཏིང་ཟབ་ཡིན་པ། རིག་པ་དང༌། རྒྱུ་མཚན་ཡང་དག་དང་ལྡན་པ་བཅས་ཡིན་པར་གཞི་ནས་དོ་སྣང་ཞིག་སླེབས་ཡོང་གི་ཡོད། དཔེར་ན། ཧྥ་རན་སི་སོགས་ནུབ་ཕྱོགས་ཡུལ་ཁག་གི་སློབ་གྲྭ་ཁག་ཏུ་གྷི་རི་སི་དང༌། དེ་ལྟ་བུའི་ལྟ་གྲུབ་མང་པོ་ཡོད་པ་དེ་དག་ལ་ཡིད་ཆེས་ཡོད་མེད་ལ་མ་ལྟོས་པར། སྤྱི་བཏང་འཛམ་གླིང་གི་སྤྱི་ཚོགས་ཀྱི་འཕེལ་རྒྱས་ནང་གནའ་རབས་ནས་ལྟ་བ་དང་གྲུབ་མཐའ་འདི་འདྲ་བྱུང་བ་རེད་ཅེས་སློབ་སྦྱོང་སྤྲོད་ཀྱི་ཡོད།

དེ་བཞིན་དུ་ནང་པའི་ལྟ་གྲུབ་ཁག་ཀྱང་སློབ་ཚན་ནང་འཇོག་དགོས་ཀྱི་འདུག་ཅེས་དེང་སང་འདི་ལྟར་ཤོད་ཀྱི་འདུག གང་ལྟར་འཛམ་གླིང་ཐོག་ནང་པ་ཡིན་མིན་ལ་མ་ལྟོས་པའི་མི་ཚོས་སྤྱིར་བཏང་མིའི་སྤྱི་ཚོགས་ཀྱི་འཕེལ་རིམ་ནང་ལ་ལྟ་བ་དང་གྲུབ་མཐའ་ཚད་མཐོ་པོ་ཇི་སྙེད་ཡོད་པ་ལྟར། ནང་པའི་ལྟ་གྲུབ་རྣམས་ཀྱང་འདིའི་གྲས་ཤིག་རེད་ཅེས་གཞི་ནས་དེང་སང་དེ་འདྲ་བཤད་ཡོང་གི་འདུག དངོས་ཡོད་ཀྱི་གནས་ཚུལ་འདིས་གང་ཞིག་སྟོན་གྱི་ཡོད་ཅེ་ན། ང་རང་ཚོ་བོད་མི་རིགས་ལ་རང་བཞིན་གྱི་གཤིས་ཀ་བཟང་པོ་ཡོད་པ་དང༌། གཞན་ཕན་གྱི་བསམ་བློ་ཡོད་པ། གཞན་ཕན་གྱི་བསམ་བློ་ཡོང་སའི་རྩ་བ་ནང་ཆོས་གཏིང་ཟབ་ཡོད་པ་འདི་རྣམས་ཀྱི་རིན་ཐང་འཛམ་གླིང་འདིའི་སྒང་ལ་གཞི་ནས་མཐོང་ཡོང་མཁན་ཞིག་དང༌། དེ་དག་ལ་གཞན་གྱིས་བརྩི་འཇོག་ཡོང་གི་འདུག མི་རྣམས་ཀྱིས་འདིར་རིན་ཐང་དང༌། དོ་སྣང་འདི་ལྟར་བྱེད་སྐབས་ང་རང་ཚོས་འདིར་དོ་སྣང་གཏན་ནས་མ་བྱས་པར་འཆར་ཅན་ལྟ་བུའི་ཐོག་ཏུ་ཕྱིན་ན་ཤིན་ཏུ་འཐུས་ཤོར་ཆེན་པོ་རེད།

སྡུག་ཉེས་ན་མ་འོངས་པར་བོད་ཀྱི་ཆོས་དང་རིག་གཞུང་དང༌། བོད་ཀྱི་ལྟ་གྲུབ་གཏིང་ཟབ་ཡོད་པ་འདི་དག་ཧ་ལམ་དབྱིན་ཇིའི་སྐད་ཡིག་ནང་ནས་ཚུར་སློབ་དགོས་པ་དེ་ལྟར་ཆགས་ན་ཤིན་ཏུ་ཐབས་སྐྱོ་པོ་རེད། བོད་པའི་ཆོས་དང་རིག་གཞུང༌། བོད་པའི་གོམས་གཤིས་བཟང་པོ་འདི་དག་བོད་པ་རང་ཉིད་ཀྱིས་འཛིན་ཐུབ་པ་ཞིག་དགོས་པ་ལས། བོད་པ་རང་ཉིད་ཀྱིས་དེར་དོ་སྣང་དང་དམིགས་བསལ་འབད་རྩོལ་གང་ཡང་མ་བྱས་པར། དེ་ལྟའི་ངང་ནས་ང་ཚོས་གཏིང་བརྗེད་ལ་ཕྱིན། འཛམ་གླིང་འདིའི་སྟེང་གི་ལྟ་བ་དང་གྲུབ་མཐའ་འདྲ་མིན་གྱི་གནས་སྟངས་ལ་ཉམས་ཞིབ་བྱེད་མཁན་དེ་དག་ལ་གཞི་ནས་དོ་སྣང་ཞིག་སླེབས། དེ་འདྲའི་ཐོག་ནས་མ་འོངས་པར་བོད་ཀྱི་ཆོས་དང་རིག་གཞུང་བརྩད་གཅོད་བྱེད་དགོས་བྱུང་ན། བོད་པ་ནང་ཚགས་ལ་སྐད་ཆ་དྲི་ས་མེད་པར་ཕྱི་རྒྱལ་མགོ་སེར་ལ་སྐད་ཆ་འདྲི་དགོས་བྱུང་ན་གང་འདྲ་ཆགས་སོང་ངམ། ང་རང་ཚོས་ཏན་ཏན་དོ་སྣང་བྱེད་དགོས་ཀྱི་འདུག

ང་རང་ཚོ་བོད་པའི་སྤྱི་ཚོགས་ནང་ལ་ཆོས་སློབ་སྦྱོང་བྱེད་པ་དང༌། ལྟ་བ་དང་གྲུབ་མཐའ་སློབ་སྦྱོང་བྱེད་པ་དེ་གྲྭ་པར་འཁྲི་བ་ལྟ་བུ་དང་། གྲྭ་པའི་ནང་ནས་ཀྱང་བཤད་གྲྭ་ཆེན་པོའི་གྲྭ་པར་འཁྲི་བ་ལྟ་བུ་ལས། སྤྱིར་བཏང་སྤྱི་ཚོགས་ནང་ནས་དེ་དག་ལ་དོ་སྣང་བྱེད་མི་དགོས་པ་ལྟ་བུ་ཞིག་དང༌། འདིར་སློབ་སྦྱོང་བྱས་ན་ཧ་ལམ་རན་པོ་མེད་པ་ལྟ་བུ་ཞིག་ལ་འགའ་ཞིག་གིས་མཐོང་གི་འདུག དེ་རྩ་བ་ནས་ནོར་འཁྲུལ་རེད། དཔེར་ན། ནང་པ་མིན་པ་ཞིག་ཡིན་ནའང་ནང་པའི་ལྟ་གྲུབ་དེ་དག་ཤེས་དགོས་པ་ཡིན། དེས་གང་ཅིའི་ཐད་བསམ་བློ་གཏོང་རྒྱུར་ཏན་ཏན་ཕན་ཐོགས་ཡོད།

དེང་སྐབས་རྒྱ་མི་ཡིན་ནའང་བོད་ནང་ལ་ཚད་མ་རིག་པའམ་གཏན་ཚིགས་རིག་པ་དེ་ཆོས་མ་རེད་ཅེས་ཁོ་རང་ཚོས་ཤོད་ཀྱི་འདུག ཁོ་རང་ཚོས་མགོ་འཚོས་ཀྱི་ཡོད་མེད་མི་ཤེས་ཀྱང་། གང་ལྟར་དེ་ལྟར་ཤོད་ཀྱི་འདུག མིའི་བསམ་བློ་གཏོང་རྒྱུར་ཕན་ཐོགས་ཏན་ཏན་ཡོད། ང་རང་ཚོའི་སྤྱི་ཚོགས་ནང་ཆོས་ལ་དད་པ་ཡོད་མེད་ཇི་ལྟར་ཡང༌། འདི་དག་སློབ་དགོས་པ་དང༌། བསླབས་ན་ཕན་ཐོགས་ཡོད། ཁྱིམ་ཚང་གཅིག་ཡིན་ནའང་ཕྲུ་གུ་རྣམས་ཀྱིས་འདི་དག་ལ་སློབ་སྦྱོང་དང་དོ་སྣང་བྱེད་རྒྱུ་གལ་ཆེན་པོ་རེད། ནང་པའི་ཆོས་ཀྱི་ནང་ནས་སེམས་ཅན་ཐམས་ཅད་ཀྱི་བདེ་བ་དང༌། སྡུག་བསྔལ་ལ་བསམ་བློ་གཏོང་སྟངས་དང༌། དེ་ལྟ་བུའི་ལྷག་བསམ་བཟང་པོའི་བསམ་བློ་དེ་དག་གི་སྐོར་ལ་འགྲེལ་བཤད་རྒྱག་གི་ཡོད། དེ་དག་གི་ཐོག་ལ་དངོས་གནས་ཚན་རིག་དང་མཐུན་པའི་བློ་སྦྱོང་སྟངས་དང༌། བློ་སྦྱོང་ཐབས་ཀྱི་གོ་རིམ་ཡག་པོ་དེ་ལྟ་བུ་ཞིག་ཡོད་སྟབས། གལ་གནད་ཆེན་པོ་དེ་དག་ཤེས་ཐབས་བྱེད་དགོས།

གཞན་དག་དམིགས་བསལ་ཞུ་རྒྱུ་མི་འདུག ཁྱེད་རང་ཚང་མར་བཀྲ་ཤིས་བདེ་ལེགས་ཡོད། གང་བློ་མའི་ལུང་སང་ཉིན་མང་ཚོགས་ཀྱི་བཀའ་ཆོས་སར་འདོན་ན་འགྲིགས། དེ་རིང་འདིར་འདོན་མི་དགོས་པ་བྱ་རྒྱུ་ཡིན། ཕྲུ་གུ་ཚོས་ཞོགས་པ་སྔ་པོ་གཉིད་སད་པ་དང༌། ངག་གི་སྨྲ་བརྗོད་མ་བྱས་གོང་དུ། ཨོཾ་ཨ་ར་པ་ཙ་ན་དྷིཿདྷིཿ ཞེས་པ་རྗེ་བཙུན་འཇམ་དཔལ་དབྱངས་ཀྱི་གཟུངས་སྔགས་དེ་གང་འཚམ་རེ་བགྲང་ཐུབ་ན་ཡག་པོ་ཡོད། དྷིཿདྷིཿདྷིཿ ཞེས་པའི་ཡིག་འབྲུ་གཅིག་པུ་དེ་ཉིད་ཕྲེང་སྐོར་གཅིག་གཉིས་ཙམ་བསགས་ན་ལྕེ་བདེ་རུ་འགྲོ་བ་དང༌། སྨྲ་བརྗོད་བདེ་རུ་འགྲོ་བར་ཕན་ཐོགས་ཡོད། རང་ཉིད་ཆོས་ལ་དད་པ་ཡོད་པ་དང༌། དོ་སྣང་ཡོད་ན་གཟུངས་སྔགས་དེ་ལྟར་བགྲང་ན་ཕན་ཐོགས་ཡོང་ངེས་རེད། གཞན་ང་ལ་དམིགས་བསལ་ཞུ་རྒྱུ་མི་འདུག སློབ་སྦྱོང་ཧུར་ཐག་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༨ ཟླ་ ༨ ཚེས་ ༡༣ ཉིན་རིགས་ལམ་སློབ་གཉེར་ཁང་གི་ཡན་ལག་ས་རཱ་མཐོ་སློབ་ཏུ་སྩལ་བའི་བཀའ་སློབ།

ཀ༽ སྔར་བྱས་ཀྱི་གྲུབ་འབྲས་དང་། མ་འོངས་པར་འབད་ཐབས།

འདི་ག་རིགས་སློབ་ཀྱི་དགེ་རྒན་རྣམ་པ་ཚོ་དང༌། སློབ་ཕྲུག་རྣམ་པ་ཚོ། སྦྱིན་བདག་རྣམ་པ་ཚོ། དེ་ནས་སྐུ་མགྲོན་རྣམ་པ་ཚོ་བཅས་ཀྱི་ཐོག་ལ་ཞུ་རྒྱུར། ད་ལྟ་འདིར་སློབ་གཉེར་ཁང་གི་བསྟི་གནས་འདིའི་གཙུག་ལག་ཁང་གསར་པ་ལེགས་པར་གྲུབ་པའི་སྒོ་འབྱེད་དང༌། གལ་ཆེ་ཤོས་ང་རང་ཚོའི་རིགས་སློབ་འདི་བཙུགས་ནས་ལོ་ཉི་ཤུ་རྩ་ལྔ་འཁོར་བའི་དུས་དྲན་དང་བཅས་པའི་མཛད་སྒོ་འདི་ང་རང་ཚོ་ཚང་མ་སེམས་དགའ་སྤྲོ་དང་ལྡན་པ་དང༌། སྤོབས་པ་ལྡན་པའི་ཐོག་ནས་བྱེད་རྒྱུ་བྱུང་བ་འདིར་ཧ་ཅང་དགའ་པོ་བྱུང་ལ། ཐུགས་རྗེ་ཆེ་ཞུ་གི་ཡིན། ལོ་ཉི་ཤུ་རྩ་ལྔ་ཟེར་བ་དེ་ལོ་བརྒྱ་ཐམ་པའི་བཞི་ཆ་གཅིག་ཡིན་པས་ཐུང་ཐུང་ཞིག་མིན། ང་ཚོ་བཙན་བྱོལ་བ་བྱས་ནས་འདས་པའི་ལོ་བཞི་བཅུར་ཉེ་བའི་དུས་ཡུན་གང་འཚམ་ཕྱིན་པ་རེད། དེའི་རིང་གི་ལས་བསྡོམས་ད་ལྟ་ཆོས་དོན་བཀའ་བློན་དང༌། ཤེས་རིག་བཀའ་བློན་བཅས་ཁུངས་སོ་སོ་ནས་གསུངས་པ་བཞིན། གང་ལྟར་གྲུབ་འབྲས་མི་དམན་པ་ཞིག་ང་ཚོར་བྱུང་ཡོད། དེ་ནི་ང་རང་ཚོས་རྗེས་སུ་ཡི་རངས་ཀྱི་གནས་རེད།

ང་ཚོའི་རིགས་སློབ་ཁང་འདིའི་ལས་འགན་དེ་མི་ཐོག་གཅིག་གི་ལས་ཀ་དང༌། མི་སྒེར་པ་གཅིག་གི་གནས་ཚུལ་མ་ཡིན་པར། བོད་སྤྱི་པའི་དོན་དག་བསྒྲུབ་རྒྱུ་དང༌། སངས་རྒྱས་ཀྱི་བསྟན་པའི་དོན་དག མི་ཐོག་ནས་མི་ཐོག་ལོ་བརྒྱ་ཕྲག་ནས་བརྒྱ་ཕྲག་བར་མུ་མཐུད་ནས་བསྒྲུབ་རྒྱུའི་ལས་ཀའི་ངོ་བོ་ཞིག་ཡིན་ཅིང་། ད་ལྟ་ཕན་ལ་གྲུབ་འབྲས་གང་ལ་གང་འཚམ་བྱུང་བ་འདི་དག་གིས་འདོད་པ་ཚིམས་ཏེ་ང་ཚོར་འབྲས་བུ་སྨིན་ཡོད་ཅེས་ལྷོད་ཡངས་བྱས་ཏེ་བསྡད་པས་འགྲིགས་ཐབས་མེད། སྔ་མོ་གཞི་མེད་སར་གཞི་རྩ་གསར་པ་ཞིག་འཛུགས་སྐབས་ཉམས་མྱོང་མེད་ཅིང་། ཚོད་མ་ཐིག་གི་འོག་ནས་ལྷག་བསམ་དང༌། སེམས་ཤུགས་ཀྱིས་ཨུ་ཚུགས་བརྒྱབ་ནས་ཕྱིན་པ་རེད། དེའི་གནས་སྐབས་ལ་གང་ལྟར་ལྷག་བསམ་དང༌། ཨུ་ཚུགས་དེ་འདྲ་གཅིག་གི་འོག་ནས་གྲུབ་འབྲས་མི་དམན་པ་ཐོན་ཡོད་སྟབས། ད་ཆ་ང་རང་ཚོར་རྒྱུས་ཡོད་ཆགས་པ་དང་། ཉམས་མྱོང་བསགས། ཕྱི་ནང་གི་མཐུན་རྐྱེན་ཡང་གང་ལ་གང་འཚམ་དྲག་ཏུ་ཕྱིན་ཏེ་སྔར་ལས་ཀྱང་བྱས་རྗེས་ཆེ་བ་འཇོག་ཐུབ་རྒྱུའི་གོ་སྐབས་ཡོད། ཡིན་ནའང་གོ་སྐབས་ཡོད་པ་ཙམ་གྱིས་མི་འགྲིགས། རང་རང་སོ་སོས་སྡུག་འཁུར་ལྟ་བུ་བྱས་ནས་འགྲིགས་ཡོད་བསམ་པའི་སྣང་བ་དག་ནས་སྡོད་པ་དང་གཅིག ཕྲན་བུའི་དཀའ་ལས་ཁག་པོ་བྱུང་ན་ཨའུ་ཙམ་མིན་ནམ། ཁུངས་འཁྱོལ་ཙམ་གྱིས་འགྲིགས་མི་ཡོང་ངམ་བསམ་པའི་ཉིན་མ་གང་འཁྱོལ་བྱེད་པ་དང་གཉིས། ཡང་སྐབས་རེ་སྐྱོན་མཐོང་བཞིན་དུ་འཛེམས་ཟོན་དང་། ཇོ་བཟང་གི་ཐོག་ནས་ཉིན་མ་འཁྱོལ་ན་ལེགས་བསམ་པ་ལྟ་བུའི་ཐོག་ནས་འགྲོ་བ་དང་གསུམ། འདི་འདྲའི་ཐོག་ནས་འཐུས་ཤོར་འགྲོ་རྒྱུའི་ཉེན་ཁ་མེད་པ་མིན། གང་སར་ཉེན་ཁ་དེ་དག་ཡོད་པར་བརྟེན་ཚང་མས་རྒྱུན་དུ་ཡིད་གཟབ་བྱེད་དགོས།

ཕྱི་ལ་ཆགས་འདྲ་པོ་ཞིག་དང༌། ལས་བསྡོམས་འདྲ་ཆགས་པོ་ཙམ་ལ་ཆོག་ཤེས་བྱས་ནས་སྡོད་པ་མ་ཡིན་པར། ལག་ལེན་ངོ་མའི་ཐོག་ནས་དངོས་གནས་འཐུས་སྒོ་ཚང་ཡོད། གྲ་མ་འགྲིགས་མེད་བསམ་པའི་བློས་འཁེལ་བ་ཞིག་དང༌། སོ་སོའི་སེམས་ཀྱི་ནང་ལ་གདེང་དང་ལྡན་པ་ཞིག་བྱེད་དགོས་པ་དེ་ཤིན་ཏུ་གལ་ཆེན་པོ་འདུག དེ་མིན་ཟབ་བེ་ཟོབ་བེའི་ངང་ལ་ཉི་མ་གང་འཁྱོལ་གྱི་འགྲོ་མཁན་ཡོང་རྒྱུའི་ཉེན་ཁ་ཏན་ཏན་འདུག དེས་ན་ཁྱེད་རང་ཚོ་ཚང་མས་གཟབ་གཟབ་གནང་རོགས་གནང་ཞུ་རྒྱུ་ཡིན། ལས་དོན་འདི་གལ་ཆེན་པོ་ཇི་ཙམ་ཡིན་མིན་བཤད་དགོས་པ་མི་འདུག ཚང་མས་ཤེས་གསལ་རེད། དེའི་ཐོག་ལ་དམིགས་བསལ་ངས་འདིར་ཁ་སྣོན་ལྟ་བུ་ཞུ་རྒྱུ་གང་ཡང་མེད།

ཁ༽ འདས་དོན་ལ་ཕྱིར་དྲན་དང་། འབྲེལ་ཡོད་ཀྱི་མངའ་སྡེ།

ད་ལྟ་སྐབས་སུ་བབས་པ་འདིར་སྦྱིན་བདག་ཁག་མང་པོ་ཞིག་ཕེབས་བཞུགས་ཡོད་ལ། ང་ཚོའི་རིས་མེད་ཀྱི་རིག་གནས་ཁང་ཟེར་ཡང་རུང༌། ཆོས་དང་རིག་གཞུང་གི་བསྟི་གནས་འདིའི་ཐོག་ལ་ཁྱེད་རང་ཚོས་མི་སྒེར་སོ་སོར་རོགས་བྱས་པ་ལྟ་བུ་མ་ཡིན་པར། གང་ལྟར་མི་རིགས་ཤིག་གི་དོན་དག་དང༌། ཆེ་ས་ནས་བཤད་ན་སེམས་ཅན་ཐམས་ཅད་ལ་ཕན་ཐོགས་དང་འབྲེལ་བ་ཡོད་པའི་སངས་རྒྱས་ཀྱི་བསྟན་པའི་ཞབས་འདེགས་བསྒྲུབ་རྒྱུའི་ལས་གཞི་བྱ་བ་རླབས་ཆེན་པོ་ཞིག་ལ་ཁྱེད་རང་ཚོས་སྦྱིན་བདག་གནང་བ་རེད། ཁྱེད་རང་ཚོ་སྦྱིན་བདག་ཚང་མར་ཐུགས་རྗེ་ཆེ་ཞེས་ཞུ་རྒྱུ་ཡིན། ཐུགས་རྗེ་ཆེ་ཞེས་ཞུས་པ་དང་ཆབས་ཅིག་ད་དུང་ཡང་མ་བརྗེད་པ་བྱེད་རོགས་ཞེས་ཞུ་རྒྱུ་ཡིན། སྦྱིན་བདག་གུད་ན་ཨུ་ཚུགས་བྱ་ཐབས་མེད། སྦྱིན་བདག་མ་གུད་ན་ད་དུང་ཡང་དགོངས་པ་བཞེས་རོགས་གནང་ཞུ་རྒྱུ་ཡིན།

ད་ལྟ་འདིར་ས་གནས་ཀྱི་རྒྱ་གར་བ་གྲོང་གསེབ་པ་ཚོ་ཁག་གཅིག་ཡོད། ང་ཚོ་བཙན་བྱོལ་བ་ཆགས་ནས་ལོ་གཅིག་མ་སུ་རིར་བསྡད་པ་རེད། དེའི་འཕྲོས་ཀྱི་ལོ་མང་པོ་ཞིག་ཧི་མ་ཅལ་ནང་ལ་བསྡད་པར་བརྟེན་ཧི་མ་ཅལ་གྱི་ཡུལ་པ་ཚོ་དང་ང་ཚོ་དམིགས་བསལ་གྱི་འབྲེལ་བ་ཆགས་ཡོད། ཉེ་སྔོན་ལ་དྭགས་ནས་མར་ཡོང་སྐབས་འཇའ་མུ་གཞུང་གི་གནམ་གྲུ་ཞིག་ཆེད་མངགས་བཏང་སྟེ། འཇའ་མུའི་སྤྱི་ཁྱབ་བློན་ཆེན་དང་མཉམ་དུ་ཡོང་བ་ཡིན། གནམ་གྲུ་མར་ཡོང་སྟེ་གངས་རི་རྣམས་བརྒལ་ཏེ་པ་ཊན་ཀོ་ཊི་ (Pathankot) སྒང་དུ་སླེབས། དེ་ནས་ཧི་མ་ཅལ་ནང་ལ་སླེབས་སྐབས་ངས་རྩེད་མོ་དང་སྦྲགས་ངའི་མངའ་སྡེ་ཞེས་བརྗོད་པ་ཡིན།

གང་ལྟར་ང་རང་སྒེར་གྱི་ངོས་ནས་བཤད་ན་མི་ཚེའི་ནང་གི་ལོ་མང་པོ་ཞིག་མངའ་སྡེ་འདིའི་ནང་ལ་བསྐྱལ་བ་རེད། བོད་པ་མང་པོ་ཞིག་ཀྱང་མངའ་སྡེ་འདི་གའི་ནང་ལ་བསྡད་ཡོད། རྟག་པར་གཤིབ་སྐབས་སྐབས་རེ་ཕན་ཚུན་སྣང་བ་འགྲོ་མི་འགྲོ་ཕྲན་བུ་རེ་ཡོང་སྲིད་ཀྱང་། གཞི་རྩའི་ཆ་ནས་ང་རང་ཚོ་ཚང་མ་སེམས་ཐག་ཉེ་པོ་བྱས་ནས་བསྡད་པ་རེད། དེ་འདྲའི་གནས་ཚུལ་གྱི་འོག་ནས་ཁྱེད་རང་ཚོ་ས་གནས་འབྲེལ་ཡོད་གྲོང་གསེབ་འདིའི་མི་རྣམས་དང་སྔར་རྒན་དམ་པ་དེ་ཡོད་པའི་སྐབས་ལ་ཁྱེད་རང་ཚོ་འབྲེལ་བ་ཐོག་མ་ཆགས་ནས་ཡུལ་པ་ཚོས་ང་ཚོར་མཐུན་འགྱུར་དང་། བོད་པའི་ཐོག་ལ་ཤ་ཚ་བྱས་ཤིང་། དེ་རིང་འདིར་ཡང་ཁྱེད་རང་ཚོས་དགའ་པོའི་ཚིག་བཟང་པོས་བསྔགས་བརྗོད་བྱས་པ་བཅས་ལ་ང་རང་སྒེར་གྱི་ངོས་ནས་ཐུགས་རྗེ་ཆེ་ཟེར་གྱི་ཡིན། ཁྱེད་རང་ཚོ་རྩ་བའི་སོ་སོའི་ལུང་པའི་ནང་ལ་བསྡད་ཡོད་པ་དང༌། སོ་སོའི་ཕ་གཞིས་སམ། སོ་སོའི་མི་ཚེ་སྐྱེལ་སའི་ས་ཁང་ལྟ་བུ་ཡོད་པ་ཞིག་རེད། ཡིན་ནའང་སྤྱི་ཡོངས་རྒྱ་གར་ནང་ལ་དཀའ་ངལ་མང་པོ་ཡོད། ཡང་སྒོས་རི་རྒྱུད་ས་ཁུལ་ལ་གནས་སྟངས་སྐྱོ་པོ་དང༌། དཀའ་ངལ་ཡོད་པ་གཅིག་པ་རེད། ཡིན་ནའང་འདི་གའི་ས་གནས་ཀྱི་ཡུལ་མི་གཏན་འཇགས་ཤིག་གི་ངོས་ནས་ང་ཚོ་བོད་པ་བཙན་བྱོལ་བའི་ཐོག་ལ་བསམ་བློའི་ནང་ནས་ང་ཚོར་རྒྱབ་སྐྱོར་དང༌། ཤ་ཚ་བྱས་པ་དེ་ཤིན་ཏུ་དྲིན་ཆེན་པོ་རེད། ཤིན་ཏུ་རྩ་བ་ཆེན་པོ་ཡིན་པས་དེ་རིང་གོ་སྐབས་འདིའི་ཐོག་ལ་ཁྱེད་ཚོར་ཐུགས་རྗེ་ཆེ་ཞུ་གི་ཡིན།

དེ་ནས་འདིར་ང་ཚོའི་རིགས་སློབ་ཀྱི་བསྟི་གནས་འདི་ཐོག་མ་བདུན་ཅུ་དོན་གཉིས་ལོ་ཙམ་ནས་འགོ་བཙུགས་པ་རེད། སྐབས་དེ་ནས་བཟུང་ད་ལྟ་བར་ལོ་མང་སོང་བའི་རིང་གི་གནས་ཚུལ་མང་པོ་ཞིག་གོང་དུ་འགྲེམས་སྟོན་གྱི་པར་རིས་དེ་དག་ནང་དུ་གསལ་འདུག ལྟད་མོའང་ཆེན་པོ་བྱུང༌། དེའི་ནང་ལ་ཐོག་མ་ཚུགས་པའི་སྐབས་ཀྱི་ཕྲུ་གུ་གཞོན་གཞོན་ཚང་མ་ད་ཆ་རྒས་པོ་ལྟ་བུ་ཆགས་ཏེ་བསྡད་ཡོད། རྒན་ལགས་ཁོང་རང་ལ་ཆ་བཞག་ན་ཐོག་མ་མ་སུ་རིར་ཐུག་པའི་སྐབས་ལ་ཧ་ཅང་གཞོན་གཞོན་རེད། པར་འདི་དག་གི་ནང་ལ་ཡོད་པའི་རིགས་ཁ་ཤས་ནི་འདས་ཚར་བ་རེད། རིགས་ཁ་ཤས་ནི་ཕྱོགས་དང༌མཚམས་ལ་རང་ཉིད་ཀྱིས་ལས་འགན་འཁྱེར་ཏེ་བསྟན་པའི་ཞབས་འདེགས་དང༌། བོད་སྤྱི་པའི་ཞབས་འདེགས་བསྒྲུབ་རྒྱུར་རང་རང་སོ་སོའི་ཐུབ་ཚོད་འཇོན་ཚོད་ཀྱི་འགན་འཁུར་རེ་འཁྱེར་ཏེ་ཕྱོགས་དང་མཚམས་སུ་འཁོད་ནས་མི་གོ་ལྟ་བུ་སྤྱད་ནས་བསྡད་ཡོད། ཧ་ཅང་ཡག་པོ་རེད།

ག༽ རྒན་བློ་བཟང་རྒྱ་མཚོ་དང་། དོལ་རྒྱལ་ཚོགས་པའི་བྱེད་བབ།

གོང་ཞུས་བཞིན། ང་རང་ཚོས་དྲན་གསོ་བྱེད་དགོས་པ་ནི་རྒན་དམ་པ་དེ་ཡིན། ཁོ་རང་དངོས་གནས་དྲང་གནས་ལྷག་བསམ་གཅིག་ཏུ་དཀར་བ་ཧ་ཅང་ཡག་པོ་རེད། སྐབས་རེ་ཨུ་ཚུགས་ཚ་ཙམ་ཡོད་པ་ལས། རྩ་བའི་ལྷག་བསམ་དངོས་གནས་རྨ་མེད་པ་ཧ་ལས་པ་རེད། ཨུ་ཚུགས་བྱས་ནས་སྐབས་རེ་ངས་བརྗོད་པ་དེ་ཉན་གྱི་མ་རེད། ག་ལེར་ལོ་ཟླ་རིམ་སོང་གི་སྐབས་སུ་ངོས་ནས་བརྗོད་པ་དེའི་བདེན་མཐའ་མཐོང་མཁན་ལྟ་བུ་ཞིག་ཡོང་གི་ཡོད། དེ་དུས་ངས་རྒན་ལ་སྔོན་མ་ངས་ལབ་བྱུང་ངམ་ཞེས་ར་སྤྲོད་ལྟ་བུ་བྱེད་བཞིན་ཡོད། གང་ལྟར་དངོས་གནས་དྲང་གནས་ལྷག་བསམ་རྣམ་དག་དང༌། ཧུར་ཐག་འབད་ཐག་རེད། མཐའ་མ་རྐྱེན་ངན་དེ་འདྲ་ཞིག་བྱུང་བ་རེད། དེ་དང་མཉམ་དུ་སྙིང་རྗེ་དགེ་ཕྲུག་གཉིས་ཡོད་ལ། གཅིག་ནི་དེ་སྔ་རྒྱུས་ཡོད་དེ་ཙམ་མེད། གཅིག་དེ་རྒྱ་སྐད་སྐད་སྒྱུར་བྱེད་མཁན་རེད། དཔེ་ཆ་ཡག་པོ། དགེ་སློང་ལོ་གཞོན་གཞོན། ཆོས་པ་རྣམ་པར་དག་པ། རིག་པ་ཡག་པོ་ཡོད་མཁན་ཞིག་རེད། རྒྱ་སྐད་སྐད་སྒྱུར་གྱི་དམིགས་སྒོ་དྲག་ཤོས་ཤིག་ཡིན་ཏེ་ཕངས་པོ་ཆགས་སོང༌། བློ་ཕམ་པོ་རེད།

དེ་རིང་འདིར་ཐའེ་ཝན་ནས་ཡོང་བ་ཁྱེད་རང་ཚོ་ཁ་ཤས་ཤིག་ཡོད། སྤྱིར་བཏང་ཡིན་ན་ངས་ཁྱེད་རང་ཚོར་རྐྱེན་ངན་བྱུང་བའི་གནས་ཚུལ་འདི་བཤད་དགོས་པ་དང་འགྲེལ་བཤད་རྒྱག་དགོས་དོན་མི་འདུག འོན་ཀྱང་ངས་ཉེ་ཆར་གོ་ཐོས་ལ། ཐའེ་ཝན་གྲོས་ཚོགས་ཀྱི་འཐུས་མི་ཚོར་ད་ལྟ་ཐའེ་ཝན་ནང་ལ་ཡོད་པའི་དོལ་རྒྱལ་ཚོགས་པའི་མི་ཁ་ཤས་ཤིག་གིས་ཡིག་ཆ་ཞིག་བཀྲམས་ཡོད་པའི་གནས་ཚུལ་གོ་ཐོས་བྱུང༌། དེ་བདེན་པ་ཡིན་མིན་མི་ཤེས། གལ་སྲིད་བདེན་པ་ཡིན་ན། ཁྱེད་རང་ཚོ་ཐའེ་ཝན་ལ་གཏན་འཇགས་སྡོད་མཁན་ཡིན་སྟབས་དངོས་ཡོད་གནས་ཚུལ་གང་ཞིག་བྱུང་བ་དེ་ཁྱེད་རང་ཚོས་ཤེས་ན་ཡག་པོ་རེད། ཆོས་དང་འཇིག་རྟེན་གང་ལའང་བདེན་པ་ཞེས་པ་དེ་གལ་ཆེན་པོ་རེད། རང་ལ་བདེན་པ་ཐོབ་པའི་དོན་དུ་དངོས་ཡོད་གནས་ཚུལ་ལ་འདྲ་མིན་བཟོ་བཅོས་བརྒྱབ་ནས་བཤད་པ་དེ་ཚོའི་གྲས་ཡག་པོ་མི་འདུག ཁྱེད་རང་ཚོ་འདིར་སླེབས་པའི་ཞོར་ལ་རྒན་ལགས་དམ་པ་དེ་གྲོངས་སྟངས་གང་འདྲ་བྱུང་བ་དང༌། འདིའི་རྐྱེན་གང་ཡིན་པ། འདི་དག་ཁྱེད་རང་ཚོས་ཤེས་ན་ཡག་པོ་རེད།

ངོས་ནས་འདིར་དམིགས་བསལ་ཤོད་རྒྱུའི་དུས་ཚོད་མི་འདུག་ལ། ང་རང་ཚོ་ཚང་མ་དཀའ་ལས་ཁག་རོགས་རེད། ཚ་བ་ཡང་ཆེན་པོ་ཞིག་འདུག འདིར་འབྲེལ་ཡོད་རིགས་ལམ་སློབ་གྲྭའི་ཁོངས་ཀྱི་ལས་ཀ་བྱེད་མཁན་ཁོང་ཚོས་གནས་ཚུལ་ཆ་ཚང་ཤེས་ཀྱི་རེད། ཁྱེད་རང་ཚོས་གནས་ཚུལ་དེ་དག་ཉན་ན་ཡག་པོ་རེད། དངོས་ཡོད་གནས་ཚུལ་གང་ཞིག་བྱུང་བ་རྣམས་ཆ་ཚང་རྟོགས་པ་བྱེད་དགོས། དེའི་ལོ་རྒྱུས་རྩ་བ་སྔོན་གྱི་སྐྱེས་བུ་དམ་པ་ཚད་ཐུབ་རྣམས་ཀྱི་རྣམ་ཐར་ནང་དུ་ཡོད། དེ་ཚོའི་གྲས་ཁྱེད་རང་ཚོས་ཤེས་པ་བྱེད་དགོས། གང་ལྟར་དོལ་རྒྱལ་གྱི་རྙོག་དྲ་དེ་ངོས་ནས་དགའ་མིན་དགའ་མདོག་དང༌། ཕྱོགས་ལྷུང་ངོ་སྲུང་གི་གནས་ཚུལ་ལྟ་བུའི་ཐོག་ནས་ངོས་ནས་རྙོག་དྲ་གསར་པ་བཟོས་པ་གང་ཡང་མིན། ཁྱེད་རང་ཚོས་ཤེས་གསལ་རེད།

ཁ་སང་བློ་སྦྱོང་འཁྲིད་པའི་སྐབས་ལ་ཁྱེད་རང་ཚོ་དང་སྐད་ཆ་བྱུང་བ་ལྟར། ང་ཚོ་ནང་པ་སངས་རྒྱས་པའི་ཆོས་དང༌། ལྷག་པར་བཀའ་གདམས་གསར་རྙིང་གི་ཕྱག་ལེན་ཞེས་པ་དེ་ནི་ཕྱི་གཙང་བ། ནང་གཙང་བ། བརྟག་ཐུབ་པ་གཅིག་ཡོད་པ་ལས། དེ་ལྟ་བུའི་དོགས་པ་ཐེ་ཚོམ་གྱི་ངང་ནས་ནང་པ་ཡིན་ལ་མིན་ལ་ལྟ་བུའི་སྒང་ལ་འགྲོ་གི་མེད། བསྟན་པའི་ངོས་ནས་ཆ་བཞག་ན། འདིར་བཀའ་གདམས་གསར་རྙིང་གི་ཕྱག་ལེན་བཟང་པོ་ཡོད་པ་འདི་མ་ལྷག་པ་གཅིག་དང༌། མ་ཆད་པ་ངོས་ནས་འཛེམས་ཟོན་སྤངས་ནས་བཤད་པ་ཞིག་རེད།

ཆབ་སྲིད་ངོས་ནས་ཆ་བཞག་ན། རང་རང་གི་སྨོན་ལམ་དང༌། ཕྱི་ནང་གི་རྟེན་འབྲེལ་གྱི་རྐྱེན་མང་པོ་ཞིག་གི་གནས་ཚུལ་གྱི་ཐོག་ནས་གང་ལྟར་དགའ་ལྡན་ཕོ་བྲང་དང་མ་འགྲིགས་པའི་གནས་ཚུལ་ཆགས་ཡོང་གི་ཡོད། དེ་ལྟ་བུའི་ཆ་ནས་ངོས་ལ་ལས་འགན་ཡོད་སྟབས། ངོས་ནས་གནས་ཚུལ་ཐག་གཅོད་བྱས་པ་རེད། ཐག་གཅོད་བྱེད་སྟངས་ཀྱང་ལོ་ནས་ལོ་བསྟུད་དེ་བརྟག་ཞིབ་བྱས་པ་དང་། ད་ལྟ་གནས་སྟངས་འདི་ལྟ་བུའི་ཐོག་ཏུ་མ་སླེབས་བར་དུ་ལོ་ནས་ལོ་བསྟུད་དེ་རིམ་བཞིན་གནས་ཚུལ་འདི་ལྟར་བྱུང་བ་རེད། གང་ལྟར་ཡང་སྙིང་རྒྱུ་མཚན་ལྡན་པ་དང༌། ལྷག་བསམ་རྣམ་དག་གི་ཐོག་ནས་འགོ་བཙུགས་པར་བརྟེན་མཇུག་ཀྱང་དེ་བཞིན་དུ་སྐྱེལ་གྱི་རེད། འགའ་ཤས་ལ་ཁག་མེད། གཅིག་ནས་གནས་ཚུལ་ཆ་ཚང་མ་རྟོགས་པ་དང་། ཡང་ན་བློ་ཕྱོགས་སུ་ལྷུང་བའི་གནས་ཚུལ་གྱི་འོག་ནས་ཕྲན་བུ་གནས་ཚུལ་འདྲ་མིན་ཡོང་གི་ཡོད།

རྒྱ་གར་ཁུལ་གྱི་བོད་པའི་སྤྱི་ཚོགས་སྤྱི་ཡོངས་ཀྱི་ནང་ལ་མཐོ་ན་བརྒྱ་ཕྲག་ཁ་ཤས་དང་། བོད་ནང་ལ་ཆ་བཞག་ན་སྟོང་ཕྲག་ཁ་ཤས་ཤིག་ཡོད་ལས་ཆེ། དེ་དག་མང་ཆེ་བ་ནི་མགོ་འཚོས་ཀྱི་མེད། དེ་ལྟ་བུའི་གནས་ཚུལ་གྱི་འོག་ནས་ཕྱིན་པ་ལས། དེ་ཙམ་གྱི་གནས་ཚུལ་ཆེན་པོ་གང་ཡང་མ་རེད། ཁྱེད་རང་ཚོས་གནས་ཚུལ་དེ་དག་ཤེས་ཤིང་རྟོགས་པར་བྱེད་དགོས་ལ། ཡང་སྐབས་སུ་བབས་པའི་གནས་ཚུལ་འགྲེལ་བཤད་རྒྱག་དགོས་པའི་གནས་ཚུལ་བྱུང་ན་དེ་དག་ཤེས་པའི་ཐོག་ནས་འགྲེལ་བཤད་རྒྱག་ཐུབ་ན་ཡག་པོ་རེད། གཞན་དམིགས་བསལ་ཞུ་རྒྱུ་མེད།

ང༽ གཞན་དོན་ཁུར་འཁྱེར་དང་། འཁྱོག་པོ་ཡོ་བསྲང་།

གང་ལྟར་ཡང་སྙིང་ང་རང་ཚོ་ཚང་མ་སངས་རྒྱས་ཀྱི་བསྟན་པའི་རྗེས་སུ་ཞུགས་མཁན། སོ་སོ་སྒེར་གྱི་ངོས་ནས་ཡིན་ནའང་སེམས་པ་སྐྱིད་པོའི་ངང་ནས་མི་ཚེ་སྐྱེལ་རྒྱུར་འབད་རྩོལ་བྱེད་མཁན་ཤ་སྟག་ཡིན་ཅིང་། སྤྱི་པའི་ངོས་ནས་ཆ་བཞག་ན། གཞན་དོན་ཁུར་དུ་འཁྱེར་བའི་ཆོས་ཚུལ་ཞིག་གི་ཉམས་ལེན་བྱེད་མཁན་ཡིན། གཞན་དོན་ཁུར་དུ་འཁྱེར་བའི་སྨོན་ལམ་དང༌། ཚིག་བཟང་པོ་ཁ་ནས་བཏོན་པ་བཞིན་ལག་ལེན་ངོ་མའི་ཐོག་ནས་ཀྱང་ང་རང་ཚོ་ཚང་མས་གཅིག་གིས་གཅིག་ལ་ཕན་ཐོགས་ཡག་པོ་བྱེད་དགོས་ལ། གཅིག་གིས་གཅིག་ལ་སེམས་གནག་བྱེད་རྒྱུ་སྤངས། ཁ་ལ་བདག་པོ་མ་བརྒྱབ་པར་མགོ་མ་འཚོས་ཀྱི་སྐད་ཆ་གང་བྱུང་བཤད་ནས་ཕུང་དཀྲུག་ལ་ཕྱིན་ན་ཡག་པོ་མེད། བདེན་པ་བདེན་སར་འཁྱོལ་བའི་གནས་ཚུལ་ཡིན་ན་ངེས་པར་དུ་བཤད་དགོས་པ་མ་ཟད། ངེས་པར་དུ་བསྐྱར་བཅོས་བྱེད་དགོས།

ངོས་ཀྱིས་སྔོན་མ་ནས་ཤོད་ཀྱི་ཡོད། མ་འགྲིགས་པ་སུ་ལའང་ཡོང་ངེས་རེད། མ་ཤེས་པའི་ཐོག་ནས་སྐྱོན་བྱུང་ན་ལྷག་བསམ་རྣམ་དག་གི་ཐོག་དངོས་གནས་སུ་ཡིན་ཀྱང་ནོར་འཁྲུལ་ཕྱིན་པ་དེ་ནོར་བཅོས་བྱེད་དགོས། ཡང་ལྷག་བསམ་གྱིས་རྒྱབ་མ་འཁྱོགས་པའི་ཐོག་ནས་ནོར་འཁྲུལ་བྱུང་ན་ཐེར་འདོན་བྱས་ཏེ་གསལ་པོ་བཟོས་ན་ནོར་འཁྲུལ་བྱེད་མཁན་ཨོ་ཚོད་ཚོད་དུ་སྡོད་ཤེས་ཐབས་མེད། བཤད་པ་ལ་ཤོད་སྟངས་རེད། རྒྱུ་མཚན་ལྡན་པ་དང་ཁུངས་འཁྱོལ་བ་ཞིག་གི་ཐོག་ནས་བཤད་དགོས་པ་ལས། སྐད་ཆ་ཕྱེད་ཀ་གོ་རྒྱུ་ཡོད་པ་ལྟ་བུ་དང་། སྐད་ཆ་ཕྱེད་ཀ་གོ་རྒྱུ་མེད་པ་ལྟ་བུ་བྱས་ན་དོན་དག་གང་ཡང་མེད།

སྤྱི་ཡོངས་ཀྱི་གནས་ཚུལ་ཐོག་ལ་ཆ་མཚོན་ན། བདེན་མཐའ་གསལ་ལ་ཉེ་བའི་གནས་ཚུལ་ལ་སླེབས་པ་ཚང་མས་ཤེས་གསལ་རེད། བདེན་མཐའ་གསལ་ལ་ཉེ་བའི་གནས་ཚུལ་ལ་སླེབས་སྐབས་དེ་ལ་དཔག་པའི་གཉན་འཕྲང་གི་དུས་ཚོད་ཅིག་ཆགས་ཡོད། གཉན་འཕྲང་གི་དུས་ཚོད་དེར་དཔགས་པས་ང་རང་ཚོ་ཚང་མས་ཤུགས་བསྒྲིལ་ནས་ཧུར་ཐག་འབད་ཐག་བྱེད་དགོས་པ་ལས། ཅི་གཡོལ་བར་གཡོལ་བྱེད་པའི་དུས་ཚོད་གཅིག་མིན། དེར་བརྟེན་ཚང་མས་ཧུར་ཐག་འབད་ཐག་གནང་རོགས་གནང་ཞུ་རྒྱུ་ཡིན། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༨ ཟླ་ ༡༠ ཚེས་ ༡༠ ཉིན་ལས་བྱེད་ཁོངས་ནས་ཨ་རིར་གཞུང་འབྲེལ་སློབ་སྦྱོང་དུ་བསྐྱོད་ནས་ཕྱིར་འཁོར་ཁག་ཅིག་མཇལ་བཅར་སྐབས་སྩལ་བའི་བཀའ་སློབ།

ཀ༽ ཡག་ཐོག་ཡག་རྩེག་དང་། བྱམས་བརྩེའི་གོམས་གཤིས།

སྔ་མོ་ང་ཚོ་བོད་ལ་ཡོད་དུས་ཆུ་ཚོད་བཟོ་བཅོས་བྱ་རྒྱུ་རྒྱ་གར་ལ་གཏོང་དགོས་ཞེས་བརྗོད་སྐབས་གཏོང་ཡུལ་མཐར་ཐུག་ཏུ་བརྩི་བཞིན་ཡོད། ང་ཚོ་རྒྱ་གར་ལ་སླེབས་སྐབས་དེ་ནི་འཆར་ཅན་ལྟ་བུར་ཕྱིན་ཏེ། སུད་སིར་གཏོང་དགོས་ཞེས་བརྗོད་ཀྱི་ཡོད། གང་ལྟར་དེ་ལས་ཟབ་ཙམ་དང་དེ་ལས་ལྷག་ཙམ་ཞིག་དོན་གཉེར་བྱེད་ཀྱི་ཡོད། དེ་བཞིན་སློབ་སྦྱོང་ལ་མཚོན་ན་རྒྱ་གར་ནང་གཞི་རྩའི་སློབ་སྦྱོང་ཞིག་ཐོབ་ཡོད་ཀྱང༌། དེ་ལས་ཀྱང་ཟབ་པ་དང༌། སྤུས་དག་པ་དམིགས་བསལ་གྱི་སྦྱོང་བརྡར་སྤྲོད་རྒྱུའི་དོན་ལ་ལུང་པ་གཞན་ལ་འགྲོ་རྒྱུའི་གོ་སྐབས་འཚོལ་གྱི་ཡོད། ང་ཚོས་གོ་སྐབས་འཚོལ་བ་དང་ཆབས་ཅིག་རོགས་རམ་བྱེད་མཁན་གྱི་ཐོག་ནས་ཀྱང་དངོས་འབྲེལ་ང་ཚོར་ཤ་ཚ་དང༌། རོགས་རམ་བྱེད་ཀྱི་ཡོད་པ་ཡག་པོ་རེད།

དེ་ལྟ་བུའི་ཐོག་ནས་ང་ཚོར་སློབ་སྦྱོང་བྱེད་རྒྱུའི་གོ་སྐབས་ཐོབ་པ་འདིས་མ་གཞི་མི་སྒེར་སོ་སོའི་མི་ཚེ་གཅིག་གི་འགྲོ་སྟངས་ཀྱི་ཐོག་ལ་ཕན་པ་རེད། གང་དུ་བསྡད་ནའང་ཁྱད་པར་མེད། ང་ཚོས་ད་ལྟའི་དུས་ཚོད་འདིར་རྒྱ་གར་ལ་སློབ་གྲྭ་ཁག་དང༌། གཞིས་ཆགས་ཁག་འདི་རྣམས་བཙུགས་པ་འདི་དག་བོད་པ་སྒེར་སོ་སོའི་མདུན་ལམ་ཡག་ཏུ་འགྲོ་རྒྱུའི་དོན་ཙམ་རེད་དམ་ཞེ་ན། དཔེར་ན། ང་ཚོའི་མི་རིགས་གཅིག་ཆགས་འཇིག་གི་མཚམས་སུ་སླེབས་ཡོད། མི་རིགས་དེའི་ཞེན་ཕོ་རུས་ཀྱིས་ང་ཚོའི་མི་རིགས་ཟེར་བ་ཙམ་མ་ཡིན་པར། འཛམ་གླིང་འདིའི་ནང་གི་མི་རིགས་འདྲ་འདྲའི་ནང་ནས་མི་འདྲ་བ། དཔེར་ན། བོད་པའི་སྐད་ཡིག་ལ་ཆ་བཞག་ན་འཛམ་གླིང་འདིའི་ཐོག་སྐད་ཡིག་རྙིང་ཤོས་བཅུ་གྲངས་ཤིག་ཡོད་པའི་གྲས་སུ་བརྩི་གི་ཡོད། དེ་བཞིན་སྔོན་མ་བོད་ནས་རྩོམ་ཡིག་འབྲི་མཁན་ཁ་ཤས་ཀྱིས་བཀོད་པ་ལྟར་རྒྱ་ཡིག་དང༌། བོད་ཡིག་གཉིས་སྤྱིར་བཏང་ཡི་གེའི་འགྲོ་སྟངས་ཀྱི་ཐོག་ནས་ཚད་བསྡུར་བྱས་ན། བོད་ཡིག་འདི་རྒྱ་ཡིག་ལས་གནས་ཚད་མཐོ་བ་ཡོད།

གལ་ཆེ་ཤོས་བོད་ལ་ནང་ཆོས་དར་བའི་རྗེས་སུ་བོད་ཀྱི་རིག་གཞུང་དང༌། གོམས་གཤིས་ལ་འགྱུར་བ་ཆེན་པོ་ཕྱིན་ཡོད། བོད་པའི་སྤྱི་ཚོགས་ནང་ལག་ལེན་ལ་བརྒྱ་ཆ་བརྒྱ་ཐམ་པ་འཁེལ་ཐུབ་རུང་མ་ཐུབ་རུང༌། མིག་ལྟོས་ལ་ཁ་ནས་སྙིང་རྗེ་ཟེར་བ་ཞིག་ཆགས་ཡོད། འབུ་དང༌། བྱིའུ་སོགས་མཐོང་ན་ཡང་སྙིང་རྗེ་ཟེར་བ་ཞིག་ང་ཚོར་རང་བཞིན་གྱིས་བསམ་བློའི་ནང་སླེབས་ཀྱི་ཡོད། ཉ་བཟུང་ནས་དེ་དག་ལ་སྲོག་ཡོད་པའི་འདུ་ཤེས་མེད་པར་ཚལ་དང་དངོས་པོའི་འདུ་ཤེས་ལྟ་བུ་བྱེད་པ་མཐོང་དུས་གཞི་ནས་ང་ཚོའི་གཤིས་ཀ་དེ་འདྲ་རང་མིན་བསམ་པ་ཞིག་དྲན་གྱི་ཡོད། ང་ཚོར་དེ་འདྲའི་གཤིས་ཀ་དང༌། གོམས་གཤིས་ཡོད་པ་འདི་ནང་པའི་སྐད་ཆ་ཙམ་མིན་པར་དེས་གཞན་ལ་དངོས་སུ་ཕན་གྱི་ཡོད།

དེང་སང་སྤྱི་ཚོགས་ནང་གི་རྙོག་དྲ་མང་པོའི་ཡོང་རྐྱེན་གཅིག་ནི། བྱམས་བརྩེས་མ་འདང་བའི་ཐོག་ནས་བྱུང་བ་ང་ཚོའི་མཐོང་ཐོས་ལ་ཡོད་པ་འདི་རེད། སྤྱི་ཚོགས་ནང་ཕ་མེས་ནས་མར་མིག་ལྟོས་བཟང་པོ་ཞིག་གི་འོག་ནས་ཕྲན་བུའི་བྱམས་བརྩེ་མང་བ་ཡོད་ན་དེས་མིའི་རིགས་ལ་ཕན་ཐོགས་དང༌། དགོས་མཁོ་ཡོད་པ་ཆགས་ཀྱི་འདུག ང་ཚོ་བོད་པར་སྔར་ཕ་མེས་ཡང་མེས་ཀྱི་སྐབས་ནས་ལམ་སྲོལ་གཏོད་དེ་རང་བཞིན་གྱིས་གོམས་གཤིས་ལ་འཇགས་ཡོད། འདི་ང་ཚོ་མི་ཐོག་འདིར་གསར་པ་བཟོས་པ་མིན་ལ། མི་ཐོག་གཅིག་གཉིས་ལ་བྱུང་བའང་མིན། ལོ་སྟོང་ཕྲག་གི་རིང་ལ་མི་ཐོག་མང་པོའི་གོམས་གཤིས་ལ་འཇགས་པ་འདི་རྩ་བ་ཆེན་པོ་ཡིན། སྔོན་མ་ང་ལ་དོ་སྣང་ཞིག་བྱུང༌། ཕྱི་ལོ་ ༡༩༦༠ ནང་ཤིན་ཅང་གི་བཙན་བྱོལ་བ་དེ་རིགས་དང༌ང་ཚོ་ངོ་ཤེས་བྱུང་སྐབས། ཁོང་ཚོའི་བསམ་བློའི་ནང་རྒྱ་མིར་འཁོན་འཛིན་ཡོད་པ་དེ་དང༌། ང་ཚོ་བོད་པ་གཉིས་བསྡུར་ན། ང་ཚོ་བོད་རིགས་ཀྱི་བསམ་བློ་ཧ་ཅང་གུ་ཡངས་པ་ཡོད་པའི་ཁྱད་པར་ཆེན་པོ་མཐོང་སོང༌། དེའི་ལག་རྗེས་ལ་དོ་བདག་སོ་སོ་སེམས་བག་ཕེབས་པ་སྐྱིད་པ་ཡོད་པ་གསལ་པོ་རེད། བར་སྐབས་ཕྱི་ནས་མི་མང་པོ་ཞིག་གིས་བོད་པ་ཟེར་བ་འདི་དག་མི་འདྲ་བ་ཞིག་འདུག་ཅེས་ཤོད་མཁན་ཡོང་གི་འདུག

ཁ༽ ཨམ་ཕྲག་གི་དངུལ་དང་། མི་ཚེའི་གཟི་བརྗིད།

དེས་ན་ང་ཚོའི་མི་རིགས་ཀྱི་གོམས་གཤིས་བཟང་པོ་ཡོད་པ་འདིས་ཕན་ཐོགས་ཡོད་པ་དང༌། བདག་པོ་བརྒྱབ་ན་རྒྱག་རིན་ཡོད་པ་ཞིག་ཡིན། རྒྱ་མིས་ང་ཚོའི་ལུང་པའི་ནང་ལ་ཆབ་སྲིད་ཀྱི་ཐོག་ནས་དབང་བསྒྱུར་བ་ཙམ་ལས་བོད་རང་གི་ཆོས་དང་རིག་གཞུང་དེ་རྣམས་ད་དུང་མུ་མཐུད་གོང་འཕེལ་འགྲོ་གི་ཡོད་ན་ང་ཚོས་རྒྱ་མིར་བསུན་པོ་བཟོ་དགོས་དོན་གང་ཡང་མེད། ཆབ་སྲིད་ཀྱི་གནད་དོན་གཅིག་པུ་རེད། ཡིན་ནའང་དེ་ལྟར་མིན་པར་ང་ཚོ་བོད་པའི་ཆབ་སྲིད་ཀྱི་རང་དབང་ཤོར་བས་མ་ཚད། བོད་མི་རིགས་རིག་གཞུང་དང་བཅས་པ་ཆགས་འཇིག་གི་མཚམས་སུ་སླེབས་པར་བརྟེན། བོད་ལ་ཡོད་པའི་བོད་རིགས་རྣམས་ཀྱིས་ཀྱང་ཐུབ་མིན་ཇི་ལྟར་ཡང་ལྷག་བསམ་བཅངས་ཏེ་ཨུ་ཚུགས་བརྒྱབ་ནས་བསྡད་ཡོད། ང་ཚོས་བཙན་བྱོལ་བ་ཚང་མས་ཀྱང་ཧུར་བརྩོན་བྱེད་ཀྱི་ཡོད།

སྐབས་སུ་བབས་པ་ཁྱེད་རང་ཚོ་སྔོན་ལ་རྒྱ་གར་ནང་འཚར་ལོངས་དང༌། སློབ་སྦྱོང་གང་ལ་གང་འཚམ་བྱས་ཤིང་། དེ་ནས་མུ་མཐུད་དེ་དམིགས་བསལ་གྱི་སློབ་སྦྱོང་ཁྱད་དུ་འཕགས་པ་ཞིག་ཡོང་བའི་དོན་དུ་རོགས་རམ་བྱེད་མཁན་ནས་རོགས་རམ་བྱས་ཏེ་རྒྱ་གར་ནས་ཕྱི་རྒྱལ་ལ་སློབ་སྦྱོང་ཆེད་ཕྱིན་པ་དང་། སློབ་སྦྱོང་བྱས་རྗེས་ཕྱིར་འབྱོར་ཏེ་འདིར་ལས་ཀ་བྱས་ནས་སྡོད་རྒྱུ་ཡིན་པར་ཐུགས་རྗེ་ཆེ་ཟེར་གྱི་ཡིན། རྗེས་སུ་ཡི་རངས་ཡོད། ཁྱེད་རང་ཚོས་དམིགས་བསལ་གྱི་དཀའ་ངལ་ཆེན་པོ་བྱུང་ན་གནས་ཚུལ་ཐ་དད་རེད། དེ་མིན་ཕྲན་བུའི་དཀའ་ངལ་བྱུང་ན་ཁྱད་བསད་བྱེད་དགོས་པ་དང༌། ཁྱད་བསད་བྱ་འོས་པའི་ལས་འགན་ཞིག་སྒྲུབ་དགོས་པ་རེད།

གཞན་དག་ལྟ་ཅི་སྨོས། ང་ཚོ་དྷ་རམ་ས་ལའི་བཙན་བྱོལ་གཞུང་གི་ནང་ལས་ཀ་བྱེད་མཁན་ཡིན་ནའང་རུང༌། སློབ་གྲྭ་ཁག་ནང་ལས་ཀ་བྱེད་མཁན་ཡིན་ཡང་རུང་མཐུན་རྐྱེན་སྐྱོ་པོ་ཞིག་གི་འོག་ལ་སྡོད་དགོས་ཀྱི་ཡོད། ཨ་རིར་ཕྱིན་ན་དངུལ་འབེལ་པོ་ཞིག་ལས། དེ་མིན་དམིགས་བསལ་ནི་གང་ཡང་མེད། དེ་ལས་རྒྱ་གར་ནང་བསྡད་དེ་བོད་པའི་སློབ་གྲྭའི་ནང་དུ་ལས་ཀ་བྱེད་པ་དང་། ཡང་ན་ང་ཚོ་བཙན་བྱོལ་གཞུང་གི་སྒྲིག་འཛུགས་ནང་དུ་ལས་ཀ་བྱེད་པ། སྐབས་རེ་ཕྱི་རྒྱལ་ལ་འགྲོ་སྐབས་ཁོ་རྒྱ་གར་ནང་བོད་མི་བཙན་བྱོལ་བའི་སློབ་གྲྭའི་ནང་འགན་འཁུར་ལས་ཀ་བྱེད་མཁན་རེད། དེ་བཞིན་བཙན་བྱོལ་གཞུང་གི་ནང་དུ་ལས་དོན་བྱེད་མཁན་རེད་ཅེས་བརྗོད་ན། ཨམ་ཕྲག་ནང་དུ་ཉུང་བ་ཡོད་ཀྱང་མཐོང་ཆེ་བ་ཡོང་ངེས་རེད། ཕྱི་རྒྱལ་དུ་དཀར་ཡོལ་འཁྲུ་མཁན་གྱི་གླ་པ་བྱས་པ་ལས། འདིར་སློབ་གྲྭ་ཞིག་གི་ནང་དུ་ལས་ཀ་བྱས་ཏེ་བསྡད་ན་དེ་གཟི་བརྗིད་ཆེ་བ་ལས་སྐྱོ་བ་མེད། ཡིན་ན་ཡང་ཆོས་ཀྱི་ནང་དུ་མི་ཚེ་བློས་བཏང་བ་དང་། གཏམ་བློས་བཏང་བ་ཟེར་བ་ཞིག་ཡོད། དེ་བཞིན་དུ་དངུལ་བྱུང་ན་གཏམ་གང་ཞིག་བྱེད་ཀྱང་བྱེད་ཅེས་བརྗོད་ནས་གད་འཕྱིས་བྱས་པ་ཨེ་དྲག རོ་དབོར་ན་ཨེ་དྲག དཀར་ཡོལ་འཁྲུས་ན་ཨེ་དྲག དངུལ་བྱུང་ན་འགྲིག་གི་འདུག་ཅེས་བརྗོད་ན་གནས་ཚུལ་ཐ་དད་རེད། དེ་འདྲ་བྱས་ན་སྙིང་པོ་གང་ཡང་མེད།

ང་ཚོ་བོད་པ་ཟེར་བ་འདི་དེང་སང་འཛམ་གླིང་ནང་ཆེ་མཐོང་ཡོད་མཁན་ཞིག་རེད། ང་ཚོའི་ལས་ཀར་མཚོན་ན་ཡང༌། འཛམ་གླིང་འདིའི་སྒང་ཁྱད་དུ་འཕགས་པའི་མི་རིགས་ཤིག་འཚོ་ཐབས་དང༌། འཚོ་བ་ཙམ་དུ་མ་ཟད་མི་སྨོན་རང་སྐྱིད་ཡོང་བའི་དམིགས་ཡུལ་བཟུང་སྟེ་ང་ཚོས་ལས་ཀ་བྱེད་བཞིན་ཡོད། རྒྱུ་མཚན་དེ་ལ་བརྟེན་ནས་ང་ཚོའི་ལས་ཀ་བྱེད་མཁན་གྱི་ནང་ལའང་རང་ཉིད་ཀྱི་སེམས་ནང་སྤོབས་པ་སྐྱེས་ཐུབ་པ་ཞིག་དང༌། གཞན་ནས་ཆེ་མཐོང་ཡོང་གི་ཡོད།

ག༽ དགྲ་ཆུ་སྲིན་དང་། དུང་ཕྲུག་འོས་མས་གསོ་དོན།

བོད་མི་སྤྱི་ཡོངས་ཀྱི་ཐོག་ལ་འཛམ་གླིང་སྒང་ནས་ཤ་ཚ་དང་རྒྱབ་སྐྱོར་བྱེད་མཁན་ཡང་ཡོང་གི་ཡོད་ལ། བོད་མིར་བརྩི་མཐོང་བྱེད་ཀྱི་ཡོད། དེ་འདྲའི་སྤྱི་ཚོགས་འདི་ཡར་རྒྱས་ཡོང་ཐབས་སུ་ལས་ཀ་བྱེད་པ་འདིའང་རླབས་ཆེན་ཡིན་ལ། དངོས་འབྲེལ་རྒྱུ་མཚན་ལྡན་པའང་རེད། སངས་རྒྱས་ཀྱི་བསྟན་པ་དང་འབྲེལ་ཡོད་པས་མི་བཟང་པོ་ཡོང་བ་དང༌། བདེ་སྐྱིད་ལྡན་པའི་སྤྱི་ཚོགས། ཡ་རབས་ཀྱི་སྤྱི་ཚོགས་ཤིག་ཡོང་ཆེད་ལས་ཀ་བྱེད་པ་འདི་དག་ཆོས་དང་མཐུན་པའི་བྱ་བ་ཡང་རེད། སྒྲུབ་པ་ཉམས་ལེན་བྱེད་མ་ཐུབ་ནའང༌། མི་ལ་ཕན་སེམས་ཡག་པོ་ཞིག་སྐྱེས། བསྟན་པ་དང་འབྲེལ་བའི་ཡ་རབས་སྤྱོད་བཟང་འདི་ཉམས་པ་སོར་ཆུད་མི་ཉམས་གོང་འཕེལ་བྱུང་ན་བོད་མི་ཙམ་མ་ཡིན་པར་མི་མང་པོ་ཞིག་ལ་ཕན་ཐོགས་ཡོང་ཐུབ་པ་ཞིག་ཡིན།

ཡང་སྒོས་ལྷག་པར་དུ་རྒྱ་རིགས་ལའང་ཕན་ཐོགས་ཡོད། ཀྲུང་གོ་ཟེར་བ་ནི་དཀྱིལ་རྒྱལ་ཟེར་བ་ཡིན། དཀྱིལ་གྱི་སྲིད་བྱུས་བརྟན་པོ་གནས་མ་ཐུབ་པར་སྐབས་རེ་གཡས་ལ་འཁྱོག་ཅིང་། སྐབས་རེ་གཡོན་འཁྱོག་སྟེ་སྡོད་ཀྱི་ཡོད། ད་ལྟ་རྒྱ་ནག་ནང་དཀའ་ངལ་མང་པོ་ཞིག་ཡོད་པ་འདི་དག་མི་ཚེ་དོན་སྙིང་ལྡན་པ་ཞིག་དང༌། མི་ཚེའི་སྙིང་པོ་གང་ཞིག་ཡིན་པ་དེ་ངོ་སྤྲོད་བྱེད་མ་ཐུབ་པར་ལམ་སྟོན་བྱེད་མཁན་དང༌། མིག་དཔེ་ལྟ་ས་མེད་པར་དབང་ཤེད་ཁོ་ནའི་འོག་ཏུ་འགྲོ་དགོས་སྟབས། སྤྱི་ཚོགས་ཁྱད་མཚར་ཞིག་ཆགས་པ་རེད། ང་ཚོ་བོད་པའི་ངོས་ནས་སྔར་ཡང་བོད་ཀྱི་ཆོས་ཀྱི་ཐོག་ནས་རྒྱ་མི་མང་པོ་ཞིག་ལ་ཕན་ཐོགས་བྱས་ཡོད་པ་དང༌། མ་འོངས་པར་ཡང་བོད་པས་རྒྱ་མི་རིགས་མང་པོ་ཞིག་ལ་ཕན་ཐོགས་བྱེད་ཐུབ་པའི་ཆ་རྐྱེན་ང་ཚོར་ཡོད།

དེ་འདྲའི་གནས་ཚུལ་གྱི་འོག་ནས་དེང་སང་བོད་པར་འཛམ་གླིང་གི་མི་མང་པོས་དགའ་པོ་བྱེད་ཀྱི་ཡོད་པར་མ་ཟད། རྒྱབ་སྐྱོར་ཡང་བྱེད་ཀྱི་ཡོད། རྟ་ཕོ་ལ་རྒྱུག་ཤེད་ཡོད་ན་བྱང་ཐང་སྟོང་པ་རེད། ཟེར་བ་བཞིན། ང་ཚོ་བོད་པས་ཡག་པོ་བྱེད་ཐུབ་ན་ཕྱིའི་མཐུན་རྐྱེན་དང་གོ་སྐབས་ཧ་ཅང་ཡག་པོ་ཡོད། ༸རྒྱལ་བ་རིན་པོ་ཆེ་མིང་ཆེན་པོ་ཞིག་བཏགས་ཡོད་པ་ལས། ངོས་རང་མི་གཅིག་ཡིན་པས་མི་གཅིག་གིས་བྱེད་ཐབས་གང་ཡང་མེད། ང་ཚོར་བྱ་སྤུ་གནོན་གྱི་སྒྲིག་འཛུགས་རིམ་པར་ཡོད་པ་ཚང་མས་གོ་སྐབས་ཡོད་པ་དེ་ཟིན་ནས་ལས་ཀ་བྱེད་ཐུབ་པའི་འབད་རྩོལ་བྱེད་དགོས། ངས་མིང་ཞིག་འཁྱེར་ཞིང་། འོག་ནས་ལས་ཀ་བྱེད་མཁན་ཚང་མས་ཧྲ་ཏག་ཏག་བྱས་ཏེ་ང་ཚོས་གོ་སྐབས་མ་ཤོར་བ་འཛིན་ཐུབ་པའི་བསམ་བློ་གཏོང་དགོས། ཁྱེད་རང་ཚོར་ཆ་མཚོན་ན། དུང་ཕྲུག་འོ་མས་གསོས་པ་དགྲ་ཆུ་སྲིན་གྱི་ཆེད་དུ་རེད། སྐབས་མཚམས་སུ་ཕྱིར་བཤིག་བརྒྱབ་སྟེ་གོ་སྐབས་བཟང་པོ་ཆུད་ཟོས་ཕྱིན་ན་ཕངས་པོ་རེད། ཤེས་སོང་ངམ། གཞན་དག་ཞུ་རྒྱུ་མེད། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༩ ཟླ་ ༣ ཚེས་ ༢༥ ཉིན་སུ་ཇ་བོད་ཁྱིམ་སློབ་གྲྭའི་ཚོགས་ཁང་དུ་སྩལ་བའི་བཀའ་སློབ།

ཀ༽ ཆོས་ཚན་གྱི་ལེགས་ཆ་དང་། ཕྱི་ནང་གི་ཤེས་ཡོན།

སྐབས་སུ་བབས་པ་ཁྱེད་རང་སློབ་ཕྲུག་ཚོར་ཤོད་འདོད་པ་ཞིག་ལ། འགྲོ་བ་མི་ཞེས་པ་འདི་སྡུག་བསྔལ་མི་འདོད་ཅིང་བདེ་བ་འདོད་པ་སེམས་ཅན་སྤྱི་མཚུངས་ཡིན་ན་ཡང༌། འགྲོ་བ་མི་ལ་སྡུག་བསྔལ་སེལ་ཐབས་དང་། བདེ་བ་སྒྲུབ་ཐབས་ཀྱི་དམིགས་བསལ་ཁྱད་ཆོས་ཤིག་ཡོད། དེ་གང་ཡིན་ཞེ་ན། མིའི་རྣམ་དཔྱོད་ཡིན་ཅིང་། སྲོག་ཆགས་གཞན་ལས་ཁྱད་དུ་འཕགས་པའི་མིའི་རྣམ་དཔྱོད་ལ་བརྟེན་ནས་ལོ་སྟོང་ཕྲག་ཁ་ཤས་རིང་སྤྱི་ཚོགས་ཀྱི་ཤེས་ཡོན་ཡར་རྒྱས་ཆེན་པོ་བྱུང་ཡོད་ལ། དེ་ནི་མི་སོ་སོའི་མི་ཚེ་སྐྱེལ་ཐབས་གལ་ཆེན་ཡིན་པར་མ་ཟད། ཡུལ་ལུང་ཡར་རྒྱས་ཀྱི་འཛུགས་སྐྲུན་བྱེད་རྒྱུའི་ཐད་ཀྱང་གལ་ཆེན་པོ་ཆགས་ཡོད། འཛམ་གླིང་གི་རྒྱལ་ཁབ་གང་ཞིག་ཇི་ཙམ་ཤེས་ཡོན་གྱི་གནས་ཚད་མཐོ་བ་དེ་ཙམ་གྱིས་ཡུལ་ལུང་དང༌། མི་སྡེར་ཡར་རྒྱས་ཆེ་བ་ཡོད་པ་ང་ཚོས་མཐོང་གསལ་ཡིན།

ང་རང་ཚོ་བོད་པ་ཆ་བཞག་ན་ཆོས་ཕྱོགས་དང་འབྲེལ་བའི་ནང་བསམ་བློའི་ཚན་རིག་ཐད་ལོ་སྟོང་ཕྲག་བརྒལ་བའི་རྒྱུད་རིམ་ནང་སློབ་སྦྱོང་བྱས་ཏེ་ཉམས་མྱོང་བསགས་ནས་གནས་ཚད་མཐོ་པོ་ཡོད། དེ་ནི་གཙོ་ཆེ་ཤོས་རྒྱ་གར་འཕགས་པའི་ཡུལ་ནས་བོད་ལ་ནང་ཆོས་རིམ་པས་དར་བ་དང་ཆབས་ཅིག རིག་གནས་གཞན་དག་ཀྱང་དར་རྒྱས་བྱུང་སྟེ་ནང་དོན་རིག་པ་དང༌། ནང་བསམ་བློ་དང་འབྲེལ་བའི་མིའི་རྣམ་དཔྱོད་ཡར་རྒྱས་ཀྱི་ཐད་ང་ཚོ་བོད་པའི་ཤེས་ཡོན་གནས་ཚད་ཧ་ཅང་མཐོ་པོ་ཡོད། དེ་ནི་རྒྱ་གར་དང༌། རྒྱ་ནག ཉི་ཧོང་སོགས་གང་ཞིག་དང་བསྡུར་ཡང་འགྲན་ཟླ་མེད་པ་ཞིག་ཡོད། བོད་ལ་ནང་པ་སངས་རྒྱས་པའི་ཆོས་དར་རྗེས་བོད་མིའི་ནང་ནས་སངས་རྒྱས་ཀྱི་ཆོས་དང་འབྲེལ་བའི་ལྟ་བ་དང༌། གྲུབ་མཐའི་རྣམ་གཞག་ཐོག་བརྩམས་ཆོས་ཀྱི་ལེགས་སྐྱེས་ཆེན་པོ་ཕུལ་ཡོད་པ་དེ་དག་རྣམ་གྲངས་མང་ཞིང་སྤུས་ཚད་ཀྱང་ཧ་ཅང་དག་པོ་ཡོད། ཆོས་ཕྱོགས་དང་འབྲེལ་བའི་རིག་གནས་ཐོག་ང་ཚོ་གཞན་ལ་སྨོན་དགོས་དོན་མེད།

དེང་སང་འཛམ་གླིང་འདིའི་ཐོག་སངས་རྒྱས་ཀྱི་ཆོས་དང་འབྲེལ་བའི་ཤེས་ཡོན་ཐད་ང་ཚོ་བོད་ཀྱི་མཁས་པ་ཚོ་ཨང་ཀི་དང་པོར་སླེབས་པ་ལས་རྗེས་སུ་ལུས་མེད། སངས་རྒྱས་ཀྱི་ཆོས་ཀྱི་གོ་དོན་གཏིང་ཟབ་རྟོགས་མཁན་ཞིག་ཡིན་ན། དེང་སང་འཛམ་གླིང་གི་ཚན་རིག་ཡར་རྒྱས་ཕྱིན་པའི་ཚན་རིག་མཁས་པ་རྣམས་དང་ནང་ཆོས་ཀྱི་ལྟ་ཚུལ་དང༌། ཚན་རིག་གི་ལྟ་ཚུལ་ཐོག་ཕན་ཚུན་གོ་བསྡུར་གྱིས་ཉམས་མྱོང་དང་ལེགས་ཆ་ལེན་རེས་བྱ་རྒྱུ་ཡོད། ཚན་རིག་པ་ཚོས་བརྟག་དཔྱད་ཀྱི་ཚོད་ལྟ་རིམ་པར་བྱས་ནས་ཐོབ་པའི་ཤེས་ཡོན་དེ་དག་གིས་ང་ཚོ་ནང་པར་ཕན་ཐོགས་ཡོད་ལ། ནང་པ་སངས་རྒྱས་པའི་ཆོས་པ་ཚོས་ཆོས་ཉམས་ལེན་བྱས་ནས་ཐོབ་པའི་ཉམས་རྟོགས་ཀྱི་ཤེས་ཡོན་དེ་དག་གི་ནང་དུ་ཚན་རིག་པ་རྣམས་ལ་ཕན་ཐོགས་ཡོད་པ་ཡང་ཡོད། དངོས་གནས་སངས་རྒྱས་ཀྱི་ཆོས་དང་འབྲེལ་བའི་བོད་པའི་ཤེས་ཡོན་འདི་ཚད་མཐོ་པོ་ཡོད། ཡིན་ནའང་ཕྱི་དངོས་པོ་ཡར་རྒྱས་དང་འབྲེལ་བའི་ཤེས་ཡོན་ཐད་ང་ཚོ་རྗེས་ལུས་ཐེབས་ཡོད། ང་ཚོས་དངོས་ཡོད་གནས་ཚུལ་ཁས་ལེན་དགོས་པ་ཡིན།

ཁ༽ ཕྱི་འབྲེལ་གྱི་ལྟ་ཚུལ་དང་། ཤེས་ཡོན་གྱི་འཐུས་ཤོར།

ཕྱི་དངོས་པོ་ཡར་རྒྱས་དང་འབྲེལ་བའི་དེང་དུས་ཀྱི་ཤེས་ཡོན་ཐད་ང་ཚོ་རྗེས་ལུས་ཐེབས་པ་འདི་ནི་ང་ཚོའི་རྣམ་དཔྱོད་ཀྱིས་མ་འདང་བར་རྗེས་ལུས་ཐེབས་པ་མིན། དེ་ཡང་བོད་ལུང་པ་ཧི་མ་ལ་ཡའི་གངས་རིས་བཅད་པའི་དབང་གིས་ཕྱིའི་འཛམ་གླིང་ལ་འབྲེལ་བ་བྱ་རྒྱུར་དམིགས་བསལ་དོ་སྣང་འབད་བརྩོན་མ་བྱས་པ་དང༌། ཡང་རིགས་ཁ་ཤས་ཀྱིས་ཕྱི་ཕྱོགས་ལ་འབྲེལ་བ་བྱས་ན་སངས་རྒྱས་ཀྱི་བསྟན་པར་གནོད་ཀྱི་རེད་ཅེས་བརྗོད་པ་འདི་ལྟ་བུའི་གནས་ཚུལ་ཡང་ཡོད། དཔེར་ན། དུས་རབས་འདིའི་འགོ་སྟོད་དབྱིན་ཇིའི་དམག་དང་མི་སྣ་བོད་དུ་ཡོང་སྐབས་བསྟན་དགྲ་ཕྱི་གླིང་པ་ཞེས་ཤོད་སྲོལ་བྱུང་ཡོད། ཕྱི་གླིང་པ་མགོ་སེ་དེ་དག་བསྟན་པའི་དགྲ་བོར་བརྩིས་ནས་བསྟན་དགྲ་ཕྱི་གླིང་པ་ཞེས་བརྗོད་ཡོད།

འོན་ཀྱང་མན་ཇུ་གོང་མ་དང༌། དེའི་མངའ་འོག་གི་རྒྱ་མི་རྣམས་རྗེ་བཙུན་འཇམ་དཔལ་དབྱངས་ཀྱི་སྤྲུལ་པ་དང༌། མཆོན་ཡོན་སྦྱིན་བདག་ཅེས་སངས་རྒྱས་ཀྱི་བསྟན་པའི་སྦྱིན་བདག་ལ་བརྩིས་ནས་འབྲེལ་བ་བྱེད་ཀྱི་ཡོད་པ་དང༌། དེང་དུས་ཀྱི་དངོས་པོ་ཡར་རྒྱས་དང་འབྲེལ་བའི་ཤེས་ཡོན་ཚད་མཐོ་ཤོས་ཡོད་པ་ནུབ་ཕྱོགས་པ་དེ་དག་ལ་ང་ཚོས་ལྟ་སྟངས་ངན་པ་འཛིན་ནས་རྒྱང་ཐག་རིང་པོ་བྱས་ཏེ་སྡོད་ཀྱི་ཡོད། འོན་ཀྱང་སྐུ་མདུན་སྐུ་གོང་མས་ཕྱི་ལོ་ ༡༩༢༠ ཡས་མས་ལ་དབྱིན་ཡུལ་དང་རྒྱ་གར་ལ་བོད་པའི་སློབ་ཕྲུག་འགའ་ཤས་གཏོང་བ་གནང་ཡོད། དེ་དག་སློབ་གྲྭ་ཐོན་ཏེ་རྗེས་སུ་གཞུང་ཞབས་རྒས་པོ་ཆགས་པ་དཔེར་ན། ཏར་ཁང་ཆོས་ལྡན་ལགས་དང༌། དྲུང་འཁོར་བྱང་ངོས་པ་དང༌། སྐྱིད་སྦུག་པ་ཁོང་ཚོ་ངོས་ནས་ངོ་ཤེས་ཀྱི་ཡོད། རྩེ་དྲུང་དང་དྲུང་འཁོར་རྒས་པོ་དབྱིན་ཇིའི་སྐད་རྒྱག་མཁན་དེ་ལྟར་ཡོད། དེ་ལྟར་མུ་མཐུད་དེ་དབྱིན་ཇིར་སློབ་སྦྱོང་དུ་གཏོང་ཐུབ་ཡོད་ན་ལོ་རབས་སུམ་ཅུ་པ་དང༌། བཞི་བཅུ་པའི་ནང་ང་ཚོས་འཛམ་གླིང་ཕྱིའི་རྒྱལ་ཁབ་དང་འབྲེལ་བ་མང་པོ་བྱེད་ཐུབ་པ་བྱུང་ཡོད་ངེས་ཀྱང༌། ཕྱི་ལ་མུ་མཐུད་སློབ་སྦྱོང་བྱེད་པར་གཏོང་ཐུབ་མེད།

ཡང་སྐབས་ཤིག་ལ་སྐུ་མདུན་སྐུ་གོང་མས་རྒྱལ་རྩེར་དབྱིན་ཇིའི་སློབ་གྲྭ་ཞིག་འཛུགས་པ་གནང་བ་དེ་ཡང་ཁུངས་འཁྱོལ་མེད། དེ་ནས་ང་རང་ཆུང་ངུ་སྐབས་ལྷ་ས་དྲུང་སྤྱིའི་གླིང་ཁར་གཞུང་ནས་དབྱིན་ཇིའི་སློབ་གྲྭ་ཞིག་བཙུགས་པ་དེའི་དགེ་རྒན་ཡང་ཆེད་མངགས་དབྱིན་ཇི་ཞིག་རྒྱ་གར་ནས་སྐད་བཏང་གནང་ཡོད། སློབ་གྲྭ་དེ་ཟླ་བ་ཁ་ཤས་སོང་རྗེས་གདན་སའི་ནང་ནས་འགྲིག་གི་མི་འདུག་ཅེས་བཤད་པར་བརྟེན་སློབ་གྲྭ་མཚམས་བཞག་པ་དང༌། དགེ་རྒན་ཡང་ཕྱིར་སློག་བཏང་བ་བཅས་ཀྱི་གནས་ཚུལ་ངོས་ནས་དྲན་གྱི་འདུག དེ་དག་ནི་འཛམ་གླིང་ཕྱི་ལ་འབྲེལ་བ་བྱ་རྒྱུར་འདོད་པ་དེ་ཙམ་བྱེད་ཀྱི་མེད་པ་དང༌། ལྷག་དོན་ནུབ་ཕྱོགས་པའི་ལྟ་བ་དང་སྤྱོད་པར་ཕྲན་བུ་སྐྲག་སྣང་བྱེད་ཀྱི་ཡོད།

ཡང་དཔེ་མཚོན་གཞན་ཞིག་བརྗོད་ན། ང་ཆུང་ཆུང་སྐབས་ལྷ་སར་ཁ་ཤས་ཀྱིས་རྐང་རྩེད་སྤོ་ལོ་རྩེད་ཀྱི་ཡོད། དེ་སྐབས་ཀྱང་སྤོ་ལོ་ནི་སྟོན་པ་ཐུབ་པའི་དབང་པོའི་དབུ་ཡིན་པས། སྤོ་ལོ་རྩེད་པ་ནི་སངས་རྒྱས་པའི་ཆོས་ལ་དམའ་འབེབས་བྱེད་པ་ཞིག་རེད་ཅེས་ཤོད་ཀྱི་ཡོད། ཡང་རྒྱ་གར་གྱི་ཉ་བྱི་རིལ་ལྷ་སར་ཐོག་མར་ཐོན་སྐབས་དགོན་པའི་ནང་གི་བླ་མ་དགེ་བཤེས་བགྲེས་པ་འགའ་ཤས་ཀྱིས་དེ་དག་ལ་ཕྱི་གླིང་པས་དུག་བརྒྱབ་ཡོད་པས། ཟས་ན་རིག་པ་ཞན་དུ་འགྲོ་གི་རེད་ཅེས་གསུངས་པའི་གནས་ཚུལ་ཡང་ཡོད།

རྒྱ་ནག་ནང་དེ་སྔོན་ཕྱིའི་དངོས་པོ་དང་འབྲེལ་བའི་དེང་དུས་ཀྱི་ཤེས་ཡོན་དེ་ཙམ་མེད་ཅིང༌། གུང་བྲན་གྱིས་སྲིད་དབང་བཟུང་རྗེས་སྒྲིག་འཛུགས་དམ་པོ་ཡིན་སྟབས། སློབ་སྦྱོང་ཐོག་ཕྲན་བུ་ལས་ཀ་ཚགས་ཚུད་བྱེད་ཐུབ་ཡོད་ཀྱང༌། ཐབས་སྐྱོ་བ་ཞིག་ལ་གུང་བྲན་ཏང་དང་སྤྱི་ཚོགས་རིང་ལུགས་ཡག་པོ་ཡིན་ལུགས་དང༌། བཙན་རྒྱལ་རིང་ལུགས་སྡུག་པོ་ཡིན་ལུགས་འཁྱོག་བཤད་ཀྱི་སློབ་གསོ་རྒྱག་གི་ཡོད། དེ་ནི་རྒྱ་ནག་གཅིག་པུ་མ་ཡིན་པར། ཨུ་རུ་སུས་གཙོས་པའི་ཤར་ཡོ་རོབ་ཀྱི་དམར་པོའི་རྒྱལ་ཁབ་རྣམས་ཀྱི་སློབ་གསོའི་གནས་སྟངས་ཀྱང་དེ་ལྟར་རེད། དེང་དུས་ཀྱི་ཤེས་ཡོན་ཡར་རྒྱས་ཚད་ལོངས་པ་ནུབ་ཕྱོགས་རྒྱལ་ཁབ་རྣམས་ཀྱང༌། ང་ཚོས་ནུབ་ཕྱོགས་རྒྱལ་ཁབ་ཚོར་ལྟ་སྟངས་ཞན་པོ་འཛིན་ནས་རྒྱང་ཐག་རིང་པོ་བྱས་ཏེ་བསྡད་པའི་རྐྱེན་གྱིས་ང་རང་ཚོ་བོད་པའི་དེང་དུས་ཀྱི་ཤེས་ཡོན་ཐོག་འཐུས་ཤོར་ཆེན་པོ་ཕྱིན་ཡོད། དེང་དུས་ཀྱི་ཤེས་ཡོན་མ་འདང་བའི་རྐྱེན་གྱིས་ཐ་མ་དུས་འགྱུར་ཡོང་བའི་སྐབས་སུ་ང་ཚོ་གྲ་སྒྲིག་གང་ཡང་མེད་པར་ལུས་ཏེ་ཕ་རོལ་པོས་ཐུབ་ཚོད་བཏང་ཆོག་ཆོག་བྱུང་བ་རེད། དེ་ལྟ་བུའི་དབང་གིས་ད་ལྟ་ང་ཚོར་དཀའ་ངལ་འདི་ལྟར་འཕྲད་ཡོད། འདིའི་རྐྱེན་རྩ་གཅིག་དེང་དུས་ཤེས་ཡོན་ཐོག་འཐུས་ཤོར་ཕྱིན་པར་ཐུག་པ་ཧ་ཅང་གསལ་པོ་ཡིན།

ག༽ ཤེས་ཡོན་ཡར་རྒྱས་དང་། གཉིས་ཕན་གྱི་ཤེས་ཡོན།

ང་རང་ལ་ཆ་བཞག་ན་གྲོ་མོ་ནས་ལྷ་སར་ཕྱིར་ལོག་བྱས་ཤིང་། སྐབས་དེར་ཚད་ལོངས་པའི་གྲོས་མཐུན་ཞིག་མིན་ཡང་རྒྱ་ནག་གཞུང་དང་གྲོས་མཐུན་དོན་ཚན་བཅུ་བདུན་བཞག་རྗེས་ ༡༩༥༣ ལོར་ལེགས་བཅོས་ལྷན་ཚོགས་བཙུགས་ནས་བོད་ཀྱི་ཁྲལ་དང༌། བུ་ལོན་གྱི་གནས་སྟངས་ལུགས་མཐུན་མེད་པའི་རིགས་བསྒྱུར་བཅོས་གཏོང་འགོ་བཙུགས་པ་དང༌། དེ་བཞིན་ཤེས་ཡོན་ཡར་རྒྱས་ཡོང་ཐབས་སུ་སློབ་གྲྭ་འཛུགས་རྒྱུ་དགོས་གལ་ཆེ་བར་མཐོང་སྟེ་དེ་སྐོར་བཀའ་བློན་ང་ཕོད་དང་ང་གཉིས་ད་ཆ་ང་ཚོས་སློབ་སྦྱོང་ཐོག་ཤུགས་རྒྱག་དགོས་ཀྱི་འདུག་ཅེས་སྐད་ཆ་མང་པོ་བྱུང༌། ཕྱི་ལོ་ ༡༩༥༩ ལོའི་ཕྱི་ཟླ་ ༣ ཚེས་ ༡༠ ཉིན་བོད་ཀྱི་གནས་ཚུལ་ལ་འགྱུར་བ་ཆེན་པོ་བྱུང་བ་དེ་ཉིན་ནས་བཟུང་བོད་ཀྱི་རྒྱལ་རབས་ལོ་རྒྱུས་ལ་འཕོ་འགྱུར་འགྲོ་བའི་དུས་ཚོད་གཅིག་ཤར་ཏེ་ ༡༩༥༩ ལོའི་ཟླ་ ༤ པར་ང་ཚོ་རྒྱ་གར་ལ་འབྱོར་ཞིང༌། དེ་མ་ཐག་ང་ཚོའི་ལས་ཀའི་དང་པོར་ཕྲུ་གུ་ཚོར་ཤེས་ཡོན་སློབ་སྦྱོང་སྤྲོད་རྒྱུའི་ཐོག་ཤུགས་བརྒྱབ་ཡོད། དེ་ལུགས་ད་ལྟ་འདིར་ཡོད་པའི་ཕྲུ་གུ་ཚོ་རང་ཉིད་སྒེར་གྱི་མི་ཚེ་སྐྱེལ་རྒྱུ་དང༌། བོད་ཀྱི་སྤྱི་དོན་གང་ཅིའི་ཐད་ནས་དེང་དུས་ཀྱི་ཤེས་ཡོན་སློབ་སྦྱོང་གལ་ཆེན་པོ་ཡིན་པས་སློབ་སྦྱོང་ཐོག་ཤུགས་རྒྱག་དགོས།

དེ་དང་ཆབས་ཅིག་ང་རང་ཚོ་བོད་པ་ཡིན་པས་བོད་ཀྱི་ཁྱད་ཆོས་ལྡན་པའི་ཤེས་ཡོན་རྣམས་ངེས་པར་དུ་ཡོད་དགོས། དེང་དུས་ཀྱི་ཤེས་ཡོན་བྱུང་ན་བོད་རང་ཉིད་ཀྱི་ཤེས་ཡོན་མེད་ནའང་འགྲིགས་སྙམ་ན། དེ་ནི་ནོར་འཁྲུལ་གྱི་བསམ་བློ་རེད། དེང་སྐབས་འཛམ་གླིང་འདིའི་ཐོག་ཕྱིའི་དངོས་པོ་ཡར་རྒྱས་ཀྱི་ཤེས་ཡོན་ཚད་མཐོ་པོ་ཡོད་པའི་ལུང་པ་ཚོའི་ནང་ནས་བོད་ཀྱི་ཆོས་དང་རིག་གཞུང་ལ་དོ་སྣང་བྱེད་མཁན་ལོ་རེ་ནས་ལོ་རེ་ཇེ་མང་དུ་འགྲོ་བ་ཚང་མས་མཐོང་གསལ་ཡིན། དེང་དུས་ཀྱི་ཤེས་ཡོན་ཇི་ཙམ་མཐོ་ཡང་དེ་ནི་ཕྱི་དངོས་པོ་ཡར་རྒྱས་གཏོང་ཐབས་ལས། ནང་བྱམས་བརྩེ་དང་འབྲེལ་བའི་བསམ་བློ་ཡར་རྒྱས་གཏོང་ཐབས་ཤིག་མིན། སངས་རྒྱས་ཀྱི་ཆོས་དང་འབྲེལ་བའི་ཤེས་ཡོན་འདི་ནི་ནང་བྱམས་བརྩེའི་བསམ་བློ་ཡར་རྒྱས་གཏོང་བའི་ཤེས་ཡོན་ཞིག་ཡིན། མིའི་སྤྱི་ཚོགས་ནང་བྱམས་བརྩེའི་བསམ་བློ་མེད་ན་སྤྱི་ཚོགས་དེ་བཞི་བདེ་ལྡན་པ་ཞིག་ཡོང་ཐབས་མེད།

ཕྱིའི་དངོས་པོ་ཡར་རྒྱས་དང་འབྲེལ་བའི་དེང་དུས་ཀྱི་ཤེས་ཡོན་ཡར་རྒྱས་ཕྱིན་པ་དང་ཆབས་ཅིག་ནུས་པ་ལྡན་པའི་གཏོར་བཤིག་གི་ཉེན་ཁ་ཡང་ཆེ་རུ་ཕྱིན་ཡོད། ནང་སེམས་མ་དུལ་ན་ཚན་རིག་དང༌། རིག་གནས་ཡར་རྒྱས་ཕྱིན་པ་ལས་བྱུང་བའི་གཏོར་བཤིག་གི་ནུས་པ་ལྡན་པའི་མཚོན་ཆའི་རིགས་བེད་སྤྱོད་བྱ་རྒྱུར་ཡ་ང་བག་ཚ་མི་བྱེད་པ་ཞིག་ཡོང་རྒྱུ་ཡིན། སྙིང་རྗེ་མེད་པའི་དབང་གིས་འཛམ་གླིང་ནུབ་ཕྱོགས་སུ་དམག་འཁྲུག་བྱུང་ནས་གཏོར་བཤིག་ཇི་ཙམ་བཏང་བ་ང་ཚོ་ཚང་མས་ཤེས་གསལ་རེད། སེམས་མ་དུལ་ན་ཁྱིམ་ཚང་ནང་བདེ་སྐྱིད་ཡོང་ཐབས་མེད་ལ། མི་དེའི་མི་ཚེ་ཡང་བདེ་སྐྱིད་ལྡན་པ་ཞིག་ཡོང་ཐབས་མེད། དེར་བརྟེན་སྤྱིར་འཛམ་གླིང་འདིའི་ཐོག་གི་ཆོས་ལུགས་འདྲ་མིན་ཚང་མར་མིའི་སེམས་ཞི་དུལ་བཟོ་བའི་ནུས་པ་ཡོད་ཅིང༌། ཕན་ཐོགས་ཀྱང་ཆེན་པོ་ཡོང་གི་ཡོད། སྒོས་སུ་རང་རེའི་ནང་པ་སངས་རྒྱས་ཀྱི་ཆོས་ལ་ཆ་བཞག་ན། ནང་སེམས་ཞི་དུལ་བཟོ་རྒྱུར་དམིགས་བསལ་གྱི་ནུས་པ་ཡོད་པས་ཕན་ཐོགས་ཧ་ཅང་ཆེན་པོ་ཡོང་གི་ཡོད། ང་རང་ཚོ་བོད་ལ་གནའ་རབས་ནས་ཡོད་པའི་ཤེས་ཡོན་འདི་སངས་རྒྱས་ཀྱི་ཆོས་དང་འབྲེལ་བ་དམ་ཟབ་ཡོད་པ་ཞིག་ཡིན་པས། བོད་ཕྲུག་ཚོས་ངེས་པར་དུ་སོ་སོའི་མི་རིགས་ཀྱི་ཤེས་ཡོན་སློབ་སྦྱོང་ཆ་ཚང་བ་ཞིག་བྱེད་དགོས་པ་དང༌། དེའི་ཐོག་དེང་དུས་ཀྱི་ཤེས་ཡོན་སློབ་སྦྱོང་བྱས་ན་དངོས་གནས་བོད་མིའི་ཁྱད་ཆོས་ལྡན་པའི་ཤེས་ཡོན་ཅན་ཞིག་ཡོང་གི་རེད། འདི་ཁྱེད་རང་ཚོ་ཚང་མའི་སེམས་ལ་འཇོག་དགོས། དེ་ལྟར་ཤེས་ཡོན་གཉིས་ལྡན་ཞིག་བྱུང་ན། སྤྱི་སྒེར་གང་ནས་བཤད་ཀྱང་རང་ཉིད་སྐྱིད་ལ། གཞན་བདེ་བ་བཅས་མི་ཚེ་དོན་དང་ལྡན་པ་ཞིག་ཡོང་རྒྱུ་ཡིན།

ང༽ བྱམས་བརྩེས་ཕོངས་པའི་དཀའ་ངལ་དང་། སྐྱིད་མེད་སྡུག་ཟད།

དེང་དུས་ཀྱི་ཤེས་ཡོན་གཅིག་པུར་ཞེན་ན། ནུབ་ཕྱོགས་རྒྱལ་ཁབ་དང༌། ལྷག་པར་ཨ་མི་རི་ཀ་ལྟ་བུར་ཆ་བཞག་ན་སྤྱིར་བཏང་མིའི་བསམ་བློ་གཏོང་སྟངས་ང་ཟེར་བ་འདི་གཙོ་བོར་འཛིན་པ་ཞིག་ཡོད། དེའི་རྐྱེན་གྱིས་སྤྱི་ཚོགས་ནང་འགྲན་བསྡུར་ཆེན་པོ་ཞིག་ཡོད་ཅིང༌། མ་གཞི་ཕན་ཚུན་གཅིག་གིས་གཅིག་ལ་རོགས་རམ་བྱེད་ཀྱི་ཡོད་རུང་དེ་ནི་སྤྱིར་བཏང་ཙམ་ལས། བྱམས་བརྩེའི་བློས་ཟིན་པའི་ཤུགས་ཆེན་པོ་ཞིག་མེད་པ་ལྟ་བུ་འདུག དེའི་རྐྱེན་གྱིས་འཚར་ལོངས་བྱེད་མཁན་གྱི་མི་རྣམས་ཀྱི་བསམ་བློའི་ནང་རང་ཉིད་སྤྱི་ཚོགས་ཁྲོད་གྲོགས་མེད་ཁེར་རྐྱང་ལྟ་བུའི་འདུ་ཤེས་ཤིག་སླེབས་ནས་རང་གིས་ཀྱང་ང་ཁོ་ནའི་བསམ་བློ་བཏང༌། ཕ་རོལ་མི་གཞན་གྱིས་ཀྱང་ང་ཁོ་ནའི་བསམ་བློ་བཏང༌། འདི་འདྲའི་ཁེར་རྐྱང་གི་བསམ་བློས་རྐྱེན་པས་རྒྱལ་ཁབ་ཡར་རྒྱས་ཆེན་པོ་ཕྱིན་པའི་སྤྱི་ཚོགས་ནང་དཀའ་ངལ་མང་པོ་ཞིག་འཕྲད་ཀྱི་ཡོད། དཀའ་ངལ་གྱི་རྐྱེན་རྩ་གཅིག་ནི་བྱམས་སྙིང་རྗེས་ཕོངས་པ་འདིར་ཐུག་པ་ཧ་ཅང་གསལ་པོ་ཡིན།

བར་སྐབས་ང་རང་ཕྱི་རྒྱལ་གྱི་མཁས་པ་དེ་འདྲ་དང་སྤྱི་ཚོགས་ཀྱི་དཀའ་ངལ་སྐོར་གོ་བསྡུར་བྱས་པ་དེ་དག་གི་སྐབས་སུ་ཆོས་ཕྱོགས་ཀྱི་སྐད་ཆ་མ་བཤད་པར་སྤྱི་ཚོགས་ཀྱི་དཀའ་ངལ་ཁོ་ནའི་ཐོག་གོ་བསྡུར་བྱེད་པའི་སྐབས་ཁོང་ཚོ་ཚང་མ་གཅིག་གྱུར་གྱི་ངོས་འཛིན་ལ་སྤྱི་ཚོགས་ནང་བྱམས་བརྩེའི་ཚོར་བ་ཉུང་དྲགས་པ་རེད་ཅེས་བརྗོད་ཀྱི་འདུག དེ་ཡང་ཕྲུ་གུ་ཆུང་ཆུང་སྐབས་བྱམས་བརྩེའི་ཚོར་བ་ཉུང་དྲགས་པའི་རྐྱེན་གྱིས་ཁོང་ཚོ་ལོ་ན་སོན་སྐབས་མི་གདུག་རྩུབ་ཅན། བརྩེ་བའི་བསམ་བློ་མེད་པ་དེ་འདྲ་ཆགས། དེས་རྐྱེན་པས་སློབ་གྲྭའི་ནང་ཕན་ཚུན་གསོད་རེས་གཏོང་བའི་གནས་ཚུལ་ཡོང་གི་ཡོད། དཔེར་ན། ལོ་ཁ་ཤས་གོང་ཕྲུ་གུ་ལོ་ ༩ ནས་ ༡༠ ལ་སླེབས་པ་དེ་འདྲ་ནས་གསོད་རེས་བྱས་པའི་གནས་ཚུལ་བྱུང་ཡོད།

ཨ་རིའི་སྤྱི་ཚོགས་ལ་ཆ་བཞག་ན་མཐོ་སློབ་ཐོན་ཙམ་གྱི་ན་གཞོན་དེ་དག་གི་གནས་ཚུལ་འདི་དཀའ་ངལ་ཆེན་པོ་ཞིག་ཆགས་ཡོད། དཀའ་ངལ་དེའི་རྩ་བ་སྤྱི་ཚོགས་དང༌། ཁྱིམ་ཚང་ནང་བྱམས་བརྩེའི་འཚོ་བས་ཕོངས་ཏེ་ན་གཞོན་ཚོར་བྱམས་བརྩེའི་ཚོར་སྣང་གི་སློབ་གསོ་ཡག་པོ་རྒྱག་མ་ཐུབ་པ་འདིར་ཐུག་ཡོད། བྱམས་བརྩེའི་ཚོར་སྣང་མེད་པའི་ཁོར་ཡུག་ནང་འཚར་ལོངས་བྱུང་བའི་ན་གཞོན་དེ་ཚོས་སྐྱིད་མེད་སྡུག་ཟད་ཀྱི་བསམ་བློ་བཏང་སྟེ་སྤྱི་ཚོགས་ལ་དཀའ་ངལ་འཕྲད་ཀྱི་ཡོད་པ་རེད་ཅེས་གནས་ཚུལ་འདི་སྐོར་ཉམས་ཞིབ་དང་དོ་སྣང་བྱེད་མཁན་མང་པོས་བརྗོད་ཀྱི་འདུག

ང་ཚོའི་བོད་པའི་སྤྱི་ཚོགས་ངོས་ནས་ཀྱང་གལ་ཏེ་དེང་དུས་ཀྱི་དངོས་པོ་ཡར་རྒྱས་དང་འབྲེལ་བའི་ཤེས་ཡོན་གཅིག་པུའི་ཐོག་ཤུགས་བརྒྱབ་ནས་ནང་བསམ་བློ་ཡར་རྒྱས་དང་འབྲེལ་བའི་རང་མི་རིགས་ཀྱི་ཤེས་ཡོན་ཐོག་སྣང་ཆུང་ལྷོད་གཡེང་གིས་འཐུས་ཤོར་བཏང་ན། ད་ལྟ་ནུབ་ཕྱོགས་ཀྱི་རྒྱལ་ཁབ་ཁག་ནང་འཕྲད་པའི་དཀའ་ངལ་དེ་དག་ང་རང་ཚོར་ཡང་འཕྲད་རྒྱུར་ངེས་པ་ཡིན།

ཅ༽ འཇམ་པོའི་སློབ་གསོ་དང་། བཙན་པོའི་སྐུལ་འདེད།

ལྟོས་དང༌། རྒྱ་ནག་ལ་ཆ་བཞག་ན་གནའ་སྔ་མོ་ཁུང་ཕུ་ཙེ་ནས་དར་བའི་ལྟ་བ་དེ་དག་མེད་པ་ཆགས་པ་དང༌། གནའ་རབས་ནས་རྒྱུན་ཆགས་པའི་ཁྱིམ་ཚང་ནང་ཕྲུ་གུས་ཕ་མར་གུས་བརྩི་བྱེད་པའི་ཡ་རབས་ཀྱི་སྲོལ་ལུགས་སོགས་ལ་འགྱུར་བ་ཕྱིན་ཏེ་གསར་དར་མར་ཁེ་སི་དང༌། ལེ་ཉིན་རིང་ལུགས་ལ་ཡིད་ཆེས་བྱེད་དགོས་པ་ཆགས་ཤིང་། དེའི་ཐད་འཇམ་པོའི་སློབ་གསོ་དང༌། བཙན་པོའི་སྐུལ་འདེད་སོགས་ཐབས་ཤེས་གང་ཡོང་ཅི་ཡོང་བྱས་ཡོད། འོན་ཀྱང་ད་ཆ་ཡིད་ཆེས་བྱེད་སའི་མར་ཁེ་སིའི་ལེ་ཉིན་རིང་ལུགས་དང༌། དེས་བཤད་པའི་གུང་བྲན་རིང་ལུགས་ཁུངས་མ་འཁྱོལ་བར་ཕམ་ཉེས་ཕྱིན་ཡོད། གནའ་རབས་ནས་ཡོད་པའི་ཁུང་ཕུ་ཙིའི་ལྟ་བ་དང༌། གོམས་སྲོལ་གཤིས་ལུགས་རྣམས་ཆེད་དུ་གཉེར་ནས་གཏོར་བཤིག་བཏང་སྟེ་མེད་པ་བཟོས་ཡོད། དེ་ལྟར་བྱས་པའི་འབྲས་བུར་དེང་སང་རྒྱ་ནག་ནང་མཐོ་རིམ་འགོ་ཁྲིད་ནས་གཤམ་འོག་ལས་ཀ་ཙག་ཙིག་བྱེད་མཁན་བར་ལྐོག་ཟ་རུལ་སུངས་སུ་གྱུར་ཡོད། དེ་དག་ལ་སྒྲིག་ཁྲིམས་ཀྱི་འདུ་ཤེས་དང་ཡ་རབས་ཀྱི་བསམ་བློ་རྩ་བ་ནས་མེད་པ་རེད།

ཕར་ཕྱོགས་དེར་ཐའེ་ཝན་གོ་མིང་ཏང་དང༌། ཧོང་ཀོང་གཉིས་ལ་ཆ་བཞག་ན་ཁོང་ཚོ་རྒྱ་མི་གཅིག་པ་དང༌། སྐད་ཡིག་དང་རིག་གཞུང་གཅིག་པ་ཡིན་ན་ཡང༌། ཆོས་ལུགས་ལ་དད་མོས་ཀྱི་བསམ་བློ་ཡོད་པ་དང༌། གནའ་རབས་ནས་ཡོད་པའི་ཁུང་ཕུ་ཙིའི་ལྟ་བ་དང་སྤྱོད་པ་དེ་དག་གནས་པའི་དབང་གིས་ལྟོས་ས་ལྟོས་འཇོག་ནས་བཤད་ན་རང་དབང་དང་མང་གཙོ་ཡོད་པ་དང༌། ལྐོག་ཟ་རུལ་སུངས་བྱེད་མཁན་ཕྲན་བུ་ཉུང་བ་ཡོད། དེ་ནི་བསམ་བློའི་ནང་སྒྲིག་ཁྲིམས་དང་ཡ་རབས་ཀྱི་འདུ་ཤེས་ཕྲན་བུ་ཡོད་པས་ཡིན། ང་རང་ཚོས་རྒྱ་ནག་དང་ནུབ་ཕྱོགས་རྒྱལ་ཁབ་ལ་འཕྲད་པའི་དཀའ་ངལ་ཁག་ལ་བལྟ་བསྡུར་གྱིས་བསམ་བློ་ཡག་པོ་ཞིག་བཏང་ན། ང་རང་ཚོ་བོད་པར་ཕ་མེས་དུས་ནས་ཡོད་པའི་སངས་རྒྱས་ཀྱི་ཆོས་དང་འབྲེལ་བའི་རིག་གཞུང་འདི་ཧ་ཅང་ཕྱུག་པོ་དང༌། སྤྱི་ཚོགས་ལ་ཕན་ཐོགས་ཡོད་པའི་རིག་གཞུང་རྩ་ཆེ་ཞིག་ཡིན་པ་གསལ་པོ་ཡོད། འདིས་ང་རང་ཚོ་བོད་པ་སྨོས་ཅི། འཛམ་གླིང་གི་མི་སྤྱི་ལ་ཡང་མིག་དཔེ་འོས་པའི་ཞབས་འདེགས་གང་ལ་གང་འཚམ་བསྒྲུབ་ཐུབ་རྒྱུའི་ནུས་པ་ཡོད།

ཆ༽ བྱམས་བརྩེའི་ཚོར་བ་དང་། གནའ་དེང་གི་ཤེས་ཡོན།

རང་གིས་རང་ལ་བརྗོད་ན་འདྲ་ཆགས་པོ་མི་འདུག་ཀྱང༌། དཔེར་ན། འཛམ་གླིང་ཐོག་ང་ལ་དགའ་པོ་བྱེད་མཁན་གྱི་ངོ་ཤེས་གྲོགས་པོ་མང་པོ་ཡོད། འདི་ནི་ངའི་གཟུགས་དབྱིབས་མི་འདྲ་བ་ཞིག་ཡོད་ནས་བྱུང་བ་མིན་པར་ངོས་ལ་ཏཱ་ལའི་བླ་མའི་མིང་ཞིག་ཡོད་པ་དང༌། ངོས་ནས་སངས་རྒྱས་ཀྱི་ཆོས་ནས་གསུངས་པའི་སེམས་ཅན་ཐམས་ཅད་བདེ་བ་འདོད་པ་དང༌། སྡུག་བསྔལ་མི་འདོད་པ་གཅིག་གྱུར་ཡིན་པའི་ལྟ་ཚུལ་གྱི་ཐོག་ནས་ཀུན་ལ་བྱམས་བརྩེ་དང་གྲོགས་པོའི་འདུ་ཤེས་བཟུང་བར་བརྟེན་མི་ཚོས་དགའ་པོ་བྱེད་ཀྱི་འདུག འདིའི་རྩ་བ་སངས་རྒྱས་ཀྱི་ཆོས་ལ་ཐུག་ཡོད་ལ། ང་ཚོ་བོད་མི་རིགས་ཀྱི་དམིགས་བསལ་ཁྱད་ཆོས་ཀྱང་ཡིན།

སྤྱིར་བཏང་ཕྱི་མི་བོད་པའི་སྤྱི་ཚོགས་ནང་ཡོང་སྟེ་འདྲིས་གཤིབ་བྱེད་མྱོང་མཁན་མང་པོས་བོད་པའི་མི་གཤིས་དེ་གཞན་དང་མི་འདྲ་བའི་མི་སྣང་བ་སྐྱིད་པོ། བག་ཕེབས་པོ། འགྲོགས་བདེ་བ་བཅས་དམིགས་བསལ་ཅན་ཞིག་འདུག་ཅེས་བརྗོད་ཀྱི་འདུག བོད་པའི་སྤྱི་ཚོགས་ནང་འཁྲུག་པ་རྒྱག་མཁན་དང༌། གང་བྱུང་མ་བྱུང་བྱེད་མཁན་མེད་པ་མིན་ན་ཡང༌། སྤྱི་ཡོངས་ནས་བཤད་ན་ང་རང་ཚོའི་སྤྱི་ཚོགས་ནང་བྱམས་བརྩེའི་ཚོར་བ་ཤུགས་ཆེ་བ་ཡོད། དེ་ནི་ང་རང་ཚོ་གནས་ཡུལ་ས་བབས་མཐོ་བ་དང༌། ཁ་ཟས་རྩམ་པར་ལོངས་སྤྱད་པ་བཅས་ལས་བྱུང་བ་མ་ཡིན་པར། སངས་རྒྱས་ཀྱི་ཆོས་ཀྱི་བསླབ་བྱའི་དྲིན་ལས་བྱུང་བ་ཡིན། དེ་སྔོན་ནོ་སྦེལ་ཞི་བདེའི་གཟེངས་རྟགས་ང་ལ་སྤྲོད་རྒྱུ་གཏན་འཁེལ་བའི་སྐབས་སུ་གསར་འགོད་པ་མང་པོས་ང་ལ་སྐད་ཆ་དྲིས་བྱུང༌། ངས་ཁོང་ཚོར་ང་ལ་ཞི་བདེའི་གཟེངས་རྟགས་ཐོབ་པའི་དམིགས་བསལ་ཁྱད་ཆོས་གཞན་མེད། ང་རང་བཅོམ་ལྡན་འདས་དང༌། དཔལ་མགོན་ཀླུ་སྒྲུབ། རྒྱས་སྲས་ཞི་བ་ལྷ་ལ་སོགས་པའི་རྗེས་སུ་འཇུག་མཁན་ཞིག་ཡིན་པའི་རྒྱུ་རྐྱེན་བཙལ་ན་སྟོན་པ་བཅོམ་ལྡན་འདས་ལ་སོགས་པ་དེ་དག་ལ་ཐུག་ཡོད་ཅེས་བརྗོད་པ་ཡིན། གང་ལྟར་སངས་རྒྱས་ཀྱི་ཆོས་དང་འབྲེལ་བའི་བོད་ཀྱི་ཡ་རབས་སྤྱོད་བཟང་གི་གོམས་སྲོལ་བཟང་པོ་འདི་འཛམ་གླིང་ལ་དགོས་མཁོ་ཡོད་པ་ཞིག་ཆགས་ཡོད། དེ་ལུགས་ཁྱེད་རང་ཚོས་གནའ་དེང་གི་ཤེས་ཡོན་ཡ་མ་བྲལ་བ་སློབ་སྦྱོང་བྱ་རྒྱུར་ཤུགས་སྣོན་རྒྱག་དགོས།

ཇ༽ ནང་ཆོས་ལ་སློབ་སྦྱོང་དང་། ཤེས་ནས་ཐོབ་པའི་དད་པ།

ཆོས་བྱེད་དང་མི་བྱེད་སོ་སོའི་འདོད་པ་རེད། གལ་ཏེ་ཆོས་བྱས་ན། སངས་རྒྱས་ཀྱི་ཆོས་ཀྱི་གནས་ལུགས་ཤེས་པ་བྱེད་དགོས། དེ་ལྟར་བྱུང་ན་ཤེས་ནས་དད་པ་ཐོབ་པ་ཡིན་པས། དད་པ་དེ་སྤུས་དག་པོ་ཡོང་རྒྱུ་རེད། དེ་ལྟར་མིན་པར་ཕ་མེས་ཀྱི་གོམས་གཤིས་འཇགས་པ་ལྟ་བུས་སངས་རྒྱས་དང་ཆོས་དང་དགེ་འདུན་བཅས་ལ་སྐྱབས་སུ་མཆི་ཞེས་བརྗོད་ན། དེ་ནི་ཚིག་ཙམ་གྱི་སྐྱབས་འགྲོ་ཡིན་པས་དད་པ་བརྟན་པོ་མེད་ལ། དེ་ཙམ་གྱི་ནུས་པ་ཡང་མེད། སྤྱིར་བཏང་ཆོས་ལུགས་ཚང་མའི་ནང་དད་པ་གལ་ཆེན་པོ་ཡིན་པ་བཤད་ཡོད་ཀྱང༌། སངས་རྒྱས་ཀྱི་ཆོས་ནང་རྒྱུ་མཚན་མཐོང་ནས་དད་པ་ཐོབ་པ་ཞིག་དགོས་ཞེས་བཤད་པ་དེ་ནི་ནང་པའི་ཆོས་ཀྱི་ཁྱད་ཆོས་ཡིན། སངས་རྒྱས་བཅོམ་ལྡན་འདས་ཀྱིས།

དགེ་སློང་དག་གམ་མཁས་རྣམས་ཀྱིས། །

བསྲེགས་བཅད་བརྡར་བའི་གསེར་བཞིན་དུ། །

ལེགས་པར་བརྟགས་ལ་ང་ཡི་བཀའ། །

བླང་བར་བྱ་ཡི་གུས་ཕྱིར་མིན། །

ཞེས་གསུངས་པའི་ཚིགས་བཅད་འདི་ནི་སངས་རྒྱས་བཅོམ་ལྡན་འདས་རང་ཉིད་ཀྱི་རྗེས་འབྲང་དགེ་སློང་དང་མཁས་པ་རྣམས་ལ་སངས་རྒྱས་ཀྱི་བཀའ་རེད་ཅེས་དད་པ་ཁོ་ནའི་དབང་དུ་མ་སོང་བར་ངེས་པར་རྒྱུ་མཚན་གྱི་ཐོག་ནས་བརྟག་དཔྱད་བྱེད་དགོས་ཞེས་གསུངས་པ་ཞིག་ཡིན་པས་འདི་གནད་འགག་ཤིན་ཏུ་ཆེན་པོ་ཡིན།

སངས་རྒྱས་ཀྱིས་རང་ཉིད་ཀྱི་རྗེས་འབྲང་རྣམས་ལ་སངས་རྒྱས་ཀྱི་བཀའ་ལ་བརྟག་དཔྱད་བྱེད་དགོས་པ་དང༌། བྱེད་ཆོག་པའི་ཐོབ་ཐང་གནང་ཡོད། སངས་རྒྱས་ཀྱི་བཀའ་ལ་བརྟག་དཔྱད་བྱེད་སྐབས་གལ་ཏེ་གསུང་འགའ་ཞིག་དངོས་ཡོད་གནས་ཚུལ་དང་འཚམ་གྱི་མི་འདུག་ན། དེ་ནི་སྒྲ་ཇི་བཞིན་པ་མིན་པས་དགོངས་པ་གཞན་དུ་བཀྲལ་དགོས་པ་ཡིན། འདི་སྐོར་རྒྱ་གར་འཕགས་པའི་ཡུལ་དུ་མགོན་པོ་ཀླུ་སྒྲུབ་ཡབ་སྲས་དང༌། ཐོགས་མེད་ཡབ་སྲས་ནས་བཟུང་འགྲོ་སྟངས་གསལ་པོ་ཞིག་བཟོས་གནང་ཡོད། དེར་བརྟེན་ང་ཚོའི་ཆོས་ལ་དད་པ་བྱེད་སྟངས་འདི་གཞན་དང་མི་འདྲ་བར་ཐོག་མར་བརྟག་དཔྱད་དང་ཞིབ་འཇུག་བྱས། དེ་ནས་རྒྱུ་མཚན་མཐོང་སྟེ་དད་པ་ཐོབ་པ་ཞིག་དགོས་ཀྱི་ཡོད། དེ་ལུགས་སངས་རྒྱས་དང༌། ཆོས། དགེ་འདུན་བཅས་སྐྱབས་གནས་དཀོན་མཆོག་གསུམ་འདི་བསླུ་བ་མེད་པའི་སྐྱབས་གནས་ཡིན་པ་དང༌། དེ་དག་རང་རང་ལ་ཡོན་ཏན་དང་ཁྱད་ཆོས་གང་ཡོད་པ་སློབ་སྦྱོང་ཡག་པོ་བྱས་ནས་ཤེས་པ་བྱེད་དགོས།

མདོ་དོན་སྙིང་པོ་ཁྱེད་ཚོས་ཤེས་ཡོན་སློབ་སྦྱོང་ལ་ཤུགས་སྣོན་བརྒྱབ་ནས་སོ་སོའི་ཐུན་མོང་མ་ཡིན་པའི་རིག་གཞུང་བཟང་པོའི་ཤེས་ཡོན་དང་ཁ་མ་བྲལ་བའི་ཐོག་དེང་དུས་ཀྱི་ཤེས་ཡོན་ཡང་ཡོད་པའི་མི་ལྷག་བསམ་ཤེས་འཇོན་གཉིས་ལྡན་ཞིག་ཡོང་བ་བྱེད་དགོས་ཞེས་ངོས་ནས་རེ་སྐུལ་བྱེད་ཀྱི་ཡོད། དེ་ལྟར་གཟབ་གཟབ་མ་བྱས་ན་བཙན་བྱོལ་གྱི་གནས་སྟངས་འོག་འཚར་ལོངས་བྱེད་མཁན་ཚོ་རིམ་པས་ཕྱེད་ཀ་བོད་མི་དང༌། ཕྱེད་ཀ་རྒྱ་གར་བའམ། ཡང་ན་ནུབ་ཕྱོགས་པའི་མི་ལྟ་བུ་ཆགས་ན་ཡག་པོ་མེད། དེང་སང་བོད་ནང་རྒྱ་མིས་བོད་མི་ན་གཞོན་རྒྱ་མིན་བོད་མིན་དེ་འདྲ་བཟོས་པའི་གནས་ཚུལ་ཡོད། དེ་རིགས་ཉེན་ཁ་ཆེན་པོ་ཡིན།

ཉ༽ སྦས་བསྐུངས་ཀྱི་གནས་ཚུལ་དང་། བདེན་དོན་གྱི་ནུས་ཤུགས།

ད་བར་སློབ་གྲྭ་འདིར་སློབ་སྦྱོང་བྱས་ནས་གང་འཚམ་ཞིག་རང་ཡུལ་བོད་ལ་ཕྱིར་ལོག་བྱས་ཡོད། དེ་ནི་ཧ་ཅང་ཡག་པོ་རེད། ད་ལྟ་གོང་དུ་འགོ་འཛིན་གྱིས་བཤད་པ་ལྟར་བོད་ཅེས་མཛུབ་མོ་འཛུགས་སའི་གཙོ་གཟུགས་བོད་ནང་ཡོད་པའི་རྒྱ་ཆེའི་མི་མང་ཡིན། ང་ཚོ་ནི་བཙན་བྱོལ་བ་སྦར་མོ་གང་ལས་མེད། དེར་བརྟེན་མ་འོངས་པའི་བོད་འདི་གང་འདྲ་ཞིག་ཡོང་མིན་གཞིས་ལུས་རྒྱ་ཆེའི་མི་མང་ལ་རག་ལུས་ཡོད། ད་ཕན་འདིར་སློབ་སྦྱོང་གང་འཚམ་བྱས་ནས་རང་ཡུལ་བོད་ལ་ཕྱིར་ལོག་སྟེ་ཤེས་ཡོན་ཐོག་ཞབས་འདེགས་དང༌། རང་གི་མི་ཚེའི་འཚོ་ཐབས་གསར་པའི་ནང་ཞུགས་པ་དེ་ནི་ཧ་ཅང་ཡག་པོ་ཡིན་པས་རྗེས་སུ་ཡི་རངས་ཡོད།

རྒྱ་མི་དོགས་པ་ཚ་པོ་ཡིན་སྟབས་ཕྱིར་ལོག་བྱེད་མཁན་ཚོར་དོགས་པ་བྱས་ཏེ་ལས་ཀ་མི་སྤྲོད་པ་སོགས་སུན་གཙེར་ཆེན་པོ་བྱེད་པ་དེ་ནི་ཧ་ཅང་ཐབས་སྐྱོ་པོ་རེད། ཡར་རྒྱས་རྒྱ་མིར་དགོས་པ་ཇི་བཞིན་ང་ཚོ་བོད་པར་ཡང་དགོས་པ་ཡིན། རྒྱུ་མཚན་ནི་རྒྱ་མི་རྣམས་སྡུག་བསྔལ་མི་འདོད་ཅིང་བདེ་བ་འདོད་པ་ལྟར། ང་ཚོ་བོད་པ་ཡང་དེ་དང་གཅིག་མཚུངས་ཡིན་པས། ང་རང་ཚོར་ཐོབ་ཐང་འདྲ་མཉམ་དགོས་པ་ཡིན། ལོ་རྒྱུས་ཐོག་ནས་བཤད་ན་རྒྱ་མིར་རྒྱ་ཡིག་ཡོད་པ་དང༌། བོད་པར་བོད་ཡིག་ཡོད། བོད་ཡིག་འདི་རྒྱ་ཡིག་ལས་ཚད་མཐོ་བ་ལས་དམའ་བ་མེད། ང་ཚོ་བོད་པ་རིག་གཞུང་ཡོད་པའི་མི་རིགས་ཤིག་དང༌། འཛམ་གླིང་ཐོག་མཐོང་དང་ཆ་འཇོག་ཡོད་པའི་མི་རིགས་ཤིག་ཡིན། དེར་བརྟེན་ང་ཚོ་བོད་མི་རིགས་ཀྱི་བདེ་སྡུག་ལས་དབང་རྒྱ་མིས་གང་བྱས་དེའི་ཐོག་འགྲོ་མི་ཐུབ་ལ། འགྲོ་དགོས་དོན་ཡང་མེད། ང་ཚོར་ང་རང་ཚོའི་ཐོབ་ཐང་ཞིག་ཡོད་པ་འདི་ད་བར་ང་ཚོས་རྩོད་ཀྱི་ཡོད་ལ་ད་དུང་མུ་མཐུད་རྩོད་རྒྱུ་ཡིན། དེ་ཡང་འོས་ཤིང་འཚམ་པ་ཞིག་དང༌། གཉིས་ཕན་གྱི་གནས་ཚུལ་ཞིག་བྱུང་ན་ང་ཚོས་བསམ་བློ་གཏོང་ཆོག་རྒྱུ་དང༌། དེ་ལྟར་མ་བྱུང་ན་ང་རང་ཚོའི་འཐབ་རྩོད་འདི་རང་རྒྱལ་གཞན་ཕམ་གྱི་གནས་ཚུལ་མིན་པར་རང་གི་ཐོབ་ཐང་རྩོད་པའི་བདེན་དོན་གྱི་འཐབ་རྩོད་ཅིག་ཡིན། བདེན་དོན་ལ་འཕྲལ་སྒང་དཔུང་སྟོབས་ཀྱི་ནུས་པ་ལྟ་བུ་མེད་ཀྱང༌། ཡུན་བསྲིང་སྐབས་འདི་ལ་ནུས་པ་ཆེན་པོ་ཞིག་ཡོད་པར་བརྟེན་ང་རང་ཚོས་ག་དུས་ཡིན་ཀྱང་རྫུན་དང་ཧམ་པ་ཤོད་དགོས་དོན་མེད། ཕ་རོལ་ཕྱོགས་ལ་དཔུང་སྟོབས་ཆེན་པོ་ཡོད་ཀྱང༌། བདེན་པ་མེད་པར་བརྟེན་ག་དུས་ཡིན་ཀྱང་ཧམ་རྫུན་ཤོད་པ་དང་འཁྱོག་བཤད་བྱེད་དགོས་ཀྱི་ཡོད། དེ་ལྟར་བྱས་ནས་ཁུངས་འཁྱོལ་ཐབས་མེད། དངོས་ཡོད་གནས་ཚུལ་གསལ་པོ་བརྗོད་ནས་མི་རྣམས་བལྟ་བསྡུར་བྱེད་དུ་བཅུག་ན་ཡག་པོ་ཡོད། དཔེར་ན། བོད་ཀྱི་ནང་པ་སངས་རྒྱས་པའི་ཆོས་འདི་མུ་སྟེགས་པའི་གྲུབ་མཐའ་དང་ལྟ་བསྡུར་བྱས་ནས་ནང་པའི་ཆོས་ཀྱི་ཁྱད་ཆོས་མངོན་ཐུབ་པ་བྱུང་ཡོད།

མར་ཁེ་སིའི་རིང་ལུགས་དང་འབྲེལ་བའི་སྤྱི་ཚོགས་རིང་ལུགས་ཟེར་བ་དེ་སྤོབས་པ་བྱེད་ཆོག་པ་ཞིག་ཡོད་ན་ཁ་ཤས་སྦས། ཁ་ཤས་བསྟན་པ་ལྟ་བུ་མ་ཡིན་པར་ཚང་མ་བསྟན་ན་མི་མང་ལྐུག་པ་མིན་པས་ལེགས་ཉེས་རྣམ་དབྱེ་འབྱེད་ངེས་རེད། ང་ཚོའི་ངོས་ནས་དྲང་པོ་དྲང་བཞག་གིས་ལེགས་ཉེས་གང་ཡོད་ཀྱང་གསལ་པོ་བསྟན་པ་ལས་སྦས་བསྐུངས་བྱེད་ཀྱི་མེད། ང་ཚོས་སངས་རྒྱས་ཀྱི་ཆོས་བྱས་ན་ནམ་མཁར་འཕུར་ཐུབ་པ་དང༌། ས་ལ་འཛུལ་ཐུབ་པ་ཡོང་གི་རེད་བརྗོད་ཀྱི་མེད། སངས་རྒྱས་ཀྱི་ཆོས་བྱས་ན་སེམས་པ་མ་དུལ་བ་འདི་དུལ་བའི་ཐོག་ནས་མི་སེམས་ཞི་བདེ་བག་ཕེབས་ཡོད་པ་དང༌། བདེ་སྐྱིད་ཀྱི་ཚོར་སྣང་ལྡན་པ་ཞིག་ཡོང་གི་རེད་ཅེས་བརྗོད་ཀྱི་ཡོད། སངས་རྒྱས་ཀྱི་ཆོས་ཤེས་ལ་མ་ཤེས་ཁ་ཤས་ཀྱིས་མི་གཞན་གྱི་ང་ལ་སྐྱབས་འཇུག་ཞུས་ན་ནད་ན་ཚ་དེ་རིང་སང་ཉིན་དྲག་པ་བཟོས་ཆོག་ཅེས་པ་ལྟ་བུའི་འུད་ཤོབ་ཤོད་མཁན་ཡོང་གི་ཡོད་འདུག ཟོབ་རྫུ་བྱས་ན་ཁུངས་འཁྱོལ་ཐབས་མེད། དེ་གོང་ང་རང་ཐའེ་ཝན་དུ་བསྐྱོད་སྐབས་དེ་གར་དགེ་འདུན་གང་འཚམ་འདུག་པ་ཁོང་རྣམས་ལའང་ངོས་ནས་ཟོབ་རྫུ་མ་བྱེད་རོགས་ཞེས་བཤད་པ་ཡིན། འདི་ཁུལ་ལ་ཡང་རྒྱུན་པར་དེ་ལྟར་ཤོད་ཀྱི་ཡོད། གང་ལྟར་ང་ཚོས་ཆོས་སྲིད་གང་ཐད་ནས་དྲང་པོ་བྱེད་ཀྱི་ཡོད་པས། ང་ཚོ་བློ་ཞུམ་དགོས་དོན་རྩ་བ་ནས་མེད།

ཏ༽ ཡ་རབས་ཀྱི་གོམས་སྲོལ་དང་། རྒྱུ་འབྲས་དཔང་འཕེར།

བོད་སྤྱི་པའི་དོན་དག་ལ་ཆ་བཞག་ན་ཚང་མ་སེམས་ཤུགས་ཡག་པོ་ཡོད་མུས་བཞིན་ཧུར་ཐག་བྱེད་དགོས། ལྷག་པར་བོད་ཀྱི་རིག་གཞུང་དང༌། ཡ་རབས་བཟང་པོའི་གོམས་སྲོལ་རྣམས་ནི་ང་རང་ཚོ་བོད་མི་རིགས་ཀྱི་ཁྱད་ནོར་ཡིན་པས་དེ་དག་སྤྱི་ཚོགས་ནང་རིམ་པས་ཉམས་བརླག་སོང་ན་ཧ་ཅང་ཕངས་པོ་ཡིན། དེ་ལུགས་རྒན་རབས་ཚོས་གཙོ་འགན་འཁུར་ཏེ་ཁྱིམ་ཚང་སོ་སོ་དང༌། སྤྱི་ཚོགས་ཁྱོན་ཡོངས་ནས་ཡ་རབས་ཀྱི་གོམས་སྲོལ་འདི་རང་གི་སྲོག་ལྟར་གཅེས་འཛིན་བདག་སྐྱོང་བྱ་རྒྱུ་གལ་ཆེན་པོ་ཡིན། འཕྲལ་སྒང་ལྟོ་གོས་ཀྱི་དོན་ལ་བལ་གོས་ཀྱིས་མཚོན་པས་ཚོང་འཁོས་ལས་རིགས་འདྲ་མིན་བྱེད་སྐབས་ཡ་རབས་བཟང་པོའི་གོམས་སྲོལ་དང་མ་འགལ་བ་བྱེད་དགོས་ལ། མ་རབས་ཀྱི་བྱ་སྤྱོད་ལ་བརྟེན་ནས་ཕྱུག་པོ་ཆགས་པར་མིག་དཔེ་བལྟ་རྒྱུ་མེད། མ་རབས་དང་མགོ་བདེ་དྲན་འཕྲུལ་བྱས་ནས་བྱུང་བའི་དངུལ་དེ་དག་བེད་སྤྱོད་བྱེད་སྐབས་སྐྱིད་པོ་མེད་ལ། ཐ་མ་རང་ཉིད་འཆི་རྒྱུ་ཡིན་ཅིང་། སྐབས་དེར་འགྱོད་པ་སྐྱེས་ཀྱང་ཕྱིས་དྲགས་པ་ཡིན། མ་ཤི་གསོན་པའི་རིང་ལ་རྒྱུ་འབྲས་དཔང་འཕེར་གྱི་ལས་ཀ་བྱས་ན་འཆི་ཁར་འགྱོད་པ་མེད་པ་ཞིག་ཡོང་རྒྱུ་ཡིན། མི་ཚེ་ཡ་རབས་ཀྱི་ཐོག་ནས་སྐྱེལ་རྒྱུ་ཧ་ཅང་གལ་ཆེན་པོ་ཡིན། བོད་མི་རིགས་ཀྱི་ངོས་ནས་བཤད་ན་ང་ཚོར་འཛམ་གླིང་ཐོག་མཐོང་དང་ཆ་འཇོག་ཡོད་པ་འདི་ཡ་རབས་སྤྱོད་བཟང་ལ་བརྟེན་ནས་བྱུང་བ་ཡིན། ད་དུང་ཡང་ཚང་མས་བོད་མི་རིགས་ཀྱི་ཆེ་མཐོང་མ་བརླག་པའི་ཆེད་དུ་མི་བཟང་པོ་ཡ་རབས་ཤིག་བྱ་རྒྱུ་འདི་ཧ་ཅང་གལ་ཆེན་པོ་རེད། ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༩ ཟླ་ ༡༢ ཚེས་ ༡༥ ཉིན་ཝཱར་ཎ་མཐོ་སློབ་ཁང་གི་དགེ་སློབ་ཡོངས་ལ་བཀའ་སློབ་སྩལ་བ།

ཀ༽ བྱུང་རབས་ལ་ཞིབ་འཇུག་དང་། དངོས་ཡོད་ཀྱི་གྲུབ་དོན།

འདིར་ཡོད་ཟམ་གདོང་རིན་པོ་ཆེ་དང༌། རྒྱ་བོད་དགེ་རྒན། སློབ་ཕྲུག་དང་མི་མང་ཚང་མར་ཞུ་རྒྱུར། དེ་རིང་འཁྱུག་ཙམ་མཇལ་རྒྱུའི་གོ་སྐབས་བྱུང་བར་དགའ་པོ་བྱུང་བས་ཐུགས་རྗེ་ཆེ་ཞུ་རྒྱུ་ཡིན། དཔེ་ཆར་ཞུ་དག་གཏོང་མཁན་དང༌། ཉམས་ཞིབ་བྱེད་མཁན། གསར་རྩོམ་བྱེད་མཁན་ཚང་མ་བྱས་རྗེས་ཆེན་པོ་ཡིན་པས་དམིགས་བསལ་ཐུགས་རྗེ་ཆེ་ཞུ་གི་ཡིན། འཛམ་གླིང་ནང་སྤྱིར་བཏང་རྣམ་དཔྱོད་ཅན་གྱི་ཉམས་ཞིབ་བྱེད་ཀྱི་ཡོད་ལ། ཡང་རང་ཉིད་ཀྱི་སྤྱི་ཚོགས་དང༌། རིག་གཞུང༌། མི་རིགས་བཅས་ཀྱི་ཐོག་ལ་ཡང་ཞིབ་འཇུག་བྱེད་མཁན་མང་པོ་ཡོད། ལྷག་པར་སྔར་དང་མི་འདྲ་བར་དེང་སང་དངོས་ཡོད་གནས་ཚུལ་ལ་ཞིབ་འཇུག་བྱེད་མཁན་མང་པོ་ཡོད། ང་ཚོ་བོད་པའི་ནང་ལ་དེ་སྔ་གང་ཡོད་པ་དེ་རྒྱུད་སྤྲོད་བྱས་ནས་དེའི་འགྲོ་སྟངས་ཀྱི་སྲོལ་རྒྱུན་གཙོ་བོ་བྱེད་པ་ལས། དེ་སྔའི་གནས་ཚུལ་ལ་ཞིབ་འཇུག་བྱ་རྒྱུ་དར་སྲོལ་འདང་གི་མི་འདུག མ་འོངས་པ་ན་ང་ཚོའི་བོད་རང་གི་རིག་གཞུང་དང༌། ལོ་རྒྱུས། གོམས་གཤིས་སོགས་ལ་ཞིབ་འཇུག་བྱས། ཡིད་ཆ་མང་པོ་དང་གོ་བསྡུར། ས་འོག་ནས་ཐོན་པའི་དངོས་རྫས་རིགས་ལ་ཡང་ཞིབ་འཇུག་བྱེད་མཁན་མང་ཙམ་བྱུང་ན་བསམ་གྱི་འདུག

སྐབས་རེ་ནུབ་ཕྱོགས་པའི་ནང་ནས་ང་ཚོའི་ནང་ལ་ཉམས་ཞིབ་བྱེད་མཁན་ཡོང་གི་ཡོད་ན་ཡང༌། བོད་པ་རང་ཉིད་ཀྱི་ངོས་ནས་ཉམས་ཞིབ་བྱེད་མཁན་མི་འདང་བའི་སྐྱོན་ཏན་ཏན་འདུག རིམ་པས་དེའི་རིགས་མང་ཙམ་ཐོན་ཐུབ་ན་བསམ་པའི་རེ་བ་རྒྱག་གི་ཡོད། དངོས་ཡོད་གནས་ཚུལ་ལ་ཞིབ་འཇུག་བྱས་ན་སྐྱོན་དང༌། དགེ་མཚན་གཉིས་ཀ་ཡོང་རྒྱུར་དེ་དག་དངོས་ཡོད་གནས་ཚུལ་གཞིར་བཞག་གི་ཐོག་ནས་ཡིག་ཆ་མང་ཙམ་ཐོན་ཐུབ་ན། དངོས་ཡོད་ཀྱི་བྱུང་བ་རྣམས་མི་རྣམས་ནས་གསལ་པོར་རྟོགས་པ་དང༌། གནས་ཚུལ་གསལ་པོ་ཤེས་རྒྱུར་ཕན་ཐོགས་ཡོད་པ་ཞིག་རེད། དེ་ཡང་དེ་སྔའི་ལོ་རྒྱུས་ཀྱི་ཉམས་མྱོང་ལྟར་ཞེ་ཕུགས་སུ་འདི་སྒྲུབ་བསམས་ནས་མཐའ་སྐོར་རི་སྐོར་བྱས་པ་དེ་ལྟར་མིན་པར། དངོས་ཡོད་གནས་ཚུལ་ཐོག་བཟང་ངན་གང་ཞིག་བྱུང་ཡོད་ཀྱང་བློ་གཟུ་བོར་གནས་པའི་ཐོག་ནས་བཏོན་རྒྱུ་དེ་གལ་ཆེན་པོ་འདུག

བོད་ཀྱི་འདས་པའི་ལོ་རྒྱུས་ལ་གཞིགས་ན། བོད་ལ་ཆོས་དར་ཚར་བའི་རྗེས་སངས་རྒྱས་ཀྱི་ཆོས་པ་ཞིག་གི་ངོས་ནས་ལོ་རྒྱུས་འབྲི་གནང་སྐབས་ཆོས་ཀྱི་བག་ཆགས་ཤུགས་ཆེ་ཡོད་པའི་རྐྱེན་གྱིས་གསུངས་སྟངས་མི་འདྲ་བ་ཞིག་ཆགས་ཀྱི་མེད་དམ་བསམ་པ་འདུག དེ་དངོས་ཡོད་དང་འཚམ་མིན་དང༌། ཡང་སྐབས་རེ་ཐུན་མོང་གྲགས་ཚོད་ཀྱི་བྱུང་བ་དང༌། ཐུན་མོང་མ་ཡིན་པའི་གསང་བ་བསམ་གྱིས་མི་ཁྱབ་པ་འདྲེས་པ་ལྟ་བུས་གསལ་པོ་མ་ཆགས་པར་ཐེ་ཚོམ་ཟ་དགོས་པ་ཡོང་གི་འདུག གསང་བ་བསམ་གྱིས་མི་ཁྱབ་པ་ལོས་ཡོང༌། འཇིག་རྟེན་ཐུན་མོང་གྲགས་ཚོད་ཀྱི་དོན་འགྱུར་བྱས་ན་འདི་ལྟར་རེད་ཅེས་དངོས་ཡོད་གནས་ཚུལ་གྱི་འགྲེལ་བཤད་རྒྱག་རྒྱུ་གལ་ཆེན་པོ་འདུག

ཁ༽ ཞང་ཞུང་གི་སྨར་ཡིག་དང་། བོད་ཀྱི་བྱུང་རབས།

དེ་སྔ་ཞང་ཞུང་གི་ལོ་རྒྱུས་དང༌། བོན་གྱི་ལོ་རྒྱུས། བོད་པ་རང་གི་མི་རིགས་ཤིག་དེ་སྔ་ནས་ཡོད་པ་དངོས་ཡོད་ས་ཆ་རང་གི་ཐོག་ནས་ཁ་གྲག་གི་ཡོད་ལ། བོན་གཞུང་གི་ནང་ནས་འགྲེལ་བཤད་རྒྱག་གི་ཡོད། དེ་ཡང་བོན་རང་གི་ཆོས་དད་ངོས་ནས་བཤད་པ་དེ་ལྟར་ཡོང་སྲིད། སྔ་ལོ་རྒྱ་མིའི་ཚགས་པར་ཞིག་ཏུ། སྟོད་ཁུལ་ནས་བོད་ཡིག་རྡོ་ལ་བརྐོས་པ་ཞིག་ཐོན་པ་དེར་ཞིབ་འཇུག་བྱེད་སྐབས་ལོ་ངོ་སུམ་སྟོང་ཕྱིན་པའི་གནས་ཚུལ་བྲིས་འདུག བོད་ཡིག་རྡོ་ལ་བརྐོས་པ་དེ་ལོ་སུམ་སྟོང་ཕྱིན་ཡོད་ན། ཞང་ཞུང་སྨར་ཡིག་བྱུང་ནས་ལོ་སུམ་སྟོང་ཕྱིན་པ་གསལ་པོ་ཆགས་ཡོད། ད་དུང་དེའི་གོང་ལ་ལོ་བཞི་སྟོང་ལྔ་སྟོང་ཇི་ཙམ་ཕྱིན་ཡོད་དམ། ཞིབ་འཇུག་བྱ་རྒྱུའི་རྒྱུ་ཆ་དེ་དག་གི་ཐོག་ལ་ཞིབ་འཇུག་བྱ་རྒྱུ་གལ་ཆེན་པོ་འདུག དེ་ནི་དཔེ་མཚོན་ཞིག་རེད། བོད་ཀྱི་ཆོས་དང་རིག་གཞུང་གི་མཐོ་སློབ་དམིགས་བསལ་ཅན་འདིར་ད་ལྟ་བར་དུ་ཚང་མས་ཤུགས་བརྒྱབ་ནས་གཞི་རྩ་ཡག་པོ་ཚུགས་ཡོད་ལ། ད་དུང་ཡར་རྒྱས་འགྲོ་དགོས་པ་གལ་ཆེན་པོ་ཡིན་སྟབས། ཚང་མར་ཧུར་ཐག་བྱེད་རོགས་ཟེར་རྒྱུ་ཡིན།

གཉིས་ནས་ག་ལེར་མི་ཐོག་བརྗེས་འགྲོ་གི་ཡོད། ང་ཚོའི་ལས་ཀ་འདི་མི་ཐོག་གཅིག་གཉིས་ཀྱི་གནས་ཚུལ་མིན་པར། མི་རིགས་གཅིག་གི་རིག་གཞུང་དང་འབྲེལ་བའི་བྱ་བ་ཡིན་པས། མི་ཐོག་གོང་མའི་ལས་མཇུག་རྣམས་མི་ཐོག་རྗེས་མས་ཁ་སྔོན་རྒྱག་བཞིན་དུ་གོང་ནས་གོང་འཕེལ་དུ་འགྲོ་ཐུབ་པ་ཞིག་བྱེད་དགོས་པ་ལས། མི་ཐོག་གོང་མས་བྱས་པ་དེའི་ཤུལ་འཛིན་ཐུབ་ཙམ་བྱས་ནས་བསྡད་ན་མི་འགྲིགས། དེས་ན་གཞོན་སྐྱེས་ཚོའི་ཐོག་ལ་ཁུར་འགན་བབས་ཡོང་གི་ཡོད་པས་ཚང་མས་སེམས་ཤུགས་བསྐྱེད་དགོས།

ད་ལྟ་ཕན་ལ་རྒྱ་གར་གྱི་མཁས་དབང་དང༌། གྲོགས་པོ་ཚོས་སློབ་གཉེར་ཁང་འདི་ཡར་རྒྱས་ཡོང་ཐབས་སུ་ཧུར་སྐྱེད་གནང་ནས་བཀའ་དྲིན་ཆེན་པོ་ཡིན། ད་ལྟ་ཧུར་ཐག་གནང་བཞིན་པ་ལྟར་ད་དུང་ཡང་ཧུར་བསྐྱེད་གནང་རོགས་ཞུ་རྒྱུ་ཡིན། ང་ཚོ་བོད་པ་ཚོ་རྒྱ་གར་མཁས་པ་ཚོའི་སློབ་མ་ལྟ་བུ་ཡིན། གནའ་རབས་ཀྱི་རྒྱ་གར་མཁས་པའི་ཟབ་པ་དང་རྒྱ་ཆེ་བའི་བརྒྱུད་འཛིན་བོད་པས་ལོ་བརྒྱ་ཕྲག་ནས་བརྒྱ་ཕྲག་བྱས་པ་རེད། ད་ལྟ་གཉན་འཕྲང་གི་དུས་ཚོད་འདིའི་ཐོག་ལ་ཁྱེད་ཚོ་ཚང་མས་ཧུར་སྐྱེད་གནང་བ་དེ་ངས་བརྗེད་མེད་པས། ཐུགས་རྗེ་ཆེ་ཞུ་རྒྱུ་ཡིན།

ག༽ རིག་གཞུང་རྒྱུན་འཛིན་དང་། སྐད་ཡིག་གི་སྤོབས་པ།

ངའི་མཐོང་སྣང་འདྲ་མིན་རེ་ཟུང་ཞུས་ན། འཛམ་གླིང་འདིའི་སྟེང་ས་ཆ་འདྲ་མིན་འགའ་ཤས་ལ་སླེབས་ཏེ་མི་རིགས་མི་འདྲ་བ་ཕན་ཚུན་འབྲེལ་བ་ཆེན་པོ་བྱུང་སྐབས། ནུབ་ཕྱོགས་པ་འགའ་ཞིག་གིས་སོ་སོའི་གནའ་རབས་ནས་ཡོད་པའི་མི་རིགས་ཀྱི་རིག་གཞུང་དང༌། གོམས་གཤིས་ཉམས་འགྲོ་གི་འདུག་ཅེས་སེམས་ཁྲལ་བྱས་ནས་ཤོད་མཁན་མང་པོ་ཡོང་གི་འདུག ངས་དེ་བདེན་པ་རེད། སོ་སོའི་མི་རིགས་ཀྱི་རིག་གཞུང་དང༌། གོམས་གཤིས་ཡོད་པ་དེ་སོ་སོ་ཡོད་སའི་ས་གནས་དེ་གའི་གནས་ཚུལ་དང་ས་ཆ་དེའི་ཐོག་ཡོད་པའི་མིའི་གོམས་གཤིས་དང༌། མིའི་འཚོ་བ་སྐྱེལ་སྟངས་དངོས་ཡོད་གནས་ཚུལ་རྒྱུ་རྐྱེན་མང་པོ་ཞིག་དང་དམིགས་བསལ་གྱི་འབྲེལ་བ་ཡོད་སྟབས། མི་རིགས་གཅིག་གི་རིག་གཞུང་དང༌། གོམས་གཤིས་ཞེས་བརྩི་གི་ཡོད། དེ་ནི་མི་རིགས་དེ་ལ་ཁེ་ཕན་དང་འབྲེལ་བ་ཡོད་པར་བརྟེན་རྒྱུད་འཛིན་བྱེད་རྒྱུ་དེ་གལ་ཆེན་པོ་རེད།

ཡིན་ནའང་རྒྱུད་འཛིན་བྱེད་པ་ལ་སོ་སོའི་སྐད་མི་འདྲ་བ་དེའི་ཐོག་ཡི་གེ་དགོས་པ་རེད། ཡི་གེ་ཡོད་དམ་ཞེས་དྲི་སྐབས་མང་ཆེ་བས་ཡི་གེ་མེད་ཅེས་བརྗོད་མཁན་རེད། ཡི་གེ་མེད་ན་ཡི་གེ་བཟོས་ཏེ་དེའི་ཐོག་ནས་སོ་སོའི་སྐད་དང་རིག་གཞུང་སྲུང་སྐྱོབ་བྱ་དགོས། དེ་ངའི་བསམ་འཆར་ཡིན་ཞེས་ཤོད་ཀྱི་ཡོད། ངའི་བསམ་བློའི་ནང་ང་ཚོ་བོད་པར་བོད་ཡིག་ཡོད་བསམ་པ་ལམ་སེང་དྲན་གྱི་འདུག ཡི་གེ་ཡོད་པར་ཙམ་དུ་མ་ཟད། ལོ་སྟོང་ཕྲག་འགའ་ཤས་ཕྱིན་པའི་ཡི་གེ་ཡོད་ལ། འཛམ་གླིང་ནང་ཡི་གེ་རྙིང་པའི་གྲས་བཅུ་གྲངས་ཤིག་བརྩི་སྲོལ་ཡོད་པའི་ནང་གི་གཅིག་བོད་ཡིག་རེད་ཅེས་བརྗོད་ཀྱི་འདུག དེའི་ཐོག་ནས་སྤོབས་པ་ཞིག་རྙེད་ཀྱི་འདུག

ཡང་འཛམ་གླིང་ཐོག་རིག་གཞུང་དང༌། ལྟ་སྤྱོད་འགྱུར་འགྲོ་གི་ཡོད་པའི་སེམས་ཁྲལ་བྱེད་མཁན་རྒྱ་གར་ནང་ལའང་ཡོང་གི་འདུག ང་ཚོ་བོད་པ་ཚོས་ཕྱི་མིག་བལྟས་ན། དུས་རབས་ཉི་ཤུ་པ་འདིའི་ནང་འཛམ་གླིང་དང་འབྲེལ་བ་གང་འཚམ་བྱུང་ཡོད། ལྷག་ཏུ་ཡུན་ནན་ནས། ཨ་མདོ་མཚོ་སྔོན་ཁུལ་རྒྱ་མི་དང་ས་འདྲེས་བྱས་ནས་ལོ་སྟོང་ཕྲག་ཕྱིན་པ་རེད། ཡིན་ནའང་དེ་སྔོན་ང་རྒྱ་ནག་ལ་འགྲོ་སྐབས་དར་རྩེ་མདོའི་ཤར་ངོས་ཀྱི་ལ་དེ་མ་བརྒྱབ་བར་དུ་བོད་པའི་སྡེ་རེད། དེར་ཁང་པའི་དབྱིབས་བཀོད་དང༌། ཚོང་ཁང་འགའ་ཤས་རྒྱ་བཟོ་བྱས་པ་ཡོད་ན་ཡང༌། མི་རྣམས་ཀྱི་བསམ་བློའི་བག་ཆགས་དང༌། གོམས་གཤིས། རྣམ་འགྱུར་སོགས་བོད་མིའི་བག་ཆགས་ཆ་ཚང་ཡོད་པ་ཞིག་དང༌། ལ་དེ་ཕར་བརྒྱབ་རྗེས་བསམ་བློའི་ནང་ལུང་པ་མི་འདྲ་བ་ཞིག་རེད་བསམ་པའི་ཚོར་སྣང་སླེབས་པ་དང་ཆབས་ཅིག་མི་རྣམས་ཀྱི་རྣམ་འགྱུར་སྟོན་སྟངས་མི་འདྲ་བ་འདུག ལོ་སྟོང་ཕྲག་བརྒལ་བ་དེའི་རིང་བོད་མི་ཚོར་སོ་སོའི་མི་རིགས་ཀྱི་ལྟ་བ་དང༌། གོམས་གཤིས་འཇགས་ནས་བསྡད་ཡོད།

ང༽ བསམ་བློའི་ལྟ་སྤྱོད་དང་། ཟུར་གསལ་གྱི་རིག་གཞུང་།

ང་ཚོ་བཙན་བྱོལ་བ་བྱས་ནས་ལོ་བཞི་བཅུ་བརྒལ་འགྲོ་གི་ཡོད་པ་འདིའི་རིང་ལ། དཔེར་ན། བོད་མི་ཆོས་ལུགས་བསྒྱུར་ནས་ཡེ་ཤུ་བྱེད་མཁན་དང༌། དེ་བཞིན་བོད་པའི་བསམ་བློ་འགྱུར་འགྲོ་མཁན་ཧ་ཅང་ཉུང་ཉུང་རེད། ང་ཚོས་གཞན་ལ་འགྱུར་ན་སྐྱོན་ཡོད་པས་འགྱུར་མི་རུང་ཞེས་དྲིལ་བསྒྲགས་སློབ་གསོ་གང་ཡང་བྱེད་ཀྱི་མེད་ན་ཡང༌། སོ་སོར་ཆོས་དང་རིག་གཞུང་གཏིང་ཟབ་གཞན་ལ་རེ་མི་དགོས་པ་དང༌། གཞན་ལ་སྨོན་མི་དགོས་པ་འབུར་ཐོན་ཟུར་གསལ་ཞིག་ཡོད་པ་དེ་དག་རང་བཞིན་གྱིས་འཛིན་ནས་བསྡད་པ་རེད། ང་ཚོས་ཕྱི་དངོས་པོ་ཡར་རྒྱས་འགྲོ་རྒྱུར་དོ་སྣང་མ་བྱས་སྟབས་རྗེས་ལུས་ཆེན་པོ་ཡིན་ན་ཡང༌། ནང་བསམ་བློ་དང་འབྲེལ་བའི་ལྟ་བ་དང༌། སྤྱོད་པ་སོགས་བོད་པ་དངོས་གནས་ཕྱུག་པོ་གདེང་འཁེལ་ཐུབ་པ་ཞིག་ཏན་ཏན་རེད།

ད་ལྟ་ཕན་ཆད་རིང་ས་ནས་བཤད་ན་ལོ་སྟོང་ཕྲག་ལྷག་དང༌། ཐུང་ས་ནས་ལོ་བཞི་བཅུའི་རིང་བོད་པའི་རིག་གཞུང་ཟུར་གསལ་ཞིག་ཡོད་པ་དེས་ཕྱི་འཚོས་ནང་འཚོས་ཀྱི་ཐོག་ནས་སོ་སོའི་རྣམ་པ་མ་ཡལ་བ་དང༌། མ་བརླག་པ། དེ་ཡང་སྤོབས་པ་དང༌། གདེང་ཚོད་ལྡན་པའི་ཐོག་ནས་བསྡད་པ་རེད། ས་ཁུལ་ཁུག་ཀྱོག་འདྲ་མིན་རེ་ཟུང་ལ་མི་གྲངས་ཉུང་ཤས་འགྱུར་བ་འགྲོ་གི་ཡོད། དེའི་རྐྱེན་རྩ་ནི་སོ་སོའི་བསམ་བློའི་ནང་སྤོབས་པ་དང་གདེང་ཚོད་མེད་པའི་སྐྱོན་རེད། ང་ཚོས་ལྟོ་ཆས་རྩམ་པ་བཟས་པ་ལ་བརྟེན་ནས་བྱུང་བ་མ་ཡིན་པར། ང་ཚོར་ཕ་མེས་ནས་རིག་གཞུང་དམིགས་བསལ་ཅན་ཞིག་ཡོད་པ་དེའི་ཐོག་ནས་སེམས་ནང་སྤོབས་པ་དང༌། གདེང་ཚོད་རྙེད་པ་དེ་ཡོང་གི་ཡོད། མི་རིགས་ཀྱི་ཐོག་ནས་བཤད་ཀྱང་རུང༌། སོ་སོའི་མི་ཚེ་གཅིག་གི་ཐོག་ནས་བཤད་ཀྱང་རུང༌། སོ་སོའི་ཆོས་དང་རིག་གཞུང་ལོ་སྟོང་ཕྲག་རིང་གནས་པ་དེ་དང་འབྲེལ་བ་དམ་ཟབ་བྱེད་དགོས་པ་འདི་གལ་ཆེན་པོ་ཆགས་ཀྱི་འདུག

ཡིན་ན་ཡང་ད་ལྟའི་དུས་ཚོད་འདིར་ང་ཚོའི་ལུང་པའི་ནང་རིག་གཞུང་ཉམས་ཆག་ཆེན་པོ་བྱུང་ཡོད་པ་དང༌། ང་ཚོ་བཙན་བྱོལ་དུ་གྱར་ནས་བསྡད་ཡོད། འདི་འདྲའི་གནས་སྐབས་སུ་ང་ཚོའི་ཆོས་དང་རིག་གཞུང་དེ་དག་རང་དགར་ལུས་ན་མི་འགྲིགས། དེ་སྔ་ལོ་སྟོང་ཕྲག་རིང་གི་གནས་ཚུལ་དང༌། ད་ལྟའི་གནས་སྟངས་མི་འདྲ་ཞིང་། ད་ལྟའི་ཆར་ང་ཚོར་རྐྱེན་ངན་དམིགས་བསལ་ཅན་ཞིག་འཕྲད་ནས་བསྡད་ཡོད་པས། གདོང་ལེན་ཡང་དམིགས་བསལ་གྱི་རིག་པ་བསྒྲིམས་ནས་བྱེད་དགོས་ཀྱི་འདུག ང་ཚོས་ད་ཕན་ལོ་བཞི་བཅུ་ཐམ་པའི་རིང་རྒྱ་གར་ནང་སློབ་གྲྭ་ཁག་ཆེད་འཛུགས་བྱེད་དགོས་པའི་གནས་ཚུལ་ཡང་དེ་ལྟར་ལ་ཐུག་ཡོད།

ཅ༽ རིག་གཞུང་གི་ཞབས་འདེགས་དང་། བཏང་འགྲོ་བཞག་སྡོད་འཕེར་བ།

ཡང་སྒོས་གཙུག་ལག་སློབ་གཉེར་ཁང་འདི་དམིགས་བསལ་འཛུགས་དགོས་དོན་བོད་པ་སྐྱ་སེར་ཕོ་མོ་དབྱེ་བ་མེད་པ་ཚང་མར་དེང་དུས་དང་མཐུན་པའི་སློབ་སྦྱོང་གི་བསྟི་གནས་ཤིག་ནང་བོད་ཀྱི་ཆོས་དང་རིག་གཞུང་སྦྱང་བརྩོན་བྱས་ཏེ་སྤྱི་ཚོགས་ནང་རྐང་འཛིན་ཐུབ་པའི་དམིགས་ཡུལ་དང༌། རེ་བ་དེ་འདྲ་ཞིག་བརྒྱབ་སྟེ་བཙུགས་པ་རེད། ཉམས་ཞིབ་བྱས་པའི་ལེ་ཚན་མང་པོ་ཐོན་གྱི་ཡོད་པ་ལས། དགེ་རྒན་གྱི་འོས་ཆོས་ཚང་བ་བཏང་འགྲོ་བཞག་སྡོད་འཕེར་བ་འགའ་ཤས་ཙམ་ལས་ཐོན་པ་ཉུང་ཉུང་རེད། སློབ་སྦྱོང་ཐོན་ནས་ནུས་པ་ཐོན་པའི་བྱས་རྗེས་འཇོག་ཐུབ་མཁན་ཉུང་ཙམ་རེད། འདིར་མཐོ་སློབ་བཙུགས་པའི་དམིགས་ཡུལ་ནི། འདིར་ཡོད་མི་འགའ་ཤས་ཀྱི་འཕྲལ་སེལ་འགྲོ་ས་སྡོད་ས་དང༌། འདི་ནས་གཤོག་སྒྲོ་རྒྱས་ཐུབ་ན་འཕུར་ས་ལྟ་བུ་དེ་ལྟར་མ་རེད། དམིགས་ཡུལ་ངོ་མ་ནི་གཤོག་སྒྲོ་རྒྱས་ས་དང༌། འཚར་ལོངས་བྱེད་ས་འདིའི་ནང་བྱས་ཏེ་སོ་སོའི་སྤྱི་ཚོགས་ནང་ཞབས་འདེགས་སྒྲུབ་དགོས་པ་དེ་རེད། སློབ་ཕྲུག་ཚོའི་ཐོག་ནས་བསམ་བློ་གཟབ་གཟབ་གཏོང་དགོས།

འདིར་འབྲུག་པ་དང༌། མོན་པ་སོགས་ཡོད་པ་རྣམས་རྒྱལ་ཁོངས་ཐ་དད་ཡིན་ནའང༌། ང་ཚོ་ཆོས་དང་རིག་གཞུང་གཅིག་གྱུར་ཡིན་པས་སོ་སོའི་ས་ཁུལ་དེ་དག་ལའང་ཆོས་དང་རིག་གཞུང་ཉམས་པ་གསོར་ཆུད་དང་། མི་ཉམས་གོང་འཕེལ་བྱེད་དགོས། དཀའ་ངལ་ཧ་ལམ་གཅིག་གྱུར་ཚང་མར་འཕྲད་ཡོང་གི་ཡོད། བོད་མི་རྣམས་འདི་གར་སློབ་སྦྱོང་ལ་ཞུགས་པའི་ཉིན་མོ་དེ་ནས་སོ་སོའི་མི་ཚེའི་ནང་གི་ལས་འགན་དང༌། མི་ཚེའི་ནང་གི་གྲུབ་ཆ་ཧ་ལམ་གཏན་འཁེལ་ཟིན་པ་ལྟ་བུ་ཡིན། སོ་སོའི་ངོས་ནས་ཤེས་ཡོན་སྦྱངས་ཏེ་སོ་སོའི་ཆོས་དང་རིག་གཞུང་དེ་རྣམས་ཁྱབ་སྤེལ་དང༌། ཉམས་པ་སོར་ཆུད་མི་ཉམས་གོང་འཕེལ་ཡོང་བར་སོ་སོའི་ངོས་ནས་གདེང་འཁེལ་བའི་ཐོག་ནས་གཞན་ལ་ངོ་སྤྲོད་འགྲེལ་བཤད་རྒྱག་ཐུབ་པ་ཞིག་བྱ་དགོས། འདིར་བསྡད་པའི་རིང་ལ་དཀའ་ངལ་ཡོང་རྒྱུ་ཡང་མཐུན་རྐྱེན་མི་འདང་བའི་རིགས་རྣམས་སེལ་ཐུབ་ངེས་རེད། མཐུན་རྐྱེན་དེ་དག་སྦྱར་བའི་དམིགས་ཡུལ་དེ་ངེས་པར་དུ་སྒྲུབ་དགོས་པ་དང༌། ལས་འགན་འཁུར་དགོས། སློབ་ཕྲུག་ཚོའི་ངོས་ནས་ཀྱང་གལ་ཆེན་པོ་རེད།

ལྷག་པར་དུ་དགེ་རྒན་ཚོས་ཀྱང་དེ་དོན་དགོངས་པར་བཅངས་ནས་ད་ལྟ་ཕན་ཆད་ལ་ཧུར་ཐག་གནང་བ་རེད། ད་དུང་ཡང་ཚང་མས་ཧུར་ཐག་གནང་ནས་སྤྱི་པའི་ལས་འགན་དེ་ཡག་པོ་ཞིག་སྒྲུབ་ཐུབ་པ་དང༌། དེ་ཡང་བསམ་པ་རྣམ་དག་ཐོག་ནས་གནང་ན་ཆོས་བྱས་པ་དང་ཁྱད་པར་མེད། སངས་རྒྱས་ཀྱི་བསྟན་པའི་ཞབས་འདེགས་འགྲུབ་ཀྱི་རེད། སྟོན་པ་བཀའ་དྲིན་ཅན་གྱི་སྐུ་གསུང་ཐུགས་ཀྱི་ཡོན་ཏན་དྲན་པ་དང༌། ཡོན་ཏན་ཤེས་ནས་དད་པ་ཐོབ་པ་ཞིག་ཡིན་ན། ས་གནས་འདི་ལྟ་བུར་ཆོས་དང་རིག་གཞུང་སྦྱངས་ནས་སོ་སོའི་མི་ཚེ་དེ་བོད་པའི་སྤྱི་ཚོགས་ཟེར་ན་ཡང་རུང༌། གང་ལྟར་ཆོས་དང་རིག་གཞུང་དེ་དག་སྤྱོད་པའི་སྤྱི་ཚོགས་ཤིག་གི་ནང་ལ་ཞབས་འདེགས་སྒྲུབ་ཐུབ་པ་བྱུང་ན་སྟོན་པའི་རྗེས་དྲན་གྱི་མཆོག་ཏུ་གྱུར་པ་དེ་རེད། དེས་ན་ཚང་མས་ཤུགས་བསྐྱེད་ནས་ཧུར་ཐག་གནང་དགོས། དེ་མིན་གཞན་ཞུ་རྒྱུ་མེད། རིན་པོ་ཆེས་ད་ལྟ་བར་དུ་སྡུག་སྐད་རྒྱག་བཞིན་དུ་ཧུར་ཐག་གནང་བ་རེད། ཧ་ཅང་ཡག་པོ་ཡིན། ཐུགས་རྗེ་ཆེ་ཞུ་གི་ཡིན། ད་ནི་ག་ལེར་མི་བརྗེས་འགྲོ་གི་རེད། མི་གསར་པ་ཡོང་རྒྱུ་ཡིན་སྟབས་སྔ་མ་སྔ་མས་གཞི་གདན་བཏིང་བ་དེའི་ཐོག་ཏུ་ཕྱི་མ་ཕྱི་མས་ཁ་སྣོན་བརྒྱབ་ནས་ཚང་མས་ཧུར་སྐྱེད་གནང་རོགས། ཐུགས་རྗེ་ཆེ། ཞེས་བཀའ་སློབ་སྩལ།། །།

པར་བྱང་སྨོན་ཚིག

རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །

གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང༌། །

ཚིག་གི་གཟེགས་མ་རེས་ཀྱང་དུག་གསུམ་གྱི། །

དྲི་མ་ཡོངས་འཁྲུད་ལེགས་བཤད་བདུད་རྩི་འདི། །

དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །

ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །

གདངས་ཏེ་རྒྱུད་ལྔའི་འགྲོ་བ་མ་ལུས་པ། །

ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང༌། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང༌། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ་ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །དགེའོ།། །།